
Epoca volumului întâi 


Datele primelor publicări 


Toate mărturiile pentru biserică din acest volum au fost publicate 
pentru prima dată la Battle Creek, apărând în următorii ani: Nr.1- 
1855; Nr.2-1856; Nr.3-1857; Nr.4-1857; Nr.5-1859; Nr.6-1861; Nr.7- 
1862; Nr.8-1862; Nr.9-1863; Nr.10-1864; Nr.11-1867; Nr.12-1867; 
Nr.13-1867; Nr.14-1868. 

Cele nouă volume ale Mărturiilor pentru comunitate, ce tota- 
lizează 4.738 pagini de text, constau din articole şi scrisori scrise 
de Ellen G. White şi conţin sfaturi pentru bunul mers al Bisericii 
Adventiste de Ziua a Șaptea. O broşură de 16 pagini, apărută în de- 
cembrie 1855, a marcat începutul seriei acestor sfaturi care apăreau 
în broşuri şi cărţi, una după alta. Aceste solii se ocupau, cum era şi 
firesc, de probleme curente, însă în majoritatea cazurilor noi suntem 
confruntaţi astăzi cu aceleaşi probleme, primejdii şi ocazii cărora a 
trebuit să le facă faţă biserica în primii ani. 

Primele Mărturii au fost publicate la doar şapte ani după memo- 
rabilele „conferinţe cu privire la Sabat“din 1848, când credincioşii 
adventişti care primiseră adevărurile cu privire la Sabat şi Sanctuar 
au pus temeliile doctrinelor specifice ale denominaţiunii Adventiste 
de Ziua a Şaptea. În timpul acestor câţiva ani, cauza adventă a înain- 
tat în mod remarcabil. La început erau doar trei sau patru predicatori 
sau „soli“, aşa cum obişnuiau ei să se numească pe atunci, toți fiind 
dependenţi de ceea ce câştigau prin muncă fizică şi de darurile de 
bună voie ale puţinilor credincioşi, şi aceştia săraci în ceea ce pri- 
veşte bunurile acestei lumi. Aceste începuturi erau limitate în spaţiu 
doar la statele Noii Anglii. 

În 1855, anul apariţiei primei broşuri cu Mărturii, existau cam 
20 de predicatori ai Sabatului şi ai soliei advente. Numărul credin- 
cioşilor crescuse de la mai puţin de 100 până spre 2.000. 

Lucrarea de publicaţii, începută de fratele White în vara lui 1849 
la Middletown, Connecticut, fusese condusă din diferite locuri, în 

împrejurări adverse. Acum, în 1855, era deja stabilită în propria sa 
clădire la Battle Creek, Michigan. 

Perioada de timp cuprinsă de primele 14 Mărturii, acum adunate 
în volumul I, a fost de treisprezece ani. Observăm în acest volum 
câteva dintre experienţele şi evenimentele cuprinse în soliile date în 
perioada dintre 1855 şi 1868. 

Primul moment de necredinţă, apostazia şi opoziţia câtorva 
din fraţii de mai înainte în lucrare, cunoscut ca „The Messenger 
party “datorită publicaţiei lor The Messenger of the Truth( Solul 
adevărului ), a produs durere şi încurcătură. Sfaturile anterioare date 
cu privire la această mişcare au vorbit şi au prezis sfârşitul grabnic 
al acesteia în confuzie. 

Mişcările fanatice, ce aveau ca ţintă să atragă sufletele sincere 
datorită neîmplinirii speranţei „sfințirii“, au apărut în diferite locuri, 
în special în câteva dintre statele din est şi în Wisconsin. În unele 
cazuri, aceste învățături erau însoţite de ceea ce era presupus a fi 
manifestarea „darului limbilor“. Însă bisericii i-au fost date sfaturi 
clare, menite să o scutească de înşelăciunile vrăjmaşului. 

Scurgerea timpului şi vădita întârziere a celei de-a doua veniri şi 
pătrunderea în biserică a multora care nu participaseră la mişcarea 
de la 1844, cu profunda consacrare spirituală ce avusese loc atunci, 
au avut ca rezultat pierderea dragostei dintâi. A fost, de asemenea, o 
perioadă în care se speculau pământurile şi casele deoarece statele 
din vest se deschiseseră faţă de colonişti, printre care se afla un mare 
număr de credincioşi din statele aglomerate din est. Se făceau cele 
mai serioase avertizări şi apeluri cu privire la evidentele primejdii 
ale conformării cu lumea, care chemau biserica la o consacrare mai 
profundă. 

În ultima parte a anului 1856, atenţia a fost atrasă către solia 
adresată Laodiceii din Apocalipsa cap.3. Înainte, acest sfat fusese 
înţeles ca aplicându-se credincioşilor adventişti care nu urmaseră 
lumina în creştere a celui de-al treilea înger şi care se organizaseră 
într-o altă biserică, în opoziţie înverşunată faţă de adevărul cu privire 
la Sabat. Acum ei se vedeau pe ei înşişi „căldicei“ şi având nevoie 
să dea atenţie sfatului Martorului Credincios. Timp de mai mult 
de doi ani, credincioşii au fost puternic mişcaţi de această solie, 
aşteptându-se ca aceasta să-i conducă direct la strigătul cel puternic 
al celui de-al treilea înger. Soliile serioase cuprinse în Mărturii care 

relatează această mişcare pot fi înțelese mai bine dacă se cunosc 
aceste împrejurări. 

A fost o perioadă de discuții şi dezbateri. Mulți dintre pastorii 
noştri erau solicitaţi să discute despre Sabat şi alte adevăruri, şi unii 
dintre aceştia au luat chiar o poziţie agresivă în asemenea dezbateri. 
Era o situaţie ce necesita sfat de la Dumnezeu. Unul din pastorii 
noştri de seamă, Moses Hull, s-a angajat în discuţii cu spiritiştii, la 
început la solicitarea acestora, apoi a lui. Ca urmare a acestui pas 
îndrăzneţ, el a fost prins în labirinturile spiritismului. După acest 
moment, sora White şi-a publicat „Însemnările trimise fratelui Hull“, 
lucrare în care a făcut cunoscute public scrisorile pe care i le scrisese 
acestuia în ultimii ani şi care, dacă le-ar fi dat atenţie, l-ar fi salvat 
de la ruinarea credinţei sale. 

În acei ani s-au făcut paşi în privinţa organizaţiei. Împotriva aces- 
tei mişcări erau temerile unora care trecuseră prin experienţele soliei 
celui de-al doilea înger, când se susţinuse că organizaţia bisericii ar 
fi un semn al „Babilonului“. Problemele cu privire la organizaţie, 
aşa cum apăreau în acea perioadă şi cum erau discutate între fraţi, 
apar în multe din îndrumările date bisericii prin sora White. Iar când, 
în 1860, a fost organizată lucrarea de publicaţii şi când, după multe 
discuţii şi unele întrebări, a fost adoptat numele de adventiști de ziua 
a şaptea, s-a dovedit că atât mişcarea, cât şi numele însuşi erau în 
armonie cu voinţa divină. 

Imediat urmând paşilor finali în privinţa organizării, marcați de 
organizarea Conferinţei generale în mai 1863, a venit memorabila 
viziune de la Otsego, din iunie, când sorei White i-a fost dată o 
perspectivă a principiilor care aveau să alcătuiască ceea ce urma 
să se numească „reforma sanitară“, cu descoperirea legăturii dintre 
ascultarea de legile sănătăţii şi formarea caracterului, necesară a fi 
dobândită de membrii bisericii pentru a putea fi luaţi la cer. Strâns 
legată de aceasta a fost reforma în îmbrăcăminte. 

Doi ani mai târziu, s-a dat sfatul ca să avem „o casă de sănătate a 
noastră“, lucru care a dus la întemeierea Institutului pentru Reformă 
Sanitară, în privinţa căruia au fost date multe îndemnuri. Lumina a 
fost urmată şi institutul acesta a luat amploare, până când a devenit 
unul dintre cele mai bune de acest fel din lume. În perioada cuprinsă 
în acest volum, principiile de conducere care au dus la necesarul său 
sunt clar formulate. În acest timp, de asemenea, războiul civil i-a 


pus pe adventiştii de ziua a şaptea faţă în faţă cu definirea relaţiei 
lor cu stăpânirea civilă în vreme de război. Importanţa căminului în 
ce priveşte formarea caracterului creştin şi răspunderea părinților 
au fost accentuate şi multe solii solemne, adresate în mod special 
tinerilor, se găseau în aceste pagini. Pe lângă problemele specifice 
care erau strâns legate de evenimentele acelei perioade, au fost date 
multe sfaturi şi îndemnuri generale privind disciplina bisericii şi pre- 
gătirea în vederea luării la cer. Aceasta a fost o perioadă importantă 
în dezvoltarea bisericii rămăşiţei, iar Mărturiile, cu sfaturile cuprinse 
în ele, au exercitat o influenţă deosebită. 


Consiliul de administraţie al 


publicaţiilor Ellenei G. White 

Schiţă biografică 

Capitolul 1 — Copilăria mea 


M-am născut la Gorham, Maine, la 26 noiembrie 1827. Părinţii 
mei, Robert şi Eunice Harmon, locuiau de mulţi ani în acest stat. 
Încă de timpuriu, ei deveniseră membri serioşi şi devotați ai bisericii 
metodiste episcopale. În această biserică au avut o contribuţie de 
seamă, lucrând pentru convertirea păcătoşilor şi pentru cauza lui 
Dumnezeu timp de patruzeci de ani. În această perioadă, au avut 
bucuria de a-şi vedea copiii, opt la număr, toţi convertiți şi adunaţi 
în turma lui Hristos. Totuşi, decizia lor fermă în ce priveşte cea de-a 
doua venire a dus la despărțirea familiei de biserică, în anul 1843. 

Pe când eram încă o copilă, părinţii mei s-au mutat din Gorham 
în Portland, Maine. Aici, la vârsta de nouă ani, s-a întâmplat un 
accident care avea să-mi afecteze întreaga viaţă. Împreună cu sora 
mea geamănă şi cu una dintre colegele de şcoală traversam o inter- 
secţie în oraşul Portland, când o fată de aproximativ treisprezece 
ani, înfuriindu-se datorită unui lucru de nimic, a început să ne urmă- 
rească, ameninţându-ne că ne loveşte. Părinţii noştri ne învăţaseră să 
nu ne batem niciodată cu nimeni, ci, când suntem în primejdie de a fi 
bătuţi sau maltrataţi, să alergăm de grabă spre casă. Am făcut acest 
lucru cu toată viteza, însă fata venea repede după noi, cu o piatră în 
mână. Am întors capul să văd cât de departe se afla în urma mea şi, 
când am făcut acest lucru, ea a aruncat cu piatra şi m-a lovit în nas. 
Am fost ameţită de lovitură şi am căzut la pământ, inconștientă. 

Când mi-am revenit, m-am trezit în magazinul băcanului; hainele 
îmi erau pline de sânge care curgea continuu din nas, şiroind pe 
podea. Un străin cumsecade s-a oferit să mă ducă acasă cu trăsura lui, 
însă eu, nefiind conştientă de cât eram de slăbită, am spus că prefer 
să merg pe jos până acasă decât să-i murdăresc trăsura cu sânge. 
Cei prezenţi nu-şi dădeau seama că starea mea era atât de gravă şi 
m-au lăsat să fac ceea ce am dorit; însă, după ce am făcut doar câţiva 
paşi, m-am simţit fără putere şi ameţită. Sora mea geamănă şi colega 
m-au dus acasă. 

Nu-mi aduc aminte de nimic altceva pentru câtva timp după ac- 
cident. Mama mi-a spus că eram absentă de la ceea ce se petrecea în 
jurul meu şi că am zăcut într-o stare confuză timp de trei săptămâni. 
Nimeni, în afară de ea, nu se gândea că am să-mi revin; ceva o făcea 
să simtă că eu aveam să trăiesc. O vecină cumsecade, care se interesa 
foarte mult de starea mea, a crezut o dată că voi muri. A vrut să-mi 
cumpere o rochie pentru înmormântare, însă mama i-a spus: Încă 
nu; căci ceva îi spunea că eu nu aveam să mor. 

Când am fost din nou conştientă, mi se părea că dormisem. Nu- 
mi aminteam de accident şi nu cunoşteam cauza suferinţei mele. 
Când am început să recapăt ceva putere, mă miram tot auzindu-i 
pe cei care veneau să mă viziteze, spunând: „Ce păcat!“,,Nu aş fi 
recunoscut-o“etc. Am cerut o oglindă şi, uitându-mă cu atenţie, am 
fost şocată de schimbarea înfăţişării mele. Toate trăsăturile feţei 
mele păreau schimbate. Oscioarele nasului meu fuseseră sfărâmate, 
aceasta fiind cauza desfigurării mele. 

Gândul că voi fi marcată toată viaţa de această nenorocire era 
insuportabil. Nu găseam nici o plăcere în viaţă. Nu doream să trăiesc; 
totuşi, îmi era teamă să mor, căci mă simţeam nepregătită. Prietenii 
care ne vizitau mă priveau cu milă şi îi sfătuiau pe părinţi mei să-l 
dea în judecată pe tatăl fetei care, cum spuneau ei, mă nenorocise. 
Însă mama mea dorea pacea; ea spunea că, dacă acest lucru mi-ar fi 
redat sănătatea şi chipul dinainte, poate ar fi meritat; însă, cum acest 
lucru era imposibil, este mai bine să nu ne facem duşmani urmând 
un asemenea sfat. 

Medicii considerau că mi se putea pune în nas un fir de sârmă 
de argint, ca să poată avea o anumită formă. Acest lucru ar fi fost 
foarte dureros şi ei se temeau că nu va fi de prea mare folos, deoa- 
rece pierdusem atât de mult sânge şi trecusem printr-un asemenea 
şoc nervos, încât vindecarea mea era nesigură. Chiar dacă mi-aş fi 
revenit, părerea lor era că voi putea trăi doar puţin timp. Arătam 
aproape ca un schelet. 

În acest timp începusem să mă rog Domnului să mă pregătească 
pentru moarte. Când veneau la noi prieteni creştini, ei o întrebau 
pe mama dacă a discutat cu mine despre eventualitatea morţii. Am 
auzit din întâmplare acest lucru, şi aceasta m-a trezit. Doream să 
devin o creştină şi mă rugam serios pentru iertarea păcatelor mele. 
Ca urmare, am început să simt pace în suflet şi să iubesc pe toată 

lumea, simțind dorinţa ca toţi să aibă păcatele iertate şi să-L iubească 
pe Domnul Isus aşa cum ÎI iubeam eu. 

Mi-amintesc foarte bine de o noapte de iarnă, când pământul era 
acoperit de zăpadă, orizontul s-a luminat, cerul părea roşu şi înnorat 
şi părea că se deschide şi se închide, în timp ce zăpada părea ca 
sângele. Vecinii se speriaseră foarte tare. Mama m-a luat în braţe 
din pat şi m-a dus la fereastră. Eram fericită; credeam că vine Isus 
şi doream atât de mult să-L văd. Inima îmi era plină; am bătut din 
palme de bucurie şi mă gândeam că suferinţele mele s-au sfârşit. 
Însă am fost dezamăgită; priveliştea aceea neobişnuită dispăruse de 
pe ceruri, iar în dimineaţa următoare, soarele a răsărit ca de obicei. 

Îmi recăpătam puterile foarte încet. Pe măsură ce am început să 
mă joc din nou cu prietenele mele, am fost obligată să învăţ lecţia 
amară că înfăţişarea noastră exterioară face să fim trataţi diferit de 
camarazii noştri. La data când mi s-a întâmplat nenorocirea, tata 
era plecat în Georgia. Când s-a întors, i-a îmbrăţişat pe fratele şi 
pe surorile mele, apoi a întrebat de mine. În timp ce eu mă dădeam 
înapoi cu sfială, mama a arătat spre mine, însă nici chiar tatăl meu nu 
m-a recunoscut. Îi era atât de greu să creadă că eu eram micuța lui 
Ellen, pe care o lăsase acasă, doar cu câteva luni în urmă, un copil 
sănătos, fericit. Acest lucru m-a afectat foarte mult, însă încercam 
să am o înfăţişare veselă, deşi inima mea părea că se frânge. 

De multe ori în acele zile ale copilăriei am fost făcută să-mi 
simt profund nenorocirea. Adesea, cu mândria rănită, cu sufletul 
zdrobit şi înăbuşit, căutam un loc retras unde, cu tristeţe, cugetam la 
necazurile pe care eram sortită să le îndur zi de zi. 

Uşurarea prin lacrimi nu-mi era la îndemână. Eu nu puteam să 
plâng prea uşor, aşa ca sora mea geamănă; chiar dacă simţeam o 
apăsare pe inimă şi mă durea de parcă acum era gata să se sfâşie, 
nu puteam să vărs o lacrimă. Adesea simţeam că mi-aş uşura mult 
durerea dacă aş putea plânge. Uneori, simpatia şi bunătatea prieteni- 
lor îmi alungau şi îndepărtau tristeţea pentru un timp, acea greutate 
apăsătoare care-mi chinuia sufletul. Cât de deşarte şi seci îmi păreau 
plăcerile pământului! Cât de schimbătoare prieteniile camaradelor 
mele! Totuşi, aceste colege de şcoală nu se deosebeau de majo- 
ritatea oamenilor din lume. O faţă drăguță, o rochie frumoasă îi 
atrag; însă, dacă o nenorocire face să dispară aceste lucruri, prietenia 
aceea fragilă se răceşte sau se rupe. Însă, când m-am îndreptat către 

Mântuitorul meu, El m-a mângâiat. În necazul meu, L-am căutat pe 
Domnul cu seriozitate şi am primit consolare. Am simțit asigurarea 
că Domnul mă iubea chiar şi pe mine. 

Sănătatea mea părea că se deteriorează iremediabil. Timp de 
doi ani nu am putut să respir pe nas, iar la şcoală am putut să merg 
foarte puţin. Îmi părea imposibil să învăţ şi să rețin ceea ce învăţam. 
Chiar fata aceea care îmi provocase nenorocirea a fost desemnată 
de învățătorul nostru ca monitor al clasei, iar printre datoriile ei 
se număra şi aceea de a mă ajuta la scris şi la lecţii în general. 
Întotdeauna dovedea multă părere de rău pentru marea suferinţă pe 
care mi-o provocase, deşi eu eram atentă să nu-i aduc aminte de 
acest lucru. Era grijulie şi răbdătoare cu mine şi se vedea că este 
tristă şi afectată de faptul că eu eram dezavantajată şi trebuia să 
trudesc pentru a dobândi o educaţie şcolară. 

Sistemul meu nervos era istovit, mâna îmi tremura, astfel încât 
nu am putut face decât mici progrese la scris şi nu puteam face 
altceva decât să copiez pur şi simplu în mod grosolan anumite texte. 
În timp ce făceam sforţări mari să mă concentrez asupra lecţiilor, 
literele de pe pagină păreau că se amestecă, picături mari de sudoare 
îmi apăreau pe frunte şi mă apuca ameţeala şi leşinul. Am tuşit rău şi 
întregul organism părea slăbit. Învăţătorii m-au sfătuit să abandonez 
şcoala şi să nu mai urmez cursurile până ce nu mă voi face mai bine. 
Aceasta a fost cea mai grea luptă pe care am avut-o în copilărie, de 
a ceda datorită slăbiciunii fizice şi de a decide că trebuie să părăsesc 
şcoala şi să renunţ la speranţa de a obţine o educaţie. 

Trei ani mai târziu, am mai făcut o încercare de a dobândi o 
educaţie. Însă, când am încercat să-mi reiau lecţiile, sănătatea mea a 
cedat repede şi era evident că, dacă rămâneam în şcoală, aş fi făcut-o 
cu preţul vieţii mele. După vârsta de doisprezece ani nu am mai 
frecventat şcoala. 

Ambiţia mea de a deveni o persoană educată fusese foarte mare, 
iar când am reflectat asupra speranţelor mele spulberate şi la gân- 
dul că aveam să fiu toată viaţa o invalidă, am fost neîmpăcată cu 
soarta mea şi de multe ori am murmurat împotriva providenţei lui 
Dumnezeu, care m-a afectat în acest fel. Dacă mi-aş fi deschis inima 
faţă de mama, poate că ea m-ar fi îndrumat, mângâiat şi încurajat; 
însă mi-am ascuns sentimentele răscolite de familie şi de prieteni, 
temându-mă că ei s-ar putea să nu mă înţeleagă. Încrederea plină 

de bucurie în dragostea Mântuitorului, de care avusesem parte în 
timpul bolii mele, dispăruse. Perspectiva unei bucurii pământeşti se 
[14]  năruise, iar cerul părea că se închisese faţă de mine. 


Capitolul 2 — Convertirea mea 


În martie 1840, William Miller a venit în Portland, Maine, şi a 
ținut prima sa serie de prelegeri despre a doua venire a lui Hristos. 
Aceste prelegeri au produs o mare senzaţie, iar biserica creştină 
din strada Casco, locul în care W.Miller ţinea aceste prelegeri, era 
aglomerată ziua şi seara. Minţile celor ce auzeau aceste discursuri 
erau pătrunse de o adâncă solemnitate; nu era o exaltare nechibzuită. 
Se dovedea un mare interes nu numai de către cei din oraş, dar şi 
oamenii de la ţară veneau grupuri, grupuri, aducându-și coşuleţe 
cu mâncare şi rămânând de dimineaţa până la încheierea adunării, 
seara. 

Alături de prietenii mei, am participat şi eu la aceste adunări 
şi am ascultat vestea uimitoare că Domnul Hristos avea să vină în 
1843, doar la câţiva ani după aceea, în viitor. Miller schiţa profeţule 
cu o exactitate care întipărea convingeri în inimile ascultătorilor. El 
a zăbovit asupra perioadelor profetice şi a adus multe dovezi pentru 
a-şi susține poziţia. Apoi, apelurile şi avertizările sale so-lemne şi 
puternice către cei care erau nepregătiţi au uluit mulțimile. 

S-au pregătit adunări speciale, în cadrul cărora cei păcătoşi aveau 
posibilitatea de a-L căuta pe Mântuitorul şi de a se pregăti pentru 
evenimentele înfricoşătoare care aveau să aibă loc în curând. Teama 
şi convingerea profundă s-au răspândit în tot oraşul. S-au rânduit 
întâlniri pentru rugăciune şi a fost o trezire generală în cadrul diferi- 
telor denominaţiuni; căci simțeau cu toţii, mai mult sau mai puţin, 
influenţa pe care o avea învăţătura despre apropiata venire a lui 
Hristos. 

Când păcătoşii erau invitaţi în faţă, sute dintre ei răspundeau 
apelurilor. Mi-am făcut şi eu loc prin mulţime ca să iau loc în faţă, 
printre cei care-L caută pe Domnul. Însă în inimă aveam simţământul 
că nu voi putea fi vrednică niciodată de a fi numită copil al lui 
Dumnezeu. Lipsa de încredere în mine însămi şi convingerea că 
îmi va fi imposibil să fac pe cineva să-mi înţeleagă sentimentele mă 
reţineau de a cere sfat şi ajutor de la prietenii mei creştini. Astfel, 

rătăceam neputincioasă în întuneric şi deznădejde, în timp ce ei, fără 
să-şi dea seama de ce eram aşa rezervată, nu ştiau absolut nimic 
despre adevărata mea stare. 

Într-o seară, mă întorceam acasă împreună cu fratele meu Robert 
de la o adunare unde ascultaserăm o prelegere deosebit de impre- 
sionantă despre apropiata Împărăţie a lui Hristos pe pământ, urmată 
de un apel serios către creştini şi păcătoşi, prin care aceştia erau 
îndemnați să se pregătească pentru judecată şi venirea Domnului. 
Sufletul îmi fusese mişcat de ceea ce auzi-sem. Şi atât de profundă 
era convingerea din inima mea, încât mă temeam că Domnul nu mă 
va ajuta să ajung până acasă. 

Aceste cuvinte îmi răsunau mereu în ureche: „Marea zi a Dom- 
nului este aproape! Cine va putea sta în picioare când va veni 
El?“Cuvintele rostite de inima mea erau: „„Caută-mă, o, Doamne, 
prin întuneric!“ Pentru prima dată am încercat să-i explic ceea ce 
simţeam fratelui meu Robert, care era cu doi ani mai mare decât 
mine; i-am spus că nu am curajul să mă odihnesc sau să merg la 
culcare până ce nu ştiu că Dumnezeu mi-a iertat păcatele. 

Fratele meu nu a răspuns imediat, însă aveam să-mi dau seama 
curând de ce tăcea; el plângea, simțind împreună cu mine, în necazul 
meu. Aceasta m-a făcut să am şi mai multă încredere în el, spunându- 
i că îmi dorisem moartea în acele zile când viaţa mi se părea o povară 
prea grea de dus; însă acum, gândul că aş putea muri în această stare 
păcătoasă în care mă aflam şi aş fi pierdută pentru veşnicie m-a 
umplut de spaimă. L-am întrebat dacă crede că Domnul îmi va cruța 
Viaţa în acea noapte, dacă aveam s-o petrec în rugăciune arzătoare 
către El. Robert a răspuns: „Cred că da, dacă Îi vei cere aceasta cu 
credinţă; mă voi ruga şi eu pentru tine şi pentru mine. Ellen, nu 
trebuie să uităm niciodată cuvintele pe care le-am auzit în această 
seară.“ 

Sosind acasă, am petrecut majoritatea orelor lungi de întuneric 
în rugăciune şi lacrimi. Unul din motivele care mă determinaseră 
să-mi ascund sentimentele de prietenii mei fusese teama de a auzi 
cuvinte de descurajare. Speranța îmi era atât de mică, iar credința 
atât de slabă, încât mă temeam că, dacă şi altcineva avea să aibă o 
părere asemănătoare în legătură cu starea mea, acest lucru mă va 
arunca în disperare. Şi totuşi, tânjeam ca cineva să-mi spună ce ar 
trebui să fac pentru a fi mântuită, ce paşi să fac pentru a-L întâlni pe 

Mântuitorul şi să mă predau cu totul Domnului. Socoteam că este un 
lucru deosebit să fii creştin şi simțeam că aceasta necesită un efort 
special din partea mea. 

Mintea mea a rămas în această stare timp de luni de zile. Eu 
frecventam mai departe, împreună cu părinții mei, adunările me- 
todiste; însă, de când am devenit interesată de apropiata revenire 
a Domnului Hristos, participam la adunările de pe strada Casco. 
În vara următoare, părinții mei s-au dus la adunările metodiste în 
corturi, care s-au ținut la Buxton, Maine, şi m-au luat şi pe mine cu 
ei. Eram cu totul hotărâtă ca acolo să-L caut serios pe Domnul şi să 
obţin, dacă voi putea, iertarea păcatelor mele. Doream atât de mult 
în inima mea să am acea nădejde şi pace creştină, care vine în urma 
credinţei! 

Am fost mult încurajată, auzind într-o cuvântare următoarele cu- 
vinte: „Voi intra la împărat şi, dacă va fi să pier, voi pieri. “Vorbitorul 
se referea la aceia care oscilau între nădejde şi teamă, dorind mult să 
fie mântuiţi din păcatele lor şi să primească iubirea plină de iertare 
a Domnului Hristos, deşi erau încă împiedicaţi de îndoială, timi- 
ditate şi frica de a da greş. El îi sfătuia pe aceştia să se predea lui 
Dumnezeu şi să se arunce în braţele îndurării Sale fără întârziere. 
Ei aveau să găsească un Mântuitor plin de har, gata să le întindă 
toiagul îndurării, întocmai cum Ahaşveroş i-a oferit Esterei semnul 
favorii din partea sa. Tot ceea ce i se cerea păcătosului, care tremura 
în prezenţa Domnului Său, era să-şi întindă mâinile credinţei şi să 
atingă toiagul îndurării Sale. Această atingere asigura iertare şi pace. 

Aceia care aveau să aştepte ca să ajungă mai vrednici de favoarea 
divină, înainte de a face apel la făgăduinţele lui Dumnezeu, făceau 
o greşeală fatală. Numai Domnul Isus curăţă păcatul; numai El ne 
poate ierta nelegiuirile. El S-a pus pe Sine Însuşi chezaş pentru a 
asculta cererea şi a răspunde rugăciunii acelora care aveau să vină 
la El prin credinţă. Mulți au ideea confuză că trebuie să facă un 
efort extraordinar pentru a obţine favoarea lui Dumnezeu. Însă orice 
dependenţă de sine este zadarnică. Numai prin legătura cu Isus prin 
credinţă păcătosul poate deveni un copil încrezător, plin de nădejde, 
al lui Dumnezeu. Aceste cuvinte m-au mângâiat şi mi-au arătat ce 
trebuia să fac pentru a fi mântuită. 

Acum începusem să văd calea mai clar, iar întunericul începu 
să se risipească. Am căutat cu seriozitate iertarea păcatelor mele şi 

m-am luptat să mă predau cu totul Domnului. Însă adesea eram mult 
îndurerată pentru că eu nu treceam prin acel extaz spiritual, despre 
care credeam că este dovada acceptării mele de către Dumnezeu, şi 
nu îndrăzneam să mă socotesc convertită fără aceasta. Cât de mult 
aveam nevoie de sfat în privinţa simplităţii acestui lucru! 

În timp ce eram plecată în faţa altarului împreună cu alţii care 
ÎI căutau pe Domnul, suspinul inimii mele era: „Ajută-mă, Isuse, 
mântuieşte-mă, căci altfel, voi pieri! Nu voi înceta să te implor până 
când rugăciunea mea va fi ascultată şi păcatele mele iertate!“ Mi-am 
simţit, ca niciodată înainte, starea mea neajutorată. Pe când eram 
pe genunchi şi mă rugam, deodată povara mi s-a dus şi inima mi-a 
fost uşoară. La început m-a cuprins un simţământ de tulburare şi am 
încercat să-mi reiau povara durerii. Mi se părea că nu am dreptul să 
fiu bucuroasă şi fericită. Însă se părea că Isus este foarte aproape de 
mine; m-am simţit în stare să vin la El cu toate necazurile, durerile 
şi încercările mele, aşa cum veneau la El cei în nevoie pentru a găsi 
uşurare, când El a fost pe pământ. Aveam siguranţă în inima mea că 
El îmi înţelegea suferinţele şi că simţea împreună cu mine. Nu pot 
uita niciodată această asigurare prețioasă a grijii pline de îndurare 
a lui Isus faţă de o persoană atât de nevrednică de atenţia Sa. În 
acest scurt răstimp cât am fost plecată în rugăciune împreună cu 
ceilalți, am învăţat mai mult despre caracterul divin al lui Hristos 
decât oricând înainte. 

O mamă din Israel a venit la mine şi mi-a spus: „Scumpă copilă, 
L-ai găsit pe Isus?“ Eram pe punctul de a răspunde „Da“, când 
ea a exclamat: „Cu adevărat L-ai găsit, pacea Lui este asupra ta, 
văd aceasta pe faţa ta!“ Iar şi iar m-am întrebat: „Poate fi aceasta 
religie? Nu greşesc eu oare?“ Mi se părea că este prea mult pentru 
mine, un privilegiu prea mare. Deşi eram prea timidă să mărturisesc 
acest lucru, simţeam că Mântuitorul m-a binecuvântat şi mi-a iertat 
păcatele. 

Curând după aceasta, adunarea s-a încheiat şi am pornit spre casă. 
Mintea îmi era plină de predicile, sfaturile şi rugăciunile pe care 
le-am auzit. Totul în natură părea schimbat. În timpul adunării, norii 
şi ploaia au predominat o mare parte din timp, iar sentimentele mele 
fuseseră în armonie cu vremea. Acum soarele strălucea luminos 
şi clar, inundând pământul cu lumină şi căldură. Copacii şi iarba 
erau de un verde mai proaspăt, iar cerul de un albastru mai intens. 

Pământul părea că zâmbeşte sub pacea lui Dumnezeu. Tot aşa razele 
Soarelui Neprihănirii pătrunseseră prin norii şi întunericul din mintea 
mea, risipindu-mi întristarea. 

Simţeam că fiecare trebuie să fie în pace cu Dumnezeu şi însu- 
fleţit de Duhul Său. Fiecare lucru asupra căruia zăbovea privirea 
mea părea că a trecut printr-o schimbare. Copacii erau mai frumoşi, 
iar păsările cântau mai dulce ca oricând înainte; părea că-L laudă 
pe Creatorul în cântecele lor. Nu voiam să vorbesc, de teamă ca 
nu cumva această fericire să dispară şi să pierd dovada prețioasă a 
iubirii lui Isus pentru mine. 

Pe când ne apropiam de casa noastră din Portland, am trecut pe 
lângă oameni care munceau pe stradă. Ei discutau între ei despre 
lucruri obişnuite, însă urechile mele erau surde la orice altceva ce 
nu însemna lauda lui Dumnezeu — iar cuvintele lor îmi păreau că 
sunt mulţumiri pline de recunoştinţă şi osanale. Întorcându-mă către 
mama, i-am spus: „De ce toţi aceşti oameni Îl laudă pe Dumnezeu, 
deşi ei nu au fost la adunările în corturi?“ Nu am înţeles atunci de 
ce lacrimile s-au adunat în ochii mamei mele şi un zâmbet duios i-a 
luminat faţa, în timp ce-mi asculta cuvintele simple, care-i aminteau 
de o experienţă asemănătoare trăită de ea însăşi. 

Mama mea iubea florile şi îi plăcea mult să le cultive, făcând 
astfel căminul atractiv şi plăcut pentru copiii ei. Însă grădina noastră 
nu mi s-a părut niciodată atât de minunată ca în ziua întoarcerii 
noastre. Recunoşteam o expresie a iubirii lui Isus în fiecare tufiş, în 
fiecare boboc şi în fiecare floare. Aceste lucruri frumoase păreau că 
vorbesc, într-un limbaj fără cuvinte, despre dragostea lui Dumnezeu. 

În grădină era o floare frumoasă, numită trandafirul din Saron. 
Îmi amintesc că m-am apropiat de ea şi i-am atins cu reverență 
petalele delicate; în ochii mei, acestea păreau sacre. Inima mea 
deborda de bucurie şi dragoste pentru aceste creaţii minunate ale 
lui Dumnezeu. Puteam vedea desăvârşirea divină în florile care 
împodobeau pământul. Dumnezeu le păzea şi ochiul Lui atotvăzător 
era asupra lor. EI le-a făcut şi le-a numit bune. 

„Ah“, mă gândeam eu, „dacă El iubeşte atât de mult şi poartă de 
grijă florilor pe care le-a împodobit cu frumuseţe, cu cât mai mult 
va purta El de grijă copiilor care sunt făcuţi după chipul Său“. Îmi 
repetam încet, pentru mine însămi: „Sunt un copil al lui Dumnezeu, 
grija Sa iubitoare este asupra mea. Voi fi ascultătoare şi în nici un 

fel nu-L voi nemulţumi şi voi lăuda Numele Lui prea scump şi-L 
voi iubi întotdeauna“. 

Viaţa mi-a apărut într-o lumină diferită. Nenorocirea care mi-a 
întunecat copilăria mi se părea că a venit asupra mea din îndurare, 
pentru binele meu, pentru ca să-mi întorc inima de la lume şi de la 
plăcerile ei lipsite de satisfacţii şi să o aplec spre atracțiile de durată 
ale cerului. 

Curând după întoarcerea de la adunarea în corturi, eu, şi mulţi 
alții am fost puşi la încercare în biserică. Mintea mea era mult 
preocupată de subiectul botezului. Aşa tânără cum eram, vedeam un 
singur mod de botez autorizat de Scripturi, acela prin scufundare. 
Câteva dintre surorile mele metodiste încercau în van să mă convingă 
că botezul prin stropire era biblic. Pastorul metodist a consimţit să-i 
boteze prin scufundare pe candidaţii care preferau acea metodă, fiind 
convinşi în conştiinţa lor de acest lucru, deşi el sugera că botezul 
prin stropire era la fel de bine acceptat de Dumnezeu. 

În cele din urmă, s-a hotărât momentul când aveam să fim supuşi 
acestei rânduieli solemne. A fost o zi cu vânt, când noi, doisprezece 
la număr, am coborât în apa mării pentru a fi botezați. Valurile se 
înălţau şi izbeau ţărmul; însă, pe când luam această cruce grea, pacea 
mea era ca un râu. Când am ieşit din apă, puterea mea aproape s-a 
dus cu totul, pentru că puterea Domnului era asupra mea. Am simţit 
Că, din acel moment, nu mai eram din această lume şi că am ieşit din 
mormântul de apă la o viaţă nouă. 

În după-amiaza aceleiaşi zile, am fost primită ca membră în 
biserică. O femeie tânără stătea alături de mine, de asemenea fiind 
candidată pentru primirea în cadrul bisericii. Aveam pace şi eram 
fericită, până când am observat inele de aur strălucind pe degetele 
acelei surori şi cercei mari, arătoşi, în urechile ei. Apoi am observat 
că pălăria ei era împodobită cu flori artificiale şi panglici scumpe, 
făcute funde. Bucuria mi-a fost umbrită de această etalare de vanitate 
într-o persoană care susţinea că este o urmaşă a blândului şi umilului 
Domn Isus. Eu mă aşteptam ca pastorul să rostească în şoaptă o 
mustrare sau un sfat către această soră; însă se vedea că era nepăsător 
de felul cum arăta aceasta şi nu i-a adresat nici o mustrare. Către 
amândouă a fost întinsă mâna dreaptă a primirii în biserică. Mâna 
împodobită cu bijuterii a fost strânsă de către reprezentantul lui 
Hristos şi numele noastre au fost trecute în registrul bisericii. 

Această împrejurare m-a tulburat destul de mult, căci îmi amin- 
team cuvintele apostolului: „Femeile de asemenea, să se îmbrace în 
chip cuviincios, cu ruşine şi sfială; nu cu împletituri de păr, nici cu 
aur, nici cu mărgăritare, nici cu haine scumpe, ci cu fapte bune, cum 
se cuvine femeilor care spun că sunt evlavioase“. Această învăţătură 
din Scriptură părea desconsiderată în mod deschis de cei pe care eu 
îi socoteam creştini devotați şi care aveau mult mai multă experienţă 
decât mine. Dacă a imita modelul extravagant al lumii în îmbrăcă- 
minte era un lucru atât de păcătos cum presupuneam eu, cu siguranţă 
că acei creştini vor înţelege aceasta şi se vor conforma standardului 
biblic. Însă, în ce mă privea, eram hotărâtă să-mi urmez propriile 
convingeri în privinţa datoriei. Nu puteam simţi altceva decât că era 
contrar spiritului Evangheliei să ne consacrăm timpul şi mijloacele 
dăruite de Dumnezeu pentru împodobirea persoanelor noastre şi că 
umilinţa şi tăgăduirea de sine erau mult mai potrivite pentru cei ale 
căror păcate au costat sacrificiul infinit al Fiului lui Dumnezeu. 

În iunie 1842, domnul Miller a ţinut a doua serie de conferinţe 
în Portland. Am simţit că este un mare privilegiu să pot participa la 
aceste prelegeri, deoarece căzusem în descurajare şi nu mă simţeam 
pregătită să mă întâlnesc cu Mântuitorul meu. Această serie de 
conferinţe a produs mai multă vâlvă în oraş decât prima. 

Diferitele denominaţiuni, cu câteva excepţii, au închis uşile bise- 
ricilor lor domnului Miller. Multe predici ţinute la diferite amvoane 
căutau să expună aşa-zisele erori fanatice ale oratorului; însă o mul- 
time de ascultători interesaţi participau la adunările sale, unii dintre 
ei nereuşind să pătrundă în sala de conferinţe datorită afluenţei neaş- 
teptate. Adunările erau neobişnuit de atente şi liniştite. Modul lui de 
a predica nu era înflorit sau oratoric, ci el se ocupa de lucruri simple 
şi uimitoare totodată, care îi trezeau pe ascultătorii săi din indife- 
renţa lor nepăsătoare. În timp ce prezenta subiectul, el îşi susţinea 
declaraţiile şi teoriile cu dovezi din Scriptură. O putere convingă- 
toare însoțea cuvintele sale, şi aceasta părea că le pecetluieşte ca 
fiind mesajul adevărului. 

EI era bun şi amabil. Când toate scaunele din sală erau ocupate 
şi platforma şi locul din preajma amvonului erau aglomerate, l- 
am văzut plecând de la amvon şi mergând de-a lungul intervalului, 
pentru a lua de mână vreun bătrânel sau vreo bătrânică slăbită pentru 
a le găsi un loc, după care se întorcea şi îşi continua predica. Era 
numit pe drept Tata Miller, căci îngrijea cu multă atenţie de aceia 
care veneau la serviciile sale divine; felul său de a fi era iubitor, firea 
sa blândă, iar inima sa duioasă. 

Era un vorbitor care stârnea interes, iar predicile lui erau pline 
de putere şi potrivite atât pentru creştini, cât şi pentru cei nepocăiţi. 
Uneori, adunările sale erau cuprinse de o aşa solemnitate, încât era 
chiar înfricoşătoare. Mulţi au cedat convingerii spiritului lui Dum- 
nezeu. Bărbaţi cu părul alb şi femei în vârstă, cu paşii tremurând, 
căutau nerăbdători locuri. Cei în puterea vârstei, oamenii maturi, 
tinerii şi copiii erau profund mişcaţi. Suspinurile se amestecau cu 

plânsul şi cu vocile care aduceau laudă lui Dumnezeu la altarul 
rugăciunii. 

Eu credeam cuvintele solemne spuse de slujitorul lui Dumnezeu 
şi inima mea era îndurerată când vedeam împotrivire faţă de ele 
sau când acestea deveneau subiect de glume. Participam frecvent 
la adunări şi credeam că Isus va veni curând pe norii cerului; însă 
marea mea grijă era să fiu pregătită pentru a-L întâlni. Mintea mea 
zăbovea adesea asupra subiectului sfinţeniei inimii. Eu tânjeam ca, 
mai presus de orice altceva, să obţin această mare binecuvântare şi 
să simt că sunt pe deplin acceptată de Dumnezeu. 

Printre metodişti auzisem multe cu privire la sfințire. Văzusem 
persoane care şi-au pierdut tăria fizică sub influenţa unei puternice 
excitări mintale şi auzisem spunându-se că aceasta este dovada sfin- 
țirii. Însă eu nu puteam să înţeleg ce era necesar pentru a fi cu totul 
consacrat lui Dumnezeu. Prietenii mei creştini îmi spuneau: „Crede 
în Isus acum! Crede că El te acceptă acum!“ Aceasta încercam şi eu 
să fac, însă îmi era imposibil să cred că primisem o binecuvântare 
care ar trebui să electrizeze întreaga mea fiinţă. Mă întrebam de ce 
aveam inima atât de îndărătnică şi de ce eu nu puteam experimenta 
exaltarea de spirit care se manifesta la alţii. Mi se părea că sunt dife- 
rită de ei şi că pentru totdeauna voi fi lipsită de bucuria desăvârşită a 
sfinţeniei inimii. 

Ideile mele privind îndreptăţirea şi sfinţirea erau confuze. Aceste 
două stări erau prezentate minţii mele atât de separate şi distincte una 
de cealaltă; totuşi, eu nu puteam înţelege diferenţa sau semnificaţia 
termenilor şi toate explicaţiile predicatorilor nu făceau decât să-mi 
sporească dificultăţile. Nu puteam să pretind binecuvântarea pentru 
mine însămi şi mă întrebam dacă aceasta putea fi găsită numai la 
metodişti şi dacă, participând la adunările advente, nu cumva eu 
însămi mă lăsam pe dinafară de ceea ce doream mai presus de orice 
altceva — spiritul sfinţitor al lui Dumnezeu. 

Cu toate acestea, observam că unii dintre cei care pretindeau că 
sunt sfinţiți dădeau pe faţă un spirit înverşunat atunci când era adus 
în discuţie subiectul revenirii în curând a Domnului Hristos; aceasta 
nu mi se părea o manifestare a sfinţeniei pe care o pretindeau ei. Nu 
puteam înţelege de ce pastori de la amvon se opuneau învăţăturii că 
Domnul Hristos vine în curând. Predicarea acestui subiect condusese 
la reformă şi mulţi dintre cei mai devotați pastori şi laici îl primiseră 


[24] 


28 Mărturii pentru comunitate vol.1 


ca adevăr. Eu consideram că aceia care ÎI iubeau sincer pe Isus 
trebuia să fie gata să primească vestea cea bună a revenirii Lui şi să 
se bucure că este atât de aproape. 

Simţeam că eu pot pretinde doar ceea ce ei numeau îndreptăţire. 
În Cuvântul lui Dumnezeu scrie că nici un om nu-L va vedea pe 
Dumnezeu dacă nu e sfânt. Pe lângă aceasta, mai era o ţintă mai 
înaltă pe care trebuia să o ating înainte de a fi sigură de viaţa veşnică. 
Studiam acest subiect continuu, deoarece eu credeam că Domnul 
Hristos va veni în curând şi mă temeam că nu voi fi pregătită pentru 
întâlnirea cu El. Cuvinte de condamnare îmi sunau în urechi zi şi 
noapte şi strigătul meu necontenit către Dumnezeu era: Ce să fac 
pentru a fi mântuită? 

În mintea mea, dreptatea lui Dumnezeu eclipsa îndurarea şi iubi- 
rea Lui. Eu fusesem învățată să cred într-un iad care arde veşnic, şi 
gândul acesta îngrozitor era mereu în mintea mea, anume că păcatele 
mele sunt prea mari pentru a fi iertate şi că voi fi pierdută pentru 
totdeauna. Descrierile înfricoşătoare pe care le auzisem despre sufle- 
tele pierdute pătrundeau adânc în mintea mea. Predicatorii prezentau 
la amvon descrieri vii ale stării celor pierduţi. Ei considerau că 
Dumnezeu Şi-a propus să-i salveze doar pe cei sfinţiţi. Ochiul lui 
Dumnezeu este mereu asupra noastră; fiecare păcat este înregistrat 
şi are să-şi primească o pedeapsă dreaptă. Dumnezeu Însuşi ţine 
cărțile cu exactitatea înţelepciunii infinite şi fiecare păcat pe care 
îl comitem este înregistrat cu credincioşie în defavoarea noastră. 
Satana era reprezentat ca fiind foarte dornic de a se repezi asupra 
prăzii sale şi de a ne coborî în adâncimile cele mai mari ale chinului, 
pentru ca acolo să se bucure de suferinţele noastre în ororile unui 
iad ce arde veşnic. După torturi de mii şi mii de ani, valuri de foc nă- 
pădeau în puhoi asupra victimelor care se zvârcoleau şi țipau: „Până 
când, Doamne, până când?“ Apoi răspunsul, ca un tunet, străfulgera 
abisul: „Toată veşnicia!“ Şi iarăşi unde de foc îi înghiţeau pe cei 
pierduţi, ducându-i în adâncimile unei mări de foc necontenit. 

În timp ce ascultam aceste descrieri, imaginaţia mea lucra aşa 
de mult, încât începeam să transpir şi îmi era greu să mă abţin de 
la un strigăt de groază, căci părea că deja simt durerile nimicirii. 
Pastorul zăbovea apoi asupra nesiguranţei vieţii. Într-o clipă suntem 
aici, iar în următoarea, în iad sau într-o clipă suntem pe pământ, iar 
în următoarea, în ceruri. Vom alege noi lacul de foc şi compania 

demonilor sau fericirea cerului şi tovărăşia îngerilor? Vrem să auzim 
bocetele şi blestemele sufletelor pierdute de-a lungul întregii veşnicii 
sau să cântăm cântările lui Isus înaintea tronului Său? 

Tatăl nostru ceresc era prezentat în faţa minţi mele ca un tiran 
care se delecta cu chinurile celor osândiţi; nu ca un Tată îndurător, 
un Prieten plin de milă al păcătoşilor, care Îşi iubeşte creaturile cu o 
dragoste care depăşeşte orice înţelegere şi care doreşte ca aceştia să 
fie salvaţi pentru Împărăţia Sa. 

Simţămintele mele erau foarte sensibile. Îmi era teamă să produc 
durere vreunei fiinţe vii. Când vedeam animale rău tratate, inima 
mea suferea pentru ele. Poate eram atât de sensibilă la suferinţă 
deoarece eu însămi fusesem victima unei cruzimi nesăbuite ce a avut 
ca urmare vătămarea care mi-a întunecat copilăria. Însă, când acest 
gând a pus stăpânire pe mintea mea, că Dumnezeu Îşi găseşte plăcere 
în torturarea creaturilor Sale, care erau făcute după chipul Său, părea 
că un zid de întuneric mă despărţea de El. Când mă gândeam că 
Acela care este Creatorul Universului îi va arunca pe cei nelegiuiţi 
în iad pentru a arde acolo neîncetat în veşnicia nesfârşită, inima mea 
era cuprinsă de teamă şi mă simţeam disperată, întrebându-mă dacă 
o fiinţă atât de crudă şi tirană va catadicsi vreodată să mă salveze 
din osânda păcatului. 

Consideram că soarta păcătosului condamnat va fi soarta mea 
şi că voi îndura flăcările iadului pentru veşnicie, tot atât de mult 
timp cât avea să existe Dumnezeu. Impresia aceasta a pătruns atât de 
adânc în mintea mea, încât începusem să mă tem că-mi voi pierde 
minţile. Priveam la dobitoacele necuvântătoare cu invidie, pentru că 
ele nu aveau suflet care să fie pedepsit după moarte. De multe ori îmi 
doream să nu mă fi născut niciodată. O negură totală a pus stăpânire 
pe mine şi părea că nu există nici o cale să scap de umbre. Dacă 
adevărul mi-ar fi fost prezentat aşa cum îl înţeleg eu acum, de câtă 
îngrijorare şi chin aş fi fost cruţată. Dacă s-ar fi zăbovit mai mult 
asupra iubirii lui Dumnezeu şi mai puţin asupra dreptăţii sale aspre, 
frumuseţea şi gloria caracterului Său mi-ar fi inspirat o dragoste 
profundă şi sinceră pentru Creatorul meu. 

De atunci mi-am dat seama că mulţi pacienţi din azilurile de 
nebuni ajunseseră acolo în urma unei experienţe asemănătoare cu 
a mea. Conştiinţa lor era chinuită de simţul păcatului şi credinţa 
lor tremurândă nu îndrăznea să ceară iertarea făgăduită de Dumne- 

zeu. Ei ascultaseră atât de mult acele descrieri clasice ale iadului, 
întrucât se părea că le îngheaţă sângele în vene; faptul acesta a să- 
pat o impresie profundă în memoria lor. Când erau treji şi când 
dormeau, tabloul acela înfricoşător era mereu în faţa lor, până ce 
realitatea începea să se piardă în imaginaţie, iar ei nu vedeau altceva 
decât flăcările mistuitoare ale odiosului iad şi auzeau doar ţipetele 
celor năpăstuiţi. Rațiunea era detronată, iar creierul era umplut cu 
închipuirea sălbatică a teribilului coşmar. Cei care prezintă această 
doctrină a unui iad veşnic ar face bine să privească în urmă ca să 
descopere autoritatea care a inventat o învăţătură atât de plină de 
cruzime. Nu mă rugasem niciodată în public, ci abia dacă rostisem 
câteva cuvinte timide la adunările de rugăciune. Acum însă aveam 
impresia că trebuie să-L caut pe Dumnezeu în rugăciune în cadrul 
întâlnirilor noastre. Dar nu îndrăzneam acest lucru de teamă să nu 
mă încurc şi să dau greş în exprimarea simţămintelor. Dar această 
datorie era imprimată atât de puternic în mintea mea, încât, atunci 
când am început să mă rog eu singură în taină, mi se părea că îmi 
bat joc de Dumnezeu pentru că nu făceam voia Sa. Disperarea m-a 
copleşit şi, timp de trei săptămâni, nici o rază de lumină nu a putut 
străpunge negura care mă învăluise. 

Suferinţa minții mele era intensă. Uneori, toată noaptea nu pu- 
team închide un ochi. Atunci aşteptam până ce sora mea geamănă 
adormea, coboram încet din pat şi îngenuncheam pe podea, rugându- 
mă în linişte, fără grai, într-o agonie care nu poate fi descrisă. Ororile 
iadului care arde veşnic erau necontenit în faţa mea. Eram conştientă 
că nu voi mai putea trăi mult în această stare, dar nu îndrăzneam să 
mor ca să întâmpin teribila soartă a celui păcătos. Cu câtă invidie 
îi priveam pe cei care se simțeau acceptaţi de Dumnezeu! Cât de 
prețioasă era speranţa creştină pentru sufletul meu în agonie! 

Adesea rămâneam plecată în rugăciune aproape toată noaptea, 
gemând şi tremurând într-un chin inexprimabil şi într-o disperare 
care nu poate fi descrisă. „Doamne, îndurare“- era implorarea mea 
ŞI, ca şi vamegşul, eu nu îndrăzneam să-mi ridic ochii spre cer, ci 
stăteam plecată cu faţa spre pământ. Ajunsesem foarte slăbită şi 
totuşi nu spuneam nimănui despre suferinţa şi disperarea mea. 

În timp ce mă aflam în această stare de deznădejde, am avut un 
vis care a făcut o impresie profundă asupra minţii mele. Am visat că 
vedeam un templu spre care se îndreptau mulţi oameni. Doar cei care 

îşi găseau refugiul în acel templu aveau să fie salvați la încheierea 
timpului. Cei ce rămâneau pe dinafară aveau să fie pierduţi pentru 
veşnicie. Mulţimile de oameni care mergeau fiecare pe calea lui îi 
luau în râs şi îi ridiculizau pe cei care intrau în templu şi le spuneau 
că acest plan de siguranţă era o înşelăciune vicleană şi că, de fapt, nu 
există nici un pericol de care să scăpăm. Aceştia chiar au apucat pe 
unii din cei care se grăbeau să pătrundă înăuntru, spre a-i împiedica 
să facă acest lucru. 

Temându-mă să nu fiu luată în batjocură, m-am gândit că e mai 
bine să aştept până ce se va risipi mulţimea sau până când voi putea 
intra neobservată de ei. Însă numărul creştea în loc să scadă şi, de 
frică să nu fie prea târziu, mi-am părăsit repede casa, grăbindu-mă 
prin mulţime. În îngrijorarea mea de a ajunge la templu, nu am 
observat sau nu mi-a păsat de gloata care mă împresurase. Intrând 
în clădire, am văzut că templul acela mare era susţinut de un stâlp 
imens, de care era legat un miel complet desfigurat şi însângerat. Se 
părea că noi, cei prezenţi, ştiam că acest miel fusese sfâşiat şi rănit 
din cauza noastră. Toți care intrau în templu trebuia să vină în faţa 
lui şi să-şi mărturisească păcatele. 

Chiar acolo, în faţa mielului, erau puse scaune pe care stăteau 
nişte oameni ce păreau foarte fericiţi. Lumina cerului părea că stră- 
luceşte pe feţele lor; ei Îl lăudau pe Dumnezeu şi cântau cântări 
de mulţumire, care păreau că seamănă cu muzica îngerilor. Aceştia 
erau cei care veniseră în faţa mielului, îşi mărturisiseră păcatele, 
primiseră iertare, iar acum aşteptau bucuroşi un eveniment plăcut. 

Chiar după ce am intrat în clădire, m-a cuprins o teamă şi un 
simţământ de ruşine că trebuie să mă umilesc în faţa acestor oameni. 
Dar se părea că sunt silită să merg înainte şi, încet, îmi făceam drum 
împrejurul stâlpului pentru a ajunge în faţa mielului, când, deodată, 
o trâmbiţă a sunat, templul s-a cutremurat, strigăte de biruinţă s-au 
înălţat din rândul celor sfinți şi o lumină înfricoşătoare a luminat 
clădirea, după care totul a fost cuprins de întuneric. Oamenii fericiţi 
dispăruseră cu toţii o dată cu strălucirea aceea, iar eu am rămas 
singură în liniştea înspăimântătoare a nopţii. M-am trezit în agonie 
şi de-abia am putut să mă conving pe mine însămi că visasem. Mi 
se părea că soarta îmi era pecetluită şi că Duhul lui Dumnezeu mă 
părăsise pentru totdeauna. 

Curând după aceea am avut un alt vis. Se părea că stăteam într-o 
disperare jalnică, cu faţa între mâini, gândind astfel: Dacă Isus ar 
fi pe pământ, m-aş duce la El, m-aş arunca la picioarele Lui şi I-aş 
vorbi despre toate suferinţele mele. El nu mă va lăsa, ci Se va îndura 
de mine, iar eu Îl voi iubi şi-L voi sluji pentru totdeauna. Chiar 
atunci s-a deschis uşa şi a intrat o persoană cu un chip şi o înfăţişare 
plăcută. M-a privit cu milă şi a spus: „Vrei să-L vezi pe Isus? Este 
aici şi poţi să-L vezi dacă doreşti acest lucru. Ia tot ce ai şi vino după 
mine“. 

Am ascultat aceste cuvinte cu o bucurie de nedescris şi am 
început apoi să-mi adun veselă tot ce aveam, fiecare lucru mărunt, şi 
mi-am urmat călăuza. M-a condus spre o prăpastie peste care era un 
şir de scări, în mod vădit nesigure. Când am început să urc treptele, 
el m-a avertizat să-mi țin ochii fixaţi în sus, căci, dacă nu, voi ameţi 
şi voi cădea. Mulţi alţii care urcaseră acele scări au căzut înainte de 
a ajunge în vârf. 

În cele din urmă am ajuns la ultima treaptă şi stăteam în faţa 
unei uşi. Aici ghidul mi-a spus să îmi las toate lucrurile pe care 
le adusesem cu mine. Voioasă, le-am lăsat jos; atunci el a deschis 
uşa şi mi-a spus să intru. Într-o clipă, mă aflam în faţa lui Isus. Nu 
te puteai înşela în privinţa acelui chip minunat. Înfăţişarea aceea 
binevoitoare şi plină de măreție nu putea fi a altcuiva. În timp ce mă 
privea îndelung, am ştiut de îndată că El cunoştea toate întâmplările 
din viaţa mea şi toate gândurile şi sentimentele mele. 

Am vrut să scap de privirea Lui, nefiind în stare să suport ochii 
Săi pătrunzători, dar El S-a apropiat, zâmbind şi întinzând mâna 
deasupra capului meu, şi mi-a spus: „Nu te teme“. Vocea Sa dulce mi- 
a înfiorat inima cu o fericire pe care n-o experimentasem niciodată 
înainte. Eram prea bucuroasă ca să pot rosti vreun cuvânt, însă, 
copleşită de emoție, m-am aruncat la picioarele Lui. Pe când stăteam 
acolo neputincioasă, scene pline de frumuseţe şi glorie au trecut prin 
faţa ochilor mei şi se părea că am ajuns în siguranţa şi pacea din 
cer. După un timp, mi-am recăpătat puterea şi m-am ridicat. Ochii 
plini de iubire ai lui Isus erau însă asupra mea, iar zâmbetul Lui îmi 
umplea sufletul de bucurie. Prezenţa Lui mă umplea de un respect 
sfânt şi o dragoste de nedescris. 

Călăuza mea a deschis acum uşa şi am ieşit amândoi. Mi-a spus 
să-mi iau din nou lucrurile pe care le lăsasem afară. După ce am 

făcut acest lucru, mi-a înmânat o funie verde, făcută ghem. Mi-a 
spus să o aşez lângă inima mea şi, când doresc să-L văd pe Isus, s-o 
iau de la piept şi să o întind la maxim. El m-a avertizat să nu o las 
strânsă ghem prea mult timp, ca să nu se înnoade şi să devină greu 
de întins. Am aşezat funia lângă inima mea şi am coborât bucuroasă 
pe scările înguste, lăudând pe Domnul şi spunând tuturor celor pe 
care îi întâlneam unde ÎI pot găsi pe Isus. Acest vis mi-a dat speranţă. 
În mintea mea, funia verde reprezenta credinţa, iar frumuseţea şi 
simplitatea încrederii în Dumnezeu începuse să se reverse peste 
sufletul meu. 

Acum mi-am mărturisit toate neliniştile şi îngrijorările mamei 
mele. Ea a simţit cu duioşie împreună cu mine şi m-a încurajat, 
sfătuindu-mă să mă adresez pentru sfat fratelui Stockman, care pre- 
dica pe atunci învăţătura adventă în Portland. Aveam mare încredere 
în el, deoarece era un slujitor devotat al lui Hristos. Ascultând istori- 
sirea mea, el şi-a aşezat mâna cu bunătate pe capul meu, spunând 
cu lacrimi în ochi: „Ellen, tu eşti doar un copil. Experienţa ta este 
unică pentru un copil de vârsta ta fragedă. Cred că Isus te pregăteşte 
pentru vreo lucrare specială“. 

Apoi mi-a spus că, chiar dacă aş fi fost o persoană de vârstă 
matură, chinuită în acest fel de îndoială şi deznădejde, mi-ar fi spus 
că există speranţă pentru mine prin iubirea lui Isus. Chiar agonia 
minţii prin care trecusem era dovada pozitivă că Duhul Domnului 
Se lupta cu mine. El spunea că, atunci când devine împovărat de 
vinovăţie, păcătosul nu îşi dă seama de enormitatea nelegiuirii sale, 
ci se amăgeşte singur că stă bine şi nu se află în nici un pericol. 
Spiritul lui Dumnezeu îl părăseşte şi el ajunge nepăsător şi indiferent 
ori nesăbuit de sfidător. Acest om bun mi-a vorbit despre dragostea 
lui Dumnezeu faţă de copiii Săi care greşesc şi mi-a spus că El 
nu Se bucură de nimicirea lor, ci tânjeşte să-i atragă la Sine în 
simplă credinţă şi încredere. El a zăbovit asupra iubirii celei mari a 
Domnului Hristos şi a planului de mântuire. 

A vorbit apoi de nenorocirea care m-a atins la o vârstă fragedă şi 
a spus că, într-adevăr, este un chin dureros, dar m-a rugat să cred mai 
departe că mâna unui Tată iubitor n-a fost retrasă de la mine; şi că în 
viitor, când ceața care mi-a întunecat mintea avea să se risipească, 
voi discerne înţelepciunea providenţei care a părut atât de crudă şi 
misterioasă. Domnul Isus le-a spus ucenicilor Săi: „Ce fac Eu, voi nu 

înţelegeţi acum; dar veţi înţelege mai târziu.“ În viitorul cel măreț, 
nu vom mai vedea ca printr-o oglindă întunecată, ci ne vom afla faţă 
în faţă cu tainele dragostei divine. 

„Simte-te liberă, Ellen“, a spus el; „întoarce-te acasă cu încredere 
în Domnul Isus, căci El nu Îşi va reţine dragostea Sa faţă de nici un 
căutător sincer.“ Apoi s-a rugat cu stăruinţă pentru mine şi se părea 
că Dumnezeu avea să ia cu adevărat în seamă rugăciunea sfântului 
Său, chiar dacă umilele mele cereri nu au fost auzite. Am plecat de 
la el mângâiată şi încurajată. 

În timpul celor câteva minute cât am primit sfaturi de la fratele 
Stockman, am dobândit mai multă cunoştinţă cu privire la subiectul 
dragostei lui Dumnezeu şi îndurării Sale decât din toate predicile şi 
cuvântările pe care le ascultasem până atunci. M-am întors acasă şi 
iar m-am dus înaintea Domnului, făgăduindu-l să fac şi să sufăr orice 
îmi va cere, numai să capăt bunăvoința Sa care să-mi înveselească 
inima. Aceeaşi datorie care-mi tulburase mintea înainte mi-a fost iar 
prezentată — să-mi iau crucea în mijlocul poporului adunat al lui 
Dumnezeu. Ocazia nu s-a lăsat mult aşteptată; în acea seară era o 
oră de rugăciune, la care am participat şi eu. 

M-am plecat tremurând în timpul rugăciunilor care au fost înăl- 
tate. După ce s-au rugat câteva persoane, mi-am înălţat şi eu glasul 
în rugăciune, înainte să-mi dau seama de ceea ce fac. Făgăduinţele 
lui Dumnezeu îmi păreau ca nişte nestemate preţioase, care aveau 
să fie primite doar de cei care le cer. În timp ce mă rugam, povara 
şi agonia sufletească, pe care le îndurasem atât de mult timp, m-au 
părăsit şi binecuvântarea lui Dumnezeu a coborât asupra mea ca 
o rouă binefăcătoare. L-am lăudat pe Domnul din adâncul inimii 
mele. Nu vedeam nimic altceva, decât pe Isus şi slava Sa; pierdusem 
conştienţa celor ce se petreceau în jurul meu. 

Duhul lui Dumnezeu a rămas asupra mea cu o asemenea putere, 
încât nu am fost în stare să merg acasă în seara aceea. Când m-am 
întors, a doua zi, o mare schimbare avusese loc în mintea mea. Mi 
se părea că mi-e foarte greu să fiu aceeaşi persoană care plecase 
din casa tatălui meu cu o seară înainte. Acest pasaj era continuu 
în gândul meu: „Domnul este Păstorul meu; nu voi duce lipsă de 
nimic“. Inima mea era plină de fericire când repetam încet aceste 
cuvinte. 

Felul în care ÎI priveam pe Tatăl se schimbase. Acum ÎI priveam 
ca pe un părinte bun şi îndurător, şi nu un tiran aspru, care îi sileşte 
pe oameni să-L asculte orbeşte. Inima mea s-a îndreptat spre El cu o 
iubire profundă şi arzătoare. Ascultarea de voia Lui părea o plăcere; 
era o bucurie să fii în slujba Lui. Nici o umbră nu a înnegurat lumina 
care îmi descoperise voia desăvârşită a lui Dumnezeu. Am simţit 
asigurarea unui Mântuitor personal şi mi-am dat seama cât este de 
adevărat ceea ce spusese Domnul Hristos: „Cel care Mă urmează pe 
Mine nu va umbla în întuneric, ci va avea lumina vieţii“. 

Pacea şi fericirea mea erau într-un asemenea contrast cu negura 
şi chinul dinainte, încât mi se părea că am fost salvată din iad şi 
transportată în cer. Am fost în stare chiar să-L laud pe Dumnezeu 
pentru nenorocirea care fusese încercarea vieţii mele, căci aceasta 
fusese mijlocul prin care gândurile mi-au fost îndreptate asupra 
veşniciei. Din fire mândră şi ambițioasă, poate că nu mi-aş fi predat 
inima lui Isus, dacă nu ar fi fost acea suferinţă aşa de dureroasă 
care m-a doborât şi m-a lipsit, într-un anume sens, de realizările şi 
deşertăciunile lumeşti. 

Timp de şase luni de zile, nici o umbră nu mi-a întunecat mintea 
şi nu am neglijat nici o singură datorie. Mă străduiam din toate 
puterile să fac voia lui Dumnezeu şi să-L păstrez pe Domnul Isus 
şi cerul continuu în mintea mea. Am fost surprinsă şi încântată de 
vederile prezentate acum clar în faţa mea în legătură cu ispăşirea şi 
lucrarea Domnului Hristos. Nu voi încerca să explic mai departe ce s- 
a petrecut în mintea mea; este suficient doar să spun că lucrurile cele 
vechi au trecut şi toate au devenit noi. Nici un nor nu-mi întuneca 
vederea clară. Tânjeam să spun despre iubirea lui Isus, dar nu mă 
simţeam în stare să mă angajez în discuţie cu cineva. Inima mea 
era atât de plină de dragostea lui Dumnezeu şi de pacea aceea care 
întrece orice înţelegere şi îmi plăcea să meditez şi să mă rog. 

În seara următoare, după ce am primit o binecuvântare atât de 
mare, am participat la întâlnirea adventistă. Când a sosit momentul 
ca urmaşii lui Hristos să vorbească spre slava Lui, neputând să tac, 
m-am ridicat şi am relatat experienţa mea. Nu mă gândisem dinainte 
ce aveam să spun; de pe buzele mele, în libertate deplină, s-a revărsat 
povestea simplă a iubirii Domnului Isus faţă de mine şi inima mea 
era aşa de fericită că am fost eliberată din strânsoarea disperării 
întunecate, încât am pierdut din vedere că mă aflu între oameni şi mi 

se părea că sunt singură cu Dumnezeu. Nu mi s-a părut greu să-mi 
exprim pacea şi fericirea, cu excepţia lacrimilor de recunoştinţă care 
mi-au înăbuşit glasul când am vorbit despre minunata iubire pe care 
o arătase Domnul Isus faţă de mine. 

Fratele Stockman era prezent. El mă văzuse nu cu mult timp 
în urmă în adâncă disperare, şi această schimbare remarcabilă în 
înfăţişarea şi simţămintele mele i-a atins inima; a plâns de bucurie 
împreună cu mine şi L-a lăudat pe Dumnezeu pentru această dovadă 
a îndurării şi iubirii Sale pline de bunătate. 

Nu la mult timp după ce am primit această mare binecuvântare, 
am participat la o conferinţă la Biserica Creştină, unde era pastor 
fratele Brown. Am fost invitată să relatez experienţa mea şi am 
simţit nu doar o mare libertate în exprimare, dar şi fericirea de a 
spune simpla poveste a iubirii lui Isus şi bucuria de a fi acceptată 
de Dumnezeu. Pe când vorbeam, cu inima supusă şi lacrimi în 
ochi, sufletul meu părea atras spre ceruri în mulţumire. Puterea 
transformatoare a Domnului a venit asupra celor adunaţi. Mulţi 
plângeau, iar alţii Îl lăudau pe Dumnezeu. 

Păcătoşii erau invitaţi să se ridice pentru rugăciuni şi mulţi răs- 
pundeau apelului. Inima mea era atât de mulţumitoare lui Dumnezeu 
pentru binecuvântarea pe care mi-o dăduse, încât doream ca şi al- 
(ui să participe la această bucurie sacră. Mintea mea era profund 
interesată de aceia care sufereau, simțind într-un fel mustrarea lui 
Dumnezeu şi povara păcatului. În timp ce relatam experienţa mea, 
am simțit că nimeni nu se poate împotrivi dovezii iubirii iertătoare a 
lui Dumnezeu, care lucrase o schimbare atât de minunată în mine. 
Realitatea convertirii autentice era atât de evidentă, încât mi se părea 
că îmi ajut prietenii tineri, conducându-i spre lumină, şi cu orice 
ocazie influenţa mea era exercitată în acest sens. 

Am aranjat întâlniri cu prietenii mei tineri, dintre care unii erau 
cu mult mai mari decât mine, iar câţiva erau căsătoriţi. Unii erau 
încrezuţi şi nepăsători; experienţa mea li se părea un basm prostesc 
şi nu dădeau atenţie stăruinţelor mele. Dar eu m-am hotărât ca efor- 
turile mele să nu înceteze deloc până când aceste suflete scumpe, faţă 
de care eram atât de interesată, nu aveau să se supună lui Dumnezeu. 
Câteva nopţi întregi le-am petrecut în rugăciune serioasă pentru cei 
pe care îi căutasem şi îi adusesem laolaltă pentru a lucra şi a mă ruga 
împreună cu ei. 

Câţiva dintre aceştia veniseră din curiozitate, să audă ce am 
de spus; unii considerau că m-am întrecut pe mine însămi, fiindcă 
eram atât de perseverentă în eforturile pe care le făceam, mai ales 
atunci când nu exista nici un interes din partea lor. Însă, la fiecare 
din micile noastre întruniri, eu continuam să-i rog, să-i îndemn şi 
să mă rog pentru fiecare în parte, până ce toţi s-au supus lui Isus, 
recunoscând meritele iubirii Sale care iartă. Toţi au fost convertiți 
pentru Dumnezeu. 

Noapte de noapte, în visele mele se părea că lucrez pentru salva- 
rea sufletelor. În astfel de momente, cazuri speciale erau prezentate 
minţii mele; după aceea, eu le căutam şi mă rugam cu aceste per- 
soane. În toate cazurile, cu excepţia unuia, aceste persoane s-au 
predat Domnului. Câţiva dintre fraţii noştri mai formalişti, se te- 
meau că eram prea zeloasă în ce priveşte convertirea sufletelor, însă 
mie timpul mi se părea prea scurt şi socoteam că se cade ca toţi cei 
ce aveau nădejdea unei binecuvântate nemuriri şi aşteptau revenirea 
în curând a lui Hristos să lucreze fără încetare pentru aceia care se 
aflau încă în păcat şi stăteau atât de aproape de abisul nimicirii. 

Deşi eram foarte tânără, planul de mântuire îmi era atât de clar 
în minte şi experienţa mea personală fusese atât de evidentă, încât, 
studiind acel lucru, eu eram conştientă că trebuie să-mi continuu 
eforturile pentru salvarea sufletelor preţioase şi să mă rog şi să-L 
mărturisesc pe Hristos cu fiecare ocazie. Întreaga mea fiinţă fusese 
pusă în slujba Mântuitorului. Orice ar fi fost să vină, eu eram hotărâtă 
să-I fiu pe plac lui Dumnezeu şi să trăiesc ca una care ÎL aşteaptă 
pe Mântuitorul să vină să-i răsplătească pe cei credincioşi. M-am 
simţit asemenea unui copil mic, ce vine la Dumnezeu ca la tatăl lui 
şi îi cere ce doreşte. Apoi, când mi-a fost clar care îmi este datoria, 
cea mai mare fericire a mea a fost să o aduc la îndeplinire. Uneori 
mă asaltau anumite încercări. Cei cu mai multă experienţă decât 
mine se străduiau să mă tragă înapoi şi să potolească zelul credinţei 
mele; însă eu am mers mai departe pe calea mea, într-un spirit vesel, 
cu zâmbetul lui Isus dând strălucire vieţii mele şi cu dragostea lui 
Dumnezeu în inima mea. 

Ori de câte ori îmi aduc aminte de experienţa aceasta timpurie 
din viaţa mea, fratele meu, cel căruia i-am destăinuit speranţele şi 
temerile mele, cel care a simţit cel mai mult împreună cu mine în 
experienţa mea creştină, îmi vine în minte alături de un potop de 

amintiri duioase. El a fost unul dintre aceia față de care păcatul 
prezenta doar puţine tentaţii. 

Înclinat în mod natural spre viaţa devoţională, el nu căuta nici- 
odată societatea celor tineri şi zgomotoşi, ci alegea mai degrabă 
compania creştinilor, ale căror conversații îl conduceau pe calea 
vieţii. Pentru vârsta lui era deosebit de serios; era blând şi paşnic, 
iar mintea lui era continuu ocupată de gânduri religioase. Viaţa lui 
avea ca scop să fie un model pentru tineri, un exemplu viu în ce 
priveşte harul şi frumuseţea creştinismului adevărat pentru aceia 
care îl cunoşteau. 

Capitolul 4 — Părăsirea bisericii metodiste 


Familia tatălui meu încă frecventa din când în când Biserica me- 
todistă şi totodată participa la adunările ţinute în diferite case. Într-o 
seară, eu şi fratele meu Robert ne-am dus la o astfel de adunare. 
Fratele care coordona programul era prezent. Când a venit rândul 
fratelui meu, el a vorbit cu multă umilinţă, şi totuşi cu claritate, des- 
pre necesitatea de a fi pe deplin corespunzători pentru a ne întâlni cu 
Mântuitorul, când va veni pe norii cerului cu putere şi slavă. Pe când 
vorbea fratele meu, o lumină cerească a strălucit asupra înfățișării 
sale, care de obicei era palidă. Părea că ar fi fost transportat, în spirit, 
mai presus de împrejurările în care se afla şi vorbea ca şi când se afla 
în prezenţa lui Isus. Când mi s-a cerut să vorbesc şi eu, m-am ridicat, 
simţindu-mă liberă în spirit şi cu inima plină de iubire şi pace. Am 
relatat experienţa suferinţei mari pe care o îndurasem sub povara 
convingerii păcătoşeniei mele şi cum, după mult timp, am primit 
binecuvântarea atât de mult căutată: puterea de a mă conforma pe 
deplin faţă de voia lui Dumnezeu. Mi-am exprimat totodată bucuria 
faţă de vestea cea bună a revenirii în curând a Mântuitorului care Îşi 
va lua copiii acasă. 

În sinceritatea şi simplitatea mea, mă aşteptam ca fraţii şi surorile 
metodişti să-mi înţeleagă sentimentele şi să se bucure împreună cu 
mine. Însă am fost dezamăgită; câteva surori murmurau şi îşi mişcau 
gălăgios scaunele, întorcându-şi spatele către mine. 

Nu înţelegeam ce i-a putut ofensa. Am vorbit foarte scurt, simțind 
influenţa rece a dezaprobării lor. Când am terminat de vorbit, fratele 
B. m-a întrebat dacă nu m-aş simţi mai bine să trăiesc o viaţă lungă, 
cu folos, făcând bine altora, decât să doresc ca Isus să vină curând şi 
să-i distrugă pe bieţii păcătoşi. Am răspuns că tânjesc după revenirea 
lui Isus. Atunci păcatul se va sfârşi şi ne vom bucura de sfințire 
pentru totdeauna, iar diavolul nu va mai exista pentru a ne ispiti şi a 
ne abate de la calea cea bună. 

Apoi m-a întrebat dacă nu aş vrea mai bine să mor în pace în 
patul meu decât să trec prin durerea de a fi transformată, în viaţă 

fiind, de la starea de muritor la nemuritor. Răspunsul meu a fost că 
doresc venirea lui Isus pentru a-i lua la Sine pe copiii Săi; că doresc 
să trăiesc sau să mor după cum va vrea Dumnezeu şi că voi îndura 
uşor toată durerea pe care ar putea-o genera acel moment — cât o 
clipeală de ochi; că doresc ca roțile timpului să se învârtească repede 
şi să aducă ziua aceea mult dorită, când aceste trupuri întinate vor 
fi schimbate şi modelate pentru a fi asemenea trupului lui Hristos. 
Am afirmat de asemenea că, atunci când trăiam cel mai aproape de 
Domnul, atunci doream cu cea mai mare ardoare revenirea Sa. La 
acest punct, cei prezenţi s-au arătat foarte nemulţumiţi. 

Când s-a adresat celor adunaţi, fratele care conducea a spus că 
este o mare bucurie să aştepţi mileniul anunţat în Biblie, atunci când 
pământul va fi plin de cunoştinţa de Domnul precum mările de ape. 
El dorea mult ca acest timp să înceapă degrabă. Când adunarea s-a 
încheiat, am fost conştientă că am fost tratată cu vădită răceală de 
aceia care înainte fuseseră buni şi prietenoşi cu mine. Fratele meu şi 
cu mine ne-am întors acasă trişti că fuseserăm înţeleşi greşit de către 
fraţii noştri şi că subiectul venirii în curând a lui Isus a stârnit aşa 
o cruntă opoziţie în inimile lor. Totuşi, eram mulţumiţi că puteam 
discerne lumina prețioasă şi să ne bucurăm în aşteptarea venirii 
Domnului. 

Nu mult timp după aceea, ne-am dus din nou la adunare. 

Noi căutam o ocazie de a vorbi despre iubirea prețioasă a lui 
Dumnezeu, care ne mişcase sufletele. Eu în mod deosebit vroiam 
să vorbesc despre bunătatea şi îndurarea Domnului faţă de mine. 
Atât de mare fusese schimbarea care avusese loc în mine, încât mi 
se părea că este de datoria mea să folosesc orice ocazie pentru a da 
mărturie despre dragostea Mântuitorului. 

Când mi-a venit rândul să vorbesc, am expus dovezile prin care 
arătam că mă bucuram de dragostea lui Isus şi că aşteptam cu nerăb- 
dare întâlnirea cu Mântuitorul meu în curând. Credinţa că venirea 
Domnului Hristos este aproape îmi mişcase sufletul pentru a căuta 
cu mai multă seriozitate sfinţirea lucrată de Duhul lui Dumnezeu. 
Aici conducătorul grupei m-a întrerupt, spunându-mi: „Ai primit 
sfinţirea prin metodism, prin metodism, surioară, şi nu printr-o teorie 
eronată“. Am fost silită să mărturisesc adevărul, şi anume că nu 
prin metodism primise inima mea această nouă binecuvântare, ci 
prin mişcătoarele adevăruri cu privire la venirea personală pe nori 

a Domnului Isus. Prin aceste adevăruri găsisem eu pace, bucurie şi 
o dragoste desăvârşită. Astfel s-a încheiat mărturia mea, ultima pe 
care aveam s-o aduc într-o adunare metodistă. 

Apoi a vorbit Robert, în felul lui blând, şi totuşi atât de clar şi 
mişcător, încât unii plângeau şi erau adânc mişcaţi; însă alţii tuşeau 
în dezaprobare şi erau agitaţi. După ce am plecat din casa aceea, 
am vorbit din nou despre credinţa noastră şi eram uimiţi că fraţii şi 
surorile îndurau atât de greu să li se spună vreun cuvânt cu privire la 
venirea în curând a Mântuitorului. Noi gândeam că, dacă ei L-ar fi 
iubit pe Domnul Isus aşa cum ar fi trebuit, nu ar fi fost o aşa mare 
supărare să audă vorbindu-se despre a doua Sa venire, ci, dimpotrivă, 
ar fi trebuit să salute vestea cu bucurie. 

Noi eram convinşi că nu mai trebuie să participăm la acele 
adunări. Speranţa revenirii glorioase a Domnului Hristos ne umplea 
sufletele, şi acest lucru se vedea atunci când ne ridicam să vorbim. 
Acest lucru părea că aprinde mânia celor prezenţi împotriva celor doi 
copii umili, care îndrăzneau, în faţa opoziţiei, să vorbească despre 
credinţa care le umplea inimile cu pace şi fericire. Era evident că nu 
aveam libertate în acea adunare, deoarece mărturia noastră provoca 
zâmbete dispreţuitoare şi ironii care ajungeau la urechile noastre la 
încheierea întâlnirilor, provenind de la fraţi şi surori pe care noi îi 
respectasem şi îi iubisem. 

În acest timp, adventiştii ţineau adunări în Sala Beethoven. Tatăl 
meu împreună cu familia luau parte la acestea destul de regulat. 
Timpul celei de-a doua veniri era socotit a fi în anul 1843. Timpul de 
salvare a sufletelor părea atât de scurt, încât eu m-am hotărât să fac 
tot ce-mi stătea în putere pentru a-i conduce pe păcătoşi în lumina 
adevărului. Însă părea imposibil pentru o persoană atât de tânără şi 
cu o sănătate atât de şubredă să facă prea mult în această lucrare. 

Acasă aveam două surori, pe Sarah, care era cu câţiva ani mai 
mare decât mine, şi pe Elizabeth, sora mea geamănă. Am discutat 
împreună cu ele despre acest lucru şi ne-am hotărât să câştigăm câţi 
bani vom putea, bani cu care să cumpărăm cărţi şi broşuri pe care să 
le distribuim gratuit. Acesta era cel mai bun lucru pe care îl puteam 
face, şi noi îl făceam cu bucurie. Puteam câştiga doar 25 de cenți pe 
zi; însă îmbrăcămintea mea era simplă, nimic nu era cheltuit pentru 
podoabe inutile, căci etalarea deşartă mi se părea un păcat; aşa că eu 
aveam întotdeauna o mică sumă de rezervă cu care să cumpăr cărţi 

potrivite. Acestea erau puse în mâinile celor cu experienţă, pentru a 
fi trimise acolo unde era nevoie. 

Fiecare foaie tipărită cu privire la acest subiect era prețioasă 
în ochii mei, căci aceasta reprezenta o solie de lumină către lume, 
care îi îndemna să se pregătească pentru marele eveniment care era 
la uşă. Zi după zi, rezemată de perne, îmi aduceam la îndeplinire, 
cu degetele tremurânde, sarcina care-mi fusese repartizată. Cu câtă 
grijă puneam deoparte monedele pe care le primeam în schimb şi 
care aveau să fie folosite pentru cumpărarea cărţilor ce aveau să fie 
citite de cei care se aflau în întuneric, pentru a fi luminaţi şi a se 
trezi! Nu eram ispitită să-mi cheltuiesc economiile pentru mulţumire 
de sine; salvarea sufletelor era o povară pentru mintea mea, iar inima 
mea suferea pentru aceia care se măguleau că sunt în siguranţă, în 
timp ce solia de avertizare fusese deja dată lumii. 

Într-o zi, am ascultat o discuţie între mama mea şi o soră, despre o 
cuvântare pe care o auziseră de curând, cu privire la faptul că sufletul 
nu este în mod natural nemuritor. Au fost repetate câteva texte dintre 
cele folosite ca argumente de către predicator. Mi-amintesc că, dintre 
acestea, unul m-a impresionat puternic: „Sufletul care păcătuieşte, 
acela va muri!“,,Cei vii într-adevăr ştiu că vor muri; dar cei morţi 
nu ştiu nimic“. „Care se va arăta la vremea Lui, El care este Cel 
binecuvântat şi Atotputernic, Regele regilor şi Domnul domnilor; 
singurul care are nemurirea“. „Acelora care caută cu răbdare să 
continue să facă fapte bune în vederea dobândirii slavei şi cinstei 
şi nemuririi, viaţa veşnică.“ „De ce“, spunea mama mea, după ce a 
citat aceste pasaje, „ar căuta ei să obțină ceva ce aveau deja?“ 

Ascultam aceste idei noi cu un interes intens şi profund. Când am 
rămas singură cu mama, am întrebat-o dacă ea credea într-adevăr că 
sufletul nu este nemuritor. Răspunsul ei a fost că se teme că fusesem 
greşiţi atât în privinţa acelui subiect, cât şi asupra altor câteva. 

„Dar mamă“, am spus eu, „tu crezi cu adevărat că sufletul doarme 
în mormânt până la înviere? Crezi tu că cel credincios, când moare, 
nu merge în cer, iar păcătosul nu merge în iad?“ 

Ea mi-a răspuns: „Biblia nu ne dă nici o dovadă că există un iad 
care arde veşnic. Dacă ar exista un asemenea loc, ar fi menţionat în 
Sfânta Carte“. 

„De ce, mamă!“ am strigat eu, cu uimire. „Ce ciudat vorbeşti! 
Dacă tu crezi această teorie stranie, să nu mai spui nimănui de ea; 

căci eu mă tem că cei păcătoşi ar dobândi siguranţă aflând de ea şi 
n-ar mai dori niciodată să-L caute pe Domnul“. 

„Dacă acesta este adevărul întemeiat pe Biblie“, a răspuns ea, „el 
nu îi va împiedica pe păcătoşi să ajungă la mântuire, ci va constitui 
mijlocul de a-i câştiga pentru Hristos. Dacă dragostea lui Dumnezeu 
nu-i va determina pe cei răzvrătiți să I se supună, teroarea unui foc 
veşnic nu-i va conduce spre pocăință. În plus, aceasta nu este o cale 
potrivită de a câştiga suflete pentru Isus, făcând apel la unul din cele 
mai josnice atribute ale minţii, şi anume teama meschină. Dragostea 
lui Isus atrage; ea va supune inima cea mai împietrită“. 

Doar la câteva luni după această discuţie, am mai auzit ceva cu 
privire la această doctrină; însă, în acest răstimp, mintea mea cugeta 
mereu la subiectul acesta. Când l-am auzit predicat, l-am crezut ca 
fiind adevărul. Din momentul în care mi-a fost dată lumina cu privire 
la starea celor morţi, misterul care învăluise învierea a dispărut, iar 
evenimentul cel măreț a căpătat o nouă şi sublimă importanţă. Mintea 
mea fusese adesea pusă în încurcătură în eforturile de a împăca 
învăţătura cu privire la răsplata imediată sau pedepsirea celor morţi 
cu existenţa neîndoielnică a unei învieri şi judecăţi viitoare. Dacă 
la moarte sufletul trecea fie la bucurie veşnică, fie la nenorocire 
veşnică, unde era nevoia învierii trupului putrezit? 

Însă această nouă şi frumoasă credinţă m-a învăţat motivul pen- 
tru care scriitorii inspirați zăboviseră atât de mult asupra învierii 
trupului; pentru că întreaga fiinţă dormea în mormânt. Puteam înţe- 
lege acum cu claritate cât de greşită fusese poziţia noastră dinainte, 
cu privire la această problemă. Confuzia cu privire la inutilitatea ju- 
decăţii finale, după ce sufletele celor rătăciţi fuseseră deja judecate o 
dată şi îşi pecetluiseră soarta, era înlăturată acum. Eu puteam vedea 
că nădejdea celor ce aveau să fie luaţi la cer era aceea de a aştepta 
cu nerăbdare ziua glorioasă când Dătătorul vieţii avea să străpungă 
legăturile mormântului, iar cei neprihăniţi morţi aveau să învie şi să 
părăsească locul în care fuseseră ţinuţi prinşi, pentru a fi îmbrăcaţi 
cu o viaţă de nemurire plină de slavă. 

În familia noastră, toţi erau interesaţi în privinţa învăţăturii re- 
feritoare la venirea în curând a Domnului. Tatăl meu fusese mult 
timp considerat a fi unul din stâlpii bisericii metodiste în care trăise 
şi toţi din familie fuseseră membri activi ai acestei biserici; însă 
noi n-am ţinut ascunsă noua noastră credinţă, deşi nu am stăruit 

asupra ei în ocazii nepotrivite şi nici nu am dovedit lipsă de prietenie 
față de biserica noastră. Cu toate acestea, pastorul metodist ne-a 
făcut o vizită specială şi ne-a adus la cunoştinţă că metodismul şi 
noua noastră credinţă nu pot convieţui. Nu ne-a cerut să expunem 
motivele pentru care credem ceea ce credem şi nici nu a făcut nici o 
referinţă la Biblie, pentru a ne convinge de greşeala noastră; ci doar 
a afirmat că am adoptat o nouă şi ciudată credinţă, pe care biserica 
metodistă nu o putea accepta. 

Tatăl meu a răspuns că se înşeală, numind aceasta o nouă şi 
ciudată învăţătură, şi că Însuşi Domnul Hristos, în învăţăturile date 
ucenicilor Săi, predicase şi vorbise despre a doua Sa venire. El 
spusese: „În casa Tatălui Meu sunt multe locaşuri; dacă n-ar fi aşa 
v-aş fi spus. Eu Mă duc să vă pregătesc un loc. Şi după ce mă voi 
duce să vă pregătesc un loc, mă voi întoarce şi vă voi lua cu Mine, 
pentru ca acolo unde sunt Eu să fiți şi voi“. Când El fusese luat la 
cer înaintea ochilor lor şi un nor ÎI ascunsese de privirile lor, pe când 
urmaşii Săi credincioşi stăteau privind îndelung cum Domnul lor 
dispare, „iată că în faţa lor au apărut doi bărbaţi îmbrăcaţi în alb; 
care, de asemenea, le-au spus: Bărbaţi galileeni, de ce staţi cu ochii 
aţintiţi spre cer? Acest Isus, care S-a înălţat în faţa voastră la cer, va 
veni în acelaşi fel în care L-aţi văzut înălțându-se la cer“. 

„ŞI“, a spus apoi tatăl meu, dezvoltând acest subiect, „apostolul 
Pavel, inspirat, a scris o scrisoare pentru a-i încuraja pe fraţii săi 
din Tesalonic, spunând: «şi să vă dea odihnă atât vouă, care sunteţi 
întristaţi, cât şi nouă, la descoperirea Domnului Isus din cer cu îngerii 
puterii Lui, într-o flacără de foc, ca să pedepsească pe cei care nu 
cunosc pe Dumnezeu şi pe cei ce nu ascultă de Evanghelia Domnului 
nostru Isus Hristos. Ei vor avea ca pedeapsă o pierzare veşnică, de la 
faţa Domnului şi de la slava puterii Lui, când va veni în ziua aceea 
ca să fie proslăvit în sfinţii Săi şi privit cu uimire de toţi cei ce vor fi 
crezut. Căci Însuşi Domnul, cu un strigăt, cu glasul unui arhanghel 
şi cu trâmbiţa lui Dumnezeu, Se va pogori din cer şi întâi vor învia 
cei morţi în Hristos; apoi noi, cei vii, care vom fi rămas, vom fi răpiți 
toţi împreună cu ei în nori, ca să întâmpinăm pe Domnul în văzduh; 
şi astfel vom fi totdeauna cu Domnul. Mângâiaţi-vă dar unii pe alţii 
cu aceste cuvinte». 

„Aceasta este autoritatea cea înaltă pe care se bazează credinţa 
noastră. Domnul Isus şi apostolii au zăbovit asupra evenimentului 

celei de-a doua veniri în glorie şi biruinţă; iar îngerii cei sfinţi au 
declarat că Domnul Hristos, Cel care S-a înălţat la cer, va veni iarăşi. 
Aceasta este vina noastră, ea constând în faptul că noi credem în 
cuvântul lui Isus şi al ucenicilor Săi. Aceasta este o învăţătură foarte 
veche şi nu conţine nici o umbră de erezie“. 

Pastorul nu a încercat să se refere nici măcar la un singur text 
prin care să ne dovedească că suntem greşiţi, ci s-a scuzat, susținând 
că are nevoie de timp. El ne-a sfătuit să ne retragem fără zgomot din 
biserică şi să evităm o confruntare deschisă. Noi eram conştienţi că şi 
alţii dintre frații noştri aveau de întâmpinat un tratament asemănător 
pentru aceeaşi cauză şi nu voiam să se înţeleagă că ne este ruşine 
să ne recunoaştem şi să ne mărturisim credinţa sau că nu suntem 
în stare să o susţinem cu Biblia, aşa că părinţii mei au insistat că ei 
trebuie să ştie de ce li se cere acest lucru. 

Singurul răspuns a fost o declaraţie superficială că am avut o 
atitudine contrară ălor bisericii şi că lucrul cel mai bun ar fi să ne 
retragem de bună voie, ca să evităm o confruntare publică. Noi am 
răspuns că preferăm să fim trataţi aşa cum este drept şi că vrem să 
ştim care este păcatul pus pe seama noastră, deoarece eram conştienţi 
că nu facem nici un rău prin faptul că aşteptăm şi iubim venirea 
Mântuitorului. 

Nu la mult timp după aceea, am fost înştiinţaţi să ne prezentăm 
la o adunare ce avea să se țină în epitropia bisericii. Erau prezenţi 
doar câţiva. Influenţa tatălui meu şi a familiei sale era de aşa natură, 
încât împotrivitorii noştri nu doreau să prezinte cazul nostru în faţa 
unui număr mai mare de membri ai adunării. Singura acuzaţie adusă 
de ei a fost aceea că atitudinea noastră a fost contrară ălor lor. Când 
am întrebat ce ă am încălcat, s-a afirmat, după o mică ezitare, că am 
participat la alte adunări şi că am neglijat să participăm regulat în 
adunarea noastră. Noi am spus că o parte din familie fusese la ţară un 
timp şi că nici unul dintre cei rămaşi în oraş nu lipsise mai mult de 
câteva săptămâni şi că fuseseră obligaţi, din punct de vedere moral, 
să rămână deoparte datorită faptului că mărturiile lor întâmpinaseră o 
asemenea împotrivire. Noi le-am reamintit de asemenea că anumite 
persoane, care nu mai veniseră la adunare de vreun an de zile, erau 
încă bine privite. 

Am fost întrebaţi dacă vrem să mărturisim că ne-am îndepărtat 
de la ale lor şi dacă suntem de acord să ne conformăm acestora 

în viitor. Noi am răspuns că nu îndrăznim să renunţăm la credinţa 
noastră sau să tăgăduim adevărurile sfinte ale lui Dumnezeu; că nu 
putem să renunţăm la speranţa venirii în curând a Mântuitorului 
nostru; şi că, după felul în care ei ne acuză de erezie, noi trebuie să 
continuăm să ne închinăm Domnului. În apărarea sa, tatăl meu a 
primit binecuvântarea lui Dumnezeu, iar noi toţi am părăsit epitropia 
bisericii simţindu-ne liberi în sfârşit, fericiţi că ceea ce facem este 
bine şi că avem aprobarea lui Isus. 

În duminica următoare, la începutul întâlnirii, prezbiterul care 
conducea a citit numele noastre, şapte la număr, ca fiind excluse din 
biserică. El a afirmat că nu eram excluşi datorită unui comportament 
greşit sau imoral, căci aveam un caracter fără vină şi o reputaţie de 
invidiat, ci datorită faptului că am încălcat ale bisericii metodiste. 
El a spus, de asemenea, că acum s-a deschis o uşă şi că toţi cei care 
erau vinovaţi de o asemenea încălcare a ălor aveau să fie trataţi la 
fel. 

În biserică erau mulţi care aşteptau venirea Mântuitorului, şi 
această ameninţare a fost rostită cu scopul de a-i înspăimânta în 
privinţa acelui subiect. În câteva cazuri, această tactică a avut re- 
zultatele dorite, iar favoarea harului lui Dumnezeu a fost vândută 
pentru un loc în biserică. Mulţi au crezut, dar nu îndrăzneau să-şi 
mărturisească credinţa ca să nu fie daţi afară din sinagogă. Însă 
câţiva au părăsit biserica destul de curând după aceea şi s-au alăturat 
acelora care Îl aşteptau pe Mântuitorul. 

În acest timp, cuvintele profetului erau extrem de preţioase: „lată 
ce zic fraţii voştri, care vă urăsc şi vă izgonesc din pricina Numelui 
Meu: «Să-Şi arate Domnul slava ( ... )» — Dar ei vor rămânea de 
ruşine.“ 

Capitolul 5 — Opoziția fraţilor formalişti 


Timp de şase luni de zile, nici un nor nu s-a interpus între mine 
şi Mântuitorul. Ori de câte ori s-a ivit o ocazie potrivită, mi-am rostit 
mărturia şi am fost mult binecuvântată. Au fost ocazii când Duhul 
lui Dumnezeu era asupra mea cu o asemenea putere, încât tăria mă 
părăsea. Aceasta a constituit o încercare pentru aceia care ieşiseră 
din bisericile formaliste şi adesea se făceau anumite remarci care mă 
îndurerau mult. Mulţi nu puteau să creadă că cineva ar fi putut fi atât 
de mult luat în stăpânire de Duhul lui Dumnezeu, încât să-şi piardă 
toată puterea. Starea mea era extrem de dureroasă. Am început să 
mă judec pe mine însămi, dacă nu cumva eram îndreptăţită să nu- 
mi susţin mărturia în adunare, şi astfel să-mi restrâng sentimentele, 
deoarece aveam de întâmpinat o asemenea opoziţie din partea unora 
mai în vârstă decât mine şi aveau mai multă experienţă. 

Am adoptat acest plan de tăcere pentru un timp, încercând să 
mă conving că, dacă îmi voi reţine mărturisirea, acest lucru nu mă 
va împiedica să-mi dau pe faţă religia cu credincioşie. Adeseori, 
mă simţeam puternic impresionată de faptul că este de datoria mea 
să vorbesc în adunare, însă mă abţineam să fac acest lucru şi astfel 
simţeam că ÎL întristasem pe Duhul lui Dumnezeu. Uneori chiar nu 
mă duceam la adunări, pentru că erau frecventate de cei pe care 
mărturia mea îi deranja. Nu voiam să-mi ofensez fraţii şi, în acest 
fel, am îngăduit ca teama de om să oprească această comuniune 
neîntreruptă cu Dumnezeu, care adusese atâta binecuvântare în inima 
mea de atâtea luni de zile. 

Noi organizaserăm întâlniri pentru rugăciune în diferite locuri 
din oraş, pentru a da ocazie celor ce voiau să vină să poată participa. 

Familia care mi se opusese cel mai mult înainte participa la una 
dintre acestea. Cu această ocazie, când cei adunaţi erau la rugăciune, 
Duhul Domnului a venit asupra adunării şi unul dintre membrii 
acestei familii a fost aşa de sleit de putere, de parcă ar fi fost mort. 
Rudele stăteau în jurul lui plângând, frecându-i mâinile şi cerând 
întăritoare. În cele din urmă, a dobândit destulă putere pentru a-L 

lăuda pe Domnul şi le-a potolit lacrimile, strigând biruitor că primise 
asupra lui puterea Domnului şi că acest lucru era evident. Tânărul 
acela nu a fost în stare să se întoarcă acasă în seara aceea. 

Familia considera că aceasta fusese o manifestare a Duhului 
lui Dumnezeu, dar că acest lucru nu i-a convins că aceeaşi putere 
divină pusese stăpânire pe mine de câteva ori, lipsindu-mă de putere 
şi umplându-mi sufletul cu pacea şi iubirea lui Isus. Ei afirmau că 
sinceritatea şi cinstea mea desăvârşită nu puteau fi puse la îndoială, 
dar considerau că eu mă amăgeam singură, luând drept putere a lui 
Dumnezeu ceea ce era doar urmarea sentimentelor mele slăbite. 

Mintea mea era în mare încurcătură datorită acestei opoziții şi, 
pe măsură ce se apropia timpul ca să particip la adunările noastre, 
eram în cumpănă dacă este bine să iau parte sau nu. Câteva zile 
înainte, am fost foarte necăjită datorită felului în care se manifestau 
faţă de mine. În cele din urmă m-am hotărât să rămân acasă şi astfel 
să scap de critica fraţilor mei. Încercând să mă rog, am repetat aceste 
cuvinte iar şi iar: „Doamne, ce vrei să fac?“ Răspunsul care a venit 
în inima mea părea să mă îmboldească să mă încred în Tatăl ceresc 
şi să aştept cu răbdare ca să cunosc voia Lui. M-am supus Domnului 
cu simpla încredere a unui copilaş, aducându-mi aminte că cei care 
Îl urmează nu vor umbla în întuneric. 

Un simţ al datoriei m-a îndemnat să mă duc la adunare şi am 
plecat cu deplina asigurare în sufletul meu că totul avea să fie bine. 
Pe când ne-am plecat înaintea Domnului, inima mea s-a revărsat în 
rugăciune şi a fost umplută cu o pace pe care doar Domnul Hristos 
o poate da. Sufletul meu se bucura de iubirea Mântuitorului, iar 
puterea fizică m-a părăsit. Cu o credinţă de copil, am putut să spun 
doar atât: „Cerul este căminul meu, iar Hristos Răscumpărătorul 
meu.“ 

Cineva din familia menţionată mai înainte ca opunându-se mani- 
festărilor puterii lui Dumnezeu asupra mea şi-a afirmat convingerea 
că eram într-o stare de excitare, căreia ar fi fost de datoria mea să 
mă împotrivesc. Dar, în loc să fac acest lucru, el considera că eu 
încurajam această manifestare ca fiind un semn al favorii lui Dum- 
nezeu. Îndoielile şi opoziţia sa nu m-au afectat de această dată, căci 
eu păream a fi întărită de Domnul şi ferită de orice influenţă exte- 
rioară; însă, îndată ce a terminat de vorbit, un bărbat puternic, un 

creştin devotat şi umil, a fost doborât în faţa ochilor lui de puterea 
lui Dumnezeu, iar încăperea a fost umplută de Duhul Sfânt. 

Când mi-am revenit, am fost fericită să-mi prezint mărturia pen- 
tru Isus şi să vorbesc despre dragostea Lui faţă de mine. Mi-am 
mărturisit lipsa de credinţă în făgăduinţele lui Dumnezeu şi greşeala 
mea de a cenzura îndemnurile Duhului Sfânt de teama oamenilor. 
Am afirmat acest lucru, nedându-mă înapoi de la a-mi recunoaşte 
lipsa de încredere. El îmi acordase dovada neaşteptată a iubirii Sale 
şi a harului Său susţinător. Fratele care mi se împotrivise s-a ridicat 
atunci şi, cu lacrimi în ochi, a mărturisit că sentimentele lui cu privire 
la mine fuseseră cu totul greşite. Mi-a cerut în umilinţă să-l iert şi a 
spus: „Sora Ellen, nu voi mai pune niciodată măcar un pai în calea 
ta. Dumnezeu mi-a arătat împietrirea şi încăpăţânarea inimii mele, 
pe care le-a sfărâmat cu dovada puterii Sale. Am greşit foarte mult.“ 

Apoi, întorcându-se spre oameni, a spus: „Când sora Ellen părea 
atât de fericită, eu gândeam: De ce să nu fiu şi eu la fel? De ce nu a 
primit fratele R. o asemenea dovadă? Căci eu eram convins că el era 
un creştin devotat, şi totuşi nici o putere nu a venit asupra lui. Am 
înălţat o rugăciune tăcută ca, dacă aceasta era influenţa sfântă a lui 
Dumnezeu, fratele R. să o poată experimenta în acea seară. 

Doar se înălţase dorinţa din inima mea şi fratele R. 

a Şi căzut, doborât de puterea lui Dumnezeu, strigând: «Lăsaţi 
pe Domnul să lucreze!» Inima mea este convinsă că am luptat împo- 
triva Duhului lui Dumnezeu, dar nu ÎL voi mai supăra prin necredinţă 
încăpăţânată. Bun-venit, lumină! Bun-venit, Isus! Am fost apostaziat 
şi împietrit, simţindu-mă ofensat dacă cineva ÎL lăuda pe Dumnezeu 
şi se bucura de plinătatea bucuriei dragostei Sale; dar acum simţă- 
mintele mele sunt schimbate, împotrivirea mea se încheie, Domnul 
Isus mi-a deschis ochii şi pot să înalţ eu însumi strigăte de laudă la 
adresa Lui. Am spus lucruri înverşunate şi tăioase despre sora Ellen, 
de care mă căiesc acum şi doresc ca ea să mă ierte, ca şi toți ceilalţi 
care sunt acum prezenţi.“ 

Fratele R. şi-a rostit apoi mărturia. Faţa lui era luminată de slava 
cerului, în timp ce ÎI lăuda pe Domnul pentru minunile pe care le 
făcuse în seara aceea. El a spus: „Acest loc este grozav de solemn 
datorită prezenţei Celui Prea Înalt. Sora Ellen, în viitor, vei avea 
ajutorul şi sprijinul nostru, în locul împotrivirii înverşunate care 

ţi-a fost arătată până acum. Noi am fost orbi față de manifestările 
Duhului Sfânt al lui Dumnezeu.“ 

Toţi împotrivitorii au fost aduşi acum în situația de a-şi vedea 
greşeala şi de a mărturisi că lucrarea fusese într-adevăr a Domnu- 
lui. La o oră de rugăciune ţinută curând după aceea, fratele care 
mărturisise că a greşit împotrivindu-mi-se a experimentat puterea 
lui Dumnezeu într-o măsură atât de mare, încât înfăţişarea lui a 
strălucit de lumină cerească şi a căzut neajutorat la pământ. Când 
puterea i-a revenit, el a recunoscut din nou că luptase din neştiinţă 
împotriva Duhului Domnului atunci când nutrise acele sentimente 
faţă de mine. La o altă oră de rugăciune, un alt membru al aceleiaşi 
familii a avut o experienţă asemănătoare şi a dat aceeaşi mărturie. 
La câteva săptămâni după aceea, pe când familia cea numeroasă a 
fratelui P. se afla la rugăciune în casa lor, Duhul lui Dumnezeu a 
luat în stăpânire camera aceea şi i-a doborât la pământ pe toţi cei 
îngenuncheaţi care se rugau. Tatăl meu a venit acolo curând după 
aceea şi i-a găsit pe toţi, atât părinţi, cât şi copii, neputincioşi sub 
influenţa lui Dumnezeu. 

Superficialitatea rece a început să se topească în faţa influenţei 
puternice a Celui Prea Înalt. Toţi cei care mi se împotriviseră au 
mărturisit că ei au întristat pe Duhul Sfânt făcând astfel şi mi s-au 
alăturat în împreună simţire şi dragoste faţă de Mântuitorul. Inima 
mea era fericită că îndurarea divină netezise calea pentru picioarele 
mele pentru a putea merge pe ea şi că mi-a răsplătit credinţa şi 
încrederea cu atâta generozitate. Unitatea şi pacea domneau acum 
între cei care aşteptau venirea Domnului. 

Capitolul 6 — Experienţa adventă 


Cu grijă şi cutremur ne apropiam de timpul ( Anul 1843, conform 
calendarului iudaic, era socotit a se întinde de la 21 martie 1843 până 
la 21 martie 1844. Cei care primiseră credinţa adventă au aşteptat 
venirea Domnului Hristos în această perioadă ), când trebuia ca 
Mântuitorul să vină. Cu seriozitate solemnă noi căutam, ca popor, 
să ne curăţim vieţile pentru a putea fi gata să-L întâmpinăm pe 
Domnul la venirea Sa. Neţinând seama de împotrivirea pastorilor şi 
bisericilor, sala Beethoven din oraşul Portland era aglomerată seară 
de seară; în special duminicile se ţineau adunări mari în acel loc. 
Fratele Stockman era un bărbat cu o adâncă evlavie. Sănătatea lui 
era şubredă; totuşi, când stătea în faţa oamenilor, părea că e înălţat 
mai presus de infirmitatea fizică şi faţa lui era luminată de conştienţa 
că predica adevărul sacru al lui Dumnezeu. 

Cuvintele sale aveau o putere solemnă, cercetătoare, atingând 
multe inimi. De multe ori şi-a exprimat dorinţa arzătoare de a trăi 
să-L vadă pe Mântuitorul venind pe norii cerului. Sub păstorirea lui, 
Duhul lui Dumnezeu a convins mulţi păcătoşi şi 1-a adus în turma 
lui Hristos. Se ţineau adunări în diferite case din diverse locuri ale 
oraşului, cu cele mai bune rezultate. Credincioşii erau încurajați să 
lucreze pentru prietenii şi rudele lor, iar convertirile se înmulţeau zi 
după zi. 

Oameni din toate categoriile sociale se îndreptau spre sala Be- 
ethoven. Bogaţi şi săraci, pastori şi laici, erau cu toţii, din diferite 
motive, nerăbdători să audă ei înşişi învăţătura despre cea de-a doua 
venire. Mulţi veneau, dar, negăsind loc unde să stea, plecau deza- 
măgiţi. Rânduiala din cadrul acestor întruniri era simplă. Se ţinea o 
cuvântare scurtă, mişcătoare, apoi se acorda libertate pentru îndem- 
nuri generale. De regulă, era o linişte desăvârşită pentru o mulţime 
atât de mare. Domnul ţinea în frâu spiritul de împotrivire, în timp ce 
servii Lui explicau motivele credinţei lor. Uneori unealta omenească 
era slabă, însă Duhul lui Dumnezeu dădea greutate şi putere adevă- 

rului Său. Prezenţa îngerilor sfinți era simțită în adunare şi zilnic se 
adăugau grupului mic de credincioşi noi aşteptători ai lui Hristos. 

Cu o ocazie, pe când predica fratele Stockman, fratele Brown, 
un pastor creştin baptist, al cărui nume a mai fost menţionat înainte, 
stătea la amvon, ascultând cu deosebit interes. Fiind adânc mişcat, 
înfăţişarea lui deveni deodată palidă ca a unui mort. S-a prăbuşit de 
pe scaun, iar fratele Stockman l-a prins cu braţele lui pe când cădea 
la pământ şi l-a întins pe canapeaua din faţa amvonului, unde a zăcut 
fără putere până s-a încheiat cuvântarea. 

Atunci el s-a trezit, faţa fiindu-i încă palidă, dar strălucind de lu- 
mina ce vine de la Soarele neprihănirii. A depus o mărturie deosebit 
de impresionantă. Părea că primise ungerea sfântă de sus. De obicei 
vorbea rar, avea un fel de a fi serios, cu totul liber de orice fel de 
excitare. Cu această ocazie, cuvintele lui solemne, măsurate, au adus 
cu ele o nouă putere pe când rostea avertizarea ca păcătoşii şi fraţii 
lui pastori să lase deoparte necredinţa, prejudecata şi formalismul 
rece şi, ca şi cei din Berea, să cerceteze scrierile sfinte, comparând 
scriptură cu scriptură, pentru a se convinge dacă aceste lucruri erau 
adevărate. El 

i-a rugat fierbinte pe pastorii prezenţi să nu se simtă jigniţi de 
felul direct şi cercetător în care fratele Stockman prezentase acest 
subiect solemn care îi interesase pe toţi. 

EI a spus: „Noi vrem să ajungem la oameni; vrem ca păcătoşii să 
fie convinşi şi să se pocăiască cu adevărat înainte de a fi prea târziu 
pentru a fi salvaţi, ca să nu ajungă să se plângă: «Secerişul a trecut, 
vara s-a sfârşit şi noi tot nu suntem mântuiţi». Fraţii pastori spun că 
săgețile noastre îi lovesc; dar vor ei să se ridice şi să se dea deoparte 
dintre noi şi popor şi să ne lase să atingem inimile păcătoşilor? Dacă 
fac din ei înşişi o ţintă a ţelului nostru, nu au nici un motiv să se 
plângă de rănile pe care le primesc. Daţi-vă deoparte, fraţilor, şi nu 
veţi fi țintiți!“ 

Şi-a relatat apoi propria sa experienţă cu atâta simplitate şi can- 
doare, încât mulţi dintre cei cu prejudecăţi au fost mişcaţi până la 
lacrimi. Spiritul lui Dumnezeu era simţit în cuvintele sale şi văzut în 
înfăţişarea sa. Cu o încântare sfântă, el a declarat cu putere că luase 
Cuvântul lui Dumnezeu drept sfătuitor şi că îndoielile sale au fost 
spulberate, iar credinţa lui confirmată. Cu seriozitate 1-a invitat pe 
fraţii lui pastori, pe membrii bisericii, pe păcătoşi şi pe necredincioşi 

să cerceteze ei înşişi Biblia şi 1-a îndemnat să nu lase pe nici un om 
să-i abată de la ţinta de a se convinge cu privire la adevăr. 

Fratele Brown nu a accentuat nici atunci şi nici după aceea 
legătura sa cu biserica creştină baptistă, fiind privit cu mult respect 
de cei din biserica lui. Când a terminat de vorbit, cei care doreau 
ca poporul lui Dumnezeu să se roage pentru ei erau invitaţi să se 
ridice. Sute de oameni au răspuns apelului. Duhul Sfânt era asupra 
adunării. Cerurile şi pământul păreau că se apropie unul de altul. 
Adunarea a durat până noaptea târziu. Puterea Domnului era simțită 
de cei tineri, de cei bătrâni şi de cei de vârstă medie. 

Pe când ne întorceam acasă pe căi diferite, o voce care lăuda pe 
Domnul ajungea la noi dintr-o anumită direcţie şi, ca un răspuns, 
glasuri din alte şi alte direcţii strigau: „Slavă lui Dumnezeu, Domnul 
domneşte!“ Oamenii îşi căutau casele cu laudele pe buzele lor şi 
sunetul acela de bucurie răsuna prin atmosfera tăcută a nopții. Nici 
unul din cei care au participat la aceste adunări nu ar putea uita 
vreodată aceste scene extraordinare. 

Aceia care ÎL iubesc sincer pe Domnul Isus pot aprecia simţămin- 
tele celor care vegheau aşteptând cu mult dor venirea Mântuitorului 
lor. Momentul împlinirii aşteptării se apropia. Timpul când noi nă- 
dăjduiam că ne vom întâlni cu El era la uşă. Ne apropiam de acest 
ceas într-o solemnitate calmă. Adevăraţii credincioşi au rămas într-o 
dulce comuniune cu Dumnezeu — o pregustare a păcii care avea să 
fie partea lor în viaţa plină de strălucire de după aceea. Nici unul 
din cei care au trăit această speranţă şi încredere nu ar putea uita 
vreodată acele preţioase ore ale aşteptări. 

Treburile vremelnice au fost lăsate la o parte de cei mai mulți 
timp de câteva săptămâni. Ne examinam cu grijă fiecare gând şi 
simţământ al inimii, ca şi când am fi fost pe patul de moarte şi 
în câteva ore aveam să închidem ochii pentru totdeauna din faţa 
scenelor de pe acest pământ. Nu s-au făcut „haine pentru înălţare“ 
în vederea marelui eveniment; noi simţeam nevoia dovezii lăuntrice 
că eram pregătiţi pentru a-L întâlni pe Domnul Hristos, iar hainele 
noastre albe erau curăţia sufletească, un caracter spălat de păcat prin 
sângele ispăşitor al Mântuitorului nostru. 

Însă timpul de aşteptare a trecut. Aceasta a constituit prima 
încercare zdrobitoare care a venit asupra acelora care credeau şi 
nădăjduiau că Isus avea să vină pe norii cerului. Dezamăgirea popo- 

rului aşteptător al lui Dumnezeu a fost mare. Batjocoritorii triumfau 
şi i-au câştigat şi pe cei slabi şi laşi de partea lor. Unii dintre aceia 
care păruseră că aveau credința cea adevărată arătau acum că fuse- 
seră impulsionaţi doar de teamă; iar acum curajul le-a revenit o dată 
cu trecerea timpului, unindu-se cu cei batjocoritori şi declarând că 
ei nu au fost nici-odată aşa de naivi să creadă cu adevărat învăţătura 
lui Miller, care era un fanatic smintit. Alţii, din fire nestatornici şi 
şovăielnici, au părăsit în tăcere cauza. Eu mă gândeam: Dacă Dom- 
nul Hristos ar fi venit cu adevărat, ce s-ar fi întâmplat cu cei slabi şi 
şovăielnici? Ei susțineau că-L iubesc şi că aşteaptă venirea lui Isus; 
dar atunci când nu a venit, ei s-au simţit uşuraţi, întorcându-se la 
starea de nepăsare şi nesăbuinţă faţă de adevărata religie. 

Am fost într-o mare încurcătură, dezamăgiţi, dar totuşi nu am 
renunţat la credinţa noastră. Mulţi se agăţau încă de speranţa că 
Domnul Isus nu-Şi va amâna mult venirea; Cuvântul Domnului era 
sigur, el nu putea greşi. Noi simţeam că ne-am făcut datoria, că am 
trăit în conformitate cu credinţa noastră; am fost dezamăgiţi, dar nu 
descurajaţi. Semnele timpului arătau că sfârşitul tuturor lucrurilor 
era aproape; noi trebuie să veghem şi să fim gata în vederea revenirii 
Domnului în orice clipă. Noi trebuie să aşteptăm cu nădejde şi 
încredere, fără a neglija să ne adunăm laolaltă pentru a ne îndemna, 
încuraja şi mângâia, pentru ca lumina noastră să poată străluci în 
întunericul lumii. 

Stabilirea timpului era atât de simplă şi clară, încât chiar copiii 
puteau înţelege. De la data decretului regelui Persiei, ce se găseşte în 
Ezra 7, care a fost dat în anul 457 î. Hr., cei 2.300 de ani din Daniel 
3, 14 trebuia să se sfârşească în 1843. Prin urmare, noi aşteptam 
ca la sfârşitul acestui an să vină Domnul. Am fost mult dezamăgiţi 
când tot anul a trecut, iar Mântuitorul nu a venit. 

Nu s-a înţeles de la început faptul că decretul nefiind dat la 
începutul anului 457 î.Hr., cei 2.300 ani nu aveau să se sfârşească 
la încheierea anului 1843. Dar s-a descoperit apoi că decretul a fost 
dat aproape de încheierea anului 457 î. Hr. şi de aceea perioada 
profetică ajunge până în toamna anului 1844. Astfel, viziunea sub 
aspect cronologic nu întârzia, chiar dacă părea astfel. Noi am învăţat 
să ne bazăm pe ceea ce spunea profetul: „Căci este o proorocie a 
cărei vreme este hotărâtă, se apropie de împlinire, nu va minţi; dacă 
zăboveşte, aşteapt-o, căci va veni şi se va împlini negreşit.“ 

Dumnezeu Şi-a încercat poporul atunci când timpul a trecut şi 
nu s-a întâmplat nimic în anul 1843. Greşeala făcută în calcularea 
perioadelor profetice nu a fost descoperită imediat nici chiar de 
bărbaţii învăţaţi care se împotriviseră vederilor acelora care aşteptau 
venirea lui Hristos. Cercetătorii susțineau că Miller are dreptate în 
privinţa calculării timpului, deşi se aflau în dispută cu el referitor la 
evenimentul care avea să încununeze această perioadă. Însă atât ei, 
cât şi poporul aşteptător al lui Dumnezeu greşeau cu toţii în privinţa 
timpului. 

Noi credeam că Domnul, în înţelepciunea Lui, a rânduit ca po- 
porul Său să treacă printr-o dezamăgire care a fost îngăduită, pentru 
a scoate la iveală ceea ce se afla în inimi şi pentru formarea de 
caractere neprihănite în aceia care susțineau că aşteaptă şi se bucură 
de venirea Domnului. Cei care au îmbrăţişat solia primului înger ( 
vezi Apocalipsa 14, 6.7 ) de teama mâniei judecăților lui Dumnezeu, 
şi nu datorită faptului că iubeau adevărul şi doreau să moştenească 
Împărăţia cerurilor, au apărut acum în adevărata lor lumină. Ei se 
aflau printre primii care îi batjocoreau pe cei dezamăgiţi, pe cei care 
iubeau sincer şi doreau revenirea lui Isus. 

Cei care au fost dezamăgiţi nu au fost lăsaţi mult timp în în- 
tuneric; căci, studiind cu rugăciune serioasă perioadele profetice, 
greşeala a fost descoperită. În bucuria aşteptării Domnului, întâr- 
zierea evidentă a viziunii nu fusese luată în calcul şi a constituit o 
surpriză tristă şi neaşteptată. Cu toate acestea, chiar această încercare 
a fost necesară pentru dezvoltarea şi întărirea credincioşilor sinceri 
în adevăr. 

Speranţele noastre s-au concentrat acum asupra venirii Domnului 
în 1844. Acesta a fost de asemenea timpul pentru solia celui de-al 
doilea înger, care, zburând prin mijlocul cerului, striga: „A căzut 
Babilonul, a căzut cetatea cea mare.“ Această solie a fost proclamată 
pentru prima dată de slujitorii lui Dumnezeu în vara anului 1844. 
Ca urmare, mulţi au ieşit din bisericile decăzute. Legat de această 
solie, a fost strigătul de la miezul nopţii ( Vezi Matei 25, 1-13 ): 
„lată Mirele, ieşiţi-l în întâmpinare“. Pretutindeni în ţară era dusă 
lumina cu privire la această solie şi chemarea a trezit mii de oameni. 
A mers din oraş în oraş, din sat în sat şi până în cele mai îndepărtate 
regiuni din ţară. A ajuns până la cei învăţaţi şi talentaţi, dar şi la cei 
neştiutori şi umili. 

Acesta a fost cel mai fericit an din viața mea. Inima mea era atât 
de plină de bucuria aşteptării, însă îmi era milă şi eram neliniştită 
pentru aceia care erau descurajați şi nu aveau speranță în Isus. Ne- 
am unit, ca popor, în rugăciune serioasă, în vederea unei experiențe 
autentice şi pentru o dovadă de netăgăduit a acceptării noastre de 
către Dumnezeu. 

Aveam nevoie de multă răbdare, căci batjocoritorii erau mulți. 
Eram adesea întâmpinați cu referiri ironice la dezamăgirea noastră 
dinainte. „Încă nu v-aţi suit; când aşteptaţi să vă înălţaţi?“ şi alte 
asemenea ocări ne erau adresate de cei necredincioşi şi chiar de către 
unii creştini care acceptau Biblia şi totuşi dădeau greş în a învăţa 
marile şi importantele ei adevăruri. Ochii lor orbiţi păreau că văd 
doar o vagă şi îndepărtată însemnătate în avertizarea solemnă că 
„Dumnezeu a rânduit o zi în care va judeca lumea“ şi în asigurarea că 
sfinţii vor fi răpiți în văzduh pentru a-L întâmpina acolo pe Domnul. 

Bisericile convenţionale foloseau orice mijloace pentru a îm- 
piedica răspândirea credinţei în revenirea în curând a lui Hristos. 
Nu se acorda libertate în cadrul întrunirilor celor care îndrăzneau 
să menţioneze speranţa revenirii în curând a Domnului Hristos. Cei 
care pretindeau că-L iubesc pe Isus respingeau cu ironie vestea că 
EI, pe care ÎI numeau cel mai bun prieten al lor, avea să-i viziteze în 
curând. Erau porniţi şi mânioşi împotriva acelora care proclamaseră 
vestea revenirii Sale şi care se bucuraseră că Îl vor vedea în curând 
în slava Lui. 

Fiecare clipă mi se părea de cea mai mare importanţă. Simţeam 
că facem o lucrare pentru veşnicie şi că cei nepăsători şi cei neinte- 
resaţi se aflau în cel mai mare pericol. Credinţa mea era neumbrită 
şi eu aplicam pentru mine însămi preţioasele făgăduinţe ale lui Isus. 
EI le spusese ucenicilor Săi: „Cereţi şi veţi primi“. Eu credeam cu 
tărie că tot ceea ce ceream în conformitate cu voia lui Dumnezeu 
avea să-mi fie dat. M-am plecat în umilinţă la picioarele lui Isus, cu 
inima în armonie cu voinţa Sa. 

Adesea vizitam familii şi mă rugam serios pentru cei care erau 
copleşiţi de temeri şi deznădejde. Credinţa mea era atât de puternică, 
încât nu mă îndoiam nici o clipă că Dumnezeu avea să-mi răspundă 
la rugăciuni şi, fără nici o excepţie, binecuvântarea, şi pacea lui Isus 
au rămas asupră-ne ca răspuns la cererile noastre umile, iar inimile 
celor deznădăjduiţi erau înseninate de lumină şi speranţă. 

Cu stăruitoare cercetare a inimii şi cu mărturisiri în umilinţă ne 
apropiam de timpul aşteptării noastre. În fiecare dimineaţă simţeam 
că prima noastră lucrare era aceea de a ne asigura că vieţile noastre 
erau neprihănite înaintea lui Dumnezeu. Interesul nostru unul pentru 
altul a crescut, ne rugam mult împreună cu şi unii pentru alţii. Ne 
adunam în livezi şi crânguri pentru a fi în legătură cu Dumnezeu şi 
a ne înălța cererile către El. Ne simţeam mai mult în prezenţa Sa 
atunci când eram înconjurați de lucrările Sale din natură. Bucuria 
mântuirii era mai necesară pentru noi decât hrana şi apa. Dacă norii 
ne împresurau mintea, nu îndrăzneam să ne odihnim sau să mergem 
la culcare până ce aceştia nu erau îndepărtați şi aveam asigurarea că 
suntem acceptaţi de Dumnezeu. 

Sănătatea mea era şubredă, plămânii îmi erau grav afectaţi şi 
vocea mea era slabă. Duhul lui Dumnezeu Se odihnea adesea asupra 
mea cu o mare putere şi trupul meu firav de-abia putea suporta slava 
care îmi inunda sufletul. Se părea că respir chiar atmosfera cerului şi 
mă bucuram în aşteptarea revenirii în curând a Mântuitorului meu, 
pentru a trăi întotdeauna în lumina feţei Sale. 

Poporul aşteptător al lui Dumnezeu se apropia de ceasul când 
nădăjduiau din inimă că bucuria lor avea să fie împlinită prin venirea 
Mântuitorului. Însă din nou timpul a trecut fără ca Isus să fi venit. A 
fost greu să reluăm grijile vieţii despre care gândisem că le-am lăsat 
pentru totdeauna. Aceasta a fost o cruntă dezamăgire pentru turma 
cea mică a cărei credinţă fusese atât de puternică şi a căror nădejde 
fusese atât de mare. Însă am fost surprinşi că ne simţeam atât de 
liberi în Domnul şi că eram atât de puternic susținuți de puterea şi 
harul Său. 

Experienţa anului precedent s-a repetat totuşi într-o măsură mai 
mare. Mulţi au renunţat la credinţa lor. Unii, care fuseseră foarte 
încrezători, au fost atât de adânc răniţi în mândria lor, încât se părea 
că fug de lume. Ca şi Iona, ei se plângeau de Dumnezeu şi preferau 
mai degrabă moartea decât viaţa. Cei care îşi clădiseră credinţa pe 
dovezile altora, şi nu pe Cuvântul lui Dumnezeu, erau acum tot atât 
de dispuşi să-şi schimbe vederile. Făţarnicii, care sperau să-L înşele 
pe Domnul aşa cum se înşelau pe ei înşişi cu falsa lor pocăință şi 
evlavie, se simțeau acum uşuraţi de primejdia ce-i ameninţa şi s-au 
împotrivit în mod deschis cauzei pe care înainte susţinuseră că o 
iubesc. 

Cei slabi şi cei nelegiuiți s-au unit în a declara că acum nu mai 
poate fi vorba de temeri sau aşteptări. Timpul a trecut, Domnul nu 
a venit, iar lumea a rămas aceeaşi de mii de ani. Această a doua 
încercare a scos la iveală o masă de oameni de nimic, care fuseseră 
atraşi în curentul puternic al credinței advente şi care se formase în 
timp, o dată cu adevărații credincioşi şi cu lucrătorii serioşi. 

Am fost dezamăgiți, dar nu ne-am pierdut elanul. Ne-am hotărât 
să ne supunem cu răbdare procesului de curăţire pe care Dumnezeu 
îl socotea necesar pentru noi şi să aşteptăm răbdători împlinirea 
speranţei ca Mântuitorul să-i răscumpere pe ai Săi, încercaţi şi cre- 
dincioşi. 

Eram neclintiţi în încredințarea că predicarea unui anumit timp 
aparţinea lui Dumnezeu. Acest lucru i-a condus pe oameni să cerce- 
teze Biblia cu stăruinţă, pentru a descoperi adevărurile pe care nu 
le înţeleseseră mai înainte. Iona fusese trimis de Dumnezeu spre a 
proclama pe străzile cetăţii Ninive că, în decurs de patruzeci de zile, 
oraşul avea să fie nimicit; însă Dumnezeu a primit umilinţa celor 
din Ninive şi a prelungit timpul lor de har. Totuşi, solia pe care o 
dusese Iona fusese trimisă de Dumnezeu, iar Ninive a fost pus la 
probă potrivit cu voinţa Sa. Lumea privea nădejdea noastră ca o 
amăgire, iar dezamăgirea noastră ca un eşec ce era firesc să urmeze. 

Cuvintele Mântuitorului din pilda robului necredincios se aplică 
riguros acelora care batjocoresc apropiata venire a Fiului omului: 
„Dar dacă este un rob rău, care zice în inima lui: «Stăpânul meu 
zăboveşte să vină!» Dacă va începe să bată pe tovarăşii lui de slujbă 
şi să mănânce şi să bea cu beţivii, stăpânul robului aceluia va veni în 
ziua în care el nu se aşteaptă şi în ceasul în care nu-l ştie, îl va tăia 
în două şi soarta lui va fi soarta făţarnicilor; acolo va fi plânsul şi 
scrâşnirea dinţilor“. 

Vedeam pretutindeni batjocoritorii de care spunea Petru că vor 
apărea în timpul din urmă, umblând după propriile lor patimi şi spu- 
nând: „Unde este făgăduinţa venirii Lui? Căci de când au adormit 
părinţii noştri, toate lucrurile continuă să fie aşa cum au fost de la 
creaţiune!“ Însă cei care ÎL aşteptaseră pe Domnul nu au rămas fără 
mângâiere. Cercetând Cuvântul, ei au obţinut cunoştinţe valoroase. 
Planul de mântuire era acum mai clar pentru înţelegerea lor. În fie- 
care zi ei descopereau noi frumuseți ale paginilor sfinte şi o armonie 

minunată trecând prin toate, o scriptură explicând pe alta şi nici un 
cuvânt folosit în zadar. 

Dezamăgirea noastră nu a fost atât de mare ca cea a ucenicilor. 
Când Fiul omului a intrat triumfal în Ierusalim, ei se aşteptaseră ca 
EI să fie încoronat ca rege. Oamenii veneau din toate colţurile şi 
strigau: „Osana, Fiul lui David!“Şi când preoţii şi bătrânii I-au cerut 
lui Isus să spună mulţimii să tacă, El a declarat că, dacă ei vor tăcea, 
pietrele vor striga, fiindcă profeția trebuie să se împlinească. În doar 
câteva zile, tot aceşti ucenici L-au văzut pe iubitul lor Domn, despre 
care crezuseră că avea să stăpânească pe tronul lui David, întins pe 
cruce în faţa fariseilor batjocoritori şi ironici. Speranţele lor cele 
mari fuseseră dezamăgite, iar întunericul morţii îi împresurase. 

Cu toate acestea, Domnul Hristos a fost credincios făgăduinţelor 
făcute. Cât de dulce era consolarea pe care o dăduse poporului Său 
şi cât de bogată răsplata pentru cel credincios! 

W. Miller şi cei care erau alături de el au presupus că evenimentul 
curăţirii Sanctuarului de care se vorbea în Daniel 8, 14 însemna 
curățirea pământului prin foc, înainte ca acesta să devină locuinţa 
sfinţilor. Acest lucru avea să aibă loc la venirea lui Hristos; de 
aceea noi am aşteptat ca acest eveniment să aibă loc la sfârşitul 
celor 2.300 zile-ani. Însă, după dezamăgirea noastră, Scripturile au 
fost cercetate cu rugăciune şi cu multă atenţie, iar după o perioadă 
de nesiguranţă, lumina a fost revărsată peste întunericul în care 
ne aflam; îndoiala şi nesiguranța au dispărut. Profeţia din Daniel 
3, 14 nu se referea la curățirea pământului, iar acum era clar că 
aceasta arăta către încheierea lucrării Marelui nostru Preot din ceruri, 
încheierea ispăşirii şi pregătirea poporului pentru a sta în picioare în 
ziua venirii Sale. 

Capitolul 7 — Prima mea viziune 


Nu la mult timp după 1844, mi-a fost dată prima viziune. Eram 
în vizită la o soră scumpă în Hristos, a cărei inimă era strâns legată 
de a mea; eram cinci surori şi toate eram îngenuncheate în tăcere, 
la altarul familial. Pe când ne rugam, puterea lui Dumnezeu a venit 
asupra mea aşa cum nu mai simţisem niciodată până atunci. Se 
părea că eram înconjurată de lumină şi că mă înălţam tot mai mult, 
tot mai mult de pe pământ. M-am întors să văd poporul advent în 
lume, dar n-am putut să-l găsesc, când o voce mi-a spus: „Priveşte 
din nou şi uită-te puţin mai sus“. Atunci mi-am ridicat ochii şi am 
văzut o cărare dreaptă şi îngustă, suspendată deasupra pământului. 
Pe această cărare, poporul advent călătorea spre cetate. Înapoia lor, 
la începutul cărării, era o lumină, despre care un înger mi-a spus că 
este strigătul de la miezul nopţii. Această lumină strălucea pe tot 
parcursul cărării, astfel ca picioarele lor să nu li se împleticească. 
Însuşi Domnul Isus mergea în faţa poporului Său, conducându-i îna- 
inte, şi, atâta timp cât îşi ţineau ochii fixaţi la EI, ei erau în siguranţă. 
Însă curând unii au obosit şi au spus că până la cetate mai este cale 
lungă şi că ei se aşteptaseră ca deja să fi ajuns acolo. Apoi Isus îi 
încuraja, ridicându-Şi braţul drept, plin de slavă, din care venea o 
lumină care se unduia peste grupul advent; iar ei strigau: „Aleluia!“ 
Unii, în grabă, refuzau lumina care-i lumina din urmă şi spuneau 
că nu Dumnezeu îi condusese până acolo. Lumina dinapoia lor a 
dispărut, lăsându-i într-un întuneric complet, iar ei s-au împleticit, 
au pierdut urma lui Isus şi au căzut de pe cărare în întunericul şi 
lumea nelegiuită de dedesubt. 

Curând am auzit vocea lui Dumnezeu ca nişte ape mari, care ne-a 
spus ziua şi ora venirii lui Isus. Sfinţii în viaţă, 144.000 la număr, 
au cunoscut şi au înţeles vocea, pe când cei nelegiuiţi au crezut că 
este un tunet şi cutremur de pământ. Când Dumnezeu ne-a anunţat 
timpul, El a turnat asupra noastră Duhul Sfânt şi feţele noastre au 
început să lumineze de slava lui Dumnezeu, aşa cum s-a întâmplat 
cu Moise când a coborât de pe Muntele Sinai. 

Cei 144.000 erau toţi sigilaţi şi într-o desăvârşită unire. Pe frun- 
tile lor erau cuvintele Dumnezeu, Noul Ierusalim şi o stea plină de 
slavă cu Numele lui Isus. Văzându-ne în starea aceea de bucurie şi 
sfinţenie, cei nelegiuiţi s-au înfuriat şi s-au năpustit asupra noastră, 
ca să pună mâna pe noi şi să ne arunce în închisoare. Atunci noi 
am întins mâinile înainte în Numele Domnului, iar ei au căzut fără 
putere la pământ. Acum era clar pentru sinagoga lui Satana că Dum- 
nezeu ne-a iubit pe noi, care am putut să ne spălăm picioarele unii 
altora şi să salutăm pe fraţi cu o sărutare sfântă şi ei s-au plecat la 
picioarele noastre. 

Curând ochii noştri au fost atraşi către est, unde apăruse un mic 
nor negru, mare cam cât o jumătate de palmă, despre care am ştiut 
cu toţii că este semnul Fiului omului. Într-o linişte solemnă, priveam 
cu toţii cu ochii pironiţi spre nor, pe măsură ce acesta se apropia tot 
mai mult şi devenea mai luminos, mai glorios şi tot mai glorios, până 
când a ajuns un mare nor alb. Partea de jos părea ca de foc; deasupra 
norului era un curcubeu, iar împrejurul lui zeci de mii de îngeri ce 
cântau o cântare minunată; iar pe acesta stătea Fiul omului. Părul 
Său era alb şi ondulat, căzându-l pe umeri, iar pe capul Lui erau 
multe coroane. Picioarele Lui aveau înfăţişarea focului; în mâna Sa 
dreaptă se afla o seceră ascuţită, iar în stânga, o trâmbiţă de argint. 
Ochii Lui erau ca o flacără de foc care îi căuta mereu pe copiii Săi. 

Atunci toate feţele au îngălbenit, iar cei care ÎI respinseseră pe 
Dumnezeu s-au înnegrit. Atunci noi toţi am strigat: „Cine poate 
sta în picioare? Este haina mea fără pată?“ Îngerii au încetat să 
mai cânte şi, într-o linişte înfricoşătoare, Domnul Isus a spus: „Cei 
care au mâini curate şi inimi curate vor putea sta în picioare; harul 
Meu vă este de ajuns“. Când am auzit aceste cuvinte, feţele noastre 
s-au luminat şi bucuria ne-a umplut inimile. lar îngerii au atins 
o notă mai înaltă şi au început să cânte iar, în timp ce norul se 
apropia tot mai mult de pământ. Atunci a răsunat trâmbiţa lui Isus, 
pe când cobora pe nor, învăluit în flăcări de foc. El Şi-a fixat ochii 
asupra mormintelor în care se aflau sfinţii adormiţi, Şi-a ridicat 
ochii şi mâinile spre cer şi a strigat: „Treziţi-vă, treziţi-vă, treziţi- 
vă! voi care dormiţi în ţărână şi înviaţi!“ După aceasta a fost un 
puternic cutremur de pământ. Mormintele s-au deschis, iar cei morţi 
au ieşit afară din ele, îmbrăcaţi în nemurire. Cei 144.000 au strigat: 
„Aleluia“, recunoscându-şi prietenii care le fuseseră smulşi prin 

moarte, şi în aceeaşi clipă au fost schimbaţi şi luaţi împreună cu 
aceştia, ca să-L întâmpine pe Domnul în văzduh. 

Am ajuns cu toţii la nor şi, timp de şapte zile, am urcat până la 
marea de cristal, când Domnul Isus a adus coroanele şi cu mâna Lui 
dreaptă le-a aşezat pe capetele noastre. Ne-a dat harpe de aur şi laurii 
victoriei. Aici, la marea de cristal, cei 144.000 stăteau într-un careu 
desăvârşit. Unii aveau coroane foarte strălucitoare, alţii mai puţin 
strălucitoare. Unele erau pline de stele, altele aveau doar câteva. Toţi 
erau mulțumiți de coroanele lor. Şi toţi erau îmbrăcaţi în haine albe 
de slavă, de la umeri până la picioare. Îngerii erau toţi în jurul nostru 
când mergeam pe marea de cristal, spre poarta cetăţii. Domnul Isus a 
ridicat braţul Său puternic, glorios, a apucat poarta de mărgăritare, a 
deschis-o şi, în timp ce aceasta aluneca în balamalele ei strălucitoare, 
ne-a spus: „Voi v-aţi spălat hainele în sângele Meu, aţi stat neclintiţi 
pentru adevărul Meu, intraţi“. Noi toţi am pornit înainte, simțind că 
avem tot dreptul să fim acolo. 

Înăuntrul cetăţii am văzut pomul vieţii şi tronul lui Dumnezeu. 
Din tron ieşea un râu cu apă curată şi de fiecare parte a râului 
era pomul vieţii. Pe o parte a râului se afla un trunchi al pomului 
şi de partea cealaltă, un alt trunchi al lui, amândouă de aur curat, 
transparent. La început am crezut că văd doi pomi; am privit din nou 
şi am văzut că aceştia se uneau în vârf într-un singur pom. Ramurile 
sale erau aplecate spre locul în care stăteam noi; iar fructele erau 
minunate, păreau ca aurul amestecat cu argint. 

Toţi ne-am dus şi ne-am aşezat ca să admirăm slava acelui loc, 
când fraţii Fitch şi Stockman, care predicaseră Evanghelia împărăției 
şi pe care Domnul îi pusese în mormânt pentru a-i cruța, au venit la 
noi şi ne-au întrebat prin ce am trecut cât timp ei au fost în mormânt. 
Am încercat să ne aducem aminte de necazurile cele mari, însă 
acestea păreau atât de mici în comparaţie cu slava de neîntrecut şi 
greutatea veşnică de slavă care ne înconjura, încât nu am putut să le 
vorbim, ci am strigat cu toţii: „Aleluia! Cerul este destul de ieftin“; 
şi apoi ne-am atins harpele de aur, făcând bolțile cerului să răsune. 


Capitolul 8 — Chemată să călătoresc 


Le-am relatat această viziune credincioşilor din Portland, care 
au avut deplină încredere că aceasta fusese de la Dumnezeu. Duhul 
Domnului a însoţit mărturia şi solemnitatea veşniciei a rămas asupra 
noastră. O teamă de nedescris m-a cuprins pentru că eu, atât de tânără 
şi sensibilă, aş putea fi aleasă instrumentul prin care Dumnezeu va 
da lumină poporului Său. Pe când eram sub puterea Domnului, am 
fost umplută de bucurie de parcă aş fi fost înconjurată de îngeri sfinţi 
în curţile pline de slavă din ceruri, unde totul este pace şi bucurie, 
şi trezirea la realităţile vieţii vremelnice a constituit pentru mine o 
schimbare tristă şi amară. 

În cea de-a doua viziune, care a urmat curând după prima, mi-au 
fost arătate încercările prin care aveam să trec şi că era datoria mea 
să merg şi să spun altora ce avea să-mi descopere Domnul. Mi-a fost 
arătat că eforturile mele aveau să întâmpine o mare opoziţie şi că 
inima mea avea să fie sfâşiată de durere, dar că harul lui Dumnezeu 
avea să fie de ajuns pentru a mă susţine prin toate prin câte aveam să 
trec. Învățătura acestei viziuni m-a tulburat extrem de mult, pentru 
că mi-a îndreptat atenţia către datoria mea de a merge între oameni 
şi a le prezenta adevărul. 

Sănătatea mea era atât de precară, încât eram în continuă sufe- 
rinţă trupească şi, după toate aparențele, nu aveam decât puţin timp 
de trăit. Aveam doar şaptesprezece ani, eram mică şi firavă, neobiş- 
nuită cu societatea, şi din fire atât de timidă şi retrasă, încât îmi era 
foarte greu să întâlnesc oameni străini. M-am rugat cu stăruinţă timp 
de mai multe luni de zile, până târziu în noapte, ca această povară 
să-mi fie luată şi pusă asupra cuiva mai capabil decât mine să o ducă. 
Însă lumina datoriei nu s-a schimbat, iar cuvintele îngerului sunau 
continuu în urechile mele: „Fă cunoscut altora ce ţi-am descoperit“. 

Nu mă puteam împăca cu gândul că trebuie să merg în lume şi că 
aveam să întâmpin ironiile şi împotrivirea ei. Aveam puţină încredere 
în mine. Până acum, când Duhul lui Dumnezeu mă îndemnase să 
îndeplinesc această datorie, mă ridicasem mai presus de mine însămi, 

uitând de toată teama şi timiditatea, gândindu-mă la iubirea lui Isus 
şi lucrarea cea minunată pe care El o făcuse pentru mine. Asigurarea 
continuă că îmi îndeplineam datoria şi făceam voia Domnului îmi 
dăduse o încredere care m-a surprins pe mine însămi. În asemenea 
momente, simţeam că sunt în stare să fac şi să sufăr orice pentru a-i 
ajuta pe alţii să se bucure de lumina şi pacea lui Isus. 

Însă acum mi se părea imposibil să aduc la îndeplinire această 
lucrare care îmi fusese pusă înainte; încercarea de a o face părea 
sortită eşecului. Necazurile care aveau s-o însoţească mi se păreau 
mai mult decât ce puteam duce eu. Cum puteam eu oare, un copil 
ca vârstă, să mă duc din loc în loc şi să desfăşor înaintea oamenilor 
adevărurile sfinte ale lui Dumnezeu? Inima mea se strângea de 
groază la acest gând. Fratele meu Robert, doar cu doi ani mai mare 
decât mine, nu mă putea însoţi pentru că era slab în ce priveşte 
sănătatea şi mai timid decât mine; nimic nu l-ar fi putut determina 
să facă un asemenea pas. Tatăl meu avea o familie de întreţinut şi 
nu-şi putea lăsa treburile; însă el m-a asigurat că, dacă Dumnezeu 
m-a chemat să lucrez în alte locuri, El nu va da greş în a-mi deschide 
calea. Însă aceste cuvinte de încurajare au adus doar puţină alinare 
inimii mele descurajate; drumul din faţa mea părea atât de plin de 
greutăţi pe care mi se părea că nu sunt în stare să le trec. 

Îmi doream moartea ca o uşurare în faţa responsabilităţilor care 
se năpustiseră asupra mea. Pacea aceea dulce de care mă bucurasem 
pe deplin atât de mult timp m-a părăsit şi acum sufletul meu era din 
nou apăsat de descurajare. Rugăciunile mi se păreau zadarnice, iar 
credinţa dispăruse. Cuvintele de alinare, ocară sau încurajare care se 
adresau mi se păreau totuna, fiindcă aveam impresia că nimeni în 
afară de Dumnezeu nu mă poate înţelege, iar El mă părăsise. Grupul 
de credincioşi din Portland nu ştia ce se petrecea în mintea mea şi de 
ce ajunsesem în această stare de descurajare. Ei ştiau însă că trebuie 
să fie un motiv pentru care mintea mea ajunsese atât de deprimată 
şi socoteau că acest lucru constituie păcat din partea mea, având 
în vedere modul deosebit prin care Domnul Se manifestase faţă de 
mine. 

Mă temeam că Domnul Îşi retrăsese favoarea de la mine pentru 
totdeauna. Când mă gândeam la lumina care îmi binecuvântase 
sufletul înainte, mi se părea de două ori mai mare, în contrast cu 
întunericul care mă împresura acum. În casa tatălui meu se ţineau 

adunări, dar descurajarea inimii mele era atât de mare, încât pentru 
un timp nu am participat la acestea. Povara devenea tot mai grea, 
până ce agonia sufletului meu ajunsese mai mare decât puteam 
suporta. 

După un timp am fost determinată să fiu prezentă la una din 
aceste adunări din casa noastră. Biserica a făcut din cazul meu un 
subiect special de rugăciune. Fratele Pearson, care în experienţa mea 
anterioară se opusese manifestărilor puterii lui Dumnezeu asupra 
mea, se ruga acum cu stăruinţă pentru mine şi mă sfătuia să predau 
voinţa mea voinţei lui Dumnezeu. Ca un tată duios, el încerca să mă 
încurajeze şi să mă mângâie, sfătuindu-mă să am încredere că nu 
fusesem părăsită de Prietenul păcătoşilor. 

Mă simţeam prea slabă şi disperată ca să fac vreun efort pentru 
mine însămi, însă inima mea s-a unit cu cererile prietenilor mei. Îmi 
păsa acum mai puţin de împotrivirea lumii şi voiam să fac orice 
sacrificiu doar să mă pot bucura din nou de favoarea lui Dumnezeu. 
În timp ce se înălţau rugăciuni pentru mine, întunericul care mă 
învăluise s-a dat înapoi şi o lumină neaşteptată m-a cuprins. Puterea 
mi-a fost luată. Părea că mă aflu în prezenţa îngerilor. Una din aceste 
ființe sfinte a repetat din nou cuvintele: „Fă cunoscut şi altora ceea 
ce ţi-am descoperit“. 

Una din temerile cele mari care mă apăsaseră era aceea că, dacă 
ascultam de această chemare la datorie şi aş fi mers în mijlocul 
oamenilor, spunând despre mine însămi că sunt favorizată de Cel 
Prea Înalt cu viziuni şi descoperiri pentru popor, aş fi putut ceda 
păcatului înălțării de sine şi m-aş fi ridicat mai presus de starea pe 
care se cuvenea să o am, atrăgând astfel asupra mea neplăcerea lui 
Dumnezeu şi pierzându-mi sufletul. Aveam în faţă mai multe cazuri 
de acest fel şi inima se dădea înapoi de la îndeplinirea acestei poveri 
grele. 

Acum Îl imploram pe Dumnezeu ca, dacă trebuie să merg şi să 
fac cunoscut ceea ce mi-a descoperit, să fiu scutită de înălţare de 
sine. Îngerul mi-a spus: „Rugăciunile tale au fost ascultate şi vei 
primi răspuns. Dacă acest rău de care te temi te ameninţă, mâna lui 
Dumnezeu va fi întinsă asupra ta pentru a te salva; prin suferinţă 
El te va atrage către Sine şi îţi va păstra umilinţa. Rosteşte solia cu 
credincioşie. Rabdă până la sfârşit şi vei mânca din pomul vieţii şi 
vei bea din apa vieţii.“ 

După ce am recăpătat conştienţa lucrurilor pământeşti, m-am 
consacrat Domnului, gata să-I îndeplinesc porunca orice ar fi. În mod 
providenţial, s-a deschis o cale ca să merg împreună cu cumnatul 
meu la surorile mele din Portland, cam la 30 mile depărtare de casa 
noastră. Acolo am avut ocazia să-mi depun mărturia. 

Timp de trei luni de zile, gâtul şi plămânii mei fuseseră atât de 
bolnavi, încât nu puteam vorbi decât foarte slab, pe un ton jos şi 
răguşit. Cu această ocazie, m-am ridicat în adunare şi am început 
să vorbesc în şoaptă. Am continuat astfel cam cinci minute, când 
durerea şi obstrucția aceea mi-au eliberat gâtul şi plămânii, iar vocea 
a devenit clară şi puternică, încât am putut să vorbesc cu deplină 
uşurinţă şi libertate timp de aproape două ore. Când am terminat 
de prezentat solia glasul m-a lăsat iarăşi, până ce m-am aflat din 
nou în mijlocul oamenilor, când s-a repetat acelaşi lucru. Simţeam o 
asigurare continuă că fac voia lui Dumnezeu şi vedeam semne clare 
care însoțeau străduinţele mele. 

S-a ivit, tot providenţial, ocazia să merg în partea de răsărit a 
Statului Maine. Fratele William Jordan mergea cu afaceri la Orrin- 
gton împreună cu sora lui şi am fost îndemnată să merg şi eu cu ei. 
Deoarece Îi făgăduisem Domnului că voi merge pe calea ce mi se 
va deschide, nu am îndrăznit să refuz. La Orrington l-am întâlnit pe 
fratele James White. El se cunoştea cu prietenii mei şi era implicat 
şi el în lucrarea de salvare a sufletelor. 

Spiritul lui Dumnezeu a însoţit solia pe care am prezentat-o; 
inimile s-au bucurat de adevăr, iar cei descurajaţi au fost alinaţi şi 
încurajați să-şi reînnoiască credinţa. La Garland s-a adunat un mare 
număr din diferite locuri pentru a asculta solia mea. Însă inima îmi 
era foarte apăsată; tocmai primisem o scrisoare de la mama mea, în 
care mă ruga să mă întorc acasă din cauză că pe seama mea circulau 
zvonuri false. Aceasta a constituit o lovitură neaşteptată. Numele 
meu fusese întotdeauna liber de orice urmă de reproş, iar reputaţia 
era ceva la care ţineam foarte mult. De asemenea, eram îndurerată 
că mama trebuie să sufere din cauza mea; inima ei era foarte legată 
de copiii ei şi era foarte sensibilă în privinţa lor. Dacă ar fi fost 
vreo posibilitate, aş fi pornit spre casă imediat; dar acest lucru era 
imposibil. 

Durerea mea era atât de mare, încât m-am simţit prea descurajată 
să vorbesc în seara aceea. Prietenii mei m-au încurajat să mă încred 

în Domnul; apoi au început să se roage pentru mine. Binecuvântarea 
Domnului a venit asupra mea şi mi-am prezentat mărturia în acea 
seară în deplină libertate. Se părea că alături de mine stă un înger să 
mă întărească. Strigăte de slavă şi de biruinţă s-au înălţat din casa 
aceea şi prezenţa Domnului Isus era simțită între noi. 

În lucrarea aceasta, am fost chemată să mă împotrivesc unora 
care, prin fanatism, aruncau ocară asupra cauzei lui Dumnezeu. 
Aceşti fanatici păreau a crede că religia constă în excitare şi mult 
zgomot. Ei vorbeau într-un mod care-i irita pe necredincioşi şi îi 
făcea să-i urască atât pe ei, cât şi învăţăturile lor; atunci ei se bucurau, 
socotind că sunt persecutați. Cei necredincioşi nu puteau vedea 
consecvență în viaţa lor. Fraţii din unele locuri erau împiedicaţi 
să se strângă în adunări. Cei nevinovaţi sufereau împreună cu cei 
vinovaţi. Mult timp am avut inima tristă şi împovărată. Mi se părea 
nedrept că lucrarea lui Hristos trebuie să fie vătămată de ceea ce 
făceau aceşti oameni nechibzuiţi. Ei nu doar că-şi ruinau propriile 
suflete, dar aşezau asupra cauzei sfinte un stigmat greu de îndepărtat. 
Şi Satana era bucuros că se întâmplă aşa. Îi convenea ca adevărul 
să fie mânuit de oameni nesfinţiţi, să fie amestecat cu minciuna şi 
apoi călcat în picioare. El privea cu satisfacţie la starea confuză a 
copiilor lui Dumnezeu. 

Una dintre aceste persoane fanatice a lucrat cu oarecare succes 
pentru a-i întoarce pe prietenii mei şi chiar pe rudele mele împotriva 
mea. Pentru că eu relatasem cu credincioşie ce mi s-a arătat în 
privinţa acestei acţiuni necreştineşti, acea persoană a pus în circulaţie 
minciuni pentru a-mi distruge influenţa şi pentru a se îndreptăţi. 
Soarta mea părea grea. Descurajările apăsau greu asupra mea, iar 
starea poporului lui Dumnezeu mi-a produs atâta suferinţă, încât 
timp de două săptămâni am fost doborâtă de boală. Prietenii mei 
credeau că nu voi mai trăi; însă fraţii şi surorile care simțeau cu mine 
în această suferinţă s-au adunat pentru a se ruga pentru mine. Mi-am 
dat seama în curând că se înălţau pentru mine rugăciuni serioase, 
arzătoare. Rugăciunea a triumfat. Puterea duşmanului puternic a 
fost zdrobită, iar eu m-am simţit uşurată şi imediat am fost luată în 
viziune. În această viziune am văzut că, dacă aveam să simt că vreo 
influenţă omenească îmi afectează mărturia în vreun fel, nu aveam 
altceva de făcut decât să strig către Dumnezeu şi un înger avea să fie 
trimis în apărarea mea. Aveam deja un înger păzitor care mă însoțea 

în mod continuu, însă, la nevoie, Dumnezeu avea să trimită încă unul 
pentru a mă ridica deasupra oricărei influenţe pământeşti. 


xX kK kK kK x 


Capitolul 9 — Viziunea despre Noul Pământ 


( Această viziune descrie evenimentele care vor avea loc la 
încheierea celor 1000 de ani după a doua venire a Domnului 
Hristos. Apocalipsa 20, 21.22; Zaharia 14, 4. ) 


Cu Domnul Isus în fruntea noastră, am coborât cu toţii din ce- 
tate pe acest pământ, pe un munte mare şi impunător, care nu L-a 
putut cuprinde pe Domnul Isus şi care s-a despărţit în două părți, 
făcându-se o câmpie mare. Apoi am privit în sus şi am văzut cetatea 
cea mare cu douăsprezece temelii şi douăsprezece porţi, câte trei pe 
fiecare latură, şi cu câte un înger la fiecare poartă. Noi toţi am strigat: 
„Cetatea, cetatea cea mare, vine, iată, coboară de la Dumnezeu din 
cer“, şi aceasta a venit şi s-a aşezat pe locul unde stăteam noi. După 
aceea am început să privim la lucrurile minunate din afara cetăţii. 
Acolo am văzut case minunate, care aveau înfăţişarea argintului, 
sprijinite de patru coloane împodobite cu nestemate, cele mai mi- 
nunate ce pot fi privite, care aveau să fie locuite de către sfinţi şi 
care aveau un raft de aur. Am văzut pe mulţi dintre sfinți intrând în 
case, luându-şi coroanele strălucitoare, aşezându-le pe acel raft şi 
apoi ieşind pe câmpul din jurul caselor pentru a se ocupa de pământ 
nu în modul în care facem acest lucru acum; nu, nu. O lumină plină 
de slavă a strălucit în jurul capului lor, iar ei Îl lăudau necontenit pe 
Dumnezeu. 

Apoi am văzut un alt câmp plin cu tot felul de flori şi, pe când 
le culegeam, am strigat: „Nu se vor veşteji niciodată!“ Apoi am 
văzut un câmp cu iarbă înaltă, minunată la privit; era de un verde 
viu, cu reflecţii argintii şi aurii, şi se unduia spre slava Regelui Isus. 
După aceea, ne-am dus pe o câmpie plină cu tot felul de animale — 
leul, mielul, leopardul şi lupul — toţi laolaltă, în perfectă înţelegere. 
Am trecut prin mijlocul lor şi ele ne-au urmat paşnice. Apoi am 
văzut o pădure, nu ca pădurile întunecoase pe care le avem aici; 
nu, nicidecum; ci luminoase, măreţe; crengile copacilor se unduiau 
încoace şi încolo, iar noi am strigat cu toţii: „Vom locui în siguranţă 


69 


[69] 


70 Mărturii pentru comunitate vol.1 


în locuri pustii şi vom dormi în păduri.“ Am trecut prin păduri, căci 
eram pe drum către Muntele Sionului. 

Pe când mergeam înainte, ne-am întâlnit cu un alt grup care de 
asemenea privea cu admiraţie frumuseţile acelui loc. Am observat 
ceva roşu, ca o margine, la veşmintele lor; coroanele lor erau strălu- 
citoare; hainele lor, de un alb imaculat. După ce i-am salutat, L-am 
întrebat pe Isus cine erau aceştia. El mi-a spus că erau martirii care 
fuseseră omorâţi pentru El. Împreună cu ei era un grup nenumărat 
de micuţi; şi aceştia aveau un tiv roşu la veşmintele lor. Muntele 
Sionului se afla chiar în faţa noastră, iar pe munte se afla un tem- 
plu măreț şi împrejurul lui erau alţi şapte munţi pe care creşteau 
trandafiri şi crini. l-am văzut pe cei mici urcând sau, dacă voiau, 
zburând în vârful munţilor, unde culegeau flori care nu aveau să se 
ofilească niciodată. În jurul templului erau tot felul de pomi care 
înfrumuseţau locul — merişor, pin, brad, mirt, rodiu şi smochinul 
aplecat sub greutatea smochinelor coapte; acestea făceau ca locul să 
fie neasemuit în splendoare. Şi pe când eram pe punctul de a intra 
în templu, Isus Şi-a ridicat glasul cel plăcut şi a spus: „Doar cei 
144.000 vor intra în acest loc“, şi noi toţi am strigat „Aleluia!“ 

Acest templu era susţinut de şapte coloane, toate din aur transpa- 
rent, împodobite cu nestematele cele mai minunate. Nu pot descrie 
lucrurile măreţe pe care le-am văzut acolo. O, dacă aş putea vorbi 
limba Canaanului, atunci aş putea spune un pic din slava lumii ace- 
leia mai bune! Am văzut acolo table de piatră pe care erau săpate 
numele celor 144.000, cu litere de aur. 

După ce am privit slava templului am ieşit, iar Isus ne-a părăsit 
şi S-a dus în cetate. Curând am auzit din nou vocea Lui plăcută 
spunând: „Veniţi, poporul Meu, voi aţi trecut prin necazul cel mare 
şi aţi făcut voia Mea, aţi suferit pentru Mine, veniţi la ospăț; căci 
Eu Însumi Mă voi încinge şi vă voi servi“. Noi am strigat: „Aleluia, 
slavă!“ şi am intrat în cetate. Aici am văzut o masă de argint curat; 
lungimea ei era de mai multe mile, dar, cu toate acestea, ochii noştri 
o puteau cuprinde. Am văzut fructul pomului vieţii, mana, migdale, 
smochine, rodii, struguri şi multe alte feluri de fructe. I-am cerut lui 
Isus să mă lase să mănânc din fruct. El a spus: „Nu acum. Aceia 
care mănâncă din fructul acestei ţări nu se mai întorc pe pământ. 
Însă, în scurt timp, dacă sunteţi credincioşi, veţi mânca cu toţii din 
pomul vieţii şi veţi bea din apa de izvor. Şi“, a spus EI, „tu trebuie 

să te întorci din nou pe pământ şi să spui şi altora ceea ce ţi-am 
descoperit“. Apoi un înger m-a purtat încet înapoi, în această lume 
întunecoasă. Uneori socotesc că nu voi mai putea sta mult aici, toate 
lucrurile de pe acest pământ par atât de sinistre. Mă simt atât de 
singură aici, pentru că am văzut o lume mai bună. Oh, de aş avea 
aripi, ca un porumbel, atunci aş zbura într-acolo şi aş avea odihnă. 
Fratele Hyde, care fusese prezent când avusesem această viziune, 
a compus următoarele versuri, care au fost preluate de publicațiile 
religioase şi şi-au găsit loc în multe cărți de imnuri. Cei care le-au 
publicat, citit şi cântat nu ştiau că acestea au izvorât din viziunea 
unei fete persecutate pentru că îşi aducea cu umilinţă mărturia. 


Am auzit de ţara sfântă, strălucită 
Am auzit şi suntem fericiţi; 

Căci am fost o-nsingurată, peregrină ceată 
Obosiţi, nemângâiaţi, slăbiţi. 

Ne-au spus că sfinţii-avea-vor un sălaş acolo 
Nu vom mai fi făr de-adăpost. 

Mai ştim că ţara bună e frumoasă 
Şi râul vieţii curge-acol curat. 


Şi spun că pajişti înverzite unduiesc acolo 

Ce nici o mană nu le va-ntina; 
Frumosul, chipeş trandafir din Saron 

O dată cu pustiul cel sălbatic înflori-va. 
Prin bolţile-nverzite păsărele 

În cântece zglobiu şi vesel ciripesc; 
Dorind să-ntreacă-n măreție 

Chiar îngerii ce-n harpe izbucnesc. 


Am auzit de lauri, de veşminte şi coroane 
De grupul de argint în alb; 

De-oraşul minunat cu nestemate porți 
Şi de lumina ce-l inundă-n val. 

Am auzit de îngerii de-acolo şi de sfinţi 
De harpe de-aur ce cântă triumfal 

De muntele cu pomul vieţii 
Cu frunzele-i ce vindecare-aduc. 

Şi Regele acestei țări este slăvit şi drept 
E slava, bucuria acelui loc. 
ÎI vom privi necontenit în față 
Privirea-l scumpă ne va-nsenina. 
Vom fi acol, vom fi acolo în puţin răstimp 
Cu cei curaţi şi binecuvântaţi; 
Ne-om bucura de lauri şi coroane 
Şi-n haina cea de slavă odihnă vom afla. 


xX kK kK kK x 


Capitolul 10 — Când am ezitat să adresez 
mustrarea 


Cam în această perioadă, am fost supusă unei încercări teribile. 
Dacă Duhul lui Dumnezeu lua pe cineva în stăpânire în timpul 
adunării, iar acesta slăvea pe Dumnezeu, aducându-l laudă, exista 
mereu cineva care acuza de spiritism; iar dacă Domnul avea plăcere 
să-mi dea o viziune în timpul adunării, se spunea că aceasta este 
rezultatul excitării şi spiritismului. 

Mâhnită şi descurajată, mă duceam adesea într-un loc retras 
pentru a-mi vărsa sufletul înaintea Domnului, care îi cheamă la 
El pe toţi cei trudiţi şi împovăraţi pentru a afla odihnă. Pe când 
făceam apel, prin credinţă, la făgăduinţele lui Dumnezeu, Domnul 
Isus îmi părea foarte aproape. Lumina dulce a cerului strălucea în 
jurul meu; părea că sunt înconjurată de braţele Mântuitorului, iar de 
acolo eram luată în viziune. Însă, atunci când trebuia să spun altora 
ceea ce Dumnezeu mi-a descoperit numai mie, în momente când 
nici o influenţă pământească nu m-ar fi putut afecta, am fost mirată 
să aud din partea celor apropiaţi spunându-se că cei care trăiau cel 
mai aproape de Dumnezeu sunt cei mai susceptibili să fie înşelaţi de 
Satana. 

Conform învățăturilor susţinute de ei, singura noastră scăpare de 
a nu fi înşelaţi ar fi să stăm la distanţă de Dumnezeu, într-o stare de 
necredinţă. Oh, gândeam eu, s-a ajuns până acolo încât cei care cu 
toată sinceritatea se duc înaintea lui Dumnezeu pentru a face apel 
la făgăduinţele Lui să fie învinovăţiţi de spiritism? Cerem noi oare 
Tatălui nostru ceresc pâine şi El ne dă un şarpe? Aceste lucruri mi-au 
rănit spiritul şi mi-au tulburat sufletul, chinuindu-l aproape până la 
disperare. Mulţi voiau să mă facă să cred că nu Duhul Sfânt fusese 
Cel care lucrase şi că ceea ce experimentaseră bărbaţii sfinți ai lui 
Dumnezeu era doar efectul mesmerismului şi amăgirii lui Satana. 

Unii preluaseră vederi extremiste în privinţa unor texte din Scrip- 
tură, ajungând până acolo încât nu mai munceau şi îi respingeau 
pe toţi aceia care nu acceptau ideile lor cu privire la acest subiect, 

precum şi în alte aspecte legate de datoria religioasă. Dumnezeu 
mi-a descoperit aceste erori în viziune şi m-a trimis să dau sfaturi 
copiilor Săi care greşeau în această privinţă; însă mulţi dintre ei au 
respins cu totul solia şi m-au acuzat de conformare cu lumea. Pe 
de altă parte, adventiştii doar cu numele mă acuzau de fanatism, 
atribuindu-mi pe nedrept titlul de conducător al fanaticilor, pe care 
eu mă luptam, susțineau ei, să mi-l păstrez. 

Au fost fixate diferite date pentru venirea Domnului, şi acestea 
au fost susţinute în faţa fraţilor. Însă Domnul mi-a arătat că toate 
acestea vor trece, deoarece timpul de probă trebuie să aibă loc înainte 
de venirea Domnului Hristos şi că orice dată care ar fi fixată şi ar 
trece neîmplinită va slăbi credinţa poporului lui Dumnezeu. Pentru 
acest punct de vedere, eu am fost acuzată a fi robul cel necredincios 
care zice: „Stăpânul întârzie să vină“. 

Aceste afirmaţii cu privire la fixarea de date au fost tipărite cam 
cu treizeci de ani în urmă, iar cărțile care le conţineau au fost puse în 
circulaţie pretutindeni; cu toate acestea, unii pastori care susțineau că 
mă cunosc bine au spus că eu fusesem cea care stabilisem dată după 
dată pentru venirea Domnului şi că acele date fixate au trecut, deci, în 
concluzie, viziunile mele sunt false. Fără îndoială că aceste declaraţii 
neadevărate au fost considerate de mulţi ca fiind adevărate însă nici 
unul dintre cei care mă cunosc şi ştiu care îmi sunt preocupările 
nu ar putea, sincer fiind, să spună asemenea lucruri pe seama mea. 
Aceasta este mărturia pe care am susţinut-o de la trecerea datei din 
1844: „Dată după dată va fi fixată de diferite persoane, şi aceste date 
vor trece; iar influenţa pe care o va exercita această fixare de date va 
tinde să distrugă credinţa poporului lui Dumnezeu.“ Dacă eu aş fi 
văzut în viziune un anumit timp fixat şi mi-aş fi expus mărturia cu 
privire la acesta, nu aş fi scris şi publicat, având în vedere această 
mărturie, că toate aceste date fixate vor trece neîmplinite, deoarece 
timpul de probă trebuie să fie înainte de venirea Domnului Hristos. 
Cu siguranţă că în ultimii treizeci de ani, câţi sunt de la publicarea 
acestei declaraţii, eu nu aş fi fixat date pentru venirea Domnului 
Hristos, ca să mă aşez în acest fel sub aceeaşi condamnare cu cei 
pe care îi mustram pentru că fac acest lucru. Şi eu nu am mai avut 
nici o viziune până în 1845, la mult timp după trecerea timpului de 
aşteptare generală din 1844. Atunci mi s-a arătat ce am afirmat aici. 


Când am ezitat să adresez mustrarea 75 


Şi nu s-a împlinit oare această mărturie în amănunt? Primii ad- 
ventişti au stabilit dată după dată, nu s-au dat înapoi în faţa eşecurilor, 
ci şi-au adunat curajul şi au stabilit noi date. Nu Dumnezeu i-a con- 
dus în aceasta. Mulţi dintre ei au respins adevăratul timp profetic şi 
au ignorat împlinirea profeţiei, deoarece anul 1844 a trecut şi nu a 
adus cu sine evenimentul aşteptat. Ei au respins adevărul, iar vrăj- 
maşul a avut putere să aducă înşelăciuni grozave asupra lor ca să-i 
facă să creadă o minciună. Marele test cu privire la timp a avut loc 
în 1843 şi 1844; iar toţi cei care au fixat date după această perioadă 
s-au înşelat şi pe ei înşişi şi i-au înşelat şi pe alţii. 

Până la prima mea viziune eu nu am putut să scriu; mâna mea 
tremurândă nu era în stare să ţină tocul. Când eram în viziune, 
îngerul mi-a poruncit să scriu ce mi s-a descoperit. Eu am ascultat şi 
am scris imediat. Nervii mei au fost întăriţi, iar mâna a prins putere. 

A fost o cruce grea pentru mine să le spun celor greşiţi ce mi-a 
fost arătat cu privire la ei. Multă suferinţă îmi provoca faptul că-i 
vedeau pe alţii în necaz sau mâhniţi. Iar când am fost obligată să 
transmit soliile, le îndulceam cât puteam, ca să le fac să pară cât 
mai favorabile individului, iar apoi mă duceam singură deoparte 
şi plângeam, cu spiritul doborât, în agonie. Priveam la aceia care 
trebuia să se îngrijească doar de sufletele lor şi mă gândeam că, dacă 
aş fi fost în locul lor, nu aş fi murmurat. Mi-a fost greu să expun 
mărturiile neatrăgătoare, tăioase, pe care mi le dădea Dumnezeu. 
Aşteptam cu nerăbdare rezultatul; şi dacă persoanele mustrate se 
ridicau împotriva celor spuse, şi după aceea se opuneau adevărului, 
în mintea mea se ridicau aceste întrebări: Am dus eu solia aşa cum 
trebuia? Nu ar mai fi fost vreo cale pentru a-i salva? Chinul acesta 
îmi apăsa sufletul, încât uneori simţeam că moartea ar fi un sol 
binevenit, iar mormântul, un dulce loc de odihnă. 

Nu mi-am dat seama de pericolul şi păcatul unei asemenea con- 
duite până ce nu am fost dusă în viziune în prezenţa lui Isus. El m-a 
privit încruntat şi apoi Şi-a întors faţa de la mine. Este imposibil 
să descriu teroarea şi agonia pe care am simţit-o. Am căzut în faţa 
Lui şi nu am avut putere să rostesc nici un cuvânt. Oh, cât de mult 
tânjeam să mă pot ascunde de privirea aceea încruntată! Atunci 
am putut să-mi dau seama, într-o anumită măsură, ce simţăminte 
vor avea cei pierduţi când vor striga: „Munţilor şi stâncilor, cădeţi 

peste noi şi ascundeţi-ne de faţa Celui care şade pe tron şi de mânia 
Mielului“. 

Îndată un înger mi-a poruncit să mă ridic, iar priveliştea din faţa 
ochilor mei cu greu poate fi descrisă. În faţa mea se afla o grupă de 
oameni cu părul şi veşmintele sfâşiate şi ale căror chipuri purtau 
semnele disperării şi ororii. Ei s-au apropiat de mine şi şi-au frecat 
hainele de ale mele. Când am privit la hainele mele, am văzut că 
erau pătate de sânge. Din nou am căzut ca un mort la picioarele 
îngerului meu însoțitor. Nu puteam rosti nici o scuză şi doream să 
pot pleca din acel loc sfânt. Îngerul m-a ridicat şi a spus: „Nu este 
cazul tău acum, însă această scenă a fost trecută prin faţa ta ca să-ţi 
arate ce se va întâmpla cu tine dacă vei neglija să spui altora ceea ce 
ţi-a descoperit Domnul. Însă, dacă vei fi credincioasă până la sfârşit, 
vei mânca din pomul vieţii şi vei bea din râul cu apa vieţii. Vei avea 
mult de suferit, însă harul lui Dumnezeu îţi este de ajuns“. Am căzut 
atunci, vrând să fac tot ce-mi va cere Domnul, numai să pot avea 
aprobarea Sa şi să nu mai simt acea privire încruntată. 


Capitolul 11 — Căsătoria şi perioada de lucrare ce a 
urmat 


În 30 august 1846 m-am unit prin căsătorie cu fratele James 
White. Fratele White trecuse printr-o experienţă profundă în cadrul 
mişcării advente, iar eforturile sale de proclamare a adevărului au 
fost binecuvântate de Dumnezeu. Inimile noastre s-au unit în ma- 
rea lucrare şi împreună am călătorit şi am lucrat pentru salvarea 
sufletelor. 

Am început această lucrare fără bani, doar cu câţiva prieteni şi 
cu sănătatea şubredă. Soţul meu mogştenise o constituţie puternică, 
însă sănătatea îi fusese serios afectată de prea multa solicitare la 
studiu şi citit. Eu suferisem în privinţa sănătăţii încă de mic copil, 
aşa cum am relatat deja. În această stare, fără mijloace potrivite, cu 
foarte puţini prieteni care ne împărtăşeau vederile, fără o publicaţie 
şi fără cărţi, ne-am avântat în lucrare. În acea perioadă nu aveam 
case de închinare. Ideea de a folosi corturi nu ne-a trecut prin cap. 
Adunarea noastră era mică. Doar rareori se întâmpla să mai vină şi 
altcineva la adunările noastre, în afară de adventiști, şi aceasta când 
erau atraşi, din curiozitate, să vină să asculte o femeie. 

La început, eram timidă când trebuia să vorbesc în public. Dacă 
aveam încredere, aceasta îmi era dată de Duhul Sfânt. Dacă vorbeam 
liber şi cu putere, era pentru că Dumnezeu mă ajuta. Adunările 
noastre se desfăşurau în aşa fel, încât amândoi luam parte. Soţul 
meu ţinea o cuvântare doctrinară, apoi urmam eu cu o predică de 
lungime considerabilă, prin care ajungeam la inimile ascultătorilor. 
În acest fel soţul meu semăna, iar eu udam sămânţa adevărului, iar 
Dumnezeu o făcea să crească. 

În toamna anului 1846 am început să ţinem Sabatul biblic, să- 
| propovăduim şi să-l apărăm. Atenţia mi-a fost atrasă în privinţa 
Sabatului pe când mă aflam în vizită la New Bedford, Massachusetts, 
devreme, în acelaşi an. Acolo l-am cunoscut pe fratele Joseph Bates, 
care îmbrăţişase de timpuriu credinţa adventă şi era un lucrător activ 
în susţinerea cauzei noastre. Fratele B. ţinea Sabatul şi insista asupra 

importanţei acestuia. Eu nu-i simţeam importanţa şi gândeam că 
fratele B. greşeşte zăbovind mai mult asupra poruncii a patra decât 
a celorlalte nouă. Însă Dumnezeu mi-a dat o viziune cu privire la 
sanctuarul din ceruri. Templul lui Dumnezeu s-a deschis în cer şi 
mi s-a arătat chivotul lui Dumnezeu acoperit de tronul harului. Doi 
îngeri stăteau la cele două capete ale chivotului, cu aripile întinse 
peste tronul harului, cu feţele îndreptate spre acesta. Îngerul meu 
însoțitor mi-a explicat că acestea reprezentau faptul că întreaga 
oştire cerească privea cu teamă plină de respect legea cea sfântă 
care fusese scrisă de însuşi degetul lui Dumnezeu. Domnul Isus a 
ridicat capacul chivotului şi am privit tablele de piatră pe care erau 
scrise Cele Zece Porunci. Am fost uimită când am văzut porunca a 
patra exact în mijlocul celor zece, înconjurată de o aureolă blândă de 
lumină. Îngerul a spus: „Este singura din cele zece care Îl proclamă 
pe Dumnezeu ca fiind creatorul cerurilor şi al pământului şi al tuturor 
lucrurilor din ele. Când au fost puse temeliile pământului, atunci a 
fost întemeiat şi Sabatul“. 

Mi-a fost arătat că, dacă adevăratul Sabat ar fi fost ţinut întotdea- 
una, n-ar fi existat niciodată necredincioşi sau atei. Păzirea Sabatului 
ar fi ferit lumea de idolatrie. Porunca a patra a fost călcată în pi- 
cioare; de aceea, noi suntem chemaţi să dregem spărtura făcută în 
Lege şi să pledăm în favoarea ţinerii Sabatului care a fost dat la o 
parte. Omul păcatului, care s-a înălţat pe sine însuşi mai presus de 
Dumnezeu şi a intenţionat să schimbe vremurile şi Legea, a fost cel 
care a schimbat Sabatul din ziua a şaptea în ziua întâi a săptămânii. 
Făcând acest lucru, el a făcut o spărtură în Legea lui Dumnezeu. 
Chiar înainte de marea zi a lui Dumnezeu, va fi dată o solie de aver- 
tizare a poporului pentru ca oamenii să se întoarcă la ascultarea de 
Legea lui Dumnezeu pe care Satana a dat-o la o parte. Prin cuvânt 
şi faptă, atenţia oamenilor trebuie atrasă asupra faptului că Legea 
este călcată. Mi-a fost arătat că al treilea înger, care proclamă ţinerea 
poruncilor lui Dumnezeu şi credinţa lui Isus, reprezintă poporul care 
primeşte solia Sa şi îşi ridică glasul să avertizeze lumea pentru a 
ține poruncile lui Dumnezeu din adâncul fiinţei lor şi că, răspunzând 
acestei avertizări, mulţi vor îmbrăţişa ţinerea Sabatului Domnului. 

Când am primit lumina cu privire la porunca a patra, în Maine 
erau aproximativ douăzeci şi cinci de adventiști care ţineau Sabatul; 
însă aceştia aveau păreri atât de diferite cu privire la alte puncte de 

doctrină şi erau atât de răspândiţi ca localizare, încât influenţa lor 
era foarte mică. Mai erau cam tot atâţia, în condiţii asemănătoare, 
în alte părți ale Noii Anglii. Ni se părea că este de datoria noastră 
să-i vizităm pe aceştia în mod frecvent în casele lor şi să-i întărim 
în Domnul şi în adevărul Său; şi pentru că aceştia erau atât de 
răspândiţi, a fost necesar să călătorim foarte mult timp. Din lipsă de 
fonduri, foloseam mijloacele de transport cele mai ieftine, vagoane 
de clasa a II-a, iar în vapoare călătoream pe punte. În starea slăbită 
în care mă aflam eu, cele mai confortabile pentru călătorit mi se 
păreau trăsurile. Când trebuia să mergem în vagoane de clasa a II-a, 
de obicei eram învăluiţi în fum de cei din jurul nostru, motiv pentru 
care eu leşinam adesea. lar când mergeam cu vaporul, pe punte, 
sufeream tot din cauza fumului, iar pe lângă aceasta, şi din cauza 
înjurăturilor şi conversaţiilor vulgare ale personalului vaporului şi ale 
călătorilor mai josnici. Noaptea ne întindeam să dormim pe podeaua 
tare, pe cutiile de mărfuri uscate sau pe saci cu cereale, folosind ca 
perne bagajele noastre, iar ca pături, hainele şi şalurile pe care le 
aveam cu noi. Dacă ne era frig iarna, ne plimbam pe punte ca să ne 
încălzim. Dacă eram apăsaţi de căldura verii, ne duceam în partea de 
sus a punţii, pentru a respira aerul răcoros al nopţii. Acest lucru era 
obositor pentru mine, mai ales atunci când călătoream cu un copil în 
braţe. Acest mod de a trăi a constituit fără îndoială alegerea noastră. 

Dumnezeu ne-a chemat, aşa săraci cum eram, şi ne-a călăuzit 
prin cuptorul de foc ca să ne dea o experienţă de mare valoare pentru 
noi şi un exemplu pentru alţii, care după aceea urmau să ni se alăture 
în această lucrare. 

Mântuitorul nostru a fost un om al durerilor; El era obişnuit 
cu suferinţa, şi aceia care vor suferi împreună cu El vor şi domni 
împreună cu El. Când i S-a descoperit lui Saul, la convertirea sa, 
Domnul nu i-a spus de cât de mult bine se va bucura, ci cât de 
mult avea să sufere pentru Numele Lui. Suferinţa a fost partea 
poporului lui Dumnezeu încă din zilele martirului Abel. Patriarhii 
au suferit pentru că au fost credincioşi lui Dumnezeu şi ascultători 
de poruncile Sale. Căpetenia bisericii a suferit de dragul nostru; 
primii Săi apostoli şi biserica primară a suferit; milioanele de martiri 
au suferit şi reformatorii de asemenea au suferit. Şi de ce ne-am 
da înapoi noi, cei care avem speranţa binecuvântată a nemuririi, 
de la o viaţă de suferinţă, iar la arătarea în curând a Domnului 

Hristos să fim nimiciţi? Dacă ar fi posibil să ajungem la pomul 
vieţii din mijlocul Paradisului fără suferinţă, noi nu ne-am bucura 
de o asemenea răsplată bogată pentru care să nu fi suferit. Ne-am 
da înapoi de la primirea slavei; ruşinea ar pune stăpânire pe noi în 
prezenţa acelora care au luptat lupta cea bună, au alergat în cursă cu 
răbdare şi au apucat viaţa veşnică. Însă nu va fi nimeni acolo care să 
nu fi ales, ca şi Moise, să sufere împreună cu poporul lui Dumnezeu. 
Profetul Ioan a văzut mulţimea celor mântuiţi şi a întrebat cine sunt 
ei. Răspunsul a venit prompt: „Aceştia sunt cei care au venit din 
necazul cel mare, care şi-au spălat hainele şi le-au albit în sângele 
Mielului“. 

Când am început să prezentăm lumina în privinţa Sabatului, noi 
nu aveam clar definită în minte ideea soliei îngerului al treilea din 
Apocalipsa 14, 9-12. Când ne înfăţişam înaintea poporului, punctul 
central al mărturiei noastre era faptul că marea mişcare adventă 
legată de a doua venire a lui Isus aparţinea lui Dumnezeu, că prima 
şi a doua solie trecuseră şi că a treia urma să fie dată. Noi am văzut 
că cea de-a treia solie se încheia cu cuvintele: „Aici este răbdarea 
sfinţilor care păzesc poruncile lui Dumnezeu şi credinţa lui Isus.“ 
Noi vedeam la fel de clar ca şi acum că aceste cuvinte profetice 
sugerau o reformă a Sabatului; însă nu aveam o poziţie definită a 
ceea ce poate fi închinarea la fiară şi ce reprezintă chipul şi semnul 
fiarei, menţionate în această solie. 

Dumnezeu a făcut ca, prin Duhul Său cel Sfânt, să strălucească 
lumina asupra slujitorilor Săi şi, treptat, subiectul s-a clarificat în 
mintea lor. A fost nevoie de mult studiu şi multă cercetare atentă 
pentru înţelegerea acestuia, treaptă cu treaptă. Cu atenţie, sârguinţă 
şi muncă neîntreruptă lucrarea a mers înainte, până când marile 
adevăruri ale soliei noastre, ca un întreg clar, desăvârşit şi în legătură 
unul cu celălalt, au fost date lumii. 

Am menţionat deja faptul că l-am cunoscut pe fratele Bates. 
L-am socotit ca un adevărat gentleman creştin, bun şi amabil. El 
se purta cu mine cu atâta duioşie, de parcă aş fi fost copilul lui. 
Prima dată când m-a auzit vorbind, a fost profund interesat. Când am 
încheiat, el s-a ridicat şi a spus: „Eu sunt un Toma necredinciosul. Eu 
nu cred în viziuni. Însă, dacă aş putea crede că mărturia pe care ne-a 
relatat-o sora în această seară a fost într-adevăr vocea lui Dumnezeu 
către noi, aş fi cel mai fericit om în viaţă. Inima mea este profund 

mişcată. Cred că vorbitorul este sincer, dar nu pot să-mi explic cum 
i-au fost arătate minunatele lucruri pe care dânsa ni le-a relatat“. 

La câteva luni după ce ne-am căsătorit, am participat împreună 
cu soțul meu la o Conferinţă la Topsham, Maine, unde era prezent şi 
fratele Bates. Pe atunci, el nu credea pe deplin că viziunile mele erau 
de la Dumnezeu. Acea ocazie era o întâlnire ce prezenta un interes 
deosebit. Spiritul lui Dumnezeu era asupra mea; am fost luată într-o 
viziune care-mi descoperea slava lui Dumnezeu şi pentru prima dată 
am văzut alte planete. După ce am ieşit din viziune, am relatat ce am 
văzut. Fratele Bates m-a întrebat atunci dacă studiasem astronomia. 
I-am spus că nu-mi amintesc să fi privit vreodată în vreo carte de 
astronomie. 

El a spus: „Aceasta este a Domnului.“ Nu-l mai văzusem nicio- 
dată atât de degajat şi fericit. Chipul său strălucea de lumina cerului 
şi el dădea sfaturi bisericii cu multă putere. 

De la conferinţă m-am întors împreună cu soţul meu la Gorham, 
unde locuiau părinţii mei. Acolo am fost foarte bolnavă şi am suferit 
nespus de mult. Părinţii, soţul şi surorile mele s-au unit în rugăciune 
pentru mine, însă am suferit încă timp de trei săptămâni. Uneori că- 
deam în leşin ca un om mort, însă, ca răspuns la rugăciune, reînviam. 
Agonia îmi era atât de mare, încât i-am implorat pe cei din jurul meu 
să nu se mai roage pentru mine; fiindcă mă gândeam că rugăciunile 
lor îmi prelungeau suferinţele. Vecinii noştri spuneau că voi muri. 
Domnul a vrut ca, un timp, să ne încerce credinţa. În cele din urmă, 
pe când prietenii mei s-au unit din nou în rugăciune pentru mine, 
un frate care era prezent şi părea mult împovărat, şi cu puterea lui 
Dumnezeu asupra lui, s-a ridicat de pe genunchi, a traversat camera 
şi şi-a întins mâinile asupra capului meu, spunând: „Sora Ellen, 
Domnul Isus Hristos te face sănătoasă“, şi a căzut, trântit la pământ 
de puterea lui Dumnezeu. Eu am crezut că intervenţia a fost a lui 
Dumnezeu şi durerea m-a părăsit. Sufletul meu a fost umplut de 
mulţumire şi pace. Glasul inimii mele a fost: „Nu avem altă nădejde 
de ajutor decât în Dumnezeu. Putem avea pace doar odihnindu-ne în 
El şi aşteptând mântuirea Lui.“ În ziua următoare a fost o furtună 
puternică şi nici unul dintre vecinii noştri nu a putut veni la noi. Am 
putut să stau şi eu în camera de zi; când au văzut că ferestrele de la 
camera mea erau deschise, au presupus că am murit. Ei nu au ştiut 

că Marele Medic intrase cu mila Sa în locuința noastră, certase boala 
şi mă eliberase. 

În ziua următoare, am călătorit treizeci şi opt de mile până la 
Topsham. Tatăl meu a fost întrebat la ce oră va fi înmormântarea. 
Tata a întrebat: „Care înmormântare?“ Înmormântarea fiicei tale“, 
a fost răspunsul. Tata a spus: „Ea a fost vindecată prin rugăciunea 
credinţei, iar acum se află în drum către Topsham.“ 

La câteva săptămâni după aceea, în drumul nostru către Boston, 
am luat vaporul la Portland. S-a stârnit o puternică furtună şi ne 
aflam în primejdie mare. Vaporul se legăna înfricoşător, iar valurile 
intrau prin ferestrele cabinelor. În cabina femeilor era mare teamă. 
Multe îşi mărturiseau păcatele şi strigau către Dumnezeu pentru 
îndurare. Unele o chemau pe Fecioara Maria să le vină în ajutor, în 
timp ce altele făceau jurăminte solemne lui Dumnezeu că, dacă vor 
putea ajunge cu bine pe pământ, îşi vor consacra vieţile în slujba Lui. 
A fost o scenă de teroare şi confuzie. Pe când vaporul se legăna, o 
doamnă s-a întors către mine şi mi-a spus: „Nu eşti îngrozită? Cred 
că nu vom mai vedea niciodată pământul“. I-am spus că L-am făcut 
pe Domnul Hristos ajutorul meu şi că, dacă mi-am făcut lucrarea, 
pot să zac la fel de bine în fundul oceanului ca în orice alt loc; însă, 
dacă lucrarea mea nu este încheiată, toate apele oceanului nu mă vor 
putea îneca. Încrederea mea era în Dumnezeu, El avea să ne aducă 
în siguranţă la uscat, dacă acest lucru era spre slava Sa. 

În acele momente am prețuit nădejdea creştină. Scena din faţa 
mea mi-a adus viu în minte ziua mâniei aprinse a Domnului, când 
furtuna mâniei Sale se va năpusti asupra bietului păcătos. Atunci vor 
fi lacrimi şi strigăte amarnice, mărturisiri de păcate şi implorări pen- 
tru milă, dar va fi prea târziu. „Fiindcă Eu chem şi voi vă împotriviţi, 
fiindcă Îmi întind mâna şi nimeni nu ia seama, fiindcă lepădaţi toate 
sfaturile Mele şi nu vă plac mustrările Mele, de aceea şi Eu voi râde 
când veţi fi în vreo nenorocire, îmi voi bate joc de voi când vă va 
apuca groaza“( Proverbe 1, 24-26 ). 

Prin îndurarea lui Dumnezeu, toţi am ajuns teferi la uscat. Însă 
unii din călătorii cărora le fusese aşa de mult teamă în timpul furtunii 
n-au mai spus nimic legat de aceasta; sau, dacă au spus, au făcut-o 
doar ca să-şi justifice teama. O femeie care promisese în mod solemn 
că, dacă va scăpa şi va vedea pământul, va deveni creştină, a strigat 
în batjocură când a coborât din vapor: „Slavă lui Dumnezeu, sunt 

bucuroasă să păşesc pe pământ din nou!“ I-am spus să-şi amintească 
ce fusese cu câteva ore în urmă şi i-am amintit de jurămintele pe 
care le făcuse faţă de Dumnezeu. S-a întors către mine zâmbind cu 
dispreţ. 

Mi-am adus aminte cu putere de pocăinţa de pe patul morţii. 
Unii îşi slujesc lor înşişi şi lui Satana toată viaţa lor, iar când îi 
doboară boala şi o incertitudine înfricoşătoare este în faţa lor, ei 
dau pe faţă într-o oarecare măsură întristare pentru păcat şi poate 
spun că ar dori să moară, iar prietenii lor îi fac să creadă că ei sunt 
cu adevărat convertiți şi pregătiţi pentru ceruri. Însă, dacă aceştia 
se însănătoşesc, vor fi la fel de răzvrătiți ca întotdeauna. Mi-aduc 
aminte de Proverbe 1, 27-28: „Când vă va apuca groaza ca o furtună 
şi când vă va învălui nenorocirea ca un vârtej, când va da peste voi 
necazul şi strâmtorarea, atunci mă vor chema şi nu voi răspunde, mă 
vor căuta şi nu mă vor găsi“. 

La 26 august 1847 s-a născut la Gorham, Maine, fiul nostru cel 
mare Henry Nichols White. În octombrie, fratele şi sora Howland din 
Topsham ne-au oferit cu generozitate o parte din locuinţa lor, lucru 
pe care noi l-am acceptat cu bucurie şi am început să ne gospodărim, 
având mobilă împrumutată. Eram săraci şi am trăit în vremuri de 
strâmtorare. Ne-am hotărât să nu fim dependenţi de nimeni, ci să ne 
întreţinem şi să avem şi ceva cu care să-i ajutăm pe alţii. Însă nu am 
putut prospera. 

Soţul meu lucra din greu, cărând piatră pentru calea ferată, însă 
nu obținea ceea ce i se cuvenea pentru munca făcută. Fratele şi sora 
H. împărțeau cu noi bucuros ori de câte ori puteau, însă şi ei se 
aflau în împrejurări asemănătoare. Ei credeau din toată inima în 
prima şi a doua solie îngerească şi au dat cu generozitate din ceea ce 
aveau pentru înaintarea lucrării, până când au ajuns să fie dependenţi 
de lucrul zilnic. Soţul meu a plecat de la calea ferată şi a început 
să lucreze la tăiatul crengilor în pădure, cu toporul. Cu o durere 
continuă de şale, el muncea de dimineaţa din zori până când se 
întuneca pentru a câştiga aproximativ 50 cenți pe zi. Nopți întregi nu 
putea să doarmă din cauza durerilor. Ne străduiam să ne menţinem 
curajul şi să ne încredem în Domnul. Eu nu am murmurat. Dimineaţa 
îmi arătam mulţumirea faţă de Dumnezeu pentru că ne-a mai păstrat 
viaţa încă o noapte, iar seara eram recunoscătoare că ne-a mai ţinut 
încă o zi. Într-o zi, când proviziile noastre se terminaseră, soţul meu 

s-a dus la patronul lui să ia bani sau alimente. Era o zi cu furtună şi 
a trebuit să meargă trei mile dus şi întors prin ploaie. A adus acasă, 
în spinare, un sac cu alimente, legate pe diferite compartimente, 
trebuind să treacă în acest fel prin satul Brunswick, unde adesea 
tinuse predici. Când a intrat în casă, complet istovit, am simţit că 
mă prăbuşesc. Primele mele simţăminte au fost că Dumnezeu ne-a 
părăsit. I-am spus soţului meu: „Aşa am ajuns? Oare ne-a părăsit 
Domnul?“ Nu am putut să-mi rețin lacrimile şi am plâns tare timp 
de mai multe ore, până ce am leşinat. Au fost înălțate rugăciuni 
pentru mine. Când mi-am revenit, am simţit influenţa înviorătoare a 
Duhului lui Dumnezeu şi mi-a părut rău că m-am lăsat doborâtă de 
descurajare. Noi doream să-L urmăm pe Domnul Hristos şi să fim 
ca El, însă adesea eram doborâţi de încercări şi eram departe de El. 
Necazurile şi suferinţele ne aduc aproape de Isus. Focul arde zgura 
şi dă strălucire aurului. 

În această perioadă, mi-a fost arătat că Domnul ne punea la 
încercare spre binele nostru, pregătindu-ne să lucrăm pentru alţii, că 
El ne-a stârnit din cuibul nostru ca să nu ne aşezăm în tihnă. Lucrarea 
noastră era aceea de a lucra pentru suflete; dacă am fi prosperat în 
cele vremelnice, casa ar fi devenit un loc atât de plăcut, încât am fi 
ajuns să nu o părăsim prea uşor; încercările au fost îngăduite asupra 
noastră pentru a ne pregăti pentru luptele şi mai mari pe care aveam 
să le întâmpinăm în călătoriile noastre. Curând, am primit scrisori de 
la fraţi din diferite state, care ne invitau să îi vizităm; însă nu aveam 
mijloace ca să putem pleca. Răspunsul nostru a fost că drumul nu 
este deschis în faţa noastră. Eu gândeam că-mi va fi imposibil să 
călătoresc cu copilul. Nu voiam să depindem de nimeni şi voiam 
să ne descurcăm cu ceea ce aveam noi. Eram hotărâți mai degrabă 
să suferim decât să ajungem datori altora. Pentru mine şi copil ne 
permiteam o jumătate de litru de lapte pe zi. Într-o dimineaţă, înainte 
de a pleca la lucru, soţul meu mi-a lăsat nouă cenți să cumpăr lapte 
pentru trei zile. A trebuit să mă gândesc mult dacă să cumpăr lapte 
pentru mine şi copilaş sau să cumpăr un pieptăraş pentru el. Am 
renunţat la lapte şi am cumpărat pânză pentru un pieptăraş, cu care 
să acopăr braţele goale ale copilului meu. 

Curând, micuțul Henry s-a îmbolnăvit foarte rău, iar starea lui 
se înrăutăţea tot mai mult, aşa de repede, încât ne-am alarmat foarte 
tare. Zăcea într-o stare neputincioasă; respira repede şi greu. l-am 

dat ce se putea da, dar fără succes. Apoi am chemat pe cineva cu 
experienţă, care ne-a spus că refacerea lui este îndoielnică. Ne-am 
rugat pentru el, dar nu se vedea nici o schimbare. Noi făcusem din 
copil o scuză ca să nu călătorim şi să lucrăm pentru binele altora, iar 
acum ne temeam că Domnul l-ar putea lua. Încă o dată ne-am dus 
înaintea Domnului, rugându-L să aibă milă de noi şi să cruţe viaţa 
copilului, făgăduindu-l solemn că vom merge înainte, încrezându-ne 
în Dumnezeu, orice ar fi fost să vină peste noi. 

Cererile noastre au fost arzătoare şi stăruitoare. Am făcut apel, 
prin credinţă, la făgăduinţele lui Dumnezeu şi am crezut că ne va 
asculta strigătele. Lumina cerească a străbătut printre nori şi a stră- 
lucit asupra noastră. Rugăciunile noastre au primit cu generozitate 
răspuns. Din acel ceas, micuțul a început să se refacă. 

Pe când ne aflam încă la Topsham, am primit o scrisoare de 
la fratele Chamberlain din Connecticut, prin care ne îndemna să 
luăm parte la o conferinţă ce avea să aibă loc în acel stat, în luna 
aprilie 1848. Ne-am hotărât să mergem dacă vom avea cu ce. Soţul 
meu şi-a făcut socotelile cu patronul lui şi a descoperit că acesta îi 
datorează zece dolari. Cu cinci dintre aceştia am cumpărat articole de 
îmbrăcăminte care ne erau atât de necesare, apoi am cârpit paltonul 
soţului meu, îmbinând chiar şi peticele, încât la mâneci era greu să 
spui care este materialul originar. Ne mai rămăseseră cinci dolari 
cu care să mergem la Dorchester, Massachusetts. Cufărul nostru 
conţinea aproape tot ce posedam pe acest pământ; însă aveam pace 
în suflet şi o conştiinţă liniştită, lucru pe care noi îl preţuiam mai mult 
decât confortul pământesc. La Dorchester ne-am oprit în casa fratelui 
Nichols, iar când am plecat, sora N. i-a înmânat cinci dolari soţului 
meu, cu care ne-am plătit costul călătoriei până la Middletown, 
Connecticut. Eram străini în acel oraş, nu văzusem niciodată pe nici 
unul din fraţii din acel stat. Ne mai rămăseseră doar cincizeci de 
cenți. Soţul meu n-a îndrăznit să-i cheltuiască pentru a închiria o 
trăsură, aşa că a pus cufărul pe un morman de scânduri şi am pornit 
în căutarea unei persoane de aceeaşi credinţă cu noi. Curând, l-am 
găsit pe fratele C., care ne-a luat acasă la el. 

Conferinţa s-a ţinut la Rocky Hill, în casa spațioasă, dar neter- 
minată, a fratelui Belden. Fraţii s-au adunat până ne-am strâns vreo 
cincizeci; însă aceştia nu erau cu totul întăriţi în adevăr. Întâlnirea 
a fost interesantă. Fratele Bates a prezentat poruncile într-o lumină 

clară şi importanța lor a fost susținută cu mărturii puternice. Cuvân- 
tul a avut efectul de a-i fixa bine în adevăr pe aceia care îl cunoşteau 
deja şi de a-i trezi pe aceia care nu erau încă pe deplin hotărâți. 

Am fost invitaţi să ne întâlnim cu fraţii vara următoare, în statul 
New York. Credincioşii erau săraci şi nu ne-au putut promite că 
vor putea face prea mult pentru a ne uşura cheltuielile. Nu aveam 
mijloace ca să călătorim. Sănătatea soţului meu era slăbită, însă 
s-a deschis o cale pentru el ca să lucreze în câmp, la fân, şi el s-a 
hotărât să încerce să facă acest lucru. Se părea atunci că trebuie să 
trăim prin credinţă. Când ne-am trezit dimineaţa, ne-am plecat pe 
genunchi lângă pat şi I-am cerut lui Dumnezeu să ne dea putere să 
muncim în cursul zilei. N-am fost mulţumiţi până ce nu am simţit 
asigurarea că Domnul ne-a ascultat rugăciunea. Atunci soţul meu 
s-a dus să cosească, nu în puterea lui, ci în puterea Domnului. Seara, 
când a venit acasă, din nou L-am implorat pe Dumnezeu pentru 
susţinere, ca să putem câştiga câte ceva pentru a răspândi adevărul 
Său. Am fost adesea mult binecuvântaţi. Într-o scrisoare către fratele 
Howland, din iulie 1848, soţul meu scria: „Dumnezeu îmi dă putere 
să muncesc din greu toată ziua. Lăudat fie Numele Lui! Sper să capăt 
câţiva dolari pe care să-i folosesc pentru cauza Sa. Am suferit din 
cauza lucrului peste măsură, a oboselii, foamei, frigului şi căldurii, 
aceasta în efortul de a face bine fraţilor şi surorilor noastre, şi suntem 
gata să suferim şi mai mult dacă Domnul ne va cere. Mă bucur astăzi 
că tihna, plăcerea şi confortul din această viaţă sunt o jertfă pe altarul 
credinţei şi speranţei mele. Dacă fericirea noastră constă în a-i face 
pe alţii fericiţi, atunci noi suntem cu adevărat fericiţi. Adevăratul 
ucenic nu va trăi pentru a-şi satisface eul lui, ci pentru Hristos şi 
pentru binele micuţilor Săi. 

EI trebuie să-şi sacrifice tihna, plăcerea şi confortul, avantajele, 
voinţa şi propriile lui dorinţe egoiste pentru cauza lui Hristos, căci, 
de nu, nu va domni niciodată împreună cu El pe tronul Său“. 

Banii câştigaţi la fân au fost suficienţi pentru a ne acoperi nevoile 
de moment şi, de asemenea, să ne plătim cheltuielile pentru a merge 
în vest şi a ne întoarce. 

Prima noastră conferinţă în statul New York s-a ţinut la Volney, 
în hambarul unui frate. Am fost prezenţi cam treizeci de persoane 
— toţi cei care s-au putut strânge din acea parte a statului. Însă, 
dintre toţi aceştia, cu greu găseai doi care să gândească la fel. Unii 

susțineau erori grave şi fiecare îşi apăra cu îndărătnicie propriul 
punct de vedere, spunând că este bazat pe Scripturi. 

Aceste ciudate diferenţe de păreri apăsau cu greu asupra mea, 
pentru că eu consideram că în acest mod Dumnezeu este dezonorat; 
şi am căzut sub această povară. Unii s-au temut că voi muri, însă 
Domnul a ascultat rugăciunile slujitorilor Săi şi am reînviat. Lumina 
cerului era asupra mea şi curând am părăsit cele pământeşti. Îngerul 
meu însoțitor mi-a prezentat câteva dintre erorile celor prezenţi şi, 
de asemenea, adevărul în contrast cu greşelile lor. Aceste puncte 
de vedere discordante, despre care ei susțineau că se bazează pe 
Biblie, erau întemeiate doar pe părerile lor cu privire la Biblie şi 
ei trebuia să renunţe la aceste erori şi să se ataşeze soliei îngerului 
al treilea. Întrunirea noastră s-a încheiat cu biruinţă. Adevărul a 
obținut victoria. Fraţii au renunţat la vederile lor greşite şi au acceptat 
mesajul celui de-al treilea înger; Dumnezeu i-a binecuvântat şi a 
înmulţit numărul lor. 

De la Volney am plecat la portul Gibson, pentru a participa la 
o adunare ţinută în hambarul fratelui Edson. Acolo erau prezenţi 
cei care iubeau adevărul, însă ascultau şi nutreau lucruri greşite. 
Domnul a lucrat pentru noi cu putere, înainte de încheierea acelei 
adunări. Din nou mi-a fost arătată în viziune importanţa faptului 
ca fraţii din partea de vest a statului New York să lase deoparte 
diferenţele dintre ei şi să se unească în adevărul Bibliei. 

Ne-am întors la Middletown, unde lăsasem copilaşul pe durata 
călătoriei noastre în vest. Acum ne apăsa o altă datorie. Pentru binele 
sufletelor, simţeam că trebuie să sacrificăm compania micuţului 
nostru Henry, ca să ne putem preda fără rezerve lucrării. Sănătatea 
mea era slăbită şi el îmi ocupa desigur o mare parte din timp. Aceasta 
a constituit o încercare dură, însă nu am îndrăznit să las copilul să 
stea în calea datoriei mele. Eu credeam că Domnul îl cruţase atunci 
când fusese foarte bolnav şi socoteam că, dacă voi îngădui ca el să 
mă împiedice să-mi fac lucrarea, Dumnezeu mi-l va lua. Singură 
înaintea Domnului, zdrobită de durere, cu multe lacrimi, am decis 
să fac acest sacrificiu şi să renunţ la singurul meu copil, pe atunci în 
vârstă de un an, pentru ca altcineva să se ocupe de el, să se poarte ca 
o mamă cu el. L-am lăsat în familia fratelui Howland, în care aveam 
foarte multă încredere. Ei erau cu totul binevoitori să poarte unele 
poveri în locul nostru, ca noi să putem fi liberi pe cât era posibil şi 


[87] 


88 Mărturii pentru comunitate vol.1 


să lucrăm pentru cauza lui Dumnezeu. Eram conştienţi de faptul că 
ei îl puteau îngriji mai bine pe Henry decât am fi făcut-o noi în timp 
ce călătoream şi că era spre binele lui să aibă un cămin stabil şi să 
fie bine disciplinat. A fost greu să mă despart de copilul meu. Faţa 
lui mică, întristată, pe care o lăsasem atunci când am plecat, m-a 
urmărit zi şi noapte; totuşi, cu ajutorul Domnului, l-am îndepărtat 
din minte şi am căutat să fac bine altora. Familia fratelui Howland a 
avut grijă de Henry în toate privinţele timp de cinci ani. 


X K K kK x 


Capitolul 12 — Publicând şi călătorind 


În iunie 1849, ni s-a oferit ocazia să ne stabilim pentru o vreme 
la Rocky Hill, Connecticut. Aici, la 28 iulie, s-a născut al doilea 
copil al nostru, James Edson. 

Pe când locuiam în acest loc, soţul meu a simţit îndemnul că 
este de datoria lui să scrie şi să publice adevărul prezent. A fost 
mult încurajat şi binecuvântat când s-a decis să facă acest lucru. 
Însă din nou a fost cuprins de îndoială şi îngrijorare, când şi-a dat 
seama că nu are bani. Erau fraţi care aveau bani, însă ei au hotărât 
să-i păstreze. În cele din urmă, s-a lăsat pradă descurajării şi s-a 
decis să caute un câmp cu iarbă de cosit. Când a plecat din casă, am 
simţit o greutate prăvălindu-se peste mine şi am leşinat. S-au înălţat 
rugăciuni pentru mine şi am fost binecuvântată şi luată în viziune. 
Am văzut că Domnul îl binecuvântase şi îi dăduse putere soţului 
meu să lucreze la câmp cu un an în urmă, că folosise bine banii pe 
care îl câștigase şi că va avea de o sută de ori mai mult în viaţă, iar 
dacă va fi credincios, o răsplată bogată în Împărăţia lui Dumnezeu; 
dar că Domnul nu-i va da acum putere să lucreze la câmp pentru că 
are o altă lucrare pentru el; că trebuie să trăiască prin credinţă, să 
scrie şi să publice adevărul prezent. El a început de îndată să scrie, 
iar atunci când ajungea la vreun pasaj mai greu, se ruga Domnului 
să-i arate adevărata însemnătate a cuvântului Său. 

Cam în această perioadă, a început să publice o mică foaie vo- 
lantă, intitulată The Present Truth( Adevărul prezent ). Atelierul 
pentru publicaţii era la Middletown, la opt mile de Rocky Hill, şi 
adesea parcurgea acea distanţă dus şi întors, chiar dacă pe atunci 
şchiopăta. Când a adus primul număr de la atelierul de tipărit, noi 
toţi ne-am plecat în jurul lui, cerând Domnului, cu inimi umile şi cu 
multe lacrimi, să reverse binecuvântarea Sa asupra eforturilor slabe 
ale slujitorului Său. Toate exemplarele erau luate de la Middletown 
şi duse la Rocky Hill şi întotdeauna, înainte de a le pregăti spre 
a le duce la poştă, le puneam înaintea Domnului şi, cu rugăciuni 
arzătoare şi lacrimi, ceream ca binecuvântarea Sa să însoţească solii 

Săi tăcuți. Foarte curând au sosit scrisori care aduceau bani pentru 
publicarea acelei foi şi vestea cea bună că multe suflete primiseră 
adevărul. 

O dată cu începerea acestei lucrări de publicare, noi nu am încetat 
să publicăm adevărul, ci am călătorit din loc în loc, propovăduind 
învăţăturile care ne aduseseră o atât de mare lumină şi bucurie, 
încurajându-i pe credincioşi, îndreptându-i pe cei greşiţi şi aranjând 
lucrurile în ordine în biserică. Pentru a putea duce mai departe 
lucrarea de publicaţii şi în acelaşi timp să ne continuăm lucrul în alte 
părți din câmp, publicaţia a fost din când în când mutată în diferite 
locuri. 

În 1850a apărut la Paris, statul Maine. Aici s-a mărit, iar numele 
a fost schimbat în cel pe care îl poartă şi astăzi: The Advent Review 
and Sabbath Herald ( Revista Adventă şi Vestitorul Sabatului ). Cei 
care simpatizau cu cauza noastră erau puţini la număr şi săraci în ce 
priveşte bunurile acestei lumi şi astfel eram siliţi să luptăm cu sărăcia 
şi cu o mare descurajare. Munca peste măsură, grija, neliniştea, lipsa 
de hrană corespunzătoare şi hrănitoare şi statul în frig în lungile 
noastre călătorii pe timp de iarnă au constituit prea mult pentru 
soţul meu, care s-a prăbuşit sub povară. A ajuns atât de slăbit, încât 
de-abia se ducea până la atelierul de tipărit. Credinţa noastră a 
fost încercată până la extrem. Noi am îndurat de bunăvoie tot felul 
de lipsuri, truda şi suferinţa; cu toate acestea, motivele noastre au 
fost greşit interpretate şi am fost priviţi cu neîncredere şi invidie. 
Puţini dintre aceia pentru al căror bine suferiserăm noi păreau a ne 
aprecia eforturile. Eram prea tulburaţi ca să putem dormi sau să 
ne odihnim. Orele în care ar fi trebuit să fim învioraţi prin somn 
erau adesea petrecute pentru a da răspunsuri în cadrul unor discuţii 
lungi, generate de invidie; şi multe alte ore, pe care alţii le petreceau 
dormind, noi le petreceam în agonie, în lacrimi şi plângând înaintea 
Domnului. În cele din urmă, soţul meu a spus: „Ellen, nu mai e de 
nici un folos să mai lupt în continuare. Aceste lucruri mă zdrobesc şi 
în curând mă vor conduce la mormânt. Nu pot să merg mai departe. 
Am scris o notiţă la ziar, în care am declarat că nu voi mai publica“. 
Când a ieşit pe uşă să o ducă la atelierul de tipărit, eu am leşinat. El 
s-a întors şi s-a rugat pentru mine; rugăciunea i-a fost ascultată şi eu 
mi-am revenit. 

În dimineața următoare, pe când ne aflam la altar, am fost luată în 
viziune şi mi-au fost arătate lucrurile în această privință. Am văzut 
că soțul meu nu trebuia să renunțe la acea publicație, căci un astfel 
de pas era exact ceea ce dorea Satana, şi el lucra prin agenții săi ca 
să-l determine să facă acest lucru. Mi-a fost arătat că noi trebuie să 
continuăm să publicăm şi că Domnul ne va susține; că aceia care 
fuseseră vinovaţi că au aruncat asupra noastră asemenea poveri aveau 
să vadă unde îi va duce purtarea lor crudă şi se vor întoarce spre a-şi 
mărturisi conduita nedreaptă, căci, dacă nu o vor face, Dumnezeu nu 
va avea plăcere de ei; ei nu vorbiseră şi acţionaseră doar împotriva 
noastră, ci împotriva Aceluia care ne chemase să ocupăm locul pe 
care El dorise să-l ocupăm; şi că toată suspiciunea lor, gelozia şi 
influenţa lor tainică erau înregistrate cu credincioşie în ceruri şi nu 
aveau să fie şterse până când fiecare în parte nu avea să vadă cât de 
gravă era purtarea sa şi să refacă fiecare pas greşit. 

Al doilea număr din Review a fost publicat la Saratoga Springs, 
New York. În aprilie 1852, ne-am mutat la Rochester, New York. 
Fiecare pas trebuia să-l facem prin credinţă. Eram încă încovoiaţi sub 
sărăcie şi siliți să practicăm cea mai strictă economie şi tăgăduire de 
sine. Voi prezenta un mic extras dintr-o scrisoare adresată familiei 
Howland, din data de 16 aprilie 1852: „Tocmai ne-am stabilit în 
Rochester. Am închiriat o casă cu 175 de dolari pe an. Avem presa 
de tipărit în casă. Dacă nu era aici, trebuia să plătim încă 50 de dolari 
pe an pentru atelierul de tipărit. Aţi zâmbi dacă aţi putea privi şi 
ne-aţi vedea mobila. Am cumpărat două paturi masive cu 25 de cenți 
fiecare. Soţul meu mi-a adus şase scaune vechi, din care nu sunt 
două de acelaşi fel, pentru care a plătit un dolar, şi curând mi-a mai 
adus alte patru scaune vechi fără partea de şezut pe ele, pentru care a 
plătit 62 de cenți. Cadrul scaunelor este solid, le-am încercat. Untul 
este atât de scump, încât nu am cumpărat şi nici cartofi nu ne putem 
permite. Folosim sos în loc de unt şi napi în loc de cartofi. Primele 
mese le-am aşezat pe o scândură sprijinită pe două butoaie goale 
de făină. Noi suntem gata să îndurăm lipsuri dacă putem face ca 
lucrarea lui Dumnezeu să înainteze. Noi credem că mâna Domnului 
a fost asupra noastră când ne-a călăuzit în acest loc. Câmpul este 
mare, dar lucrătorii sunt puţini. Adunarea din Sabatul trecut a fost 
minunată. Domnul ne-a înviorat cu prezenţa Lui.“ 


[91] 


92 Mărturii pentru comunitate vol.1 


Din când în când, plecam spre a participa la conferinţe ţinute în 
diferite părţi ale câmpului. Soţul meu predica, vindea cărţi şi lucra 
pentru a contribui la răspândirea ziarului. Circulam cu trăsura şi 
ne opream la prânz pentru a ne hrăni calul la marginea drumului 
şi pentru a prânzi şi noi. Apoi, cu hârtia şi tocul pe capacul cutiei 
de mâncare sau pe partea de sus a pălăriei, soţul meu scria articole 
pentru Review şi pentru Instructor. Domnul a binecuvântat din plin 
eforturile noastre şi adevărul a atins multe inimi. 

În vara lui 1853, am făcut prima noastră călătorie în statul Mi- 
chigan. După ce am publicat ceea ce ne-am propus, soţul meu a 
fost doborât de febră. Ne-am unit în rugăciune pentru el, însă, deşi 
s-a simţit mai bine, a rămas încă foarte slăbit. Ne aflam într-o mare 
încurcătură. Trebuie oare să ne retragem din lucrare datorită unor 
infirmităţi trupeşti? Îi va fi oare îngăduit lui Satana să-şi exercite 
puterea asupra noastră şi se va lupta el pentru vieţile noastre, ca să 
ne doboare tot timpul cât vom fi în lume? Noi ştiam că Dumnezeu 
poate limita puterea lui Satana. El poate îngădui să fim încercaţi 
în cuptorul de foc, însă ne scoate de acolo curăţiţi şi mai potriviţi 
pentru lucrarea Sa. 

Singură mi-am vărsat sufletul în rugăciune înaintea lui Dum- 
nezeu, pentru ca El să mustre boala şi să-i dea putere soţului meu 
pentru a putea suporta călătoria. Cazul era urgent şi credinţa mea s-a 
agăţat cu putere de făgăduinţele lui Dumnezeu. Acolo am obţinut 
asigurarea că, dacă ne vom continua călătoria spre Michigan, îngerul 
lui Dumnezeu va merge cu noi. Când i-am relatat soţului meu ceea 
ce mă îndemna pe mine cugetul, el mi-a spus că şi pe el îl îndemna 
cugetul acelaşi lucru şi ne-am hotărât să plecăm, încrezându-ne în 
Domnul. Cu fiecare milă pe care o parcurgeam, el se simţea tot mai 
întărit. Domnul îl susţinea. Şi pe când propovăduia Cuvântul, am 
simţit asigurarea că îngerii lui Dumnezeu stăteau în preajma lui şi îi 
sprijineau eforturile. 

În cursul acestei călătorii, mintea soţului meu a fost mult preo- 
cupată de subiectul referitor la spiritism şi, curând după întoarcerea 
noastră, a început să scrie cartea intitulată Signes of the Times ( 
Semnele timpului ). Era încă slăbit, nu putea dormi decât puţin, 
însă Domnul era tăria lui. Când mintea îi era confuză, în stare de 
suferinţă, ne plecam înaintea Domnului şi, în deznădejdea noastră, 
strigam către Domnul. El ne-a ascultat rugăciunile arzătoare şi ade- 

seori l-a binecuvântat pe soţul meu, astfel încât, cu spiritul reînviat, 
îşi continua lucrarea. De multe ori pe zi se întâmpla să facem acest 
lucru şi să mergem înaintea Domnului prin rugăciuni stăruitoare. 
Această carte nu a fost scrisă în propria lui putere. 

În timpul iernii şi al primăverii, am suferit mult datorită durerilor 
de inimă. Îmi era greu să respir când stăteam întinsă şi nu puteam 
adormi decât dacă mă ridicam în poziţie aproape şezând. Respira- 
ţia mi se oprea uneori şi adesea leşinam. Deasupra pleoapei stângi 
aveam o umflătură care părea a fi cancer. Creştea mereu de mai bine 
de un an, până ce a devenit destul de dureroasă şi mi-a afectat vede- 
rea. Când citeam sau scriam, eram obligată să-mi bandajez ochiul 
afectat. Mă temeam că acesta va fi cuprins de cancer. Priveam înapoi, 
spre zilele şi nopţile petrecute corectând foile pentru publicaţii, lucru 
care îmi forţase ochii, şi mă gândeam: „Dacă îmi voi pierde ochiul 
şi viaţa, aceasta va fi pentru cauza lui Dumnezeu“. 

Cam în acest timp, un medic renumit care dădea consultaţii 
gratuite a venit la Rochester şi m-am hotărât să-i cer să-mi examineze 
ochiul. El a spus că umflătura este cancer. Însă, luându-mi pulsul, 
a spus: „Eşti foarte bolnavă şi vei muri de apoplexie înainte ca 
acea umflătură să se spargă. Eşti într-o stare foarte periculoasă 
datorită bolii de inimă“. Acest lucru nu m-a surprins, deoarece eram 
conştientă că, dacă nu mă voi însănătoşi degrabă, aveam să merg 
curând în mormânt. Alte două femei care veniseră la consultaţie 
sufereau de aceeaşi boală. Medicul a spus că eu eram într-o stare mai 
gravă decât ele şi că nu voi putea rezista mai mult de trei săptămâni 
înainte de a fi lovită de paralizie. L-am întrebat dacă medicamentul 
lui mă poate face bine. Nu m-a încurajat prea mult. Am încercat 
remediile prescrise de el, însă fără nici un folos. 

Cam după trei săptămâni, am leşinat şi am căzut pe podea şi am 
stat aproape inconştientă timp de treizeci şi şase de ore. Se temeau 
că nu voi mai trăi, însă, ca răspuns la rugăciune, am reînviat. La o 
săptămână după aceea am primit un şoc în partea stângă. Aveam 
o senzaţie ciudată de răceală şi amorţire în cap şi o durere mare la 
tâmple. Limba părea grea şi amorţită, nu puteam vorbi bine. Mâna 
stângă şi partea stângă nu le puteam folosi. Credeam că voi muri şi 
chinul meu cel mare era că doream să am dovada că, în suferinţa 
mea, Domnul mă iubea. Timp de luni de zile am simţit o durere 
continuă la inimă şi eram foarte deprimată. Am încercat să-L slujesc 

pe Dumnezeu din principiu, fără sentiment, însă acum însetam după 
mântuire şi tânjeam să ştiu că binecuvântarea Lui nu este împiedicată 
de suferinţa mea fizică. 

Fraţii şi surorile s-au adunat laolaltă şi au făcut din cazul meu 
un subiect special de rugăciune. Dorinţa mi-a fost îndeplinită şi 
am primit binecuvântarea lui Dumnezeu şi asigurarea că El mă 
iubeşte. Însă durerea continua şi eu eram tot mai slăbită cu fiecare oră 
care trecea. Din nou fraţii şi surorile s-au adunat pentru a prezenta 
cazul meu înaintea Domnului. Eram atât de slăbită, încât nu mă 
puteam ruga cu voce tare. Felul în care arătam părea că slăbeşte 
credinţa celor din jurul meu. Atunci făgăduinţele lui Dumnezeu au 
fost înfăţişate în faţa mea aşa cum nu le văzusem niciodată până 
atunci. Mi se părea că Satana se lupta să mă smulgă de lângă soţul 
şi copiii mei şi să mă aşeze în mormânt şi îmi apăreau în minte 
întrebări de felul: „Poţi tu să te încrezi pur şi simplu în făgăduinţele 
lui Dumnezeu? Poţi tu să porneşt prin credinţă, orice ar fi?“ Credinţa 
a reînviat. I-am şoptit soţului meu: „Cred că mă voi face bine.“ 
El a răspuns: „Aş vrea să pot crede acest lucru.“ Nu am simţit 
uşurare în noaptea aceea şi totuşi m-am bizuit cu toată încrederea 
pe făgăduinţele lui Dumnezeu. Nu puteam să dorm, însă mi-am 
continuat rugăciunea tăcută. Înainte de a se face ziuă, am adormit. 

Când a răsărit soarele, m-am trezit fără nici o durere. Greutatea 
de pe inimă s-a dus şi eram foarte fericită. Oh, ce schimbare! Mi 
se părea că îngerul lui Dumnezeu mă atinsese în timp ce dormeam. 
Am fost plină de mulţumire. Lauda lui Dumnezeu era pe buzele 
mele. L-am trezit pe soţul meu şi i-am spus ce lucru minunat a făcut 
Dumnezeu pentru mine. La început, cu greu a putut înţelege acest 
lucru; însă când m-am ridicat, şi m-am îmbrăcat, şi am umblat prin 
casă, el L-a lăudat pe Dumnezeu împreună cu mine. Ochiul bolnav 
nu mă mai durea. În câteva zile umflătura a dispărut şi vederea mi-a 
fost complet refăcută. Lucrarea era desăvârşită. 

M-am dus din nou la medic şi, de îndată ce a început să-mi ia 
pulsul, mi-a spus: „Doamnă, o totală schimbare s-a petrecut în corpul 
dumneavoastră; însă cele două femei care au fost aici când aţi fost 
ultima dată au murit“. I-am spus că nu medicamentele lui m-au făcut 
bine, căci de fapt nu am putut să iau nici unul. După ce am plecat, 
doctorul i-a spus unei prietene de-a mea: „Cazul ei este un mister. 
Nu îl pot înţelege“. 

Curând, ne-am dus din nou în Michigan şi a trebuit să îndur 
călătoriile lungi şi obositoare, pe drumurile acelea aspre cu buşteni 
în cale şi prin mlaştini cu noroi, dar puterea mea nu a cedat. Simţeam 
că Domnul doreşte ca noi să ajungem la Wisconsin şi am aranjat să 
luăm trenul de la Jackson la ora zece seara. 

Pe când ne pregăteam să luăm trenul, am simţit o solemnitate 
deosebită şi am propus să ne rugăm. Pe când ne consacram acolo 
Domnului, nu am putut să ne abţinem să nu plângem. Ne-am dus la 
gară cu simţăminte de o deosebită solemnitate. Mergând pe lângă 
tren, ne-am dus la un vagon situat mai în faţă, care avea banchete cu 
spătare mai înalte, sperând astfel că vom putea dormi un pic în acea 
noapte. Vagonul era plin, aşa că ne-am întors la următorul şi acolo 
am găsit locuri. Ca de obicei, când călătoream noaptea, eu nu mi-am 
dat jos boneta de pe cap şi îmi ţineam bocceaua în mână, de parcă 
aş fi aşteptat ceva. Amândoi vorbeam despre simţămintele noastre 
deosebite. 

Trenul a alergat vreo trei mile de la Jackson, când mişcarea a 
devenit foarte violentă, zdruncinându-ne înainte şi înapoi şi oprind 
în cele din urmă. Am deschis fereastra şi am văzut un vagon cu 
capătul de la spate ridicat. Am auzit gemete înfricoşătoare şi era o 
mare confuzie. Locomotiva fusese aruncată de pe calea ferată, însă 
vagonul în care ne aflam noi era pe linie şi se afla la o distanţă de 
aproximativ treizeci de metri de cele de dinaintea lui. Vagonul cu 
bagaje nu a suferit multe vătămări şi cufărul nostru cel mare cu cărți 
a rămas neatins. Vagonul de clasa a II-a a fost zdrobit, iar bucăţi 
din el împreună cu pasagerii au fost aruncaţi de ambele părți ale 
liniei ferate. Vagonul în care încercasem să găsim locuri era mult 
distrus, iar unul din capetele sale era ridicat pe un morman de ruine. 
Cuplajul nu a fost distrus, însă vagonul în care ne aflam noi nu a fost 
legat de cel din faţa noastră, de parcă un înger le-ar fi despărțit. Patru 
persoane au fost omorâte sau rănite mortal şi mulți au fost răniţi. Nu 
puteam simţi altceva decât că Dumnezeu a trimis un înger pentru a 
ne păstra viaţa. 

Ne-am întors la Jackson şi a doua zi am luat trenul spre Wiscon- 
sin. Vizita noastră în acel stat a fost binecuvântată de Dumnezeu. 
Ca rezultat al eforturilor noastre, suflete au fost convertite. Domnul 
mi-a dat putere ca să pot suporta lunga călătorie. 

Pe 29 august 1854, o altă responsabilitate a fost adăugată familiei 
noastre prin naşterea lui Willie. Cam în această perioadă a apărut 
primul număr al revistei intitulate în mod fals The Messenger of 
Truth( Solul adevărului ). Cei care ne calomniau prin acea revistă 
au fost admonestaţi pentru greşelile şi erorile lor. Ei nu au suportat 
ocara şi, la început în secret, iar apoi mai deschis, s-au folosit de 
influenţa pe care o aveau împotriva noastră. Pe noi nu ne-a afectat 
aceasta, însă câţiva dintre cei care erau în preajma noastră au fost 
influenţaţi de aceste persoane rele. Câţiva din cei în care aveam 
încredere şi care ştiau bine că eforturile noastre fuseseră în mod 
vizibil binecuvântate de Dumnezeu şi-au retras simpatia de la noi şi 
au acordat-o unor străini. 

Domnul mi-a arătat caracterul şi felul în care avea să sfârşească 
acea grupare; că El nu era de acord cu cei care aveau de-a face cu 
acea revistă şi că mâna Lui era împotriva lor. Şi că, deşi un timp 
vor fi prosperi şi unii oameni cinstiţi vor fi amăgiţi de ei, totuşi, 
în cele din urmă, adevărul va triumfa şi toate sufletele sincere se 
vor smulge din înşelăciunea în care au fost prinşi şi vor ieşi afară 
curaţi, nevătămaţi de influenţa acelor oameni răi; deoarece mâna lui 
Dumnezeu era împotriva lor, ei nu puteau decât să se prăbuşească. 

Din nou sănătatea soţului meu a fost afectată. Suferea de tuse şi 
dureri cumplite de plămâni şi sistemul lui nervos era epuizat. Neliniş- 
tea pe care o avea în suflet, poverile pe care le purtase în Rochester, 
munca în atelier, bolile şi morţile din familie, lipsa de simpatie din 
partea acelora care ar fi trebuit să împartă cu el eforturile, alături 
de călătorii şi lucrarea de predicare au constituit prea mult pentru 
puterea lui şi se părea că se îndreaptă negreşit spre mormânt. A fost 
o perioadă de ceaţă şi negură. Doar câteva raze de lumină îndepărtau 
din când în când norii grei, dându-ne ceva speranţă, căci altfel am 
fi fost doborâți de disperare. Uneori credeam că Dumnezeu ne-a 
părăsit. 

Susţinătorii revistei Messenger înscenau tot felul de minciuni 
despre noi. Aceste cuvinte ale psalmistului îmi veneau cu putere în 
minte: „Nu te mânia pe cei răi şi nu te uita cu jind la cei ce fac răul; 
căci sunt cosiţi iute ca iarba, şi se veştejesc ca verdeaţa“ ( Psalmii 
37, 1.2 ). Câţiva dintre cei care scriau la acea revistă s-au bucurat 
chiar de boala soţului meu, spunând că Dumnezeu va avea grijă de el 
şi-l va îndepărta din drum. Când a citit acest lucru, în timp ce zăcea 

bolnav, credinţa a reînviat şi a exclamat: „Nu voi muri, ci voi trăi 
ca să propovăduiesc lucrările Domnului (Psalmii 118, 17 ) şi s-ar 
putea chiar să predic la funeraliile lor“. 

Norii cei mai întunecoşi păreau că se abat asupra noastră. Oa- 
meni nelegiuiţi care susțineau că sunt evlavioşi născoceau, sub co- 
manda lui Satana, minciuni şi îndreptau tăria forţelor lor împotriva 
noastră. Dacă ar fi fost a noastră cauza lui Dumnezeu, poate am fi tre- 
murat, însă aceasta era în mâinile Aceluia care putea spune: „Nimeni 
nu o poate smulge din mâinile Mele“. Noi ştiam că Domnul Isus 
trăieşte şi stăpâneşte. Noi puteam spune înaintea Domnului: „Cauza 
este a Ta şi Tu ştii că nu noi am ales acest lucru, ci am acţionat la 
porunca Ta şi astfel avem partea noastră în această lucrare“. 

În 1855, frații din Michigan au deschis calea pentru ca biroul 
de publicații să fie mutat la Battle Creek. La acea dată, soțul meu 
era dator între două şi trei sute de dolari şi tot ceea ce deținea, în 
afară de cărțile pe care le avea în mână, erau conturi pentru cărți şi 
unele din acestea erau nesigure. Lucrarea ajunsese aparent într-un 
impas, comenzile pentru publicaţii erau foarte puţine şi mici, iar el 
se temea că va muri având atâtea datorii. Fraţii din Michigan ne-au 
ajutat să obţinem un teren şi să construim o casă. Actul s-a făcut pe 
numele meu, astfel ca eu să pot dispune de aceasta după moartea 
soţului meu. 

Acelea au fost zile triste. Priveam la cei trei băieţi ai mei, 
temându-mă că vor rămâne fără tată, şi gânduri de felul acesta mă 
biciuiau: soţul meu moare datorită muncii peste măsură pentru cauza 
adevărului prezent; şi cine îşi poate da seama cât a suferit el, câte po- 
veri a purtat, grija extremă care i-a sfâşiat sufletul şi ruinat sănătatea, 
aducându-l în pragul mormântului înainte de vreme, lăsându-și fami- 
la nenorocită şi fără ajutor? Mi-am pus adesea întrebarea: „Oare nu 
poartă Dumnezeu de grijă acestor lucruri? Oare nu le vede E1?“ Am 
fost mângâiată să ştiu că există Cineva care judecă după dreptate şi 
că orice sacrificiu, orice tăgăduire de sine şi orice suferinţă îndurată 
pentru EI, toate sunt înregistrate cu credincioşie în ceruri şi vor aduce 
răsplata Lui. Ziua Domnului va face cunoscute şi va aduce la lumină 
lucruri care încă nu sunt ştiute. 

Mi-a fost arătat că Dumnezeu avea în planul Său să-l readucă 
la viaţă pe soţul meu în mod treptat; că trebuie să dăm dovadă de o 
credinţă puternică, deoarece Satana, la fiecare străduinţă a noastră, 
va voi să ne lovească aspru; că trebuie să privim dincolo de ceea ce 
se vede şi să credem. De trei ori pe zi ne duceam singuri înaintea 
lui Dumnezeu şi ne rugam cu stăruinţă pentru refacerea sănătăţii 
lui. Deseori, unul dintre noi era doborât la pământ de puterea lui 
Dumnezeu. Cu îndurare, Domnul a auzit strigătele noastre sincere 
şi soţul meu a început să-şi revină. Timp de multe luni de zile, 

rugăciunile noastre se înălţau spre cer pentru însănătoşire, de trei ori 
pe zi, pentru a se face voia lui Dumnezeu. Acest timp special pentru 
rugăciune era foarte preţios. Eram foarte aproape de Dumnezeu, într- 
o dulce şi sacră comuniune. Nu aş putea reda mai bine simţămintele 
pe care le-am trăit la data aceea decât le-am exprimat în câteva pasaje 
ale unei scrisori pe care o scrisesem sorei Howland: 

„Sunt mulţumită că acum pot avea copiii lângă mine, să le port 
eu de grijă şi să-i educ pe calea cea dreaptă. Săptămâni de zile 
am simţit o foame şi o sete după mântuire şi ne-am bucurat de o 
comuniune aproape neîntreruptă cu Dumnezeu. De ce să stăm oare 
departe de izvor, când putem veni să ne adăpăm? De ce murim din 
lipsă de pâine, când este din belşug? Este hrană şi se oferă gratuit. 
O, suflete al meu, ospătează-te zilnic din bucuriile cereşti. De ce 
să nu mă bucur de pace? Lauda Domnului este în inima mea şi pe 
buzele mele. Ne putem bucura de plinătatea iubirii Mântuitorului. 
Putem să ne bucurăm de slava Lui. Sufletul meu poate spune acest 
lucru. Negura a fost risipită de lumina Sa prețioasă şi nu pot uita 
niciodată acest lucru. Doamne, ajută-mă să am mereu o amintire 
vie a acestuia. Treziţi-vă, toate energiile sufletului meu! Trezeşte-te, 
suflete, şi adu slavă Mântuitorului pentru uimitoarea Sa dragoste!“ 

„Sufletele din jurul nostru trebuie trezite şi salvate; dacă nu, 
ele vor pieri. Nu trebuie să pierdem nici o clipă. Influenţa noastră 
este ori de partea adevărului, ori împotriva lui. Aş dori să port cu 
mine dovezile incontestabile ale faptului că sunt unul din ucenicii lui 
Hristos. Dorim altceva pe lângă religia Sabatului. Avem nevoie de un 
principiu viu şi de asumarea zilnică a responsabilităţi noastre. Acest 
lucru este evitat de către mulţi, iar roada este nepăsarea, indiferența, 
lipsa de veghere şi lipsa spiritualităţii. Unde este spiritualitatea 
bisericii? Unde sunt bărbaţii plini de credinţă şi de Duhul Sfânt? 
Rugăciunea mea este: Curăţeşte, Doamne, biserica Ta. Timp de luni 
de zile m-am bucurat de libertate şi sunt hotărâtă să fac ordine în 
vorbirea mea şi în toate căile mele înaintea Domnului.“ 

„Pot să triumfe duşmanii noştri, să vorbească cuvinte înverşunate 
şi limba lor să defaime, să înşele, să spună minciuni, noi vom rămâne 
neclintiţi. Noi ştim în cine am crezut. N-am alergat în zadar, nici 
n-am lucrat în zadar. Vine o zi a socotelilor, când toţi vom fi judecaţi 
după faptele făcute când am fost în trup. Este adevărat că lumea este 
întunecată. Opoziția poate deveni puternică, disprețul şi batjocura 


[99] 


[100] 


100 Mărturii pentru comunitate vol.1 


se vor înteţi. Însă, prin toate acestea noi vom rămâne neclintiţi, 
sprijinindu-ne pe braţul Celui Atotputernic."“ 

„Dumnezeu Îşi cerne poporul. El va avea o biserică sfântă şi 
curată. Noi nu putem citi inima omului. Însă Dumnezeu a prevăzut 
mijloace de a menţine curată biserica Sa. A apărut un popor corupt, 
care nu va putea trăi împreună cu poporul lui Dumnezeu. Ei dispre- 
ţuiesc mustrarea şi nu vor să se îndrepte. Au avut ocazia să ştie că 
lupta pe care o au de dus este una nedreaptă. Ei au avut timp să se 
pocăiască de relele făcute, însă eul le era prea drag pentru a fi lăsat 
să moară. L-au alimentat, l-au crescut până ce a devenit puternic şi 
astfel s-au separat de poporul credincios al lui Dumnezeu, pe care 
EI Şi-l curăţă pentru Sine. Noi toţi avem motive să-l mulţumim lui 
Dumnezeu pentru că s-a deschis o cale pentru mântuirea bisericii 
Sale; căci mânia lui Dumnezeu s-ar fi revărsat asupra noastră dacă 
aceşti pretendenți corupți ar fi rămas alături de noi.“ 

„Fiecare suflet sincer care ar putea fi amăgit de aceşti nemulţu- 
miţi va avea adevărata lumină cu privire la aceştia, chiar dacă pentru 
aceasta va fi nevoie ca toţi îngerii din cer să fie trimişi pentru a le 
lumina mintea. Nu avem de ce să ne temem în această privinţă. Pe 
măsură ce ne apropiem de judecată, toţi vor da pe faţă adevăratul 
lor caracter şi va fi limpede de care parte sunt. Sita se mişcă. Să nu 
spunem: Opreşte-Ţi mâna, Doamne. Biserica trebuie curăţită şi va 
fi curăţită. Dumnezeu este la cârmă; poporul Său să-L laude. Nici 
nu-mi trece prin gând că vom cădea, dacă vom fi drepţi şi vom face 
ce este bine. Judecata stă să înceapă, cărţile vor fi deschise, iar noi 
vom fi judecaţi după faptele noastre. Toate minciunile care pot fi 
pregătite împotriva mea nu-mi vor face nici mai rău, nici mai bine, 
ci poate mă vor apropia mai mult de Mântuitorul meu.“ 

De când ne-am mutat la Battle Creek, Domnul a început să ne ia 
povara. Am găsit prieteni buni în Michigan, care s-au arătat dispuşi 
să ne ajute în purtarea sarcinilor noastre şi să ne împlinească nevoile. 
Prieteni de demult, încercaţi, din partea centrală a statului New 
York şi Noii Anglii, în special din Vermont, au simţit împreună cu 
noi în necazurile noastre şi au fost gata să ne ajute la vreme de 
nevoie. Dumnezeu a lucrat pentru noi la Conferinţa de la Battle 
Creek, din noiembrie 1856. Minţile slujitorilor Săi au fost puse la 
lucru ca nişte daruri ale bisericii. Dacă până atunci Dumnezeu a 
fost întristat deoarece darurile fuseseră desconsiderate şi neglijate, 

exista acum perspectiva că El va fi din nou mulţumit de noi, că va 
reînviora darurile, iar aceştia aveau să trăiască în biserică pentru a-i 
încuraja pe cei slabi şi a-i îndrepta şi mustra pe cei greşiţi. Cauza 
a fost însufleţită de o nouă viaţă, iar succesul avea să fie urmarea 
eforturilor predicatorilor noştri. S-au cerut publicaţii, şi acestea s-au 
dovedit a fi exact lucrul de care avea nevoie lucrarea. 

Publicaţia The Messenger of Truth ( Solul adevărului ) a pierdut 
teren curând, iar spiritele care produseseră discordie prin aceasta 
au fost împrăştiate. Soţul meu a fost în stare să-şi plătească toate 
datoriile. Tusea a încetat, durerea şi inflamaţia plămânilor şi a gâtului 
s-au dus treptat, sănătatea 1 s-a restabilit, astfel că el putea predica 
de trei ori în Sabat şi o dată în prima zi a săptămânii cu uşurinţă. 
Refacerea sa a constituit o lucrare minunată a lui Dumnezeu şi Lui 
îi aducem toată slava. 

Când ajunsese aşa de slăbit, înainte de mutarea din Rochester, 
soţul meu a vrut să se elibereze de responsabilitatea lucrării cu 
publicaţiile. El a propus ca biserica să preia lucrarea, care să fie 
administrată de un comitet numit de aceasta, şi ca nimeni din cei ce 
aveau legătură cu biroul de publicaţii să nu obţină vreun beneficiu 
financiar, în afara salariului primit pentru munca sa. 

Deşi această problemă a fost mereu adusă în faţa lor, frații noştri 
nu au întreprins nimic până în 1861. Până la această dată, soţul meu 
fusese proprietarul legal al casei de publicaţii şi administratorul unic 
al acestei lucrări. El se bucura de încrederea fraţilor activi în lucrare, 
care încredinţaseră în grija sa fondurile primite prin donaţii din când 
în când, după cum necesita lucrarea în vederea acestei întreprinderi. 
ŞI, deşi se declarase în repetate rânduri, prin intermediul publicaţiei 
Review, că acea casă de editură era în fapt proprietatea bisericii, iar 
el era doar administratorul legal, duşmanii noştri au tras foloase de 
pe urma acestei situaţii şi, prin speculaţii, au făcut tot ce au putut 
să-l jisnească şi să întârzie progresul lucrării. În aceste împrejurări, 
el a introdus problema organizaţiei, care a avut ca urmare înfiin- 
tarea Asociaţiei de publicaţii a Adventiştilor de Ziua a Șaptea, în 
conformitate cu legile statului Michigan, în primăvara anului 1861. 

Deşi grijile care au venit asupra noastră, legate de lucrarea de 
publicaţii şi alte ramuri ale lucrării, au însemnat multe greutăţi, totuşi 
sacrificiul cel mai mare pe care a trebuit să-l fac pentru lucrare a fost 
acela de a-mi lăsa copiii în grija altora. 

Henry fusese despărţit de noi timp de cinci ani, iar Edson avusese 
parte de îngrijirea noastră doar puţină vreme. Timp de câţiva ani, 
familia noastră fusese foarte mare, iar casa un fel de hotel, noi fiind 
plecaţi de acasă mult timp. Am fost mult preocupată să le ofer 
copiilor mei o educaţie bună, să fie feriți de obiceiuri rele şi adesea 
eram întristată când mă gândeam la contrastul dintre situaţia mea 
şi a altora care nu aveau atâtea poveri şi griji, care puteau să fie 
întotdeauna cu copiii lor, să-i sfătuiască şi să-i educe, şi care îşi 
petreceau timpul aproape exclusiv în familiile lor. Şi m-am întrebat: 
Dumnezeu cere oare atât de mult de la noi, iar pe alţii îi lasă fără 
poveri? Este aceasta egalitate? Trebuie oare să zorim noi atât de mult 
de la o grijă la alta, dintr-o parte a lucrării în cealaltă, şi să n-avem 
decât aşa de puţin timp să ne creştem copiii? Multe nopţi, în timp ce 
alții dormeau, eu le petreceam plângând cu amar. 

Eu îmi făceam planuri care să-i cuprindă şi pe copiii noştri, dar 
apoi se ridicau piedici care îmi spulberau planurile. Eram foarte 
sensibilă la greşelile pe care le făceau copiii mei şi fiecare lucru rău 
pe care îl comiteau producea multă suferinţă inimii mele, afectându- 
mi sănătatea. Aş fi vrut ca unele mame să fie măcar puţin timp în 
împrejurări asemănătoare acelora în care fusesem eu ani de-a rândul; 
atunci ar fi prețuit binecuvântările pe care le aveau şi ar fi putut simţi 
mai bine împreună cu mine, în lipsurile mele. Ne-am rugat şi am 
lucrat pentru copiii noştri, ţinându-i în frâu. Nu am dat deoparte 
nuiaua, însă, înainte de a o folosi, lucram cu ei ca să-i facem să vadă 
unde au greşit, iar apoi ne rugam împreună cu ei. Am căutat să-l 
facem pe copiii noştri să înţeleagă că ne vom atrage neplăcerea lui 
Dumnezeu dacă le vom scuza păcatele. Şi străduinţele noastre au 
fost binecuvântate spre binele lor. Cea mai mare plăcere a lor era să 
ne facă pe plac. Nu erau fără greşeli, însă noi credeam că sunt şi ei 
mieluşei în turma Domnului. 

În 1860, moartea ne-a trecut pragul şi l-a smuls pe cel mai tânăr 
lăstar al familiei noastre. Micuţul Herbert, născut pe 20 septembrie 
1860, a murit pe 14 decembrie în acelaşi an. Nimeni nu poate înţelege 
cât au sângerat inimile noastre, decât aceia care şi-au condus şi ei 
micuţi la mormânt. 

Însă vai, când a murit nobilul nostru Henry ( Moartea lui Henry 
N. White a avut loc la Topsham, Maine, pe 8 decembrie 1863. ), 
la vârsta de 16 ani, când dulcele nostru cântăreţ a fost condus la 

mormânt şi n-am mai putut auzi cântecele lui, căminul nostru a ajuns 
un loc pustiu. Atât părinţii, cât şi cei doi fii care au mai rămas au 
resimţit lovitura din plin. Însă Dumnezeu ne-a mângâiat după aceste 
pierderi şi, cu credinţă şi curaj, ne-am avântat în lucrarea pe care El 
ne-o încredinţase, având nădejdea minunată că ne vom întâlni copiii, 
care ne-au fost smulşi prin moarte, în acea lume în care suferinţa şi 
moartea nu vor mai exista. 

În august 1865, soţul meu a fost brusc lovit de paralizie. Aceasta 
a fost o lovitură grea nu doar pentru mine şi copii, ci şi pentru cauza 
lui Dumnezeu. Comunitățile au fost private atât de lucrările soţului 
meu, cât şi de ale mele. Satana a triumfat văzând lucrarea adevărului 
împiedicată în acest fel. Însă, mulţumim lui Dumnezeu, nu i-a fost 
îngăduit să ne distrugă. După ce a trebuit să întrerupă orice lucru 
activ timp de cincisprezece luni, ne-am avântat încă o dată, împreună, 
să lucrăm în biserici. 

Fiind sigură că soţul meu nu-şi va reveni după îndelunga sufe- 
rinţă dacă va fi inactiv şi având convingerea că sosise timpul ca eu 
să pornesc şi să-mi spun mărturiile poporului, m-am hotărât să fac 
un drum în nordul statului Michigan, împreună cu soţul meu, care 
se afla în acea stare slăbită, în cel mai aspru frig al iernii. A fost 
nevoie nu de puţin curaj moral şi credinţă în Dumnezeu ca să iau 
decizia în mintea mea de a risca atât de mult, însă eram conştientă 
de faptul că aveam o lucrare de făcut şi ştiam că Satana ar face 
orice să mă oprească de la aceasta. Am aşteptat mult să ia sfârşit 
captivitatea noastră şi mă temeam că sufletele vor fi pierdute dacă 
vom amâna. A rămâne departe de câmp mi se părea ceva mai rău 
decât moartea şi că, dacă nu vom acţiona, aveam să pierim. Astfel 
că, pe 19 decembrie 1866, pe viscol, am plecat din Battle Creek spre 
Wright, Michigan. Soţul meu a suportat călătoria de nouăzeci de 
mile mult mai bine decât mă aşteptam şi s-a simţit la fel de bine când 
am ajuns la destinaţie, ca atunci când am plecat din Battle Creek. 

Aici a fost primul loc unde am lucrat după suferinţa lui. El a 
început să lucreze ca în primii ani, deşi era foarte slăbit. Vorbea 
treizeci sau patruzeci de minute înainte de amiază în Sabat şi în 
ziua întâi, în timp ce eu ocupam restul timpului şi apoi vorbeam în 
după-amiaza fiecărei zile cam o oră şi jumătate de fiecare dată. Eram 
ascultați cu cea mai mare atenţie. Vedeam cu ochii mei cum soţul 
meu devenea tot mai puternic, mai clar, iar subiectele lui erau tot 

mai bine legate. Şi când, cu o anumită ocazie, el a vorbit timp de o 
oră cu claritate şi putere, cu povara lucrării asupra lui, ca înainte de 
boală, sentimentele mele de mulţumire au depăşit orice putinţă de 
exprimare. M-am ridicat în adunare şi, timp de aproape o jumătate de 
oră, am încercat, plângând, să le dau glas. Adunarea a fost profund 
mişcată. Am simţit asigurarea că aceştia constituiau zorii unor zile 
mai bune pentru noi. 

Mâna vindecătoare a lui Dumnezeu a fost mai mult decât evi- 
dentă. Probabil că nimeni din cei ce au suportat o asemenea lovitură 
nu s-a mai refăcut vreodată. Cu toate acestea, un şoc sever de parali- 
zie, ce a afectat în mod grav creierul, a fost îndepărtat de mâna cea 
bună a lui Dumnezeu de la slujitorul Său, căruia i-a fost dată o nouă 
putere atât la minte, cât şi la trup. 

În timpul anilor care au urmat refacerii soțului meu, Domnul a 
deschis în faţa noastră un vast câmp de lucru. Deşi la început eram 
un vorbitor timid, totuşi, pe măsură ce providenţa lui Dumnezeu a 
deschis calea înaintea mea, aveam curajul să mă înfăţişez în faţa 
unor mari audienţe. Împreună am luat parte la adunări în corturi şi 
alte adunări mari, din Maine până la Dakota, din Michigan până în 
Texas şi California. 

Lucrarea începută într-o perioadă de slăbiciune şi negură a conti- 
nuat să crească şi să se întărească tot mai mult. Casele de editură din 
Michigan şi California şi misiunile întemeiate în Anglia, Norvegia şi 
Elveţia atestă creşterea ei. În locul ediţiei primei noastre reviste duse 
la atelier într-un sac, acum pleacă din casele de editură aproximativ 
140.000 de exemplare din diferite publicaţii. Mâna lui Dumnezeu a 
fost asupra lucrării Sale, care a prosperat şi a mers înainte. 

Ultima parte a istoriei vieţii mele trebuie legată de ridicarea unor 
instituţii cu care viaţa mea s-a întrepătruns atât de strâns. Pentru 
înfiinţarea acestora, soţul meu şi cu mine am lucrat cu tocul şi cu 
glasul. A reda în scris, chiar pe scurt, experienţa acestor ani plini de 
activitate şi atât de ocupați ar depăşi cu mult posibilitatea cuprinderii 
într-o asemenea broşură. Eforturile lui Satana de a împiedica lucrarea 
şi de a-i distruge pe lucrători nu au încetat; însă Dumnezeu S-a 
îngrijit de slujitorii Săi şi de lucrarea Sa. 


X kK kK k x 


Capitolul 14 — Moartea soţului meu 


În ciuda muncii istovitoare, a grijilor şi răspunderilor care au 
aglomerat atât de mult viaţa soţului meu, când a trecut pragul de 
şaizeci de ani, el era activ şi în putere, atât la minte, cât şi la trup. De 
trei ori a fost lovit de paralizie; totuşi, prin îndurarea lui Dumnezeu 
şi mulţumită unei constituţii fizice puternice şi a respectării stricte a 
legilor sănătăţii, el şi-a putut reveni. Din nou a călătorit, a predicat şi 
a scris cu zelul şi energia obişnuite. Am lucrat unul alături de celălalt 
pentru cauza lui Hristos timp de treizeci şi şase de ani; şi aveam 
nădejdea că vom putea fi împreună pentru a fi martori la încheierea 
triumfătoare. Însă nu aceasta a fost şi voia lui Dumnezeu. Alesul 
şi apărătorul tinereţii mele, tovarăşul meu de viaţă, cel care a fost 
alături de mine la lucru şi în suferinţă, a fost luat de lângă mine, iar 
eu am rămas singură pentru a-mi termina lucrarea şi a duce lupta. 

Primăvara şi prima parte a verii lui 1881 le-am petrecut împre- 
ună, în casa noastră din Battle Creek. Soţul meu spera să-şi poată 
aranja treburile în aşa fel, încât să putem merge pe coasta Pacificului 
şi să ne consacrăm timpul numai pentru scris. El simţea că făcusem 
o greşeală îngăduind ca nevoile vădite ale lucrării şi rugămințile 
fraților noştri să ne implice în lucrarea, activă de predicare, când noi 
am fi putut scrie. Soţul meu dorea să prezinte mai pe larg măreţul 
subiect al mântuirii, iar eu cugetasem mult la pregătirea unor impor- 
tante cărţi. Amândoi simţeam că este datoria noastră, atâta timp cât 
puterile mintale erau nevătămate, să terminăm aceste lucrări, o dato- 
rie pe care o aveam faţă de noi înşine şi faţă de cauza lui Dumnezeu. 
Doream să ne retragem din focul luptei şi să dăm poporului nostru 
preţioasa lumină a adevărului, pe care Dumnezeu a deschis-o în faţa 
minţilor noastre. 

Cu câteva săptămâni înainte de moartea soţului meu, i-am vorbit 
mereu de nevoia de a căuta un câmp de lucru unde am putea fi 
eliberaţi de sarcinile care veneau necontenit asupra noastră la Battle 
Creek. Ca răspuns, el mi-a vorbit de o mulţime de probleme pe 
care trebuia să le rezolvăm înainte de plecare — lucruri pe care 

cineva trebuia să le facă. Apoi, profund mişcat, a întrebat: „Unde 
sunt oamenii care să facă această lucrare? Unde sunt aceia care să 
nu aibă interese egoiste în instituţiile noastre, care să stea de partea 
dreptăţii, neafectaţi de nici un fel de influenţă cu care ar veni în 
contact?“ 

Cu lacrimi în ochi, şi-a exprimat îngrijorarea pentru instituțiile 
noastre din Battle Creek şi a spus: „Mi-am dat viaţa ca să fie în- 
temeiate aceste instituţii. A le părăsi ar însemna moarte. Ele sunt 
ca şi copiii mei, nu mă pot despărți de ele. Aceste instituţii sunt 
uneltele prin care Dumnezeu doreşte să facă o anumită lucrare. Sa- 
tana caută să pună piedici şi să distrugă orice mijloace prin care 
Domnul lucrează pentru mântuirea oamenilor. Dacă marele vrăjmaş 
ar putea modela aceste instituţii după standardul lumii, atunci el 
şi-a atins scopul. Cea mai mare preocupare a mea este de a găsi 
oamenii potriviţi la locul potrivit. Dacă aceia care sunt în poziţii de 
răspundere sunt slabi în ce priveşte puterea morală şi şovăielnici 
în privinţa principiilor, vor fi mulţi pe care-i vor influenţa în rău. 
Influențele rele nu trebuie să predomine. Aş prefera să mor decât 
să trăiesc şi să văd că aceste instituţii sunt administrate greşit sau 
abătute de la scopul pentru care au fost aduse la existenţă. 

În această lucrare, relaţiile mele cele mai de durată şi cele mai 
strânse au fost cu sectorul de publicaţii. De trei ori am căzut, lovit 
de paralizie, datorită devoţiunii mele în această ramură a lucrării. 
Acum, pentru că Dumnezeu mi-a reînnoit puterea fizică şi mintală, 
simt că pot sluji cauzei Sale aşa cum n-am mai făcut-o niciodată 
înainte. Trebuie să văd lucrarea de publicaţii prosperând. Aceasta 
este strâns legată cu însăşi existenţa mea. Dacă voi uita vreodată 
binele acestei lucrări, fie ca mâna mea dreaptă să-şi piardă abilitatea 
de a lucra.“ 

Am avut în plan să participăm la o adunare în corturi în localita- 
tea Charlotte, în Sabat şi duminică, 23 şi 24 iulie. Deoarece eu nu mă 
simţeam bine, ne-am hotărât să călătorim cu trăsura. Pe drum, soţul 
meu părea optimist, deşi părea că asupra lui apasă un simţământ de 
solemnitate. Încontinuu el Îl lăuda pe Domnul pentru îndurările Sale 
şi binecuvântările primite şi şi-a exprimat în mod liber propriile sen- 
timente cu privire la trecut şi viitor: „Domnul este bun şi vrednic de 
laudă. El este întotdeauna un ajutor la vreme de nevoie. Viitorul pare 
înnorat şi nesigur, însă Domnul Se va îngriji de toate aceste lucruri. 

Când vine necazul, El ne dă putere să trecem prin el. Ar trebui să fim 
atât de mulţumitori pentru ceea ce a fost Domnul pentru noi şi ce a 
făcut pentru noi, încât nu ar trebui să murmurăm şi să ne plângem 
niciodată. Eforturile noastre, poverile şi sacrificiile pe care le facem 
nu vor fi niciodată pe deplin apreciate de către toţi. Eu am ajuns la 
concluzia că mi-am pierdut pacea interioară şi binecuvântarea lui 
Dumnezeu atunci când m-am lăsat tulburat de aceste lucruri. 

Mi-a fost greu să văd că motivele mele au fost judecate greşit şi 
că cele mai mari eforturi ale mele de a-i ajuta, încuraja şi întări pe 
fraţii mei erau mereu, mereu întoarse împotriva mea. Însă eu trebuia 
să-mi fi adus aminte de Domnul Isus şi dezamăgirile Lui. Sufletul 
Lui era întristat pentru că nu era apreciat de cei pentru care venise să- 
i binecuvânteze. Ar fi trebuit să zăbovesc mai mult asupra îndurării 
şi bunătăţii pline de iubire a lui Dumnezeu, să-L laud pe El mai mult 
şi să mă plâng mai puţin de nerecunoştinţa fraţilor mei. Dacă aş fi 
lăsat toate necazurile mele pe seama Domnului, gândindu-mă mai 
puţin la ceea ce au spus şi au făcut alţii împotriva mea, aş fi avut 
mai multă pace şi bucurie. Acum voi avea grijă în primul rând să 
nu supăr cu vorba sau cu fapta şi apoi să-mi ajut fraţii să meargă pe 
calea cea dreaptă. Nu mă voi mai plânge de nici un rău care mi se 
face. Am aşteptat de la oameni mai mult decât trebuia. ÎI iubesc pe 
Dumnezeu şi lucrarea Lui şi îi iubesc şi pe fraţii mei.“ 

Puțin mă gândeam eu atunci, în timp ce mergeam, că aceasta 
avea să fie ultima călătorie pe care o făceam împreună. Vremea 
s-a schimbat brusc, de la căldură înăbuşitoare la răcoare neaşteptat 
de rece. Soţul meu a răcit, însă credea că este destul de sănătos şi 
nu va fi afectat mai serios. La adunările din localitatea Charlotte a 
lucrat din greu, prezentând adevărul cu multă claritate şi putere. El 
a vorbit despre plăcerea pe care o simţea când se adresa oamenilor 
care manifestau un interes atât de profund pentru subiectele care îi 
erau lui cele mai dragi. „Domnul mi-a înviorat cu adevărat sufletul“, 
spunea el, „în timp ce am împărţit altora pâinea vieţii. Pretutindeni 
în Michigan oamenii fac apeluri, dornici să primească ajutor. Cât de 
mult tânjesc să-i pot mângâia, încuraja şi întări cu preţioase adevăruri 
valabile pentru timpul pe care-l trăim!“ 

Când ne-am întors acasă, soţul meu s-a plâns de o uşoară indis- 
poziţie, deşi îşi vedea de lucrul său ca de obicei. În fiecare dimineaţă 
ne duceam în crângul de lângă casa noastră şi ne rugam împreună. 

Eram atât de dornici să ştim care este datoria noastră! Primeam 
încontinuu scrisori din diferite locuri, prin care eram solicitaţi să 
participăm la adunări în corturi. În ciuda hotărârii noastre de a ne 
dedica scrisului, a fost greu să refuzăm să ne întâlnim cu fraţii noştri 
la aceste importante întruniri. Cu multă ardoare, ceream înţelepciune 
de sus pentru a şti cum să procedăm cel mai bine. 

În Sabat dimineaţa, ca de obicei, ne-am dus în crâng împreună 
şi soţul meu s-a rugat cât se poate de arzător de trei ori. Părea că 
nu vrea să înceteze deloc să pledeze înaintea lui Dumnezeu pentru 
călăuzire specială şi binecuvântare. Rugăciunile lui au fost ascultate, 
iar inimile noastre au fost cuprinse de pace şi lumină. El L-a lăudat 
pe Domnul şi a spus: „Acum las totul pe seama lui Isus. Simt o 
pace dulce, cerească, şi asigurarea că Domnul ne va arăta care ne 
este datoria; pentru că noi dorim să facem voia Lui.“ M-a însoţit 
la tabernacol şi a deschis serviciile divine cu cântare şi rugăciune. 
Aceasta era ultima dată când avea să stea alături de mine la amvon. 

Lunea următoare a fost foarte răcit, iar marţi am fost şi eu lovită 
de boală. Amândoi am fost duşi la sanatoriu pentru tratament. Vineri 
eu eram mai bine. Atunci doctorul m-a informat că soţul meu este 
somnolent şi că pericolul se prefigura. Am fost dusă imediat în 
camera lui şi, de îndată ce am văzut cum arată, mi-am dat seama 
că este pe moarte. Am încercat să-l trezesc. El înţelegea tot ce i se 
spunea şi răspundea la toate întrebările la care se putea răspunde prin 
da sau nu, însă se părea că nu poate spune mai mult decât atât. Când 
i-am spus că se pare că e pe moarte, nu s-a arătat surprins. L-am 
întrebat dacă Domnul Isus îi este preţios. El a spus: „Da, oh, da“. 
„Nu ai dorinţa să mai trăieşti?“ l-am întrebat eu. El a răspuns: „Nu“. 
Apoi, noi am îngenuncheat lângă patul lui şi ne-am rugat pentru el. 
Pe faţa lui se vedea pace. I-am spus: „Domnul Isus te iubeşte. Eşti 
în braţele Lui“. El a răspuns: „Da, da“. 

Fratele Smith şi alți frați s-au rugat şi ei, iar apoi s-au retras 
pentru a petrece mult timp din noapte în rugăciune. Soţul meu spunea 
că nu simte durere, însă era evident că se duce repede. Dr. Kellog şi 
ajutoarele lui au făcut tot ce le-a stat în putere pentru a-l scăpa de la 
moarte. Şi-a revenit încet, însă era foarte slăbit. 

În dimineaţa următoare părea că-şi va reveni şi mai mult, însă pe 
la prânz a avut un frison, în urma căruia a rămas aproape inconştient. 

La ora 5 după-amiază, în Sabatul din 6 august 1881, viaţa lui s-a 
stins încet, fără luptă sau geamăt. 

Şocul morţii soţului meu — atât de bruscă şi neaşteptată — a 
căzut asupra mea ca o greutate zdrobitoare. În starea slăbită în care 
mă aflam şi eu, mi-am mobilizat toate puterile pentru a rămâne 
alături de patul lui până la sfârşit, însă, când am văzut cum ochii lui 
se închid pentru somnul morţii, puterile mi-au cedat şi m-am simţit 
complet învinsă. Câtva timp m-am legănat între viaţă şi moarte. 
Flacăra vieții pâlpâia atât de slab, încât chiar o suflare o putea stinge. 
Pe timpul nopții pulsul era tot mai slab, iar respiraţia tot mai grea, 
părând că se opreşte. Numai prin îndurarea lui Dumnezeu şi grija şi 
veghea neîntreruptă a medicului şi a asistenţilor săi mi-a fost păstrată 
viața. 

Deşi nu m-am ridicat de pe patul de suferință după moartea 
soțului meu, totuşi, în Sabatul următor, am fost dusă la tabernacol 
pentru a lua parte la funeraliile lui. La încheierea predicii, am simțit 
că este datoria mea să dau mărturie în favoarea valorii nădejdii 
creştine în ceasul întristării şi al nenorocirii. Când m-am ridicat, am 
primit putere şi am vorbit cam zece minute, înălţând îndurarea şi 
dragostea lui Dumnezeu în prezenţa acelei mari mulţimi adunate. 
La încheierea serviciului divin, mi-am urmat soţul la cimitirul Oak 
Hill, unde a fost pus la odihnă până în dimineaţa învierii. 

Puterea mea fizică a cedat la această lovitură, însă puterea harului 
divin m-a susţinut în această mare nenorocire care a venit asupra 
mea. Când am văzut că soţul meu respiră pentru ultima oară, am 
simţit că Isus îmi este mai preţios decât îmi fusese oricând înainte. 
Când am stat alături de întâiul meu născut şi i-am închis ochii pentru 
moarte, am putut spune: „Domnul a dat, Domnul a luat; binecuvântat 
fie Numele Domnului“. Şi atunci am simţit mângâierea lui Isus. 

Şi când ultimul fiu născut mi-a fost smuls din braţe şi n-am 
mai putut să-i văd căpşorul pe perna de lângă mine, şi atunci am 
putut să spun: „Domnul a dat, Domnul a luat; fie Numele Domnului 
binecuvântat.“ Iar când mi-a fost luat cel pentru care avusesem cele 
mai adânci sentimente şi alături de care lucrasem timp de treizeci 
şi şase de ani, am putut să-mi pun mâinile pe ochii lui şi să spun: 
„Doamne, Îţi încredinţez comoara mea până în dimineaţa învierii“. 

Când l-am văzut că se duce şi am văzut cât de mulţi prieteni 
simt împreună cu mine, m-am gândit: Ce contrast faţă de moartea 

lui Isus, care atârna pe cruce! Ce contrast! În ceasul agoniei Sale, 
batjocoritorii ÎI ocărau şi ridiculizau. Însă El a murit şi a trecut prin 
mormânt pentru a-i da strălucire şi pentru a-l lumina, pentru ca noi 
să putem avea bucurie şi speranţă chiar şi cu ocazia morţii; pentru 
ca să putem spune, atunci când ne conducem prietenii la odihnă: Ne 
vom întâlni din nou. 

Uneori simţeam că nu se poate ca soţul meu să fi murit. Însă 
aceste cuvinte îmi răsunau în minte: „Fii liniştită şi nu uita că Eu 
sunt Dumnezeu“. Simţeam greu pierderea, însă nu îndrăzneam să mă 
las pradă deznădejdii. Aceasta nu l-ar fi putut readuce la viaţă. Şi nu 
sunt atât de egoistă, chiar dacă ar fi posibil, să-l trezesc din somnul 
lui liniştit pentru a se angaja iar în luptele vieţii. Ca un războinic 
obosit, el a fost pus jos pentru a dormi. Voi privi cu plăcere la locul 
lui de odihnă. Cea mai bună cale prin care eu şi copiii mei putem 
onora memoria aceluia care a căzut este aceea de a lua lucrarea de 
unde el a lăsat-o şi a o duce mai departe spre desăvârşire. Vom fi 
mulţumitori pentru anii plini de rodnicie care i-au fost acordaţi; şi, 
de dragul lui şi de dragul lui Hristos, vom învăţa din moartea lui o 
lecţie pe care nu o vom uita niciodată. Ne vom strădui ca în urma 
acestei nenorociri să fim mai buni şi amabili, mai răbdători şi stăpâni 
pe noi înşine şi mai atenţi faţă de cei care sunt în viaţă. 

Mi-am reluat lucrarea singură, cu deplină încredere că Mântui- 
torul meu va fi alături de mine. Mai avem doar puţin timp pentru a 
duce lupta; apoi Domnul Hristos va veni şi această scenă de conflicte 
se va închide. Atunci se va putea spune că cele din urmă eforturseale 
noastre au fost făcute pentru a lucra cu Hristos şi pentru înaintarea 
Împărăției Sale. Câţiva dintre cei care au stat în linia întâi a bătăliei, 
împotrivindu-se cu zel păcatului, cad la postul datoriei; cei rămaşi în 
viaţă privesc cu durere la eroii căzuţi, însă nu este timp pentru a ne 
înceta lucrarea. Ei trebuie să strângă rândurile; să apuce stindardul 
din mâna doborâtă de moarte şi, cu putere reînnoită, să apere ade- 
vărul şi onoarea lui Hristos. Trebuie să ne împotrivim păcatului ca 
niciodată înainte — să ne împotrivim puterilor întunericului. Timpul 
pe care îl trăim necesită o activitate energică şi susținută din partea 
celor care cred adevărul prezent. Dacă ni se pare că avem mult de 
aşteptat până când va veni Elberatorul nostru, dacă, doborâţi de 
întristare şi istoviţi de trudă, suntem nerăbdători a scăpa de luptă, să 
ne amintim — şi această amintire să aducă la tăcere orice murmur 

— că am fost lăsaţi pe pământ pentru a întâmpina furtuni şi lupte, 
pentru a ne desăvârşi caracterul creştin, pentru a-L cunoaşte mai 
bine pe Dumnezeu, Tatăl nostru, şi pe Domnul Hristos, fratele nostru 
mai mare, şi să facem lucrarea încredinţată de Stăpân de a câştiga 
multe suflete pentru Hristos. „Cei înţelepţi vor străluci ca strălucirea 
cerului şi cei ce vor învăţa pe mulţi să umble în neprihănire vor 
străluci ca stelele în veci de veci.“ ( Daniel 12, 3 ) 

Păzitorul fratelui tău 


Pe data de 20 noiembrie 1855, pe când mă aflam la rugăciune, 
Duhul Domnului a venit deodată şi cu putere asupra mea şi am fost 
luată în viziune. 

Am văzut că Spiritul Domnului Se îndepărta din biserică. Sluji- 
torii lui Dumnezeu se încrezuseră prea mult în tăria argumentului 
şi nu se bizuiseră aşa cum ar fi trebuit pe Dumnezeu. Am văzut 
că numai puterea argumentului nu-i va determina pe oameni să ia 
poziţie de partea rămăşiţei; pentru că adevărul este nepopular. Slu- 
jitorii lui Dumnezeu trebuie să aibă adevărul în suflet. Îngerul a 
spus: „Ei trebuie să-l preia cald din slavă, să-l poarte în inimile lor 
şi să-l prezinte cu toată căldura şi ardoarea sufletului acelora care îl 
ascultă.“ Doar puţini dintre cei care sunt conştiincioşi sunt pregătiți 
să se decidă doar pe baza argumentului; este imposibil să ajungi la 
inimile multor oameni doar cu teoria adevărului. Trebuie să existe o 
putere care să însoţească adevărul, o mărturie vie care să-i mişte. 

Am văzut că vrăjmaşul este preocupat să distrugă sufletele. Mân- 
dria a pătruns în rândurile noastre; trebuie să existe mai multă umi- 
linţă. Solu Săi îşi îngăduie prea multă independenţă a spiritului. 
Aceasta trebuie dată la o parte şi trebuie să existe unitate între sluji- 
torii lui Dumnezeu. Spiritul a fost scăpat de sub control şi s-a ajuns 
la întrebarea: „Sunt eu păzitorul fratelui meu?“ Îngerul a spus: „Da, 
tu eşti păzitorul fratelui tău. 

Trebuie să veghezi asupra lui, să fii interesat să-i meargă bine şi 
să nutreşti sentimente de bunătate şi iubire faţă de el. Fiţi uniţi, fiți 
uniți.“ Dumnezeu a lăsat ca omul să fie cu inima deschisă şi cinstit, 
fără prefăcătorie, blând, umil, modest. Acesta este principiul cerului; 
Dumnezeu a rânduit să fie aşa. Dar, bietul şi neajutoratul om a căutat 
ceva cu totul diferit — să urmeze propria sa cale, să-şi vadă doar de 
interesele lui. 

L-am întrebat pe înger de ce a fost îndepărtată simplitatea din 
biserică şi de ce a pătruns mândria şi înălţarea. Am văzut că acesta 
este motivul pentru care am fost lăsaţi aproape cu totul în ruina 

vrăjmaşului. Îngerul mi-a spus: „Priveşte şi vei vedea că predomină 
această atitudine: «Sunt eu păzitorul fratelui meu?» Îngerul a spus 
din nou: „Eşti păzitorul fratelui tău. Menirea ta, credinţa ta îţi cer 
să te lepezi de tine şi să te sacrifici pentru Dumnezeu, căci dacă 
nu vei face astfel, nu vei fi vrednic de viaţa veşnică; căci, aceasta a 
fost cumpărată pentru tine cu un preţ scump: suferinţele, agonia şi 
sângele iubitului Fiu al lui Dumnezeu“. 

Am văzut că mulţi, în diferite locuri, în est şi în vest, îşi cumpărau 
fermă după fermă, teren după teren, casă după casă, folosind drept 
pretext cauza lui Dumnezeu, spunând că ei fac acest lucru pentru a fi 
de folos lucrării. Unii cumpără un teren şi lucrează din greu pentru a- 
] putea plăti. Timpul le este atât de ocupat, încât nu pot petrece decât 
puţin timp în rugăciune, pentru a-l sluji lui Dumnezeu şi a câştiga 
putere pentru El, spre a birui când este asaltat. Acumulează datorii, 
iar când lucrarea are nevoie de ajutorul lor, ei nu pot ajuta deoarece 
în primul rând ei trebuie să scape de datorii. Însă, de îndată ce se 
eliberează de datorii, mai departe fac la fel, nefiind de folos cauzei; 
din nou se implică în alte treburi, cumpărându-şi o altă proprietate. 
Ei se măgulesc că procedează bine, că vor folosi avantajele ce decurg 
de aici în folosul cauzei, când de fapt ei îşi strâng comori pentru aici. 
Ei iubesc adevărul cu vorba, nu cu fapta. 

Iubesc cauza lui Dumnezeu exact atât de mult cât o arată fap- 
tele lor. Iubesc mai mult lumea şi mai puţin cauza lui Dumnezeu. 
Atracția pământului este mai puternică, iar atracţia cerului mai slabă. 
Comoara lor este acolo unde este şi inima lor. Prin exemplul lor, ei 
le spun celor din jur că intenţionează să stea aici, că această lume 
este casa lor. Şi îngerul a spus: „Eşti păzitorul fratelui tău“. 

Mulţi s-au complăcut în cheltuieli inutile doar pentru a-şi satis- 
face dorinţele, gustul, ochiul, atunci când lucrarea avea atâta nevoie 
de aceste mijloace şi când unii dintre slujitorii lui Dumnezeu erau 
sărac îmbrăcaţi şi împiedicaţi în lucrul lor din lipsă de mijloace. 
Îngerul a spus: „Timpul lor va trece curând. Faptele arată că eul este 
idolul lor şi că pentru acesta se sacrifică ei“. Eul lor trebuie mulţumit 
cel dintâi; simţământul lor este: „Sunt eu păzitorul fratelui meu?“ 
Mulți au primit avertizare după avertizare; dar nu le-au dat atenţie. 
Eul este pentru ei obiectivul principal şi acestuia totul trebuie să i se 
supună. Am văzut că biserica aproape a pierdut spiritul de tăgăduire 
de sine şi de sacrificiu; ei pun pe primul plan eul şi propriile interese, 

iar după aceea ei fac pentru lucrare ceea ce gândesc că pot face, 
aceasta fiind uneori aproape nimic. Am văzut că un asemenea sacri- 
ficiu este insuficient şi nu este acceptat de Dumnezeu. Toţi trebuie 
să fie interesaţi să facă tot ce pot mai bine pentru înaintarea lucrării. 
Am văzut că cei care nu deţin proprietăţi, însă au un corp puternic, 
sunt răspunzători înaintea lui Dumnezeu de felul cum îşi folosesc 
această putere. Ei trebuie să fie harnici în treburile lor şi să aibă un 
spirit însufleţit; nu ar trebui să-i lase pe cei care au proprietăţi să facă 
tot sacrificiul. Am văzut că şi aceştia pot sacrifica, tot aşa de bine ca 
şi aceia care deţin diferite mijloace. Însă adesea, cei care nu deţin 
proprietăţi nu îşi dau seama că şi ei pot renunţa la multe lucruri, 
pe multe căi, că pot pune la dispoziţie mai puţin pentru corpul lor, 
pentru a-şi satisface gusturile şi poftele, şi pot obţine mult pentru 
lucrare şi astfel îşi strâng o comoară în ceruri. Am văzut că adevărul 
lui Dumnezeu este încântător şi plin de frumuseţe; însă luaţi de la el 
puterea lui Dumnezeu şi acesta va rămâne lipsit de tărie. 


Timpul începerii Sabatului 


( Vezi apendice. ) 


Am văzut că scrie astfel: „din seara zilei până în seara următoare 
să prăznuiţi Sabatul“ ( Leviticul 23, 32 ). Îngerul a spus: „Luaţi 
Cuvântul lui Dumnezeu, citiţi-l, înţelegeţi-l şi nu puteţi greşi. Citiţi-l 
cu atenţie şi veţi descoperi acolo ce înseamnă seara şi exact când 
este aceasta“. L-am întrebat pe înger dacă Dumnezeu privea cu 
neplăcere la felul în care poporul începea Sabatul. Am fost călăuzită 
înapoi, la originea Sabatului, şi am urmărit poporul lui Dumnezeu 
până la acest timp şi am văzut că Domnul nu a fost supărat pe ei. 
Am întrebat de ce a fost astfel şi de ce acum, atât de târziu, trebuie 
să schimbăm momentul începerii Sabatului. Îngerul a spus: „Vei 
înţelege, însă nu acum“. Îngerul a mai spus: „Dacă este dată o lumină 
şi această lumină este lăsată la o parte sau respinsă, atunci urmarea 
este condamnarea şi neplăcerea lui Dumnezeu; însă, înainte de a veni 
lumina, nu este considerat păcat, căci ei nu au avut lumină pe care 
să o respingă“. Am văzut că unii socoteau că Sabatul începe la ora 
6, dar eu văzusem că acesta începe „seara“, iar de aici ei deduceau 
că seara este ora 6. Am văzut că slujitorii lui Dumnezeu trebuie să 
meargă împreună, să fie uniţi, să strângă rândurile. 

Impotrivitorii adevărului 


( Vezi apendice. ) 


Mi-a fost arătat cazul lui Stephenson şi Hall din Wisconsin. Am 
văzut că, pe când eram în Wisconsin, în iunie 1854, cei doi fuseseră 
convinşi că viziunile erau de la Dumnezeu; însă ei le examinau şi le 
comparau cu propriile lor vederi cu privire la „veacul care avea să 
vină “şi, deoarece viziunile nu erau în acord cu acestea, ei sacrificau 
viziunile pentru „veacul care va să vină“. Iar primăvara trecută, 
în călătoria lor în est, ei aveau o poziţie greşită şi nutreau planuri 
uneltitoare. Se poticneau în „veacul care va să fie“ şi erau gata 
să facă orice pentru a prejudicia revista Review; prietenii acesteia 
trebuie să fie treji şi să facă tot ce le stă în putinţă pentru a-i scăpa 
pe copiii lui Dumnezeu de amăgire. Aceşti oameni se unesc cu un 
popor mincinos şi corupt. Ei au avut dovezi în această privinţă. Şi 
în timp ce, pe de o parte, susțineau că-l simpatizează pe soţul meu 
şi că sunt alături de el, ei ( în special Stephenson ) îl muşcau pe la 
spate ca un şarpe. Cuvintele lor erau blânde faţă de el, însă de fapt ei 
instigau Wisconsin-ul împotriva revistei Review şi a conducătorilor 
ei. Stephenson era cel mai activ în această privinţă. Scopul lor era 
ca revista să le publice teoria „veacului ce va să vină“ori, dacă 
nu, să-i distrugă influenţa. Şi în timp ce soţul meu era cu inima 
deschisă faţă de ei şi nesuspicios, căutând căi de a le înlătura gelozia, 
prezentându-le în mod deschis treburile de la birou şi încercând să-i 
ajute, ei priveau cu atenţie pentru a face rău şi observau fiecare lucru 
cu o inimă plină de invidie. Îngerul a spus în timp ce privea la ei: 
„Crezi tu, om slab ce eşti, că te poţi împotrivi lucrării lui Dumnezeu? 
Om slab ce eşti, doar o simplă atingere a degetului Său te poate 
dobort la pământ. El te va mai îngădui doar puţină vreme.“ 

Am fost îndreptată spre începutul învăţăturii advente şi, chiar 
înainte de acest timp, am văzut că nu mai existase egal în privinţa 
înşelăciunii, reprezentării inexacte şi a minciunii practicate de către 
grupul Messenger şi nici o altă asociaţie de inimi atât de corupte 

ascunse sub mantia religiei. Unele inimi cinstite au fost influențate 
de către aceştia, gândind că ei trebuie să aibă cel puţin anumite 
motive pentru declaraţiile pe care le făceau şi socotind că n-ar fi 
posibil ca aceştia să născocească minciuni atât de mari. Biserica lui 
Dumnezeu trebuie să meargă înainte, ca şi când n-ar exista astfel de 
oameni în lume. 

Am văzut că trebuie făcute eforturi hotărâte pentru a le arăta 
celor ce nu sunt creştini în viaţa lor care le sunt greşelile şi că, dacă 
nu fac o reformă, vor fi despărțiți de cei scumpi şi sfinţi, astfel ca 
Dumnezeu să poată avea un popor curat, în care să-Şi găsească 
plăcere. 

Nu ÎI dezonoraţi, unind sau amestecând ceea ce este curat cu 
ceea ce este necurat. 

Mi-a fost arătat că unii veneau din est în vest. Am văzut că 
scopul celor ce pleacă din est în vest nu trebuie să fie îmbogățirea, 
ci câştigarea de suflete pentru adevăr. Îngerul a spus: „Fie ca faptele 
voastre să dovedească faptul că nu pentru onoare sau pentru a vă 
câştiga o comoară pe pământ v-aţi mutat în vest, ci pentru a ţine sus 
şi a înălța stindardul adevărului“. Am văzut că cei care se mută în 
vest trebuie să fie oameni care să arate că-L aşteaptă pe Domnul 
lor. Îngerul a spus: „Fiţi un exemplu viu pentru cei din vest. Faceţi 
ca faptele voastre să dovedească că sunteţi poporul deosebit al lui 
Dumnezeu şi că voi aveţi o lucrare specială, aceea de a da lumii 
ultima solie a harului. Faptele voastre să le spună celor din jur 
că această lume nu este casa voastră“. Am văzut că cei care au 
fost prinşi în cursă trebuie să se smulgă din capcana vrăjmaşului 
şi să fie liberi. Nu vă strângeţi comori pe pământ, ci arătaţi prin 
vieţile voastre că vă strângeţi o comoară în cer. Dacă Domnul v- 
a chemat în vest, El are o lucrare pentru voi, o lucrare măreaţă. 
Fie ca experienţa şi credinţa voastră să-i ajute pe cei care nu au o 
experienţă vie. Atracția voastră să nu fie această bucăţică săracă şi 
întunecoasă de lume, ci să fie lumea de sus, de la Dumnezeu, slava 
şi cerul. Fie ca minţile voastre să nu fie îngrijorate şi neliniştite din 
cauza fermelor voastre care să vă acapareze toată atenţia, ci să fiți 
preocupaţi să contemplaţi ferma lui Avraam. Noi suntem beneficiarii 
acestei moşteniri nemuritoare. Dezlipiţi-vă de pământ şi zăboviţi 
asupra lucrurilor cereşti. 

Răspunderea părintească 


Am văzut că părinţii au o mare răspundere. Ei nu trebuie să fie 
conduşi de copiii lor, ci ei să-i călăuzească pe aceştia. Ca exemplu 
mi-a fost dat Avraam. El a fost credincios peste casa lui. El a poruncit 
casei lui după el, şi aceasta şi-a amintit de Dumnezeu. 

Apoi mi-a fost amintit cazul lui Eli. El nu şi-a ţinut în frâu 
copiii, şi aceştia au devenit răi şi ticăloşi, şi prin nelegiuirea lor au 
condus pe Israel pe căi greşite. Când i-a făcut cunoscut lui Samuel 
păcatele lor şi consecinţele ce aveau să urmeze din cauză că Eli nu 
i-a ţinut în frâu, Dumnezeu a spus că păcatele lor nu vor fi ispăşite 
la nesfârşit prin jertfe şi sacrificii. Când Samuel i-a spus ceea ce i-a 
făcut cunoscut Domnul, Eli s-a supus zicând: „Domnul este acesta, 
să facă ce va crede““( | Samuel 3, 18 ). Blestemul lui Dumnezeu a 
urmat curând. Acei preoţi nelegiuiţi au fost omorâţi şi, de asemenea, 
au fost omorâţi 30.000 din Israel, iar chivotul lui Dumnezeu a fost 
luat de vrăjmaşii lor. Iar când a auzit că fusese luat chivotul lui 
Dumnezeu, Eli a căzut pe spate şi a murit. Toate aceste rele au fost 
urmarea faptului că Eli a neglijat să-şi ţină în frâu copiii. Am văzut 
că, dacă Domnul avea grijă să observe astfel de lucruri în vechime, 
El va face acest lucru şi acum, în timpul de pe urmă. 

Părinţii trebuie să-şi conducă copiii, să le îndrepte poftele, să le 
supună, căci, de nu, Dumnezeu îi va nimici cu siguranţă pe copii 
în ziua mâniei Sale aprinse, iar părinţii care nu şi-au ţinut în frâu 
copiii nu vor fi socotiți fără vină. Mai ales aceia care sunt slujitori 
ai lui Dumnezeu trebuie să-şi conducă familiile şi să le ţină în 
supunere. Am văzut că ei nu sunt pregătiţi să judece sau să hotărască 
în probleme ale bisericii decât dacă îşi pot conduce propria lor casă. 
Ei trebuie să facă ordine în primul rând în casa lor, iar apoi judecata 
şi influenţa lor poate fi folosită în biserică. 

Am văzut că motivul pentru care în ultima vreme viziunile nu 
au fost mai dese a fost faptul că nu au fost apreciate de biserică. 
Biserica aproape şi-a pierdut spiritualitatea şi credinţa, iar mustrările 

şi avertizările au avut doar puţin efect asupra lor. Mulţi din cei ce au 
susţinut că au încredere în acestea nu le-au acordat atenţie. 

Unii au apucat pe o cale necugetată când le-au vorbit despre 
credinţa lor celor necredincioşi, iar când le-au fost cerute dovezi, ei 
au citit o viziune în loc să meargă la Biblie pentru dovezi. Am văzut 

[120] că acest mod de lucru este nechibzuit şi i-a provocat pe necredincioşi 
împotriva adevărului. Viziunile nu pot avea greutate în faţa acelora 
care nu le-au văzut niciodată şi nu ştiu nimic despre spiritul lor. În 
asemenea cazuri, nu trebuie să se facă referinţă la ele. 


xX K kK kK x 


Credinţa în Dumnezeu 


Pe când mă aflam în Battle Creek, Michigan, la 5 mai 1855, mi-a 
fost arătat că există o mare lipsă de credinţă în rândul slujitorilor lui 
Dumnezeu, ca şi în rândurile bisericii. Ei se descurajau prea uşor, se 
îndoiau de Dumnezeu şi erau prea lesne crezători că au o soartă grea 
şi că Dumnezeu i-a părăsit. Acest lucru este neîndurător. Dumnezeu 
i-a iubit atât de mult, încât a dat pe scumpul şi iubitul Său Fiu să 
moară pentru ei şi întregul cer a fost interesat de mântuirea lor; şi 
după ce au fost făcute toate acestea pentru ei, lor le era greu să 
creadă şi să se încreadă într-un astfel de Tată bun şi iubitor. El a spus 
că este mai doritor să dea Duhul Sfânt celor care ÎI cer decât sunt 
părinţii pământeşti gata să dea daruri bune copiilor lor. Am văzut 
că slujitorii lui Dumnezeu şi biserica se descurajau prea uşor. Când 
cereau Tatălui lor din ceruri lucruri pe care ei le socoteau necesare, şi 
acestea nu erau primite imediat, credinţa lor şovăia, curajul dispărea 
şi un duh de murmurare punea stăpânire pe ei. Am văzut că aceasta 
nu-l făcea plăcere lui Dumnezeu. 

Fiecare sfânt care vine înaintea lui Dumnezeu cu o inimă sinceră, 
ŞI îşi înalţă cererile sincere către El prin credinţă, va primi răspuns 
la rugăciunile sale. Credinţa voastră nu trebuie să se desprindă de 
făgăduinţele lui Dumnezeu, dacă nu vedeţi sau nu simţiţi imediat 
răspunsul la rugăciune. Nu vă fie teamă să vă încredeţi în Dumnezeu. 
Bazaţi-vă pe făgăduinţa Lui sigură: „Cereţi şi veţi primi“. Dumnezeu 
este prea înţelept pentru a greşi şi prea bun pentru a reţine vreun 
lucru bun de la sfinţii Săi care merg pe o cale dreaptă. Omul greşeşte 
şi, deşi cererile sale sunt înălțate dintr-o inimă sinceră, el nu cere 
întotdeauna lucrurile care sunt bune pentru el sau care vor aduce 
slavă lui Dumnezeu. Când este aşa, Tatăl nostru cel înţelept şi bun 
ne ascultă cererile şi ne va răspunde, uneori imediat; însă El ne dă 
lucrurile care sunt cel mai mult spre binele nostru şi spre slava Sa. 
Dumnezeu ne dă binecuvântări; dacă am putea observa planul Său, 
noi am vedea limpede că El ştie ce este cel mai bine pentru noi şi 
că rugăciunile noastre sunt ascultate. Nu ne dă nimic care să ne fie 

vătămător, ci tocmai binecuvântarea de care avem nevoie, în loc să 
ne dea un lucru pe care noi l-am cerut, dar care nu este spre binele 
nostru, ci pentru a ne face rău. 

Am văzut că, dacă nu primim răspuns imediat la rugăciuni, noi ar 
trebui să ne menţinem credinţa şi să nu îngăduim descurajarea, căci 
aceasta ne va despărți de Dumnezeu. Dacă credinţa noastră şovăie, 
nu vom primi nimic de la El. Încrederea noastră în Dumnezeu trebuie 
să fie puternică; şi când vom avea cel mai mult nevoie de aceasta, 
binecuvântarea va cădea asupra noastră ca un ropot de ploaie. 

Când slujitorii lui Dumnezeu se roagă pentru Duhul Său şi pen- 
tru binecuvântarea Sa, uneori aceasta vine imediat; însă aceasta nu 
este întotdeauna acordată atunci. În asemenea momente, nu fiți slabi. 
Lăsaţi credinţa voastră să se prindă cu credincioşie de promisiunea 
care va veni. Încrederea voastră să fie deplină în Dumnezeu şi adesea 
binecuvântarea va veni când aveţi cel mai mult nevoie de ea; pe neaş- 
teptate veţi primi ajutor de la Dumnezeu, când veţi prezenta adevărul 
celor necredincioşi şi veţi fi în stare să propovăduiţi Cuvântul cu 
claritate şi putere. 

Acest lucru mi-a fost asemănat cu copiii care cer o binecuvântare 
de la părinţii lor de pe pământ, care îi iubesc. Ei cer ceva despre care 
părinţii lor ştiu că le va face rău; părinţii lor le dau lucrurile care vor 
fi bune şi sănătoase pentru ei, în locul celor pe care ei le-au dorit. 
Am văzut că fiecare rugăciune înălţată în credinţă, dintr-o inimă 
deschisă, va fi ascultată de Dumnezeu şi va primi răspuns, iar cel 
care a înălţat cererea va avea binecuvântarea când va avea cel mai 
mult nevoie de ea şi, cel mai adesea, aceasta va depăşi aşteptările 
sale. Nici o rugăciune a sfinţilor credincioşi nu este pierdută atunci 
când este înălţată în credinţă, dintr-o inimă sinceră. 


Partida ,„Messenger*“ 


( Vezi apendice. ) 


Pe când mă aflam la Oswego, New York, în iunie 1855, mi-a 
fost arătat că poporul lui Dumnezeu era frânat de anumite piedici; 
că se aflau Acani în tabără. Lucrarea lui Dumnezeu nu a progresat 
decât puţin, şi mulţi dintre slujitorii Săi fuseseră descurajaţi pentru 
că adevărul nu mai avea efect în New York şi nu s-au mai adăugat 
mulţi bisericii. Partida „Messenger“ luase fiinţă şi urma ca noi să 
suferim un timp datorită limbilor lor mincinoase şi reprezentărilor 
lor greşite, deşi aveam să ducem această povară cu răbdare; căci 
ei nu aveau să aducă prejudicii cauzei lui Dumnezeu acum, când 
ne părăsiseră, mai mult decât ar fi prejudiciat-o prin influenţa lor 
dacă ar fi rămas cu noi. Asupra bisericii a fost adusă neplăcerea 
lui Dumnezeu datorită faptului că existau în ea persoane cu inimi 
corupte. Ei doreau să fie în faţă, când nici Dumnezeu, nici fraţii lor 
nu-i aşezaseră acolo. Egoismul şi înălţarea de sine îi caracteriza. S-a 
deschis acum un loc pentru toţi de felul acesta, loc unde pot găsi 
păşune alături de cei de acelaşi fel cu ei. Noi ar trebui să-L lăudăm 
pe Dumnezeu că, în îndurarea Lui, a scăpat biserica de ei. 

Dumnezeu a lăsat pe mulţi dintre aceştia în voia pornirilor lor, ca 
să facă faptele pe care ei le voiau. Acum se bucură de înţelegere şi 
astfel vor înşela pe câţiva; însă toți cei care sunt cinstiţi vor fi luminaţi 
în ce priveşte adevărata stare a celui de lângă el şi va rămâne alături 
de poporul deosebit al lui Dumnezeu, se va prinde de adevăr şi va 
merge pe calea cea strâmtă, nefiind afectaţi de cei care au renunţat 
la Dumnezeu pentru căile şi faptele lor. Am văzut că Dumnezeu 
le-a dat acestor persoane posibilitatea de a face o reformă în viaţa 
lor, că le dăduse lumină în ce priveşte dragostea pentru eul lor şi 
pentru celelalte păcate; Însă ei n-au dat atenţie acestei lumini. Nu 
voiau să-şi refacă viaţa, iar El, în îndurarea Sa, a scăpat biserica de 
ei. Adevărul va avea efect dacă slujitorii lui Dumnezeu şi biserica se 
vor consacra Lui şi cauzei Sale. 

Am văzut că poporul lui Dumnezeu trebuie să se trezească şi să- 
şi pună armura. Domnul Hristos vine şi lucrarea cea mare de ducere 
a ultimei solii de îndurare este de prea mare importanţă pentru noi 
ca să o lăsăm deoparte şi să răspundem la minciunile, neadevărurile 
şi calomniile nutrite de partida „Messenger“ şi răspândite în jur. 
Adevărul, adevărul prezent: asupra acestuia trebuie să zăbovim noi. 
Satana este în toate acestea pentru a ne distrage mintea de la adevărul 
prezent şi de la venirea lui Hristos. Îngerul a spus: „Isus cunoaşte 
toate aceste lucruri“. Mai este puţin şi le soseşte ziua. Toţi vor fi 
judecaţi după faptele lor, făcute în trup. Limba mincinoasă va fi 
oprită. Păcătoşii din Sion vor fi înspăimântați şi frica îi va surprinde 
pe cei făţarnici. 

Am văzut că noi nu trebuie să amânăm venirea Domnului. Înge- 
rul a spus: „Pregătiţi-vă, pregătiţi-vă pentru ceea ce va veni asupra 
pământului. Faptele voastre să fie în acord cu credinţa voastră.“ Am 
văzut că mintea trebuie să aibă ca preocupare pe Dumnezeu şi că 
influenţa noastră trebuie să vorbească în favoarea lui Dumnezeu şi 
a adevărului Său. Noi nu Îl putem onora pe Domnul atunci când 
suntem nepăsători şi indiferenți. Nu putem să-l aducem slavă atunci 
când suntem deznădăjduiţi. Cu toată seriozitatea să căutăm să ne 
asigurăm mântuirea şi să salvăm pe mulţi alţii. Orice lucru important 
trebuie legat de aceasta şi orice este lăturalnic trebuie să treacă în 
plan secundar. 

Am văzut frumuseţea cerurilor. I-am auzit pe îngeri cântând 
cântecele lor înălţătoare, aducând laudă, onoare şi slavă lui Isus. Am 
putut atunci să-mi dau seama puţin de ceea ce înseamnă minunata 
iubire a Fiului lui Dumnezeu. El a lăsat toată slava şi onoarea pe 
care le avea în ceruri şi a fost atât de preocupat de mântuirea noastră, 
încât a dus cu răbdare şi blândeţe toate nelegiuirile şi ofensele pe 
care omul le-a putut îngrămădi asupra Lui. El a fost rănit şi lovit; El 
a fost întins pe crucea Calvarului şi a suferit moartea cea mai teribilă 
pentru a ne scăpa de moarte, pentru ca noi să putem să putem fi 
spălaţi prin sângele Său şi înălţaţi pentru a locui cu El în locuinţele 
pe care le-a pregătit pentru noi; pentru a ne bucura de lumina şi slava 
cerului, pentru a auzi cântecul îngerilor şi a cânta împreună cu ei. 

Am văzut că întregul cer este interesat de mântuirea noastră; 
iar noi să fim indiferenți? Să fim noi nepăsători, ca şi când ar fi 
un lucru de mică însemnătate dacă suntem sau nu mântuiţi? Să 
desconsiderăm noi sacrificiul care a fost făcut pentru noi? Unii au 
făcut acest lucru. Ei s-au jucat cu harul oferit, iar acum mânia lui 
Dumnezeu este asupra lor. Duhul lui Dumnezeu nu poate fi întristat 
la nesfârşit. El Se va depărta dacă este în continuare întristat. După 
tot ceea ce s-a făcut ca Dumnezeu să-i poată salva pe oameni, dacă ei 
arată prin vieţile lor că se joacă cu harul lui Dumnezeu, moartea va fi 

partea lor, şi aceasta va fi scump plătită. Va fi o moarte îngrozitoare; 
căci va trebui să simtă agonia pe care a simţit-o Domnul Hristos pe 
cruce, ca să plătească pentru ei preţul de răscumpărare, pe care ei au 
refuzat-o. Şi atunci, ei îşi vor da seama că au pierdut viaţa veşnică 
şi moştenirea nemuririi. Marele sacrificiu care a fost făcut pentru 
suflete arată cât de valoroase sunt ele. Când un suflet preţios este 
pierdut o dată, el este pierdut pentru totdeauna. 

Am văzut un înger ce avea în mână o cumpănă cu care cântărea 
gândurile şi preocupările poporului lui Dumnezeu şi în special ale 
celor tineri. Într-o parte erau gândurile şi interesele îndreptate că- 
tre cer, iar în cealaltă parte, gândurile şi interesele îndreptate spre 
pământ. Pe această balanţă erau puse cititul de cărți obişnuite, pre- 
ocupările în privinţa îmbrăcămintei, a etalării, a vanităţii, mândriei 
etc. Oh, ce moment solemn! Îngerul lui Dumnezeu ţinând cumpăna, 
cântărind gândurile celor ce susțineau că sunt copiii Săi — a acelora 
care pretindeau că sunt morţi faţă de lume şi vii pentru Dumnezeu. 
Partea balanței plină cu gânduri legate de pământ, vanitate, mândrie, 
s-a lăsat repede în jos, neputând rezista sub greutatea care se tot 
adăuga. Cea cu gânduri şi preocupări pentru cer a mers tot aşa de 
repede în sus cum a mers cealaltă în jos şi, oh, cât de uşoară a fost 
aceasta! Pot să vă relatez acest lucru aşa cum l-am văzut; însă n-aş 
putea reda niciodată impresia solemnă şi vie care s-a înuipărit în 
mintea mea atunci când îngerul cu cumpăna a cântărit gândurile şi 
preocupările poporului lui Dumnezeu. Îngerul a spus: „Pot intra unii 
ca aceştia în cer? Nu, nu, niciodată. Spune-le că nădejdea pe care o 
au acum le este zadarnică şi că, dacă nu se pocăiesc degrabă şi nu 
obţin mântuirea, trebuie să piară“. 

Doar o formă de evlavie nu va mântui pe nimeni. Toţi trebuie să 
aibă o experienţă vie, profundă. Doar aceasta îi va scăpa în timpul de 
strâmtorare. Atunci lucrarea lor va fi pusă la probă; şi dacă este aur, 
argint sau pietre preţioase, ei vor fi ascunşi sub scutul lui Dumnezeu. 
Însă, dacă lucrarea lor este lemn, fân şi paie, nimic nu-i va putea 
apăra de mânia aprinsă a lui lehova. 

Celor tineri, ca şi celor în vârstă, li se va cere socoteală de nădej- 
dea lor. Însă mintea, pentru care Dumnezeu a rânduit lucruri bune, 
pentru a-l sluji în mod desăvârşit, a zăbovit asupra unor lucruri ne- 
chibzuite, în loc să zăbovească asupra celor veşnice. Mintea care 
este lăsată să hoinărească încoace şi încolo este tot aşa de capabilă 

să înţeleagă adevărul, dovezile din Cuvântul lui Dumnezeu pentru 
ținerea Sabatului şi temelia adevărată a nădejdii creştine, cum este 
în stare să fie preocupată de înfăţişare, maniere, îmbrăcăminte etc. 
Iar aceia care lasă mintea să le fie distrasă de povestiri nechibzuite 
şi basme închipuite îşi hrănesc imaginaţia, însă strălucirea Cuvântu- 
lui lui Dumnezeu este eclipsată pentru ei. În mod voit, mintea este 
îndepărtată de Dumnezeu. Interesul pentru preţiosul Său cuvânt este 
distrus. 

Ne-a fost dată o carte care să ne călăuzească picioarele prin 
primejdiile acestei lumi întunecoase, pe calea către ceruri. Aceasta 
ne spune cum putem scăpa de mânia lui Dumnezeu şi ne vorbeşte, de 
asemenea, despre suferinţele Domnului Hristos pentru noi, sacrificiul 
cel mare pe care l-a făcut El ca să putem fi mântuiţi şi să ne bucurăm 
de prezenţa lui Dumnezeu pentru totdeauna. Şi dacă unii nu vor 
atinge această ţintă în cele din urmă, după ce au auzit adevărul pe 
care îl au în această ţară cu atâta lumină, aceasta va fi din vina lor; 
ei nu vor avea scuză. Cuvântul lui Dumnezeu ne spune cum putem 
deveni creştini desăvârşiţi şi cum să scăpăm de ultimele şapte plăgi. 
Însă ei nu-şi dau interesul să descopere aceste lucruri. Altceva le 
preocupă mintea, idolii pe care îi iubesc, iar Duhul lui Dumnezeu 
este neglijat şi desconsiderat. Dumnezeu nu a fost luat în serios 
de cei care susţin că sunt creştini, iar când Cuvântul Său cel sfânt 
îi va judeca în ziua de pe urmă, ei vor fi găsiţi necorespunzători. 
Acest cuvânt, pe care ei l-au neglijat în favoarea unor cărți ieftine, le 
pune la încercare vieţile. Acela este standardul; motivele, cuvintele, 
faptele şi felul în care îşi petrec timpul, toate acestea sunt comparate 
cu ceea ce spune Cuvântul lui Dumnezeu; şi dacă atunci sunt găsiţi 
necorespunzători, cazurile lor sunt hotărâte pentru totdeauna. 

Am văzut că mulţi se măsoară cu ei înşişi şi îşi compară vieţile 
cu vieţile altora. Nu ar trebui să fie aşa. Nimeni în afară de Domnul 
Hristos nu ne este dat ca exemplu. El este adevăratul nostru Model şi 
fiecare ar trebui să se lupte să exceleze în a-L imita. Noi suntem ori 
împreună lucrători cu Hristos, ori cu Satana. Ori adunăm cu Hristos, 
ori risipim. Ori suntem creştini hotărâți, sinceri, cu toată inima, ori 
nu suntem deloc. Domnul Hristos spune: „O, dacă ai fi rece sau în 
clocot. Dar, fiindcă eşti căldicel, nici rece, nici în clocot, am să te 
vărs din gura Mea“ ( Apocalipsa 3, 15. 16). 

Am văzut că, până acum, mulţi de-abia ştiu câte ceva din ceea 
ce înseamnă tăgăduirea de sine sau sacrificiul sau ce înseamnă să 
suferi de dragul adevărului. Însă nimeni nu va intra în cer fără să facă 
sacrificii. Trebuie nutrit un spirit de tăgăduire de sine şi de sacrificiu. 
Unii nu s-au sacrificat nici pe ei înşişi, nici trupurile lor pe altarul 
lui Dumnezeu. Ei îşi îngăduie un temperament pripit, capricios, îşi 
satisfac poftele şi slujesc propriilor lor interese, fără să ţină seama de 
lucrarea lui Dumnezeu. Toţi cei care sunt gata să facă orice sacrificiu 
pentru viaţa veşnică o vor avea şi se va merita să sufere pentru a o 
dobândi, se va merita să-şi răstignească eul şi să renunţe la orice idol 
pentru a ajunge la ea. O greutate mult mai mare şi veşnică de slavă 
întrece orice lucru şi eclipsează orice plăcere pământească. 


Mărturia 2 

La Conferinţa din Battle Creek, din 27 mai 1856, mi-au fost 
arătate în viziune unele lucruri care privesc biserica în general. Slava 
şi măreţia lui Dumnezeu au trecut prin faţa mea. Îngerul a spus: 
„El este grozav în măreție, deşi nu vă daţi seama de acest lucru; 
mânia Lui este teribilă, deşi Îl supăraţi în fiecare zi“. „Luptaţi-vă să 
intraţi pe poarta cea strâmtă, căci largă este poarta, lată este calea 
care duce la pierzare şi mulţi sunt cei ce intră pe ea. Dar strâmtă 
este poarta, îngustă este calea care duce la viaţă şi puţini sunt cei 
ce o află“ ( Matei 7, 13.14 ). Aceste căi sunt distincte, separate, 
merg în direcţii opuse. Una conduce spre viaţă veşnică, iar cealaltă 
spre moarte veşnică. Am văzut deosebirea dintre aceste căi, şi, de 
asemenea, deosebirea dintre cei ce merg pe ele. Căile sunt opuse; 
una este largă şi netedă, cealaltă este îngustă şi aspră. Deci, cei care 
merg pe ele au caractere opuse, în ce priveşte viaţa, îmbrăcămintea 
şi conversațiile lor. 

Cei care călătoresc pe calea cea îngustă vorbesc despre bucuria 
şi fericirea pe care le vor avea la sfârşitul călătoriei. Chipurile lor 
sunt adesea triste şi totuşi deseori strălucesc de o bucurie sfântă, 
sacră. Ei nu se îmbracă precum cei de pe calea cea largă, nici nu 
vorbesc ca ei şi nici nu fac faptele lor. Lor le-a fost dat un model. 
Omul durerii, obişnuit cu suferinţa, le-a deschis calea şi El Însuşi a 
mers pe ea. Urmaşii Lui văd urmele paşilor Lui şi sunt mângâiaţi, 
alinaţi. El a mers pe această cale în siguranţă; şi ei pot merge la fel, 
călcând pe urmele paşilor Lui. 

Pe calea cea largă, toţi sunt preocupaţi de propriile lor persoane, 
de îmbrăcăminte, de plăcerile ce se ivesc. Ei îşi îngăduie libertate în 
râsete, veselie şi nu se gândesc la sfârşitul călătoriei lor, la distrugerea 
sigură de la capătul cărării. Cu fiecare zi ce trece, ei se apropie de 
nimicirea lor; cu toate acestea, ei merg înainte în mod nesăbuit, 
repede, tot mai repede. Oh, cât de înspăimântător mi s-a părut acest 
lucru! 

Am văzut că mulți dintre cei ce călătoreau pe această cale largă 
aveau aceste cuvinte scrise asupra lor: „Mort faţă de lume. Sfârşitul 
tuturor lucrurilor este aproape. De aceea, fiţi şi voi gata.“Ei păreau 
la fel de îngâmfaţi ca cei din jurul lor, cu excepţia unei umbre de 
tristeţe pe care am observat-o pe chipurile lor. Discuţiile lor erau la 
fel ca ale celor veseli şi nesăbuiţi din jur; însă, din când în când, ei 
arătau cu satisfacţie spre cele scrise pe veşmintele lor, spunând şi 
altora să aibă şi ei aceleaşi lucruri scrise pe ale lor. Se aflau pe calea 
cea largă, deşi susțineau că se numără printre cei ce merg pe calea 
cea îngustă. Cei din jurul lor spuneau: „Nu este nici o deosebire 
între noi. Suntem la fel în modul în care ne îmbrăcăm, vorbim şi 
acționăm“. 

Apoi am fost îndreptată înapoi, spre anii 1843 şi 1844. Atunci 
exista un spirit de consacrare care nu mai există acum. Ce s-a întâm- 
plat cu cel care susţine că este poporul deosebit al lui Dumnezeu? 
Am văzut că acesta se conformează lumii şi nu doreşte să sufere de 
dragul adevărului. Am văzut o mare lipsă de supunere faţă de voinţa 
lui Dumnezeu. Am fost îndreptată spre copiii lui Israel, după ce 
au plecat din Egipt. Dumnezeu, în îndurarea Lui, i-a scos afară din 
Egipt, astfel ca ei să I se poată închina fără oprelişte sau reţinere. Pe 
cale, El a înfăptuit minuni pentru ei, i-a pus la probă şi i-a încercat, 
aducându-i în situaţii de strânsoare. După ce a lucrat atât de minunat 
în favoarea lor şi i-a izbăvit de atâtea ori, ei murmurau când erau 
puşi la probă sau erau încercaţi de El. Cuvintele lor erau acestea: 
„Mai bine ne-ar fi lăsat Dumnezeu să murim de mâna Domnului în 
țara Egiptului“. Ei pofteau după ceapa şi prazul de acolo. 

Am văzut că mulți dintre cei care pretind a crede adevărul pentru 
acest timp de pe urmă socotesc un lucru ciudat că israeliţii murmurau 
în timpul călătoriei lor; şi că, după toate faptele minunate făcute de 
Dumnezeu pentru ei, au putut fi atât de nerecunoscători, încât să uite 
ce a făcut El pentru ei. Îngerul a spus: „Voi aţi făcut mai rău decât 
ei“. Am văzut că Dumnezeu le-a dat slujitorilor Săi adevărul atât 
de clar, atât de lămurit, încât acestuia nu i se poate rezista. Oriunde 
merg, ei vor birui cu siguranţă. Vrăjmaşii lor nu pot ocoli adevărul 
convingător. Lumina a fost revărsată atât de clar, încât slujitorii 
lui Dumnezeu se pot ridica oriunde şi pot lăsa ca adevărul, clar şi 
coerent, să aducă biruinţă. Această mare binecuvântare nu a fost 
preţuită şi nici măcar luată în seamă. Dacă apar necazuri, unii încep 

să privească înapoi şi consideră că trec printr-o perioadă grea. Unii 
din cei care susţin că sunt slujitorii lui Dumnezeu nu ştiu ce efect 
curăţitor au încercările. Uneori, îşi produc ei înşişi încercări, îşi 
închipuie anumite necazuri şi sunt aşa de uşor descurajaţi, răniţi, se 
simt atât de repede atingi în mândria lor, încât se jignesc pe ei înşişi, 
îi jignesc pe alţii şi fac rău cauzei lui Dumnezeu. Satana amplifică 
necazurile lor şi le pune în minte astfel de gânduri care le-ar distruge 
influenţa şi utilitatea, dacă le-ar da frâu liber. 

Unii s-au simţit ispitiţi să iasă din lucrare şi să lucreze cu mâinile 
lor. Am văzut că, dacă Dumnezeu Şi-ar retrage mâna de la ei şi ar fi 
lăsaţi pradă bolii şi morții, atunci aceştia ar şti ce înseamnă necazul. 
A murmura împotriva lui Dumnezeu este un lucru îngrozitor. Ei 
nu au întipărit în minte că drumul pe care merg este aspru, că este 
nevoie de tăgăduire de sine, de răstignirea eului şi că nu trebuie să 
se aştepte ca totul să meargă atât de bine ca şi când ar fi pe calea cea 
largă. 

Am văzut că unii slujitori ai lui Dumnezeu, chiar dintre pastori, se 
descurajează foarte uşor, eul lor se simte repede rănit şi îşi închipuie 
că sunt descurajaţi şi jigniţi, când, de fapt, lucrurile nu stau astfel. 

Ei socotesc că au o soartă grea. Unii ca aceştia nu îşi dau seama 
ce ar simţi dacă mâna protectoare a lui Dumnezeu ar fi retrasă de la 
ei şi ar trece prin chin sufletesc. Atunci ar descoperi că soarta lor 
este de zece ori mai grea ca înainte, când erau angajaţi în lucrarea lui 
Dumnezeu, suferind necazuri şi lipsuri, dar, cu toate acestea, având în 
toate acestea aprobarea lui Dumnezeu. Unii dintre cei care lucrează 
pentru cauza lui Dumnezeu nu ştiu când trec prin perioade lejere. 
Ei au avut atât de puţine lipsuri şi ştiu atât de puţin ce înseamnă o 
nevoie, sau să facă o lucrare grea, sau să ducă o povară sufletească, 
încât, atunci când trec printr-o perioadă uşoară, când sunt favorizați 
de Dumnezeu şi aproape liberi de orice chin sufletesc, ei nu îşi dau 
seama de acest lucru şi socotesc că au necazuri mari. Am văzut că, 
dacă unii ca aceştia nu vor dovedi un spirit de sacrificiu de sine, 
dacă nu vor fi gata să lucreze cu optimism, fără a se cruța pe ei 
înşişi, Dumnezeu Se va dispensa de ei. El nu-i va recunoaşte ca fiind 
slujitorii Săi care se sacrifică pe ei înşişi, însă îi va înălța pe cei 
care vor lucra, nu în mod leneş, ci serios, şi aceştia îşi vor da seama 
când trec printr-o perioadă uşoară. Slujitorii lui Dumnezeu trebuie 

să simtă povara sufletelor şi să plângă între tindă şi altar, strigând: 
„Cruţă-ţi poporul, o, Doamne“. 

Unii slujitori ai lui Dumnezeu îşi consacră vieţile în slujba cauzei 
Lui, până ce structura lor cedează şi sunt aproape epuizați de efort 
psihic, grijă neîntreruptă, trudă şi lipsuri. Alţii nu şi-au luat poveri 
ŞI nici nu-şi iau poveri asupra lor. Cu toate acestea, tocmai unii ca 
aceştia socotesc că trec prin greu, fiindcă ei nu au trecut niciodată 
prin greutăţi. Ei nu au trecut prin botezul suferinţei şi nu vor trece 
niciodată prin acesta, atâta timp cât se dovedesc atât de slabi şi lipsiți 
de tărie şi îşi găsesc plăcere în tihna lor. Din ceea ce mi-a arătat 
Dumnezeu, este nevoie ca printre pastori să se întâmple o nenorocire, 
astfel ca cei leneşi, care tărăgănează şi îşi poartă de grijă doar lor 
înşişi să fie îndepărtați şi să rămână doar un grup curat, cu oameni 
credincioşi, care se sacrifică pe sine, care nu au în vedere doar tihna 
lor, ci care vor păstori cu credincioşie atât prin cuvânt, cât şi prin 
învăţătură, care vor dori să sufere şi să îndure toate lucrurile de 
dragul lui Hristos şi pentru a-i salva pe aceia pentru care El a murit. 
Fie ca aceşti slujitori să simtă nenorocirea asupra lor dacă nu predică 
Evanghelia, şi aceasta le va fi suficient; însă nu toţi simt acest lucru. 

Asemănarea cu lumea 


Mi-a fost arătată asemănarea cu lumea a unora dintre cei ce pre- 
tind a fi păzitori ai Sabatului. O, am văzut că aceasta este o dezonoare 
pentru ei şi pentru cauza lui Dumnezeu. Ei îşi dezmint menirea. Ei 
cred că nu sunt ca lumea, însă sunt atât de apropiaţi de cei din lume 
în ce priveşte îmbrăcămintea, vorbirea şi faptele lor, încât nu se poate 
face nici o distincţie. I-am văzut împodobindu-şi bietele trupuri mu- 
ritoare, care în orice moment pot fi a-tinse de degetul lui Dumnezeu 
şi întinse pe patul de suferinţă. Oh, şi atunci, când se apropie de ul- 
tima clipă, un chin de moarte îi torturează şi marea întrebare care se 
pune este: „Sunt eu pregătit să mor? Pregăut să apar în faţa judecății 
lui Dumnezeu şi să trec cu bine de aceasta?“ Întreabă-i atunci pe 
aceştia ce simt în legătură cu împodobirea trupurilor lor şi dacă ei 
simt ce înseamnă să fii pregătit să apari înaintea lui Dumnezeu, şi ei 
îți vor spune că, dacă ar putea aduce înapoi trecutul pentru a mai trăi, 
şi-ar îndrepta vieţile, ar evita nebuniile lumii, vanitatea şi mândria 
ei, şi-ar acoperi trupurile cu veşminte modeste şi ar fi un exemplu 
pentru cei din jurul lor. Ei ar trăi pentru slava lui Dumnezeu. 

De ce este atât de greu de dus o viaţă umilă, de tăgăduire de 
sine? Deoarece pretinşii creştini nu sunt morţi faţă de lume. Este 
uşor de trăit după ce am murit. Însă mulţi tânjesc după prajii şi ceapa 
din Egipt. Ei sunt înclinați să se îmbrace şi să acţioneze la fel ca 
lumea, pe cât este posibil, şi cu toate acestea să meargă în cer. Unii 
ca aceştia urcă pe o altă cale. Ei nu intră pe poarta cea strâmtă şi nici 
nu merg pe calea cea îngustă. 

Mi-a fost arătat grupul celor prezenţi la Conferinţă. 

Îngerul a spus: „Unii vor fi hrană pentru viermi ( Sora Clarissa 
M. Bonfoey, care a adormit în Isus la doar trei zile după darea 
acestei viziuni, a fost prezentă, sănătoasă fiind, şi a fost profund 
impresionată că ea va fi una din cei care aveau să meargă în mormânt, 
mărturisindu-şi convingerile şi altora. ), unii vor fi atinşi de ultimele 
şapte plăgi, iar alţii vor trăi şi vor rămâne pe pământ pentru a fi luaţi 
la venirea lui Isus“. 

Solemne au fost cuvintele acestea! L-am întrebat pe înger de ce 
erau atât de puţini cei interesaţi de bunăstarea lor veşnică, atât de 
puţini pregătiţi pentru ultima clipă. El a spus: „Pământul îi atrage, 
comorile lui li se par valoroase“. Ei găsesc suficiente lucruri cu 
care să-şi încarce mintea şi nu au timp să se pregătească pentru 
ceruri. Satana este întotdeauna gata să-i arunce în greutăţi tot mai 
mari; de îndată ce o nelinişte sau un necaz este îndepărtat din minte, 
el le stârneşte o dorinţă nesfântă, mai mult pentru lucrurile de pe 
pământ; şi astfel, timpul lor trece şi, când este prea târziu, ei îşi dau 
seama că nu au câştigat nimic substanţial. Ei s-au agăţat de năluci 
şi au pierdut viaţa veşnică. Unii ca aceştia nu vor avea nici o scuză. 
Mulţi se îmbracă precum lumea pentru a avea influenţă. Însă, prin 
aceasta, ei fac o greşeală tristă şi fatală. Dacă ei ar avea o influenţă 
adevărată, mântuitoare, atunci să trăiască potrivit cu mărturisirea lor 
de credinţă, să-şi arate credinţa prin faptele lor neprihănite şi să arate 
că este o mare deosebire între creştin şi lume. 

Am văzut că vorbirea, îmbrăcămintea şi faptele trebuie să fie în 
favoarea lui Dumnezeu. Atunci, o influenţă sfântă va fi revărsată 
asupra tuturor şi toţi vor avea cunoştinţă de ceea ce sunt ei şi de 
faptul că au fost cu Isus. Necredincioşii vor vedea că adevărul pe 
care îl mărturisim are o influenţă sfântă şi că credinţa în venirea lui 
Hristos afectează caracterul omului. Dacă cineva doreşte ca influenţa 
sa să fie în favoarea adevărului, atunci să trăiască acest adevăr şi în 
felul acesta să imite umilul Model. 

Am văzut că Dumnezeu urăşte mândria şi că toţi cei mândri şi 
cei care săvârşesc nelegiuirea vor fi ca miriştea, iar ziua care vine 
îi va arde. Am văzut că solia îngerului al treilea trebuie să lucreze 
precum drojdia asupra multor inimi care susţin că o cred, pentru a 
îndepărta din ei mândria, egoismul, lăcomia şi iubirea de lume. 

Isus vine; va găsi El un popor care se aseamănă lumii? ÎL va 
recunoaşte El pe acesta ca fiind poporul Său pe care Şi l-a curăţit 
pentru Sine Însuşi? Oh, nu. Nimeni în afară de cei curaţi şi sfinţi nu 
vor fi recunoscuţi ca fiind ai Săi. Aceia care au fost curățiţi şi albiţi 
prin suferinţă, care s-au păstrat separat de lume, nepătaţi de aceasta, 
aceştia vor fi ai Săi. 

Când am văzut lucrul îngrozitor că poporul lui Dumnezeu era 
asemenea lumii, fără nici o deosebire, cu excepţia numelui, între 
cei ce pretindeau a fi ucenici ai blândului şi smeritului Isus şi cei 

necredincioşi, sufletul meu a simţit un chin profund. Am văzut că 
Isus a fost rănit şi expus unei ruşini deschise. Îngerul a spus că 
a văzut cu mâhnire că pretinsul popor al lui Dumnezeu iubeşte 
lumea, se face părtaş la spiritul ei şi urmează moda ei: „Despărţiţi- 
vă, despărțiţi-vă! pentru ca partea voastră să nu fie afară din cetate, 
împreună cu făţarnicii şi cu necredincioşii. Menirea ta îţi va cauza 
un mare chin, dar pedeapsa ta va fi mai mare pentru că ai cunoscut 
voia Lui, dar nu ai făcut-o“. 

Cei care pretind a crede în solia celui de-al treilea înger aduc 
adesea ofensă cauzei lui Dumnezeu prin uşurătate, glume şi neserio- 
zitate. Am văzut că acest rău era prezent pretutindeni în rândurile 
noastre. Ar trebui să existe umilinţă înaintea Domnului; Israelul lui 
Dumnezeu ar trebui să-şi sfâşie inima, nu hainele. Simplitatea copi- 
lărească este rar întâlnită; se ţine cont mai mult de aprobarea omului 
decât de a face pe plac lui Dumnezeu. Îngerul a spus: „Puneţi-vă 
inima în rânduială, ca să nu vă cheme la judecată, şi firul fragil al 
vieții să fie tăiat şi să ajungeţi în mormânt nepregătiţi pentru jude- 
cată. Or, dacă nu vă pregătiţi patul în mormânt, cu excepţia cazului 
că vă veţi împăca în curând cu Dumnezeu şi vă veţi smulge din 
lume, inimile voastre se vor împietri şi vă veţi sprijini pe un reazem 
fals, o aşa-zisă pregătire, şi vă veţi descoperi greşeala prea târziu ca 
să vă asiguraţi o nădejde bine ancorată“. 

Am văzut că unii dintre pretinşii păzitori ai Sabatului petrec ore 
întregi, ceea ce este mai rău decât dacă ar fi azvârlite, studiind moda 
pentru a-şi împodobi bietul trup muritor. În timp ce vă preocupaţi 
să arătaţi ca lumea, cât de frumos se poate, amintiţi-vă că acelaşi 
trup ar putea fi în câteva zile hrană pentru viermi. Şi în timp ce vă 
împodobiţi după gustul vostru, pentru a fi pe plac ochiului, sunteţi 
pe moarte din punct de vedere spiritual. Dumnezeu urăşte mândria 
voastră deşartă, nelegiuită, şi El vă socoteşte nişte morminte văruite, 
pline de întinăciuni şi necurăţii pe dinăuntru. 

Mamele dau un exemplu de mândrie copiilor lor şi, făcând astfel, 
ele seamănă o sămânță care va răsări şi va aduce roadă. Secerişul va 
fi îmbelşugat şi sigur. Ce vor semăna aceea vor secera. Recolta nu va 
da greş. Am văzut, părinţilor, că este mai uşor pentru voi să le daţi 
copiilor voştri o lecţie de mândrie decât una de umilinţă. Satana şi 
îngerii lui sunt chiar lângă voi, pentru a urmări ce faceţi, ce spuneţi, 
pentru a-i încuraja să se îmbrace şi, în mândria lor, să se amestece 

cu cei care nu sunt sfinţi. Oh, părinţi, voi plantați în propriile voastre 
inimi un spin pe care adesea îl veţi simţi cu multă durere. Când veţi 
dori să anulaţi lecţia pe care aţi dat-o copiilor voştri, va fi foarte greu. 
Va fi imposibil să faceţi acest lucru. Le puteţi refuza lucruri care le 
satisfac mândria, dar, cu toate acestea, ele există încă în inima lor 
şi tânjesc a fi satisfăcute; şi nimic nu poate ucide această mândrie 
în afară de Duhul lui Dumnezeu, care este puternic şi poate acţiona 
repede. Când Acesta îşi va găsi drumul spre inimă, va lucra precum 
drojdia şi va smulge mândria din rădăcină. 

Am văzut că tineri şi bătrâni neglijează Biblia. Ei nu studiază 
această carte şi nu fac din ea regula vieţii lor, aşa cum ar trebui. În 
special cei tineri sunt vinovaţi de această neglijenţă. Mulţi dintre ei 
sunt gata şi găsesc timp din belşug să citească aproape orice altă 
carte. Însă cuvântul care îndreaptă spre viaţă, spre viaţa veşnică, nu 
este studiat zilnic şi cercetat. Această carte prețioasă, importantă, 
care îi va judeca la sfârşit, de-abia dacă este studiată. 

Sunt citite povestiri închipuite, în timp ce Biblia nu este luată 
în seamă. Vine o zi, o zi de negură şi întuneric mare, când toţi vor 
dori să fie alimentaţi cu adevărurile simple, lămurite, ale Cuvântului 
lui Dumnezeu, ca să poată avea, în umilinţă şi totuşi cu hotărâre, un 
motiv pentru speranţa lor. Cu acest fundament al speranţei lor, am 
văzut că trebuie să-şi fortifice sufletele pentru marele conflict. Fără 
acest lucru, ei sunt necorespunzători şi nu pot fi hotărâți şi neclintiţi. 

Părinţii ar face mai bine să ardă poveştile şi romanele care le 
intră în casă. Ar face un bine copiilor. Încurajaţi citirea acestor cărţi 
de poveşti şi va fi ca şi cum i-aţi încătuşa. Acestea tulbură şi otrăvesc 
mintea. Părinților, am văzut că, dacă nu vă veți trezi având în vedere 
binele veşnic al copiilor voştri, ei vor fi cu siguranţă pierduţi prin 
neglijenţa voastră. Iar posibilitatea ca părinţii necredincioşi să fie 
mântuiţi ei înşişi este foarte mică. Părinţii trebuie să aibă o putere 
exemplară. Ei trebuie să exercite o influenţă sfântă în familule lor. 
Îmbrăcămintea lor trebuie să fie modestă, diferită de cea a lumii din 
jurul lor. Dacă au în vedere binele veşnic al copiilor lor, ei trebuie să 
mustre mândria la copii, s-o respingă cu tărie şi să nu o încurajeze 
nici prin cuvânt, nici prin faptă. Oh, ce mândrie mi-a fost arătată la 
cei care pretind a fi poporul lui Dumnezeu! Aceasta a crescut an de 
an, încât acum este imposibil să-i deosebeşti pe păzitorii Sabatului 

de lumea din jurul lor. Am văzut că această mândrie trebuie smulsă 
din familiile noastre. 

S-a cheltuit foarte mult pentru panglici şi dantele, pentru gulere 
( Am fost întrebată adesea dacă este greşit să se poarte gulere simple 
din pânză. Răspunsul meu a fost întotdeauna „nu“. Unii au luat în- 
semnătatea extremă a ceea ce am scris eu despre gulere şi au susţinut 
că este greşit să porţi gulere de orice fel. Mi-au fost arătate gulere 
scumpe, cu panglici şi dantele inutile, pe care unii păzitori ai Saba- 
tului le purtau şi încă le poartă, pentru a le etala şi de dragul modei. 
Menţionând gulerele, eu nu am vrut să se înţeleagă că nu trebuie să 
se poarte nimic din ceea ce este guler şi nici, menţionând panglicile, 
nu am vrut să spun că nu trebuie purtate deloc panglici. E.G.W,, 
notă la ediția a 2-a. ) şi alte articole nenecesare de împodobire a 
trupului, în timp ce Isus, Regele slavei, care Şi-a dat viaţa pentru a ne 
răscumpăra, a purtat o cunună de spini. Acesta a fost modul în care a 
fost împodobit capul Învăţătorului nostru. El a fost „un om al durerii 
şi obişnuit cu suferinţa“. „EI a fost străpuns pentru păcatele noastre, 
zdrobit pentru fărădelegile noastre. Pedeapsa care ne dă pacea a 
căzut peste EI şi prin rănile Lui suntem tămăduiţi.“ Cu toate acestea, 
chiar cei care susțin că sunt spălaţi prin sângele lui Isus, ce a curs 
pentru ei, îşi îmbracă şi îşi împodobesc bietele trupuri muritoare şi 
îndrăznesc să pretindă că sunt urmaşi ai Modelului sfânt, umil, care 
S-a tăgăduit pe Sine. O, dacă toţi ar putea vedea acest lucru, aşa cum 
îl vede Dumnezeu şi aşa cum mi-a fost arătat şi mie! Mi s-a părut 
prea greu de suportat acel chin sufletesc pe care l-am simţit privind 
această stare de lucruri. Îngerul a spus: „Poporul lui Dumnezeu este 
deosebit; pe aceştia El îi curăţă pentru Sine“. 

Am văzut că înfăţişarea exterioară este un indiciu al inimii. Când 
în exterior atârnă panglici, gulere şi lucruri inutile, aceasta arată în 
mod lămurit că în inimă se află iubirea pentru toate aceste lucruri; 
dacă aceste persoane nu se curăţă de întinarea lor, ele nu vor putea 
vedea niciodată pe Dumnezeu, deoarece numai cei cu inima curată ÎI 
vor vedea. Am văzut că securea trebuie înfiptă la rădăcina pomului. 
O astfel de mândrie nu trebuie îngăduită în biserică. Aceste lucruri 
ÎI despart pe Dumnezeu de poporul Său, îndepărtează chivotul de la 
ei. Israel a adormit, cu mândria, moda, asemănarea cu lumea chiar 
în mijlocul lor. Ei înaintau în fiecare lună în mândrie, în lăcomie, 
egoism şi iubire de lume. Dacă inimile lor ar fi atinse de adevăr, 


Asemănarea cu lumea 141 


aceasta va duce la moarte faţă de lume şi atunci vor lăsa deoparte 
panglicile, dantelele şi gulerele; şi dacă sunt morţi faţă de lume, 
atunci râsul, batjocura şi ocara necredincioşilor nu-i va afecta. Ei 
vor simţi o dorinţă aprinsă de a fi despărțiți de lume, ca şi Învățătorul 
lor. Ei nu vor mai imita mândria lumii, modele şi obiceiurile ei. 
Obiectivul cel nobil va fi totdeauna înaintea lor, şi anume să dea 
slavă lui Dumnezeu şi să dobândească moştenirea veşnică. Această 
perspectivă va înăbuşi tot ce este lăturalnic, de natură pământească. 
Dumnezeu va avea un popor aparte, deosebit de lume. Şi de îndată 
ce cineva are dorinţa de a imita modele lumii şi nu îşi stăpâneşte 
imediat aceste dorinţe, la fel de repede Dumnezeu va înceta de a-i 
recunoaşte ca fiind copiii Săi. Ei sunt copiii lumii şi ai întunericului. 
Ei poftesc după ceapa şi prazul Egiptului, ceea ce înseamnă că ei 
doresc să fie cât de mult posibil asemenea lumii; făcând astfel, cei 
ce mărturisesc că s-au îmbrăcat cu Hristos de fapt s-au dezbrăcat de 
EI şi dovedesc că sunt străini faţă de harul Său şi străini de blândul 
şi smeritul Domn Isus. Însă dacă L-au cunoscut pe Isus, ei vor fi 
onoraţi de EI. 

Soţiile pastorilor 


Am văzut soțiile pastorilor. Unele dintre ele nu le sunt de ajutor 
soţilor lor, deşi susțin solia îngerului al treilea. Ele sunt preocu- 
pate mai mult de propriile lor dorinţe şi plăceri decât de voia lui 
Dumnezeu sau de cum să sprijine braţele soţilor lor prin rugăciuni 
credincioase şi o purtare atentă. Am văzut că unele dintre ele apucă 
pe o cale atât de îndărătnică şi egoistă, încât Satana face din ele 
uneltele sale şi lucrează prin ele pentru a distruge influenţa şi uti- 
litatea soţilor lor. Ele îşi iau libertatea să se plângă şi să murmure 
dacă ajung la strâmtorare. Ele au uitat de suferinţele primilor creştini 
pentru cauza adevărului şi socotesc că au dreptul să aibă propriile lor 
dorinţe şi propria lor cale şi să-şi urmeze propria lor voinţă. Ele uită 
suferinţa lui Isus, Învățătorul lor. Ele L-au uitat pe Omul durerilor, 
Cel care era obişnuit cu suferinţa — care nu avea unde să-Şi plece 
capul. Ele nu se sinchisesc să-şi aducă aminte de acea frunte sfântă, 
străpunsă de coroana de spini. Ele Îl uită pe Acela care Şi-a dus 
crucea la Calvar, leşinând sub povara ei. Nu doar povara crucii de 
lemn era asupra Lui, ci povara cea grea a păcatelor lumii. Ele uită de 
piroane bătute fără milă în mâinile şi picioarele Sale şi uită strigătele 
sfâşietoare, de moarte: „Dumnezeul Meu, Dumnezeul Meu, pentru 
ce M-ai părăsit? După toate aceste suferinţe îndurate pentru ele, 
acestea refuză cu încăpățânare să sufere de dragul lui Hristos. 

Am văzut că aceste persoane se înşeală singure. Ele nu au nici o 
contribuţie la lucrare; au adevărul, dar nu sunt de partea adevărului. 
Dacă adevărul, adevărul cel important şi solemn, ar pune stăpânire 
pe ele, eul ar muri; atunci vorbirea lor nu ar mai fi de felul: „Eu 
voi merge acolo, eu voi rămâne aici“; ci întrebarea lor sinceră va 
fi: „Unde doreşte Dumnezeu să fiu eu? Unde I-aş putea aduce mai 
multă slavă şi unde ar putea eforturile noastre unite să facă cel mai 
mult bine?“ Voința lor va fi cufundată în voia lui Dumnezeu. Încăpă- 
țânarea şi lipsa de consacrare ale unora dintre soțiile pastorilor vor 
sta în calea păcătoşilor; sângele unor suflete va fi pe veşmintele lor. 
Unii pastori au adus o puternică mărturie în ce priveşte datoria şi 

relele din biserică; însă acest lucru nu au avut efectul dorit, pentru că 
tocmai soțiile lor aveau nevoie de acea mărturie, iar asupra acestora 
s-a întors ocara cu multă greutate. Ei au lăsat ca soțiile lor să-i pre- 
judicieze şi să-i tragă în jos, tulburându-le mintea, astfel ca influenţa 
şi utilitatea lor să fie pierdute; ei sunt deznădăjduiţi şi descurajaţi 
şi nu îşi dau seama de adevărata sursă a necazului lor. Aceasta este 
chiar din cămin. 

Aceste surori sunt strâns legate de lucrarea lui Dumnezeu, dacă 
El i-a chemat pe soţii lor să predice adevărul prezent. Aceşti slujitori, 
dacă au fost cu adevărat chemaţi de Dumnezeu, vor simţi importanţa 
adevărului. Ei stau între cei vii şi între cei morţi şi trebuie să vegheze 
asupra sufletelor pentru că trebuie să dea socoteală. Solemnă este 
chemarea lor şi soțiile lor pot fi ori o mare binecuvântare pentru ei, 
ori un mare blestem. Ele îi pot încuraja când sunt deznădăjduiţi, îi 
pot mângâia când sunt dărâmaţi şi îndemna să privească în sus şi 
să se încreadă pe deplin în Dumnezeu, atunci când credinţa li se 
clatină. Sau pot lua calea opusă, privind asupra părţii întunecoase, 
socotind că trec prin greutăţi, neavând credinţă în Dumnezeu şi 
vorbind despre necazurile şi necredinţa lor soţilor lor, îngăduindu-şi 
un spirit de murmurare, de plângere, şi astfel să le fie acestora o 
povară grea, chiar un blestem. 

Am văzut că soțiile de pastori trebuie să-şi ajute soţii în lucrul 
lor şi să fie exigente şi atente în privinţa influenţei pe care o exercită, 
pentru că sunt privite şi se aşteaptă mai mult de la ele decât de la 
ceilalţi. Îmbrăcămintea lor trebuie să fie un exemplu. Vieţile lor, 
vorbirea lor trebuie să fie un exemplu, fiind o mireasmă de viaţă spre 
viaţă, nu spre moarte. Am văzut că ele trebuie să ia o poziţie umilă, 
blândă, totuşi demnă, nezăbovind în conversațiile lor asupra unor 
lucruri care nu îndreaptă mintea lor către ceruri. Marea întrebare ar 
trebui să fie: „Cum aş putea să-mi mântuiesc propriul meu suflet 
şi totodată să fiu şi mijlocul de a-i salva pe alții?“ Am văzut că în 
această lucrare Dumnezeu nu acceptă să se lucreze doar cu jumătate 
de inimă. El doreşte ca toată inima, tot interesul să fie implicate. 
Influenţa lor vorbeşte hotărât şi negreşit, ori în favoarea adevărului, 
ori împotriva acestuia. Ele ori adună cu Isus, ori risipesc în altă 
parte. O soţie nesfinţită este cel mai mare blestem pe care-l poate 
avea un pastor. Aceşti slujitori ai lui Dumnezeu, care au fost şi sunt 
încă în această situaţie nefericită prin faptul că au în cămin o astfel 

de influenţă ucigătoare, ar trebui să înalțe de două ori mai multe 
rugăciuni şi să vegheze, să ia o poziţie fermă, hotărâtă, şi să nu lase 
ca această negură să-i doboare. Ei trebuie să se lipească mai mult de 
Dumnezeu, să fie hotărâți şi neclintiţi, să-şi conducă bine familia şi 
să trăiască astfel, încât să poată avea aprobarea lui Dumnezeu şi să 
se bucure de paza îngerilor. Însă, dacă ei cedează dorințelor soțiilor 
lor neconsacrate, neplăcerea lui Dumnezeu va fi atrasă asupra acelei 
case. Chivotul lui Dumnezeu nu-şi poate avea locul în casă, deoarece 
ei îşi îngăduie şi se complac în păcatele lor. 

Dumnezeul nostru este un Dumnezeu gelos. Este un lucru în- 
grozitor să te joci cu El. În vechime, Acan a poftit o placă de aur 
şi o mantie babiloniană şi le-a ascuns, şi astfel tot Israelul a suferit, 
fugind din faţa vrăjmaşilor. lar când Iosua a întrebat care este cauza, 
Domnul a spus: „Scoală-te, sfințește poporul. Sfinţiţi-vă pentru ziua 
de mâine. Căci aşa zice Domnul, Dumnezeul lui Israel: «În mijlo- 
cul tău este un lucru dat spre nimicire, Israele; nu vei putea să ţii 
piept vrăjmaşilor tăi, până nu veţi scoate lucrul dat spre nimicire din 
mijlocul vostru»“ ( Iosua 7, 13 ). Acan a păcătuit şi Dumnezeu l-a 
nimicit pe el şi toată casa lui, cu tot ce avea, şi astfel a îndepărtat 
blestemul aflat asupra lui Israel. 

Am văzut că Israelul lui Dumnezeu trebuie să se ridice şi să- 
şi reînnoiască puterea în El, reînnoind şi ţinând legământul lor cu 
Dumnezeu. Lăcomia, egoismul, iubirea de bani şi iubirea de lume, 
toate acestea se găsesc în rândurile păzitorilor Sabatului. Aceste 
păcate distrug spiritul de sacrificiu din poporul lui Dumnezeu. Cei 
care au această lăcomie în inimă nu sunt conştienţi de ea. Aceasta 
pune stăpânire pe ei pe nesimţite, şi dacă nu este scoasă din rădăcină, 
nimicirea lor este sigură, aşa cum a fost cea a lui Acan. Mulţi au 
luat jertfa de pe altarul lui Dumnezeu. Ei iubesc lumea, câştigul ei şi 
măreţia ei, iar dacă nu se petrece o schimbare totală în ei, vor pieri o 
dată cu lumea. Dumnezeu le-a împrumutat mijloace; acestea nu le 
aparţin, ci Dumnezeu i-a făcut pe ei ispravnici peste acestea. Şi din 
această cauză, ei le socotesc ale lor şi îşi fac din ele comori. Însă, oh, 
cât de repede, când mâna lui Dumnezeu, care i-a făcut să prospere, 
este îndepărtată de la ei, totul le este luat, într-un moment! Trebuie 
să se facă sacrificiu pentru Dumnezeu, eul să fie tăgăduit de dragul 
adevărului. Oh, cât de slab şi de fragil este omul! Cât de prăpădit 
este braţul lui! Am văzut că în curând trufia omului va fi doborâtă 


Soţiile pastorilor 145 


la pământ şi mândria lui umilită. Regi şi nobili, bogaţi şi săraci, toţi 
laolaltă se vor pleca şi plăgile ucigătoare ale lui Dumnezeu vor cădea 
peste ei. [141] 

Fii plin de râvnă şi pocăieşte-te 


Stimaţi fraţi şi surori, Domnul mi-a arătat în viziune câteva 
lucruri cu privire la biserică, aflată în starea ei prezentă de căldicel, 
lucruri pe care vi le voi relata. Biserica a fost prezentată în faţa mea 
în viziune. Îngerul a spus bisericii: „Isus îţi vorbeşte: «Fii plin de 
râvnă şi pocăieşte-te»“. Am văzut că această lucrare trebuie luată în 
serios. Sunt lucruri pentru care este nevoie de pocăință. Înclinaţia 
spre lume, egoismul şi lăcomia au distrus spiritualitatea din viaţa 
poporului lui Dumnezeu. 

Pericolul pentru poporul lui Dumnezeu în ultimii câţiva ani a 
fost iubirea de lume. Din aceasta au izvorât păcatele egoismului şi 
lăcomiei. Cu cât obţin mai mult din ceea ce aparţine acestei lumi, 
cu atât se leagă mai mult sufleteşte de ea; şi încă doresc mai mult. 
Îngerul a spus: „Este mai uşor să treacă o cămilă prin urechea acului 
decât să intre un bogat în Împărăţia lui Dumnezeu“( Luca 18,25). 
Cu toate acestea, mulţi dintre cei ce pretind că au de spus ultimul 
cuvânt de avertizare către lume se luptă cu toate puterile lor să se 
aşeze într-o poziţie din care este mai uşor ca o cămilă să treacă prin 
urechea acului decât să intre ei în împărăție. 

Aceste comori pământeşti sunt binecuvântări când sunt bine fo- 
losite. Cei care le au ar trebui să-şi dea seama că le sunt împrumutate 
de Dumnezeu şi că ei ar trebui să-şi folosească cu bucurie mijloacele 
pe care le au pentru înaintarea cauzei Sale. Ei nu îşi vor pierde răs- 
plata aici. Ei vor fi priviţi cu generozitate de îngerii lui Dumnezeu, 
care le vor pregăti o comoară şi în ceruri. 

Am văzut că Satana îi urmăreşte pe cei care au o fire egoistă, 
lacomă, dintre cei care pretind că au adevărul, şi îi ispiteşte prin 
prosperitate, oferindu-le bogăţiile pământului. El ştie că, dacă nu 
îşi înving temperamentul natural, ei se vor împletici şi vor cădea 
pentru că îl iubesc pe mamona şi se închină idolului lui. Ţinta lui 
Satana este adeseori atinsă. Dragostea puternică pentru lume învinge 
şi înăbuşă dragostea pentru adevăr. Împărăţiile lumii le sunt oferite 
şi cu nerăbdare ei se aruncă asupra comorilor lor şi socotesc că 

prosperă de minune. Satana triumfă pentru că planul lui are succes. 
Ei au renunţat la iubirea de Dumnezeu pentru iubirea de lume. 

Am văzut că cei care prosperă în acest fel pot zădărnici planul lui 
Satana, dacă vor birui lăcomia lor egoistă prin consacrarea tuturor 
bunurilor lor pe altarul lui Dumnezeu. Şi când vor vedea unde este 
nevoie de mijloace pentru înaintarea cauzei adevărului şi vor ajuta 
pe văduve, pe orfani şi pe cei necăjiţi, ei vor da cu bucurie şi îşi vor 
strânge în acest fel o comoară în ceruri. 

Daţi atenţie sfatului Martorului Credincios. Cumpăra aur în- 
cercat în foc ca să vă îmbogăţiţi, haine albe cu care să vă îmbrăcaţi 
şi alifie pentru ochi ca să puteţi vedea. Faceţi ceva. Aceste comori 
preţioase nu vor cădea peste noi fără nici un efort din partea noastră. 
Trebuie să le cumpărăm — „fiţi plini de râvnă şi pocăiţi-vă“- ieşiţi 
din starea de căldicel. Trebuie să ne trezim pentru a ne putea vedea 
relele, să ne cercetăm pentru a ne descoperi păcatele şi să ne pocăim 
cu toată râvna de aceste nelegiuiri. 

Am văzut că fraţii care deţin averi trebuie să facă ceva pentru a se 
smulge din prinsoarea acestor comori pământeşti şi a birui iubirea lor 
pentru lume. Mulţi dintre ei iubesc această lume, îşi iubesc comoara, 
însă nu vor să recunoască acest lucru. Ei trebuie să fie plini de râvnă 
şi să se pocăiască de lăcomia şi egoismul lor, pentru ca dragostea 
adevărului să poată cuprinde totul în viaţa lor. Am văzut că mulţi din 
aceia care posedă bogății vor eşua în ce priveşte cumpărarea aurului, 
a hainelor albe şi a alifiei pentru ochi. Zelul lor nu are intensitatea şi 
seriozitatea proporțională cu valoarea scopului pe care îl urmăresc. 

Am văzut cum luptau aceşti oameni pentru bogăţiile pământeşti; 
cât zel, câtă seriozitate, câtă energie pentru a obţine o comoară 
pământească ce în curând nu va mai fi! Ce calcule reci fac ei! 
Plănuiesc şi trudesc devreme şi târziu, îşi sacrifică tihna şi confortul 
pentru o comoară pământească. Un zel similar din partea lor în 
vederea dobândirii aurului, a hainelor albe şi a alifiei pentru ochi 
îi va face să ajungă în posesia acelei mult dorite comori de viaţă, 
viaţă veşnică, în Împărăţia lui Dumnezeu. Am văzut că, dacă sunt 
persoane care au nevoie de alifie pentru ochi, atunci aceştia sunt cei 
care au bogății pământeşti. Mulţi dintre ei sunt orbi în ce priveşte 
starea lor, orbi în ce priveşte ataşarea lor de această lume. Oh, de ar 
putea vedea! 

„lată, Eu stau la uşă şi bat; dacă aude cineva glasul Meu şi des- 
chide uşa, voi intra la el, voi cina cu el şi el cu Mine“( Apocalipsa 
3,20). Am văzut că mulţi au îngrămădit atât de mult moloz la uşa 
inimii lor, încât nu o pot deschide. Unii au de îndepărtat disensiuni 
dintre între ei şi fraţii lor. Alţii au temperamente rele. Alţii au rosto- 
golit lumea în faţa uşii inimii lor, şi aceasta blochează uşa. Tot acest 
moloz trebuie îndepărtat şi atunci ei pot deschide uşa şi-l pot spune 
bun-venit Mântuitorului. 

O, cât de prețioasă era această făgăduinţă care mi-a fost arătată 
în viziune! „Voi intra la el, voi cina cu el şi el cu Mine.“ O, iubire, 
iubire minunată a lui Dumnezeu! Deşi suntem în această stare de 
căldicel şi plini de păcate, El ne spune: „Întoarceţi-vă la Mine şi Eu 
mă voi întoarce la voi şi vă voi vindeca de toată apostazia voastră“. 
Acest lucru a fost repetat de înger de mai multe ori. „Întoarceţi-vă la 
Mine şi Eu Mă voi întoarce la voi şi vă voi vindeca de toată apostazia 
voastră.“ 

Am văzut că unii se vor întoarce cu bucurie. Alţii nu vor lăsa 
ca această solie către Laodicea să aibă influenţă asupra lor. Ei vor 
aluneca, vor ajunge mai rău ca înainte şi vor fi vărsaţi din gura 
Domnului. Doar aceia care se vor pocăi cu râvnă se vor bucura de 
favoarea lui Dumnezeu. 

„Celui ce va birui îi voi da să şadă cu Mine pe scaunul Meu 
de domnie, după cum şi Eu am biruit şi am şezut cu Tatăl Meu pe 
scaunul Lui de domnie.“ Noi putem birui. Da, pe deplin, cu totul. 
Isus a murit pentru ca noi să putem birui firea cea rea, orice păcat, 
orice ispită şi să putem sta în cele din urmă alături de El. 

Este privilegiul nostru acela de a avea credinţa şi mântuirea. 
Am văzut că puterea Sa ne va fi acordată cu tot atâta îmbelşugare 
ca şi până acum. Biserica lui Dumnezeu este cea care şi-a pierdut 
credinţa de a cere, cu toată energia pusă în luptă, strigând ca şi 
Iacov: „Nu te las să pleci până nu mă vei binecuvânta“. Credinţa 
durabilă, răbdătoare, este pe cale de a muri. Aceasta trebuie să prindă 
din nou viaţă în inimile poporului lui Dumnezeu. Trebuie să se 
ceară binecuvântarea lui Dumnezeu. Credinţa, credinţa vie, ne poartă 
întotdeauna spre Dumnezeu, spre slavă; iar necredinţa ne duce în 
jos, către întuneric şi moarte. 

Am văzut că minţile unora din biserică nu sunt îndreptate în 
direcţia cea bună. Datorită temperamentelor lor deosebite, ei îşi 

formează anumite păreri după care îşi măsoară fraţii. Şi dacă cineva 
nu este întru totul de acord cu ei, de îndată este necaz în tabără. Unii 
strecoară ţânţarul şi înghit cămila. 

Aceste păreri preconcepute au fost cocoloşite şi îngăduite prea 
mult. S-au căutat bârna şi paiul. Şi când nu au existat dificultăţi 
reale în biserică, atunci au fost fabricate necazuri. Minţile celor 
din biserică şi ale slujitorilor lui Dumnezeu sunt îndepărtate de 
Domnul, de adevăr şi de cer, pentru a zăbovi asupra întunericului. 
Satana tresaltă văzând asemenea lucruri; se delectează cu ele. Însă 
nu acestea sunt încercările prin care va fi curăţită biserica şi care la 
sfârşit vor spori puterea poporului lui Dumnezeu. 

Am văzut că unii se veştejesc din punct de vedere spiritual. Ei au 
trăit veghind ca fraţii lor să facă ceea ce este bine — prinzând orice 
greşeală pentru a-i necăji. Şi, în timp ce fac astfel, mintea lor nu este 
îndreptată nici către Dumnezeu, nici către cer, nici spre adevăr; ci 
exact într-acolo unde doreşte Satana — spre o altă persoană decât ei 
înşişi. Sufletele lor sunt neglijate; rareori îşi văd sau îşi simt propriile 
lor greşeli pentru că sunt prea ocupați să urmărească greşelile altora, 
fără a privi prea mult asupra propriilor lor suflete sau a-şi cerceta 
propriile lor inimi. Îmbrăcămintea unei persoane, o bonetă, un şorţ, 
le captivează toată atenţia. Ei trebuie să vorbească despre aceasta cu 
cutare sau cu cutare şi au suficient de lucru timp de câteva săptămâni. 
Am văzut că toată religia pe care o au unele suflete sărmane constă 
în a urmări îmbrăcămintea şi faptele altora şi a găsi greşeli la aceştia. 
Dacă nu fac o reformă în viaţa lor, nu va fi loc pentru ei în ceruri, 
căci ei vor găsi greşeli chiar şi la Domnul. 

Îngerul a spus: „A te pune în rânduială cu Dumnezeu este o 
lucrare personală“. Lucrarea se face între Dumnezeu şi propriile 
noastre suflete. Însă când oamenii au atât de multă grijă de greşelile 
altora, ei nu au grijă de ei înşişi. Aceste persoane capricioase, căută- 
toare de greşeli, se vor vindeca de regulă de acest obicei dacă vor 
merge direct la persoana despre care socotesc că este greşită. Este 
atât de greu de făcut acest lucru, încât vor renunţa mai degrabă la 
părerile lor decât să meargă. Însă e mult mai uşor de dat frâu liber 
limbii încoace şi încolo, când persoana acuzată nu este prezentă. 

Unii socotesc că este greşit să încerci să păstrezi ordine în ser- 
viciile de închinare pentru Dumnezeu. Însă eu am văzut că nu este 
un lucru periculos să păstrezi ordine în biserica lui Dumnezeu. Am 

văzut că lui Dumnezeu nu-l place dezordinea şi că trebuie să existe 
ordine atunci când se fac rugăciuni şi când se cântă. Noi nu ar trebui 
să venim în casa lui Dumnezeu pentru a ne ruga pentru familiile 
noastre, afară de cazul când un simţământ profund ne conduce să 
facem acest lucru, în timp ce Duhul lui Dumnezeu lucrează convin- 
gerea asupra lor. În general, locul potrivit pentru a ne ruga pentru 
familiile noastre este la altarul familial. Când cei care constituie 
subiectele rugăciunilor noastre sunt plecaţi, cămăruţa este locul cel 
mai potrivit de a-L ruga pe Dumnezeu pentru ei. Când suntem în 
casa lui Dumnezeu, trebuie să ne rugăm pentru o binecuvântare 
potrivită pentru acel moment şi trebuie să ne aşteptăm ca Dumnezeu 
să asculte şi să răspundă la rugăciuni. Acest fel de întâlniri vor fi 
interesante şi pline de viaţă. 

Am văzut că toţi trebuie să cânte şi cu spiritul, şi cu mintea. Lui 
Dumnezeu nu-i place dezacordul şi nici când nu se înţeleg cuvintele. 
Lui îi place întotdeauna ce este corect, nu incorect. Şi cu cât poporul 
lui Dumnezeu cântă mai corect, mai armonios, cu atât I se aduce 
Lui mai multă slavă, biserica este avantajată, iar necredincioşii sunt 
afectaţi în mod favorabil. 

Mi-a fost arătată ordinea, ordinea desăvârşită din ceruri, şi am 
fost încântată să ascult muzica înălţătoare de acolo. După ce am ieşit 
din viziune, felul în care se cântă aici mi s-a părut foarte aspru şi 
discordant. Am văzut grupuri de îngeri care stăteau în careu, fiecare 
având o harpă de aur. La capătul harpei era un instrument cu care 
se dădeau sau se schimbau tonurile. Degetele lor nu se năpusteau 
asupra corzilor cu nepăsare, ci ei atingeau anumite corzi pentru a 
produce anumite sunete. Era un înger care conducea întotdeauna, 
care atingea cel dintâi harpa şi dădea tonul, apoi toţi se uneau în 
muzica aceea amplă, desăvârşită, a cerului. Aceasta nu poate fi 
descrisă. Este melodioasă, cerească, divină, în timp ce fiecare chip 
străluceşte de lumina lui Isus, o slavă de nedescris. 

Estul şi Vestul 


Stimaţi fraţi, Domnul mi-a arătat în viziune câteva lucruri în 
legătură cu estul şi vestul şi eu simt că este datoria mea să vi le 
prezint. Am văzut că Dumnezeu a deschis calea pentru răspândirea 
adevărului prezent în vest. Este nevoie de mult mai multă putere 
pentru a-i mişca pe oamenii din est decât pe cei din vest, şi în prezent, 
doar puţin se poate realiza în est. În momentul de faţă, trebuie făcute 
eforturi speciale şi urmările vor fi bune. 

Oamenii din est au ascultat proclamarea celei de-a doua veniri a 
Domnului Hristos şi au văzut în mare măsură desfăşurarea puterii 
lui Dumnezeu, dar s-au întors înapoi într-o stare de indiferenţă şi 
siguranţă, fiind aproape imposibil de ajuns la ei în prezent. După ce 
au fost făcute eforturi ieşite din comun în est, folosindu-se cele mai 
bune unelte, s-a putut realiza foarte puţin. 

Am văzut că la inima oamenilor din vest se poate ajunge mult 
mai uşor decât la cei din est. Ei nu au avut lumina adevărului şi nu 
au respins-o, iar inimile lor sunt mult mai duioase şi mai sensibile 
faţă de adevăr şi Duhul lui Dumnezeu. Inimile multora din vest sunt 
deja pregătite pentru a primi cu nerăbdare adevărul; şi în timp ce 
slujitorii lui Dumnezeu merg să lucreze pentru salvarea de suflete 
preţioase, ei au multe cuvinte de încurajare a acestora, în dificila 
lor lucrare. Oamenii sunt doritori să asculte şi mulţi îmbrăţişează 
adevărul, iar darul pe care Dumnezeu l-a dat slujitorilor Săi iese la 
iveală şi ei sunt întăriţi. Ei văd că eforturile lor sunt încununate de 
succes. Am văzut că s-a realizat de zece ori mai mult în vest decât în 
est, cu acelaşi efort, şi că este deschisă calea pentru un succes şi mai 
mare. Am văzut că se poate face mult în prezent în Wisconsin şi încă 
şi mai mult în Illinois şi că trebuie făcute eforturi pentru răspândirea 
adevărului în Minnesota şi lowa. Acolo va avea efect în multe inimi. 
Mi-a fost desfăşurat un mare, foarte mare câmp de lucru în viziune, 
câmp în care încă nu s-a pătruns; însă nu există suficient ajutor şi 
sacrificiu de sine pentru a completa măcar pe jumătate locurile unde 

oamenii sunt cu toții gata să asculte adevărul şi mulți dintre ei să-l 
primească. 

Acum trebuie mers în câmpuri noi de lucru, cu totul noi; mulți 
va trebui să facă acest lucru luptându-se să-şi achite singuri toate 
cheltuielile. Am văzut că aici este o bună ocazie pentru ispravnicii 
lui Dumnezeu de a-şi face partea lor şi de a-i sprijini pe aceia care 
duc adevărul în aceste locuri. Ar trebui să fie un mare privilegiu 
pentru aceşti ispravnici să-l dea lui Dumnezeu ceea ce-l aparţine. 
Făcând astfel, ei se vor descărca de o datorie prevăzută în Scriptură 
şi se vor uşura de o parte din comoara lor pământească, ce este acum 
o povară pentru cei care au din belşug. Totodată, ei vor adăuga la 
comoara lor din cer. 

Am văzut că acel cort din est nu trebuie dus mereu, mereu în 
acelaşi loc. Dacă este nevoie, cei care însoțesc cortul trebuie să 
pornească la luptă pe cheltuiala lor. Ei trebuie să aşeze cortul acolo 
unde adevărul nu a mai fost prezentat, şi când acesta este astfel 
aşezat, vor fi şi lucrători. Am văzut că se făcuse o greşeală mergându- 
se mereu în acelaşi loc, an după an, şi aproape cu aceleaşi daruri. 
Dacă este posibil, trebuie obţinute cele mai potrivite daruri. Ar fi 
mai bine şi s-ar realiza mai mult dacă ar fi mai puţine adunări în 
corturi şi o oştire mai puternică sau un grup cu diferite daruri pentru 
lucrare. Atunci ar trebui să se zăbovească mai mult în locul în care a 
fost trezit interesul. A fost prea mare grabă în demontarea cortului. 
Unii încep să fie impresionați în mod favorabil şi este nevoie de 
eforturi stăruitoare, până ce minţile lor înţeleg adevărul şi ei înşişi 
trec de partea adevărului. În multe locuri unde a fost aşezat cortul, 
pastorii stau până ce prejudecățile încep să dispară, şi atunci mulţi 
ascultă cu mintea liberă de lucruri preconcepute; însă chiar în acel 
moment cortul este desfăcut şi trimis în alt loc. Acest lucru se repetă, 
se cheltuie timp şi mijloace, iar slujitorii lui Dumnezeu nu pot vedea 
decât puţine rezultate în timpul lucrării în cort. Doar câţiva ajung 
la cunoaşterea adevărului, iar slujitorii lui Dumnezeu, văzând doar 
puţine roade care să-i încurajeze, să-i facă optimişti şi să scoată 
la iveală darurile pe care le au, pierd în loc de a câştiga în putere, 
spiritualitate şi tărie. 

Am văzut că, în vest, trebuie făcute eforturi deosebite cu cortu- 
rile, pentru că îngerii lui Dumnezeu pregătesc acolo minţile oame- 
nilor pentru primirea adevărului. Acesta este motivul pentru care 

Dumnezeu i-a îndemnat pe unii din est să se mute în vest. Cu da- 
rurile lor pot realiza mai mult în vest decât în est. Povara lucrării 
se află acum în vest şi este de cea mai mare importanţă ca slujitorii 
lui Dumnezeu să se mute acolo unde s-a deschis acest câmp în mod 
providenţial. 

Am văzut că, în momentul în care solia va creşte mult în putere, 
atunci providenţa lui Dumnezeu va deschide şi va pregăti calea în 
est, pentru a se realiza mai mult decât acum. Atunci Dumnezeu îi 
va trimite cu putere pe servii Săi în locuri unde acum se poate face 
foarte puţin sau deloc, iar unii care acum sunt indiferenți vor fi treziţi 
şi vor lua poziţie de partea adevărului ( Restul din acest articol este 
dintr-o viziune dată la Round Grove, Illinois, la 9 decembrie 1856. ). 

Am văzut că Dumnezeu i-a avertizat pe cei care s-au mutat din 
est în vest. EI le-a arătat care le este datoria, că scopul lor nu este să 
se îmbogăţească, ci să facă bine semenilor, să-şi trăiască credinţa şi 
să le spună celor din jur că această lume nu este casa lor. 

Avertizarea a fost suficientă, dacă i s-a acordat atenţie; însă mulţi 
nu au luat în seamă ce le arătase Dumnezeu. Ei s-au repezit înainte, 
până ce s-au îmbătat de spiritul lumii. „Priveşte înapoi“, a spus 
îngerul, „şi cântăreşte tot ce a arătat Dumnezeu cu privire la cei ce se 
mută din est în vest“. Aţi făcut voi astfel? Am văzut că aţi procedat 
cu totul împotriva învățăturilor lui Dumnezeu, că aţi cumpărat din 
plin şi, în loc ca faptele voastre să spună celor din jur că sunteţi în 
căutarea unei patrii mai bune, ei pot vedea şi afirma din plin că ţara 
şi comoara voastră sunt aici. Faptele au negat credinţa. 

Şi aceasta nu este totul. Dragostea care ar trebui să existe între 
fraţi lasă de dorit. „Sunt eu păzitorul fratelui meu?“- această poziţie 
a fost evidentă; în inimile fraţilor există un spirit egoist, lacom. În 
loc să aibă în vedere foloasele fraţilor şi să le pese de ei, s-a dat pe 
faţă un spirit egoist, preocupat de afaceri, spirit pe care Dumnezeu 
îl disprețuiește. Cei cu pretenţii atât de mari, care spun că fac parte 
din poporul deosebit al lui Dumnezeu, mărturisind că sunt plini de 
râvnă pentru fapte bune, ar trebui să fie nobili şi generoşi şi să aibă 
întotdeauna o comportare care să fie în folosul fraţilor lor, şi nu în 
folosul lor propriu. Ei ar trebui să le ofere fraţilor lor cele mai bune 
şanse. Generozitatea dă naştere la generozitate, egoismul dă naştere 
la egoism. 

Am văzut că spiritul care a predominat vara trecută a fost acela 
de a strânge cât mai mult posibil în această lume. Poruncile lui Dum- 
nezeu nu au fost ţinute. Cu mintea noi slujim Legii lui Dumnezeu, 
însă minţile multora au slujit lumii. Şi, în timp ce minţile lor au fost 
cu totul ocupate cu lucruri de pe pământ şi pentru a-şi sluji lor înşişi, 
ei nu pot sluji Legii lui Dumnezeu. Sabatul nu a fost ţinut. Mulţi 
şi-au continuat lucrul din cele şase zile în cea de a şaptea. Adesea s-a 
luat o oră, sau chiar mai mult, fie de la începutul, fie de la încheierea 
Sabatului. 

Unii păzitori ai Sabatului care propovăduiseră lumii că ei aş- 
teaptă venirea lui Isus, şi că ei cred că noi deţinem ultima solie a 
harului, dau frâu liber simţămintelor lor naturale şi fac schimburi, 
negoţ şi sunt cunoscuţi printre necredincioşi pentru isteţimea lor 
în negustorie, pentru necinstea lor şi pentru că întotdeauna, într-o 
tocmeală, ei obţin partea cea mai bună. Unii ca aceştia ar fi bine să 
piardă puţin şi să exercite o influenţă mai bună în lume şi între frați 
şi să arate că această lume nu este dumnezeul lor. 

Am văzut că fraţii trebuie să se intereseze unii de alţii. În special 
aceia care se bucură de binecuvântarea sănătăţii ar trebui să privească 
cu grijă şi atenţie la aceia care nu sunt sănătoşi. Ar trebui să le fie de 
folos. Ei ar trebui să-şi aducă aminte de lecţia pe care le-a dat-o Isus 
în pilda samariteanului milos. 

Domnul Isus a spus: „lubiţi-vă unii pe alţii aşa cum v-am iubit 
Eu“. Cât de mult? Nu se poate spune cât de mult ne-a iubit El. A 
părăsit slava pe care o avea la Tatăl înainte de întemeierea lumii. „EI 
a fost străpuns pentru păcatele noastre, zdrobit pentru fărădelegile 
noastre. Pedeapsa, care ne dă pacea, a căzut peste El şi prin rănile Lui 
suntem tămăduiţi.“ El a suportat cu răbdare batjocura şi disprețul. 
Priviţi agonia Lui în grădină, când S-a rugat să fie îndepărtat paharul 
de la EI! Priviţi la suferinţele Lui de pe Calvar! Toate acestea, pentru 
omul cel vinovat, pierdut. Şi Isus spune: „lubiţi-vă unii pe alţii cum 
v-am iubit Eu.“ Cât de mult? Suficient ca să vă daţi viaţa pentru fra- 
tele vostru. Însă s-a ajuns oare până acolo, încât eul să fie satisfăcut 
şi Cuvântul lui Dumnezeu neglijat? Lumea este dumnezeul lor. Ei 
slujesc lumii, o iubesc, iar dragostea lui Dumnezeu s-a depărtat de 
la ei. Dacă iubiţi lumea, dragostea Tatălui nu este în voi. 

Cuvântul lui Dumnezeu a fost neglijat. Asupra acestor pericole 
este atrasă atenţia poporului lui Dumnezeu prin avertizările care se 

dau. Însă ei au atâtea griji şi preocupări, încât de-abia au timp să se 
roage. A fost mai degrabă o formă goală, fără putere. Domnul Isus 
S-a rugat şi, o, cât de serioase erau rugăciunile Lui! Şi El era Fiul 
iubit al lui Dumnezeu! 

Dacă Domnul Isus a dat dovadă de atâta stăruinţă, energie şi 
S-a luptat pe viaţă şi pe moarte în rugăciune, cu cât mai multă 
nevoie au cei care au fost chemaţi de El pentru a fi moştenitori 
ai mântuirii să fie dependenţi de Dumnezeu pentru toată puterea 
lor, să se agaţe de El în luptă şi să spună: „Nu te las să pleci până 
nu mă vei binecuvânta“. Însă am văzut că inimile oamenilor au 
fost supraîmpovărate de grijile acestei vieţi şi că L-am neglijat pe 
Dumnezeu şi Cuvântul Său. 

Am văzut că este mai uşor să treacă o cămilă prin urechile acului 
decât să intre un bogat în împărăție. „Nu vă strângeţi comori pe 
pământ, unde le mănâncă moliile şi rugina şi unde le sapă şi le fură 
hoţii; ci strângeţi-vă comori în ceruri, unde nu le mănâncă moliile şi 
rugina şi unde hoţii nu le sapă, nici nu le fură. Pentru că unde este 
comoara voastră acolo va fi şi inima voastră“ ( Matei 6, 19-21). 

Am văzut că, atunci când este prezentat adevărul, acest lucru 
trebuie făcut în puterea Duhului. Aduceţi pe oameni în punctul în 
care să ia o decizie. Arătaţi-le importanţa adevărului — aceasta 
poate însemna viaţă sau moarte. Cu zel înfocat, scoateţi sufletele din 
foc. Însă, vai, ce influenţă distrugătoare au avut oamenii care pretind 
că-L aşteaptă pe Domnul lor şi în acelaşi timp posedă pământuri 
întinse şi ademenitoare! Fermele au predicat mai cu putere, da, mai 
cu putere decât cuvintele lor, că această lume este ţara lor. Ziua 
hotărârilor este amânată. Pacea şi liniştea domnesc. O, ce influenţă 
ucigătoare, distrugătoare! Dumnezeu urăşte această alipire de lume. 
„Despărțiţi-vă de ei, despărţiţi-vă de ei“- au fost cuvintele îngerului. 

Mi-a fost arătat că toţi ar trebui să aibă ca unică ţintă slava lui 
Dumnezeu. Cei care au bogății s-au scuzat prea mult pe seama 
soțiilor şi a copiilor. Însă eu am văzut că nu ne putem juca cu 
Dumnezeu. Când vorbeşte, El trebuie să fie ascultat. Dacă soţia sau 
copiii stau în cale şi trag înapoi, ei ar trebui să spună aşa cum i-a 
spus Isus lui Petru: „Înapoia mea, Satano“. De ce mă ispitiţi voi să 
rețin de la Dumnezeu ceea ce-i aparţine Lui de drept şi să-mi ruinez 
sufletul? Să aveţi ca singură ţintă slava lui Dumnezeu. 

Am văzut că mulţi ar trebui să înveţe ce înseamnă să fii creştin: 
că nu este vorba doar de un nume, ci înseamnă să ai gândul care 
era în Hristos şi să te supui voinţei lui Dumnezeu în toate lucrurile. 
În special cei tineri, care nu ştiu ce înseamnă lipsurile şi greutăţile 
şi care au o voinţă puternică, ce nu se apleacă în faţa voinţei lui 
Dumnezeu, au o mare lucrare de făcut. Ei merg pe o cale foarte 
netedă, ţin cont doar de voinţa lor şi nu se pot stăpâni. Ei nu au voia 
lui Dumnezeu în faţa lor. Ei nu cercetează cum ar putea să-l aducă 
mai multă slavă lui Dumnezeu, sau să contribuie la înaintarea cauzei 
Sale, sau să facă bine altora. Însă eul este la mijloc şi sunt preocupaţi 
să-l satisfacă. O astfel de religie nu valorează nici cât un fir de pai. 
Cei care o au vor fi puşi în cumpănă şi găsiţi necorespunzători. 

Creştinului adevărat îi place să aştepte şi să urmărească învăţă- 
turile lui Dumnezeu şi călăuzirea Duhului Său. Însă, pentru mulţi, 
religia este doar o formă. Lipseşte evlavia dătătoare de viaţă. Mulţi 
îndrăznesc să spună: Voi face asta sau aceea sau nu voi face asta; ei 
gândesc puţin sau se tem că Îl supără pe Dumnezeu. Am văzut că 
cei descrişi în acest fel nu pot intra în ceruri aşa cum sunt. Ei se pot 
amăgi pe ei înşişi că sunt mântuiţi, însă Dumnezeu nu Îşi găseşte 
plăcere în ei. Rugăciunile lor sunt o ofensă la adresa Lui. 

Domnul Hristos îi cheamă acum: „Fiţi plini de râvnă şi pocăiţi- 
vă“. EI îi îndeamnă cu bunătate şi credincioşie să cumpere aur, haine 
albe şi alifie pentru ochi. Ei pot alege ori să fie plini de râvnă şi să 
aibă parte din belşug de mântuire, ori să fie vărsaţi din gura Domnu- 
lui, ca fiind dezgustători, şi să fie îndepărtați de la El. Dumnezeu nu 
ne poate duce la nesfârşit. El este plin de milă şi îndurare, însă se 
ajunge la momentul când Duhul Său este întristat pentru ultima oară. 
Glasul dulce al îndurării nu va mai fi auzit. Ultimele sunete preţioase 
se vor stinge încet şi cei descrişi vor fi lăsaţi în voia propriilor lor 
căi, pentru a face faptele pe care le doresc. 

Am văzut că cei care susţin că aşteaptă venirea Domnului nu 
trebuie să fie închişi, zgârciţi. Unii dintre cei care au fost chemaţi 
să rostească adevărul şi să vegheze asupra sufletelor pentru care vor 
da socoteală au irosit mult timp preţios pentru a economisi atât de 
puţin, când, de fapt, timpul lor valora mult mai mult decât ceea ce 
au câştigat. Acest lucru nu Îi place lui Dumnezeu. Este drept că 
trebuie practicată economia, însă mulţi au exagerat, ajungând până 
la mârşăvii, neavând altă ţintă decât să adauge la bogăţiile lor, pe 

care curând le vor mânca trupul precum focul, în afară de cazul că 
vor face ca ispravnicul credincios, care şi-a pus bunurile la dispoziţia 
Domnului. 

Mărturia 4 


Tinerii păzitori ai Sabatului 


La 22 august 1857, pe când mă aflam în casa de rugăciune 
din Monterey, Michigan, mi-a fost arătat că mulţi nu au auzit încă 
glasul lui Isus, iar solia mântuitoare nu a pus încă stăpânire pe suflet 
şi nu a condus la reformarea vieţii. Mulţi dintre cei tineri nu au 
spiritul lui Isus. Dragostea lui Dumnezeu nu este în inimile lor şi 
de aceea predomină trăsăturile fireşti, şi nu Duhul lui Dumnezeu şi 
preocuparea pentru mântuire. 

Cei care posedă cu adevărat religia lui Isus nu se vor ruşina şi 
nici nu se vor teme să poarte crucea în faţa acelora care au mai 
multă experienţă decât ei. Vor dori, dacă tânjesc într-adevăr să fie 
neprihăniţi, să fie cât se poate de mult ajutaţi de creştinii mai în 
vârstă. Aceştia îi vor ajuta cu bucurie; inimile care sunt încălzite 
de iubirea lui Dumnezeu nu se vor împiedica de lucruri de nimic 
în viaţa de credinţă. În afară se va vedea ceea ce lucrează Duhul 
lui Dumnezeu în interior. Ei vor cânta despre aceasta şi se vor ruga 
pentru aceasta. Lipsa religiei, lipsa unei vieţuiri sfinte îi fac pe cei 
tineri să dea înapoi. Viaţa lor îi condamnă. Ei ştiu că nu trăiesc aşa 
cum ar trebui să trăiască creştinii şi de aceea nu au încredere în 
Dumnezeu sau în biserică. 

Motivul pentru care cei tineri se simt mai liberi când cei mai în 
vârstă nu sunt de faţă este acesta: ei sunt împreună cu cei la fel ca ei. 
Fiecare consideră că este la fel de bun ca şi celălalt. Toţi dau greş 
în privinţa țintei, măsurându-se cu ei înşişi şi comparându-se cu ei 
înşişi, neglijând singurul şi adevăratul standard. Isus este adevăratul 
Model. Viaţa Sa de sacrificiu de Sine constituie exemplul nostru. 

Am văzut cât de puţin a fost studiat Modelul şi cât de puţin a 
fost înălţat înaintea lor. Cât de puţin suferă cei tineri, cât de puţin îşi 
tăgăduiesc eul, de dragul religiei lor. Puțin se gândesc ei la sacrificiu. 
În această privinţă, ei dau greş cu totul în a imita Modelul. Am văzut 
că vorbirea lor este aceasta: Eul trebuie satisfăcut, mândria trebuie 
îngăduită. Ei ÎI uită pe Omul durerilor, Cel obişnuit cu suferinţa. 
Suferințele lui Isus din Ghetsemani, sudoarea Lui ca nişte mari 

picături de sânge în grădină, cununa de spini care i-a străpuns fruntea, 
toate acestea nu îi sensibilizează. Ei au ajuns amorţiţi. Simţurile lor 
s-au tocit şi ei au pierdut orice simţământ al marelui sacrificiu făcut 
pentru ei. Ei pot sta şi asculta povestea crucii, să audă cum au fost 
înfipte piroanele acelea crude în mâinile şi picioarele Fiului lui 
Dumnezeu, fără să fie mişcaţi în străfundurile sufletului. 

Îngerul a spus: Dacă unii ca aceştia ar fi conduşi prin cetatea 
lui Dumnezeu şi li s-ar spune că toată această bucurie şi slavă este 
pentru ei, pentru a se bucura de ea în veşnicie, nu ar fi conştienţi 
ce scumpă este moştenirea care a fost cumpărată pentru ei. Nu ar 
realiza niciodată adâncimile de nepătruns ale iubirii Mântuitorului. 
Ei n-au băut cupa şi nici n-au fost botezați cu adevărat. Cerul ar fi 
întinat dacă unii ca aceştia ar locui acolo. Numai aceia care au avut 
parte de suferinţele Fiului lui Dumnezeu, care au trecut prin marele 
timp de strâmtorare şi şi-au spălat hainele şi le-au albit în sângele 
Mielului, numai aceia se vor putea bucura de slava de nedescris a 
frumuseţii neîntrecute a cerului. 

Lipsa acestei pregătiri necesare îi va lăsa pe dinafară pe tineri, 
pentru că ei nu lucrează cu suficientă stăruinţă şi zel pentru a dobândi 
acea odihnă care rămâne pentru poporul lui Dumnezeu. Ei nu îşi 
vor mărturisi în mod sincer păcatele pentru ca acestea să fie iertate 
şi şterse. În scurt timp, aceste păcate vor fi scoase la iveală în toată 
grozăvia lor. Ochiul lui Dumnezeu nu dormitează. El ştie orice păcat 
ascuns de ochiul muritor. Cei vinovaţi ştiu exact ce păcate ar trebui 
să mărturisească pentru ca sufletele lor să poată fi curate înaintea lui 
Dumnezeu. Domnul Isus le dă acum ocazia de a le mărturisi, de a 
se pocăi în adâncă umilinţă şi de a-şi curăţi viaţa prin ascultare de 
adevăr şi prin trăirea adevărului. Acum este timpul ca greşelile să 
fie îndreptate şi păcatele mărturisite, căci, dacă nu, ele vor apărea în 
faţa păcătosului în ziua mâniei lui Dumnezeu. 

Adesea, părinţii îşi pun prea mult încrederea în copiii lor; căci, 
adeseori, când părinţii sunt încrezători, ei ascund nelegiuirea. Părinţi, 
vegheaţi asupra copiilor voştri cu prudenţă. Îndemnaţi-i, mustraţi-i, 
sfătuiţi-i, la sculare şi la culcare, la venire şi la plecare, cuvânt cu 
cuvânt, regulă după regulă, azi un pic, mâine un pic. Faceţi-i să vă 
asculte când sunt mici. Mulţi părinți neglijează în mod trist acest 
lucru. Ei nu iau poziţia fermă şi hotărâtă pe care ar trebui să o aibă în 
privinţa copiilor. Ei le îngăduie să fie ca lumea, să iubească etalarea 

în îmbrăcăminte, să se asocieze cu cei care urăsc adevărul şi a căror 
influenţă este otrăvitoare. Făcând astfel, ei încurajează în copiii lor 
o purtare lumească. 

Am văzut că trebuie ca părinţii creştini să aibă principiul de 
neclintit de a fi uniţi în privinţa creşterii copiilor lor. Mulţi părinți 
greşesc în acest punct — nefiind uniţi. Greşeala este uneori la tată, 
dar cel mai adesea la mamă. Mama iubitoare îşi răsfaţă copiii şi e 
îngăduitoare cu ei. Munca tatălui îl ine mai mult în afara căminu- 
lui şi deci departe de prezenţa copiilor. Influenţa mamei vorbeşte. 
Exemplul ei face mult în ce priveşte formarea caracterului copiilor. 

Unele mame iubitoare le îngăduie copiilor lor unele rele care nu 
ar trebui îngăduite nici măcar pentru o clipă. Greşelile copiilor sunt 
uneori tăinuite faţă de tată. 

Mama le oferă articole de îmbrăcăminte sau le îngăduie alte 
lucruri, fără ca tatăl să ştie ceva, pentru că el ar respinge astfel de 
lucruri. 

În acest fel, copiii sunt învăţaţi efectiv să înşele. Iar dacă tatăl 
descoperă, se cer scuze, dar adevărul se spune doar pe jumătate. 
Mama nu este deschisă. Ea nu îşi dă seama că şi tatăl este la fel 
de mult preocupat de copii ca şi ea, şi că el nu trebuie să fie în 
necunoştinţă de greşelile sau trăsăturile rele de caracter care ar trebui 
îndreptate la ei, cât sunt încă mici. Lucrurile au fost acoperite. Copiii 
ştiu că părinţii nu sunt uniţi, şi acest lucru îşi are efectul său. Încă de 
MICI, copiii încep să înşele, să ascundă şi să relateze lucrurile într-o 
lumină diferită de ceea ce este în realitate, atât mamei cât şi tatălui. 
Exagerarea ajunge un obicei, iar minciunile încep să fie spuse fără 
mustrări de conştiinţă. 

Aceste rele au început pentru că mama a ascuns lucruri faţă de 
tata, care este la fel de mult preocupat de dezvoltarea caracterului 
copiilor ca şi ea. Tatăl trebuie consultat în mod deschis. Totul trebuie 
să i se prezinte deschis. Însă procedeul opus, de a ascunde greşelile 
de tata, încurajează în aceştia tendinţa de a înşela şi o lipsă de 
sinceritate şi cinste. 

Singura speranţă pentru aceşti copii, fie că sunt de partea religiei 
sau nu, este să se convertească cu adevărat. Caracterul lor trebuie 
schimbat în întregime. Mamă nechibzuită, ştii tu acum, când îţi înveţi 
astfel copiii, că întreaga lor experienţă religioasă este afectată de 
ceea ce învaţă când sunt mici? Ţine-i în frâu de mici; învaţă-i să te 


Tinerii păzitori ai Sabatului 165 


asculte şi, dacă vor face astfel, vor fi mai dispuşi să înveţe să asculte 
de cuvintele lui Dumnezeu. Încurajează în ei comportamentul sincer, 
cinstit. Nu le da niciodată ocazia de a se îndoi de sinceritatea sau de 
cinstea ta. 

Am văzut că tinerii pretind, dar nu se bucură de puterea mân- 
tuitoare a lui Dumnezeu. Le lipseşte religia, mântuirea. Şi, oh, ce 
cuvinte prosteşti, nechibzuite, rostesc ei! Despre toate acestea se 
ține un raport credincios, iar fiinţele muritoare vor fi judecate după 
faptele făcute în trup. Prieteni tineri, faptele şi cuvintele voastre 
necugetate sunt scrise în carte. Conversaţiile voastre nu au avut ca 
subiect lucrurile veşnice, ci aţi vorbit despre una, despre alta — lu- 
cruri obişnuite, discuţii lumești în care creştinii nu ar trebui să se 
angajeze. Totul se scrie în carte. 

Am văzut că, dacă nu se va produce o schimbare totală în cei 
tineri, o convertire deplină, ei îşi pot pierde speranţa cerului. Din 
ce mi-a fost arătat, cu adevărat convertiți sunt cel mult jumătate 
dintre tinerii care susţin că sunt de partea religiei şi a adevărului. 
Dacă ar fi fost convertiți, ei ar trebui să aducă roadă spre slava lui 
Dumnezeu. Mulţi se bizuie pe o presupusă nădejde, fără a avea o 
temelie sigură. Izvorul nu este curat, de aceea apele care ies din acel 
izvor nu sunt curate. Curăţiţi izvorul şi apele vor fi curate. Dacă 
inima este curată, atunci şi cuvintele voastre, felul de a vă îmbrăca, 
faptele voastre vor fi în regulă. Lipseşte adevărata evlavie. Nu-mi 
voi dezonora Mântuitorul, admițând că o persoană, care se ţine de 
nimicuri şi nu se roagă, este creştină. Nu! Un creştin îşi biruie 
trăsăturile fireşti, pasiunile. Există un remediu pentru sufletul bolnav 
de păcat. Acest remediu este în Isus. Ce Mântuitor preţios! Harul 
Lui este îndestulător chiar şi pentru cel mai slab; iar cel tare, de 
asemenea, trebuie să aibă parte de harul Său, căci, dacă nu, va pieri. 

Am văzut cum poate fi obţinut acest har. Du-te în cămăruţă şi 
acolo, singur cu Dumnezeu, cere-l cu stăruinţă: „Zideşte în mine o 
inimă curată, Dumnezeule; pune în mine un duh nou şi statornic“. 
Fii sincer, deschis. Rugăciunea arzătoare e de mare folos. Ca şi 
Iacov, luptaţi-vă în rugăciune. Luptaţi-vă! Domnul Isus a suferit în 
grădină, încât sudoarea îi cădea ca nişte picături mari de sânge; şi 
voi trebuie să faceţi un efort. Nu plecaţi din cămăruţă până ce nu vă 
simţiţi puternici în Dumnezeu; apoi vegheaţi şi, exact atât de mult 

timp cât vegheaţi şi vă rugaţi, atât timp vă veţi putea ţine în stăpânire 
trăsăturile fireşti, iar harul lui Dumnezeu poate fi prezent în voi. 

Dumnezeu îmi interzice să încetez să vă avertizez. 

Prieteni tineri, căutaţi pe Domnul din toată inima voastră. Veniţi 
înaintea Lui cu stăruinţă şi, atunci când veţi simţi în mod sincer că 
fără ajutorul lui Dumnezeu veţi pieri, când veţi tânji după El aşa cum 
doreşte cerbul izvoarele de apă, atunci Domnul vă va întări degrabă. 
Atunci pacea voastră va întrece orice înţelegere. Dacă aşteptaţi 
mântuirea, trebuie să vă rugaţi. Luaţi-vă timp pentru aceasta. Nu vă 
grăbiţi şi nu fiţi nepăsători în rugăciunile voastre. Imploraţui-L pe 
Dumnezeu să lucreze în voi o adevărată reformă, astfel ca roadele 
Duhului Său să poată sălăşlui în voi şi să puteţi străluci ca nişte 
lumini în lume. Nu fiţi o piedică sau un blestem pentru cauza lui 
Dumnezeu; puteţi fi de folos, o binecuvântare. Vă spune Satana că 
nu vă puteţi bucura de mântuire, pe deplin şi liber? Nu îl credeţi. 

Am văzut că este privilegiul fiecărui creştin să beneficieze de 
lucrarea profundă a Duhului lui Dumnezeu. O pace dulce, cerească, 
va cuprinde mintea şi veţi avea plăcere să meditaţi la cele cereşti, 
la Dumnezeu. Vă veţi desfăta în făgăduinţele Cuvântului Său. Însă, 
înainte de toate, fiţi conştienţi că aţi pornit pe calea creştină. Fiţi 
conştienţi că aceştia sunt primii paşi pe calea spre viaţa veşnică. Nu 
vă înşelaţi. Mă tem, da, că mulţi dintre voi nu ştiţi ce este religia. 
Aţi simţit o frământare, o emoție, însă niciodată nu aţi văzut păcatul 
în grozăvia sa! Niciodată nu v-aţi simţit starea nenorocită şi nici 
nu v-aţi întors de la căile voastre nelegiuite cu amarnică părere de 
rău. Niciodată nu aţi fost morţi faţă de lume. lubiţi încă plăcerile ei; 
vă place să vă angajaţi în discuţii asupra unor lucruri lumești. Însă, 
când vine vorba despre adevărul lui Dumnezeu, nu aveţi nimic de 
spus. De ce tăceţi? De ce sunteţi atât de vorbăreţi când este vorba de 
lucruri lumeşti, dar atât de tăcuţi când este vorba de subiectul care 
ar trebui să vă preocupe cel mai mult, un subiect în care trebuie să 
fiți implicaţi cu tot sufletul? Adevărul lui Dumnezeu nu sălăşluieşte 
în voi. 

Am văzut că mulţi fac mărturisiri de credinţă, în timp ce inte- 
riorul este întinat. Nu vă înşelaţi singuri, mărturisitori mincinoşi! 
Dumnezeu priveşte la inimă. „Din prisosul inimii vorbeşte gura.“ 
Am văzut că în inima unora ca aceştia este lumea, nu religia lui Hris- 
tos. Dacă cei care se pretind a fi creştini Îl iubesc pe Isus mai mult 

decât iubesc lumea, vor avea plăcere să vorbească despre EI, Cel mai 
bun Prieten al lor, faţă de care nutresc cele mai alese sentimente. El a 
venit în ajutorul lor când şi-au simţit starea pierdută, deznădăjduită. 
Când s-au simţit trudiţi şi împovăraţi de păcat, ei s-au întors spre 
EI. El le-a îndepărtat povara vinovăţiei şi a păcatului, le-a îndepărtat 
durerea şi tristeţea şi le-a schimbat starea. Lucrurile pe care odată le 
iubeau, acum le urăsc; iar lucrurile pe care le urau, acum le iubesc. 

A avut loc această mare transformare şi în tine? Nu vă înşelaţi. 
Nici măcar nu aş rosti Numele lui Hristos dacă nu I-aş fi dat toată 
inima, sentimentele mele neîmpărțite. Ar trebui să simţim cea mai 
profundă mulţumire că Domnul Isus acceptă această jertfă. El cere 
totul. Când ajungem să ne supunem cerinţelor Sale şi să renunţăm la 
tot, atunci, şi nu înainte de acel moment, El ne va înconjura cu braţele 
îndurării Sale. Însă ce Îi dăm noi, de fapt, când Îi dăm totul? Un 
suflet întinat de păcat, pe care să-l curețe Isus, prin harul Său, şi să-l 
salveze de la moarte prin iubirea Sa fără seamăn. Şi, cu toate acestea, 
am văzut că multora le este greu să renunţe la tot. Mi-e ruşine să aud 
vorbindu-se despre aşa ceva, mi-e ruşine să scriu despre aşa ceva. 

Vorbiţi despre tăgăduire de sine? Ce a dat Hristos pentru noi? 
Când socotiți că este greu faptul că Domnul Hristos vă cere totul, 
mergeţi la Calvar şi plângeţi acolo pentru că v-a dat prin minte un 
asemenea gând. Priviţi la mâinile şi picioarele Salvatorului nostru, 
sfâşiate de piroanele nemiloase, pentru ca voi să puteţi fi spălaţi de 
păcat prin sângele Său! 

Cei care simt dragostea constrângătoare a lui Dumnezeu nu 
întreabă cât de puţin se poate da pentru a putea obţine răsplata 
cerească; ei nu întreabă care este standardul, limita cea mai de jos, 
ci ţintesc spre o conformare desăvârşită faţă de voia Mântuitorului 
lor. Cu o dorinţă arzătoare, ei cedează totul şi dau dovadă de zel, 
proporţional cu valoarea țintei pe care o urmăresc. Care este această 
țintă? Nemurirea, viaţa veşnică. 

Prieteni tineri, mulţi dintre voi sunteţi înşelaţi amarnic. V-aţi 
mulţumit cu ceva ce pare religie curată şi neîntinată. Vreau să vă 
trezesc. Îngerii lui Dumnezeu încearcă să vă trezească. O, fie ca 
adevărurile atât de importante din Cuvântul lui Dumnezeu să vă 
trezească şi să simţiţi pericolul în care vă aflaţi şi să vă conducă la o 
profundă cercetare de sine! Inimile voastre sunt încă fireşti. Ele nu 
sunt supuse Legii lui Dumnezeu şi nici nu pot fi cu adevărat. Aceste 

inimi de carne trebuie să fie schimbate şi atunci veţi vedea atâtea 
frumuseți în sfințire, încât veţi tânji după aceasta aşa cum doreşte 
cerbul izvoarele de apă. Atunci ÎL veţi iubi pe Dumnezeu şi Legea 
Sa. Atunci jugul lui Hristos va fi uşor, iar povara Lui nu va fi grea. 
Deşi veţi avea necazuri, totuşi acestea, trecute cu bine, vor face ca 
această cale să vă fie mai prețioasă. Moştenirea nemuririi este pentru 
creştinul care se tăgăduieşte pe sine. 

Am văzut că creştinul nu trebuie să acorde o valoare prea mare 
sau să depindă prea mult de stările de bucurie sentimentală. Aceste 
simţăminte nu sunt întotdeauna călăuze adevărate, pe care să ne 
putem bizui. Ar trebui ca preocuparea fiecărui creştin să fie aceea 
de a-L sluji pe Dumnezeu din principiu, şi nu să fie condus de ceea 
ce simte. Făcând astfel, credinţa va fi pusă la lucru şi va creşte. Am 
văzut că, dacă un creştin trăieşte o viaţă umilă, plină de sacrificiu de 
sine, urmarea va fi pacea şi bucuria în Domnul. Însă cea mai mare 
fericire ce poate fi trăită este aceea de a face bine altora, de a-i face 
pe alţii fericiţi. O astfel de fericire este de durată. 

Mulţi tineri nu fac din slujirea lui Dumnezeu un principiu stabil. 
Ei nu exercită credinţă. Ei se prăbuşesc când apare vreun nor. Ei 
nu au putere să reziste. Nu cresc în har. Au doar înfăţişarea că ţin 
poruncile lui Dumnezeu. Fac rugăciuni de formă şi sunt numiţi 
creştini. Părinţii lor sunt atât de îngrijoraţi, încât acceptă tot ce li 
se pare favorabil şi nu lucrează împreună cu ei şi nu îi învaţă că 
mintea firească trebuie să moară. Ei îi încurajează să vină şi să facă 
doar o parte; însă greşesc, neîndrumându-i să-şi cerceteze inimile cu 
stăruinţă, să se examineze pe ei înşişi şi să socotească în ce constă 
preţul pentru a fi creştin. Urmarea este că cei tineri susţin că sunt 
creştini fără să-şi pună suficient la încercare motivele în această 
privinţă. 

Martorul credincios spune: „Ştiu că nu eşti nici rece, nici în 
clocot. O, dacă ai fi rece sau în clocot! Dar, fiindcă eşti căldicel, 
nici rece, nici în clocot, am să te vărs din gura Mea“( Ap. 3,15.16 
). Satana vrea ca tu să fii un creştin doar cu numele, ca să poţi 
împlini planul lui mai bine. Dacă ai doar o formă de evlavie, şi nu 
adevărata evlavie, el te poate folosi pentru a-i prinde pe alţii în cursă, 
aducându-i pe aceeaşi cale prin care se amăgesc singuri. Unele 
suflete sărmane vor privi la tine, în loc să privească la standardul 

Bibliei, şi nu vor putea ajunge mai sus. Ei sunt tot aşa de buni ca şi 
tine şi sunt mulţumiţi. 

Tinerii sunt adesea îndemnați să-şi facă datoria, să vorbească 
sau să se roage în adunare; îndemnați să moară faţă de mândrie. La 
fiecare pas sunt îndemnați. O astfel de religie nu valorează nimic. 
Lăsaţi ca inima firească să vă fie schimbată şi atunci, vouă, care 
pretindeţi că sunteţi creştini, dar sunteţi împietriţi, nu vi se va mai 
părea o robie a-L sluji pe Dumnezeu. Orice plăcere pentru etalare 
de îmbrăcăminte sau mândrie în înfăţişare va dispărea. Timpul pe 
care îl petreceţi în faţa oglinzii, aranjându-vă părul pentru a fi pe 
placul ochilor, va fi devotat rugăciunii şi cercetării inimii. Nu va 
mai fi loc pentru împodobirea exterioară în inima sfinţită; ci va avea 
loc o căutare serioasă, arzătoare, pentru împodobirea interioară cu 
harurile creştine, roadele Duhului lui Dumnezeu. 

Apostolul spune: „Podoaba voastră să nu fie podoaba de afară, 
care stă în împletitura părului, în purtarea de scule de aur sau în 
îmbrăcarea hainelor, ci să fie omul ascuns al inimii, în curăţia nepie- 
ritoare a unui duh blând şi liniştit, care este de mare preţ înaintea lui 
Dumnezeu“( 1 Petru 3, 3.4). 

Supuneţi-vă mintea firească, reformaţi-vă viaţa şi atunci trupul 
acesta muritor nu va fi atât de mult idolatrizat. Dacă inima este 
transformată, acest lucru se va vedea în înfăţişarea exterioară. Dacă 
Domnul Hristos este în voi nădejdea slavei, vom descoperi atâta 
farmec neasemuit în El, încât sufletul va fi încântat. Acesta se va 
alipi de EI, va alege să-L iubească pe El şi, adorându-L pe Hristos, 
eul va fi uitat. Domnul Isus va fi înălţat, iar eul dat la o parte şi 
umilit. Însă, a face caz de credinţă, fără această iubire profundă, 
este doar vorbărie goală, formalism sec şi o robie grea. Mulţi dintre 
noi s-ar putea să aibă vreo idee despre religie, o religie exterioară, 
când inima nu este de fapt curăţită. Dumnezeu priveşte la inimă; 
„totul este gol şi descoperit înaintea ochilor Aceluia cu care avem 
a face“( Evrei 4, 13 ). Va fi El mulţumit oare cu altceva decât cu 
adevărul înăuntrul nostru? Fiecare suflet cu adevărat convertit va 
purta semnele de netăgăduit că inima firească este supusă. 

Vorbesc deschis. Nu cred că aceste lucruri îl vor descuraja pe 
adevăratul creştin; şi nu vreau ca vreunul dintre voi să ajungă în 
timpul de strâmtorare fără o speranţă bine-întemeiată în Răscum- 
părătorul nostru. Hotărâţi-vă să descoperiţi ce este cel mai rău în 

voi. Stabiliţi pentru voi înşivă dacă aţi moştenit o tendinţă spre cele 
de sus. Cercetaţi-vă sufletul cu adevărat, în mod cinstit. Amintiţi-vă 
că Domnul Isus Îi prezintă Tatălui Său o biserică fără pată, fără 
zbârcitură sau altceva de felul acesta. 

Cum poţi şti că eşti acceptat de Dumnezeu? Studiază Cuvântul 
Său cu rugăciune. Nu-l lăsa deoparte pentru nici o altă carte. Această 
Carte convinge de păcat. Ea descoperă clar calea mântuirii. Aduce 
perspectiva unei răsplătiri strălucite şi glorioase. Îţi descoperă un 
Mântuitor desăvârşit şi te învaţă că doar prin harul Său nemărginit 
poţi aştepta mântuirea. 

Nu neglija rugăciunea personală, căci aceasta este religia sufle- 
tului. Roagă-te cât poţi de serios, de arzător, pentru viaţa veşnică, 
deoarece aceasta este în joc. Stai înaintea Domnului până când 
înăuntrul tău ia naştere un dor de nedescris după mântuire şi obţii 
dovada scumpă a iertării păcatului. 

Nădejdea vieţii veşnice nu se obţine uşor. Este un subiect ce 
trebuie pus la punct între Dumnezeu şi propriul tău suflet, pentru 
veşnicie. O presupusă nădejde, şi nimic altceva, se va dovedi a fi 
ruina ta. Din moment ce depinde de Cuvântul lui Dumnezeu dacă 
vei sta în picioare sau vei cădea, atunci spre acest Cuvânt trebuie să 
te îndrepţi pentru a-ţi cerceta cazul. Acolo poţi vedea ce ţi se cere 
pentru a deveni creştin. Nu-ţi scoate armura şi nici nu părăsi câmpul 
de luptă până ce nu ai obţinut victoria şi triumful prin Mântuitorul 
tău. 

Incercările Bisericii 


Următoarea viziune a fost dată la Ulysses, Pennsylvania, la 6 
iulie 1857. Are în vedere lucruri care au avut loc în_____ şi în alte 
locuri din statul New York. 

Au fost multe încercări ale bisericii, printre fraţii din New York, 
cu care Dumnezeu nu are nimic de-a face. Biserica şi-a pierdut tăria 
şi credincioşii nu ştiu acum să o redobândească. Iubirea faţă de 
semeni a dispărut şi a predominat un spirit acuzator, de căutare de 
greşeli. Se socotea o virtute a vâna orice e legat de altul, care părea 
a fi un lucru rău, şi făcea ca acesta să pară într-adevăr rău. Inima 
plină de compasiune, care să nutrească iubire şi milă faţă de fraţi, 
nu există. Religia unora a constat din căutări de greşeli, culese din 
orice părea a fi rău, până ce sentimentele nobile ale sufletului s-au 
veştejit. Mintea trebuie înnobilată, pentru a zăbovi asupra scenelor 
veşnice, asupra cerului, a comorilor sale, a gloriei sale, şi trebuie 
să-şi găsească adevărata şi plăcuta satisfacţie în adevărurile Bibliei. 
Ar trebui să-i placă să se hrănească cu făgăduinţele preţioase pe care 
le deţine Cuvântul lui Dumnezeu, să-şi găsească mângâiere în ele, 
să se înalțe deasupra lucrurilor mărunte, să tindă către cele veşnice. 

Însă, oh, cât de diferit de aceasta a fost folosită mintea! Pentru 
lucruri de nimic! Adunările, aşa cum au fost ţinute, au fost un ade- 
vărat blestem pentru mulţi din New York. Aceste încercări fabricate 
au oferit deplină libertate în vederea presupunerilor rele. S-a nutrit 
gelozie. A existat ură, însă ei nu au ştiut de ea. Unii au avut men- 
talitatea greşită de a mustra fără iubire, de a-i ameninţa pe alţii cu 
ideile lor despre ceea ce este bine şi de a nu cruța, ci de a dărâma, 
zdrobind. 

Am văzut că mulţi din New York aveau aşa multă grijă de frații 
lor, să fie cum trebuie, încât ei îşi neglijau inimile. Le este atât de 
teamă că fraţii lor nu sunt plini de zel şi nu se pocăiesc, încât uită că 
au rele care trebuie corectate. Cu inimile lor nesfinţite, ei caută să-i 
corecteze pe fraţii lor. Acum, singura cale ca fraţii şi surorile din 
New York să se ridice este ca fiecare să se ocupe de persoana lui, 

să-şi pună inima lui în rânduială. Dacă păcatul este văzut la un frate, 
nu sufla acest lucru altuia, ci, cu iubire pentru sufletul acelui frate, 
cu o inimă la fel de simţitoare, plină de îndurare, spune-i lui ceea 
ce a greşit şi apoi lasă acel lucru pe seama lui şi a Domnului. Te-ai 
despovărat de datoria ta. Nu eşti cel care trebuie să dea sentinţe. 

S-a ajuns prea uşor la a-i ţine pe fraţi din scurt, a-i condamna 
şi a-l ţine sub condamnare. A existat zel pentru Dumnezeu, dar nu 
acel zel care este în acord cu conştiinţa noastră. Dacă fiecare şi-ar 
pune inima în rânduială, când fraţii se adună laolaltă, mărturia lor 
ar fi promptă şi ar veni dintr-un suflet plin, iar oamenii din jur care 
nu cred în adevăr ar fi mişcaţi. Manifestarea Duhului lui Dumnezeu 
ar spune inimilor lor că voi sunteţi copii ai lui Dumnezeu. Iubirea 
voastră unii faţă de alţii ar fi văzută de toţi. Ea va vorbi. Va avea 
influenţă. 

Am văzut că biserica din New York ar putea să se ridice. Apucaţi- 
vă de lucru fiecare, în mod individual, fiţi plini de râvnă şi pocăiţi-vă; 
şi după ce toate relele cunoscute au fost îndepărtate, să credeţi că 
Dumnezeu vă acceptă. Nu vă văicăriţi, ci credeţi-L pe Dumnezeu 
pe cuvânt. Căutaţi-L cu stăruinţă şi credeţi că vă primeşte. O parte 
din lucrare este aceea de a crede că El este credincios în ceea ce a 
făgăduit. Ridicaţi-vă prin credinţă. 

Fraţi se pot ridica din starea în care se află, în New York şi în 
oricare alt loc; ei se pot îndestula din mântuirea lui Dumnezeu. Ei 
pot acţiona în mod înţelept şi fiecare poate avea o experienţă a lui 
însuşi în cadrul acestei solii a Martorului Credincios către Laodicea. 
Membrii bisericii îşi dau seama că sunt într-o stare decăzută, însă 
nu ştiu cum să se ridice. Intenţiile unora pot fi foarte bune; s-ar 
putea ca ei să facă mărturisiri; dar, cu toate acestea, au văzut că 
sunt urmăriţi cu suspiciune, sunt socotiți infractori pentru un singur 
cuvânt, astfel încât nu mai au libertate, nu se mai bucură de mântuire. 
Ei nu îndrăznesc să acţioneze aşa cum le spune, simplu, inima lor, 
pentru că sunt suspectaţi. Dumnezeu are plăcere ca poporul Său să 
se teamă de El şi să aibă încredere unul în altul. 

Am văzut că mulți au tras foloase din ceea ce a arătat Dumnezeu 
cu privire la păcatele şi greşelile altora. Ei au accentuat atât de mult 
doar o extremă a ceea ce a fost arătat în viziune, încât aceasta a avut 
tendinţa de a slăbi credinţa multora în ceea ce a arătat Dumnezeu şi, 
de asemenea, de a descuraja şi a înmuia inimile celor din biserică. 

Cu împreună simţire plină de duioşie, ar trebui ca fratele să trateze cu 
fratele lui. Cu sentimentele trebuie să lucrăm delicat. Este o lucrare 
sensibilă, de cea mai mare importanţă, aceea de a şti cum să te atingi 
de greşelile altora. Fratele care face această lucrare trebuie să o facă 
în cea mai mare umilinţă, având în vedere propria sa slăbiciune, 
pentru ca nu cumva el însuşi să fie ispitit. 

Am văzut marele sacrificiu pe care l-a făcut Isus pentru a-l 
răscumpăra pe om. El nu Şi-a considerat viaţa prea scumpă pentru a 
o sacrifica. Isus a spus: „lubiţi-vă unii pe alţii aşa cum v-am iubit 
Eu“( loan 15:12 ). Simţi tu, atunci când un frate greşeşte, că ţi-ai 
putea da viaţa pentru a-l salva? Dacă simţi acest lucru, atunci te poți 
apropia de el şi te poţi atinge de inima lui; tu eşti în măsură să-i 
faci o vizită acelui frate. Însă este jalnic faptul că mulţi dintre cei 
care pretind că sunt fraţi nu sunt gata să sacrifice nici una dintre 
părerile lor sau judecata lor pentru a-l salva pe un frate. Nu există 
decât puţină dragoste pentru alţii! Se dă pe faţă un spirit egoist. 

Descurajarea a venit asupra bisericii. Ei au iubit lumea, şi-au iubit 
fermele, vitele etc. Acum, Domnul Isus îi cheamă să se elibereze de 
aceste lucruri, să-şi facă o comoară în ceruri, să cumpere aur, haine 
albe şi alifie pentru ochi. Acestea sunt comori preţioase. Posesorul 
lor va avea dreptul să intre în Împărăţia lui Dumnezeu. 

Poporul lui Dumnezeu trebuie să acţioneze înţelept. Ei nu trebuie 
să fie mulţumiţi, până când fiecare păcat cunoscut nu este mărtu- 
risit; apoi, este privilegiul şi datoria lor să creadă că Domnul Isus 
îi acceptă. Ei nu trebuie să aştepte ca alţii să-i împingă de la spate 
ca să obţină biruinţa de care să se bucure apoi. O astfel de bucurie 
va dura doar până la încheierea adunării. Dumnezeu trebuie slujit 
din principiu, şi nu din sentiment. Dimineaţa şi seara, nu vă lăsaţi 
până nu obţineţi biruinţa pentru voi înşivă, în familia voastră. Nu 
lăsaţi ca lucrul zilnic să vă lipsească de aceasta. Luaţi-vă timp să vă 
rugaţi şi, în timp ce vă rugaţi, să credeţi că Dumnezeu vă ascultă. 
Amestecaţi credinţa cu rugăciunile voastre. S-ar putea să nu simţiţi 
întotdeauna răspunsul imediat; însă, în acel timp credinţa este pusă 
la încercare. Voi sunteţi încercaţi pentru a vedea dacă vă veţi încrede 
în Dumnezeu, dacă aveţi o credinţă vie, de durată. „Credincios este 
Cel ce v-a chemat şi El va face lucrul acesta“( 1 Tesaloniceni 5, 
24). Umblaţi pe calea cea strâmtă a credinţei. Încredeţi-vă cu toţii 
în făgăduinţele Domnului. Încredeţi-vă în Dumnezeu în vreme de 

negură. Acesta este timpul când trebuie dovedită credinţa. Însă voi 
lăsaţi adeseori ca simţămintele să vă stăpânească. Voi căutaţi merite 
în voi înşivă atunci când nu vă simţiţi mângâiaţi de Duhul lui Dum- 
nezeu şi sunteţi disperaţi pentru că nu ÎL puteţi găsi. Nu vă încredeţi 
suficient în Isus, scumpul Domn Isus. Voi nu lăsaţi totul pe seama 
meritelor Lui, da, totul. Cel mai mare bine pe care îl puteţi face nu 
poate merita favoarea lui Dumnezeu. Numai prin meritele lui Isus 
veţi fi mântuiţi, sângele Lui este singurul care vă va curăţi. Însă şi 
voi trebuie să faceţi ceva. Trebuie să faceţi ceea ce puteţi în dreptul 
vostru. Fiţi plini de râvnă şi pocăiţi-vă, apoi credeţi. 

Nu confundați credinţa cu sentimentul. Acestea sunt distincte. 
Credinţa trebuie să fie exercitată. Noi trebuie să punem această 
credinţă continuu la lucru. Să credem, să credem. Credinţa voastră 
să aducă binecuvântarea, şi aceasta va fi a voastră. Sentimentele 
voastre nu au nimic de-a face cu această credinţă. Când credinţa 
aduce binecuvântare inimii voastre şi voi vă bucuraţi de această 
binecuvântare, bucuria aceasta pe care o simţiţi nu mai este credinţă, 
ci sentiment. 

Poporul lui Dumnezeu din New York trebuie să se trezească în 
mod serios, să iasă din întuneric şi să lase lumina lor să strălucească. 
Ei 

stau drept în calea lucrării lui Dumnezeu. Ei trebuie să lase 
ca solia îngerului al treilea să-şi facă lucrarea asupra inimilor lor. 
Fraţilor, Dumnezeu este dezonorat prin rugăciunile voastre lungi, 
lipsite de credinţă. Nu mai priviţi la eul vostru, căci nu merită, ci 
înălţaţi-L pe Isus. Vorbiţi despre credinţă, despre lumină, despre 
ceruri, Şi veţi avea credinţă, lumină, iubire pace şi bucurie în Duhul 
Sfânt. 

„Luaţi seama“ 


Următoarele cuvinte sunt adresate celor doi fraţi din_____, însă, 
deoarece se pot aplica multora, sunt date spre folosul bisericii: 

Stimaţi fraţi, în viziunea care mi s-a dat în localitatea voastră, 
mi-a fost arătat ceva cu privire la voi amândoi. Îngerul a arătat spre 
voi ŞI a spus aceste cuvinte: „Luaţi seama la voi înşivă, ca nu cumva 
să vi se îngreuieze inimile cu îmbuibare de mâncare şi băutură şi 
cu îngrijorările vieţii acesteia şi astfel ziua aceea să vină fără veste 
asupra voastră“ ( Luca 21, 34). Am văzut că voi amândoi aveţi o 
luptă puternică în faţa voastră; aveţi de dus o luptă continuă pentru 
a scoate lumea din inimă, căci o iubiţi. Marea voastră preocupare 
trebuie să fie cum să-L iubiţi pe Isus şi slujirea Lui, mai mult decât 
lumea. Dacă iubiţi mai mult lumea, faptele voastre vor scoate la 
iveală acest lucru. Dacă iubiţi mai mult pe Isus şi slujirea Lui, faptele 
voastre vor da, de asemenea, mărturie pentru aceasta. 

Am văzut că mulţi din această lume au privirea aţintită la voi. 
Mulţi ar tresălta dacă voi aţi cădea, iar alţii s-ar bucura dacă aţi face 
progrese. Satana şi îngerii lui cei răi vă vor prezenta slava acestei 
lumi. Dacă vă veţi închina lui sau unei comori lumești, el va face tot 
ce va putea pentru a o înfăţişa într-o lumină plăcută, spre a vă atrage 
să o iubiţi şi să vă închinaţi lui. 

Domnul Isus şi îngerii voştri păzitori vor să vă ridicaţi mai presus 
de fermele, vitele şi comorile voastre pământeşti, îndreptându-vă 
spre Împărăţia cerurilor, spre o moştenire veşnică, o viaţă veşnică în 
Împărăţia slavei. Îngerul a spus: „Trebuie să muriţi faţă de această 
lume“. „Nu iubiţi lumea, nici lucrurile din lume. Dacă cineva iubeşte 
lumea, dragostea Tatălui nu este în el.“( 1 loan 2, 15) 

Am văzut că, dacă bogăţia s-ar dobândi prin providenţa lui Dum- 
nezeu, nu ar fi păcat să o ai; şi dacă s-ar ivi ocazii pentru a folosi 
aceste mijloace pentru înaintarea cauzei lui Dumnezeu, nu ar fi păcat 
să le ai. Însă, dacă se prezintă ocazii favorabile fraţilor pentru a-şi 
folosi averea pentru înaintarea cauzei lui Dumnezeu şi spre slava 
Sa, şi ei nu fac acest lucru, vor greşi. În timpul de probă, ceea ce 

a constituit o comoară pentru ei se va dovedi a fi ceva potrivnic. 
Atunci, toate ocaziile de a folosi viaţa spre slava lui Dumnezeu vor 
fi trecut şi, într-un chin sufletesc teribil, ei îşi vor arunca bogăţiile la 
cârtiţe şi lilieci. Aurul şi argintul nu-i vor putea mântui în ziua aceea. 
Acestea vor cădea asupra lor ca o greutate zdrobitoare, pentru că va 
trebui să dea socoteală de isprăvnicia lor, de modul în care au folosit 
banii Domnului. Iubirea de sine i-a făcut să creadă că le-au aparţinut 
lor, că ei puteau face ce doreau cu toţi banii lor. Însă atunci ei vor 
simţi, vor simţi cu amar, şi vor înţelege că banii, mijloacele pe care 
ei le-au avut, le-au fost doar împrumutate de Dumnezeu, pentru a-l 
fi înapoiate cu credincioşie şi folosite pentru înaintarea cauzei Sale. 
Bogăţiile lor i-au înşelat. Ei au considerat că sunt săraci şi au trăit 
doar pentru ei înşişi, iar în cele din urmă vor descoperi că acea parte 
pe care trebuia să o folosească pentru cauza lui Dumnezeu constituie 
o teribilă povară pentru ei. 

Îngerul lui Dumnezeu a spus: „Duceţi totul la altar, să fie o 
jertfă vie, care se mistuie. La nevoie, legaţi totul cu funii, dacă nu 
puteţi păstra acolo. Consacraţi-vă rugăciunii. Țineţi totul pe altar. 
Întăriţi-vă prin puterea lui Dumnezeu.“,,Vindeţi tot ce aveţi şi daţi 
milostenie. Faceţi-vă rost de pungi care nu se învechesc, o comoară 
nesecată în ceruri, unde nu se apropie hoţul, şi unde nu roade molia“( 
Luca 12, 33 ). „Nu vă strângeţi comori pe pământ, unde le mănâncă 
molule şi rugina şi unde le sapă şi le fură hoţii; ci strângeţi-vă comori 
în cer, unde nu le mănâncă moliile şi rugina şi unde hoţii nu le sapă, 
nici nu le fură“( Matei 6, 19.20). 

Am văzut că, dacă Dumnezeu v-ar fi dat mai multă bogăţie, acest 
lucru v-ar fi umilit, pentru că ar fi pus asupra voastră mai multe 
obligaţii. Acolo unde se dă mult, chiar în cele ale lumii acesteia, 
se şi cere mult. În vederea acestui principiu, voi trebuie să aveţi 
caractere nobile, generoase. Căutaţi ocazii de a face bine cu ceea ce 
aveţi. „Strângeţi-vă comori în ceruri.“ 

Am văzut că nu mai puţin se cere de la creştini în ultima vreme 
să aibă un spirit de generozitate şi să consacre Domnului o parte din 
venitul lor. Orice creştin adevărat a considerat aceasta un privilegiu, 
însă unii, care sunt creştini doar cu numele, au socotit aceasta o 
povară; harul şi iubirea lui Dumnezeu nu au lucrat în ei niciodată 
fapte bune, căci, dacă s-ar fi petrecut acest lucru, ei ar fi făcut să 
înainteze cauza Mântuitorului lor. Însă creştinilor care trăiesc în 

timpul din urmă, care-L aşteaptă pe Domnul lor, li se cere chiar mai 
mult decât atât — Dumnezeu le cere să sacrifice. 

Îngerul a spus: „Domnul Isus n-a lăsat urme strălucitoare pe 
care să mergeţi. Păşiţi îndeaproape pe urmele Lui. Trăiţi o viaţă 
de tăgăduire de sine, de sacrificiu de sine, ca a Lui, şi veţi moşteni 
împreună cu El cununa slavei“. 

Tânărul bogat 


Pe data de 8 oct. 1857, mi-a fost arătat în viziune la Monterey, 
Michigan, că starea multor păzitori ai Sabatului era asemănătoare 
cu cea a tânărului care a venit la Isus ca să ştie ce să facă pentru a 
moşteni viaţa veşnică. 

„Atunci s-a apropiat de Isus un om şi a zis: «Învăţătorule, ce bine 
să fac ca să am viaţa veşnică?» El i-a răspuns: «Ce bine? Binele este 
unul singur. Dacă vrei să intri în viaţă, păzeşte poruncile». «Care?» 
I-a zis el. Şi Isus i-a răspuns: «Să nu ucizi; să nu preacurveşti; să nu 
furi; să nu faci o mărturie mincinoasă; să cinsteşti pe tatăl tău şi pe 
mama ta şi să iubeşti pe aproapele tău ca pe tine însuţi». Tânărul i-a 
zis: «Toate aceste lucruri le-am păzit cu grijă din tinereţea mea. Ce- 
mi mai lipseşte?» «Dacă vrei să fii desăvârşit», i-a zis Isus, «du-te 
de vinde tot ce ai, dă la săraci, şi vei avea o comoară în cer! Apoi 
vino şi urmează-Mă». Când a auzit tânărul vorba aceasta, a plecat 
foarte întristat; pentru că avea multe avuţii. 

Isus a zis ucenicilor Săi: «Adevărat vă spun că greu va intra un 
bogat în Împărăţia cerurilor. Vă mai spun iarăşi că este mai uşor 
să treacă o cămilă prin urechea acului decât să intre un bogat în 
Împărăţia lui Dumnezeu». Ucenicii, când au auzit lucrul acesta, au 
rămas uimiţi de tot şi au zis: «Cine poate atunci să fie mântuit?» 
Isus S-a uitat ţintă la ei şi le-a zis: «La oameni lucrul acesta este cu 
neputinţă, dar la Dumnezeu toate lucrurile sunt cu putinţă».“( Matei 
19, 16-26) 

Isus a citat cinci din ultimele şase porunci tânărului bogat şi 
de asemenea cea de-a doua din cele două porunci mari, pe care 
se bazează ultimele şase porunci. El credea că le-a ţinut pe cele 
care au fost menţionate. Isus a menţionat cele patru porunci care 
arată datoria noastră faţă de Dumnezeu. Ca răspuns la întrebarea 
tânărului bogat „Ce-mi mai lipseşte?“, Isus i-a spus: „Dacă vrei să 
fii desăvârşit, du-te de vinde ce ai, dă la săraci şi vei avea o comoară 
în ceruri“. 

Aici era lipsa. El greşise în ce priveşte ţinerea primelor patru 
porunci, cât şi a ultimelor şase. El nu-şi iubise aproapele ca pe sine 
însuşi. Domnul Isus a spus: „Dă la săraci“. Isus S-a atins de bogăţiile 
lui. „Vinde tot ce ai şi dă la săraci“. Arătând direct către acestea, El 
i-a scos în evidenţă idolul. Iubirea lui pentru bogăţie era mai presus 
de orice; de aceea îi era imposibil să-L iubească pe Dumnezeu cu 
toată inima lui, cu tot sufletul lui, cu toată mintea lui. Şi această 
iubire supremă pentru avere l-a făcut să-şi închidă ochii faţă de 
nevoile semenilor lui. El nu şi-a iubit aproapele ca pe sine însuşi şi 
de aceea a dat greş în ţinerea ultimelor şase porunci. Inima lui era 
acolo unde era şi comoara lui. Aceasta a fost copleşită de comorile 
lui pământeşti. Şi-a iubit bogăţiile mai mult decât pe Dumnezeu, mai 
mult decât comoara cerească. El auzise condiţiile din gura lui Isus. 
Dacă ar fi vândut şi ar fi dat la săraci, ar fi avut o comoară în ceruri. 
Aceasta a constituit un test pentru el, cât de mult preţuia bogăţiile 
faţă de viaţa veşnică. Dorea el cu toată ardoarea viaţa veşnică? Se 
lupta cu stăruinţă să învingă obstacolul care îl împiedica să aibă o 
comoară în ceruri? Oh, nu; „el a plecat întristat, pentru că avea multe 
bogății“. 

Atenţia mi-a fost îndreptată spre aceste cuvinte: „Este mai uşor 
ca o cămilă să treacă prin urechea acului decât să intre un bogat în 
Împărăţia lui Dumnezeu“( Matei 19, 24 ). Isus a spus: „La oameni 
lucrul acesta este cu neputinţă, dar la Dumnezeu toate lucrurile sunt 
cu putință“( Matei 19, 26 ). Îngerul a spus: „Va îngădui Dumnezeu 
ca cei bogaţi să-şi păstreze bogăţiile şi să intre în Împărăţia lui 
Dumnezeu?“ Un alt înger a răspuns: „Nu, niciodată“. 

Am văzut că este planul lui Dumnezeu ca aceste bogății să fie 
folosite în mod corespunzător, împărțite pentru a fi o binecuvântare 
pentru cei în nevoie şi pentru înaintarea lucrării lui Dumnezeu. Dacă 
îşi iubesc mai mult bogăţiile decât pe Dumnezeu şi adevărurile 
Cuvântului Său, dacă inimile lor sunt legate de bogății, oamenii nu 
pot avea viaţă veşnică. Ei renunţă mai degrabă la adevăr decât să 
vândă şi să dea la săraci. Prin aceasta, ei sunt încercaţi pentru a 
vedea cât de mult ÎI iubesc ei pe Dumnezeu şi cât de mult iubesc 
ei adevărul; şi, ca şi tânărul bogat din Biblie, mulţi pleacă întristaţi 
pentru că nu pot avea şi bogăţiile, şi o comoară în ceruri. Nu le 
pot avea pe amândouă; ei riscă astfel şansa vieţii veşnice pentru o 
bogăţie vremelnică. 

„Este mai uşor să treacă o cămilă prin urechea acului decât să 
intre un bogat în Împărăţia cerurilor“. 

La Dumnezeu toate lucrurile sunt cu putinţă. Adevărul, o dată 
pătruns în inimă prin Duhul lui Dumnezeu, va da afară iubirea de 
bogății. Iubirea pentru Isus şi iubirea pentru bogății nu pot sălăşlui 
în aceeaşi inimă. lubirea faţă de Dumnezeu întrece cu mult iubirea 
pentru bogății, în aşa fel încât posesorul acestora lasă bogăţiile, iar 
sentimentele sale sunt îndreptate spre Dumnezeu. Prin iubire, el 
este călăuzit atunci să slujească nevoilor cauzei lui Dumnezeu. Cea 
mai mare plăcere a sa este să împartă drept lucrurile care Îi aparţin 
lui Dumnezeu. Iubirea faţă de Dumnezeu şi faţă de semenii săi 
predomină, iar tot ce are nu socoteşte ca fiind al său, ci îşi face cu 
credincioşie datoria de ispravnic al lui Dumnezeu. Atunci el poate 
respecta marile porunci ale Legii: „Să iubeşti pe Domnul Dumnezeul 
tău cu toată inima ta, cu tot sufletul tău şi cu tot cugetul tău“. „Să 
iubeşti pe aproapele tău ca pe tine însuţi“. În acest fel, este posibil 
ca un om bogat să intre în Împărăţia lui Dumnezeu. „Şi oricine a 
lăsat case, sau fraţi, sau surori, sau tată, sau mamă, sau nevastă sau 
feciori, sau holde pentru Numele Meu, va primi însutit şi va moşteni 
viaţa veşnică. Însă mulţi dintre cei care sunt cei dintâi vor fi cei din 
urmă; şi cei din urmă vor fi cei dintâi“( Matei 19, 29.30). 

Aceasta este răsplata celor care sacrifică pentru Dumnezeu. Ei 
primesc însutit în această viaţă şi vor moşteni viaţa veşnică. „Însă 
mulţi din cei dintâi vor fi cei din urmă, şi cei din urmă vor fi cei 
dintâi“. Mi-au fost arătaţi cei care primesc adevărul, dar nu îl trăiesc. 
Ei sunt legaţi de bogăţiile lor şi nu vor să-şi împartă averea pentru 
avansarea cauzei lui Dumnezeu. Ei nu au credinţă pentru a îndrăzni 
şi a se încrede în Dumnezeu. Iubirea pentru lume înăbuşă credinţa 
lor. Dumnezeu le cere o parte din averea lor, însă ei nu dau atenţie 
acestui lucru. Ei motivează că au trudit greu ca să obţină ce au, 
că nu pot împrumuta Domnului, pentru că s-ar putea să ajungă să 
ducă lipsă. „O, voi, cei care aveţi puţină credință.“ Acel Dumnezeu 
care i-a purtat de grijă lui Ilie pe timp de foamete nu va uita de 
nici unul dintre copiii Săi care sunt gata să se sacrifice pentru El. 
Cel care le-a numărat firele de păr din cap le va purta de grijă, iar 
în zilele de foamete le va da hrană. În timp ce nelegiuiţii vor pieri 
pretutindeni în jurul lor din lipsă de pâine, le vor fi asigurate pâinea 
şi apa. Aceia care încă mai sunt legaţi de comoara lor pământească, 

şi nu întrebuinţează cum se cuvine ce le-a împrumutat Dumnezeu, 
vor pierde comoara din ceruri, vor pierde viaţa veşnică. 

Dumnezeu, în providenţa Sa, a mişcat inimile unora dintre cei 
care au bogății şi i-a convertit la adevăr, pentru ca aceştia să poată 
contribui, cu mijloacele pe care le au, la înaintarea lucrării Sale. Iar 
dacă cei care sunt bogaţi nu fac acest lucru, dacă nu îndeplinesc 
scopul lui Dumnezeu, El va trece pe lângă ei şi va ridica pe alţii care 
să le ia locul şi care vor îndeplini planul Său, împărțind cu bucurie 
bogăţiile lor pentru a veni în sprijinul cauzei lui Dumnezeu. În acest 
lucru, ei vor fi cei dintâi. Cei care sunt de partea Sa vor face acest 
lucru. El ar fi putut trimite mijloace din ceruri pentru a aduce la 
îndeplinire lucrarea Sa; însă El nu a rânduit să fie aşa. A rânduit 
ca oamenii să fie uneltele Sale, astfel ca, având în vedere marele 
sacrificiu care a fost făcut pentru mântuirea lor, să aibă şi ei o parte 
în lucrarea mântuirii, făcând sacrificii unii pentru alţii, şi astfel să 
arate cât de mult preţuiesc jertfa care a fost făcută pentru ei. 

Am fost îndreptată spre lacov 5, 1-3: „„Ascultaţi acum voi, bo- 
gaţilor! Plângeţi şi tânguiţi-vă din pricina nenorocirilor care au să 
vină peste voi. Bogăţiile voastre au putrezit şi hainele voastre sunt 
roase de molii. Aurul şi argintul vostru au ruginit; şi rugina lor va 
fi o dovadă împotriva voastră: ca focul are să vă mănânce carnea! 
V-aţi strâns comori în zilele din urmă!“ 

Am văzut că aceste lucruri se aplică în mod special acelora care 
pretind a crede adevărul prezent. Domnul îi cheamă pentru a folosi 
mijloacele de care dispun pentru înaintarea lucrării Sale. Le sunt 
prezentate ocazii, însă îşi închid ochii faţă de nevoile cauzei şi se 
agaţă repede de comoara lor pământească. Dragostea lor pentru lume 
este mai mare decât dragostea lor pentru adevăr, pentru semenii lor 
sau pentru Dumnezeu. 

El face apel la ceea ce au ei, însă ei rețin în mod egoist, cu 
lăcomie, ceea ce au. Ei dau puţin aici, puţin dincolo pentru a-şi 
linişti conştiinţa, însă ei nu şi-au învins dragostea pentru această 
lume. Ei nu sacrifică pentru Dumnezeu. Domnul a ridicat pe alţii 
care preţuiesc viaţa veşnică, simt şi îşi dau seama întrucâtva de 
valoarea unui suflet şi şi-au oferit cu generozitate mijloacele pe 
care le deţin pentru înaintarea cauzei lui Dumnezeu. Lucrarea se va 
încheia curând; şi nu peste mult timp, mijloacele acelora care şi-au 
păstrat bogăţiile, fermele lor mari, vitele etc. nu vor mai folosi la 

nimic. Am văzut că Domnul Se îndreaptă către aceştia cu furie, cu 
mânie, şi le repetă aceste cuvinte: „Duceţi-vă acum, voi, bogaţilor“. 
EI v-a tot chemat, dar voi nu L-aţi auzit. Iubirea pentru această lume 
a înăbuşit glasul Lui. Acum nu mai are nevoie de voi şi vă lasă să 
plecaţi, poruncindu-vă: „Plecaţi acum, voi, bogaţilor!“ 

Oh, am văzut că este un lucru îngrozitor să fii astfel părăsit de 
Domnul; un lucru teribil să te agăţi de lucruri nemernice aici, când 
El a spus că cel care va vinde şi va aduce daruri va face o comoară 
în ceruri. Mi-a fost arătat că, pe măsură ce lucrarea se apropie de 
încheiere şi adevărul este prezentat cu putere mare, aceşti oameni 
bogaţi îşi vor aduce banii şi-i vor pune la picioarele slujitorilor lui 
Dumnezeu, implorându-i să-i accepte. Răspunsul din partea slujito- 
rilor lui Dumnezeu va fi: „Duceţi-vă de-acum, voi, bogaţilor. Nu mai 
este nevoie de mijloacele voastre. Le-aţi reţinut atunci când puteaţi 
contribui cu ele la înaintarea cauzei lui Dumnezeu. Cei nevoiaşi 
au dus lipsă; ei nu au fost binecuvântaţi prin mijloacele voastre. 
Dumnezeu nu va mai accepta acum bogăţiile voastre. Duceţi-vă de 
acum voi, bogaţilor“. 

Apoi, atenţia mi-a fost îndreptată spre aceste cuvinte: „lată că 
plata lucrătorilor care v-au secerat câmpiile şi pe care le-aţi oprit-o 
prin înşelăciune strigă! Şi strigătele secerătorilor au ajuns la urechile 
Domnului oştirilor“( Iacov 5,4 ). Am văzut că nu Dumnezeu este Cel 
care are de-a face de regulă cu bogăţiile dobândite. Satana are adesea 
mai mult de-a face cu obţinerea de bogății decât Dumnezeu. Multe 
dintre acestea sunt dobândite prin exploatarea salariaţilor. Bogatul, 
omul firesc, lacom, obţine bogăţiile prin asuprirea lucrătorilor săi, 
trăgând foloase de pe urma lor ori de câte ori poate, adăugând astfel 
la o comoară care îi va mânca, precum focul carnea. 

Sunt unii care nu au apucat pe calea strictă a cinstei şi onoarei. 
Aceştia trebuie să se îndrepte pe un alt drum şi trebuie să acţioneze 
repede pentru a răscumpăra vremea. Mulţi păzitori ai Sabatului sunt 
deficitari în acest punct. Se trag foloase chiar de la fraţii lor săraci, 
iar cei care au din belşug pretind mai mult decât valorează bunurile 
în realitate, mai mult decât ar plăti ei pentru aceleaşi lucruri, în 
timp ce aceşti fraţi sunt în necazuri, întristaţi că nu au ce le trebuie. 
Dumnezeu cunoaşte toate aceste lucruri. Fiecare act egoist, orice 
abuz, lăcomie, va atrage după sine răsplata. 

Am văzut că este crud şi nedrept să nu iei în seamă starea unui 
frate. Dacă acesta este necăjit sau sărac, şi cu toate acestea face tot 
ce-i stă în putere, ar trebui să se dovedească îngăduinţă faţă de el 
şi să nu i se pretindă în întregime valoarea lucrurilor cumpărate de 
la cei bogaţi; aceştia ar trebui să aibă inimi pline de milă faţă de el. 
Dumnezeu va aproba astfel de fapte de bunătate, iar făcătorul nu-şi 
va pierde răsplata. Însă în dreptul multor păzitori ai Sabatului stau 
scrise fapte de lăcomie, de lipsă de împreună simţire. 

Am fost îndreptată înapoi spre timpul când erau doar câţiva care 
au ascultat şi îmbrăţişat adevărul. Ei nu au avut mult în ceea ce 
priveşte lucrurile acestei lumi. Nevoile lucrării erau simţite doar de 
câţiva. Atunci a fost necesar ca unii să-şi vândă casele şi pământurile, 
să-şi procure ceva mai ieftin care să le slujească drept casă, în timp ce 
banii lor erau puşi cu dărnicie şi generozitate la dispoziţia Domnului, 
pentru publicarea adevărului sau pentru a ajuta astfel la înaintarea 
cauzei lui Dumnezeu. Când priveam la aceştia care au făcut sacrificii, 
am văzut că ei au îndurat multe lipsuri pentru a putea fi de folos 
lucrării. Am văzut un înger stând alături de ei, arătând în sus şi 
spunându-le: „Voi aveţi pungi în ceruri! Pungi care nu se învechesc! 
Răbdaţi până la sfârşit şi răsplata voastră va fi mare!“ 

Dumnezeu a mişcat multe inimi. Adevărul, pentru care câţiva au 
sacrificat atât de mult, pentru ca acesta să poată fi prezentat altora, a 
triumfat şi mulţi l-au putut cunoaşte. Dumnezeu, în providenţa Lui, 
i-a mişcat pe cei care au mijloace şi i-a adus la adevăr, astfel ca, pe 
măsură ce lucrarea Sa creşte, nevoile cauzei să poată fi împlinite. 
Multe mijloace au fost aduse în rândurile păzitorilor Sabatului şi 
am văzut că în prezent Dumnezeu nu cere casele de care poporul 
Său are nevoie pentru a locui în ele, cu excepţia cazului când casele 
scumpe sunt schimbate cu altele mai ieftine. Însă, dacă aceia care 
au din belşug nu aud glasul Său, nu se despart de lume şi nu pun la 
dispoziţie o parte din proprietatea şi pământurile lor şi nu sacrifică 
pentru Dumnezeu, EI va trece pe lângă ei şi îi va chema pe aceia care 
vor să facă ceva pentru Isus, chiar să-şi vândă casele pentru a susţine 
nevoile lucrării. Dumnezeu doreşte daruri de bunăvoie. Aceia care 
dau trebuie să socotească aceasta un privilegiu deosebit. 

Unii dau din belşugul lor şi totuşi nu simt nici o lipsă. Ei nu 
sacrifică nimic pentru cauza lui Hristos. Ei au încă tot ce le doreşte 
inima. Ei dau cu generozitate şi cu inimă largă. Dumnezeu ia aminte 

la acest lucru şi fapta şi motivaţia ei Îi sunt cunoscute şi sunt con- 
semnate de El cu precizie. Ei nu-şi vor pierde răsplata. Voi, care nu 
puteţi da atât de mult, nu trebuie să vă scuzaţi pentru că nu faceţi la 
fel de mult ca alţii. Faceţi ce puteţi voi. Renunţaţi la unele articole de 
care vă puteţi dispensa şi sacrificați pentru cauza lui Dumnezeu. Ca 
şi văduva, dăruiţi cei doi bănuţi. De fapt, veţi da mai mult decât toţi 
care dau din prisosul lor; şi veţi simţi plăcerea tăgăduirii de sine, veți 
simţi ce bine este să dai celor în nevoie, să sacrifici pentru adevăr şi 
să-ți faci o comoară în ceruri. 

Mi-a fost arătat că tineretul, în special tinerii care susţin că sunt 
de partea adevărului, au totuşi de învăţat lecţia tăgăduirii de sine. 
Dacă ar preţui mai mult adevărul, ei ar sacrifica mai mult pentru el, 
şi aceasta le-ar schimba inimile, le-ar curăţi vieţile şi ei l-ar preţui 
mai mult. 

Tinerii nu se implică în purtarea poverii cauzei lui Dumnezeu şi 
nici nu simt nici o responsabilitate cu privire la aceasta. Oare pentru 
că Dumnezeu i-a scuzat? Oh, nu, ei se scuză! Ei stau liniștiți, în 
timp ce alţii sunt împovăraţi. Nu-şi dau seama că ei nu-şi aparţin 
lor înşişi. Puterea şi timpul lor nu le aparţin. Ei sunt cumpăraţi cu 
un preţ. S-a făcut un sacrificiu mare pentru ei şi, dacă nu posedă 
un spirit de tăgăduire de sine şi sacrificiu, nu vor avea niciodată 
moştenirea nemuririi. 


X kK kK kK x 


Privilegiul şi datoria Bisericii 


Cele de mai jos se referă la comunitatea din Battle Creek, însă 
descrie starea şi privilegiile pe care le au fraţii de pretutindeni. 

Am văzut că un nor des îi învăluia şi doar câteva raze de lumină 
de la Isus pătrundeau prin acest nor. M-am uitat să-i văd pe aceia 
care primiseseră această lumină şi am văzut persoane rugându-se cu 
stăruinţă pentru biruinţă. Preocuparea lor era de a-L sluji pe Dum- 
nezeu. Credinţa lor stăruitoare le-a adus răsplata. Lumina cerului a 
fost revărsată asupra lor; însă norul de întuneric ce se afla deasupra 
bisericii, în general, era des. L-am întrebat pe înger dacă este nevoie 
de acel întuneric. El a spus: „Priveşte!“ Am văzut apoi cum biserica 
a început să se ridice, să se roage stăruitor lui Dumnezeu şi razele de 
lumină au început să pătrundă acea întunecime, iar norul a fost înde- 
părtat. Lumina clară a cerului a strălucit asupra lor şi, cu încredere 
sfântă, atenţia le-a fost îndreptată spre Dumnezeu. Îngerul a spus: 
„lată privilegiul şi datoria lor“. 

Satana a coborât cu putere mare, ştiind că timpul său este scurt. 
Îngerii lui sunt ocupați şi o mare parte din poporul lui Dumnezeu îşi 
îngăduie să stea nepăsător de partea lui. Norul a trecut din nou şi s-a 
aşezat deasupra bisericii. Am văzut că acesta ar putea fi împrăştiat 
doar prin eforturi serioase şi rugăciune stăruitoare. 

Adevărurile alarmante ale Cuvântului lui Dumnezeu au pus puţin 
în mişcare poporul lui Dumnezeu. Pe ici, pe colo, ei fac eforturi 
pentru a birui, însă obosesc curând şi se scufundă în aceeaşi stare 
de căldicel. Am văzut că ei nu sunt stăruitori şi hotărâți. Cel care 
caută mântuirea ar trebui să aibă aceeaşi energie şi stăruinţă pe care 
ar avea-o pentru comorile vremelnice şi atunci ţinta ar fi atinsă. Am 
văzut că poporul lui Dumnezeu ar putea la fel de bine să bea paharul 
plin, după cum poate ţine în mână sau la gură paharul gol. 

Nu este planul lui Dumnezeu ca unii să stea nepăsători, iar alții 
să fie împovăraţi. Sunt unii care simt greutatea şi responsabilitatea 
lucrării şi necesitatea de a acţiona împreună cu Hristos şi de a 
nu risipi. Alţii socotesc că n-au nici o răspundere, acţionând ca şi 

când n-ar avea nici o influenţă. Aceştia sunt dintre cei care risipesc. 
Dumnezeu nu este părtinitor. Toţi cei care doresc să aibă parte de 
mântuire şi care speră să aibă parte şi de slava împărăției viitoare 
trebuie să adune împreună cu Hristos. Fiecare trebuie să simtă că 
este răspunzător în dreptul său şi pentru influenţa pe care o exercită 
asupra altora. Dacă aceştia rămân pe calea lui Hristos, Domnul Isus 
va fi în ei nădejdea slavei, şi ei vor avea plăcere să-I aducă laude 
pentru a fi reînvioraţi. Cauza Mântuitorului lor le va fi apropiată şi 
dragă. Preocuparea lor va fi de a contribui la înaintarea acestei cauze 
şi de a o onora printr-o vieţuire sfântă. Îngerul a spus: „Dumnezeu 
va cere înapoi fiecare talant cu dobândă“. Fiecare creştin trebuie să 
meargă din putere în putere şi să-şi folosească toată energia în cauza 
lui Dumnezeu. 


X K kK kK x 


Cernerea (zguduirea ) 


La data de 20 noiembrie 1857, mi-a fost arătat poporul lui Dum- 
nezeu şi i-am văzut pe credincioşi fiind zguduiţi puternic. Unii dintre 
ei, cu credinţă puternică şi cu strigăte teribile, se rugau lui Dumne- 
zeu. Feţele lor erau palide, purtând semnele unei neliniști profunde, 
expresie a luptei lor lăuntrice. Chipurile lor arătau hotărâre şi seri- 
ozitate, în timp ce mari picături de sudoare cădeau de pe frunțile 
lor. Din când în când, feţele li se luminau de semnul aprobării lui 
Dumnezeu şi din nou pe feţele lor se aşterneau nelinişte, seriozitate 
şi solemnitate. 

(„Sunaţi cu trâmbiţa în Sion! Vestiţi un post, chemaţi o adunare 
de sărbătoare! Strângeţi poporul, ţineţi o adunare sfântă! Aduceţi pe 
bătrâni, strângeţi copiii, şi chiar pruncii de la ţâţă! Să iasă mirele din 
cămara lui şi mireasa din odaia ei! Preoţii, slujitorii Domnului, să 
plângă între tindă şi altar şi să zică: «Doamne, îndură-Te de poporul 
Tău! Nu da de ocară moştenirea Ta, n-o face de batjocura popoarelor! 
Pentru ce să se zică printre neamuri: Unde este Dumnezeul lor?» ( 
Joel 2, 15-17) 

„Supuneţi-vă dar lui Dumnezeu. Împotriviţi-vă diavolului şi el va 
fugi de la voi. Apropiaţi-vă de Dumnezeu şi El se va apropia de voi. 
Curăţiţi-vă mâinile, păcătoşilor; curăţiţi-vă inima, oameni cu inima 
împărțită! Simţiţi-vă ticăloşia; tânguiţi-vă şi plângeţi! Râsul vostru 
să se prefacă în tânguire şi bucuria voastră în întristare. Smeriţi-vă 
înaintea Domnului şi El vă va înălţa.“( Iacov 4, 7-10) 

„Veniţi-vă în fire şi cercetaţi-vă, neam fără ruşine, până nu se 
împlineşte hotărârea — ca pleava trece vremea, până nu vine peste 
voi mânia aprinsă a Domnului, până nu vine peste voi ziua mâniei 
Domnului! Căutaţi pe Domnul, toţi cei smeriţi din ţară, care împliniţi 
poruncile Lui! Căutaţi dreptatea, cruţaţi smerenia! Poate că veţi fi 
căutaţi în ziua mâniei Domnului!“ ( Ţefania 2, 1-3 )) 

Îngerii răi se îngrămădeau în jurul lor, adunând întunericul asupra 
acestora, ca să-L îndepărteze pe Isus din faţa ochilor lor, astfel ca 
privirea să le fie atrasă spre întunericul ce-i împresura, ca să nu 

se încreadă în Dumnezeu şi să murmure împotriva Lui. Singura 
lor salvare era în a-şi ține privirea îndreptată în sus. Îngerii lui 
Dumnezeu aveau în grijă poporul Lui şi, în timp ce această atmosferă 
otrăvitoare a îngerilor răi se lăsa asupra acestora care erau atât de 
tulburaţi, îngerii cereşti dădeau mereu din aripi în jurul lor, pentru a 
împrăştia această negură deasă. 

Am văzut că unii nu se rugau şi nu se găseau în această stare 
de agonie. Ei păreau indiferenți şi nepăsători. Nu se împotriveau 
întunericului din jurul lor, şi acest lucru îi arunca în ceva asemenea 
unui nor gros. Îngerii lui Dumnezeu i-au părăsit pe aceştia şi i- 
am văzut grăbindu-se spre a veni în ajutorul acelora care se luptau 
din toate puterile pentru a se împotrivi îngerilor răi, strigând către 
Dumnezeu cu stăruinţă. Dar îngerii i-au părăsit pe aceia care nu 
făceau nici un efort; apoi eu nu i-am mai văzut. În timp ce unii se 
rugau cu strigăte stăruitoare, o rază de lumină de la Isus venea din 
când în când asupra lor, pentru a le încuraja inimile şi a le lumina 
feţele. 

Am cerut să cunosc însemnătatea zguduirii pe care am văzut-o şi 
mi-a fost arătat că aceasta avea să fie provocată de mărturia dreaptă 
adusă de sfatul Martorului Credincios către Laodicea. Aceasta va 
avea efect asupra inimii primitorului şi îl va conduce să înalțe stan- 
dardul şi să prezinte drept adevărul. Unii nu vor aduce această măr- 
turie aşa cum trebuie. Ei se vor ridica împotriva ei, şi acest lucru va 
provoca o cernere în cadrul poporului lui Dumnezeu. 

Nici pe jumătate nu s-a acordat atenţie soliei Martorului Cre- 
dincios. S-a pus puţin preţ, dacă nu chiar s-a desconsiderat această 
mărturie solemnă, de care depinde soarta bisericii. Această mărturie 
trebuie să producă o pocăință adâncă şi toţi aceia care o primesc cu 
adevărat i se vor supune şi vor fi curățiţi. 

Îngerul a spus: „Ascultă!“ Curând am auzit o voce care semăna 
cu o muzică a mai multor instrumente, toate în acorduri perfecte, 
dulci şi armonioase. Aceasta întrecea orice muzică pe care am auzit- 
o vreodată. Părea a fi atât de plină de har, îndurare şi bucurie înălţă- 
toare, sfântă. M-am înfiorat în toată fiinţa mea. Îngerul mi-a spus: 
„Priveşte!“ Atenţia mi-a fost îndreptată atunci spre mulţimea pe 
care o văzusem, care a fost zguduită cu putere. I-am văzut pe aceia 
care mai înainte plângeau şi se rugau, agonizând. Grupul de îngeri 
păzitori din jurul lor s-a dublat şi ei erau îmbrăcaţi în armură din 

cap până-n picioare. Se deplasau în ordine desăvârşită, hotărâți, ca 
o companie de soldaţi. Feţele lor arătau că trecuseră printr-o luptă 
cumplită, printr-o agonie. Cu toate acestea, chipurile lor, deşi mar- 
cate de chinul lăuntric teribil, străluceau acum de lumina şi slava 
cerului. Ei obținuseră victoria, şi aceasta a dat naştere în inimile lor 
la o mulţumire profundă şi o bucurie sfântă, sacră. 

Numărul acestui grup s-a micşorat. Unii au fost cernuţi şi lăsaţi 
pe cale. 

(„Ştiu faptele tale: că nu eşti nici rece, nici în clocot. Dar, fiindcă 
eşti căldicel, nici rece, nici în clocot, am să te vărs din gura Mea. 
Pentru că zici: «Sunt bogat, m-am îmbogăţit şi nu duc lipsă de nimic» 
şi nu ştii că eşti ticălos, nenorocit, sărac, orb şi gol.“ ( Apocalipsa 3, 
15-17 )) 

Cei nepăsători şi indiferenți, care nu s-au alăturat acelora care 
prețuiau biruința şi mântuirea suficient pentru a se ruga cu stăruință 
şi în agonie pentru ea, au fost lăsați în întuneric. Însă numărul lor a 
fost imediat completat de alții, care au apucat adevărul şi au intrat 
în rânduri. Îngerii cei răi încă le dădeau târcoale, însă ei nu aveau 
putere asupra lor. 

( „Căci noi n-avem de luptat împotriva cărnii şi a sângelui, ci 
împotriva căpeteniilor, împotriva domniilor, împotriva stăpânitorilor 
întunericului acestui veac, împotriva duhurilor răutăţii care sunt în 
locurile cereşti. De aceea, luaţi toată armătura lui Dumnezeu, ca să 
vă puteţi împotrivi în ziua cea rea şi să rămâneţi în picioare, după ce 
veţi fi biruit totul. Staţi gata, dar având mijlocul încins cu adevărul, 
îmbrăcaţi cu platoşa neprihănirii, având picioarele încălţate cu râvna 
Evangheliei păcii. Pe deasupra tuturor acestora, luaţi scutul credinţei 
cu care veţi putea stinge toate săgețile arzătoare ale celui rău. Luaţi şi 
coiful mântuirii şi sabia Duhului, care este Cuvântul lui Dumnezeu. 
Faceţi în toată vremea, prin Duhul, tot felul de rugăciuni şi cereri. 
Vegheaţi la aceasta, cu toată stăruința şi rugăciune pentru toți sfinții.“ 
( Efeseni 6, 12-18 )) 

I-am auzit pe cei care erau îmbrăcaţi cu armura rostind adevărul 
cu mare putere. Acesta a avut efect. I-am văzut pe cei ce fuseseră 
legaţi; unele soţii fuseseră ţinute de soţii lor, iar unii copii de către 
părinţii lor. Cel sincer, care a fost reţinut sau împiedicat să primească 
adevărul, acum l-a apucat cu nerăbdare. Teama de rude s-a spulberat. 
Pentru ei conta numai adevărul. Acesta le era mai scump şi mai 

prețios decât viața. Ei fuseseră flămânzi şi însetați după adevăr. Am 
întrebat ce a produs această schimbare. Un înger a răspuns: „Ploaia 
târzie, înviorarea de la faţa Domnului şi strigătul cel tare al celui 
de-al treilea înger.“ 

O mare putere îi însoțea pe cei ce fuseseră aleşi. Îngerul a 
spus: „Priveşte!“ Atenţia mi-a fost îndreptată spre cei necredincioşi. 
Aceştia erau toţi tulburaţi, agitaţi. Zelul şi puterea lui Dumnezeu îi 
stârniseră şi înfuriaseră. Peste tot era confuzie. Am văzut luându-se 
măsuri împotriva acelui grup care avea puterea şi lumina lui Dum- 
nezeu. Întunericul se îndesea în jurul lor şi, cu toate acestea, erau 
neclintiţi, pentru că erau acceptaţi de Dumnezeu şi se încredeau în 
El. l-am văzut în încurcătură. Apoi i-am văzut strigând cu stăruință 
către Dumnezeu. Zi şi noapte, strigătul lor nu înceta.( „ŞI Dumnezeu 
nu va face dreptate aleşilor Lui, care strigă zi şi noapte către El, 
măcar că zăboveşte faţă de ei? Vă spun că le va face dreptate cât 
de repede. Dar, când va veni Fiul omului, va găsi El credinţă pe 
pământ?“ ( Apocalipsa 14, 14.15) ) Am auzit aceste cuvinte: „Voia 
Ta, o, Dumnezeule, să se facă! Dacă prin aceasta se poate aduce 
slavă Numelui Tău, găseşte Tu o cale de scăpare pentru poporul Tău. 
Izbăveşte-ne de necredincioşii din jurul nostru! Ei vor să ne omoare; 
însă braţul Tău poate aduce mântuire“. Acestea sunt toate cuvintele 
pe care mi le pot aduce aminte. Toţi păreau să aibă un simţământ 
adânc al nevredniciei lor şi dădeau pe faţă o totală supunere faţă de 
voia lui Dumnezeu. Cu toate acestea, ca şi Iacov, fără nici o excepţie, 
ei se rugau cu stăruinţă pentru izbăvire. 

Imediat după ce ei au început să strige, îngerii, din milă pentru 
ei, ar fi pornit ca să-i elibereze. Însă un înger înalt, comandant, nu 
le-a îngăduit. El a spus: „Voia lui Dumnezeu nu s-a împlinit încă. Ei 
trebuie să bea paharul. Ei trebuie să fie botezați cu botezul.“ 

Apoi am auzit vocea lui Dumnezeu care a cutremurat cerurile şi 
pământul.( „Domnul răcneşte din Sion, glasul lui răsună în Ierusa- 
lim, de se zguduie cerurile şi pământul. Dar Domnul este scăparea 
poporului Său, şi ocrotirea copiilor lui Israel.“ ( Ioel 3, 16 ) Vezi şi 
Evrei 12, 26; Apocalipsa 16, 17.) A avut loc un puternic cutremur 
de pământ. Clădirile erau zguduite şi se prăbuşeau la fiecare pas. 
Am auzit apoi un strigăt triumfător de biruinţă, puternic, armonios şi 
clar. Am privit asupra acestui grup, care cu puţin timp înainte fusese 
într-o asemenea suferinţă şi chin. Robia lor a luat sfârşit! O lumină 

plină de slavă a strălucit asupra lor. Cât de frumoşi erau! Orice urmă 
de oboseală şi grijă a dispărut; pe feţele lor se vedea sănătate şi fru- 
museţe. Vrăjmaşii lor, necredincioşii din jurul lor, au căzut ca nişte 
oameni morţi. Ei nu puteau suporta lumina care strălucea asupra 
celor izbăviţi, a celor sfinţi. 

Această lumină şi slavă a rămas asupra lor până ce Isus a apă- 
rut pe norii cerului, iar grupul celor credincioşi, încercaţi, au fost 
schimbaţi într-o clipă, într-o chpeală de ochi, din slavă în slavă. Mor- 
mintele s-au deschis şi sfinţii au ieşit afară, îmbrăcaţi în nemurire, 
strigând: „Biruinţă asupra morţii şi a mormântului!“ şi, împreună 
cu sfinţii în viaţă, au fost ridicaţi pentru a-L întâmpina pe Domnul 
în văzduh, în timp ce orice limbă de muritor rostea strigăte de slavă 
şi biruinţă. 

Stimaţi frați şi surori, în îndurarea Sa, Domnul m-a vizitat din 
nou. Am fost într-un chin mare timp de câteva luni de zile. Boala 
apăsa cu putere asupra mea. Timp de ani de zile am suferit de 
hidropizie şi de inimă, suferință care avea tendința sã-mi distrugă 
credința şi curajul. Solia către Laodicea nu a produs acea pocăință 
plină de zel în rândul poporului lui Dumnezeu la care mă aşteptam şi 
mintea mea a fost în mare încurcătură. Boala părea că avansează şi 
eu credeam că voi ajunge în mormânt. Nu aveam dorinţă să trăiesc, 
de aceea nu puteam să am credinţă şi să mă rog pentru vindecarea 
mea. 

Adesea, când mă odihneam în timpul nopţii, îmi dădeam seama 
că eram în pericolul de a-mi pierde răsuflarea înainte de venirea 
dimineţii. În această stare, am leşinat la miezul nopţii. S-a trimis 
după fraţii Andrews şi Loughborough şi s-au înălţat cereri stăruitoare 
pentru mine către Dumnezeu. Deznădejdea, o greutate teribilă, a 
fost ridicată de pe inima mea bolnavă şi am fost luată în viziune, 
unde am văzut lucrurile pe care vi le voi prezenta acum. Am văzut 
că Satana a încercat să mă ducă la descurajare şi deznădejde, să mă 
facă să doresc mai degrabă moartea decât viaţa. Mi-a fost arătat că 
Dumnezeu nu dorea să-mi încetez lucrarea şi să zac în mormânt; 
căci atunci vrăjmaşii credinţei noastre ar triumfa, iar inimile copiilor 
lui Dumnezeu ar fi întristate. 

Am văzut că adesea aveam să fiu chinuită sufleteşte, că aveam să 
sufăr mult; totuşi, primisem făgăduinţa că cei din jurul meu aveau 
să mă încurajeze şi să mă ajute, că tăria şi curajul meu nu vor ceda 
când voi fi lovită atât de tare de diavolul. 

Mi-a fost arătat că solia către Laodicea se aplică poporului lui 
Dumnezeu din acest timp, iar motivul pentru care acesta nu a împlinit 
o lucrare mai mare este datorită împietririi inimii. Însă Dumnezeu 
a dat soliei suficient timp pentru a-şi face lucrarea. Inima trebuie 
să fie curăţită de păcatele care L-au îndepărtat atât de mult timp pe 
Isus. Această solie înfricoşătoare îşi va face lucrarea. Când a fost 

prezentată pentru prima dată, ea a condus la o cercetare profundă 
a inimii. Păcatele au fost mărturisite, iar poporul lui Dumnezeu de 
pretutindeni a fost mişcat. Aproape toţi credeau că această solie se 
va încheia cu marea strigare a celui de-al treilea înger. Însă, pentru 
că nu au văzut această lucrare plină de putere îndeplinindu-se în 
timp scurt, mulţi au pierdut efectul soliei. Am văzut că această solie 
nu avea să-şi împlinească lucrarea doar în câteva luni. Scopul ei este 
de a-i trezi pe cei din poporul lui Dumnezeu, de a le arăta cât sunt de 
decăzuţi şi de a-i conduce la o pocăință profundă, pentru a se putea 
bucura de prezenţa lui Isus şi a fi potriviţi pentru strigarea cea mare 
a celui de-al treilea înger. 

Pe măsură ce atingea inima, această solie conducea la o umilinţă 
profundă înaintea lui Dumnezeu. Îngerii erau trimişi în toate direc- 
tile, spre a pregăti inimile necredincioase pentru adevăr. Lucrarea 
lui Dumnezeu a început să ia amploare, iar poporul Său a început să 
se familiarizeze cu poziţia desemnată. Dacă s-ar fi acordat deplină 
atenţie sfatului Martorului Credincios, Dumnezeu ar fi lucrat cu o 
putere mai mare pentru poporul Său. Totuşi, eforturile care au fost 
făcute de la data când a fost dată solia au fost binecuvântate de 
Dumnezeu şi multe suflete au fost aduse din întuneric şi rătăcire spre 
a se bucura de adevăr. 

Dumnezeu îl va pune la încercare pe poporul Său. Isus Se poartă 
cu răbdare cu ei şi nu îi varsă din gura Sa într-o clipă. Îngerul a spus: 
„Dumnezeu Îşi cântăreşte poporul“. Dacă solia ar fi fost de scurtă 
durată, aşa cum ne-am aşteptat mulţi dintre noi, n-ar mai fi fost 
timp pentru ei să-şi formeze caracterul. Mulți acționau mânaţi de 
sentimente, şi nu din principiu şi credinţă, şi această solie solemnă, 
înfricoşătoare, i-a mişcat. Aceasta a lucrat asupra sentimentelor 
lor, le-a stârnit temerile, însă nu s-a realizat lucrarea desemnată de 
Dumnezeu. El citeşte inima. Pentru ca cei din poporul Său să nu fie 
înşelaţi cu privire la ei înşişi, El le oferă timp pentru ca acea exaltare 
a simţurilor să poată trece, şi apoi îi pune la încercare pentru a vedea 
dacă ascultă de sfatul Martorului Credincios. 

Dumnezeu Îşi conduce mereu poporul, pas cu pas. El îi va aduce 
în diferite situaţii rânduite astfel, pentru a se da pe faţă ceea ce este în 
inimă. Unii sunt tari într-un punct, însă cad la următorul. Cu fiecare 
pas înainte, inima este încercată şi pusă la probă tot mai mult. Dacă 
cei ce pretind că fac parte din poporul lui Dumnezeu descoperă că 

inimile lor se opun acestei lucrări drepte, acest lucru ar trebui să-i 
convingă că au o lucrare de făcut pentru a birui, pentru ca să nu 
fie vărsați din gura Domnului. Îngerul a spus: „Dumnezeu Îşi face 
continuu lucrarea, pentru a pune la încercare şi a proba pe fiecare 
din poporul Său“. Unii sunt gata să primească într-un anumit punct; 
însă, atunci când Dumnezeu îi aduce în alt punct în care sunt puşi 
la probă, ei se dau înapoi şi se retrag, pentru că aceasta îi aduce în 
luptă directă cu un idol îndrăgit. Aici, ei au ocazia să vadă ceea ce 
este în inimile lor şi care ÎI îndepărtează pe Isus. Ei preţuiesc altceva 
mai mult decât adevărul, iar inimile lor nu sunt gata să-L primească 
pe Isus. Fiecare în mod personal va fi pus la probă şi încercat o 
perioadă de timp, pentru a se vedea dacă îşi va sacrifica idolii şi 
va da atenţie sfatului Martorului Credincios. Dacă este cineva care 
nu va fi curăţit prin ascultarea de adevăr şi nu-şi va birui egoismul, 
mândria şi patimile rele, îngerii lui Dumnezeu au următoarea sarcină: 
„Sunt ataşaţi de idolii lor, lăsaţi-i în pace“; şi ei trec mai departe 
să-şi facă lucrarea, lăsându-i pe aceştia, cu trăsăturile lor păcătoase 
neîndreptate, în stăpânirea îngerilor răi. 

Aceia care cresc continuu şi fac faţă cu succes fiecărui test, 
oricare ar fi preţul, au dat atenţie sfatului Martorului Credincios şi 
vor primi ploaia târzie, şi astfel vor fi corespunzători pentru a fi luaţi 
la cer. 

Dumnezeu Îşi încearcă poporul în această lume. Acesta este 
locul potrivit pentru a apărea în faţa Sa. Aici, în această lume, în 
aceste timpuri din urmă, fiecare om va arăta ce putere îi stăpâneşte 
inima şi îi controlează acţiunile. Dacă este puterea adevărului divin, 
aceasta îl va conduce la fapte bune. Aceasta îl va înălța pe primitor, îl 
va face nobil şi generos, la fel ca şi Domnul Său din ceruri. Însă, dacă 
îngerii cei răi stăpânesc inima, acest lucru se va vedea în moduri 
diferite. Roada va fi egoismul, lăcomia, mândria şi patimile rele. 

Inima este nespus de înşelătoare şi deznădăjduit de rea. Cei care 
susţin că sunt religioşi nu vor să se cerceteze îndeaproape, ca să 
vadă dacă sunt în credinţă; şi este înfricoşător că mulţi se agaţă de 
o nădejde falsă. Unii se bizuie pe o experienţă pe care au avut-o cu 
mulți ani în urmă; însă, când sunt aduşi în faţa acestor momente de 
cercetare, când toţi ar trebui să aibă o experienţă zilnică, ei nu au 
nimic de istorisit. Ei par a crede că, dacă susţin că sunt de partea 
adevărului, doar acest lucru îi va mântui. 


Biserica Laodicea 197 


Când vor renunţa la acele păcate pe care Dumnezeu le urăşte, 
Domnul Isus va intra şi va cina cu ei şi ei cu El. Atunci ei vor căpăta 
putere de la Isus, vor creşte în El şi vor putea spune, în biruinţă sfântă: 
„Mulţumiri fie aduse lui Dumnezeu, care ne dă biruinţă prin Isus 
Hristos“. Pentru Domnul ar fi mult mai plăcut ca aşa-zişii creştini, 
în starea de căldicel, să nu fi rostit niciodată Numele Său. Ei sunt 
o continuă povară pentru aceia care vor să fie urmaşi credincioşi ai 
lui Isus. Ei sunt, de asemenea, o piedică pentru cei necredincioşi, iar 
îngerii cei răi tresaltă cu privire la ei şi găsesc prin aceasta un prilej 
de a-i înţepa pe îngerii lui Dumnezeu prin metodele lor necinstite. 
Unii ca aceştia constituie un blestem pentru lucrare, atât în cămin, 
cât şi în afara lui. Ei se apropie de Dumnezeu doar cu buzele, în timp 
ce inima le este departe de EI. 

Mi-a fost arătat că poporul lui Dumnezeu nu ar trebui să se 
ia după moda lumii. Unii au făcut aşa şi au pierdut acest caracter 
deosebit, care ar trebui să-i evidenţieze ca fiind din poporul lui 
Dumnezeu. Atenţia mi-a fost îndreptată către poporul lui Dumnezeu 
din vechime şi am fost îndemnată să compar veşmintele lor cu 
moda îmbrăcămintei din aceste vremuri din urmă. Ce diferenţă! Ce 
schimbare! Pe atunci, femeile nu erau aşa de îndrăzneţe ca acum. 
Când apăreau în public, ele îşi acopereau feţele cu un văl. În aceste 
timpuri, modele sunt extravagante şi lipsite de decenţă. Ele sunt 
menţionate în profeție. Pentru prima dată, acestea au fost aduse de 
o categorie de oameni asupra cărora Satana are stăpânire deplină, 
care, „şi-au pierdut orice fel de simţire, s-au dedat la desfrânare şi 
săvârşesc cu lăcomie orice fel de necurăţie“( Efeseni 4,19 ). Dacă cei 
care susţin că sunt poporul lui Dumnezeu nu s-ar fi îndepărtat atât 
de mult de EI, ar fi existat o diferenţă vădită între îmbrăcămintea lor 
şi cea a lumii. Bonetele mici, care expun faţa şi capul, arată o lipsă 
de modestie. Inelele sunt o ruşine. Locuitorii pământului devin tot 
mai corupți, iar linia de distincţie dintre ei şi Israelul lui Dumnezeu 
ar trebui să fie mult mai clară, căci, dacă nu, blestemul cade asupra 
celor care susţin că sunt poporul lui Dumnezeu. 

Am fost îndreptată spre următorul pasaj din Scriptură. Îngerul 
a spus: „Acesta este pentru instruirea poporului lui Dumnezeu.“ 
1 Timotei 2, 9.10: „Vreau, de asemenea, ca femeile să se roage 
îmbrăcate în chip cuviincios, cu ruşine şi sfială; nu cu împletituri 
de păr, nici cu aur, nici cu mărgăritare, nici cu haine scumpe, ci cu 

fapte bune, cum se cuvine femeilor care spun că sunt evlavioase“. 
] Petru 3, 3-5: „Podoaba voastră să nu fie podoaba de afară, care 
stă în împletitura părului, în purtarea de scule de aur sau îmbrăcarea 
hainelor, ci să fie omul ascuns al ini-mii, în curăţia nepieritoare a unui 
duh blând şi liniştit, care este de mare preţ înaintea lui Dumnezeu. 
Astfel se împodobeau odinioară sfintele femei, care nădăjduiau în 
Dumnezeu.“ 

Fie că eşti tânăr, fie că eşti bătrân, Dumnezeu te pune la încercare 
acum. Tu îţi hotărăşti acum destinul veşnic. Mândria, plăcerea de 
a urma moda lumii, conversațiile deşarte şi seci, egoismul, toate 
sunt puse în balanţă şi greutatea roadelor este în mod înfricoşător 
împotriva ta. Eşti sărac, nenorocit, orb şi gol. În timp ce răul creşte 
şi prinde adânc rădăcină, el înăbuşă sămânţa cea bună care a fost 
semănată în inimă; şi, în curând, cuvântul care a fost dat cu privire 
la casa lui Eli va fi rostit de îngeri cu privire la tine. Păcatele tale 
„nu vor fi curăţite“ la nesfârşit „nici prin jertfe, nici prin daruri de 
mâncare“( | Samuel 3, 14 u.p. ). Am văzut că mulţi s-au măgulit că 
sunt buni creştini, când de fapt nu au nici o rază de lumină de la Isus. 
Ei nu ştiu ce înseamnă să fii reînnoit prin harul lui Dumnezeu. Ei nu 
au o experienţă personală, vie, în privinţa lucrurilor lui Dumnezeu. 
Şi am văzut că Dumnezeu Îşi ascute sabia în ceruri pentru a-i nimici. 
O, ce bine ar fi dacă fiecare creştin în starea de căldicel şi-ar da 
seama de lucrarea de curăţire pe care Dumnezeu este pe punctul de a 
o face în rândul celor care susţin că fac parte din poporul Său! Dragi 
prieteni, nu vă înşelaţi singuri cu privire la starea voastră. Nu Îi 
puteţi înşela pe Dumnezeu. Martorul Credincios spune: „Ştiu faptele 
tale“. Îngerul al treilea conduce un popor, pas cu pas, mai sus, tot 
mai sus. ŞI la fiecare pas ei sunt încercaţi. 

Planul dărniciei sistematice ( Vezi apendice ) este pe placul lui 
Dumnezeu. Atenţia mi-a fost îndreptată spre zilele apostolilor şi am 
văzut că Dumnezeu a călăuzit acest plan prin coborârea Duhului 
Sfânt şi că, prin darul profetic, El a dat sfaturi poporului Său cu 
privire la rânduiala dăruirii. Toţi contribuiau la această lucrare de 
împărtăşire de bunurile lor vremelnice acelora care le slujeau în 
lucrurile spirituale. De asemenea, ei erau învăţaţi că văduvele şi 
orfanii trebuie să se bucure şi ei de această lucrare de caritate. Religia 
curată şi neîntinată înseamnă să-i cercetăm pe orfani şi pe văduve 
în necazurile lor şi să rămânem neîntinaţi de lume. Am văzut că 

aceasta nu însemna să simţim împreună cu ei doar mângâindu-i cu 
vorbe în necazurile lor, ci să-i ajutăm la nevoie cu bunurile noastre. 

Tinerii şi tinerele cărora Dumnezeu le-a dat sănătate pot dobândi 
o binecuvântare mai mare ajutându-i pe văduve şi orfani în neca- 
zurile lor. Am văzut că Dumnezeu le cere tinerilor să sacrifice mai 
mult pentru binele altora. 

El le cere mai mult decât sunt ei gata să înfăptuiască. Dacă ei se 
ştiu neîntinaţi de lume, dacă nu-i urmează moda şi lasă la o parte 
lucrurile inutile, pe care iubitorii de plăceri le folosesc pentru a-şi 
satisface mândria, şi dăruiesc celor în necazuri şi pentru a susţine 
lucrarea, ei vor avea aprobarea Aceluia care spune: „Ştiu faptele 
tale“. 

În ceruri este ordine şi Dumnezeu Îşi găseşte plăcere când vede 
că poporul Său face eforturi pentru a încerca să acţioneze în ordine 
şi rânduială în lucrarea Sa, aici, pe pământ. Am văzut că ar trebui să 
fie ordine în biserica lui Dumnezeu şi ordinea este necesară pentru 
a duce mai departe cu succes ultima mare solie de îndurare către 
lume. Dumnezeu Îşi conduce poporul în planul dăruirii sistematice, 
şi acesta este unul dintre punctele în care El va fi necruţător cu unii 
dintre ei. 

Pentru unii, aceasta înseamnă tăierea mâinii drepte sau scoaterea 
ochiului drept, în timp ce, pentru alţii, aceasta este o mare uşurare. 
Celor care au suflete nobile, generoase, cerinţele acestea li se par 
foarte mici şi nu pot fi mulţumiţi să facă doar aşa de puţin. Unii 
au bogății multe şi, dacă le ţin ca provizii pentru scopuri caritabile, 
după cum i-a făcut Dumnezeu să prospere, ceea ce oferă li se pare 
prea mult. Inima egoistă se leagă la fel de mult şi de un dar mai mic, 
ca şi de unul mai mare şi socoteşte o sumă mică a fi foarte mare. 

Am fost îndreptată spre începutul acestei lucrări din urmă. Pe 
atunci, câţiva dintre cei care iubeau adevărul puteau vorbi consecvent 
despre sacrificiu. Ei devotau mult pentru cauza lui Dumnezeu, pentru 
a transmite adevărul şi altora. Ei şi-au trimis din vreme comoara 
în ceruri. Fraţilor, pe aceia dintre voi care aţi primit adevărul în 
ultima vreme şi care aveţi bogății mari Dumnezeu v-a chemat în 
câmp nu numai ca să vă puteţi bucura de adevăr, dar şi pentru a 
ajuta cu bunurile voastre la aducerea la îndeplinire a acestei mari 
lucrări. Şi dacă dovediţi interes pentru această lucrare, veţi îndrăzni 
ŞI veţi investi în ea, astfel ca şi alţii să poată fi salvaţi prin eforturile 

voastre şi ca să puteţi avea împreună cu ei răsplata finală. S-au făcut 
sacrificii mari şi au fost îndurate multe lipsuri pentru ca adevărul să 
poată ajunge la voi într-o lumină clară. Acum Dumnezeu vă cheamă 
şi pe voi, ca la rândul vostru, să depuneţi eforturi şi să sacrificați 
pentru a duce adevărul celor care sunt în întuneric. Dumnezeu este 
Cel care cere acest lucru. Voi susţineţi a crede adevărul; faceţi ca 
faptele voastre să adeverească acest lucru. Fără faptă, credinţa este 
moartă. Doar o credinţă vie vă poate salva de la scenele teribile care 
vă stau în faţă. 

Am văzut că este timpul ca aceia care au bogății mari să acţio- 
neze repede. Este timpul nu doar să pună deoparte bunuri pe măsură 
ce Dumnezeu îi ajută să prospere, ci să o facă pentru că El i-a ajutat 
până acum. În zilele apostolilor, planurile se făceau în aşa fel, încât 
să nu fie unii care să o ducă mai uşor, iar alţii să fie împovăraţi. S-a 
urmărit ca toţi să ia parte în mod egal la poverile bisericii lui Dum- 
nezeu, potrivit cu darurile pe care le aveau. Îngerul a spus: „Securea 
trebuie înfiptă la rădăcina pomului“. Aceia care, ca şi Iuda, şi-au 
legat inimile de comoara pământească, vor plânge ca şi el. Inima 
lui a poftit la uleiul cel scump turnat asupra lui Isus şi a căutat să-şi 
ascundă egoismul sub o mască de pioşenie şi grijă faţă de săraci: 
„De ce nu a fost vândut acest ulei cu trei sute de lei şi să se fi dat 
săracilor?“( loan 12, 5 ). Ar fi dorit ca el să aibă acel ulei; să nu fi 
fost turnat pe Mântuitorul. L-ar fi folosit el; l-ar fi vândut pentru 
bani. El şi-a prețuit Domnul exact atât cât să-L. vândă oamenilor 
nelegiuiţi pentru câteva monede de argint. Aşa cum Iuda i-a adus pe 
săraci ca scuză pentru egoismul său, la fel sunt şi cei care susţin că 
sunt creştini, dar ale căror inimi sunt lacome şi îşi ascund egoismul 
sub o conştiinciozitate de formă. O, ei se tem că, adoptând sistemul 
dăruirii sistematice, noi vom ajunge ca bisericile bazate pe forme şi 
ritualuri. „Să nu ştie stânga ta ce face dreapta“( Matei 6, 3 u.p. ). Ei 
ar trebui să dorească să urmeze cu conştiinciozitate Biblia, aşa cum 
o înţeleg în această problemă; însă neglijează cu totul sfatul clar al 
Domnului Hristos: „Vindeţi ce aveţi şi dați milostenie“ Luca 12, 33 
). 

„Luaţi seama să nu vă îndepliniţi neprihănirea voastră înaintea 
oamenilor, ca să fiţi văzuţi de ei“( Matei 6, 1 ). Unii gândesc că acest 
text învaţă că faptele de caritate trebuie făcute în ascuns. ŞI ei nu 
fac decât foarte puţin, scuzându-se că nu ştiu exact cum să dea. Însă 

Domnul Isus le-a explicat acest lucru ucenicilor: „Tu dar, când faci 
milostenie, nu suna cu trâmbiţa înaintea ta, cum fac făţarnicii, în 
sinagogi şi în uliţe, pentru ca să fie slăviţi de oameni. Adevărat vă 
spun că şi-au luat răsplata“( Matei 6, 2 ). 

Unii ca aceştia au dat ca să fie priviţi de oameni ca fiind nobili şi 
generoşi. Ei au primit lauda oamenilor, însă Domnul Isus le-a spus 
ucenicilor că aceasta este toată răsplata de care au parte. 

Sunt mulţi a căror mână stângă nu ştie ce face mâna dreaptă, 
pentru că mâna dreaptă nu face nimic vrednic de a fi notat de mâna 
stângă. Această lecţie dată de Domnul Isus ucenicilor Săi a avut 
scopul de a-i mustra pe aceia care doreau să primească slavă de la 
oameni. Ei făceau milostenie în public; şi, înainte de a face acest 
lucru, era făcută o strigare, prin care generozitatea lor era adusă la 
cunoştinţa poporului; şi mulți au dat sume mari, numai pentru ca 
numele lor să fie înălțate de oameni. Însă, adesea, bunurile dăruite în 
acest fel erau stoarse de la alţii prin exploatarea lucrătorilor, reținerea 
salariilor lor şi chinuirea celor săraci. 

Mi-a fost arătat că acest text al Scripturii nu se aplică acelora 
care au lucrarea lui Dumnezeu pe inimă şi îşi folosesc cu umilinţă 
mijloacele pentru înaintarea ei. Am fost îndreptată către aceste texte: 
„Tot aşa să lumineze şi lumina voastră înaintea oamenilor, ca ei să 
vadă faptele voastre bune şi să slăvească pe Tatăl vostru care este în 
ceruri““( Matei 5, 16 ). „După roadele lor îi veţi cunoaşte“( Matei 7, 
20 ). Mi-a fost arătat că mărturia Scripturii se armonizează atunci 
când este înţeleasă corect. Faptele bune ale copiilor lui Dumnezeu 
sunt cea mai eficientă predică pe care o poate avea cel necredincios. 
Acesta gândeşte că trebuie să existe motive puternice care să-l deter- 
mine pe creştin la tăgăduire de sine şi să-şi folosească bunurile sale 
pentru mântuirea semenilor săi. Spiritul acestuia nu seamănă cu al 
lumii. Aceste roade sunt o mărturie a faptului că cei care le au sunt 
creştini autentici. Ei par că tind mereu spre o comoară nepieritoare. 

Pentru fiecare dar sau milostenie pe care o face, dătătorul trebuie 
să aibă o ţintă potrivită situaţiei respective, nu pentru a încuraja pe 
cineva spre trândăvie, nu pentru a fi văzut de oameni sau a-şi face 
un nume mare, ci pentru a aduce slavă lui Dumnezeu prin înaintarea 
lucrării Sale. 

Unii fac donaţii mari pentru cauza lui Dumnezeu, în timp ce 
fratele lor, care este sărac, poate că suferă chiar lângă ei, iar ei nu 

fac nimic pentru a-i uşura viaţa. Mici fapte de bunătate, făcute în 
ascuns pentru fratele lor, le vor lega inimile laolaltă şi vor fi notate 
în ceruri. Am văzut că, atunci când stabilesc preţurile şi salariile, cei 
bogaţi ar trebui să facă o diferenţă în favoarea celor în necazuri, a 
văduvelor şi a celor săraci. Însă se întâmplă adesea că cei bogaţi trag 
foloase de pe urma săracilor, culegând tot ce se poate de pe urma lor 
şi cerând cu exactitate fiecare bănuţ pentru tot ce se face. Totul se 
notează în ceruri. „Ştiu faptele tale.“ 

Cel mai mare păcat care există acum în biserică este lăcomia. 
Dumnezeu este întristat că cei care susţin că sunt poporul Său sunt 
atât de egoişti. Slujitorii Săi şi-au sacrificat timpul şi puterea pentru 
a le aduce Cuvântul vieţii şi mulți au arătat prin faptele lor că nu 
preţuiesc cum se cuvine acest lucru. Dacă îl pot ajuta cumva pe 
slujitorul lui Dumnezeu, uneori o fac; însă, adesea, ei îl lasă să treacă 
mai departe, făcând doar foarte puţin pentru el. Dacă ei angajează 
un lucrător pentru o zi, acestuia trebuie să i se plătească un salariu 
complet. Însă nu aşa stau lucrurile cu slujitorul lui Dumnezeu, acela 
care face atâtea sacrificii. Acesta lucrează pentru ei cu cuvântul şi 
învăţătura, el duce povara cea grea a lucrării pe inima sa; el arată cu 
răbdare din Cuvântul lui Dumnezeu greşelile ce se pot face, care sunt 
atât de primejdioase şi vătămătoare pentru suflet; el face să se vadă 
necesitatea de a smulge de îndată buruienile care înăbuşă sămânţa 
cea bună; el scoate din depozitul Cuvântului lui Dumnezeu cuvinte 
noi şi vechi, pentru a hrăni turma lui Dumnezeu. Toţi recunosc că au 
avut foloase; însă buruiana otrăvitoare, lăcomia, este atât de adânc 
înrădăcinată, încât ei îl lasă pe slujitorul lui Dumnezeu să plece fără 
a-i sluji în lucrurile vremelnice. Faptele lor arată cât au prețuit truda 
lui. Martorul Credincios spune: „Ştiu faptele tale“. 

Am văzut că slujitorii lui Dumnezeu nu sunt scutiţi de ispitirile 
lui Satana. Ei sunt adesea înconjurați în mod înfricoşător de vrăjma- 
şul şi au de dus o luptă grea. Dacă ar putea fi eliberaţi de însărcinarea 
pe care o au, ei ar munci bucuros cu mâinile. Ei însă lucrează pentru 
frații lor; când îşi văd munca aşa de puţin preţuită, se descurajează. 
Credincioşi fiind, ei privesc spre final pentru răsplată, şi acest lucru îi 
face să reziste; însă familiile lor au nevoie de hrană şi îmbrăcăminte. 
Timpul lor aparţine bisericii lui Dumnezeu; nu este la dispoziţia lor. 
Ei sacrifică societatea familiilor lor pentru a-i ajuta pe alţii; şi totuşi, 

sunt unii care, beneficiind de pe urma lor, sunt indiferenți faţă de 
nevoile lor. 

Aceşti egoişti vor fi chemaţi să dea socoteală lui Dumnezeu nu 
numai pentru felul în care au întrebuințat banii Domnului, dar şi pen- 
tru toate suferinţele pe care le-au produs slujitorilor lui Dumnezeu şi 
pentru că au constituit o piedică în calea eforturilor acestora. Toate 
aceste lucruri vor fi puse în contul ispravnicilor necredincioşi. 

Martorul Credincios declară: „Ştiu faptele tale“. Inima egoistă, 
lacomă, va fi pusă la încercare. Unii nu doresc să-l consacre lui 
Dumnezeu nici măcar o foarte mică parte din venitul comorii lor 
pământeşti. Dacă le vorbeşti de ceea ce este esenţial, ei se dau 
înapoi cu oroare. Ce au sacrificat aceştia pentru Dumnezeu? Nimic. 
Ei pretind a crede că Domnul Isus vine curând; însă faptele lor le 
tăgăduiesc credinţa. Fiecare persoană va da pe faţă prin viaţa lui 
credinţa pe care o are. Tu, care susţii cu perfidie că eşti credincios, 
nu uita că Isus ştie faptele tale. El urăşte darurile tale reduse şi 
sacrificiile tale slabe. 

Am văzut că mulţi dintre cei cărora Dumnezeu le-a încredin- 
tat mijloace se simt liberi să le folosească oricum, după bunul lor 
plac, pentru a-şi face casele cât mai plăcute aici; însă, atunci când 
construiesc o casă în care să se închine lui Dumnezeu, în care este 
cuprinsă toată veşnicia, ei nu-şi pot permite să-L lase pe El să folo- 
sească mijloacele pe care li le-a împrumutat spre folosinţă. Nu există 
acea dorinţă de a întrece pe altul în arătarea recunoştinţei faţă de 
Dumnezeu pentru adevăr, prin a face tot ce se poate pentru a pregăti 
un loc potrivit de închinare; însă unii încearcă să facă cât se poate 
de puţin; şi ei socotesc că banii folosiţi pentru locul de închinare 
pentru Cel Prea Înalt sunt ca şi pierduţi. Astfel de daruri nu sunt 
corespunzătoare şi nu sunt acceptate de Dumnezeu. Am văzut că ar 
fi mult mai plăcut pentru Dumnezeu dacă poporul Său ar arăta tot 
atâta înţelepciune când Îi pregătesc Lui o casă, ca şi atunci când îşi 
fac locuinţe pentru ei. 

Copiilor lui Israel li se cerea ca darurile şi jertfele pe care le 
aduceau să fie fără cusur, fără pată, cele mai bune din turmă, şi tot 
poporul era chemat să participe la această lucrare. În aceste vremuri, 
lucrarea lui Dumnezeu este de proporţii mult mai mari. Dacă Îi zidiţi 
o casă lui Dumnezeu, consideraţi-o ca pe cel mai preţios bun al 
vostru; daţi-vă tot interesul să fie un loc potrivit, confortabil. Unii 
gândesc că aceste lucruri nu au importanţă, deoarece timpul este 
atât de scurt. Este adevărat, însă atunci să facă acelaşi lucru şi cu 
locuinţele lor din viaţa aceasta vremelnică. 

Am văzut că Dumnezeu Şi-ar fi putut îndeplini lucrarea şi fără 
ajutorul omului; însă nu acesta este planul Său. Lumea de acum 
este locul în care omul este pus la încercare. Aici trebuie să-şi 
formeze el caracterul pe care-l va lua cu sine în viaţa veşnică. Binele 
şi răul îi sunt aşezate înainte, iar situaţia lui în viitor depinde de 
alegerea pe care o face. Domnul Hristos a venit pentru a schimba 
cursul gândurilor şi simţămintelor sale. Inima lui trebuie dezlipită de 
comoara pământească şi îndreptată spre cea din ceruri. Prin tăgăduire 


204 


Casele de rugăciune 205 


de sine, Dumnezeu poate fi slăvit. Sacrificiul cel mare a fost făcut 
pentru om, iar acum el este încercat şi pus la probă, pentru a se vedea 
dacă va urma exemplul Domnului Isus şi va face sacrificii pentru 
semenii lui. Satana şi îngerii lui sunt uniţi împotriva poporului lui 
Dumnezeu, însă Domnul Isus caută să-i curăţească pentru Sine. El 
le cere să contribuie la înaintarea lucrării Lui. Dumnezeu a investit 
în poporul Său suficient pentru ca lucrarea Sa să meargă înainte fără 
oprelişte şi este în planul Său ca mijloacele pe care le-a încredinţat 
acestora să fie folosite în mod judicios. „Vindeţi ce aveţi şi dați 
milostenie““( Luca 12, 33 ), aşa zice Cuvântul Său Sfânt. Slujitorii 
lui Dumnezeu trebuie să se ridice şi să strige tare, fără să cruţe: 
„Vesteşte poporului Meu nelegiuirile lui şi casei lui Iacov păcatele 
ei“( Isaia 58, 1 ). Lucrarea lui Dumnezeu se extinde tot mai mult, iar 
dacă poporul Său Îi urmează sfatul, nu vor fi multe mijloace printre 
bunurile lor care să fie arse în conflagraţia finală. Toţi îşi vor fi pus 
comoara acolo unde nu o mănâncă molia sau rugina; iar inima nu va 
fi cu nimic legată de pământ. 

Mi-a fost arătat că pilda talanţilor nu a fost pe deplin înţeleasă. 
Această lecţie importantă le-a fost dată ucenicilor spre folosul creşti- 
nilor care trăiesc în timpul din urmă. Aceşti talanţi nu reprezintă doar 
capacitatea de a învăţa din Cuvântul lui Dumnezeu şi a predica. Pilda 
se aplică şi la bunurile vremelnice pe care Dumnezeu le-a încredinţat 
poporului Său. Cei cărora le-au fost încredinţaţi cinci şi doi talanţi 
i-au pus în negoţ şi au dublat valoarea a ceea ce li s-a încredinţat. 
Dumnezeu le cere celor care au bunuri aici să le pună în negoţ spre a 
primi dobândă, iar apoi să le ofere lucrării lui Dumnezeu pentru răs- 
pândirea adevărului. lar dacă adevărul va locui în inima primitorului, 
acesta va contribui cu bunurile lui pentru ca solia să ajungă la alţii; şi 
prin eforturile, influenţa şi mijloacele lui, şi alte suflete vor îmbrăţişa 
adevărul şi vor începe în acest fel să lucreze pentru Dumnezeu. Am 
văzut că în poporul lui Dumnezeu sunt unii care seamănă cu omul 
care şi-a ascuns talantul în pământ. Ei nu-şi folosesc bunurile pentru 
a face bine în lucrarea lui Dumnezeu. Pretind că acestea le aparţin şi 
că au dreptul să facă ce vor cu ceea ce este al lor; şi astfel, sufletele 
nu primesc mântuirea pentru că ei nu se străduiesc să pună la lucru 
banii Domnului. Îngerii ţin un raport exact al fiecărei fapte a omului 
ŞI, O dată ce judecata trece de la casa lui Dumnezeu, sentinţa pentru 
fiecare este trecută în dreptul numelui său, iar îngerii au misiunea de 
a nu-i cruța pe ispravnicii necredincioşi, ci de a-i nimici atunci când 
va fi masacrul. Comoara lor pământească va fi spulberată atunci, 
iar ei vor fi pierdut totul. Iar coroanele pe care le-ar fi putut câştiga, 
dacă ar fi fost credincioşi, sunt puse pe capetele celor mântuiţi prin 
eforturile ispravnicilor credincioşi, care şi-au folosit continuu şi cu 
credincioşie bunurile pentru Dumnezeu. Şi toţi aceia care au fost 
unelte în vederea mântuirii vor adăuga stele în coroana lor de slavă, 
care le vor spori astfel răsplata veşnică. 

Mi-a fost arătat că şi din pilda ispravnicului necredincios avem 
de învăţat o lecţie. „Faceţi-vă prieteni cu ajutorul bogățiilor nedrepte, 
pentru ca atunci când veţi muri, să vă primească în corturile veşnice““( 

Luca 16,9 ). Dacă folosim aici mijloacele pe care le avem pentru 
slava lui Dumnezeu, noi ne facem o comoară în ceruri; iar când 
bunurile pământeşti nu vor mai fi, ispravnicul necredincios îi are 
ca prieteni pe Domnul Isus şi pe îngerii Săi, care îl vor primi în 
locuinţele veşnice. 

„Cine este credincios în cele mai mici lucruri, este credincios şi 
în cele mari“( Luca 16, 10. ). Cel care este credincios în privinţa bu- 
nurilor sale pământeşti, care sunt mici, folosind în mod judicios ceea 
ce i-a împrumutat Dumnezeu pentru viaţa aceasta, va fi credincios şi 
în mărturia pe care o dă. „Cine este nedrept în cele mai mici lucruri, 
este nedrept şi în cele mari“( Luca 16, 10 u.p. ). Cel care reţine faţă 
de Dumnezeu ceea ce i s-a încredinţat va fi necredincios în lucrurile 
lui Dumnezeu în toate privinţele. „Deci, dacă n-aţi fost credincioşi în 
bogăţiile nedrepte, cine vă va încredința adevăratele bogăţii?“( Luca 
16, 11 ). Dacă ne dovedim necredincioşi în administrarea lucrurilor 
pe care Dumnezeu ni le împrumută aici, El nu ne va da niciodată 
moştenirea nemuritoare. „Şi dacă n-aţi fost credincioşi în lucrul 
altuia, cine vă va da ce este al vostru?“ Domnul Hristos a cumpărat 
mântuirea pentru noi. Aceasta ne aparţine; însă noi suntem puşi la 
probă aici, pentru a se vedea dacă suntem vrednici de viaţa veşnică. 
Dumnezeu ne pune la încercare, încredinţându-ne bunuri pământeşti. 
Dacă suntem credincioşi şi contribuim cu bucurie cu ceea ce El 
ne-a dat ca împrumut, pentru înaintarea cauzei Sale, Dumnezeu ne 
va încredința moştenirea veşnică. „Nu puteţi sluji lui Dumnezeu 
şi lui Mamona“ ( Luca 16, 13 u.p. ). „Dacă iubeşte cineva lumea, 
dragostea Tatălui nu este în el“( 1 loan 2, 15). 

Dumnezeu este dezonorat prin felul încet, pasiv, în care mulți 
dintre cei care susţin că sunt ai Săi îşi desfăşoară lucrul, activitatea 
în această lume. Ei par a fi pierdut complet din vedere faptul că 
bunurile pe care le folosesc aparţin lui Dumnezeu şi că va trebui să-l 
dea socoteală de isprăvnicia lor. În treburile multora este o foarte 
mare încurcătură. Satana are ochii aţintiţi asupra tuturor acestor 
lucruri şi el tresaltă când se iveşte o ocazie favorabilă, pentru ca prin 
manevrele lui să deturneze multe mijloace din rândurile păzitorilor 
Sabatului. Şi aceste mijloace intră în rândurile sale. Unii dintre cei 
care sunt în vârstă nu vor să ia nici o măsură în privinţa bunurilor 
ŞI, într-un moment neaşteptat, se îmbolnăvesc şi mor. Copiii lor, pe 
care nu-i interesează adevărul, intră în posesia averii lor. Satana a 

aranjat totul aşa cum i-a convenit lui. „Şi dacă n-aţi fost credincioşi 
în lucrul altuia, cine vă va da ce este al vostru?“ (Luca 16, 12) 

Mi-a fost arătat că Satana şi îngerii lui au avut mult mai mult 
de-a face cu administrarea bunurilor acelora care susţin a fi poporul 
lui Dumnezeu decât a avut Domnul de-a face cu aceasta. Ispravnicii 
din timpul de pe urmă sunt neînţelepţi. Ei îngăduie ca Satana să-i 
stăpânească în privinţa lucrului lor vremelnic şi să obţină de la ei 
ceea ce aparţine sau ar trebui să aparţină lucrării lui Dumnezeu. 
Ispravnici necredincioşi, Dumnezeu ştie ce faceţi voi; El vă va cere 
socoteală. Am văzut că ispravnicii lui Dumnezeu pot, printr-o admi- 
nistrare credincioasă, judicioasă, să-şi desfăşoare treburile în această 
lume corect, cinstit şi drept. Şi este în mod special privilegiul şi 
datoria celor în vârstă, a celor slabi şi a celor care nu au copii de 
a-şi plasa mijloacele acolo unde pot fi folosite pentru lucrarea lui 
Dumnezeu şi astfel ei sunt gata oricând să treacă la odihnă. Însă am 
văzut că Satana şi îngerii săi tresaltă, având succes în această pri- 
vinţă. Şi aceia care ar trebui să fie moştenitori înţelepţi ai mântuirii 
lasă aproape de bunăvoie ca banii să le alunece printre degete în 
rândurile vrăjmaşului lor. În acest fel, ei consolidează împărăţia lui 
Satana şi se pare că nu le pasă de acest lucru! 

Siguranţa pentru necredincioşi 


Am văzut că Dumnezeu a fost dezonorat de către poporul Său 
pentru că acesta a devenit o garanţie, chezaş pentru necredincioşi. 
Am fost îndreptată spre aceste texte: Proverbe 22, 26: „Nu fi printre 
cei ce pun chezăşii, printre cei ce dau zălog pentru datorii.“ Proverbe 
11, 15: „Cui se pune chezaş pentru altul îi merge rău, dar cine se 
teme să se pună chezaş este liniştit.“ Ispravnici necredincioşi! Ei 
pun chezaş ceea ce aparţine altuia, Tatălui lor ceresc, iar Satana este 
pregătit să-i ajute pe copiii săi să le smulgă aceasta din mâinile 
lor. Păzitorii Sabatului nu ar trebui să se asocieze cu necredincioşii. 
Poporul lui Dumnezeu se încrede prea mult în cuvintele străinilor 
şi le cere sfatul şi părerea, când nu ar trebui să facă acest lucru. 
Vrăjmaşul face din ei agenţii săi şi lucrează prin ei, pentru a produce 
confuzie şi a lua de la poporul lui Dumnezeu. 

Unii nu au tact să-şi administreze înţelept treburile vremelnice. 
Ei nu sunt calificaţi aşa cum ar trebui, iar Satana profită de pe urma 
lor. Când se întâmplă astfel, unii ca aceştia nu ar trebui să rămână 
ignoranţi cu privire la ceea ce au de făcut. Ei ar trebui să fie suficient 
de umili pentru a se sfătui cu fraţii lor, în a căror judecată se pot 
încrede, înainte de a pune în aplicare anumite planuri. Am fost 
îndreptată spre acest text: „Purtaţi-vă sarcinile unii altora“( Galateni 
6, 2 ). Unii nu sunt suficient de umili pentru a-i lăsa pe cei care au 
experienţă să chibzuiască pentru ei; îşi urmează propriile lor planuri 
şi se trezesc în dificultate. Atunci văd că ar fi trebuit să apeleze la 
sfatul şi judecata fraţilor lor; însă atunci sarcina este mult mai grea 
decât la început. Fraţii nu ar trebui să facă apel la lege, dacă acest 
lucru poate fi evitat, pentru că acest lucru îi dă vrăjmaşului un mare 
avantaj, punându-i în încurcătură şi neştiind ce să facă. Este mai 
bine ca, chiar cu ceva pierderi, să se ajungă la învoială. 

Despre jurământ 


Am văzut că unii din poporul lui Dumnezeu au greşit în ce 
priveşte jurământul şi Satana a profitat de pe urma acestui lucru, 
exploatându-i şi luând de la ei banii care aparţin Domnului. Am 
văzut că aceste cuvinte ale Domnului: „Să nu juraţi nicidecum“ 
Matei 5, 34 ) nu se referă la jurământul juridic. „Felul vostru de 
vorbire să fie: da, da; nu, nu; ce trece peste aceste cuvinte vine de la 
cel rău“( Matei 5, 37 ). Acest text se referă la discuţiile lor obişnuite. 
Unii exagerează în limbajul lor. Unii jură pe viaţa lor. Unii iau cerul 
şi pământul ca martori că lucrurile sunt aşa cum afirmă ei. Unii cred 
că Dumnezeu le va nimici viaţa, dacă ceea ce spun nu este adevărat. 
Cu privire la acest fel de jurământ comun în viaţa de toate zilele îi 
avertiza Domnul Isus pe ucenicii Săi. 

Noi avem drept conducători oameni şi legi care să conducă 
poporul. Dacă nu ar fi existat aceste legi, starea lumii ar fi fost 
mult mai rea decât este acum. Unele dintre aceste legi sunt bune, 
altele sunt rele. Cele rele au tot crescut ca număr şi vom ajunge 
în situaţii grele. Dar Dumnezeu Îşi va susţine poporul pentru a fi 
hotărât şi a trăi conform principiilor din Cuvântul Său. Când legile 
oamenilor ajung în conflict cu Legea lui Dumnezeu, noi trebuie să 
ascultăm de Legea lui Dumnezeu, oricare ar fi consecinţele. Noi 
nu trebuie să ascultăm de legea ţării noastre atunci când ne cere să 
predăm sclavul în mâinile stăpânului său şi trebuie să ne asumăm 
consecinţele violării acestei legi. Sclavul nu este proprietatea nici 
unui om. Dumnezeu este stăpânul lui de drept, iar omul nu are 
dreptul să preia lucrarea care Îi aparţine lui Dumnezeu şi să pretindă 
că acest sclav este al lui. 

Am văzut că Domnul are încă de-a face cu legile ţării. Atâta timp 
cât Domnul Isus este în Sanctuar, Duhul lui Dumnezeu, care ţine 
lucrarea în frâu, este simţit de conducători şi de popor. Însă Satana 
controlează într-o mare măsură masele de oameni; şi dacă nu ar 
exista legile ţării, noi am trece prin multe suferinţe. Mi-a fost arătat 
că, atunci când este realmente necesar şi li se cere să dea mărturie 

în mod legal, nu constituie o încălcare a Cuvântului lui Dumnezeu 
faptul că cei care sunt copii ai Săi ÎI iau pe Dumnezeu ca martor că 
ceea ce spun este adevărul şi numai adevărul. 

Omul este atât de corupt, încât legile sunt făcute pentru a arunca 
răspunderea asupra capului său. Unii oameni nu se tem să-şi mintă 
semenii; însă ei au fost învăţaţi şi Duhul lui Dumnezeu a impresionat 
cugetele lor că este un lucru înfricoşător să-L minţi pe Dumnezeu. 
Anania şi Safira sunt daţi ca exemplu. Problema trece de la om 
la Dumnezeu, aşa că, dacă cineva aduce o mărturie mincinoasă, 
nu face acest lucru faţă de om, ci faţă de Dumnezeul Cel mare, 
care citeşte inima şi cunoaşte exact adevărul cu privire la orice caz. 
Legile noastre consideră că jurământul fals este o mare nelegiuire. 
Dumnezeu a pronunţat adesea judecata asupra celui ce jură strâmb 
şi, chiar în momentul în care jurământul era pe buzele sale, îngerul 
nimicitor l-a pus la pământ. Aceasta pentru a produce teroare în 
rândul făcătorilor de rele. 

Am văzut că, dacă este cineva pe pământ care poate aduce măr- 
turie în mod continuu sub jurământ, atunci acesta este creştinul. El 
trăieşte în lumina feţei lui Dumnezeu. El devine puternic în pute- 
rea Lui. lar când legea trebuie să hotărască în chestiuni importante, 
nimeni nu poate apela la Dumnezeu atât de legitim cum poate un 
creştin să o facă. Îngerul m-a îndemnat să observ că Dumnezeu jură 
pe Sine Însuşi ( Vezi Geneza 22, 16; Evrei 6, 13, 17 ). El a jurat 
către Avraam ( Geneza 26, 3 ), către Isaac ( Psalm 105,9; Ieremia 
11,5) şi către David ( Psalm 132,11; Faptele Apostolilor 2, 30 ). 
Dumnezeu le-a cerut copiilor lui Israel un jurământ făcut între om 
şi om ( Exodul 22, 10.11 ). Domnul Isus S-a supus jurământului în 
ceasul încercării Sale. Marele preot I-a spus: „Te jur pe Dumnezeul 
cel viu să ne spui dacă eşti Hristosul, Fiul lui Dumnezeu!“( Matei 26, 
63 ). Isus i-a spus: „Da, sunt“( Matei 26, 64 ). Dacă, în învăţăturile 
adresate ucenicilor, Domnul Isus S-ar fi referit la jurământul juridic, 
legal, atunci El l-ar fi mustrat pe marele preot şi ar fi pus în aplicare 
acolo învăţăturile Sale, spre binele urmaşilor Săi prezenţi. Satana a 
fost satisfăcut de faptul că unii văd jurământul într-o lumină greşită; 
căci acesta i-a oferit ocazia să-i stăpânească şi să ia de la ei banii 
care Îi aparţin Domnului. Ispravnicii lui Dumnezeu trebuie să fie mai 
înţelepţi, să-şi facă planuri şi să se pregătească să facă faţă vicleniilor 
lui Satana; căci el face eforturi mai mari ca oricând. 

Am văzut că unii au prejudecăţi împotriva conducătorilor noştri 
sau a legilor, însă, dacă nu ar fi existat legea, această lume s-ar fi 
aflat într-o stare îngrozitoare. 

Dumnezeu îi ţine în frâu pe conducătorii noştri; căci inimile 
tuturor sunt în mâinile Sale. Sunt fixate limite peste care ei nu pot 
trece. Mulţi conducători sunt stăpâniţi de Satana; însă am văzut că 
Dumnezeu are agenţii Săi chiar printre conducători. Şi unii dintre 
aceştia vor fi cândva convertiți la adevăr. Ei îndeplinesc acum partea 
pe care Dumnezeu doreşte ca ei să o îndeplinească. Când Satana 
lucrează prin agenţii săi, se fac propuneri care, dacă ar fi aduse la 
îndeplinire, ar împiedica lucrarea lui Dumnezeu şi ar produce mult 
rău. Îngerii buni intervin pe lângă aceşti agenţi ai lui Dumnezeu, 
care se opun acestor propuneri prin argumente puternice, cărora 
agenţii lui Satana nu li se pot împotrivi. Doar câţiva dintre agenţii 
lui Dumnezeu vor avea putere să doboare un mare număr dintre cei 
răi. Astfel lucrarea merge înainte, iar până când întreita solie îşi face 
lucrarea, la marea strigare a celui de-al treilea înger, aceşti agenţi vor 
avea ocazia să primească adevărul, şi unii dintre ei vor fi convertiți şi 
vor trece prin suferinţe în timpul strâmtorării împreună cu cei sfinţi. 

Când Domnul Isus părăseşte locul prea sfânt, Duhul Sfânt, care 
tinuse totul în frâu, este retras de la conducători şi de la popor. Ei 
sunt lăsaţi sub stăpânirea îngerilor răi. Atunci vor fi date legi la sfatul 
şi îndrumarea lui Satana şi, dacă timpul acesta nu ar fi foarte scurt, 
nimeni nu ar fi cruțat. 


X kK kK kK x 


Greşeli în dietă 


Stimate frate şi soră A., Dumnezeu a găsit de cuviinţă, în bună- 
tatea Sa, să-mi dea o viziune în acest loc; şi, printre diferite lucruri 
care mi-au fost arătate, au fost câteva referitoare la voi. Am văzut 
că nu era totul în ordine cu privire la voi. Vrăjmaşul a căutat să 
vă distrugă şi s-a străduit să-i influenţeze şi pe alţii prin voi. Am 
văzut că amândoi vă luaţi o poziţie înălţată pe care Dumnezeu nu 
v-a desemnat-o niciodată şi că voi doi vă consideraţi cu mult mai 
avansați decât poporul lui Dumnezeu. V-am văzut privind la Battle 
Creek cu gelozie şi suspiciune. V-aţi amestecat mâinile şi le-aţi mo- 
delat faptele şi acţiunile după ceea ce voi consideraţi că ar fi bine. 
Vă amestecați în lucruri mărunte pe care nu le înţelegeţi, cu care 
nu aveţi câtuşi de puţin de-a face şi care nu vă privesc nicidecum. 
Dumnezeu le-a încredinţat slujitorilor Săi lucrarea din Battle Creek. 
El a aşezat povara lucrării asupra lor. Îngeri ai lui Dumnezeu au 
misiunea de a supraveghea lucrarea; iar dacă aceasta nu merge bine, 
cei care sunt în capul lucrării vor fi îndreptaţi, iar lucrurile vor merge 
înainte după rânduiala stabilită de Dumnezeu, fără amestecul unuia 
sau altuia. 

Am văzut că Dumnezeu doreşte ca voi să vă îndreptaţi atenţia 
către voi înşivă. Cercetaţi-vă motivele. Vă înşelaţi cu privire la voi 
înşivă. Aveţi o aparenţă de umilinţă, şi acest lucru are influenţă 
asupra altora şi îi face să creadă că sunteţi mult avansați în viaţa 
creştină; însă, dacă se atinge cineva de ideile dragi vouă, eul se 
înalţă pe dată şi daţi pe faţă un spirit plin de ambiţie, încăpățânat. 
Acest lucru este o dovadă sigură că nu aveţi adevărata umilinţă. Am 
văzut că aveţi idei greşite, prin care provocaţi suferinţe corpului 
vostru, lipsindu-vă de mâncare hrănitoare. Acest lucru îi determină 
pe unii din biserică să considere că Dumnezeu este în mod sigur 
cu voi, căci altfel n-aţi face atâtea sacrificii, n-ar exista o asemenea 
tăgăduire de sine la voi. Dar am văzut că nici unul din aceste lucruri 
nu vă face să fiţi mai sfinţi. Păgânii fac toate aceste lucruri, însă nu 
primesc nici o răsplată. În ochii lui Dumnezeu, un duh zdrobit şi 

smerit este de mare preţ. Am văzut că vederile voastre cu privire 
la aceste lucruri sunt greşite şi că priviţi mereu asupra bisericii şi îi 
urmăriţi pe toţi, dând atenţie lucrurilor mici, neînsemnate, când de 
fapt atenţia voastră ar trebui să fie îndreptată spre cele ce interesează 
propriul vostru suflet. Dumnezeu nu a aşezat sarcina turmei Sale 
asupra voastră. Voi socotiți că biserica este vinovată, pentru că nu 
vede lucrurile aşa cum le vedeţi voi şi pentru că nu urmează acelaşi 
curs rigid pe care voi consideraţi că trebuie să-l urmeze. Am văzut 
că vă înşelaţi cu privire la datoria voastră şi datoria altora. Unii au 
ajuns la extreme în dietă. Ei au apucat pe o cale rigidă şi au trăit 
într-un mod atât de sărăcăcios, încât sănătatea lor a avut de suferit, 
boala a pătruns adânc în organismul lor, iar templul lui Dumnezeu a 
fost slăbit. 

Am fost îndreptată înapoi, spre experienţa noastră din Rochester, 
New York. Am văzut că, pe când trăiam acolo, n-am mâncat alimente 
hrănitoare aşa cum ar fi trebuit, iar boala ne-a condus aproape de 
mormânt. Am văzut că, aşa cum Dumnezeu dă prea iubiţilor Săi 
somnul, la fel doreşte să le pună la dispoziţie hrana potrivită pentru 
a le da putere. Motivul pe care îl avusesem noi era unul curat de a 
economisi bani, astfel ca revista noastră să poată fi susținută. Noi 
eram săraci. Am văzut atunci că greşeala era la biserică. Cei care 
aveau mijloace erau lacomi şi egoişti. Dacă aceştia şi-ar fi făcut 
partea, povara ne-ar fi fost uşurată; însă, deoarece unii nu şi-au făcut 
partea lor, noi am fost împovăraţi, iar alţii au dus-o uşor. Am văzut 
că Dumnezeu nu cere nimănui să practice o economie atât de strictă, 
încât să slăbească sau să vatăme templul lui Dumnezeu. În Cuvântul 
Său există îndatoriri şi cerinţe pentru a umili biserica şi a-i determina 
să-şi smerească sufletul, dar nu este nevoie să porţi poveri sau să 
născoceşti datorii care să chinuiască trupul pentru a-l face să se 
umilească. Toate acestea sunt în afara Cuvântului lui Dumnezeu. 

Timpul de probă este chiar în faţa noastră; şi atunci, împrejurări 
aspre vor cere poporului lui Dumnezeu tăgăduire de sine şi să mă- 
nânce doar atât cât să întreţină viaţa; însă Dumnezeu ne va pregăti 
pentru acel timp. În acel ceas înfricoşător, nevoia noastră va fi ocazia 
lui Dumnezeu de a ne da din puterea Lui şi de a-Şi susţine poporul. 
Însă acum, Dumnezeu le cere să lucreze cu mâinile lor, ceea ce este 
bine, şi să pună deoparte după cât le-a dăruit El şi să-şi facă partea 
lor în susţinerea cauzei adevărului. Aceasta este o datorie mai ales a 

acelora care nu sunt chemaţi să lucreze în mod special prin propo- 
văduirea cuvântului şi a învăţăturii, să-şi consacre timpul pentru a 
proclama calea vieţii şi a mântuirii. 

Cei care lucrează cu mâinile lor trebuie să se alimenteze, să-şi 
menţină puterea pentru a împlini această lucrare şi, de asemenea, şi 
cei care lucrează în propovăduirea cuvântului şi a învăţăturii trebuie 
să-şi fortifice puterea; deoarece Satana şi îngerii cei răi se războiesc 
împotriva lor pentru a-i dobort, slăbindu-le puterea. Ei ar trebui să-şi 
odihnească trupul şi mintea de munca obositoare, atunci când pot 
face acest lucru, şi ar trebui să mănânce alimente hrănitoare, care 
să-i fortifice; pentru că va trebui să pună la lucru toată energia pe 
care o au. Am văzut că nimeni din poporul lui Dumnezeu nu aduce 
slavă Creatorului provocându-şi singur un timp de strâmtorare. Va 
veni un timp, iar El îi va pregăti pentru acel conflict înfricoşător. 

Am văzut că vederile voastre cu privire la carnea de porc ( 
Această mărturie deosebită a fost scrisă la data de 21 octombrie 
1858, cu aproape cinci ani înainte de marea viziune din 1863 prin 
care a fost dată lumina cu privire la reforma sanitară. Când a sosit 
timpul potrivit, subiectul a fost dat într-un astfel de mod încât să 
mişte poporul nostru. Cât de minunată este înţelepciunea şi bunătatea 
lui Dumnezeu! Ar fi la fel de greşit cum s-a pus problema cărnii de 
porc în 1858, a zori acum chestiunile legate de lapte, sare şi zahăr. ( 
J.W. notă la ediţia a 2-a. ) ) nu ar fi vătămătoare dacă le-aţi aplica 
ŞI voi înşivă; însă, după judecata şi părerea voastră, aţi făcut din 
această chestiune un test, iar faptele voastre v-au arătat limpede 
poziţia în această privinţă. Dacă Dumnezeu ar cere poporului Său să 
se abţină de la consumarea cărnii de porc, atunci El i-ar convinge 
în această privinţă. El este atât de binevoitor să le arate copiilor Săi 
sinceri care este datoria lor, tot aşa cum este gata să arate care le este 
datoria acelor persoane asupra cărora El nu a aşezat povara lucrării 
Sale. Dacă este datoria bisericii de a se abţine de la carnea de porc, 
Dumnezeu va descoperi acest lucru la mai mulţi decât doi sau trei. 
El Îşi va învăţa biserica cu privire la datoria pe care o are. 

Dumnezeu conduce un popor, nu câţiva indivizi separat, câţiva 
aici, câţiva acolo, unul crezând un lucru, iar altul un alt lucru. În- 
gerii lui Dumnezeu îndeplinesc lucrarea încredinţată lor. Al treilea 
înger conduce şi curăţeşte un popor, şi acesta ar trebui să meargă 
înainte, împreună cu El, în unitate. Unii aleargă înaintea îngerilor 

care conduc poporul Său; însă ei trebuie să se dea înapoi la fiecare 
pas pe care îl fac şi să meargă încet, nu mai repede decât îi conduc 
îngerii. Am văzut că îngerii lui Dumnezeu conduc poporul Său nu 
mai repede decât pot ei primi şi acţiona conform adevărurilor im- 
portante care le sunt transmise. Însă unele spirite neastâmpărate nu 
fac mai mult de jumătate din lucrarea pe care o au de făcut. Şi când 
îngerul îi conduce, ei se agită pentru ceva nou, se grăbesc fără a avea 
călăuzirea divină şi astfel aduc confuzie şi discordie între rânduri. 
Ei nu vorbesc şi nu acţionează în armonie cu cerinţele corpului. Am 
văzut că voi amândoi trebuie să ajungeţi degrabă în punctul în care 
să vă doriţi să vă lăsaţi conduşi, în loc de a dori să conduceţi, căci, 
de nu, Satana va pătrunde şi vă va conduce pe calea sa, pentru a-i 
urma sfatul. Unii privesc la ideile voastre fixe şi le socotesc o dovadă 
de umilinţă. Ei sunt înşelaţi. Voi amândoi ar trebui să vă pocăiţi. 

Frate A., tu eşti din fire ascuns şi lacom. Dai zecime din izmă şi 
chimen, dar neglijezi lucrurile mai importante. Când tânărul bogat a 
venit la Isus şi a întrebat ce trebuie să facă pentru a avea viaţă veşnică, 
Isus i-a spus să ţină poruncile. El a afirmat că le ţinuse. Atunci Isus 
i-a spus: „Îţi lipseşte un lucru: Du-te de vinde ce ai, dă la săraci 
ŞI vei avea o comoară în ceruri“. Urmarea fost că tânărul a plecat 
întristat pentru că avea multe bogății. Am văzut că aveţi idei greşite. 
Dumnezeu cere ca poporul Său să facă economie, însă unii au mărit 
aşa de mult economia, încât au transformat-o în sărăcie. Aş dori să 
puteţi vedea cazul vostru aşa cum este el de fapt. Voi nu posedaţi 
adevăratul spirit de sacrificiu care este acceptat de Dumnezeu. Voi 
priviţi la alţii, îi urmăriţi şi, dacă nu urmează aceeaşi cale rigidă ca 
Voi, nu puteţi face nimic pentru ei. Sufletele voastre se veştejesc 
sub influenţa distrugătoare a propriilor voastre greşeli. Vă conduce 
un spirit fanatic, pe care voi îl luaţi drept Duhul lui Dumnezeu. 
Voi vă înşelaţi. Nu puteţi aduce o mărturie clară, convingătoare. 
Mărturia voastră este mieroasă; însă, când cineva vă mustră greşelile, 
ce repede se ridică eul! Spiritele voastre nu sunt umilite. Voi aveţi 
o lucrare de făcut... Asemenea fapte, un asemenea spirit este roada 
greşelilor voastre, urmarea fixării judecății şi a ideilor voastre ca 
regulă pentru alţii chiar şi în dreptul acelora pe care Dumnezeu i-a 
chemat în câmp. Voi amândoi aţi trecut dincolo de limită. 

Am văzut că voi gândiţi despre acesta şi acela că sunt chemaţi 
să lucreze în câmp, când de fapt voi nu ştiţi nimic cu privire la 

acest subiect. Nu puteţi citi inima. Dacă v-aţi fi adăpat adânc din 
adevărul soliei celui de-al treilea înger, nu v-aţi mai simţi aşa de 
îndreptăţiţi să spuneţi cine este chemat de Domnul Isus şi cine nu 
este. Faptul că cineva poate să se roage şi să vorbească bine nu este o 
dovadă că Dumnezeu l-a chemat. Fiecare are o anumită influenţă, şi 
această influenţă trebuie să vorbească în favoarea lui Dumnezeu; însă 
chestiunea dacă acesta sau acela trebuie să-şi consacre timpul spre 
a lucra pentru suflete este de cea mai mare importanţă şi nimeni în 
afară de Dumnezeu nu poate decide cine se poate angaja în această 
lucrare solemnă. Erau mulţi oameni buni pe vremea apostolilor, 
bărbaţi care se puteau ruga cu putere şi puteau vorbi la subiect; 
ŞI, cu toate acestea, apostolii, care aveau putere asupra duhurilor 
necurate şi erau în stare să-i vindece pe cei bolnavi, nu au îndrăznit 
doar cu înţelepciunea lor să pună deoparte pe unul dintre aceştia 
pentru sfânta lucrare de a fi port-vocea lui Dumnezeu. Ei au aşteptat 
dovada de netăgăduit a manifestării Duhului Sfânt. Am văzut că 
Dumnezeu a pus asupra slujitorilor Săi aleşi datoria de a decide cine 
este potrivit pentru lucrarea sfântă; şi, în unire cu biserica şi având 
dovada evidentă a Duhului Sfânt, ei hotărau cine trebuie să meargă 
şi cine nu este potrivit să meargă. Am văzut că, dacă s-ar lăsa pe 
seama câtorva persoane de ici şi de colo să decidă cine corespunde 
pentru această măreaţă lucrare, urmarea ar fi confuzia şi tulburarea. 

Dumnezeu a arătat în mod repetat că nu ar trebui încurajate 
pentru lucrare persoane pentru care nu există dovada de netăgăduit a 
faptului că El i-a chemat. 

Dumnezeu nu va încredința povara turmei Sale unor persoane 
necalificate. Cei pe care Dumnezeu îi cheamă trebuie să fie oameni 
cu o adâncă experienţă, oameni încercaţi şi cu o judecată sănătoasă, 
oameni care vor îndrăzni să mustre păcatul în spiritul blândeţii, 
oameni care înţeleg cum trebuie să hrănească turma. Dumnezeu 
cunoaşte inima şi ştie pe cine să aleagă. Fratele şi sora A. pot decide 
în această privinţă, însă pot fi cu totul greşiţi. Judecata voastră este 
nedesăvârşită şi poate că nu există o dovadă în această privinţă. Am 
văzut că voi vă îndepărtați mereu de biserică; şi dacă veţi continua 
să faceţi astfel, veţi ajunge suficient de departe, căci Dumnezeu vă 
va lăsa să plecaţi şi să suferiţi consecinţele propriei voastre căi. 

Acum Dumnezeu vă cheamă să vă îndreptaţi, să vă examinaţi 
motivele şi să vă mişcaţi în acelaşi ritm cu poporul lui Dumnezeu. 
[210]  Manssville, New York, 21 octombrie 1858. 

Lenevia mustrată 


( Vezi apendice. ) 


Stimaţi fraţi şi surori! În îndurarea Sa, Domnul m-a cercetat 
din nou, într-o vreme de lipsuri şi suferinţă mare. Pe 23 decembrie 
1860, am fost luată în viziune şi mi-au fost arătate defectele unor 
persoane, care au afectat cauza lui Dumnezeu. Nu îndrăznesc să nu 
prezint această mărturie bisericii din motivul de a cruța simţămintele 
anumitor persoane. 

Mi-a fost arătată starea decăzută a poporului lui Dumnezeu — 
nu Dumnezeu S-a îndepărtat de la ei, ci ei s-au îndepărtat de El 
şi au devenit căldicei. Ei cunosc adevărul, însă le lipseşte puterea 
mântuitoare a acestuia. Pe măsură ce ne apropiem de încheierea 
timpului, Satana vine cu putere mare, ştiind că timpul lui este scurt. 
Puterea lui va fi îndreptată în mod special asupra rămăşiţei. El va 
face război împotriva lor, va căuta să-i dezbine şi să-i împrăştie, 
ca să-i slăbească şi să-i înfrângă. Poporul lui Dumnezeu trebuie să 
acţioneze în armonie, să fie unit în eforturi. Ei trebuie să gândească 
la fel. Atunci eforturile lor nu vor fi zădărnicite, ci vor vorbi cu 
putere în favoarea cauzei adevărului prezent. Trebuie avută în vedere 
ordinea şi trebuie să existe unitate în menţinerea ordinii, căci, dacă 
nu, Satana va avea de câştigat. 

Am văzut că vrăjmaşul va veni pe orice cale posibilă pentru a 
descuraja poporul lui Dumnezeu, pentru a-l pune în încurcătură şi a-l 
tulbura, şi că el ar trebui să meargă înainte în armonie, pregătindu- 
se pentru atacurile lui Satana. Chestiunile care privesc biserica nu 
trebuie lăsate într-o stare de neorganizare. Ar trebui să se înceapă să 
se asigure proprietatea bisericii pentru cauza lui Dumnezeu, pentru 
ca lucrarea să nu fie întârziată din progresul ei şi mijloacele pe 
care anumite persoane vor să le consacre cauzei lui Dumnezeu să 
nu se strecoare în rândurile vrăjmaşului. Am văzut că poporul lui 
Dumnezeu trebuie să acţioneze cu înţelepciune şi să nu rămână 
nimic nefăcut din partea lui, lăsând problema bisericii într-o stare 

de siguranţă. Şi după ce s-a făcut tot ce s-a putut, ei ar trebui să 
încredinţeze Domnului cârmuirea acestor lucruri, astfel ca Satana 
să nu aibă foloase de pe urma rămăşiţei poporului lui Dumnezeu. 
Este timpul când Satana lucrează. Un viitor furtunos se află în faţa 
noastră, iar biserica trebuie să fie trează pentru a face un pas înainte 
şi a putea face faţă în siguranţă planurilor sale. Este timpul să se 
facă ceva. Lui Dumnezeu nu-l face plăcere ca poporul Său să lase 
neterminate problemele bisericii şi să-l îngăduie vrăjmaşului să tragă 
foloase mari şi să controleze treburile după cum îi place lui. 

Mi-a fost arătată poziţia greşită pe care a luat-o fratele B. în 
Review cu privire la organizaţie şi influenţa distrugătoare pe care a 
exercitat-o el. Nu a cântărit suficient chestiunea respectivă. Artico- 
lele sale au avut intenţia clară de a avea o influenţă dezbinătoare, de 
a conduce minţile oamenilor spre concluzii greşite şi de a încuraja 
pe mulți în ideile lor molatice cu privire la administrarea chestiunilor 
legate de cauza lui Dumnezeu. Aceia care nu simt greutatea lucrării 
apăsând asupra lor nu simt nevoia de a se face ceva pentru a se face 
ordine în biserică. Cei care au purtat multă vreme povara privesc 
în viitor şi cântăresc lucrurile. Ei au convingerea că trebuie făcuţi 
paşi pentru a aşeza problemele bisericii într-o stare mai sigură, astfel 
ca Satana să nu poată pătrunde şi profita. Articolele fratelui B. i-au 
determinat pe cei care se tem de ordine să privească cu suspiciune 
sugestiile acelora care, prin providenţa specială a lui Dumnezeu, 
acţionează în problemele importante ale bisericii. Iar când a văzut 
că poziţia lui nu este tolerată, el a greşit nerecunoscându-şi în mod 
deschis vina şi a lucrat pentru a şterge impresia greşită pe care a 
făcut-o. 

Am văzut că, în lucrurile legate de viaţa aceasta, fratele B. este 
prea nepăsător şi neglijent. I-a lipsit energia, considerând că este 
o virtute să lase pe seama Domnului ceea ce Domnul a lăsat în 
seama lui. Doar în cazuri de mare urgenţă intervine Domnul pentru 
noi. Avem o lucrare de făcut, poveri şi răspunderi de purtat, astfel 
dobândind experienţă. Fratele B. dovedeşte acelaşi caracter în cele 
spirituale, ca şi în cele vremelnice. Există o lipsă de zel şi dăru- 
ire pentru a face lucrul cât mai bine, meticulos. Toți ar trebui să 
acţioneze cu mai multă chibzuinţă şi înţelepciune în lucrurile lui 
Dumnezeu decât o dovedesc în lucrul vremelnic pentru asigurarea 
unor bunuri pământeşti. 

Însă, în timp ce poporul lui Dumnezeu este îndreptățit să asigure 
proprietatea bisericii într-o manieră legală, ei trebuie să fie atenți 
să-şi mențină caracterul lor distinct şi sfânt. Am văzut că persoane 
neconsacrate vor trage foloase de pe urma poziției pe care a luat-o 
recent biserica şi acestea vor trece de limite, vor duce lucrurile în 
extremă şi vor aduce daune cauzei lui Dumnezeu. Unii vor acționa 
fără înțelepciune sau judecată, se vor angaja în acțiuni judecătorești 
care ar putea fi evitate, se vor amesteca cu lumea şi se vor face părtaşi 
spiritului ei, influențând şi pe alţii să le urmeze exemplul. Unul care 
susţine că este creştin, dar acţionează fără înţelepciune, face mult 
rău cauzei adevărului prezent. Răul prinde rădăcini mult mai repede 
decât binele şi înfloreşte atunci când binele şi dreptatea lâncezesc 
dacă nu sunt hrănite şi întreţinute cu grijă. 

Am fost îndreptată spre trecut şi am văzut că, o dată cu fiecare 
pas important făcut, cu fiecare decizie luată sau subiect câştigat de 
poporul lui Dumnezeu, s-au ridicat unii pentru a duce lucrurile în 
extreme şi a acţiona într-un mod extravagant, lucru care i-a dezgustat 
pe necredincioşi, a descurajat poporul lui Dumnezeu şi a compromis 
cauza Lui. Poporul pe care Îl conduce Dumnezeu în aceste vremuri 
din urmă va fi strâmtorat tocmai prin astfel de lucruri. Însă mult rău 
ar putea fi evitat dacă slujitorii lui Hristos ar avea acelaşi cuget, ar fi 
uniţi în ceea ce priveşte planurile lor de acţiune şi în eforturile pe care 
le fac. Dacă vor sta laolaltă, dacă se vor susţine unul pe altul, dacă 
vor mustra cu credincioşie şi vor îndepărta răul, acesta se va veşteji 
în curând. Însă Satana a controlat aceste lucruri într-o foarte mare 
măsură. Membrii şi chiar predicatorii au simpatizat cu unii dintre cei 
care au fost nemulţumiţi şi care fuseseră mustraţi pentru greşelile 
lor, iar urmarea a fost dezbinarea. Cel care a îndrăznit să se achite de 
datoria neplăcută de a veni cu credincioşie în întâmpinarea greşelii 
şi a răului este mâhnit şi rănit că nu se bucură de simpatia deplină 
a fraţilor predicatori. Îndeplinindu-şi aceste datorii neplăcute, el se 
descurajează, lasă crucea jos şi nu adresează mărturia desemnată. 
Sufletul lui este cuprins de întuneric, iar biserica suferă din lipsa 
chiar a acelei mărturii pe care Dumnezeu a rânduit-o să ajungă 
în poporul Său. Obiectivul lui Satana este atins atunci când este 
suprimată adresarea mărturiei cu credincioşie. Cei care simpatizează 
atât de repede cu cei greşiţi consideră acest lucru ca fiind o virtute; 

însă ei nu-şi dau seama că influenţa lor conduce la dezbinare şi că ei 
înşişi îl ajută pe Satana să-şi aducă la îndeplinire planurile. 

Am văzut că multe suflete au fost ruinate deoarece fraţii lor au 
simpatizat în mod neînţelept cu ei, când singura lor speranţă consta 
în a-i lăsa să vadă şi să-şi dea seama de grozăvia greşelilor lor. Însă, 
cum ei au acceptat cu bucurie simpatia fraţilor neînţelepţi, în mintea 
lor s-a înfiripat ideea că au fost maltrataţi; şi, dacă încearcă să-şi reia 
paşii, ei fac o lucrare fără tragere de inimă. Tratează problema în aşa 
fel, încât să se potrivească cu simţămintele lor fireşti, aruncă ocara 
asupra celui care adresează mustrarea şi astfel cârpesc oarecum 
problema respectivă. Aceasta nu este pusă la încercare până la capăt 
şi nu este vindecată, iar ei cad din nou în aceeaşi greşeală, pentru 
că nu au fost lăsaţi să simtă grozăvia răului pe care l-au făcut şi nu 
se umilesc înaintea lui Dumnezeu şi nu-L lasă pe El să-i redreseze. 
Aceşti simpatizatori falşi au lucrat în directă opoziţie faţă de Hristos 
şi îngerii lui slujitori. 

Slujitorii lui Hristos trebuie să se ridice şi să se angajeze în 
lucrarea lui Dumnezeu cu toate puterile lor. Slujitorii lui Dumnezeu 
nu vor avea nici o scuză pentru că au evitat mărturia desemnată. 
Ei trebuie să mustre şi să respingă răul, greşeala şi să nu îngăduie 
păcatul la un frate. Trebuie să se introducă aici o parte a unei scrisori 
adresate fratelui C.: 

Mi-au fost arătate câteva lucruri cu privire la tine. Am văzut 
că mărturia vie, tăioasă, a fost înăbuşită în biserică. Tu nu ai fost 
în armonie cu mărturia clară. Ai evitat să-ţi întinzi mâna în mod 
hotărât asupra răului şi ai fost pus la încercare împreună cu aceia 
care s-au simţit obligaţi să facă la fel. Cei nemulţumiţi au fost cei ce 
au simpatizat cu tine. Aceasta a avut tendinţa să facă din tine un om 
slab. Tu nu te-ai unit cu mărturia critică, tăioasă, care fusese trimisă 
acasă acelei persoane. 

Slujitorii lui Dumnezeu nu au scuză dacă evită mărturia critică, 
tăioasă. Ea trebuie să mustre şi să respingă răul, greşeala, şi să nu 
îngăduie păcatul la fraţi. Adesea, tu ţi-ai întins mâinile pentru a 
apăra anumite persoane de cenzura pe care o meritau şi de corecta- 
rea rânduită de Domnul pentru ei. Dacă aceste persoane nu se vor 
schimba, lipsa lor este pusă în socoteala ta. În loc să veghezi asupra 
pericolului care îi pândeşte şi să-i avertizeze cu privire la aceasta, 

ti-ai folosit influenţa împotriva acelora care au urmat convingerile 
legate de datorie şi au respins şi avertizat pe cei greşiţi. 

Acestea sunt vremuri primejdioase pentru biserica lui Dumnezeu, 
iar pericolul cel mai mare constă în propria amăgire. Persoane care 
pretind a crede adevărul sunt orbi faţă de pericolul în care se află 
şi faţă de greşeli. Ei ating standardul de evlavie care a fost fixat 
de prietenii lor şi de ei înşişi. Sunt îndrăgiți de fraţii lor şi sunt 
mulţumiţi, în timp ce, de fapt, nici unul dintre ei nu atinge standardul 
Evangheliei fixat de Domnul nostru. Dacă ei comit nedreptate în 
inima lor, Domnul nu îi va asculta. Iar mulţi nu au nedreptatea doar 
în inimă, ci aceasta este vădită clar în viaţa lor; cu toate acestea, 
făcătorii de rele nu primesc nici o mustrare. 

Am fost îndreptată înapoi, spre . Sentimentele tale au fost 
greşite în acel caz. Ar fi trebuit să stai umăr la umăr alături de fratele 
D. şi să faceţi o lucrare dreaptă, să fi luat atitudine şi să fi respins 
greşelile acelei persoane. Povara pe care ai pus-o asupra fratelui D. 
ar fi meritat să o porţi singur, datorită lipsei tale de curaj moral de 
a-ţi întinde mâna asupra răului. Tu i-ai influenţat şi pe alţii. Lucrarea 
cea bună, rânduită de Dumnezeu pentru a fi împlinită faţă de unele 
persoane, nu a fost adusă la îndeplinire, iar aceştia au fost făcuţi 
de către Satana să se umple de mândrie. Dacă ai fi ascultat sfatul 
lui Dumnezeu la acea dată, ar fi fost exercitată o influenţă care ar 
fi vorbit în favoarea cauzei lui Dumnezeu. Duhul lui Dumnezeu a 
fost întristat. Iar această lipsă de unire îi descurajează pe cei asupra 
cărora Dumnezeu a aşezat povara de a adresa mustrări. 

Mi-a fost arătat că ai greşit simpatizând cu E. Calea pe care 
al urmat-o cu privire la el a dăunat influenţei tale şi a făcut mult 
rău cauzei lui Dumnezeu. Este imposibil ca E. să fie în părtăşie cu 
biserica lui Dumnezeu. El s-a aşezat într-o poziţie în care nu poate 
fi ajutat de către biserică, din care nu poate comunica cu nimeni 
din biserică. S-a aşezat singur acolo în faţa luminii şi a adevărului. 
El a urmat cu încăpățânare propria lui cale şi a refuzat să asculte 
mustrarea. A urmat înclinațiile inimii sale stricate, a încălcat Legea 
sfântă a lui Dumnezeu şi a dezonorat cauza adevărului prezent. Dacă 
se căieşte mereu în acest fel, biserica trebuie să lase cazul lui în pace. 
Dacă el merge în ceruri, o va face singur, fără biserică. O mustrare 
hotărâtă din partea lui Dumnezeu şi a bisericii trebuie să rămână 
mereu asupra lui, pentru ca standardul moralității să nu fie coborât 

chiar atât de jos. Domnul este dezonorat prin calea pe care ai ales-o 
cu privire la aceste lucruri. 

Tu ai produs rău lucrării lui Dumnezeu; calea ta ambițioasă a 
rănit inimile poporului lui Dumnezeu. Influenţa ta încurajează o 
stare de pasivitate în biserică. Tu ar trebui să aduci o mărturie vie, 
pătrunzătoare. Dă-te la o parte din calea lucrării lui Dumnezeu, nu 
te aşeza între Dumnezeu şi poporul Său. Tu ai ocolit prea mult măr- 
turia tăioasă şi te-ai împotrivit dezaprobării divine asupra greşelilor 
personale. Dumnezeu corectează, îndreaptă, pune la încercare şi Îşi 
curăţă poporul. Dă-te la o parte din cale, astfel ca lucrarea Lui să nu 
fie împiedicată. El nu va accepta o mărturie uşoară. Pastorii trebuie 
să strige cu voce tare şi să nu cruţe. Dumnezeu ţi-a dat o mărturie 
puternică, pentru a întări biserica şi a-i trezi pe cei necredincioşi. 
Întrucât aceste lucruri lipsesc în cazul tău, tu trebuie să te îndrepți, 
căci, de nu, mărturia îţi va fi fără putere, iar influenţa ta va fi vătă- 
mătoare cauzei lui Dumnezeu. Oamenii privesc la tine pentru a te 
lua ca exemplu. Nu îi conduce pe o cale greşită. Fie ca influenţa ta 
să corecteze greşelile din familia şi din biserica ta. 

Mi-a fost arătat că Domnul reînviorează mărturia vie, pătrunză- 
toare, care duce la dezvoltarea caracterului şi la curățirea bisericii. 
Însă, deşi ni se porunceşte să ne despărţim de lume, nu este necesar 
să devenim grosolani şi neciopliţi şi să ne înjosim, folosind expresii 
banale, rostind cuvinte grosolane, nepoliticoase. Adevărul are meni- 
rea de a-l înălța pe cel care-l primeşte, de a-i rafina gustul şi a-i sfinţi 
judecata. Trebuie să facem eforturi în mod continuu pentru a imita 
societatea în care vom intra în curând, şi anume societatea îngerilor 
lui Dumnezeu care nu au căzut niciodată în păcat. Caracterul trebuie 
să fie sfânt, manierele atrăgătoare, cuvintele lipsite de viclenie, şi în 
acest fel noi urcăm treaptă cu treaptă, până ce suntem apți de a fi 
mutaţi acolo. 

Datoria faţă de copii 


Mi-a fost arătat că, în general, părinţii nu au folosit o cale prea 
bună cu copiii lor. Ei nu i-au ţinut în frâu aşa cum ar fi trebuit, ci le- 
au îngăduit mândria şi să urmeze propriile lor înclinații. În vechime, 
se acorda atenţie autorităţii părinteşti; copiii erau supuşi părinţilor 
lor, se temeau de ei şi le arătau respect; însă, în aceste vremuri din 
urmă, ordinea s-a inversat. Unii părinţi sunt supuşi copiilor lor. Ei 
se tem să treacă peste voinţa copiilor şi, din acest motiv, cedează în 
faţa lor. Însă, atâta timp cât copiii sunt sub acoperământul părinţilor, 
depinzând de ei, trebuie să li se supună. Părinţii trebuie să acţioneze 
în mod hotărât, cerându-le să urmeze vederile lor în ceea ce este 
bine. 

Eli şi-ar fi putut ţine în frâu fiii nelegiuiţi, însă s-a temut să nu-i 
supere. El le-a îngăduit să continue în răzvrătirea lor, până ce aceştia 
au ajuns un blestem pentru Israel. Părinților li se cere să-şi ţină în 
frâu copiii. Mântuirea copiilor depinde în mare măsură de calea 
urmată de părinţi. În dragostea lor greşită faţă de copii, mulţi părinţi 
sunt prea îngăduitori cu copiii lor, făcându-le rău în acest fel; le 
alimentează mândria, pun asupra lor ornamente şi podoabe care îi fac 
să devină încrezuţi şi îi conduc astfel să gândească că haina este cea 
care îl face pe om. Însă, când încep să-i cunoască, cei care se asociază 
cu ei se conving în curând că înfăţişarea exterioară nu este suficientă 
pentru a ascunde urâţenia unei inimi lipsite de harul creştin, dar 
plină de iubire de sine, aroganță şi patimi nestăpânite. Cei cărora le 
place să fie blânzi, umili, care iubesc virtutea, ar trebui să evite astfel 
de asocieri, chiar dacă sunt copii ai păzitorilor Sabatului. Tovărăşia 
lor este otrăvitoare; influenţa lor conduce la moarte. Părinţii nu îşi 
dau seama de influenţa distrugătoare a seminţei pe care o seamănă. 
Aceasta va răsări şi va aduce acele roade care îi vor determina pe 
copii să dispreţuiască autoritatea părintească. 

Chiar şi când sunt maturi, copiilor li se cere să-şi respecte părinţii 
şi să caute să le fie bine. Ar trebui să asculte de sfatul părinţilor 
credincioşi şi să nu aibă impresia că, dacă au mai adăugat câţiva 

ani la viaţa lor, nu mai au nici o datorie faţă de ei. Există o poruncă 
însoţită de o făgăduinţă pentru cei care îşi cinstesc părinţii. În aceste 
vremuri din urmă, copiii sunt renumiţi pentru neascultarea şi lipsa 
lor de respect, pe care Dumnezeu a remarcat-o în mod special, şi 
acest lucru este un semn că sfârşitul este aproape. Acest lucru ne 
arată că Satana are control deplin asupra minţilor copiilor şi tinerilor. 
Mulţi nu-i mai respectă pe cei care sunt mai în vârstă. Se consideră 
un lucru prea demodat de a respecta pe cei în vârstă; datează de 
mult, tocmai din vremea lui Avraam. Dumnezeu a spus: „Căci eu îl 
cunosc, şi ştiu că are să poruncească fiilor lui şi casei lui după el“. 

În vechime, copiilor nu le era îngăduit să se căsătorească fără 
consimţământul părinţilor. Părinții alegeau pentru copiii lor. Se 
considera o nelegiuire ca tinerii să se căsătorească aşa cum socoteau 
ei. Problema căsătoriei se discuta mai întâi cu părinţii şi aceştia erau 
cei care hotărau dacă relaţia cu persoana respectivă era vrednică 
de luat în seamă şi dacă cei doi ar putea întreţine o familie. Ei 
considerau că este extrem de important ca, închinătorii adevăratului 
Dumnezeu să nu intre în relaţii de căsătorie cu popoare idolatre, 
pentru ca familiile lor să nu fie îndepărtate de Dumnezeu. Chiar şi 
după ce se căsătoreau, copiii aveau cele mai solemne obligaţii faţă 
de părinţii lor şi li se cerea să-i respecte şi să ţină seama de dorinţele 
lor, ca să nu intre în conflict cu cerinţele lui Dumnezeu. 

Am fost din nou îndreptată spre starea tinerilor din aceste tim- 
puri din urmă. Copiii nu sunt ţinuţi în frâu. Părinților, trebuie să 
începeţi primele lecţii de disciplină încă de când copiii voştri sunt 
nişte prunci, în braţele voastre. Învăţaţi-i să-şi supună voinţa vouă. 
Acest lucru se poate realiza fiind nepărtinitori şi cu hotărâre. Părinţii 
trebuie să fie stăpâni pe ei înşişi şi, cu blândeţe, dar totuşi hotărât, să 
supună voinţa copilului până când aceasta nu se va mai împotrivi, 
acceptând dorinţele acestora. 

Părinţi nu încep la timp. Prima manifestare a temperamentului 
nu este supusă, iar copiii cresc încăpăţânaţi, încăpățânare care creşte 
o dată cu vârsta şi puterea lor. Unii copii, pe măsură ce cresc, consi- 
deră că este normal să-şi facă de cap şi că părinţii lor trebuie să se 
supună dorințelor lor. Ei aşteaptă ca părinţii să îi asculte. 

Nu suportă restricţiile; iar când sunt suficient de mari pentru a 
fi de ajutor părinților lor, ei nu poartă poverile pe care ar trebui să 
le poarte. Ei n-au avut răspunderi şi cresc fiind nefolositori, atât 

în cămin, cât şi în afara acestuia. Ei nu au putere de rezistenţă. 
Părinţii au dus povara şi le-au îngăduit să crească leneşi, fără să-şi 
fi format deprinderi în ce priveşte ordinea, hărnicia sau economia. 
N-au fost învăţaţi tăgăduirea de sine şi au fost răzgâiaţi şi alintaţi, le- 
au fost satisfăcute toate poftele şi au crescut având sănătatea slăbită. 
Obiceiurile şi comportamentul lor nu sunt plăcute. Şi, pe când copiii 
sunt doar nişte copii, când este nevoie să fie disciplinaţi, li se permite 
să-şi formeze grupuri şi să se amestece printre cei de vârsta lor; în 
acest mod, fiecare exercită o influenţă ce îl corupe pe cel de lângă el. 

Blestemul lui Dumnezeu va cădea cu siguranţă asupra părinţilor 
necredincioşi. Ei nu doar că plantează spini în care se vor înţepa 
aici, dar, când va veni judecata, va trebui să stea faţă în faţă cu 
necredincioşia lor. Mulţi copii se vor scula la judecată şi îşi vor 
condamna părinţii pentru că nu i-au ţinut în frâu şi îi vor învinovăţi 
de ruina lor. Falsa iubire şi iubirea oarbă îi determină pe părinţi să 
treacă cu vederea greşelile copiilor lor şi să nu le corecteze şi, în 
consecinţă, copiii lor sunt pierduţi, iar sângele lor se va cere din 
mâna părinţilor necredincioşi. 

Copiii care au crescut în acest fel, fără disciplină, trebuie să 
înveţe totul atunci când vor să fie urmaşi ai lui Hristos. Experienţa 
lor religioasă este afectată de felul cum au crescut în copilărie. 
Adeseori apare aceeaşi ambiţie, aceeaşi nerăbdare când este vorba 
de mustrare, aceeaşi iubire de sine şi lipsa dorinţei de a căuta sfatul 
altora sau de a fi influenţaţi de judecata altora; aceeaşi indolenţă, 
evitare a poverilor, aceeaşi lipsă de asumare a responsabilităţii. Toate 
aceste lucruri se văd în relaţia lor cu biserica. Este posibil ca unii să 
fie biruitori; însă cât de grea este bătălia! Cât de dură lupta! Cât de 
greu de trecut printr-o disciplină severă, care este necesară în vederea 
formării unui caracter creştin! Cu toate acestea, dacă ei reuşesc şi 
ies biruitori în cele din urmă, li se va îngădui să vadă, înainte de a fi 
ridicaţi la cer, cât de aproape s-au aflat de prăpastia pierzării veşnice, 
din cauza lipsei unei educaţii corespunzătoare în copilărie şi datorită 
faptului că nu au învăţat în copilărie să fie supuşi. 

Dăruirea sistematică 


Am fost îndreptată spre copiii lui Israel din vechime. Dumnezeu 
le cerea tuturor, fie bogaţi, fie săraci, o jertfă potrivit cu starea lor 
materială. Săracii nu erau cruţaţi pentru că nu aveau bogăţia pe 
care o aveau fraţii lor bogaţi. Li se cerea să practice economia şi 
tăgăduirea de sine. lar dacă cineva era atât de sărac, încât îi era 
cu totul imposibil să-l aducă ceva Domnului, dacă acest lucru se 
întâmpla datorită vreunei boli sau nenorociri, celor care erau bogaţi li 
se cerea să-l ajute cu câţiva bănuţi, astfel ca nici unul de felul acesta 
să nu vină în faţa Domnului cu mâinile goale. Această rânduială era 
în folosul ambelor părți. 

Există unii care nu s-au alăturat planului dăruirii sistematice, 
aducând ca scuză faptul că încă au datorii. Ei susţin că mai întâi 
„nu trebuie să fie datori nimănui nimic“. Însă faptul că au datorii 
nu constituie o scuză. Am văzut că ei trebuie să dea „Cezarului ce 
este al Cezarului şi lui Dumnezeu ce este al lui Dumnezeu“. Unii 
socotesc ca o datorie faptul de a „nu datora nimănui nimic“( Romani 
13, 8 ) şi consideră că Dumnezeu nu cere nimic de la ei până ce nu-şi 
plătesc datoriile. În acest punct, ei se înşeală singuri. Ei dau greş în 
aceea că nu-l dau lui Dumnezeu ce este al lui Dumnezeu. Fiecare 
trebuie să aducă înaintea lui Dumnezeu o jertfă corespunzătoare. 
Cei care au datorii trebuie să plătească datoria din lucrurile pe care 
le posedă şi să dea o parte din ceea ce rămâne. 

Unii au simțit că au cele mai sacre îndatoriri faţă de copiii lor. 

Ei trebuie să dea fiecăruia câte o parte, însă nu se simt în stare să 
adune bani pentru cauza lui Dumnezeu. Ei folosesc ca scuză faptul 
că au o datorie faţă de copiii lor. Acest lucru poate fi adevărat, însă 
cea dintâi datorie a lor este față de Dumnezeu. „Daţi Cezarului ce 
este al Cezarului şi lui Dumnezeu ce este al lui Dumnezeu“. Nu Îl 
jefuiţi pe Dumnezeu, reţinând din zecimi şi daruri. Cea dintâi datorie 
sfântă este aceea de a da lui Dumnezeu o parte potrivită. Nimeni 
să nu vă atragă cu pretenţiile lui şi să vă determine să-L jefuiţi pe 

Dumnezeu. Nu-i lăsaţi pe copiii voştri să ia jertfa pe care aţi adus-o 
la altar spre folosul lor personal. 

Am văzut că, în trecut, lăcomia îi conducea pe unii să reţină o 
parte; darurile lor erau reduse. Acest lucru a fost înregistrat în ceruri, 
iar ei resimţeau blestemul în recoltele şi în vitele lor exact cu cât au 
reţinut. Unii erau afectaţi de nenorociri în familiile lor. Dumnezeu 
nu acceptă o jertfă şchioapă. Aceasta trebuie să fie fără pată — cea 
mai bună din turmă şi cele mai bune roade ale câmpului. Trebuie 
să fie o jertfă de bunăvoie, dacă vor ca binecuvântarea Domnului să 
rămână asupra familiilor şi averilor lor. 

Mi-a fost prezentat cazul lui Anania şi al Safirei, pentru a ilustra 
calea apucată de cei care îşi declară proprietatea sub valoarea reală. 
Ei au pretins că dau o jertfă de bunăvoie Domnului din averea lor. 
Petru a spus: „Spune-mi, cu atât aţi vândut moşioara?“ Răspunsul 
a fost: „Da, cu atât“( Faptele Apostolilor 5, 8 ). Sunt unii din acest 
veac plin de păcat care n-ar considera acest răspuns o minciună. Însă 
Domnul l-a privit ca o minciună. Ei nu vânduseră cu atât, ci cu mult 
mai mult. Ei declaraseră că vor consacra totul Domnului. Pe El L-au 
minţit ei, iar răsplata nu a întârziat. 

Am văzut că inimile vor fi încercate prin sistemul dăruirii sis- 
tematice. Este un test continuu, viu, prin care omul este condus să 
îşi cunoască propria inimă, să vadă dacă adevărul sau dragostea de 
lume predomină. Acesta este un test pentru cei egoişti din fire şi 
lacomi. Ei îşi declară afacerile în cifre foarte mici. În acest punct, ei 
se înşeală. Îngerul a spus: „Blestemat să fie acela care face lucrarea 
Domnului prin înşelăciune“. Îngerii urmăresc dezvoltarea caracte- 
rului, iar faptele unora ca aceştia sunt duse în ceruri de mesagerii 
cereşti. Unii vor fi cercetaţi de Dumnezeu cu privire la aceste lucruri, 
iar venitul lor va ajunge să scadă la cifrele declarate de ei. „Unul care 
dă cu mână largă ajunge mai bogat; şi altul care economiseşte prea 
mult, nu face decât să sărăcească. Sufletul binefăcător va fi săturat, 
şi cel ce udă pe alţii va fi udat şi el.“( Proverbe 11, 24.25). 

Toţi trebuie să dovedească interes faţă de această lucrare. Cei 
care folosesc tutun, ceai şi cafea ar trebui să lase deoparte aceşti idoli, 
iar valoarea acestora să o depună în vistieria Domnului. Unii nu au 
făcut niciodată sacrificii pentru cauza lui Dumnezeu şi sunt adormiţi 
cu privire la ceea ce cere Domnul de la ei. Unii, chiar dintre cei 
foarte săraci, vor avea de dus o luptă foarte grea pentru a se debarasa 

de aceste excitante. Acest sacrificiu personal nu este cerut din cauză 
că lucrarea lui Dumnezeu suferă datorită lipsei mijloacelor. Fiecare 
inimă este pusă la încercare, fiecare caracter trebuie să se dezvolte. 
Acesta este principiul care ar trebui să stea la baza acţiunii celor 
din poporul lui Dumnezeu. Principiul viu trebuie pus în aplicare în 
viaţă. „Se cade să înşele un om pe Dumnezeu cum Mă înşelaţi voi?“ 
Dar voi întrebaţi: „Cu ce Te-am înşelat?“,„,Cu zecimile şi darurile de 
mâncare. Sunteţi blestemaţi câtă vreme căutaţi să Mă înşelaţi, tot 
poporul în întregime! Aduceţi însă la casa vistieriei toate zeciuielile, 
ca să fie hrană în casa Mea; puneţi-Mă astfel la încercare, zice 
Domnul oştirilor, şi veţi vedea dacă nu vă voi deschide zăgazurile 
cerurilor şi dacă nu voi turna peste voi belşug de binecuvântare. Şi 
voi mustra pentru voi pe cel ce mănâncă ( lăcusta ) şi nu vă va nimici 
roadele pământului, şi viţa nu va fi neroditoare în câmpiile voastre, 
zice Domnul oştirilor.“( Maleahi 3, 3-11). 

Am văzut că acest pasaj din Scriptură a fost aplicat greşit în 
biserică în rugăciuni şi cuvântări. Profeţia are o aplicare specială 
pentru timpul din urmă şi învaţă pe poporul lui Dumnezeu să îşi 
îndeplinească datoria de a aduce o parte din venitul lor ca jertfă de 
bunăvoie Domnului. 

Mi-a fost arătat că rămăşiţa poporului lui Dumnezeu trebuie să 
aibă un nume. Mi-au fost prezentate două clase. O clasă cuprindea 
grupurile mari ale celor ce susțineau că sunt creştini. Ei călcau în 
picioare Legea lui Dumnezeu şi se închinau unei instituţii papale. Ei 
țineau prima zi a săptămânii ca Sabat al Domnului. Cealaltă clasă, 
doar câţiva la număr, se închinau marelui Dătător al Legii. Ei ţineau 
porunca a patra. Trăsăturile speciale şi proeminente ale credinţei 
lor erau păzirea zilei a şaptea şi aşteptarea venirii Domnului lor din 
ceruri. 

Lupta se dă între cerinţele lui Dumnezeu şi cerinţele fiarei. Ziua 
întâi, o instituţie papală care contraface în mod direct porunca a 
patra, va fi făcută de către fiara cu două coarne un punct de încercare. 
Şi atunci, avertizarea înfricoşătoare a lui Dumnezeu va pronunţa 
vinovăția pentru închinarea în faţa fiarei şi a chipului ei. Ei vor bea 
vinul mâniei lui Dumnezeu care este turnat neamestecat în paharul 
mâniei Lui. 

Nici un nume pe care am putea să-l luăm nu ar fi potrivit ca acela 
care este conform susţinerii noastre şi care exprimă credinţa noastră 
şi face din noi un popor deosebit. Numele de adventist de ziua a 
şaptea stă ca o mustrare pentru lumea protestantă. El constituie linia 
de deosebire între închinătorii lui Dumnezeu şi aceia care se închină 
fiarei şi primesc semnul ei. Marele conflict este între poruncile lui 
Dumnezeu şi cerinţele fiarei. Are loc deoarece sfinţii ţin toate Cele 
Zece Porunci şi de aceea balaurul a pornit război împotriva lor. Dacă 
ei vor coborî standardul şi vor renunţa la trăsăturile specifice ale 
credinţei lor, balaurul va fi liniştit; însă el îşi exercită mânia pentru 
că ei au îndrăznit să ridice standardul şi să înalțe steagul lor, care este 
în opoziţie cu lumea protestantă, care se închină instituţiei papale. 

Numele de adventist de ziua a şaptea poartă în sine adevăratele 
trăsături ale credinţei noastre şi va convinge el însuşi pe cei care îşi 
pun întrebări. Ca o săgeată din tolba cu săgeți a Domnului, acesta va 

răni pe călcătorii Legii lui Dumnezeu şi-i va conduce spre pocăință 
faţă de Dumnezeu şi credinţă în Domnul nostru Isus Hristos. 

Mi-a fost arătat că aproape orice fanatic care s-a ridicat, şi care 
întotdeauna îşi ascunde sentimentele pentru ca să poată conduce 
aiurea pe alţii, a pretins că aparţine bisericii lui Dumnezeu. Un 
asemenea nume ar trebui să stârnească de îndată suspiciune; căci este 
folosit pentru a ascunde cele mai absurde erori. Acest nume ( biserica 
lui Dumnezeu, n. red. ) este prea nedefinit pentru rămăşiţa poporului 
lui Dumnezeu. Un astfel de nume ar conduce la presupunerea că noi 
avem o credinţă pe care vrem să o ascundem. 

Cei săraci 


Cei care sunt săraci în ce priveşte bunurile acestei lumi aşează 
toată greutatea aducerii mărturiei pe umerii oamenilor care au averi. 
Ei nu îşi dau seama că şi ei au o lucrare de făcut. Dumnezeu le cere 
să facă un sacrificiu. El le cere să-şi sacrifice idolii. Ei ar trebui să 
lase deoparte stimulentele, cum ar fi tutunul, ceaiul negru şi cafeaua. 
Dacă ajung în strâmtorare în timp ce se străduiesc ei înşişi din 
răsputeri să facă tot ce pot, va fi o plăcere pentru fraţii lor bogaţi să-i 
ajute să iasă din necaz. 

Mulţi nu ştiu să se gospodărească în mod înţelept şi să facă eco- 
nomie. Ei nu cântăresc lucrurile bine şi nu acţionează cu precauţie. 
Unii ca aceştia nu trebuie să se încreadă în judecata lor proprie, căci 
aceasta este slabă, ci ar trebui să ceară sfat de la fraţii lor care au 
experienţă. Însă aceia care nu au judecată bună şi nu ştiu să facă 
economie adesea nu doresc să ceară sfat. În general, ei socotesc 
că ştiu să-şi administreze afacerile pământeşti şi nu sunt dispuşi să 
urmeze un sfat. Ei acţionează greşit şi suferă în consecinţă. 

Fraţii lor sunt întristaţi să-i vadă suferind şi îi ajută să iasă din 
greutăţi. Felul neînţelept în care se gospodăresc afectează biserica. 
În acest fel, din vistieria lui Dumnezeu se iau mijloace care ar trebui 
folosite pentru înaintarea cauzei lui Dumnezeu. Dacă aceşti frați 
săraci, care duc o viață umilă, vor să fie sfătuiți şi îndemnați de 
către fraţii lor, şi totuşi ajung la un moment dat la strâmtorare, fraţii 
lor ar trebui să socotească o datorie să-i ajute de îndată să iasă din 
dificultate. Însă, dacă aleg calea lor proprie şi se bizuie pe propria 
lor judecată, ei trebuie lăsaţi să suporte pe deplin consecinţele căii 
lor neînţelepte şi să înveţe dintr-o experienţă care i-a costat scump 
că „prin numărul mare al sfetnicilor ai biruinţa“( Proverbe 24, 6 ). 
Cei care fac parte din poporul lui Dumnezeu trebuie să fie supuşi 
unii altora. Ei ar trebui să se sfătuiască unii cu alţii, pentru ca lipsa 
unuia să poată fi compensată de priceperea celuilalt. Am văzut că 
ispravnicii lui Dumnezeu nu au datoria de a ajuta acele persoane 
care continuă să folosească tutun, ceai negru şi cafea. 

Speculaţii 


Am văzut că unii s-au scuzat că nu pot contribui la lucrarea lui 
Dumnezeu deoarece au datorii. Dacă şi-ar fi examinat îndeaproape 
propriile lor inimi, ei ar fi descoperit că egoismul a fost motivul 
adevărat pentru care nu au adus daruri de bunăvoie Domnului. Unii 
vor avea întotdeauna datorii. Datorită lăcomiei lor, mâna lui Dumne- 
zeu nu va fi cu ei pentru a le binecuvânta întreprinderile. Ei iubesc 
această lume mai mult decât iubesc adevărul. Ei nu corespund şi nu 
sunt pregătiţi pentru Împărăţia lui Dumnezeu. 

Dacă apare vreun model nou în ţară, oamenii care susţin a crede 
adevărul găsesc căi şi mijloace spre a investi în întreprinderea lor. 
Dumnezeu cunoaşte fiecare inimă. Orice motiv egoist este cunoscut 
şi El îngăduie anumite împrejurări prin care sunt puse la încercare 
inimile celor care pretind că sunt poporul Său, pentru ca ei să fie puşi 
la probă în vederea dezvoltării caracterului lor. În anumite cazuri, 
Domnul le îngăduie oamenilor să meargă mai departe pe calea aleasă 
de ei şi să ajungă la eşec total. Mâna Lui este împotriva lor pentru 
a le dezamăgi speranţele şi a împrăştia ce au adunat. Cei care sunt 
interesaţi în mod real de cauza lui Dumnezeu şi sunt dispuşi să rişte 
ceva pentru avansarea acesteia vor considera aceasta o investiţie 
sigură. Unii vor avea de o sută de ori mai mult în lumea aceasta, iar 
în lumea viitoare, viaţă veşnică. Însă nu toţi vor primi de o sută de 
ori mai mult în lumea aceasta pentru că nu pot duce atât. Dacă li s-ar 
încredința atât de mult, ar deveni ispravnici neînţelepţi. Domnul le 
reține acest lucru pentru binele lor; însă comoara lor din ceruri va fi 
sigură. Cu cât mai bună este o investiţie de felul acesta! 

Dorinţa pe care o au unii dintre fraţii noştri de a câştiga repede 
bani îi conduce să se angajeze în noi întreprinderi şi să investească 
mijloace în acestea, însă, adesea, aşteptările lor de a face bani nu sunt 
realizate. Ei ascund ceea ce ar fi putut folosi în lucrarea lui Dumne- 
zeu. Aceste noi întreprinderi constituie o nechibzuinţă. Totuşi, mulţi 
nu iau învăţăminte, neîmpotrivindu-se unor asemenea lucruri pe care 
le fac, având de atâtea ori înaintea lor exemplul altora care au făcut 

investiţii şi au ajuns la eşec total. Satana îi ispiteşte mai departe şi îi 
face să se îmbete dinainte cu gândul câştigului. Iar când speranţele li 
se năruie, ei trec prin multe descurajări, ca urmare a aventurilor lor 
neînţelepte. Dacă banii sunt pierduţi, persoana priveşte la acest lucru 
ca la o nenorocire ce a venit asupra lui însuşi şi o socoteşte pierderea 
lui. Însă el trebuie să-şi aducă aminte că administrează bunuri ce 
aparţin altcuiva, că el este doar un ispravnic şi că Dumnezeu este 
dezonorat prin gospodărirea neînţeleaptă a acelor bunuri care ar 
fi putut fi folosite pentru înaintarea cauzei adevărului prezent. În 
ziua socotelilor, ispravnicul necredincios trebuie să dea socoteală de 
isprăvnicia lui. 


[227] 


Un ispravnic necinstit 


Mi-a fost arătat că Duhul lui Dumnezeu a avut din ce în ce 
mai puţină influenţă asupra lui F., că el nu a mai avut putere de 
la Dumnezeu ca să biruiască. O perioadă de timp, pentru el erau 
importante doar persoana lui şi propriile lui interese. Mândria inimii, 
o voinţă tare, nesupusă, şi lipsa dorinţei de a-şi mărturisi greşelile şi 
a renunţa la ele l-au adus în starea înspăimântătoare în care se află. 
Mult timp lucrarea a suferit datorită modului său de a trăi nechibzuit. 

El a fost sever, pretenţios, lucru care a încurajat un spirit de 
căutare de greşeli în biserică. El a fost sever în ceea ce nu trebuia 
să fie şi a încercat să-şi impună punctul de vedere asupra acelora 
faţă de care a îndrăznit să-şi exercite autoritatea. Felul în care el se 
ruga şi îndemnurile lui i-au condus pe unii fraţi să creadă că este un 
creştin devotat, situaţie care i-a lăsat descoperiţi în faţa influențelor 
rele ale căilor lui. A fost încrezut, speculativ, iar ciudăţeniile lui au 
avut o influenţă rea asupra minţilor multora. Unii au fost atât de 
slabi, încât i-au imitat exemplul. Am văzut că el a făcut mai mult 
rău decât bine cauzei. 

Dacă ar fi primit sfatul dat de Dumnezeu şi s-ar fi îndreptat, 
el ar fi obținut biruinţă asupra acestor obiceiuri şi trăsături atât de 
înrădăcinate. Însă, am văzut că el a lăsat ca aceste obiceiuri să-l 
stăpânească, până ce duşmanul cel puternic l-a prins de tot. Felul lui 
de a fi nu a fost îndreptat. Necinstea a pus stăpânire pe el, iar el a luat 
din vistierie bani pe care nu avea dreptul să-i ia şi i-a întrebuințat în 
folosul lui. El considera că judecata lui cu privire la folosirea banilor 
e mai bună decât a fraţilor lui. Când i-au fost daţi bani, iar dătătorul 
a specificat persoanele la care trebuia să ajungă aceştia, el a acţionat 
din impuls, luându-şi libertatea de a-i folosi aşa cum îi convenea 
lui, în loc să respecte dorinţele dătătorului, şi a folosit cât a vrut din 
aceştia pentru el însuşi. 

Dumnezeu este întristat prin aceste lucruri. Necinstea a pus 
stăpânire pe el. El se socotea ispravnicul lui Dumnezeu şi considera 

că putea folosi banii aşa cum îi convenea lui, chiar dacă aceştia 
aparţineau altcuiva. Fiecare om trebuie să fie propriul său ispravnic. 

El a respins sfatul şi îndemnul fraţilor săi, a mers înainte în 
puterea sa, a urmat propria sa voinţă şi a respins orice mijloace prin 
care putea să fie corectat. Când a fost mustrat, nu i-a plăcut nici 
maniera în care s-a făcut aceasta, nici persoana, şi astfel calea pentru 
îndreptare a fost închisă de tot. Domnul nu a acceptat activitatea lui 
o bună perioadă de timp. El a lucrat mult mai mult pentru propriile 
lui interese decât pentru interesul cauzei Lui. 

Când se duce pentru prima dată într-un loc, rugăciunile şi pre- 
dicile lui au efect şi fraţii cred că el este un creştin perfect. Este 
favorizat pentru că este considerat pastor. Însă, de îndată ce oamenii 
încep să-l cunoască, cât sunt de dezamăgiţi să-i descopere egoismul, 
nemulţumirea, asprimea şi ciudăţeniile lui! Aproape în fiecare zi 
ceva nou iese la iveală. Mintea lui este încontinuu preocupată să 
aranjeze ceva în propriul lui folos. El plasează acest lucru în dreptul 
cuiva, dar să fie în avantajul său, şi apoi porneşte iarăşi. Aranjamen- 
tele şi planurile lui au avut o influenţă distrugătoare, nimicitoare, 
asupra cauzei lui Dumnezeu. Calea lui este astfel calculată, încât să 
sfâşie în bucăţi, producând răni aproape pretutindeni. Ce exemplu 
pentru turmă! A fost foarte egoist în felul de a trata cu oamenii şi a 
tras întotdeauna foloase de pe urma lor. Neplăcerea lui Dumnezeu 
este asupra lui. Pomul bun se cunoaşte după roadele lui. 

Fanatismul din Wisconsin 


Am văzut că Domnul l-a călăuzit în mod special pe soţul meu 
să meargă în vest toamna trecută, şi nu în est, aşa cum hotărâse la 
început. În Wisconsin trebuia îndreptat ceva. Lucrarea lui Satana 
avea efect şi ar fi distrus multe suflete dacă nu avea să fie mustrată. 
Domnul a găsit de cuviinţă să aleagă pe cineva care avusese expe- 
rienţă în trecut în privinţa fanatismului şi fusese martor la lucrarea 
lui Satana. Cei care au fost dispuşi să primească această unealtă 
trimisă de Dumnezeu au fost îndreptaţi şi astfel au reuşit ca sufletele 
să fie salvate din capcana pe care Satana o pregătise pentru ele. 

Mi-a fost arătat că acest plan al lui Satana nu ar fi avut efect 
aşa de uşor în Wisconsin dacă minţile şi inimile celor din poporul 
lui Dumnezeu ar fi fost unite şi ar fi avut lucrarea pe suflet. Spiri- 
tul de gelozie şi suspiciune încă există în minţile unora. Sămânţa 
semănată de partida Messenger a prins rădăcină pe deplin. Şi, în 
timp ce pretindeau că au primit solia celui de-al treilea înger, ei nu 
au renunţat la sentimentele şi prejudecățile lor dinainte. Credinţa 
lor era prefăcută şi erau pregătiți să fie înşelaţi de Satana. Cei care 
s-au adăpat din spiritul partidei Messenger trebuie să facă o lucrare 
de curăţire, astfel ca orice influenţă a acestuia să fie dezrădăcinată 
şi să poată primi spiritul soliei celui de-al treilea înger, căci, dacă 
nu, acesta se va lipi de ea ca lepra şi astfel, foarte uşor, ei înşişi vor 
ieşi din rândul fraţilor lor care au adevărul prezent. Vor crede că pot 
ajunge singuri, ca grupă independentă, în ceruri, căzând astfel uşor 
în cursa lui Satana. Acesta nu vrea deloc să dea drumul prăzii sale 
din Wisconsin. El mai are şi alte înşelăciuni pregătite pentru cei care 
nu sunt uniţi cu corpul credincioşilor. 

Am văzut că persoane care fuseseră atât de învăluite în întuneric 
şi înşelăciune, cărora Satana le-a luat în stăpânire nu numai mintea, 
dar şi trupul, aveau să ocupe un loc din cele mai umile în biserica 
lui Dumnezeu. El nu va încredința grija turmei sale unor păstori 
neînţelepţi, care fac greşeli şi care o hrănesc cu otravă în loc de 
hrană sănătoasă. Dumnezeu va avea bărbaţi care vor purta de grijă 

turmei, care îi pot hrăni pe oameni cu hrană curată, bine aleasă. O, 
ce pată, ce ocară au adus aceste mişcări fanatice asupra cauzei lui 
Dumnezeu! Noi nu trebuie să ne bizuim pe aceia care s-au prins atât 
de repede de acest spirit de fanatism întunecat, neîmpotrivindu-se 
dovezilor clare că aceasta a fost de la Satana; judecata lor nu trebuie 
considerată ca având vreo valoare. Dumnezeu i-a trimis pe slujitorii 
Săi la fratele şi sora G. Ei au disprețuit mustrarea şi au ales propria 
lor cale. Fratele G. a fost gelos şi încăpățânat, iar în viitor, el va fi 
mult umilit pentru că s-a dovedit nevrednic de încrederea poporului 
lui Dumnezeu. Inima lui nu este de partea lui Dumnezeu şi nici nu a 
fost, pentru mult timp. 

Am văzut că obiectivul lui Satana a fost de a conduce oamenii 
din Wisconsin într-un fanatism strigător la cer. El a pus stăpânire pe 
minţile lor şi i-a condus să acționeze potrivit cu înşelăciunea care 
pusese stăpânire pe ei. Când ţinta lui a fost a-tinsă şi au parcurs dru- 
mul pe care el îl pusese deoparte pentru ei, a vrut ca ei să recunoască 
acea greşeală, iar apoi să încerce să-i împingă într-o altă extremă, 
aceea de a nega darurile şi lucrările Duhului lui Dumnezeu. Satana 
a profitat de pe urma lipsei de unitate a fratelui şi sorei G. cu corpul 
bisericii. Ei au dorit să urmeze o cale independentă şi să conducă, în 
loc să se lase conduşi. Fratele G. are o fire geloasă, care, împreună 
cu spiritul lui de independenţă, l-au ţinut deoparte; căci cu acest 
spirit el nu putea trage împreună la jug cu fraţii lui de slujbă. Sora G. 
este foarte geloasă şi este foarte hotărâtă. Îi lipseşte experienţa, iar 
credinţa ei nu a fost sănătoasă şi nu a fost unită cu corpul bisericii. 
Inima ei s-a ridicat împotriva darurilor bisericii. Articolele ei, trimise 
spre publicare către Review, au fost lipsite de blândeţe şi umilinţă. 

Totul părea pregătit pentru lucrarea lui Satana. El i-a determinat 
pe mulţi să lase la o parte raţiunea şi judecata şi să se lase călăuziţi 
de impresii. Domnul cere poporului Său să-şi folosească raţiunea şi 
să nu o dea la o parte pentru impresii. Lucrarea Sa va fi înţeleasă de 
către toţi copiii Săi. Învățătura Lui va fi de o aşa natură, încât va fi 
înţeleasă de minţile inteligente. Aceasta înalţă mintea. Purtarea lui 
Dumnezeu nu se manifestă cu orice ocazie. Nevoia omului constituie 
ocazia lui Dumnezeu. 

Mi-au fost arătate grupuri confuze care aveau un spirit greşit, 
care făceau toţi rugăciuni cu glas tare laolaltă, unii strigând un lucru, 
alţii altceva; şi era imposibil să descifrezi ce spune unul şi ce spune 

celălalt. „Dumnezeu nu este un Dumnezeu al neorânduielii, ci al 
păcii“ ( 1 Corinteni 14, 33 ). Satana a pătruns şi a pus stăpânire pe 
anumite lucruri aşa cum i-a plăcut. Rațiunea şi sănătatea au fost 
sacrificate pe altarul înşelăciunii sale. 

Dumnezeu nu cere poporului Său să-i imite pe profeţii lui Baal, 
să producă suferinţă corpului lor, să strige tare, să ţipe şi să se 
manifeste oricum, neluând în seamă ordinea, până când puterea lor 
se prăbuşeşte complet extenuată. Religia nu constă în a face zarvă; 
totuşi, atunci când sufletul este umplut de Duhul Domnului, o laudă 
dulce, simțită, din inimă, se înalţă către El, glorificându-L.. Unii au 
pretins că au multă credinţă în Dumnezeu şi că au daruri speciale 
şi răspunsuri speciale la rugăciunile lor, deşi dovada lipsea. Ei au 
înţeles greşit modul cum lucrează credinţa. Rugăciunea credinţei 
nu este niciodată în van; însă, a pretinde că se primeşte răspuns în 
aceeaşi zi în care este înălţată şi pentru lucrul specific cerut reprezintă 
încumetare. 

Când slujitorii lui Dumnezeu au vizitat __ şi ___, această înşe- 
lăciune a ieşit la iveală. S-au adus dovezi că această lucrare este 
falsă, că este o prefăcătorie. Însă spiritul fanaticilor era îndărătnic 
şi aceştia nu ar fi cedat în faţa luminii date acolo. O, ce bine ar fi 
fost dacă cei care erau greşiţi s-ar fi lăsat îndreptaţi de slujitorii lui 
Dumnezeu, pe care El i-a trimis acolo! Atunci şi acolo, Dumnezeu 
a dorit ca ei să recunoască faptul că au fost conduşi de un spirit 
greşit. Ar fi fost o virtute mărturisirea greşelilor lor. Atunci ei ar fi 
fost salvaţi de a mai fi urmat mai departe planurile lui Satana şi n-ar 
mai fi înaintat în această înşelăciune înspăimântătoare. Însă ei nu 
s-au lăsat convinşi. Fratele G. a avut suficientă lumină pentru a lua 
poziţie împotriva acelei lucrări fanatice; însă el nu a vrut să ia în 
seamă greutatea dovezilor şi să ia o hotărâre. Spiritul său încăpățânat 
a refuzat să cedeze luminii aduse lui de către slujitorii lui Dumnezeu; 
pentru că el i-a privit cu suspiciune şi cu un ochi gelos. 

Am văzut un lucru: cu cât este mai mare lumina pe care oamenii 
o resping, cu atât mai mare va fi puterea înşelăciunii şi a întunericului 
care va veni asupra lor. Respingerea adevărului îi lasă pe oameni 
robi, supuşi amăgirii lui Satana. După conferințele de la __şi _- 
___, cei care au căzut pradă acestei înşelăciuni au fost lăsaţi într- 
un întuneric şi mai mare, pentru a pătrunde mai adânc în această 
puternică inducere în eroare şi a aduce asupra cauzei lui Dumnezeu 

o pată care nu avea să fie ştearsă curând. Asupra fratelui G. zace o 
responsabilitate înfricoşătoare. În timp ce a pretins că este pastor, 
el a îngăduit lupului să pătrundă în turmă şi a privit cum turma este 
sfâşiată şi devorată. Dumnezeu este dezonorat prin fapta lui. El nu a 
vegheat asupra sufletelor ca unul care avea să dea socoteală. 

Am fost îndreptată spre trecut şi am văzut că Dumnezeu nu i-a 
binecuvântat eforturile pentru o anumită perioadă de timp. Mâna 
Domnului nu a fost asupra lui pentru a zidi biserica şi pentru a con- 
verti suflete la adevăr. Inima lui nu este în rânduială cu Dumnezeu. 
El nu a posedat spiritul soliei celui de-al treilea înger. El singur s-a 
izolat faţă de biserică şi nu s-a bucurat de simpatia poporului lui 
Dumnezeu înainte ca să apară această amăgire, şi acesta este unul 
dintre motivele pentru care el a fost lăsat într-un asemenea întuneric. 
Dumnezeu nu lasă slujitorii credincioşi, consacraţi, într-un întuneric 
de felul acestui spirit fanatic, fără a-Şi avertiza poporul. Când sluji- 
torii lui Dumnezeu au adus lumina şi şi-au ridicat glasurile împotriva 
acestor înşelăciuni, el nu a cunoscut vocea adevăratului Păstor care 
a vorbit prin ei; gelozia şi încăpăţânarea lui l-au făcut să privească 
glasul acesta ca fiind al unui străin. Păstorii turmei, mai presus de 
toți ceilalţi, ar trebui să înţeleagă glasul Marelui Păstor. Dumnezeu 
doreşte ca poporul Său să fie un popor sfânt şi puternic. Când spiritul 
sfințirii şi al iubirii desăvârşite domneşte în inimă, lucrând cu cei 
care susțin Numele lui Hristos, acesta va fi ca un foc curăţitor, care 
va consuma zgura şi va împrăştia întunericul. Orice provine din 
spiritul lui Satana ia o atitudine de apărare şi curând merge spre 
propria nimicire. Însă adevărul va triumfa. 


Tăinuirea mustrărilor 


Mi-a fost arătată calea urmată de H. şi I. Deşi au fost mustraţi, 
ei nu şi-au îndreptat greşelile. Poporul lui Dumnezeu, în special 
cei din statul New York, au fost afectaţi de cursul greşit urmat de 
ei. Influenţa lor a fost dăunătoare cauzei lui Dumnezeu. În ultimii 
zece ani, ei mi-au fost prezentaţi adeseori în viziuni, greşelile lor 
mi-au fost arătate şi eu le-am scris cu privire la aceste lucruri. Însă 
ei au avut grijă să tăinuiască de fraţii lor faptul că fuseseră mustraţi, 
temându-se că astfel nu vor mai avea influenţă. Cei care fuseseră 
afectaţi de calea lor greşită ar fi beneficiat de pe urma mustrărilor 
pe care le-au primit. Eu ar fi trebuit să aşez aceste solii în mâna 
fraţilor cu judecată din biserică, pentru ca, dacă avea să fie necesar, 
toți să poată înţelege sfatul pe care Domnul a găsit de cuviinţă să-l 
dea poporului Său. Însă, când am relatat soliile care mi-au fost date 
pentru aceşti fraţi altor persoane decât lor, ei m-au criticat în maniera 
cea mai necruțătoare. Acest lucru mi-a produs multă suferinţă, încât 
am fost condusă să tăinuiesc ceea ce îmi descoperise Domnul cu 
privire la greşelile făcute de anumite persoane. 

Mândria inimii a fost aceea care îi condusese pe aceşti fraţi să 
se teamă atât de mult că alţii vor şti că au fost corectaţi. Dacă şi-ar 
fi mărturisit în umilinţă greşelile în faţa bisericii, ei ar fi dat pe faţă 
încrederea pe care pretindeau că o au în viziuni, iar biserica ar fi 
fost întărită prin îndreptarea şi mărturisirea greşelilor lor. Aceşti 
învăţători au stat în calea turmei. Ei au dat un exemplu greşit, iar 
biserica a privit la ei şi, când au fost mustraţi, a întrebat: „De ce nu au 
fost mustraţi aceşti pastori atunci când noi le urmăm învăţăturile?“ 
În acest fel s-a deschis o uşă pentru Satana spre a ispiti cu privire la 
veridicitatea viziunilor. 

Fraţii au fost înşelaţi şi au greşit. Ei au crezut că noi suntem uniţi 
cu aceşti învăţători şi că am urmat învăţăturile lor care au fost toate 
greşite; le-am scris acestor pastori cu durere în suflet, când am văzut 
că lucrarea lui Dumnezeu a fost prejudiciată prin nechibzuinţa lor. 
Cu câtă nerăbdare am urmărit efectul acestor solii! Însă ei le-au lăsat 

deoparte, iar fraţilor nu li s-a permis să ştie nimic despre ei, de aceea 
nu au putut beneficia de instrucţiunile pe care Domnul a găsit de 
cuviinţă să le dea. 

Străduinţa mea a fost urmată de descurajare, când am văzut că 
ceea ce rânduise Dumnezeu nu s-a îndeplinit. Adesea mă întrebam 
cu tristeţe: Care este rezultatul muncii mele? Aceşti fraţi îşi expri- 
mau astfel poziţia: Noi credem în viziuni, însă sora White, când le 
scrie, le pune în propriile sale cuvinte, iar noi vom crede acea parte 
din ele pe care o considerăm ca fiind de la Dumnezeu şi nu dăm 
atenţie celeilalte părți. Ei au urmat această cale şi nu şi-au îndreptat 
vieţile. Au pretins a crede în viziuni, însă au acţionat contrar aces- 
tora. Exemplul şi influenţa lor au ridicat îndoieli în minţile altora. Ar 
fi fost mai bine pentru cauza adevărului prezent dacă amândoi s-ar fi 
opus darurilor Duhului Sfânt. Atunci oamenii nu ar fi fost amăgiţi şi 
nu s-ar fi împiedicat de aceşti învăţători orbi. Noi am sperat şi ne-am 
rugat ca ei să se poată îndrepta şi să exercite o influenţă bună asupra 
turmei; însă speranţa s-a năruit, iar noi nu putem, nu îndrăznim să 
mai avem pace. Noi am greşit faţă de biserica lui Dumnezeu prin 
faptul că nu am vorbit mai înainte. 

Lucrarea în Ohio 


De la vizita noastră în Ohio, în primăvara anului 1858, H. a făcut 
tot ce i-a stat în putere pentru a-şi exercita toată influenţa împotriva 
noastră; iar acolo unde socotea că poate influenţa anumite persoane, 
a pus în circulaţie rapoarte care să stârnească sentimente greşite. 
Când am vizitat Ohio în primăvara anului 1858, îmi fusese dată o 
solie cu privire la el şi familia lui. Această mărturie îi fusese dată 
lui. Însă foarte puţine persoane au ştiut că am o solie pentru el. E1 
s-a răzvrătit împotriva noastră şi, ca şi alţii care fuseseră mustraţi, 
a susţinut că anumite persoane mi-au influenţat mintea împotriva 
familiei lui, când de fapt viziunea scotea la iveală aceleaşi greşeli pe 
care le văzusem la ei timp de zece ani. A spus că el crede în viziuni, 
dar că eu am fost influenţată de alţii atunci când le-am scris. 

Ce concluzie! Domnul are o lucrare specială de îndeplinit prin 
unul din darurile recunoscute, însă îngăduie ca solia să fie afectată 
înainte de a ajunge la persoanele pe care El doreşte să le îndrepte. Ce 
folos au atunci viziunile, dacă oamenii le privesc în această lumină? 
Le tălmăcesc cum vor ei şi îşi iau libertatea de a respinge acea parte 
care nu este în acord cu sentimentele lor. H. ştie că fiecare cuvânt 
al viziunii date pentru el în Ohio era corect. lar când n-a mai putut 
să ascundă solia de biserică ( deoarece a fost chemat să facă acest 
lucru şi să o citească la conferinţa de la ____, toamna trecută ), el a 
recunoscut că este în întregime adevărată. Însă el a dus un război 
orb împotriva a ceea ce ştia că este corect. 

El nu îşi condusese bine propria lui casă, iar în ultimii zece ani, 
a fost mustrat pentru acest lucru. Dumnezeu a fost întristat pentru că 
el nu şi-a ţinut în frâu copiii. Aceşti copii erau corupți; au ajuns de 
ocară şi au exercitat o influenţă distrugătoare acolo unde trăiau. De 
fiecare dată când îmi erau prezentaţi, eram dusă cu gândul înapoi la 
Eli, la nelegiuirea fiilor săi necredincioşi şi la judecata care a urmat 
din partea lui Dumnezeu. Mi-a fost arătat că familia H. îi dezgustase 
pe necredincioşi şi adusese ocară asupra adevărului prezent. Sola 
care mi-a fost dată în primăvara lui 1858 în Ohio, în special___, nu 

a fost primită de mulți. Aceasta tăia prea adânc, iar inimile care nu 
erau umplute cu spiritul adevărului s-au ridicat împotriva ei. 

Pastorii care au lucrat în acel stat nu au avut o influență bună. 
Asupra fratelui şi sorei White şi a conducătorilor lucrării din Battle 
Creek, au fost azvârlite aluzii şi insinuări care au fost repede re- 
cepționate de inimile multora, în special ale celor creduli, căutători 
de greşeli. Satana ştie să-şi ticluiască atacurile. El lucrează asupra 
minţii pentru a stârni gelozie şi nemulţumire faţă de cei din capul 
lucrării. Pasul următor — punerea sub semnul întrebării a darurilor; 
apoi, desigur, acestea nu au decât puţină valoare, iar instruirea dată 
prin viziuni nu este luată în seamă. 

Pastorii care au lucrat în Ohio au avut partea lor în a produce 
nemulţumire. H. a catadicsit să coboare într-o sferă josnică, să dea pe 
faţă un spirit de nemulţumire, dornic să asculte rapoarte false, să le 
pună laolaltă şi să spună de fapt: „Raportează,... şi noi vom raporta.“ 
EI a lucrat în ascuns, a dus rapoarte false cu privire la felul în care 
ne îmbrăcăm, cu privire la influenţa noastră în Ohio şi a încurajat 
ideea că fratele White specula. El nu fusese niciodată alături de noi. 
Era foarte pornit împotriva noastră. Şi de ce? Pur şi simplu pentru 
că eu i-am relatat ce îmi arătase Domnul cu privire la familia lui şi 
maniera slabă, molatică, în care o creştea, lucru care L-a întristat pe 
Dumnezeu. A privit cu sentimente de gelozie nepotolite partea pe 
care am avut-o noi în cauza adevărului prezent. 

Frații din Ohio au fost încurajați să privească cu neîncredere 
şi suspiciune la aceia care aveau sarcina lucrării în Battle Creek şi 
erau pregătiţi să ia poziţie împotriva lor. Fratele J. luase o poziţie 
hotărâtă, fără să ţină seama de corpul bisericii. El îşi închipuise 
că de la centru aveau să pornească rele împotriva cărora el trebuia 
să lupte. El se aşezase în linia de luptă atunci când nu era nici o 
luptă de purtat. S-a ţinut ferm pentru a rezista împotriva unui lucru 
care nu avea să se întâmple niciodată. Mulţi fraţi din Ohio au nutrit 
aceleaşi sentimente, aşezându-se în opoziţie faţă de ceva ce nu a 
apărut niciodată. Lupta lor a fost neînţeleaptă. Ei erau gata să strige 
Babilon, când ei erau de fapt un adevărat Babilon. 

Pastorii au stat direct în calea lucrării lui Dumnezeu în Ohio. Ei 
ar trebui să se dea la o parte din cale, pentru ca Dumnezeu să poată 
ajunge la poporul Său. Ei se aşează între Dumnezeu şi poporul Său 
şi dau deoparte planurile Lui. Fratele J. a exercitat o influenţă în 

Ohio pe care trebuie să se străduiască să o contracareze. Am văzut că 
cei din Ohio erau cei care trebuia să ia poziţia corespunzătoare faţă 
de instrucțiunile drepte. Ei erau datori să susţină cauza adevărului 
prezent, însă văzând că s-a realizat atât de puţin, s-au descurajat. 
Mâinile lor sunt slabe şi trebuie vegheat asupra lor. Am văzut că 
lucrarea lui Dumnezeu nu trebuie să meargă înainte prin daruri 
impuse. Dumnezeu nu acceptă astfel de daruri. Această chestiune 
trebuie lăsată cu totul pe seama poporului. Ei nu trebuie să aducă 
doar un dar pe an, ci ar trebui să aducă de bunăvoie, săptămânal sau 
lunar, daruri Domnului. Această lucrare este lăsată poporului, căci 
aceasta va fi pentru ei un test viu, săptămânal, lunar. Am văzut că 
acest sistem al zecimii va duce la dezvoltarea caracterului şi va da 
pe faţă adevărata stare a inimii. Dacă fraţii din Ohio ar fi prezentat 
această chestiune în faţa lor în adevărata ei însemnătate şi ar fi fost 
lăsaţi să decidă pentru ei înşişi, ar fi văzut înţelepciune şi rânduială 
în sistemul zecimil. 

Pastorii ar trebui să nu fie aspri, să nu înduplece pe nimeni şi 
să nu constrângă pe nimeni pentru bani. Dacă cineva nu dă atât 
cât gândeşte altul că ar trebui să dea, ei nu trebuie să-l denunțe şi 
să-l arunce afară. Ar trebui să fie la fel de răbdători şi iertători ca 
şi îngerii. Ei ar trebui să lucreze în unire cu Isus. Domnul Hristos 
şi îngerii urmăresc dezvoltarea caracterului şi cântăresc valoarea 
morală. Domnul suportă mult pe poporul Său care tot face greşeli. 
Adevărul va ajunge din ce în ce mai aproape şi va tăia idol după idol, 
până ce Dumnezeu ajunge să domnească în inimile celor consacraţi 
Lui. Am văzut că poporul lui Dumnezeu trebuie să-l aducă daruri 
de bunăvoie; iar răspunderea pentru aceasta trebuie lăsată cu totul 
asupra individului, fie că dă mult, fie că dă puţin. Totul este înregistrat 
cu credincioşie. Daţi poporului lui Dumnezeu timp să-şi formeze 
caracterul. 

Slujitorii lui Dumnezeu trebuie să aducă o mărturie pătrunză- 
toare. Adevărurile vii ale Cuvântului Său trebuie să ajungă la inimă. 
Iar când cei din Ohio vor avea în faţa lor un obiectiv vrednic de 
cinste, aceia care simt împreună cu lucrarea vor da de bunăvoie din 
mijloacele lor pentru înaintarea cauzei lui Dumnezeu. Domnul Îşi 
încearcă şi-Şi pune la probă poporul. Dacă sunt unii care nu simt 
împreună cu lucrarea, Dumnezeu îi va cerceta; iar dacă ei continuă 
să fie lacomi, El îi va despărți de poporul Lui. Am văzut că ar trebui 

să fie un sistem care să îi atragă pe toţi. Tinerii şi tinerele care au 
sănătate şi tărie au simţit doar puţin povara lucrării. Ei sunt răspunză- 
tori înaintea lui Dumnezeu pentru tăria pe care o au şi pentru aceasta 
ar trebui să-l aducă Domnului o jertfă de bunăvoie. Iar dacă ei nu 
vor face acest lucru, mâna Lui, care îi face să prospere, va fi retrasă 
de la ei. 

Am văzut că mâna care aduce lui Dumnezeu binecuvântare nu 
a fost cu lucrarea din Ohio pentru a o face să prospere. Există o 
lipsă; pastorii şi poporul ar trebui să facă o cercetare atentă a inimii 
pentru a descoperi cauza lipsei atât de mari a Duhului lui Dumnezeu. 
Darurile şi jertfele lor aproape au secat. Oare de ce adevărurile lui 
Dumnezeu nu mai încălzesc inima şi nu conduc la tăgăduire de sine 
şi sacrificiu? Pastorii să cerceteze să vadă ce fel de influenţă au 
exercitat. Fratele J. a avut un spirit independent pe care Dumnezeu 
nu îl aprobă. Influenţa lui nu a dus la unitate în poporul lui Dumnezeu 
sau la avansarea cauzei. 

Am văzut că aceia care au doar câţiva ani de experienţă în ade- 
vărul prezent nu ar trebui să aibă posturi de conducere în lucrare. 
Unii ca aceştia trebuie să dea dovadă de înţelegere atunci când iau 
poziţii care ajung în conflict cu judecata şi părerea acelora care au 
fost martori ai ridicării cauzei adevărului prezent, ale căror vieţi 
sunt întreţesute cu progresul acesteia. Dumnezeu nu alege oameni 
doar cu puţină experienţă pentru a-Şi conduce lucrarea. El nu îi va 
alege pe aceia care nu au avut experienţe în suferinţele, încercările, 
opoziţia şi lipsurile îndurate pentru a duce această lucrare în faza 
în care este acum. Este uşor acum, comparativ cu ce a fost odată, 
de a predica întreita solie îngerească. Cei care se angajează acum în 
această lucrare de a predica adevărul altora au lucrurile gata pregă- 
tite, la îndemâna lor. Ei nu îndură aceleaşi lipsuri ca solii purtători 
ai adevărului prezent dinaintea lor. Adevărul le-a fost adus. Toate 
argumentele sunt pregătite. Aceştia ar trebui să fie precauţi să nu 
se înalțe, să nu fie daţi deoparte. Ei trebuie să fie foarte atenţi la 
felul cum murmură împotriva acelora care au îndurat atât de mult la 
începuturile lucrării. 

Dumnezeu priveşte la acei lucrători cu experienţă, care au trudit 
sub povară atunci când aceasta era grea şi erau doar câţiva care o 
duceau. Fiţi atenţi ce le reproşaţi şi ce murmuraţi împotriva lor; căci 

toate acestea vi se vor lua în seamă, iar mâna lui Dumnezeu ce aduce 
binecuvântare nu va mai fi cu voi. 

Unii fraţi, care au foarte puţină experienţă, care nu au dus nici o 
povară, care nu au făcut decât puţin sau chiar nimic pentru avansarea 
cauzei adevărului prezent, care nu au cunoştinţă de felul cum stau 
lucrurile la Battle Creek, sunt cei dintâi care caută greşeli în ce 
priveşte conducerea lucrării de acolo. Iar aceia care nu ţin ordine 
în lucrurile lor vremelnice şi nu ştiu să-şi conducă propria lor casă 
sunt aceia care se opun rânduielii, adică acelui sistem care asigură 
ordine în biserica lui Dumnezeu. Ei nu au nici un fel de gust în 
lucrurile acestea vremelnice şi se opun oricărui lucru de acest fel în 
biserică. Astfel de persoane nu ar trebui să aibă nici un fel de cuvânt 
în chestiuni legate de biserică. Influenţa lor nu ar trebui să aibă nici 
cea mai mică greutate asupra altora. 


Consacrare deplină 


Stimate frate şi soră K., în ultima vreme, mi-au fost arătate 
câteva lucruri legate de familia voastră. Domnul are gânduri pline de 
îndurare cu privire la voi şi nu vă va părăsi dacă voi nu ÎL veţi părăsi. 
L. şi M. sunt într-o stare de căldicel. Ei trebuie să se trezească şi să 
facă eforturi în ce priveşte mântuirea, căci, dacă nu, vor pierde viaţa 
veşnică. Ei trebuie să simtă o responsabilitate în mod personal şi să 
aibă o experienţă pentru ei înşişi. Ei au nevoie de lucrarea Duhului 
Sfânt în inimă, care îi va călăuzi să iubească şi să prefere să fie în 
mijlocul poporului lui Dumnezeu, mai presus de orice altceva, şi să 
se despartă de aceia care nu iubesc lucrurile spirituale. Domnul Isus 
cere un sacrificiu complet, o consacrare deplină. L. şi M., voi nu aţi 
realizat faptul că Dumnezeu cere de la voi sentimente neîmpărţite. 
Voi aţi pretins că sunteți sfinţi, dar aţi coborât la nivelul de jos al 
vieţii spirituale. Vouă vă place societatea tinerilor care nu au nici 
o consideraţie pentru adevărurile sacre pe care voi pretindeţi că le 
susţineţi. Voi nu v-aţi deosebit de cei cu care v-aţi întovărăşit şi ați 
fost mulţumiţi cu acel fel de religie prin care să fiţi plăcuţi tuturor, 
fără să vă atragă critica nimănui. 

Domnul Hristos cere totul. Sacrificiul Său a fost prea scump, 
prea mare, şi nu ne poate cere mai puţin decât totul. Credinţa noastră 
sfântă strigă: despărţire. Noi nu trebuie să fim ca lumea sau cum 
sunt creştinii morți, împietriţi. „Să vă schimbaţi prin înnoirea minţii 
voastre““( Romani 12, 2 ). Aceasta este o cale a tăgăduirii de sine. lar 
atunci când gândiţi că această cale este prea strâmtă, că este nevoie 
de mult prea multă tăgăduire de sine pe această cale îngustă, când 
spuneţi: Ce greu este să renunţi la tot, puneţi-vă această întrebare: 
„La ce a renunţat Domnul Hristos pentru mine?“ Această întrebare 
pune în umbră tot ce am putea numi tăgăduire de sine. Priviţi la 
EI în grădină, când sudoarea Lui se transforma în picături mari de 
sânge. Un înger este trimis din ceruri pentru a-L întări pe Fiul lui 
Dumnezeu. 

Urmaţi-L pe calea spre sala de judecată, în timp ce este ridi- 
culizat, batjocorit şi insultat de acea gloată înfuriată. Priviţi-L când 
este îmbrăcat cu haina aceea veche, regească, de purpură. Ascultaţi 
glumele grosolane şi batjocura crudă. Priviţi cum Îi aşează pe acea 
frunte nobilă cununa de spini, apoi cum Îi pun trestia, cum fac ca 
spinii să-l pătrundă în tâmple şi din fruntea aceea sfântă să ţâşnească 
sângele. Ascultaţi gloata aceea nelegiuită strigând cu nerăbdare şi 
cerând sângele Fiului lui Dumnezeu. El este dat în mâinile lor, iar 
ei Îl conduc pe nobilul suferind, palid, slăbit, leşinând, spre locul 
de răstignire. Este întins pe crucea de lemn, iar cuiele pătrund în 
fragilele Lui mâini şi picioare. Priviţi-L cum atârnă pe cruce, în 
acele ceasuri înspăimântătoare, când îngerii îşi acoperă feţele ca 
să nu vadă scena aceea de nesuportat, iar soarele nu mai vrea să 
lumineze, refuzând parcă să privească. Gândiţi-vă la aceste lucruri 
şi apoi întrebaţi-vă: Este calea prea strâmtă? Nu, nu. 

Într-o viaţă împărţită, în care puneţi doar jumătate de inimă, veţi 
găsi îndoială şi întuneric. Nu vă veţi putea bucura nici de mângâierea 
pe care o aduce religia, nici de pacea pe care o dă lumea. Nu vă 
aşezaţi pe scaunul comod al lui Satana, care spune: „Fă puţin“, ci 
treziţi-vă şi ţintiţi spre standardul cel înalt la care aveţi privilegiul 
să ajungeţi. Este un privilegiu binecuvântat să renunţi la tot pentru 
Hristos. Nu priviţi la vieţile altora pentru a-i imita, căci nu vă veţi 
ridica mai sus. Aveţi un singur model adevărat, care nu dă greş. Sigur 
este să-L urmaţi doar pe Hristos. Hotărâţi-vă să-i părăsiţi pe cei care 
au ca principiu lenevia spirituală şi mergeţi înainte, spre a atinge 
înălţimea caracterului creştin. Formaţi-vă un caracter pentru ceruri. 
Nu dormiţi în post. Preocupaţi-vă cu sinceritate şi credincioşie de 
propriul vostru suflet. 

Voi îngăduiţi un rău care ameninţă să vă distrugă spiritualitatea. 
Acesta va eclipsa toată frumuseţea şi interesul pentru paginile sfinte. 
Pasiunea pentru cărţile de poveşti, basme şi altfel de lecturi nu 
are nici o influenţă spre bine asupra minţii care este în vreun fel 
consacrată în serviciul lui Dumnezeu. Aceasta produce o emoție 
falsă, nesănătoasă, aprinde imaginaţia, mintea devine inactivă şi se 
descalifică pentru orice fel de exerciţiu spiritual. Aceasta lipseşte 
sufletul de rugăciune şi dragoste pentru lucrurile spirituale. Lectura 
care aruncă lumină asupra Cărţii Sacre şi vă stârneşte dorinţa şi 
sârguinţa de a o studia nu este periculoasă, ci benefică. Mi-aţi fost 

înfățişați având privirea întoarsă de la Cartea Sfântă şi fixată în mod 
intenționat asupra cărților de senzație, care reprezintă moarte pentru 
religie. Cu cât veți cerceta Scripturile mai des, mai cu sârguință, ele 
vor apărea în ochii voştri mai frumoase şi veți avea tot mai puțin 
gust pentru lectura uşoară! Studiul zilnic al Scripturii va avea o 
influenţă sfințitoare asupra minţii. Veţi respira o atmosferă cerească. 
Legaţi-vă inima de această prețioasă carte. La nevoie se va dovedi 
un bun prieten şi călăuză. 

În viaţa voastră, aţi avut în vedere diferite obiective şi cât de 
doritori şi perseverenţi aţi fost ca să atingeţi aceste obiective! Aţi 
tot calculat şi plănuit, până când ceea ce aţi anticipat s-a realizat. 
Acum aveţi în faţa voastră un obiectiv demn de un efort perseverent, 
neobosit, de o viaţă întreagă. Acesta este mântuirea sufletului vostru, 
viaţa veşnică. Şi aceasta cere tăgăduire de sine, sacrificiu şi studiu 
atent. Trebuie să fiți curăţiţi. Vă lipseşte influenţa mântuitoare a 
Duhului lui Dumnezeu. Vă amestecați printre tovarăşii voştri şi 
uitaţi că purtaţi Numele lui Hristos. Acţionaţi şi vă îmbrăcaţi ca şi 
ei. 

Sora K., am văzut că ai o lucrare de făcut. Mândria ta trebuie să 
moară, iar interesul tău trebuie să se îndrepte cu totul spre adevăr. 
Destinul tău veşnic depinde de cursul pe care îl urmezi acum. Dacă 
vrei să dobândeşti viața veşnică, trebuie să trăieşti pentru ea şi să 
îți tăgăduieşti eul. leşi din lume şi desparte-te de ea. Viaţa ta să 
fie marcată de cumpătare, veghere şi rugăciune. Îngerii veghează 
dezvoltarea caracterului şi cântăresc valoarea morală. Toate cuvin- 
tele şi faptele noastre sunt trecute în revistă înaintea lui Dumnezeu. 
Trăim un timp solemn, înfricoşător. Speranţa vieţii veşnice nu trebuie 
tratată cu uşurinţă; aceasta trebuie rezolvată între tine şi Dumnezeu. 
Unii se bazează pe judecata şi experienţa altora, în loc să facă efortul 
de a-şi cerceta cu atenţie inimile, şi vor trece astfel luni şi ani de 
zile fără ca ei să aibă mărturia Duhului lui Dumnezeu sau să aibă 
dovada acceptării lor. Ei se înşeală singuri. Au o pretinsă speranţă, 
însă le lipseşte calificarea esenţială a unui creştin. Întâi trebuie să 
se producă o lucrare deplină asupra inimii, apoi obiceiurile lor vor 
deveni nobile, înălţătoare, ca ale unor urmaşi demni ai lui Hristos. 
Pentru a ne trăi credinţa, avem nevoie de efort şi curaj moral. 

Poporul lui Dumnezeu este deosebit. Spiritul lui nu se poate 
amesteca cu spiritul şi influenţa lumii. Nu ar trebui să porţi numele 

de creştin dacă nu eşti demn de el. Nu face doar declaraţii în legătură 
cu credinţa ta. Nu te amăgi în această problemă atât de importantă. 
Examinează foarte bine temelia nădejdii tale. Tratează cinstit cu 
propriul tău suflet. O nădejde închipuită nu te va mântui niciodată. 
Ai luat în calcul preţul? Mă tem că nu. Hotărăşte-te acum dacă ÎI 
vei urma pe Hristos, oricât ar costa. Nu poţi face acest lucru şi să te 
bucuri totuşi de societatea acelora care nu acordă atenţie lucrurilor 
sfinte. Duhurile care vă stăpânesc nu se pot amesteca, aşa cum nu se 
poate amesteca uleiul cu apa. 

Nu este puţin lucru să fii copil al lui Dumnezeu şi moştenitor 
împreună cu Hristos. Dacă acesta este privilegiul tău, vei cunoaşte 
părtăşia suferințelor lui Hristos. Dumnezeu priveşte la inimă. Am 
văzut că trebuie să-l cauţi cu seriozitate şi să ridici standardul cre- 
dinţei mai sus, căci, dacă nu, cu siguranţă vei pierde viaţa veşnică. 
Poate îți pui întrebarea: A văzut sora White acest lucru? Da; şi am 
încercat să ţi-l pun înainte ca să simţi şi tu ce am simţit eu. Fie ca 
Domnul să te ajute să dai atenţie acestor lucruri. Stimate frate şi 
soră, vegheaţi cu grijă stăruitoare asupra copiilor voştri. Spiritul şi 
influenţa lumii distrug orice dorinţă pe care o au de a fi adevăraţi 
creştini. Fie ca influenţa voastră să-i determine să iasă din tovărăşiile 
în care nu există interes pentru lucrurile religioase. Ei trebuie să facă 
un sacrificiu dacă vor să câştige cerul în cele din urmă. 


Experienţă personală 


La 20 septembrie 1860, s-a născut al patrulea copil al meu, John 
Herbert White. Când acesta avea trei săptămâni, soțul meu a simţit 
că este de datoria lui să călătorească. La Conferinţă s-a hotărât ca 
fratele Loughborough să plece în vest, iar el în est. Cu câteva zile 
înainte de plecare, soţul meu era foarte deprimat. O dată a vrut 
să renunţe la călătorie, deşi se temea să facă acest lucru. Simţea 
că are ceva de făcut, dar era împresurat de nori de întuneric. Nu 
se putea odihni sau dormi. Mintea îi era continuu tulburată. El a 
relatat starea sa fraţilor Loughborough şi Cornell şi au îngenuncheat 
împreună înaintea Domnului, pentru a cere sfat de la El. Apoi norii 
s-au îndepărtat şi a strălucit clar lumina. Soţul meu a simţit că Duhul 
Domnului îl îndreaptă pe el spre vest, iar pe fratele Loughborough 
spre est. După aceasta s-au simţit luminaţi cu privire la datoria lor şi 
au acţionat în consecinţă. 

Cât timp soţul meu a fost plecat, m-am rugat ca Domnul să-l 
susțină şi să-l întărească şi am dobândit asigurarea că va merge cu el. 
Cam cu o săptămână înainte ca el să ajungă în Mauston, Wisconsin, 
am primit, pentru publicare, scrisori de la sora G., despre care ea 
susținea că sunt viziuni date ei de către Domnul. Când am citit aceste 
epistole, m-am întristat pentru că nu veneau de la sursa cea bună. 
Deoarece soţul meu nu ştia nimic despre ce avea să întâmpine la 
Mauston, m-am temut că va fi nepregătit să facă faţă fanatismului şi 
că aceasta va avea o influenţă descurajatoare asupra lui. El trecuse 
prin atât de multe asemenea scene în experienţa noastră de început 
şi suferise aşa de mult de pe urma spiritelor nesupuse, turbulente, 
încât mă gândeam cu groază că va da piept cu acestea. Am trimis 
vorbă comunităţii din Battle Creek să se roage pentru soţul meu şi, 
de asemenea, şi noi, la altar, ÎI căutam pe Domnul cu stăruinţă în 
favoarea lui. Cu duhul zdrobit şi cu multe lacrimi, am încercat să 
ne prindem credinţa tremurândă de făgăduinţele lui Dumnezeu şi 
am avut dovada că El ne-a ascultat rugăciunea şi va fi cu soţul meu, 
dându-i sfat şi înţelepciune. 

Pe când căutam în Biblie un verset pe care Willie să-l memoreze 
pentru Şcoala de Sabat, acest pasaj din Scriptură mi-a atras atenţia: 
„Domnul este bun; El este un loc de scăpare în ziua necazului; şi 
cunoaşte pe cei ce se încred în El“( Naum 1, 7 ). Am plâns când am 
văzut aceste cuvinte, pentru că păreau atât de potrivite. Toată povara 
sufletului meu era pentru soţul meu şi comunitatea din Wisconsin. 
El a simţit binecuvântarea lui Dumnezeu pe când era în Wisconsin. 
Domnul fusese pentru el o cetate de scăpare la vreme de necaz şi 
l-a susţinut prin Duhul Său, ca să poată rosti o mărturie hotărâtă 
împotriva fanatismului sălbatic de acolo. 

Pe când se afla la Mackford, Wisconsin, soţul meu mi-a scris o 
scrisoare în care îmi spunea: „Mă tem că acasă nu este totul bine. Am 
nişte presimţiri cu privire la copilaşi“. Pe când se ruga pentru familia 
de acasă, a avut simţământul că pruncul este foarte bolnav. Copilul 
părea că stă întins înaintea lui, având faţa şi capul foarte rău umflate. 
Când am primit scrisoarea, copilul era bine, ca de obicei; însă, în 
dimineaţa următoare, s-a îmbolnăvit foarte rău. Era un caz foarte 
grav de erizipel al feţei şi capului. Când s-a întâlnit cu fratele Wich 
aproape de Round Grove, Illinois, soţul meu a primit o telegramă 
care îl informa despre boala copilului. După ce a citit-o, a afirmat 
către cei prezenţi că nu este surprins de această veste, deoarece 
Domnul l-a pregătit sufleteşte pentru a auzi că faţa şi capul copilului 
erau grav afectate. 

Scumpul meu copilaş a suferit foarte mult. Douăzeci şi patru 
de zile şi nopţi am vegheat cu îngrijorare asupra lui, folosind toate 
mijloacele cu putinţă pentru refacerea lui şi am prezentat cu stăru- 
inţă cazul lui înaintea lui Dumnezeu. Uneori nu-mi puteam stăpâni 
sentimentele când îi vedeam suferinţa. Am vărsat multe lacrimi şi 
L-am implorat pe Dumnezeu cu umilinţă pentru el. Însă Tatăl nostru 
ceresc a găsit de cuviinţă să-l ia pe cel atât de iubit. 

Pe 14 decembrie a fost foarte grav şi am fost chemată. Pe când 
îi ascultam răsuflarea greoaie şi observam cum dispare pulsul, am 
ştiut că va muri. Mâna cea rece a morţii era deja asupra lui. A fost 
un ceas de chin pentru mine. Am urmărit cum respiraţia îi slăbeşte 
până ce a încetat şi n-am putut decât să fim mulţumiţi că suferinţa 
lui a luat sfârşit. Când a murit copilul meu, nu am putut să plâng. 
Inima îmi era atât de îndurerată, încât credeam că va plesni, dar 
n-am putut să vărs o lacrimă. La înmormântare am leşinat. Am fost 

dezamăgiţi că nu l-am putut avea la serviciul divin de înmormântare 
pe fratele Loughborough, însă soţul meu a vorbit cu acea ocazie unei 
case aglomerate. Apoi ne-am urmat copilul la cimitirul Oak Hill, 
unde avea să se odihnească până va veni Dătătorul vieţii, care va 
străpunge legăturile mormântului spre a-i da nemurirea. 

După ce ne-am întors de la înmormântare, casa îmi părea pustie. 
M-am simţit împăcată cu voia lui Dumnezeu, deşi deznădejdea şi 
negura au pus stăpânire pe mine. Nu puteam depăşi descurajările 
verii ce trecuse. Nu ştiam la ce să mă aştept în privinţa stării popo- 
rului lui Dumnezeu. Satana pusese stăpânire pe mintea câtorva care 
erau strâns legaţi de noi în lucrare, chiar pe unii care ne cunoşteau 
misiunea şi văzuseră rodul eforturilor noastre şi care nu fuseseră 
doar martorii manifestării frecvente a puterii lui Dumnezeu, dar îi 
şi simţiseră influenţa asupra propriilor lor corpuri. Ce mai puteam 
nădăjdui pentru viitor? Pe când trăia copilul meu, credeam că îmi 
înţelesesem datoria. ÎI strângeam cu drag la piept şi mă bucuram că 
cel puţin pentru o iarnă voi fi uşurată de orice răspundere mare, căci 
nu-mi puteam îndeplini datoria de a călători pe timp de iarnă cu copil 
mic. Însă, când acesta mi-a fost luat, m-am simţit din nou aruncată 
într-o mare încurcătură. Starea lucrării şi a poporului lui Dumnezeu 
aproape că mă zdrobea. Fericirea noastră depinde întotdeauna de 
starea lucrării lui Dumnezeu. Când poporul Său este într-o stare de 
prosperitate, ne simţim uşuraţi; însă, când sunt apostaziaţi şi când 
există discordie între ei, nimic nu ne poate înveseli. 

Toate interesele noastre şi întreaga noastră viaţă au fost între- 
tesute cu ridicarea şi progresul întreitei solii îngereşti. Noi suntem 
legaţi de aceasta şi, când nu face progrese, trecem prin mari suferinţe 
sufleteşti. 

Cam în această perioadă, soţul meu, având în vedere trecutul, 
a început să-şi piardă încrederea aproape în oricine. Mulți dintre 
cei cu care am încercat să fim prieteni s-au purtat ca nişte vrăjmaşi 
şi unii dintre cei pe care el îi ajutase cel mai mult prin influenţa 
pe care o avusese şi din portofelul lui sărac încercau continuu să-i 
facă rău şi să arunce poveri asupra lui. Într-un Sabat dimineaţa, pe 
când se ducea la locul nostru de închinare, l-a copleşit un astfel de 
simţământ de nedreptate, s-a abătut din drum şi a plâns tare, în timp 
ce adunarea îl aştepta. 

De la începutul lucrării noastre noi fuseserăm chemați să aducem 
o mărturie clară, cinstită, pătrunzătoare, să mustrăm relele şi să nu 
le cruţăm. Şi pe tot parcursul drumului erau oameni care se împotri- 
veau mărturiei noastre, vorbeau lucruri neadevărate, murdăreau cu 
mortar necurat lucrarea noastră, distrugându-ne influenţa. Domnul 
ne însărcina să adresăm mustrări, însă mereu erau persoane care se 
aşezau între noi şi popor pentru a face mărturia noastră fără efect. 
Fuseseră date multe viziuni că nu trebuie să ocolim sfatul Domnului, 
ci trebuie să ne aşezăm în poziţia de a trezi poporul lui Dumnezeu, 
pentru că a adormit în păcat. Însă erau puţini cei care simpatizau 
cu noi, în timp ce de partea răului şi de partea acelora care fuseseră 
mustraţi erau mulţi. Aceste lucruri ne-au zdrobit şi aveam simţămân- 
tul că nu mai avem de adus nici o mărturie în biserică. Nu ştiam 
în cine să avem încredere. Pe când toate aceste lucruri ne apăsau, 
nădejdea ne-a pierit. Ne-am retras la odihnă spre miezul nopții, însă 
eu nu am putut să adorm. O durere cumplită era pe inima mea; nu 
puteam găsi uşurare şi am leşinat de câteva ori. 

Soţul meu a trimis după fraţii Amadon, Kellogg şi C. Smith. 
Rugăciunile lor arzătoare au fost ascultate, m-am simţit uşurată şi 
am fost luată în viziune. Mi-a fost arătat că trebuia încă să ne aducem 
mărturia, direct şi pătrunzător. Mi-au fost arătate persoane care 
evitaseră mărturia pătrunzătoare. Am văzut influenţa învățăturilor 
lor asupra poporului lui Dumnezeu 

i-a fost arătată de asemenea starea poporului lui Dumnezeu din 
_______. Ei aveau teoria adevărului, însă nu erau sfințiți prin el. Am 
văzut că, atunci când solii ajung într-un loc nou, lucrarea lor e mai 
rea decât dacă n-ar face-o, atunci când nu aduc o mărturie clară, 
directă, tăioasă. Ei trebuie să facă distincţie între biserica lui Hristos 
şi creştinii cu numele, formalişti. În această privinţă se făcuse o 
greşeală în ___. Fratele N. s-a temut să nu jignească, s-a temut ca 
nu cumva să iasă la iveală trăsăturile specifice ale credinţei noastre; 
standardul a fost coborât pentru a fi pe plac poporului. Acestora 
trebuia să li se spună că noi avem adevăruri de o importanţă vitală 
şi că soarta lor veşnică depinde de hotărârea pe care o iau aici; că, 
pentru a putea fi sfinţiţi prin adevăr, ei trebuie să renunțe la idolii 
lor, trebuie să-şi mărturisească păcatele şi astfel vor aduce roade 
vrednice de pocăință. 

Aceia care se angajează în lucrarea de a duce întreita solie în- 
gerească trebuie să acţioneze cu hotărâre, în spiritul şi în puterea 
lui Dumnezeu, să predice fără teamă adevărul şi să lase ca acesta să 
taie. Ei trebuie să înalțe standardul adevărului şi să îndemne poporul 
să-l atingă. Prea adesea acesta a fost lăsat atât de jos, pentru a fi la 
nivelul poporului, în starea sa de întuneric şi păcat. Numai mărturia 
pătrunzătoare îi va determina să se hotărască. O mărturie paşnică, 
tihnită, nu-i va conduce la aceasta. Oamenii pot asculta acest fel de 
învăţătură de la amvoanele populare; însă slujitorii cărora Dumne- 
zeu le-a încredinţat solia solemnă, înfricoşătoare, prin care poporul 
trebuie trezit şi pregătit pentru venirea lui Hristos, trebuie să ducă 
o mărturie ascuţită, pătrunzătoare. Adevărul nostru este cu atât mai 
solemn decât cel al aşa-zişilor creştini, cu cât sunt mai sus cerurile 
decât pământul. 

Oamenii sunt adormiţi în păcatele lor şi trebuie treziţi înainte ca 
să se poată debarasa de această letargie. Pastorii lor le-au predicat 
lucruri uşoare, însă slujitorii lui Dumnezeu, care au adevăruri sacre, 
vitale, trebuie să strige tare şi să nu cruţe, pentru ca adevărul să poată 
smulge veşmântul de siguranţă şi să găsească drumul spre inimă. 
Mărturia directă care ar fi trebuit dată oamenilor din____ a fost evitată 
de către pastori; sămânţa adevărului a fost semănată printre spini 
şi a fost înăbuşită de aceştia. La unii trăsăturile rele au înflorit, iar 
harul divin s-a spulberat. 

Slujitorii lui Dumnezeu trebuie să aducă o mărturie pătrunză- 
toare, care va străpunge inima firească şi va dezvolta caracterul. 
Fraţii N. şi O. au acţionat destul de reţinut pe când se aflau în__. 
O astfel de predicare, de felul celei prezentate acolo, nu va înde- 
plini niciodată lucrarea pe care Dumnezeu a desemnat-o. Pastorii 
bisericilor formaliste se ploconesc prea mult şi ocolesc adevărurile 
tăioase care mustră păcatul. Dacă oamenii nu primesc solia aşa cum 
se cuvine, dar inimile lor sunt pregătite să o primească, ar fi mai bine 
să nu li se spună nimic. Mi-a fost arătat că biserica din ____ trebuie 
să dobândească o experienţă; însă le va fi mult mai greu să o obţină 
acum decât dacă mărturia pătrunzătoare le-ar fi fost dată chiar la 
început, când au descoperit prima dată că sunt greşiţi. Atunci spinii 
ar fi fost mult mai uşor de scos. Totuşi, am văzut că sunt oameni de 
valoare morală deosebită în „dintre care unii vor fi puşi la probă 
în ce priveşte adevărul prezent. Dacă biserica se va trezi şi se va 

converti, Domnul Se va întoarce la ei şi le va da Duhul Său. Atunci 
[250] influența lor va vorbi în favoarea adevărului. 


Lucrarea în Vest 


Am văzut că oameni de valoare au îmbrăţişat adevărul în vest, 
oameni care vor fi stâlpi în lucrare. Atunci când îşi vor putea aranja 
treburile vremelnice, în aşa fel încât să poată folosi o parte din 
mijloacele lor, ei îşi vor face datoria în a susţine lucrarea. Am văzut 
de asemenea că erau unii dornici să primească adevărul, adus de 
fraţii lor generoşi din est şi care nu avea să-i coste nimic. Fraţii din 
vest ar trebui să se trezească şi să susţină ei înşişi cheltuielile din 
statele lor. Dumnezeu cere acest lucru din mâna lor şi ei ar trebui 
să-l socotească un privilegiu. Domnul îi va pune la încercare, El îi 
va încerca să vadă dacă se vor despărţi de lume şi îşi vor desăvârşi 
credinţa prin fapte. 

Am văzut că Dumnezeu Şi-a întins mâna pentru a strânge su- 
fletele din vest. El adună oamenii care pot predica adevărul altora, 
a căror datorie va fi să ducă solia în câmpuri noi. Am văzut că, 
dacă oamenii care s-au mutat din est în vest şi au îndurat greutăţile 
aşezării într-un nou ţinut ar primi adevărul, înţelegându-l, ei vor 
dovedi stăruinţă şi hotărâre în caracter cu privire la acest adevăr, 
asemănătoare celor manifestate în asigurarea bunurilor vremelnice, 
şi se vor angaja cu tot atâta inimă în lucrarea pentru înaintarea cauzei 
lui Dumnezeu. Dacă lipseşte acest zel, înseamnă că adevărul nu a 
exercitat încă influenţa sa mântuitoare, sfinţitoare asupra lor. 

Am fost îndreptată spre trecut, la o adunare din _____. Fratele P. 
simţea povara lucrării, însă R. avea un spirit de împotrivire. Mărturia 
lui nu era în spiritul lucrării lui Dumnezeu şi el a produs durere 
adâncă şi poveri acelora care trudeau pentru înaintarea acesteia. Am 
văzut că fratele P. a procedat neînţelept în cazul său. De acest lucru 
au profitat fratele R. şi duşmanii credinţei noastre. Fratele P. ar fi 
trebuit să aştepte până ce caracterul religios al fratelui R. s-ar fi 
dezvoltat mai mult, deoarece, curând, el avea ori să se unească cu 
rămăşiţa poporului lui Dumnezeu, ori să se dea deoparte. Însă fratele 
R. a dobândit simpatie din cauza vârstei sale. El s-a împărtăşit de 
spiritul partidei „Messenger“ şi cursul pe care l-a urmat apoi a fost 

întunecat de acesta. Soţia lui are un spirit nervos, înverşunat, şi a 
răspândit cu mult zel rapoarte false. Ea a fost faţă de soţul ei ceea ce 
a fost Izabela pentru Ahab şi I-a stârnit să lupte împotriva slujitorilor 
lui Dumnezeu care aduc o mărturie pătrunzătoare. 

Influenţa lor în est a fost în mod hotărât împotriva spiritului ade- 
vărului şi împotriva acelora care şi-au consacrat vieţile pentru a lucra 
spre înaintarea acestuia. Există unii oameni în est care mărturisesc a 
crede adevărul, dar care nutresc tainic sentimente de nemulţumire 
împotriva acelora care poartă povara în lucrarea aceasta. Adevăratele 
sentimente ale unora ca aceştia nu apar până când nu se ridică o 
anumită influenţă opusă lucrării lui Dumnezeu şi atunci ei îşi dau pe 
faţă adevăratul caracter. Unii ca aceştia o primesc uşor şi repede şi 
nutresc şi fac să circule rapoarte care nu au temelia în adevăr, pentru 
a distruge influenţa acelora care sunt angajaţi în această lucrare. Toţi 
care doresc să se retragă din corpul credincioşilor vor avea ocazia. 
Se va întâmpla ceva ce îi va pune la probă pe toţi. Marea cernere este 
chiar în faţa noastră. Cei invidioşi şi căutători de greşeli, care fac ce 
este rău, vor fi cernuţi. Ei urăsc mustrarea şi dispreţuiesc îndreptarea. 
Aceia care iubesc mesajul întreitei solii îngereşti nu se pot uni cu 
spiritul lui R. şi al soţiei sale. 

Răspuns la o întrebare 


Adesea, acelora care ajung sub influenţa duşmanilor mei li se 
pune această întrebare: „Este sora White mândră? Am auzit că poartă 
bonetă cu panglici şi funde.“ Eu sper că nu sunt mândră. Felul în 
care mă îmbrac acum este acelaşi de mai mulţi ani de zile. Eu mă 
opun inelelor şi purtării inutile de panglici şi funde. Am purtat o 
bonetă de catifea timp de doi ani, fără să-i schimb şireturile, cu 
excepţia faptului că le-am curăţat cu apă şi săpun. Am pus întărituri 
noi acestei bonete şi o port din nou în această iarnă. Eu cred că 
păzitorii Sabatului ar trebui să se îmbrace simplu şi să-şi impună să 
fie economi în îmbrăcăminte. Aceia care doresc să vorbească vor 
vorbi chiar dacă nu le dăm ocazia să o facă. Eu nu mă aştept să fiu 
pe plac oricărui gust cu privire la îmbrăcăminte, însă cred că este 
de datoria mea să port haine durabile, să mă îmbrac curat şi îngrijit, 
după gustul meu, dacă acesta nu vine în contradicţie cu Cuvântul lui 
Dumnezeu. 

Mărturia 7 


[254] 


Nordul şi Sudul 


La 4 ianuarie 1862, mi-au fost arătate anumite lucruri cu privire 
la națiunea noastră. Atenţia mi-a fost îndreptată spre rebeliunea din 
sud. Sudul s-a pregătit pentru o confruntare înverşunată, în timp 
ce Nordul era nepăsător faţă de starea sa. Înainte ca să înceapă 
administraţia Lincoln, Sudul avea un mare avantaj. Administraţia 
precedentă a plănuit şi a făcut astfel ca Sudul să jefuiască Nordul 
de instrumentele lor de război. Procedând astfel, se aveau în vedere 
două obiective: 1 ) Ei preconizau în mod hotărât o revoltă şi ştiau 
că trebuie să se pregătească pentru aceasta. 2 ) Când aveau să se 
răscoale, Nordul va fi complet nepregătit. Astfel, ei aveau să câştige 
timp şi, prin caracterul lor violent şi brutal, gândeau că astfel pot 
intimida Nordul pentru ca aceştia să fie obligaţi să cedeze şi să-i lase 
să aibă totul conform planurilor lor. 

Nordul nu a înţeles ura înverşunată asupra lor şi au fost nepre- 
gătiți pentru comploturile lor dibace. Nordul se lăuda cu puterea sa 
şi ridiculiza ideea că Sudul va părăsi Uniunea. Ei socoteau aceasta 
ca şi când ar fi fost vorba despre un copil încăpățânat, cu voinţă 
puternică, încăpăţânată, şi gândeau că Sudul îşi va reveni curând şi 
se vor supune din nou, cerându-şi scuze. Nordul nu ştia ce înseamnă 
puterea blestematului sistem al sclaviei. Acesta şi doar acesta a fost 
cel care a generat războiul. Sudul devenea din ce în ce mai sever. Ei 
considerau că este absolut normal să se angajeze în traficul uman, să 
se ocupe de sclavi şi de sufletele oamenilor. Ei sunt iritaţi şi ajung 
complet disperaţi dacă nu pot pretinde tot teritoriul pe care îl doresc. 
Vor dărâma hotarele şi vor aduce sclavii în orice loc doresc şi vor 
blestema pământul cu munca de sclavi. Limbajul Sudului a fost 
autoritar, iar Nordul ar fi trebuit să ia măsuri corespunzătoare pentru 
a-l aduce la tăcere. 

Revolta a fost mânuită atât de atent, atât de încet, încât unii, care 
la început au pornit cu oroare la gândul răscoalei, au fost influenţaţi 
de rebeli să socotească aceasta ca fiind dreaptă şi cuvenită, astfel au 
fost mii care s-au unit cu Confederaţia de sud dintre cei care, în pe- 

rioada de început a revoltei, nu au luat împreună cu guvernul nostru 
măsuri prompte şi serioase, aşa cum la început nu au fost pregătiți 
pentru război. De atunci, Nordul a început să se pregătească pentru 
război, însă revolta creştea continuu şi acum nu sunt perspective mai 
bune ca în urmă cu câteva luni, astfel încât aceasta să fie potolită. Mii 
de oameni şi-au pierdut viaţa şi mulţi s-au întors acasă mutilaţi şi 
invalizi pe viaţă, cu sănătatea nenorocită, cu perspectivele legate de 
treburile vremelnice măturate; şi totuşi, cât de puţin s-a câştigat! Mii 
au fost îndemnați să se înscrie în război, crezând că rostul acestuia 
este de a desfiinţa sclavia; însă acum, când s-au hotărât, află că au 
fost înşelaţi, că obiectivul acestui război nu este abolirea sclaviei, ci 
păstrarea ei. 

Aceia care s-au aventurat să-şi părăsească familiile şi să-şi sa- 
crifice viaţa pentru desfiinţarea sclaviei sunt nemulţumiţi. Ei nu 
văd rezultate bune de pe urma războiului, decât păstrarea Uniunii, 
şi pentru aceasta mii de vieţi au fost sacrificate şi atâtea case au 
rămas pustii. Atât de mulţi s-au pierdut şi au murit în spitale; alţii 
au fost luaţi prizonieri de rebeli, o soartă mai înfricoşătoare decât 
moartea. Având în vedere toate aceste lucruri, ei se întreabă: Dacă 
reuşim să înăbuşim această răscoală, ce s-a câştigat? Descurajaţi, 
ei pot răspunde: Nimic. Cauza care a determinat răscoala nu a fost 
îndepărtată. Sistemul sclaviei, care a ruinat națiunea, este lăsat să 
existe mai departe şi să stârnească o altă răscoală. Sentimentele a mii 
dintre soldaţii noştri sunt amare. Ei suferă de cele mai mari lipsuri; 
ei le-ar îndura bucuros, însă află că sunt înşelaţi, sunt descurajaţi. 
Conducătorii noştri sunt puşi în încurcătură; inimile lor sunt înfri- 
coşate. Ei se tem să proclame libertatea sclavilor rebelilor, căci în 
felul acesta îi vor irita pe cei din Sud care nu s-au ataşat rebeliunii şi 
sunt puternici stăpâni de sclavi. Şi iarăşi, ei s-au temut de influenţa 
acelor bărbaţi care erau împotriva sclaviei şi care aveau conducerea, 
ocupând poziţii de răspundere. Ei s-au temut de efectele unui ton 
hotărât, accentuat, căci acesta ar aţâţa dorinţa puternică a mii de 
oameni de a îndepărta cauza acestei teribile răscoale, lăsându-i pe 
cei oprimaţi să fie liberi şi să zdrobească orice fel de jug. 

Mulţi dintre cei care sunt în poziţii de răspundere nu au conşti- 
inţă sau nobleţe sufletească; ei îşi pot exercita puterea, chiar spre 
distrugerea celor de sub comanda lor, şi se închid ochii la acest lucru. 
Aceşti conducători ar putea abuza de puterea dată lor şi ar putea face 

ca cei ce sunt în subordinea lor să ocupe poziţii periculoase, în care 
ar fi expuşi la lupte teribile cu rebelii, fără cea mai slabă speranţă 
de a-i învinge. În acest fel, ei ar putea dispune de oameni curajoşi, 
întreprinzători, aşa cum David a dispus de Urie ( vezi 2 Samuel 11, 
14.15). 

În acest fel au fost sacrificați oameni valoroşi pentru a se scăpa 
de puternica lor influenţă antisclavagistă. Unii dintre acei oameni de 
care Nordul avea cel mai mult nevoie în aceste vremuri critice nu 
mai există. Ei au fost sacrificați în mod absurd. 

Perspectivele din faţa naţiunii noastre sunt descurajatoare, de- 
oarece cei care sunt în poziţii de răspundere au inimi rebele. Ei 
comandă ofiţeri care simpatizează cu rebelii. În timp ce au dorinţa 
de a păstra uniunea, ei îi dispreţuiesc pe cei care sunt împotriva 
sclaviei. Unele armate sunt de asemenea alcătuite în mare măsură 
din acest material; ele sunt atât de mult una împotriva alteia, încât 
nu poate exista o unitate reală între mai multe regimente. 

Aşa cum mi-a fost arătat acest război, mi se părea ca fiind unic 
în felul său şi cel mai nesigur din câte s-au întâmplat vreodată. O 
mare parte din voluntarii înscrişi credeau că rezultatul războiului 
avea să fie abolirea sclaviei. Alţii din cei înscrişi aveau intenţia să 
menţină sclavia aşa cum era, însă să înăbuşe revolta şi să păstreze 
Uniunea. Şi apoi, ca să facă această chestiune şi mai încurcată şi 
nesigură, unii dintre ofiţerii comandanţi erau cu totul pentru men- 
ținerea sclaviei, simpatizând cu Sudul, şi care totuşi se opuneau 
ideii unei conduceri separate. Se părea că e imposibil să conducă 
războiul cu succes, deoarece mulţi din rândurile noastre acţionează 
continuu în favoarea Sudului, iar armatele noastre au fost respinse şi 
măcelărite fără milă datorită conducerii acestor oameni care erau de 
partea menţinerii sclaviei. Câţiva dintre bărbaţii noştri conducători, 
membri în Congres, lucrează în continuare în favoarea Sudului. În 
această stare de lucruri s-au făcut apeluri pentru un post naţional, 
pentru rugăciune pentru ca Dumnezeu să aducă acest război la un 
sfârşit grabnic şi favorabil. Am fost îndreptată spre Isaia 58, 5-7: 
„Oare acesta este postul plăcut mie? Să-şi chinuiască omul sufletul 
o zi? Aceasta numeşti tu post şi zi plăcută Domnului? Iată postul 
plăcut Mie: dezleagă lanţurile răutăţii, deznoadă legăturile robiei, dă 
drumul celor asupriţi şi rupe orice fel de jug; împarte-ţi pâinea cu 

cel flămând şi adu-i în casa ta pe nenorociţii fără adăpost; dacă vezi 
pe un om gol acoperă-l şi nu întoarce spatele semenului tău.“ 

Am văzut că aceste posturi la scară naţională erau o insultă 
pentru Iehova. El nu acceptă asemenea posturi. Îngerul raportor 
scrie cu privire la ei: „lată, postiţi ca să vă ciorovăiţi şi să vă certaţi 
ca să vă bateţi răutăcios cu pumnul.“ Mi-a fost arătat cum i-au tratat 
conducătorii noştri pe bieţii sclavi care veniseră la ei pentru protecţie. 
Îngerii au înregistrat totul. În loc să le ia jugul şi să-i lase liberi pe cei 
oprimaţi, aceşti oameni le-au făcut jugul mai greu decât atunci când 
erau în slujba stăpânilor lor tirani. Iubirea de libertate îi determină 
pe bieţii sclavi să-şi părăsească stăpânii, riscându-şi viaţa pentru 
a câştiga libertatea. Ei nu s-ar aventura să-şi părăsească stăpânii 
şi să se expună la dificultăţile şi ororile care ar avea loc în cazul 
că ar fi prinşi, dacă nu ar avea o aşa puternică dorinţă de libertate. 
Sclavii scăpaţi au îndurat greutăţi de nedescris şi primejdii pentru a- 
şi dobândi libertatea şi, cu dragostea de libertate arzând în piepturile 
lor ca fiind ultima lor speranţă, ei apelează la guvernul nostru pentru 
protecție; însă încrederea le este sfidată, dispreţuită la maximum. 
Mulţi dintre ei au fost trataţi în mod crunt pentru că au comis o crimă 
atât de mare, ca aceea de a îndrăzni să se zbată pentru a-şi obţine 
libertatea. Oamenii mari, care pretind că au inimă de om, i-au lăsat 
pe sclavi aproape goi, înfometați, i-au maltratat şi i-au trimis înapoi 
la cruzii lor stăpâni şi în robia fără nădejde, spre a suferi o cruzime 
inumană pentru că au îndrăznit să caute libertatea. Unii din această 
clasă nenorocită sunt aruncaţi în temnițe mizerabile şi nu le pasă 
dacă trăiesc sau mor. Ei i-au lipsit de libertate şi aerul curat de care 
cerul nu i-a lipsit niciodată, apoi i-au lăsat să sufere din lipsă de hrană 
şi îmbrăcăminte. În vederea tuturor acestor lucruri, se proclamă post 
naţional! O, ce insultă la adresa lui Iehova! Domnul spune prin gura 
lui Isaia: „În toate zilele Mă întreabă şi vor să afle căile Mele, ca 
un neam care ar fi înfăptuit neprihănirea şi n-ar fi părăsit Legea 
Dumnezeului său.“ ( Isaia 58, 2 ) Sclavilor scăpaţi li se spusese de 
către stăpânii lor că oamenii din Nord vor să pună stăpânire pe ei, 
pentru a-i putea folosi cu toată cruzimea; că aboliţioniştii îi vor trata 
mai rău decât au fost trataţi când au fost sclavi. Le-au fost spuse tot 
felul de povestiri oribile pentru a-i determina să deteste Nordul şi, 
cu toate acestea, ei au sperat că Nordul simte cu ei în necazurile lor 
şi că va face eforturi pentru a-i ajuta. Aceasta a fost singura stea care 

a strălucit în timpul robiei lor deznădăjduite şi înnegurate. Felul în 
care au fost trataţi bieţii sclavi i-a condus să creadă că stăpânii lor le 
spuseseră adevărul cu privire la aceste lucruri. Şi cu toate acestea, se 
proclamă post naţional! Domnul spune: „Dezleagă lanţurile răutăţii, 
deznoadă legăturile robiei, dă drumul celor asupriţi şi rupe orice fel 
de jug“ ( Isa. 58,6 ). Atunci când națiunea noastră va ţine postul 
pe care l-a rânduit Dumnezeu, atunci El va asculta rugăciunile cu 
privire la război; însă acum EI nu le poate asculta. El îşi întoarce faţa 
de la ei, căci ÎI dezgustă. Lucrurile sunt astfel aranjate, încât cei care 
vor să dezlege poverile grele şi să rupă orice fel de jug sunt criticaţi 
sau îndepărtați din poziţii de răspundere sau cu privire la vieţile lor 
se fac anumite planuri de către cei care „postesc pentru a se ciorovăi 
şi a se certa, pentru a se bate răutăcios cu pumnul“. 

Mi-a fost arătat că, dacă obiectivul acestui război ar fi fost exter- 
minarea sclaviei, atunci Anglia, dacă ar fi vrut, ar fi ajutat Nordul. 
Însă Anglia înţelege pe deplin ceea ce simte Guvernul şi că războiul 
acesta se duce nu pentru a îndepărta sclavia, ci numai pentru a păstra 
Uniunea; şi nu este în interesul său ca aceasta să fie păstrată. Gu- 
vernul nostru a fost foarte mândru şi independent. Poporul acestei 
naţiuni s-a înălţat până la cer şi a privit de sus asupra guvernelor 
monarhice şi a triumfat, umflându-se de mândria libertăţii lui, în 
timp ce instituţia sclaviei, care a fost de o mie de ori mai rea decât 
tirania exercitată de guvernele monarhice, a fost îngăduită să existe 
mai departe. În această ţară a luminii este nutrit un sistem care le 
permite unora din familia umană să-i înrobească pe alţii, aducând 
milioane de fiinţe omeneşti la nivelul unei creaturi brute. Aceasta nu 
are egal nici în ţările păgâne. 

Îngerul a spus: „Ascultaţi, cerurilor, strigătul celor apăsaţi şi 
răsplătiți pe opresori de două ori cât faptele lor“. Totuşi, această 
naţiune va fi umilită până în ţărână. Anglia studiază dacă e mai 
bine să profite de pe urma stării slabe a naţiunii noastre sau să se 
aventureze să pornească război împotriva ei. Ea pune în cumpănă 
chestiunea şi încearcă să sondeze poziţia altor naţiuni. Se teme 
că, dacă ar începe război peste hotare, ar slăbi în interior şi alte 
popoare ar profita de pe urma slăbiciunii ei. Alte naţiuni fac pregătiri 
tăcute, dar totuşi active, de război şi speră că, dacă Anglia va face 
război cu națiunea noastră, atunci ele ar trage foloase de pe urma 
acestei situaţii, răzbunându-se pe ea pentru că a profitat de ele în 

trecut şi pentru toată nedreptatea ce li s-a făcut. O parte dintre 
supuşii reginei aşteaptă o împrejurare favorabilă pentru a frânge 
jugul lor; însă, dacă socoteşte că se merită acest lucru, Anglia nu 
va ezita nici un moment să folosească toate ocaziile de a-şi exercita 
puterea şi de a umili națiunea noastră. Când Anglia va declara 
război, toate naţiunile vor avea un interes în această privinţă şi va 
fi război general, o confuzie generală. Anglia este conştientă de 
diversitatea de sentimente ce-i animă pe cei care caută să înăbuşe 
răzvrăurea. Ea cunoaşte foarte bine situaţia dificilă în care se află 
guvernul; ea a privit cu uimire desfăşurarea acestui război, mişcările 
încete, neeficiente, inactivitatea armatelor noastre, cheltuielile ce 
duc națiunea noastră spre ruină. Slăbiciunea guvernului nostru este 
cunoscută de către celelalte naţiuni şi ele trag concluzia că acest 
lucru se întâmplă pentru că nu este un guvern monarhic, în timp ce 
ele îşi admiră propriul lor mod de guvernare şi privesc de sus, unele 
chiar cu un simţământ de milă, iar altele cu dispreţ, asupra naţiunii 
noastre, pe care o socotiseră cea mai puternică de pe glob. Dacă ar fi 
rămas unită, națiunea noastră ar fi avut putere, însă, divizată fiind, 
va trebui să cadă. 

Vor veni nenorociri mari 


Mi-au fost arătate nenorociri mari abătându-se asupra ţării, ne- 
norociri pe care noi nu le-am avut până acum. Am auzit gemete şi 
strigăte de groază şi am văzut grupuri mari implicate în luptă activă. 
Am auzit huruitul trenului, zăngănitul armelor, luptele directe, ge- 
metele şi rugăciunile muribunzilor. Pământul era acoperit cu răniţi şi 
morți. Am văzut familii nenorocite, deznădăjduite, nevoi apăsătoare 
în multe cămine. Chiar şi acum, multe familii suferă lipsuri mari, 
însă acestea vor creşte tot mai mult. Feţele multora erau istovite, 
palide şi epuizate de foamete. 

Mi-a fost arătat că poporul lui Dumnezeu trebuie să fie strâns 
unit în legăturile părtăşiei şi iubirii creştine. Numai Dumnezeu poate 
fi scutul şi tăria noastră în această perioadă de calamităţi ce se 
abat asupra naţiunii noastre. Poporul lui Dumnezeu trebuie să se 
trezească. Ocaziile lor de a răspândi adevărul trebuie să fie folosite, 
căci nu vor dura mult. Mi-au fost arătate nenorocirile, haosul şi 
foametea din ţară. Satana caută acum să ţină poporul lui Dumnezeu 
în stare de inactivitate, să-l reţină să-şi facă partea în răspândirea 
adevărului, pentru ca, la sfârşit, când vor fi cântăriţi, să fie găsiţi 
necorespunzător. 

Poporul lui Dumnezeu trebuie să primească această avertizare 
şi să deosebească semnele timpului. Semnele venirii lui Isus sunt 
prea evidente pentru a fi puse la îndoială şi, în vederea acestor 
lucruri, toţi aceia care susţin că sunt de partea adevărului trebuie să 
fie implicaţi în mod activ în predicare. Dumnezeu cheamă pe toţi, 
atât pe predicatori, cât şi poporul, să se trezească. Tot cerul este în 
mişcare. Scenele istoriei pământului se vor încheia în curând. Trăim 
primejdiile timpului sfârşitului acestui pământ. În faţa noastră sunt 
necazuri şi mai mari ŞI, cu toate acestea, noi nu ne-am trezit. 

Această lipsă de activitate şi seriozitate în lucrarea lui Dumne- 
zeu este înspăimântătoare. Această toropeală de moarte este de la 
Satana. El stăpâneşte minţile păzitorilor neconsacraţi ai Sabatului şi 
îi determină să fie invidioşi unul pe celălalt, căutători de greşeli şi să 

critice. Lucrarea sa specială este aceea de a dezbina inimile, astfel ca 
păzitorii neconsacrați ai Sabatului să nu poată avea influență, tărie, 
iar timpul lor atât de prețios să fie ocupat cu fel de fel de lucruri 
neînsemnate, când, de fapt, acesta ar trebui petrecut în a proclama 
adevărul necredincioşilor. 

Mi-a fost arătat că poporul lui Dumnezeu aşteaptă să aibă loc 
unele schimbări, să fie luat în stăpânire de o putere de neînfrânt. 
Însă vor fi dezamăgiţi pentru că sunt pe o cale greşită. Ei trebuie să 
acţioneze, să se implice ei înşişi în lucrare şi să strige cu stăruinţă 
către Dumnezeu pentru a dobândi o cunoaştere reală a propriei lor 
stări. Scenele care trec prin faţa noastră sunt de o măreție suficientă 
pentru a ne determina să ne trezim şi să vestim adevărul inimilor 
acelora care vor asculta. Secerişul pământului este aproape copt. 

Mi-a fost arătat cât este de important ca pastorii care se angajează 
în această lucrare solemnă, plină de responsabilitate, de proclamare 
a întreitei solii îngereşti, să fie cinstiţi. Domnul nu este limitat la 
mijloace sau instrumente cu care să-Şi facă lucrarea. El poate vorbi 
oricând, prin oricine doreşte, iar Cuvântul Său este plin de putere 
şi va îndeplini lucrarea desemnată acolo unde este rostit. Însă, dacă 
adevărul nu a sfinţit, nu a curăţit mâinile şi inimile aceluia care 
slujeşte în lucrurile sfinte, acesta este predispus să vorbească potrivit 
cu experienţa lui nedesăvârşită; şi când vorbeşte de la el însuşi, după 
hotărârile judecății sale nesfinţite, atunci sfatul care vine prin el nu 
este de la Dumnezeu, ci de la el însuşi. Aşa după cum cel chemat de 
Dumnezeu este chemat să fie sfânt, tot aşa cel care este aprobat şi 
pus deoparte între oameni trebuie să prezinte dovada chemării sale 
sfinte şi să arate, în ceea ce vorbeşte şi în comportamentul său, că 
este credincios Aceluia care l-a chemat. 

Cei care predică adevărul au necazuri mari, dar nu sunt sfințiți 
prin el şi, de asemenea, pentru aceia care consimt să-i primească şi 
să-i menţină pe cei nesfinţi pentru a le sluji prin cuvânt şi învăţătură. 
Sunt tulburată cu privire la poporul lui Dumnezeu care pretinde a [262] 
crede adevărul solemn, important, căci ştiu că mulţi dintre ei nu sunt 
convertiți şi nu au fost sfinţiţi prin adevăr. Oamenii pot afla adevărul 
şi pot fi în cunoştinţă de tot adevărul şi, cu toate acestea, să nu ştie 
nimic despre puterea evlaviei. Toţi aceia care predică adevărul nu 
vor fi mântuiţi prin aceasta. Îngerul a spus: „Curăţiţi-vă, voi care 
purtaţi vasele Domnului.“ 


[263] 

A sosit timpul când cei care-L caută pe Domnul pentru viaţa lor 
prezentă şi viitoare trebuie să se încreadă în El şi numai în El. Toți 
cei care susţin că sunt evlavioşi trebuie să aibă o experienţă proprie. 
Îngerul raportor înregistrează cu credincioşie cuvintele şi faptele 
poporului lui Dumnezeu. Îngerii urmăresc dezvoltarea caracterului 
şi cântăresc valoarea morală. Cei care pretind a crede adevărul 
trebuie să fie ei înşişi drepţi, cinstiţi şi să-şi exercite toată influenţa în 
vederea iluminării şi câştigării altora de partea adevărului. Cuvintele 
şi faptele lor sunt canale prin care principiile curate ale adevărului 
şi sfințirii sunt transmise lumii. Ei sunt sarea pământului şi lumina 
lumii. Am văzut că, dacă vom privi spre ceruri, vom vedea lumină 
şi pace, însă, dacă vom privi spre lume, vom vedea că în curând va 
dispărea orice cale de scăpare şi toate lucrurile bune vor pieri în 
curând. Nu avem nici un alt ajutor în afară de Dumnezeu; în această 
stare de confuzie a pământului, noi putem fi liniștiți, puternici şi în 
siguranţă doar în tăria credinţei vii; şi nu vom putea avea pace decât 
dacă ne vom găsi odihna în Dumnezeu şi vom aştepta mântuirea Sa. 

Asupra noastră străluceşte o lumină mai mare decât a strălucit 
asupra părinţilor noştri. Noi nu putem fi acceptaţi sau onoraţi de 
Dumnezeu, aducând aceeaşi slujire sau făcând aceleaşi fapte pe care 
le-au făcut înaintaşii noştri. Putem fi acceptaţi şi binecuvântaţi de 
Dumnezeu aşa cum au fost ei. Noi trebuie să imităm credincioşia 
şi zelul lor, să îmbunătăţim lumina pe care o avem, aşa cum ei au 
îmbunătăţit-o pe a lor, şi să lucrăm aşa cum ar fi lucrat ei dacă ar fi 
trăit în zilele noastre. 

Noi trebuie să umblăm în lumina care străluceşte asupra noastră, 
căci, dacă nu, această lumină va deveni întuneric. Dumnezeu cere de 
la noi să dovedim lumii, în caracter şi fapte, acea măsură a spiritului 
de unitate şi unire care este în acord cu adevărurile sacre pe care 
le susţinem şi cu spiritul acelor profeţii care se împlinesc în aceste 
timpuri de pe urmă. Adevărul care a ajuns la înţelegerea noastră şi 
lumina care a strălucit asupra sufletului ne va judeca şi condamna, 
dacă ne întoarcem faţa de la ele şi refuzăm să ne lăsăm conduşi de 
ele. 

Ce aş putea spune pentru a trezi rămăşiţa poporului lui Dumne- 
zeu? Mi-a fost arătat că în faţa noastră sunt scene înspăimântătoare; 
Satana şi îngerii lui îşi adună toate puterile împotriva poporului lui 
Dumnezeu. El ştie că, dacă ei dorm puţin mai mult, el este sigur de 

ei, căci nimicirea lor este astfel sigură. Avertizează pe toți cei care 
poartă Numele lui Hristos să se cerceteze îndeaproape şi să facă 
o totală şi deplină mărturisire a greşelilor lor, pentru ca acestea să 
poată merge înaintea lor la judecată şi pentru ca îngerul raportor 
să poată scrie iertat în dreptul numelor lor. Fratele meu, sora mea, 
dacă aceste clipe de har nu sunt folosite, nu veţi avea nici o scuză. 
Dacă nu faceţi eforturi speciale pentru a vă trezi, dacă nu veţi dovedi 
zel în a vă pocăi, aceste clipe de aur vor trece în curând şi veţi fi 
căutaţi şi găsiţi necorespunzători! Atunci strigătele voastre în agonie 
nu vor folosi la nimic. Atunci se vor împlini cuvintele Domnului: 
„Fiindcă Eu te chem şi voi vă împotriviţi, fiindcă Îmi întind mâna şi 
nimeni nu ia seama, fiindcă lepădaţi toate sfaturile Mele şi nu vă plac 
mustrările Mele, de aceea Eu voi râde când veţi fi în vreo nenorocire, 
Îmi voi bate joc de voi când vă va apuca groaza ca o furtună şi când 
vă va învălui nenorocirea ca un vârtej, când va da peste voi necazul 
şi strâmtorarea. Atunci Mă vor chema şi nu le voi răspunde, Mă vor 
căuta şi nu Mă vor găsi. Pentru că au urât ştiinţa şi n-au ales frica 
Domnului, pentru că n-au iubit sfaturile Mele şi au nesocotit toate 
mustrările Mele. De aceea se vor hrăni cu roada umbletelor lor şi 
se vor sătura cu sfaturile lor. Căci împotrivirea proştilor îi ucide şi 
liniştea nebunilor îi pierde; dar cel ce Mă ascultă va locui fără grijă, 
va trăi liniştit şi fără să se teamă de vreun rău“ ( Proverbe 1, 24-33). 

Sclavia şi războiul 


Dumnezeu pedepseşte această naţiune pentru marea crimă a 
sclaviei. El ţine în mâinile Sale destinul naţiunii. El va pedepsi 
Sudul pentru păcatul sclaviei, iar Nordul pentru că a îngăduit atât de 
mult influenţa ei aşa de întinsă şi stăpânitoare. 

La conferinţa care s-a ţinut la 3 august 1861 la Roosevelt, New 
York, când fraţii şi surorile s-au adunat în ziua pusă deoparte pentru 
post, rugăciune şi umilinţă, Spiritul Domnului a fost asupra voastră, 
iar eu am fost luată în viziune şi mi-a fost arătat păcatul sclaviei 
care fusese atât de mult timp un blestem pentru națiunea noastră. 
Legea cu privire la sclavul fugar a fost astfel întocmită pentru a 
zdrobi în om orice simţământ nobil, de bunătate şi simpatie, care 
s-ar putea trezi în inima sa pentru sclavii exploataţi şi în suferinţă. 
Acest lucru era în opoziţie directă cu învăţătura lui Hristos. Biciul 
lui Dumnezeu este acum asupra Nordului, pentru că ei au îngăduit 
atât de mult propăşirea sclaviei. Păcatul celor din Nord, pentru că au 
tolerat sclavia, este mare. Ei au contribuit la înaintarea Sudului tot 
mai mult în păcatul de îngăduire a extinderii sclaviei; ei au jucat un 
rol important în a duce națiunea în starea prezentă de nenorocire. 

Mi-a fost arătat că mulţi nu îşi dau seama de extinderea răului 
care a venit asupra noastră. Ei s-au amăgit pe ei înşişi că greutăţile ce 
sunt asupra naţiunii vor fi curând rezolvate, iar confuzia şi războiul 
se vor sfârşi, însă toţi vor fi convinşi că lucrurile sunt mult mai rele 
decât s-a anticipat. Mulţi au privit la Nord, așteptând ca acesta să 
dea o lovitură şi să pună astfel capăt luptei. 

Am fost îndreptată înapoi spre Israelul din vechime, care a fost 
tinut în robie de egipteni. Domnul a lucrat prin Moise şi Aaron 
pentru a-l elibera. Au fost făcute minuni în faţa lui faraon, pentru a-l 
convinge că aceşti bărbaţi erau special trimişi de Dumnezeu pentru 
a-i spune să lase pe Israel să plece. 

Însă inima lui faraon a fost împietrită în faţa solilor lui Dumnezeu 
şi el nu a ţinut cont de minunile făcute de ei. Atunci egiptenii au fost 
făcuţi să simtă judecăţile lui Dumnezeu. Asupra lor au căzut plăgi 

şi suferință şi, sub efectele acestora, Faraon a consimţit să-l lase pe 
Israel să plece. Însă, de îndată ce cauza suferinţei a fost îndepărtată, 
inima lui s-a împietrit. Consilierii şi oamenii lui puternici şi-au 
adunat puterile împotriva lui Dumnezeu şi au căutat să explice că 
plăgile sunt urmările unor cauze naturale. Fiecare intervenţie a lui 
Dumnezeu era mai gravă decât cea precedentă şi, cu toate acestea, 
ei nu au vrut să-i lase pe copiii lui Israel să plece, până când îngerul 
Domnului nu a ucis pe întâii născuţi ai egiptenilor. Începând de 
la regele aflat pe tronul său, până la cel mai umil, peste tot erau 
gemete şi bocete. Atunci faraon a poruncit să lase pe Israel să plece; 
însă, după ce şi-au îngropat morţii, egiptenilor le-a părut rău că 
lăsase pe Israel să plece. Consilierii şi oamenii puternici ai Egiptului 
au încercat să caute justificări pentru pierderile lor grele. Ei nu 
admiteau că ceea ce s-a întâmplat sau că judecăţile acelea erau de la 
Dumnezeu; de aceea au luat-o pe urma copiilor lui Israel. 

Când israeliţii au zărit armata egipteană pe urma lor, unii pe 
cai, iar alţii în care şi echipați de război, inimile li s-au înmuiat. Nu 
puteau vedea nici o cale de scăpare. Un strigăt de biruinţă a izbucnit 
din mijlocul egiptenilor, care socoteau că Israel este în mâna lor. 
Israeliţii s-au înspăimântat grozav. Însă Domnul i-a poruncit lui 
Moise să le spună să meargă înainte, să-şi ridice toiagul să-şi întindă 
mâna asupra mării şi să-i despartă apele. El a făcut astfel şi, iată, 
marea s-a despărțit în două, iar copiii lui Israel au trecut cu piciorul 
pe loc uscat. Faraon se împotrivise atât de mult lui Dumnezeu şi şi-a 
împietrit inima împotriva lucrărilor Sale atotputernice, minunate, 
încât în orbirea sa a dat năvală pe drumul pe care Dumnezeu îl 
pregătise în mod miraculos pentru poporul Său. Din nou lui Moise 
i-a fost poruncit să-şi întindă mâna asupra mării, iar „marea şi-a luat 
iarăşi repeziciunea cursului““( Exodul 14, 27 ) şi apele au acoperit 
oştirea egipteană, care s-a înecat. 

Această scenă mi-a fost prezentată pentru a ilustra preocuparea 
egoistă pentru sclavie şi măsurile disperate pe care le va adopta Sudul 
pentru a cultiva această instituţie şi măsura înspăimântătoare la care 
va ajunge înainte să cedeze. Sistemul sclaviei a redus şi degradat 
fiinţele omeneşti la nivelul unor animale, iar majoritatea stăpânilor 
îi priveau pe sclavi în acest fel. Conştiinţa acestor stăpâni de sclavi 
se tocise şi se împietrise, la fel ca a lui Faraon; şi dacă au fost siliţi 
să-şi elibereze sclavii, principiile lor au rămas însă neschimbate şi 

ei aveau să facă, dacă era posibil, ca sclavul să simtă puterea lor 
oprimantă. Mi se părea o imposibilitate ca în acel moment sclavia 
să fie îndepărtată. Numai Dumnezeu îl putea smulge pe sclav din 
mâna opresorului său, nesăbuită şi neîndurătoare. Toată cruzimea 
şi abuzul exercitate asupra sclavilor pot fi puse pe drept pe seama 
susținătorilor sistemului sclaviei, fie că aceştia erau din Sud, fie că 
erau din Nord. 

Mi-au fost prezentate Nordul şi Sudul. Nordul fusese amăgit 
cu privire la Sud. Ei erau mai bine pregătiţi de război decât se ştia. 
Majoritatea oamenilor lor sunt iscusiţi în folosirea armelor, unii din 
ei în urma experienţei dobândite pe câmpul de luptă, iar alții în 
urma exerciţiilor curente. Ei au avantaje asupra Nordului în această 
privinţă, însă nu au, în general, valoarea şi puterea de a rezista pe 
care o au oamenii din Nord. 

Am putut să văd bătălia dezastruoasă de la Manassas, Virginia. 
A fost o scenă teribilă, groaznică. Armatele din Sud aveau totul 
în favoarea lor şi erau pregătite pentru o luptă înspăimântătoare. 
Armata din Nord înainta cu triumf, neîndoindu-se de victorie. Mulţi 
erau nepăsători şi mărşăluiau înainte plini de mândrie, ca şi când 
victoria le aparţinea deja. Pe măsură ce se apropiau de câmpul de 
luptă, mulţi erau aproape leşinaţi în urma istovirii şi lipsei de odihnă. 
Ei nu se aşteptau la o confruntare atât de violentă. S-au năpustit în 
luptă şi au luptat cu vitejie, în disperare. Morţii şi muribunzii erau 
pretutindeni. Atât Nordul, cât şi Sudul au suferit cumplit. 

Oamenii din Sud au resimţit bătălia şi, în scurt timp, aveau să 
fie făcuţi să se retragă tot mai mult. Cei din Nord înaintau degrabă, 
deşi pierderile lor erau foarte mari. Chiar atunci un înger a coborât 
şi a făcut semn cu mâna înapoi. Dintr-o dată a fost confuzie între 
rânduri. Celor din Nord li se părea că trupele lor se retrag, când, de 
fapt, în realitate nu se întâmpla aşa, şi atunci a început o retragere 
grăbită. Acest lucru mi s-a părut minunat. 

Apoi mi s-a explicat că Dumnezeu are această naţiune în mâinile 
Sale şi că nu va îngădui să fie câştigată biruinţa înainte ca El să 
rânduiască acest lucru şi că nu va îngădui ca Nordul să sufere mai 
multe pierderi decât socotea El de cuviinţă, pentru a-i pedepsi pentru 
păcatele lor. Şi că, dacă cei din Nord ar fi mers înainte în starea lor 
de istovire şi sfârşeală, i-ar fi aşteptat o confruntare şi mai aprigă 
şi distrugătoare, lucru care i-ar fi adus Sudului o mare biruinţă. 


Sclavia şi războiul 279 


Dumnezeu nu avea să permită acest lucru şi de aceea a trimis un 
înger pentru a interveni. Retragerea neaşteptată a trupelor Nordului 
constituie un mister pentru toţi. Ei nu ştiau că acolo era mâna lui 
Dumnezeu. 

Distrugerile suferite de cei din Sud erau atât de mari, încât ei nu 
aveau cu ce să se laude. Priveliştea celor morţi, a celor muribunzi şi 
a celor răniţi le-a dat doar puţin curaj să triumfe. Această pierdere, 
care a avut loc în momentul în care ei aveau toate avantajele, iar 
Nordul un mare dezavantaj, i-a pus în mare încurcătură. Ei ştiu acum 
că, dacă Nordul are o şansă egală cu a lor, biruinţa este sigură pentru 
Nord. Singura lor nădejde este de a se plasa pe poziţii dificil de 
ocupat, iar apoi să facă aranjamente formidabile pentru a semăna 
distrugerea pretutindeni. 

Sudul şi-a consolidat mult puterile de când a început prima dată 
răzvrătirea lor. Dacă ar fi fost luate măsuri prompte de către cei din 
Nord, atunci această rebeliune ar fi fost zdrobită cu repeziciune. Însă 
ceea ce a fost puţin la început a crescut în tărie şi număr, până când 
a devenit atât de puternic. 

Şi alte popoare privesc cu interes asupra acestei naţiuni — cu 
ce scop, nu am fost informată — şi fac mari pregătiri pentru un 
anume eveniment. Oamenii din poporul nostru sunt în încurcătură, 
foarte neliniştiţi. Cei care sunt pentru sclavie şi trădătorii sunt în 
mijlocul lor; şi în timp ce aceştia susţin că sunt de partea Uniunii, 
ei au avut influenţă în luarea deciziilor, dintre care unele sunt în 
favoarea Sudului. 

Mi-au fost arătaţi locuitorii pământului aflaţi în cea mai mare 
confuzie. Război, vărsare de sânge, lipsuri, nevoi, foamete şi molime 
erau pretutindeni în ţară. Pe măsură ce aceste lucruri înconjurau 
poporul lui Dumnezeu, ei au început să strângă rândurile şi să lase 
deoparte micile lor greutăţi. Preocuparea pentru sine nu îi mai stăpâ- 
nea; adânca umilinţă i-a luat locul. Suferinţa, necazul şi lipsurile au 
determinat raţiunea să-şi reocupe locul pe tron, iar omul care înainte 
fusese pătimaş şi fără judecată a devenit sănătos, întreg în ce priveşte 
facultăţile mintale şi acţiona cu discreţie şi umilinţă. 

Atenţia mi-a fost îndreptată apoi spre altceva. Se părea că are să 
mai fie doar puţin timp de pace. Încă o dată mi-au fost prezentaţi 
locuitorii pământului; şi din nou totul se afla în cea mai mare con- 
fuzie. Luptă, război, vărsare de sânge, foamete şi molime, bântuiau 

pretutindeni. Şi alte naţiuni au fost implicate în acest război şi în 
această încurcătură. Războiul a dus la foamete. Lipsurile şi vărsarea 
de sânge au generat molime. Şi apoi, oamenii îşi dădeau sufletul 
de groază „în aşteptarea lucrurilor care aveau să se întâmple pe 
pământ“( Luca 21, 26 ). 

Vremuri primejdioase 


Lumea necredincioasă trebuie să cugete curând şi la alte lucruri, 
pe lângă felul cum se îmbracă şi cum arată; şi, cum mintea le este 
îndepărtată de la aceste lucruri prin necazuri şi suferinţe, ei nu vor 
mai avea la ce să se întoarcă. Ei nu sunt prizonieri ai speranţei şi 
de aceea nu se întorc spre Cetatea de scăpare. Îşi vor da sufletul de 
groază datorită fricii şi a plânsului. 

Ei nu au făcut din Dumnezeu scăparea lor şi atunci El nu le va 
putea fi mângâiere, ci va râde de nenorocirea lor şi Îşi va bate joc 
atunci când vor fi cuprinşi de teamă. Ei au disprețuit şi au călcat în 
picioare adevărurile din Cuvântul lui Dumnezeu. Şi-au îngăduit să 
se îmbrace extravagant şi şi-au petrecut viaţa în râsete şi veselie. Au 
semănat vânt şi vor secera furtună. În timpul de necaz şi suferinţă a 
popoarelor, vor fi mulţi care nu se vor supune influențelor întinate ale 
lumii şi slujirii lui Satana, care se vor umili înaintea lui Dumnezeu 
şi se vor îndrepta spre El cu toată inima lor şi vor găsi acceptare şi 
iertare. 

Aceia dintre păzitorii Sabatului care nu au dorit să facă nici un 
sacrificiu, ci au cedat în faţa influenţei lumii, trebuie să fie încercaţi 
şi puşi la probă. Primejdule timpului sfârşitului sunt asupra noastră, 
dar în faţa tinerilor se află o încercare pe care ei nu au anticipat-o. Ei 
trebuie să fie aduşi într-un mare necaz. Autenticitatea credinţei lor va 
fi pusă la încercare. Ei susţin că aşteaptă venirea în curând a Fiului 
omului şi, cu toate acestea, mulţi dintre ei au constituit un exemplu 
mizerabil pentru cei necredincioşi. Ei nu au vrut să renunţe la lume, 
ci s-au unit cu cei din lume, au participat la petreceri şi la alte întâlniri 
pentru plăceri, amăgindu-se pe ei înşişi că s-au angajat în distracţii 
nevinovate. Totuşi, mi-a fost arătat că tocmai aceste îngăduinţe îi 
despart de Dumnezeu şi fac din ei copii ai lumii. Dumnezeu nu 
recunoaşte pe căutătorul de plăceri ca fiind urmaşul Său. El nu ne-a 
dat nouă un asemenea exemplu. Numai aceia care se tăgăduiesc pe 
sine, a căror viaţă este serioasă, umilă şi sfântă, sunt adevăraţi urmaşi 

ai lui Isus; şi unii ca aceştia nu-şi pot găsi plăcerea în conversațiile 
uşuratice, lipsite de sens ale iubitorilor lumii. 

O zi de groază se află în faţa noastră. Mi-a fost arătat că trebuie 
aduse mărturii pătrunzătoare şi că aceia care se vor ridica în ajutorul 
Domnului vor primi binecuvântarea Sa. Însă păzitorii Sabatului 
au o lucrare de făcut. Mi-a fost arătat că inelele şi brăţările sunt o 
urâciune şi influenţa fiecărui păzitor al Sabatului trebuie să constituie 
o mustrare faţă de această modă ridicolă, care a fost un paravan spre 
nelegiuire şi care a luat naştere într-o casă de prost renume din Paris. 
Mi-au fost arătate persoane care vor dispreţui sfatul, chiar dacă acesta 
vine din ceruri, vor găsi scuze pentru a evita cea mai pătrunzătoare 
mărturie şi, sfidând toată lumina dată lor, vor purta inele şi brățări 
pentru că aşa este la modă, însă vor suporta consecinţele. 

Mi-a fost prezentată profeția din Isaia 3 ca aplicându-se acestor 
timpuri din urmă şi sunt făcute mustrări fiicelor Sionului, care s-au 
gândit doar la înfăţişarea lor şi la etalare. Citiţi versetul 25: „Bărbaţii 
tăi vor cădea ucişi de sabie şi vitejii tăi în luptă“. Mi-a fost arătat 
că această Scriptură se va împlini exact aşa cum e scrisă. Tinerii 
şi tinerele care susţin că sunt creştini, deşi nu au nici o experienţă 
creştină, care nu au purtat poveri şi nu au avut nici o răspundere, 
trebuie să fie încercaţi. Ei vor fi doborâţi la pământ şi vor tânji după 
o experienţă în ce priveşte lucrurile lui Dumnezeu, dar nu vor reuşi 
acest lucru. 


Războiul îşi pune coiful pe frunte; 
O, Doamne, îndură-Te de poporul Tău acum. 

Organizaţia 


Pe data de 3 august 1861, mi s-a arătat că unii se temeau că 
bisericile noastre vor deveni Babilon dacă se vor organiza; dar că 
cele din centrul statului New York fuseseră cu adevărat Babilon, 
încurcătură. Şi că acum, în afară de cazul când bisericile sunt astfel 
organizate, încât să-şi aşeze şi să-şi aplice ordinea, ele nu au nimic de 
nădăjduit pentru viitor; ele trebuie să se împrăştie în mai multe locuri. 
Învățăturile de mai sus au cultivat elemente de dezbinare. S-a nutrit 
un spirit de urmărire şi acuzare, în loc de zidire constructivă. Dacă 
slujitorii lui Dumnezeu ar lua poziţie, uniți fiind, şi şi-ar menţine 
hotărârea luată, s-ar exercita o influenţă spre unitate în turma lui 
Dumnezeu. Bucăţile separate ar fi rupte în fragmente. Inimile se vor 
simţi laolaltă şi se vor uni ca picăturile de apă. 

Atunci va exista putere şi tărie în rândurile păzitorilor Sabatului, 
ce va depăşi orice lucru la care am fost martori până acum. 

Inimile slujitorilor lui Dumnezeu sunt întristate când merg din 
biserică în biserică şi întâmpină influenţa împotrivitoare a altor frați 
slujitori. Aceştia sunt cei care s-au opus la fiecare pas înainte pe care 
l-a făcut poporul lui Dumnezeu. Inimile acelora care au îndrăznit să 
se aventureze în afară sunt întristate şi suferă datorită lipsei de unitate 
în acţiune din partea colaboratorilor lor. Trăim timpuri solemne. 
Satana şi îngerii cei răi lucrează cu putere mare, având lumea de 
partea lor pentru a-i ajuta. Iar cei ce pretind a fi păzitori ai Sabatului, 
care susţin a crede acest adevăr solemn important, îşi unesc forţele 
cu influenţa puterilor întunericului, pentru a distruge şi a smulge 
ceea ce Dumnezeu a rânduit pentru zidire. Influenţa unora ca aceştia 
este înregistrată ca fiind a celor care întârzie înaintarea reformei în 
rândul poporului lui Dumnezeu. 

Agitaţia cu privire la subiectul organizaţie a scos la iveală o mare 
lipsă de curaj moral din partea slujitorilor care proclamă adevărul 
prezent. Unii, care erau convinşi că organizaţia era un lucru bun, nu 
au luat poziţie în mod hotărât şi nu au susţinut-o. Ei au lăsat ca doar 
puţini să înţeleagă că erau pentru organizaţie. Oare aceasta era tot 

ce cerea Dumnezeu de la ei? Nu; El nu a avut plăcere de tăcerea lor 
laşă şi de lipsa lor de acţiune. Ei se temeau de ocară şi împotrivire. 
Îi observau pe fraţi în general, să vadă care este părerea lor, înainte 
de a lua poziţie cu bărbăţie de partea a ceea ce ei considerau a fi 
drept. Poporul a aşteptat glasul pastorilor lor favoriţi şi, pentru că 
nu au putut auzi nici un răspuns în favoarea organizaţiei din partea 
acestora, au socotit că organizaţia este un lucru rău. 

Astfel, influenţa unora dintre pastori a fost împotriva organizaţiei, 
în timp ce susțineau că sunt în favoarea acesteia. Ei se temeau că îşi 
vor pierde influenţa. Însă cineva trebuie să ia iniţiativa şi să-şi asume 
răspunderea şi totodată riscurile; şi cum persoana care a făcut acest 
lucru s-a obişnuit cu critica şi ocara, va trebui să le suporte şi de data 
aceasta. Colaboratorii săi, care ar trebui să stea alături de ea şi să 
contribuie la ducerea poverii, stau şi privesc să vadă dacă reuşeşte în 
luptă de una singură. Însă Dumnezeu ştie toate suferinţele, chinul, 
lacrimile, descurajarea şi deznădejdea acestei persoane, în timp ce 
mintea îi este împovărată dincolo de limitele ce se pot suporta; şi, 
când e gata să se prăbuşească, Dumnezeu o ridică şi o îndreaptă spre 
odihnă pentru truda sa, răsplata celui credincios; şi apoi iarăşi îşi 
pune umărul sub povara cea grea. Am văzut că toţi vor fi răsplătiți 
după faptele lor. Aceia care evită răspunderea vor întâmpina pierderi 
la sfârşit. Timpul când slujitorii Evangheliei trebuie să stea laolaltă 
este atunci când lupta este tot mai aprigă. 

Datoria faţă de cei săraci 


S-au pus adesea întrebări cu privire la cei săraci care îmbrăţişează 
întreita solie îngerească; şi noi înşine am fost mult timp preocupaţi 
să ştim cum să lucrăm cu discreţie în cazul familiilor sărace care 
îmbrăţişează Sabatul. Însă, pe când mă aflam la Roosevelt, New 
York, pe data de 3 august 1861, mi-au fost arătate câteva lucruri cu 
privire la cei săraci. 

Dumnezeu nu le cere fraţilor noştri să ia asupra lor povara tuturor 
familiilor sărace care îmbrăţişează această solie. Dacă ei ar face acest 
lucru, pastorii ar trebui să înceteze să mai pătrundă în câmpuri noi, 
deoarece fondurile s-ar epuiza. Mulţi sunt săraci datorită lipsei lor 
de hărnicie şi pentru că nu fac economie; ei nu ştiu să folosească 
bine mijloacele pe care le au. Dacă ar fi ajutaţi, acest lucru le-ar 
face rău. Unii vor fi întotdeauna săraci. Dacă ar avea cele mai bune 
venituri, cazurile lor tot nu ar fi rezolvate. Ei nu calculează bine şi ar 
folosi toate mijloacele pe care le-ar avea, fie multe, fie puţine. Unii 
nu ştiu nimic cu privire la tăgăduirea de sine şi economie, cum să 
se ferească de datorii sau cum să pună câte ceva deoparte pentru 
vremuri de nevoie. Dacă biserica i-ar ajuta pe astfel de indivizi, 
în loc să-i lase să se bizuiască pe propriile lor resurse, acest lucru 
le-ar face rău în cele din urmă, pentru că ei ar privi la biserică şi 
ar aştepta să primească ajutor de la ea fără să practice tăgăduirea 
de sine şi economia atunci când au suficiente resurse. Şi dacă nu 
primesc ajutor de fiecare dată, Satana îi ispiteşte şi ei devin geloşi şi 
foarte conştiincioşi cu privire la fraţii lor, temându-se că vor da greş 
în a-şi face toată datoria faţă de ei. Greşeala este de partea lor. Ei se 
înşeală. Ei nu sunt săracii Domnului. 

Sfaturile date în Cuvântul lui Dumnezeu cu privire la ajutorarea 
celor săraci nu se referă la asemenea cazuri, ci la cei afectaţi de 
diferite nenorociri şi la cei în necazuri. Dumnezeu, în providenţa Sa, 
a îngăduit necazuri asupra unor oameni pentru a-i încerca şi a-i pune 
la probă pe alţii. Văduvele şi invalizii există în biserică pentru a fi 
o binecuvântare pentru aceasta. Ei constituie o parte a mijloacelor 

alese de Dumnezeu pentru a dezvolta un caracter adevărat în cei ce 
susţin că sunt urmaşi ai lui Hristos şi de a pune la lucru preţioasele 
trăsături de caracter dovedite de Răscumpărătorul nostru plin de 
milă. 

Mulţi dintre aceia care de-abia trăiesc când sunt singuri aleg să 
se căsătorească şi să-şi întemeieze o familie, când ştiu bine că nu au 
nici un mijloc de susţinere. Şi, mai rău decât aceasta, ei nu ştiu să 
administreze o familie. Familia lor va fi marcată de deprinderile lor 
leneşe, molatice. Nu ştiu să se stăpânească pe ei înşişi, sunt pătimaşi, 
nerăbdători şi nervoşi, nemulţumiţi. Când unii ca aceştia îmbrăţi- 
şează adevărul, simt că li se cuvine să primească ajutor din partea 
fraţilor lor mai bogaţi; iar dacă aşteptările nu le sunt împlinite, ei se 
plâng de biserică şi îi acuză pe fraţi că nu îşi trăiesc credinţa. Cine 
trebuie să fie cei care suferă în acest caz? Trebuie oare subminată 
cauza lui Dumnezeu, iar vistieria în diferite locuri epuizată pentru 
ca să se poarte de grijă acestor familii numeroase ale săracilor? Nu. 
Părinţii trebuie să fie cei care suferă. Însă, în general, ei nu vor su- 
feri lipsuri mai mari după ce îmbrăţişează Sabatul decât au făcut-o 
înainte. 

Există un rău printre unii dintre cei săraci care va duce cu sigu- 
ranţă la ruina lor, dacă nu îl vor birui. Ei au îmbrățișat adevărul cu 
obiceiurile lor grosolane, aspre, necioplite, necultivate, şi este nevoie 
de ceva timp ca să-şi dea seama de grosolănia lor şi că acest lucru 
nu este în conformitate cu caracterul Domnului Hristos. Ei privesc 
la alţii care sunt mai ordonaţi şi mai rafinaţi şi îi socotesc mândri şi 
îi puteţi auzi spunând: „Adevărul ne aduce pe toţi la acelaşi nivel“. 
Însă este o greşeală evidentă să gândeşti că adevărul îl poate trage 
în jos pe cel care îl primeşte. Acesta îl înalţă, îi rafinează gustul, 
îi sfinţeşte judecata şi, dacă este trăit, îl face tot mai mult potrivit 
pentru societatea îngerilor sfinţi din cetatea lui Dumnezeu. Adevărul 
are menirea de a-i înălța pe toţi la un anumit nivel. 

Cei care sunt mai capabili trebuie să aibă întotdeauna o purtare 
nobilă, atunci când au de-a face cu cei săraci şi, de asemenea, trebuie 
să le dea sfaturi bune, iar apoi să-i lase pe ei singuri să se lupte cu 
problemele vieţii. Însă mi-a fost arătat că asupra bisericii stă datoria 
foarte solemnă de a avea o grijă specială pentru văduvele nevoiaşe, 
pentru orfani şi invalizi. 

În epistola lui Pavel către Tit, cap. 2,13 şi 14, citim: „așteptând 
fericita noastră nădejde şi arătarea slavei marelui nostru Dumnezeu 
şi Mântuitor Isus Hristos. El S-a dat pe Sine Însuşi pentru noi, ca 
să ne răscumpere din orice fărădelege şi să-Şi curăţească un norod 
care să fie al Lui, plin de râvnă pentru fapte bune“. Această măreaţă 
lucrare trebuie îndeplinită doar pentru aceia care vor să fie curățiți, 
vor să fie deosebiți şi care manifestă zel pentru fapte bune. Cât 
de mulţi se dau însă înapoi din faţa procesului de curăţire! Ei nu 
doresc să trăiască adevărul, pentru că nu vor să apară ca fiind aparte 
în ochii lumii. Tocmai această amestecare cu lumea ne distruge 
spiritualitatea, curăţia şi zelul. Satana îşi exercită în mod continuu 
puterea pentru a insensibiliza pe poporul lui Dumnezeu, astfel încât 
conştiinţa lor să nu fie sensibilă la ceea ce este păcătos şi pentru ca 
semnul de distincţie între ei şi lume să poată fi nimicit. 

Adesea am primit, prin scrisori, întrebări cu privire la îmbrăcă- 
minte şi unii nu au înţeles corect ce am scris eu. Chiar categoria care 
mi-a fost prezentată ca imitând modele lumii a fost foarte înceată, 
chiar ultima, în a se lăsa afectată sau reformată. O altă clasă de 
oameni, care nu aveau gust în felul de a se îmbrăca şi care nu sunt 
ordonaţi, au profitat de pe urma a ceea ce am scris eu şi au mers în 
cealaltă extremă. Considerând că ei nu sunt mândri, i-au privit pe 
cei ce se îmbracă ordonat şi curat ca fiind mândri. 

Unii au considerat că ciudăţeniile şi neglijenţa în îmbrăcăminte 
constituie o virtute specială. O parte dintre aceştia apucă pe un 
asemenea drum care le distruge influenţa asupra celor necredincioşi. 
Ei îi dezgustă pe cei care ar trebui să beneficieze de pe urma lor. 

În timp ce viziunile au respins mândria şi imitarea modelor lu- 
mii, ele i-au respins de asemenea şi pe cei nepăsători faţă de felul 
cum arată şi care nu sunt curaţi, atât la corp, cât şi în ce priveşte 
îmbrăcămintea. Mi-a fost arătat în mod special că cei care susţin 
adevărul prezent trebuie să aibă grijă în mod deosebit să apară îna- 
intea lui Dumnezeu, în Sabat, într-un mod care să arate că noi Îl 

respectăm pe Creator, care a sfinţit şi a onorat în mod special acea 
zi. Toţi aceia care au o anumită consideraţie faţă de Sabat trebuie 
să fie persoane curate, ordonate în îmbrăcăminte; pentru că ele vor 
apărea în faţa unui Dumnezeu gelos, care este ofensat prin necurăţie 
şi dezordine şi care observă orice semn de lipsă de respect. Unii au 
socotit că este rău să poarte altceva pe cap decât o pălărie de soare. 
Unii ca aceştia cad în extreme grave. Nu poate fi socotită mândrie 
dacă porţi o pălărie curată, simplă, de paie sau de mătase. Credinţa 
noastră, dacă este trăită, ne va conduce să fim atât de simpli în îm- 
brăcăminte, atât de plini de râvnă pentru fapte bune, încât vom fi 
observați ca fiind deosebiți. Însă atunci când ne pierdem gustul pen- 
tru ordine şi curăţenie în îmbrăcăminte, noi părăsim de fapt adevărul, 
deoarece adevărul nu înjoseşte niciodată, ci înalţă. Necredincioşii 
îi privesc pe păzitorii Sabatului ca fiind oameni de jos, iar atunci 
când aceşti credincioşi sunt neglijenţi în îmbrăcăminte, grosolani 
şi neciopliţi în ce priveşte manierele, influenţa lor nu face altceva 
decât să consolideze această concluzie a necredincioşilor. Aceia care 
susţin că sunt creştini în mijlocul primejdiulor din timpul sfârşitului 
şi nu imită Modelul umil, tăgăduitor de sine, se aşează ei înşişi în 
rândul vrăjmaşului. El îi consideră supuşii săi şi ei îi slujesc, fiind 
tot atât de important ca oricare dintre supuşii lui, pentru că ei au un 
nume pe care ar trebui să-l reprezinte, dar sunt morți. Alţii îi iau ca 
exemplu şi, mergând pe urma lor, pierd cerul, căci, dacă aceştia nu 
ar fi susţinut că sunt creştini, exemplul lor nu ar fi însemnat nimic. 
Aceşti pretinşi creştini, neconsacraţi, nu sunt conştienţi de greutatea 
influenţei lor. Ei fac ca lupta să fie mult mai grea pentru cei care vor 
constitui poporul deosebit al lui Dumnezeu. Pavel, în Tit 2, 15, se 
referă la poporul care aşteaptă venirea lui Hristos. El spune: „Spune 
lucrurile acestea, sfătuieşte şi mustră cu deplină putere. Nu lăsa pe 
nimeni să te dispreţuiască“. 

În timp ce ne prezentăm mărturia împotriva mândriei şi modelor 
lumii, întâmpinăm scuzele îndreptăţirii de sine. Unii sunt stimulaţi 
de exemplul altora. Cutare soră poartă inele; dacă e rău ca eu să 
port inele, e rău şi pentru ea. Copiii urmează exemplul altor copii, 
ai căror părinţi sunt păzitori ai Sabatului. Fratele A. este diacon în 
biserică. Copiii lui poartă inele şi de ce ar fi mai rău pentru mine, 
dacă port inele, decât este pentru ei? Aceia care prin exemplul lor 
le oferă creştinilor neconsacraţi argumente pentru a nu fi deosebiți 

constituie o piedică în calea celor slabi; va trebui ca aceştia să dea 
socoteală lui Dumnezeu pentru exemplul lor. Sunt întrebată adesea: 
„Ce părere ai despre inele şi brățări?“ Eu răspund: V-am dat lumina 
pe care am primit-o. Mi-a fost arătat că inelele reprezintă o ruşine 
şi că noi nu ar trebui să încurajăm nicidecum o modă atinsă într-o 
asemenea măsură de ridicol. 

Adesea sunt surprinsă să aud: „Sora White spune că nu este 
greşit să purtăm inele mici“. Nimeni nu m-a auzit vreodată spunând 
aşa ceva. După ce spun tot ce am de spus cu privire la inele, nimic 
nu mă poate determina câtuşi de puţin să încurajez pe cineva să 
poarte aşa ceva. Plăpumile matlasate, pompoase, şi inelele sunt 
nenecesare. Cel care ne-a creat nu a rânduit niciodată ca noi să 
fim deformaţi cu inele sau altceva ce ar semăna cu acestea. Însă 
poporul lui Dumnezeu a fost atât de mult timp călăuzit de invențiile 
şi modele lumii, încât nu doreşte să meargă independent de acestea. 
Când studiez Scripturile, sunt alarmată pentru starea Israelului lui 
Dumnezeu din aceste timpuri din urmă. Ei sunt îndemnați să fugă 
de idolatrie. Mă tem că sunt adormiţi şi se conformează atât de mult 
lumii, încât le va fi greu să discearnă cine Îi slujeşte lui Dumnezeu 
şi cine nu Îi slujeşte. Distanţa dintre Domnul Hristos şi poporul 
Său se măreşte, dar se micşorează între acesta şi lume. Semnele 
de distincţie între pretinsul popor al lui Dumnezeu şi lume aproape 
că au dispărut. Ca şi Israelul din vechime, ei urmează urâciunile 
popoarelor din jurul lor. 

Din cele ce mi-au fost arătate, inelele şi brăţările constituie o 
urâciune. Sunt indecente, imorale, iar poporul lui Dumnezeu gre- 
şeşte dacă urmează într-o măsură cât de mică sau încurajează această 
modă. Aceia care susţin că sunt poporul deosebit al lui Dumnezeu 
ar trebui să dea la o parte inelele, iar felul în care procedează în 
această privinţă trebuie să constituie o mustrare vie pentru cei care 
poartă inele. Unii pot aduce ca scuze convenienţele. Eu am călă- 
torit mult şi mi-am dat seama că sunt multe inconvenienţe privind 
purtarea de inele. Cei care susţin că sunt necesare din motive de 
sănătate le poartă iarna, când sunt mai vătămătoare decât plăpumile 
bogat matlasate. Pe când călătoream cu trenul sau cu trăsura, am fost 
nevoită adesea să exclam: O, modestie, unde îţi este roşeaţa! Am 
văzut grupuri mari îngrămădindu-se în vagoane şi, pentru a putea 
înainta, inelele şi brăţările trebuia ridicate şi aşezate într-un fel inde- 

cent. Iar expunerea conformaţiei era de zece ori mai proeminentă 
la cei care purtau inele decât la cei care nu purtau. Dacă nu ar fi 
fost vorba de modă, cei care se expuneau astfel cu indecenţă ar fi 
fost fluieraţi; însă modestia şi decenţa sunt sacrificate dumnezeului 
modei. Fie ca Dumnezeu să izbăvească pe poporul Său de acest 
păcat trist! Dumnezeu nu Se va îndura de cei care sunt sclavii modei. 
Însă, presupunând că este vorba de convenienţe în purtarea de inele, 
dovedeşte aceasta că este bine a fi purtate? Moda se va schimba, iar 
convenienţa nu va mai fi menţionată. Este datoria fiecărui copil al 
lui Dumnezeu să se întrebe: „Prin ce mă deosebesc eu de lume?“ 
Să suferim puţin datorită faptului că nu suntem ca ceilalţi şi să fim 
de partea cea bună. Ce cruci poartă poporul lui Dumnezeu? Ei se 
amestecă cu lumea, se fac părtaşi la spiritul ei, la modul de a se 
îmbrăca, vorbi şi acţiona al acesteia. 

Citiţi 1 Timotei 2, 9.10: „De asemenea, femeile să se roage 
îmbrăcate în chip cuviincios, cu ruşine şi sfială; nu cu împletituri 
de păr, nici cu aur, nici cu mărgăritare, nici cu haine scumpe; ci cu 
fapte bune, cum se cuvine femeilor care spun că sunt evlavioase.“ 
De asemenea, | Petru 3, 3-5: „Podoaba voastră să nu fie podoaba 
de afară care stă în împletitura părului, în purtarea de scule de 
aur sau în îmbrăcarea hainelor, ci să fie omul ascuns al inimii, în 
curăţia nepieritoare a unui duh blând şi liniştit, care este de mare 
preţ înaintea lui Dumnezeu. Astfel se împodobeau odinioară sfintele 
femei, care nădăjduiau în Dumnezeu şi erau supuse bărbaţilor lor.“ 

Puterea exemplului este mare. Sora A. se aventurează să poarte 
inele mici. Sora B. spune: „Nu e mai păcat ca eu să port inele de 
cum este ca sora A să poarte“, şi ea le poartă un pic mai mari. Sora 
C. imită exemplul surorilor A. şi B. şi poartă inele mai mari decât 
ale acestora, însă toate susţin că inelele lor sunt mici. 

Părinţii care vor să-şi înveţe copiii cât de rău este să urmezi 
modele lumii au de dus o luptă grea. Ei întâmpină replici ca acestea: 
„De ce, mamă, surorile A, B. şi C. poartă inele? Dacă este păcat 
pentru mine, este şi pentru ele.“ Ce pot spune părinţii? 

Ei ar trebui să dea un exemplu bun copiilor lor şi, deşi exemplul 
pretinşilor urmaşi ai lui Hristos îi fac pe copii să creadă că părinţii 
lor sunt prea exigenţi şi severi în restricțiile lor, totuşi Dumnezeu 
va binecuvânta eforturile acestor părinţi conştiincioşi. Dacă părinții 
nu iau o poziţie hotărâtă, fermă, copiii vor fi duşi de curent, căci 

Satana şi îngerii lui cei răi lucrează asupra minților lor, iar exemplul 
pretinşilor creştini, neconsacraţi, face ca lucrarea de biruire a răului 
să fie şi mai grea pentru ei. Totuşi, cu credinţă în Dumnezeu şi 
rugăciune serioasă, părinţii credincioşi ar trebui să meargă înainte, 
pe această cale aspră a datoriei. Calea crucii este în sus şi înainte. Şi 
pe măsură ce mergem înainte pe aceasta, căutând lucrurile de sus, 
trebuie să lăsăm departe, tot mai departe lucrurile care aparţin de 
pământ. În timp ce lumea şi oamenii fireşti se îndreaptă în jos, spre 
moarte, aceia care urcă muntele vor avea de făcut eforturi, căci, dacă 
nu, vor fi traşi în jos, ca şi ei. 

Copiii lumii sunt numiţi fiii întunericului. Ei sunt orbiţi de dum- 
nezeul acestei lumi şi sunt conduşi de spiritul prinţului întunericului. 
Ei nu se pot bucura de lucrurile cereşti. Copiii luminii sunt legaţi 
de lucrurile de sus. Ei lasă în urma lor lucrurile acestei lumi şi 
împlinesc porunca: „leşiţi din mijlocul lor, despărţiți-vă de ei“( 2 
Corinteni 6, 17 ). Aici găsim o făgăduinţă condiţionată: „Vă voi 
primi“. De la început, Domnul Hristos l-a ales pe poporul Său şi l-a 
scos din lume, i-a cerut să se despartă de aceasta şi să nu ia parte la 
lucrările neroditoare ale întunericului. Dacă ÎI iubesc pe Dumnezeu 
şi îi păzesc poruncile, copiii Lui, nu vor fi prieteni cu lumea şi nu vor 
iubi plăcerile ei. Nu poate exista înţelegere între Hristos şi Belial. 

Profetul Ezra, un alt slujitor credincios al comunităţii ebraice, a 
fost uluit atunci când căpeteniile au venit la el, spunând: „Poporul lui 
Israel, preoţii şi leviţii nu s-au despărțit de popoarele acestor ţări şi 
au făcut urâciunile lor“( Ezra 9, 1 ). „După tot ce ni s-a întâmplat din 
pricina faptelor rele şi a marilor greşeli pe care le-am făcut, măcar 
că Tu, Dumnezeule, nu ne-ai pedepsit după fărădelegile noastre, 
se cuvine ca acum, când ne-ai păstrat pe aceşti oameni scăpaţi, să 
începem iarăşi să călcăm poruncile Tale şi să ne încuscrim cu aceste 
popoare urâcioase? N-ar izbucni atunci iarăşi mânia Ta împotriva 
noastră, până acolo încât ne-ar nimici, fără să lase nici o rămăşiţă, 
nici robi izbăviţi? Doamne, Dumnezeul lui Israel, Tu eşti drept; căci 
astăzi noi suntem o rămăşiţă de robi izbăviţi. lată-ne înaintea Ta ca 
nişte vinovaţi, şi din această pricină nu putem sta înaintea Ta.“( Ezra 
9, 13-15); 

2 Cronici 36, 14-16: „Toate căpeteniile preoţilor şi poporului au 
înmulţit şi ei fărădelegile, după toate urâciunile neamurilor, şi au 
pângărit Casa Domnului, pe care o sfinţise El în Ierusalim. Domnul, 

Dumnezeul părinților lor, a dat din vreme trimişilor Săi însărcinarea 
să-i înştiinţeze, căci voia să cruţe pe poporul Său în locaşul Său. Dar 
ei şi-au bătut joc de trimişii lui Dumnezeu, I-au nesocotit cuvintele 
şi au râs de proorocii Lui, până când mânia Domnului împotriva 
poporului a ajuns fără leac“. 

Leviticul 18,26.27: „Păziţi dar legile şi poruncile Mele şi nu 
faceţi nici una din aceste spurcăciuni, nici băştinaşul, nici străinul 
care locuieşte în mijlocul vostru. Căci toate aceste spurcăciuni le-au 
făcut oamenii din ţara aceasta, care au fost înaintea voastră în ea, şi 
astfel ţara a fost pângărită“. 

Deuteronom 32, 16-22: „L-au întărâtat la gelozie prin dumnezei 
străini, L-au mâniat prin urâciuni. Au adus jertfe dracilor, unor 
idoli care nu sunt dumnezeii, unor dumnezei pe care nu-i cunoşteau, 
dumnezei noi veniţi de curând, de care nu se temuseră părinţii noştri. 
Ai părăsit Stânca cea care te-a născut, şi ai uitat pe Dumnezeul 
care te-a întocmit. Domnul a văzut lucrul acesta şi S-a mâniat, S-a 
supărat pe fiii şi fiicele Lui. El a zis: «Îmi voi ascunde faţa de ei 
şi voi vedea care le va fi sfârşitul, căci sunt un neam stricat, sunt 
nişte copii necredincioşi. Mi-au întărâtat gelozia prin ceea ce nu este 
Dumnezeu, M-au mâniat prin idolii lor deşerți şi Eu îi voi întărâta la 
gelozie printr-un popor care nu este un popor. Îi voi mânia printr-un 
neam fără pricepere. Căci focul mâniei Mele s-a aprins şi va arde 
până în fundul locuinţei morţilor, va nimici pământul şi roadele lui, 
va arde temeliile munţilor»“. 

Aici citim avertizările pe care le-a dat Dumnezeu vechiului Israel. 
Nu a fost voia Sa ca ei să hoinărească atât de mult timp în pustie; 
El i-ar fi adus imediat în Țara Făgăduită dacă s-ar fi supus şi le-ar fi 
plăcut să fie conduşi de El; însă, pentru că ei L-au întristat atât de 
des în pustie, El a jurat în mânia Lui că nu vor intra în odihna Lui 
şi i-a salvat doar pe doi care L-au urmat pe deplin. Dumnezeu i-a 
cerut poporului Său să se încreadă doar în El. Nu a dorit ca ei să 
primească ajutor de la cei care nu Îi slujeau Lui. 

Vă rog să citiți Ezra 4, 1-5: „„Vrăjmaşii lui Iuda şi Beniamim 
au auzit că fiii robiei zidesc un Templu Domnului, Dumnezeului 
lui Israel. Au venit la Zorobabel şi la capii de familii şi le-au zis: 
«Să zidim şi noi cu voi; Căci şi noi chemăm ca şi voi pe Dumnezeul 
vostru, şi-l aducem jertfe din vremea lui Essar — Hadon, împăratul 
Asiriei, care ne-a adus aici». Dar Zorobabel, Iosua şi ceilalți capi ai 

familiilor lui Israel, le-au răspuns: «Nu se cuvine să zidiţi împreună 
cu noi Casa Domnului, Dumnezeului nostru, căci noi singuri o vom 
zidi Domnului, Dumnezeului lui Israel, cum ne-a poruncit împăratul 
Cir, împăratul perşilor.» Atunci oamenii ţării au muiat inima poporu- 
lui lui Iuda; l-au înfricoşat ca să-l împiedice să zidească şi au mituit 
cu preţ de argint pe sfetnici ca să zădărnicească lucrarea.“ 

Ezra 8, 21-23: „Acolo, la râul Ahava, am vestit un post de sme- 
rire înaintea Dumnezeului nostru, ca să cerem de la El o călătorie 
fericită pentru noi, pentru copiii noştri şi pentru tot ce era al nostru. 
Mi-era ruşine să cer împăratului o oaste de însoţire şi călăreţi, ca să 
ne ocrotească împotriva vrăjmaşului pe drum, căci spusesem împă- 
ratului: Mâna Dumnezeului nostru este, spre binele lor, peste toți cei 
ce-L caută, dar puterea şi mânia Lui sunt peste toţi cei ce-L părăsesc. 
Pentru aceasta am postit şi am chemat pe Dumnezeul nostru. Şi El 
ne-a ascultat.“ 

Profetul acestor înaintaşi nu priveau poporul ţării ca fiind închi- 
nători ai adevăratului Dumnezeu şi, deşi aceştia pretindeau că le 
sunt prieteni şi vor să-i ajute, ei nu îndrăzneau să se unească cu ei 
în nici unul din lucrurile care privea închinarea faţă de El. Când 
erau pe punctul de a pleca la Ierusalim pentru a construi Templul 
lui Dumnezeu şi pentru a restaura închinarea faţă de El, ei nu au 
cerut ajutor împăratului pentru drumul pe care-l aveau de făcut, ci, 
cu post şi rugăciune, au căutat pe Domnul pentru ajutor. Ei credeau 
că Domnul îi va apăra şi-i va ajuta pe slujitorii Săi în eforturile lor 
de a-l sluji. Creatorul tuturor lucrurilor nu are nevoie de ajutor din 
partea vrăjmaşilor Săi pentru a restaura închinarea adevărată faţă 
de El. El nu cere jertfă din partea celor nelegiuiţi şi nici nu acceptă 
darurile acelora care au alţi dumnezei în afară de Domnul. 

Adesea auzim remarca: „Sunteţi prea exclusivişti.“ Ca popor, 
noi facem orice sacrificiu ca să salvăm suflete sau să le conducem la 
adevăr. Însă, noi nu îndrăznim să ne unim cu ei să iubim lucrurile 
pe care le iubesc ei şi să fim prieteni cu lumea, căci atunci am fi în 
vrăjmăşie cu Dumnezeu. 

Citind următoarele pasaje din Scriptură, vom vedea cum a privit 
Dumnezeu pe vechiul Israel: 

Psalm 135,4: „Căci Domnul Şi-a ales pe Iacov, pe Israel ca să 
fie al Lui.“ 

Deuteronom 14, 2: „Căci tu eşti un popor sfânt pentru Domnul, 
Dumnezeul tău şi Domnul Dumnezeul tău te-a ales, ca să fii un 
popor al Lui dintre toate popoarele de pe faţa pământului“. 

Deuteronom 7, 0-7: „Căci tu eşti un popor sfânt pentru Domnul, 
Dumnezeul tău; Domnul Dumnezeul tău te-a ales ca să fii un popor 
al Lui dintre toate popoarele de pe faţa pământului. Nu doar pentru 
că întreceţi la număr pe toate celelalte popoare S-a alipit Domnul de 
Vol şi v-a ales, căci voi sunteţi cel mai mic dintre toate popoarele“. 

Exodul 33, 16: „Cum se va şti că am căpătat trecere înaintea Ta, 
eu şi poporul Tău? Oare nu când vei merge Tu cu noi şi când prin 
aceasta vom fi deosebiți, eu şi poporul Tău, de toate popoarele de pe 
faţa pământului?“ 

Cât de adesea s-a răzvrătit vechiul Israel şi cât de adesea au fost 
atinşi de judecăţile Lui şi mii dintre ei au pierit, fiindcă nu vroiau 
să ia seama la poruncile lui Dumnezeu care îi alesese pe ei! Israelul 
lui Dumnezeu din aceste timpuri ale sfârşitului este în continuă 
primejdie de a se amesteca cu lumea şi a pierde toate semnele care 
îl deosebesc ca popor ales al lui Dumnezeu. Citiţi din nou Tit 2, 
13-15. Suntem aduşi aici la timpul sfârşitului, când Dumnezeu Îşi 
curăţeşte pentru El Însuşi un popor deosebit. Să-L provocăm noi 
oare aşa cum a făcut vechiul Israel, să atragem asupra noastră mânia 
Lui, îndepărtându-ne de El, amestecându-ne cu lumea şi urmând 
urâciunile popoarelor din jurul nostru? 

Domnul îl pusese deoparte să-l fie credincios Lui; această consa- 
crare faţă de Dumnezeu şi această separare de lume au fost în mod 
clar şi hotărât înfăţişate atât în Vechiul, cât şi în Noul Testament. 
Există un zid de despărţire pe care Însuşi Domnul L-a pus între 
lucrurile din lume şi lucrurile pe care El le-a ales din lume şi le-a 
sfinţit pentru El. Chemarea şi caracterul poporului lui Dumnezeu 
sunt deosebite, perspectivele lor sunt deosebite şi aceste particu- 
larităţi îi fac să fie deosebiți de toate celelalte popoare. Toţi aceia 
care fac parte din poporul lui Dumnezeu de pe pământ alcătuiesc un 
singur trup, de la începutul până la sfârşitul timpului. Ei au un singur 
Cap care călăuzeşte şi stăpâneşte trupul. Aceleaşi cerinţe care erau 
pentru Israelul din vechime sunt şi pentru poporul lui Dumnezeu de 
acum: să fie despărțiți de lume. Căpetenia Bisericii nu s-a schimbat. 
Experienţa creştinilor din aceste zile seamănă cu călătoriile vechiu- 

lui Israel. Vă rog, citiți | Corinteni 10, în special de la versetul 6 
până la versetul 15: 

„ŞI aceste lucruri s-au întâmplat ca să ne slujească nouă drept 
pilde, ca să nu poftim după lucruri rele, cum au poftit ei. Să nu fiți 
închinători la idoli, ca unii dintre ei, după cum este scris: «Poporul a 
şezut să mănânce şi să bea; şi s-au sculat să joace.» Să nu curvim 
cum au făcut unii din ei, aşa că într-o singură zi au căzut douăzeci şi 
trei de mii. Să nu ispitim pe Domnul, cum L-au ispitit unii din ei, 
care au pierit prin şerpi. Să nu cârtiţi cum au cârtit unii din ei, care 
au fost nimiciţi de Nimicitorul. Aceste lucruri li s-au întâmplat ca să 
ne slujească drept pilde, şi au fost scrise pentru învăţătura noastră, 
peste care au venit sfârşiturile veacurilor. Astfel dar, cine crede că 
stă în picioare, să ia seama să nu cadă. Nu v-a ajuns nici o ispită 
care să nu fi fost potrivită cu puterea omenească. Şi Dumnezeu, care 
este credincios, nu va îngădui să fiţi ispitiţi peste puterile voastre; ci, 
împreună cu ispita, a pregătit şi mijlocul să ieşiţi din ea, ca s-o puteţi 
răbda. De aceea, prea iubiții mei, fugiţi de închinarea la idoli. Vă 
vorbesc ca unor oameni cu judecată: judecaţi voi singuri ce spun.“ 

] loan 3, 1: „Vedeți ce dragoste ne-a arătat Tatăl, să ne numim 
copii ai lui Dumnezeu! Şi suntem. Lumea nu ne cunoaşte, pentru că 
nu L-a cunoscut nici pe El.“ 

] loan 2, 15-17: „Nu iubiţi lumea, nici lucrurile din lume. Dacă 
iubeşte cineva lumea, dragostea Tatălui nu este în el. Căci tot ce este 
în lume: pofta firii pământeşti, pofta ochilor şi lăudăroşia vieţii, nu 
este de la Tatăl, ci din lume. Şi lumea şi pofta ei trec; dar cine face 
voia lui Dumnezeu, rămâne în veac.“ 

2 Petru 2, 20: „În adevăr, dacă, după ce au scăpat de întinăciu- 
nile lumii, prin cunoaşterea Domnului şi Mântuitorului nostru Isus 
Hristos, se încurcă iarăşi şi sunt biruiţi de ele, starea lor de pe urmă 
se face mai rea decât cea dintâi“. 

Iacov 4, 41: „Suflete prea curvare! Nu ştiţi că prietenia lumii este 
vrăjmăşie cu Dumnezeu? Aşa că cine vrea să fie prieten cu lumea se 
face vrăjmaş cu Dumnezeu“. 

Iacov 1, 27: „Religiunea curată şi neîntinată înaintea lui Dumne- 
zeu, Tatăl nostru, este să cercetăm pe orfani şi văduve în necazurile 
lor şi să ne păzim neîntinaţi de lume“. 

Tit 2, 12: „Şi ne învaţă s-o rupem cu păgânătatea şi cu poftele 
lumeşti şi să trăim în veacul de acum cu cumpătare, dreptate şi 
evlavie“. 

Romani 12, 2: „Să nu vă potriviţi chipului veacului acestuia, ci 
să vă prefaceţi prin înnoirea minţii voastre, ca să puteţi deosebi bine 
voia lui Dumnezeu, cea bună, plăcută şi desăvârşită“. 

loan 17, 14.15.17: „Le-am dat Cuvântul Tău; şi lumea i-a urât, 
pentru că ei nu sunt din lume, după cum Eu nu sunt din lume. Nu 
te rog să-i iei din lume, ci să-i păzeşti de cel rău. Sfinţeşte-i prin 
adevărul Tău; Cuvântul Tău este adevărul“. 

Luca 6, 22.23: „Ferice de voi, când oamenii vă vor uri, vă vor 
izgoni dintre ei, vă vor ocărt şi vor lepăda numele vostru ca ceva 
rău, din pricina Fiului omului! Bucuraţi-vă în ziua aceea şi săltaţi 
de veselie; pentru că răsplata voastră este mare în cer; căci tot aşa 
făceau părinţii lor cu proorocii“. 

loan 15, 16-19: „Nu voi M-aţi ales pe Mine, ci Eu v-am ales pe 
voi; şi v-am rânduit să mergeţi şi să aduceţi roadă, şi roada voastră 
să rămână, pentru ca orice veţi cere de la Tatăl, în Numele Meu, să 
vă dea. Vă poruncesc aceste lucruri, ca să vă iubiţi unii pe alţii. Dacă 
vă urăşte lumea, ştiţi că pe Mine M-a urât înaintea voastră. Dacă 
aţi fi din lume, lumea ar iubi ce este al ei; dar, pentru că nu sunteţi 
din lume, şi pentru că Eu v-am ales din mijlocul lumii, de aceea vă 
urăşte lumea“. 

] loan 4, 4.5: „Voi, copilaşilor, sunteţi din Dumnezeu; şi i-ați 
biruit, pentru că Cel ce este în voi este mai mare decât cel ce este 
în lume. Ei sunt din lume; de aceea, vorbesc ca din lume şi lumea îi 
ascultă“. 

1 loan 2, 5.6: „Dar cine păzeşte Cuvântul Lui, în el dragostea lui 
Dumnezeu a ajuns desăvârşită; prin aceasta ştim că suntem în El. 
Cine zice că rămâne în EI, trebuie să trăiască şi el cum a trăit Isus“. 

] Petru 2, 9: „Voi însă sunteţi o seminţie aleasă, o preoţie împără- 
tească, un neam sfânt, un popor pe care Dumnezeu ŞI l-a câştigat ca 
să fie al Lui, ca să vestiți puterile minunate ale Celui ce v-a chemat 
din întuneric la lumina Sa minunată“. 

Când citim Cuvântul lui Dumnezeu, este atât de evident că popo- 
rul Său trebuie să fie deosebit şi distinct de lumea necredincioasă din 
jurul lor. Poziţia noastră este de mare însemnătate şi înfricoşătoare; 
pentru că trăim în timpul sfârşitului, cât este de important să imităm 

exemplul Domnului Hristos şi să umblăm exact aşa cum a umblat 
EI. „Dacă voieşte cineva să vină după Mine, să se lepede de sine, 
să-şi ia crucea şi să Mă urmeze“( Matei 16, 24 ). Părerile şi înţelep- 
ciunea oamenilor nu trebuie să ne călăuzească sau să ne stăpânească. 
Acestea îndepărtează întotdeauna de cruce. Slujitorii lui Hristos nu 
au aici nici cămin, nici vreo comoară. Ce bine ar fi ca ei să înţeleagă 
că numai pentru că Domnul locuieşte între noi putem trăi în pace 
şi siguranţă printre vrăjmaşii noştri. Nu este privilegiul nostru să 
pretindem favorurile speciale ale lumii. Trebuie să consimţim să fim 
săraci şi dispreţuiţi în mijlocul oamenilor, până ce lupta se va sfârşi 
şi se va obţine biruinţa. Mădularele lui Hristos sunt chemate să iasă 
afară din lume şi să se despartă de prietenia şi spiritul lumii; tăria 
lor constă în faptul că sunt aleşi şi primiţi de Dumnezeu. 

Fiul lui Dumnezeu era moştenitorul tuturor lucrurilor şi stăpâni- 
rea ŞI slava acestei lumi I-au fost promise Lui. Cu toate acestea, când 
a venit în această lume, nu a venit cu bogății sau splendoare. Lumea 
nu înţelegea unirea Sa cu Tatăl; desăvârşirea şi slava caracterului Său 
divin erau ascunse de la ei. De aceea, El a fost „disprețuit şi părăsit 
de oameni“, şi „noi am crezut că este pedepsit, lovit de Dumnezeu 
şi smerit““( Isaia 53, 3 ). Aşa cum a fost Domnul Hristos când a fost 
în lume, aşa trebuie să fie şi urmaşii Lui. Ei sunt fii ai lui Dumnezeu, 
împreună moştenitori cu Hristos; iar domnia şi stăpânirea le aparţin 
lor. Lumea nu înţelege caracterul şi chemarea lor sfântă; ei nu văd că 
aceştia fac parte din familia lui Dumnezeu. Unirea şi părtăşia lor cu 
Tatăl şi Fiul nu sunt vădite şi, în timp ce lumea priveşte la umilirea 
şi ruşinea lor, nu se vede ceea ce sunt sau ce vor fi. Ei sunt străini. 
Lumea nu îi cunoaşte şi nu apreciază motivele care îi însufleţesc. 

Lumea este coaptă pentru nimicire. Dumnezeu îi va mai putea 
suporta pe păcătoşi doar foarte puţin. Ei trebuie să bea drojdia paha- 
rului mâniei Sale neamestecate cu milă. Aceia care vor fi moştenitori 
ai lui Dumnezeu şi împreună moştenitori cu Hristos ai moştenirii 
veşnice vor fi deosebiți de ceilalţi. Da, atât de deosebiți, încât Dum- 
nezeu aşează un semn asupra lor, care îi desemnează ca fiind ai 
Săi, cu totul ai Săi. Credeţi voi că Dumnezeu va primi, onora şi 
recunoaşte un popor atât de amestecat cu lumea, încât se deosebeşte 
de aceasta doar cu numele? Citiţi din nou Tit 2, 13-15. Se va şti în 
curând cine este de partea Domnului, cine nu se va ruşina de Isus. 
Aceia care nu au curajul moral de a lua în mod conştient poziţie în 

faţa necredincioşilor, de a părăsi practicile lumii şi de a imita viaţa 
plină de tăgăduire de sine a lui Hristos se vor ruşina de El şi nu le va 
plăcea exemplul Lui. 

Poporul lui Dumnezeu va fi pus la probă şi încercat. Între păzito- 
rii Sabatului trebuie să aibă loc o lucrare de cercetare. Ca şi vechiul 
Israel, cât de repede ÎI uităm noi pe Dumnezeu şi lucrările Sale mi- 
nunate şi ne răzvrătim împotriva Lui! Unii privesc la lume şi doresc 
să-i urmeze practicile şi să ia parte la plăcerile ei tot aşa cum copiii 
lui Israel au privit înapoi spre Egipt, poftind după lucrurile bune de 
care se bucuraseră acolo şi pe care Dumnezeu hotărâse să le țină 
departe de ei, pentru a-i pune la încercare şi a le proba astfel credin- 
cioşia faţă de Sine. El dorea să vadă dacă poporul Său preţuia ceea 
ce făcea pentru el şi izbăvirea pe care i-o dăduse într-un mod atât de 
minunat, mai mult decât lucrurile de care se bucurase în Egipt, în 
robia unui popor tiran şi idolatru. 

Toţi urmaşii adevăraţi ai lui Hristos va trebui să facă sacrificii. 
Dumnezeu va încerca şi va pune la probă autenticitatea credinţei 
lor. Mi-a fost arătat că adevărații urmaşi ai lui Isus vor da la o parte 
petrecerile, balurile şi alte întruniri de dragul plăcerii. Acolo ei nu Îl 
pot întâlni pe Domnul Isus şi mintea lor nu poate fi înălţată către cer 
şi în acele locuri nu va fi nici o influenţă prin care să crească în har. 
Ascultarea de Cuvântul lui Dumnezeu ne conduce să lăsăm deoparte 
toate aceste lucruri şi să ne despărțim de ele. Lucrurile lumii sunt 
căutate şi considerate demne de a fi administrate şi a avea plăcere 
de ele, de toţi aceia care nu iubesc cu toată devoţiunea lor crucea şi 
nu sunt închinători spirituali ai lui Isus Cel răstignit. 

Există pleavă printre noi şi de aceea suntem atât de slabi. Unii 
se apleacă mereu spre lume. Vederile şi simţămintele lor se armo- 
nizează mult mai bine cu spiritul lumii decât cu acela al urmaşilor 
umili ai lui Hristos. Pentru ei este cu totul normal să prefere compa- 
nia acelora al căror spirit se potriveşte cel mai bine cu al lor. Şi unii 
ca aceştia au o influenţă chiar mult prea mare în mijlocul poporului 
lui Dumnezeu. Ei stau între ei, au un nume printre ei şi sunt o pri- 
velişte pentru necredincioşi şi cei slabi şi neconsacraţi din biserică. 
Aceste persoane cu două feţe vor avea întotdeauna obiecţii în faţa 

mărturiei clare, pătrunzătoare, care mustră păcatele oamenilor. În 
aceste vremuri critice, aceste persoane ori se vor converti pe deplin 
şi vor fi sfinţite prin ascultarea de adevăr, ori vor fi lăsaţi să fie cu 
lumea, căreia îi aparţin, pentru a-şi primi răsplata care va fi dată 
lumii. 

„După roadele lor îi veți cunoaşte“ ( Matei 7, 20 ). Toți urmaşii 
lui Hristos aduc roade spre slava Lui. Vieţile lor stau ca mărturie că 
Duhul lui Dumnezeu a lucrat în ei o lucrare bună, iar roada lor este 
spre sfințire. Vieţile lor sunt înalte şi curate. Cei care nu aduc roadă 
nu au experienţă în lucrurile lui Dumnezeu. Ei nu sunt în viţă. Citiţi 
loan 15, 4.5: „Rămâneţi în Mine, şi Eu voi rămâne în voi. După cum 
mlădiţa nu poate aduce roadă de la sine, dacă nu rămâne în viţă, 
tot aşa, nici voi nu puteţi aduce roadă dacă nu rămâneţi în Mine. 
Eu sunt Viţa, voi sunteţi mlădiţele. Cine rămâne în Mine, şi în cine 
rămân Eu, aduce multă roadă; căci despărțiți de Mine nu puteţi face 
NIMIC“. 

Dacă dorim să ne închinăm în spirit lui Isus Hristos, noi trebuie să 
sacrificăm orice idol şi să ascultăm cu totul de primele patru porunci. 
Matei 22, 37.38: „Isus i-a spus: «Să iubeşti pe Domnul, Dumnezeul 
tău, cu toată inima ta, cu tot sufletul tău şi cu tot cugetul tău. Aceasta 
este cea dintâi şi cea mai mare poruncă.» Primele patru porunci 
nu îngăduie să ne îndepărtăm de Dumnezeu din punct de vedere al 
simţămintelor noastre. Nimic nu trebuie să ne umbrească sau să ne 
ia din bucuria supremă pe care trebuie să o avem în El. Orice lucru 
care ne îndreaptă simţămintele şi în altă direcţie şi îndepărtează 
din suflet dragostea supremă pentru Dumnezeu constituie un idol. 
Inimile noastre de carne se lipesc de idolii noştri şi caută să îi ducă 
mai departe; însă noi nu putem să înaintăm până ce nu îi îndepărtăm, 
pentru că aceştia ne despart de Dumnezeu. Căpetenia bisericii Şi-a 
ales poporul din lume şi îi cere să fie despărțit de ea. El doreşte ca 
spiritul poruncilor Sale să îi atragă pe ai Săi spre EI şi să îi separe de 
ceea ce este în lume. A iubi pe Dumnezeu şi a ţine poruncile Sale 
înseamnă a fi departe de a iubi plăcerile şi prietenia lumii. Nu poate 
exista înţelegere între Hristos şi Belial. Poporul lui Dumnezeu se 
poate încrede pe deplin cu totul în El şi astfel să meargă fără teamă 
înainte, pe calea ascultării de El. 

Mi-a fost arătat că noi trebuie să fim apăsaţi din toate părțile 
şi să rezistăm cu toată puterea tuturor linguşirilor şi invențiilor lui 
Satana. El s-a transformat într-un înger de lumină şi înşeală mii 
de oameni, ţinându-i captivi. Foloasele pe care le trage el de pe 
urma cunoaşterii minţii umane sunt teribile. Aici, ca şi şarpele, el 
se strecoară pe furiş şi strică lucrarea pe care o face Dumnezeu. El 
face ca minunile şi lucrările lui Hristos să apară ca fiind rezultatul 
dibăciei şi puterii omeneşti. Dacă el ar ataca în mod deschis şi 
puternic creştinismul, acest lucru ar aduce pe creştin cu durere şi în 
agonie la picioarele Mântuitorului său, iar puternicul său Eliberator 
l-ar pune pe înverşunatul adversar pe fugă. De aceea, el se transformă 
într-un înger de lumină şi lucrează asupra minţii, spre a ispiti şi abate 
de la singura cale sigură şi dreaptă. Unele ştiinţe, ca: frenologia, 
psihologia şi hipnoza, sunt canalele prin care el vine mai direct la 
această generaţie de oameni şi lucrează cu acea putere care trebuie să 
caracterizeze eforturile sale în perioada dinaintea încheierii timpului 
de încercare. 

Citiţi 2 Tesaloniceni 2, 8-12: „Şi atunci se va arăta acel Nelegiuit, 
pe care Domnul Isus îl va nimici cu suflarea gurii Sale, şi-l va prăpădi 
cu arătarea venirii Sale. Arătarea lui se va face prin puterea Satanei, 
cu tot felul de minuni, de semne şi puteri mincinoase, şi cu toate 
amăgirile nelegiuirii pentru cei ce sunt pe calea pierzării pentru 
că n-au primit dragostea adevărului ca să fie mântuiţi. Din această 
pricină Dumnezeu le trimite o lucrare de rătăcire, ca să creadă o 
minciună: pentru ca toţi cei ce n-au crezut adevărul, ci au găsit 
plăcere în nelegiuire, să fie osândiţi.“ 

Satana a venit pe nesimţite prin intermediul acestor ştiinţe şi a 
otrăvit minţile a mii de oameni şi i-a condus să fie necredincioşi. 
El simte plăcere să vadă cum se răspândesc aceste ştiinţe. Acesta 
este un plan pe care el însuşi l-a făcut pentru a avea acces la minţile 
oamenilor şi a le influenţa aşa cum îi place lui. În timp ce oamenii 
cred că mintea omului afectează straşnic mintea celui de lângă el, 

Satana e pregătit, face planuri şi lucrează atât dintr-o parte, cât şi din 
cealaltă. Şi în timp ce aceia care sunt devotați faţă de aceste ştiinţe 
le aduc elogii datorită marii şi bunei lucrări pe care o săvârşesc, ei 
de fapt îl preamăresc şi slăvesc pe Satana, care pătrunde şi lucrează 
cu toată puterea şi semnele minunilor sale înşelătoare — cu toată 
amăgirea nelegiuirii sale. Îngerul a spus: „Observaţi influenţa pe 
care o are el. Marea luptă dintre Hristos şi Satana încă nu a luat 
sfârşit.“ Această strecurare a lui Satana prin intermediul ştiinţelor a 
fost bine pusă la cale de maiestatea sa diabolică şi în minţile a mii de 
oameni va reuşi să nimicească în cele din urmă adevărata credinţă 
în Hristos ca Mesia, Fiul lui Dumnezeu. 

Am fost îndreptată să privesc puterea lui Dumnezeu manifestată 
prin Moise, atunci când Domnul l-a trimis înaintea lui faraon. Satana 
a înţeles care este treaba lui şi a fost prezent. El ştia foarte bine 
că Moise fusese ales de Dumnezeu pentru a rupe jugul robiei la 
care fuseseră supuşi copiii lui Israel şi că, prin această lucrare, el 
avea să prefigureze prima venire a lui Hristos pentru a sfărâma 
puterea lui Satana asupra familiei omeneşti şi a elibera pe aceia 
care au fost făcuţi captivi ai puterii sale. Satana ştia că, atunci când 
va veni, Hristos va face lucrări mari şi minuni pentru ca lumea să 
poată înţelege că Tatăl L-a trimis. El tremura pentru puterea lui. S-a 
sfătuit cu îngerii săi cum să îndeplinească o lucrare care să aibă 
două obiective: 1. Să distrugă influenţa lucrării lui Dumnezeu prin 
slujitorul Său Moise, lucrând prin agenţii săi, şi astfel să contrafacă 
adevărata lucrare a lui Dumnezeu; 2. Să lucreze prin intermediul 
vrăjitorilor, iar această influenţă să se întindă de-a lungul veacurilor 
şi să distrugă în minţile multora adevărata credinţă în minunile 
autentice şi lucrările ce aveau să fie îndeplinite de Domnul Hristos, 
când va veni în această lume. Satana ştia că împărăţia sa urma să 
sufere deoarece puterea cu care el ţinea omenirea urma să fie supusă 
lui Hristos. Nu a fost o putere sau o influenţă omenească aceea prin 
care a lucrat Moise atunci când au fost făcute acele minuni în faţa lui 
faraon. Aceasta era puterea lui Dumnezeu. Aceste semne şi minuni 
au fost aduse la îndeplinire prin Moise, pentru a-l convinge pe faraon 
că marele „Eu sunt“ îl trimisese pentru a-i porunci să-l lase pe Israel 
să plece, ca să-l slujească. 

Faraon i-a chemat pe vrăjitori să lucreze cu magiile lor. Ei au 
făcut semne şi minuni, căci Satana a venit în ajutorul lor, pentru 

a lucra prin intermediul lor. Chiar şi în acest punct intervenția lui 
Dumnezeu s-a dovedit superioară puterii lui Satana, deoarece vră- 
jitorii nu au putut face acele minuni prin care Dumnezeu a lucrat 
prin intermediul lui Moise. Ei au putut face doar câteva. Toiegele 
vrăjitorilor s-au transformat în şerpi ( Vezi apendice ), însă toiagul 
lui Aaron le-a înghiţit pe acestea. După ce au încercat să facă şi ei 
păduchi şi nu au reuşit, vrăjitorii au fost siliţi, prin puterea lui Dum- 
nezeu, să recunoască chiar în faţa lui faraon: „Acesta este degetul lui 
Dumnezeu“. Satana a lucrat prin intermediul vrăjitorilor într-un mod 
plănuit, astfel încât să împietrească inima tiranului faraon împotriva 
manifestărilor miraculoase ale puterii lui Dumnezeu. Satana şi-a 
propus să zdruncine credinţa lui Moise şi Aaron în ce priveşte origi- 
nea divină a misiunii lor, iar dacă reuşea, uneltele prin care a lucrat 
el, vrăjitorii, aveau să triumfe. Satana nu a dorit ca poporul Israel 
să fie eliberat din robia egipteană ca să-I slujească lui Dumnezeu. 
Vrăjitorii nu au putut face minunea cu păduchii şi nu au mai putut 
să-i imite pe Moise şi Aaron. Dumnezeu nu i-a mai îngăduit lui 
Satana să continue, iar vrăjitorii nu s-au mai putut apăra de plăgi. 
„Vrăjitorii nu s-au putut arăta înaintea lui Moise, din pricina bubelor; 
căci bubele erau pe vrăjitori, ca şi pe toţi egiptenii “( Exodul 9, 11 ). 

Puterea lui Dumnezeu a întrerupt în acest punct calea prin care a 
lucrat Satana şi a făcut ca mânia Sa să fie resimţită chiar de aceia 
prin care el lucrase atât de straşnic. 

Lui faraon 1 se dăduseră dovezi suficiente pentru a crede, dacă 
ar fi dorit lucrul acesta. Moise a lucrat prin puterea lui Dumnezeu. 
Vrăjitorii au lucrat nu doar prin ştiinţa lor, ci prin puterea dumneze- 
ului lor, diavolul, care şi-a adus la îndeplinire cu dibăcie lucrarea sa 
amăgitoare de contrafacere a lucrării lui Dumnezeu. 

Pe măsură ce ne apropiem de încheierea timpului, inima omului 
este tot mai mult afectată de planurile lui Satana. El îi amăgeşte 
pe oameni să pună lucrarea şi minunile lui Dumnezeu pe seama 
întâmplării bazate pe principii generale. Satana a avut întotdeauna 
ambiția de a contraface lucrarea lui Hristos, de a-şi exercita puterea 
şi a avea anumite pretenţii. În general, el nu face acest lucru în mod 
deschis şi cu îndrăzneală. Este viclean şi ştie că cea mai eficientă 
cale prin care îşi poate aduce la îndeplinire lucrarea este aceea de 
a se înfăţişa în faţa bietelor fiinţe omeneşti sub forma unui înger 
de lumină. Satana a venit la Hristos în pustie sub înfăţişarea unui 

tânăr frumos — mai degrabă având înfăţişarea unui rege decât a 
unui înger căzut — cu Scriptura în gura sa. El a rostit aceste cuvinte: 
„Stă scris“. Mântuitorul nostru, afectat de suferinţă, l-a întâmpinat 
cu Scriptura, spunând: „Stă scris“. Satana a profitat de pe urma stării 
de slăbiciune şi suferinţă în care Se afla Hristos, care luase asupra 
Lui natura omenească. 

Citiţi Matei 4, 3-11: „Diavolul L-a dus apoi pe un munte foarte 
înalt, I-a arătat toate împărăţile lumii şi strălucirea lor şi I-a zis: 
«Toate aceste lucruri Ţi le voi da Ție dacă Te vei arunca cu faţa la 
pământ şi Te vei închina mie.» «Pleacă, Satano», i-a răspuns Isus. 
«Căci este scris: Domnului, Dumnezeului tău să te închini şi numai 
Lui să-l slujeşti». Atunci diavolul l-a lăsat. Şi deodată au venit la 
Isus nişte îngeri şi au început să-l slujească“. 

Aici Satana a desfăşurat în faţa Domnului Hristos lumea în cea 
mai atractivă lumină şi I-a dat de înţeles că nu e nevoie să mai îndure 
atâta suferinţă pentru a dobândi împărăţiile lumii; Satana avea să 
renunţe la toate pretenţiile sale dacă Domnul Hristos ar fi admis 
să 1 se închine lui. Prima nemulţumire a lui Satana a început în 
ceruri, deoarece nu a putut fi primul şi cel mai înalt în funcţie - egal 
cu Dumnezeu şi înălţat mai presus de Hristos. El s-a răzvrătit şi a 
pierdut poziţia pe care o avea; iar el şi aceia care au simpatizat cu 
el au fost aruncaţi din cer. În pustie, el spera să profite de pe urma 
stării slăbite şi în suferinţă a Domnului Hristos şi să dobândească 
din partea Lui acel omagiu pe care nu l-a putut obţine în ceruri. Însă 
Domnul Isus, chiar în starea lui extenuată şi de leşin, nu a cedat 
în faţa ispitirilor lui Satana nici măcar pentru o clipă, ci Şi-a arătat 
superioritatea şi Şi-a exercitat autoritatea, poruncindu-i lui Satana: 
„Înapoia mea“- sau depărtează-te de Mine. Planul lui Satana a fost 
zădărnicit. Atunci el a studiat cum şi-ar putea realiza planul de a fi 
onorat de neamul omenesc, onoare care i-a fost refuzată în ceruri şi 
pe pământ de către Domnul Isus. Dacă ar fi avut succes în a-L ispiti 
pe Domnul Hristos, atunci planul de mântuire ar fi fost zădărnicit, 
iar el ar fi reuşit să aducă neamul omenesc într-o stare disperată, fără 
perspective. Însă ceea ce nu a reuşit Satana prin ispitirea Domnului 
Hristos a reuşit venind la om. 

Dacă Satana ar reuşi să inducă în eroare şi să amăgească mintea 
omului, în aşa fel încât să-i determine pe muritori să creadă că au 
în ei înşişi puterea de a face lucrări mari şi bune, ei ar înceta să se 

bizuie pe Dumnezeu. Ei nu recunosc o putere superioară. Ei nu Îi 
dau lui Dumnezeu slava care I se cuvine Maiestăţii Sale. Obiectivul 
lui Satana este astfel îndeplinit şi el îi aţâţă pe aceşti oameni decăzuţi 
să se înalțe cu aroganță, aşa cum el însuşi S-a înălţat în ceruri şi 
a fost dat afară. El ştie că, dacă omul se înalţă pe el însuşi, ruina 
acestuia este tot aşa de sigură cum este şi a lui. 

Satana a eşuat în planurile lui de ispitire a Domnului Hristos 
în pustie. Planul de mântuire a fost adus la îndeplinire. Preţul cel 
scump a fost plătit pentru răscumpărarea omului. lar acum Satana 
caută să sfâşie temelia speranţei creştinismului şi să îndrepte minţile 
oamenilor într-o asemenea direcţie, ca ei să nu poată avea folos şi să 
nu poată fi mântuiţi prin marea jertfă care a fost adusă pentru ei. El 
îi conduce pe oamenii căzuţi prin „toate amăgirile nelegiuirii“ ( 2 
Tesaloniceni 2, 10 ) să creadă că el poate rezolva totul fără ispăşire 
şi că nu au nevoie să fie dependenţi de un Mântuitor crucificat şi 
înviat, că meritele proprii ale omului îi vor face demni de favoarea 
lui Dumnezeu. lar apoi el distruge încrederea omului în Biblie, ştiind 
bine că, dacă are succes în acest punct şi reuşeşte să distrugă credinţa 
în detectorul care îl demască, atunci este în siguranţă. El fixează 
în minţi iluzia că nu există diavol în persoană şi că aceia care cred 
acest lucru nu fac nici un efort pentru a se împotrivi şi a se război 
cu ceea ce ei nu cred că există. În acest fel, bieţii muritori adoptă în 
final zicala: „Ce-o fi, o fi“. Ei nu recunosc nici o regulă care să le 
evalueze calea. 

Satana îi determină pe mulţi să creadă că rugăciunea adresată 
lui Dumnezeu este inutilă şi nu este altceva decât o formă. El ştie 
cât de folositoare sunt meditaţia şi rugăciunea pentru a-i ţine treji 
pe urmaşii lui Hristos, spre a se împotrivi vicleniei şi amăgirii lui. 
Prin amăgirile sale, el vrea să distragă mintea de la aceste lucruri 
importante, cu scopul ca sufletul să nu se bizuiască pe Cel Atotpu- 
ternic pentru ajutor şi să obțină tărie de la EI, ca să reziste atacurilor 
sale. Am fost îndreptată către rugăciunile arzătoare, eficiente, ale 
poporului lui Dumnezeu din vechime. „Ilie era un om supus ace- 
loraşi slăbiciuni ca şi noi; şi s-a rugat cu stăruinţă“( Iacov 5, 17). 
Daniel se ruga Dumnezeului său de trei ori pe zi. Satana este înfuriat 
la auzul rugăciunii arzătoare pentru că ştie că va pierde. Daniel a 
fost preferat mai presus de toţi prinții şi căpeteniile deoarece în el 
era un spirit înalt. Îngerii căzuţi se temeau că influenţa lui avea să 

le slăbească controlul asupra conducătorilor împărăției, pentru că 
Daniel era în poziţia cea mai înaltă. Oastea acuzatoare a îngerilor 
cei răi i-a aţâţat pe conducători şi prinți la invidie şi gelozie şi ei 
l-au urmărit pe Daniel îndeaproape, pentru a descoperi vreo ocazie 
pe care să o poată folosi împotriva lui şi pe care să o poată pre- 
zenta împăratului; însă planul lor a eşuat. Atunci, aceşti agenţi ai 
lui Satana au căutat să facă din credincioşia lui faţă de Dumnezeu 
cauza distrugerii sale. Îngerii cei nelegiuiţi au pus la cale un plan 
pentru ei, iar aceşti agenţi s-au grăbit să-l pună în aplicare. Împăratul 
nu a avut cunoştinţă de ticăloşia subtilă pusă la cale împotriva lui 
Daniel. Fiind bine înştiinţat despre decretul împăratului, îl vedem pe 
Daniel cum se pleacă încă înaintea Dumnezeului Său. „Cu ferestrele 
deschise“ Daniel 6, 10 ). El socotea rugăciunea faţă de Dumnezeu 
atât de importantă, încât şi-ar fi dat mai degrabă viaţa decât să re- 
nunţe la rugăciune. Acuzat fiind că se roagă lui Dumnezeu, el este 
aruncat în groapa leilor. Îngerii cei răi cred că şi-au atins scopul. 
Însă Daniel continuă să se roage chiar în groapa cu lei. Se va îngădui 
oare ca el să fie devorat? L-a uitat oare Dumnezeu acolo? O, nu! 
Isus, puternicul comandant al oștilor cereşti, a trimis pe îngerul Său 
care a închis gurile acelor lei înfometați, pentru ca ei să nu-i facă 
nici un rău omului lui Dumnezeu care se roagă; şi în acea groapă 
teribilă era pace. Împăratul însuşi a fost martor al ocrotirii sale şi l-a 
scos afară cu onoruri. Satana şi îngerii lui cei răi au fost înfuriaţi. 
Agenţii pe care i-a folosit au fost sortiţi să piară în felul în care ei 
complotaseră să-l distrugă pe Daniel. 

Rugăciunea credinţei constituie cea mai mare putere a creşti- 
nului, şi aceasta îl va învinge cu siguranţă pe Satana. Acesta este 
motivul pentru care el insinuează că nu avem nevoie de rugăciune. 
El detestă Numele lui Isus, avocatul nostru; iar atunci când noi ve- 
nim cu ardoare înaintea Lui pentru ajutor, oștirea lui Satana intră în 
panică. Dacă noi neglijăm rugăciunea, o facem spre câştigul lui, căci 
atunci minunile lui mincinoase sunt mai uşor primite. Lucrul pe care 
el nu l-a putut realiza ispitindu-L pe Domnul Hristos îl realizează 
aşezând ispitirile sale amăgitoare în faţa omului. El vine uneori 
sub înfăţişarea unei persoane tinere, atrăgătoare, sau a unei năluci 
frumoase. Face vindecări, iar oamenii înşelaţi de el i se închină ca 
înaintea unui binefăcător al rasei umane. Frenologia şi mesmerismul 
sunt foarte mult înălțate. Ele îşi au rostul lor, însă sunt folosite de 

Satana ca fiind mijloacele sale cele mai puternice spre a înşela şi 
distruge sufletele oamenilor. Planurile şi vicleniile sale sunt primite 
ca venind din ceruri, iar credinţa în cea care ne arată drumul, Biblia, 
este nimicită în minţile a mii de oameni. Satana primeşte aici închi- 
narea care se potriveşte cel mai bine maiestăţii sale satanice. Mulţi 
discută cu el, primesc instrucţiuni de la el, acest demon onorat ca 
dumnezeu, şi acţionează potrivit cu învăţăturile pe care le primesc 
de la el. Lumea, despre care se susţine că a beneficiat atât de mult 
de pe urma frenologiei şi magnetismului animal, nu a fost niciodată 
atât de coruptă. Satana foloseşte chiar aceste lucruri pentru a nimici 
virtutea şi a pune bazele spiritismului. 

Am fost călăuzită spre acest pasaj al Scripturii ca aplicându-se 
în mod special spiritismului modern. Coloseni 2, 8: „Luaţi seama 
ca nimeni să nu vă fure cu filozofia şi cu o amăgire deşartă, după 
datina oamenilor, după învăţăturile începătoare ale lumii, şi nu după 
Hristos.“ Mi-a fost arătat că mii de oameni au fost atinşi de necurăţia 
filozofiei frenologiei şi magnetismului animal şi au fost conduşi 
să fie necredincioşi. Dacă mintea o ia pe această cale, este aproape 
sigur că-şi va pierde echilibrul şi va fi luată în stăpânire de un demon. 
„Amăgirile deşarte“ umplu minţile bieţilor muritori. Ei cred că au 
putere în ei înşişi spre a îndeplini lucruri mari, încât nu îşi dau 
seama că au nevoie de o putere mai înaltă. Principiile şi credinţa 
lor sunt „după datina oamenilor, după învăţăturile începătoare ale 
lumii, şi nu după Hristos“ Coloseni 2, 8 ). Domnul Isus nu i-a 
învăţat această filozofie. Nimic de felul acesta nu poate fi găsit în 
învăţăturile Sale. El nu a îndreptat minţile bieţilor muritori spre ei 
înşişi, spre o putere pe care ei o posedă. El a îndreptat întotdeauna 
minţile lor către Dumnezeu, Creatorul Universului şi izvorul tăriei şi 
înţelepciunii lor. În versetul 18 se dă o avertizare specială: „Nimeni 
să nu vă răpească premiul alergării, făcându-şi voia lui însuşi printr-o 
smerenie şi închinare la îngeri, amestecându-se în lucruri pe care 
nu le-a văzut, umflat de o mândrie deşartă, prin gândurile firii lui 
pământeşti.“ 

Învăţătorii spiritismului vin pe o cale plăcută, plină de vrajă, spre 
a vă amăgi, şi dacă ascultați poveştile lor, veţi fi păcăliți de vrăjmaşul 
neprihănirii şi vă veţi pierde cu siguranţă răsplata. O dată ce influenţa 
fascinantă a arhiamăgitorului vine asupra voastră, sunteţi otrăviţi, 
şi influenţa aceasta cu efect mortal afectează şi distruge credinţa 

noastră în Hristos ca fiind Fiul lui Dumnezeu şi începeţi să nu vă mai 
bazaţi pe meritele sângelui Său. Cei amăgiţi prin această filozofie 
sunt înşelaţi cu privire la răsplata lor, prin înşelăciunile lui Satana. 
Ei se bizuie pe propriile lor merite, dovedesc umilinţă de bună-voie 
şi sunt dornici chiar să facă sacrificii, se înjosesc, iar minţile lor sunt 
gata să creadă fleacuri, primind cele mai absurde idei de la aceia 
despre care ei consideră că sunt prietenii lor morţi. Satana le-a orbit 
în aşa măsură ochii şi le-a pervertit în aşa fel judecata, încât să nu 
poată percepe răul; iar ei urmează instrucţiunile date, pretinzând că 
sunt de la prietenii lor morţi, acum îngeri într-o sferă mai înaltă. 

Satana a ales o cale şi mai sigură, o amăgire mai fascinantă, cal- 
culată pentru a atrage simpatia acelora care i-au condus la mormânt 
pe cei dragi. Îngeri răi iau chipul acestor persoane apropiate şi dragi, 
relatează incidente legate de vieţile lor şi aduc la îndeplinire fapte 
pe care le-au făcut prietenii lor pe când erau în viaţă. Pe această 
cale ei înşeală şi conduc pe rudele celor morţi să creadă că prietenii 
lor decedați sunt îngeri care hoinăresc în preajma lor şi comunică 
cu ei. Aceştia sunt idolatrizaţi, iar ceea ce spun ei are o mai mare 
influenţă asupra lor decât Cuvântul lui Dumnezeu. Aceşti îngeri răi, 
care pretind că sunt prietenii lor morţi, fie vor respinge Cuvântul lui 
Dumnezeu, socotindu-l a fi un basm închipuit, fie, dacă se potriveşte 
mai bine scopului lor, vor alege porţiuni vitale care dau mărturie 
despre Hristos şi scot în evidenţă calea spre ceruri, schimbând afir- 
maţiile clare ale Cuvântului lui Dumnezeu cu ceea ce se potriveşte 
mai bine naturii lor corupte şi ruinează sufletele. Dacă se acordă 
atenţia cuvenită Cuvântului lui Dumnezeu, toţi pot fi convinşi, dacă 
vor, cu privire la această amăgire distrugătoare de suflete. Cuvântul 
lui Dumnezeu declară în mod lămurit că „cei morţi nu ştiu nimic“. 
Eclesiastul 9, 5.6: „Cei răi, în adevăr, măcar ştiu că vor muri; dar 
cei morţi nu ştiu nimic, şi nu mai au nici o răsplată, fiindcă până şi 
pomenirea li se uită. Şi dragostea lor, şi ura lor, şi pizma lor, de mult 
au şi pierit şi niciodată nu vor mai avea parte de tot ce se face sub 
soare.“ 

Oamenii înşelaţi se închină îngerilor cei răi, crezând că aceştia 
sunt spiritele prietenilor lor morţi. Cuvântul lui Dumnezeu declară 
în mod clar că cei morţi nu mai au parte de nimic din ceea ce se face 
sub soare. Spiritiştii spun că cei răi ştiu tot ce se face sub soare, că 
ei comunică cu prietenii lor de pe pământ, dau informaţii valoroase 

şi fac minuni. Psalmii 115, 17: „Nu morţii laudă pe Domnul, şi nici 
vreunul din cei ce se pogoară în locul tăcerii“. Satana, transformat 
într-un înger de lumină, lucrează cu toată amăgirea nelegiuirii sale. 
El, care şi-a permis să-L atace pe Fiul lui Dumnezeu, care a fost 
făcut cu puţin mai prejos decât îngerii şi L-a aşezat pe streaşina 
templului, L-a dus pe un munte înalt, spre a-l prezenta împărăţile 
lumii, îşi poate exercita puterea asupra familiei omeneşti, care este 
inferioară în putere şi înţelepciune Fiului lui Dumnezeu, chiar şi 
după ce acesta a luat asupra Lui natura omenească. 

În acest veac degenerat, Satana exercită stăpânire asupra acelora 
care se depărtează de la ceea ce este drept şi se aventurează pe 
terenul său. El îşi exercită puterea într-o manieră alarmantă. Am 
fost îndreptată spre aceste cuvinte: „amestecându-se în lucruri pe 
care nu le-a văzut, umflat de o mânie deşartă, prin gândurile firii lui 
pământeşti““( Coloseni 2, 18 ). Mi-a fost arătat că unii îşi satisfac 
curiozitatea şi cochetează cu diavolul. Ei nu cred în spiritism şi 
s-ar da înapoi cu oroare la ideea că ar fi medii. Cu toate acestea, 
se aventurează şi se aşează într-o poziţie în care Satana îşi poate 
exercita puterea asupra lor. Unii susţin că nu vor să se afunde prea 
mult în această lucrare, însă ei nu ştiu ce fac. Ei se aventurează 
pe terenul lui Satana şi îl ispitesc spre a-i lua în stăpânire. Acest 
distrugător puternic îi consideră ca fiind prada care 1 se cuvine lui de 
drept şi îşi exercită puterea asupra lor, şi aceasta împotriva voinţei 
lor. Când vor să fie stăpâni pe ei înşişi, ei nu mai pot. Şi-au oferit 
minţile lui Satana, iar el nu va renunţa la pretenţiile sale ci îi va 
tine captivi. Nici o putere, în afară de puterea lui Dumnezeu, ca 
răspuns la rugăciunile arzătoare ale urmaşilor Săi credincioşi, nu 
poate elibera sufletul prins în capcană. 

Unica noastră siguranţă este să cercetăm după adevărul care este 
descoperit în Cuvântul lui Dumnezeu ca după o comoară ascunsă. 
Subiectele cu privire la Sabat şi natura omului şi mărturia lui Isus 
sunt cele mai importante adevăruri care trebuie înţelese; acestea se 
vor dovedi ca o ancoră ce va susţine pe poporul lui Dumnezeu în 
aceste timpuri primejdioase. Însă majoritatea oamenilor dispreţuiesc 
adevărurile din Cuvântul lui Dumnezeu şi preferă basmele. 2 Te- 
saloniceni 2, 10.11: „Şi cu toate amăgirile nelegiuirii pentru cei ce 
sunt pe calea pierzării, pentru că n-au primit dragostea adevărului ca 


Filozofia şi amăgirile deşarte 311 


să fie mântuiţi. Din această pricină, Dumnezeu le trimite o lucrare 
de rătăcire, ca să creadă o minciună.“ 

Cei mai destrăbălaţi şi cei mai corupți sunt cei care sunt amăgiţi 
de aceste spirite de demoni, despre care ei cred că sunt spiritele 
prietenilor lor morţi, umflaţi de o mândrie deşartă, prin gândurile 
firii lor pământeşti. Coloseni 2, 19: „Şi nu se ţine strâns de Capul, 
din care tot trupul, hrănit şi bine închegat, cu ajutorul încheieturilor 
şi legăturilor, îşi primeşte creşterea pe care i-o dă Dumnezeu“. Ei Îl 
tăgăduiesc pe acela care dă tărie trupului, astfel ca fiecare mădular 
să poată creşte prin puterea pe care i-o dă Dumnezeu. 

Filozofie deşartă. Mădularele corpului sunt controlate de Cap. 
Spiritiştii dau la o parte Capul şi consideră că toate mădularele 
corpului trebuie să acţioneze ele însele şi că ă bine stabilite le vor 
conduce la o stare de progres şi spre desăvârşire fără ajutorul unui 
cap. loan 15, 1.2.4-6: „Eu sunt adevărata viţă şi Tatăl Meu este 
vierul. Pe orice mlădiţă, care este în Mine şi n-aduce roadă, El o 
taie; şi pe orice mlădiţă care aduce roadă, o curăţeşte, ca să aducă şi 
mai multă roadă. ( ... ) Rămâneţi în Mine, şi Eu voi rămânea în vol. 
După cum mlădiţa nu poate aduce roadă de la sine, dacă nu rămâne 
în viţă, tot aşa, nici voi nu puteţi aduce roadă, dacă nu rămâneţi în 
Mine. Eu sunt viţa, voi sunteţi mlădiţele. Cine rămâne în Mine, şi în 
cine rămân Eu, aduce multă roadă; căci, despărțiți de Mine, nu puteţi 
face nimic. Dacă nu rămâne cineva în Mine, este aruncat afară, ca 
mlădiţa neroditoare, şi se usucă; apoi mlădiţele uscate sunt strânse, 
aruncate în foc şi ard.“ 

Domnul Hristos este sursa puterii noastre. El este viţa, noi sun- 
tem mlădiţele. Noi trebuie să primim seva de la Viţa cea vie. Lipsiţi 
de puterea şi seva care vine de la această viţă, noi suntem ca mădula- 
rele corpului care nu au cap şi suntem chiar în poziţia în care Satana 
vrea să fim, pentru ca să ne poată stăpâni aşa cum îi place lui. El 
lucrează cu „toate amăgirile nelegiuirii pentru cei ce sunt pe calea 
pierzării, pentru că n-au primit dragostea adevărului ca să fie mântu- 
iţi. Din această pricină, Dumnezeu le trimite o lucrare de rătăcire ca 
să creadă o minciună“( 2 Tesaloniceni 2, 10.11 ). Spiritismul este o 
minciună. El provine din marea minciună de la început: „Hotărât că 
nu veţi muri“( Geneza 3, 4 ). Mii de oameni îndepărtează Capul, iar 
urmarea este că mădularele acţionează fără Domnul Isus, Capul lor, 
şi un altul le călăuzeşte trupul. Satana are stăpânire asupra lor. 

Mi-a fost arătat că Satana nu poate stăpâni mintea dacă aceasta 
nu este dată de bună-voie spre a fi stăpânită de el. Cei care se 
îndepărtează de la ce este drept sunt în mare primejdie acum. Ei 
se despart de Dumnezeu şi de paza îngerilor Săi, iar Satana, care 
caută tot timpul să distrugă sufletele, începe să le prezinte amăgirile 
sale. Unii ca aceştia sunt în cel mai mare pericol; iar dacă ei îşi 
dau seama şi încearcă să se împotrivească puterilor întunericului şi 
să se elibereze din cursa lui Satana, acest lucru nu este ceva uşor. 
Ei s-au aventurat pe terenul lui Satana şi el îi pretinde ca fiind ai 
lui. El nu ezită să se angajeze cu toate forţele şi să cheme în ajutor 
toată oştirea lui nelegiuită pentru a smulge măcar o singură fiinţă 
omenească din mâna lui Hristos. Aceia care au ispitit pe diavol ca 
să-i ispitească va trebui să facă eforturi disperate spre a se elibera 
de sub puterea lui. Însă atunci când ei încep să lucreze pentru ei 
înşişi, îngerii lui Dumnezeu, pe care ei i-au întristat, vin în ajutorul 
lor. Satana şi îngerii lui nu vor să-şi piardă prada. Ei se luptă şi se 
războiesc cu îngerii cei sfinţi, iar acest conflict este foarte serios. 
Însă, dacă aceia care au greşit continuă să se roage şi, în adâncă 
umilinţă, îşi mărturisesc greşelile, îngeri care excelează în putere 
vor birui Şi îi vor smulge de sub puterea îngerilor cei răi. 

Când cortina a fost ridicată şi mi-a fost arătată corupţia aces- 
tui veac, inima mea a fost zdrobită de suferinţă, duhul meu a fost 
aproape doborât. Am văzut că locuitorii pământului aproape au um- 
plut măsura cupei nelegiuirii lor. Mânia lui Dumnezeu este aprinsă 
şi nu se va linişti până ce păcătoşii nu vor fi cu totul nimiciţi de pe 
pământ. Satana este duşmanul personal al Domnului Hristos. El este 
autorul şi conducătorul oricărei forme de răzvrătire atât în ceruri, 
cât şi pe pământ. Furia lui creşte; noi nu ne dăm seama de puterea 
lui. Dacă ochii noştri ar putea fi deschişi pentru a-i vedea pe îngerii 
cei răi la lucru cu aceia care stau liniștiți şi se consideră în siguranţă, 
noi nu ne-am mai simţi în siguranţă. Îngerii cei răi sunt pe urmele 
noastre în fiecare clipă. Ne aşteptăm ca oamenii răi să acţioneze aşa 
cum le sugerează Satana; însă, în timp ce minţile noastre nu sunt 
apărate împotriva agenţilor invizibili, aceştia pretind noi terenuri şi 
fac minuni sub ochii noştri. Suntem noi pregătiţi să ne împotrivim 
lor prin Cuvântul lui Dumnezeu, singura armă pe care o putem folosi 
cu succes? 

Unii vor fi ispitiţi să primească aceste minuni ca fiind ale lui 
Dumnezeu. Bolnavii vor fi vindecaţi în faţa noastră. Vor fi făcute 
minuni sub ochii noştri. Suntem noi pregătiţi pentru încercarea 
care ne aşteaptă, când minunile înşelătoare ale lui Satana se vor 
manifesta şi mai mult? Oare nu vor fi ademenite şi prinse în capcană 
multe suflete? Îndepărtându-se de preceptele clare şi de poruncile lui 
Dumnezeu şi dând atenţie unor basme, minţile multora sunt pregătite 
să primească aceste minuni mincinoase. Noi toţi trebuie să căutăm 
acum să ne înarmăm pentru lupta în care ne vom angaja în curând. 
Credinţa în Cuvântul lui Dumnezeu, studiat cu rugăciune şi aplicat 
în practică, va constitui scutul şi apărarea noastră împotriva puterii 
lui Satana şi ne va face biruitori prin sângele lui Hristos. 

Mărturia 8 


[304] 


Religia în familie 


Mi-a fost arătată poziţia înaltă şi plină de răspundere pe care ar 
trebui să o ocupe poporul lui Dumnezeu. Ei sunt sarea pământului şi 
lumina lumii şi trebuie să umble aşa cum a umblat Hristos. Ei vor 
trece printr-o mare încercare. Prezentul este un timp de încercare şi 
de luptă. Mântuitorul nostru spune în Apocalipsa 3, 21: „Celui ce va 
birui, îi voi da să şadă cu Mine pe scaunul Meu de domnie după cum 
şi Eu am biruit şi am şezut cu Tatăl Meu pe scaunul Lui de domnie.“ 
Această răsplată nu este dată acelora care pretind că sunt urmaşi ai 
lui Hristos, ci acelora care vor birui după cum şi El a biruit. Noi 
trebuie să studiem viaţa lui Hristos şi să învăţăm ce înseamnă să-L 
mărturisim în faţa lumii. 

Pentru a-L mărturisi pe Hristos, trebuie mai întâi să-L cunoaştem. 
Nimeni nu-L poate mărturisi cu adevărat pe Hristos dacă gândul şi 
spiritul Lui nu sunt în el. Dacă o formă de evlavie sau o recunoaştere 
a adevărului ar însemna întotdeauna o mărturisire a lui Hristos, 
noi am putea spune: „Largă este calea care duce la viaţă şi mulţi 
sunt cei ce o vor găsi.“ Noi trebuie să înţelegem ce înseamnă să-L 
mărturiseşti pe Hristos şi, cu toate acestea, să Îl tăgăduieşti. Este 
posibil să-l mărturisim cu buzele pe Hristos şi cu faptele noastre să-L 
tăgăduim. Roada Duhului în viaţa noastră constituie o mărturisire 
a Lui. Dacă noi am lăsat totul pentru Hristos, inimile noastre vor 
fi umile, conversaţia noastră cerească, iar comportamentul nostru 
fără pată. Influenţa puternică, curăţitoare, a adevărului în suflet şi 
caracterul Domnului Hristos dovedit în viaţă constituie o mărturisire 
a Lui. Dacă cuvintele vieţii veşnice sunt semănate în inimile noastre, 
roadele vor fi neprihănirea şi pacea. ÎI putem tăgădui pe Hristos în 
viaţa noastră, îngăduind iubirea de plăceri sau de sine, glumind sau 
fiind uşuratici, căutând onoarea lumii. Noi Îl putem tăgădui prin 
înfăţişarea noastră exterioară asemănătoare lumii, printr-o privire 
plină de mândrie sau îmbrăcăminte costisitoare. Doar prin veghere 
continuă şi rugăciune consecventă şi aproape neîncetată vom putea 
să manifestăm în viaţa noastră caracterul Domnului Hristos sau 

influenţa sfinţitoare a adevărului. Mulţi ÎI alungă pe Domnul Hristos 
din familiile lor printr-un spirit nerăbdător, pătimaş. Unii ca aceştia 
au de biruit ceva în această privinţă. 

Mi-a fost prezentată starea actuală, atât de slăbită, a familiei 
omeneşti. Fiecare generaţie care vine este tot mai slabă şi boli de tot 
felul afectează neamul omenesc. Mii dintre bieţii muritori, cu trupuri 
deformate, bolnave, cu nervii zdruncinaţi şi minţile înceţoşate, îşi 
prelungesc o existenţă mizerabilă. Puterea lui Satana asupra familiei 
omeneşti creşte. Dacă Domnul nu ar veni în curând să distrugă 
această putere, pământul ar fi curând depopulat. Mi-a fost arătat că 
puterea lui Satana este exercitată în mod special împotriva poporului 
lui Dumnezeu. Mulţi mi-au fost prezentaţi într-o stare îndoielnică, 
deznădăjduită. Infirmităţile corpului afectează mintea. Un vrăjmaş 
viclean şi puternic este pe urma noastră şi îşi foloseşte puterea şi 
dibăcia pentru a ne abate de pe calea cea dreaptă. Şi prea adesea se 
întâmplă că poporul lui Dumnezeu nu veghează şi de aceea nu sunt 
în cunoştinţă de planurile lui viclene. El lucrează prin mijloacele 
care îl ascund cel mai bine spre a nu fi văzut şi adesea el îşi atinge 
scopul. 

Sunt fraţi care au investit mijloace să obţină diverse autorizaţii 
şi în diverse întreprinderi şi i-au determinat şi pe alţii să devină 
interesaţi în asemenea afaceri. Minţile lor agitate, suprasolicitate, le 
afectează în mod serios trupurile deja bolnave şi atunci ei cedează 
deznădejdii care creşte, ajungând până la disperare. Ei pierd orice 
încredere în ei înşişi, gândesc că Dumnezeu i-a părăsit şi nu mai 
îndrăznesc să creadă că va fi îndurător faţă de ei. Aceste biete suflete 
nu vor fi lăsate în stăpânirea lui Satana. Ei îşi vor face drum prin 
ceaţă şi îşi vor fixa din nou credinţa tremurândă pe făgăduinţele lui 
Dumnezeu. El îi va elibera şi le va transforma durerea şi gemetele 
în pace şi bucurie. Însă mi-a fost arătat că aceştia ar trebui să înveţe 
din lucrurile pe care le suferă, să lase deoparte autorizaţiile şi alte 
întreprinderi de acest fel. Ei nu ar trebui să le îngăduie nici măcar 
fraților lor să-i amăgească să se încurce în asemenea întreprinderi, 
căci nu îşi dau seama ce li se va întâmpla, şi atunci ei vor fi aruncaţi 
pe câmpul de luptă al vrăjmaşului neînarmaţi. Mijloacele care ar 
trebui puse în vistieria lui Dumnezeu pentru înaintarea cauzei Sale 
sunt mai rău decât pierdute, fiind investite în vreuna din aceste 
improvizații moderne. Dacă cineva care pretinde a crede adevărul se 

simte liber sau capabil să se angajeze în asemenea investiţii, nu ar 
trebui să se ducă în mijlocul fraților lor şi să facă din ei câmpul lor 
de lucru, ci să meargă între cei necredincioşi. Fie ca numele vostru 
de adventist şi pretenţia de a fi adventist să nu-i prindă în cursă pe 
aceia care vor să-şi consacre mijloacele lui Dumnezeu. Mai degrabă 
duceţi-vă în lume, pentru ca oamenii din lume, care nu se îngrijesc 
de înaintarea cauzei lui Dumnezeu, să-şi investească mijloacele. 

Mi-a fost arătată necesitatea de a deschide uşile caselor noastre 
şi inimile Domnului. Când vom începe să lucrăm cu seriozitate 
pentru noi înşine şi pentru familiile noastre, atunci vom avea ajutor 
din partea lui Dumnezeu. Mi-a fost arătat că numai ţinând Sabatul 
şi rugându-ne dimineaţa şi seara nu constituie dovezi suficiente 
că suntem creştini. Toate aceste forme exterioare pot fi ţinute cu 
stricteţe şi, cu toate acestea, evlavia adevărată să lipsească. Tit 2, 14: 
„El S-a dat pe Sine Însuşi pentru noi, ca să ne răscumpere din orice 
fărădelege şi să-Şi curăţească un norod care să fie al Lui, plin de 
râvnă pentru fapte bune.“ Toţi cei care susţin că sunt urmaşi ai lui 
Hristos trebuie să-şi ţină în stăpânire spiritul şi să nu-şi îngăduie să 
vorbească nervos sau fără răbdare. Soţul şi tatăl ar trebui să-şi țină 
în frâu cuvântul lipsit de răbdare pe care este gata să-l rostească. El 
ar trebui să studieze efectul cuvintelor sale, pentru ca acestea să nu 
lase în urma lor tristeţe şi ruină. 

Suferințele şi bolile le afectează în mod special pe femei. Ferici- 
rea familiei depinde în mare măsură de soţie şi mamă. Dacă ea este 
slăbită şi nervoasă şi dacă este împovărată de muncă, mintea ajunge 
deprimată, căci aceasta este afectată de slăbiciunea trupului; şi în 
aceste condiţii, ea este întâmpinată cu rezervă de soţ. Dacă nu se 
desfăşoară totul aşa cum vrea şi aşa cum i-ar plăcea, el dă vina pe 
soţie şi mamă. Aproape că nu îi cunoaşte deloc grijile şi poverile şi 
nu ştie întotdeauna cum să simtă împreună cu ea. El nu îşi dă seama 
că îl ajută astfel pe marele vrăjmaş în lucrarea lui de doborâre a 
sufletelor. El ar trebui, prin credinţa în Dumnezeu, să ridice o barieră 
împotriva lui Satana, însă pare blocat între interesele lui şi ale ei. El 
o tratează cu indiferenţă. Nu ştie ce face. Lucrează direct împotriva 
propriei sale fericiri şi distruge fericirea familiei sale. Soţia devine 
deznădăjduită şi descurajată. Fericirea şi optimismul s-au spulberat. 
Ea îşi face treburile zilnice în mod mecanic, pentru că îşi dă seama că 
lucrul ei trebuie făcut. Lipsa ei de optimism şi curaj se face resimţită 

în tot cercul familiei. Există multe asemenea familii mizerabile în 
rândul păzitorilor Sabatului. Îngerii duc aceste veşti ruşinoase în 
ceruri şi îngerul raportor ţine o evidenţă a tuturor acestor lucruri. 

Tatăl ar trebui să dovedească un interes deosebit faţă de familia 
sa. El ar trebui să fie în mod special atent faţă de simţămintele unei 
soţii slăbite. El poate închide uşa pentru multe boli. Cuvintele bune, 
vesele, încurajatoare, se vor dovedi mai eficiente decât cele mai 
bune medicamente. Acestea vor aduce curaj inimii deznădăjduite şi 
descurajate, iar fericirea şi strălucirea soarelui aduse în familie prin 
fapte şi cuvinte încurajatoare vor răsplăti efortul înzecit. Soţul ar 
trebui să-şi aducă aminte că o mare parte din povara educării copiilor 
stă asupra mamei şi că ea are mult de făcut pentru modelarea minţilor 
lor. Acest lucru ar trebui să-i trezească cele mai duioase sentimente 
şi să-i uşureze cu multă grijă poverile. El ar trebui să o încurajeze 
să se sprijine pe afecțiunea lui şi să-i îndrepte gândul spre cer, de 
unde poate avea tărie, pace şi odihnă. El nu ar trebui să vină acasă 
încruntat, ci prezenţa lui trebuie să aducă raze de lumină în cămin; 
ar trebui să-şi încurajeze soţia să privească în sus şi să creadă în 
Dumnezeu. Uniţi fiind, ei pot face apel la făgăduinţele lui Dumnezeu 
şi pot aduce binecuvântările Lui bogate în familie. Lipsa de bunătate, 
nemulţumirea şi mânia ÎI îndepărtează pe Domnul Isus din cămin. 
Am văzut că îngerii lui Dumnezeu vor fugi dintr-o casă în care există 
cuvinte neplăcute, nemulţumire şi ceartă. 

De asemenea, mi-a fost arătat că se fac mari greşeli din partea 
soţiei. Ea nu face eforturi suficiente pentru a-şi ține în frâu spiritul şi 
pentru a-şi face căminul fericit. Adesea este nemulțumită şi se plânge 
fără rost. Soţul vine de la lucru obosit, buimac, şi este întâmpinat 
de o privire încruntată, în loc de cuvinte vesele, încurajatoare. Şi el 
este om, şi în acest fel sentimentele sale se răcesc faţă de soţia sa, 
pierde iubirea căminului său, cărarea îi devine întunecată şi curajul 
nimicit. El îşi pierde respectul faţă de sine şi acea demnitate pe care 
Dumnezeu cere să o aibă. Soţul este capul familiei, aşa după cum 
Hristos este capul bisericii; şi orice lucru pe care îl face soţia pentru 
a-i slăbi influenţa şi a-l face să coboare de la poziţia de răspundere 
pe care o are, nu este pe plac lui Dumnezeu. Este datoria soţiei să 
renunţe la dorinţele şi voinţa ei în favoarea soţului. De fapt, amândoi 
ar trebui să renunțe, însă Biblia acordă prioritate judecății soţului. 
Şi, în acest fel, demnitatea femeii nu va fi defăimată dacă ea cedează 

în favoarea aceluia pe care l-a ales ca sfătuitor al ei, consilier şi 
protector. Soţul ar trebui să-şi mențină poziția în familie cu toată 
blândeţea şi totuşi cu hotărâre. Unii şi-au pus întrebarea: Trebuie să 
fiu tot timpul în gardă şi să exercit mereu o reţinere? Mi-a fost arătat 
că avem o mare lucrare în faţa noastră, aceea de a ne cerceta propriile 
inimi şi a veghea asupra noastră cu cea mai mare grijă. Ar trebui 
să observăm unde greşim şi apoi să veghem asupra acelui punct. 
Trebuie să ne ţinem spiritul în mod desăvârşit sub control. „Dacă nu 
greşeşte cineva în vorbire este un om desăvârşit şi poate să-şi ţină în 
frâu tot trupul““( lacov 3, 2 ). Lumina care străluceşte pe calea noastră 
şi adevărul care este acceptat de conştiinţa noastră ori vor condamna 
şi distruge sufletul, ori îl vor transforma şi sfinţi. Noi trăim mult 
prea aproape de încheierea timpului de probă pentru a fi mulţumiţi 
cu o lucrare superficială. Acelaşi har care s-a dovedit îndestulător 
până acum nu ne va susţine în acest timp. Credinţa noastră trebuie 
să crească şi noi trebuie să ajungem asemenea Domnului Hristos în 
purtare şi caracter, pentru a putea să suportăm şi să ne împotrivim cu 
succes ispitirilor lui Satana. Harul lui Dumnezeu este îndestulător 
pentru fiecare urmaş al lui Hristos. 

Eforturile noastre de a ne împotrivi atacurilor lui Satana trebuie 
să fie serioase şi stăruitoare. El îşi foloseşte puterea şi dibăcia pentru 
a încerca să ne abată de la calea cea dreaptă. El urmăreşte când ieşim 
şi când intrăm, pentru a găsi ocazia de a ne face rău şi a ne distruge. 
El lucrează mai cu succes în întuneric, vătămând pe aceia care sunt 
ignoranţi cu privire la planurile sale. N-ar putea obţine foloase dacă 
metoda sa de atac ar fi înţeleasă. Mijloacele pe care le foloseşte 
pentru a-şi atinge scopurile şi a-şi arunca săgețile sale arzătoare sunt 
adesea membrii propriilor noastre familii. 

Cei pe care îi iubim s-ar putea să vorbească sau să acţioneze în 
mod necugetat, lucru care ne poate răni adânc. Nu a fost intenţia lor 
să facă acest lucru; însă Satana amplifică faptele şi cuvintele lor în 
minte şi astfel aruncă o săgeată din tolba sa pentru a ne străpunge. 
Noi ne întărim pentru a ne împotrivi aceluia despre care gândim 
că ne-a jignit şi în acest fel încurajăm ispitirile lui Satana. În loc 
să ne rugăm lui Dumnezeu să ne dea putere pentru a ne împotrivi 
lui Satana, noi îngăduim ca fericirea să ne fie afectată, încercând să 
luăm poziţie pentru ceea ce considerăm a fi „drepturile noastre“. În 
acest fel, îi îngăduim lui Satana un avantaj dublu. Noi ne dăm pe faţă 


Religia în familie 321 


sentimentele afectate de tristeţe, iar Satana ne foloseşte drept agenţii 
săi pentru a-i răni şi descuraja pe aceia care nu au avut intenţia de a 
ne face rău. Cerinţele soţului ar putea uneori să 1 se pară soţiei ca 
fiind lipsite de chibzuinţă, şi dacă ea ar privi încă o dată, calm şi 
senin, asupra chestiunii respective, într-o lumină cât mai favorabilă 
lui, ar vedea că, dacă ar renunţa la propria ei cale şi s-ar supune 
judecății lui, chiar dacă acest lucru este împotriva a ceea ce simte 
ea, acest lucru îi va scuti pe amândoi de nefericire şi le va da o mare 
biruinţă împotriva ispitirilor lui Satana. 

Am văzut că vrăjmaşul va lupta fie împotriva bucuriei de a trăi, 
fie va căuta să afecteze viaţa celor evlavioşi şi va încerca să le 
zdruncine pacea cât trăiesc în această lume. Însă puterea lui este 
limitată. El poate încinge cuptorul, însă Domnul Isus şi îngerii Săi 
vor veghea asupra credinciosului care are credinţă şi nimic nu va fi 
ars în afară de zgură. Focul aprins de Satana nu poate avea puterea de 
a distruge sau a vătăma metalul adevărat. Este important să închidem 
orice uşă cu putinţă împotriva pătrunderii lui Satana. Este privilegiul 
fiecărei familii să trăiască astfel, încât Satana să nu profite de ceea 
ce ar putea spune sau face ei, pentru a dobori când pe unul, când pe 
altul. Fiecare membru al familiei ar trebui să aibă în minte faptul 
că toţi au datoria să facă tot ce le stă în putere pentru a se împotrivi 
vrăjmaşului viclean şi, cu rugăciuni serioase şi credinţă susţinută, 
fiecare să se bizuie pe sângele lui Hristos şi să facă apel la puterea 
Lui salvatoare. 

Puterile întunericului se adună împrejurul sufletului şi ÎI alungă 
pe Domnul Isus din faţa ochilor noştri şi uneori noi nu putem face 
altceva decât să aşteptăm cu durere şi uimire până ce va trece norul. 
Aceste momente sunt uneori teribile. Nădejdea pare să se ducă şi 
ne apucă disperarea. În aceste ore înspăimântătoare, noi trebuie să 
învăţăm să ne încredem şi să ne bizuim doar pe meritele ispăşirii 
ŞI, în nevrednicia noastră, neajutorată, să ne aruncăm în meritele 
Mântuitorului crucificat şi înviat. Nu vom pieri niciodată dacă vom 
face acest lucru — niciodată! Când lumina străluceşte pe calea 
noastră, nu este mare lucru să fii tare prin puterea harului. Însă să 
aştepţi cu răbdare, în nădejde, atunci când norii ne înconjoară şi 
totul este întuneric necesită credinţă, supunere şi cuprinderea voinţei 
noastre de către voinţa lui Dumnezeu. Ne descurajăm prea repede şi 
strigăm tare ca să fie îndepărtată încercarea de la noi, când de fapt ar 

trebui să ne rugăm pentru răbdare spre a putea îndura şi har pentru a 
birul. 

Fără credinţă este cu neputinţă să fim pe plac lui Dumnezeu. Ne 
putem bucura de mântuirea lui Dumnezeu în familiile noastre, însă 
noi trebuie să credem în aceasta, să trăim pentru aceasta şi să avem o 
încredere şi încredințare continuă, statornică în Dumnezeu. Trebuie 
să supunem temperamentul pripit şi să ne ţinem sub control cuvintele 
şi astfel vom obţine biruinţe mari. Dacă nu ne stăpânim cuvintele şi 
temperamentul, noi suntem sclavii lui Satana. Suntem în supunere 
faţă de el. El ne ţine captivi. Orice cuvânt gălăgios, neplăcut, nerăb- 
dător şi nervos reprezintă o ofrandă adusă maiestăţii sale satanice. 
Şi aceasta este o jertfă scumpă, mai costisitoare decât ar putea fi 
orice sacrificiu pe care l-am putea face pentru Dumnezeu, deoarece 
distruge pacea şi fericirea întregii familii, distruge sănătatea şi, în 
cele din urmă, constituie cauza pierderii vieţii şi fericirii veşnice. 
Restricţiile pe care ni le impune Cuvântul lui Dumnezeu sunt spre 
folosul nostru. Sporesc fericirea familiilor noastre şi a tuturor celor 
din preajma noastră. Ne rafinează gustul, ne sfinţeşte judecata, ne 
aduce pacea minţii, iar în final, viaţa veşnică. Sub această restricţie 
sfântă vom creşte în har şi umilinţă şi vom fi în stare să vorbim aşa 
cum este drept. Temperamentul firesc, pătimaş, va fi ţinut în supu- 
nere. Mântuitorul, care locuieşte în noi, ne va da putere în fiecare 
ceas. Îngerii slujitori vor zăbovi în locuinţele noastre şi, cu bucurie, 
vor duce spre cer veşti bune în legătură cu înaintarea noastră în viaţa 
de credinţă, iar îngerul raportor va duce un raport vesel, optimist. 

Frate G., la __ mi-ai pus câteva întrebări la care am reflectat mult. 
Din discuţia pe care am avut-o cu tine, sunt convinsă că tu nu îţi dai 
seama de partea pe care ai avut-o în vătămarea cauzei lui Dumnezeu. 
Ceea ce mi-a fost arătat cu privire la tine mi-a fost foarte clar în faţa 
ochilor şi am comparat aceste lucruri cu cele ce mi-au fost arătate 
recent în mărturia referitoare la tine, publicată în Mărturia nr.6, şi nu 
pot găsi scuze pentru purtarea ta. Înainte de a fi părtaş la fanatismul 
din Wisconsin şi de a-ţi face simțită influenţa, nu erai văzut bine în 
ochii lui Dumnezeu. 

Frate G., dacă ai fi urmat cu cinste lumina, nu ai fi apucat nicio- 
dată pe calea pe care ai ales-o. Cu ambiţie şi încăpățânare, ai urmat 
propria ta cale şi te-ai bazat doar pe judecata ta, refuzând să fii con- 
dus de alţii. Domnul ţi-a trimis ajutor, însă ai refuzat să-l accepţi. 
Ce altceva ar fi putut face cerul mai mult decât să te ajute? Când 
considerai că alţii sunt mai mult stimaţi decât tine, erai nemulţumit 
şi iritat şi deveneai supărăcios şi distant, ca un copil răsfăţat. Tu 
voiai să fii mult stimat, însă calea pe care ai apucat te-a înjosit în 
ochii celor a căror aprobare o doreai. 

Înainte de a deveni fanatic, tu ai fost gelos pe cei din Battle Creek 
şi ai aruncat aluzii care trezeau suspiciune. Ai fost gelos pe soţul 
meu şi pe mine şi ai făcut presupuneri rele. Invidia şi suspiciunea 
au fost prezente laolaltă. Sub aparenţa conştiinciozităţii, ai sugerat 
îndoieli cu privire la deplasările acelora care poartă povara lucrării 
din Battle Creek şi ai făcut aluzii cu privire la lucruri despre care 
tu erai complet în necunoştinţă de cauză şi cu totul incapabil de a 
judeca drept. Povara acestor lucruri nu a fost pusă pe seama ta. 

Mi-a fost arătat că Dumnezeu nu ar alege o persoană cu o minte 
ca a ta, nu ar pune poveri grele asupra ei şi nu ar chema-o să ocupe 
poziţii de răspundere; pentru că prețuirea de sine ar fi aşa de proe- 
minentă, încât ar fi dăunătoare atât pentru tine, cât şi pentru poporul 
lui Dumnezeu. Dacă te-ai fi stimat ceva mai puţin pe tine însuţi, n-ai 
fi fost atât de gelos şi suspicios. 

Frate G., tu ai aderat la corpul bisericii, ai fost unit şi ai simpatizat 
cu aceia pe care Dumnezeu a găsit de cuviinţă să-i pună în capul 
lucrării; dacă ai fi acceptat darurile pe care Dumnezeu le-a aşezat 
asupra bisericii, dacă te-ai fi consacrat pe deplin, ca să fii şi tu părtaş 
la acestea, dacă ai fi acceptat cu hotărâre toate punctele adevărului 
prezent şi ai fi lăsat urme drepte asemenea celor care au experienţă în 
lucrare, tu şi ai tăi aţi fi fost complet liberi şi în siguranţă, neafectaţi 
de această înşelăciune. Ai fi avut o ancoră de care ai fi fost susţinut. 
Însă tu ai luat o poziţie nedefinită, temându-te să nu dai satisfacţie 
acelora care erau cu tot sufletul în lucrarea şi cauza lui Dumnezeu. 
Dumnezeu îţi cere să stai ferm, hotărât, pe aceeaşi platformă cu fraţii 
tăi. Dumnezeu şi îngerii cei sfinţi au fost nemulţumiţi de calea ta şi 
nu-ţi vor mai suporta mult nechibzuinţele. Ai fost lăsat să-ţi urmezi 
propria judecată, pe care ai preţuit-o atât de mult, până ar fi trebuit 
să ajungi să doreşti să fii învăţat şi, fără gelozie, fără sentimente 
încăpăţânate, fără a te plânge sau a critica pe alţii, să înveţi de la 
aceia care au simţit povara şi greutatea cauzei lui Dumnezeu. Ți- 
ai căutat o poziţie originală, căutând să fii independent de corpul 
bisericii, ca să fii aprobat şi înălţat, până când am văzut că Dumnezeu 
a renunţat să te lase să conduci şi să dai pe faţă acea înţelepciune pe 
care o socoteai superioară celorlalți şi ai fost lăsat în voia judecății 
tale oarbe pentru a te prinde în cel mai nechibzuit, nebunesc şi 
sălbatic fanatism care i-a nenorocit vreodată pe cei din Wisconsin. 

Şi, cu toate acestea, mi-a fost arătat că tu nu ţi-ai dat seama de 
influenţa pe care a avut-o purtarea ta asupra cauzei, de poziţia ta din 
prezent şi de datoria pe care o ai în legătură cu acel fanatism. În loc 
să lucrezi cu toată energia pentru a te elibera şi pentru a contracara 
influenţa pe care ai avut-o, ai ieşit deasupra în toate, scuzându-te pe 
tine şi criticându-i pe aceia pe care Dumnezeu i-a trimis la tine, fiind 
gata să dictezi şi chiar să sugerezi un plan prin care Domnul te-ar 
fi putut opri, prin slujitorii Săi, şi care ar fi trebuit să ia o altă cale 
decât aceea pe care au luat-o. Judecata ta a fost pervertită de puterea 
lui Satana şi, învăluit în întuneric, erai un judecător incompetent al 
celor mai bune acţiuni care se întreprindeau cu privire la tine. Dacă 
al fi ştiut ce ar fi trebuit să facă slujitorii lui Dumnezeu pentru a te 
ajuta, ai fi ştiut cum să ieşi singur din încurcătură. Dumnezeu te-a 
lăsat să alegi între a fi învăţat, a fi instruit de slujitorii Săi prin calea 

pe care a rânduit-o El, şi a continua, menținându-ți calea ambițioasă, 
şi a cădea în plasa fanatismului. 

Ai ales să-ţi urmezi propria ta cale. Şi acum doar pe tine te poți 
învinui. Tu susții că eşti un străjer pe zidurile Sionului, un păstor al 
turmei, deşi ai văzut biata turmă sfâşiată, făcută bucăți, şi nu ai dat 
nici o avertizare. „Fiul omului, te pun păzitor peste casa lui Israel. 
Când vei auzi un cuvânt, care va ieşi din gura Mea, să-i înştiinţezi 
din partea Mea! Când voi zice celui rău: «Vei muri negreşit!» dacă 
nu-l vei înştiinţa, şi nu-i vei spune, ca să-l întorci de la calea lui cea 
rea şi să-i scapi viaţa, acel om rău va muri prin nelegiuirea lui, dar 
îi voi cere sângele din mâna ta! Dar dacă vei înştiinţa pe cel rău, 
şi el tot nu se va întoarce de la răutatea lui şi de la calea cea rea, 
va muri prin nelegiuirea lui, dar tu îţi vei mântui sufletul! Dar dacă 
vei înştiinţa pe cel neprihănit să nu păcătuiască, şi nu va păcătui, va 
trăi, pentru că a primit înştiinţarea, iar tu îţi vei mântui sufletul!“ 
Ezechiel 3, 17-19.21 ). 

Păcatul celor din Wisconsin care au luat calea fanatismului stă 
mai greu asupra ta, frate G., decât asupra oricui altcineva. Tu ai 
fost un străjer necredincios. Nu ai descoperit răul pentru că ai fost 
necredincios. Dumnezeu Şi-a trimis străjerii credincioşi, care au stat 
în lumină şi au putut discerne răul, pentru a te putea avertiza pe tine 
şi turma care greşise. Dacă ai fi ascultat atunci avertizarea, s-ar fi 
cruțat mult rău. Influenţa ţi-ar fi fost ocrotită. Ai fi stat afară din 
cale, astfel ca mărturia slujitorilor lui Dumnezeu să poată ajunge la 
turma tulburată. Cei greşiţi nu au auzit vocea lui Dumnezeu prin 
slujitorii Săi aleşi. Ei şi-au împietrit spiritul împotriva avertizării 
străjerilor trimişi la ei şi s-au încăpățânat în umblarea lor nesăbuită 
şi înşelătoare. Păstorul nu voia să audă. El s-a simţit ofensat pentru 
că fanatismul acesta a fost abordat atât de hotărât. El nu a întrezărit 
pericolul. Nu a socotit că e nevoie de grabă. El avea suficientă lumină 
pentru a decide, însă a fost prea ambițios şi prea suspicios faţă de 
slujitorii lui Dumnezeu ca să cedeze în faţa mărturiei lor. 

Fratele G. ar fi dorit să aştepte până ce fanatismul se dezvolta şi 
ar fi continuat aşa cum ar fi vrut Satana, ajungându-se la rezultate 
teribile. Nu au fost manifestări raţionale, pline de simţire, care să 
denote că această lucrare ar fi fost de la Dumnezeu. Slujitorii lui 
Dumnezeu şi-au executat misiunea, şi-au eliberat veşmintele de sân- 
gele sufletelor şi s-au păstrat curaţi de influenţa blestemată, în timp 

ce tu porţi greutatea înspăimântătoare a păcatului acestui fanatism 
regretabil. Ai regretat profund acest lucru, deşi nu îţi vezi propriile 
greşeli legate de acesta. Tu critici şi învinuieşti oaia slabă, hoinară, 
pentru că te-a abătut de pe cale. La ce foloseşte străjerul, dacă nu 
să vegheze asupra răului şi să avertizeze? La ce foloseşte păstorul 
dacă nu să vegheze asupra oricărei primejdii, pentru ca oile să nu fie 
atacate şi nimicite de lupi? Ce scuză ar putea găsi păstorul pentru 
greşeala de a fi îngăduit turmei să se abată de la păşunile bune şi să 
fie sfâşiată, făcută bucăţi şi devorată de lupi? Cum ar putea fi luată 
în seamă scuza că oaia l-a abătut din drum pe păstor? Ele au lăsat 
oare păşunea şi l-au condus afară de pe cale? O astfel de pledoarie 
ar sta împotriva abilității păstorului de a veghea asupra oilor. Nu se 
mai poate avea încredere în el pentru a îngriji turma ca un păstor 
credincios, care să aducă oile înapoi atunci când s-ar abate de la 
calea cea dreaptă. 

Vina ta cu privire la sora A. ţi se datorează în mod dureros. Ai 
înălţat prea mult abilitatea şi experienţa ei. Ea era slabă, dar, cu toate 
acestea, într-o anumită măsură, îşi avea locul în familie pentru a-şi 
ține copiii laolaltă; însă, înainte ca raţiunea să-i fie detronată, a lipsit 
puţin timp de acasă. Starea de apostazie a susținătorilor Sabatului 
din ___ te-a determinat să o influenţezi pe sora A. să-şi lase familia, 
care avea nevoie de grija ei, şi să vină la ____ pentru ca influenţa 
ei să-i ajute pe păzitorii Sabatului de acolo. O agitaţie nesănătoasă 
a caracterizat calea ei acolo. Câţiva dintre cei lipsiţi de experienţă 
au fost înşelaţi. Mintea slabă a sorei A. a fost suprasolicitată şi 
boala i-a cuprins creierul. Iar cauza lui Dumnezeu a fost profund 
afectată şi învinuită datorită acestui lucru. Fratele A. a greşit; el 
trebuie să sufere un mare necaz, iar copiii să fie împrăștiați. Aceia a 
căror influenţă a dus la aceste consecinţe triste au o lucrare de făcut 
pentru a alina sufletul fratelui A., printr-o recunoaştere credincioasă 
şi deplină faţă a păcatului şi a greşelii făcute faţă de el, contracarând 
răul cât de repede posibil. 

Dacă ai fi primit sfatul lui Dumnezeu, recunoscând darurile Du- 
hului Său ca ocupând locul cuvenit lor în biserică; dacă ai fi fost 
cu inima şi din principiu alături de Review, întemeiat pe puterea 
adevărurilor aplicabile pentru acest timp; dacă ai fi dat hrană la 
vreme potrivită poporului lui Dumnezeu, influenţa ta în ___ şi în 
apropiere ar fi fost cu totul diferită. Ai fi adus o mărturie pătrun- 

zătoare în armonie cu aceia care sunt conducători în această mare 
lucrare. Greşelile diferitelor persoane ar fi fost condamnate. Lucrul 
credincios i-ar fi determinat pe păzitorii Sabatului să nu mai stea 
înapoia altor biserici. Însă ei au avut aproape totul de învăţat. Tu ar fi 
trebuit să aduci o mărturie puternică, să-i faci să înţeleagă necesita- 
tea sacrificiului, faptul că toţi au o parte de dus în povara lucrării. Ar 
fi trebuit să le prezinţi dăruirea sistematică şi să-i determini pe toţi 
să-şi aducă partea şi să facă ceva pentru înaintarea cauzei adevărului. 
Poziţia ta nedefinită, felul slobod şi încet în care ai tratat lucrurile 
în ____ au avut o influenţă rea asupra lucrării de acolo. Opoziția pe 
care ai simţit-o şi despre care ai vorbit cu privire la organizaţie şi 
înaintarea poporului lui Dumnezeu a adus roade care pot fi văzute 
în multe locuri din partea de nord a statului Wisconsin. 

Dacă ai fi fost un lucrător prompt, meticulos, ţinând pasul cu 
providenţa lui Dumnezeu, roada care se vede acum ar fi fost cu 
totul altfel. Suflete s-ar fi decis în unele locuri fie cu totul pentru, 
fie împotriva poruncilor lui Dumnezeu şi a altor adevăruri legate de 
întreita solie îngerească. Ei nu ar fi zăbovit la marginile Sionului, 
trăgându-i în jos pe cei ce erau pe calea dreaptă. Însă tu nu ai 
dovedit credincioşie. Nu s-a făcut o lucrare dreaptă, deplină. Tu 
nu i-ai încurajat pe cei din biserică, printr-o aplicare puternică a 
adevărului, să-şi facă mărturisirea de credinţă în mod armonios; însă 
mulţi nu vor să facă ceva pentru înaintarea cauzei adevărului, aşa 
cum sunt mulţumiţi să asculte adevărul. Ei iubesc lucrarea în ce 
priveşte cuvântul şi mărturisirea, însă nu cu fapta şi adevărul. 

Poziţia ta i-a condus pe mulţi din şi din jurul ___ să privească 
cu mai puţină consideraţie revista Review decât ar fi făcut-o altfel şi 
au tratat cu foarte multă uşurinţă adevărurile descoperite în acesta. 
În acest fel, Review nu a putut avea asupra lor influenţa rânduită 
de Dumnezeu. Şi fiecare şi-a urmat propria lui cale şi a făcut ce 
1 s-a părut lui corect; de aceea ei sunt la pământ şi, dacă nu se va 
face o lucrare deplină pentru ei, vor fi puşi în cumpănă şi găsiți 
necorespunzător. 

Mi-a fost arătat că tu cauţi să arunci urmările greşelilor tale 
asupra altora, însă, ca străjer, Dumnezeu te socoteşte răspunzător 
pentru acestea. Ar trebui să faci cele mai umile mărturisiri în _, _, 
___ şi în alte locuri unde influenţa ta a fost exercitată în opoziţie cu cea 
a slujitorilor lui Dumnezeu. Fratele şi sora B. au fost mult afectaţi 

de acest fanatism. Ei au fost afectați atât în ce priveşte lucrurile 
vremelnice, cât şi din punct de vedere spiritual şi au fost aproape 
ruinați de această înşelăciune a lui Satana. Frate G., tu te-ai afundat 
mult în acest fanatism trist; ţi-a fost afectat atât trupul, cât şi mintea, 
iar acum Cauţi să pui toate aceste lucruri pe seama altora. Nu ai un 
adevărat simţ al poziţiei tale şi al căii tale din trecut. Eşti gata să 
spui ce au făcut alţii, dar nu ce ai făcut tu. 

Influenţa ta în __ a fost vătămătoare. Te-ai opus organizaţiei 
şi ai predicat împotriva acesteia într-o manieră nedefinită, nu cu 
atâta obrăznicie cum au făcut-o alţii, însă ai mers departe, atât cât 
ai îndrăznit. În acest fel, de multe ori ţi-ai satisfăcut sentimentele 
de invidie şi ai dat naştere la neîncredere şi nesiguranţă în mintea 
multora; dar, dacă ai fi vorbit deschis, ai fi putut înţelege lucrurile cu 
totul altfel şi ai fi făcut mai puţin rău. Când ai fost acuzat că nutreşti 
sentimente opuse credinţei corpului bisericii, tu nu ai recunoscut 
acest lucru, ci poziţia ta a fost învăluită în mister şi ai făcut să pară că 
fraţii nu te-au înţeles pe tine, când tu ştii că acuzaţia a fost întemeiată. 
Aşa cum eşti acum, biserica nu poate conta pe tine. Când vei da pe 
faţă roadele unei reforme depline şi vei dovedi că ai fost convertit şi 
că ţi-ai biruit gelozia, atunci Dumnezeu îţi va încredința ţie turma 
Sa. Însă, până nu te reintegrezi pe deplin, îţi vei exercita cea mai 
bună influenţă stând acasă, şi „nu fiind trândav în lucru“. 

Prin poziţia luată, neangajându-te la nimic, şi prin acest fanatism 
ai produs mai mult rău cauzei lui Dumnezeu în Wisconsin decât ai 
făcut în toată viaţa ta. Credinţa noastră a ajuns dezgustătoare pentru 
cei necredincioşi; cauza lui Dumnezeu a suferit o rană ce nu poate fi 
vindecată, însă, cu toate acestea, mulţi împreună cu tine sunt miraţi că 
se spune şi se face atât de mult împotriva acestui fanatism. O sămânță 
rea semănată prinde rădăcină, creşte şi aduce roadă, iar secerişul este 
îmbelşugat. Răul înfloreşte şi nu are nevoie de îngrijire, dar sămânţa 
cea bună semănată are nevoie să fie udată, păzită cu grijă şi hrănită 
în mod continuu, căci, dacă nu, preţioasa plantă va muri. Satana, 
îngerii cei răi şi oamenii nelegiuiţi încearcă să dezrădăcineze şi să 
distrugă ceea ce este bine şi este nevoie de cea mai mare vigilenţă, 
de cea mai mare grijă pentru ca aceasta să poată trăi şi înflori. O 
sămânță rea semănată nu poate fi uşor dezrădăcinată. Aceasta se 
împrăştie şi dă lăstari în toate direcţiile, pentru a zdrobi sămânţa cea 

bună; iar dacă este lăsată, creşte puternică şi îndepărtează razele de 
soare de la plantele preţioase, până ce acestea se îmbolnăvesc şi mor. 

Am întâmpinat influenţa ta la __. Dezbinarea existentă acolo nu 
ar fi existat dacă tu ai fi luat o poziţie corectă şi ai fi primit Cuvântul 
Domnului prin slujitorii Săi. Însă tu nu ai făcut acest lucru. Slujitorii 
lui Dumnezeu sunt confruntaţi în mare măsură cu purtarea ta greşită. 
Dacă ei ar fi luat o atitudine fermă şi ar fi fost mai severi faţă de ce ai 
făcut tu, Dumnezeu i-ar fi aprobat. Ar fi fost mult mai bine dacă nu 
te-ai fi dus niciodată la __ deoarece, de fiecare dată când slujitorii lui 
Dumnezeu au demascat acest fanatism şi l-au mustrat pe fratele G., 
tu te-ai dat înapoi, te-ai simţit maltratat, neglijat etc. În orbirea ta, 
ţi-ai continuat căile în multe familii în __ şi ai lucrat pentru a trezi 
simpatie, creând opoziţie faţă de frații C., D. şi E. Te-ai simţit rău, 
desconsiderat; ai vorbit şi ţi-ai dat pe faţă sentimentele şi, în acest 
fel, ai dat naştere la gelozie şi neîncredere în mintea multora faţă de 
slujitorii lui Dumnezeu, pe care El i-a trimis în mod special la tine. 
Calea urmată de tine a distrus puterea mărturiei lor în minţile u-nora, 
însă alţii au fost mulţumiţi pentru că a venit lumina, iar cursa întinsă 
de Satana a fost zdrobită şi ei au scăpat. Altora le-a venit greu, au 
luat poziţie împotriva mărturiei şi astfel a fost dezbinare în corpul 
credincioşilor. Poţi să-ţi asumi răspunderea pentru această situaţie 
creată. Ar fi trebuit să lucrezi pentru biserica din __ într-un spirit 
umilit, pentru a îndepărta influenţa cea rea şi impresiile pe care le-ai 
creat. Tu ai o lucrare de făcut acolo. 

Am văzut că unii au fost foarte geloşi pe tine, temându-se că 
nu s-a procedat corect cu tine şi că fraţii slujitori nu ţi-au făcut 
dreptate. Unii ca aceştia ar trebui să se dea la o parte din cale, să-şi 
mărturisească greşelile cu credincioşie şi să lase critica şi greşelile 
tale pe seama capului tău. Dumnezeu doreşte ca ei să facă acest 
lucru până când tu te vei pocăi pe deplin şi vei face o mărturisire din 
toată inima. Aceia care dovedesc o simpatie nesfințită faţă de tine 
nu te pot ajuta. Fie ca aceştia să aibă zel în ce priveşte pocăinţa faţă 
de păcatele lor şi să te lase să te aperi singur. Te-ai dat cu totul la 
o parte; şi dacă nu faci o lucrare deplină, de a-ţi mărturisi greşelile 
fără a-i critica pe fraţi, şi dacă nu eşti dispus să primeşti sfat, nu poţi 
face parte din poporul lui Dumnezeu. 

Te-ai separat cu semeţie de cei asupra cărora Dumnezeu a pus 
povara cea grea a lucrării Sale. În timp ce soţul meu făcea munca pe 

care trei bărbaţi ar fi trebuit să o facă, tu l-ai jignit cu observaţiile 
şi aluziile tale şi i-ai ajutat şi pe alţii să mai pună poveri asupra 
lui. Trebuie să-ţi dai seama de acest lucru. Tu nu ai avut o anumită 
povară asupra ta; tu ai avut timp pentru meditaţie şi studiu, odihnă şi 
somn, în timp ce soţul meu era obligat să lucreze zi după zi şi adesea 
noaptea târziu; iar uneori, când voia să doarmă, nu putea deoarece 
plângea şi gemea pentru cauza adevărului şi datorită nedreptăţii 
pe care i-o făceau fraţii, deşi viaţa şi interesul său erau dedicate în 
întregime lucrării. 

EI a avut grija şi responsabilitatea acestor treburi la birou, grija 
cu privire la hârtie şi multă grijă pentru comunităţile din diferite 
state. Şi cu toate acestea, câţiva dintre fraţii lui din lucrare l-au 
tulburat şi l-au necăjit prin faptele lor neînţelepte. Tu şi alți câţiva 
fraţi l-aţi privit pe fratele White ca pe un individ de afaceri, care nu 
are prea mult de a face cu religia. Unii ca aceştia nu îl cunosc. Satana 
îi înşeală pe mulţi cu privire la el. Dumnezeu a găsit de cuviinţă să 
aşeze povara lucrării asupra lui, să-l aleagă pe el pentru a conduce 
diferite acţiuni întreprinse; El a ales o persoană sensibilă, care poate 
simţi cu cei nenorociţi, conştiincioasă şi totuşi independentă, care nu 
va acoperi păcatul, ci va sesiza de îndată răul, îl va respinge şi nu-i 
va face loc, chiar dacă urmarea ar fi fost să rămână de unul singur. 
Acestea sunt motivele pentru care el suferă atât de mult. Fraţii lui, 
în general, nu ştiu nimic în legătură cu poverile pe care le poartă şi 
multora nici nu le pasă de el, iar prin faptele lor îndoielnice, adaugă 
asupra lui multă grijă şi tulburare. Cerul notează toate aceste lucruri. 
Bărbaţii care nu au greutăţi sau poveri asupra lor, care pot avea ore 
de tihnă, care nu au nimic de făcut în mod special, care pot medita, 
studia şi împrospăta mintea, pot da pe faţă multă stăpânire de sine. 
Ei nu văd nimic care să-i determine să aibă un zel deosebit şi sunt 
gata să petreacă ore în şir în discuţii fără rost. Iar unii îi privesc pe 
aceştia ca fiind cei mai buni şi cei mai sfinţi oameni de pe pământ. 
Însă Dumnezeu nu vede aşa cum vede omul. Dumnezeu priveşte 
la inimă. Aceia care iau o poziţie atât de uşuratică vor fi răsplătiți 
potrivit cu faptele lor. 

Poziţia pe care o ocupă soţul meu nu este de invidiat. Aceasta 
necesită cea mai mare atenţie, grijă şi trudă a minţii. Necesită exer- 
citarea unei judecăţi şi înţelepciuni sănătoase. Necesită tăgăduire 
de sine, o inimă deschisă şi o voinţă puternică pentru a urni din loc 

lucrurile. În această poziţie importantă, Dumnezeu are nevoie de un 
bărbat care să se aventureze în aceste lucruri, să-şi asume un anumit 
risc, să fie hotărât în ceea ce este drept, oricare ar fi consecinţele; să 
lupte împotriva obstacolelor fără să se clatine, chiar dacă viaţa i-ar fi 
în joc. 

Greutatea şi răspunderea acestei lucrări aduc multe griji, nopţi 
nedormite şi necesită cele mai serioase, arzătoare, chiar agonizante 
rugăciuni. Domnul l-a pus pe soţul meu în faţă, dându-i poziţii de 
răspundere una după alta. Critica din partea fraţilor lui îi chinuie 
sufletul, dar el nu trebuie să se clatine în lucrarea pe care o are 
de făcut. Colaboratori lui care au doar o formă de evlavie se opun 
oricărui pas înainte pe care Dumnezeu îl îndeamnă să-l facă şi timpul 
său preţios trebuie să-l ocupe călătorind din loc în loc, luptând cu 
necazurile în comunităţile unde trebuie să dreagă ceea ce au stricat 
aceşti fraţi cu numele. Bieţii muritori! Ei încurcă lucrurile, nu au 
acel simţ cu privire la ceea ce trebuie să fie un creştin. Aceia cărora li 
s-a încredinţat lucrarea de a aduce o mărturie clară, pătrunzătoare, în 
temere de Dumnezeu, de a mustra răul, de a lucra cu toate energiile 
pentru a zidi în poporul lui Dumnezeu şi de a se întemeia bine 
în anumite puncte ale adevărului prezent, au avut parte adesea de 
critică, în locul simpatiei şi ajutorului, în timp ce aceia care, ca şi tine, 
au luat o poziţie evazivă sunt consideraţi oameni devotați şi blânzi. 
Dumnezeu nu îi socoteşte astfel. Înainte-mergătorul lui Hristos de 
la prima Sa venire a fost un vorbitor direct, răspicat. El a mustrat 
păcatul şi a spus lucrurilor pe nume. El a înfipt securea la rădăcina 
copacului. S-a adresat în acest fel unei anumite clase de oameni 
care au venit la el să fie botezați în Iordan: „Pui de năpârci, cine 
v-a învăţat să fugiţi de mânia viitoare? Faceţi dar roade vrednice de 
pocăinţa voastră. lată că securea a şi fost înfiptă la rădăcina pomilor; 
deci, orice pom care nu face roadă bună, va fi tăiat şi aruncat în foc“( 
Matei 3, 7-10). 

În acest timp înfricoşător, înainte de a doua venire a Domnului 
Hristos, predicatorii credincioşi ai lui Dumnezeu trebuie să aducă o 
mărturie şi mai pronunţată decât cea pe care a adus-o loan Boteză- 
torul. În faţa lor stă o lucrare importantă, plină de responsabilitate; 
iar pe aceia care tratează lucrurile cu uşurinţă, Dumnezeu nu îi recu- 
noaşte ca fiind păstorii Săi. Pe aceştia îi aşteaptă un necaz teribil. 

Acest fanatism ciudat din Wisconsin se trage din teoria cu pri- 
vire la sfinţenie susţinută de fratele K., o sfinţenie independentă de 
întreita solie îngerească, în afara adevărului prezent. Sora G. a primit 
această teorie falsă de la el, a primit-o pentru ea şi apoi i-a învăţat cu 
mult zel şi pe alţii. Aceasta aproape a distrus ataşamentul ei faţă de 
adevărurile importante, sacre, pentru acest timp, adevăruri care, dacă 
ea le-ar fi împărtăşit şi li s-ar fi supus, s-ar fi dovedit o ancoră care să 
o pună pe o temelie sigură. Însă ea împreună cu mulţi alţii au făcut 
din această teorie cu privire la sfințire sau consacrare lucrul cel mai 
important, iar adevărurile mari din Cuvântul lui Dumnezeu le-au 
socotit de mică însemnătate, „dacă inima era în rânduială“. Şi bietele 
suflete erau fără ancoră, mânate de sentimente, iar Satana le-a putut 
lua în stăpânire minţile pentru a le impresiona şi a le da simţăminte 
care îi conveneau lui. Rațiunea şi judecata sunt dispreţuite, iar cauza 
lui Dumnezeu a ajuns în mod teribil de ocară. 

Fanatismul în care ai căzut ar trebui să vă conducă, pe tine şi pe 
alţii, să cercetaţi înainte de a decide cu privire la această formă de 
consacrare. Ceea ce se vede nu constituie dovada pentru un caracter 
creştin. Tu şi alţii vă temeţi de critică şi sunteţi foarte atenţi să vedeţi 
orice greşeală sau aparentă neglijenţă faţă de voi, simţindu-vă în 
acest caz jigniţi. Eşti prea sever. Ai greşit şi te-ai înşelat singur. Dacă 
alţii te-au judecat greşit cu privire la anumite lucruri, aceasta nu este 
mai mult decât te-ai fi putut aştepta, având în vedere împrejurările. 
Ar fi trebuit să te pocăieşti în umilinţă pentru că te-ai îndepărtat 
de ceea ce este bine, lucru care a dat ocazie la o diversitate de 
sentimente şi puncte de vedere cu privire la tine; şi dacă nu consideri 
fiecare lucru, luat în parte, ca fiind corect, nu trebuie să-i critici pe 
alţii. Trebuie să-ţi mărturiseşti greşelile fără să-i critici pe alţii şi 
să încetezi să te plângi că fraţii tăi te-au neglijat. Ei ţi-au dat mai 
multă atenţie decât ai meritat, având în vedere poziţia pe care ai 
ocupat-o ani de zile. Dacă ai fi putut vedea aceste lucruri aşa cum 
le vede Dumnezeu, ai dispreţui felul în care te plângi şi te-ai umili 
sub braţul lui Dumnezeu. „Ascultarea face mai mult decât jertfele, 
şi păzirea cuvântului Său face mai mult decât grăsimea berbecilor. 
Căci neascultarea este tot atât de vinovată ca ghicirea, şi împotrivirea 
nu este mai puţin vinovată decât închinarea la idoli şi terafimi.“( 1 
Samuel 15, 22.23 ) 

Unitatea credinţei 


Cei din __ şi din împrejurimi, care pretind că sunt credincioşi, 
nu s-au înrolat în lucrare pentru a pune în practică adevărurile pe 
care le susţin. Nordul statului Wisconsin este bântuit de o influenţă 
distrugătoare. Dacă toţi ar fi dovedit acel ataşament faţă de Review 
pe care Dumnezeu l-a dorit, ei ar fi avut multe foloase şi ar fi fost in- 
struiți prin adevărurile pe care această revistă le susţine. Ei ar fi avut 
o credinţă corectă, o poziţie hotărâtă în privinţa adevărului pentru 
acest timp şi ar fi fost apăraţi şi izbăviţi din acest fanatism. Simţurile 
multora sunt tocite; emoţiile artificiale le-au distrus discernământul 
şi vederea spirituală. Acum este foarte important ca ei să acţioneze 
cu înţelepciune, astfel ca obiectivul lui Satana să nu poată fi împlinit 
prin înfrângerea acelora pe care el a avut puterea să-i înșele. 

Când aceia care au greşit ajung să se convingă că au greşit, 
atunci Satana trage foloase de pe urma greşelii lor, ţinând-o în mod 
permanent în faţa ochilor lor, pentru ca ei să se dea înapoi de la 
orice exerciţiu spiritual, şi pe această cale el caută să le distrugă 
credinţa în adevărata evlavie. Pentru că au fost înşelaţi o dată, ei se 
tem să facă vreun efort prin rugăciune serioasă, arzătoare, pentru 
ca Dumnezeu să-i ajute în mod special şi să le dea biruinţă. Unii 
ca aceştia nu trebuie să-l lase pe Satana să-şi atingă obiectivul de 
a-i atrage în formalism rece şi necredinţă. Ei trebuie să nu uite că 
temelia lui Dumnezeu este sigură, de neclintit. Să se dovedească 
faptul că Dumnezeu este credincios, iar omul mincinos. Unica lor 
siguranţă este să-şi aşeze piciorul pe o temelie trainică, să vadă şi să 
înţeleagă întreita solie îngerească, să preţuiască, să iubească şi să se 
supună adevărului. 

Domnul Hristos pregăteşte un popor, aducându-i pe membrii 
acestuia la unitatea credinţei pentru ca ei să fie una, aşa cum EI este 
una cu Tatăl. Trebuie să se renunţe la deosebirile de păreri, astfel ca 
toţi să ajungă în unitate cu trupul bisericii, ca să aibă acelaşi gând 
şi aceeaşi judecată. | Corinteni 1, 10: „Vă îndemn, fraţilor, pentru 
Numele Domnului nostru Isus Hristos, să aveţi toţi acelaşi fel de 

vorbire, să n-aveţi dezbinări între voi, ci să fiţi uniţi în chip desăvârşit 
într-un gând şi o simţire.“ Romani 15, 5.6: „Dumnezeul răbdării şi 
al mângâierii să vă facă să aveţi aceleaşi simţăminte, unii faţă de 
alții, după pilda lui Hristos Isus; pentru ca toţi împreună, cu o inimă 
şi cu o gură, să slăviţi pe Dumnezeu, Tatăl Domnului nostru Isus 
Hristos.“ Filipeni 2, 2: „Faceţi-mi bucuria deplină, şi aveţi o simţire, 
o dragoste, un suflet şi un gând“. 

Întregul popor al lui Dumnezeu ar trebui să dovedească interes 
faţă de cauza Sa. Frații din Wisconsin nu au dat dovadă de acest 
interes. De asemenea le-a lipsit energia. Unii gândesc că nu este 
păcat să-şi irosească timpul în trândăvie, în timp ce alţii, care iubesc 
cauza prețioasă a adevărului, îşi economisesc timpul şi în puterea lui 
Dumnezeu lucrează şi trudesc greu pentru ca familiile lor să poată 
trăi ordonat şi confortabil şi să aibă ceva pe deasupra spre a investi 
în lucrare, aducându-și astfel aportul la înaintarea ei, bucurându-se, 
în final, şi de o comoară în ceruri. Nu trebuie ca unii să lenevească, 
iar alţii să fie împovăraţi. Dumnezeu le cere acelora care au sănătate 
şi putere în corp să facă tot ce pot şi să-şi folosească puterea spre 
slava Sa, pentru că ei nu-şi aparţin lor înşişi. Ei vor da socoteală lui 
Dumnezeu pentru felul în care îşi folosesc timpul şi puterea, care le 
sunt acordate de cer. 

Datoria de a contribui la înaintarea adevărului nu stă numai 
asupra celor avuţi. Fiecare are o anumită parte de făcut. Cel care şi-a 
folosit timpul şi puterea pentru a strânge bogății este răspunzător 
de felul în care le foloseşte. Dacă cineva are drept capital al său 
sănătate şi putere, trebuie să le folosească în mod corect. Dacă 
petrece timpul în trândăvie, făcând vizite inutile şi antrenându-se 
în discuţii fără rost, el este leneş în lucru, ceea ce Cuvântul lui 
Dumnezeu interzice. Unii ca aceştia au o lucrare de făcut: să asigure 
cele necesare familiilor lor şi apoi să pună deoparte câte ceva pentru 
scopuri caritabile din cele cu care Dumnezeu i-a binecuvântat. 

Nu trebuie să ne purtăm de grijă doar nouă înşine în această lume, 
ci ni se cere să contribuim la marea lucrare a mântuirii, imitând în 
acest fel viaţa plină de tăgăduire de sine, de sacrificiu de sine şi 
atât de folositoare pentru alţii, a Domnului Hristos. Cei cărora le 
place mai mult o viaţă tihnită decât adevărul lui Dumnezeu nu vor 
fi doritori să-şi folosească timpul şi puterea în mod înţelept şi bine, 
pentru a putea avea o parte în răspândirea adevărului. Mulţi tineri din 

Wisconsin nu au simţit greutatea cauzei sau nevoia de a face vreun 
sacrificiu pentru înaintarea adevărului. Ei nu vor avea putere până 
când nu-şi vor schimba viaţa şi nu vor face eforturi deosebite pentru 
înaintarea cauzei adevărului, astfel ca suflete să poată fi salvate. 
Unii fac sacrificii, dovedesc interes şi lucrează dublu, cu eforturi 
neobosite pentru a susţine cauza pe care o iubesc. Lucrarea lui 
Dumnezeu este pentru ei o parte din viaţa lor; dacă aceasta suferă, 
ei suferă împreună cu ea, iar când aceasta prosperă, ei sunt fericiţi. 
Proverbe 3, 9.10: „Cinsteşte pe Domnul cu averile tale, şi cu cele 
dintâi roade din tot venitul tău: căci atunci grânarele îţi vor fi pline 
de belşug, şi teascurile tale vor geme de must.“ Cei care sunt leneşi 
se amăgesc cu gândul că Dumnezeu nu le pretinde nimic pentru că 
ei nu au nici un venit. Însă aceasta nu va fi o scuză pentru ei. Dacă 
ar fi dorit cu tot dinadinsul să câştige câte ceva pentru vistieria lui 
Dumnezeu, s-ar fi deschis căi pentru ei şi ar fi avut câte ceva spre a 
consacra lucrării Sale, făcându-şi astfel o comoară în ceruri. 

Pe când mă aflam în Roosevelt, New York, la data de 3 august 
1861, mi-au fost prezentate mai multe comunităţi şi familii. Mi- 
au fost arătate influenţele pe care le-au exercitat şi urmările lor 
descurajatoare. Satana a folosit ca agenţi ai săi indivizi care pretind 
a crede o parte a adevărului prezent, în timp ce ei se aflau în război 
cu o altă parte a acestuia. Pe unii ca aceştia el îi foloseşte cu mai mult 
succes decât pe aceia care sunt în război cu toată credinţa noastră. 
Modul său viclean de a induce în eroare prin credincioşi care cred 
adevărul doar parţial i-a înşelat pe mulţi şi le-a derutat credinţa. 
Aceasta constituie cauza dezbinărilor existente în nordul statului 
Wisconsin. Unii primesc o parte a soliei, însă resping o altă parte. 
Unii acceptă Sabatul, dar resping întreita solie îngerească; totuşi, 
deoarece au primit Sabatul, ei pretind a fi în părtăşie cu cei care cred 
tot adevărul prezent. Apoi ei lucrează pentru a-i aduce şi pe alţii în 
aceeaşi poziţie de întuneric cu ei înşişi. Ei nu se simt răspunzători 
faţă de nimeni şi au o credinţă a lor înşişi, independentă de ceilalți. 
Unora ca aceştia li se îngăduie să aibă o anumită influenţă, când de 
fapt nu ar trebui să li se ofere nici un loc, în ciuda pretențiilor lor de 
onestitate. 

Sufletele sincere vor vedea lanţul drept al adevărului prezent. 
Ele vor vedea legăturile lui armonioase, verigă cu verigă unindu-se 
în cadrul întregului cel mare, şi se vor lega strâns de el. Adevărul 
prezent nu este greu de înţeles, iar poporul pe care Dumnezeu îl 
conduce va fi unit pe această temelie largă, solidă. El nu va folosi 
persoane cu o credinţă diferită, cu păreri şi vederi diferite, care să 
dezbine. Cerul şi îngerii cei sfinţi lucrează pentru a uni, pentru a 
conduce la unitatea credinţei în cadrul aceluiaşi trup. Satana se 
opune acestui lucru şi este hotărât să împrăştie, să dezbine şi să 
aducă diferite simţăminte cărora rugăciunea Domnului Hristos nu le 
poate răspunde: „Şi Mă rog nu numai pentru ei, ci şi pentru cei ce 
vor crede în Mine prin cuvântul lor. Mă rog ca toţi să fie una, cum 
Tu, Tată, eşti în Mine, şi Eu în Tine; ca, şi ei să fie una în noi, pentru 

ca lumea să creadă că Tu M-ai trimis“ loan 17, 20.21 ). Domnul 
Isus a rânduit ca poporul Său să aibă o singură credinţă. Dacă unul 
merge şi predică un lucru, iar altul merge şi predică ceva diferit de 
acesta, cum pot cei care cred prin cuvântul lor să fie una? Vor exista 
deosebiri în simţăminte. 

Am văzut că, dacă ar dori să prospere, poporul lui Dumnezeu din 
Wisconsin ar trebui să ia o poziţie hotărâtă cu privire la aceste lucruri 
şi totodată să contracareze influenţa acelora care produc tulburare şi 
dezbinare, învățând lucruri contrare corpului bisericii. Unii ca aceştia 
sunt stele rătăcitoare. Dau puţină lumină, duc şi susţin doar o mică 
parte a adevărului şi îi înşeală în acest fel pe cei lipsiţi de experienţă. 
Satana îi înzestrează cu spiritul lui, însă Dumnezeu nu este cu ei, 
Duhul Său nu locuieşte în ei. Domnul Isus S-a rugat ca ucenicii Lui 
să fie una, aşa cum El este una cu Tatăl, „pentru ca lumea să creadă 
că Tu M-ai trimis“. Unicitatea şi unitatea rămăşiţei credincioase a 
poporului lui Dumnezeu duc în faţa lumii convingerea puternică a 
faptului că ei au adevărul şi sunt poporul deosebit al lui Dumnezeu. 
Această unicitate şi unitate răstoarnă planurile vrăjmaşului şi el este 
hotărât să facă orice pentru ca acestea să nu existe. Adevărul prezent, 
crezut în inimă şi trăit în viaţă, face ca poporul lui Dumnezeu să fie 
una şi să aibă o influenţă puternică. 

Dacă aşa-zişii păzitori ai Sabatului din Wisconsin ar fi căutat cu 
stăruinţă şi s-ar fi străduit să fie în armonie cu rugăciunea Domnului 
Hristos, să fie una aşa cum EI şi Tatăl sunt una, lucrarea lui Satana 
ar fi fost înfrântă. Dacă toţi ar fi căutat să fie în armonie cu trupul, 
fanatismul, care a făcut o rană atât de adâncă asupra cauzei adevăru- 
lui prezent în nordul statului Wisconsin, nu ar fi luat naştere; căci 
acesta este urmarea separării de trup şi căutării de a avea o credinţă 
originală, independentă faţă de credinţa trupului bisericii. 

În ultima viziune care mi-a fost dată la Battle Creek, mi-a fost 
arătat că cei din __ au apucat pe o cale neînţeleaptă cu privire la 
viziuni, pe vremea organizării bisericii de acolo. În __, unii erau 
copii ai lui Dumnezeu şi, cu toate acestea, aveau îndoieli în privinţa 
viziunilor. Alţi nu manifestau opoziţie, însă nu îndrăzneau să ia 
o poziţie hotărâtă cu privire la acestea. Unii erau sceptici şi aveau 
motive suficiente să fie. Falsele viziuni şi manifestările fanatice, cu 
roadele mizerabile ce au urmat, au influenţat lucrarea din Wisconsin, 
stârnind repulsie asupra oricărui lucru ce purta numele de viziune. 

Toate acestea ar fi trebuit luate în consideraţie, dându-se dovadă de 
înţelepciune. Nu ar fi trebuit să existe o preocupare specială pentru 
aceia care nu au văzut niciodată persoana care are viziuni şi care nu 
au nici o cunoştinţă cu privire la influenţa viziunilor. Unii ca aceştia 
nu ar trebui să fie lipsiţi de beneficiile şi privilegiile bisericii, dacă 
viaţa lor de creştin este de altfel corectă şi şi-au format un frumos 
caracter creştin. 

Mi-a fost arătat că unii ar putea primi viziunile publicate jude- 
când pomul după roadele sale. Alţii sunt ca Toma necredinciosul: 
nu pot crede Mărturiile publicate şi nici să primească dovezi prin 
mărturia altora, ci trebuie să vadă şi să aibă ei înşişi dovada. Unii 
ca aceştia nu trebuie lăsaţi deoparte, ci, cu îndelungă răbdare şi dra- 
goste frăţească, să se lucreze cu ei până ce vor lua o anumită poziţie, 
hotărând pentru sau împotriva viziunilor. Dacă ei luptă împotriva 
viziunilor despre care nu au cunoştinţă, dacă ei îşi manifestă opoziţia 
până într-acolo încât se opun în lucruri în care nu au experienţă şi se 
supără când cei care cred că viziunile sunt de la Dumnezeu, vorbesc 
despre acestea în adunare simțindu-se mângâiaţi prin sfaturile pe 
care le dau aceste viziuni, biserica să ştie că aceştia nu fac bine 
comportându-se astfel. Biserica lui Dumnezeu nu trebuie să se înjo- 
sească, să cedeze şi să renunţe la libertatea pe care o are, în faţa unor 
asemenea nemulţumiţi. Dumnezeu a lăsat daruri în biserică pentru 
ca aceasta să aibă foloase de pe urma lor; iar când cei care susţin 
că au adevărul se opun acestor daruri şi luptă împotriva viziunilor, 
sufletele sunt în pericol datorită influenţei acestora şi este timpul ca 
atunci să se lucreze cu ei, pentru ca cei slabi să nu fie duşi în rătăcire 
prin influenţa lor. 

A fost foarte greu pentru slujitorii lui Dumnezeu să lucreze 
în __, pentru că acolo exista o grupă de vorbăreţi, oameni care se 
îndreptăţeau mereu pe sine, nestăpâniţi, care au stat în calea lucrării 
lui Dumnezeu. Dacă ar fi primiţi în biserică, aceştia ar sfâşia-o în 
bucăţi. Ei nu ar fi niciodată satisfăcuţi până ce conducerea nu ar fi în 
mâinile lor. 

Fratele G. a căutat să acţioneze cu multă precauţie. El ştia că acei 
oameni care se opuneau viziunilor greşeau şi nu erau creştini sinceri, 
întemeiaţi pe adevăr; şi de aceea, pentru a scăpa de aceste obstacole, 
el a propus să nu primească pe nimeni în biserică dintre cei care 
nu credeau în întreita solie îngerească şi în viziuni. Acest lucru 

a îndepărtat câteva suflete preţioase, care nu luptaseră împotriva 
viziunilor. Ei nu au avut curaj să se unească cu biserica, temându-se 
să se expună unor lucruri pe care nu le-au înţeles şi crezut pe deplin. 
Şi existau şi unii care erau gata să-i prejudicieze pe cei conştiincioşi 
şi să aşeze lucrurile lor în cea mai rea lumină posibilă. Unii s-au 
simţit necăjiţi şi ofensaţi datorită stării membrilor şi sentimentele 
lor de nemulţumire au crescut mult. Puternice prejudecăţi i-au luat 
în stăpânire. 

Mi-a fost arătat cazul sorei H. Ea a avut legătură cu o aşa-zisă 
soră, care avea prejudecăţi puternice împotriva soţului meu şi împo- 
triva mea şi se opunea viziunilor. Acest spirit a determinat-o să se 
ataşeze şi să fie de partea tuturor zvonurilor mincinoase cu privire la 
noi şi la viziuni şi ea a transmis aceste lucruri sorei H. Ea avea un 
spirit înverşunat de luptă împotriva mea, de fapt necunoscându-mă 
deloc. Ea nu ştia care îmi este lucrarea şi, cu toate acestea, nutrea cele 
mai rele simţăminte de prejudecată împotriva mea, influenţând-o şi 
pe sora H.; ele s-au unit în observaţiile şi discuţiile lor înverşunate. 
Mi s-a arătat că persoana care era în legătură cu sora H. era o femeie 
încăpăţânată, de tip sanguin, cu o părere foarte bună despre sine. Ea 
gândea că părerile ei sunt corecte şi că ceilalţi trebuie să se bizuie pe 
cuvântul ei, când, de fapt, ea doar întuneca sfatul prin cuvintele ei 
şi dădea pe faţă spiritul oştirii balaurului în luptă împotriva acelora 
care ar trebui să fie uniţi prin poruncile lui Dumnezeu şi mărturia lui 
Isus. 

De când a fost la __, sora H. a început să dispreţuiască viziunile 
şi a răspândit zvonuri şi bârfe, deşi ea le considera adevărate. Nu 
s-a împotrivit nici unei influenţe menite a mă ataca pe mine. Nu 
ştia decât că viziunile sunt de la Dumnezeu; ea nu cunoştea în mod 
personal unealta umilă pe care o folosea Dumnezeu; şi, cu toate 
acestea, s-a unit cu cei neconsacraţi din__, pentru a exercita o in- 
fluenţă puternică împotriva mea. Ei s-au încurajat unul pe celălalt, 
unindu-se ca să transmită mai departe istorisiri mincinoase ce pro- 
veneau din diferite surse, în acest fel alimentându-şi prejudecățile. 
Nu poate exista unire între spiritul lor şi spiritul soliilor pe care 
Domnul găseşte de cuviinţă să le dea poporului Său umil. Spiritul 
care domneşte în inimile lor nu se poate armoniza cu lumina dată de 
Dumnezeu. 

Multe biete suflete nu ştiu ce fac. Ele se unesc cu forțele lui Sa- 
tana şi îl ajută în această lucrare. Ele dovedesc mult zel şi stăruință în 
împotrivirea lor oarbă, ca şi când I-ar face un serviciu lui Dumnezeu 
împotrivindu-se viziunilor. Toţi cei care doresc să facă astfel pot face 
cunoştinţă ei înşişi cu roada acestor viziuni. Timp de şaptesprezece 
ani, Dumnezeu a găsit de cuviinţă ca acestea să supravieţuiască şi 
să fie întărite împotriva forţelor lui Satana, iar influenţa agenţilor 
omeneşti a avut menirea să-l ajute pe Satana în această lucrare. 

Mi-au fost arătate şi alte femei din __ care se războiau cu adevă- 
rul. Mi-a fost prezentată una dintre acestea care îmbrăţişase câteva 
puncte ale adevărului şi apoi nu a mers mai departe cu rămăşiţa po- 
porului lui Dumnezeu. Ea avea o părere înaltă despre sine şi credea 
că înţelege tot adevărul. După părerea ei, era înţeleaptă şi mi-a fost 
prezentată ca privind mereu înapoi, referindu-se astfel la o expe- 
rienţă avută demult, când primise o anumită lumină, şi se considera 
sus-pusă, gândind că are suficientă lumină şi cunoştinţă pentru a 
instrui întregul trup. Credinţa ei era şovăielnică şi incoerentă. Multe 
dintre ideile ei cu privire la adevăr sunt greşite şi, cu toate acestea, 
ea este egoistă, plină de sine, îndreptăţindu-se mereu. Ea e gata să-i 
înveţe pe alţii, însă nu este dispusă să se lase învățată. A disprețuit 
sfatul şi a dat la o parte învăţăturile lui Dumnezeu oferite prin servii 
Săi. Am văzut-o cum se îndreptăţea şi i-am văzut viaţa devoţională, 
de rugăciune. Ca şi fariseul, ea îşi enumera faptele bune: „Îţi mul- 
țumesc, Doamne, că nu sunt ca ceilalți oameni hrăpăreţi, nedrepţi, 
preacurvari sau chiar ca vameşul acesta. Eu postesc de două ori 
pe săptămână, dau zeciuială din toate veniturile mele“( Luca 18, 
12 ). Rugăciunea fariseului nu a fost luată în seamă, ci a bietului 
vameş, care a putut să spună doar atât: „Doamne, ai milă de mine, 
păcătosul“, trezind mila Domnului. Rugăciunea lui a fost acceptată, 
în timp ce rugăciunea fariseului arogant a fost respinsă. „Fiindcă 
oricine se înalţă va fi smerit, iar cine se smereşte va fi înălţat“( Luca 
18,14). 

Apocalipsa 3, 17.18: „Pentru că zici: «Sunt bogat, m-am îmbo- 
găţit şi nu duc lipsă de nimic» şi nu ştii că eşti ticălos, nenorocit, 
sărac, orb şi gol, te sfătuiesc să cumperi de la Mine aur curăţit prin 
foc ca să te îmbogăţeşti; haine albe ca să te îmbraci cu ele şi să nu ţi 
se vadă ruşinea goliciunii tale; şi doftorie pentru ochi ca să-ţi ungi 
ochii şi să vezi.“ 

Această persoană, al cărei chip l-am recunoscut când l-am privit, 
mi s-a spus că este dna I. Am văzut că viaţa ei nu se caracteriza 
prin acea umilinţă ce ar trebui să fie observată la urmaşii lui Hristos. 
Când bieții oameni, muritori, orice ar pretinde ei că sunt, devin drepţi 
în ochii lor, atunci Domnul Isus îi părăseşte şi îi lasă să fie amăgiţi 
cu privire la ei înşişi. Mi-a fost arătat că această femeie îi influenţase 
pe alţii şi unii s-au unit cu ea pentru a pune viziunile într-o lumină 
ridicolă. Pentru toate aceste lucruri, ei vor răspunde înaintea lui 
Dumnezeu. Pentru că fiecare cuvânt batjocoritor împotriva luminii 
pe care Dumnezeu găseşte de cuviinţă să o transmită pe calea aleasă 
de El este înregistrat cu credincioşie. 

Mi-a mai fost arătată şi o altă femeie care nu este unită cu 
poporul condus de Dumnezeu. Duhul adevărului nu locuieşte în 
inima ei şi ea a fost foarte ocupată să facă lucrarea care-i place 
atât de mult vrăjmaşului oricărui bine, pentru a distrage şi pune în 
încurcătură minţile oamenilor. ( Am recunoscut-o pe această femeie 
în ultima zi a adunărilor; ea a rămas după terminare. ) Este foarte 
vorbăreaţă şi oricând gata să asculte şi să spună orice lucru nou 
cu privire la, greşelile altora, iar aceste presupuneri rele ale ei le 
numeşte discernământ. Ea socoteşte lumina întuneric, iar întunericul 
lumină şi face rugăciuni lungi. Îi place să fie aprobată şi să i se dea 
dreptate şi a înşelat pe câţiva. Ea vrea să-i înveţe pe alţii şi consideră 
că Dumnezeu o învaţă pe ea mai mult decât pe ceilalţi. Însă adevărul 
nu are loc în inima ei. 

Mi-au fost arătate şi alte câteva persoane care îşi unesc influenţa 
cu cele pe care le-am menţionat şi împreună fac tot ce pot pentru a-i 
îndepărta pe oameni din corpul bisericii şi pentru a crea confuzie; 
influenţa lor aruncă ocară asupra adevărului lui Dumnezeu. Domnul 
Isus şi sfinţii îngeri înalţă şi unesc poporul lui Dumnezeu într-o 
singură credinţă, pentru ca ei să aibă o singură gândire şi o singură 
judecată. Şi în timp ce sunt aduşi la unitatea credinţei, pentru a 
vedea faţă în faţă adevărurile importante, solemne, pentru acest timp, 
Satana este la lucru pentru a se împotrivi înaintării lor. Domnul Isus 
este la lucru prin instrumentele Sale, pentru a aduna laolaltă şi a 
uni. Satana lucrează prin instrumentele sale pentru a împrăştia şi 
dezbina. „Căci iată, voi porunci şi voi vântura casa lui Israel între 
toate neamurile, cum se vântură cu ciurul, fără să cadă un singur bob 
la pământ.“( Amos 9,9). 

Dumnezeu pune la probă şi Îşi încearcă acum poporul. Este 
avut în vedere caracterul. Îngerii cântăresc valoarea morală şi ţin 
un raport credincios al tuturor faptelor copiilor oamenilor. Între 
cei care susţin că fac parte din poporul lui Dumnezeu sunt inimi 
corupte; însă toţi aceştia vor fi puşi la probă şi încercaţi. Pentru că 
Dumnezeu, care citeşte inimile tuturor, va aduce la lumină faptele 
ascunse ale întunericului atunci când se bănuieşte cel mai puţin, 
astfel ca obstacolele care au împiedicat progresul lucrării să poată fi 
date la o parte, iar Dumnezeu să poată avea un popor curat şi sfânt, 
care să-l rostească judecăţile. 

Căpitanul mântuirii noastre îi conduce pe cei din poporul Său 
pas cu pas, curăţindu-i şi făcându-i corespunzători în vederea mutării 
de pe acest pământ şi lăsându-i în urmă pe aceia care se distanțează 
de trup şi nu vor să se lase conduşi, mulţumindu-se cu propria lor 
neprihănire. Dacă lumina din tine este întuneric, cât de mare este 
întunericul acesta! Nu există amăgire mai mare care să înşele mintea 
omului decât aceea care îi determină pe oameni să-şi îngăduie un 
spirit încrezător în sine, să creadă că ei sunt drepţi şi în lumină, în 
timp ce se îndepărtează de poporul lui Dumnezeu, iar lumina pe care 
o nutresc ei este întuneric. 

Acei oameni din __ care s-au îndepărtat de trupul bisericii au 
dovedit un spirit împietrit, înverşunat, împotriva acelora pe care 
Dumnezeu îi foloseşte ca unelte ale Sale, pentru a-Şi uni poporul pe 
aceeaşi temelie a adevărului. Spiritul lor se opune lucrării lui Dum- 
nezeu, iar influenţa lor a adus ruşine asupra cauzei lui Dumnezeu 
şi a făcut ca necredincioşii să privească cu dezgust asupra cauzei 
lui Dumnezeu, făcându-l pe Satana să tresalte. Cei care lucrează în 
cadrul bisericii şi încearcă să-l slujească lui Dumnezeu s-ar putea 
să fie un timp agasaţi de cei nedrepţi şi despre care mi-a fost arătat 
că se îndreptăţesc pe ei înşişi şi sunt farisei; însă, dacă au răbdare şi 
umblă în umilinţă înaintea lui Dumnezeu, rugându-se cu stăruință 
pentru puterea Duhului Său, ei vor înainta, iar cei care nu au o poziţie 
sănătoasă în credinţă vor fi lăsaţi în urmă. 

Mi-a fost prezentat fratele J. şi mi-a fost arătat că purtarea lui nu a 
fost pe placul lui Dumnezeu. El a fost instabil. A fost indus în eroare 
de teoria ,„„Veacului ce va să fie“; şi, având în vedere că nu există nici 
cea mai mică armonie între această teorie şi întreita solie îngerească, 
el şi-a pierdut ataşamentul şi credinţa faţă de solie şi a fost iritat 

de faptul că s-a spus atât de mult cu privire la aceasta. Cel de-al 
treilea înger proclamă una dintre cele mai solemne solii locuitorilor 
pământului; va fi oare poporul ales al lui Dumnezeu indiferent faţă de 
aceasta şi nu îşi va uni glasul pentru a face să răsune această solemnă 
avertizare? Fratele J. este amăgit şi îi amăgeşte şi pe alţii. Subiectul 
lui fusese consacrarea, când inima lui nu era în rânduială. Mintea lui 
era împărțită. El nu a avut o ancoră care să îl susţină, plutind încoace 
şi încolo fără să fie întemeiat în credinţă. Şi-a petrecut mult timp 
referindu-se la zvonuri sau istorisiri menite să distragă minţile şi să 
le tulbure. A avut multe de spus împotriva mea, a soţului meu şi a 
viziunilor. El s-a aşezat în această poziţie: „Dă-mi de ştire iar noi 
vom da de ştire mai departe“. Dumnezeu nu l-a trimis cu o asemenea 
misiune. El nu ştie pe cine a slujit. Satana s-a folosit de el pentru a 
arunca minţile oamenilor. Puţina influenţă pe care a avut-o a folosit-o 
pentru a întărâta minţile oamenilor împotriva întreitei solii îngereşti. 
Prin rapoarte false, el a prezentat viziunile într-o lumină greşită, iar 
sufletele slabe, care nu erau bine întemeiate în tot adevărul prezent, 
au fost hrănite până la saturație cu aceste lucruri, în loc să fie hrănite 
cu hrana curată, bine aleasă, vânturată. El a fost înşelat cu privire 
la sfințire. Dacă nu îşi schimbă viaţa şi dacă nu se lasă învăţat şi nu 
se ataşează luminii date, Dumnezeu îl va lăsa să-şi urmeze propria 
lui cale şi să-şi urmeze judecata nedesăvârşită, până ce va ajunge la 
ruina credinţei sale şi, prin umblarea lui neînţeleaptă, va deveni un 
semnal de avertizare pentru aceia care aleg să meargă independent 
de trup. Dumnezeu va deschide ochii sufletelor sincere, pentru a 
înţelege lucrarea teribilă a acelora care risipesc şi dezbină. El îi va 
însemna pe cei care provoacă dezbinări, astfel ca fiecare suflet sincer 
să poată scăpa din cursa lui Satana. 

Fratele J. a primit din partea fratelui K. o falsă teorie cu privire 
la sfințire, care se situează în afara întreitei solii îngereşti şi care, 
oriunde este primită, distruge ataşamentul faţă de solie. Mi-a fost 
arătat că fratele K. se afla pe un teren primejdios. El nu este unit 
cu întreita solie îngerească. S-a bucurat odată de binecuvântarea lui 
Dumnezeu, însă acum nu se mai bucură, pentru că nu a prețuit şi nu 
a îndrăgit lumina adevărului care a strălucit pe calea lui. El a adus 
cu sine teoria metodistă cu privire la sfințire şi a prezentat-o în faţă, 
considerând-o de cea mai mare importanţă. lar adevărurile sacre, 
aplicabile în acest timp, au fost socotite de el de mică importanţă. El 

a urmat propria lui lumină şi s-a afundat tot mai mult în întuneric, 
îndepărtându-se tot mai mult de adevăr, până ce acesta nu a mai avut 
decât puţină influenţă asupra lui. Satana i-a luat mintea în stăpânire 
şi el a produs multă vătămare cauzei adevărului în partea de nord a 
statului Wisconsin. 

Această teorie cu privire la sfințire a fost cea primită de sora G. 
de la fratele K. şi pe care ea a încercat să o urmeze, consecinţa pentru 
ea fiind afundarea în acel teribil fanatism. Fratele K. a tulburat şi 
zăpăcit multe minţi cu această teorie privitoare la sfințire. Toţi cei 
care o îmbrăţişează îşi pierd în mare măsură interesul şi ataşamentul 
faţă de întreita solie îngerească. Acest punct de vedere cu privire la 
sfințire este o teorie foarte atrăgătoare. Ea ascunde bietelor suflete 
aflate în întuneric greşeala şi mândria. Le dă aparenţa că sunt buni 
creştini şi că posedă sfinţirea, când inimile lor sunt corupte. Este o 
teorie care susţine pacea şi siguranţa, care nu aduce răul la lumină şi 
nu respinge şi nu mustră păcatul. Ea vindecă rana fiicei poporului 
lui Dumnezeu într-o oarecare măsură, strigând: „Pace, pace“, când 
nu este pace. Bărbaţi şi femei cu inimile întinate aruncă asupra lor 
veşmântul sfințirii şi sunt consideraţi ca exemple în turmă, când de 
fapt ei sunt agenţii lui Satana, folosiţi de el pentru a ispiti şi a înşela 
sufletele sincere, ducându-le pe căi laterale, astfel ca acestea să nu 
poată simţi puterea şi importanţa adevărurilor solemne proclamate 
de cel de-al treilea înger. 

Fratele K. a fost privit ca un exemplu, în timp ce a adus prejudicii 
cauzei lui Dumnezeu. Viaţa lui nu a fost fără vină. Căile lui nu au 
fost conform cu legea cea sfântă a lui Dumnezeu sau cu viaţa fără 
pată a Domnului Hristos. Firea lui coruptă nu a fost supusă; şi, 
cu toate acestea, el zăboveşte mult asupra sfințirii şi prin aceasta 
amăgeşte pe mulţi. Am fost îndreptată spre trecutul lui. El dăduse 
greş în a aduce suflete la adevăr şi a le întemeia pe întreita solie 
îngerească. El prezintă o teorie a sfințirii ca o problemă de cea mai 
mare importanţă, în timp ce socotește de foarte mică importanţă 
canalul prin care vine binecuvântarea lui Dumnezeu. „Sfinţeşte- 
i prin adevărul Tău. Cuvântul Tău este adevărul“( loan 17,17). 
Adevărul prezent, care constituie canalul, nu este avut în vedere, ci 
este călcat în picioare. Mulţi strigă: sfinţenie, sfinţenie, consacrare, 
consacrare, şi cu toate acestea nu cunosc din proprie experienţă mai 
mult despre ceea ce vorbesc decât îşi cunoaşte păcătosul propriile 

înclinații corupte. Dumnezeu va smulge în curând acest veşmânt de 
pretinsă sfinţenie pe care unii, care au o minte firească, l-au aruncat 
împrejurul lor pentru a-şi ascunde diformitatea sufletului. 

Se ţine un raport credincios al faptelor copiilor oamenilor. Nimic 
nu poate fi tăinuit de ochiul Celui prea înalt şi sfânt. Unii apucă pe o 
cale opusă Legii lui Dumnezeu şi apoi, pentru a-şi acoperi purtarea 
păcătoasă, susţin că sunt consacraţi Lui. Această presupusă sfinţenie 
nu se dă pe faţă în viaţa lor de toate zilele. Nu are tendinţa de a-i 
înălța sufleteşte şi de a se „feri de orice se pare rău“( 1 Tesaloniceni 5, 
22 ). Noi suntem o privelişte pentru lume, îngeri şi oameni. Credinţa 
noastră suferă ocară ca urmare a căii luate de minţile fireşti. Aceştia 
susţin o parte a adevărului care le conferă influenţă, în timp ce ei 
nu sunt uniţi cu cei care cred şi sunt uniţi în tot adevărul. Care a 
fost influenţa fratelui K.? Care au fost roadele eforturilor sale? Câţi 
au fost aduşi şi întemeiaţi în adevărul prezent? Pe câţi i-a adus la 
unitatea credinţei? El nu a adunat cu Hristos. Influenţa lui a fost spre 
a împrăştia. 

Se simte o lipsă în predicarea lui, iar convertiţilor lui le lipseşte 
ceea ce se va dovedi a fi stânca şi scutul lor în ziua mâniei lui Dum- 
nezeu. Predicarea lui duce lipsă de sare, savoare. El nu convertește 
pe deplin sufletele la adevăr, despărţindu-le de lume şi făcându-i să 
se unească alături de poporul adevărat al lui Dumnezeu. Convertiţii 
lui nu au o ancoră care să îi susţină, sunt purtaţi încoace şi încolo, 
până ce mulţi dintre ei se rătăcesc şi se pierd în lume. 

Fratele K. nu ştie ce spirit are. El îşi uneşte influenţa cu cea a 
oştirii balaurului pentru a se împotrivi acelora care ţin poruncile lui 
Dumnezeu şi au mărturia lui Isus. El are o luptă grea în faţa lui. În 
ce priveşte Sabatul, el se situează pe aceeaşi poziţie cu baptiştii de 
ziua a şaptea. Despărţiţi Sabatul de aceste solii şi acesta îşi va pierde 
puterea; însă atunci când este legat de întreita solie îngerească, acesta 
este însoţit de putere care îi convinge pe necredincioşi şi le dă tărie 
să ia poziţie, să trăiască, să crească şi să înflorească în Domnul. Este 
timpul ca poporul lui Dumnezeu din Wisconsin să-şi definitiveze 
poziţia. „Cine este de partea Domnului?“ va fi solia pe care o vor face 
să răsune cei credincioşi, cei cu experienţă din orice loc. Dumnezeu 
le cere să iasă afară şi să se separe de orice influenţă care i-ar putea 
despărţi unul de celălalt şi de marea temelie a adevărului pe care 
Dumnezeu Şi-a aşezat poporul. 

Mi-a fost arătat cazul d-lui L. El are multe de spus cu privire la 
sfințire, însă se înşeală singur şi alţii sunt înşelaţi prin el. Sfinţirea lui 
poate că durează cât timp este la adunare, însă nu poate trece testul. 
Sfinţirea Bibliei curăţeşte viaţa, însă inima lui L. nu a fost curăţită. 
Răul există în inimă şi se dă pe faţă în viaţă, iar vrăjmaşii credinţei 
noastre au avut ocazia de a-i ocărt pe păzitorii Sabatului. Ei judecă 
pomul după roadele lui. 

2 Corinteni 4, 2: „Ca unii care am lepădat meşteşugirile ruşi- 
noase şi ascunse, nu umblăm cu vicleşug şi nu stricăm Cuvântul lui 
Dumnezeu. Ci, prin arătarea adevărului, ne facem vrednici să fim 
primiţi de orice cuget omenesc, înaintea lui Dumnezeu.“ 

Mulţi merg direct împotriva Scripturii de mai sus. Ei lucrează cu 
viclenie şi mânuiesc Cuvântul lui Dumnezeu pentru a înşela. Fi nu 
trăiesc adevărul în viaţa lor. Au anumite manifestări ale sfinţeniei 
ŞI, cu toate acestea, aruncă la o parte Cuvântul lui Dumnezeu. Ei se 
roagă pentru sfințire, cântă sfinţirea şi strigă sfinţirea. Oameni cu 
inimile întinate îşi iau un aer de nevinovăție şi susţin că sunt con- 
sacraţi, însă acest lucru nu constituie dovada că sunt drepţi. Faptele 
lor dau mărturie cu privire la ei. Conştiinţa lor este împietrită, însă 
ziua lui Dumnezeu se apropie şi orice lucrare a omului va fi scoasă 
la iveală, de orice fel ar fi. Şi fiecare va primi după faptele sale. 

Îngerul a spus în timp ce arăta spre L.: „Ce tot înşiri tu legile 
Mele şi ai în gură legământul Meu, când tu urăşti mustrările şi arunci 
cuvintele Mele înapoia ta? Dacă vezi un hoţ, te uneşti cu el şi te 
însoţeşti cu preacurvarii. Dai drumul gurii la rău şi limba ta urzeşte 
vicleşuguri.“( Psalmii 50, 16-19 ). Dumnezeu va da la o parte aceste 
influenţe dezbinatoare şi Îşi va izbăvi poporul, dacă aceia care susţin 
tot adevărul vor ieşi în ajutorul Domnului. 

Nu există sfințire biblică pentru aceia care aruncă la o parte o 
parte a adevărului. Există suficientă lumină dată în Cuvântul lui 
Dumnezeu, astfel că nimeni nu trebuie să se rătăcească. Adevărul 
este atât de înălţător, încât poate fi admirat de minţile cele mai înalte, 
şi este atât de simplu, încât cel mai umil, cel mai slab copil al lui 
Dumnezeu îl poate înţelege şi poate fi învăţat prin el. Aceia care nu 
văd frumuseţea care există în adevăr şi care nu acordă importanţă 
întreitei solii îngereşti vor fi fără scuză, pentru că adevărul este clar. 

2 Corinteni 4, 3.4: „ŞI dacă Evanghelia noastră este acoperită, 
este acoperită pentru cei ce sunt pe calea pierzării, a căror minte 

necredincioasă a orbit-o dumnezeul acestui veac, ca să nu vadă 
strălucind lumina Evangheliei slavei lui Hristos, care este chipul lui 
Dumnezeu.“ 

loan 17, 17.19: „Sfinţeşte-i prin adevărul Tău; Cuvântul Tău este 
adevărul.“„Şi Eu Însumi Mă sfinţesc pentru ei ca şi ei să fie sfinţiţi 
prin adevăr.“ 

] Petru 1, 22: „Deci, ca unii care, prin ascultarea de adevăr, v-aţi 
curăţit sufletele prin Duhul, să aveţi o dragoste de fraţi neprefăcută, 
iubiţi-vă cu căldură unii pe alţii, din toată inima.“ 

2 Corinteni 7, 1: „Deci, fiindcă avem astfel de făgăduinţe, prea 
iubiţilor, să ne curăţim de orice întinăciune a cărnii şi a duhului şi să 
ne ducem sfinţirea până la capăt, în frică de Dumnezeu.“ 

Filipeni 2, 12-15: „Astfel dar, preaiubiţilor, după cum totdeauna 
aţi fost ascultători, duceţi până la capăt mântuirea voastră, cu frică şi 
cutremur, nu numai când sunt eu de faţă, ci cu mult mai mult acum, 
în lipsa mea. Căci Dumnezeu este Acela care lucrează în voi şi vă 
dă, după plăcerea Lui, şi voinţa, şi înfăptuirea. Faceţi toate lucrurile 
fără cârturi şi şovăieli, ca să fiţi fără prihană şi curaţi, copii ai lui 
Dumnezeu, fără vină, în mijlocul unui neam ticălos şi stricat, în care 
străluciți ca nişte lumini în lume.“ 

loan 15, 3: „Acum voi sunteţi curaţi, din pricina cuvântului pe 
care vi l-am spus.“ 

Efeseni 5, 25-27: „Bărbaţilor, iubiţi-vă nevestele cum a iubit şi 
Hristos biserica Sa şi S-a dat pe Sine pentru ea ca s-o sfinţească, 
după ce a curăţit-o prin botezul cu apă prin Cuvânt, ca să înfăţişeze 
înaintea Lui această Biserică, slăvită, fără pată, fără zbârcitură, sau 
altceva de felul acesta, ci sfântă şi fără prihană.'“ 

Aceasta este sfinţirea Bibliei. Nu este doar ceva ce se vede pe 
dinafară, o lucrare exterioară. Este sfinţirea care se primeşte prin 
canalul adevărului. Este adevărul primit în inimă şi pus în practică 
în viață. 

Domnul Isus, ca om, a fost desăvârşit, şi cu toate acestea, a 
crescut în har. Luca 2, 52: „Şi Isus creştea în înţelepciune, în statură 
şi era tot mai plăcut înaintea lui Dumnezeu şi înaintea oamenilor.“ 
Chiar cel mai desăvârşit creştin poate creşte continuu în cunoaşterea 
dragostei lui Dumnezeu. 

2 Petru 3, 14.18: „De aceea, prea iubiţilor, fiindcă aşteptaţi aceste 
lucruri, siliți-vă să fiţi găsiţi înaintea Lui fără prihană, fără vină şi în 

pace... ci creşteţi în harul şi în cunoştinţa Domnului şi Mântuitorului 
nostru Isus Hristos. A Lui să fie slava, acum şi în ziua veşniciei. 
Amin.“ 

Sfinţirea nu este o lucrare de o clipă, de o oră sau de o zi. Este 
o continuă creştere în har. Noi nu ştim astăzi cât de aprigă va fi 
lupta mâine. Satana trăieşte şi este activ şi în fiecare zi noi trebuie să 
strigăm cu stăruinţă după ajutor la Dumnezeu şi după tărie pentru a 
putea să ne împotrivim lui. Atâta timp cât stăpâneşte Satana, trebuie 
să ne supunem eul. Avem de întâmpinat obstacole şi nu există loc 
pentru zăbavă şi punct în care să putem veni şi să spunem că am 
ajuns la ţintă. 

Filipeni 3, 12: „Nu că am şi câştigat premiul sau am ajuns de- 
săvârşit; dar alerg înainte, căutând să-l apuc, întrucât şi eu am fost 
apucat de Hristos Isus.“ 

Viaţa creştinului este un continuu marş înainte. Domnul Isus Îşi 
curăţeşte şi rafinează poporul; iar atunci când chipul Său este pe 
deplin reflectat în copiii Săi, aceştia sunt desăvârşiţi şi sfinţi, pregătiţi 
pentru mutarea de pe acest pământ. Creştinul are o mare lucrare 
de făcut. Noi suntem avertizaţi să ne curăţim de orice întinăciune a 
cărnii şi a duhului, să ne desăvârşim sfinţirea în temere de Dumnezeu. 
Vedem în ce constă marea noastră lucrare. Fiecare mlădiţă din vie 
trebuie să-şi extragă seva de viaţă şi tăria din viţă pentru a putea 
aduce roadă. 


[341] 


Puterea lui Satana 


Omul căzut în păcat este robul de drept al lui Satana. Misiunea 
Domnului Hristos a fost aceea de a-l elibera de sub puterea marelui 
său vrăjmaş. Omul este înclinat în mod natural să urmeze îndem- 
nurile lui Satana şi el nu se poate împotrivi cu succes unui vrăjmaş 
atât de grozav, dacă Domnul Hristos, marele Cuceritor, nu locuieşte 
în el şi nu îi călăuzeşte dorinţele şi nu îi dă putere. Numai Dumne- 
zeu poate limita puterea lui Satana. El umblă încoace şi încolo pe 
pământ, în sus şi în jos. Lui nu îi scapă din vedere nici un moment, 
temându-se că pierde vreo ocazie de a distruge sufletele. Este im- 
portant ca poporul lui Dumnezeu să înţeleagă acest lucru, pentru a 
putea scăpa din cursele lui. Satana îşi pregăteşte înşelăciunile, astfel 
ca, în ultima lui campanie împotriva poporului lui Dumnezeu, ei 
să nu poată înţelege cine este el. 2 Corinteni 11, 14: „Şi nu este de 
mirare căci chiar Satana se preface într-un înger de lumină.“ În timp 
ce unele suflete înşelate susţin că el nu există, el le ţine în robie şi 
lucrează prin acestea într-o mare măsură. Satana ştie mai bine decât 
poporul lui Dumnezeu puterea pe care ei o pot avea asupra lui atunci 
când puterea lor este în Hristos. Când ei imploră în umilinţă ajutorul 
Celui Atotputernic, cel mai slab credincios al adevărului, dar care se 
bizuie cu totul pe Hristos, poate respinge cu succes pe Satana şi toată 
oştirea lui. El este prea viclean pentru a veni în mod deschis, lămurit, 
cu ispitirile sale, căci atunci energiile adormite ale creştinului s-ar 
trezi şi el s-ar bizui pe puterea atotputernicului Eliberator. Însă el se 
strecoară pe furiş şi lucrează deghizat prin copiii neascultării, care 
pretind că sunt evlavioşi. 

Satana îşi va folosi toată puterea pentru a hărţui, a ispiti şi a călă- 
uzi pe o cale greşită pe poporul lui Dumnezeu. Cel care a îndrăznit 
să vină la Domnul nostru, să-L ispitească şi să-l înţepe cu ironiile 
lui, care a avut puterea să-L ia pe braţele lui şi să-L ducă pe streaşina 
templului şi apoi pe un munte foarte înalt, îşi va exercita puterea 
într-o mare măsură împotriva generaţiei prezente, care este inferioară 
în înţelepciune Domnului şi care este aproape cu totul neştiutoare 

în privinţa vicleniei şi puterii lui Satana. El va afecta într-un mod 
neaşteptat corpurile acelora care sunt în mod natural înclinați să-i 
îndeplinească poruncile. Satana tresaltă atunci când este considerat 
că există doar în închipuire. Când este tratat cu uşurinţă, când este 
reprezentat prin vreo ilustrație copilărească sau prin vreun animal, 
acest lucru îi convine foarte mult. Se crede despre el că este atât de 
primitiv, încât minţile oamenilor sunt aproape cu totul nepregătite 
pentru planurile lui concepute cu dibăcie, care-i reuşesc aproape 
întotdeauna. Dacă puterea şi viclenia lui ar fi înţelese, mulţi ar fi 
pregătiţi să 1 se împotrivească. 

Toţi ar trebui să înţeleagă că Satana a fost odată un înger înălţat. 
Răzvrătirea lui l-a făcut să fie aruncat din cer, însă nu i-a distrus 
puterile, făcând din el o fiară. Încă de la căderea sa, el şi-a îndreptat 
puterea cea mare împotriva guvernării din cer. Şi-a perfecţionat 
viclenia şi a învăţat cum să vină la copiii oamenilor cu ispitirile sale 
în modul cel mai sigur. 

Satana a inventat basme cu care înşeală. El a început să lupte în 
ceruri împotriva temeliei guvernării lui Dumnezeu şi de la căderea 
lui şi-a continuat răzvrătirea împotriva Legii lui Dumnezeu şi i-a 
determinat pe cei ce pretind că sunt creştini să calce în picioare 
porunca a patra, care ÎL scoate în evidenţă pe Dumnezeul Cel viu. 
EI a dat la o parte Sabatul Decalogului şi l-a înlocuit cu una dintre 
zilele de lucru ale săptămânii. 

Marea minciună de la început, pe care el i-a spus-o Evei în Eden: 
„Hotărât, că nu veţi muri“, a fost prima predică rostită vreodată cu 
privire la nemurirea sufletului. Acea predică a fost încununată de 
succes şi au urmat rezultate teribile. El a făcut ca minţile oamenilor 
să primească această doctrină ca fiind adevărul, iar pastorii o predică, 
o cântă şi se roagă pentru ea. 

Inexistenţa diavolului ca persoană şi judecata de după venirea 
lui Hristos au devenit repede basme populare. Scriptura declară în 
mod clar că destinul fiecărei persoane este fixat pentru totdeauna la 
venirea Domnului. Apocalipsa 22, 11.12: „Cine este nedrept, să fie 
nedrept şi mai departe; cine este întinat, să se întineze şi mai departe; 
cine este fără prihană, să trăiască şi mai departe fără prihană. Şi cine 
este sfânt, să se sfinţească şi mai departe. Iată, Eu vin curând; şi 
răsplata Mea este cu Mine ca să dau fiecăruia după fapta lui.“ 

Satana a tras foloase de pe urma acestor basme, ascunzându-se 
înapoia lor. El vine la bieţii muritori amăgiţi, prin spiritismul modern 
ia în stăpânire minţile fireşti, iar dacă este primit, separă familii, pro- 
duce gelozie şi ură şi dezlănţuie cele mai josnice înclinații. Lumea 
cunoaşte încă foarte puţin în legătură cu influenţa distrugătoare a 
spiritismului. Cortina a fost dată la o parte şi mi-a fost prezentată în 
mare parte înspăimântătoarea lui lucrare. Mi-au fost arătaţi câţiva 
care avuseseră o experienţă cu spiritismul şi, de când au renunţat la 
el, se înfioară când se gândesc cât de aproape au fost de nimicirea 
totală. Ei şi-au pierdut controlul asupra lor înşişi, iar Satana i-a făcut 
să fie ceea ce ei detestau. Însă, chiar şi atunci, ei nu aveau decât o 
vagă idee cu privire la ce este spiritismul. Slujitori inspirați de Sa- 
tana pot masca cu elocvenţă acest monstru hidos, făcându-l să apară 
atrăgător pentru mulţi. Însă toate acestea provin atât de direct de la 
maiestatea lui satanică, încât pretinde dreptul de stăpânire asupra 
celor care au de-a face cu el, deoarece ei s-au aventurat pe terenul 
interzis şi au pierdut protecţia Creatorului lor. 

Unele biete suflete au fost fascinate de cuvintele elocvente ale 
învăţătorilor spiritismului şi au cedat influenţei lui, descoperindu-i 
după aceea caracterul mortal; ar fi vrut apoi să renunţe la el, să fugă 
de el, dar nu au reuşit. Satana îi ţine cu puterea lui şi nu vrea să-i 
lase să scape. El ştie că sunt cu siguranţă ai lui în timp ce îi are 
în stăpânire; însă, dacă ei se eliberează o dată de sub puterea lui, 
el nu-i va mai determina niciodată să creadă în spiritism şi să se 
aşeze atât de direct sub controlul lui. Singura cale pentru aceste 
biete suflete prin care îl pot birui pe Satana este de a discerne între 
adevărul curat al Bibliei şi basme. În momentul în care recunosc 
cerinţele adevărului, se aşează în poziţia în care pot fi ajutaţi. Ar 
trebui să-i implore pe cei care au avut o experienţă religioasă şi 
care au credinţă în făgăduinţele lui Dumnezeu să mijlocească pe 
lângă puternicul Elberator în favoarea lor. Va fi o luptă strânsă. 
Satana îi va înzestra cu puteri noi pe îngerii săi cei răi care au avut în 
stăpânire aceste persoane; însă, dacă sfinţii lui Dumnezeu se roagă 
şi postesc, rugăciunile lor vor triumfa. Domnul Isus îi va trimite pe 
îngerii Săi cei sfinţi cu însărcinarea de a se împotrivi lui Satana şi 
el va fi alungat înapoi, iar puterea lui va fi sfărâmată de cei aflaţi în 
necaz. Marcu 9, 29: Acest soi de draci, le-a zis El, „nu poate ieşi 
decât prin rugăciune şi post.“ 

Pastorii populari nu se pot împotrivi spiritismului. Ei nu au nimic 
prin care să-şi apere turmele de influenţa lui veninoasă. În mare 
parte, urmările spiritismului vor fi puse asupra pastorilor acestui 
veac, pentru că ei au călcat adevărul în picioare, preferând basme 
în locul acestuia. Ei repetă mereu de la amvon predica pe care i-a 
tinut-o Satana Evei despre nemurirea sufletului: „Hotărât că nu veţi 
muri“; iar oamenii o primesc ca fiind adevărul curat. Aceasta este 
temelia spiritismului. Cuvântul lui Dumnezeu nu învaţă nicăieri că 
sufletul omului este nemuritor. Nemurirea este un atribut ce aparţine 
doar lui Dumnezeu. | Timotei 6, 16: „Singurul care are nemurirea, 
care locuieşte într-o lumină de care nu poţi să te apropii, pe care 
nici un om nu L-a văzut, şi nu-L. poate vedea şi care are cinstea şi 
puterea veşnică. Amin.“ 

Cuvântul lui Dumnezeu, înţeles şi aplicat corect, este un scut 
împotriva spiritismului. Învățătura despre iadul care arde veşnic, 
predicată de la amvoane în faţa poporului, constituie o nedreptate 
faţă de caracterul plin de iubire al lui Dumnezeu. Aceasta ÎI prezintă 
pe Dumnezeu ca fiind cel mai mare tiran al Universului. Răspân- 
direa acestei doctrine a îndreptat mii de oameni spre universalism, 
necredincioşie şi ateism. Cuvântul lui Dumnezeu este clar. Este o 
înlănţuire dreaptă a adevărului şi se va dovedi o ancoră pentru cei 
ce doresc să îl primească, chiar dacă va trebui să sacrifice poveştile 
pe care le-au îndrăgit înainte. Acesta îi va scăpa de teribilele dez- 
amăgiri ale acestor vremuri primejdioase. Satana a dirijat minţile 
pastorilor din diferite biserici să se lipească cu îndârjire de învăţă- 
turile lor greşite, pe care le susţin pentru popularitate, aşa cum i-a 
condus pe evrei în orbirea lor să se lipească de jertfele lor şi să-L 
răstignească pe Domnul Hristos. Respingerea luminii şi adevărului 
îi face pe oameni robi, pradă înşelăciunilor lui Satana. Cu cât este 
mai mare lumina pe care ei o resping, cu atât mai mare va fi puterea 
înşelăciunii şi a întunericului care va veni asupra lor. 

Mi-a fost arătat că adevăratul popor al lui Dumnezeu este sarea 
pământului şi lumina lumii. Dumnezeu cere din partea lor o continuă 
înaintare în cunoaşterea adevărului şi pe calea sfințirii. Atunci ei vor 
putea pricepe când se strecoară Satana şi, prin puterea Domnului 
Isus, 1 se vor putea împotrivi. Satana îşi va chema în ajutor legiuni 
din îngerii săi pentru a se opune înaintării fie şi a unui singur suflet 
şi, dacă este posibil, îl va smulge din mâna Domnului Hristos. 

Am văzut îngeri răi luptându-se pentru suflete, iar îngerii lui 
Dumnezeu împotrivindu-li-se. Lupta este teribilă. Îngerii cei răi 
otrăveau atmosfera cu influenţa lor şi dădeau buzna asupra acestor 
suflete pentru a le zăpăci simţurile. Îngerii cei sfinţi urmăreau cu 
nelinişte şi aşteptau să dea înapoi oștirea lui Satana. Însă îngerii 
cei buni nu au menirea de a stăpâni minţile oamenilor împotriva 
voinţei lor. Dacă ei cedează în faţa vrăjmaşului şi nu fac nici un efort 
pentru a 1 se împotrivi, atunci îngerii lui Dumnezeu nu pot face mai 
mult decât să ţină în frâu oştirea lui Satana, pentru ca aceasta să nu 
distrugă până ce nu va fi dată în continuare lumină acelora care sunt 
în primejdie, determinându-i să se trezească şi să privească spre cer 
pentru ajutor. Domnul Isus nu-i va însărcina pe îngerii cei sfinți să-i 
elibereze pe aceia care nu fac nici un efort pentru a se ajuta ei înşişi. 

Dacă Satana vede că este în pericol de a pierde un suflet, el se 
va strădui să facă tot ce poate pentru a-l păstra. Iar când omul se 
trezeşte şi vede în ce pericol se află şi, cu chin şi ardoare, priveşte 
spre Domnul Isus pentru ajutor, Satana se teme că va pierde un 
captiv şi cere întăriri din partea îngerilor săi, ca să-l împresoare 
pe acel biet suflet şi să formeze un zid de întuneric împrejurul lui, 
astfel ca lumina cerului să nu poată ajunge la el. Însă, dacă cel aflat 
în pericol perseverează şi în starea lui de neajutorare se aruncă în 
meritele sângelui Domnului Hristos, Mântuitorul nostru ascultă cea 
mai arzătoare rugăciune a credinţei şi trimite în ajutor îngeri care 
excelează în putere pentru a-l elibera. Satana nu poate suporta să 
vadă că se face apel la rivalul lui cel puternic, pentru că se teme 
şi tremură în faţa puterii şi maiestăţii Sale. Întreaga oştire a lui 
Satana tremură la auzirea glasului rugăciunii arzătoare. El continuă 
să cheme legiuni de îngeri răi pentru a aduce la îndeplinire acest 
obiectiv. lar când îngeri atotputernici, îmbrăcaţi în armura cerului, 
vin în ajutorul sufletului istovit şi urmărit, Satana şi oştirea lui se dau 
înapoi, bine ştiind că bătălia lor este pierdută. Supuşii de bună-voie 
ai lui Satana sunt credincioşi, activi şi uniţi în acelaşi obiectiv. Şi, 
deşi ei se urăsc şi se războiesc unul cu altul, cu toate acestea ei caută 
să folosească orice ocazie pentru a-şi aduce la îndeplinire interesul 
lor comun. Însă marele Comandant din cer şi de pe pământ a îngrădit 
puterea lui Satana. 

Experienţa mea a fost unică şi, timp de ani de zile, am suferit 
multe chinuri sufleteşti. Starea poporului lui Dumnezeu şi legătura 

mea cu lucrarea lui Dumnezeu mi-au produs atâta tristeţe şi des- 
curajare, că nu pot fi exprimate. Timp de ani de zile am socotit 
mormântul ca un loc dulce de odihnă. În ultima mea viziune, l-am 
întrebat pe îngerul meu însoțitor de ce am fost lăsată să sufăr atâta 
nelinişte sufletească şi de ce am fost atât de adesea aruncată pe 
câmpul de luptă al lui Satana. M-am rugat stăruitor ca, dacă trebuie 
să fiu atât de strâns legată de cauza adevărului, să fiu eliberată de 
aceste chinuri cumplite. Îngerii lui Dumnezeu au putere şi tărie şi 
am implorat să fiu apărată. 

Atunci mi-a fost prezentată viaţa mea din trecut şi mi-a fost 
arătat că Satana a căutat pe diferite căi să distrugă utilitatea noastră; 
că de multe ori şi-a făcut planuri să ne îndepărteze din lucrarea lui 
Dumnezeu; el venise pe diferite căi şi prin diferiţi agenţi pentru 
a-şi îndeplini scopurile, însă, prin mijlocirea îngerilor sfinţi, fusese 
înfrânt. Am văzut că, în călătoriile noastre, îşi aşezase din loc în loc 
îngerii cei răi pentru a produce accidente prin care să ne distrugă 
vieţile; însă îngerii cei buni erau trimişi în acel loc, pentru a ne 
scăpa. Mai multe accidente ne puseseră, pe mine şi, pe soţul meu, în 
primejdie mare şi felul în care am fost ocrotiţi a fost minunat. Am 
văzut că noi fuseserăm ţinta specială a atacurilor lui Satana, datorită 
interesului şi legăturii noastre cu lucrarea lui Dumnezeu. Când am 
văzut grija cea mare pe care o are Dumnezeu în fiecare moment 
pentru cei care Îl iubesc şi se tem de El, am fost inspirată cu credinţă 
şi încredere în Dumnezeu şi m-am simţit mustrată pentru lipsa mea 
de credinţă. 

În viziunea care mi-a fost dată pe 25 octombrie 1861, mi-a fost 
arătat acest pământ, întunecat şi mohorât. Îngerul mi-a spus: „Pri- 
veşte cu atenţie!“ Atunci mi-au fost arătaţi oamenii de pe pământ. 
Unii erau înconjurați de îngerii lui Dumnezeu, alţii se găseau în 
întuneric total, înconjurați de îngerii cei răi. Am văzut un braţ în- 
tins dinspre cer spre pământ, ce ţinea un sceptru de aur. În capătul 
sceptrului se afla o coroană presărată cu diamante. Fiecare diamant 
răspândea o lumină strălucitoare, clară şi frumoasă. 

Pe această coroană erau înscrise aceste cuvinte: „Toți cei ce 
mă dobândesc sunt fericiţi şi vor avea viaţa veşnică.“ Mai jos de 
această coroană se afla un alt sceptru, şi pe acesta aflându-se o co- 
roană, în centrul căreia se aflau de asemenea nestemate, aur şi argint, 
ce reflectau ceva lumină. Inscripţia de pe coroană era: ,„Comoară 
pământească. Bogăţiile sunt putere. Toți cei ce mă câştigă au onoare 
şi renume.“ Am văzut o mulţime dând năvală să obţină această co- 
roană. Erau gălăgioşi. Unii, în goana lor, parcă erau ieşiţi din minţi. 
Se împingeau unul pe altul, dându-i înapoi pe cei mai slabi decât ei 
şi călcându-i în picioare pe cei care, în graba lor, căzuseră. Mulţi au 
apucat cu nerăbdare bogăţiile din coroană, ţinându-le bine. Capetele 
unora dintre aceştia erau albe ca argintul, iar feţele lor erau brăzdate 
de griji şi nelinişte. Nu le păsa de propriile lor rude, os din oasele 
lor şi carne din carnea lor; ci, atunci când feţe rugătoare se îndreptau 
spre ei, îşi ţineau comorile şi mai strâns, de teamă ca nu cumva, 
într-un moment de neatenţie, să piardă vreun pic din acestea sau să 
fie influenţaţi să le împartă cu cineva. Ochii lor nesătui se repezeau 
adesea la coroanele lor pământeşti şi tot socoteau şi resocoteau co- 
morile din acestea. În acea mulţime au apărut chipuri de oameni 
în nevoie sau nenorociţi, care priveau tânjind la comorile de acolo, 
dar erau daţi la o parte, deoarece cel mai puternic îl învingea pe cel 
mai slab. Totuşi, nu puteau renunţa şi împreună cu o mulţime de 
nenorociţi, bolnavi, bătrâni au căutat să ajungă la coroana pămân- 
tească. Unii au murit încercând să ajungă la ea. Alţii au căzut chiar 

când erau pe punctul de a o apuca. Unii au căzut când au ajuns la ea. 
Trupuri moarte acopereau pământul, însă mulţimea se grăbea mereu, 
călcând în picioare peste semenii lor, căzuţi sau morţi. Fiecare din 
cei ce ajungea la acea coroană deţinea o parte din ea şi era aplaudat 
cu putere de un grup interesat aflat în jurul ei. 

Un mare număr de îngeri răi erau foarte ocupați. Satana se afla în 
mijlocul lor şi toţi priveau cu cea mai mare satisfacţie la grupa care 
lupta pentru coroană. Se părea că el a pus un farmec anume asupra 
acelora care o căutau atât de nerăbdători. Mulţi dintre cei care căutau 
această coroană pretindeau că sunt creştini. Unii dintre ei păreau 
că au puţină lumină. Ei priveau cu jind la coroana cerească şi erau 
adesea fermecaţi de frumuseţea ei, însă nu îi înțelegeau cu adevărat 
valoarea şi slava. În timp ce o mână era întinsă domol spre coroana 
cerească, cealaltă era întinsă cu nerăbdare spre cea pământească, 
hotărâtă să o aibă pe aceasta; iar în goana lor nerăbdătoare după cea 
pământească, au pierdut-o din vedere pe cea cerească. Aceştia au 
fost lăsaţi în întuneric şi, cu toate acestea, bâjbâiau neliniştiţi ca să-şi 
asigure coroana pământească. Unii s-au dezgustat de grupul care 
o căuta atât de nerăbdător; se părea că simt într-o oarecare măsură 
pericolul în care se află şi s-au întors de la aceasta, căutând-o acum 
cu înfrigurare pe cea cerească. Feţele acestora s-au schimbat de 
îndată, devenind din întunecate luminoase, din mohorâte vesele şi 
pline de bucurie sfântă. 

Am văzut apoi o grupă îndreptându-se cu grabă prin mulțime, 
având ochii aţintiţi la coroana cerească. Pe când îşi zoreau drumul 
prin mulţimea aceea dezordonată, îngerii îi însoțeau, făcându-le loc 
să înainteze. Pe măsură ce se apropiau de coroana cerească, lumina 
care emana de la aceasta a strălucit asupra şi în jurul lor, alungând 
întunericul, făcându-i să crească astfel tot mai mult în măreție şi stră- 
lucire, până când aceştia păreau transformați, semănând cu îngerii. 
Ei nu au zăbovit nici măcar cu o privire asupra coroanei pământeşti. 
Cei care o urmăreau pe cea pământească îşi băteau joc şi aruncau cu 
nişte globuri negre după ei. Acestea nu le făceau nici un rău, atâta 
vreme cât ochii le erau aţintiţi asupra coroanei cereşti, însă cei care 
îşi întorceau privirea la globurile negre erau pătaţi de acestea. Mi-a 
fost prezentat următorul pasaj din Scriptură: 

„Nu vă strângeţi comori pe pământ unde le mănâncă moliile şi 
rugina şi unde le sapă şi le fură hoţii, ci strângeţi-vă comori în cer, 

unde nu le mănâncă molule şi rugina şi unde hoţii nu le sapă, nici 
nu le fură. Pentru că unde este comoara voastră, acolo va fi şi inima 
voastră. Ochiul este lumina trupului. Dacă ochiul tău este sănătos, 
tot trupul tău va fi plin de lumină; dar dacă ochiul tău este rău, tot 
trupul tău va fi plin de întuneric. Aşa că, dacă lumina care este în tine 
este întuneric, cât de mare trebuie să fie întunericul acesta! Nimeni 
nu poate sluji la doi stăpâni; căci sau va iubi pe unul şi va urî pe 
celălalt sau va ţinea la unul şi va nesocoti pe celălalt. Nu puteţi sluji 
lui Dumnezeu şi lui Mamona“( Matei 6, 19-24). 

Apoi mi-a fost explicat ceea ce am văzut, după cum urmează: În 
mulţimea acelora care se luptau atât de nerăbdători după coroana 
pământească erau cei care iubesc comoara acestei lumi şi sunt amă- 
giți şi înşelaţi cu atracțiile ei de o durată atât de scurtă. Am văzut 
că unii, dintre cei ce pretindeau că sunt urmaşi ai lui Isus, erau atât 
de ambiţioşi să dobândească bogăţiile pământeşti, încât îşi pierdeau 
dragostea pentru cele cereşti, se purtau ca şi lumea şi erau socotiți de 
Dumnezeu ca făcând parte din lume. Ei susțineau că sunt în căutarea 
unei cununi nepieritoare, o comoară în ceruri; însă interesul, țelul 
lor principal era acela de a dobândi comori pământeşti. Cei care 
au comori în lumea aceasta şi îşi iubesc bogăţiile nu ÎL pot iubi pe 
Domnul Isus. Ei pot avea părerea că fac bine ce fac şi, deşi se lipesc 
cu zgârcenie de bogăţiile lor, nu pot fi făcuţi să vadă acest lucru 
sau să simtă că iubesc mai mult banii decât cauza adevărului sau 
comoara cerească. 

„Dacă lumina care este în tine este întuneric, cât de mare este 
întunericul acesta!“ A existat un anumit moment în experienţa unora 
ca aceştia, când lumina care le-a fost dată nu a fost asimilată şi 
a devenit întuneric. Îngerul a spus: „Nu poţi iubi şi nu poţi să te 
închini comorilor pământeşti şi să ai adevăratele bogății.“ Când 
tânărul bogat a venit la Domnul Isus şi I-a spus: „Bunule Învățător, 
ce bine să fac ca să am viaţa veşnică?“( Matei 19, 16 ), Domnul 
Isus l-a lăsat pe el să aleagă: ori îşi împarte bogăţiile şi are viaţa 
veşnică, ori le ţine, şi atunci pierde viaţa veşnică. Pentru el, bogățiile 
aveau o valoare mai mare decât comoara cerească. Alternativa că 
trebuie să-şi împartă comorile şi să dea celor săraci pentru a deveni 
un urmaş al lui Hristos şi a avea viaţă veşnică l-a făcut să dea înapoi 
cu înfiorare de la dorinţa lui; şi a plecat de acolo întristat. 

Cei care mi-au fost arătaţi ca făcând mare zarvă pentru a ajunge 
la coroana pământească au fost aceia care vor recurge la orice mij- 
Joace pentru a dobândi avuţii. În acest punct, ei ajung nebuni. Toate 
gândurile şi energiile le sunt îndreptate spre dobândirea de bogății 
pământeşti. Ei calcă în picioare drepturile altora şi îi exploateazi pe 
cei săraci, nedreptăţindu-i pe angajaţi în salariile lor. Dacă ar putea 
trage vreun folos de pe urma acelora care sunt mai săraci şi mai 
puţin abili decât ei, mărindu-şi în acest fel bogăţiile, nu vor ezita nici 
un moment să-i oprime, chiar dacă-i vor aduce în starea de a cerşi. 

Oamenii ale căror capete erau albe de ani şi ale căror feţe erau 
brăzdate de griji, şi cu toate acestea erau dornici să apuce comorile 
din coroană, erau cei în vârstă, care mai aveau doar câţiva ani în 
faţa lor. Totuşi şi ei erau dornici să-şi asigure comori pământeşti. Cu 
cât se apropiau mai mult de mormânt, cu atât erau mai nerăbdători 
să se agaţe de acestea. Rudele lor nu beneficiau de ele. Membrii 
familiilor lor munceau peste puterile lor pentru a economisi ceva 
bani. Ei nu foloseau aceşti bani pentru binele altora, ci pentru binele 
lor înşişi. Pentru ei era de ajuns să ştie că aceşti bani le aparţin. 
Când le-a fost prezentată datoria de a uşura nevoile celor săraci şi 
de a susţine cauza lui Dumnezeu, aceştia s-au întristat. Ei acceptau 
cu bucurie darul vieţii veşnice, însă nu voiau să facă ceva care i-ar 
costa. Condiţiile sunt prea grele. Însă Avraam nu s-a dat înapoi de 
a da chiar pe propriul lui fiu. În ascultare de Dumnezeu, el a putut 
sacrifica acest copil al făgăduinţei cu mai multă uşurinţă decât şi-ar 
sacrifica mulţi câte ceva din averile lor pământeşti. 

Este dureros să vezi cum aceia care ar fi trebuit să se maturizeze 
pentru slavă şi zi de zi să se străduiască să fie conform celor cerute 
pentru a avea veşnicia îşi puneau la lucru toate puterile pentru a-şi 
păstra comorile pământeşti. Am văzut că unii ca aceştia nu puteau 
evalua comoara cerească. Legătura lor puternică cu cele pământeşti 
îi făceau să arate, prin fapte, că nu preţuiau suficient moştenirea 
cerească pentru a face vreun sacrificiu pentru ea. „Tânărul bogat“ 
avea voinţă să ţină Cele Zece Porunci şi, cu toate acestea, Domnul 
i-a spus că îi lipseşte un lucru. El dorea viaţa veşnică, dar îşi iubea 
mai mult bogăţiile. Mulţi se înşeală singuri. Ei nu au căutat adevărul 
ca pe o comoară ascunsă. Nu şi-au folosit puterile în cel mai bun 
scop. Minţile lor, care ar putea fi luminate cu lumina cerească, sunt 
neliniştite şi tulburate. „Dar năvălesc în ei grijile acestei lumi, înşe- 

lăciunea bogățiilor şi poftelor altor lucruri, care îneacă Cuvântul şi-l 
fac astfel neroditor“( Marcu 4, 19 ). Unii ca aceştia, a spus îngerul, 
„sunt fără scuză“. Am văzut lumina îndepărtându-se de la ei. Ei nu 
au dorit să înţeleagă adevărurile solemne, importante pentru acest 
timp şi socoteau că stau destul de bine şi fără a le înţelege. Lumina 
se îndepărta, iar ei bâjbâiau în întuneric. 

Mulțimea celor cu infirmităţi trupeşti şi bolnavi, care se grăbea să 
ajungă la coroana pământească, sunt cei ale căror interese şi comori 
aparţin acestei lumi. Deşi sunt dezamăgiţi în toate privinţele, ei nu-şi 
îndreaptă sufletul către cer, să-şi asigure o comoară şi un cămin 
acolo. Ei o pierd pe cea pământească şi, în timp ce sunt în căutarea 
acesteia, o pierd şi pe cea cerească. Fără a ţine seamă deloc de 
dezamăgirea, viaţa nefericită şi moartea acelora care se devotaseră 
cu totul obţinerii de bogății pământeşti, şi alţii urmează acelaşi curs. 
Ei merg înainte cu grabă, nebuneşte, fără să ţină cont de sfârşitul 
mizerabil al acelora al căror exemplu îl urmează. 

Cei care au ajuns la coroană, au dobândit o parte din aceasta şi 
au fost aplaudaţi sunt cei care obțin ceea ce constituie ţinta vieţii lor 
— bogăţiile. Ei primesc acea onoare pe care o dă lumea celor bogaţi. 
Ei au influenţă în lume. Satana şi îngerii lui cei răi sunt satisfăcuţi. 
Ştiu că unii ca aceştia sunt cu siguranţă ai lor şi că, atâta timp cât 
trăiesc în răzvrătire faţă de Dumnezeu, ei sunt agenţi puternici ai lui 
Satana. 

Aceia care erau dezgustaţi de grupul celor ce strigau zgomotos 
după coroana pământească sunt aceia care au luat seama la viaţa 
şi sfârşitul celor ce luptă după bogăţiile pământeşti. Ei văd că unii 
ca aceştia nu sunt niciodată mulţumiţi, ci nefericiţi; de aceea, se 
alarmează şi se despart de clasa aceea nefericită şi caută bogăţiile 
adevărate şi durabile. 

Aceia care-şi zoreau pasul prin mulţime spre coroana cerească, 
însoţiţi de îngerii cei sfinţi, mi-au fost arătaţi ca fiind poporul cre- 
dincios al lui Dumnezeu. Îngerii erau cei ce îi conduceau şi ei erau 
inspirați cu zel de a merge înainte, spre dobândirea comorii cereşti. 
Globurile negre care erau aruncate după sfinţi reprezentau minciu- 
nile ruşinoase puse în circulaţie cu privire la poporul lui Dumnezeu, 
de către aceia care iubeau minciuna. Noi trebuie să ne dăm toată 
silinţa să ducem o viaţă fără pată şi să ne ferim de orice ni se pare 
rău, şi apoi este datoria noastră să mergem hotărât înainte şi să nu 

dăm atenţie minciunilor ruşinoase ale celor nelegiuiţi. În timp ce 
ochii celor neprihăniţi sunt fixaţi asupra nepreţuitei comori cereşti, 
ei devin tot mai mult asemenea Domnului Hristos şi astfel vor fi 
transformați şi potriviţi pentru a fi mutaţi în cer. 


X kK kK k x 


Viitorul 


La schimbarea la faţă, Domnul Isus a fost proslăvit de Tatăl Său. 
ÎL auzim spunând: „Acum Fiul omului este proslăvit, iar Dumnezeu 
este proslăvit în El.“ Astfel, înainte de trădare şi crucificare, El 
a fost întărit pentru ultimele Lui suferinţe teribile. Pe măsură ce 
mădularele trupului lui Hristos se apropie de momentul ultimului 
conflict, „timpul strâmtorării lui Iacov“, ei vor creşte în Hristos şi vor 
avea Duhul Său în măsură bogată. Pe măsură ce cea de-a treia solie 
îngerească se măreşte, până când devine o mare strigare, şi o slavă 
şi o mare putere însoțesc încheierea lucrării, poporul lui Dumnezeu 
va avea parte de acea slavă. Ploaia târzie este cea care îi însufleţeşte 
şi le dă putere pentru a trece prin timpul strâmtorării. Feţele lor vor 
străluci de acea lumină care îl însoţeşte pe cel de-al treilea înger. 

Am văzut că Dumnezeu Îşi va ocroti în mod minunat poporul 
în timpul strâmtorării. Aşa cum Domnul Isus Şi-a dat sufletul în 
agonie în grădină, la fel şi ei vor striga cu ardoare şi în agonie, zi 
şi noapte, după eliberare. Va fi dat decretul care prevede călcarea 
Sabatului poruncii a patra şi cinstirea zilei întâi a săptămânii. Dacă 
nu vor face aşa, îşi vor pierde vieţile; însă ei nu vor ceda şi nu vor 
călca în picioare Sabatul Domnului pentru a onora o instituţie a 
papalității. Oştirea lui Satana şi oamenii nelegiuiţi îi vor împresura 
şi vor tresălta, pentru că se va părea că nu există nici o cale de 
scăpare pentru ei. Însă, în mijlocul orgiei şi triumfului acestora, se 
aude o bubuitură ca a celui mai puternic tunet. Cerurile se întunecă 
şi sunt luminate doar de vâlvătăile şi slava teribilă a cerului, atunci 
când Dumnezeu vorbeşte din locuinţa Lui cea sfântă. 

Temeliile pământului se clatină, clădiri se prăbuşesc şi cad cu un 
trosnet teribil. Marea fierbe ca o oală şi întregul pământ se află într-o 
zguduire teribilă. Robia celor neprihăniţi a luat sfârşit şi, în şoapte 
dulci şi solemne, ei îşi spun unul altuia: „Suntem eliberaţi. Este 
glasul lui Dumnezeu.“ Cu respect sfânt, ei ascultă cuvintele rostite 
de acel glas. Şi cei nelegiuiţi aud, însă nu înţeleg cuvintele rostite de 
vocea lui Dumnezeu. Se tem şi tremură, în timp ce sfinţii se bucură. 

Satana şi îngerii lui şi oamenii nelegiuiţi, care tresăltaseră că poporul 
lui Dumnezeu fusese în mâna lor ca să-i poată nimici de pe pământ, 
văd slava care se acordă acelora care au onorat legea cea sfântă a lui 
Dumnezeu. Ei privesc feţele luminate ale celor neprihăniţi ce reflectă 
chipul lui Isus. Cei care au fost atât de dornici să-i distrugă pe sfinţi 
nu pot suporta slava celor eliberaţi şi cad la pământ ca nişte oameni 
morţi. Satana şi îngerii cei răi fug din prezenţa sfinţilor proslăviţi. 
Puterea lor de a-i hărţui li s-a luat pentru totdeauna. [355] 

Mărturia 9 


Răzvrătirea 


( Vezi apendice. ) 


Starea înfricoşătoare a naţiunii noastre necesită o adâncă umilinţă 
din partea poporului lui Dumnezeu. Singura întrebare importantă, 
mai presus de oricare alta, care ar trebui să preocupe acum mintea 
fiecăruia este: Sunt eu pregătit pentru ziua lui Dumnezeu? Voi putea 
face eu faţă încercării din faţa mea? 

Am văzut că Dumnezeu Îşi curăţeşte şi Îşi încearcă poporul. El îl 
va încerca precum aurul, până ce zgura se va consuma şi chipul Său 
va fi reflectat în el. Nu toţi au acel spirit de tăgăduire de sine şi acea 
bunăvoință de a îndura greutăţi şi de a suferi pentru adevăr pe care 
le cere Dumnezeu. Voința lor nu este supusă, ei nu s-au consacrat 
cu totul lui Dumnezeu, necăutând alte plăceri decât aceea de a face 
voia Lui. Atât pastorii, cât şi poporul duc lipsă de spiritualitate şi 
adevărata evlavie. Tot ce se poate zgudui va fi zguduit. Poporul lui 
Dumnezeu va fi adus în poziţiile de cea mai cruntă încercare şi toți 
trebuie să ajungă să fie aşezaţi, înrădăcinaţi şi întemeiaţi pe adevăr, 
căci, dacă nu, piciorul li se va clătina cu siguranţă. Dacă Domnul 
mângâie şi hrăneşte sufletul cu prezenţa Sa inspiratoare, ei vor putea 
îndura chiar dacă drumul va fi întunecos şi spinos. Căci întunericul se 
va risipi în curând, iar lumina adevărată va străluci pentru totdeauna. 
Am fost îndreptată spre Isaia 58; 59, 1-15 şi Ieremia 14, 10-12, ca 
reprezentând o descriere a stării prezente a naţiunii noastre. Oamenii 
acestei naţiuni L-au părăsit şi L-au uitat pe Domnul. Ei şi-au ales 
alţi dumnezei şi şi-au urmat propriile lor căi rele, până ce Dumnezeu 
Şi-a întors faţa de la ei. Locuitorii pământului au călcat în picioare 
Legea lui Dumnezeu şi au rupt legământul Lui veşnic. 

Am văzut vâlva pe care a stârnit-o în poporul nostru articolul 
publicat în Review, intitulat „Națiunea“. Unii l-au înţeles într-un 
fel, alţii într-altul. Afirmațiile clare au fost deformate şi li s-a dat 
un înţeles cu totul diferit de cel intenţionat. Acest articol a dat cea 
mai bună lumină pe care a avut-o atunci. Trebuia să se spună ceva. 

Atenţia multora a fost îndreptată spre păzitorii Sabatului pentru că 
nu-i interesa războiul şi nu voiau să se înroleze ca voluntari. În unele 
locuri, ei erau priviţi ca simpatizând cu Revoluţia. Sosise timpul să 
fie făcute cunoscute adevăratele sentimente cu privire la sclavie şi 
rebeliune. Era nevoie de înţelepciune pentru a îndepărta suspiciunile 
îndreptate asupra păzitorilor Sabatului. Noi trebuie să acţionăm cu 
multă precauţie. „Dacă este cu putinţă, întrucât atârnă de voi, trăiţi în 
pace cu toţi oamenii“( Romani 12, 18 ). Noi ne putem supune acestui 
sfat fără să sacrificăm nici măcar un singur principiu al credinţei 
noastre. Satana şi oştirea lui sunt în război cu păzitorii poruncilor şi 
vor face totul să-i aducă în situaţii critice. Ei nu trebuie, prin lipsă 
de înţelepciune, să se pună singuri în astfel de situaţii. 

Mi-a fost arătat că unii au procedat cu multă nechibzuinţă în 
privinţa articolului menţionat. Acesta nu concorda din toate punctele 
de vedere cu părerile lor şi, în loc să cumpănească cu calm subiectul 
şi să-l privească în toate aspectele, ei s-au tulburat, s-au agitat şi 
unii au luat tocul şi s-au aruncat în pripă la concluzii care nu pot 
fi verificate. Unii au fost neconsecvenţi şi iraţionali. Au făcut ce 
i-a zorit Satana să facă, şi anume şi-au dat pe faţă adevăratele lor 
simţăminte răzvrăute. 

În Iowa, lucrurile au ajuns destul de departe şi au degenerat în 
fanatism. Ei au confundat zelul şi fanatismul cu conştiinciozitatea. 
În loc să fie călăuziţi de rațiune şi judecată sănătoasă, ei au permis 
simţămintelor lor să o ia înainte. Erau gata să devină martiri pentru 
credinţa lor. I-au condus aceste sentimente la Dumnezeu, la o mai 
mare umilinţă înaintea Lui? I-au condus acestea să se încreadă 
în puterea Lui pentru a fi eliberaţi din situaţia critică în care ar fi 
putut fi aduşi? Oh, nu! În loc să-şi adreseze cererile Dumnezeului 
cerurilor şi să se bizuie numai pe puterea Sa, ei au făcut apel la lege 
şi au fost respinşi. Ei şi-au arătat slăbiciunea şi şi-au expus lipsa de 
credinţă. Toate acestea nu au făcut altceva decât să aducă pe păzitorii 
Sabatului, această grupă deosebită, în atenţie şi să-i expună unor 
poziţii dificile în faţa acelora care nu îi simpatizează. 

Unii erau gata să găsească greşeli şi să se plângă la orice sugestie. 
Însă puţini au avut acea înţelepciune, în acel timp de încercare, să 
gândească fără prejudecăţi şi să spună în mod cinstit ce trebuie făcut. 
Am văzut că cei care se grăbiseră să vorbească atât de hotărât în 
privinţa refuzului de a se supune recrutării nu înțelegeau despre ce 

vorbeau. Dacă ar fi fost recrutaţi cu adevărat, dacă ar fi refuzat să se 
supună şi ar fi fost ameninţaţi cu închisoare, tortură sau moarte, s-ar 
fi dat înapoi şi ar fi descoperit că nu sunt pregătiţi pentru o asemenea 
situaţie. Ei nu pot suporta încercarea credinţei lor. Ceea ce au luat 
drept credinţă nu a fost decât încumetare fanatică. 

Cei care vor fi cel mai bine pregătiți pentru a-şi sacrifica la nevoie 
chiar viaţa, dacă li se va cere, vor vorbi mai puţin să se aşeze într-o 
poziţie în care nu ar putea asculta de Dumnezeu. Ei nu se vor lăuda 
cu acest lucru. Vor avea simţăminte profunde şi vor medita mult, iar 
rugăciunile lor arzătoare se vor înălța către ceruri pentru înţelepciune 
şi har. Cei care simt că, în temere de Dumnezeu, nu se pot angaja 
în mod conştient în acest război, vor fi foarte tăcuţi, iar când vor 
fi întrebaţi, vor spune simplu ce au de spus, şi apoi vor lăsa să se 
înţeleagă că ei nu simpatizează cu Revoluţia. 

Sunt puţini în rândurile păzitorilor Sabatului care simpatizează 
cu susținătorii sclaviei. Când au îmbrăţişat adevărul, aceştia nu au 
lăsat deoparte vederile greşite pe care ar fi trebuit să le părăsească. 
Ei au nevoie să bea mai profund din fântâna curăţitoare a adevărului. 
Unii au adus cu ei vechile lor prejudecăţi politice, care nu sunt în 
armonie cu principiile adevărului. Ei susţin că sclavii sunt propri- 
etatea stăpânului şi că aceştia nu trebuie să-i fie luaţi. Îi văd ca pe 
nişte vite şi spun că este o greşeală faţă de stăpânul lor să-l lipsească 
de aceştia, aşa cum ar fi dacă li s-ar lua vitele. Mi-a fost arătat că 
nu contează cât a plătit stăpânul pentru trupul şi sufletul oamenilor; 
Dumnezeu nu îi dă nici un drept asupra sufletelor omeneşti şi el 
nu are dreptul să-i ţină ca proprietate a sa. Domnul Hristos a murit 
pentru întreaga familie omenească, indiferent că sunt albi sau negri. 
Dumnezeu l-a făcut pe om o fiinţă liberă, fie că este alb sau este 
negru. Instituţia sclaviei nu ţine cont de acest lucru şi îi îngăduie 
omului să exercite asupra semenului său o putere pe care Dumnezeu 
nu i-a acordat-o niciodată şi care Îi aparţine doar lui Dumnezeu. Stă- 
pânul de sclavi şi-a permis să-şi asume răspunderea, care este a lui 
Dumnezeu, asupra sclavului său şi, drept urmare, el va da socoteală 
pentru păcatele, neştiinţa şi viciile sclavului. El va fi chemat să dea 
socoteală de puterea pe care o exercită asupra sclavului. Rasa de 
culoare constituie proprietatea lui Dumnezeu. Creatorul lor este şi 
singurul lor stăpân, iar aceia care au îndrăznit să înlănţuie trupul şi 
sufletul sclavului, să-l înjosească precum animalele, îşi vor primi 

răsplata. Mânia lui Dumnezeu a dormitat, însă ea se va trezi şi va fi 
revărsată neamestecată cu har. 

Unii au fost atât de neînţelepţi, încât şi-au expus deschis prin- 
cipiile în favoarea menţinerii sclaviei — principii care nu sunt de 
provenienţă cerească, ci vin de la Satana. Aceste spirite neastâm- 
părate vorbesc şi acționează în aşa fel, încât aduc ruşine cauzei lui 
Dumnezeu. Voi reda în continuare copia unei scrisori scrisă fratelui 
A., din ţinutul Oswego, New York: 

„Mi-au fost arătate câteva lucruri cu privire la tine. Am văzut că 
te-ai înşelat singur. Ai dat ocazie vrăjmaşilor credinţei noastre să câr- 
tească şi să-i hulească pe păzitorii Sabatului. Prin calea neînţeleaptă 
pe care ai apucat, tu ai închis urechile unora care ar fi dat ascultare 
adevărului. Am văzut că noi trebuie să fim înţelepţi ca şerpii şi fără 
răutate ca porumbeii. Tu nu ai dovedit nici înţelepciunea şerpilor şi 
nici lipsa de răutate a porumbeilor. 

În această rebeliune, Satana a fost primul mare conducător. Dum- 
nezeu îi pedepseşte pe cei din Nord pentru că au îngăduit să existe 
atât de mult blestematul păcat al sclaviei; căci, în ochii cerului, este 
un păcat din categoria celor mai odioase. Dumnezeu nu este cu 
cei din Sud şi în cele din urmă îi va pedepsi teribil. Satana este 
instigatorul oricărei răzvrătiri. Am văzut că tu, frate A., ai îngă- 
duit principiilor tale politice să-ţi distrugă judecata şi iubirea pentru 
adevăr. Acestea alungă din inimă adevărata evlavie. Tu nu ai privit 
niciodată sclavia în adevărata ei lumină şi vederile tale în această 
privinţă te-au aruncat de partea Rebeliunii, care a fost aţâţată de 
Satana şi oştirea lui. Vederile tale cu privire la sclavie nu se pot 
armoniza cu adevărurile sacre, importante pentru acest timp. Tu 
trebuie să renunţi ori la vederile tale, ori la adevăr. Aceeaşi inimă nu 
le poate îndrăgi pe amândouă, pentru că acestea se războiesc între 
ele. 

Satana este cel ce te-a aţâţat. El nu te va lăsa până când nu-ţi 
vei exprima sentimentele de partea puterilor întunericului, întărind 
mâinile celor nelegiuiţi pe care Dumnezeu i-a blestemat. Tu ţi-ai 
plasat influenţa de partea greşită, alături de aceia care au plăcerea 
să presare spini şi nenorociri pentru alţii. Am văzut cum ţi-ai aşezat 
influenţa de partea unui grup degradat, care a uitat pe Dumnezeu; 
iar îngerii lui Dumnezeu au fugit de la tine cu dezgust. Am văzut 
că tu te-ai înşelat cu totul. Dacă ai fi urmat lumina pe care ţi-a dat- 

o Dumnezeu, dacă ai fi dat atenţie sfaturilor fraţilor tăi, dacă ai fi 
ascultat îndemnurile lor, te-ai fi salvat pe tine însuţi şi ai fi salvat de 
la ruşine preţioasa cauză a adevărului. Însă, pentru că nu ai reţinut 
toată lumina care ţi-a fost dată, ai lăsat frâu liber sentimentelor tale. 
Dacă nu repari ce ai stricat, va fi de datoria poporului lui Dumnezeu 
să-şi retragă în mod public simpatia şi legăturile cu tine, cu scopul 
de a putea salva impresia pe care noi, ca popor, trebuie să o facem 
celor din afară. Noi trebuie să facem să se ştie că nu avem între noi 
ca fraţi pe unii de felul acesta, că ei nu fac parte împreună cu noi din 
rândurile bisericii. 

Tu ai pierdut influenţa sfinţitoare a adevărului. şi-ai pierdut le- 
gătura cu oastea cerească. Te-ai aliat cu primul mare rebel şi mânia 
lui Dumnezeu este asupra ta; căci sfânta Lui cauză este blamată, iar 
necredincioşii privesc adevărul cu dezgust. Tu ai întristat poporul lui 
Dumnezeu şi ai disprețuit sfatul ambasadorilor Săi pe pământ, care 
lucrează împreună cu El şi imploră sufletele, în Numele lui Hristos, 
să se împace cu Dumnezeu. 

Mi-a fost arătat că noi, ca popor, trebuie să fim foarte atenţi ce 
influenţă exercităm; trebuie să veghem asupra fiecărui cuvânt. Când, 
prin cuvânt sau faptă, ne aşezăm pe terenul de luptă al vrăjmaşului, 
îndepărtăm de la noi pe îngerii cei sfinţi şi încurajăm şi îi atragem 
pe îngerii cei răi să se îngrămădească în jurul nostru. Acest lucru 
l-ai făcut tu, frate A., şi prin umblarea ta nechibzuită, i-ai făcut 
pe necredincioşi să privească peste tot cu suspiciune pe păzitorii 
Sabatului. Mi-au fost prezentate următoarele cuvinte cu privire la 
slujitorii lui Dumnezeu: «Cine vă ascultă pe voi, pe Mine Mă ascultă; 
şi cine vă nesocoteşte pe voi, pe Mine Mă nesocoteşte; iar cine Mă 
nesocoteşte pe Mine, nesocoteşte pe Cel ce M-a trimis pe Mine» ( 
Luca 10, 16 ). Fie ca Domnul să te ajute, pe tine, frate, care te-ai 
înşelat singur, să te vezi aşa cum eşti şi să-ţi refaci legăturile cu 
trupul bisericii.“ 

Împărăţia noastră nu este din lumea aceasta. Noi ÎL aşteptăm pe 
Domnul nostru să coboare din cer pe pământ, ca să-Şi exercite toată 
autoritatea şi puterea şi să-Şi aşeze împărăţia Lui veşnică. 

Puterile pământului se clatină. Noi nu trebuie şi nici nu putem 
să aşteptăm unire între naţiunile pământului. Poziţia noastră în ca- 
drul chipului lui Nebucadneţar este reprezentată prin degetele de la 
picioare, care sunt în parte dintr-un material şi în parte dintr-altul şi 

dintr-un material fărâmicios, care nu stă închegat. Profeția ne arată 
că marea zi a lui Dumnezeu este la uşă. Se apropie cu grabă. 

Am văzut că de fiecare dată este de datoria noastră să ne supunem 
legilor ţării noastre, atâta timp cât nu intră în conflict cu legea mai 
înaltă pe care Dumnezeu a rostit-o cu glas tare pe Sinai şi apoi a 
săpat-o în piatră cu Însuşi degetul Lui. „Voi pune legile Mele în 
mintea lor şi le voi scrie în inimile lor; Eu voi fi Dumnezeul lor şi ei 
vor fi poporul Meu“( Evrei 3, 10 ). Cel care are Legea lui Dumnezeu 
scrisă în inima lui va asculta mai degrabă de Dumnezeu decât de 
oameni şi nu va da ascultare oamenilor pentru a devia câtuşi de puţin 
de la porunca lui Dumnezeu. Poporul lui Dumnezeu, învăţat prin 
inspiraţia adevărului şi condus printr-o conştiinţă bună să trăiască 
prin fiecare cuvânt care vine de la Dumnezeu, va socoti Legea Sa, 
scrisă în inimile lor, ca singura autoritate pe care o pot recunoaşte şi 
căreia pot consimţi să i se supună. Înţelepciunea şi autoritatea Legii 
divine sunt supreme. 

Mi-a fost arătat că poporul lui Dumnezeu, care reprezintă co- 
moara Lui specială, nu se poate angaja în acest război uluitor, pentru 
că acesta se opune tuturor principiilor credinţei lor. În armată, ei nu 
pot da ascultare adevărului şi, în acelaşi timp, şi cerinţelor ofiţerilor 
lor. Ar însemna să-şi calce conştiinţa încontinuu. Oamenii lumeşti 
sunt călăuziţi de principii lumești. Nu se pot aprecia unul pe altul. 
Politica lumii şi opinia publică reprezintă principiul de acţiune care 
îi călăuzeşte şi îi conduce să practice facerea de bine de formă. Însă 
poporul lui Dumnezeu nu poate fi călăuzit de astfel de motive. Cu- 
vintele şi poruncile lui Dumnezeu, scrise în suflet, constituie spirit 
şi viață şi există putere în ele pentru a produce supunere şi ascultare. 
Cele Zece Precepte ale lui Iehova constituie temelia tuturor legilor 
drepte şi bune. Cei care iubesc poruncile lui Dumnezeu se vor con- 
forma oricărei legi bune a ţării. Însă, dacă cerinţele conducătorilor 
intră în conflict cu legile lui Dumnezeu, singura întrebare care tre- 
buie să se pună este aceasta: Vom asculta noi de Dumnezeu sau de 
om? 

Ca urmare a îndelungatei şi continuei răzvrătiri împotriva con- 
stituţiei celei înalte şi a legilor, întregul pământ este acoperit cu un 
văl de întuneric. Pământul geme de povara vinovăţiei acumulate şi 
pretutindeni muribunzii sunt siliţi să îndure nenorocirea care consti- 
tuie plata celor nelegiuiţi. Mi-a fost arătat că oamenii au îndeplinit 

scopurile lui Satana prin viclenie şi amăgire şi o lovitură înspăimân- 
tătoare fusese dată recent. Se poate spune cu adevărat: „Dreptatea 
s-a dat îndărăt; căci adevărul a fost aruncat în stradă şi neprihănirea 
nu poate să se apropie“, şi „cel ce se depărtează de rău este jefuit““( 
Isaia 59, 14. 15). În unele din statele libere, standardul moralității 
coboară tot mai mult. Oameni cu pofte depravate şi vieţi mânjite 
au acum ocazia să triumfe. Ei şi-au ales drept conducători pe cei 
ale căror principii sunt josnice, care nu resping răul şi nici poftele 
destrăbălate ale oamenilor, ci le lasă să aibă putere deplină. Dacă cei 
care aleg să devină ca fiarele ar fi singurii care suferă, dacă doar ei 
ar culege roada propriilor lor fapte, atunci răul nu ar fi atât de mare. 
Însă mulţi, foarte mulţi, trebuie să treacă prin suferinţe incredibile 
datorită păcatelor altora. Soții şi copii, nevinovaţi, trebuie să soarbă 
cupa amară până la drojdie. 

Dacă nu au harul lui Dumnezeu, oamenilor le place să facă 
răul. Ei umblă în întuneric şi nu au puterea stăpânirii de sine. Ei 
dau frâu liber patimilor şi poftelor lor, până când orice simţământ 
sensibil este pierdut şi se dau pe faţă doar patimile animalice. Astfel 
de oameni trebuie să simtă o putere mai înaltă, stăpânitoare, care 
îi va constrânge să asculte. Dacă cei care sunt conducători nu îşi 
exercită puterea pentru a înspăimânta pe făcătorul de rele, acesta se 
va degrada până la nivelul unei brute. Pământul ajunge din ce în ce 
mai corupt. 

Mulţi au fost orbiţi şi amăgiţi mult la ultimele alegeri şi influenţa 
lor a fost folosită pentru a da autoritate unor oameni care trec cu ve- 
derea răul, oameni care sunt insensibili chiar la un potop de necazuri 
şi nenorociri, ale căror principii sunt corupte, care simpatizează cu 
Sudul şi care ar păstra sclavia aşa cum se prezintă ea. 

În armata Nordului au fost puşi în poziţii de încredere bărbaţi 
care au o inimă răzvrătită, care nu preţuiesc mai mult viaţa unui sol- 
dat decât pe cea a unui câine. Ei pot privi insensibili soldaţi sfâşiaţi, 
ciopârțiți, muribunzi cu miile. Ofițerii din armata Sudului primesc 
mereu informaţii despre planurile armatei din Nord. Ofiţerilor din 
Nord le-au fost transmise informaţii corecte despre mişcările şi apro- 
pierea rebelilor, însă acestea au fost neluate în seamă şi dispreţuite 
pentru că informatorul fusese negru. Şi, neglijând pregătirea pentru 
un atac, forțele Uniunii au fost surprinse şi aproape făcute bucăţi; 

ŞI, ceea ce este şi mai rău, mulţi soldaţi au fost luaţi prizonieri, să 
sufere mai rău decât dacă ar fi murit. 

Dacă ar fi existat unitate în armata Nordului, această rebeliune 
ar fi încetat curând. Rebelii ştiu că au simpatizanți pretutindeni în 
armata Nordului. Paginile istoriei se întunecă tot mai mult. Unor 
oameni loiali, care nu simpatizau cu rebeliunea şi nici cu sclavia, care 
dăduse naştere acesteia, li s-a impus însă aceasta. Influenţa lor le-a 
conferit autoritate unor oameni ale căror principii ei le condamnă. 

Foarte mulţi bărbaţi cu autoritate, generali şi ofiţeri, acţionează 
conform cu instrucţiunile pe care li le comunică spiritele. Spirite 
de demoni, care pretind că sunt generali abili, războinici, care au 
murit, comunică cu bărbaţii aflaţi în poziţii cu autoritate şi stăpânesc 
multe dintre acţiunile lor. Un general primeşte indicaţii de la unul 
din aceste spirite pentru a acţiona într-un anumit fel şi este amăgit cu 
speranţa succesului. Un altul primeşte indicaţii care diferă cu totul 
de cele date celui dintâi. Uneori, aceia care urmează instrucţiunile 
date obţin o victorie, însă cel mai adesea sunt învinşi. 

Spiritele le dau uneori acestor conducători un raport al eveni- 
mentelor care se vor întâmpla în lupta în care se vor angaja şi al 
persoanelor care vor muri în bătălie. Câteodată se întâmplă aşa cum 
au prezis aceste spirite, şi aceasta întăreşte credinţa credincioşilor 
în manifestările spiritiste. Şi din nou se descoperă că nu fusese dată 
informaţia corectă şi că spiritele înşelătoare au dat numai o anumită 
explicaţie, care fusese primită. Înşelăciunea produsă asupra minţilor 
este atât de mare, încât mulţi nu îşi dau seama că spiritele mincinoase 
îi conduc spre nimicire sigură. 

Marele general, conducător rebel, Satana, este în cunoştinţă de 
cauză în legătură cu aranjamentele acestui război şi el îşi conduce 
îngerii să ia forma unor generali morţi, să le imite gesturile şi să 
manifeste trăsăturile lor de caracter. lar conducătorii din armată 
cred cu adevărat că spiritele prietenilor lor şi ale războinicilor morţi, 
iniţiatorii războiului rebel, îi călăuzesc. Dacă nu s-ar fi aflat sub 
cea mai puternică şi fascinantă amăgire, ei ar începe să creadă că 
războinicii din ceruri nu ştiu să conducă bine şi cu succes sau că 
şi-au pierdut faima. 

În loc să se încreadă în Dumnezeul lui Israel şi să-şi îndrepte ar- 
matele spre singurul care îi poate scăpa de duşmanii lor, majoritatea 
conducătorilor din acest război îl întreabă pe prinţul demonilor şi 

se încred în el. Deuteronom 32, 16-22. Îngerul a spus: „Cum poate 
face Dumnezeu să prospere un astfel de popor? 

Dacă ar privi la El şi s-ar încrede în EI; dacă ar vrea ca El să-i 
ajute, pentru slava Lui, El ar face acest lucru de îndată“. 

Am văzut că Dumnezeu nu va da armata Nordului cu totul în 
mâinile oamenilor răzvrătiți ca să fie complet nimicită de vrăjmaşii 
lor. Am fost îndreptată spre Deuteronom 32, 26-30: „Voiam să zic: 
«Îi voi lua cu o suflare», Le voi şterge pomenirea dintre oameni! Dar 
Mă tem de ocările vrăjmaşului, Mă tem ca nu cumva vrăjmaşii lor să 
se amăgească şi să zică: «Mâna noastră cea puternică şi nu Domnul 
a făcut toate aceste lucruri.» Ei sunt un neam care şi-a pierdut bunul 
simţ şi nu-i pricepere în ei. Dacă ar fi fost înţelepţi, ar înţelege şi 
s-ar gândi la ce li se va întâmpla. Cum ar urmări unul singur o mie 
din ei, şi cum ar pune doi pe fugă zece mii, Dacă nu i-ar fi vândut 
Stânca, dacă nu i-ar fi vândut Domnul?“ 

Există generali în armată care sunt cu totul devotați şi caută 
să facă tot ce pot pentru a opri această rebeliune înfricoşătoare şi 
acest război nefiresc. Însă majoritatea ofiţerilor şi a conducătorilor 
au un scop propriu, egoist, pe care îl slujesc. Fiecare caută câştig în 
colțişorul lui şi mulţi soldaţi curajoşi devin fricoşi şi se descurajează. 
Ei îşi îndeplinesc cu nobleţe partea lor atunci când au de-a face 
cu duşmanul, însă sunt trataţi cu brutalitate de propriii lor ofiţeri. 
Printre soldaţi, sunt bărbaţi cu sentimente sensibile şi cu un spirit 
de stăpânire de sine. Ei nu au mai fost niciodată în compania unor 
oameni atât de degradaţi ca cei pe care războiul îi adună laolaltă 
şi n-au mai fost trataţi cu tiranie sau ca nişte brute. Pentru ei este 
foarte greu să îndure toate acestea. Mulţi ofiţeri au patimi brutale 
ŞI, în momentul în care ajung în poziţii ce le conferă autoritate, au 
o ocazie bună de a-şi da pe faţă pornirile brutale. Ei îi stăpânesc 
cu tiranie pe cei de sub comanda lor, aşa cum stăpânii din Sud îşi 
chinuie sclavii. 

Acest lucru îngreuiază găsirea de oameni care să se înroleze în 
armată. 

În unele cazuri, când generalii au fost în cele mai teribile lupte 
în care oamenii lor au căzut precum ploaia, o întărire a forţelor la 
timpul potrivit i-ar fi ajutat să câştige. Însă altor generali nu le-a 
păsat câte vieţi au fost pierdute şi, în loc să vină în ajutorul celor cu 
care porniseră, întrucât aveau aceleaşi interese, au reţinut ajutorul 

necesar, temându-se ca nu cumva fratele lor general să fie onorat ca 
învingător. Cu invidie şi gelozie, ei chiar se bucurau să vadă cum 
duşmanul câştigă bătălie după bătălie, învingându-i pe oamenii Uniu- 
nii. Oamenii din Sud sunt conduşi de un spirit demonic în această 
răzvrătire, însă nici cei din Nord nu sunt curaţi. Mulţi dintre ei sunt 
geloşi, egoişti, temându-se ca nu cumva alţii să obţină onoruri care 
i-ar înălța mai presus de ei. O, câte mii de vieţi nu au fost sacrificate 
din această cauză! Cei din alte naţiuni care au condus războaie nu 
au avut decât un singur interes. Cu un zel dezinteresat, au mers îna- 
inte pentru a cuceri sau a muri. Conducătorii Revoluţiei au acţionat 
uniţi, cu zel, şi prin aceste mijloace şi-au câştigat independenţa. Însă 
oamenii de acum acţionează ca nişte demoni, şi nu ca nişte fiinţe 
omeneşti. 

Satana, prin îngerii lui, a comunicat cu ofiţeri, care de altfel erau 
oameni calmi, calculaţi, şi aceştia au fost amăgiţi de aceste spirite 
înşelătoare să renunţe la rațiune, şi astfel au ajuns în situaţii critice 
în care a trebuit să suporte măcelul. Maiestăţii sale satanice îi face 
plăcere să vadă măcel şi jaf pe pământ. Îi place să vadă cum bieţii 
soldaţi sunt cosiţi ca iarba. Am văzut că rebelii fuseseră adesea în 
poziţii în care ar fi fost supuşi fără prea mult efort; însă instrucţiunile 
primite de la spirite i-au condus pe generalii din Nord şi le-au orbit 
ochii, până ce i-au pierdut pe rebeli. Iar unii generali preferau mai 
degrabă ca rebelii să scape decât să-i supună. Ei se gândesc mai 
mult la scumpa lor instituţie a sclaviei decât la prosperitatea naţiunii. 
Acestea sunt câteva dintre motivele pentru care războiul este atât de 
mult tergiversat. 

Informaţiile trimise de generalii noştri la Washington cu privire 
la mişcarea armatelor noastre ar putea fi tot aşa de bine transmisă prin 
telegraf direct la forţele rebele. Sunt rebeli care simpatizează chiar 
cu cei de la centrul autorităţilor Uniunii. Acest război nu seamănă 
cu nici un alt război. Marea lipsă de unitate de spirit şi acţiune face 
ca acesta să pară întunecos şi descurajator. Mulţi soldaţi au dat la o 
parte orice limite şi au coborât într-o stare alarmantă de degradare. 
Cum ar putea merge Dumnezeu mai departe cu o armată aşa de 
coruptă? Cum ar putea El să ne înfrângă duşmanii, spre onoarea Sa, 
şi să-i conducă mai departe spre biruinţă? Există dezbinare şi luptă 
pentru onoare, în timp ce bieţii soldaţi mor cu miile pe câmpul de 
luptă sau din cauza rănilor şi greutăților prin care trec. 

Acest război este cu totul unic şi, în acelaşi timp, oribil şi amărât. 
Alte naţiuni privesc cu dezgust aranjamentele pe care le fac armatele, 
atât cea din Nord, cât şi cea din Sud. Ele văd ce eforturi hotărâte 
se fac pentru a prelungi războiul, cu sacrificii enorme atât în vieţi 
omeneşti, cât şi în bani, în timp ce, de fapt, nu se câştigă nimic, iar 
lor li se pare că este o luptă în care câştigă cel care poate omori mai 
mulţi oameni. Ceea ce fac aceştia duce la indignare. 

Am văzut că răzvrătirea a crescut mult şi că niciodată nu a fost 
mai hotărâtă ca acum. Mulţi dintre cei ce pretind că fac parte din 
Uniune, care deţin poziţii importante, au o inimă neloială. Singurul 
lor obiectiv când s-au înrolat în armată a fost acela de a păstra 
Uniunea aşa cum era şi, o dată cu ea, şi sclavia. Ei ar înlănţui de 
îndată în robie pe sclav într-o viaţă amarnică, doar să aibă ocazia. 
Aceştia simpatizează în mare măsură cu Sudul. Sângele a curs ca 
apa şi pentru nimic. Se aud gemete în fiecare sat şi oraş. Soţiile îşi 
jelesc soţii, mamele fiii, iar surorile fraţii. Însă ei nu opresc această 
suferinţă şi nu se întorc la Dumnezeu. 

Am văzut că atât armata din Sud, cât şi cea din Nord au fost 
pedepsite. Cu privire la Sud, am fost îndreptată spre Deuteronom 
32, 35-37: „A Mea este răzbunarea şi Eu voi răsplăti când va începe 
să le alunece piciorul! Căci ziua nenorocirii lor este aproape şi ceea 
ce-i aşteaptă nu va zăbovi. Domnul va judeca pe poporul Său, dar 
va avea milă de robii Săi, văzând că puterea le este sleită, şi că nu 
mai este nici rob, nici slobod. El va zice: «Unde sunt dumnezeii lor, 
Stânca aceea care le slujea de adăpost?» 

Mi-a fost arătat că acum se poate face mai mult lucrând în locuri 
unde s-au ridicat câţiva decât în câmpuri cu totul noi, cu excepţia 
locurilor unde deschiderea este foarte bună. Doar câţiva din dife- 
rite oraşe, care cred într-adevăr adevărul, vor exercita o influenţă şi 
vor trezi întrebări cu privire la credinţa lor; iar dacă viaţa lor va fi 
exemplară, lumina va străluci şi ei vor avea o influenţă spre bine. Şi 
totuşi, mi-au fost arătate locuri în care adevărul nu a fost proclamat, 
care ar trebui vizitate curând. Însă marea lucrare care trebuie înfăp- 
tuită acum este aceea de a determina poporul lui Dumnezeu să se 
angajeze în lucrare şi să exercite o influenţă sfântă. Ei ar trebui să fie 
împreună lucrători. Cu înţelepciune, precauţie şi iubire, ei trebuie 
să lucreze pentru mântuirea semenilor şi prietenilor lor. Se dau pe 
faţă sentimente prea distante. Crucea nu este pusă la locul în care ar 
trebui să fie pusă şi nici nu este prezentată aşa cum ar trebui. Toţi ar 
trebui să simtă că sunt păzitorii aproapelui lor şi că sunt răspunzători 
în mare măsură pentru sufletele celor din jurul lor. Fraţii greşesc 
când lasă această lucrare pe seama pastorilor. Secerişul este mare, 
dar lucrători sunt puţini. Lucrători pot fi aceia care au o reputaţie 
bună şi ale căror vieţi sunt în conformitate cu credinţa lor. Ei pot 
discuta cu alţii şi le pot prezenta importanţa adevărului. Ei nu trebuie 
să aştepte după pastori şi să neglijeze o datorie clară, încredinţată 
lor de Dumnezeu. 

Unii dintre pastorii noştri au puţină dispoziţie de a lua asupra lor 
povara lucrării lui Dumnezeu şi de a lucra cu acea bunăvoință dezin- 
teresată care a caracterizat viaţa Domnului nostru divin. Bisericile, 
în general vorbind, sunt mult mai avansate decât unii dintre pastori. 
Ele au dovedit încredere în mărturiile pe care Dumnezeu le-a dat cu 
plăcere, şi acestea au lucrat asupra lor, în timp ce unii predicatori au 
rămas cu mult în urmă. Ei susţin că au încredere în mărturia adusă, 
iar alţii procedează greşit, făcând din acestea o regulă de fier pentru 
cei care nu au experienţă în privinţa lor, însă nu le pun în aplicare 

pentru ei înşişi. Ei au avut mărturii repetate, pe care le-au nesocotit 
cu totul. Calea unora ca aceştia nu este înţeleaptă. 

Poporul lui Dumnezeu în general are un interes comun în răs- 
pândirea adevărului. Ei contribuie cu bucurie, susţinându-i benevol 
pe cei care lucrează pentru propovăduirea cuvântului. Şi am văzut 
că este datoria acelora care au răspunderea distribuirii mijloacelor 
de a veghea ca disponibilităţile bisericii să nu fie irosite. Unii din- 
tre aceşti fraţi care dau de bunăvoie au lucrat ani de zile cu nervii 
zdruncinaţi, cu trupurile istovite datorită muncii excesive din trecut 
pentru obţinerea de bogății aici, şi acum, când ei dau cu bunăvoință 
o parte din ceea ce i-a costat atât de mult, este de datoria celor care 
lucrează în propovăduirea Cuvântului să dovedească zel şi sacrificiu 
de sine cel puţin egal cu cel arătat de aceşti fraţi. 

Slujitorii lui Dumnezeu trebuie să pornească cu curaj. Ei trebuie 
să ştie în cine şi-au pus încrederea. Există putere în Domnul Hristos 
şi mântuirea Lui care să-i facă să fie oameni liberi şi, dacă nu sunt 
liberi în El, ei nu pot clădi biserica Sa şi aduna suflete. Va trimite oare 
Dumnezeu pe vreun om să scoată suflete din cursa lui Satana, când 
propriile lui picioare sunt prinse în capcană? Slujitorii lui Dumnezeu 
nu trebuie să fie şovăitori. Dacă picioarele lor alunecă, cum vor 
putea ei spune celor cu inima slabă: „Fii tare“? Dumnezeu doreşte 
ca slujitorii Săi să ridice mâinile cele slăbite şi să întărească pe cei 
şovăielnici. Cei care nu sunt pregătiţi să facă acest lucru ar trebui 
să lucreze mai întâi pentru ei înşişi şi să se roage până ce vor fi 
înzestrați cu putere de sus. 

Dumnezeu este dezonorat prin lipsa de tăgăduire de sine a unora 
dintre slujitorii Săi. Ei nu iau asupra lor povara lucrării. Ei par a se 
afla într-o toropeală ca de moarte. Îngerii lui Dumnezeu stau uluiţi 
şi ruşinaţi de această lipsă de tăgăduire de sine şi consecvență, în 
timp ce Autorul mântuirii noastre a lucrat şi a suferit pentru noi, 
S-a tăgăduit pe Sine şi întreaga Lui viaţă a fost o continuă scenă 
de trudă şi lipsuri. El Şi-ar fi putut petrece zilele de pe pământ în 
tihnă şi belşug şi ar fi putut beneficia de plăcerile vieţii; însă El 
nu a avut în vedere binele şi confortul Lui. El a trăit pentru a face 
bine altora. El a suferit pentru a-i salva pe alţii de suferinţă. El a 
îndurat până la sfârşit şi a terminat lucrarea care I-a fost dată s-o 
facă. Şi toate acestea pentru a ne salva pe noi de la ruină. Iar acum, 
se poate ca noi, obiectele nevrednice ale iubirii Lui celei mari, să 

căutăm o poziţie mai bună în această viaţă decât cea pe care a avut-o 
Domnul nostru? În fiecare moment din viaţă, noi am fost beneficiari 
ai binecuvântărilor acestei mari iubiri şi tocmai din acest motiv 
nu putem să ne dăm seama pe deplin de adâncimile ignoranței şi 
nenorocirii din care am fost salvaţi. Putem privi la Acela care a fost 
străpuns pentru păcatele noastre şi să nu dorim să bem împreună cu 
El cupa amară a umilinţei şi întristării? Putem privi la Hristos cel 
răstignit şi să dorim să intrăm în Împărăţia Sa pe vreo altă cale decât 
cea a marilor încercări? 

Predicatorii nu sunt cu totul consacraţi lucrării lui Dumnezeu, 
aşa cum le cere El. Unii au simţit că soarta unui predicator este 
grea pentru că aceştia trebuie să fie despărțiți de familiile lor. Ei uită 
că odată a fost mai greu de lucrat decât este acum. Atunci, cauza 
noastră avea doar puţini simpatizanți. Ei îi uită pe cei asupra cărora 
Dumnezeu a pus povara lucrării în trecut. Ca rezultat al muncii lor, 
doar câţiva au primit adevărul. Slujitorii aleşi ai lui Dumnezeu au 
plâns şi s-au rugat pentru o mai clară înţelegere a adevărului şi au 
suferit lipsuri şi multă tăgăduire de sine pentru a-l duce altora. Ei 
au mers pas cu pas pe calea pe care providenţa lui Dumnezeu o 
deschidea. Ei nu căutau confortul lor şi nici nu se dădeau înapoi din 
faţa greutăților. Prin aceşti bărbaţi, Dumnezeu a pregătit calea şi a 
făcut ca adevărul să fie clar pentru orice inimă sinceră. Pastorii care 
au îmbrăţişat după aceea adevărul au avut totul de-a gata şi totuşi 
unii dintre ei nu au luat asupra lor povara lucrării. Ei caută o soartă 
mai uşoară, o situaţie care să necesite mai puţină tăgăduire de sine. 
Acest pământ nu constituie locul de odihnă pentru creştini, cu atât 
mai puţin pentru cei ce au fost chemaţi pastori pentru Dumnezeu. Ei 
uită că Domnul Hristos Şi-a lăsat bogăţiile şi slava în cer şi a venit 
pe pământ pentru a muri şi că El a poruncit să ne iubim unul pe altul 
aşa cum ne-a iubit El. Ei îi uită pe aceia de care lumea nu a fost 
vrednică, ce au pribegit îmbrăcaţi în piei de oaie şi de capră şi erau 
atât de chinuiţi şi necăjiţi. 

Mi-au fost arătaţi valdenzii şi cât au suferit pentru credinţa lor. 
Ei au studiat cu conştiinciozitate Cuvântul lui Dumnezeu şi au trăit 
potrivit cu lumina care a strălucit asupra lor. Ei au fost persecutați 
şi alungaţi din casele lor; bunurile lor, câştigate prin muncă grea, 
le-au fost luate, iar caselor lor li s-a dat foc. Ei au fugit la munţi şi 
acolo au îndurat greutăţi incredibile. Au suferit foame, oboseală, frig 

şi lipsă de îmbrăcăminte. Singurele veşminte pe care mulți dintre 
ei le puteau obține erau pieile de animale. Şi cu toate acestea, cei 
împrăştiaţi şi fără cămin se adunau, unindu-şi glasurile în cântare şi 
lăudându-L pe Dumnezeu că erau socotiți vrednici să sufere pentru 
Numele lui Hristos. Ei se încurajau şi se îmbărbătau unul pe altul şi 
erau recunoscători chiar şi pentru mizerabilele lor locuri de adăpost. 
Mulți dintre copiii lor se îmbolnăveau şi mureau de frig sau de foame 
ŞI, cu toate acestea, părinţii lor nu s-ar fi gândit măcar o clipă să 
renunţe la credinţa lor. Ei preţuiau iubirea şi favoarea lui Dumnezeu 
mai presus de confortul pământesc sau de bogăţiile lumești. Ei au 
primit mângâiere din partea lui Dumnezeu şi cu bucurie priveau 
înainte, spre răsplata promisă. 

De asemenea mi-a fost arătat Martin Luther, pe care Dumnezeu 
l-a ridicat pentru a face o lucrare specială. Cât de prețioasă a fost 
pentru el cunoaşterea adevărului descoperit în Cuvântul lui Dum- 
nezeu! Mintea lui tânjea după ceva sigur pe care să-şi clădească 
nădejdea că Dumnezeu va fi Tatăl Său, iar cerurile căminul său. 
Noua şi preţioasa lumină care a strălucit asupra lui din Cuvântul 
lui Dumnezeu a fost de o nepreţuită valoare şi el gândea că, dacă 
ar fi mers înainte cu aceasta, ar fi putut convinge lumea. S-a ridicat 
împotriva mâniei unei biserici decăzute şi i-a întărit pe aceia care se 
hrăneau împreună cu el, delectându-se din bogatele adevăruri conți- 
nute în Cuvântul lui Dumnezeu. Luther a fost instrumentul ales de 
Dumnezeu pentru a smulge mantia ipocrizie de pe biserica catolică 
şi pentru a-i prezenta pe faţă corupția. El şi-a ridicat glasul cu zel şi, 
în puterea Duhului Sfânt, a strigat împotriva ei, mustrând păcatele 
conducătorilor poporului. S-au dat ordine ca, oriunde ar fi găsit, să 
fie omorât; se părea că e lăsat la bunul plac al unui popor superstiţios, 
care asculta de capul bisericii romane. Însă viaţa nu a contat prea 
mult pentru el. Luther ştia că nu este în siguranță nicăieri şi totuşi 
nu tremura. Lumina pe care o văzuse şi cu care se ospăta era viaţă 
pentru el şi de mai mare valoare decât toate bogăţiile pământului. 
El ştia că bogăţiile pământeşti vor trece; însă adevărurile bogate, 
deschise înţelegerii sale, au lucrat asupra inimii lui, aveau să trăiască 
şi, dacă urma să asculte de ele, să-l conducă spre veşnicie. 

Când a fost somat să se prezinte la Augsburg ca să răspundă 
pentru credinţa lui, el s-a supus chemării. Acest singur om, care a 
stârnit furia preoţilor şi poporului, a fost chemat la judecată în faţa 

acelora care au făcut lumea să tremure — un miel blând înconjurat 
de lei înfuriaţi; cu toate acestea, de dragul lui Hristos şi al adevărului, 
el s-a ridicat fără frică şi, cu elocvenţă sfântă, pe care doar adevărul o 
poate inspira, a prezentat argumente pentru credinţa sa. Duşmanii lui 
au încercat, prin diferite mijloace, să-l aducă la tăcere pe apărătorul 
adevărului. La început l-au linguşit şi i-au promis că îl vor înălța şi 
onora. Însă viaţa şi onorurile nu aveau nici o valoare pentru el, dacă 
preţul era sacrificarea adevărului. Cuvântul lui Dumnezeu strălucea 
asupra lui tot mai tare şi tot mai clar, dându-i un simţământ mai 
viu al greşelilor, corupţiei şi ipocriziei papalității. Duşmanii lui au 
căutat atunci să-l intimideze şi să-l facă să renunţe la credinţa lui, 
însă cel neînfricat stătea nemișcat în apărarea adevărului. Era gata 
să moară pentru credinţa lui, dacă Dumnezeu i-ar fi cerut; dar să 
renunţe la aceasta — niciodată. Dumnezeu i-a ocrotit viaţa. El le-a 
poruncit îngerilor Săi să-l însoţească, zădărnicind furia şi scopurile 
vrăjmaşilor lui, şi l-a scos nevătămat dintr-un conflict înverşunat. 

Puterea calmă, demnă, a lui Luther i-a umilit pe vrăjmaşii săi şi 
i-a dat papalității una dintre cele mai înfricoşătoare lovituri. Marele 
şi mândrul om de la putere a dat de înţeles că reformatorul va ispăşi 
cu propriul sânge răul pe care l-a făcut cauzei lor. Ei şi-au făcut 
planuri, însă unul mai puternic decât ei îl avea în grijă pe Luther. 
Lucrarea lui nu era terminată. Prietenii lui Luther i-au grăbit plecarea 
din Augsburg. El a părăsit cetatea noaptea, călare pe un cal fără 
căpăstru, neînarmat şi fără cizme sau pinteni. În mare grabă şi-a 
parcurs drumul, până când s-a aflat între prietenii lui. 

Din nou a fost stârnită mânia papalității, care a hotărât să aducă 
la tăcere glasul neînfricat al acestui apărător al adevărului. L-au 
chemat la Worms, cu totul hotărâți să-l facă să răspundă pentru 
nebunia lui. Sănătatea îi era şubredă, dar, cu toate acestea, nu s-a dat 
în lături. El cunoştea foarte bine pericolele care erau în faţa lui. Ştia 
că duşmanii lui cei puternici ar fi luat orice fel de măsuri pentru a-l 
reduce la tăcere. Ei strigau după sângele lui tot aşa cum strigaseră 
evreii după sângele lui Hristos. Cu toate acestea, el s-a încrezut în 
acel Dumnezeu care îi ocrotise pe cei trei tineri în cuptorul cu foc. 
Nu era neliniştit şi îngrijorat pentru el însuşi. Nu umbla după binele 
lui însuşi; însă marea lui îngrijorare era ca adevărul, atât de preţios 
pentru el, să nu fie expus la insulte de către cei necredincioşi. El era 
gata mai degrabă să moară decât să le îngăduie vrăjmaşilor săi să 

triumfe. Când a intrat în Worms, mii de persoane s-au îngrămădit în 
jurul lui şi l-au urmat. Împărați şi alte autorităţi înalte nu fuseseră 
însoţiţi de o mulţime mai numeroasă. Vâlva era intensă; iar cineva 
din mulţime, cu o voce tristă, plângăreaţă, cânta un bocet pentru 
a-l avertiza pe Luther despre ceea ce-l aşteaptă. Însă reformatorul 
avusese în vedere preţul şi a fost gata să-şi pecetluiască mărturia cu 
propriul său sânge, dacă aşa rânduia Dumnezeu. 

Luther se afla în momentul în care trebuia să răspundă pentru 
credinţa sa şi el a privit către Dumnezeu în credinţă, ca să primească 
putere. Pentru scurt timp, curajul şi credinţa i-au fost puse la încer- 
care. Primejdii de tot felul i-au fost prezentate. El a devenit trist. 
Nori s-au îngrămădit asupra lui şi i-au ascuns faţa lui Dumnezeu. El 
tânjea să meargă înainte cu încrederea deplină că Dumnezeu este 
cu el. Nu putea fi mulţumit dacă nu ÎL simţea pe Dumnezeu alături. 
Cu strigăte sfâşietoare, şi-a înălţat în agonie rugăciunea către cer. 
Uneori duhul părea că-i cedează, când vedea, în închipuirea lui, cum 
duşmanii se tot înmulţeau în faţa lui. Tremura, simţindu-şi perico- 
lul. Am văzut că Dumnezeu, în înţelepciunea şi providenţa Lui, l-a 
pregătit în acest fel ca să nu uite în Cine să se încreadă şi să nu se 
arunce fără chibzuinţă înainte, în primejdie. Dumnezeu l-a pregătit 
ca pe propriul Lui instrument, făcându-l să corespundă pentru marea 
lucrare pe care o avea în faţa lui. 

Rugăciunea lui Luther a fost ascultată. Când s-a aflat faţă în faţă 
cu vrăjmaşii săi, curajul şi credinţa i-au revenit. Blând ca un miel, 
stătea înconjurat de marii oameni ai pământului, care, ca nişte lupi 
furioşi, îşi fixaseră ochii asupra lui, nădăjduind că-l vor chinui cu 
puterea şi grandoarea lor. Însă el s-a agăţat de puterea lui Dumnezeu 
şi nu s-a temut. Cuvintele pe care le-a rostit au fost spuse cu atâta 
măreție şi putere, încât duşmanii nu au putut face nimic împotriva 
lui. Dumnezeu era Cel care vorbea prin Luther şi tot El adunase 
laolaltă împărați şi oameni care se socoteau înţelepţi, pentru ca, în 
mod public, să doboare înţelepciunea lor şi ca toţi să poată vedea 
ce putere şi tărie poate avea un om slab atunci când se bizuie pe 
Dumnezeu, Stânca cea veşnică. 

Comportamentul calm al lui Luther era în contrast izbitor cu 
patima şi furia dovedite de acei aşa-zişi oameni mari. Ei nu l-au 
putut înfricoşa ca astfel să retracteze adevărul. Cu simplitate nobilă 
şi hotărâre calmă, el stătea ca o stâncă. Împotrivirea duşmanilor 

săi, furia şi amenințările lor, toate s-au năpustit asupra lui ca un val 
puternic, dar acesta s-a spart la picioarele lui fără să-i facă vreun 
rău. El a rămas nemişcat. Ei erau mâniaţi că puterea lor, care îi 
făcuse pe regi şi nobili să tremure, este astfel dispreţuită de un om 
umil şi tânjeau să-l facă să simtă mânia lor torturându-l şi luându-i 
viaţa. Însă Unul mai puternic decât potentaţii pământului îl avea în 
grija Sa pe acest martor neînfricat. Dumnezeu avea o lucrare pentru 
el. El trebuia să sufere încă pentru adevăr. Trebuia să îndure să-l 
vadă trecând cu greu prin persecuții sângeroase. Trebuia să-l vadă 
îmbrăcat în sac şi acoperit cu ruşine de către fanatici. El trebuia 
să trăiască pentru a pune în drepturi adevărul şi să-l apere atunci 
când puterile cele mari ale lumii aveau să caute să-l doboare la 
pământ. El trebuia să trăiască pentru a-l vedea triumfând şi pentru a 
smulge şi a da la o parte greşelile şi superstiţiile papalității. Luther a 
obţinut o biruinţă la Worms care a slăbit papalitatea, vestea aceasta 
răspândindu-se şi în alte împărăţii şi la alte popoare. Aceasta a 
constituit o lovitură eficientă în favoarea Reformaţiunii. 

Pastorii care predică acum mi-au fost prezentaţi în contrast cu 
bărbaţii care au condus Reformaţiunea; în special viaţa devotată, 
plină de zel, a lui Luther a fost aşezată alături de vieţile câtorva 
dintre predicatorii noştri. El şi-a dovedit neţărmurita iubire pentru 
adevăr prin curaj, prin hotărâre plină de calm şi prin tăgăduire de 
sine. A trebuit să facă faţă încercărilor şi sacrificiilor în timp ce 
stătea în apărarea adevărului; cu toate acestea, nu a murmurat. El a 
fost vânat ca o fiară sălbatică de pradă şi totuşi, de dragul lui Hristos, 
a îndurat bucuros toate aceste lucruri. 

Ultima solie a harului este încredinţată slujitorilor umili, cre- 
dincioşi, ai lui Dumnezeu, din acest timp. Dumnezeu i-a călăuzit 
întotdeauna pe aceia care nu s-au ferit de răspundere, a pus poveri 
asupra lor şi a prezentat prin ei poporului Său un plan de dăruire 
sistematică, în care toţi se pot angaja şi pot lucra în armonie. Acest 
sistem a fost aplicat şi a lucrat de minune. Prin acesta se susţin, în 
mod liber, predicatorii şi cauza adevărului. De îndată ce predicatorii 
şi-au încetat împotrivirea şi s-au dat la o parte din cale, poporul a 
răspuns cu toată inima chemării şi a apreciat sistemul. Toate sunt 
puse la dispoziţia pastorilor, astfel ca ei să poată lucra, nestânjeniţi. 
Poporul nostru a luat poziţie cu o voinţă şi un interes care nu pot 
fi găsite la nici o altă clasă. Dar Dumnezeu este întristat de către 

predicatorii care se plâng acum şi nu se aruncă cu toate forţele în 
această lucrare atât de importantă. Ei sunt fără scuză şi, cu toate 
acestea, unii sunt amăgiţi şi cred că sacrifică mult, că trec printr-o 
perioadă grea, când, de fapt, nu ştiu nimic despre suferinţă, tăgăduire 
de sine sau lipsuri. Uneori poate că sunt obosiţi; însă tot aşa ar fi 
dacă ar trebui să se întreţină singuri, prin munca lor. 

Unii au gândit că ar fi mai uşor să lucreze cu mâinile lor şi adesea 
s-au exprimat că ar prefera să facă astfel. Unii ca aceştia nu ştiu 
despre ce vorbesc. Ei se înşeală singuri. Alţii au familii numeroase 
de întreţinut şi nu ştiu să se administreze. Ei nu îşi dau seama că 
sunt datori cauzei lui Dumnezeu pentru locuinţele lor şi pentru tot 
ce au. Nu îşi dau seama cât costă să trăieşti. Dacă s-ar angaja în 
lucru cu mâinile lor, ei nu s-ar elibera de griji şi oboseală. Nu vor 
putea să stea la gura sobei în tihnă şi totodată să lucreze pentru a-şi 
întreţine familiile. Un om care lucrează pentru o familie dependentă 
de el poate petrece doar câteva ore cu familia, acasă. Unor pastori nu 
le place să lucreze cu hărnicie şi nutresc un spirit de nemulţumire, 
care nu este rezonabil. Dumnezeu a însemnat orice murmurare prin 
gând, cuvânt sau simţământ. Cerul este insultat printr-o astfel de 
dovadă de slăbiciune şi lipsă a adevăratei devoţiuni pentru cauza lui 
Dumnezeu. 

Unii şi-au plecat urechea în faţa ispititorului şi şi-au mărturisit 
necredinţa, prejudiciind cauza lui Dumnezeu. Satana îi pretinde ca 
fiind ai săi, pentru că nu au fost recuperaţi din cursa lui. Ei s-au purtat 
precum Copiii, care nu cunosc nimic despre viclenule ispititorului. 
Au avut suficientă experienţă şi ar fi trebuit să-i priceapă planurile. 
EI le-a sugerat îndoieli, iar ei, în loc să le respingă de îndată, au 
discutat şi negociat cu arhiamăgitorul, ascultându-i motivațiile ca 
şi când ar fi fost fermecaţi de şarpele din vechime. Câteva texte, pe 
care nu le puteau explica în totalitate, aşa încât să-i mulţumească, 
au fost suficiente pentru a clătina întreaga temelie a adevărului şi 
a întuneca lucrurile cele mai clare din Cuvântul lui Dumnezeu. 
Aceşti oameni sunt fiinţe muritoare, supuse greşelilor. Ei nu au o 
înţelepciune desăvârşită şi cunoştinţă în toate Scripturile. Unele 
pasaje sunt dincolo de priceperea omenească, până când vine un 
timp, ales de Dumnezeu, după înţelepciunea Lui, ca să fie cunoscute. 
Satana i-a condus pe unii pe o cărare care duce în mod sigur la 
necredincioşie. Ei au îngăduit necredinţei lor să întunece lanţul 


Primejdii şi datoria pastorilor 385 


armonios, măreț, al adevărului şi au acţionat ca şi când era treaba 
lor să rezolve orice pasaj dificil al Scripturii, iar dacă religia noastră 
nu îi făcea în stare să facă acest lucru, era socotită greşită. 

Am văzut că aceia care au o inimă rea şi o voinţă necredincioasă 
se vor îndoi şi vor socoti că este un lucru nobil şi o virtute să pui 
la îndoială Cuvântul lui Dumnezeu. Aceia care consideră că este o 
virtute a te eschiva de la un răspuns au toate perspectivele de a nu 
crede în inspiraţia şi adevărul Cuvântului lui Dumnezeu. Dumnezeu 
nu obligă pe nimeni să creadă. Ei pot alege să se bizuie pe dovezile 
pe care El a avut plăcere să le dea sau să se îndoiască, să critice şi să 
piară. 

Mi-a fost arătat că cei care sunt încercaţi de îndoieli şi necre- 
dincioşie nu trebuie să meargă să lucreze pentru alţii. Ceea ce este 
în minte trebuie să se reverse în afară şi ei nu îşi dau seama de 
efectul unei aluzii sau a celei mai mici îndoieli exprimate. Satana 
face din acest lucru o săgeată cu ţepi. Aceasta acţionează ca o otravă 
lentă, care, înainte ca victima să simtă pericolul, afectează întregul 
organism, subminează sănătatea şi în final produce moartea. Tot 
astfel stau lucrurile şi în privinţa otrăvii îndoielii şi necredinţei faţă 
de lucrurile din Scriptură. Unul care are influenţă sugerează altora 
ceea ce Satana i-a sugerat lui, faptul că un pasaj din Scriptură îl 
contrazice pe un altul; şi astfel, într-un mod foarte neînţelept, ca şi 
când ar fi descoperit vreo taină minunată, care a fost ascunsă celor 
credincioşi şi sfinţi în fiecare veac al lumii, el aruncă cel mai dens 
întuneric asupra minţilor lor. Aceştia pierd plăcerea pe care o avuse- 
seră altădată pentru adevăr şi ajung necredincioşi. Toate acestea sunt 
urmarea doar a câtorva cuvinte rostite, care au avut o putere ascunsă 
deoarece păreau impregnate de acel mister. 

Aceasta este lucrarea diavolului cel viclean. Cei care sunt con- 
fruntaţi cu îndoieli şi care au dificultăţi pe care nu le pot rezolva 
nu ar trebui să arunce alte minţi slabe în aceeaşi nelinişte. Unii au 
făcut aluzii şi au vorbit despre necredinţa lor şi au mers mai departe, 
fără să viseze măcar ce efect vor produce acestea. În unele cazuri, 
sămânţa necredinţei a avut efect imediat, în timp ce în alte cazuri a 
stat îngropată destul de mult timp, până ce persoana a apucat pe o 
cale greşită, făcând loc vrăjmaşului, iar lumina lui Dumnezeu a fost 
retrasă de la ea, şi aceasta a căzut cu totul sub ispitirile puternice ale 
lui Satana. Atunci a răsărit sămânţa necredinţei care fusese semănată 

cu atât de mult timp în urmă. Satana hrăneşte aceste seminţe, iar ele 
aduc roade. Tot ce vine de la pastori, care ar trebui să stea în lumină, 
are o puternică influenţă. Iar atunci când aceştia nu au stat în lumina 
clară a lui Dumnezeu, Satana îi foloseşte ca agenţi şi prin ei trimite 
săgețile lui arzătoare asupra minţilor nepregătite să se împotrivească 
la ceea ce a venit prin pastorii lor. 

Am văzut că şi pastorii, ca şi poporul, trebuie să lupte ca să se 
împotrivească lui Satana. Cel care susţine că este pastor al lui Hristos 
se aşează într-o poziţie înfricoşătoare atunci când slujeşte scopurilor 
ispititorului, ascultând la şoaptele lui şi lăsându-l să captiveze mintea 
şi să pună stăpânire pe gânduri. În ochii lui Dumnezeu, cel mai mare 
păcat al pastorului este acela de a vorbi despre necredinţa lui şi de a 
atrage şi alte minţi pe acelaşi canal întunecos, îngăduindu-i astfel 
lui Satana să atingă un dublu scop, ispitindu-l. El tulbură mintea 
aceluia care, prin calea pe care a apucat, i-a încurajat ispitirile şi 
apoi îl conduce pe acesta să tulbure minţile multora. 

Este timpul ca străjerii de pe zidurile Sionului să înţeleagă res- 
ponsabilitatea şi sfinţenia misiunii lor. Ei ar trebui să simtă că vor 
veni necazuri asupra lor dacă nu îndeplinesc lucrarea pe care le-a 
încredinţat-o Dumnezeu. Dacă ajung necredincioşi, ei pun în pericol 
siguranţa turmei lui Dumnezeu, pun în pericol cauza lui Dumnezeu 
şi o expun batjocurii vrăjmaşilor noştri. O, ce lucrare este aceasta! 
Cu siguranţă, îşi vor primi răsplata. Unii pastori, ca şi membrii, 
trebuie să fie convertiți. Ei trebuie făcuţi bucățele şi apoi înnoiţi. 
Lucrarea lor în comunităţi este mai mult decât pierdută, iar în starea 
lor de slăbiciune, pe punctul de a se prăbuşi, Dumnezeu ar fi mai 
mulţumit dacă şi-ar înceta eforturile de a-i ajuta pe alţii şi vor lucra 
cu mâinile lor până se vor converti. Atunci îi vor putea întări pe fraţii 
lor. 

Pastorii trebuie să se trezească. Ei pretind că sunt generali în 
armata marelui Împărat, dar, în acelaşi timp, simpatizează cu marele 
conducător rebel şi cu oştirea lui. Unii au expus cauza lui Dumnezeu 
şi adevărurile sacre ale Cuvântului Său batjocurilor oştirii răzvră- 
titului. Au înlăturat o parte a scutului lor, iar Satana şi-a aruncat 
într-acolo săgețile lui otrăvite. Ei au întărit mâinile conducătorilor 
răzvrătiți şi au slăbit ei înşişi, făcând ca Satana şi clanul lui diavolesc 
să-şi ridice capul cu triumf şi să tresalte pe seama victoriei pe care ei 
au lăsat ca el s-o câştige. O, ce lipsă de înţelepciune! Câtă orbire! Ce 

tactică nesăbuită, de a-şi descoperi punctele slabe în faţa duşmanilor 
lor de moarte! 

Cât de diferit a fost cursul urmat de Luther! El era gata să-şi 
sacrifice viaţa, la nevoie, însă adevărul, niciodată. Cuvintele sale au 
fost: „Să avem grijă doar ca Evanghelia să nu fie supusă insultelor 
celor necredincioşi şi mai degrabă să ne dăm viaţa pentru a o apăra 
decât să le îngăduim acestora să triumfe. Cine poate spune dacă viaţa 
sau moartea mea va contribui mai mult la salvarea fraţilor mei?“ 

Dumnezeu nu este dependent de nici un om pentru înaintarea 
cauzei Sale. El ridică şi califică oameni care să ducă solia lumii. 
El poate face tăria lui desăvârşită în slăbiciunea oamenilor. Puterea 
este a lui Dumnezeu. Cuvântările bine pregătite, elocvenţa, talentele 
deosebite nu pot converti nici măcar un suflet. Eforturile depuse la 
amvon pot stârni minţile, argumentele clare pot fi convingătoare, 
însă Dumnezeu este Cel care asigură succesul. Oamenii evlavioşi, 
credincioşi, sfinţi, care pun în practică în viaţa lor de toate zilele 
ceea ce predică, sunt cei care vor exercita o influenţă mântuitoare. 
O cuvântare rostită cu putere de la amvon poate afecta mintea; 
însă puţină imprudenţă din partea pastorului în afara amvonului, o 
hpsă de seriozitate în vorbire şi o neglijare a adevăratei evlavii vor 
contracara influenţa lui şi vor risipi toate impresiile bune. Convertiţii 
vor fi ai lui; în multe cazuri, ei nu vor căuta să se ridice mai presus 
decât predicatorul lor. Ei nu vor face o lucrare din inimă. Nu sunt 
convertiți pentru Dumnezeu. Lucrarea este superficială, iar influenţa 
lor va fi o jignire la adresa acelora care Îl caută cu adevărat pe 
Domnul. 

Succesul pastorului depinde mult de purtarea lui din afara am- 
vonului. Când îşi termină predica şi părăseşte amvonul, el nu şi-a 
terminat lucrarea; de-abia a început-o. Atunci el trebuie să pună în 
practică ceea ce a predicat. El nu trebuie să acţioneze cu nepăsare, ci 
să vegheze asupra lui însuşi, pentru ca vrăjmaşul să nu tragă foloase 
de pe urma vreunui cuvânt sau a unei fapte, iar cauza lui Dumnezeu 
să fie batjocorită. Pastorii trebuie să-şi măsoare cuvintele, mai ales 
în prezenţa tinerilor. Ei nu trebuie să fie uşuratici în vorbire şi să 
glumească, ci ar trebui să-şi aducă aminte că stau în locul lui Hristos 
şi că trebuie să ilustreze, prin exemplul lor, viaţa lui Hristos. „Pentru 
că noi suntem împreună lucrători cu Dumnezeu“( | Corinteni 3,9). 

„Ca unii care lucrăm împreună cu Dumnezeu, vă sfătuim să faceţi 
aşa ca să nu fi primit în zadar harul lui Dumnezeu.“ 

Mi-a fost arătat că influenţa pastorilor tineri, căsătoriţi sau ne- 
căsătoriţi, este distrusă de ataşamentul pe care-l dovedesc tinerele 
femei faţă de ei. Unii ca aceştia nu îşi dau seama că ochii altora 
sunt asupra lor, iar calea urmată de ei poate avea tendinţa de a dăuna 
foarte mult influenţei lor, din cauza celor cărora le acordă atât de 
multă atenţie. Dacă acestea ar avea în vedere cu stricteţe ale de 
comportament în societate, ar fi mult mai bine şi pentru ele, şi pentru 
pastorul lor. Acest lucru îl pune într-o poziţie neplăcută şi îi deter- 
mină pe alţii să îl privească într-o lumină greşită. Cu toate acestea, 
am văzut că pastorii sunt răspunzători pentru această situaţie. Ei 
ar trebui să arate dezgust faţă de aceste lucruri, iar dacă merg pe 
calea arătată de Dumnezeu, nu ar mai fi tulburaţi de astfel de lucruri. 
Ei se vor feri de orice pare rău, iar când femeile tinere sunt prea 
sociabile, este de datoria lor să le dea de înţeles că acest lucru nu 
este plăcut. Trebuie să respingă astfel de impertinenţă chiar dacă 
sunt socotiți nepoliticoşi. Aceste lucruri trebuie mustrate, pentru a 
nu arunca ocară asupra cauzei lui Dumnezeu. Tinerele femei care 
au fost convertite la adevăr şi pentru Dumnezeu vor da ascultare 
mustrării şi se vor îndrepta. 

Pastorii ar trebui să-şi susţină lucrările publice prin eforturi deo- 
sebite, lucrând în mod personal pentru suflete ori de câte ori se ivește 
o ocazie, discutând în tihnă la gura sobei şi implorând sufletele să 
caute acele lucruri care le aduc pacea. Lucrarea noastră de pe acest 
pământ se va încheia în curând şi fiecare om îşi va primi răsplata 
după faptele sale. Mi-a fost arătată răsplata sfinţilor, moştenirea veş- 
nică, şi am văzut că aceia care au suferit cel mai mult pentru adevăr 
nu vor socoti că au trecut prin greutăţi, ci vor susţine că cerul este 
destul de ieftin. 


Folosirea greşită a viziunilor 


Mi-a fost arătat că unii, în special în Iowa, fac din viziuni o 
unitate de măsură pentru toţi şi apucă pe o cale pe care nici eu şi 
nici soţul meu nu am mers niciodată. Unii nu mă cunosc nici pe 
mine, nici lucrarea pe care o fac şi sunt foarte sceptici cu privire 
la orice se numeşte viziune. Este numai natural să fie aşa, şi o 
asemenea atitudine poate fi depăşită doar prin experienţă. Dacă 
sunt persoane care nu sunt lămurite cu privire la viziuni, nu trebuie 
cicălite. Procedeul de urmat cu astfel de oameni poate fi găsit în 
„Mărturia nr.8“, Pag. 328, 329, pe care sper să o citească toţi. Faţă 
de anumite persoane, pastorii trebuie să dovedească milă; iar pe 
alţii trebuie să-i salveze ca prin foc, întotdeauna făcând deosebirea 
cuvenită. Pastorii lui Dumnezeu trebuie să aibă înţelepciunea de a da 
fiecăruia partea lui de hrană şi să facă deosebire în funcţie de fiecare 
caz în parte. Calea urmată de unii din lowa, care nu sunt obişnuiţi 
cu mine, nu a fost înţeleaptă şi corespunzătoare. Au fost trataţi în 
acelaşi fel, atât cei care erau străini cu privire la viziuni, Cât şi cei 
care avuseseră multă lumină şi experienţă în privinţa lor. Unora li 
s-a cerut să le aprobe, când ei nu puteau face în mod conştient acest 
lucru, şi astfel unele suflete sincere au fost conduse să ia poziţie 
împotriva viziunilor şi împotriva trupului bisericii, poziţie pe care nu 
ar fi luat-o niciodată dacă în cazul lor s-ar fi procedat cu înţelepciune 
şi har. 

Unii dintre fraţii noştri au avut o experienţă îndelungată în pri- 
vinţa adevărului şi timp de ani de zile m-au cunoscut şi erau familia- 
rizaţi cu influenţa viziunilor. Ei au pus la probă autenticitatea acestor 
mărturii şi şi-au afirmat credinţa în ele. Ei simţiseră influenţa puter- 
nică a Duhului lui Dumnezeu asupra lor, ca mărturie a autenticităţii 
viziunilor. Dacă unii ca aceştia, când sunt mustraţi prin viziuni, se 
ridică împotriva acestora şi lucrează în mod nevăzut pentru a ne 
deteriora influenţa, cazurile lor trebuie tratate cu răbdare, deoarece 
influenţa lor îi pune în primejdie pe cei care nu au experienţă. 

Pastorii care predică adevărul prezent, în timp ce îşi aduc mărtu- 
ria în mod pătrunzător, mustrând greşelile personale ale oamenilor 
şi căutând să scoată afară idolii din tabăra lui Israel, trebuie să dove- 
dească răbdare. Ei trebuie să predice adevărul în toată solemnitatea 
şi importanţa lui; şi dacă acesta găseşte calea spre inimă, el va re- 
aliza pentru cel care îl primeşte un lucru pe care nimic altceva nu 
îl poate face. Însă, dacă adevărul rostit în puterea Duhului nu este 
tăios în privinţa idolilor, nu va fi de nici un folos în a-l prezenta 
individului. S-ar putea să ni se pară că unii sunt lipiţi de idolii lor, 
dar, cu toate acestea, am văzut că noi nu trebuie să renunţăm cu 
uşurinţă la cei săraci şi descurajaţi. Noi trebuie să nu uităm niciodată 
că suntem cu toţii muritori, supuşi greşelilor, şi că Domnul Hristos 
dă dovadă de multă milă faţă de slăbiciunile noastre şi ne iubeşte, 
chiar dacă greşim. Dacă Dumnezeu ar proceda cu noi aşa cum pro- 
cedăm noi adesea unul cu altul, am fi nimiciţi. În timp ce pastorii 
predică adevărul clar, tăios, ei trebuie să-l lase să-şi facă lucrarea de 
tăiere şi cioplire, nu să facă ei acest lucru. Ei trebuie să pună securea, 
adevărurile Cuvântului lui Dumnezeu, la rădăcina copacului şi se 
va realiza ceva. Prezentaţi mărturia tot aşa direct cum se găseşte în 
Cuvântul lui Dumnezeu, cu inima plină de influenţa caldă, activă, 
a Duhului Său, cu duioşie şi cu acel dor după suflete, şi lucrarea în 
poporul lui Dumnezeu va fi eficientă. Motivul pentru care Duhul 
lui Dumnezeu Se manifestă atât de puţin este acela că pastorii nu 
sunt învăţaţi să lucreze sub călăuzirea Lui. Ei duc lipsă de harul lui 
Dumnezeu, de răbdare şi stăpânire de sine, de un spirit de consacrare 
şi sacrificiu; şi acesta este singurul motiv pentru care unii pun la 
îndoială dovezile din Cuvântul lui Dumnezeu. Problema nu este la 
Cuvânt, ci la ei înşişi. Lor le lipseşte harul lui Dumnezeu, devoţiu- 
nea, evlavia personală şi sfinţenia. În consecinţă, ei sunt şovăitori, 
şi acest lucru îi aruncă adesea pe câmpul de luptă al lui Satana. Am 
văzut că, oricât de puternici ar fi oamenii care susţin adevărul, oricât 
de evlavioşi ar putea părea, dacă ei încep să-şi arate necredinţa cu 
privire la anumite pasaje ale Scripturii, lucru care îi determină să 
pună la îndoială inspiraţia Bibliei, ar trebui să ne temem de ei, căci 
Dumnezeu este departe de unii ca aceştia. 


Părinţi şi copii 


Am văzut că, în timp ce părinţii care se tem de Domnul îşi 
țin în frâu copiii, ei ar trebui să le examineze comportamentul şi 
temperamentul şi să caute să le împlinească nevoile. Unii părinţi 
se ocupă cu toată grija de nevoile vremelnice ale copiilor lor; ei 
îi îngrijesc cu bunătate şi duioşie când sunt bolnavi şi socotesc că 
şi-au făcut datoria. Aici ei fac o greşeală. Lucrarea lor de-abia a 
început. Trebuie împlinite şi nevoile sufleteşti. Este nevoie de multă 
iscusinţă pentru a administra remedule potrivite pentru vindecarea 
unui suflet rănit. Copiii au necazuri tot atât de greu de suportat şi tot 
atât de dureroase ca şi adulţii. Chiar şi părinţii nu au mereu aceleaşi 
simţăminte. Mintea lor este adesea neliniştită. Ei pot avea vederi sau 
sentimente greşite. Satana îi loveşte, iar ei cedează în faţa ispitelor 
lui. Vorbesc nervos, într-un mod în care stârnesc mânie în copiii lor, 
şi sunt uneori severi şi iritaţi. Bieţii copii se molipsesc de acelaşi 
spirit, iar părinţii nu sunt pregătiţi să-i ajute pentru că ei înşişi au 
cauzat necazul. Uneori totul pare că merge rău. Pretutindeni în jur 
e agitaţie şi toţi se simt mizerabil, nefericiţi. Părinţii aruncă vina 
asupra bieţilor lor copii, socotindu-i foarte neascultători şi nesupuşi, 
cei mai răi copii din lume, când, de fapt, cauza tulburării se găseşte 
la ei înşişi. 

Mulţi părinţi stârnesc furtuni prin lipsa lor de stăpânire de sine. 
În loc să le ceară frumos copiilor un anumit lucru, ei le poruncesc 
pe un ton cicălitor şi în acelaşi timp pe buzele lor sunt cuvinte de 
critică şi de ocară, pe care copiii nu le merită. Părinților, o astfel de 
purtare faţă de copiii voştri le distruge optimismul şi ambiția. Ei fac 
ceea ce le porunciţi voi nu din dragoste, ci pentru că nu îndrăznesc 
să facă altfel. Nu fac din inimă acel lucru. Pentru ei este sclavie, şi 
nu plăcere, şi aceasta îi conduce adesea să nu vă asculte în totalitate, 
ceea ce vă sporeşte şi mai mult iritabilitatea, iar pentru copii situaţia 
devine şi mai rea. Din nou se caută greşeli, purtarea lor rea le este 
înveşmântată în culori vii, până ce îi cuprinde descurajarea şi nu le 
mai pasă dacă ceea ce fac vă este pe plac sau nu. Îi apucă un spirit 

de „nu-mi pasă“, iar plăcerea şi bucuria pe care ar fi trebuit să le 
găsească acasă le vor căuta în altă parte, departe de părinţi. Ei se 
amestecă printre cei de pe stradă şi ajung curând tot aşa de răi ca şi 
aceştia. 

Cine sunt vinovaţii pentru acest mare păcat? Dacă s-ar fi făcut 
din cămin un loc atrăgător, dacă părinţii ar fi manifestat dragoste 
faţă de copiii lor şi dacă le-ar fi găsit, cu bunătate, o ocupaţie şi i-ar 
fi învăţat să-i asculte cu iubire, atunci ei ar fi a-tins coarda sensibilă 
a inimii lor şi mâini, picioruşe şi inimi s-ar fi grăbit să-i asculte de 
îndată. Cu stăpânire de sine, vorbindu-le cu bunătate şi lăudându- 
şi copiii atunci când încearcă să facă ce este bine, părinţii le pot 
încuraja eforturile, îi pot face foarte fericiţi şi pot înconjura cercul 
familiei cu un farmec ce va alunga orice umbră întunecoasă, aducând 
înăuntru lumina înveselitoare a soarelui. 

Părinţii îşi scuză adesea comportamentul greşit pentru că nu se 
simt bine. Sunt nervoşi şi cred că nu pot fi răbdători, calmi şi să 
vorbească frumos. În acest fel, ei se amăgesc singuri şi îi fac pe 
plac lui Satana, care tresaltă că harul lui Dumnezeu nu este socotit 
de către aceştia îndestulător pentru a birui defectele fireşti. Ei pot 
şi trebuie să fie stăpâni pe ei înşişi tot timpul. Dumnezeu le cere 
acest lucru. Trebuie să fie conştienţi că, atunci când cedează şi sunt 
nerăbdători şi nervoşi, îi fac pe alţii să sufere. Cei din jurul lor sunt 
afectaţi de spiritul pe care ei îl dau pe faţă, iar dacă şi aceştia, la 
rândul lor, acţionează în acelaşi spirit, răul creşte şi totul merge rău. 

Părinților, când simţiţi că sunteţi nervoşi, nu comiteţi păcatul 
atât de mare de a otrăvi întreaga familie cu această iritabilitate 
periculoasă. În asemenea momente, vegheaţi de două ori asupra 
voastră înşivă şi hotărâți în inima voastră să nu faceţi rău nimănui cu 
buzele, ci să rostiţi doar cuvinte plăcute, voioase. Spuneţi-vă vouă 
înşivă: „Nu voi strica fericirea copiilor mei printr-un cuvânt iritat.“ 
Stăpânindu-vă în acest fel, veţi deveni puternici. Sistemul vostru 
nervos nu va mai fi aşa de sensibil. Veţi fi întăriţi prin principiile 
dreptăţii. Conştienţa că vă faceţi cu credincioşie datoria vă va întări. 
Îngerii lui Dumnezeu se vor bucura de eforturile pe care le faceţi 
şi vă vor ajuta. Când sunteţi nerăbdători, prea adesea îi socotiți pe 
copii vinovați şi daţi vina pe ei, când nu merită acest lucru. Alteori, 
poate ei fac exact aceleaşi lucruri, însă totul este în ordine şi bine. 
Copiii îşi dau seama şi simt aceste inconsecvenţe şi ei înşişi nu 

sunt mereu aceiaşi. Uneori sunt pregătiţi să facă faţă într-un anumit 
fel unor dispoziţii schimbătoare, iar alteori sunt nervoși şi agitaţi şi 
nu pot suporta critica. Spiritul lor se răzvrăteşte împotriva acestui 
lucru. Părinţii pretind toată înţelegerea posibilă faţă de starea lor 
sufletească; însă ei, cu toate acestea, nu acceptă întotdeauna să fie 
tot aşa de îngăduitori faţă de copiii lor. Ei scuză la ei înşişi ceea 
ce, dacă ar întâlni la copiii lor, care nu au anii lor de experienţă şi 
disciplină, ar critica aspru. Unii părinţi au un temperament nervos, 
iar când sunt obosiţi datorită muncii şi doborâţi de griji, ei nu menţin 
o stare calmă, ci manifestă, faţă de aceia care ar trebui să le fie cei 
mai dragi de pe pământ, o nervozitate şi o lipsă de răbdare care nu 
este pe plac lui Dumnezeu şi aduce negură asupra familiei. Copiii 
trebuie mângâiaţi des când trec prin necazuri. Bunătatea şi răbdarea 
dovedite în mod reciproc vor face din cămin un paradis şi vor atrage 
îngerii cei sfinţi în cercul familiei. 

Mama poate şi trebuie să facă mult pentru a-şi stăpâni nervii, 
atunci când este descurajată; chiar când este bolnavă, ea poate, dacă 
îşi propune acest lucru, să fie voioasă şi plăcută şi să suporte mai 
mult zgomot decât şi-ar putea închipui. Ea nu trebuie să-i facă pe 
copii să-i simtă toate suferinţele şi să le întunece minţile lor tinere, 
sensibile, cu starea ei depresivă, lucru care va face ca ei să simtă că 
locuinţa lor este un mormânt, iar camera mamei — cel mai sinistru 
loc din lume. Mintea şi nervii capătă tonus şi putere prin exerciţii 
de voinţă. Puterea voinţei se va dovedi în multe cazuri un puternic 
alinător al nervilor. 

Nu-i lăsaţi pe copii să vă vadă cu faţa posomorâtă. Dacă ei 
cedează ispitei şi după aceea îşi dau seama şi se căiesc de greşeala 
lor, iertaţi-i tot aşa de repede şi liber cum doriţi să fiţi şi voi iertaţi de 
Tatăl vostru din ceruri. Învăţaţi-i cu bunătate şi legaţi-le inimile de 
ale voastre. Ei trec printr-o perioadă critică. Tot felul de influenţe vor 
încerca să-i rupă de voi, pe care trebuie să le contracaraţi. Învăţaţi-i 
să aibă încredere în voi. Lăsaţi-i să vă spună toate necazurile şi 
bucuriile lor. Încurajându-i în acest fel, îi veţi scăpa din multe curse 
pe care Satana le-a pregătit pentru picioarele lor lipsite de experienţă. 
Nu-i trataţi pe copiii voştri numai cu asprime, uitând că şi voi aţi 
fost copii şi că ei sunt doar nişte copii. Nu aşteptaţi de la ei să fie 
perfecţi şi nu încercaţi să-i faceţi să se poarte ca nişte oameni mari, 
aşa, dintr-o dată. Procedând astfel, vă veţi închide uşa de acces spre 

ei şi le veţi deschide o uşă cu tot felul de influenţe vătămătoare, 
prin care alţii le vor otrăvi minţile lor tinere înainte ca voi să vă daţi 
seama în ce primejdie se află. 

Satana şi oştirea lui fac cele mai mari eforturi pentru a stăpâni şi 
influenţa minţile copiilor şi, de aceea, ei trebuie trataţi cu candoare, 
cu duioşie creştinească şi cu dragoste. Astfel veţi avea o puternică 
influenţă asupra lor, iar ei vor simţi că-şi pot pune toată încrederea 
în voi. Aruncaţi împrejurul copiilor farmecul căminului vostru şi 
al prezenţei voastre. Dacă veţi face acest lucru, ei nu vor dori atât 
de mult societatea celor de vârsta lor. Satana lucrează prin aceştia, 
determinându-i să influenţeze şi să strice minţile celorlalţi. Este calea 
cea mai eficientă prin care el poate lucra. Cei tineri au o influenţă 
puternică unul asupra altuia. Discuţiile lor nu sunt întotdeauna alese 
şi înălţătoare. Vorbe rele sunt suflate la ureche, şi dacă nu sunt 
respinse în mod hotărât, acestea îşi fac sălaş în inimă, prind rădăcină, 
lăstăresc şi aduc roadă, stricând astfel bunele deprinderi. Datorită 
relelor care există acum în lume şi datorită restricţiilor care trebuie 
impuse copiilor, părinţii ar trebui să aibă o îndoită grijă de a-i lega 
de inimile lor şi de a le da de înţeles că ei le doresc fericirea. 

Părinţii ar trebui să nu-şi uite anii copilăriei lor, cât de mult 
tânjeau după simpatie şi iubire şi cât de nefericiţi se simțeau când 
erau criticaţi şi ocărâţi. Ei ar trebui să fie copii din nou în privinţa 
sentimentelor lor, iar mintea lor trebuie făcută să înţeleagă nevoile 
copiilor lor. Cu toate acestea, cu hotărâre îmbinată cu iubire, ei 
trebuie să ceară ascultare din partea copiilor lor. Cuvântul părintelui 
trebuie ascultat pe deplin. 

Îngerii lui Dumnezeu îi urmăresc pe copii cu cel mai mare in- 
teres, pentru a vedea ce fel de caracter îşi formează. Dacă Domnul 
Hristos S-ar purta cu noi aşa cum ne purtăm noi adesea unul cu altul 
ŞI cu copiii noştri, ne-am împletici paşii şi am cădea, doborâţi de 
cea mai mare descurajare. Am văzut că Domnul Isus cunoaşte toate 
neputinţele noastre şi El Însuşi a trecut prin tot ceea ce experimen- 
tăm noi, dar fără păcat; de aceea, El ne-a pregătit o cale potrivită cu 
tăria şi capacitatea noastră şi, ca şi Iacov, El a mers încet şi cu calm 
cu copiii, atât cât puteau aceştia să suporte, fiindu-le companie şi 
călăuză continuă. El nici nu disprețuiește, nici nu neglijează şi nici 
nu lasă în urmă pe copiii turmei. Nu ne-a poruncit să o luăm înainte, 
iar pe copii să-i lăsăm în urmă. El nu merge aşa de repede, încât să 

ne lase în urmă. Oh, nu; ci El a netezit cărarea vieţii, chiar şi pentru 
copii. lar părinţilor li se cere să-i conducă, în Numele Lui, pe calea 
cea îngustă. Dumnezeu a rânduit pentru noi o cale pe măsura puterii 
şi capacităţii copiilor. 

Lucrarea în Est 


Mi-a fost arătat că a sosit timpul pentru o lucrare mai eficientă 
în est. În sfârşit se simte şi acolo necesitatea ordinii şi a organiza- 
iei. Pastorii nu vor mai fi acum siliţi să lucreze în condiţii atât de 
descurajatoare ca înainte. Îngerul cu solia harului zboară deasupra 
estului. El a spus: „Întăriţi lucrurile care rămân. Proclamaţi solia 
acelora care nu au auzit-o.“ Sunt unii în est care vor fi în primejdia 
extremelor atunci când Domnul Îşi va reînsufleţi lucrarea în mijlocul 
lor. Ei ar trebui să-şi aducă aminte că Domnul Şi-a mutat lucrarea de 
la ei în vest, pentru a-i umili şi pentru a le supune acel spirit indepen- 
dent, răzvrătit, şi a-i călăuzi să aprecieze cum se cuvine eforturile 
slujitorilor Săi credincioşi. 

Primejdii pentru tineri 


La data de 6 iunie 1863, mi-au fost arătate câteva primejdii 
pentru cei tineri. Satana stăpâneşte minţile celor tineri şi îi abate de 
la calea cea dreaptă. Ei nu îi cunosc planurile şi, în aceste vremuri 
primejdioase, părinţii trebuie să se trezească şi să lucreze cu stăruinţă 
şi în mod neobosit pentru a respinge prima tentativă din partea 
duşmanului. Ei trebuie să-şi instruiască copiii la plecare şi la venire, 
când se ridică şi când se aşează, cuvânt cu cuvânt, precept după 
precept, azi un pic, mâine un pic. 

Lucrul mamei începe în pruncie. Ea trebuie să supună voinţa şi 
temperamentul copilului ei şi să-l înveţe să asculte. Pe măsură ce 
copilul creşte, nu lăsaţi mâna să se odihnească. Fiecare mamă trebuie 
să-şi ia timp să gândească împreună cu copiii ei, să le corecteze 
greşelile şi să-i înveţe cu răbdare calea cea dreaptă. Părinţii creştini 
trebuie să ştie că ei îşi educă şi îşi formează copiii spre a deveni 
copii ai lui Dumnezeu. Întreaga experienţă religioasă a copiilor este 
influenţată de instrucţiunile date şi de caracterul format în copilărie. 
Dacă voinţa nu este atunci supusă şi nu este făcută să cedeze voinţei 
părinţilor, a învăţa această lecţie în anii de mai târziu va fi o sarcină 
foarte dificilă. Ce luptă grea, ce conflict să supui acea voinţă care 
nu a fost niciodată supusă cerinţelor lui Dumnezeu! Părinţii care 
neglijează această lucrare importantă comit o mare greşeală şi un 
păcat împotriva bieţilor lor copii şi împotriva lui Dumnezeu. 

Copiii care sunt sub o disciplină strictă vor avea din când în 
când sentimente de nemulţumire. Când sunt ţinuţi în frâu, vor deveni 
nerăbdători şi vor dori să meargă pe calea pe care o aleg ei, să plece 
şi să vină aşa cum vor ei. În special între zece şi optsprezece ani, 
ei vor simți adesea că nu e nici un rău să meargă la petreceri şi 
alte întâlniri cu tinerii; totuşi părinţii lor, care au experienţă, pot să 
vadă pericolul. Ei sunt familiarizați cu temperamentele specifice ale 
copiilor lor şi ştiu care este influenţa acestor lucruri asupra minţilor 
lor şi, din dorinţa de a-i vedea mântuiţi, trebuie să-i ţină departe de 
aceste distracţii care le stârnesc anumite patimi. Când aceşti copii 

decid în dreptul lor să lase plăcerile acestei lumi şi să devină ucenici 
ai lui Hristos, ce povară s-a ridicat de pe inimile acestor părinţi 
grijulii şi credincioşi. Însă chiar şi atunci străduinţele părinţilor nu 
trebuie să înceteze. Copiii nu trebuie lăsaţi să urmeze propria lor 
cale şi să aleagă întotdeauna pentru ei înşişi. Ei de-abia au început să 
lupte cu seriozitate împotriva păcatului, mândriei, patimii, invidiei, 
geloziei, urii şi a tuturor relelor inimii fireşti. Iar părinţii trebuie să 
vegheze şi să le dea sfaturi copiilor lor, să decidă pentru ei şi să le 
arate că, dacă nu cedează cu voioşie şi nu îşi ascultă de bună-voie 
părinţii, ei nu vor putea fi supuşi lui Dumnezeu şi le va fi imposibil 
să fie creştini. 

Părinţii trebuie să-şi încurajeze copiii să aibă încredere în ei şi 
să-şi despovăreze asupra lor toate durerile inimii lor, necazurile şi 
încercările lor de zi cu zi. În acest fel, părinţii pot învăţa să simtă 
împreună cu copiii lor şi se pot ruga împreună cu ei şi pentru ei ca 
Dumnezeu să-i ocrotească şi să-i călăuzească. Ei trebuie să-i îndrepte 
spre Prietenul şi Sfătuitorul lor care niciodată nu dă greş, care simte 
cu ei în neputinţele lor şi care a fost ispitit în toate lucrurile, ca şi 
noi, dar fără păcat. 

Satana îi ispiteşte pe copii să fie rezervaţi faţă de părinţii lor şi 
să-şi aleagă drept confidenţi prieteni de aceeaşi vârstă cu ei, lipsiţi 
de experienţă; însă unii ca aceştia nu îi pot ajuta, ci le vor da sfaturi 
rele. Băieți şi fete se adună laolaltă şi flecăresc, râd, glumesc şi Îl 
alungă pe Domnul Hristos din inimile lor şi pe îngeri din preajma 
lor prin prostiile lor nesăbuite. Discuţii nefolositoare despre ce au 
făcut unii, vorbe goale despre cutare băiat sau fată ofilesc gândurile 
şi sentimentele nobile, devoţionale, şi alungă din inimă dorinţele 
bune şi sfinte, lăsând-o rece şi lipsită de adevărata dragoste pentru 
Dumnezeu şi adevărul Său. 

Copiii ar fi salvaţi de multe rele dacă ar fi mai apropiaţi de 
părinții lor. Părinții ar trebui să încurajeze în copiii lor dispoziţia de 
a fi deschişi şi sinceri cu ei, de a veni la ei cu toate greutăţile lor, când 
sunt nesiguri ce cale este bună, prezentând problema respectivă exact 
aşa cum o văd ei în faţa părinţilor şi cerându-le sfatul. Cine poate 
chibzui şi întrevedea pericolele mai bine decât părinţii credincioşi? 
Cine ar putea înţelege mai bine decât ei temperamentele specifice 
ale copiilor lor? Mama, care a urmărit fiecare pas înainte al minţii 
încă din pruncie şi care este cel mai bine familiarizată cu înclinațiile 

lor naturale, este persoana cea mai bine pregătită pentru a-şi sfătui 
copiii. Cine poate spune mai bine decât mama, ajutată de tată, care 
trăsături trebuie dezvoltate şi care trebuie ţinute în frâu? 

Copiii creştini vor prefera dragostea şi aprobarea părinţilor lor te- 
mători de Dumnezeu mai presus de orice binecuvântare vremelnică. 
Ei îşi vor iubi şi onora părinţii. Una dintre preocupările principale 
ale vieţii lor va fi aceea de a-şi face părinţii fericiţi. În acest veac 
răzvrătit, copiii care nu au fost bine educați şi disciplinaţi simt doar 
în mică măsură care le sunt obligaţiile faţă de părinţi. Adesea se 
întâmplă ca, cu cât părinţii fac mai mult pentru ei, cu atât ei sunt 
mai nerecunoscători şi mai lipsiţi de respect. Copiii care au fost 
alintaţi şi răsfăţaţi totdeauna aşteaptă acest lucru; iar dacă aşteptările 
lor nu sunt împlinite, ei sunt dezamăgiţi şi se descurajează. Aceeaşi 
dispoziţie se va vedea pe tot parcursul vieţii lor; ei vor fi neajutoraţi 
şi se vor bizui întotdeauna pe sprijinul altora, aşteptând onoruri de 
la alţii. Iar dacă li se arată împotrivire, chiar după ce au ajuns la 
vârsta maturității, ei socotesc că sunt maltrataţi; şi astfel ei duc o 
viaţă agitată, cu greu purtându-şi sarcinile, murmurând adesea şi 
fiind nemulţumiţi că nu toate lucrurile le sunt pe plac. 

Părinţii greşiţi îşi învaţă copiii lecţii care se vor dovedi nimici- 
toare pentru ei şi astfel sădesc spini pentru propriile lor picioare. Ei 
gândesc că, dacă satisfac dorinţele copiilor lor şi îi lasă să-şi urmeze 
propriile înclinații, le pot câştiga ataşamentul. Ce greşeală! Copiii 
care sunt îngăduiţi astfel cresc cu dorinţele neţinute în frâu, fără să 
cedeze, egoişti, exigenţi şi aroganţi, un blestem pentru ei înşişi şi 
pentru toţi cei din jurul lor. Într-o mare măsură, părinţii ţin în propri- 
ile lor mâini fericirea viitoare a copiilor lor. Ei au asupra lor lucrarea 
importantă de formare a caracterului acestor copii. Învăţămintele pe 
care le primesc în copilărie îi vor urmări toată viaţa. Părinţii seamănă 
sămânţa care va răsări şi va aduce roadă spre bine sau spre rău. Ei 
îşi pot face copiii fie fericiţi, fie nenorociţi. 

Copiii trebuie învăţaţi încă de când sunt foarte mici să fie fo- 
lositori, să se ajute pe ei înşişi şi să-i ajute şi pe alţii. Multe fiice 
ale acestui veac pot, fără vreo mustrare de conştiinţă, să-şi vadă 
mamele trudind, gătind, spălând sau călcând, în timp ce ele stau în 
salon şi citesc poveşti, tricotează, croşetează sau brodează. Inimile 
lor sunt la fel de nesimţitoare ca şi o piatră. Însă de unde provine 
acest rău? Cine sunt cei care trebuie cel mai mult învinuiți pentru 

această stare de lucruri? Bieţii părinţi, desigur, ei, care s-au amăgit 
singuri. Ei trec cu vederea binele viitor al copiilor lor şi, în dragostea 
lor greşit înţeleasă, îi lasă să trândăvească ori să facă lucruri de mică 
însemnătate, care nu necesită exersarea minţii sau a mușchilor, şi 
apoi îşi scuză fiicele indolente pentru că sunt slabe. Ce le-a făcut să 
fie slabe? În multe cazuri, felul cum au procedat părinţii. O măsură 
suficientă de mişcare fizică în gospodărie le-ar face bine atât minţii, 
cât şi trupului. Însă copiii sunt lipsiţi de aceste lucruri datorită unor 
idei greşite, până ce ajung refractari faţă de muncă. Pentru ei aceasta 
ajunge ceva neplăcut, care nu corespunde cu ideile lor cu privire la 
rafinament. Se socoteşte a fi lipsă de eleganţă şi chiar grosolan să 
speli vase, să calci sau să speli rufe. Aceasta este educaţia la modă 
care se dă copiilor în acest veac nenorocit. 

Poporul lui Dumnezeu trebuie să fie călăuzit după principii mai 
înalte decât cele ale lumii, care caută să-şi măsoare toate faptele 
după ceea ce este la modă. Părinţii temători de Dumnezeu trebuie 
să-şi educe copiii pentru o viaţă utilă. Ei nu trebuie să îngăduie ca 
principiile lor de educaţie să fie pângărite de noţiunile extravagante 
ce domină acest veac şi care i-ar conduce la conformarea cu moda şi 
părerile lumești. Ei nu trebuie să le îngăduie copiilor lor să-şi aleagă 
singuri prietenii. Învăţaţi-i că este datoria voastră să alegeţi pentru ei. 
Pregătiţi-i să poarte poveri încă de când sunt mici. Dacă ei nu au fost 
obişnuiţi cu munca, în curând vor fi plictisiţi, obosiţi. Se vor plânge 
de dureri de mijloc, de umeri şi de membre; iar voi veți fi în pericol, 
datorită iubirii pe care le-o dovediţi, de a face voi înşivă lucrul care 
trebuie făcut de ei decât să-i vedeţi că suferă câtuşi de puţin. La 
început daţi-le puţin de făcut, apoi creşteţi măsura câte puţin în 
fiecare zi, până ce ajung să fie în stare să muncească suficient fără a 
fi plictisiţi. Inacuivitatea este cauza cea mai mare pentru durerile de 
mijloc şi de umeri la copii. 

Există o categorie de tinere în acest veac care nu sunt decât nişte 
creaturi inutile, care nu fac altceva decât să respire, să mănânce, să 
se îmbrace, să vorbească flecării şi lucruri lipsite de sens, în timp 
ce ţin între degete o bucată de broderie sau croşeta. Însă puţini 
tineri dovedesc cu adevărat o judecată sănătoasă şi un adevărat bun 
simţ. Ei duc o viaţă de „fluture din floare în floare“, fără a avea în 
vedere un anumit obiectiv. Când această categorie de tineri lumești 
se adună laolaltă, tot ce poţi auzi de la ei sunt câteva remarci cu 

privire la îmbrăcăminte sau la vreun lucru neimportant, iar apoi 
râd de propriile lor remarci, pe care le socotesc foarte strălucitoare. 
Acest lucru are loc în mod frecvent în prezenţa persoanelor mai în 
vârstă, care nu se pot simţi decât întristate de atâta lipsă de respect 
pentru vârsta lor. Aceşti tineri par a-şi fi pierdut cu totul bunul-simţ şi 
manierele sănătoase. Totuşi, felul în care au fost educați îi determină 
să considere că acesta este cel mai înalt grad de rafinament. 

Acest spirit este ca o boală molipsitoare. Părinţii din poporul 
lui Dumnezeu trebuie să aleagă compania pentru copiii lor şi să- 
1 înveţe să evite tovărăşia celor lumeşti. Mamele trebuie să-şi ia 
fiicele în bucătărie şi să le înveţe cu răbdare. Prin această muncă, 
muşchii lor vor căpăta vigoare şi tărie, iar gândurile lor vor fi mai 
sănătoase şi mai înălţătoare la încheierea zilei. Poate că sunt obosite, 
însă ce dulce este odihna după o măsură corespunzătoare de muncă! 
Somnul, regeneratorul dulce al naturii, întăreşte trupul obosit şi îl 
pregăteşte pentru datoriile zilei următoare. Nu le daţi de înţeles 
copiilor voştri că nu contează dacă ei muncesc sau nu. Învăţaţi-i 
că este nevoie de ajutorul lor, că timpul lor este valoros şi că voi 
depindeţi de munca lor. 

Mi-a fost arătat că multe păcate sunt urmarea leneviei. Mâinile 
şi minţile active, harnice, nu au timp să dea atenţie ispitelor sugerate 
de vrăjmaş; însă mâinile şi minţile leneşe sunt cu totul gata pentru 
stăpânirea lor de către Satana. Mintea, când nu este ocupată cu 
lucruri potrivite, zăboveşte asupra unor lucruri necorespunzătoare. 
Părinţii trebuie să-şi înveţe copiii că lenevia este păcat. Am fost 
îndreptată spre Ezechiel 16, 49: „Iată care a fost nelegiuirea sorei tale 
Sodoma: era îngâmfată, trăia în belşug şi într-o linişte nepăsătoare, 
ea şi fiicele ei, şi nu sprijinea mâna celui nenorocit şi celui lipsit.“ 

Copiii trebuie să simtă că sunt datori faţă de părinţii lor, care au 
vegheat asupra lor în pruncie şi i-au îngrijit când au fost bolnavi. Ei 
trebuie să-şi dea seama că părinţii lor au avut multe griji datorită lor. 
Mai ales părinţii conştiincioşi, evlavioşi, au avut cea mai mare grijă 
ca fiii şi fiicele lor să apuce pe calea cea bună. Când au văzut greşeli 
la copiii lor, cât de grea le-a fost inima! Dacă aceşti copii, care au 
produs acele dureri de inimă, ar putea vedea efectul căilor urmate 
de ei, cu siguranţă că s-ar îmblânzi. Dacă ar putea vedea lacrimile 
mamei şi auzi rugăciunile ei către Dumnezeu în favoarea lor, dacă 
i-ar putea asculta suspinele şi oftatul, inimile lor ar fi sensibilizate şi 

şi-ar mărturisi de grabă greşelile şi ar cere iertare. Atât cei în vârstă, 
cât şi cei tineri au o lucrare de făcut. Părinţii trebuie să fie mai bine 
pregătiţi pentru a-şi face datoria faţă de copiii lor. Unii părinţi nu 
înţeleg că fiii şi fiicele lor nu le sunt apropiaţi cu adevărat. Există 
adesea o distanţă mare între părinţi şi copii. Dacă părinţii ar pătrunde 
mai adânc în simţămintele copiilor lor şi ar scoate afară ceea ce este 
în inimile lor, acest lucru ar avea o influenţă benefică asupra lor. 

Părinţii trebuie să lucreze cu credincioşie cu sufletele care le-au 
fost încredințate. Ei nu trebuie să încurajeze în copiii lor mândria, 
extravaganţa sau dorinţa de etalare. Ei nu trebuie să-i înveţe sau să 
îngăduie ca aceştia să înveţe din altă parte mici şmecherii, care sunt 
atrăgătoare pentru copiii mici, dar de care va trebui să se dezveţe şi 
să se îndrepte când vor fi mai mari. Deprinderile formate la început 
nu se uită uşor. Părinților, voi trebuie să începeţi să disciplinaţi 
minţile copiilor voştri încă de când sunt foarte mici, pentru ca, în 
cele din urmă, să poată deveni creştini. Toate eforturile voastre 
să fie spre mântuirea lor. Lucraţi ca şi când ei v-au fost daţi în 
grijă pentru a deveni nestemate preţioase, care să strălucească în 
Împărăţia lui Dumnezeu. Aveţi grijă cum îi legănaţi să doarmă în 
groapa pieirii, având mentalitatea greşită că nu sunt destul de mari 
ca să dea socoteală, nu sunt suficient de mari ca să se pocăiască de 
păcatele lor şi să-L. mărturisească pe Domnul Hristos. 

Am fost îndreptată spre multe făgăduinţe preţioase raportate 
pentru cei care Îl caută pe Mântuitorul încă de când sunt tineri. Ecle- 
siastul 12, 1: „Dar adu-ţi aminte de Făcătorul tău în zilele tinereţii 
tale, până nu vin zilele cele rele şi nu se apropie anii când vei zice: 
«Nu găsesc nici o plăcere în ei.» ( Proverbe 8, 17 ): „Eu iubesc pe 
cei ce Mă iubesc şi Mă caută cu tot dinadinsul.“ Marele Păstor al 
lui Israel încă spune: „Lăsaţi copilaşii să vină la Mine şi nu-i opriţi, 
căci Împărăţia cerurilor este a unora ca ei“( Luca 18, 16). Învăţaţi-i 
pe copii că anii copilăriei sunt cei mai buni ani pentru a-L căuta pe 
Domnul. Atunci poverile vieţii nu sunt grele asupra lor, minţile lor 
tinere nu sunt hărţuite de griji şi ei pot să-l consacre lui Dumnezeu 
tot ce este mai bun în puterea lor. 

Noi trăim într-un veac nenorocit pentru copii. Un curent puternic 
duce în jos, spre pierzare, şi este nevoie de ceva mai mult decât 
experienţa şi puterea unui copil pentru a se împotrivi acestui curent 
şi a nu fi dus în jos de el. Tinerii în general par a fi captivii lui Satana 

şi el şi îngerii lui îi conduc spre pieire sigură. Satana şi oştirile lui 
luptă împotriva conducerii lui Dumnezeu şi vor încerca să-i tulbure 
şi să-l ia în stăpânire cu ispitirile lor pe toţi aceia care au dorinţa 
să-şi predea inimile şi să se supună cerinţelor lui Dumnezeu, astfel 
ca aceştia să ajungă descurajaţi şi să renunţe la luptă. 

Părinţi, ajutaţi-vă copiii! Treziţi-vă din letargia în care vă aflaţi. 
Vegheaţi continuu împotriva curentului răului cu care Satana îi în- 
conjoară mereu pe copiii voştri. Copiii nu pot face ei înşişi acest 
lucru, însă părinţii pot face mult. Prin rugăciune serioasă şi cre- 
dinţă vie pot fi obţinute mari biruinţe. Unii părinţi nu îşi dau seama 
de responsabilităţile pe care le au şi au neglijat educaţia religioasă 
a copiilor lor. Dimineaţa, primele gânduri ale creştinului trebuie 
îndreptate spre Dumnezeu. Lucrul vremelnic şi interesele proprii tre- 
buie să fie pe plan secundar. Copiii trebuie învăţaţi să respecte şi să 
trateze cu reverență ceasul rugăciunii. Înainte de a pleca de acasă la 
lucru, întreaga familie trebuie adunată împreună, iar tatăl, sau mama 
în absenţa tatălui, trebuie să se roage cu stăruinţă ca Dumnezeu să 
fie cu ei pe parcursul zilei. Veniţi în umilinţă, cu o inimă plină de 
duioşie şi cu acea conştienţă a pericolelor şi ispitelor care sunt în faţa 
voastră şi a copiilor voştri; prin credinţă legaţi-i de altar, implorând 
grija Domnului pentru ei. Îngerii păzitori îi vor ocroti pe copiii care 
sunt astfel consacraţi lui Dumnezeu. Este datoria părinţilor creştini 
ca dimineaţa şi seara, prin rugăciune arzătoare şi credinţă neclintită, 
să ridice un gard în jurul copiilor lor. Ei trebuie să-i educe cu răbdare, 
să-i înveţe cu bunătate şi în mod neobosit cum să trăiască pentru a fi 
pe plac lui Dumnezeu. 

Nerăbdarea părinţilor stârneşte nerăbdare în copii. Patima mani- 
festată la părinţi trezeşte patimă în copii şi le aţâţă trăsăturile rele 
din firea lor. Unui părinţi îşi corectează copiii foarte sever, într-un 
spirit de nerăbdare şi adesea cu patimă. Asemenea îndreptări nu 
aduc rezultate bune. Căutând să îndrepte un rău, ei creează alte 
două rele. Critica continuă şi biciuirea îi împietreşte pe copii şi îi 
îndepărtează de părinţii lor. Părinţii trebuie să înveţe mai întâi să se 
stăpânească pe ei înşişi şi după aceea vor putea să-şi ţină mai bine în 
frâu copiii. De fiecare dată când îşi pierd controlul de sine şi vorbesc 
sau acţionează cu nerăbdare, ei păcătuiesc împotriva lui Dumnezeu. 
Ei trebuie să judece mai întâi lucrurile împreună cu copiii lor, să le 
arate în mod clar greşelile, să le arate când au păcătuit şi să-i facă 

să înţeleagă că nu au păcătuit numai împotriva părinţilor lor, ci şi 
împotriva lui Dumnezeu. Având înainte de toate voi înşivă o inimă 
supusă, plină de milă şi întristată datorită greşelilor copiilor voştri, 
rugaţi-vă împreună cu ei înainte de a-i pedepsi. Atunci, atitudinea 
voastră nu-i va face să vă urască. Ei vă vor iubi. Vor vedea că nu îi 
pedepsiţi pentru că v-au produs necazuri sau pentru că vreţi să vă 
descărcaţi nervii pe ei; ci faceţi acest lucru dintr-un simţ al datoriei, 
spre binele lor, ca să nu fie lăsaţi să crească în păcat. 

Unii părinţi au greşit în ce priveşte educaţia religioasă a copiilor 
lor şi au neglijat de asemenea chiar educaţia lor şcolară. Nici una nu 
trebuie neglijată. Minţile copiilor sunt active, iar dacă nu sunt ocu- 
paţi cu o muncă fizică sau cu şcoala, ei vor fi expuşi unor influenţe 
rele. Este un păcat pentru părinţi să le îngăduie copiilor să crească 
în ignoranță. Ei trebuie să-i aprovizioneze cu cărți folositoare şi 
interesante şi trebuie să-i înveţe să muncească, să aibă ore speciale 
pentru muncă fizică şi ore consacrate studiului şi rugăciunii. Părinţii 
trebuie să caute să înnobileze minţile copiilor lor şi să le cultive 
facultăţile mintale. Mintea nesupravegheată, necultivată, este în ge- 
neral josnică, senzuală şi întinată. Satana foloseşte toate ocaziile şi 
pentru a învăţa minţile să fie leneşe. 

Părinților, îngerul raportor notează fiecare cuvânt lipsit de răb- 
dare, nervos, pe care îl rostiţi faţă de copiii voştri. Fiecare greşeală 
pe care o faceţi în a le da o educaţie corespunzătoare şi în a le arăta 
gravitatea extraordinară a păcatului şi rezultatul final al unei umblări 
păcătoase este însemnată în dreptul numelui vostru, împotriva voas- 
tră. Orice cuvânt neglijent, neatent sau în glumă rostit în faţa lor, 
orice cuvânt care nu este curat şi nobil este notat de îngerul raportor 
ca fiind o pată pe caracterul vostru creştin. Toate faptele voastre sunt 
notate, fie că sunt bune, fie că sunt rele. 

Părinţii nu pot avea succes în creşterea copiilor până ce ei nu 
ajung la o totală stăpânire de sine a propriilor lor fiinţe. Ei trebuie să 
înveţe mai întâi să se supună pe ei înşişi, să-şi stăpânească cuvintele 
şi chiar expresia feţei. Ei nu trebuie să îngăduie ca tonul vocii lor să 
fie ridicat sau tulburat de emoție sau patimă. Atunci ei pot avea o 
influenţă hotărâtă asupra copiilor lor. Copiii s-ar putea să dorească 
să facă ceea ce este bine, s-ar putea să-şi propună în inimile lor 
să fie ascultători şi buni faţă de părinţii lor sau faţă de persoanele 
care îi cresc; însă ei au nevoie de ajutor şi încurajare din partea 

acestora. S-ar putea să ia hotărâri bune; însă, dacă principiile lor nu 
sunt întemeiate pe legătura lor cu Dumnezeu, iar vieţile lor nu sunt 
influențate de harul înnoitor al lui Dumnezeu, ei nu vor putea ajunge 
la ţintă. 

Părinţii ar trebui să-şi dubleze eforturile în vederea mântuirii 
copiilor lor. Ei trebuie să-i înveţe cu credincioşie, nu să lase educaţia 
pe seama lor. Celor mai mici nu trebuie să li se îngăduie să înveţe şi 
binele, şi răul la întâmplare, la gândul că, în viitor, cândva, binele 
va predomina, iar răul nu va mai avea o influenţă atât de mare. Răul 
se va dezvolta mult mai repede decât binele. Este posibil ca răul pe 
care l-au învăţat să fie eradicat după câţiva ani; însă cine îşi permite 
acest risc? Timpul este scurt. Este mai uşor şi mai sigur să semănaţi 
o sămânță bună şi curată în inimile copiilor voştri decât să smulgeţi 
buruieni după aceea. Este datoria părinţilor de a veghea astfel ca 
influenţele din jur să nu aibă un efect vătămător asupra copiilor lor. 
Este datoria lor de a le alege tovarăşii şi de a nu îngădui ca ei să 
aleagă pentru ei înşişi. Cine se va ocupa de acest lucru, dacă nu 
părinţii? Oare cine, dacă nu voi, trebuie să aibă acest interes? Cine 
poate avea acea grijă continuă şi dragoste profundă pe care o au 
părinţii? 

Copiii păzitorilor Sabatului s-ar putea să devină nerăbdători 
pentru că sunt ţinuţi în frâu şi să-şi considere părinţii prea stricţi; s-ar 
putea chiar ca în inimile lor să ia naştere resentimente, nemulţumire, 
gânduri rele împotriva acelora care lucrează pentru binele lor prezent 
şi pentru binele lor viitor şi veşnic. Însă, dacă viaţa le va mai fi 
îngăduită câţiva ani, ei îşi vor binecuvânta părinţii pentru grija aceea 
strictă şi pentru vegherea credincioasă pe care le-au dovedit faţă 
de ei în anii lipsiţi de experienţă. Părinţii trebuie să explice şi să 
simplifice planul de mântuire pentru copiii lor, astfel ca minţile lor 
fragede să-l poată înţelege. Copiii de opt, zece sau doisprezece ani 
sunt destul de mari pentru a discuta împreună cu ei subiectul religiei 
personale. Nu-i învăţaţi pe copiii voştri având în vedere vreun timp 
în viitor când ei vor fi suficient de mari ca să se pocăiască şi să creadă 
adevărul. Dacă sunt învăţaţi în mod corespunzător, chiar copiii cei 
mai mici pot avea vederi corecte cu privire la starea lor păcătoasă 
şi la planul de mântuire prin Isus Hristos. Pastorii sunt în general 
prea indiferenți faţă de mântuirea copiilor şi ei nu sunt suficient de 

devotați acestui subiect, cum ar trebuie să fie. Adesea trec nefolosite 
ocazii de aur, când minţile copiilor pot fi impresionate. 

Influențele rele care îi înconjoară pe copiii noştri sunt aproape 
copleşitoare; acestea le strică minţile şi îi conduc spre ruină. Minţile 
celor tineri sunt în general îndreptate spre rău; la o vârstă fragedă, 
chiar înainte de formarea caracterului şi maturizarea judecății lor, ei 
preferă tovărăşii care au o influenţă vătămătoare asupra lor. Unii se 
ataşează de celălalt sex împotriva voinţei şi rugăminţilor părinților 
lor şi calcă porunca a cincea, necinstindu-i. Este datoria părinților 
de a veghea asupra copiilor lor, la venire şi la plecare. Ei trebuie să-i 
încurajeze, să găsească stimulente care să-i atragă spre casă şi să 
vadă că părinţii lor se interesează de ei. Ei trebuie să facă din cămin 
un loc plăcut şi vesel. 

Taţilor şi mamelor, vorbiţi cu bunătate copiilor voştri; amintiţi-vă 
cât de sensibili sunteţi voi înşivă şi cât de puţin puteţi îndura dacă 
sunteţi învinuiți; cugetaţi la acest lucru şi veţi vedea că şi copiii 
voştri sunt ca voi. Ceea ce voi nu puteţi suporta nu puneţi asupra 
lor. Dacă voi nu puteţi suporta critica şi învinuirea, nici Copiii voştri 
nu pot, căci ei sunt mai slabi decât voi şi nu pot suporta atât de 
mult. Faceţi în aşa fel încât cuvintele voastre, plăcute şi vesele, să fie 
precum razele de soare în familia voastră. Roadele stăpânirii de sine, 
ale amabilităţii şi lucrului neobosit vă vor fi răsplăute însuut. Părinţii 
nu au dreptul să aducă nori asupra fericirii copiilor lor prin căutare 
de greşeli sau critică aspră pentru greşeli neînsemnate. Greşeala, 
păcatul care se face trebuie făcut să apară aşa cum este el în realitate 
şi trebuie procedat astfel încât să nu se mai repete. Copiii trebuie 
învăţaţi să aibă acel simţ al vinovăţiei lor, dar totuşi nu trebuie lăsaţi 
să se simtă deznădăjduiţi, ci să li se dea curaj să simtă că pot dobândi 
iarăşi încrederea şi aprobarea voastră. 

Unii părinţi greşesc acordându-le copiilor lor prea multă liber- 
tate. Uneori ei au prea multă încredere în ei înşişi şi nu îşi văd 
greşelile. Este greşit a le îngădui copiilor, cu o anumită cheltuială, să 
călătorească la distanţă de casă, neînsoţiţi de părinţi sau alţi supra- 
veghetori. Acest lucru are o influenţă rea asupra copiilor. Ei încep să 
simtă că au o anumită importanţă şi că anumite privilegii le aparţin 
numai lor, iar dacă toate aceste lucruri nu le sunt acordate, ei se 
consideră maltrataţi. Ei fac referinţe la copiii care pleacă şi vin când 
vor, care au atât de multe favoruri, pe când ei au atât de puţine. 

lar mama, de teamă să nu fie considerată nedreaptă de către 
copiii ei, le satisface dorinţele, care, în final, se dovedesc a fi foarte 
vătămătoare. Copiii care pleacă în vizite, nesupravegheaţi de ochiul 
părintesc, care să-i vadă şi să le îndrepte greşelile, învaţă uneori 
anumite lucruri pentru îndepărtarea cărora e nevoie de luni de zile. 
Am fost îndreptată spre cazurile unor părinţi care aveau copii buni, 
ascultători, şi care, având mare încredere în anumite familii, şi-au 
lăsat copiii să plece în vizită la aceşti prieteni, la distanţă de casă. 
Din acel moment, s-a produs o schimbare totală în comportamentul 
şi caracterul copiilor lor. Înainte, ei erau mulţumiţi şi fericiţi în 
cămin şi nu aveau o dorinţă atât de mare de a fi în compania altor 
persoane tinere. Când s-au întors la părinţii lor, restricțiile li s-au 
părut nedrepte, iar casa ca o închisoare. Astfel de acţiuni neînţelepte 
din partea părinţilor decid caracterul copiilor lor. 

Prin astfel de vizite, unii copii îşi formează tovărăşii care se vor 
dovedi în final spre pierzarea lor. Părinților, pe cât este cu putinţă, 
țineţi-vă copiii alături de voi şi supravegheaţi-i cu cea mai mare aten- 
ție. Când îi lăsaţi să plece departe de casă, ei simt că sunt destul de 
mari ca să-şi poarte de grijă şi să facă ei înşişi alegerile. Când tinerii 
sunt lăsaţi în acest fel, discuţiile lor se îndreaptă adesea asupra unor 
subiecte care nu îi rafinează, nu îi înnobilează şi nici nu le măresc 
ataşamentul faţă de lucrurile religioase. Cu cât li se va îngădui mai 
des să plece de acasă, cu atât le va fi mai mare dorinţa de a pleca, iar 
căminul va fi tot mai puţin atrăgător pentru ei. 

Copii, Dumnezeu a găsit de cuviinţă să vă încredinţeze grijii pă- 
rinţilor voştri pentru ca ei să vă educe şi să vă disciplineze, făcându-şi 
în acest fel partea lor pentru formarea caracterului vostru pentru ce- 
ruri. Cu toate acestea, depinde de voi dacă vă veţi forma un caracter 
creştin deosebit, folosind la maximum avantajele pe care vi le-au 
pus la dispoziţie părinţii voştri credincioşi, evlavioşi, care se roagă 
pentru voi. Neputând să facă faţă tuturor grijilor legate de copiii lor, 
chiar fiind foarte credincioşi, părinții nu îşi pot salva copiii. Şi copiii 
au o lucrare de făcut. Fiecare copil constituie un caz special de care 
trebuie să se ocupe în mod individual. Părinţi credincioşi, voi aveţi 
în faţa voastră o lucrare plină de răspundere, aceea de a le călăuzi 
paşii copiilor voştri, chiar în ce priveşte experienţa lor religioasă. 
Dacă Îl iubesc cu adevărat pe Dumnezeu, ei vă vor binecuvânta şi 

vă vor respecta pentru grija pe care aţi dovedit-o faţă de ei şi pentru 
credincioşia voastră în a le ţine în frâu dorinţele şi a le supune voinţa. 

Curentul care predomină în lume este acela de a le îngădui 
tinerilor să urmeze înclinațiile naturale ale minţii lor. Iar dacă sunt 
foarte sălbatici când sunt mici, părinţii spun că se vor îndrepta după 
un timp ŞI, când vor avea 16 sau 18 ani, vor judeca ei înşişi şi îşi vor 
părăsi obiceiurile rele, devenind în cele din urmă oameni folositori. 
Ce greşeală! Timp de ani de zile, ei îi îngăduie vrăjmaşului să semene 
în grădina inimii; ei îngăduie unor principii greşite să se dezvolte şi 
în multe cazuri toată truda depusă după aceea pentru acel pământ 
nu va folosi la nimic. Satana este un lucrător iscusit, neobosit, un 
duşman de moarte. Ori de câte ori se rosteşte un cuvânt neatent, care 
este dăunător pentru cei tineri, fie că este vorba de linguşire, fie că 
sunt cuvinte care îi fac pe aceştia să privească păcatul cu mai puţină 
oroare, Satana trage foloase de pe urma acelei situaţii şi alimentează 
sămânţa cea rea, astfel ca aceasta să prindă rădăcină şi să aducă un 
seceriş bogat. Unii părinţi le-au îngăduit copiilor lor să-şi formeze 
obiceiuri rele, ale căror semne se văd pretutindeni pe parcursul vieţii. 
Acest păcat zace asupra părinţilor. Aceşti copii pot susţine că sunt 
creştini, însă, fără o lucrare specială a harului asupra inimii lor şi 
o reformă totală a vieţii, obiceiurile din trecut vor fi văzute pe tot 
parcursul vieţii, iar ei vor da pe faţă acel caracter pe care părinţii lor 
le-au îngăduit să şi-l formeze. 

Standardul evlaviei este atât de jos între cei ce susțin că sunt 
creştini în general, încât cei care doresc să-L urmeze pe Hristos în 
mod sincer socotesc că această lucrare este mult mai grea şi mai 
plină de încercări decât ar trebui să fie. Influenţa creştinilor lumești 
este vătămătoare pentru tineri. Masa aşa-zişilor creştini a îndepărtat 
linia de demarcaţie dintre creştini şi lume şi, în timp ce pretind 
că trăiesc pentru Hristos, ei trăiesc pentru lume. Credinţa lor are 
o influenţă foarte puţin restrictivă asupra plăcerilor lor; în timp ce 
pretind că sunt copii ai luminii, ei umblă în întuneric şi sunt copii 
ai întunericului. Cei care umblă în întuneric nu pot să-L iubească 
pe Dumnezeu şi să dorească să-L proslăvească în mod sincer. Ei nu 
au lumină pentru a discerne superioritatea lucrurilor cereşti şi de 
aceea nu le pot iubi cu adevărat. Ei susţin că sunt creştini deoarece 
acest lucru este considerat a fi onorabil, dar ei nu au nici o cruce de 
dus. Motivele lor sunt adesea egoiste. Unii creştini de acest fel pot 

intra în sala de bal şi pot participa la distracţiile de acolo. Alţii nu 
merg chiar atât de departe, dar totuşi participă la petreceri de plăcere, 
la picnicuri, petreceri în care se fac anumite donaţii şi etalări. Şi 
nici măcar cel mai ager ochi nu va putea descoperi în aceşti aşa-zişi 
creştini vreun semn de creştinism. Nu se poate vedea în felul cum 
arată vreo deosebire între ei şi cel mai mare necredincios. Aşa-zisul 
creştin, destrăbălatul, batjocoritorul pe faţă al religiei şi cel care 
profanează în mod deschis, toţi aceştia se adună laolaltă ca unul 
singur. lar Dumnezeu îi socoteşte a fi una în spirit şi în ceea ce 
practică. 

Un creştinism de formă, neînsoţit de faptele corespunzătoare 
ale credinţei, nu valorează nimic. Nici un om nu poate sluji la doi 
stăpâni. Copiii celui rău sunt slujitorii stăpânului lor; ei sunt sluji- 
torii aceluia pe care îl aleg ca stăpân şi ei nu pot fi slujitori ai lui 
Dumnezeu până ce nu renunţă la Diavol şi la toate lucrările lui. Nu 
poate fi nevătămător pentru slujitorii regelui ceresc să se angajeze 
în plăceri şi distracţii în care se angajează slujitorii lui Satana, chiar 
dacă aceştia repetă des că aceste distracţii sunt nevătămătoare. Dum- 
nezeu a descoperit adevăruri sacre şi sfinte care îi deosebesc pe cei 
din poporul Său de cei necredincioşi şi prin care îi curăţeşte pentru 
Sine. Adventiştii de ziua a şaptea trebuie să îşi trăiască credinţa. 
Cei care ascultă de Cele Zece Porunci văd starea lumii şi lucrurile 
religioase dintr-un punct de vedere cu totul diferit de al celor cu 
numele, care sunt iubitori de plăceri, care evită crucea şi care calcă 
porunca a patra. În prezenta stare a lucrurilor din societate, nu este 
o sarcină uşoară pentru părinţi să-şi țină în frâu copiii şi să-i educe 
potrivit cu principiile de dreptate ale Bibliei. Creştinii cu numele 
s-au îndepărtat atât de mult de Cuvântul lui Dumnezeu, încât, atunci 
când poporul Său se îndreaptă spre Cuvântul Său cel sfânt şi vrea 
să-şi educe copiii după preceptele acestuia şi, ca şi Avraam, să po- 
runcească caselor lor după ei, bieţii copii, cu o asemenea influenţă 
în jurul lor, gândesc că părinţii lor sunt prea severi şi peste măsură 
de grijulii când fac comparaţie cu tovarăşii lor. În mod natural, ei 
doresc să urmeze exemplul creştinilor lumeşti, iubitori de plăceri. 

În aceste vremuri, persecuția şi ocara pentru Numele lui Hristos 
de-abia dacă sunt cunoscute. E nevoie de foarte puţină tăgăduire 
de sine şi sacrificiu pentru a da pe faţă o formă de evlavie şi de 
a avea numele în registrul bisericii; însă, pentru a trăi în aşa fel 

încât căile noastre să-I fie pe plac lui Dumnezeu, iar numele noastre 
să fie înscrise în cartea vieții, este nevoie de veghere şi rugăciune, 
tăgăduire de sine şi sacrificiu din partea noastră. Creștinii cu numele 
nu constituie exemple pentru copii şi tineri, ci doar în măsura în care 
Îl urmează pe Hristos pot face aceasta. Faptele bune sunt roade de 
netăgăduit ale adevăratei evlavii. Judecătorul întregului pământ va 
da fiecăruia după faptele sale. Copiii care Îl urmează pe Hristos au o 
luptă în faţa lor; ei au de purtat o cruce în fiecare zi pentru a ieşi din 
lume şi a se despărţi de ea, imitând viaţa lui Hristos. 

Mi-a fost arătat că poporul lui Dumnezeu rămâne prea mult în 
întuneric. Nu este voia Lui ca ei să trăiască în necredinţă. Isus este 
lumină şi în El nu este întuneric deloc. Copiii Lui sunt copii ai 
luminii. Ei sunt reînnoiţi după chipul Lui şi chemaţi din întuneric 
la lumina Sa minunată. El este Lumina lumii şi tot aşa sunt şi cei 
ce-L urmează. Ei nu vor umbla în întuneric, ci vor avea lumina vieţii. 
Cu cât poporul lui Dumnezeu se străduieşte mai mult să-L imite pe 
Domnul Hristos, cu atât vor fi urmăriţi mai aprig de vrăjmaş; dar 
apropierea de Hristos îi întăreşte pentru a se împotrivi eforturilor 
vrăjmaşului nostru viclean de a-i îndepărta de Hristos. 

Mi-a fost arătat că ne-am comparat prea mult cu noi înşine, luând 
ca model pe oamenii muritori, decăzuţi, când noi avem un model 
sigur, infailibil. N-ar trebui să ne măsurăm după lume, nici după 
părerile oamenilor, nici după ceea ce eram înainte de a îmbrăţişa 
adevărul. Dar credinţa noastră şi poziţia în lume, aşa cum sunt acum, 
trebuie să fie comparate cu ceea ce ar fi fost dacă viaţa noastră ar 
fi mers înainte şi în sus din momentul când am declarat că suntem 
urmaşi ai lui Hristos. Aceasta este singura comparaţie sigură ce poate 
fi făcută. În oricare alta, ne vom înşela singuri. Dacă starea spirituală 
şi caracterul moral al poporului lui Dumnezeu nu sunt pe măsura 
binecuvântărilor, privilegiilor şi luminii care le-a fost dată, ei sunt 
cântăriţi în balanţă, iar îngerii raportează: NECORESPUNZĂTOR. 

Pentru unii, cunoaşterea adevăratei lor stări pare să le fie ascunsă. 
Ei văd adevărul, dar nu-şi dau seama de importanţa şi de cerinţele 
lui. Ei aud adevărul, dar nu-l înţeleg în întregime, pentru că vieţile 
lor nu sunt în acord cu el şi de aceea ei nu sunt sfinţiţi prin ascultarea 
de el. Şi totuşi, ei rămân aşa de dezinteresaţi şi mulţumiţi ca şi cum 
stâlpul de nor ziua şi stâlpul de foc noaptea, semnele favorii divine, 
ar fi trecut pe dinaintea lor. Ei declară că Îl cunosc pe Dumnezeu, 
dar prin faptele lor Îl tăgăduiesc. Se socotesc aleşii Lui, poporul Său 
deosebit, şi totuşi prezenţa şi puterea Lui mântuitoare se manifestă 
atât de rar între ei. Cât de mare este întunericul unora ca aceştia! 

Totuşi, ei nu sunt conştienţi de acest lucru. Lumina străluceşte, dar ei 
nu o înţeleg. Nu există nici o amăgire mai puternică ce poate înşela 
mai mult mintea omenească decât aceea care îi face să creadă că sunt 
drepţi, că Dumnezeu acceptă faptele lor, când, de fapt, ei păcătuiesc 
împotriva Lui. Ei confundă o formă de evlavie cu spiritul şi puterea 
acesteia. Ei cred că sunt bogaţi şi nu au nevoie de nimic, când sunt 
de fapt săraci, nenorociţi, orbi şi goi şi au nevoie de atât de multe 
lucruri. 

Există unii care spun că sunt urmaşi ai lui Hristos, deşi nu depun 
nici un efort în lucrurile spirituale. În orice acțiune lumească, ei fac 
eforturi şi dau pe faţă ambiţie pentru a-şi atinge ţinta şi ajung la 
obiectivul dorit; dar în privinţa vieţii veşnice, unde totul este în joc, 
iar fericirea lor veşnică depinde de succesul lor, ei se poartă aşa de 
indiferenți, ca şi cum nu ar fi fiinţe morale, ca şi cum alţii ar juca 
jocul vieţii, iar ei nu au nimic de făcut decât să aştepte rezultatul. 
O, ce nebunie! Ce prostie! Dacă măcar ar manifesta acel grad de 
ambiţie, zel şi seriozitate pentru viaţa veşnică aşa cum manifestă 
pentru ocupațiile lumeşti, ei ar fi biruitori. Am văzut că fiecare 
trebuie să dobândească o experienţă personală, fiecare să facă bine 
şi cu credincioşie partea lui în jocul vieţii. Satana urmăreşte ocazia 
să ne lipsească de harul preţios atunci când noi suntem neocrotiţi 
şi ne vom afla într-o luptă serioasă cu puterile întunericului pentru 
a avea sau a recâştiga harul divin, dacă prin lipsă de veghere l-am 
pierdut. 

Însă, mi-a fost arătat că este privilegiul creştinilor de a obţine 
putere de la Dumnezeu în vederea primirii oricărui dar preţios. Cerul 
are în vedere rugăciunea arzătoare şi stăruitoare. Când slujitorii lui 
Hristos iau scutul credinţei pentru apărare şi sabia Duhului pentru 
luptă, este primejdie în tabăra vrăjmaşului şi trebuie făcut ceva. Doar 
persecuția şi ocara sunt partea acelora care sunt înzestrați cu putere 
de sus pentru a trece la acţiune. Când adevărul, în simplitatea şi 
puterea sa, va domina printre credincioşi şi se va ridica împotriva 
spiritului lumii, va fi evident că nu există nimic comun între Hristos 
şi Belial. Ucenicii lui Hristos trebuie să fie exemple vii, care să 
reflecte viaţa şi spiritul Învăţătorului lor. 

Tineri şi bătrâni, toţi au un conflict, un război în faţa lor. Ei nu 
trebuie să doarmă nici o clipă. Un vrăjmaş viclean este continuu 
în alertă, pentru a-i abate de pe cale şi a-i învinge. Credincioşii, 

susţinători ai adevărului prezent, trebuie să vegheze tot aşa de mult 
ca şi vrăjmaşul lor şi să dovedească înţelepciune în împotrivirea 
faţă de Satana. Vor face ei acest lucru? Vor persevera ei în această 
luptă? Vor fi ei atenţi să se îndepărteze de orice nedreptate? Domnul 
Hristos este tăgăduit în multe feluri. Noi ÎI putem tăgădui vorbind 
împotriva adevărului, vorbindu-i de rău pe alţii, prin vorbe nesăbuite, 
glume sau cuvinte nefolositoare. În aceste lucruri, noi dovedim 
puţină isteţime sau înţelepciune. Ne slăbim pe noi înşine; eforturile 
noastre de a ne împotrivi marelui vrăjmaş sunt slabe şi suntem 
învinşi. „Din prisosul inimii vorbeşte gura“( Matei 12, 34 ) şi, prin 
lipsă de veghere, noi mărturisim că Hristos nu este în noi. Aceia care 
ezită să se consacre fără rezervă lui Dumnezeu sunt slabi urmaşi 
ai lui Hristos. Ei Îl urmează de la o distanţă atât de mare, încât 
jumătate din timp ei nici nu ştiu pe urmele cui calcă; pe urmele Lui 
sau ale marelui lor vrăjmaş. De ce suntem noi atât de zăbavnici în a 
renunţa la lucrurile acestei lumi şi să trecem de partea lui Hristos? 
De ce să dorim să menţinem prietenia cu vrăjmaşii Domnului şi să 
le urmăm obiceiurile şi să fim conduşi după părerile lor? Trebuie să 
existe o predare deplină, fără rezerve, lui Dumnezeu, o părăsire şi o 
îndepărtare de la dragostea pentru lume şi lucrurile pământeşti, căci, 
dacă nu facem astfel, nu putem fi ucenicii lui Hristos. 

Viaţa şi spiritul Domnului Hristos constituie singurul standard 
al desăvârşirii şi perfecțiunii şi unica noastră siguranţă constă în a 
urma exemplul Lui. Dacă noi facem acest lucru, El ne va călăuzi 
prin sfatul Său, iar apoi ne va primi în slavă. Noi trebuie să luptăm 
cu stăruinţă şi să fim dispuşi să suferim mult pentru a putea merge pe 
urmele paşilor Răscumpărătorului nostru. Dumnezeu vrea să lucreze 
pentru noi, să ne dea Duhul Său, dacă noi luptăm pentru aceasta, 
trăim pentru aceasta, credem aceasta; iar apoi vom putea umbla 
în lumină după cum El este în lumină. Ne vom putea ospăta din 
dragostea Sa şi vom bea cu îmbelşugare din bogăţia Sa. 

Fanatismul care a bântuit în ultimii ani şi-a lăsat efectele sale 
pustiitoare în est. Am văzut că Dumnezeu Şi-a pus la probă poporul 
cu privire la timp în 1844 şi că de la acea dată nici un alt moment 
nu a purtat amprenta Sa specială. De la 1844, El nu Şi-a mai pus la 
probă poporul cu privire la nici o altă dată. Noi ne-am aflat, şi încă 
ne mai aflăm, în perioada când trebuie să aşteptăm cu răbdare. O 
emoție considerabilă a fost stârnită în jurul anului 1854, când mulţi 
au considerat că această mişcare este în planul lui Dumnezeu, pentru 
că s-a extins, şi mulţi au fost convertiți. Însă asemenea concluzii 
nu sunt necesare. Mult din ceea ce s-a predicat cu privire la anul 
1854 a fost logic şi drept. Unii care erau sinceri au luat şi adevărul, 
şi minciuna laolaltă şi au sacrificat mult din ceea ce aveau pentru 
a face ceea ce nu este bine; iar după ce au fost dezamăgiţi, ei au 
renunţat şi la adevăr, şi la minciună, iar acum se află într-o stare 
foarte dificilă, greu de ajuns la ei. Unii dintre cei care au trecut 
prin dezamăgire au văzut dovezile adevărului prezent, au îmbrăţişat 
întreita solie îngerească şi se luptă să o trăiască în vieţile lor. Însă, 
acolo unde există unul care a tras foloase de pe urma anului 1854, 
există zece care au suferit de pe urma stabilirii acestei date; şi mulţi 
dintre aceştia sunt în situaţia în care nu pot fi convinşi pentru adevăr, 
chiar dacă acesta le-ar fi prezentat foarte clar. 

Proclamarea datei 1854 a fost însoţită de un spirit care nu a fost 
al lui Dumnezeu. Acesta a fost un spirit gălăgios, aspru, neatent, 
aţâţător. Zgomotul şi vâlva erau considerate de mulți esenţiale pentru 
religia adevărată şi exista tendinţa de a aduce totul jos, la un nivel 
foarte scăzut. Mulţi au socotit aceasta drept umilinţă; însă, dacă te 
împotriveai vederilor lor, într-o clipă ei deveneau agitaţi, dovedeau 
un spirit arogant, tiran, şi îi acuzau pe aceia care nu erau de acord 
cu ei că sunt mândri şi că se împotrivesc adevărului şi puterii lui 
Dumnezeu. 

Îngerii cei sfinţi au fost întristaţi şi dezgustaţi de maniera lipsită 
de respect în care mulţi folosiseră Numele lui Dumnezeu, marele 

Iehova. Îngerii pronunţă acest nume sfânt cu cel mai mare respect 
şi îşi acoperă întotdeauna feţele când vorbesc despre Numele lui 
Dumnezeu; iar Numele Domnului Hristos este atât de sacru pentru 
ei, încât îl rostesc cu cea mai mare reverență. Însă cât de opuse 
au fost spiritul şi influenţa care au însoţit mişcarea de la 1854! 
Unii dintre cei care sunt încă sub aceeaşi influenţă vorbesc despre 
Dumnezeu ca şi cum ar vorbi despre un cal sau orice alt lucru comun. 
În rugăciunile lor, ei folosesc cuvintele Dumnezeule Atotputernic 
într-un mod foarte comun şi lipsit de respect. Aceia care fac acest 
lucru nu au acel simţământ al caracterului înălţător al lui Dumnezeu, 
al lui Hristos sau al lucrurilor cereşti. 

Mi-a fost arătat că, în vechime, când Dumnezeu Îşi trimitea 
îngerii să slujească ori să transmită anumite lucruri unor oameni, ŞI 
aceste persoane îşi dădeau seama că văzuseră sau vorbiseră cu un 
înger, erau cuprinse de spaimă şi le era teamă că aveau să moară. 
Ei aveau păreri atât de înalte cu privire la maiestatea şi puterea 
lui Dumnezeu, încât gândeau că aceasta îi va distruge dacă ar fi 
ajuns în strânsă legătură cu cineva care venea direct din prezenţa 
sfinţeniei Sale. Am fost călăuzită spre Judecători 13,21.22: „Atunci 
Manoah a înţeles că este Îngerul Domnului şi a zis nevestei sale: 
«Vom muri, căci am văzut pe Dumnezeu». Judecători 6,22.23;: 
„Ghedeon, văzând că fusese Îngerul Domnului, a zis: «Vai de mine, 
Stăpâne Doamne! Am văzut pe Îngerul Domnului faţă-n faţă!» Şi 
Domnul i-a zis: «Fii pe pace, nu te teme, căci nu vei muri».“ losua 
5, 13-15: „Pe când se afla Iosua lângă Ierihon, a ridicat ochii şi s-a 
uitat. Şi iată că un om stătea în picioare înaintea lui, cu sabia scoasă 
din teacă în mână. [osua s-a dus spre el şi i-a zis: «Eşti dintre ai 
noştri sau dintre vrăjmaşii noştri?» El a răspuns: «Nu, ci Eu sunt 
Căpetenia oştirii Domnului, şi acum am venit». Iosua s-a aruncat 
cu faţa la pământ, s-a închinat şi I-a zis: «Ce spune Domnul meu 
robului Său?» Şi Căpetenia oştuirii Domnului a zis lui Iosua: «Scoate- 
ți încălţămintele din picioare, căci locul pe care stai este sfânt.» Şi 
Iosua a făcut aşa.“ Dacă îngerii erau în acest fel de temut şi onoraţi 
pentru că veneau din prezenţa lui Dumnezeu, cu cât mai mult respect 
ar trebui să fie privit Dumnezeu Însuşi. 

Mulţi dintre cei care au fost convertiți prin influenţa mişcării de la 
1854 au nevoie să fie convertiți din nou. Iar acum este necesar de zece 
ori mai mult efort pentru îndreptarea vederilor greşite, tulburătoare, 

pe care le primiseră de la învățătorii lor şi pentru a-i determina să 
primească adevărul neamestecat cu minciună, decât ar fi fost necesar 
la început pentru a li se face cunoscută întreita solie îngerească. 
Aceştia trebuie mai întâi dezvăţaţi înainte de a fi învăţaţi ceea ce 
este bine, altfel buruienile otrăvitoare ale minciunii vor creşte şi vor 
prinde rădăcină printre preţioasele seminţe ale adevărului. Minciuna 
trebuie mai întâi dezrădăcinată şi atunci pământul este pregătit pentru 
ca sămânţa cea bună să poată răsări şi să aducă roade spre slava lui 
Dumnezeu. 

Singurul remediu pentru Est va fi disciplina şi organizaţia. Un 
spirit fanatic a luat în stăpânire o anumită categorie dintre păzitori 
Sabatului de acolo; ei au sorbit însă prea puţin din fântâna adevărului 
şi nu sunt obişnuiţi cu spiritul întreitei solii îngereşti. Pentru această 
clasă nu se poate face nimic până ce vederile lor fanatice nu sunt 
îndreptate. Unii dintre cei ce au fost prinşi în mişcarea de la 1854 au 
adus cu ei vederi greşite, cum ar fi existenţa învierii celor nelegiuiţi 
şi veacul ce va să vină şi ei caută să unească aceste păreri ale lor şi 
experienţa lor din trecut cu solia celui de-al treilea înger. Ei nu pot 
face acest lucru; nu poate exista înţelegere între Hristos şi Belial. 
Inexistenţa învierii celor nelegiuiţi şi părerile lor despre veacul ce va 
să vină constituie minciuni grosolane pe care Satana le-a strecurat 
printre ereziile timpului din urmă, ca să-şi atingă scopul de a ruina 
sufletele. Aceste minciuni nu pot fi în armonie cu solia de origine 
divină. 

Unele dintre aceste persoane au anumite manifestări pe care 
ei le numesc daruri şi spun că Domnul le-a aşezat în biserică. Ei 
bolborosesc fără înţeles şi numesc aceasta o limbă necunoscută 
— necunoscută nu numai omului ci, şi Domnului şi întregului cer. 
Aceste daruri sunt născocite de bărbaţi şi femei, ajutaţi de marele 
înşelător. Fanatismul, exaltarea, vorbirea falsă în limbi şi manifestă- 
rile zgomotoase au fost considerate daruri aşezate de Dumnezeu în 
biserică. Unii au fost înşelaţi prin acestea. Roadele tuturor acestora 
nu au fost bune. „După roadele lor îi veţi cunoaşte““( Matei 7, 20). 
Fanatismul şi vâlva au fost considerate dovezi speciale ale credinţei. 
Unii nu sunt mulţumiţi de o întâlnire dacă nu s-au simţit puternici 
şi fericiţi acolo. Ei depun eforturi pentru aceasta şi îşi dezlănţuie 
sentimentele în exaltare. Însă influenţa unor asemenea întruniri nu 
este binefăcătoare. Când simţământul de fericire şi-a luat zborul, ei 

se scufundă mai jos decât fuseseră înainte de întâlnire, pentru că 
fericirea lor nu provenea din sursa cea bună. Cele mai folositoare 
adunări pentru înaintare spirituală sunt cele care se caracterizează 
prin solemnitate şi adâncă cercetare a inimii, în care fiecare caută să 
se cunoască pe sine însuşi şi, cu seriozitate şi în profundă umilinţă, 
caută să înveţe de la Domnul Hristos. 

Fratele Lunt din Portland, Maine, a suferit mult. El simţea că 
spiritul care domnea adesea în adunările lor nu era în armonie cu 
solia celui de-al treilea înger. El avusese o experienţă în legătură cu 
fanatismul care pustiise Estul, şi aceasta l-a făcut să privească cu 
suspiciune orice părea fanatism. Trecutul îl socotea ca o avertizare 
şi credea că e bine să se ferească sau să vorbească deschis cu aceia 
care ar fi fost într-o anumită măsură fanatici, pentru că el simţea că 
atât ei, cât şi cauza lui Dumnezeu erau în pericol. El privea aceste 
lucruri într-o lumină corectă. 

Există mulți oameni cu firi neastâmpărate, care nu vor să se su- 
pună disciplinei, rânduielu, ordinii. Ei gândesc că libertatea lor ar fi 
îngrădită dacă şi-ar lăsa deoparte judecata şi s-ar supune judecății 
celor cu experienţă. Lucrarea lui Dumnezeu nu va progresa până 
când nu va exista dispoziţia de a se supune rânduielii şi nu se va 
înlătura spiritul de indiferenţă şi dezordine al fanatismului din adu- 
nările lor. Impresiile şi sentimentele nu constituie o dovadă sigură că 
o persoană este condusă de Dumnezeu. Şi Satana, în mod nebănuit, 
dă sentimente şi impresii. Acestea nu constituie călăuze sigure. Toți 
ar trebui să cunoască pe deplin dovezile credinţei noastre şi preo- 
cuparea lor de căpătâi trebuie să fie aceea de a face ca mărturisirea 
lor de credinţă să fie mai fructuoasă şi să aducă roade spre slava lui 
Dumnezeu. Nimeni nu trebuie să apuce pe o astfel de cale prin care 
să devină dezgustători pentru cei necredincioşi. Noi trebuie să fim 
curaţi, modegşti, să purtăm discuţii înălţătoare şi să ducem o viaţă fără 
vină. Spiritul flecar, glumeţ, nechibzuit trebuie mustrat. Nu este o 
dovadă că harul lui Dumnezeu este asupra inimii unor persoane dacă 
acestea vorbesc şi se roagă cu măiestrie în adunare, dar la terminarea 
acesteia, când ies afară, dau drumul unei vorbiri aspre, grosolane şi 
neîngrijite. Unii ca aceştia sunt reprezentanţi mizerabili ai credinţei 
noastre. Ei constituie o ocară la adresa cauzei lui Dumnezeu. 

Există în __ un amestec ciudat de păreri printre cei care susţin 
că sunt păzitori ai Sabatului. Unii nu sunt în armonie cu trupul 

bisericii şi, cât timp vor ocupa poziţia în care se află acum, ei vor 
fi supuşi ispitirilor lui Satana şi vor fi afectaţi de fanatism şi de 
spiritul minciunii. Unii au vederi fanteziste, care le orbesc vederea în 
privinţa unor puncte importante, vitale, ale adevărului, ajungând să- 
şi considere deducţiile lor închipuite drept adevăr esenţial. Apariţia 
unora ca aceştia şi spiritul care îi însoţeşte face ca Sabatul să devină 
foarte respingător şi de nedorit pentru necredinciosul sensibil. Ar fi 
cu mult mai bine pentru progresul şi succesul întreitei solii îngereşti 
dacă astfel de persoane ar părăsi adevărul. 

În conformitate cu lumina pe care mi-a dat-o Dumnezeu, în Est 
există totuşi o grupă mare de credincioşi care vor asculta în mod 
consecvent de adevăr. Aceia care apucă pe căi greşite, pe care ei şi 
le-au ales, vor fi lăsaţi să îmbrăţişeze minciuna care, în cele din urmă, 
îi va conduce la nimicire; însă, pentru un timp, ei vor fi pietre de 
poticnire pentru cei ce vor primi adevărul. Pastorii care lucrează prin 
cuvânt şi învăţătură trebuie să fie lucrători meticuloşi şi trebuie să 
prezinte adevărul în curăţia lui, cu simplitate. Ei trebuie să hrănească 
turma cu hrană curată, bine aleasă. Există stele călătoare care susţin 
că sunt pastori trimişi de Dumnezeu, care predică Sabatul din loc 
în loc, însă amestecă adevărul cu minciuna şi îşi aruncă părerile 
la întâmplare, semănând discordia în popor. Satana este cel care 
îi împinge pe aceştia să-i dezguste pe necredincioşii inteligenţi şi 
sensibili. Unii dintre ei au multe de spus cu privire la daruri, şi 
acestea sunt adeseori manifestate. Ei se lasă în voia unor simţăminte 
sălbatice, exaltate, şi produc sunete de neînțeles, pe care le numesc 
darul limbilor, şi o anumită clasă de oameni pare încântată de astfel 
de manifestări ciudate. Un spirit straniu stăpâneşte această clasă de 
oameni, care ar da la o parte şi ar trece peste oricine li s-ar împotrivi. 
Duhul lui Dumnezeu nu este în această lucrare şi nu însoţeşte astfel 
de lucrători. Ei au un alt spirit. Şi totuşi, asemenea predicatori au 
succes în rândul unei anumite clase. Însă acest fapt va îngreuna 
mult lucrul acelor lucrători pe care Dumnezeu îi va trimite, care 
sunt calificaţi pentru a prezenta poporului Sabatul şi darurile într-o 
lumină corespunzătoare şi a căror influenţă şi exemplu sunt demne 
de imitat. 

Adevărul trebuie prezentat în aşa fel, încât să fie atrăgător pentru 
mintea inteligentă. Noi, ca popor, nu suntem înţelegi, ci suntem soco- 
tiţi ca nişte bieţi oameni, cu mintea slabă, de jos, degradaţi. Atunci, 

cât este de important pentru toţi cei care îi învaţă pe alţii şi pentru toţi 
cei care cred adevărul să fie astfel atingi de influenţa lui sfinţitoare, 
încât vieţile lor consecvente, nobile, să le arate necredincioşilor că 
s-au înşelat cu privire la acest popor. Cât este de important ca această 
cauză a adevărului să fie dezbrăcată de tot ce este fals, de exaltarea 
fanatică, pentru ca adevărul să poată sta în propriile lui merite şi să 
dea la iveală curăţia lui originară şi caracterul lui înalt. 

Am văzut că este foarte important ca aceia care predică adevărul 
să aibă maniere rafinate, să evite ciudăţeniile şi lucrurile excentrice 
şi să prezinte adevărul în curăţia şi puritatea lui. Am fost călăuzită 
spre textul din Tit 1, 9: „Să se ţină de Cuvântul adevărat, care este 
potrivit cu învăţătura, pentru ca să fie în stare să sfătuiască în învă- 
ţătura sănătoasă şi să înfrunte pe potrivnici.“ În versetul 16, Pavel 
vorbeşte despre o categorie de oameni care susţin că Îl cunosc pe 
Dumnezeu, însă, prin faptele lor, ÎL tăgăduiesc, oameni „netrebnici 
pentru orice faptă bună“. Apoi el îl sfătuieşte astfel pe Tit: „Tu, însă, 
vorbeşte lucruri care se potrivesc cu învăţătura sănătoasă: spune că 
cei bătrâni trebuie să fie treji, vrednici de cinste, cumpătaţi, sănătoşi 
în credinţă, în dragoste, în răbdare“ „Sfătuieşte de asemenea pe tineri 
să fie cumpătaţi şi dă-te pe tine însuţi pildă de fapte bune, în toate 
privinţele. Iar în învăţătură, dă dovadă de curăţie, de vrednicie, de 
vorbire sănătoasă şi fără cusur, ca potrivnicul să rămână de ruşine 
şi să nu poată spune nimic rău de noi“ ( Tit 2, 1-8 ). Aceste îndem- 
nuri sunt scrise pentru folosul tuturor acelora pe care Dumnezeu 
i-a chemat să propovăduiască Cuvântul şi, de asemenea, în folosul 
poporului Său care ascultă Cuvântul. 

Adevărul lui Dumnezeu nu degradează niciodată, ci dimpotrivă, 
îl înalţă pe cel care îl primeşte, îi rafinează gustul, îi sfințește ju- 
decata şi îl desăvârşeşte pentru societatea îngerilor curaţi şi sfinţi 
din Împărăţia lui Dumnezeu. Sunt unii care, când vin în contact cu 
adevărul, sunt grosolani, duri, ciudaţi, lăudăroşi, profită de semenii 
lor dacă pot, pentru a trage foloase personale; ei greşesc în multe 
privinţe şi totuşi, dacă ei cred în adevăr din toată inima, acesta va 
lucra o întreagă transformare în vieţile lor. Ei încep imediat lucrarea 
de reformă. Influenţa curată a adevărului va înnobila întreaga fiinţă, 
devenind cu totul alt om. În afacerile cu semenii, el va avea frică de 
Domnul şi îl va iubi pe aproapele său ca pe sine însuşi, purtându-se 
cu el aşa cum i-ar plăcea ca acesta să se poarte cu el. Vorbirea lui va 

fi sinceră, curată şi de un caracter atât de înălţător, încât cei necredin- 
Cioşi nu vor putea profita de el, nu îl vor putea vorbi de rău pe nedrept 
şi nu vor fi dezgustaţi de felul lui lipsit de amabilitate sau de vorbirea 
lui necuviincioasă. El va duce influenţa sfinţitoare a adevărului în 
familia sa şi va face ca lumina să strălucească în faţa lor, astfel încât 
aceştia, văzând faptele lui bune, să Îl poată slăvi pe Dumnezeu. În 
toate căile vieţii sale, el va exemplifica viaţa Domnului Hristos. 

Legea lui Dumnezeu nu poate fi satisfăcută cu nimic din ceea ce 
nu este desăvârşit sau lipsit de ascultare deplină de toate cerinţele ei. 
A împlini doar jumătate din cerinţele ei şi a nu dovedi o ascultare 
deplină, desăvârşită, nu valorează nimic. Cei lumeşti şi cei necre- 
dincioşi admiră consecvenţa şi au fost întotdeauna puternic convinşi 
că Dumnezeu are un adevăr de transmis prin poporul Său, atunci 
când faptele lor corespund cu credinţa lor. „După roadele lor îi veţi 
cunoaşte.“ Fiecare pom se cunoaşte după roadele lui. Cuvintele, 
acţiunile noastre constituie roadele pe care le aducem. Sunt mulţi 
care aud cuvintele lui Hristos, dar care nu le fac. Ei aduc o anumită 
mărturie, însă roadele lor sunt din cele care îi dezgustă pe cei necre- 
dincioşi. Ei sunt lăudăroşi, se roagă şi vorbesc într-un fel în care se 
îndreptăţesc pe ei înşişi, se înalţă, reamintesc faptele lor cele bune 
ŞI, ca şi fariseul, în cele din urmă, Îi mulţumesc lui Dumnezeu că 
nu sunt ca ceilalţi oameni. Şi cu toate acestea, ei sunt foarte vicleni 
şi înşelători în afacerile lor. Roadele lor nu sunt bune. Cuvintele şi 
faptele lor sunt rele şi totuşi ei par a fi orbi cu privire la starea lor de 
sărăcie şi nenorocire. 

Mi-a fost arătat că următorul pasaj din Scriptură este potrivit pen- 
tru cei care se amăgesc în acest fel: „Nu orişicine-Mi zice: «Doamne, 
Doamne!» va intra în Împărăţia cerurilor, ci cel ce face voia Tatălui 
Meu care este în ceruri. Mulţi Îmi vor zice în ziua aceea: «Doamne, 
Doamne! N-am proorocit noi în Numele Tău? N-am scos noi demoni 
în Numele Tău? 

Şi nu am făcut noi minuni în Numele Tău?» Atunci le voi spune 
curat: «Niciodată nu v-am cunoscut, depărtaţi-vă de la Mine voi toți 
care lucraţi fărădelege.»“( Matei 7, 21-23). 

Aici se află cea mai mare amăgire care poate afecta mintea omu- 
lui; aceste persoane se socotesc drepte, când de fapt ele nu sunt 
drepte. Consideră că fac o mare lucrare în viaţa lor religioasă, însă 
la sfârşit Domnul Isus smulge mantia îndreptăţirii lor de sine şi le 

prezintă viu în față adevăratul lor tablou, cu toate greşelile şi în toată 
diformitatea caracterului lor religios. Ei sunt găsiţi necorespunză- 
tori, atunci când este prea târziu, pentru totdeauna, de a-şi suplini 
lipsurile. Dumnezeu a prevăzut mijloace pentru îndreptarea celor 
care greşesc; cu toate acestea, dacă ei aleg să-şi urmeze propria lor 
judecată şi dispreţuiesc mijloacele rânduite de El pentru corectarea 
lor şi pentru a-i uni în adevăr, ei vor fi aduşi în starea descrisă în 
cuvintele Domnului, citate mai sus. 

Dumnezeu Îşi pune deoparte un popor şi îi pregăteşte pe ai Săi 
să stea ca unul singur, uniţi, să vorbească aceleaşi lucruri şi astfel 
să împlinească rugăciunea lui Hristos pentru ucenicii Săi: „Şi Mă 
rog nu numai pentru ei, ci şi pentru cei ce vor crede în Mine prin 
cuvântul lor. Mă rog ca toţi să fie una, cum Tu, Tată, eşti în Mine şi 
Eu în Tine; ca şi ei să fie una în Noi, pentru ca lumea să creadă că 
Tu M-ai trimis.“( loan 17, 20.21). 

Se ridică mereu grupe mici care cred că Dumnezeu este doar cu 
cei foarte puţini, foarte răspândiţi, iar influenţa acestora este de a 
smulge şi de a risipi ceea ce clădesc slujitorii lui Dumnezeu. Oamenii 
cu minţi neastâmpărate, care doresc să vadă şi să creadă încontinuu 
ceva nou, se ridică mereu, unii într-un loc, alții într-altul, toţi făcând 
o lucrare specială pentru vrăjmaşul şi, cu toate acestea, pretinzând 
că au adevărul. Ei stau despărțiți de poporul pe care Dumnezeu 
îl conduce şi îl face să prospere şi prin care el Îşi va face marea 
Sa lucrare. Ei îşi exprimă necontenit temerile că grupa păzitorilor 
Sabatului ajunge precum lumea, însă cu greu se pot găsi două păreri 
de-ale lor care să fie în armonie una cu cealaltă. Ei sunt împrăștiați şi 
confuzi şi totuşi se amăgesc atât de mult, socotind că Dumnezeu este 
cu ei într-un mod cu totul special. Unii dintre aceştia susţin că au 
daruri printre ei; însă sunt conduşi de influenţa şi învăţăturile acelor 
daruri prin care pun sub semnul îndoielii pe aceia pe care Dumnezeu 
i-a însărcinat cu povara deosebită a lucrării Sale, dezlipind de trupul 
bisericii o anumită categorie de credincioşi Oamenii care, potrivit 
Cuvântului lui Dumnezeu, fac tot ce le stă în putere pentru a fi una, 
care sunt întemeiaţi în solia celui de-al treilea înger, sunt priviţi cu 
suspiciune pe motivul că ei îşi extind lucrarea şi adună suflete de 
partea adevărului. Ei sunt consideraţi lumeşti pentru că au influenţă 
în lume, iar faptele lor mărturisesc că ei ÎL aşteaptă pe Dumnezeu să 

facă o mare şi specială lucrare pe pământ, aceea de a-Şi forma un 
popor şi de a-l pregăti pentru venirea lui Hristos. 

Aceşti oameni nu ştiu de fapt ce cred sau care sunt motivele cre- 
dinţei lor. Ei învaţă mereu şi totuşi nu ajung niciodată la cunoştinţa 
adevărului. Se ridică unul cu idei sălbatice, greşite, şi pretinde că 
Dumnezeu l-a trimis cu o lumină nouă, glorioasă, şi că toți trebuie 
să creadă ceea ce aduce el. Unii dintre cei care nu au o credinţă 
temeinică, nesupuşi trupului bisericii, ci sunt luaţi de curent pentru 
că nu au o ancoră care să-i susţină, primesc acel vânt de învăţătură. 
Lumina care vine de la acela străluceşte în aşa fel, încât face lumea 
să se îndepărteze de el cu dezgust şi să-l urască. Atunci, în mod 
blasfemator, el se aşează alături de Hristos şi susţine că lumea îl 
urăşte din acelaşi motiv pentru care L-a urât pe Hristos. Apoi se 
ridică altul, pretinzând că este condus de Dumnezeu, şi susţine ere- 
zia inexistenţei învierii celor nelegiuiţi, care este una dintre marile 
capodopere ale minciunilor lui Satana. Un altul nutreşte idei greşite 
în privinţa veacului ce va să vină. Un altul impune cu zel costumul 
american. Cu toţii vor libertate religioasă; fiecare acţionează inde- 
pendent de ceilalţi şi, cu toate acestea, pretind că Dumnezeu este 
într-un mod special la lucru în mijlocul lor. 

Unii se bucură şi tresaltă că au daruri pe care alţii nu le au. Fie 
ca Domnul să-Şi elibereze poporul de astfel de daruri. Ce fac aceste 
daruri pentru ei? Sunt ei aduşi prin acestea la unitatea credinţei? Îl 
conving ei pe cel necredincios că Dumnezeu este cu ei în acelaşi 
adevăr? Când aceşti tulburători, cu păreri diferite, se adună laolaltă 
şi acolo există exaltare şi limbi necunoscute, ei fac ca lumina lor să 
strălucească în aşa fel, încât cei necredincioşi spun: Aceşti oameni 
nu sunt întregi la minte; sunt înflăcăraţi de o exaltare falsă şi noi 
ştim că ei nu au adevărul. Unii ca aceştia stau direct în calea celor 
păcătoşi; influenţa lor îi reţine pe unii să accepte Sabatul. Ei vor fi 
răsplătiți potrivit cu faptele lor. Dumnezeu ar prefera ca ei ori să 
se schimbe, ori să renunţe la Sabat! Atunci nu ar mai sta în calea 
necredincioşilor. 

Dumnezeu a călăuzit bărbaţi care au trudit ani de zile, care au 
fost dispuşi să facă orice sacrificiu, care au suferit lipsuri, au trecut 
prin încercări pentru a duce adevărul în faţa lumii şi, prin umblarea 
lor consecventă, au îndepărtat ocara pe care a adus-o fanatismul 
asupra cauzei lui Dumnezeu. Ei au întâmpinat opoziţie în toate 

formele. Au trudit zi şi noapte în căutarea de dovezi pentru credinţa 
noastră, pentru a putea aduce adevărul la lumină în toată claritatea 
sa, într-o formă bine închegată, ca să se poată împotrivi oricărei 
opoziții. Munca neobosită şi chinurile sufleteşti legate de această 
mare lucrare i-a epuizat pe mulţi, iar altora le-a umplut capul de peri 
albi. Însă ei nu s-au istovit în zadar. Dumnezeu a notat rugăciunile 
lor serioase, sfâşietoare, în agonie, pentru ca ei să poată avea lumina 
şi adevărul şi pentru ca adevărul să poată străluci în toată claritatea 
sa şi în faţa altora. El a notat eforturile lor pline de sacrificiu de sine 
şi le va răsplăti după faptele lor. 

Pe de altă parte, aceia care nu au trudit pentru a scoate la ive- 
ală aceste adevăruri preţioase au ajuns până acolo încât au primit 
anumite puncte, cum ar fi adevărul despre Sabat, care a fost gata 
pregătit pentru ei, şi apoi, toată recunoştinţa pe care o au pentru 
ceea ce pe ei nu i-a costat nimic, dar pe alţii atât de mult, şi-o arată 
ridicându-se precum Core, Datan şi Abiram, să-i batjocorească pe 
aceia asupra cărora Dumnezeu a pus povara lucrării Sale. Ei spun: 
„Destul! căci toată adunarea, toți sunt sfinţi şi Domnul este în mijlo- 
cul lor“( Numeri 16, 3 ). Ei nu ştiu ce este aceea recunoştinţă. Au un 
spirit încăpățânat, care nu cedează în faţa judecății drepte şi care îi 
va conduce spre propria lor nimicire. 

Dumnezeu a binecuvântat pe poporul Său care a mers înainte, 
urmând providenţa Lui clară. El Şi-a format un popor, pe marea plat- 
formă a adevărului, din toate clasele. Cei necredincioşi s-au convins 
că Dumnezeu este cu poporul Său şi şi-au umilit inimile, ascultând 
de adevăr. Lucrarea lui Dumnezeu merge sigur înainte. Şi, cu toate 
acestea, neţinând cont de toate dovezile că Dumnezeu este Cel ce 
Şi-a condus biserica, sunt şi vor continua să existe din aceia care, 
susţinând Sabatul, vor merge totuşi independent de trupul bisericii, 
crezând şi făcând ceea ce aleg ei. Vederile sunt confuze. Starea lor 
împrăştiată este o dovadă temeinică a faptului că Dumnezeu nu este 
cu ei. Lumea priveşte Sabatul şi erorile lor laolaltă şi le resping 
împreună. Dumnezeu este întristat de aceia care fac ca lumea să-i 
urască. Dacă un creştin este urât pentru faptele lui bune şi pentru 
că Îl urmează pe Hristos, el va avea o răsplată; însă, dacă este urât 
pentru că nu procedează în aşa fel încât să fie iubit, urât datorită obi- 
ceiurilor lui necultivate şi din cauză că face din adevăr o chestiune 
de dispută cu semenii săi şi face în aşa fel încât Sabatul să le pară 

foarte respingător, el este o piatră de poticnire pentru cei păcătoşi, o 
ocară pentru adevărul cel sfânt; iar dacă nu se pocăieşte, ar fi fost 
mai bine pentru el să-şi lege o piatră de moară de gât şi să se arunce 
în mare. 

Nu trebuie să li se dea necredincioşilor nici o ocazie de a batjo- 
cori credinţa noastră. Noi suntem consideraţi ciudaţi şi unici; însă 
noi nu trebuie să trăim în aşa fel încât să-i facem pe cei necredincioşi 
să creadă că suntem altfel decât ne cere credinţa noastră să fim. 

Unii dintre cei care cred adevărul pot gândi că ar fi mai sănătos 
ca surorile să adopte costumul american; totuşi, dacă această modă 
în îmbrăcăminte ne-ar ciunti influenţa printre cei necredincioşi, în 
aşa fel încât să nu avem uşor acces la ei, nu trebuie să îl adoptăm 
nicidecum, chiar dacă am avea de suferit. Însă unii se amăgesc, 
gândind că acest costum ne-ar aduce atât de multe foloase. În timp 
ce poate fi de folos unora, altora le poate dăuna. ( Vezi apendice. ) 

Am văzut că rânduiala lăsată de Dumnezeu a fost dată peste 
cap şi că îndemnurile Sale speciale nu au fost luate în seamă de 
către aceia care adoptă costumul american. Am fost îndreptată spre 
Deuteronom 22, 5: „Femeia să nu poarte îmbrăcăminte bărbătească 
şi bărbatul să nu se îmbrace cu haine femeieşti; căci oricine face 
lucrurile acestea este o urâciune înaintea Domnului, Dumnezeului 
tău.“ Dumnezeu nu doreşte ca poporul Său să adopte aşa-numita 
reformă în îmbrăcăminte. Este o îmbrăcăminte indecentă, cu totul 
nepotrivită pentru urmaşii modeşti, umili, ai lui Hristos. 

Există o tendinţă crescândă ca femeile să se îmbrace şi să arate 
aproape ca celălalt sex şi să-şi aranjeze îmbrăcămintea în aşa fel, 
încât să fie foarte apropiată de a bărbaţilor, însă Dumnezeu socoteşte 
acest lucru o urâciune. „Vreau de asemenea ca femeile să se roage 
îmbrăcate în chip cuviincios, cu ruşine şi sfială“( 1 Timotei 2,9). 

Cele care se simt chemate să se ataşeze mişcării pentru drep- 
turile femeii şi pentru aşa-numita reformă în îmbrăcăminte se pot 
despărţi la fel de bine de orice legătură pe care o au cu întreita solie 
îngerească. Spiritul care o însoţeşte pe una nu poate fi în armonie 
cu cealaltă. Scripturile sunt clare cu privire la relaţiile dintre bărbaţi 
şi femei şi în privinţa drepturilor lor. Până într-o anumită măsură, 
spiritiştii sunt cei care au adoptat această modă unică în îmbrăcă- 
minte. Adventiştii de ziua a şaptea care cred în restaurarea darurilor 
sunt adesea socotiți drept spiritişti. Dacă ei adoptă acest costum, 

influenţa lor e moartă. Lumea îi va aşeza la acelaşi nivel cu spiritiştii 
şi va refuza să-i asculte. 

Împreună cu aşa-zisa reformă în îmbrăcăminte merge un spirit de 
uşurătate şi încăpățânare, ce ţine tocmai de îmbrăcăminte. Se pare că 
decenţa şi modestia se îndepărtează de mulţi dintre aceia care adoptă 
acel stil de îmbrăcăminte. Mi-a fost arătat că Dumnezeu doreşte 
ca noi să ducem o viaţă consecventă, pe care să o putem justifica. 
Dacă vor adopta costumul american, surorile îşi vor distruge propria 
influenţă şi pe cea a soţilor lor. Ele vor ajunge de batjocură şi de 
ocară. Mântuitorul nostru spune: „Voi sunteţi lumina lumii. “Tot 
aşa să lumineze şi lumina voastră înaintea oamenilor, ca ei să vadă 
faptele voastre bune şi să slăvească pe Tatăl vostru care este în 
ceruri““( Matei 5, 14.16 ). Noi avem o mare lucrare de făcut în lume 
şi Dumnezeu nu doreşte să ducem o viaţă care să diminueze sau să 
ne distrugă influenţa în lume. 


X K kK kK x 


Rugăciunea lui David 


Mi-a fost arătat David implorându-L pe Domnul să nu-l pără- 
sească atunci când va fi bătrân şi motivul pentru care a trebuit să 
înalțe o rugăciune atât de arzătoare. El a văzut că majoritatea oa- 
menilor în vârstă din jurul lui erau bătrâni şi că această nefericire 
creştea mai ales o dată cu înaintarea în vârstă. Dacă unii oameni 
erau prin firea lor închişi şi lacomi, aceste trăsături deveneau tot 
mai dezagreabile cu trecerea anilor. Dacă erau geloşi, nervoşi şi 
nerăbdători, când ajungeau bătrâni erau şi mai rău. 

David s-a întristat când a văzut că regi şi nobili, care păreau 
că se tem de Dumnezeu când erau în puterea vârstei, au devenit 
geloşi pe cei mai buni prieteni ai lor când au ajuns bătrâni. Ei se 
temeau în mod continuu că prietenii lor se interesau de ei din motive 
egoiste. Erau gata să asculte insinuările şi sfaturile înşelătoare ale 
străinilor cu privire la cei în care ar fi trebuit să se încreadă. Gelozia 
lor neţinută în frâu izbucnea uneori pentru că nu erau toţi de acord 
cu felul greşit în care vedeau ei lucrurile. 

Lăcomia lor era teribilă. Adesea gândeau că propriii lor copii şi 
rudele lor ar dori ca ei să moară pentru a le lua locul sau avuţiile 
şi a primi onoarea care le fusese acordată lor. Iar unii erau atât de 
stăpâniţi de sentimente de gelozie şi lăcomie, încât erau gata să-şi 
distrugă propriii lor copil. 

David a observat că, deşi vieţile unora fuseseră neprihănite în 
timpul maturității, pe măsură ce s-au apropiat de vârsta bătrâneţii, 
parcă şi-au pierdut stăpânirea de sine. Satana fusese cel care interve- 
nise şi pusese stăpânire pe minţile lor, făcându-i să fie nemulţumiţi 
şi nestăpâniţi. El a văzut că mulţi din cei în vârstă păreau a fi fost 
părăsiţi de Domnul şi se expuseseră batjocurii şi ocării vrăjmaşilor 
lor. David a fost profund mişcat; privind înainte la timpul când avea 
să fie înaintat în vârstă, s-a întristat. El se temea că Domnul avea 
să-l părăsească şi că avea să fie şi el tot aşa de nefericit ca şi cei- 
lalţi bătrâni la ale căror vieţi privise şi că avea să fie lăsat de ocara 
vrăjmaşilor Domnului. Cu această povară asupra lui, el se roagă fier- 

binte: „Nu mă lepăda la vremea bătrâneţii, când mi se duc puterile, 
nu mă părăsi!“,„,O, Dumnezeule, Tu m-ai învăţat din tinereţe şi până 
acum eu vestesc minunile Tale. Nu mă părăsi, Dumnezeule, chiar la 
bătrâneţe cărunte, ca să vestesc tăria Ta neamului de acum şi pute- 
rea Ta neamului de oameni care va veni“( <span class="bible-kjv" 
title="Psalmii 71:9">Psalm 71,9.17.18 ). David simţea nevoia de 
veghere împotriva relelor care aveau să însoţească vârsta bătrâneţii. 

Se întâmplă adesea ca persoanele în vârstă să nu dorească să- 
şi dea seama sau să recunoască faptul că tăria lor mintală este în 
scădere. Ei îşi scurtează zilele, luând asupra lor unele griji care le 
aparţin copiilor lor. Satana se joacă adesea cu închipuirile lor şi îi 
face să se simtă în continuă îngrijorare cu privire la banii lor. Aceştia 
constituie idolul lor şi ei îi adună cu toată grija. Uneori se lipsesc de 
multe lucruri care le sunt necesare în viaţă sau muncesc mai degrabă 
peste puterile lor decât să folosească din banii pe care îi au. În acest 
fel, ei se lipsesc în mod continuu de anumite lucruri, de teamă ca nu 
cumva, în viitor, cândva, să ducă lipsă. Toate aceste temeri provin de 
la Satana. El este cel care tulbură organismul, conducând la temeri 
servile şi gelozii care strică noblețea sufletului şi distrug gândurile 
şi simţămintele înalte. Astfel de persoane nu sunt întregi la minte 
când este vorba de bani. Dacă ei ar fi aşa cum doreşte Dumnezeu, 
zilele lor de pe urmă ar fi cele mai fericite şi cele mai bune. Aceia 
care au copii, în a căror gospodărire cinstită şi judicioasă au ales 
să se încreadă, ar trebui să-i lase pe aceştia să-i facă fericiţi. Dacă 
nu vor face acest lucru, Satana va profita de pe urma lipsei lor de 
tărie mintală şi va administra el lucrurile pentru ei. Ei trebuie să lase 
deoparte îngrijorarea şi poverile şi să-şi ocupe timpul în mod cât 
mai plăcut, în aşa fel încât roada lor să fie pentru cer. 


xX kK kK kK x 


Extreme în îmbrăcăminte 


Noi nu considerăm că este în acord cu credinţa noastră să ne 
îmbrăcăm în costumul american, să purtăm cercuri sau să cădem în 
extrema de a purta rochii lungi, care să măture trotuarele sau străzile. 
Dacă nu ar fi atât de lungi, ca să curețe murdăria de pe străzi, rochiile 
ar fi decente şi ar putea fi păstrate curate mai uşor. Astfel de rochii 
ar fi potrivite cu credinţa pe care o avem noi. Am primit mai multe 
scrisori de la surori, care întreabă care este părerea mea cu privire 
la purtarea de fuste cu bretele. La toate aceste întrebări, am răspuns 
într-o scrisoare pe care am trimis-o unei surori din Wisconsin. Voi 
reda această scrisoare în continuare, şi pentru folosul altora: 

„Noi, ca popor, nu credem că datoria noastră este să ieşim din 
lume şi să fim demodaţi. Dacă avem un fel de îmbrăcăminte curat, 
simplu, decent şi confortabil şi cei lumeşti aleg să se îmbrace ca noi, 
trebuie oare să ne schimbăm acest mod de a ne îmbrăca pentru a fi 
diferiţi de lume? Nu, noi nu trebuie să fim ciudaţi sau unici în felul 
de a ne îmbrăca doar de dragul de a fi diferiţi de lume, pentru că 
ei ne-ar dispreţui dacă am face astfel. Creștinii sunt lumina lumii, 
sarea pământului. Îmbrăcămintea lor trebuie să fie curată şi modestă, 
vorbirea lor castă, cerească, iar purtarea lor — fără vină. 

Cum să ne îmbrăcăm? Dacă cineva poartă jupoane matlasate 
doar pentru etalare, şi nu pentru confort, păcătuieşte împotriva lui 
însuşi, prejudiciindu-şi sănătatea, şi este datoria lui să şi-o păstreze. 
Dacă cineva le poartă doar pentru a arăta ca cercurile, comite un 
păcat, deoarece caută să imite o modă care este dizgraţioasă. Fustele 
cu bretele s-au purtat înainte de a fi introduse cercurile. Eu am purtat 
o fustă simplă cu bretele când aveam 14 ani, nu pentru etalare, ci 
pentru că era comodă şi decentă. Când au fost introduse cercurile, nu 
am renunţat la fusta cu bretele pentru ele. Să o dau deoparte pentru 
că a venit moda cu cercuri? Nu; aceasta ar însemna o extremă. 

Voi avea întotdeauna în minte faptul că trebuie să fiu un exemplu, 
şi din această cauză nu trebuie să mă avânt după cutare sau cutare 
modă, ci să urmez o cale dreaptă şi independentă de acestea şi să 

nu cad în extreme cu privire la îmbrăcăminte. Să dau la o parte 
fusta cu bretele, care a fost întotdeauna decentă şi confortabilă, şi 
să mă îmbrac cu o fustă subţire, de bumbac, apărând ridicolă în 
cealaltă extremă, ar fi greşit, pentru că eu nu dau un exemplu bun, ci 
aş pune un argument în gura celor care poartă cercuri. Pentru a se 
îndreptăţi că le poartă, ar arăta spre mine ca la cineva care nu poartă 
din acestea şi ar spune că ei nu se dezonorează astfel. Căzând în 
astfel de extreme, noi ne-am distruge influenţa pe care am avea-o 
altfel şi i-am face pe cei care poartă cercuri să se îndreptăţească. 
Trebuie să ne îmbrăcăm decent, fără să dăm nici cea mai mică atenţie 
modei cu cercuri. 

În toate aceste lucruri există o cale de mijloc. O, ce bine ar 
fi ca noi toţi să găsim această cale de mijloc şi să o păstrăm! În 
aceste timpuri solemne, toţi ar trebui să ne cercetăm inimile, să ne 
pocăim de păcatele noastre şi să ne umilim înaintea lui Dumnezeu. 
Lucrarea este între Dumnezeu şi propriile noastre suflete. Este o 
lucrare individuală şi fiecare are suficient de făcut, fără a fi nevoie 
să critice îmbrăcămintea, faptele şi motivele fraţilor şi surorilor lor. 
«Căutaţi pe Domnul, toţi cei smeriţi din ţară, care împliniţi poruncile 
Lui! Căutaţi dreptatea, căutaţi smerenia! Poate că veţi fi cruţaţi 
în ziua mâniei Domnului!»( Tefania 2, 3 ). Aceasta este lucrarea 
noastră. Cuvintele acestea nu sunt adresate celor păcătoşi, ci celor 
smeriţi din ţară, care au împlinit poruncile Sale sau au păzit poruncile 
Lui. Există de lucru pentru fiecare, iar dacă toţi vom fi ascultători, 
vom vedea o dulce unitate între păzitorii Sabatului.“ 


X K kK kK x 


Ce i s-a făcut cunoscut fratelui Hull 


( Comitetul Conferinţei Generale îşi exprimă aici aprobarea pentru 
publicarea acestei Mărturii. În mod special, recomandăm publica- 
rea scrisorilor adresate fratelui Hull şi date lui la timpul respectiv. 
Îndreptăm în mod special atenţia cititorului către declaraţia de la 
Pag. 442. Aici se spune că fratele Hull trebuie condus ca şi un orb, 
care depinde de altcineva pentru a vedea. La Conferinţa generală 
din Battle Creek, din mai 1863, fratele Hull a recunoscut justeţea 
acestei afirmaţii, însă de atunci a protestat împotriva ei. Comitetul 
susţine acum că, prin purtarea lui din scurta perioadă a ultimelor 
patru luni, prin abandonarea tuturor punctelor credinţei, care nouă, 
ca popor, ne este scumpă, constituie cea mai palpabilă demonstrare 
a corectitudinii declaraţiei de mai sus că el ar trebui să urmeze sfatul 
fraților lui. ) 

La 5 noiembrie 1862, mi-a fost arătată starea fratelui Hull, care 
era alarmantă. Lipsa lui de consacrare şi de evlavie l-au lăsat pradă 
lui Satana. El s-a bizuit pe propria lui tărie, în loc să se bizuie pe 
braţul Domnului, şi acest braţ puternic a fost în parte îndepărtat. 

Mi-a fost arătat că lucrul cel mai alarmant în cazul fratelui Hull 
este că el nu realizează pericolul în care se află. El nu vede nici o 
primejdie, se simte cu totul în siguranţă şi la adăpost, în timp ce 
Satana şi îngerii lui tresaltă pentru biruinţa lor. Atâta timp cât fratele 
Hull menținea lupta, mintea lui era ţinută în frâu, fiind o confruntare 
între spirite. Acum, când el a încetat lupta, şi confruntarea a încetat. 
Mintea lui este liniştită şi Satana îl lasă să aibă pace. O, cât de 
periculoasă este starea în care mi-a fost arătat că se află el! Cazul lui 
este aproape fără nădejde, pentru că el nu face nici un efort pentru a 
i se împotrivi lui Satana şi a se elibera din capcana lui înfricoşătoare. 

În dreptul fratelui Hull s-a procedat cu credincioşie. El simte că 
a fost prea mult ţinut în frâu, că nu s-a putut purta aşa cum este el. 
Cât timp puterea adevărului, cu toată influenţa ei, a fost asupra lui, el 
a fost oarecum în siguranţă; însă, dacă se înlătură puterea adevărului 
de deasupra minţii şi nu mai există nici o restricţie, tendinţele fireşti 

preiau conducerea şi nu mai este loc de oprire. Lupta l-a obosit şi 
câtva timp a vrut să se simtă în largul lui, să facă ce doreşte, şi s-a 
simţit rănit când fraţii lui l-au mustrat. El mi-a fost prezentat ca stând 
pe marginea unei prăpăstii îngrozitoare, gata să se arunce. Dacă se 
va arunca, va fi decisiv; soarta lui veşnică va fi hotărâtă. Lucrarea 
şi deciziile lui sunt pentru veşnicie. Lucrarea lui Dumnezeu nu este 
dependentă de fratele Hull. Dacă el părăseşte rândurile acelora care 
poartă steagul însângerat al Prințului Emanuel şi se ataşează grupei 
care poartă steagul cel negru, aceasta va fi spre propria lui pierzare, 
pentru nimicirea lui veşnică. 

Am văzut că cei care doresc au toată libertatea de a pune la 
îndoială inspiraţia Cuvântului lui Dumnezeu. Dumnezeu nu obligă 
pe nimeni să creadă. Ei pot alege să se bizuie pe dovezile pe care 
El cu plăcere li le-a dăruit sau să se îndoiască şi să piară. Viaţa sau 
moartea, depinde de tine, frate Hull! Am văzut deja un nor de îngeri 
nelegiuiţi împresurându-te, iar tu te simţeai foarte bine în mijlocul 
lor. Satana îţi spunea o poveste frumoasă despre o cale mai uşoară 
decât să tot fii în luptă cu spirite combatante; însă, dacă alegi acea 
cale, va trebui să plăteşti printr-o jertfă grea, jalnică. 

Am văzut că te-ai simţit puternic, crezând că ai argumente care 
nu pot fi combătute, şi că nu te-ai bizuit pe puterea Domnului. Prea 
adesea te-ai repezit pe terenul lui Satana ca să întâmpini un împotri- 
vitor. Tu nu ai aşteptat să vezi dacă adevărul sau cauza lui Dumnezeu 
necesita o discuţie, ci te-ai angajat cu împotrivitorii, pe când, dacă 
ai fi gândit puţin înainte, ţi-ai fi dat seama dacă adevărul sau cauza 
lui Dumnezeu ar fi beneficiat prin aceasta. În acest fel, s-a irosit un 
timp preţios. 

Satana urmărea şi era martor la teribila lovitură dată prin faptul că 
fratele Hull avusese de-a face cu spiritiştii în Battle Creek. Spinitiştii 
au înţeles organizaţia sa şi erau siguri că nu va fi în zadar să facă 
eforturi hotărâte pentru a-l nimici pe acela care prejudiciase cauza 
atât de mult. Discutând cu spiritiştii, tu nu ai avut de întâmpinat 
doar pe oameni şi argumentele lor, ci şi pe Satana şi îngerii lui. 
Şi niciodată nu trebuie trimis un singur om pentru a combate un 
spiritist. Dacă într-adevăr cauza lui Dumnezeu cere ca noi să ne 
confruntăm cu Satana şi cu oştirea lui, reprezentaţi printr-un mediu 
spiritist, dacă este necesară o asemenea discuţie, atunci trebuie să 
meargă mai mulţi, împreună, pentru ca, prin rugăciune şi credinţă, 

oştirea întunericului să poată fi învinsă, iar cel care ia cuvântul să fie 
apărat prin îngeri care excelează în putere. 

Frate Hull, mi-ai fost arătat că te afli sub influenţa dulce a unei 
fascinaţii care se va dovedi fatală, dacă vraja acesteia nu se va rupe. 
Tu ai discutat cu Satana, ai negociat cu el, ai zăbovit pe terenul 
interzis Şi ţi-ai implicat mintea în lucruri care erau prea mari pentru 
tine; prin îngăduirea îndoielii şi a necredinţei, ai atras îngerii cei răi 
în jurul tău şi ai alungat din preajma ta îngerii cei curaţi şi sfinţi ai 
lui Dumnezeu. Dacă te-ai fi împotrivit în mod hotărât sugestiilor 
lui Satana şi ai fi căutat cu toată tăria putere de la Dumnezeu, ai 
fi zdrobit orice cătuşe şi ţi-ai fi învins vrăjmaşul spiritist, te-ai fi 
apropiat mai mult de Dumnezeu şi ai fi făcut ca Numele Său să 
triumfe. Am văzut că la tine a fost vorba de îndrăzneală când te-ai 
dus să înfrunţi un spiritist, într-un timp când tu însuţi erai înfăşurat 
şi tulburat de nori de necredinţă. Tu te-ai dus să te lupţi cu Satana şi 
oştirea lui fără să ai armură şi ai fost grav rănit şi pari insensibil la 
rana pe care ai primit-o. Mă tem că nici chiar tunetele şi fulgerele 
de pe Sinai nu te pot mişca din loc. Te-ai aşezat în fotoliul comod al 
lui Satana şi nu îţi dai seama de starea înfricoşătoare în care te afli, 
nu faci nici un efort ca să scapi. Dacă nu te trezeşti şi nu te smulgi 
din cursa diavolului, va trebui să pieri. Fraţii şi surorile ar vrea să 
te salveze, însă am văzut că ei nu pot. Tu eşti cel care are ceva de 
făcut; tu trebuie să faci un efort disperat. Dacă nu, vei fi pierdut. Am 
văzut că cei care se află sub influenţa fermecătoare a spiritismului 
nu îşi dau seama de acest lucru. Tu ai fost fermecat şi vrăjit, deşi nu 
îţi dai seama de acest lucru, şi de aceea nu faci nici cel mai mic efort 
pentru a veni la lumină. 

Am văzut că noi ne aflăm acum în timpul de cernere. Satana 
lucrează cu toată puterea lui pentru a smulge sufletele din mâna lui 
Hristos şi a le determina să-L calce în picioare pe Fiul lui Dum- 
nezeu. Îngerul a repetat încet şi apăsat aceste cuvinte: „Cu cât mai 
aspră pedeapsă credeţi că va lua cel ce calcă în picioare pe Fiul lui 
Dumnezeu, va pângări sângele legământului cu care a fost sfințit şi 
va batjocori pe Duhul harului?“( Evrei 10, 29 ). Caracterul se for- 
mează. Îngerii lui Dumnezeu cântăresc valoarea morală. Dumnezeu 
Îşi încearcă poporul. Aceste cuvinte mi-au fost prezentate de către 
înger: „Luaţi seama dar, fraţilor, ca nici unul dintre voi să nu aibă 
o inimă rea şi necredincioasă, care să vă despartă de Dumnezeul 

cel viu. Ci îndemnaţi-vă unii pe alţii în fiecare zi, câtă vreme se 
zice: «Astăzi», pentru ca nici unul din voi să nu se împietrească prin 
înşelăciunea păcatului. Căci ne-am făcut părtaşi ai lui Hristos, dacă 
păstrăm până la sfârşit încrederea nezguduită de la început“( Evrei 3, 
12-14 ). Dumnezeu este întristat atunci când cineva din poporul Său, 
care a cunoscut puterea harului Său, vorbeşte de îndoielile pe care 
le are şi în acest fel devine un canal pentru Satana, care transmite 
prin el sugestiile sale altor minţi. Sămânţa necredinţei şi a păcatului 
nu este uşor de dezrădăcinat. Satana o alimentează în fiecare ceas, 
şi aceasta înfloreşte şi devine puternică. Sămânţa cea bună, când 
este semănată, are nevoie să fie hrănită, udată şi îngrijită cu atenţie; 
pentru că orice influenţă otrăvitoare din jur îi stânjeneşte creşterea şi 
îi produce moartea. 

Eforturile lui Satana sunt acum mai puternice decât oricând 
înainte, pentru că el ştie că timpul pe care îl are pentru a înşela este 
scurt. Frate Hull, am văzut că tu ţi-ai făcut un mare rău, dându-ţi în 
vileag slăbiciunea şi vorbind despre îndoielile tale acelora care sunt 
agenţii lui Satana. Ai fost amăgit prin cuvinte plăcute şi cuvântări 
atrăgătoare şi te-ai expus singur atacurilor lui Satana în modul cel 
mai nechibzuit. Cum ai putut să-ţi faci un asemenea rău şi să aduci 
ocară asupra cauzei lui Dumnezeu? Te-ai repezit cu nesăbuinţă pe 
terenul de luptă al lui Satana şi nu este de mirare că mintea ta este 
atât de stupidă şi nesimţitoare. Deja Satana, prin agenţii săi, a otrăvit 
atmosfera pe care o respiri; deja îngerii cei răi au transmis agenţilor 
săi de pe pământ ceea ce ai făcut. Şi este vorba despre o persoană 
pe care Dumnezeu a chemat-o să stea între cei vii şi cei morţi, unul 
dintre străjerii de pe zidurile Sionului care trebuie să spună poporului 
ce ceas din noapte este. Tu ai o mare răspundere. Dacă tu mergi în 
Jos, nu mergi singur; pentru că Satana te va folosi drept agent al său 
pentru a duce suflete spre pieire. 

Am văzut că îngerii lui Dumnezeu priveau cu îngrijorare asupra 
ta. Ei au plecat de lângă tine, te-au părăsit trişti, în timp ce Satana şi 
îngerii lui rânjeau cu satisfacţie, tresăltând pentru tine. Dacă te-ai 
fi luptat singur cu îndoielile şi nu I-ai fi încurajat pe diavol să te 
ispitească, vorbind despre necredinţa ta şi plăcându-ţi să zăboveşti 
asupra acestui subiect, tu nu i-ai fi atras pe îngerii nelegiuiţi într-un 
asemenea număr în preajma ta. Însă tu ai ales să vorbeşti despre 
necredinţa şi întunericul din tine şi să zăboveşti asupra acestui lucru; 

şi cu cât vorbeşti mai mult despre aceasta şi insişti asupra acestui 
subiect, cu atât te cufunzi mai mult în întuneric. Tu îndepărtezi de la 
tine orice rază de lumină cerească; şi între tine şi aceia care doar ei 
te-ar putea ajuta, se face o mare prăpastie. Dacă vei continua în felul 
în care ai început, necazul şi nenorocirea sunt în faţa ta. Mâna lui 
Dumnezeu va fi asupra ta într-un fel în care nu îți convine. Mânia lui 
nu va dormita. Însă acum EI te invită. Acum, chiar acum, te cheamă 
să te întorci la El fără întârziere şi te va ierta cu îndurare şi îţi va 
vindeca toate rănile tale. Dumnezeu conduce un popor care este 
deosebit, pe care îl va curăţi pentru a corespunde în vederea mutării 
în Împărăţia Sa. Orice lucru firesc trebuie despărţit de comorile 
deosebite ale lui Dumnezeu, până când acest popor va fi de şapte ori 
curăţit ca şi aurul. 

Am văzut că fraţii A. şi B. s-au aşezat într-o stare teribilă, slu- 
jind scopurilor lui Satana, îngăduind minţilor lor să hoinărească, 
de parcă el le-ar fi condus pe canalul necredinţei. Cel mai mare 
păcat al lor a fost acela că au vorbit despre aceste îndoieli amarnice, 
această necredinţă cruntă, şi i-au condus şi pe alţii în aceeaşi direcţie 
întunecoasă. 

Poporul lui Dumnezeu va fi cernut, aşa cum se cerne grâul în 
sită, până ce toată pleava este separată de boabele curate de grâu. 
Noi trebuie să-L luăm pe Domnul Hristos ca exemplu şi să imităm 
umilul model. Tu nu te împaci cu disciplina de care ai nevoie şi nici 
nu dai dovadă de acea tăgăduire de sine pe care Domnul Hristos o 
cere de la aceia care sunt adevăraţi moştenitori ai mântuirii. Aceia 
care se angajează în lucrarea de salvare a sufletelor sunt împreună 
lucrători cu Hristos. Lucrarea Sa a fost o lucrare de bunăvoință 
continuă, dezinteresată şi de sacrificiu de Sine. Cei pentru care s- 
a făcut un sacrificiu atât de mare ca să devină părtaşi ai harului 
divin trebuie şi ei, la rândul lor, să se sacrifice şi să dea dovadă de 
tăgăduire de sine, pentru a contribui la marea lucrare de a aduce 
şi pe alţii la cunoştinţa adevărului. Propriile interese trebuie lăsate 
deoparte; dorinţele egoiste şi propriul confort nu trebuie să stea acum 
în calea lucrării lui Dumnezeu de salvare a sufletelor. Pastorii lui 
Dumnezeu lucrează în locul lui Hristos; ei sunt ambasadorii Săi. 
Ei nu trebuie să caute tihnă, confort, plăcere, dorinţe sau avantaje 
proprii. Ei trebuie să sufere pentru Hristos, să fie răstigniţi împreună 
cu El şi să se bucure că, în toate sensurile cuvântului, pot cunoaşte 

părtăşia suferințelor lui Hristos. 

Am văzut că pastorii care lucrează prin cuvânt şi învăţătură 
au o mare lucrare în faţa lor; o mare răspundere zace asupra lor. 
În lucrarea pe care o fac, ei nu se apropie în suficientă măsură de 
inimi. Lucrarea lor este prea generală şi adesea prea împrăștiată, în 
loc să se concentreze chiar spre aceia pentru care lucrează. Când 
predică de la amvon, ei doar îşi încep lucrarea. După aceea, trebuie 
să trăiască ceea ce au predicat, veghind încontinuu asupra lor înşişi, 
pentru a nu atrage nici o batjocură asupra cauzei lui Dumnezeu. Ei 
trebuie să ilustreze, prin exemplul lor, viaţa lui Hristos. 1 Corinteni 
3, 9: „Pentru că noi suntem împreună lucrători cu Dumnezeu“. 2 
Corinteni 6, 1: „Ca unii care lucrăm împreună cu Dumnezeu, vă 
sfătuim să faceţi aşa ca să nu fi primit în zadar harul lui Dumnezeu.“ 
Lucrarea pastorului nu se termină când pleacă de la amvon. El nu 
trebuie să lase deoparte povara şi să-şi ocupe mintea cu cititul sau 
scrisul decât atunci când acest lucru este neapărat necesar. El trebuie 
să facă în aşa fel, încât lucrarea sa publică să fie urmată de eforturi 
speciale, lucrând personal pentru suflete ori de câte ori se iveşte 
ocazia, discutând la gura sobei, implorând sufletele în Numele lui 
Hristos să se împace cu Dumnezeu. Lucrarea noastră de aici se va 
încheia în curând şi „fiecare îşi va lua răsplata după osteneala lui“( 1 
Corinteni 3, 8). 

Mi-a fost arătată răsplata sfinţilor, moştenirea nemuririi. Apoi 
am văzut cât de mult a suferit poporul lui Dumnezeu pentru adevăr 
şi faptul că ei socotesc cerul, chiar în aceste condiţii, suficient de 
ieftin. Ei socotesc că suferinţele de acum nu sunt vrednice să fie 
comparate cu slava care trebuie să fie descoperită în ei. Poporul lui 
Dumnezeu din timpul din urmă va fi încercat. Însă, în curând, va 
veni ultima lor încercare şi apoi vor primi darul vieţii veşnice. 

Frate Hull, tu ai fost batjocorit pentru cauza adevărului. Ai simţit 
puterea adevărului şi a unei vieţi fără sfârşit. Ai avut dovada măr- 
turiei Duhului lui Dumnezeu că I-ai aparţinut şi ai fost acceptat de 
El. Am văzut că, dacă te vei încinge din nou cu armura şi vei sta 
la post, împotrivindu-te diavolului şi luptând cu bărbăţie în luptele 
Domnului, vei fi biruitor şi în curând îţi vei lăsa armura deoparte şi 
vei purta cununa biruinţei. Oh, nu este oare îndestulătoare această 
moştenire? Nu a costat aceasta un preţ atât de scump, agonia şi 
sângele Fiului lui Dumnezeu? Fac apel la tine, în Numele Domnului, 

să te trezeşti. Îndepărtează de la tine amăgirea îngrozitoare pe care 
Satana a aruncat-o asupra ta. Apucă viaţa veşnică. Împotriveşte-te 
diavolului. Îngerii cei răi sunt în jurul tău, şoptindu-ţi la ureche, 
dându-ţi târcoale cu vise amăgitoare, fiind mulţumiţi că tu le dai 
ascultare. Oh, de dragul lui Hristos şi de dragul propriului tău su- 
flet, smulge-te de sub această influenţă teribilă înainte ca Duhul lui 
Dumnezeu să nu Se retragă cu totul de la tine. 


X K kK k x 


În Sabatul din 6 iunie 1863, mi-au fost arătate câteva lucruri cu 
privire la lucrarea lui Dumnezeu şi răspândirea adevărului. Predi- 
catorii şi membrii au prea puțină credință, prea puțină devoțiune şi 
evlavie adevărată. Poporul îl imită pe predicator şi astfel el are o 
foarte mare influenţă asupra lor. Frate Hull, Dumnezeu doreşte ca tu 
să te apropii mai mult de El, astfel să poţi apuca tăria Lui şi, printr-o 
credinţă vie, să poţi proclama mântuirea Sa, devenind un bărbat 
puternic. Dacă ai fi un bărbat consacrat, evlavios, atât la amvon, cât 
şi în afara acestuia, o puternică influenţă ar însoţi atunci predicarea 
ta. Tu nu îţi cercetezi cu atenţie propria ta inimă. Ai studiat multe 
lucrări pentru a avea cuvântări meticuloase, complete, plăcute; însă 
ai neglijat cel mai mare şi cel mai necesar studiu: cercetarea de 
sine. O cunoaştere deplină a propriei tale persoane, cu meditaţie 
şi rugăciune, ai lăsat-o printre lucrurile secundare. Succesul tău ca 
pastor depinde de felul în care îţi păstrezi propria ta inimă. Vei primi 
mai multă tărie dacă vei petrece o oră în fiecare zi în meditaţie şi 
întristare a inimii pentru greşelile pe care le faci şi pentru păcate, 
implorând iertarea plină de îndurare a lui Dumnezeu şi asigurarea 
iertării păcatelor, decât dacă ai petrece mai multe ore şi zile studiind 
cei mai capabili autori şi te-ai familiariza cu obiecțiile care sunt 
aduse credinţei noastre şi cu cele mai puternice dovezi în favoarea 
ei. 

Motivul pentru care predicatorii noştri realizează atât de puțin 
este că ei nu umblă cu Dumnezeu. Pentru majoritatea dintre ei, 
El înseamnă o zi de călătorie. Cu cât vei veghea mai îndeaproape 
asupra propriei tale inimi, cu atât mai mult vei fi tu însuți vegheat 
şi ocrotit, pentru ca, prin cuvintele şi faptele tale, să nu dezonorezi 
adevărul, să nu dai ocazie limbii calomniatoare să o ia pe urma ta 

şi a adevărului şi astfel să faci ca sufletele să fie pierdute datorită 
faptului că tu ai neglijat cercetarea de sine, examinarea inimii şi 
evlavia adevărată. Comportamentul sfânt al pastorului lui Hristos 
trebuie să fie o mustrare pentru creştinii cu o vieţuire deşartă, de 
formă. Razele adevărului şi sfinţeniei ce strălucesc din cuvintele 
voastre serioase, cereşti, vor convinge pe alţii şi îi vor conduce la 
adevăr, iar cei din jurul vostru vor fi siliţi să spună că Dumnezeu este 
cu acest om, cu adevărat. Neatenţia şi slăbiciunea aşa-zişilor pastori 
ai lui Hristos îi fac să aibă atât de puţină influenţă. Există mulţi 
creştini cu numele, dar numai puţini oameni ai rugăciunii. Dacă 
predicatorii noştri ar fi bărbaţi care se roagă mai mult în cămăruţă, 
care să pună în practică în familiile lor ceea ce predică şi care să-şi 
conducă familiile cu demnitate şi seriozitate, lumina lor ar străluci 
cu adevărat pentru cei din jur. 

Frate Hull, mi-a fost arătat că, dacă te-ai consacra lui Dumnezeu, 
dacă ai avea părtăşie cu El, dacă ai medita mult şi ai veghea asupra 
slăbiciunilor tale, dacă te-ai căi şi pocăi înaintea Domnului în cea 
mai adâncă umilinţă din cauza acestora, bizuindu-te pe El pentru 
tărie, tu te-ai angaja în cea mai bună lucrare în care te-ai implicat 
vreodată; pentru că astfel ai bea dintr-un izvor de apă vie şi ai putea 
da şi altora de băut din aceeaşi apă care te-a reînsufleţit şi te-a întărit 
şi pe tine. 

Stimate frate, dacă nu se va face o schimbare în caracterul tău 
creştin, vei pierde viaţa veşnică; pentru că vrăjmaşul nostru, care 
este foarte ocupat, îţi va prinde picioarele în cursa lui, iar dacă nu eşti 
aproape de Domnul Hristos, vei cădea în plasa lui. Te simţi tulburat 
şi neliniștit şi studiul este viaţa ta; însă uneori tu greşeşti subiectul. 
Când ar trebui să-ţi studiezi propria ta inimă, tu citeşti cărţi. Când ar 
trebui să te apropii, prin credinţă, tot mai mult de Hristos, tu studiezi 
cărți. Am văzut că tot studiul tău este inutil dacă nu te cercetezi cu 
credincioşie pe tine însuţi. Tu nu te cunoşti pe tine însuţi şi mintea ta 
zăboveşte doar puţin asupra lui Dumnezeu. Tu eşti încrezător în tine 
şi treci cu vederea faptul că eul trebuie să moară dacă vrei să fii un 
bun pastor pentru Hristos. În afara amvonului îţi lipseşte sobrietatea 
şi seriozitatea. Aceste lucruri contracarează lucrarea ta de la amvon. 

Încă, de când mi-a fost prezentat cazul tău în viziune, am văzut 
că îţi lipseşte ceva. Mintea ta nu este nobilă. Stai la amvon şi mâ- 
nuieşti cele mai sfinte, sacre şi înălţătoare adevăruri într-o manieră 

destoinică; însă, când tratezi unele dintre cele mai solemne subiecte, 
adesea aduci în atenţie ceva comic pentru a produce zâmbete, şi 
acest lucru distruge în mod frecvent puterea care însoţeşte întreaga 
ta cuvântare. Tu mânuieşti adevăruri solemne cu uşurinţă, însă nu 
le trăieşti, şi acesta este motivul pentru care lipseşte aprobarea ce- 
rească. Mulţi dintre cei pentru ale căror urechi ai fost pe plac vor 
vorbi despre cuvântarea iscusită, despre capabilul predicator, însă ei 
nu vor fi mai mult însuflețiți de necesitatea ascultării de adevăr decât 
înainte de a-l auzi. Ei merg înainte, călcând mai departe Legea lui 
Dumnezeu. Pastorul este cel care le-a plăcut lor, nu adevărul pe care 
acesta l-a rostit. Tu rămâi la o distanţă atât de mare de Dumnezeu, 
încât adevărul nu-şi poate face lucrarea. Tu trebuie să trăieşti religia 
în cămin, şi acest lucru îți va înălța familia şi soţia. Când eşti acasă, 
tu dai restricţiile la o parte şi te porți ca un copil, fără să ai asupra ta 
povara adevărului şi a lucrării. Tu nu poţi fi socotit un exemplu. 

Singura ta scăpare este să te cercetezi pe tine însuţi, lipsurile şi 
slăbiciunile tale. Nu înceta să veghezi asupra ta însuţi. Veghează mai 
îndeaproape asupra ta când eşti în familie. Veghează asupra ta când 
pleci de acasă. Tu îţi neglijezi datoriile din cămăruţă, îţi scoţi armura 
şi dai pe faţă un spirit de nesăbuinţă, care alungă îngerii din preajma 
ta şi a familiei tale. Nu neglija să-ţi cercetezi propria inimă acasă. Nu 
îţi revărsa toate sentimentele numai asupra familiei. Păstrează-ţi cele 
mai bune simţăminte ale inimii pentru a le devota lui Isus, care te-a 
răscumpărat cu sângele Său. Când eşti acasă, echipează-te tot timpul 
pentru slujirea Învăţătorului atunci când vei pleca de acasă. Dacă 
faci acest lucru, vei avea asupra ta armura în orice moment. Dorinţa 
cea mai înaltă a sufletului tău va fi să dai slavă lui Dumnezeu, să 
faci voia Lui pe pământ şi te vei încrede astfel cu bucurie în El. Nu 
vei mai fi atât de tulburat, ci vei avea un subiect continuu pentru 
meditaţie, consacrare şi sfințire. Am fost îndreptată către 1 Corinteni 
9, 27: „Ci mă port aspru cu trupul meu şi-l ţin în stăpânire, ca nu 
cumva, după ce am propovăduit altora, eu însumi să fiu lepădat.“ Ai 
o lucrare de făcut, aceea de a te înţelege pe tine însuţi. Nu te lăsa 
linguşit de remarcile pe care le fac unii fraţi neînţelepţi şi fără minte 
cu privire la eforturile tale. Dacă îţi laudă predicile, acest lucru să 
nu te încânte. Dacă binecuvântarea lui Dumnezeu însoţeşte lucrul 
tău, atunci roadele se vor vedea. Atunci predicarea ta nu doar va fi 
pe plac, ci va şi strânge suflete. 

Frate Hull, trebuie să te aperi în toate privinţele. Am văzut că 
orice lucru care face ca inima să fie împărţită, sau îndepărtează din 
inimă dragostea supremă pentru Dumnezeu, sau împiedică încrede- 
rea totală şi fără margini în El îţi supune caracterul şi ia forma unui 
idol. Am fost îndreptată către cea dintâi şi cea mai mare poruncă: 
„Să iubeşti pe Domnul, Dumnezeul tău, cu toată inima ta, cu tot 
sufletul tău şi cu tot cugetul tău“( Matei 22, 37 ). Nu este îngăduit ca 
sentimentele tale să se îndrepte într-altă parte decât spre Dumnezeu. 
Nimic nu trebuie să se interpună în calea iubirii noastre supreme 
sau a plăcerii pe care trebuie să o avem pentru El. Voința, dorinţele, 
planurile şi plăcerile tale trebuie să fie supuse. Tu ai ceva de învăţat 
— să-L înalţi pe Domnul Dumnezeu în inima ta, în vorbirea ta, în 
toate faptele tale; atunci Domnul Isus te poate învăţa, te poate ajuta, 
iar când îţi vei arunca năvodul în partea dreaptă a corăbiei, îl vei 
scoate la țărm plin cu peşti. Însă, fără ajutorul lui Hristos la arun- 
carea năvodului, s-ar putea să trudeşti săptămâni, luni şi ani fără să 
vezi prea multe roade. 

Am văzut că tu te simţi ispitit să simţi că fraţii tăi te măsoară, că 
vor să pună prea multe restricţii asupra ta. Însă ei nu vor decât ca 
tu să trăieşti conform cu învăţăturile din Cuvântul lui Dumnezeu, 
iar îngerii veghează asupra ta cu cea mai mare grijă. Tu trebuie să-ţi 
conformezi viaţa după Cuvântul lui Dumnezeu, pentru ca să poţi 
fi binecuvântat şi întărit în El, căci altfel vei cădea pe cale în timp 
ce predici altora şi tu însuţi vei fi lepădat. Însă tu poţi fi biruitor 
şi poţi obţine viaţa veşnică. Tu te smulgi din cursa lui Satana, însă 
el pregăteşte alte curse pentru tine. Dumnezeu te va ajuta şi te va 
întări dacă ÎL vei căuta cu stăruinţă. Însă cercetează-te cu atenţie. 
Pune în cumpănă fiecare motiv al inimii; ţinta ta să nu fie aceea de 
a ţine cuvântări strălucitoare în care să-l înalţi pe Moses Hull, ci să 
cauţi să-L înalți pe Hristos. Simplifică adevărul în faţa ascultătorilor 
tăi în aşa fel, încât chiar oamenii cei mai simpli să-l înţeleagă. Fă 
ca predicile tale să fie simple, pătrunzătoare şi solemne. Adu-i pe 
oameni în faţa unei decizii. Fă-i să simtă forţa vitală a adevărului. 
Dacă cineva îţi spune vreun cuvânt pentru a te linguşi, mustră-l tăios. 
Spune unor asemenea persoane că Satana te-a tulburat un timp cu 
aşa ceva şi că ei nu trebuie să-i mai dea ajutor în lucrarea lui. 

Când te afli printre surori, fii rezervat. Nu contează dacă ele 
gândesc despre tine că eşti nepoliticos. Dacă surorile, căsătorite sau 

necăsătorite, sunt prea familiare, respinge-le. Fii hotărât, neclintit, 
pentru ca ele să înțeleagă pentru totdeauna că tu nu încurajezi ase- 
menea slăbiciuni. Când te afli în fața tinerilor, fii întotdeauna serios, 
solemn. Am văzut că dacă tu şi fratele Loughborough faceți din 
Dumnezeu tăria voastră, prin voi va fi îndeplinită o lucrare pentru 
umilul Său popor, căci doi pot alcătui o oştire. Apropiați-vă mai mult 
unul de altul, rugaţi-vă împreună şi fiecare separat, simţiţi-vă liber 
unul faţă de celălalt. Fratele Hull trebuie să se încreadă în judecata 
fratelui Loughborough şi să asculte de sfatul şi povaţa lui. 

Pastorii care predică întreita solie îngerească trebuie să lucreze, 
având simţământul că Dumnezeu a pus asupra lor povara lucrării. 
Pastorii noştri nu vor duce lipsă dacă vor fi economi. Dacă duc 
lipsă, atunci, în orice poziţie ar fi aşezaţi, ei tot ar duce lipsă. Daţi-le 
ocaziile cele mai favorabile şi vor cheltui tot ce vor primi. Aşa a fost 
în cazul fratelui Hull. Unii ca aceştia au nevoie de un fond aproape 
inepuizabil, din care să tot ia pentru a fi mulţumiţi. 

Aceia care nu ştiu să se administreze înţelept în lucrurile vre- 
melnice, în general, nu ştiu nici în lucrurile spirituale. Ei nu pot 
zidi biserica. Poate că au daruri naturale sau sunt vorbitori iscusiţi, 
însă le lipseşte valoarea morală. S-ar putea să atragă mulţimi mari 
de oameni şi să stârnească impresii considerabile; însă, dacă vei 
căuta roadele, vei găsi foarte puţine sau poate chiar deloc. Asemenea 
bărbaţi sunt adesea pe deasupra lucrării şi îşi pierd dragostea pentru 
simplitatea Evangheliei. Ei nu sunt satisfăcuţi de adevărurile pe 
care le predică. Aşa a fost cazul fratelui Hull. El a dus lipsă de acel 
har care întemeiază sufletul în adevăr şi înnobilează caracterul unui 
bărbat. Este un lucru bun ca inima să fie întemeiată în har. Aceasta 
constituie temelia credinţei noastre. 

În locurile pe unde a ţinut cuvântări fratele Hull, oamenii au fost 
mulţumiţi cu spiritul lui lejer şi cu stilul lui deosebit de a predica, 
însă doar foarte puţini au îmbrăţişat adevărul în urma strădaniilor lui; 
şi chiar dintre aceştia, o bună parte au renunţat curând la credinţă. 
Mulţi au fost dezamăgiţi că roadele eforturilor lui sunt atât de puţine. 
Mi-a fost arătat motivul. Lipseau umilinţa, simplitatea, curăţia şi 
sfinţenia vieţii. El a crezut că lucrul său iscusit este inegalabil şi că 
lucrarea aproape n-ar exista dacă nu ar fi contribuţia lui; însă, dacă 
ar fi cunoscut greutăţile pe care le au lucrătorii autentici, care au 
încercat să-l ajute şi care au suferit din cauza lui, nu ar mai avea 
o părere atât de înaltă despre strădaniile sale. Modul lui de a lucra 
a fost o continuă povară pentru lucrare, aceasta prosperând mai 
degrabă fără contribuţia sa. Dorinţa fraţilor de a-l salva de la cădere 

i-a determinat să facă prea mult pentru el în privinţa mijloacelor de 
susţinere. Ei au fost mulţumiţi cu talentul lui de predicator, iar unii 
au fost atât de nechibzuiţi, încât l-au lăudat peste măsură, arătându-şi 
preferința hotărâtă pentru el, mai presus de alți fraţi predicatori care 
ar fi contribuit mai mult la înaintarea adevărului pretutindeni. Acest 
lucru i-a făcut rău. El nu a fost suficient de umil şi nu a avut suficient 
din harul lui Dumnezeu pentru a se putea împotrivi linguşirii fraţilor 
săi. Fie ca Dumnezeu să-i ajute pe aceşti fraţi să-şi dea seama de 
greşeala lor şi niciodată să nu-i mai facă rău vreunui frate pastor 
tânăr, linguşindu-l. 

Toţi aceia care doresc să se îndepărteze de rămăşiţa poporului 
lui Dumnezeu, pentru a-şi urma pornirile inimilor lor stricate, se 
vor arunca ei înşişi de bună-voie în mâinile lui Satana şi vor găsi 
această ocazie. Sunt şi alţii printre noi care sunt în pericol. Ei au o 
părere înaltă despre propria lor iscusinţă, în timp ce influenţa lor, în 
multe privinţe, a fost doar cu puţin mai bună decât cea a fratelui Hull. 
Dacă aceştia nu-şi vor reface pe deplin viaţa, pentru lucrare ar fi mai 
bine fără ei. Pastorii nesfinţiţi fac rău cauzei lui Dumnezeu şi sunt o 
povară grea asupra fraţilor lor. Este nevoie ca cineva să meargă pe 
urma lor pentru a le corecta greşelile şi pentru a-i întări pe cei pe 
care i-au slăbit ei şi i-au tras în jos prin influenţa lor. Ei sunt geloşi 
pe cei care au purtat poveri în lucrare, pe aceia care şi-ar sacrifica 
şi viaţa, dacă ar fi nevoie, pentru înaintarea cauzei adevărului. Ei 
socotesc că fraţii lor nu au motivații mai înalte decât ei. Procedând 
în acest fel cu pastorii, care sunt astfel supuşi ispitirilor lui Satana, li 
se face şi lor un rău şi în acelaşi timp se irosesc şi mijloace. Acest 
lucru le conferă influenţă şi îi aşează în poziţia în care pot face rău 
fraților lor şi cauzei lui Dumnezeu în modul cel mai profund. 

Mi-a fost arătat că îndoielile exprimate în legătură cu credin- 
cioşia poziţiei noastre şi inspiraţia Cuvântului lui Dumnezeu nu 
au produs atâtea dificultăţi câte susţin unii. Aceste greutăţi nu au 
legătură atât de mult cu Biblia sau cu dovezile în favoarea credinţei 
noastre cât cu propriile lor inimi. Cerinţele Cuvântului lui Dum- 
nezeu sunt prea mari pentru firea lor nesfinţită. „Fiindcă umblarea 
după lucrurile firii pământeşti este vrăjmăşie împotriva lui Dum- 
nezeu, căci ea nu se supune Legii lui Dumnezeu şi nici nu poate 
să se supună“( Romani 8, 7 ). Dacă pornirile inimii fireşti nu sunt 
tinute în frâu şi nu sunt stăpânite de influenţa sfinţitoare a harului 

lui Dumnezeu primit prin intermediul credinţei, gândurile inimii nu 
sunt curate şi sfinte. Condiţiile mântuirii aduse în atenţie în Cuvântul 
lui Dumnezeu sunt raţionale, simple şi pozitive, neîngăduind nimic 
mai puţin decât conformarea desăvârşită faţă de voia lui Dumnezeu 
şi curăţia inimii şi a vieţii. Noi trebuie să răstignim eul cu toate 
patimile lui. Noi trebuie să ne curăţim de orice întinăciune a cărnii 
şi a duhului, desăvârşindu-ne sfinţirea în temere de Dumnezeu. 

Aproape în toate cazurile în care oamenii nu sunt convinşi de 
inspiraţia Cuvântului lui Dumnezeu, acest lucru se datorează vieților 
lor nesfinţite, pe care acel cuvânt îl condamnă. Ei nu îi vor primi 
sfaturile şi mustrările pentru că acestea le scot la iveală calea lor 
greşită. Ei nu îi iubesc pe cei pe care ar dori să-i convertească şi ar 
pune restricţii asupra lor. Greutățile şi îndoielile care tulbură inima 
plină de vicii trebuie îndepărtate din faţa celui ce practică principiile 
curate ale adevărului. 

Mulţi au talente prin care ar putea face mult bine dacă acestea 
ar fi sfinţite şi folosite pentru cauza lui Hristos, dar cu care, de 
asemenea, pot face mult rău dacă le folosesc în slujba necredinţei 
şi a lui Satana. Înălţarea de sine şi poftele nenumărate ale firii 
vor perverti talentele şi vor face din ele un blestem în loc de o 
binecuvântare. Satana, arhiamăgitorul, are talente minunate. El fost 
odată un înger înălţat, alături de Domnul Hristos. A căzut datorită 
înălţării de sine, care a dezlănţuit o răscoală în ceruri, şi mulţi au 
căzut împreună cu el. 

După aceea, talentele şi iscusinţa lui au fost folosite împotriva 
stăpânirii lui Dumnezeu, căutând să-i determine pe cât mai mulţi 
să dispreţuiască autoritatea cerurilor. Aceia care sunt fermecaţi de 
maiestatea lui satanică pot alege să-l imite pe acest general căzut şi 
să împărtăşească în final soarta lui. 

Curăţia vieţii duce la rafinarea ei, lucru care îi face pe cei ce 
o deţin să se îndepărteze tot mai mult de urâţenia şi îngăduirea 
păcatului. Unii ca aceştia nu se vor îndepărta de adevăr, nu vor 
ceda şi nu vor pune la îndoială inspiraţia Cuvântului lui Dumnezeu. 
Dimpotrivă, ei se vor angaja în studiul zilnic al Cuvântului sacru 
cu un interes mereu crescând, iar dovezile creştinismului şi ale 
inspiraţiei îşi vor imprima impresiile în minte şi viaţă. Cei care 
iubesc păcatul se îndepărtează de Biblie, le va plăcea să se îndoiască 
şi vor deveni şovăielnici în ceea ce priveşte principiile. Ei vor primi 

şi vor susţine teorii false. Unii ca aceştia vor pune păcatele oamenilor 
pe seama împrejurărilor, iar când omul ajunge să comită un păcat 
mare, ei îl privesc cu milă, în loc să îl socotească un nelegiuit care 
trebuie pedepsit. Acestea sunt lucrurile pe care le va face întotdeauna 
o inimă stricată, depravată, care în decursul timpului va da pe faţă 
toate trăsăturile firii decăzute. Printr-un proces general, oamenii 
desfiinţează pe dată păcatul, pentru a putea evita necesitatea reformei 
şi efortului individual. Pentru a se elibera de obligaţia de a face 
vreun efort în prezent, mulţi sunt gata să socotească zadarnice toată 
lucrarea şi eforturile lor de pe parcursul vieţii, cât au urmat principiile 
sacre ale Cuvântului lui Dumnezeu. Nevoia de filozofare a fratelui 
Hull îşi are fortăreaţa în stricăciunea inimii lui. Dumnezeu cheamă 
oameni care să meargă să lucreze în câmpul Său gata pentru seceriş, 
iar dacă sunt umili, devotați şi credincioşi, ei vor lua coroanele pe 
care le pierd aceşti pastori care, în privinţa credinţei, sunt nişte 
oameni destrăbălaţi. 

Pe data de 5 noiembrie 1862, mi-a fost arătat că unii oameni îşi 
înţeleg greşit chemarea. Ei cred că un bărbat care nu poate munci 
efectiv sau care nu are un spirit de afacerist este bun de pastor. Mulţi 
fac o mare greşeală în această privinţă. Un bărbat care nu se pricepe 
la afaceri poate să ajungă pastor, însă el va fi lipsit de acele calităţi 
pe care trebuie să le aibă orice pastor, pentru a-şi administra în mod 
înţelept comunitatea şi a fi de folos lucrării. Însă, atunci când este 
bun la amvon, dar, ca şi fratele Hull, nu se pricepe la administraţie, 
un pastor nu trebuie să pornească niciodată singur. Un altul trebuie 
să meargă alături de el pentru a-i suplini lipsa şi a conduce în locul 
lui. Şi chiar dacă acest lucru poate fi umilitor, el trebuie să dea 
atenţie judecății şi sfatului însoţitorului său, aşa cum un orb trebuie 
să meargă după unul care poate vedea. În acest fel, el va scăpa de 
multe primejdii care i s-ar putea dovedi fatale, dacă ar fi lăsat singur. 

Progresul cauzei lui Dumnezeu depinde mult de pastorii care 
lucrează pe ogorul Evangheliei. Cei care predică altora adevărul 
trebuie să fie devotați, oameni gata de sacrificiu, credincioşi, care 
înţeleg lucrul pe care îl au de făcut şi vor să facă binele, deoarece 
ei ştiu că Dumnezeu este Cel ce i-a chemat în lucrare, oameni care 
simt valoarea sufletelor şi care vor purta poveri şi răspunderi. Un 
lucrător competent este cunoscut după lucrarea lui desăvârşită. 

Sunt doar puţini predicatori printre noi. Şi deoarece lucrarea 
lui Dumnezeu are nevoie de mult ajutor, unii au ajuns să creadă că 
oricine vrea să fie pastor este acceptat. Unii au socotit că cei care se 
roagă fără greutate în adunare sunt buni să meargă ca lucrători. Şi 
înainte de a fi încercaţi sau de a putea arăta vreo roadă a lucrării lor, 
aceşti bărbaţi pe care Dumnezeu nu i-a trimis au fost încurajați şi 
linguşiţi de unii fraţi lipsiţi de experienţă. Însă lucrarea făcută scoate 
la iveală caracterul lucrătorului. Ei dezbină şi seamănă confuzie, 
nu adună şi nu zidesc. Câţiva s-ar putea să primească adevărul ca 
urmare a eforturilor lor, însă aceştia, în general, nu se ridică mai sus 
decât cei de la care au aflat adevărul. Aceeaşi lipsă care le-a marcat 
viaţa va fi văzută şi în convertiţii lor. 

Succesul cauzei noastre nu depinde de numărul mare de pastori, 
ci este de cea mai mare importanţă ca aceia care fac lucrarea lui 
Dumnezeu să fie bărbaţi care să simtă cu adevărat povara şi sfinţenia 
lucrării la care El i-a chemat. Câţiva oameni credincioşi, gata de 
sacrificiu, mici în ochii lor, pot face mult mai mult bine decât un 
număr mare de oameni necalificaţi pentru lucrare, încrezători în ei 
înşişi şi care se laudă cu talentele lor. O parte dintre aceştia, care 
mai degrabă ar face nişte treburi acasă, fac necesar ca aproape tot 
timpul pastorii credincioşi să meargă pe urma lor, pentru a îndrepta 
influenţa stricăcioasă a acestora. Utilitatea viitoare a pastorilor tineri 
depinde mult de felul cum abordează ei lucrarea. Fraţi care au cauza 
lui Dumnezeu pe inimă sunt atât de nerăbdători să vadă adevărul 
înaintând, încât sunt în primejdia de a face prea mult pentru pastorii 
care nu au fost încercaţi, ajutându-i în mod liber cu mijloace şi 
dându-le cale liberă. Cei care intră în ogorul Evangheliei trebuie 
să-şi dobândească ei înşişi o anumită reputaţie, chiar dacă acest lucru 
se va realiza prin încercări şi lipsuri. Ei trebuie să dea dovadă mai 
întâi de destoinicie în lucrare. 

Fraţii cu experienţă trebuie să poarte de grijă; şi, în loc să aştepte 
ca aceşti predicatori tineri să îi ajute şi să îi conducă, ei trebuie să 
simtă asupra lor răspunderea de a purta de grijă acestor predicatori 
tineri, de a-i instrui, sfătui şi conduce, de a dovedi o grijă părintească 
faţă de ei. Predicatorii tineri trebuie să fie ordonaţi, să aibă un scop 
precis şi mintea la lucru, astfel încât să nu mănânce pâinea nimănui 
pe degeaba. Ei nu trebuie să meargă din loc în loc, prezentând unele 
puncte ale credinţei noastre care să stârnească prejudecăţi, şi apoi să 

plece înainte ca dovezile în favoarea adevărului prezent să nu fie nici 
pe jumătate prezentate. Bărbaţii tineri care consideră că au o datorie 
în privinţa lucrării nu trebuie să-şi asume răspunderea de a predica 
adevărul până când nu au folosit ei înşişi privilegiul de a fi fost sub 
influenţa unui predicator mai cu experienţă, ordonat în lucrul lui; ci 
trebuie să înveţe de la el, aşa cum învaţă un elev de la învățătorul 
lui. Ei nu trebuie să umble încoace şi încolo, fără o anumită ţintă 
sau fără a avea anumite planuri pe care să le aducă la îndeplinire în 
lucrarea lor. 

Unii care au doar puţină experienţă şi sunt cel mai puţin calificaţi 
pentru a propovădui adevărul sunt cei din urmă în a cere sfat şi 
povaţă de la fraţii lor mai cu experienţă. Ei se consideră pastori şi se 
aşează la acelaşi nivel cu cei care au avut o experienţă îndelungată 
şi încercată şi nu sunt mulţumiţi până ce nu ajung să conducă, 
gândind că, dacă sunt pastori, ei ştiu tot ce trebuie să ştie. Aceşti 
predicatori duc lipsă de adevărata cunoaştere de sine. Ei nu sunt 
modegşti, aşa cum s-ar cuveni, şi au totodată o părere prea înaltă cu 
privire la capacităţile lor. Pastorii cu experienţă, care îşi dau seama 
de sfinţenia lucrării şi simt greutatea ei asupra lor, sunt grijulii cu ei 
înşişi. Ei consideră că este un privilegiu să se sfătuiască cu fraţii lor 
şi nu se supără dacă li se fac recomandări cu privire la planurile lor 
de lucru sau la modul în care vorbesc. 

Acei pastori care provin din diferite denominaţiuni şi au îmbrăţi- 
şat întreita solie îngerească doresc adesea ca ei să-i înveţe pe alţii, 
în loc ca ei să înveţe de la alţii. Mulţi au foarte multe lucruri de 
dezvăţat înainte de a putea învăţa pe deplin principiile adevărului 
prezent. Pastorii vor face mult rău cauzei lui Dumnezeu înrolându-se 
în lucrarea pentru alţii, atâta timp cât mai există o lucrare atât de 
mare de făcut pentru ei înşişi, pentru a putea fi în stare să facă ceea 
ce trebuie pentru cei necredincioşi. Dacă ei sunt necalificaţi pentru 
lucrare, va fi necesară lucrarea a doi sau trei pastori credincioşi, care 
să meargă pe urma lor pentru a îndrepta relele produse de ei. Până 
la urmă, va fi mai de folos pentru cauza lui Dumnezeu să-i întreţină 
pe unii ca aceştia ca să stea acasă şi să nu facă rău lucrării din câmp. 

Unii cred despre predicatori că sunt în mod special inspirați, 
singurele mijloace prin care ar putea vorbi Domnul. Dacă cei în 
vârstă sau cu o experienţă mai îndelungată văd anumite slăbiciuni 
la un pastor şi îi sugerează anumite îmbunătăţiri în deprinderile pe 

care le are, în tonul vocii sau în gesturi, uneori acesta se simte jignit 
şi gândeşte că Dumnezeu l-a chemat aşa cum este el, că puterea este 
a lui Dumnezeu, şi nu a lui însuşi, şi că Dumnezeu trebuie să facă 
lucrarea pentru el, că el nu predică după înţelepciunea omenească şi 
aşa mai departe. Este o greşeală să crezi că un om nu poate predica 
până nu ajunge la un anumit grad de exaltare. Bărbaţi care sunt astfel 
dependenţi de sentimente s-ar putea să fie de folos la rugăciune, atunc 
îcând ceea ce simt şi redau este autentic; însă ei nu vor fi niciodată 
lucrători buni, purtători de poveri. Când lucrarea merge greu şi 
când totul pare descurajator, cel care este sentimental şi depinde de 
simţăminte nu este pregătit să-şi aducă vreo contribuţie în purtarea de 
poveri. Cât de important este, în vremuri de descurajare şi întuneric, 
să avem bărbaţi care judecă cu calm, care nu depind de circumstanţe, 
care se încred în Dumnezeu şi care lucrează mai departe, chiar dacă 
este întuneric, aşa cum lucrează pe lumină. Bărbaţii care Îi slujesc 
lui Dumnezeu din principiu, deşi pot fi încercaţi în credinţa lor, vor 
fi văzuţi bizuindu-se cu totul numai pe braţul lui Iehova, care nu dă 
greş niciodată. 

Predicatorii tineri şi bărbaţii care au fost odată pastori, care au 
fost neciopliţi, grosolani în privinţa manierelor lor, dovedind prin 
vorbirea lor că nu sunt cu totul decenţi şi curaţi, nu sunt potriviţi 
pentru a se angaja în această lucrare până nu dovedesc că în ei a avut 
loc o reformă totală. Un cuvânt rostit în mod neînţelept poate face 
mai mult rău decât tot binele pe care l-au făcut în adunările pe care 
le-au ţinut. Ei părăsesc standardul adevărului care trebuie înălţat, 
coborându-l până în ţărână în faţa comunităţii. În general, convertiţii 
lor nu se ridică mai presus de standardul ridicat pentru ei de către 
pastori. Oamenii care stau între cei vii şi cei morţi trebuie să fie 
destoinici. Pastorul trebuie să vegheze în fiecare clipă. El lucrează 
pentru înălţarea altora, aducându-i pe platforma adevărului. El să 
arate cel dintâi celor din jurul lui că adevărul a lucrat ceva pentru 
el. Trebuie să fie conştient de răul şi grosolănia acestor expresii 
vulgare şi ar trebui să lase la o parte şi să dispreţuiască orice lucru 
de acest fel. Dacă nu face acest lucru, convertiţii lui îl vor lua pe el 
ca model. Iar când pastorii credincioşi merg pe urma lui pentru a-i 
corecta greşelile şi a lucra cu cei convertiți, aceştia se vor scuza, dând 
vina pe pastor. Dacă le condamni felul lor de a fi, ei se vor întoarce 
spre tine şi te vor întreba: De ce încurajați şi susţineţi oameni ca 

să meargă să predice altora, celor păcătoşi, când ei înşişi sunt nişte 
păcătoşi? 

Lucrarea în care suntem noi angajaţi este o lucrare solemnă şi 
plină de răspundere. Cei care slujesc prin cuvânt şi învăţătură trebuie 
să fie ei înşişi modele de fapte bune. Ei trebuie să fie exemple de 
sfinţenie, curăţie şi ordine. Înfăţişarea slujitorului lui Dumnezeu, atât 
la amvon, cât şi în afara acestuia, trebuie să fie aceea a unui predicator 
viu. El poate realiza mult mai mult prin exemplul său de evlavie 
decât doar predicând de la amvon, dar având o influenţă în afara 
acestuia ce nu este vrednică de imitat. Aceia care lucrează pentru 
această cauză duc lumii cel mai înalt adevăr care a fost vreodată 
încredinţat muritorilor. 

Bărbaţii aleşi de Dumnezeu pentru lucrarea Sa vor face dovada 
înaltei lor chemări şi vor considera că este cea mai mare datorie a lor 
de a creşte şi a se dezvolta până când vor deveni lucrători destoinici. 
Iar atunci când doresc stăruitor să-şi cultive talantul încredinţat lor 
de Dumnezeu, ei vor fi ajutaţi în mod judicios. Însă încurajările 
care li se dau nu trebuie să fie linguşitoare, căci Satana însuşi face 
destul în această privinţă. Bărbaţii care gândesc că au datoria de a 
predica nu trebuie încurajați în a se lăsa de îndată, pe ei şi familiile 
lor, în seama fraţilor ca să-i susţină. Ei nu sunt demni de acest 
lucru până când nu arată roade bune ale lucrării lor. Există acum 
primejdia de a face rău predicatorilor tineri şi acelora care au puţină 
experienţă, prin linguşire şi prin a-i scuti de poverile vieţii. Când nu 
predică, ei trebuie să facă tot ce le stă în putinţă pentru a se întreţine. 
Aceasta este cea mai bună cale de a testa natura chemării lor la 
predicare. Dacă doresc să predice doar ca să fie întreţinuţi ca pastori, 
iar biserica merge bine, ei vor părăsi curând lucrarea de predicare 
şi se vor îndrepta spre o afacere mai profitabilă. Pavel, predicatorul 
cel mai elocvent, convertit în mod miraculos pentru Dumnezeu spre 
a face o lucrare specială, nu s-a scutit de muncă. El spune: „Până 
în clipa aceasta suferim de foame şi de sete, suntem goi, chinuiţi, 
umblăm din loc în loc, ne ostenim şi lucrăm cu mâinile noastre; când 
suntem ocărâţi, binecuvântăm; când suntem prigoniţi, răbdăm“( 1 
Corinteni 4, 11.12 ). „N-am mâncat de pomană pâinea nimănui; ci, 
lucrând şi ostenindu-ne am muncit zi şi noapte, ca să nu fim povară 
nimănui dintre voi.“( 2 Tesaloniceni 3, 8 ) 

Mi-a fost arătat că mulţi nu apreciază aşa cum ar trebui talentele 
care sunt printre ei. Unii fraţi nu înţeleg ce fel de dar, în vederea 
predicării, ar fi mai eficient pentru înaintarea cauzei adevărului, 
gândindu-se doar la satisfacerea prezentă a sentimentelor lor. Fără a 
reflecta, ei preferă un vorbitor care manifestă un zel considerabil în 
predicarea lui, folosindu-se de anecdote pentru a face pe plac urechii 
şi a anima mintea pentru un moment, însă fără să lase o impresie 
care să dureze. În acelaşi timp, ei apreciază mai puţin pe predicatorul 
care a studiat şi s-a rugat ca să poată prezenta înaintea poporului 
dovezi prin care să susţină poziţia noastră într-o manieră calmă şi 
într-o desfăşurare bine închegată. Lucrarea acestuia nu este apreciată 
şi adesea el este tratat cu indiferenţă. 

Un om poate predica într-o manieră plină de duh pentru a gâdila 
urechea, însă fără a transmite nici o idee nouă sau ceva de folos 
minţii. Impresiile primite printr-o asemenea predicare nu durează 
mai mult decât se aude vocea vorbitorului. Când se caută roadele 
unui astfel de lucru, foarte puţine se pot găsi. Aceste daruri fireşti nu 
sunt atât de folositoare pentru înaintarea adevărului ca acel dar ce 
poate fi încercat în locuri grele, dificile. În lucrarea de propovăduire 
a adevărului este necesar ca poziţia noastră să fie susţinută bine 
cu dovezi din Scriptură. Afirmațiile îl pot aduce la tăcere pe cel 
necredincios, însă nu îl vor convinge. Credincioşii nu sunt singurii 
pentru care sunt trimişi lucrătorii în câmp. Mântuirea sufletelor 
constituie marele obiectiv. 

Unii fraţi au greşit în această privinţă. Ei au considerat că fratele 
C. a fost omul potrivit pentru a lucra în Vermont şi că el putea realiza 
mai mult decât oricare alt pastor din acel stat. Unii ca aceştia nu văd 
lucrurile dintr-un punct de vedere corect. Fratele C. poate vorbi în 
aşa fel, încât să trezească interesul unei adunări, însă, dacă aceasta 
ar fi tot ce este necesar pentru a fi un predicator cu succes, atunci ar 
fi mulţi fraţi şi multe surori potriviţi. Însă acesta nu este un lucrător 
profund; nu te poţi baza pe el. El nu e de nici o nădejde când biserica 
trece prin încercări. El nu are experienţă, judecată şi discernământ 
pentru a fi de vreun folos bisericii, când trece prin necazuri. Nu a 
fost un bărbat destoinic, meticulos în lucrurile vremelnice şi, deşi 
nu are decât o familie mică, a avut nevoie de susţinere mai mult sau 
mai puţin. Aceeaşi lipsă se dovedeşte în lucrurile spirituale ca şi în 
cele vremelnice. Dacă s-ar fi procedat de la început corect cu el în 

privinţa predicării, acum ar fi putut fi de ceva folos cauzei. Fraţii lui 
i-au făcut rău, ajutându-l prea mult şi lăsând asupra lui doar câteva 
dintre poverile vieţii, până când el a ajuns să creadă că lucrarea pe 
care o face el este de cea mai mare însemnătate. Ar fi vrut ca fraţii 
lui să-l ajute într-atât, încât să-l scutească complet de griji. El nu a 
muncit suficient pentru a-şi menţine muşchii în formă, spre binele 
sănătăţii sale. 

El nu este capabil să zidească biserici. Când simte că vine asupra 
lui necazul dacă nu predică Evanghelia, aşa cum au simţit predicato- 
rii care s-au sacrificat în trecut, atunci el ar trebui, ca şi aceştia, să 
lucreze cu mâinile lui o parte din timp, pentru a câştiga bani spre 
a-şi întreţine familia şi pentru a nu mai fi o povară pentru biserică; şi 
apoi el va putea merge înainte nu doar pentru a predica, ci şi pentru 
a salva suflete. Eforturile făcute în acest spirit vor realiza ceva. El a 
fost mare în propriii lui ochi, s-a socotit egal cu oricare alt lucrător 
din Vermont şi a considerat că trebuie pus în rând cu ei şi consultat în 
problemele de afaceri ale bisericii, în timp ce el nu şi-a dobândit nici 
o reputaţie şi nici nu s-a dovedit vrednic de aşa ceva. Ce sacrificiu 
de sine şi ce devotament a dovedit el pentru biserică? Ce primejdii 
sau greutăţi a îndurat el pentru ca fraţii să se încreadă în el şi să-l 
trimită oriunde, ca lucrător cu o influenţă spre bine? 

Fraţii din Vermont au trecut cu vederea valoarea morală a unor 
bărbaţi, ca fraţii Bourdeau, Pierce şi Stone, care au o experienţă 
profundă şi a căror influenţă a câştigat încrederea comunităţii. Vieţile 
lor pline de sârguinţă şi consecvență au făcut din ei predicatori vii, 
care au vorbit zilnic, iar lucrarea lor a înlăturat o mare parte din 
prejudecăţi, a strâns laolaltă şi a zidit. Cu toate acestea, fraţii nu au 
apreciat lucrul acestor bărbaţi, în timp ce s-au mulţumit cu cel al 
unora care nu au suportat să fie puşi la probă sau încercaţi şi care nu 
pot arăta decât puţine roade ale lucrării lor. 


X kK kK k x 


[449] 


[450] 


Soţia pastorului 


Pe data de 5 iunie 1863, mi-a fost arătat că Satana este întotdea- 
una la lucru pentru a-i descuraja şi abate de la calea cea dreaptă pe 
pastorii pe care Dumnezeu i-a ales pentru a predica adevărul. Calea 
cea mai eficientă prin care poate lucra este influenţa căminului, prin 
soțiile neconsacrate. Dacă poate lua în stăpânire minţile acestora, 
el poate, prin intermediul lor, să aibă acces la soţ, care, prin cuvânt 
şi învăţătură, lucrează la câştigarea de suflete. Am fost îndreptată 
spre avertizările pe care le-a dat Dumnezeu în mod repetat şi spre 
datoriile soțiilor de pastori; totuşi, aceste avertizări nu au avut o 
influenţă de durată. 

Mărturiile date au avut efect, dar pentru scurtă vreme. Lumina a 
fost urmată doar parţial. Ascultarea şi devotamentul faţă de Dumne- 
zeu au fost date uitării, mulți pierzând din vedere datoria sfântă de a 
valorifica lumina şi privilegiile date şi de a umbla ca nişte copii ai 
luminii. Dacă vălul ar putea fi dat la o parte şi s-ar putea vedea totul 
aşa cum este privit în ceruri, ar exista atunci o trezire şi fiecare s-ar 
întreba cu teamă: „Ce să fac ca să fiu mântuit?“ 

Soţia de pastor care nu este devotată lui Dumnezeu nu este de 
ajutor soţului ei. În timp ce el insistă asupra necesităţii purtării 
Crucii şi îndeamnă la tăgăduire de sine, exemplul de fiecare zi al 
soţiei sale contrazice adesea predicile lui şi le distruge puterea. În 
felul acesta, ea devine un mare obstacol şi îl îndepărtează adesea pe 
soţul ei de Dumnezeu şi de datoria sa. Ea nu îşi dă seama ce păcat 
comite. În loc de a încerca să fie de folos, căutând să ajute sufletele 
cu dragoste în nevoile pe care le au, ea se dă înapoi de la datorie 
şi preferă o viaţă nefolositoare. Ea nu este constrânsă de puterea 
dragostei lui Hristos şi de principii altruiste, sfinte. Ea nu vrea să 
facă voia lui Dumnezeu, să lucreze împreună cu soţul ei, cu îngerii 
şi cu Dumnezeu. Când soţia pastorului îşi însoţeşte soţul în lucrarea 
misionară de a salva suflete, este un mare păcat ca ea să-l împiedice 
în lucrarea lui, dovedind o dispoziţie nemulțumită. Şi totuşi, în loc 
să-l ajute cu toată inima în lucrarea lui, căutând orice ocazie de a-şi 

uni interesele şi lucrarea cu a lui, ea adesea caută să-şi facă viaţa cât 
mai uşoară şi mai plăcută. Dacă lucrurile din preajma lor nu sunt atât 
de plăcute pe cât i-ar plăcea ei să fie ( aşa cum nu vor fi niciodată 
), ea nu trebuie să-şi îngăduie sentimente nostalgice; sau, prin lipsa 
optimismului şi a unor plângeri rostite, să-şi necăjească soţul şi să-i 
îngreuieze şi mai mult sarcina şi poate prin nemulţumirea ei să-l 
îndepărteze de locul unde ar fi putut face bine. Ea nu trebuie să 
distragă atenţia soţului ei de la lucrarea de salvare a sufletelor şi să o 
îndrepte spre stările ei de moment, pentru a-şi satisface sentimentele 
capricioase şi nemulţumite. 

Dacă s-ar uita pe ea însăşi şi ar lucra pentru a-i ajuta pe alţii, 
dacă ar discuta şi s-ar ruga cu sufletele sărmane şi s-ar purta ca şi 
cum mântuirea lor ar fi de mai mare importanţă decât orice altceva, 
ea nu ar mai avea timp să fie melancolică. Ar simţi de la o zi la alta 
o dulce satisfacţie, ca răsplată pentru munca ei neegoistă; nu-l pot 
numi sacrificiu, pentru că unele dintre soțiile pastorilor noştri nu ştiu 
ce înseamnă să sacrifici sau să suferi pentru adevăr. 

În anii dinainte, soțiile de pastori au îndurat lipsuri şi persecuție. 
În timp ce soţii lor sufereau închisoare şi uneori chiar moartea, aceste 
femei nobile, gata de sacrificiu de sine, sufereau împreună cu ei, iar 
răsplata lor va fi egală cu cea acordată soţului. Doamna Boardman 
şi doamna Judsons au suferit pentru adevăr, au suferit împreună cu 
soţii lor. Ele şi-au sacrificat familiile şi prietenele în sensul deplin al 
cuvântului, pentru a fi de ajutor soţilor lor în lucrarea de iluminare 
a acelora care zăceau în întuneric şi a le descoperi tainele ascunse 
ale Cuvântului lui Dumnezeu. Vieţile lor erau în continuă primejdie. 
Salvarea de suflete era principala lor ţintă, şi pentru aceasta erau 
gata să sufere cu bucurie. 

Mi-a fost arătată viaţa Domnului Hristos. Când tăgăduirea de 
sine şi sacrificiul Său sunt comparate cu încercările şi suferinţele 
unora dintre soțiile pastorilor noştri, nu se poate găsi nimic din ceea 
ce se numeşte sacrificiu. Dacă soţia pastorului spune cuvinte de 
nemulţumire şi descurajare, influenţa asupra soţului este descuraja- 
toare şi tinde să-i strice lucrarea, mai ales dacă acesta este dependent 
de încurajări. Trebuie oare ca pastorul, în aceste împrejurări, să fie 
stânjenit sau smuls de la câmpul lui de lucru pentru a satisface senti- 
mentele soţiei sale, care se nasc dintr-o lipsă de voinţă de a-şi face 
datoria? De dragul lui Hristos şi al datoriei, soţia trebuie să-şi pună 

în acord dorinţele şi plăcerile cu datoria pe care o are şi să renunţe 
la sentimentele ei egoiste. Satana este mereu preocupat să afecteze 
lucrarea pastorilor prin influenţa egoistă, iubitoare de tihnă a soțiilor 
lor. 

Dacă o soţie de pastor îşi însoţeşte soţul în călătoriile sale, ea 
nu trebuie să caute nici o plăcere pentru ea însăşi, nu trebuie să 
plece în vizite, să facă să fie aşteptată, ci să lucreze împreună cu 
el. Ea trebuie să-şi unească interesele cu ale lui pentru a face bine. 
Trebuie să fie binevoitoare în a-şi însoţi soţul, dacă grijile casei nu o 
împiedică şi trebuie să-l ajute în lucrarea de salvare a sufletelor. Cu 
blândeţe şi umilinţă şi totuşi cu demnitate nobilă, ea trebuie să aibă 
o influenţă determinantă asupra minţii celor din jurul ei; trebuie să-şi 
facă partea ei şi să-şi ducă povara şi crucea în cadrul adunării, la 
altarul familiar şi în discuţia de la gura sobei. Oamenii aşteaptă acest 
lucru şi ei au dreptul să aştepte acest lucru. Dacă aceste aşteptări nu 
sunt împlinite, influenţa soţului, este mai mult de jumătate distrusă. 
Soţia pastorului poate face mult dacă doreşte. Dacă are un spirit de 
sacrificiu de sine şi dragoste pentru suflete, ea poate face împreună 
cu el aproape tot atât bine cât el. 

O soră care lucrează pentru cauza adevărului poate înţelege şi 
ajunge la anumite cazuri la care soţul ei nu poate avea acces. Soţia 
pastorului are o răspundere pe care nu trebuie şi nu poate să o 
îndepărteze cu uşurinţă. Dumnezeu îi va cere talantul încredinţat 
ei, cu dobândă. Ea trebuie să lucreze cu sârguinţă, cu credincioşie 
şi în unire cu soţul ei pentru salvarea sufletelor. Ea nu trebuie să 
vorbească niciodată de dorinţele sau plăcerile ei, sau să exprime 
dezinteres faţă de lucrarea soţului ei, sau să întreţină sentimente 
nostalgice, de nemulţumire. Toate aceste înclinații fireşti trebuie 
depăşite. Ea are de atins în mod negreşit un scop în viaţă. Cum să 
procedeze cu luptele cu aceste sentimente, cu plăcerile şi gusturile 
fireşti? Acestea trebuie sacrificate cu bunăvoință şi în mod hotărât, 
pentru a putea face ceea ce este bine şi a salva suflete. 

Soţiile de pastori trebuie să ducă o viaţă devotată, o viaţă de 
rugăciune. Însă unele dintre ele s-ar bucura de o religie în care 
nu există cruce şi care nu necesită tăgăduire de sine sau efort din 
partea lor. În loc să stea cu demnitate pe propriile lor picioare, 
bizuindu-se pe Dumnezeu pentru putere şi aducându-și la îndeplinire 
răspunderea, ele au fost mult prea mult timp dependente de alţii în 

ce priveşte viaţa lor spirituală. Dacă s-ar bizui cu o încredere ca de 
copil pe Dumnezeu şi dacă s-ar îndrepta cu tot devotamentul spre 
Isus, depinzând pentru viaţă de El, viţa cea vie, cât de mult bine 
ar putea face şi cât de mult i-ar putea ajuta pe alţii, ce sprijin ar fi 
pentru soţii lor şi ce răsplată vor avea la sfârşit! „Bine, rob bun şi 
credincios“ va fi o melodie plăcută pentru urechile lor. Cuvintele 
„intră în bucuria Stăpânului tău“ vor răsplăti de o sută de ori toate 
suferinţele şi încercările îndurate pentru salvarea sufletelor. 

Cei care nu îşi cultivă talantul pe care Dumnezeu li l-a încredinţat 
vor pierde viaţa veşnică. Cei care au adus doar puţin folos în lume 
vor fi răsplătiți în mod corespunzător, după faptele lor. Când totul 
merge bine, ei sunt duşi de val; însă, când e nevoie să prindă cu 
putere vâsla şi să vâslească în contra vântului şi a curentului, se pare 
că nu se găseşte nici o vlagă în caracterul lor creştin. Ei nu se vor 
obosi să lucreze, ci îşi vor lăsa deoparte vâslele şi se vor lăsa cu 
nepăsare să fie duşi de curent la vale. Ei rămân în general în această 
stare până când cineva ia povara şi lucrează cu sârguinţă şi energie 
pentru a-i împinge împotriva curentului. De fiecare dată când se lasă 
astfel pradă nepăsării, ei pierd din tărie şi sunt înclinați să lucreze 
mai puţin pentru cauza lui Dumnezeu. Doar biruitorul credincios va 
câştiga slava veşnică. 

O soţie de pastor trebuie să aibă întotdeauna o influenţă hotărâtă 
asupra celor din jurul ei şi ea va fi ori un ajutor, ori un mare obstacol. 
Ea ori adună cu Hristos, ori risipeşte. Soţilor pastorilor noştri le 
lipseşte un spirit misionar, gata de sacrificiu de sine. Pe primul loc 
se pune eul, iar Hristos pe al doilea sau chiar pe al treilea. Niciodată 
pastorul nu trebuie să-şi ia soţia cu el decât dacă ştie că aceasta îi 
este un ajutor în cele spirituale, că poate suporta, îndura şi suferi spre 
a face bine şi a fi de folos sufletelor de dragul lui Hristos. Cele care 
îşi însoțesc soţii trebuie să lucreze în unire împreună cu aceştia. Nu 
trebuie să se aştepte să fie ferite de necazuri şi dezamăgiri. Ele nu 
trebuie să dea prea multă atenţie plăcerilor lor. Ce au a face aceste 
simţăminte cu datoria? 

Mi-a fost citat cazul lui Avraam. Dumnezeu i-a spus: „la pe fiul 
tău, pe singurul tău fiu, pe care-l iubeşti, pe Isaac, du-te în ţara Moria 
şi adu-l ca ardere de tot acolo, pe un munte pe care ţi-l voi spune.“ 
Geneza 22, 2 ). Avraam L-a ascultat pe Dumnezeu. El nu a ţinut 
seama de sentimentele sale, ci, cu o nobilă încredere şi credinţă în 

Dumnezeu, s-a pregătit pentru călătorie. Cu inima sfâşiată de durere, 
a privit către mama iubitoare, mulţumită, care îl sorbea din priviri, 
cu profundă afecţiune, pe fiul făgăduinţei. Însă el şi-a luat fiul cu 
sine. Avraam a suferit, dar nu a îngăduit ca voinţa lui să se ridice în 
răzvrătire împotriva voinţei lui Dumnezeu. Simţul datoriei, simţul 
asprei datorii era singurul care îl stăpânea. El nu a îndrăznit nici 
măcar pentru o clipă să ţină seama de sentimentele sale sau să cedeze 
în faţa lor. Singurul fiu mergea alături de el, tatăl cel hotărât, iubitor, 
zdrobit de durere, vorbind preocupat de un singur lucru, rostind 
iar şi iar numele cel iubit al tatălui şi apoi întrebând: „Unde este 
mielul de jertfă?“ Oh, ce încercare pentru credinciosul tată! Îngerii 
priveau această scenă cu uimire, cu plăcere. Credinciosul slujitor al 
lui Dumnezeu chiar l-a legat pe iubitul său fiu şi l-a întins deasupra 
lemnelor. Cuţitul a fost ridicat, când un înger a strigat tare: „Avraam, 
Avraam... să nu pui mâna pe băiat.“ 

Am văzut că nu este uşor să fii creştin. Nu este mare lucru să porţi 
numele de creştin, însă este un lucru mare, sfânt, să trăieşti o viaţă de 
creştin. Mai avem doar puţin timp spre a ne asigura coroana veşnică 
şi un raport de fapte bune şi datorii împlinite în ceruri. Fiecare pom 
este judecat după fructele pe care le face. Orice om va fi judecat 
după faptele sale, nu după ceea ce pretinde că este sau după credinţa 
lui. Nu se va pune niciodată întrebarea: „Ce ai susținut tu că eşti?“ 
ci „Ce roade ai adus?“ Dacă pomul este rău, şi fructul este rău. Dacă 
pomul este bun, el nu poate aduce roade rele. 


Drepturile părinţilor 


Mulţi dintre fraţii noştri se angajează în noi întreprinderi care 
par amăgitoare; însă, în scurt timp, vor fi dezamăgiţi şi se vor po- 
meni fără bani, bani care ar fi putut fi folosiţi pentru întreţinerea 
familiilor lor şi înaintarea cauzei adevărului prezent. Apoi urmează 
remuşcări, regret, mustrări de conştiinţă, iar unii dintre cei care sunt 
conştiincioşi îşi pierd încrederea, îşi pierd bucuria spirituală şi, în 
cele din urmă, este afectată sănătatea lor psihică. 

Cei care cred adevărul trebuie să practice economia, să se hră- 
nească cu alimente simple, sănătoase, întotdeauna având ca regulă 
să trăiască în limita resurselor lor. 

Frații nu ar trebui să se angajeze niciodată în afaceri noi fără 
să-i consulte pe cei care sunt buni administratori atât în lucrurile 
vremelnice, cât şi în cele spirituale. Făcând astfel, ei se vor scuti de 
multe griji. Fraţii ar face mai bine să se mulţumească cu un venit mai 
mic, pe care să-l administreze cu grijă, decât să se aventureze să rişte 
pentru condiţii mai bune şi astfel să ajungă să sufere lipsuri continuu. 
Păzitorii Sabatului care s-au angajat în vânzarea de autorizaţii s- 
au dus la fraţii lor pentru a face astfel economii şi i-au convins să 
investească în aceste licenţe. Unii ca aceştia nu vor putea sta curaţi 
înaintea lui Dumnezeu până când nu vor îndrepta pierderea suferită 
de aceşti fraţi. 

Mărturia 11 


Reforma în îmbrăcăminte 


( Vezi apendice. ) 


Stimaţi fraţi şi surori: Explicaţia pentru faptul că vă îndrept din 
nou atenţia spre subiectul îmbrăcăminte constă în faptul că unii 
nu par să fi înţeles ceea ce am scris mai înainte; şi cei care nu 
vor să creadă ce am scris eu au încercat să genereze confuzie în 
comunităţile noastre în privinţa acestui subiect important. Mi-au 
fost trimise multe scrisori în care se vorbeşte de dificultăţi, scrisori 
cărora eu nu am avut timp să le răspund; iar acum, pentru a răspunde 
la multele întrebări puse, scriu următoarele declaraţii, prin care sper 
să se înţeleagă o dată pentru totdeauna acest subiect, în privinţa 
mărturiilor pe care le aduc eu. 

Unii susţin că ceea ce am scris în Mărturia pentru comunitate 
nr.10 nu este în acord cu mărturia mea din lucrarea intitulată Cum să 
trăim( How to live ). Acestea au fost scrise din aceeaşi perspectivă, 
deci nu sunt două puncte de vedere diferite, unul contrazicându-l 
pe celălalt, aşa cum îşi închipuie unii; dacă există vreo diferenţă, 
aceasta constă pur şi simplu în forma de exprimare. În Mărturia 
pentru comunitate nr.10, eu am declarat următoarele: 

„Nu trebuie dată nici o ocazie necredincioşilor să arunce ocară 
asupra credinţei noastre. Noi suntem consideraţi ciudaţi şi unici şi 
nu trebuie să trăim în aşa fel, încât să-i facem pe cei credincioşi să ne 
considere altfel decât ne cere credinţa noastră să fim. Poate că unii 
dintre cei care cred adevărul apreciază că ar fi mai sănătos ca surorile 
să adopte costumul american, deşi, dacă această modă ne-ar ştirbi 
influenţa între necredincioşi în aşa fel încât să nu putem avea uşor 
acces la ei, nu ar trebui nicidecum să-l adoptăm, căci am avea mult 
de suferit. Însă unii se amăgesc, gândind că pot avea multe avantaje 
de pe urma adoptării acestui costum. În timp ce poate câtorva le-ar 
fi de folos, altora le-ar face rău. 

Mi-a fost arătat că rânduiala lui Dumnezeu a fost dată peste 
cap şi că îndemnurile Sale speciale nu au fost luate în seamă de 

către aceia care adoptă costumul american. Am fost îndreptată spre 
Deuteronom 22, 5: «Femeia să nu poarte îmbrăcăminte bărbătească 
şi bărbatul să nu se îmbrace cu haine femeieşti; căci oricine face 
lucrurile acestea este o urâciune înaintea Domnului, Dumnezeului 
tău.» Dumnezeu nu doreşte ca poporul Său să adopte o aşa-zisă 
reformă în îmbrăcăminte. Este o îmbrăcăminte indecentă, cu totul 
nepotrivită pentru urmaşii modeşti şi umili ai lui Hristos. 

Există o tendinţă mereu crescândă ca femeile să se îmbrace şi 
să arate cât mai asemenea celuilalt sex şi să-şi modeleze îmbrăcă- 
mintea după cea a bărbaţilor, însă Dumnezeu numeşte acest lucru o 
urâciune. «Vreau de asemenea ca femeile să se roage îmbrăcate în 
chip cuviincios, cu ruşine şi sfială.» ( 1 Timotei 2,9) 

Acelea care simt chemarea de a se ataşa mişcării pentru drep- 
turile femeilor şi aşa-zisei reforme în îmbrăcăminte pot tot aşa de 
bine să se despartă de orice legătură pe care o au cu întreita solie 
îngerească. Spiritul care o însoţeşte pe una nu poate fi în armonie 
cu cealaltă. Scripturile sunt clare în privinţa relaţiilor şi drepturilor 
bărbaţilor şi femeilor. Spiritiştii sunt cei care au adoptat, într-o anu- 
mită măsură, acest mod unic de îmbrăcăminte. Adventiştii de ziua 
a şaptea care cred în restaurarea darurilor sunt adesea luaţi drept 
spiritişti. Dacă vor adopta acest sistem, influenţa lor va fi moartă. 
Oamenii îi vor situa la acelaşi nivel cu spiritiştii şi vor refuza să îi 
asculte. 

Împreună cu aşa-zisa reformă în îmbrăcăminte, merge un spirit 
de uşurătate şi încăpățânare ce ţine tocmai de îmbrăcăminte. 

Decenţa şi modestia se pare că se îndepărtează de mulţi dintre 
aceia care adoptă acel stil de îmbrăcăminte. Mi-a fost arătat că 
Dumnezeu doreşte ca noi să avem o conduită consecventă şi pe care 
s-o putem justifica. Dacă vor adopta costumul american, surorile 
îşi vor distruge atât propria lor influenţă, cât şi pe cea a soţilor lor. 
Ele vor ajunge de batjocură şi de ocară. Mântuitorul nostru spune: 
«Voi sunteţi lumina lumii». «Tot aşa să lumineze şi lumina voastră 
înaintea oamenilor, ca ei să vadă faptele voastre bune şi să slăvească 
pe Tatăl vostru care este în ceruri.» ( Matei 5, 14.16 ). Noi avem o 
mare lucrare de făcut în lume şi Dumnezeu nu doreşte să ducem o 
viaţă care să diminueze sau să ne distrugă influenţa în lume.“ 

Cele de mai sus mi-au fost date ca o mustrare pentru acelea care 
sunt înclinate să adopte un stil de îmbrăcăminte asemănător celui 

purtat de bărbaţi; însă, în acelaşi timp, mi-au fost arătate relele din 
modul obişnuit de a se îmbrăca al femeilor, şi pentru a corecta aceste 
lucruri, mi-au fost date următoarele învățături, care se găsesc tot în 
Mărturia pentru Comunitate nr. 10: 

„Noi nu considerăm că este în acord cu credinţa noastră să ne 
îmbrăcăm în costumul american, să purtăm cercuri sau să cădem în 
extrema de a purta rochii lungi, care să măture trotuarele sau străzile. 
Dacă femeile nu ar purta astfel de rochii, care să curețe murdăria de 
pe străzi, rochiile lor ar fi decente şi ar putea fi păstrate în stare de 
curăţenie mult mai uşor. Astfel de rochii ar fi potrivite cu credinţa 
pe care o avem noi.“ 

Voi da acum un extras din ceea ce am spus în altă parte cu privire 
la acest subiect: 

„Creştinii nu trebuie să depună eforturi speciale pentru a atrage 
atenţia asupra lor, îmbrăcându-se diferit de lume. Însă dacă, urmând 
propriile lor convingeri în privinţa datoriei de a se îmbrăca modest 
şi sănătos, ei descoperă că sunt demodaţi, nu trebuie să-şi schimbe 
îmbrăcămintea pentru a fi ca lumea; ei trebuie să dea dovadă de 
independenţă nobilă şi curaj moral pentru a fi oameni aşa cum 
se cuvine, chiar dacă toată lumea ar fi diferită de ei. Dacă lumea 
introduce un mod de îmbrăcăminte modest, decent şi sănătos, care 
este în acord cu Biblia, a adopta un asemenea mod de îmbrăcăminte 
nu ar afecta relaţia noastră cu Dumnezeu sau cu lumea. 

Creştinii trebuie să-L urmeze pe Hristos, iar îmbrăcămintea lor să 
fie conform Cuvântului lui Dumnezeu. Ei trebuie să evite extremele. 
Ei trebuie să urmeze o cale neabătută, care nu ţine seama de aplauze 
sau de critică şi trebuie să facă ceea ce este bine, pentru că sunt 
convinşi de acest lucru. 

Femeile trebuie să-şi acopere picioarele cu îmbrăcăminte, ţinând 
seama de sănătate şi confort. Picioarele lor trebuie protejate prin 
îmbrăcăminte pentru a fi tot aşa de bine încălzite ca cele ale bărbați- 
lor. În privinţa lungimii rochiilor la modă, sunt mai multe lucruri de 
obiectat: 

1. Este un lucru extravagant şi inutil să ai rochia atât de lungă, 
încât să mături trotuarele şi străzile. 

2. O rochie lungă adună roua din iarbă şi murdăria de pe stradă 
şi de aceea nu este curată. 

3. În condiţiile în care acestea sunt murdare şi ude şi vin în atin- 
gere cu gleznele sensibile, care nu sunt suficient protejate, le vor răci 
destul de uşor, punându-se în primejdie sănătatea şi viaţa. Aceasta 
constituie una dintre principalele cauze ale răcelilor şi gâlcilor. 

4. Lungimea inutilă este o greutate în plus pentru şolduri şi 
abdomen. 

5. Împiedică mersul şi de multe ori şi pe alţi oameni. 

Mai e totuşi un alt stil de îmbrăcăminte, purtat de o clasă a 
aşa-ziselor reformatoare ale îmbrăcămintei. Acestea imită cât de 
mult se poate sexul opus. Ele poartă şapcă, pantaloni, vestă, haină 
şi cizme, ultimul articol fiind partea cea mai delicată a costumului. 
Cele care susţin acest stil de îmbrăcăminte duc aşa-numita reformă 
în îmbrăcăminte într-o extremă căreia 1 se pot obiecta foarte multe 
lucruri. Urmarea va fi confuzia. Poate că, în general, în modul în care 
gândesc în privinţa sănătăţii, s-ar putea să aibă dreptate adoptând 
acest costum, însă ar fi mai de folos şi ar face mult mai bine să nu 
ducă problema îmbrăcămintei în asemenea extreme. 

Prin acest stil de îmbrăcăminte, rânduiala lăsată de Dumnezeu a 
fost dată peste cap şi nu s-a ţinut seama de sfaturile Sale speciale. 
Deuteronom 22, 5: «Femeia să nu poarte îmbrăcăminte bărbătească 
şi bărbatul să nu se îmbrace cu haine femeieşti; căci oricine face 
lucrul acesta este o urâciune înaintea Domnului, Dumnezeului tău.» 
Dumnezeu nu doreşte ca poporul Său să adopte acest stil de îmbră- 
căminte. Nu este o îmbrăcăminte decentă şi nu se potriveşte deloc 
pentru femeile modeste şi umile, care susţin că sunt urmaşe ale 
lui Hristos. Interdicţiile pe care le face Dumnezeu sunt tratate cu 
uşurinţă de cei care îndepărtează deosebirea în îmbrăcăminte dintre 
bărbaţi şi femei. Poziţia extremă a unor reformatori ai îmbrăcămintei 
le şuirbeşte influenţa. 

Dumnezeu a rânduit să existe o distincţie clară între felul de a 
se îmbrăca al bărbaţilor şi al femeilor şi a socotit această problemă 
suficient de importantă pentru a da îndrumări explicite în această 
privinţă, pentru că acelaşi fel de îmbrăcăminte purtată de ambele 
sexe va crea confuzia şi va cauza creşterea nelegiuirilor. Dacă ar trăi 
apostolul Pavel şi ar vedea cum se îmbracă femeile care susţin că 
sunt credincioase, el le-ar mustra. «Vreau de asemenea ca femeile 
să se roage îmbrăcate în chip cuviincios, cu ruşine şi sfială; nu cu 
împletituri de păr, nici cu aur, nici cu mărgăritare, nici cu haine 

scumpe, ci cu fapte bune, cum se cuvine femeilor care spun că sunt 
evlavioase» ( 1 Timotei 2, 9.10 ). Creştinii cu numele nesocotesc 
cu totul învăţăturile apostolului şi poartă aur, perle şi îmbrăcăminte 
costisitoare. 

Poporul credincios al lui Dumnezeu este lumina lumii şi sarea 
pământului şi ei trebuie să-şi aducă întotdeauna aminte că influenţa 
lor are valoare. Dacă s-ar schimba rochia foarte lungă cu una foarte 
scurtă, ei şi-ar distruge într-o mare măsură influenţa pe care o au. 
Iar cei necredincioşi, pe care ei trebuie să-i caute şi să-i aducă la 
Mielul lui Dumnezeu, ar fi dezgustaţi. Se pot face multe îmbunătăţiri 
în îmbrăcămintea femeilor în privinţa sănătăţii, fără a face însă 
schimbări atât de mari care să îl dezguste pe cel care priveşte. 

Corpul nu trebuie strâns nicidecum cu corsete şi balene. Rochia 
trebuie să fie cu totul lejeră, astfel încât plămânii şi inima să aibă 
spaţiu sănătos de acţiune. Rochia trebuie să fie până undeva pe la 
partea de sus a cizmei, însă să fie suficient de scurtă ca să nu curețe 
murdăria de pe trotuare şi străzi, fără să fie ţinută cu mâna. O rochie 
chiar mai scurtă decât aceasta ar fi potrivită, decentă şi sănătoasă 
pentru femei când lucrează în gospodărie şi mai ales pentru cele 
care sunt obligate să facă treburi mai mult sau mai puţin în afara 
casei. În acest stil, o fustă uşoară sau cel mult două este tot ceea ce 
e necesar, şi aceasta să aibă nasturi până în talie sau să fie prinsă 
cu bretele. Şoldurile nu au fost făcute ca să poarte greutăţi. Fustele 
grele pe care le poartă unele, şi care sunt o greutate pentru şolduri, 
au constituit cauza pentru multe boli care nu se tratează uşor. Cele 
care suferă se pare că sunt în necunoştinţă de cauza suferințelor lor 
şi continuă să calce legile sănătăţii, încingându-se în talie şi purtând 
fuste grele până ce devin invalide pe viaţă. Dacă li s-ar spune în ce 
constă greşeala lor, ele ar exclama de îndată: «Vai, dar un asemenea 
stil de îmbrăcăminte ar fi demodat!» Şi ce dacă? Mi-ar plăcea să 
fim demodaţi în multe privinţe. Dacă am avea tăria aceea demodată 
care le caracteriza pe femeile demodate din generaţiile dinaintea 
noastră, acest lucru ar fi foarte de dorit. Nu vorbesc neîntemeiat 
atunci când spun că felul în care se îmbracă femeile împreună cu 
îngăduirea apetitului reprezintă cauza principală pentru starea lor 
prezentă de slăbiciune şi boală. Există doar o femeie dintr-o mie 
care îşi îmbracă picioarele aşa cum ar trebui. Oricare ar fi lungimea 
rochiilor, picioarele lor trebuie îmbrăcate tot aşa de bine ca cele ale 

bărbaţilor. Acest lucru se poate realiza prin purtarea de pantaloni de 
lână fixaţi în jurul gleznei, conici spre capăt; şi aceştia trebuie să fie 
suficient de lungi spre a ajunge până la încălţăminte. Picioarele şi 
gleznele îmbrăcate astfel sunt protejate împotriva curentului de aer. 
Dacă picioarele sunt protejate cu îmbrăcăminte caldă, circulaţia va 
fi egalizată, iar sângele va fi curat şi sănătos pentru că nu este răcit 
sau împiedicat în trecerea lui normală prin organism.“ 

Principala dificultate din mintea multora este cu privire la lun- 
gimea rochiei. Unele insistă că „partea de sus a cizmei“ se referă 
la acel fel de cizme, purtate de obicei de către bărbaţi, care ajung 
aproape până la genunchi. Dacă ar fi obiceiul ca femeile să poarte 
astfel de cizme, atunci astfel de persoane nu ar trebui învinuite pentru 
că susţin a înţelege astfel problema; însă, din moment ce femeile în 
general nu poartă astfel de cizme, aceste persoane nu au dreptul să 
mă înţeleagă pe mine aşa cum au pretins. 

Pentru a arăta ce am vrut să spun şi că există armonie între 
mărturiile mele în privinţa acestui subiect, voi da în continuare un 
extras din manuscrisele mele, scrise cu aproximativ doi ani în urmă: 

„De când a apărut în lucrarea How to live( Cum să trăim ) 
articolul cu privire la îmbrăcăminte, au existat în dreptul multora 
neînţelegeri cu privire la ideea pe care am vrut să o transmit. Aceştia 
au dus în extremă ceea ce am scris cu privire la lungimea rochiei, 
şi acest lucru le-a dat evident bătaie de cap. Cu ideile lor deformate 
în această privinţă, ei au discutat problema scurtimii îmbrăcămintei 
într-atâta, până ce viziunea lor spirituală a devenit atât de confuză, 
încât nu-i văd altfel pe oameni decât ca pe nişte copaci care se mişcă. 
Ei au crezut că ar putea găsi o contrazicere între articolul meu recent 
publicat în How to live şi articolul cu acelaşi subiect conţinut în 
Mărturia pentru comunitate nr.10. Trebuie să susţin că eu sunt cel 
mai potrivit judecător al lucrurilor care au fost prezentate înaintea 
mea în viziune; şi nimeni nu trebuie să se teamă că voi contrazice 
prin viaţa mea propria mea mărturie sau că nu aş băga de seamă 
vreo contradicţie reală între cele ce mi-au fost arătate în viziune. 

În articolul meu cu privire la îmbrăcăminte din How to live, am 
încercat să prezint un stil de îmbrăcăminte sănătos, decent, economic 
şi totodată modest şi care să se potrivească bine femeilor creştine, 
dacă ele îl aleg. Am încercat, poate în mod nedesăvârşit, să descriu 
o astfel de îmbrăcăminte. Aceasta trebuie să fie până ceva mai jos 

de partea de sus a cizmei, însă să fie destul de scurtă ca să nu curețe 
murdăria de pe trotuare şi de pe străzi, fără să fie nevoie să fie ţinută 
cu mâna. Unii au susţinut că prin partea de sus a cizmelor eu am vrut 
să spun partea de sus a unor cizme de felul celor purtate de obicei de 
bărbaţi. Prin partea de sus a cizmei eu am vrut să se înţeleagă partea 
de sus a cizmei sau a ghetei purtate de obicei de femei. Dacă m-aş fi 
gândit că voi fi greşit înţeleasă, aş fi scris mai clar. Dacă ar fi obiceiul 
ca femeile să poarte cizme înalte ca şi bărbaţii, atunci aş fi găsit o 
scuză pentru această neînțelegere. Cred că limbajul este foarte clar 
pentru cine citeşte acum şi că nimeni nu va fi confuz. Vă rog să 
citiţi din nou: «Rochia trebuie să fie până mai jos de partea de sus a 
cizmei.» Însă priviţi acum la prezicerea făcută: «Însă să fie suficient 
de scurtă ca să nu curețe murdăria de pe stradă, fără să fie nevoie 
să fie ridicată cu mâna. O rochie chiar mai scurtă decât aceasta ar 
fi potrivită, decentă şi sănătoasă pentru femeile care lucrează în 
gospodărie şi în special pentru acelea care sunt obligate să lucreze 
mai mult sau mai puţin în afara acesteia.» 

Nu văd nici o scuză ca persoane cu judecată să înţeleagă greşit 
sau deformat ceea ce am vrut eu să spun. Dacă, vorbind despre 
lungimea rochiei, m-aş fi referit la cizmele înalte ce ajung aproape 
până la genunchi, atunci de ce ar fi fost nevoie să adaug: «însă ( 
rochia ) să fie suficient de scurtă ca să nu curețe murdăria de pe 
trotuare şi străzi, fără să fie nevoie să fie ridicată cu mâna»? Dacă 
ar fi fost vorba despre cizme înalte, rochia ar fi fost cu siguranţă 
suficient de scurtă ca să nu curețe murdăria de pe stradă, fără să fie 
ridicată, şi ar fi fost suficient de scurtă pentru orice fel de muncă. 
Au circulat zvonuri că «sora White poartă costumul american» şi 
că acest stil de îmbrăcăminte este în general adoptat şi purtat de 
surorile din Battle Creek. Aici îmi aduc aminte de o zicală care 
spune: «O minciună face înconjurul lumii în timp ce adevărul de- 
abia se încalţă». O soră mi-a spus cu seriozitate că a ajuns la ea ideea 
că surorile păzitoare ale Sabatului vor să adopte costumul american 
şi Că, dacă acest stil de îmbrăcăminte va fi impus, ea nu se va supune 
pentru că niciodată nu i-ar trece prin minte să poarte o asemenea 
îmbrăcăminte. 

Cu privire la faptul că eu port rochii scurte, pot să spun că nu 
am decât o rochie scurtă, mai scurtă doar cu un deget de rochiile 
pe care le port de obicei. Am purtat ocazional această rochie mai 

scurtă. Iarna, eu mă scol devreme şi, după ce mă îmbrac cu această 
rochie scurtă, pe care nu este nevoie să o ţin cu mâinile ca să nu 
atârne în zăpadă, fac o plimbare în pas vioi 2-3 kilometri înainte de 
micul dejun. De câteva ori am fost la birou cu această rochie, când 
am fost obligată să merg prin zăpadă mică sau când era ploaie sau 
noroi. Patru sau cinci surori din biserica din Battle Creek şi-au făcut 
şi ele rochii scurte, pe care să le poarte când spală rufe sau când 
fac curăţenie în casă. O rochie scurtă nu a fost niciodată purtată pe 
străzile oraşului Battle Creek şi nicidecum la adunare. Punctul meu 
de vedere a fost întemeiat pe dorinţa de a corecta moda actuală a 
rochiilor foarte lungi, care sunt târâte pe pământ, şi de asemenea de 
a îndrepta moda fustei foarte scurte, cam până la genunchi, ce este 
purtată de o anumită clasă. Mi-a fost arătat că noi trebuie să evităm 
ambele extreme. Purtând rochii care ajung până la partea de sus 
a ghetei sau cizmei unei femei, vom scăpa de neajunsurile rochiei 
foarte lungi şi de asemenea vom evita relele şi indecenţa extremei 
rochiei scurte. 

Le-ş sfătui pe cele care îşi fac rochii scurte, pe care să le poarte 
când muncesc, să le lucreze cu gust. Să fie aranjate frumos, să se 
potrivească bine pe corp. Chiar dacă este o rochie pentru lucru, 
trebuie să vină bine şi să fie croită după un tipar. Când lucrează, 
femeile nu trebuie să se îmbrace cu haine care să le facă să arate ca 
nişte sperietori de ciori din lanul de grâu. Este mai plăcut ca soţii şi 
copiii lor să le vadă şi în aceste situaţii cu o îmbrăcăminte cu care 
le stă bine, care li se potriveşte bine, nu numai atunci când se află 
în prezenţa oaspeţilor sau a străinilor. Unele soţii şi mame cred că 
nu contează cum arată când muncesc, când sunt văzute doar de soţii 
şi copiii lor, dar sunt foarte atente la ce îmbrăcăminte poartă când 
sunt văzute de persoane cu care nu au nimic de-a face. Nu contează 
oare mai mult stima şi dragostea din partea soţului şi a copiilor decât 
din partea străinilor sau a prietenilor obişnuiţi? Fericirea soţului şi a 
copiilor trebuie să fie pentru orice soţie şi mamă mai sfântă decât a 
oricui altcuiva. Surorile creştine nu trebuie să se îmbrace niciodată 
extravagant, ci întotdeauna curat, modest şi sănătos, în funcţie de 
lucrul pe care îl au de făcut.“ 

Rochia descrisă mai sus considerăm că este vrednică să fie nu- 
mită rochia scurtă a reformei. Aceasta a fost adoptată de Western 
Health Reform Institute ( Institutul din Vest pentru Reforma Sănă- 

tăţii ) şi de câteva surori din Battle Creek şi din alte locuri, unde 
subiectul a fost clar prezentat în faţa oamenilor. În contrast total 
cu această rochie decentă se află costumul american, care seamănă 
foarte mult cu îmbrăcămintea purtată de bărbaţi. Aceasta constă 
din vestă, pantaloni şi o haină ce ajunge până cam la jumătatea 
distanţei dintre şolduri şi genunchi. Eu m-am opus acestui fel de 
îmbrăcăminte, conform celor arătate mie în armonie cu cele scrise 
în Cuvântul lui Dumnezeu; în timp ce celălalt stil de îmbrăcăminte 
l-am recomandat ca fiind decent, confortabil, modest şi sănătos. 

Un alt motiv pe care îl aduc ca explicaţie la faptul că atrag din nou 
atenţia asupra subiectului îmbrăcăminte este faptul că nici una dintre 
cele douăzeci de surori care susţin că ele cred în Mărturii nu a făcut 
primul pas în ce priveşte reforma în îmbrăcăminte. Poate că se spune 
că, în general, sora White poartă în public rochii mai lungi decât 
recomandă altora. Răspunsul pe care îl dau este acesta: când merg 
în vizită într-un loc unde le vorbesc unor oameni pentru care acest 
subiect este nou şi există prejudecăţi, eu consider că este cel mai 
bine să fiu atentă şi să nu astup urechile oamenilor, purtând o rochie 
care le-ar stârni obiecţii. Însă, după ce le-am prezentat subiectul 
şi le-am explicat clar poziţia mea, atunci pot să apar înaintea lor 
în îmbrăcămintea conform reformei, care să ilustreze ceea ce i-am 
învăţat. 

În ce priveşte purtarea de cercuri, rochia de reformă este cu totul 
înaintea acestora. Aceasta nu le poate folosi. Şi este oricum prea 
târziu să mai vorbim de purtarea de cercuri, fie mari, fie mici. 

Poziţia mea în această chestiune este clară, aşa cum a fost de 
altfel întotdeauna, şi sper să nu fiu făcută răspunzătoare pentru ceea 
ce vor spune alţii cu privire la acest subiect sau de cei care poartă 
cercuri. Protestez împotriva interpretării greşite a ceea ce am spus în 
discuţii particulare cu privire la acest subiect şi cer ca ceea ce am 
scris şi am publicat să fie socotit ca fiind punctul meu de vedere. 

În viziunea care mi-a fost dată la Rochester, New York, la data de 
25 decembrie 1865, mi-a fost arătat că avem în faţă o lucrare foarte 
solemnă. Noi nu ne dăm seama de importanţa şi măreţia acesteia. 
Observând indiferența evidentă pretutindeni, am fost alarmată atât 
pentru pastori, cât şi pentru membri. Se pare că lucrarea adevărului 
prezent este afectată de o paralizie. Se pare că lucrarea lui Dumnezeu 
stă pe loc. Pastorii şi poporul nu sunt pregătiţi pentru timpul în 
care trăiesc şi aproape toţi cei care susţin a crede adevărul prezent 
sunt nepregătiţi pentru a înţelege lucrarea de pregătire necesară 
acestui timp. În starea lor prezentă, cu ambiţii lumești, lipsă de 
consacrare faţă de Dumnezeu şi preocuparea pentru sine, ei sunt 
cu totul nepregătiţi pentru a primi ploaia târzie şi de a face tot ce 
le stă în putinţă pentru a se împotriva mâniei lui Satana care, prin 
invențiile lui, îi poate face să se lepede de credinţă, încântându-i cu 
cine ştie ce amăgire. Ei gândesc că stau foarte bine când, de fapt, 
stau foarte rău. 

Pastorii şi poporul trebuie să înainteze mai mult în lucrarea de 
reformă. Ei trebuie să înceapă fără întârziere să-şi îndrepte obiceiu- 
rile în ce priveşte felul cum mănâncă, beau, se îmbracă şi lucrează. 
Am văzut că destul de mulţi pastori nu s-au trezit în ceea ce priveşte 
acest subiect important. Ei nu sunt cu toţii acolo unde ar trebui să 
fie. Urmarea este că unii nu pot arăta decât puţine roade ale lucrării 
lor. Pastorii trebuie să fie exemple pentru turma lui Dumnezeu. Însă 
ei nu sunt scutiţi de ispitirile lui Satana. Tocmai ei sunt aceia pe care 
el caută să-i prindă în cursă. Dacă reuşeşte să amăgească un pastor 
să se simtă în siguranţă în cele fireşti şi, în acest fel, să-i distragă 
mintea de la lucrare sau să-l înşele în privinţa stării lui proprii în faţa 
lui Dumnezeu, Satana a realizat foarte mult. 

Am văzut că lucrarea lui Dumnezeu nu progresează aşa cum 
ar trebui şi aşa cum ar putea. Pastorii trebuie să înceapă să lucreze 
cu energie, devotament şi stăruinţă hotărâtă — ceea ce are nevoie 
această lucrare. Ei au de luptat cu un adversar vigilent, ale cărui 


469 


[467] 


[468] 


470 Mărturii pentru comunitate vol.1 


iscusinţă şi stăruinţă sunt neobosite. Efortul slab al pastorilor şi 
poporului nu suportă nici o comparaţie cu cel al adversarului lor, 
diavolul. Într-o parte, sunt pastorii care luptă pentru bine şi au de 
partea lor ajutorul lui Dumnezeu şi al sfinţilor îngeri. Ei trebuie să fie 
puternici, viteji şi cu totul devotați pentru cauza în care s-au înrolat, 
fără să aibă vreun interes lăturalnic. Ei nu trebuie să fie încurcaţi de 
lucrurile acestei vieţi, pentru a putea fi pe plac Aceluia care i-a ales 
să fie ostaşii Lui. 

De cealaltă parte, se află Satana şi îngerii lui, cu toţi agenţii lui 
de pe pământ, care fac orice efort cu putinţă şi folosesc orice fel 
de amăgire pentru a strecura erori, a instiga la rău şi pentru a-şi 
camufla hidoşenia şi urâţenia printr-o mască plăcută. Satana îmbracă 
egoismul, făţărnicia şi orice alt fel de înşelăciune cu un veşmânt de 
aparentă neprihănire şi adevăr şi triumfă când are succes chiar cu 
pastorii şi membrii care susţin că îi cunosc vicleniile. Cu cât stau 
mai departe de Hristos, marele Conducător, cu atât ei vor fi mai puţin 
asemenea Lui în caracter şi cu atât se vor asemăna mai mult, în ceea 
ce priveşte viaţa şi caracterul slujitorilor, cu marele lor adversar şi cu 
atât mai sigur va fi acesta de ei în cele din urmă. În timp ce susţin că 
sunt slujitori ai lui Hristos, ei sunt slujitori ai păcatului. Unii pastori 
îşi concentrează prea mult mintea la salariul pe care îl primesc. Ei 
lucrează pentru salariu şi pierd din vedere sfinţenia şi însemnătatea 
lucrării. 

Unii devin leneşi şi neglijenţi în lucrul lor; ei fac paşi, dar sunt 
slabi, şi eforturile lor nu au succes. 

Inimile lor nu sunt la lucru. Teoria adevărului este clară. Mulţi 
dintre ei nu au cercetat adevărul prin studiu profund şi rugăciune 
stăruitoare şi nu cunosc nimic din ceea ce înseamnă preţul şi valoarea 
acestuia, în împrejurări în care trebuie să-şi susțină poziţia în faţa 
opoziţiei vrăjmaşilor acestuia. Ei nu cred că este necesar să aibă un 
spirit de totală consacrare pentru lucrare. Interesele lor sunt împărțite 
între ei înşişi şi lucrare. 

Am văzut că, înainte ca lucrarea lui Dumnezeu să poată face 
vreun progres, pastorii trebuie să fie convertiți. Când se vor converti, 
ei vor fi mai puţin preocupaţi de salarii şi vor acorda mai mult interes 
lucrării celei sfinte, importante şi solemne pe care au acceptat-o 
din mâna lui Dumnezeu şi pe care El le pretinde să o aducă la 
îndeplinire cu credincioşie şi bine, ca unii care Îi vor da Lui o 

socoteală strictă. Îngerii raportori înregistrează faptele lor în fiecare 
zi, cu credincioşie. Toate faptele lor, şi chiar intenţiile şi scopurile 
inimii stau descoperite cu credincioşie. Nimic nu este ascuns de 
ochiul atotvăzător al Aceluia cu care avem a face. Aceia care şi-au 
pus toate energiile în slujba cauzei lui Dumnezeu, care au îndrăznit 
să pornească şi au investit ceva, vor simţi că lucrarea lui Dumnezeu 
este o parte din ei înşişi şi nu vor lucra doar pentru salariu. Ei nu vor 
fi slujitori doar de formă, care caută să-şi facă pe plac lor înşişi, ci 
se vor consacra împreună cu toate interesele lor în această lucrare 
solemnă. 

Unii sunt în pericol, în lucrarea publică din cadrul comunităţilor, 
de a face greşeli pentru că nu lucrează minuţios. Pentru binele lor şi 
pentru interesul cauzei, ei ar trebui să se cerceteze îndeaproape, să-şi 
încerce motivele şi să se asigure că nu sunt egoişti. Ei trebuie să 
vegheze ca nu cumva, în timp ce predică adevăruri directe altora, să 
nu greşească netrăind după aceeaşi regulă şi îngăduindu-i lui Satana 
să înlocuiască cercetarea adâncă a inimii cu altceva. Ei trebuie să 
fie cinstiţi cu ei înşişi şi cu lucrarea lui Dumnezeu, ca să nu ajungă 
să lucreze pentru salariu şi să piardă din vedere caracterul înalt şi 
important al lucrării. Ei nu trebuie să lase eul să domnească în locul 
lui Isus şi să fie atenţi să nu le spună păcătoşilor din Sion: „Staţi 
bine“, când, de fapt, Dumnezeu a pronunţat un blestem asupra lor. 

Pastorii ar trebui să se trezească la acel fel de viaţă, zel şi devota- 
ment de care au fost aproape străini o bună bucată de vreme, pentru 
că nu au umblat cu Dumnezeu. În multe locuri, cauza lui Dumnezeu 
nu face progrese. Este nevoie de lucrare cu sufletele. 

Oamenii sunt copleşiţi de îmbuibarea cu mâncare şi băutură 
şi de grijile acestei vieţi. Ei se fac tot mai mult părtaşi unui spirit 
de întreprinderi lumegşti, vremelnice. Sunt ambiţioşi după câştig. 
Spiritualitatea şi devoţiunea sunt rare. Spiritul care predomină este 
acela de a lucra, de a acumula şi de a adăuga la ceea ce au deja. 
„Care va fi sfârşitul acestor lucruri?“ a constituit povara întrebării 
mele. 

Întâlnirile din cadrul Conferinţelor nu au realizat bunuri de du- 
rată. Cei care participă la adunări aduc cu ei un spirit de afaceri. 
Pastorii şi membrii îşi aduc frecvent marfa la aceste adunări mari şi 
astfel adevărurile rostite de la amvon nu fac impresie asupra inimii. 
Sabia Duhului, Cuvântul lui Dumnezeu, nu-şi poate face lucrarea 

sa vitală; cade blând asupra ascultătorilor. Cuvântul cel înalt al lui 
Dumnezeu este amestecat prea mult cu lucrurile obişnuite ale vieții. 

Pastorii trebuie să fie convertiți înainte de a putea întări pe frații 
lor. Ei nu trebuie să se predice pe ei înşişi, ci pe Hristos şi neprihăni- 
rea Sa. Este nevoie de reformă în popor, însă aceasta trebuie să-şi 
înceapă lucrarea curăţitoare mai întâi în rândul pastorilor. Ei sunt 
străjeri pe zidurile Sionului pentru a da tonul de avertizare pentru 
cei nepăsători şi indiferenți şi, de asemenea, pentru a zugrăvi soarta 
fariseului din Sion. Mie mi s-a părut că unii pastori au uitat că Sa- 
tana este încă viu şi tot aşa de perseverent, stăruitor şi iscusit cum a 
fost întotdeauna; de aceea el caută încă să ispitească sufletele de pe 
cărarea neprihănirii. 

O parte importantă a lucrării pastorului este aceea de a prezenta 
cu credincioşie poporului reforma sanitară, aşa cum este ea legată de 
întreita solie îngerească, fiind o parte integrantă a acesteia. Trebuie 
să o adopte ei înşişi negreşit şi să o vestească tuturor acelora care 
susţin a crede adevărul. 

Pastorii nu trebuie să aibă alte interese decât cele legate de marea 
lucrare de a conduce sufletele la adevăr. Pentru aceasta, este nevoie 
de toate puterile lor. Ei nu trebuie să se angajeze în afaceri, negoţ sau 
orice altă lucrare în afara acestei mari lucrări. Solemna însărcinare 
dată lui Timotei stă cu tot atâta greutate şi asupra lor, implicând 
cele mai solemne obligaţii şi cele mai înfricoşătoare responsabilităţi: 
„Te rog fierbinte înaintea lui Dumnezeu şi înaintea lui Hristos Isus, 
care are să judece viii şi morţii, şi pentru arătarea şi Împărăţia Sa: 
propovăduieşte Cuvântul, stăruieşte asupra lui la timp şi ne la timp, 
mustră, ceartă, îndeamnă cu toată blândeţea şi învăţătura.“ „Dar tu fii 
treaz în toate lucrurile, rabdă suferinţele, fă lucrul unui evanghelist 
şi împlineşte-ţi bine slujba“ ( 2 Timotei 4, 1.2.5). 

Obiceiurile greşite de viaţă pe care le avem ne-au slăbit puterile 
mintale şi fizice, însă toată puterea pe care o putem dobândi printr- 
o vieţuire corespunzătoare şi printr-o grijă atentă faţă de viaţă şi 
sănătate ar trebui să ne consacre fără rezervă în lucrarea pe care 
Dumnezeu ne-a rânduit-o. Noi nu ne putem permite să folosim 
cele câteva puteri pipernicite, mutilate, pe care le avem pentru a 
sluji la mese sau să amestecăm negustoria cu lucrarea pe care ne-a 
încredinţat-o Dumnezeu. Acum este nevoie de orice putere mintală 
şi corporală. Lucrarea lui Dumnezeu are nevoie de acest lucru şi nu 

ne putem implica în nici o altă activitate, în afară de această măreaţă 
lucrare, fără a ne lipsi mintea şi trupul de timp şi putere, slăbindu-ne 
în acelaşi timp vigoarea şi forţa pentru cauza lui Dumnezeu. Pastorii 
care fac acest lucru nu vor avea acel timp necesar pentru meditaţie şi 
rugăciune şi acea tărie şi limpezime a minţii pe care trebuie să o aibă 
pentru a înţelege cazurile acelora care au nevoie de ajutor şi de a fi 
pregătiţi să lucreze „la timp şi ne la timp“. Un cuvânt rostit la vreme 
potrivită poate salva un suflet sărman, doborât de îndoială, greşeli 
şi care se clatină. Pavel îl îndemna pe Timotei: „Pune-ţi pe inimă 
aceste lucruri, îndeletniceşte-te în totul cu ele, pentru ca înaintarea 
ta să fie văzută de toţi“ ( 1 Timotei 4, 15). 

În însărcinarea pe care le-a dat-o Isus ucenicilor Săi, El le-a spus: 
„Adevărat vă spun că orice veţi lega pe pământ va fi legat în cer; şi 
orice veţi dezlega pe pământ, va fi dezlegat în cer“ ( Matei 18, 18 
). Dacă aceasta este lucrarea plină de răspundere înfricoşătoare a 
pastorilor lui Dumnezeu, cât de important este atunci ca ei să 1 se 
consacre cu totul şi să vegheze asupra sufletelor, ca unii care vor 
da socoteală pentru aceasta. Trebuie oare să se strecoare aici vreun 
interes lăturalnic sau egoist, care să abată inima de la lucrare? Unii 
pastori zăbovesc prea mult pe la casele lor, iar în Sabat aleargă şi 
apoi se întorc şi îşi epuizează energiile în treburile fermei sau ale 
gospodăriei. Ei lucrează pentru ei înşişi în timpul săptămânii, iar 
restul de energii istovite le folosesc lucrând pentru Domnul. Însă EI 
nu acceptă asemenea eforturi slabe. Ei nu îşi cruţă eforturile mintale 
şi fizice. Cele mai bune eforturi ale lor sunt slabe. Însă după ce s-au 
ocupat şi s-au încurcat în toate zilele de lucru ale săptămânii cu 
grijile şi îngrijorările acestei vieţi, ei sunt cu totul neînstare pentru 
lucrarea cea înaltă, sfântă, importantă a lui Dumnezeu. Destinul 
sufletelor depinde de calea pe care apucă şi de hotărârile pe care 
le iau. Cât de important este atunci ca ei să fie cumpătaţi în toate 
lucrurile, nu doar în mâncare, ci şi în muncă, astfel ca tăria lor să fie 
neabătută şi cu totul consacrată chemării lor celei sfinte. 

Unii care susţin că ei cred în adevărul prezent au făcut o mare 
greşeală: au introdus negustoria în cursul unor serii de adunări, iar 
prin afacerile lor, au distras minţile oamenilor de la scopul întru- 
nirilor. Dacă ar fi acum pe pământ, Domnul Hristos i-ar izgoni pe 
aceşti vânzători şi traficanţi, fie că sunt pastori, fie că sunt membri, 
cu un bici din curele subţiri, ca atunci când a intrat în Templul din 

vechime şi „a dat afară pe toţi cei ce vindeau şi cumpărau în Tem- 
plu, a răsturnat mesele schimbătorilor de bani şi scaunele celor ce 
vindeau porumbei şi le-a zis: «Este scris: Casa Mea se va chema o 
Casă de rugăciune. Dar voi aţi făcut din ea o peşteră de tâlhari».“ ( 
Matei 21, 12.13 ). Aceşti traficanţi poate că s-au scuzat că articolele 
pe care le aveau de vânzare erau pentru jertfe. Însă ţinta lor era de a 
obţine câştig, de a obţine bani, de a acumula. 

Mi-a fost arătat că, dacă facultăţile morale şi intelectuale nu ar fi 
fost întunecate prin obiceiuri rele de vieţuire, pastorii şi membrii ar 
fi putut discerne mai repede rezultatele rele ale amestecării lucrurilor 
sfinte cu cele obişnuite. Pastorii care au stat la amvon şi au ţinut o 
cuvântare dintre cele mai solemne, iar apoi s-au ocupat de negustorie, 
făcând pe vânzătorii chiar în Casa lui Dumnezeu, au distras minţile 
ascultătorilor de la impresiile primite şi au distrus roada lucrului lor. 
Dacă simţurile nu le-ar fi fost tocite, ei ar fi avut discernământul să 
ştie că au coborât lucrurile sfinte la acelaşi nivel cu cele comune. 
Sarcina de a vinde publicaţiile noastre nu trebuie să stea asupra 
pastorilor care lucrează cu cuvântul şi învăţătura. Timpul şi tăria 
lor trebuie păstrate pentru ca să fie folosite cu totul în seriile de 
întruniri. Ei nu trebuie să-şi folosească timpul şi puterea pentru a 
vinde cărțile noastre, când acestea pot fi foarte bine aduse înaintea 
publicului de către aceia care nu au asupra lor sarcina predicării 
Cuvântului. Atunci când se pătrunde în câmpuri noi, s-ar putea să 
fie necesar ca pastorul să ia publicaţii cu el, pe care să le ofere spre 
vânzare oamenilor, şi s-ar putea să fie necesar în alte împrejurări să 
facă tranzacţii de afaceri în vederea publicaţiilor. Însă o asemenea 
lucrare trebuie evitată ori de câte ori poate fi făcută de altcineva. 

Pastorii au tot ceea ce le trebuie pentru a propovădui cuvântul 
şi, după ce au rostit solemnul adevăr în faţa poporului, ei trebuie să 
aibă o demnitate umilă ca predicatori ai măreţului adevăr şi ca repre- 
zentanţi ai adevărului prezentat poporului. După ce au depus efort, 
ei au nevoie de odihnă. Chiar vânzarea de cărți referitoare la adevă- 
rul prezent reprezintă o grijă, o povară pentru minte şi o oboseală 
pentru corp. Dacă există din aceia care au forţe de rezervă şi care 
pot fi împovăraţi fără să li se facă rău, există o lucrare importantă 
pentru ei, şi aceasta doar a început atunci când au rostit adevărul în 
faţa poporului. Apoi vine predicarea exemplară, grija atentă, pre- 
ocuparea de a face bine altora, discuţiile, vizitele şi conversaţia la 

gura sobei din casă în casă, încercarea de a înţelege starea minţii şi 
starea spirituală a celor care au ascultat cuvântarea rostită de buzele 
lor; îndemnând pe unul, sfătuind, mustrând pe altul, mângâind pe 
cei în necaz, în suferinţe, şi pe cei deznădăjduiţi. În măsura în care 
este posibil, mintea nu trebuie să fie obosită pentru ca ei să poată fi 
oameni eficienţi, care să lucreze „la timp şi ne la timp“. Ei trebuie 
să asculte de sfatul dat de Pavel lui Timotei: 

„Pune-ţi pe inimă aceste lucruri, îndeletniceşte-te în totul cu ele 
(1 Timotei 4, 15). 

Unii socotesc că răspunderea pe care o au este foarte uşoară. Ei 
simt că, după ce părăsesc amvonul, lucrarea lor s-a terminat. Este o 
datorie şi aceea de a face vizite, de a discuta; iar oamenii într-adevăr 
dornici de tot binele care este pentru ei şi care doresc să audă şi să 
asculte pentru a putea vedea clar toate lucrurile nu sunt mulţumiţi 
şi satisfăcuţi. Pastorii se scuză pentru că sunt obosiţi şi totuşi unii 
dintre ei îşi istovesc puterile şi îşi risipesc timpul într-o muncă pe 
care alţii ar putea-o face tot aşa de bine ca şi ei. Ei trebuie să-şi 
păstreze puterea morală şi fizică pentru ca, în calitate de lucrători 
credincioşi ai lui Dumnezeu, să poată dovedi destoinicia lucrării lor. 

În fiecare loc important trebuie să existe un spaţiu de depozitare 
pentru publicaţii. Iar cineva care apreciază cu adevărat adevărul să 
se preocupe să pună aceste cărţi în mâinile celor care le vor citi. 
Secerişul este mare, dar lucrătorii sunt puţini şi cei câţiva lucrători 
cu experienţă pe care îi avem acum în câmp au tot ceea ce le este 
necesar pentru a lucra cu cuvântul şi învăţătura. Se vor ridica bărbaţi 
care vor avea pretenţia că Dumnezeu a pus asupra lor sarcina de a 
propovădui adevărul. Toţi cei de felul acesta trebuie încercaţi, puşi 
la probă. 

Ei nu trebuie scutiţi de toate grijile sau să fie puşi în poziţii 
de răspundere de îndată; ci trebuie să fie încurajați dacă merită 
să fie încurajați, să dea dovadă cu totul de destoinicia lor. Nu ar 
fi cel mai bine ca oameni de felul acesta să se amestece în lucrul 
altora, ci mai întâi ei să fie lăsaţi să lucreze împreună cu cineva 
cu experienţă şi înţelepciune, care va vedea în curând dacă ei pot 
exercita o influenţă spre mântuire. Predicatorii tineri care nu au 
simţit niciodată oboseala lucrului şi nici cum li se istovesc puterile 
mintale şi fizice nu trebuie încurajați să spere la un suport pe lângă 
munca fizică pe care o efectuează ei, căci acest lucru le va face rău 

şi va constitui o momeală să angajezi în lucrare bărbaţi care nu pot 
contribui cu nimic la povara lucrării sau a responsabilităţii ce zace 
asupra pastorilor aleşi de Dumnezeu. 

Unii ca aceştia vor avea pretenţia că ştiu să-i înveţe pe alţii, când 
ei înşişi de-abia au învăţat primele principii. 

Mulţi dintre cei ce susţin că sunt de partea adevărului nu sunt 
sfinţii de acesta şi nu sunt înzestrați cu înţelepciune. Poporul lui 
Dumnezeu, în general vorbind, are o minte lumească şi s-a îndepărtat 
de simplitatea Evangheliei. Aceasta este cauza pentru marea lor 
lipsă de discernământ spiritual în felul lor de a proceda cu pastorii. 
Dacă un pastor predică vorbind liber, unii îl vor lăuda în faţă. În 
loc să zăbovească asupra adevărurilor pe care pastorul le-a rostit, 
dovedind astfel că nu sunt nişte ascultători uituci, ci nişte împlinitori 
cu fapta, ei îl înalţă pe acesta, referindu-se la ceea ce a făcut el. Ei 
insistă asupra virtuţilor bietei unelte, însă ÎL uită pe Domnul Hristos, 
Cel care S-a folosit de acel instrument omenesc. De la căderea lui 
Satana, care a fost odinioară un înger înălţat în slavă, pastorii au 
decăzut mereu datorită înălţării lor. Păzitorii neînţelepţi ai Sabatului 
au făcut mult pe plac diavolului, lăudându-şi pastorii. Au fost ei 
oare conştienţi că astfel îl ajutau pe Satana în lucrarea lui? Ar fi 
intrat în panică dacă şi-ar fi dat seama de ceea ce au făcut. Ei au 
fost orbiţi, nu au stat în sfatul lui Dumnezeu. Îmi ridic glasul în 
semn de avertizare împotriva lăudării şi linguşirii pastorilor. Am 
văzut răul, răul înfricoşător din acest lucru. Niciodată, niciodată să 
nu rostiţi vreun cuvânt de laudă a pastorilor în faţa lor. Înălţaţi-L 
pe Dumnezeu. Respectaţi întotdeauna pe pastorul credincios, fiţi 
conştienţi de poverile lui şi uşuraţi-le dacă puteţi; însă nu îl linguşiţi, 
pentru că Satana este cel care stă în turnul lui de veghe pentru a face 
el însuşi o astfel de lucrare. 

Pastorii nu trebuie să folosească linguşirea sau să înalțe fiinţa 
omenească. A existat întotdeauna şi este încă marea primejdie de 
a greşi în acest punct, de a nu face diferenţierea între ceea ce este 
sănătos şi greşeala de a-i linguşi prin atenţii speciale, dacă nu chiar 
prin cuvinte. Există pericolul de a „admira persoana“ de dragul 
câştigului, însă, făcând astfel, se pun în primejdie interesele veşnice. 
Pastorul poate să ajungă favoritul special al vreunui om bogat şi 
acesta poate fi foarte mărinimos cu el; acest lucru îl satisface pe 
pastor, care la rândul lui răsplăteşte cu laude bunăvoința dătătorului 

său. Numele acestuia ajunge să fie înălțat, poate chiar să apară 
tipărit în publicații, deşi este posibil ca dătătorul să nu fie deloc 
vrednic de încrederea care i se acordă. Mărinimia acestuia nu provine 
din principiul adânc, viu, de a face bine cu mijloacele pe care le 
are, de a contribui la înaintarea cauzei lui Dumnezeu pe care el o 
apreciază, ci din motive egoiste, din dorinţa de a fi socotit generos. 
S-ar putea ca el să fi dat dintr-un impuls şi generozitatea sa să nu 
izvorască dintr-un principiu adânc. Poate că a fost mişcat, ascultând 
adevărul senzaţional, şi pentru moment şi-a deschis portofelul; totuşi, 
în ultimă instanţă, generozitatea sa nu are un motiv profund. El dă 
din când în când; portofelul lui se deschide spasmodic şi se închide 
la fel. Nu merită să fie condamnat pentru că este în adevăratul sens 
al cuvântului un om stăpânit de imbolduri, şi dacă nu se converteşte 
pe deplin, atât el, cât şi portofelul lui, vor auzi denunţul dispreţuitor: 
„Ascultaţi acum, voi, bogaţilor! Plângeţi şi tânguiţi-vă din pricina 
nenorocirilor care au să vină peste voi. Bogăţiile voastre au putrezit 
şi hainele voastre sunt roase de molii“ ( Iacov 5, 1.2 ). Unii ca aceştia 
se vor trezi în cele din urmă că singuri s-au înşelat amarnic. Aceia 
care le-au lăudat generozitatea spasmodică l-au ajutat pe Satana 
să-i înşele şi să-i facă să creadă că sunt foarte mărinimoşi, gata 
de sacrificiu, când, de fapt, ei nu cunosc cele dintâi principii ale 
generozităţii şi sacrificiului de sine. 

Unii oameni vor să dea de înţeles că ei nu consideră că lucrurile 
acestei lumi au prea mare valoare, ci preţuiesc adevărul şi înaintarea 
lui mai mult decât orice câştig lumesc. Mulţi se vor trezi în cele din 
urmă descoperind că au fost înşelaţi. Se poate ca aceştia să fi apreciat 
cândva adevărul, iar bogăţiile pământeşti să li se fi părut fără valoare 
în comparaţie cu acesta; însă, după un timp, pe măsură ce bogăţi- 
ile lor pământeşti s-au mărit, ei au dovedit mai puţin devotament 
pentru adevăr. Deşi au suficient pentru un trai confortabil, totuşi 
toate faptele lor arată că ei nu sunt nicidecum satisfăcuţi. Faptele 
pe care le fac stau ca mărturie că au inimile legate de comorile lor 
pământeşti. Câştig, câştig este cuvântul lor de ordine, lozinca lor. 
În vederea acestui scop, toată familia participă la lucru. De-abia îşi 
iau ceva timp pentru devoțiune şi rugăciune. Ei lucrează devreme şi 
târziu. Femeile slabe, bolnăvicioase, şi copiii piperniciţi îşi biciuiesc 
ambiția şi îşi uzează vitalitatea şi puterea pentru a atinge un obiectiv, 
acela de a câştiga, de a face ceva mai mulţi bani. Se amăgesc pe ei 

înşişi cu gândul că fac acest lucru pentru a ajuta cauza lui Dumne- 
zeu. Teribilă înşelăciune! Satana priveşte şi râde pentru că el ştie 
că ei îşi vând sufletul şi trupul din dorinţa lor pătimaşă după câştig. 
Ei găsesc mereu scuze neîntemeiate pentru faptul că se vând astfel 
pentru câştig. Ei sunt orbiţi de dumnezeul acestei lumi. Domnul 
Hristos i-a cumpărat cu propriul Lui sânge; însă ei ÎL jefuiesc pe 
Hristos, pe Dumnezeu, se sfâşie în bucăţi şi sunt aproape inutili în 
societate. 

Ei consacră doar puţin timp cultivării minţii şi puţin timp bu- 
curiilor sociale sau familiale. Ei sunt de puţin folos cuiva. Vieţile 
lor constituie o greşeală teribilă. Cei care abuzează în acest fel de 
ei înşişi simt că munca lor neobosită este vrednică de laudă. Ei se 
distrug singuri prin munca lor neîntreruptă. Ei 

strică templul lui Dumnezeu, încălcând încontinuu legile fiinţei 
lor prin muncă excesivă, şi totuşi ei consideră acest lucru o virtute. 
Când Dumnezeu îi cheamă să dea socoteală, când le cere talanţii 
pe care li i-a încredinţat, cu dobândă, ce pot spune ei? Ce scuză pot 
găsi? Dacă ar fi fost păgâni care să nu ştie nimic despre Dumnezeul 
cel viu şi, în zelul lor idolatru, s-ar fi lăsat în voia soartei, cazurile lor 
ar putea fi atunci mai uşor de tolerat. Însă ei au avut lumina, au avut 
avertizare după avertizare să-şi păstreze corpul, pe care Dumnezeu 
îl numeşte templul Său, într-o stare cât mai bună de sănătate în aşa 
fel, încât să-L poată proslăvi pe El atât cu trupul, cât şi cu spiritul, 
care sunt ale Lui. Ei au desconsiderat învăţăturile lui Hristos. „Nu 
vă strângeţi comori pe pământ unde le mănâncă moliile şi rugina, şi 
unde le sapă şi le fură hoţii; ci strângeţi-vă comori în cer, unde nu le 
mănâncă molule şi rugina şi unde hoţii nu le sapă, nici nu le fură. 
Pentru că unde este comoara voastră acolo va fi şi inima voastră.“ 
( Matei 6, 19-21 ). Ei lasă ca îngrijorările vieţii să-i copleşească. 
Însă ei, cei care sunt bogaţi, vor cădea în ispită, în cursă, şi în multe 
patimi nesăbuite şi vătămătoare, care îi duc pe oameni la distrugere 
şi pierzare. Ei se închină înaintea comorii lor pământeşti, aşa cum 
păgânul cel ignorant se închină înaintea idolilor săi. 

Mulţi se amăgesc cu gândul că dorinţa lor după câştig este ca 
să poată ajuta cauza lui Dumnezeu. Unii fac promisiuni că, atunci 
când vor câştiga atât, vor face bine cu acest câştig şi vor contribui la 
avansarea cauzei adevărului prezent. Însă, când realizează ceea ce şi- 
au propus, ei nu mai sunt la fel de dispuşi ca înainte să ajute lucrarea 

lui Dumnezeu. Din nou se angajează că, după ce vor cumpăra casa 
aceea grozavă sau bucata aceea de pământ şi le vor plăti, atunci vor 
contribui mult cu mijloacele pe care le au pentru înaintarea cauzei 
lui Dumnezeu. „Sămânţa căzută între spini este cel ce aude cuvântul; 
dar îngrijorările veacului acestuia şi înşelăciunea bogățiilor îneacă 
acest cuvânt şi ajunge neroditor.“ ( Matei 13, 22 ). Înşelăciunea 
bogățiilor este cea care îi conduce, pas cu pas, până ce pierd de tot 
dragostea pentru adevăr şi cu toate acestea se amăgesc cu gândul că 
ei cred adevărul. Ei iubesc lumea şi lucrurile din lume, iar dragostea 
lui Dumnezeu, sau dragostea adevărului, nu este în ei. 

Pentru a câştiga ceva bani, mulţi îşi aranjează în mod voit astfel 
treburile, încât aduc asupra celor care lucrează în afara casei şi în 
casă multă muncă grea. Oasele, muşchii şi creierul sunt împovărate 
până la extrem; au multă muncă în faţa lor şi scuza este că ei trebuie 
să facă tot ce pot, altfel va fi o pierdere, se va pierde ceva. Totul 
trebuie salvat, oricare ar fi urmarea. Ce au câştigat unii ca aceştia? 
Poate că au fost în stare să menţină ce au avut sau să mai adauge 
ceva. Însă, de cealaltă parte, ce au pierdut? Capitalul numit sănătate, 
care este fără de preţ atât pentru cel sărac, cât şi pentru cel bogat, s-a 
micşorat considerabil. Mama şi copiii au tot luat din acest fond al 
sănătăţii şi puterii, gândind că o astfel de cheltuială extravagantă nu 
le va consuma niciodată capitalul, până când, în cele din urmă, sunt 
surprinşi să descopere că tăria lor de viaţa s-a epuizat. Ei nu au lăsat 
nimic din care să poată lua în caz de urgenţă. Bucuria şi fericirea 
vieţii sunt făcute amare prin sforţări care torturează şi prin nopţi 
nedormite. S-a dus atât tăria fizică, cât şi cea mintală. Soţul şi tatăl, 
care de dragul câştigului a făcut aranjamentul neînţelept al acestei 
afaceri, poate cu deplina aprobare a soţiei şi mamei, este posibil, ca 
urmare a acestuia, să o conducă la mormânt atât pe ea, cât şi pe unul 
sau mai mulţi dintre copii. Pentru iubirea de bani au fost sacrificate 
sănătatea şi viaţa. „Căci iubirea de bani este rădăcina tuturor relelor; 
şi unii, care au umblat după ea, au rătăcit de la credinţă şi s-au 
străpuns singuri cu o mulţime de rele.“ ( 1 Timotei 6, 10). 

Păzitorii Sabatului au o mare lucrare de făcut. 

Ei trebuie să-şi deschidă ochii pentru a-şi vedea adevărata lor 
stare, să fie plini de râvnă şi să se pocăiască, dacă nu, vor pierde 
viaţa veşnică. Spiritul lumii i-a luat în stăpânire şi au fost prinşi în 
strânsoare de puterile întunericului. Ei nu dau atenţie îndemnului 

apostolului Pavel: „Să nu vă potriviţi chipului veacului acestuia; ci 
să vă prefaceţi prin înnoirea minţii voastre ca să puteţi deosebi bine 
voia lui Dumnezeu: cea bună, plăcută şi desăvârşită“ ( Romani 12, 
2). La mulţi predomină un spirit lumesc, lăcomia şi egoismul. Cei 
care posedă aceste lucruri îşi caută doar interesele lor. Bogatul cel 
egoist nu se interesează cum îi merg treburile aproapelui său, decât 
poate dacă ar descoperi ceva în folosul propriu şi spre dezavantajul 
acestuia. Tot ceea ce a fost bun şi nobil în om, asemenea lui Dum- 
nezeu, a dispărut, a fost sacrificat pentru interese egoiste. Iubirea 
de bani este rădăcina tuturor relelor. Aceasta orbeşte viziunea şi îi 
împiedică pe oameni să discearnă obligaţiile pe care le au faţă de 
Dumnezeu şi semenii lor. 

Unii se amăgesc că sunt generoşi pentru că uneori fac donaţii 
pentru pastori şi pentru avansarea adevărului. Totuşi, aceşti aşa-zişi 
oameni mărinimoşi nu au mână largă şi sunt gata să câştige pe căi 
necinstite. Ei au din belşug în ce priveşte lucrurile acestei lumi, şi 
aceasta înseamnă mari responsabilități asupra lor ca ispravnici ai lui 
Dumnezeu. Cu toate acestea, când au de-a face cu un frate sărac, ce 
trudeşte din greu, ei sunt exigenţi până la ultimul bănuţ. 

În loc să-i facă bine fratelui său sărac, bogatul aspru, exigent, 
trage toate foloasele cu putinţă şi adaugă la bogăţiile pe care deja 
le are, pe seama nefericirii altuia. El se felicită pentru propria-i 
isteţime, însă cu bogăţia aceasta îşi îngrămădeşte asupra lui însuşi 
un blestem greu şi aşează o piatră de poticnire în calea fratelui său. 
Prin ticăloşia şi prin calculul strict, el se lipseşte pe sine de o bună 
influenţă religioasă. Toate acestea rămân în amintirea acestui frate 
sărac şi cele mai fierbinţi rugăciuni sau mărturii, aparent pline de zel, 
ce s-ar putea ridica de pe buzele fratelui său bogat nu vor face altceva 
decât să-l mâhnească şi să-l dezguste. El îl consideră un fariseu; o 
rădăcină de amărăciune răsare şi astfel mulţi sunt pângăriţi. Omul 
cel sărac nu poate uita că s-a profitat de pe urma lui; nu poate uita 
nici faptul că a fost pus în situaţii grele pentru că s-a arătat dispus să 
ducă sarcini, în timp ce fratele cel bogat avea mereu câte o scuză ca 
să nu pună umărul la treabă. Cu toate acestea, omul sărac poate să 
fie în aşa măsură stăpânit de Duhul lui Dumnezeu, încât să uite de 
abuzurile fratelui său cel bogat. 

Bunăvoinţa adevărată, nobilă, dezinteresată, se găseşte foarte 
rar la cei bogaţi. În ambiția lor după îmbogăţire, ei trec cu vederea 

cerinţele omenirii. Ei nu pot vedea sau simţi situaţia strâmtorată, 
neplăcută, în care se află fraţii lor săraci care, poate, au muncit la 
fel de greu ca şi ei. Ca şi Cain, ei spun: „Sunt eu păzitorul fratelui 
meu?“ „Eu am muncit din greu pentru ceea ce am realizat; trebuie 
să am grijă de ceea ce am.“ În loc să se roage: „Ajută-ne să simţim 
împreună cu fraţii noştri“, preocuparea lor constantă este să nu ştie 
că aceştia au necazuri sau că ar avea vreo pretenţie din partea lor să 
simtă împreună cu ei sau să fie generoşi cu el. 

Mulți păzitori bogaţi ai Sabatului sunt vinovaţi că-şi întorc faţa 
de la fraţii lor săraci. Aceştia gândesc oare că Dumnezeu nu le 
cunoaşte micile mârşăvii? Dacă ochii lor ar putea fi deschişi, ei ar 
vedea un înger care merge în urma lor oriunde se duc, înregistrând cu 
credincioşie toate faptele lor, în cămin şi la locul de muncă. Martorul 
Credincios este pe urma lor şi declară: „Ştiu faptele tale“. Când am 
văzut acest spirit de înşelăciune, de acumulare peste măsură, de 
zgârcenie, chiar în rândurile păzitorilor Sabatului, am plâns mult 
în agonia duhului meu. Acest mare păcat, acest blestem teribil îi 
cuprinde şi pe unii din Israelul lui Dumnezeu din aceste timpuri 
din urmă, făcând din ei o ocară chiar pentru necredincioşii care au 
un spirit nobil. Acesta este poporul care are pretenţia că aşteaptă 
venirea Domnului. 

Există o categorie de fraţi sărmani care nu sunt scutiţi de is- 
pită. Ei nu ştiu să se gospodărească, nu au o judecată înţeleaptă, 
vor să câştige banii fără să aştepte, în acest proces încet al muncii 
stăruitoare. Unii se grăbesc atât de mult să-şi îmbunătăţească sta- 
rea materială, încât se angajează în diverse treburi fără să consulte 
oameni cu judecată sau cu experienţă. Aşteptările lor sunt rareori 
împlinite; în loc să câştige, ei pierd şi devin o ispită şi un subiect 
de invidie pentru cei bogaţi. Ei vor cu adevărat să beneficieze de 
bogăţia fraţilor lor şi simt că sunt încercaţi pentru că nu pot. Însă 
aceştia nu merită să primească un ajutor special. Este evident că 
munca lor s-a irosit. Ei au fost nestatornici în afaceri şi plini de 
nelinişte şi griji, ceea ce aduce beneficii mici. Astfel de persoane ar 
trebui să asculte de sfatul celor cu experienţă. Însă, de regulă, ei sunt 
ultimii care caută sfat. Socotesc că au o judecată superioară şi că nu 
trebuie să fie învăţaţi. 

Aceştia sunt cei care sunt de obicei cei înşelaţi de acei negustori 
isteţi care vând autorizaţii şi al căror succes depinde de arta de a 


[481] 


[482] 


482 Mărturii pentru comunitate vol. 1 


înşela. Aceştia trebuie să înveţe că nu trebuie să-şi pună nicidecum 
încrederea în astfel de negustori. Însă fraţii sunt creduli tocmai în 
privinţa acelor lucruri în care ar trebui să fie circumspecţi şi pe 
care ar trebui să le evite. Ei nu iau în seamă îndemnul dat de Pavel 
lui Timotei: „Negreşit, evlavia însoţită de mulţumire este un mare 
câştig“ ( 1 Timotei 6, 6 ). „Dacă avem dar cu ce să ne hrănim şi cu ce 
să ne îmbrăcăm, ne va fi de ajuns.“ ( 1 Timotei 6, 8 ). Cei săraci să 
nu creadă că doar cei bogaţi sunt lacomi. În timp ce cei bogaţi caută 
să acapareze mereu cu lăcomie, cei săraci sunt în marea primejdie 
de a pofti la bogăţia celor avuţi. Sunt foarte puţini în ţara noastră 
bogată care sunt într-adevăr atât de săraci, încât să aibă nevoie de 
ajutor. Dacă ar proceda aşa cum trebuie, ei ar putea să nu ducă 
lipsă niciodată. Apelul meu către cei bogaţi este acesta: Purtaţi-vă 
generos cu fraţii voştri săraci şi folosiţi-vă banii pentru înaintarea 
cauzei lui Dumnezeu. Adevăraţii săraci, cei care sunt săraci datorită 
unei nenorociri sau unei boli, sunt aceia care au nevoie de grija şi 
ajutorul vostru. „Mai presus de toate, să aveţi o dragoste fierbinte 
unii pentru alţii, căci dragostea acoperă o sumedenie de păcate.“ ( 1 
Petru 4,8). 

Bărbaţi şi femei care pretindeţi că sunteţi credincioşi şi aşteptaţi 
să fiți luaţi la cer fără a vedea moartea, vă avertizez să fiţi mai puţin 
lacomi de câştig şi mai puţin preocupaţi de sine. Căutaţi degrabă 
să fiţi asemenea lui Dumnezeu prin fapte nobile de generozitate. 
Lăsaţi la o parte, din toată inima, spiritul de avariţie şi redobândiţi- 
vă adevărata nobleţe a sufletului. Din ce mi-a arătat Dumnezeu, dacă 
nu vă veţi pocăi cu toată râvna, Domnul Hristos vă va vărsa din gura 
Lui. Adventiştii păzitori ai Sabatului pretind că sunt urmaşi ai lui 
Hristos, însă faptele multora dintre ei dezmint mărturisirea lor de 
credinţă. „După roadele lor îi veţi cunoaşte.“ „Nu orişine-Mi zice: 
«Doamne, Doamne!» va intra în Împărăţia cerurilor, ci cel ce face 
voia Tatălui Meu care este în ceruri.“ ( Matei 7, 21 ). 

Fac apel la toţi cei care mărturisesc a crede adevărul să privească 
la caracterul şi viaţa Fiului lui Dumnezeu. El este exemplul nostru. 
Viaţa lui a fost caracterizată printr-o bunăvoință dezinteresată. El 
a fost întotdeauna impresionat de suferinţa omenească. El a făcut 
întotdeauna bine. În toată viaţa Lui nu s-a găsit nici măcar o singură 
faptă egoistă. Iubirea Lui pentru neamul omenesc decăzut, dorinţa 
Lui de a-i mântui, a fost atât de mare, încât a luat asupra Sa mânia 

Tatălui şi a consimţit să sufere pedeapsa pentru păcatul care l-a 
înjosit atât de mult pe omul vinovat. El a purtat păcatele omului în 
propriul Său trup. „Pe Cel ce n-a cunoscut nici un păcat EI l-a făcut 
păcat pentru noi, pentru ca noi să fim neprihănirea lui Dumnezeu în 
El.“ (2 Corinteni 5, 21 ). 

Adevărata generozitate este prea adesea distrusă de bogăţie şi 
belşug. Bărbaţi şi femei aflaţi în nenorocire sau sărăcie îşi vor ex- 
prima uneori ataşamentul deosebit pentru adevăr şi interes pentru 
progresul cauzei lui Dumnezeu şi pentru mântuirea semenilor lor şi 
vor spune ce ar face ei dacă ar avea mijloacele necesare. Dumnezeu 
îi pune de regulă la încercare pe unii ca aceştia; El îi face să prospere, 
îi binecuvântează şi cu ban, şi cu recoltă, dincolo de aşteptările lor. 
Însă inimile le sunt amăgitoare. Intenţiile lor bune şi promisiunile lor 
sunt ca nisipul mişcător. Cu cât au mai mult, cu atât doresc mai mult. 
Cu cât prosperă mai mult, cu atât sunt mai dornici de câştig. Unii 
dintre aceştia, care atunci când erau săraci erau binevoitori, devin 
zgârciţi şi exigenţi. Banii devin dumnezeul lor. Ei îşi găsesc plăcerea 
în puterea pe care le-o dă banii, în onoarea pe care o primesc dato- 
rită acestora. Îngerul mi-a spus: „Observă cum fac ei faţă testului. 
Urmăreşte dezvoltarea caracterului sub influenţa bogățiilor.“ Unii îi 
oprimau pe săracii lipsiţi şi se foloseau de serviciile lor pentru sume 
de nimic. Ei erau tirani; banii însemnau putere pentru ei. Am văzut 
că ochiul lui Dumnezeu era asupra lor. Ei se înşelau. „Iată, Eu vin 
curând şi răsplata Mea este cu Mine ca să dau fiecăruia după fapta 
lui.“ ( Apocalipsa 22, 12 ). 

Unii dintre cei bogaţi nu sunt reţinuţi în a nu da pentru pas- 
tori. Ei îşi menţin obiceiul de a dărui sistematic şi se laudă pentru 
punctualitatea şi generozitatea lor, crezând că datoria lor se sfârşeşte 
acolo. Aşa se pare, însă datoria lor nu se termină aici. Dumnezeu are 
anumite cerinţe pe care ei nu le realizează. Şi societatea are anumite 
cerinţe de la ei; şi semenii lor. Fiecare membru al familiei lor are 
cerinţe din partea lor. Toate aceste cerinţe trebuie luate în seamă; 
nimeni nu trebuie trecut cu vederea sau neglijat. Unii oameni dau 
pentru pastori şi pun în vistierie cu atâta satisfacţie, ca şi cum prin 
aceasta şi-ar plăti intrarea în ceruri. Unii socotesc că nu pot face 
nimic pentru a susţine cauza lui Dumnezeu decât dacă au mereu 
un venit substanţial. Ei simt că nu pot ajunge nicidecum la ţintă. 
Dacă Mântuitorul le-ar spune aceleaşi cuvinte pe care i le-a spus 

tânărului bogat — „Du-te, vinde ce ai, dă la săraci şi vei avea o 
comoară în ceruri; apoi vino şi urmează-Mă“ ( Matei 19, 21 )—ei 
ar pleca foarte întristaţi, alegând, ca şi acesta, să rişte păstrându-şi 
idolii, bogăţiile, decât să meargă să dea altora pentru a-şi asigura 
o comoară în ceruri. Acest tânăr susţinea că păzise toate poruncile 
lui Dumnezeu cu grijă din tinereţea sa şi, încrezător în credincio- 
şia şi neprihănirea sa, gândind că este desăvârşit, întreabă: „Ce-mi 
mai lipseşte?“ Domnul Isus îndepărtează de îndată simţul lui de 
siguranţă, îndreptându-i atenţia către idolii lui, bogăţiile lui. El avea 
alți dumnezei în afară de Domnul, care aveau o valoare mai mare 
pentru el decât viaţa veşnică. Lui îi lipsea dragostea neîmpărțită 
pentru Dumnezeu. Acelaşi lucru se întâmplă şi în dreptul unora care 
pretind a crede în adevăr. Ei gândesc că sunt desăvârşiţi, cred că nu 
le lipseşte nimic, când ei sunt, de fapt, departe de a fi desăvârşiţi şi 
îndrăgesc idoli datorită cărora vor pierde cerul. 

Mulţi vorbesc cu milă de sclavii din Sud, în timp ce sclavia 
există în propriile lor familii. Mame şi copii trudesc de dimineaţa 
până noaptea, fără nici un răgaz. Un şir neîntrerupt de treburi este 
necontenit în faţa lor şi îngrămădit asupra lor. Ei susţin că sunt urmaşi 
ai lui Hristos, însă unde este timpul lor pentru meditaţie şi rugăciune, 
pentru a dobândi hrană pentru intelect, astfel ca mintea, cu care 
ei Îl slujesc pe Dumnezeu, să nu fie pipernicită, nedezvoltându-se? 
Dumnezeu cheamă pe fiecare om să-şi folosească talanţii încredinţaţi 
de El pentru slava Lui şi, întrebuinţându-i pe aceştia, să dobândească 
alţii. Dumnezeu a aşezat îndatoriri asupra noastră prin care să fim 
de folos semenilor noştri. Lucrarea noastră în această lume pentru 
binele altora nu se va sfârşi până ce Domnul Hristos nu va zice în 
ceruri: „S-a isprăvit“ ( Apocalipsa 21, 6 ) şi „Cine este nedrept să fie 
nedrept şi mai departe; cine este întinat, să se întineze şi mai departe; 
cine este fără prihană să trăiască şi mai departe fără prihană. Şi cine 
este sfânt, să se sfinţească şi mai departe!“ ( Apocalipsa 22, 11 ). 

Mulţi par a nu avea adevăratul simţ al responsabilităţii faţă de 
Dumnezeu. Cerinţa este să se lupte să intre, pe poarta cea strâmtă, 
pentru că mulţi vor căuta să intre însă nu vor putea. Cerul le cere să 
încerce să-i determine şi pe alţii să se lupte să intre pe poarta cea 
strâmtă. Atât în faţa celor tineri, cât şi a celor bătrâni stă lucrarea de 
a se strădui cu sârguinţă să-şi mântuiască nu numai sufletele lor, ci şi 
pe ale altora. Oricine este în depline facultăţi mintale are o anumită 

influenţă. Prin indiferența lor, ei folosesc această influenţă pentru a 
împiedica sufletele să se lupte pentru a intra pe poarta cea strâmtă 
sau prin eforturile lor arzătoare, stăruitoare, neobosite, ei îi îndeamnă 
să se străduiască din răsputeri să intre acolo. Nimeni nu poate să 
ocupe o poziţie neutră, nefăcând nimic pentru a-i încuraja pe alţii 
sau nefăcând nimic spre a-i împiedica. Domnul Hristos spune: Cine 
nu adună cu Mine, risipeşte. Luaţi seama, bătrâni şi tineri; voi faceţi 
fie lucrarea lui Hristos, de a salva suflete, fie lucrarea lui Satana, de 
a le conduce spre pierzanie. „lot aşa să lumineze şi lumina voastră 
înaintea oamenilor, ca ei să vadă faptele voastre bune şi să slăvească 
pe Tatăl vostru care este în ceruri.“ ( Matei 5, 16). 

Tinerii pot exercita o puternică influenţă dacă vor renunţa la 
mândria şi egoismul lor şi se vor consacra lui Dumnezeu, însă, în 
general, ei nu vor să poarte poveri pentru alţii. Ei înşişi trebuie 
susținuți. A sosit timpul când Dumnezeu cere o schimbare în această 
privinţă. El le cere atât tinerilor, cât şi bătrânilor să fie plini de râvnă 
şi să se pocăiască. Dacă ei continuă în această stare de căldicel, El 
îi va vărsa din gura Lui. Martorul Credincios spune: „Ştiu faptele 
tale.“ Tinere, faptele tale sunt cunoscute, fie că sunt bune, fie că sunt 
rele. Eşti tu bogat în fapte bune? Isus vine la tine ca un sfătuitor: 
„Te sfătuiesc să cumperi de la Mine aur curăţit prin foc ca să te 
îmbogăţeşti; şi haine albe, ca să te îmbraci cu ele şi să nu ţi se vadă 
ruşinea goliciunii tale; şi doftorie pentru ochi ca să-ţi ungi ochii şi 
să vezi“ ( Apocalipsa 3, 18 ). 

În viziunea avută la Rochester, New York, la data de 25 decem- 
brie 1865, mi-a fost arătat că poporul păzitor al Sabatului a neglijat 
lumina pe care i-a dat-o Dumnezeu cu privire la reforma sanitară, că 
avem o mare lucrare de făcut şi că noi, ca popor, suntem zăbavnici 
în a urma providenţa clară a lui Dumnezeu prin care ne conduce. 

Mi-a fost arătat că lucrarea reformei sanitare de-abia a fost în- 
cepută. În timp ce unii o simt în mod profund şi îşi pun credinţa la 
lucru, alţii rămân indiferenți şi abia dacă fac primul pas în vederea 
reformei. Ei par să aibă o inimă necredincioasă şi, deoarece această 
reformă restrânge pofta păcătoasă, mulţi se dau înapoi. Ei au alți 
dumnezei în afară de Domnul. Gustul şi pofta sunt dumnezeii lor; 
iar când securea este înfiptă la rădăcina pomului şi aceia care şi-au 
îngăduit pofte destrăbălate pe seama sănoaăţii sunt afectaţi şi păcatul 
şi idolii sunt scoşi la iveală, ei nu vor să fie convinşi şi, deşi vocea lui 
Dumnezeu le vorbeşte direct să se debaraseze de aceste îngăduinţe 
care le distrug sănătatea, unii tot nu se desprind de lucrurile vătămă- 
toare pe care le iubesc. Ei par legaţi de idolii lor şi Dumnezeu va 
spune curând îngerilor Săi: „Lăsaţi-i în pace.“ 

Mi s-a arătat că reforma sanitară constituie o parte a întreitei 
solii îngereşti şi este tot atât de legată de aceasta precum este braţul 
de corpul omenesc. Mi-a fost arătat că noi, ca popor, trebuie să 
avansăm în această mare lucrare. Pastorii şi membrii trebuie să 
lucreze în armonie. Poporul lui Dumnezeu nu este pregătit pentru 
marea strigare a celui de-al treilea înger. Credincioşii au de făcut 
o lucrare pentru ei înşişi, pe care nu ar trebui s-o lase pe seama lui 
Dumnezeu, ca El s-o facă pentru ei. El le-a lăsat lor această lucrare. 
Este o lucrare personală; unul nu o poate face pentru celălalt. „Deci, 
fiindcă avem astfel de făgăduinţe, prea iubiţilor, să ne curăţim de 
orice întinăciune a cărnii şi a duhului, şi să ne ducem sfinţirea până la 
capăt, în frică de Dumnezeu.“ ( 2 Corinteni 7, 1 ). Patima îmbuibării 
cu mâncare constituie păcatul predominant al acestui veac. Pofta 
pătimaşă îi face sclavi pe oameni, le întunecă minţile şi le abrutizează 

simţurile morale într-o asemenea măsură, încât adevărurile sfinte, 
înălţătoare, ale Cuvântului lui Dumnezeu nu sunt apreciate la justa 
lor valoare. Înclinaţiile fireşti sunt cele care îi stăpânesc pe oameni. 

Pentru a putea corespunde pentru ceruri, cei din poporul lui 
Dumnezeu trebuie să se cunoască pe ei înşişi. Tebuie să înţeleagă 
tot ce este legat de corpul omenesc, pentru ca să poată exclama 
împreună cu psalmistul: „Ie laud că sunt o făptură aşa de minunată. 
Minunate sunt lucrările Tale, şi ce bine vede sufletul meu lucrul 
acesta!“ ( Psalmii 139, 14 ). Ei trebuie ca întotdeauna să-şi supună 
pofta puterilor morale şi intelectuale. Corpul trebuie să slujească 
minţii, şi nu mintea să slujească corpului. 

Mi-a fost arătat că lucrarea pe care o avem în faţă este cu mult 
mai mare decât ne-am închipuit noi vreodată, dacă dorim să ne 
asigurăm o sănătate bună, aşezându-ne într-o relaţie potrivită faţă 
de darul vieţii. Dr. A. a făcut o lucrare mare şi bună, tratând boala 
şi iluminând pe aceia care toată viaţa au fost în necunoştinţă cu 
privire la relaţia dintre mâncare, băutură şi muncă şi întreţinerea 
sănătăţii. Dumnezeu, în îndurarea Lui, a dat poporului Său lumină 
prin unealta Sa umilă, pentru ca, în vederea biruirii bolii, ei să-şi 
poată învinge pofta pătimaşă şi să fie cumpătaţi în toate lucrurile. El 
a făcut ca o mare lumină să strălucească pe cărarea lor. Să fie oare 
cei care aşteaptă fericita noastră nădejde şi arătarea slavei marelui 
nostru Dumnezeu şi Mântuitor Isus Hristos, care S-a dat pe Sine 
Însuşi pentru noi ca să ne răscumpere din orice fărădelege şi să-şi 
curăţească un norod care să fie al Lui, „plin de râvnă pentru fapte 
bune“, să fie ei deci mai prejos decât oamenii religioşi ai zilelor 
noastre, care nu aşteaptă venirea în curând a Mântuitorului nostru? 
Poporul Său ales, care trece prin această lucrare de curăţire pentru a 
ajunge în ceruri, nu trebuie să fie mai prejos decât alţii în privinţa 
faptelor bune. În eforturile lor de a se curăţi de orice întinăciune a 
cărnii şi a duhului, desăvârşindu-şi sfinţirea în temere de Dumnezeu, 
ei trebuie să fie înaintea oricărei alte categorii de oameni de pe 
pământ, cu atât mai mult cu cât mărturisirea lor de credinţă este mai 
înaltă decât a altora. 

Unii au ironizat această lucrare de reformă şi au spus că este cu 
totul inutilă, că este o tulburare care distrage minţile de la adevărul 
prezent. Ei spun că lucrurile sunt duse în extreme. Când bărbaţi şi 
femei care pretind că sunt credincioşi sunt bolnavi din creştet până 


[487] 


[488] 


[489] 


488 Mărturii pentru comunitate vol.1 


în tălpi, când puterile lor fizice, mintale şi morale sunt slăbite prin 
satisfacerea poftelor pătimaşe şi muncă excesivă, cum ar putea ei 
oare să cântărească dovezile în favoarea adevărului şi să înțeleagă 
cerințele lui Dumnezeu? Dacă facultățile lor morale şi intelectuale 
sunt întunecate, ei nu pot aprecia valoarea ispăşirii şi caracterul 
înălţător al lucrării lui Dumnezeu şi nici nu pot avea plăcere pentru 
studiul Cuvântului Său. Cum ar putea oare un dispeptic nervos să 
fie întotdeauna gata să răspundă cu blândeţe şi teamă oricărui om 
care îl întreabă pe ce se întemeiază nădejdea lui? Cât va dura oare 
până când unul ca acesta devine confuz şi agitat şi prin imaginaţia 
sa bolnavă ajunge să vadă lucrurile într-o lumină cu totul greşită şi 
prin lipsa blândeţii şi calmului, care caracterizează viaţa lui Hristos, 
să-şi dezonoreze credinţa, luându-se la ceartă cu oameni nechibzuiţi? 
Privind lucrurile dintr-un înalt punct de vedere religios, noi trebuie 
să fim reformatori adevăraţi pentru a fi asemenea Domnului Hristos. 

Am văzut că Tatăl nostru ceresc ne-a dat o mare binecuvântare 
şi lumină prin reforma sanitară pentru ca noi să putem asculta de 
cerinţele pe care le are de la noi şi să-L proslăvim în trupul şi spiritul 
nostru, care sunt ale Lui, iar în final să stăm fără vină înaintea tronului 
lui Dumnezeu. Credinţa noastră ne cere să ridicăm standardul şi 
să facem paşi înainte. În timp ce mulţi pun sub semnul întrebării 
calea pe care o urmează, alţi adepţi ai reformei sanitare, ca oameni 
raționali, chibzuiţi, ar trebui să facă ceva şi ei înşişi. Neamul omenesc 
se află într-o stare de plâns, suferind de boli care sunt mai presus de 
orice descriere ce s-ar putea face. Mulţi au moştenit boala şi suferă 
mult datorită obiceiurilor greşite ale părinţilor lor şi, cu toate acestea, 
ei urmează acelaşi curs greşit, atât ei, cât şi copiii lor după ei. Sunt 
ignoranţi cu privire la ei înşişi. Sunt bolnavi şi nu ştiu că obiceiurile 
lor greşite sunt cele care le produc o imensă suferinţă. 

Nu sunt decât câţiva care s-au ridicat în suficientă măsură ca să 
înţeleagă cât de mult au de a face obiceiurile alimentare cu sănătatea, 
cu caracterele lor, cu utilitatea lor în această lume şi cu soarta lor 
veşnică. 

Am văzut că este datoria acelora care au primit lumina din cer, 
şi şi-au dat seama de foloasele umblării în această lumină, să dea 
dovadă de un interes mai mare faţă de aceia care suferă din lipsă 
de cunoştinţă. Păzitorii Sabatului care aşteaptă venirea în curând a 
Mântuitorului lor ar trebui să fie ultimii care să dea dovadă de lipsă 

de interes în această mare lucrare de reformă. Trebuie instruiți în 
acest scop bărbaţi şi femei, iar pastorii şi poporul trebuie să simtă 
această povară asupra lor, de a face cunoscut acest subiect, de a-i 
face conştienţi şi pe ceilalţi de necesitatea lui. 

Mi-a fost arătat că noi trebuie să oferim un cămin celor necăjiţi 
şi celor care doresc să înveţe cum să-şi îngrijească trupul pentru a 
preveni boala. Noi nu trebuie să fim indiferenți şi să-i silim pe cei 
care sunt bolnavi şi vor să trăiască adevărul în viaţa lor să se ducă 
la instituţiile obişnuite de tratament cu ajutorul apei, unde credinţa 
noastră nu este simpatizată. Dacă ei îşi redobândesc sănătatea, s-ar 
putea ca acest lucru să se realizeze cu preţul credinţei lor religioase. 
Aceia care au suferit mult datorită unor infirmităţi trupeşti sunt slăbiți 
atât din punct de vedere mintal, cât şi moral. Pe măsură ce îşi dau 
seama de foloasele obţinute din utilizarea corespunzătoare a apei, 
a aerului, a unei alimentaţii potrivite, ei vor ajunge să înţeleagă că 
medicii care sunt capabili să-i trateze atât de bine nu pot fi atât de 
vinovaţi în ce priveşte credinţa lor; că, din moment ce s-au angajat 
în marea şi utila lucrare de a fi de folos omenirii care suferă, ei 
trebuie să aibă dreptate în ceea ce susţin. Şi astfel, poporul nostru 
este în pericolul de a fi ademenit prin eforturile acestora de a-şi 
reface sănătatea în aceste aşezăminte. 

Din nou mi-a fost arătat că aceia care au principii religioase 
puternice şi sunt hotărâți să asculte de toate cerinţele lui Dumnezeu 
nu pot obţine foloase de la instituţiile obişnuite de sănătate, ca ceilalți 
oameni de altă credinţă. Păzitorii Sabatului sunt unici în privinţa 
credinţei lor. A ţine toate poruncile lui Dumnezeu aşa cum le cere El 
să facă, pentru a fi ai Lui şi acceptaţi de EI, este un lucru extrem de 
dificil în cazul tratamentelor obişnuite cu apă. Ei ar trebui să poarte 
pretutindeni cu ei sita Evangheliei şi să cearnă tot ce aud, ca să poată 
alege binele şi să respingă răul. 

Aşezământul de tratament prin apă de la __ a fost cea mai bună 
instituţie din Statele Unite. Cei care l-au condus au făcut o lucrare 
mare şi bună în privinţa tratamentului bolii. Totuşi, noi nu putem 
avea încredere în principiile lor religioase. În timp ce pretind că 
sunt creştini, ei le recomandă pacienţilor lor jocurile de cărți, dansul, 
frecventarea teatrelor, toate fiind lucruri care conduc spre rău şi sunt 
direct contrare învățăturilor Domnului Hristos şi apostolilor Săi. 
Păzitorii conştiincioşi ai Sabatului care frecventează aceste instituţii 

cu scopul de a-şi redobândi sănătatea nu pot obţine foloasele pe 
care le-ar obține dacă nu ar fi obligaţi să fie mereu atenţi ca să nu-şi 
compromită credinţa, să nu dezonoreze cauza Mântuitorului lor şi 
să nu-şi aducă sufletele în robie. 

Mi-a fost arătat că păzitorii Sabatului ar trebui să deschidă o cale 
prin care cei ce au aceeaşi prețioasă credinţă cu ei să poată beneficia 
fără a fi nevoie de a-şi cheltui mijloacele la instituţii unde credinţa şi 
principiile religioase le sunt puse în primejdie şi unde nu pot găsi 
simpatie sau împreună simţire în probleme religioase. Dumnezeu, în 
providenţa Lui, a condus paşii Dr-lui B. la __ pentru ca el să poată 
dobândi acolo o experienţă pe care altfel nu ar fi obținut-o, căci 
Domnul are o lucrare pentru el în privinţa reformei sanitare. Fiind un 
medic cu experienţă, care de mulţi ani cunoaşte organismul omenesc, 
Dumnezeu doreşte să-l înveţe, prin sfaturi şi aplicaţii practice, cum 
să aplice binecuvântările pe care le-a lăsat în folosul omului. El 
doreşte să-l pregătească să fie de folos celor bolnavi şi să-i înveţe, 
pe cei care nu înţeleg cum să-şi păstreze puterea şi sănătatea pe 
care le au, cum să preîntâmpine boala printr-o folosire înţeleaptă a 
remediilor cerului — apa, aerul curat şi alimentaţia. 

Mi-a fost arătat că Dr. B. este un om atent şi foarte conştiincios, 
un om pe care Dumnezeu îl iubeşte. El a trecut prin multe necazuri 
care au lucrat spre binele lui, deşi, atunci când a trecut prin ele, nu 
a putut vedea întotdeauna ce foloase ar putea avea de pe urma lor. 
Dr. B. nu este un om pe care adevărul să-l facă să devină un om 
exaltat. El nu este un om arbitrar sau arogant. Nu ar profita să se 
folosească de acea demnitate pe care i-ar conferi-o poziţia pe care o 
are. El se va sfătui cu alţii şi poate fi abordat uşor; pericolul cel mare 
pentru el va fi să preia poveri pe care să nu le poată duce. El vede şi 
simte ce ar trebui făcut şi va fi în primejdia de a face prea mult. Este 
extrem de sensibil şi plin de milă şi va simţi din adâncul fiinţei sale 
împreună cu pacienţii săi, iar dacă 1 se va îngădui, va duce o povară 
atât de grea de răspunderi, până va fi zdrobit sub greutatea acesteia. 

Bărbaţii şi femeile cu influenţă ar trebui să-l ajute pe fratele 
B. prin rugăciune, împreună simţire, o colaborare din inimă, prin 
cuvinte încurajatoare, optimiste, prin sfat şi îndemn — lucruri pe 
care el le va aprecia. Poziţia lui nu este de invidiat. Dacă îşi asumă 
aceste mari răspunderi, el nu o face pentru că a ales acest lucru sau 
pentru a-şi câştiga existenţa, căci acestea le-ar putea obţine pe o cale 

mult mai uşoară şi ar putea evita grija, neliniştea şi tulburarea pe care 
i le aduc o astfel de poziţie. Numai datoria este cea care îl conduce 
să facă acest lucru; şi, o dată convins care este calea datoriei, el o 
va urma şi va sta la post, oricare ar fi urmările. El ar trebui să se 
bucure de simpatia şi colaborarea acelora care au influenţă şi pe care 
Dumnezeu îi vrea alături de el să-l susțină în lucrarea lui dificilă. 

Dr. B. va putea, atât cât se poate în această lume, să facă mai mult 
decât face acum în slujba pe care o are. Mi-a fost arătat că această 
poziţie va fi mult mai grea. Mulţi dintre cei care nu au experienţă 
nu vor realiza măreţia acestei întreprinderi şi vor dori ca lucrurile 
să meargă după ideile lor. Unii se vor întreba de ce săracii nu vor 
putea veni să se trateze fără a plăti şi vor fi înclinați să creadă că, 
la urma urmei, aceasta este o întreprindere pentru a câştiga bani; şi 
cutare sau cutare va avea ceva de zis şi va găsi atâtea greşeli, dar 
lăsaţi lucrurile să meargă aşa cum se va putea; căci mi-a fost arătat 
că unii vor socoti o virtute să fie geloşi pe această iniţiativă şi să 
1 se împotrivească. Ei vor continua să se laude că lucrurile nu se 
obţin atât de repede. Ca şi Toma, ei se laudă cu necredinţa lor. Însă 
l-a lăudat oare Domnul Isus pe Toma? Prezentându-i dovada că el 
declarase că vrea să vadă înainte de a crede, Domnul Isus i-a spus: 
„Tomo, pentru că M-ai văzut ai crezut. Ferice de cei ce n-au văzut şi 
au crezut“ ( loan 20, 20). 

Mi-a fost arătat că nu există lipsă de mijloace în rândul adventiş- 
tilor păzitori ai Sabatului. În prezent, pericolul lor cel mai mare este 
acumularea de proprietăţi. Unii îşi măresc mereu grijile şi efortu- 
rile; ei sunt supraaglomeraţi. Urmarea este că Dumnezeu şi nevoile 
cauzei Sale sunt aproape uitate de ei; ei sunt morţi din punct de 
vedere spiritual. Li se cere să facă un sacrificiu pentru Dumnezeu, 
să aducă o jertfă. Sacrificiul nu măreşte, ci micşorează şi consumă. 
Mi-a fost arătat că, în acest moment, este vorba de o întreprindere 
în care poporul lui Dumnezeu merită să se angajeze, în care îşi pot 
investi mijloace pentru slava Sa şi înaintarea lucrării Sale. Multe 
dintre mijloacele din poporul nostru se dovedesc a fi doar un rău 
pentru cei care le deţin. 

Poporul nostru ar trebui să aibă o instituţie a lor, condusă de ei, 
în folosul celor bolnavi şi suferinzi dintre noi care doresc să aibă 
sănătate şi putere să-L poată proslăvi pe Dumnezeu în trupul şi 
spiritul lor, care sunt ale Lui. O astfel de instituţie, bine condusă, 

va constitui mijlocul prin care vederile noastre vor putea fi aduse 
în faţa multora la care ne va fi imposibil să ajungem prin felul în 
care prezentăm de obicei adevărul. Când cei necredincioşi vor face 
apel la o instituţie consacrată tratării cu succes a bolii, instituţie 
condusă de medici păzitori ai Sabatului, ei vor fi aduşi direct sub 
influenţa adevărului. Cunoscându-ne oamenii, familiarizându-se cu 
ei şi cu adevărata noastră credinţă, prejudecățile lor vor fi îndepărtate, 
iar ei vor fi impresionați în mod favorabil. Aşezându-se astfel sub 
influenţa adevărului, unii dintre aceştia nu vor dobândi doar alinarea 
suferințelor lor trupeşti, dar vor găsi şi un balsam alinător pentru 
sufletele lor bolnave de păcat. 

Pe măsură ce sănătatea celor bolnavi se îmbunătăţeşte sub trata- 
ment judicios şi încep să se bucure de viaţă, ei au încredere în cei 
care au constituit uneltele pentru însănătoşirea lor. Inimile lor sunt 
umplute de mulţumire, iar sămânţa cea bună a adevărului va găsi 
degrabă un sălaş acolo, iar în unele cazuri, aceasta va fi alimentată, 
va lăstări şi va aduce roade spre slava lui Dumnezeu. Un suflet pre- 
tios salvat astfel va valora mai mult decât toate mijloacele necesare 
pentru întemeierea unei asemenea instituţii. Unii nu vor avea curajul 
moral de a ceda convingerilor lor. S-ar putea ca ei să fie convinşi că 
păzitorii Sabatului au adevărul, însă lumea şi rudele necredincioase 
le stau în calea primirii acestuia. Ei nu îşi pot determina mintea să 
ajungă în acel punct în care să sacrifice totul pentru Hristos. Cu toate 
acestea, unii din această ultimă clasă menţionată vor pleca de acolo 
cu suferinţa îndepărtată şi vor fi apărători ai credinţei adventiştilor 
de ziua a şaptea. Unii dintre cei care vor pleca vindecaţi sau cu o 
stare mult îmbunătăţită vor constitui mijloacele prin care credinţa 
noastră va ajunge în locuri noi şi standardul adevărului va fi înălţat 
acolo unde altfel ar fi fost imposibil de ajuns dacă n-ar fi fost înde- 
părtate mai întâi din minte prejudecățile printr-o aşteptare răbdătoare 
a poporului nostru în vederea dobândirii sănătăţii. 

Unii vor avea multe necazuri când se vor întoarce acasă. Totuşi, 
acest lucru nu trebuie să-i descurajeze sau să-i împiedice să facă o 
lucrare bună. Satana şi agenţii lui vor face tot ce vor putea pentru a 
pune piedici, pentru a tulbura şi a pune poveri asupra acelora care se 
angajează cu toată inima în lucrarea de înaintare a acestei reforme. 

Există o mulţime de mijloace în poporul nostru, iar dacă toţi ar 
simţi importanţa acestei lucrări, această măreaţă iniţiativă ar putea fi 

adusă la îndeplinire fără nici o încurcătură. Toți ar trebui să-şi dea tot 
interesul spre a o susţine. În special cei care deţin mijloace să inves- 
tească în această lucrare. Trebuie amenajată o casă corespunzătoare 
pentru primirea celor bolnavi, ca aceştia să poată, prin folosirea unor 
mijloace corespunzătoare şi binecuvântarea lui Dumnezeu, să fie 
vindecaţi de bolile lor şi să înveţe cum să-şi poarte de grijă şi să 
prevină boala. 

Mulţi dintre cei ce pretind că susţin adevărul sunt tot mai închişi 
şi lacomi. Starea lor ar trebui să-i alarmeze. Atât de mult din comoara 
lor este pe acest pământ, iar inima lor este acolo unde este comoara 
lor. O mare parte din comoara lor este în această lume şi doar puţin 
în ceruri; de aceea inima este legată de averile lor de pe pământ, în 
loc să fie legată de moştenirea veşnică. Acum, ei au o ocazie bună 
să-şi investească mijloacele în folosul oamenilor suferinzi şi, de 
asemenea, pentru înaintarea adevărului. Această lucrare nu trebuie 
lăsată niciodată să se confrunte cu sărăcia. Aceşti ispravnici cărora 
Dumnezeu le-a încredinţat mijloace trebuie să se ataşeze acestei 
lucrări şi să-şi folosească mijloacele spre slava Sa. Pentru cei care îşi 
rețin mijloacele datorită lăcomiei, acestea se vor dovedi mai degrabă 
un blestem decât o binecuvântare. 

Cei cărora Dumnezeu le-a încredinţat mijloace ar trebui să al- 
cătuiască un fond care să fie întrebuințat în folosul săracilor care 
merită, care sunt bolnavi şi nu sunt în stare să achite costul chel- 
tuielilor pentru a beneficia de tratament în cadrul acestei instituţii. 
Sunt câţiva săraci vrednici, preţioşi, a căror influenţă a constituit 
un beneficiu pentru cauza lui Dumnezeu. Ar trebui alcătuit un fond 
care să fie folosit în mod special pentru tratarea unor asemenea per- 
soane sărace, dacă biserica de care aparţin va decide că ei merită să 
beneficieze de acest lucru. 

Dacă cei care au din belşug nu vor contribui în vederea acestui 
scop, fără a pretinde răsplată, cei săraci nu vor putea beneficia de 
foloasele ce s-ar obţine de pe urma tratamentului la o astfel de insti- 
tuţie, unde este nevoie de atât de mulţi bani pentru munca efectuată. 
O astfel de instituţie nu ar trebui, în faza ei de pruncie, când se luptă 
să supravieţuiască, să fie confruntată cu cheltuieli continue fără a 
realiza beneficii băneşti. 

Tinerii păzitori ai Sabatului sunt dedaţi căutării de plăceri. Am 
văzut că nici măcar unul din douăzeci nu cunoaşte din experienţă 
ce este religia. Ei sunt într-o goană continuă după ceva care să le 
satisfacă dorinţa de schimbare, de distracţie; şi dacă nu se vor trezi 
în aşa fel, încât să zică din inimă „privesc toate aceste lucruri ca 
o pierdere faţă de preţul nespus de mare al cunoaşterii lui Hristos 
Isus, Domnul meu“ ( Filipeni 3, 8 ), ei nu vor fi vrednici de El şi 
vor pierde viaţa veşnică. Cei tineri, în general, sunt înşelaţi teribil 
ŞI, cu toate acestea, ei susţin că sunt credincioşi. Vieţile lor necon- 
sacrate constituie o ruşine la adresa numelui de creştin; exemplul 
lor constituie o capcană pentru alţii. Ei constituie o piedică pentru 
cel păcătos, pentru că aproape în toate privinţele ei nu sunt mai buni 
decât cei necredincioşi. Ei au Cuvântul lui Dumnezeu, însă averti- 
zările, sfaturile, îndemnurile şi mustrările acestuia nu sunt luate în 
seamă, ca şi încurajările şi făgăduinţele pentru cel ascultător şi cre- 
dincios. Făgăduinţele lui Dumnezeu sunt toate împlinite cu condiţia 
ascultării umile. Un singur model este dat celor tineri, însă cum s-ar 
putea compara vieţile lor cu viaţa Domnului Hristos? Sunt alarmată 
să văd pretutindeni uşurătatea tinerilor şi tinerelor care pretind a 
crede adevărul. Se pare că Dumnezeu nu are loc în gândurile lor. 
Minţile lor sunt pline de prostii. Conversaţia lor nu este altceva decât 
vorbărie goală, deşartă. 

Ei au o ureche ascuţită pentru muzică, iar Satana ştie ce părți 
ale corpului să stimuleze, pentru a frământa, acapara şi a fermeca 
mintea, astfel ca Domnul Hristos să nu fie dorit. Lipseşte dorul 
spiritual al sufletului pentru cunoaştere divină, pentru creştere în har. 

Mi-a fost arătat că tinerii trebuie să se ridice mai sus şi să facă din 
Cuvântul lui Dumnezeu izvorul sfaturilor lor şi călăuza lor. Asupra 
tinerilor zac răspunderi solemne, pe care ei le privesc cu uşurinţă. 
Introducerea muzicii în casele lor, în loc să conducă la sfinţenie 
şi spiritualitate, a constituit mijlocul de a le distrage minţile de la 
adevăr. Cântecele uşuratice şi muzica populară a zilei par potrivite 

pentru gusturile lor. Muzica le-a răpit timpul care ar fi trebuit devotat 
rugăciunii. Muzica, atunci când nu se face abuz de ea, este o mare 
binecuvântare; însă, când este folosită greşit, constituie un blestem 
teribil. Aceasta stârneşte simţurile, însă nu dă acea tărie şi acel curaj 
pe care creştinul le poate găsi doar la tronul harului, atunci când, în 
umilinţă, îşi face cunoscute lipsurile şi, cu strigăte puternice şi cu 
lacrimi, imploră putere divină spre a fi întărit să facă faţă ispitirilor 
puternice ale celui rău. Satana îi ţine robi pe cei tineri. Oh, ce aş 
putea oare să spun ca să-i determin să-i zdrobească puterea lui, care 
îi înnebuneşte! El este un fermecător iscusit, care îi ademeneşte spre 
pierzare. Ascultaţi sfaturile din Cartea Inspirată a lui Dumnezeu. 
Am văzut că Satana a orbit minţile celor tineri, astfel ca ei să nu 
poată înţelege adevărurile din Cuvântul lui Dumnezeu. Simţurile lor 
sunt atât de tocite, încât ei nu iau în seamă îndemnurile sfântului 
apostol: 

„Copii, ascultați în Domnul de părinţii voştri căci este drept. 
„Să cinsteşti pe tatăl tău şi pe mama ta“, este cea dintâi poruncă 
însoţită de o făgăduinţă, „ca să fii fericit şi să trăieşti multă vreme pe 
(noul ) pământ“ ( Efeseni 6, 1-3 ). „Copii, ascultați de părinţii voştri 
în toate lucrurile, căci lucrul acesta place Domnului“ ( Coloseni 3, 
20 ). Copiii care îşi dezonorează părinţii şi nu îi ascultă nu pot avea 
parte de pământul nou creat. Pământul cel nou, curăţit, nu va fi un 
loc pentru cei răzvrătiți, pentru neascultători, pentru nemulţumitori, 
fiu sau fiică. Dacă aceştia nu învaţă supunerea şi ascultarea aici, ei 
nu o vor învăţa niciodată; pacea celor mântuiţi nu va fi tulburată 
de copiii neascultători, dezordonaţi şi nesupuşi. Nici un călcător al 
poruncii nu poate moşteni Împărăţia cerurilor. Vă rog pe toţi tinerii 
să binevoiţi să citiţi porunca a cincea din Lege, rostită de Iehova la 
Sinai şi înscrisă cu degetul Lui pe tablele de piatră: „Cinsteşte pe 
tatăl tău şi pe mama ta, pentru ca să ţi se lungească zilele în ţara pe 
care ţi-o dă Domnul, Dumnezeul tău“ ( Exodul 20, 12). 

Am fost îndreptată spre multe pasaje din Scriptură care le arată 
clar celor tineri voia lui Dumnezeu cu privire la ei. Cu aceste învăţă- 
turi clare, ei va trebui să se întâlnească la judecată. Cu toate acestea, 
nu există nici măcar un tânăr sau o tânără din douăzeci din cei care 
pretind că susţin adevărul care să dea atenţie acestor învățături ale 
Bibliei. Tinerii nu citesc suficient Cuvântul lui Dumnezeu pentru 
a şti care sunt cerinţele acestuia cu privire la ei; şi totuşi, aceste 

adevăruri îi vor judeca în marea zi a lui Dumnezeu, când tineri şi 
bătrâni vor fi răsplătiți după faptele făcute când erau în trup. 

Ioan spune: „V-am scris tinerilor, fiindcă sunteţi tari şi Cuvântul 
lui Dumnezeu rămâne în voi şi aţi biruit pe cel rău. Nu iubiţi lumea, 
nici lucrurile din lume. Dacă iubeşte cineva lumea, dragostea Tatălui 
nu este în El. Căci tot ce este în lume: pofta firii pământești, pofta 
ochilor şi lăudăroşia vieţii, nu este de la Tatăl, ci din lume. Şi lumea 
şi pofta ei trec; dar cine face voia lui Dumnezeu rămâne în veac“ ( 1 
loan 2, 14-17). 

Îndemnul către tineri este valabil şi pentru tinere. Tinereţea nu îi 
scuteşte de responsabilităţile pe care le au. Ei sunt puternici şi nu 
sunt doborâţi de griji şi de povara anilor; sunt plini de zel, iar dacă 
îşi îndreaptă sentimentele de la cele lumeşti către Domnul Hristos şi 
către cer, făcând voia lui Dumnezeu, ei vor avea nădejdea unei vieți 
mai bune, de durată, şi vor trăi veşnic, încununaţi cu slavă, cinste, 
onoare şi viaţă veşnică. Dacă cei tineri trăiesc pentru a-şi satisface 
pofta firii pământeşti, pofta ochilor şi lăudăroşia vieţii, înseamnă că 
ei caută lucrurile acestei lumi făcând pe plac marelui lor vrăjmaş 
şi astfel ei se despart de Tatăl. Iar când toate aceste lucruri care 
sunt căutate trec, speranţele le sunt spulberate, iar aşteptările lor 
pier. Despărţiţi de Dumnezeu, ei se vor pocăi atunci cu amar de 
nesăbuinţa de a-şi fi slujit plăcerii proprii, satisfăcându-şi dorinţele, 
şi pentru că şi-au vândut, pentru câteva plăceri frivole, o viaţă de 
fericire de care s-ar fi putut bucura pentru totdeauna. 

„Nu iubiţi lumea, nici lucrurile care sunt din lume“, spune apos- 
tolul inspirat. Atunci el adaugă avertizarea: „Dacă iubeşte cineva 
lumea, dragostea Tatălui nu este în el“ ( 1 loan 2, 15 ). Este un 
lucru care ar trebui să ne alarmeze anume că dragostea pentru lume 
stăpâneşte minţile celor tineri. Fără doar şi poate, ei iubesc lumea şi 
lucrurile din lume şi tocmai din acest motiv dragostea lui Dumnezeu 
nu îşi găseşte loc în inimile lor. Ei îşi găsesc plăcerea în lume şi 
în lucrurile din lume şi sunt străini faţă de Tatăl şi faţă de darurile 
Duhului Său. Dumnezeu este dezonorat prin neseriozitate şi modă şi 
prin vorbăria goală, deşartă şi râsetele care caracterizează viaţa celor 
tineri în general. Pavel îi îndeamnă pe tineri să fie serioşi: „Sfătuieşte 
de asemenea pe tineri să fie cumpătaţi, şi dă-te pe tine însuţi pildă de 
fapte bune, în toate privinţele. Iar în învăţătură, dă dovadă de curăţie, 
de vrednicie, de vorbire sănătoasă şi fără cusur, ca potrivnicul să 

rămână de ruşine şi să nu poată spune nimic rău de noi“ ( Tit 2, 6-8 
). 

Îi implor pe cei tineri, de dragul sufletului lor, să dea atenţie 
îndemnului inspirat al apostolului. Toate aceste învățături, avertis- 
mente şi mustrări pline de har pot fi fie o mireasmă de viaţă spre 
viaţă, fie de moarte spre moarte. Mulţi dintre cei tineri sunt nechib- 
zuiţi în ceea ce vorbesc. Ei vor să treacă cu vederea că din cuvintele 
lor vor fi socotiți fără vină şi tot din cuvintele lor vor fi condam- 
naţi. Toţi ar trebui să dea atenţie cuvintelor Mântuitorului: „Omul 
bun scoate lucruri bune din vistieria bună a inimii lui; dar omul rău 
scoate lucruri rele din vistieria rea a inimii lui. Vă spun că, în ziua 
judecății, oamenii vor da socoteală de orice cuvânt nefolositor pe 
care-l vor fi rostit. Căci din cuvintele tale vei fi scos fără vină şi 
din cuvintele tale vei fi osândit“ ( Matei 12, 35-37 ). Cât de puţină 
atenţie este acordată chiar îndemnurilor Învăţătorului ceresc! Mulţi 
fie că nu studiază Cuvântul lui Dumnezeu, fie că nu acordă atenţie 
adevărurilor solemne ale acestuia, şi aceste adevăruri clare se vor 
ridica la judecată şi îi vor condamna. 

Cuvintele şi faptele scot la iveală în mod limpede ceea ce este în 
inimă. Dacă mândria, vanitatea şi iubirea de sine şi de îmbrăcăminte 
umplu inima, cuvintele rostite vor fi despre modă, îmbrăcăminte şi 
înfăţişare, şi nu despre Domnul Hristos şi Împărăţia cerurilor. Dacă 
în inimă domnesc sentimente de invidie, acestea vor fi prezente 
în vorbe şi fapte. Cei care se măsoară după alţii, care fac ce fac 
alţii şi nu realizează lucruri mari, aducând ca scuză defectele şi 
greşelile altora, nu vor fi decât pleavă şi vor rămâne nişte pitici 
din punct de vedere spiritual, atâta timp cât îi vor face pe plac lui 
Satana, îngăduindu-şi astfel de simţăminte neconsacrate. Unii nu 
sunt preocupaţi decât de ce să mănânce, ce să bea şi cu ce să se 
îmbrace. Aceste gânduri ies la iveală din prisosul inimii, atâta timp 
cât lucrurile vremelnice constituie marea ţintă a vieţii, cea mai mare 
realizare. Aceste persoane uită cuvintele lui Hristos: „Căutaţi mai 
întâi Împărăţia lui Dumnezeu şi neprihănirea Lui şi toate aceste 
lucruri vi se vor da pe deasupra“ ( Matei 6, 33). 

Tinerii au inima plină de iubire de sine. Acest lucru se dă pe 
faţă în dorinţa lor de a fi zugrăviți de artist; ei nu se mulţumesc 
să fie reprezentaţi o singură dată, ci stau iar şi iar pentru tabloul 
lor, sperând de fiecare dată că ultimul va depăşi toate eforturile 

anterioare şi tabloul va apărea mai frumos decât originalul. Banii 
care ar fi trebuit să fie ai Domnului sunt irosiţi în acest fel, şi ce 
se câştigă? O biată umbră pe hârtie. Orele care ar fi trebuit să fie 
devotate rugăciunii sunt ocupate cu propria lor persoană; ceasurile 
preţioase ale harului sunt astfel irosite. 

Satana este mulţumit când atenţia tinerilor este atrasă de orice 
lucru care le distrage mintea de la Dumnezeu, astfel ca înşelătorul 
să se poată strecura pe furiş, iar ei, nepregătiţi pentru atacurile lui, 
să fie prinşi în cursă. Ei nu sunt conştienţi că marele Artist al cerului 
ia cunoştinţă de orice faptă şi de orice cuvânt şi că purtarea lor şi 
chiar gândurile şi intenţiile inimii stau în faţa Lui, prezentate în 
amănunt. Orice defect din caracterul lor moral stă descoperit sub 
privirile insistente ale îngerilor şi ei vor avea întregul tablou, integral 
prezentat în faţa lor în toată diformitatea sa, atunci când judecata va 
fi pronunţată. Toate acele cuvinte deşarte, neserioase, sunt scrise în 
carte. De asemenea, toate vorbele neadevărate, toate faptele menite 
să înşele, ale căror motive au fost ascunse de ochiul omenesc, dar 
sunt văzute de ochiul atotvăzător al lui lehova, toate acestea sunt 
scrise cu litere vii. Orice faptă egoistă este prezentată. 

În general, tinerii se comportă ca şi când ceasurile preţioase 
ale timpului de har, în timp ce harul se prelungeşte, ar fi o mare 
sărbătoare, iar ei ar fi în această lume doar pentru distracţie, pentru 
a fi mereu satisfăcuţi de un cerc neîntrerupt de senzaţii. Satana a 
făcut eforturi speciale pentru a-i determina să-şi găsească fericirea 
în distracţiile lumeşti şi a se îndreptăţi străduindu-se să arate că 
aceste distracţii sunt nevătămătoare, nevinovate şi chiar importante 
pentru sănătate. Unor medici le-a dat impresia că spiritualitatea şi 
consacrarea faţă de Dumnezeu sunt în defavoarea sănătăţii. Acest 
lucru este pe placul vrăjmaşului sufletelor. Există persoane cu o 
imaginaţie bolnavă, care nu reprezintă corect religia lui Hristos; 
aceştia nu deţin religia curată a Bibliei. Unii se tot chinuie pe ei 
înşişi pe parcursul vieţii datorită păcatelor lor; tot ceea ce pot vedea 
nu este decât un Dumnezeu al dreptăţii ofensat. Ei nu-L văd pe 
Domnul Hristos şi puterea Lui mântuitoare prin meritele sângelui 
Său. Unii ca aceştia nu au credinţă. Din această clasă fac parte în 
general cei care nu au o minte echilibrată. Prin boala transmisă lor 
de către părinţi şi printr-o educaţie greşită în copilărie, ei au preluat 
obiceiuri greşite, care sunt vătămătoare organismului şi creierului, 

făcând ca organele implicate în moralitate să se îmbolnăvească şi 
făcând imposibil ca ei să poată gândi şi acţiona raţional în toate 
privinţele. Ei nu au minţi bine echilibrate. Evlavia şi neprihănirea 
nu sunt vătămătoare pentru sănătate, ci sunt sănătate pentru trup 
şi tărie pentru suflet. Petru spune: „Căci cine iubeşte viaţa şi vrea 
să vadă zile bune... să se depărteze de rău şi să caute binele, să 
caute pacea şi s-o urmărească; căci ochii Domnului sunt peste cei 
neprihăniţi, şi urechile Lui iau aminte la rugăciunile lor. Dar Faţa 
Domnului este împotriva celor ce fac răul.“ „Căci dacă aveţi de 
suferit pentru neprihănire, ferice de voi. N-aveţi nici o teamă de ei şi 
nu vă tulburaţi.“ ( 1 Petru 3, 10-12.14). 

Conştienţa lucrului bine făcut constituie cel mai bun medica- 
ment pentru trupurile şi minţile bolnave. Binecuvântarea specială 
a lui Dumnezeu asupra celui ce o primeşte este sănătate şi putere. 
O persoană a cărei minte are linişte şi mulţumire în Domnul se află 
pe calea spre sănătate. Conştienţa faptului că ochii Domnului sunt 
asupra noastră şi că El ne ascultă rugăciunile reprezintă cu adevărat 
o mulţumire. Faptul că ştim că avem un Prieten care nu dă greş nici- 
odată, căruia îi putem încredința toate secretele sufletului, constituie 
un privilegiu pe care cuvintele nu îl pot exprima niciodată. Cei ale 
căror facultăţi morale le sunt întunecate de boală nu sunt cei care 
să reprezinte corect viaţa creştină sau frumuseţile vieţii sfinte. Prea 
adesea, ei se găsesc în focul fanatismului sau în apa indiferenţei reci 
sau a ceţii placide. Cuvintele Domnului Hristos sunt de valoare mai 
mare decât părerile tuturor medicilor din Univers: „Căutaţi mai întâi 
Împărăţia lui Dumnezeu şi neprihănirea Lui şi toate aceste lucruri 
vi se vor da pe deasupra“ ( Matei 6, 33 ). Acesta este cel dintâi 
mare obiectiv — Împărăţia cerurilor, neprihănirea lui Hristos. Alte 
obiective de atins trebuie să fie secundare acestora. 

Satana va prezenta calea sfințirii ca fiind grea, în timp ce căra- 
rea plăcerilor lumeşti o arată ca fiind presărată cu flori. Ispititorul 
va prezenta în faţa voastră lumea cu plăcerile ei în culori false, 
amăgitoare. 

Vanitatea constituie una dintre cele mai puternice trăsături ale 
firilor noastre destrăbălate şi el ştie că poate face apel cu succes la 
aceasta. El vă va linguşi prin agenţii săi. Poate vei primi laude care 
îți vor satisface vanitatea şi îți vor alimenta mândria şi prețuirea de 
sine şi vei gândi poate că ar fi păcat ca, având astfel de avantaje şi 

puncte de atracţie, să ieşi din lume, să te desparţi de ea şi să devii 
creştin, să-ţi uiţi tovarăşii şi să fii ca şi mort, când ei te laudă sau te 
critică. Satana îţi spune că, datorită avantajelor pe care le ai, te vei 
putea bucura într-o mare măsură de plăcerile lumii. Însă ia seama că 
plăcerile acestui pământ vor avea un sfârşit şi că ceea ce semeni va 
trebui să şi culegi. Sunt oare trăsăturile ce ţin de propria persoană, 
iscusinţa sau talentele, prea valoroase pentru a fi consacrate lui 
Dumnezeu, Creatorul fiinţei tale, Acela care veghează asupra ta 
în fiecare moment? Sunt calităţile tale prea preţioase pentru a fi 
consacrate lui Dumnezeu? 

Tinerii susţin că au nevoie de ceva care să însufleţească şi să 
distragă mintea. Am văzut că se poate găsi plăcere în hărnicie, 
mulţumire în a duce o viaţă cu folos. Unii însă susţin că trebuie 
să aibă ceva care să le intereseze mintea atunci când îşi termină 
treburile, o ocupaţie mintală sau o distracţie spre care mintea se 
poate îndrepta pentru a găsi uşurare şi împrospătare, în mijlocul 
grijilor şi lucrului istovitor. Speranţa creştină este chiar ceea ce avem 
nevoie. Religia se va dovedi un mângâietor pentru cel necredincios, 
o călăuză sigură spre Izvorul adevăratei fericiri. Tinerii trebuie să 
studieze Cuvântul lui Dumnezeu şi să se devoteze meditaţiei şi 
rugăciunii şi vor descoperi că timpul lor liber nu ar putea fi folosit 
mai bine. Prieteni tineri, trebuie să vă luaţi timp ca să vă dovediţi 
vouă înşivă dacă sunteţi în dragostea lui Dumnezeu. Fiţi stăruitori 
pentru a fi siguri de chemarea şi alegerea voastră. Depinde doar de 
voi dacă vă veţi asigura o viaţă mai bună. 

„Căile ei sunt nişte căi plăcute şi toate cărările ei sunt nişte cărări 
paşnice“ ( Proverbe 3, 17 ). Locuinţa viitoare a celor neprihăniţi şi 
răsplata lor veşnică sunt teme înalte şi nobile pe care le pot contempla 
cei tineri. Zăboviţi asupra minunatului plan al mântuirii, asupra 
marelui sacrificiu făcut de Regele slavei pentru a putea fi înnobilaţi 
prin meritele sângelui Său şi prin ascultare, în cele din urmă, să 
fiu ridicaţi la tronul lui Hristos. Acest subiect ar trebui să angajeze 
cele mai nobile gânduri ale minţii. A fi adus într-o stare pe placul 
lui Dumnezeu — ce privilegiu! A avea comuniune cu El — ce ar 
putea să ne înalțe mai mult, să ne rafineze şi să ne ridice mai presus 
de plăcerile frivole ale pământului? A ne bucura de reînnoirea prin 
har a firilor noastre stricate, a ne ţine poftele păcătoase şi tendinţele 
animalice în supunere, a merge înainte având o independenţă morală 


Către tineri 503 


nobilă, dobândind victorii zi de zi, ne va da acea pace a conştiinţei 
pe care numai lucrul bine înfăptuit o poate da. 

Prieteni tineri, am văzut că, având o astfel de ocupaţie şi divertis- 
ment al minţii, puteţi fi fericiţi. Însă motivul pentru care voi nu aveţi 
astâmpăr este că nu căutaţi singura sursă de fericire. Voi încercaţi tot 
timpul să găsiţi în afara lui Hristos acea fericire care nu se poate găsi 
decât în El. În El nu pot exista speranţe spulberate. Rugăciunea, o, 
cât de mult este neglijat acest preţios privilegiu! Citirea Cuvântului 
lui Dumnezeu pregăteşte mintea pentru rugăciune. Unul dintre cele 
mai mari motive pentru care sunteţi atât de puţin dispuşi să vă apro- 
piaţi de Dumnezeu în rugăciune este faptul că nu sunteţi pregătiți 
pentru această lucrare sfântă din cauză că citiţi poveşti fascinante 
care au stârnit imaginaţia şi au trezit patimi nesfinte. Cuvântul lui 
Dumnezeu devine dezgustător, iar ceasul rugăciunii este uitat. Ru- 
găciunea constituie puterea creștinului. Când e singur, el nu este 
singur; el simte prezenţa Aceluia care a spus: „lată, Eu sunt cu voi 
în toate zilele“ ( Matei 28, 20 ). 

Tinerii au nevoie exact de ceea ce nu au, şi anume de religie. 
Nimic nu o poate înlocui. Religia doar cu numele nu înseamnă 
nimic. Numele sunt înscrise în cărțile bisericii de pe pământ, dar nu 
în cartea vieţii. Am văzut că nu este nici măcar unul din douăzeci de 
tineri care să ştie din experienţă ce este religia. 

Ei îşi slujesc lor înşişi şi, cu toate acestea, pretind că sunt slujitori 
ai lui Hristos; iar dacă vraja care i-a cuprins nu este îndepărtată, îşi 
vor da seama în curând că vor avea soarta păcătosului. În ce priveşte 
tăgăduirea de sine sau sacrificiul pentru adevăr, ei au găsit o cale mai 
uşoară. În ce priveşte plânsul cu lacrimi şi strigăte puternice către 
Dumnezeu pentru harul Său îndurător şi putere de la El pentru a se 
împotrivi ispitirilor lui Satana, ei au socotit că este inutil să fie atât 
de serioşi şi zeloşi; ei se pot descurca bine şi fără acestea. Domnul 
Hristos, Regele slavei, se ducea adesea singur în munţi şi în locuri 
singuratice pentru a-Şi vărsa sufletul în rugăciune înaintea Tatălui 
Său; însă omul păcătos, care nu are putere, gândeşte că poate trăi 
fără atât de multă rugăciune. 

Domnul Hristos este modelul nostru; viaţa Sa a constituit un 
exemplu de fapte bune. El a fost un om al durerii şi obişnuit cu 
suferinţa. El a plâns pentru Ierusalim pentru că locuitorii lui nu au 
vrut să fie salvaţi, acceptând mântuirea pe care le-o oferea El. Ei nu 

au vrut să vină la El ca să poată avea viață. Comparaţi-vă viața cu 
cea a Mântuitorului vostru, care a făcut un sacrificiu atât de mare ca 
să puteți fi mântuiți. El petrecea adesea toată noaptea, pe pământul 
umed, în rugăciune agonizantă. Voi căutați doar plăcerea voastră. 
Ascultaţi vorbele deşarte, uşuratice; râsetele, glumele. Imită acestea 
modelul? Ascultaţi încă, este menţionat Domnul Isus? Este adevărul 
subiectul conversaţiei? Aduc vorbitorii slavă crucii lui Hristos? Ei 
vorbesc despre moda aceasta, despre boneta aceea, despre rochia 
cealaltă, despre ce a zis cutare tânăr sau cutare tânără sau despre 
distracţiile pe care le pun la cale. Ce veselie! Sunt îngerii atraşi spre 
acel loc şi se îndreaptă aproape de ei şi în jurul lor spre a abate 
întunericul pe care Satana îl îngrămădeşte asupra şi în jurul lor? Oh, 
nu. Ei se întorc înapoi îndureraţi. Văd lacrimi pe faţa acestor îngeri. 
E posibil ca îngerii lui Dumnezeu să poată fi făcuţi să plângă? Da, 
chiar aşa! 

Lucrurile veşnice au o mică importanţă pentru cei tineri. Înge- 
rii lui Dumnezeu sunt înlăcrimaţi când scriu în registru cuvintele 
şi faptele aşa-zişilor creştini. Îngerii zăbovesc împrejurul locuinţei 
de acolo. Tineri sunt adunaţi în acel loc; se aude sunetul muzicii 
vocale şi instrumentale. Sunt creştini adunaţi acolo, însă ce se aude? 
Un cântec, un cântecel uşuratic, potrivit pentru sala de dans. Priviţi 
cum îngerii cei sfinţi îşi adună lumina tot mai mult din jurul lor, iar 
întunericul îi împresoară pe cei din acea locuinţă. Îngerii părăsesc 
scena. Tristeţea se vede pe feţele lor. Iată, ei plâng. Am văzut acest 
lucru repetându-se de nenumărate ori în rândurile păzitorilor Saba- 
tului şi în special în__. Muzica a ocupat orele care ar fi trebuit să 
fie devotate rugăciunii. Muzica reprezintă idolul în faţa căruia se 
închină mulţi dintre cei ce pretind a fi creştini păzitori ai Sabatului. 
Satana nu are nici o obiecţie faţă de muzică, dacă el poate face din 
aceasta un canal prin care să aibă acces la minţile tinerilor. Tot ceea 
ce distrage mintea de la Dumnezeu şi ocupă timpul care ar trebui 
să fie devotat slujirii Sale se potriveşte foarte bine scopului său. El 
lucrează prin acele mijloace prin care exercită cea mai puternică 
influenţă spre a-i menţine pe mulţi într-o nesăbuinţă plăcută, în timp 
ce sunt paralizaţi de puterea lui. Când este folosită spre bine, muzica 
este o binecuvântare; însă adesea, ea este făcută unul din mijloacele 
cele mai atractive prin care Satana prinde în cursă sufletele. Când 
se face abuz de ea, aceasta îi conduce pe cei neconsacraţi spre mân- 

drie, vanitate şi nebunie. Când i se îngăduie să ia locul devoţiunii şi 
rugăciunii, este un blestem teribil. Tinerii se adună să cânte şi, deşi 
pretind că sunt creştini, ei îl dezonorează adesea pe Dumnezeu şi 
credinţa lor prin cuvintele lor uşuratice şi prin muzica pe care o aleg. 
Muzica sacră nu le este pe plac. Am fost îndreptată spre învăţăturile 
clare din Cuvântul lui Dumnezeu, care nu au fost luate în seamă. 
La judecată, toate aceste cuvinte inspirate îi vor condamna pe aceia 
care nu le-au acordat atenţie. 

Apostolul Pavel îl îndeamnă pe Timotei „prin porunca lui Dum- 
nezeu Mântuitorul nostru şi a Domnului Isus Hristos“ ( 1 Timotei 
1, 1): „Vreau dar ca bărbaţii să se roage în orice loc şi să ridice 
spre cer mâini curate, fără mânie şi fără îndoieli. Vreau de asemenea 
ca femeile să se îmbrace în chip cuviincios, cu ruşine şi sfială; nu 
cu împletituri de păr, nici cu aur, nici cu mărgăritare, nici cu haine 
scumpe, ci cu fapte bune, cum se cuvine femeilor care spun că sunt 
evlavioase“ ( 1 Timotei 2, 8-10). 

Petru scrie bisericii: „De aceea, încingeţi-vă coapsele minţii 
voastre, fiţi treji şi puneţi-vă toată nădejdea în harul care vă va fi 
adus la arătarea lui Isus Hristos. Ca nişte copii ascultători, nu vă 
lăsaţi târâţi în poftele pe care le aveaţi altădată, când eraţi în neştiinţă. 
Ci după cum Cel ce v-a chemat este sfânt, fiţi şi voi sfinţi în toată 
purtarea voastră. Căci este scris: «Fiţi sfinţi căci Eu sunt sfânt.» ( 1 
Petru 1, 13-16). 

Apostolul Pavel, inspirat, îl îndeamnă pe Tit să dea instrucțiuni 
speciale bisericii lui Hristos, „ca să facă în totul cinste învăţăturii 
lui Dumnezeu, Mântuitorul nostru“ ( Tit 2, 10 u.p. ). El spune: 
„ŞI ne învaţă s-o rupem cu păgânătatea şi cu poftele lumeşti şi să 
trăim în veacul de acum cu cumpătare, dreptate şi evlavie, aşteptând 
fericita noastră nădejde şi arătarea slavei marelui nostru Dumnezeu 
şi Mântuitor Isus Hristos. El S-a dat pe Sine Însuşi pentru noi ca să 
ne răscumpere de orice fărădelege şi să-Şi curăţească un norod care 
să fie al Lui, plin de râvnă pentru fapte bune“ ( Tit 2, 12-14). 

Petru îndeamnă bisericile: „Fiţi treji şi vegheaţi! Pentru că potri- 
vnicul vostru, diavolul, dă târcoale ca un leu care răcneşte şi caută 
pe cine să înghită“ ( 1 Petru 5, 8 ). „Sfârşitul tuturor lucrurilor este 
aproape. Fiţi înţelepţi dar şi vegheaţi în vederea rugăciunii“ ( 1 Petru 
4,7 ). Iarăşi el spune: „Ci sfințiţi în inimile voastre pe Hristos ca 
Domn. Fiţi totdeauna gata să răspundeţi oricui vă cere socoteală de 

nădejdea care este în voi; dar cu blândeţe şi teamă, având un cuget 
curat; pentru ca cei ce bârfesc purtarea voastră bună în Hristos, să 
rămână de ruşine tocmai în lucrurile în care vă vorbesc de rău. Căci 
este mai bine, dacă aşa este voia lui Dumnezeu, să suferiţi pentru că 
faceţi binele decât pentru că faceţi răul!“ ( 1 Petru 3, 15-17) 

Sunt tinerii în stare să răspundă, cu blândeţe şi teamă, oricui le 
cere socoteală de nădejdea lor? Am văzut că tinerii nu înţeleg care 
ar trebui să fie poziţia noastră. În faţa lor sunt scene teribile, un timp 
de încercare care va pune la probă valoarea caracterului. Cei în care 
locuieşte adevărul vor avea atunci un caracter format, dezvoltat. Cei 
care au evitat crucea, au neglijat cuvântul vieţii şi s-au închinat eului 
vor fi găsiţi necorespunzători. Ei sunt prinşi în cursa lui Satana şi 
vor afla prea târziu că au făcut o greşeală teribilă. Plăcerile pe care 
le-au căutat se vor dovedi a fi amare în cele din urmă. Îngerul a spus: 
„Sacrificaţi totul pentru Dumnezeu. Eul trebuie să moară. Dorinţele 
fireşti şi înclinațiile inimii nerenăscute trebuie să fie supuse.“ Nu 
neglija Biblia; cuvintele inspirate îți vorbesc ţie; nu trece cu uşurinţă 
pe lângă ele. Cu fiecare cuvânt te vei întâlni ca să dai socoteală 
pentru ce fel de lucrare ai făcut, modelându-ţi viaţa după învăţăturile 
sfinte din Cuvântul lui Dumnezeu. Sfinţirea inimii şi a vieţii sunt 
necesare. Toţi cei care au luat Numele lui Hristos şi s-au înscris în 
serviciul Său trebuie să fie buni soldaţi ai crucii. Ei trebuie să arate 
că sunt morţi faţă de lume şi că viaţa lor este ascunsă cu Hristos în 
Dumnezeu. 

Pavel le scrie fraţilor săi coloseni cele ce urmează: „Dacă deci 
aţi înviat împreună cu Hristos, să umblaţi după lucrurile de sus, 
unde Hristos şade la dreapta lui Dumnezeu. Gândiţi-vă la lucrurile 
de sus, nu la cele de pe pământ. Căci voi aţi murit şi viaţa voastră 
este ascunsă cu Hristos în Dumnezeu. Când Se va arăta Hristos, 
Viaţa voastră, atunci vă veţi arăta şi voi împreună cu El în slavă“ ( 
Coloseni 3, 1-4 ). „Dar mai presus de toate acestea, îmbrăcaţi-vă cu 
dragostea, care este legătura desăvârşirii. Pacea lui Hristos, la care aţi 
fost chemaţi, ca să alcătuiți un singur trup, să stăpânească în inimile 
voastre, şi fiţi recunoscători. Cuvântul lui Hristos să locuiască din 
belşug în voi în toată înţelepciunea. Învăţaţi-vă şi sfătuiţi-vă unii 
pe alţii cu psalmi, cu cântări de laudă şi cu cântări duhovniceşti, 
cântând lui Dumnezeu cu mulţumire în inima voastră. Şi orice faceţi, 
cu cuvântul sau cu fapta, să faceţi totul în Numele Domnului Isus, 

şi, mulţumiţi, prin El, lui Dumnezeu Tatăl.“ ( Coloseni 3, 14-17). 

Efesenilor, el le scrie: „Luaţi seama deci să umblaţi cu băgare 
de seamă, nu ca nişte neînţelepţi, ci ca nişte înţelepţi. Răscumpă- 
raţi vremea, căci zilele sunt rele. De aceea, nu fiţi nepricepuţi, ci 
înţelegeţi care este voia Domnului. Nu vă îmbătaţi de vin. Aceasta 
este destrăbălare. Dimpotrivă, fiţi plini de Duh. Vorbiţi între voi cu 
psalmi, cu cântări de laudă şi cu cântări duhovniceşti şi cântaţi şi 
aduceţi din toată inima laudă Domnului. Mulţumiţi totdeauna lui 
Dumnezeu Tatăl, pentru toate lucrurile, în Numele Domnului nostru 
Isus Hristos.“ ( Efeseni 5, 15-20). 

Dumnezeu este slăvit prin cântări de laudă dintr-o inimă curată, 
plină de dragoste şi devotament faţă de El. Când se adună la un loc 
credincioşii adevăraţi, discuţiile lor nu vor fi despre nedesăvârşirile 
altora şi ei nu vor avea plăcere să murmure sau să se plângă; iubirea, 
dragostea, legătura desăvârşirii este cea care îi va lega. Iubirea faţă 
de Dumnezeu şi faţă de aproapele se revarsă în mod natural prin 
cuvinte pline de afecţiune, împreună simţire şi preţuire pentru fraţii 
lor. Pacea lui Dumnezeu domneşte în inimile lor; vorbele lor nu 
sunt deşarte, vorbe goale, uşuratice, ci o mângâiere şi o îmbărbătare 
pentru cei ce le ascultă. Dacă vor asculta de sfaturile date lor de 
Domnul Hristos şi de apostolii inspirați, creştinii ei se vor împodobi 
cu religia Bibliei şi se vor scăpa singuri de multe încercări şi de 
multă tulburare, pe care ei le pun pe seama necazurilor ce vin ca 
urmare a faptului că ei cred adevărul care nu este popular. Aceasta 
este o greşeală tristă. Foarte multe necazuri au fost create de ei înşişi 
pentru că s-au depărtat de Cuvântul lui Dumnezeu. Ei cedează în 
faţa lumii, se aşează în câmpul de luptă al duşmanului şi ispitesc pe 
diavolul ca să-i ispitească pe ei. Aceia care se conformează strict 
îndemnurilor şi sfaturilor din Cuvântul lui Dumnezeu, căutând, cu 
rugăciune, să cunoască şi să facă voia Lui cea sfântă, nici nu bagă în 
seamă necazurile mărunte pe care le au zi de zi. Mulţumirea pe care 
o simt ei şi pacea lui Dumnezeu care domneşte în ei îi determină ca 
inima lor să înalțe melodii către Domnul, iar prin cuvintele pe care le 
rostesc, ei vorbesc despre iubirea şi recunoştinţa pe care o datorează 
Mântuitorului lor, care i-a iubit atât de mult, încât a murit pentru ca 
ei să poată avea viaţă. Nici unul din cei în a căror inimă domneşte 
Mântuitorul nu ÎI va dezonora în faţa altora prin acorduri ale unor 

instrumente muzicale care îndepărtează mintea de la Dumnezeu şi 
de la cele cereşti spre lucruri uşuratice şi nesăbuite. 

Celor tineri li se cere ca, prin tot ceea ce fac, prin cuvânt sau 
faptă, să facă totul în Numele Domnului Isus, aducând mulţumiri 
lui Dumnezeu Tatăl prin El. Am văzut că doar puţini dintre creştini 
înţeleg ce înseamnă să fii creştin, ce înseamnă să fii asemenea lui 
Hristos. Va trebui ca ei să înveţe adevărurile Cuvântului lui Dum- 
nezeu înainte de a-şi putea conforma vieţile după model. Nu există 
nici măcar un tânăr din douăzeci care să fi experimentat în propria 
sa viaţă acea despărţire de lume pe care Domnul o cere de la toţi 
cei care doresc să devină membri ai familiei Sale, copii ai Regelui 
ceresc. „De aceea, ieşiţi din mijlocul lor şi despărțiţi-vă de ei, zice 
Domnul; nu vă atingeţi de ce este necurat şi vă voi primi. Eu vă voi 
fi Tată şi voi Îmi veţi fi fii şi fiice, zice Domnul Cel Atotputernic“ ( 
2 Corinteni 6, 17-18). 

Ce făgăduinţă este făcută aici cu condiţia ascultării! Ca să te 
hotărăşti să asculţi de adevărurile măreţe ale Cuvântului lui Dumne- 
zeu, trebuie să te desparţi de prieteni şi rude? Ai curaj, Dumnezeu 
S-a îngrijit de tine, braţele Lui sunt deschise spre a te primi. leşi din 
mijlocul lor şi desparte-te de ei, nu te atinge de ce este necurat şi 
El te va primi. El îți promite că îţi va fi Tată. Oh, ce legătură este 
aceasta! Mai înaltă şi mai sfântă decât orice legătură pământească. 
Dacă trebuie să faceţi un sacrificiu, dacă trebuie să lăsaţi tată, mamă, 
surori, fraţi, soţie şi copii de dragul lui Hristos, nu veţi rămâne fără 
prieteni. 

Dumnezeu vă adoptă în familia Sa; voi deveniți membri ai fa- 
miliei regale, fii şi fiice ai Împăratului care domneşte în cerurile 
cerurilor. Vă puteţi dori o poziţie mai înaltă decât cea promisă aici? 
Nu este destul acest lucru? Îngerul a spus: „Ce ar putea face Dumne- 
zeu mai mult pentru fiii oamenilor decât ceea ce a făcut deja? Dacă 
o astfel de iubire, dacă astfel de făgăduinţe măreţe nu sunt apreciate, 
ce ar putea inventa El, mai măreț, mai bogat şi mai nobil? Tot ce 
poate face Dumnezeu pentru mântuirea oamenilor a fost făcut deja; 
şi cu toate acestea, inimile fiilor oamenilor s-au împietrit. Mulțimea 
de binecuvântări cu care Dumnezeu i-a înconjurat sunt socotite de 
ei ca lucruri obişnuite şi uită de Binefăcătorul lor plin de har.“ 

Am văzut că Satana este un duşman vigilent, iar scopul său este 
de a-i conduce pe tineri pe o cale cu totul contrară celei pe care o 

aprobă Dumnezeu. El ştie că nu există nici o altă clasă care să poată 
face atât de mult bine ca tinerii şi tinerele consacraţi lui Dumnezeu. 
Tinerii, dacă fac ceea ce este bine, pot avea o influenţă puternică. 
Predicatorii sau laicii înaintați în vârstă nu pot avea nici pe jumă- 
tate influenţa pe care o au tinerii consacraţi lui Dumnezeu asupra 
celorlalţi tineri. Ei ar trebui să simtă că au asupra lor responsabili- 
tatea de a-şi salva semenii, chiar dacă aceasta se face cu sacrificiul 
plăcerilor şi dorințelor lor fireşti. Timpul şi chiar mijloacele, dacă 
este nevoie, trebuie să fie consacrate lui Dumnezeu. Toți cei care 
pretind că sunt credincioşi trebuie să simtă pericolul celor ce sunt 
fără Hristos. Curând, timpul lor de probă se va încheia. Aceia care 
ar fi putut exercita o influenţă în vederea mântuirii semenilor lor, 
dacă ar fi ascultat de sfatul lui Dumnezeu, dar nu şi-au făcut această 
datorie fiind egoişti, indolenţi sau pentru că s-au ruşinat de crucea 
lui Hristos, nu numai că îşi vor pierde sufletele, dar vor avea asupra 
veşmintelor lor sângele bieţilor păcătoşi. Va trebui să dea socoteală 
pentru binele pe care ar fi putut să-l facă dacă s-ar fi consacrat lui 
Dumnezeu, însă nu au făcut acest lucru datorită necredincioşiei lor. 
Aceia care au gustat cu adevărat bucuriile iubirii mântuitoare nu vor 
avea odihnă, nu vor putea avea odihnă până când celor din preajma 
lor nu li se va aduce la cunoştinţă planul mântuirii. Tinerii ar tre- 
bui să se întrebe: „Doamne, ce vrei să fac? Cum aş putea onora şi 
proslăvi Numele Tău pe pământ?“ Pretutindeni în jurul nostru pier 
suflete. Astfel stând lucrurile, ce fac tinerii pentru a câştiga suflete 
pentru Hristos? Cei care merg la şcoală ar putea fi martori pentru 
Mântuitorul; însă cine rosteşte Numele lui Hristos? Cine pledează 
cu toată seriozitatea pe lângă colegi, pentru a-şi lăsa căile păcătoase 
şi a alege calea sfântă? 

Am văzut că aceasta este calea pe care ar trebui să meargă cei 
tineri; însă ei nu fac acest lucru; este mai plăcut pentru simţurile lor 
să se unească cu cel păcătos în sport şi plăceri. Cei tineri au o sferă 
largă de utilitate, însă ei nu o văd. Oh, fie ca ei să-şi pună la lucru 
puterile minţii, căutând căi de a se apropia de păcătoşii care pier, 
făcându-le cunoscută calea neprihănirii şi, prin rugăciuni şi cereri, 
să câştige măcar un suflet pentru Hristos! Ce întreprindere nobilă! 
Un suflet care să-L laude pe Dumnezeu de-a lungul veşniciei! Un 
suflet care să se bucure de fericire şi viaţa veşnică! O nestemată 
în coroana lor, care să strălucească precum o stea în veci de veci! 

Însă este posibil ca mai mult de un suflet să fie întors din rătăcire la 
adevăr, de la păcat la neprihănire. Domnul spune prin profet: „Cei 
ce vor învăţa pe mulţi să umble în neprihănire vor străluci ca stelele 
în veac şi în veci de veci“ ( Daniel 12, 3 ). Cei care se înrolează 
împreună cu Hristos şi îngerii în lucrarea de mântuire a sufletelor 
care pier vor fi mult răsplătiți în Împărăţia cerurilor. 

Am văzut că multe suflete ar putea fi salvate dacă tinerii ar sta 
acolo unde ar trebui, devotați faţă de Dumnezeu şi adevăr; însă, de 
regulă, ei necesită multă preocupare, căci, dacă nu, devin precum 
lumea. Ei sunt o sursă continuă de nelinişte şi dureri de inimă. Pe 
seama lor curg multe lacrimi şi pentru ei părinţii înalţă rugăciuni 
fierbinţi. Cu toate acestea, ei merg înainte, nepăsători de durerea pe 
care o produc. Ei sădesc spini în pieptul acelora care sunt gata să 
moară pentru a-i salva şi a deveni ceea ce Dumnezeu doreşte ca ei 
să devină prin meritele sângelui lui Hristos. 

Tinerii îşi pun la lucru toată iscusinţa pentru a face cutare sau cu- 
tare operă de artă, însă nu simt că Dumnezeu le cere să-şi folosească 
talentele pentru un scop mai bun, acela de a-şi îndeplini datoria şi de 
a căuta să salveze suflete pentru care a murit Hristos. Un suflet astfel 
salvat are o valoare mai mare decât multe lumi. Aurul şi comorile 
pământeşti nu suportă comparaţie cu mântuirea cel puţin a unui 
suflet. 

Tineri şi tinere, am văzut că Dumnezeu are o lucrare pentru voi; 
luaţi-vă crucea şi urmaţi-L pe Domnul Hristos, dacă nu, nu sunteţi 
vrednici de El. În timp ce rămâneţi într-o indiferenţă nepăsătoare, 
cum puteţi şti care este voia lui Dumnezeu cu privire la voi şi cum 
vă aşteptaţi să fiţi mântuiţi, dacă nu faceţi voia Domnului ca nişte 
slujitori credincioşi? Cei care au viaţa veşnică vor fi făcut totul 
bine. Regele slavei va ridica înspre ei mâna dreaptă şi le va spune: 
„Bine, robi buni şi credincioşi“ Cum puteţi spune câte suflete ați 
fi putut salva din ruină dacă, în loc de a vă fi făcut plăcerile, aţi fi 
căutat să vedeţi ce lucrare aţi fi putut face în via Stăpânului? Pentru 
câte suflete au fost spre mântuire aceste întâlniri pentru discuţii şi 
muzică? Dacă nu puteţi arăta spre cel puţin un suflet care a fost salvat, 
atunci întoarceţi-vă, schimbaţi-vă calea. Începeţi să vă rugaţi pentru 
suflete; apropiaţi-vă de Hristos, de coasta Sa sângerândă. Fie ca un 
spirit blând şi smerit să vă împodobească vieţile, iar cererile voastre 
arzătoare, fierbinţi, unite, să se înalțe către El pentru înţelepciune, 


Către tineri 511 


ca să puteți avea succes în salvarea nu numai a sufletului vostru, 
dar şi al altora. Rugaţi-vă mai mult decât cântați. Nu doriți să aveți 
mai multă nevoie de rugăciune decât de cântec? Tineri şi tinere, 
Dumnezeu vă cere să lucraţi, să lucraţi pentru El. Faceți o schimbare 
totală în viața voastră. Voi puteți face o lucrare pe care cei care 
lucrează cu cuvântul şi cu învățătura nu o pot face. Voi puteți ajunge 
la o clasă la care pastorul nu poate ajunge. 

Mi-a fost arătat că păzitorii Sabatului sunt un popor care lucrează 
prea mult, fără să-şi îngăduie o schimbare a lucrului sau perioade 
de odihnă. Recreaţia este necesară pentru cei care sunt angajaţi în 
muncă fizică şi este mai necesară pentru cei a căror muncă este în 
principal cu mintea. Nu este necesar pentru mântuirea noastră şi 
nici pentru slava lui Dumnezeu ca mintea să trudească în mod con- 
tinuu şi peste măsură, chiar şi asupra subiectelor religioase. Există 
distracţii, cum ar fi dansul, jocurile de cărţi, şahul, damele etc., pe 
care noi nu le putem aproba, deoarece cerul le condamnă. Aceste 
distracţii deschid uşa pentru multe rele. Acestea nu au o influenţă 
spre bine, ci una incitantă, generând în unele minţi pasiunea pentru 
acele jocuri care conduc spre jocuri de noroc şi risipă. Toate jocurile 
de acest fel trebuie condamnate de creştini şi înlocuite cu ceva cu 
totul nedăunător. 

Am văzut că nu trebuie să ne petrecem zilele libere în felul lumii, 
dar totuşi acestea nu trebuie să treacă neluate în seamă, căci i-ar 
nemulţumi pe copiii noştri. În aceste zile, când există pericolul ca 
ei, copiii noştri, să fie expuşi unor influenţe rele şi să fie întinați de 
plăcerile şi încântarea lumii, părinţii trebuie să se gândească la ceva 
care să ia locul distracţiilor periculoase. Faceţi-i pe copiii voştri să 
înţeleagă că aveţi în vedere binele şi fericirea lor. 

Mai multe familii care locuiesc într-un oraş sau sat să se adune 
laolaltă şi să lase ocupațiile care i-au împovărat fizic şi mintal; să 
facă o excursie la ţară, pe malul unui lac sau într-un crâng frumos, 
unde peisajul natural este plăcut. Să-şi ia cu ei hrană simplă, curată, 
cele mai bune fructe şi cereale şi să întindă masa la umbra unui 
copac sau sub baldachinul cerului. Drumul, mişcarea şi peisajul vor 
mări pofta de mâncare şi ei se pot bucura de un ospăț pe care chiar 
regii l-ar putea invidia. 

În asemenea ocazii, părinţii şi copiii trebuie să se simtă liberi de 
griji, muncă şi tulburare. Părinţii trebuie să devină copii cu copiii 
lor, făcând ca totul să le fie cât se poate de plăcut. Întreaga zi să fie 

consacrată recreării. Mişcarea în aer liber va fi binefăcătoare pentru 
sănătatea celor a căror ocupaţie a fost în interior şi sedentară. Toţi 
cei care pot trebuie să simtă acest lucru ca o obligaţie. Nu se va 
pierde nimic, ci se va câştiga mult. Ei se pot întoarce la ocupațiile 
lor însufleţiţi de o nouă viaţă şi cu un nou curaj, se vor angaja în 
lucrul lor cu zel, şi în acest fel ei sunt mai bine pregătiţi pentru a 
rezista bolii. 

Am văzut că sunt puţini cei care îşi dau seama cât de obositoare 
este munca acelora care poartă răspunderea lucrării la birou. Ei sunt 
unui închişi zi după zi şi săptămână după săptămână, în timp ce 
această încordare continuă a puterilor mintale le afectează organis- 
mul şi le slăbeşte puterea de viaţă. Aceşti fraţi sunt în pericolul de a 
fi zdrobiţi dintr-o dată. Ei nu sunt nemuritori, iar dacă nu se petrece 
o schimbare, se vor extenua şi vor fi pierduţi pentru lucrare. 

Fraţii A., B. şi C. sunt daruri preţioase pentru noi. Nu ne putem 
permite să-i lăsăm să-şi ruineze sănătatea printr-o şedere continuă 
înăuntru şi o trudă neîntreruptă. Unde vom putea găsi noi bărbaţi 
cu experienţa lor ca să le ia locul? Doi dintre aceşti fraţi au fost 
timp de paisprezece ani prinşi în lucrarea de la birou, muncind cu 
seriozitate, cu conştiinciozitate şi în mod neegoist pentru înaintarea 
cauzei lui Dumnezeu. De-abia dacă au avut vreo variaţie în lucrul 
lor, şi aceasta s-a întâmplat dacă au avut friguri sau alte boli. Ei 
trebuie să beneficieze de o schimbare în mod frecvent şi ar trebui 
să-şi consacre adesea o zi întreagă pentru recreaţie împreună cu 
familiile lor, care sunt aproape cu totul lipsite de compania lor. Nu 
este posibil ca toţi să-şi lase lucrul în acelaşi timp; însă ei trebuie 
să-şi rânduiască lucrul în aşa fel, încât unul sau doi dintre ei să poată 
pleca, lăsându-i pe ceilalți în locul lor, iar după aceea şi aceştia să se 
bucure de aceeaşi înlesnire. 

Am văzut că aceşti fraţi A., B. şi C. ar trebui să socotească o da- 
torie religioasă îngrijirea sănătăţii şi a puterii date lor de Dumnezeu. 
Domnul nu le cere să devină chiar acum martiri pentru cauza Sa. Ei 
nu vor obţine nici o răsplată pentru că fac acest sacrificiu, deoarece 
Dumnezeu doreşte ca ei să trăiască. Ei pot sluji mult mai bine cauza 
adevărului prezent trăind decât murind. Dacă vreunul dintre aceşti 
fraţi ar fi învins deodată de boală, nimeni n-ar trebui să socotească 
aceasta ca o judecată de la Domnul. Aceasta va fi doar urmarea 

călcării legilor naturale. Ei trebuie să acorde atenţie avertizării date 
ca să nu greşească şi să nu sufere greaua pedeapsă. 

Am văzut că aceşti fraţi pot contribui mult la cauza lui Dumne- 
zeu, participând, cât de des posibil, la adunări care se ţin la distanţă 
de locul lor de muncă. Lucrarea încredinţată lor este importantă şi ei 
au nevoie de nervi şi un creier sănătos; însă este imposibil ca minţile 
lor să fie reînsufleţite şi întărite aşa cum doreşte Dumnezeu, atâta 
vreme cât sunt fără încetare închişi între pereţi, la birou. Mi-a fost 
arătat că va fi de mare folos pentru lucrare dacă aceşti bărbaţi, care 
stau în fruntea lucrării la Battle Creek, i-ar cunoaşte pe fraţii lor 
de departe, participând la adunările lor. Acest lucru va da fraţilor 
de departe încredere în cei ce poartă responsabilitatea lucrării şi îi 
va uşura pe aceşti fraţi de împovărarea creierului, familiarizându-i 
cu progresul lucrării şi nevoile cauzei. Acest lucru le va însufleţi 
speranţa, le va reînnoi credinţa şi le va spori curajul. Timpul petrecut 
astfel nu va fi pierdut, ci va fi de cel mai mare folos. Aceşti fraţi 
au calităţi care îi fac foarte capabili de a se bucura de viaţa socială. 
Ei se vor bucura de şederea în casele fraţilor de departe, pe care 
îi vor face să beneficieze de prezenţa lor şi vor beneficia şi ei de 
schimburile de gânduri şi vederi. 

Fac apel în mod deosebit la fratele C. să-şi schimbe modul de 
viaţă. El nu poate face mişcare aşa cum pot face alţii de la birou. 
Ocupaţia sedentară, în interior, face posibilă o criză bruscă. 

El nu va putea face mereu ceea ce a făcut până acum. Trebuie să 
petreacă mai mult timp în aer liber, luându-și timp pentru lucru mai 
uşor, de un anume fel, sau să facă mişcare fizică pentru recreare. O 
altfel de închidere între patru pereţi pe care şi-a impus-o ar zdrobi 
până şi constituţia celui mai puternic animal. Este o cruzime, o 
nelegiuire, un păcat împotriva lui însuşi, iar eu îmi ridic glasul şi-l 
avertizez. Frate C., trebuie să-ţi petreci mai mult timp în aer liber, 
călărind sau făcând altfel de mişcare fizică în mod plăcut, căci, dacă 
nu, vei muri, soţia ta va fi văduvă, iar copiii tăi, pe care îi iubeşti 
atât de mult, vor fi orfani. Fratele C. are însărcinarea de a-i învăţa pe 
alții cum să prezinte Cuvântul. El poate sluji cauzei lui Dumnezeu 
şi îşi poate face bine lui însuşi dacă se va duce la marile adunări ale 
păzitorilor Sabatului şi îşi va aduce mărturia pentru edificarea celor 
care au privilegiul să-l audă. Această schimbare îl va face să iasă 
mai mult afară din casă în aer liber. Sângele lui curge greoi prin vene 

datorită lipsei aerului dătător de viaţă al cerului. El şi-a făcut bine 
partea sa în lucrarea de la birou, însă mai are nevoie de influenţa 
electrizantă a aerului curat şi a luminii soarelui de afară pentru ca 
lucrarea lui să fie şi mai spirituală şi mai însufleţitoare. 

La data de 5 iunie 1863, mi-a fost arătat că soţul meu ar trebui 
să aibă grijă de puterea şi sănătatea sa, pentru că Dumnezeu are încă 
o mare lucrare pentru noi. Cu ajutorul Lui, am dobândit experienţă 
în această lucrare încă de la începutul ei şi de aceea lucrarea noastră 
este de mare folos cauzei Sale. Am văzut că lucrul continuu şi 
excesiv a extenuat puterile soţului meu, pe care Domnul doreşte să şi 
le păstreze; continuând să-şi suprasolicite puterile fizice şi mintale, 
aşa cum a făcut până acum, el va uza de rezervele pentru viitor şi îşi 
va epuiza capitalul, căzând înainte de vreme, iar cauza lui Dumnezeu 
va fi lipsită de lucrul său. Mult timp el a îndeplinit lucrări legate de 
birou, pe care le-ar putea face şi alţii, sau s-a angajat în afaceri pe 
care ar fi trebuit să le evite. Dumnezeu doreşte ca amândoi să ne 
păstrăm puterile ca să le folosim atunci când va fi nevoie, în mod 
special pentru a face o lucrare pe care alţii nu o pot face, lucrare 
pentru care El ne-a ridicat, ne-a păstrat vieţile şi ne-a dat o experienţă 
valoroasă; în acest fel, noi putem fi de folos poporului Său. 

Nu am făcut public aceasta, deoarece acest lucru ne-a fost dat 
special nouă. Dacă noi am fi acordat atenţie acestui sfat, soţul meu 
ar fi scăpat de necazul de pe urma căruia a suferit atât de mult. 
Lucrarea lui Dumnezeu era urgentă şi părea că nu îngăduie nici 
un moment de odihnă sau îndepărtare. Soţul meu părea silit să 
muncească încontinuu, istovitor. Îngrijorarea pentru fraţii posibil 
de încorporat şi, de asemenea, cu privire la revolta din Iowa i-a 
ținut mintea în continuă încordare, iar puterile fizice au fost cu totul 
epuizate. În loc de uşurare, poverile apăsau tot mai greu, iar grijile, 
în loc să se micşoreze, s-au triplat. Însă, cu siguranţă că exista o cale 
de scăpare, căci altfel Dumnezeu nu ne-ar fi dat acel îndemn, pentru 
ca el să nu cadă sub povară. Am văzut că, dacă Dumnezeu nu l-ar fi 
susţinut în mod special, el ar fi ajuns mult mai devreme la istovirea 
puterilor sale fizice şi mintale. 

Când Dumnezeu spune ceva, El ştie ce spune; când El averti- 
zează, trebuie să se dea atenţie celor spuse. Motivul pentru care 
acum rostesc public aceste lucruri este pentru că aceeaşi avertizare 
care i-a fost dată soţului meu a fost dată şi altora care au o muncă 

de birou. Am văzut că, dacă nu îşi schimbă modul de lucru, ei vor 
fi tot aşa de predispuşi a fi doborâţi ca şi soţul meu. Eu nu vreau 
ca şi alţii să sufere ceea ce a suferit el. Însă lucrul cel mai de temut 
este faptul că ei vor fi pierduţi un timp pentru cauza şi lucrarea lui 
Dumnezeu, într-o vreme când ajutorul şi contribuţia tuturor este atât 
de necesară. 

Cei de la birou nu pot îndura volumul de griji şi trudă pe care 
le-a dus soţul meu timp de atâţia ani. Ei nu au constituţia soţului 
meu, pe care să se bazeze. Ei nu vor putea suporta munca obositoare, 
neîncetată, pe care a dus-o timp de douăzeci de ani. Eu nu pot 
suporta gândul ca vreo persoană de la birou să-şi sacrifice puterea şi 
sănătatea prin muncă excesivă, astfel ca utilitatea sa să sfârşească 
prematur şi să nu mai fie în stare să lucreze în via Domnului. Nu 
doar cei care culeg roadele sunt lucrători de bază; toţi cei care ajută, 
săpând mlădiţele, udându-le, curăţindu-le şi înlăturându-le pe cele 
ofilite, pe cele care atârnă şi dirijând cârceii să se încolăcească în 
jurul mlădiţelor de bază, adevăratul suport, sunt lucrători care nu pot 
să nu fie cruţaţi. 

Frații de la birou consideră că ei nu-şi pot lăsa lucrul pentru 
câteva zile de schimbare, pentru recreare; însă acest lucru este o 
greşeală. Ei pot face acest lucru şi trebuie să-l facă. Chiar dacă nu se 
va realiza la fel de mult, e mai bine să-şi lase lucrul pentru câteva zile 
decât să fie doborâţi de boală şi să fie îndepărtați din lucrare timp de 
luni de zile şi poate incapabili de a se mai angaja în ea vreodată. 

Soţul meu socotea că nu e bine să petreacă timp cu plăceri so- 
ciale. El nu şi-ar fi permis să se odihnească. El gândea că lucrul 
de la birou ar avea de suferit dacă ar face aceasta. Însă, după ce a 
suferit acea lovitură, când a fost doborât fizic şi mintal, lucrarea a 
trebuit să fie dusă mai departe fără el. Am văzut că fraţii angajaţi în 
munca plină de răspundere de la birou ar trebui să lucreze după un 
alt plan şi să-şi rânduiască astfel lucrurile, încât să aibă o schimbare 
de activitate. Dacă este nevoie de mai mult ajutor, acesta trebuie 
cerut, pentru a fi uşuraţi aceia care lucrează tot timpul în interior, cu 
o muncă intelectuală istovitoare. Ei trebuie să participe la adunări. 
Trebuie să lase deoparte grijile, să se bucure de ospitalitatea frați- 
lor, să se bucure de societatea lor şi de binecuvântările întrunirilor. 
Astfel, gândurile li se vor împrospăta, energiile lor istovite vor fi 
trezite la o nouă viaţă şi ei se vor întoarce la lucrul lor mult mai bine 

înzestrați spre a-şi îndeplini partea lor, pentru că vor înţelege mult 
mai bine care sunt nevoile cauzei. 

Fraţi de pretutindeni, aţi adormit voi în această privinţă? Trebuie 
oare ca inimile voastre să sufere prin căderea altuia dintre lucrătorii 
lui Dumnezeu, pe care îi iubiţi? Aceşti bărbaţi sunt proprietatea 
bisericii. Veţi îngădui voi ca ei să moară striviţi de povară? Fac apel 
la voi să stabiliţi o altă ordine a lucrurilor. Mă rog lui Dumnezeu ca 
experienţa amară care a venit peste noi să nu fie îngăduită niciodată 
asupra vreunui alt frate de la birou. Îl încredinţez în mod special 
pe fratele C. grijii voastre. Trebuie oare ca el să moară din lipsă 
de aer, acel aer dătător de viaţă al cerului? Calea pe care merge îi 
scurtează cu adevărat viaţa. Prin şederea numai în interior, sângele 
lui a devenit greoi, încărcat, ficatul este afectat, iar inima nu merge 
bine. Dacă nu face o schimbare pentru el însuşi, natura va prelua 
această lucrare în propriile ei mâini. Ea va face un efort foarte mare 
pentru a uşura organismul de impurităţile care trebuie date afară din 
sânge. Va mobiliza la lucru toate puterile vitale şi întregul organism 
va fi tulburat, şi toate acestea pot sfârşi prin paralizie sau apoplexie. 
Dacă îşi va putea reveni vreodată din această criză, pierderea de timp 
va fi mare; însă probabilitatea reînsănătoşirii este foarte mică. Dacă 
fratele C. nu poate fi trezit, vă sfătuiesc pe voi, fraţi care sunteţi 
interesaţi în cauza adevărului prezent, să îl luaţi, aşa cum a fost luat 
Luther de prietenii lui, şi să-l duceţi departe de lucrul lui. 

De când am început să scriu cele de mai sus, am aflat că ma- 
joritatea „Gândurilor despre Apocalipsa“ au fost scrise în timpul 
nopţii, după ce autorul îşi termina lucrul zilei. Aşa făcea şi soţul 
meu; protestez împotriva acestui fel de sinucidere. Fraţi pe care 
i-am menţionat, care sunt atât de prinşi cu lucrul la birou, trebuie 
să slujească pentru cauza lui Dumnezeu, luând parte la adunări şi 
rezervându-şi timp pentru recreare. Ei trebuie să-şi păstreze sănă- 
tatea fizică şi puterea mintală în cea mai bună stare, ca să le poată 
consacra lucrării. Ei nu trebuie lăsaţi să se simtă infirmi pentru că 
nu câştigă bani. Salariile lor trebuie să continue, iar ei să fie liberi. 
Ei fac o mare lucrare. 


Reforma în îmbrăcăminte 


Ca răspuns la întrebările puse în multe scrisori cu privire la lun- 
gimea corespunzătoare a rochiei de reformă, vă spun că în regiunea 
statului Michigan, unde locuim, noi am adoptat o lungime uniformă 
a rochiei de aprox. 22,5 cm de la pământ. Folosesc ocazia de a 
răspunde acestor întrebări pentru a economisi timpul care mi-ar fi 
necesar să răspund la atât de multe scrisori. Ar fi trebuit să vorbesc 
mai demult, însă am aşteptat să văd ceva definit în această privinţă 
în Reformatorul Sănătăţii. Recomand cu seriozitate uniformitatea 
în lungime şi spun că 22,5 cm reprezintă şi vederile mele în această 
privinţă. 

Când călătoresc din loc în loc, descopăr că rochia de reformă nu 
este bine reprezentată şi simt că ar trebui spus ceva şi mai definit, 
ca să poată exista unitate de acţiune în această privinţă. Acest stil 
de rochie nu este popular şi din această cauză, cele care o adoptă 
trebuie să aibă gust şi, să fie foarte curate. Am mai vorbit odată 
despre aceasta şi, cu toate acestea, unele persoane nu urmează sfatul 
dat. Ar trebui să existe uniformitate în privinţa lungimii rochiei de 
reformă în rândul păzitorilor Sabatului. Cele care sunt deosebite 
pentru că adoptă această îmbrăcăminte nu ar trebui să gândească 
nici o clipă că nu este necesar să fie ordonate, curate sau să aibă 
gust. Înainte de a se îmbrăca cu rochia de reformă, surorile noastre 
trebuie să-şi facă rost de tipare pentru pantaloni şi sacouri care se 
poartă cu aceasta. Este o mare insultă faţă de rochia de reformă, dacă 
sunt persoane care introduc într-o comunitate un stil care necesită 
în toate amănuntele o reformă înainte de a putea reprezenta cum se 
cuvine rochia de reformă. Aşteptaţi, surorilor, până ce veţi putea să 
vă îmbrăcaţi cu această rochie aşa cum este bine. 

În unele locuri, există o mare opoziţie faţă de această rochie 
scurtă. Însă, când văd unele rochii purtate de surori, nu mă mir de 
ce poporul este dezgustat şi condamnă rochia. Peste tot unde ro- 
chia este reprezentată aşa cum trebuie, toate persoanele cinstite sunt 
constrânse să recunoască faptul că această rochie este decentă şi 

practică. În câteva dintre bisericile noastre, am văzut tot felul de 
rochii de reformă, dar nici una care să corespundă descrierii care 
mi-a fost prezentată mie. Unele vin în pantaloni albi de muselină, 
cu mâneci albe, cu rochie de culoare închisă din muselină de lână 
şi cu un sacou fără mâneci, asemănător cu rochia. Unele au rochii 
albe din pânză de bumbac, cu pantaloni croiţi după un model pro- 
priu, şi nu după „tipar“, fără amidon sau alt întăritor care să le dea 
o formă, lipsindu-se astfel de picioare. Cu siguranţă că nu există 
nimic la aceste rochii care să vorbească despre gust sau ordine. O 
astfel de rochie nu se poate recomanda persoanelor cu judecată sau 
persoanelor sensibile. În toate privinţele, este vorba despre o rochie 
respingătoare. 

Surorile care au soţi împotrivitori mi-au cerut sfatul dacă să 
adopte rochia scurtă contrar dorințelor soţilor lor. Eu le sfătuiesc să 
aştepte. Eu nu consider problema rochiei ca fiind de o importanţă atât 
de vitală precum este cea a Sabatului. În privinţa celui din urmă, nu 
poate fi vorba de ezitare. Însă opoziţia pe care ar stârni-o adoptarea 
rochiei de reformă ar fi mai dăunătoare pentru sănătate, şi deci 
aceasta n-ar aduce nici un beneficiu. Mai multe dintre aceste surori 
mi-au spus: „Soţului meu îi place rochia dumneavoastră; el spune că 
nu i se poate găsi nici un defect.“ Aceasta mă determină să accentuez 
că surorile noastre trebuie să reprezinte bine rochia de reformă, dând 
dovadă de curăţenie, ordine şi conformism în îmbrăcăminte. Voi 
pregăti tipare pe care le voi lua cu mine când vom pleca în călătorie, 
pentru a le da surorilor pe care le vom întâlni, sau le voi trimite prin 
poştă tuturor acelora care le vor cere. Adresa va fi dată în Review. 

Cele care adoptă rochia scurtă trebuie să dea dovadă de gust 
în alegerea culorilor. Cele care nu pot să-şi cumpere material nou 
trebuie să facă tot ce pot ca să dea dovadă de gust şi ingeniozitate în 
aranjarea hainelor vechi, făcându-le să arate ca noi. În mod special, 
aveţi grijă ca pantalonii şi rochia să fie din acelaşi material şi să aibă 
aceeaşi culoare, căci, în caz contrar, veţi fi ridicole. Îmbrăcămintea 
veche poate fi croită după un tipar corect, aranjată cu gust, şi va fi 
ca nouă. Vă rog frumos, surorilor, nu vă faceţi tipare după ideile 
voastre. Sunt şi tipare bune şi gusturi bune, dar sunt şi tipare greşite 
şi gusturi nepotrivite. 

Această rochie nu necesită cercuri şi sper că nu va fi înjosită 
niciodată prin purtarea acestora. Surorile noastre nu trebuie să poarte 

multe fuste ca să înfoaie rochia. Aceasta se aşează mult mai bine 
căzând pe formele naturale, peste una sau două fuste uşoare. Mo- 
reen este un material excelent pentru fustele exterioare; acesta îşi 
păstrează rigiditatea şi este durabil. Dacă se poartă ceva ca fuste, 
acestea să fie foarte mici. Jupoanele matlasate nu sunt necesare. Cu 
toate acestea adesea văd că se poartă, şi uneori atârnă urât pe sub 
rochie. Aceasta dă o înfăţişare indecentă, dezordonată. Fustele albe, 
purtate cu rochii de culoare închisă, nu merg pentru rochia scurtă. 
Asiguraţi-vă că fustele sunt curate, ordonate, drăguţe; confecţionaţi- 
le dintr-un material bun şi întotdeauna cu cel puţin 8 cm mai scurte 
decât rochia. Dacă se poartă ceva care să înfoaie rochia, să fie de 
dimensiuni mici Şi cu cel puţin 22-45 cm mai scurte decât marginea 
rochiei sau fustei exterioare. Dacă se aşează un şnur sau altceva de 
felul acesta pe marginea fustei, acesta înfoaie fusta doar la margine, 
şi aceasta nu va arăta frumos când persoana care o poartă se aşează 
sau se apleacă. 

Nimeni nu trebuie să se teamă că eu fac din rochia de reformă 
unul din subiectele principale când călătoresc din loc în loc. Cei 
care m-au auzit vorbind în această privinţă va trebui să acţioneze 
potrivit cu lumina care le-a fost dată. Eu mi-am făcut datoria; mi-am 
prezentat mărturia, iar cei care m-au auzit şi au citit ce am scris 
poartă acum fără îndoială responsabilitatea de a fi primit sau respins 
lumina dată. Dacă riscă să fie nişte ascultători uituci, şi nu nişte 
împlinitori cu fapta, acesta va fi propriul lor risc şi vor da socoteală 
lui Dumnezeu pentru ceea ce fac. Ceea ce spun este foarte limpede. 
Eu nici nu silesc pe nimeni, nici nu condamn pe nimeni. Nu aceasta 
este lucrarea care mi-a fost încredinţată. Dumnezeu îi cunoaşte pe 
copiii Lui umili, binevoitori, ascultători şi îi va răsplăti potrivit cu 
credincioşia cu care îndeplinesc voia Sa. Multe surori consideră că 
nu pot purta rochia de reformă, fiind prea simplă, prea umilă pentru 
ele. 

Ele nu pot înălța crucea. Dumnezeu lucrează prin mijloace sim- 
ple pentru a-Şi despărți şi a-Şi face copiii diferiți de lume; însă 
unii s-au depărtat atât de mult de simplitatea lucrării şi de căile lui 
Dumnezeu, încât ei sunt pe deasupra lucrării, nu în cadrul ei. 

Am fost îndreptată spre textul din Numeri 15, 38-41: „Vorbeşte 
copiilor lui Israel şi spune-le să-şi facă, din neam în neam, un ciucure 
la veşmintele lor şi să pună un fir albastru peste ciucurele acesta 

din colţurile veşmintelor. Când veţi vedea ciucurele acesta, să vă 
uitaţi la el şi să vă aduceţi aminte de toate poruncile Domnului, 
ca să le împliniţi şi să nu urmaţi după poftele inimilor voastre şi 
după poftele ochilor voştri, ca să vă lăsaţi târâţi la curvie. Să vă 
aduceţi astfel aminte de poruncile Mele, să le împliniţi şi să fiți 
sfinţi pentru Dumnezeul vostru. Eu sunt Domnul, Dumnezeul vostru, 
care v-am scos din ţara Egiptului, ca să fiu Dumnezeul vostru.“ 
Aici, Dumnezeu a poruncit în mod expres o aranjare foarte simplă 
a îmbrăcămintei copiilor lui Israel pentru a-i distinge de naţiunile 
idolatre din jurul lor. Când aveau să privească la veşmintele lor 
deosebite, ei trebuia să-şi aducă aminte că sunt poporul păzitor al 
poruncilor lui Dumnezeu şi că El a lucrat în mod minunat să-i scoată 
din robia egipteană pentru a-l sluji, pentru a fi un popor sfânt pentru 
El. Ei nu trebuia să facă pe plac propriilor lor dorinţe sau să imite 
naţiunile idolatre din jur, ci să rămână un popor deosebit, distinct, 
pentru ca toţi cei ce privesc la ei să poată spune: Aceştia sunt cei 
pe care Domnul i-a scos din ţara Egiptului, care ţin Legea Celor 
Zece Porunci. Un israelit putea fi recunoscut de îndată ce era văzut, 
deoarece Dumnezeu, prin mijloace simple, a rânduit ca să poată fi 
deosebit ca fiind al Lui. 

Porunca dată de Dumnezeu copiilor lui Israel, de a-şi pune un fir 
albastru la veşmintele lor, nu avea să aibă o influenţă directă asupra 
sănătăţii lor, ci Dumnezeu avea să-i binecuvânteze doar ca urmare 
a ascultării lor, iar firul albastru avea să le păstreze mereu în minte 
cerinţele înalte ale lui Iehova şi să-i împiedice să se amestece cu alte 
popoare, să participe împreună cu acestea la ospeţele şi beţiile lor, 
unde se consumă carne de porc şi alte alimente dăunătoare sănătăţii. 
Acum, Dumnezeu doreşte ca poporul Său să adopte îmbrăcămintea 
aceasta de reformă nu doar pentru a-i deosebi de lume, ca fiind 
„poporul Său deosebit“, ci pentru că o reformă în îmbrăcăminte 
este esenţială pentru sănătatea fizică şi mintală. Cei din poporul lui 
Dumnezeu şi-au pierdut, într-o mare măsură, caracterul lor deosebit 
şi s-au luat în mod treptat după modelul lumii, s-au amestecat cu 
cei din lume, până când au devenit, în multe privinţe, asemenea lor. 
Acest lucru nu este pe placul lui Dumnezeu. El îi îndeamnă, aşa cum 
i-a călăuzit pe copiii lui Israel din vechime, să iasă din lume şi să 
renunţe la practicile lor idolatre, să nu facă ceea ce le doreşte inima 

(căci inimile lor sunt nesfințite ) sau ochii lor, care i-au făcut să se 
depărteze de Dumnezeu şi să se unească cu lumea. 

Trebuie să se întâmple ceva care să determine pe poporul lui 
Dumnezeu să nu mai fie atât de prins de lume. Această reformă în 
îmbrăcăminte este simplă şi sănătoasă, şi cu toate acestea există o 
cruce în ea. Eu Îi mulţumesc lui Dumnezeu pentru această cruce şi 
mă aplec cu bucurie s-o ridic. Noi ne-am unit atât de mult cu lumea, 
încât am pierdut din vedere crucea şi nu suntem gata să suferim de 
dragul lui Hristos. 

Nu trebuie să inventăm noi ceva care să fie o cruce; însă, dacă 
Dumnezeu ne dă o cruce, trebuie să o purtăm cu bucurie. Acceptând 
crucea, noi ne deosebim de lume, care nu ne iubeşte şi care ne 
batjocoreşte pentru că suntem deosebiți. Domnul Hristos a fost urât 
de lume pentru că nu a fost ca lumea. Se pot aştepta oare urmaşii 
Lui să o ducă mai bine decât Maestrul lor? Dacă trecem prin lume, 
fără să fim criticați sau să stârnim împotrivire, putem să ne alarmăm, 
deoarece tocmai potrivirea noastră cu lumea ne face să semănăm 
atât de mult cu ea, neexistând nimic care să le stârnească invidia sau 
răutatea; nu există deosebire în spirit. Lumea disprețuiește crucea. 
„Pentru că propovăduirea crucii este o nebunie pentru cei ce sunt pe 
calea pierzării; dar pentru noi, care suntem pe calea mântuirii, este 
puterea lui Dumnezeu.“ ( 1 Corinteni 1, 18). 

„În ce mă priveşte, departe de mine să mă laud cu altceva decât cu 
crucea Domnului nostru Isus Hristos prin care lumea este răstignită 
faţă de mine şi eu faţă de lume.“ ( Galateni 6, 14 ).* 


Presupuneri legate de Battle Creek 


În 1865 am văzut că mulţi şi-au permis, datorită unor sentimente 
invidioase, să vorbească în mod uşuratic despre biserica din Battle 
Creek. Unii privesc cu suspiciune tot ce se petrece acolo şi par să 
se bucure atunci când prind ceva care le dă ocazia să discrediteze 
Battle-Creek-ul. Lui Dumnezeu nu-i este pe plac acest spirit şi acest 
fel de a proceda. Din ce sursă obţin lumina şi cunoştinţa adevăru- 
lui bisericile noastre de pretutindeni? Prin mijloacele rânduite de 
Dumnezeu, iar centrul este la Battle Creek. Cine duce povara lu- 
crării? Cei care trudesc cu înfocare la Battle Creek. Cei care stau 
în linia întâi, linia fierbinte a luptei, au de dus poveri şi asupra lor 
vin necazuri, griji şi gânduri chinuitoare, în această angajare de a 
lua decizii atât de importante pentru lucrarea lui Dumnezeu. Fraţii 
noştri de pretutindeni, care sunt scutiţi de toate acestea, ar trebui să 
fie recunoscători şi să-L laude pe Dumnezeu pentru că sunt astfel 
privilegiați şi ar trebui să fie cei din urmă care să fie geloşi, invidioşi, 
căutători de greşeli şi gata să preia zvonuri pe care să le transmită 
mai departe. 

Biserica din Battle Creek a dus poverile Conferinţelor, lucru care 
a însemnat o povară deosebit de grea asupra tuturor. Ca urmare a 
muncii excesive, mulţi au slăbit foarte mult, situaţie care durează 
de multe luni. Ei au dus povara cu bucurie, însă s-au întristat şi 
descurajat de indiferența nepăsătoare a unora şi de gelozia teribilă 
a altora, atunci când s-au întors la bisericile de la care au venit. Se 
fac observaţii nechibzuite — de unii într-adins, de alţii la întâmplare 
— despre cei care duc poverile şi cei care stau în fruntea lucrării. 
Dumnezeu a consemnat toate aceste vorbe şi gelozia şi invidia care 
le-a dat naştere; se ţine o evidenţă exactă a acestor lucruri. Mulţi 
Îi mulţumesc lui Dumnezeu pentru adevăr şi apoi se întorc şi pun 
sub semnul întrebării şi caută greşeli la uneltele pe care cerul le- 
a rânduit pentru a fi ceea ce sunt sau ce ar trebui să fie. Cât de 
mult l-ar plăcea lui Dumnezeu ca aceştia să facă partea lui Aron şi 
Hur, ajutând la susţinerea mâinilor acelora care duc marea şi greaua 

povară a lucrării cauzei lui Dumnezeu! Cei care murmură şi se plâng 
ar trebui să rămână acasă, unde ar fi în afara ispitei, unde nu şi-ar 
putea alimenta gelozia, presupunerile greşite, găsirea de greşeli, căci 
prezența unor asemenea persoane constituie o povară pentru adunări; 
acestea sunt ca nişte nori fără apă. 

Cei care îşi permit să caute greşeli şi să-i critice pe cei pe care 
Dumnezeu i-a ales pentru a avea un rol important în această ultimă 
mare lucrare ar face mai bine să caute să se convertească şi să fie 
stăpâniţi de gândul lui Hristos. Să-şi aducă aminte de copiii lui 
Israel, care erau mereu gata să găsească greşeli la Moise — acela 
pe care Dumnezeu îl rânduise să Îi conducă poporul în Canaan — 
şi să murmure chiar împotriva lui Dumnezeu. Toţi aceştia care au 
murmurat au căzut în pustie. Este uşor să te răzvrăteşti, este uşor să 
porneşti la luptă înainte de a cumpăni lucrurile în mod raţional, cu 
calm, şi a hotărî dacă există ceva împotriva căruia să te războieşti. 
Copiii lui Israel sunt un exemplu pentru noi, peste care au venit 
sfârşiturile veacurilor. 

Este mai uşor pentru mulţi să pună sub semnul întrebării sau 
să caute greşeli cu privire la lucrurile de la Battle Creek decât să 
spună ce este de făcut. Unii se vor aventura chiar să preia această 
experienţă, însă curând vor vedea că nu au această experienţă şi vor 
duce de râpă lucrarea. Dacă aceşti vorbăreţi şi căutători de greşeli 
ar deveni ei purtători de poveri şi s-ar ruga pentru lucrători, ei înşişi 
ar fi binecuvântaţi şi ar binecuvânta şi pe alţii prin exemplul lor 
de credincioşie, prin influenţa şi viaţa lor sfântă. Multora le este 
mai uşor să vorbească decât să se roage; unora ca aceştia le lipseşte 
spiritualitatea, sfinţenia, iar influenţa lor este o ofensă adusă cauzei 
lui Dumnezeu. În loc să simtă că lucrarea din Battle Creek este 
lucrarea lor şi că au interesul ca aceasta să prospere, ei stau deoparte, 
mai mult ca spectatori, pentru a face obiecţii şi a găsi greşeli. Cei 
care fac acest lucru sunt tocmai cei cărora le lipseşte experienţa în 
această lucrare şi care nu au suferit decât puţin pentru adevăr. 

Transferarea responsabilităţilor 


Acei păzitori ai Sabatului care transferă responsabilitatea isprăv- 
niciei lor în mâinile soțiilor lor, în timp ce ei înşişi sunt incapabili să 
fie ispravnici, sunt neînţelepţi şi Dumnezeu nu are plăcere de ceea 
ce fac ei. Isprăvnicia soţului nu poate fi transferată asupra soţiei. 
Totuşi, uneori se încearcă acest lucru şi este dăunător pentru ambele 
părţi. Adesea se întâmplă ca soţul, care este credincios, să transfere 
proprietatea asupra soţiei sale, care nu este credincioasă, sperând că 
prin aceasta o va mulţumi, că ea nu se va mai împotrivi credinţei şi 
că în cele din urmă o va determina să creadă adevărul. Însă acest 
lucru nu este nici mai mult nici mai puţin decât o încercare de a 
cumpăra pacea ori de a tocmi soţia să creadă adevărul. Mijloacele 
pe care Dumnezeu le-a dat soţului pentru avansarea cauzei Sale sunt 
transferate asupra uneia care nu simpatizează adevărul; ce socoteală 
va da un astfel de ispravnic atunci când marele Stăpân va cere înapoi 
ceea ce este al Său, cu dobândă? 

Părinţi credincioşi şi-au transferat adesea proprietatea în mâinile 
copiilor lor necredincioşi, în acest fel ei nemaifiind în stare să-i dea 
lui Dumnezeu lucrurile care Îi aparţin Lui. Făcând astfel, ei dau 
la o parte responsabilitatea pe care Dumnezeu a pus-o asupra lor 
şi plasează în rândurile vrăjmaşului mijloacele încredințate lor de 
către Dumnezeu şi care trebuie înapoiate Lui spre a fi investite în 
lucrarea Sa, în momentul când El le va cere acestora să facă acest 
lucru. Nu este planul lui Dumnezeu ca părinţii care sunt în stare să-şi 
administreze treburile să renunţe la stăpânirea asupra proprietăţii 
pe care o deţin, chiar dacă fiii şi fiicele lor au aceeaşi credinţă cu 
ei; rareori se întâmplă ca aceştia să fie devotați pentru lucrare aşa 
cum ar trebui; şi ei nu au trecut prin greutăţi şi necazuri în aşa 
fel, încât să ajungă să preţuiască, la adevărata ei valoare, comoara 
veşnică şi să o preţuiască mai puţin pe cea pământească. Mijloacele 
aşezate în mâinile unora ca aceştia constituie cel mai mare rău. 
Este o ispită pentru ei să fie atraşi de cele pământeşti, să-şi pună 
încrederea în bogății şi să simtă că nu mai au nevoie de altceva. 

Rareori se întâmplă ca ei să folosească în mod înţelept mijloace pe 
care le-au dobândit fără să trudească ei înşişi pentru ele. 

Soţul care transferă soţiei proprietatea sa îi deschide acesteia o 
uşă mare a ispitei, fie că aceasta este credincioasă, fie că nu este cre- 
dincioasă. Dacă este credincioasă, dar din fire zgârcită sau înclinată 
spre egoism şi acaparare, pentru ea lupta va fi mult mai grea ca să 
administreze ceea ce i s-a încredinţat soţului în isprăvnicie. Pentru 
a fi mântuită, ea trebuie să biruiască toate aceste trăsături rele de 
caracter şi să imite caracterul Domnului ei ceresc, căutând ocazii de 
a face bine altora, iubindu-i pe alţii aşa cum ne-a iubit Hristos pe noi. 
Ea trebuie să cultive darul cel preţios al iubirii, pe care Mântuitorul 
îl are într-o măsură atât de îmbelşugată. Viaţa Lui a fost caracterizată 
printr-o bunăvoință nobilă, dezinteresată. În întreaga Lui viaţă nu a 
existat nici măcar un singur act egoist. 

Oricare ar fi motivele soţului, prin aceasta el aşează în calea soţiei 
o teribilă piatră de poticnire şi ea este împiedicată să fie biruitoare. 
Iar dacă acest transfer se face către copii, pot urma aceleaşi rezultate 
rele. Dumnezeu îi cunoaşte motivele. Dacă el este egoist şi a făcut 
acest transfer pentru a-şi ascunde lăcomia şi a se scuza că nu face 
nimic pentru înaintarea lucrării, va urma cu siguranţă blestemul 
cerului. Dumnezeu citeşte scopurile şi intenţiile inimii şi încearcă 
motivele copiilor oamenilor. Neplăcerea Lui nu se poate manifesta 
în mod vădit, vizibil, ca în cazul lui Anania şi Safira, dar la sfârşit 
pedeapsa nu va fi nicidecum mai uşoară decât cea care a fost dată 
acelora. Încercând să-i înşele pe oameni, ei Îl mint pe Dumnezeu. 
„Sufletul care păcătuieşte, acela va muri“ ( Ezechiel 18,4). 

Cei care fac astfel nu vor putea trece testul judecății mai bine 
decât omul care a primit un talant şi l-a ascuns în pământ. Când a fost 
chemat să dea socoteală, el L-a acuzat pe Dumnezeu de nedreptate: 
„Doamne, am ştiut că eşti om aspru, care seceri de unde n-ai semănat 
şi strângi de unde n-ai vânturat: mi-a fost teamă şi m-am dus de 
(i-am ascuns talantul în pământ ( de acolo cauza lui Dumnezeu 
nu putea beneficia de el ); iată ce este al tău!“ Dumnezeu a zis: 
„Luaţi-i dar talantul şi daţi-l celui ce are zece talanţi... Iar pe robul 
acela netrebnic, aruncaţi-l în întunericul de afară: acolo va fi plânsul 
şi scrâşnirea dinţilor“ ( Matei 25, 24.30 ). Acest om se temea că 
Domnul va avea foloase dacă el va pune talantul la schimbător. 

Am văzut că mulţi şi-au înfăşurat talantul într-un şervet şi l-au 
ascuns în pământ. Ei socotesc că orice bănuţ investit în lucrarea 
lui Dumnezeu este pierdut şi nu mai poate fi redobândit nici-odată. 
Pentru cei care gândesc astfel, este chiar aşa. Ei nu vor primi nici o 
răsplată. Ei dau cu părere de rău şi doar pentru că se simt obligaţi 
să facă ceva. Dumnezeu iubeşte pe dătătorul voios. Aceia care se 
amăgesc cu gândul că pot transfera răspunderea asupra soţiei sau 
a copiilor sunt înşelaţi de către vrăjmaşul. Transferul averii nu le 
va micşora răspunderea. Ei vor da socoteală pentru mijloacele pe 
care cerul le-a încredinţat în grija lor şi nu se pot scuza în nici un 
fel pentru această responsabilitate, până când nu-l vor da înapoi lui 
Dumnezeu ceea ce EI le-a încredinţat. 

Iubirea de lume desparte de Dumnezeu. „Dacă iubeşte cineva 
lumea, dragostea Tatălui nu este în el“ ( 1 loan 2, 15 ). Este im- 
posibil ca cineva să discearnă adevărul în timp ce iubeşte lumea. 
Lumea se interpune între ei şi Dumnezeu, întunecând viziunea şi 
amorţind simţurile într-un asemenea grad, încât este imposibil ca ei 
să discearnă lucrurile sacre. 

Pentru aceştia, Dumnezeu spune următoarele: „Curăţiţi-vă mâi- 
nile, păcătoşilor; curăţiţi-vă inima, oameni cu inima împărțită! 
Simţiţi-vă ticăloşia; tânguiţi-vă şi plângeţi! Râsul vostru să se pre- 
facă în tânguire şi bucuria voastră în întristare“ ( Iacov 4, 8.0). 
Celor care şi-au întinat mâinile cu stricăciunile lumii li se cere să se 
curețe de necurăţiile acesteia. Cei care gândesc că pot sluji lumea şi 
să-L iubească totuşi pe Dumnezeu au o inimă împărţită. Însă ei nu 
pot sluji şi lui Dumnezeu, şi lui Mamona. Ei sunt oameni cu inima 
împărțită, care iubesc lumea şi care pierd orice sens al obligaţiei lor 
faţă de Dumnezeu, şi cu toate acestea pretind că sunt urmaşi ai lui 
Hristos. Ei nu sunt nici una, nici alta. Ei vor pierde ambele lumi dacă 
nu-şi vor curăţi mâinile şi inimile prin ascultare faţă de principiile 
curate ale adevărului. „Cine zice că rămâne în El, trebuie să trăiască 
şi el cum a trăit Isus“ ( 1 loan 2, 6 ). „Astfel se face că dragostea este 
desăvârşită în noi, pentru ca să avem deplină încredere în ziua jude- 
căţii“ ( 1 loan 4, 17 ). „Prin care ne-a dat făgăduinţele Lui nespus 
de mari şi scumpe, ca prin ele să vă faceţi părtaşi firii dumnezeieşti, 
după ce aţi fugit de stricăciunea care este în lume prin pofte“ ( 2 
Petru 1,4). 

Poftele noastre stricate sunt cele care distrug adevărata evlavie. 
Iubirea faţă de lume şi de lucrurile care sunt în lume este cea care ne 
desparte de Tatăl. Patima pentru câştig vremelnic creşte în rândurile 
acelora care susţin că aşteaptă venirea în curând a Mântuitorului. 
Pofta firii pământeşti, pofta ochilor şi lăudăroşia vieţii îi stăpânesc 
chiar pe cei ce pretind că sunt creştini. Ei tânjesc după lucrurile 
lumii cu patimă lacomă şi mulţi îşi vor vinde viaţa veşnică pentru 
un câştig nesfânt. 

Păzirea corespunzătoare a sabatului 


La 25 decembrie 1865, mi-a fost arătat că se dovedeşte prea 
multă neglijenţă în privinţa păzirii Sabatului. Nu există acea dispozi- 
ție de a îndeplini datoriile lumeşti în cadrul celor şase zile lucrătoare 
pe care Dumnezeu le-a dat omului şi grija de a nu călca nici măcar 
o singură oră din timpul sfânt, pe care Dumnezeu L-a pus deoparte 
pentru El Însuşi. Nu există nici o lucrare care să fie atât de importantă 
pentru om, încât să-l facă să calce porunca a patra a lui Iehova. Sunt 
cazuri în care Domnul Hristos a îngăduit să se facă ceva în Sabat, 
atunci când este vorba de salvarea vieţii oamenilor şi animalelor. 
Însă, dacă încălcăm litera poruncii a patra în folosul nostru, pentru 
un avantaj financiar, noi ajungem călcători ai Sabatului şi suntem 
vinovaţi de călcarea tuturor poruncilor, căci, dacă greşim într-una 
singură, ne facem vinovaţi de toate. Dacă pentru bogăţie călcăm po- 
runca expresă a lui lehova, cum dovedim noi că îndeplinim porunca 
de a ne opri piciorul în ziua Sabatului? Unde punem noi limitările? 
Dacă păcătuim într-un lucru mic şi socotim că nu facem cine ştie 
ce păcat, conştiinţa se împietreşte, simţurile se tocesc, până când 
putem ajunge chiar mai departe, muncind din ce în ce mai mult în 
Sabat, între timp amăgindu-ne că suntem păzitori ai Sabatului, când, 
potrivit cu standardul lui Hristos, noi călcăm toate poruncile sfinte 
ale lui Dumnezeu. Păzitorii Sabatului greşesc în această privinţă; 
însă Dumnezeu vorbeşte foarte clar şi toţi aceia care consideră că 
pot câştiga astfel ceva timp şi anumite foloase, încălcând într-o mică 
măsură timpul care aparţine Domnului, vor avea de pierdut, mai 
curând sau mai târziu. El nu îi poate binecuvânta aşa cum I-ar plă- 
cea să o facă, pentru că ei Îi dezonorează Numele şi nu apreciază 
preceptele Sale la adevărata lor valoare. Blestemul lui Dumnezeu va 
fi asupra lor, iar ei vor pierde de zece sau douăzeci de ori mai mult 
decât au câştigat. „Se cade să înşele un om pe Dumnezeu, cum Mă 
înşelaţi voi?... Sunteţi blestemaţi, câtă vreme căutaţi să mă înşelaţi, 
tot poporul în întregime.“ ( Maleahi 3, 8.9). 

Dumnezeu i-a dat omului şase zile în care să lucreze pentru el 
însuşi, însă a rezervat o zi în care El să fie în mod special onorat. Lui 
trebuie să I se dea slavă, iar autoritatea să-l fie respectată. Cu toate 
acestea omul ÎI jefuieşte pe Dumnezeu, furând puţin timp din acela 
pe care Creatorul l-a pus deoparte pentru El Însuşi. Dumnezeu a pus 
deoparte ziua a şaptea ca zi de odihnă pentru om, atât spre binele 
omului, cât şi spre slava Sa. El a ştiut că omul avea să aibă nevoie 
de o zi de odihnă după trudă şi griji şi că sănătatea avea să-i fie pusă 
în primejdie fără o perioadă de relaxare după munca şi încordarea 
din cele şase zile. 

Sabatul a fost întocmit spre folosul omului; a călca în mod con- 
ştient porunca cea sfântă, care interzice lucrul în ziua a şaptea, este 
o crimă în ochii cerului, de o asemenea gravitate încât, sub legea 
mozaică, se cerea moartea celui ce o înfăptuia. Însă aceasta nu este 
tot ce are de suferit cel ce calcă această poruncă, deoarece Dumnezeu 
nu va lua în cer pe nimeni care calcă porunca Sa. Acesta va trebui să 
sufere şi pedeapsa morţii a doua, care reprezintă pedeapsa deplină şi 
finală pentru cel ce calcă Legea lui Dumnezeu. 


XK kK k x 


Sentimente politice 


Pe data de 25 decembrie 1865, mi-au fost arătate la Rochester, 
New York, multe lucruri legate de poporul lui Dumnezeu şi lucrarea 
Sa pentru aceste vremuri de pe urmă. Am văzut că mulţi dintre cei 
care pretind că sunt păzitori ai Sabatului vor pierde viaţa veşnică. 
Ei nu ţin cont de avertizările date israeliţlor şi fac aceleaşi greşeli 
pe care le-au făcut aceştia, prin căile lor rele. Dacă ei continuă în 
aceste păcate, vor cădea ca şi israeliţii şi nu vor vedea Canaanul 
ceresc. „Toate aceste lucruri s-au întâmplat ca să ne slujească drept 
pilde şi au fost scrise pentru învăţătura noastră, peste care au venit 
sfârşiturile veacurilor“ ( 1 Corinteni 10, 11). 

Am văzut că mulţi vor pierde din vedere acest aspect al împără- 
tiei. Dumnezeu pune la probă şi încearcă pe poporul Său şi mulţi nu 
vor putea trece testul caracterului, măsura lui Dumnezeu. Mulţi vor 
avea mult de lucru pentru a-şi învinge trăsăturile de caracter şi a fi 
fără pată sau zbârcitură, sau altceva de felul acesta, fără cusur înain- 
tea lui Dumnezeu şi a oamenilor. Mulţi dintre cei ce susţin că sunt 
păzitori ai Sabatului nu vor putea fi de nici un folos pentru cauza lui 
Dumnezeu sau a bisericii fără a face o reformă deplină în viaţa lor. 
Mulți păzitori ai Sabatului nu sunt drepţi înaintea lui Dumnezeu prin 
vederile politice pe care le au. Ei nu sunt în armonie cu Cuvântul lui 
Dumnezeu sau în unitate cu corpul credincioşilor păzitori ai Saba- 
tului. Vederile lor nu corespund cu principiile credinţei noastre. A 
fost dată suficientă lumină pentru cei ce sunt dispuşi să se îndrepte. 
Toţi cei care menţin încă vederi sau sentimente politice, care nu sunt 
conform cu spiritul adevărului, trăiesc călcând principiile cerului. 
De aceea, atâta timp cât rămân astfel, ei nu pot avea spiritul libertății 
şi al sfințirii. 

Principiile şi poziţia lor în probleme politice constituie un mare 
obstacol în calea înaintării lor spirituale. Acestea le sunt o cursă con- 
tinuă şi o ocară pentru credinţa noastră, iar cei care îşi menţin aceste 
principii vor fi aduşi în cele din urmă exact acolo unde doreşte vrăj- 
maşul să-i aibă, despărțiți de creştinii păzitori ai Sabatului. Aceşti 

fraţi nu pot primi aprobarea lui Dumnezeu atâta timp cât ei nu sim- 
patizează rasa de culoare şi sunt oponenți ai principiilor republicane, 
curate, ale guvernului nostru. Dumnezeu nu poate aproba răzvrăurea 
pe pământ aşa cum nu a aprobat-o nici în ceruri, când marele rebel 
a pus sub semnul întrebării temelia guvernării lui Dumnezeu şi a 
fost aruncat de acolo împreună cu toţi cei care au simpatizat cu el în 
această răzvrătire. 


X K kK k x 


Camăta 


În viziunea care mi-a fost dată la Rochester, New York, pe data 
de 25 decembrie 1865, mi-a fost arătat că păzitorii Sabatului ar trebui 
să aibă în vedere subiectul luării de camătă sau dobândă. Oamenii 
bogaţi nu au dreptul să ia dobândă de la fraţii lor săraci, însă ei pot 
primi dobândă de la cei necredincioşi. „Dacă fratele tău sărăceşte 
şi nu mai poate munci lângă tine, să-l sprijineşti... Să nu iei de la el 
nici dobândă, nici camătă; să te temi de Dumnezeul tău şi fratele tău 
să trăiască împreună cu tine. Să nu-i împrumuțţi banii tăi cu dobândă 
şi să nu-i împrumuţi merindele tale pe camătă“ ( Leviticul 25, 35-37 
). 

„Să nu ceri nici o dobândă de la fratele tău; nici pentru argint, 
nici pentru merinde, pentru nimic care se împrumută cu dobândă. 
De la străin vei putea să iei dobândă, dar de la fratele tău să nu iei, 
pentru ca Domnul, Dumnezeul tău să te binecuvânteze în tot ce vei 
face în ţara pe care o vei lua în stăpânire“ ( Deuteronom 23, 19.20). 

Păzitorii Sabatului L-au întristat pe Dumnezeu prin spiritul lor 
avar. Dorinţa lor după câştig este atât de puternică, încât ei trag 
foloase de pe urma fraţilor săraci, nenorociţi, care se află în necaz, 
şi adaugă astfel la banii pe care îi au, deja mulţi, în timp ce aceşti 
fraţi săraci suferă din cauza acestor bani. „Sunt eu păzitorul fratelui 
meu?“ este limbajul inimii lor. 

Cu câţiva ani în urmă, câţiva fraţi săraci au fost în primejdia de a- 
şi pierde sufletele datorită unor impresii greşite. Pretutindeni Satana 
îi ispitea cu privire la cei bogaţi. Aceşti fraţi săraci aşteptau mereu 
să obţină favoruri când era de datoria lor să se bizuie pe propriile lor 
puteri; şi dacă li s-ar fi făcut favoruri, acesta ar fi fost cel mai rău 
lucru care li s-ar fi putut face. Peste tot Satana a căutat să-i ispitească 
pe cei săraci din rândurile păzitorilor Sabatului. Unii, fără judecată 
şi fără înţelepciune, au apucat pe propria lor cale şi nu au vrut să 
ceară sfat sau să-l urmeze. Cei de felul acesta a trebuit să sufere 
urmările socotelilor lor mizerabile şi, totuşi, tot aceştia considerau 
că trebuie să fie ajutaţi de fraţii lor care au averi. Era nevoie ca aceste 

lucruri să fie îndreptate. Prima clasă menţionată nu şi-a dat seama ce 
răspunderi au cei bogaţi şi nici câtă grijă şi tulburare au ei datorită 
mijloacelor pe care le posedă. Tot ce puteau vedea era că aceştia 
aveau bani pe care să-i folosească, iar ei nu aveau. ŞI, în general, 
cei bogaţi i-au privit pe toţi săracii în aceeaşi lumină, când, de fapt, 
există o clasă de săraci care fac tot ce le stă în putere pentru a da 
slavă lui Dumnezeu, de a face bine, de a trăi pentru adevăr. Aceste 
persoane sunt de mare valoare. Judecata lor este bună, spiritul lor 
este de valoare în ochii lui Dumnezeu, iar binele pe care ei îl fac pe 
căile lor modeste este de zece ori mai mare decât cel făcut de cei 
bogaţi, deşi cei din urmă s-ar putea să dea sume mari de bani cu 
anumite ocazii. Cei bogaţi nu-şi dau seama că este nevoie de a face 
bine, de a fi bogaţi în fapte bune, gata de a împărţi, de a comunica. 


X K kK k x 


Înşelăciunea bogățiilor 


Unii dintre cei ce susţin a crede adevărul duc lipsă de discer- 
nământ şi nu apreciază valoarea morală. Persoanele care se laudă 
cu credincioşia lor faţă de lucrare şi vorbesc ca şi când ei ar şti tot 
ce este vrednic de a fi cunoscut nu au o inimă umilă. S-ar putea 
ca aceştia să aibă bani şi averi şi aceasta este suficient pentru a le 
oferi influenţă în faţa unora; însă, prin aceasta, nu vor câştiga nici un 
pic favoarea lui Dumnezeu. Banii au putere şi exercită o influenţă 
puternică. Adesea, desăvârşirea caracterului şi valoarea morală sunt 
trecute cu vederea dacă sunt deţinute de cei săraci. Însă la ce Îi 
folosesc lui Dumnezeu banii sau moşiile? Vitele de pe mii de dealuri 
Lui îi aparţin. Lumea, cu tot ce este pe ea, este a Lui. Locuitorii 
pământului sunt ca nişte lăcuste în faţa Lui. Oamenii şi bogăţiile lor 
sunt ca firele de praf care se aşează pe cântar. 

Oamenii îşi privesc adesea bogăţiile şi spun: Prin înţelepciunea 
mea am dobândit aceste bogății. Însă cine le-a dat putere să adune 
bogății? Dumnezeu este Cel care le-a dat iscusinţa pe care o au, însă, 
în loc să-l dea Lui slavă, ei şi-o atribuie lor înşişi. El îi va încerca, 
îi va pune la probă şi va arunca în ţărână slava lor; El le va lua 
puterea şi le va risipi averile. În loc de binecuvântare, ei vor avea 
blestem. O faptă rea sau exploatarea sau devierea de la calea cea 
bună nu este tolerată mai mult la cel ce deţine bogății decât la cel 
ce nu le are. Toate bogăţiile pe care le-au avut vreodată cei bogaţi 
nu ar avea suficientă valoare pentru a acoperi cel mai mic păcat 
în faţa lui Dumnezeu; acestea nu ar putea fi acceptate ca preţ de 
răscumpărare pentru nelegiuire. Doar pocăinţa, adevărata umilinţă, 
o inimă zdrobită şi un spirit pocăit sunt acceptate de Dumnezeu. Şi 
nici un om nu poate avea adevărata umilinţă, dacă aceasta nu poate 
fi văzută de ceilalți. Dumnezeu nu poate accepta nimic mai puţin 
decât pocăinţa, mărturisirea şi părăsirea păcatului. 

Mulţi bogaţi şi-au dobândit bogăţiile prin târguieli pe care le-au 
făcut ei înşişi, trăgând foloase, iar semenii lor săraci sau fraţii lor 
au fost dezavantajaţi; şi tot aceşti oameni triumfă, lăudându-se cu 

isteţimea şi dibăcia lor în afaceri. Însă blestemul lui Dumnezeu va 
cădea asupra fiecărui dolar obţinut în acest fel şi asupra venitului 
mâinilor lor. Pe când îmi erau arătate aceste lucruri, am putut vedea 
puterea acestor cuvinte ale Mântuitorului: „Este mai uşor să treacă o 
cămilă prin urechea acului decât să intre un bogat în Împărăţia lui 
Dumnezeu“ ( Matei 19, 24 ). Cei care au iscusinţa de a dobândi averi 
trebuie să vegheze continuu, căci, dacă nu, lăcomia lor îi va duce 
pe o cale rea şi ei nu vor mai fi cu totul cinstiţi. În acest fel, mulţi 
cad în ispită, se îmbogăţesc peste măsură, apreciază un lucru mai 
mult decât valorează în realitate şi sacrifică principiile generozităţii, 
bunăvoinţei şi nobleţii pentru un câştig mârşav. 

Mi-a fost arătat că mulţi dintre cei ce susţin că sunt păzitori ai 
Sabatului iubesc atât de mult lumea şi lucrurile din lume, încât au 
ajuns să fie întinaţi de spiritul şi influenţa acesteia, divinul a dispărut 
din caracterul lor, diabolicul luându-i locul, schimbându-i pentru a 
sluji scopurilor lui Satana, fiind astfel instrumente ale nedreptăţii. 
Apoi, în contrast cu aceşti oameni, i-am văzut pe oamenii săraci, dar 
harnici şi cinstiţi, care sunt gata de a-i ajuta pe cei care au nevoie 
de ajutor, care mai degrabă ar suferi ei înşişi dezavantaje decât 
să dea dovadă de un spirit atât de lacom şi acaparator ca aceştia; 
oameni care preţuiesc o conştiinţă curată şi dreaptă, chiar în privinţa 
lucrurilor mici, socotindu-le de o valoare mai mare decât bogăţiile. 
Ei sunt întotdeauna gata de a-i ajuta pe alţii, atât de dornici de a face 
tot binele care le stă în putere, încât ei nu îşi adună bogății; veniturile 
lor pământeşti nu cr tc. Dacă există ceva care să necesite mijloace sau 
braţe de lucru, ei sunt cei dintâi interesaţi şi care răspund şi adesea 
fac mai mult decât le stă de fapt în putere, în acest fel lipsindu-se pe 
ei înşişi de unele bunuri de care au nevoie, pentru a putea face bine. 

Deoarece aceşti oameni se pot lăuda cu puţin în privinţa como- 
rilor pământeşti, s-ar putea să fie priviţi ca fiind lipsiți de iscusinţă, 
judecată şi înţelepciune. Pot fi socotiți ca fiind fără valoare, iar influ- 
enţa lor să nu fie apreciată de oameni; însă cum îi priveşte Dumnezeu 
pe aceşti sărmani oameni înţelepţi? Ei au preţ în ochii Săi şi, deşi nu 
îşi sporesc comoara de pe pământ, îşi strâng o comoară nepieritoare 
în ceruri. Făcând astfel, ei dovedesc o înţelepciune superioară ce- 
lei dovedite de aşa-zişii creştini inteligenţi, calculaţi şi acaparatori, 
aşa după cum divinul, sau dumnezeiescul, este superior lucrurilor 
pământeşti, fireşti şi satanice. Valoarea morală este ceea ce preţuieşte 

Dumnezeu. Un caracter creştin nepătat de avariție, definit prin calm, 
blândeţe şi umilință, este mai prețios în ochii Lui decât aurul cel mai 
pur, chiar decât aurul din Ofir. 

Cei bogaţi vor fi puşi la probă mult mai mult decât au fost vreo- 
dată. Dacă ei fac faţă testului şi biruie defectele din caracterul lor şi, 
ca ispravnici credincioşi ai lui Hristos, înapoiază lui Dumnezeu lu- 
crurile care sunt ale Lui, li se va spune: „Bine, rob bun şi credincios; 
ai fost credincios în puţine lucruri, te voi pune peste multe lucruri; 
intră în bucuria stăpânului tău“ ( Matei 25, 23). 

Am fost apoi îndreptată spre pilda ispravnicului necredincios: 
„ŞI Eu vă zic: Faceţi-vă prieteni cu ajutorul bogățiilor nedrepte, 
pentru ca atunci când veţi muri, să vă primească în corturile veşnice. 
Cine este credincios în cele mai mici lucruri este credincios şi în cele 
mari; şi cine este nedrept în cele mai mici lucruri, este nedrept şi în 
cele mari. Deci, dacă n-aţi fost credincioşi în bogăţiile nedrepte, cine 
vă va încredința adevăratele bogății? Şi dacă n-aţi fost credincioşi în 
lucrul altuia, cine vă va da ce este al vostru?“ ( Luca 16, 9-12). 

Dacă oamenii nu Îi dau lui Dumnezeu ceea ce El le-a împrumutat 
spre a fi folosit pentru slava Sa, în acest fel jefuindu-L, ei vor avea o 
pierdere totală. El le-a împrumutat mijloace pe care le pot înmulţi, 
nepierzând nici o ocazie de a face bine, în acest fel făcându-şi o 
comoară în ceruri. Însă dacă, precum cel ce a avut un singur talant, 
ei îl ascund, temându-se că Dumnezeu va dobândi ceea ce a câştigat 
talantul lor, ei nu doar că îşi vor pierde ceea ce ar fi câştigat sporind 
talantul care în cele din urmă va fi înmânat ispravnicului credincios, 
dar vor pierde şi ceea ce le dăduse Dumnezeu iniţial cu care să 
lucreze. Pentru că L-au jefuit pe Dumnezeu, ei nu şi-au strâns comori 
în ceruri şi îşi vor pierde, de asemenea, şi comoara pământească. Ei 
nu au locuinţă nici pe pământ şi nici un Prieten în ceruri care să îi 
primească în locuinţa veşnică a celor neprihăniţi. 

Domnul Hristos a declarat: „Nimeni nu poate sluji la doi stăpâni. 
Căci sau va urî pe unul şi va iubi pe celălalt; sau va ţinea la unul şi 
va nesocoti pe celălalt. Nu puteţi sluji lui Dumnezeu şi lui Mamona“ 
( Matei 6, 24 ) — nu puteţi sluji şi lui Dumnezeu, şi bogățiilor 
voastre. „Fariseii de asemenea, care erau iubitori de bani, au auzit 
aceste lucruri şi îşi băteau joc de El.“ Observaţi cuvintele adresate 
lor de Isus: „Voi căutaţi să vă arătaţi neprihăniţi înaintea oamenilor, 
dar Dumnezeu vă cunoaşte inimile: pentru că ceea ce este înălţat 

între oameni ( adică bogăţiile dobândite prin exploatare, înşelare, 
îmbogăţire peste măsură, fraudă sau pe orice altă cale necinstită 
) constituie o urâciune în ochii lui Dumnezeu“ ( Luca 16, 14.15 
). Apoi Domnul Hristos prezintă cele două caractere — bogatul, 
care se îmbrăca în porfiră şi in subţire şi care ducea o viaţă plină 
de veselie şi strălucire, şi Lazăr, care se afla într-o sărăcie jalnică, 
dezgustător la privit şi care cerşea câteva firimituri pe care bogatul 
nu le preţuia. Mântuitorul Îşi spune părerea cu privire la amândoi. 
Deşi Lazăr era sărac şi se afla într-o stare jalnică, el avea adevărata 
credinţă, adevărata valoare morală pe care Dumnezeu le-a văzut şi 
pe care El le-a considerat de o valoare atât de mare, încât l-a luat pe 
suferindul sărac, disprețuit, şi l-a aşezat în cea mai înaltă poziţie, în 
timp ce bogatul onorat şi iubitor de plăceri a fost azvârlit afară din 
prezenţa lui Dumnezeu şi aruncat în mizerie şi necaz de nedescris. 
Dumnezeu nu a prețuit bogăţiile acestui om bogat, pentru că el nu 
avea adevărata valoare morală. Caracterul lui era deficitar. Bogăţiile 
lui nu l-au recomandat înaintea lui Dumnezeu şi nu au avut nici o 
influenţă spre a-şi asigura favoarea Lui. 

Prin această parabolă, Domnul Hristos a vrut să-i înveţe pe uce- 
nici să nu judece valoarea oamenilor în funcţie de bogăţiile lor sau 
de onorurile pe care le primesc de la alţii. Aşa făceau fariseii care, 
deşi posedau atât bogății, cât şi onoare lumească, erau fără valoare 
în ochii lui Dumnezeu şi, mai mult decât atât, erau dispreţuiţi şi 
respinşi de EI, alungaţi din privirea Sa, fiind dezgustători pentru 
că nu aveau valoare morală sau tărie de caracter. Ei erau corupți, 
păcătoşi şi odioşi în ochii Lui. Omul sărac, disprețuit de semenii lui 
muritori şi neplăcut privirilor lor, avea valoare în ochii lui Dumnezeu 
pentru că avea tărie şi valoare morală, lucru care l-a calificat spre 
a fi introdus în societatea îngerilor curaţi şi sfinți şi a fi moştenitor 
împreună cu Dumnezeu şi cu Hristos. 

În cadrul însărcinării pe care i-o dă, Pavel îl avertizează pe Ti- 
motei cu privire la o clasă de oameni care nu preţuiesc cuvintele 
sănătoase şi care apreciază în mod greşit bogăţiile. El spune: „Dacă 
învaţă cineva pe oameni învăţătură deosebită şi nu se ţine de cuvin- 
tele sănătoase ale Domnului nostru Isus Hristos şi de învăţătura care 
duce la evlavie, este plin de mândrie şi nu ştie nimic: ba încă are 
boala cercetărilor fără rost şi a certurilor de cuvinte, din care se nasc 
pizma, certurile, clevetirile, bănuielile rele, zadarnicele ciocniri de 

vorbe ale oamenilor stricaţi la minte, lipsiţi de adevăr şi care cred 
că evlavia este un izvor de câştig. Fereşte-te de astfel de oameni. 
Negreşit, evlavia însoţită de mulţumire este un mare câştig. Căci noi 
n-am adus nimic în lume şi nici nu putem să luăm cu noi nimic din 
ea. Dacă avem dar cu ce să ne hrănim şi să ne îmbrăcăm, ne va fi de 
ajuns. Cei ce vor să se îmbogăţească, dimpotrivă, cad în ispită, în laţ 
şi în multe pofte nesăbuite şi vătămătoare, care cufundă pe oameni 
în prăpăd şi pierzare. Căci iubirea de bani este rădăcina tuturor rele- 
lor; şi unii, care au umblat după ea, au rătăcit de la credinţă şi s-au 
străpuns singuri cu o mulţime de chinuri. Iar tu, om al lui Dumne- 
zeu, fugi de aceste lucruri şi caută neprihănirea, evlavia, credinţa, 
dragostea, răbdarea şi blândeţea. Luptă-te lupta cea bună a credinţei; 
apucă viaţa veşnică la care ai fost chemat şi pentru care ai făcut acea 
frumoasă mărturisire înaintea multor martori“ ( 1 Timotei 6, 3-12). 
„Îndeamnă pe bogaţii veacului acestuia să nu se îngâmfe, să nu-şi 
pună nădejdea în nişte bogății nestatornice, ci în Dumnezeu, care ne 
dă toate lucrurile din belşug, ca să ne bucurăm de ele. Îndeamnă-i 
să facă bine, să fie bogaţi în fapte bune, să fie darnici, gata să simtă 
împreună cu alţii, aşa ca să-şi strângă pentru vremea viitoare drept 
comoară o bună temelie pentru ca să poată apuca viaţa veşnică.“ ( 1 
Timotei 6, 17-19). 

În epistola sa către Timotei, Pavel vrea să imprime în minte 
nevoia de a da astfel de sfaturi, încât acestea să îndepărteze înşelă- 
ciunea care îi fură atât de uşor pe cei bogaţi, aceasta din cauză că 
socotesc că datorită bogățiilor lor ei sunt superiori celor săraci şi 
că datorită iscusinţei de a dobândi sunt superiori în înţelepciune şi 
judecată; pe scurt, ei socotesc acest câştig drept evlavie. Aceasta 
este o amăgire teribilă. Cât de puţini dau atenţie însărcinării pe care 
a dat-o Pavel lui Timotei, de a o face cunoscută celor bogaţi! Cât 
de mulţi se amăgesc pe ei înşişi că lăcomia lor este evlavie! Pavel 
declară: „Evlavia însoţită de mulţumire este un mare câştig.“ Deşi 
se poate ca bogaţii să-şi dedice întreaga viaţă scopului de a dobândi 
bogății, ei nici nu aduc nimic în această lume, nici nu iau cu ei nimic 
din această lume. Ei trebuie să moară faţă de aceste lucruri şi să se 
lase de ceea ce îi costă atât de multă muncă. Pentru a dobândi aceste 
avuţii, ei pun totul în joc, chiar şi interesele lor veşnice, pierzând 
ambele lumi. 

Pavel arată ce riscuri îşi asumă oamenii pentru a deveni bogaţi. 
Însă mulţi sunt hotărâți să fie bogaţi, aceasta fiind preocuparea lor, 
şi în zelul lor, cele veşnice sunt trecute cu vederea. Ei sunt orbiţi de 
Satana, care îi face să creadă că doresc acest câştig pentru un scop 
bun; ei îşi calcă pe conştiinţă, se înşeală singuri şi doresc continuu 
bogății, cu lăcomie. Unii ca aceştia s-au rătăcit de la credinţă şi s-au 
străpuns singuri cu multe chinuri. Ei şi-au sacrificat principiile lor 
nobile, înalte, au renunţat la credinţa lor pentru bogăţie, iar dacă nu 
sunt dezamăgiţi în scopul pe care îl au, ei sunt dezamăgiţi datorită 
faptului că au presupus că aceste bogății le vor aduce fericire. Ei 
sunt încurcaţi, copleșiți de griji; au ajuns sclavi ai avariţiei lor şi au 
dus familiile lor cu sila în aceeaşi sclavie, iar foloasele pe care le 
culeg sunt „o mulţime de chinuri“. „Îndeamnă pe bogaţii veacului 
acestuia să nu se îngâmfe, să nu-şi pună nădejdea în nişte bogății 
nestatornice, ci în Dumnezeu, care ne dă toate lucrurile din belşug, 
ca să ne bucurăm de ele“ ( 1 Timotei 6, 17 ). Oamenii nu trebuie 
să-şi strângă bogății, din care nu trag nici un folos, lipsindu-se de 
bucuria vieţii şi, de fapt, devenind sclavi cu scopul de a-şi reţine sau 
spori comoara pământească. 

Apostolul Pavel arată care este singura folosire corespunzătoare 
a bogățiilor şi îi cere lui Timotei să-i îndemne pe cei bogaţi să facă 
bine, ca să poată fi bogaţi în fapte bune, gata să comunice, să dea 
altora, căci, făcând astfel, ei îşi strâng drept comoară pentru ei înşişi 
o bună temelie pentru timpul care va veni — cu referire la timpul 
sfârşitului -, ca să poată să apuce viaţa veşnică. Învățăturile lui Pavel 
se armonizează perfect cu cuvintele lui Hristos: „Faceţi-vă prieteni 
cu ajutorul bogățiilor nedrepte, pentru ca atunci când veţi muri, să 
vă primească în corturile veşnice“ ( Luca 16, 9 ). Evlavia însoţită 
de mulţumire este un mare câştig. În aceasta constă marele secret al 
fericirii, adevărata prosperitate atât sufletească, cât şi trupească. 

Stimate frate D., îmi amintesc de chipul tău printre câteva alte 
chipuri care mi-au fost prezentate în viziune la Rochester, New 
York, la 25 decembrie 1865. Mi-a fost arătat că tu stai mai retras. 
Eşti convins că noi avem adevărul, însă nu ai experimentat încă 
influenţa lui sfinţitoare. Tu nu ai mers îndeaproape pe urmele paşilor 
Răscumpărătorului nostru, de aceea nu eşti pregătit să mergi aşa cum 
a umblat EI. Când asculţi cuvintele adevărului, judecata ta spune că 
este corect, că nu poate fi contrazis; însă, de îndată, inima nesfinţită 
spune: „Acestea sunt vorbe grele. Cine le poate asculta? Mai bine 
renunţă la eforturile tale de a fi în armonie cu poporul lui Dumnezeu, 
căci se vor ivi tot mereu lucruri noi, ciudate, dificile; uneori va trebui 
să te opreşti şi ai putea la fel de bine să te opreşti acum, şi asta va fi 
mai bine decât să mergi mai departe.“ 

Nu se poate să susţii că eşti de partea adevărului şi să nu-l trăieşti; 
tu ai prețuit întotdeauna o viaţă care se potriveşte cu mărturisirea de 
credinţă. Mi-a fost arătată o carte în care era scris numele tău, alături 
de multe alte nume. În dreptul numelui tău era o pată neagră. Tu o 
priveai şi spuneai: „Nu poate fi ştearsă nici-odată“. Domnul Isus a 
ținut mâna Sa rănită deasupra acesteia şi a spus: „Numai sângele 
Meu o poate şterge. Dacă tu vrei ca de acum înainte să alegi calea 
ascultării umile şi să te bizui doar pe meritele sângelui Meu, care 
să-ți acopere nelegiuirea din trecut, Eu îţi voi şterge nelegiuirile şi 
îţi voi acoperi păcatele. Însă, dacă tu alegi calea călcătorilor de lege, 
va trebui să culegi răsplata călcătorilor de lege. Plata păcatului este 
moartea“. 

Am văzut îngeri răi care îţi dădeau târcoale şi căutau să-ţi dis- 
tragă mintea de la Hristos, făcându-te să-L priveşti pe Dumnezeu 
doar ca pe un Dumnezeu al dreptăţii şi să pierzi din vedere iubirea, 
mila şi îndurarea unui Mântuitor crucificat, care îi va mântui pe de- 
plin pe toţi cei ce vin la El. Îngerul a spus: „Dacă păcătuieşte cineva, 
avem un mijlocitor la Tatăl, pe Domnul Isus Hristos Cel neprihănit“. 

Când eşti supus presiunii îngrijorărilor, când asculți sugestiile 
lui Satana şi murmuri şi te plângi, un înger slujitor este însărcinat 
să-ţi aducă ajutorul de care ai nevoie şi să facă de ruşine limbajul 
minţii tale neîncrezătoare. Tu nu te încrezi în Dumnezeu; tu nu crezi 
în puterea Lui de a mântui pe deplin. Tu Îl dezonorezi pe Dumnezeu 
prin această necredinţă cruntă şi îţi provoci ţie însuţi multă suferinţă 
inutilă. Am văzut îngeri sfinţi înconjurându-te, dându-i înapoi pe 
îngerii cei răi şi privind la tine cu milă şi întristare şi, arătând spre 
cer, către coroana nemuririi, îți spuneau: „Cel ce va câştiga trebuie 
să lupte“. 

Deşi aveai îndoieli şi nedumeriri, nu ai îndrăznit să te desparţi 
cu totul de poporul păzitor al poruncilor lui Dumnezeu. Totuşi, nu 
ai renunţat la tot de dragul adevărului, nu ai renunţat la eul tău, la 
voinţa ta. Te temi să te aşezi pe tine însuţi şi tot ce ai pe altarul lui 
Dumnezeu, ca nu cumva să ţi se ceară să dai înapoi o anumită parte 
din ceea ce ţi-a dat El cu împrumut. Îngerii cereşti sunt în cunoştinţă 
de cuvintele şi acţiunile tale şi îţi cunosc chiar gândurile şi intenţiile 
inimii. Tu, stimate frate, te temi că adevărul te va costa prea mult, 
însă aceasta este una dintre sugestiile lui Satana. Chiar dacă ți s-ar 
lua tot ce ai, tot nu te costă prea mult; ceea ce primeşti, dacă este 
prețuit cum se cuvine, constituie o greutate veşnică de slavă. Cât 
de puţin se cere de la noi! Cât de mic este sacrificiul pe care îl 
putem face noi, în comparaţie cu ceea ce a făcut Domnul nostru din 
ceruri pentru noi! Şi, cu toate acestea, eşti cuprins de un spirit de 
murmurare datorită preţului vieţii veşnice. Tu, ca şi alți fraţii de-ai 
tăi din __, aţi avut mari conflicte cu marele duşman al sufletelor. De 
multe ori, tu aproape că ai cedat în faţa luptei, însă influenţa soţiei 
tale şi a fiicei tale celei mari a fost decisivă. 

Aceşti membri ai familiei tale ar asculta de adevăr din toată 
inima, dacă tu i-ai susţine. 

Fiicele tale privesc la tine ca să aibă un exemplu, pentru că 
ele cred că tatăl lor trebuie să facă ceea ce este bine. Mântuirea 
ta depinde mult de calea pe care vei merge. Dacă încetezi să lupţi 
pentru viaţa veşnică, vei exercita o influenţă puternică în a-ţi atrage 
după tine copiii şi vei dobori spiritul soţiei tale credincioase, îi vei 
zdrobi speranţele şi nu va mai avea plăcere de viaţă. Cum te vei 
putea înfăţişa înaintea acestora la judecată, ca să dai mărturie că 
necredincioşia ta a fost spre ruina lor? 


Ascultarea de adevăr 543 


Am văzut că tu ai cedat de mai multe ori sugestiilor lui Satana, 
de a înceta lupta pentru adevăr, pentru că ispititorul ţi-a spus că tot 
vei cădea, indiferent cât de mult te-ai strădui, şi că este imposibil, 
aşa slab cum eşti, să duci o viaţă consacrată. Mi-a fost arătat că soţia 
şi fiica ta cea mare au fost îngerii tăi cei buni, care s-au întristat din 
cauza ta, care te-au încurajat să te împotriveşti într-o anumită măsură 
sugestiilor puternice ale lui Satana; şi că, datorită iubirii ce vă leagă, 
tu ai fost determinat să încerci din nou să-ţi agăţi credinţa tremurândă 
de făgăduinţele lui Dumnezeu. Satana aşteaptă să te înfrângă pentru 
ca să poată tresălta când te vei fi prăbuşit. Cei care calcă în picioare 
Legea lui Dumnezeu sunt încurajați de tine în răzvrătirea lor. Este 
imposibil să fii puternic, atâta timp cât nu iei o poziţie hotărâtă de 
partea adevărului. 

Dăruirea sistematică ţi se pare ceva inutil; tu treci cu vederea 
faptul că ea a fost rânduită de Dumnezeu, a cărui înţelepciune nu dă 
greş. El a rânduit acest plan ca să evite confuzia, să îndrepte lăcomia, 
avariţia, egoismul şi idolatria. Acest sistem avea să uşureze povara, 
şi totuşi aceasta să aibă o greutate potrivită asupra tuturor. Mântuirea 
omului a costat scump, însăşi viaţa Domnului slavei, care S-a dat 
de bunăvoie pentru a-l ridica pe om de acolo de unde a căzut şi de 
a-l înălța spre a deveni moştenitor al lumii. Dumnezeu a rânduit 
astfel, încât omul să-şi ajute semenii în marea lucrare a mântuirii. 
Cel care găseşte scuze pentru a nu face aceasta, care nu este dispus 
să se lepede de sine, astfel ca şi alţii să devină părtaşi ai răsplăurii 
cereşti, se dovedeşte nedemn de viaţa viitoare, nedemn de comoara 
cerească ce a costat un sacrificiu atât de mare. Dumnezeu nu doreşte 
nici un sacrificiu care nu este adus de bunăvoie, nici un sacrificiu cu 
forţa. Cei care sunt pe deplin convertiți şi care preţuiesc lucrarea lui 
Dumnezeu vor da cu bucurie puţinul care li se cere, considerându-l 
un privilegiu care li se face. 

Îngerul a spus: „Ţineţi-vă în stăpânire patimile firii pământeşti 


care se războiesc cu sufletul“. Tu te-ai împiedicat în reforma sanitară. 


Aceasta îţi pare că este o anexă inutilă, ataşată adevărului. Nu este 
aşa; aceasta este o parte a adevărului. Prin aceasta, ai în faţă o lucrare 
care va deveni mai dificilă decât oricare alta pe care ai avut-o. În 
timp ce şovăieşti şi te dai înapoi şi nu apuci binecuvântarea pe care 
este privilegiul tău să o primeşti, tu suferi o pierdere. Te împiedici 
tocmai de binecuvântarea pe care cerul a aşezat-o în calea ta şi care 

ar face ca progresul tău să fie mai puțin dificil. Satana îți prezintă 
acest lucru în cel mai neplăcut mod, pentru ca tu să lupți împotriva 
a ceea ce s-ar dovedi de cel mai mare folos pentru tine, pentru 
sănătatea ta fizică şi spirituală. Dintre toți oamenii, tu eşti unul care 
ar putea beneficia de pe urma reformei sanitare; adevărul primit în 
orice punct în această chestiune a reformei va fi de cel mai mare 
folos. Tu ai fost în primejdia de a fi doborât la un moment dat de 
paralizie, jumătate din tine devenind astfel fără viaţă. Tăgăduirea 
apetitului ar fi o salvare pentru tine, cu toate că, tu vezi în aceasta o 
mare îngrădire. 

Motivul pentru care tinerii din generaţia prezentă nu sunt mai 
mult înclinați spre religie este datorită greşelilor din educaţia lor. Nu 
este dragoste adevărată cea care le îngăduie patima sau neascultarea 
de regulile părinţilor fără a fi pedepsiţi. „Cât de înclinat este lăstarul, 
tot aşa va fi şi copacul.“ Mama trebuie să aibă întotdeauna cooperarea 
tatălui în eforturile ei de a pune o temelie bună a unui caracter creştin 
în copiii ei. Un tată copilăros nu trebuie să închidă ochii în faţa 
greşelilor copiilor săi doar pentru că nu este plăcut să administreze 
pedeapsa. Voi amândoi trebuie să vă treziţi şi, cu hotărâre, dar nu 
aspru, să-i faceţi pe copii să înţeleagă că trebuie să vă asculte. 

Un tată nu trebuie să fie ca un copil, care acţionează doar din 
impuls. El este legat de familia sa prin legături sacre, sfinte. Fiecare 
membru al familiei priveşte la tatăl. Chiar numele lui constituie 
o definiţie reală a ceea ce trebuie să fie soţul. ( N.T.: În limba 
engleză, cuvântul pentru soţ este „hus-band“ sau „house-band“, ceea 
ce înseamnă „cel ce îi leagă pe cei din casă“ ). El este legiuitorul, 
dovedind prin bărbăţia sa virtuţi puternice, energie, integritate, cinste 
şi utilitate practică. Tatăl este într-un sens preotul casei, cel care 
aduce pe altarul lui Dumnezeu jertfa de dimineaţă şi de seară, în timp 
ce soţia şi copiii i se ataşează în rugăciune şi laudă. Într-o asemenea 
casă, Domnul Isus va zăbovi, iar prin influenţa Sa liniştită, în mijlocul 
celor mai înălţătoare scene, se vor auzi exclamaţii pline de bucurie: 
„lată, eu şi copiii pe care mi i-a dat Domnul“ ( Isaia 8, 18 ). Mântuiţi, 
mântuiţi pentru veşnicie! Eliberaţi de stricăciunea care este în lume 
prin pofte şi, prin sângele lui Hristos, făcuţi moştenitori ai nemuririi! 
Am văzut că doar puţini taţi îşi dau seama de responsabilitatea pe 
care o au. Ei nu au învăţat să se stăpânească şi, până când nu vor 
învăţa această lecţie, ei vor realiza puţin în privinţa creşterii copiilor 

lor. Stăpânirea de sine desăvârşită va acţiona ca o vrajă asupra 
familiei. Când este atinsă, se obţine o mare biruinţă. Atunci ei pot 
să-şi educe copiii spre a fi stăpâni pe ei înşişi. 

Inima mea tânjeşte de dor după comunitatea din __, pentru că 
acolo trebuie adusă la îndeplinire o lucrare. Este în planul lui Dum- 
nezeu să aibă un popor în acel loc. Acolo există material pentru 
o biserică bună, însă este multă muncă pentru a îndepărta muchii 
colţuroase şi a-i pregăti pentru a lucra în ordine, uniţi. 

Până acum s-a întâmplat ca, dacă unul sau doi au simţit necesi- 
tatea de a se trezi şi a sta uniţi şi mai hotărâți pe platforma înaltă a 
adevărului, alţii nu făceau nici un efort de a se trezi. Satana pune 
în ei un spirit de răzvrătire, spre a-i descuraja pe cei care vor să 
înainteze. Ei se încăpăţânează când sunt îndemnați să se implice în 
lucrare; unii sunt stăpâniţi de un duh de împietrire şi, când ar trebui 
să ajute, ei împiedică. Unii nu vor să se supună cuţitului şlefuitor al 
lui Dumnezeu. Când acesta trece peste ei şi suprafaţa care nu este 
netedă este îndreptată, ei se plâng de lucru prea mult şi prea greu. 
Ei vor să iasă afară din atelierul de şlefuit al lui Dumnezeu, pentru 
ca defectele lor să rămână neatinse. În starea lor ei par a fi adormiţi, 
însă singura lor nădejde este de a rămâne acolo unde defectele din 
caracterul lor creştin vor fi văzute şi îndreptate. 

Unii îşi îngăduie patima păcătoasă care se războieşte împotriva 
sufletului şi este un continuu obstacol în calea înaintării lor spirituale. 
Conştiinţa lor îi acuză mereu şi, dacă se spun adevăruri directe, ei 
sunt predispuşi să fie ofensaţi. Ei se osândesc singuri şi consideră 
că subiectele au fost alese în mod special pentru a atinge cazul lor. 
Se întristează şi se simt jigniţi, retrăgându-se singuri din adunările 
sfinţilor. Ei părăsesc adunările lor, căci astfel conştiinţa nu le va mai 
fi tulburată. Curând îşi pierd interesul pentru adunări şi dragostea 
pentru adevăr, iar dacă nu se produce o totală reformă în viaţa lor, 
ei se vor întoarce şi îşi vor relua poziţia de partea oştirii răzvrătite, 
care stă sub steagul negru al lui Satana. Dacă aceştia îşi vor răstigni 
patimile firii pământeşti, care se războiesc cu sufletul, ei se vor da la 
o parte din cale şi acolo săgețile adevărului vor trece pe lângă ei fără 
să le facă vreun rău. Însă, dacă îşi îngăduie patimi păcătoase şi astfel 
îşi îndrăgesc idolii, ei se fac singuri o ţintă pe care să o lovească 
săgețile adevărului, şi dacă acesta se rosteşte, ei vor fi răniţi. Unii 
cred că nu-şi pot reforma viaţa, că şi-ar sacrifica sănătatea dacă ar 

încerca să se lase de ceai, cafea şi mâncarea de carne. Satana le 
sugerează aceste lucruri. Tocmai aceste stimulente puternice sunt 
cele care le subminează sănătatea şi pregăteşte organismul pentru 
boli acute, prin faptul că slăbesc maşinăria fină a naturii şi dărâmă 
fortificațiile ridicate de ea împotriva bolii şi slăbirii premature. 

Cei care fac o schimbare şi se lasă de aceşti stimulenţi care 
nu sunt naturali vor simţi pentru un timp o pierdere şi vor suferi 
mult fără ele, ca şi beţivul care este legat de alcool. Dacă 1 se iau 
băuturile acelea vătămătoare, el suferă teribil. Natura îi va veni 
în ajutor şi va rămâne la postul ei, până când el va repune la loc 
falsul reazem. Unii au simţurile naturale atât de amorţite, încât 
naturii îi va trebui ceva timp pentru refacere în urma abuzului făcut 
datorită obiceiurilor păcătoase ale omului, îngăduirea unui apetit 
lacom, destrăbălat, care i-a slăbit puterea. Oferiţi naturii o şansă, 
şi ea se va mobiliza, făcându-şi bine şi nobil partea ei. Folosirea 
stimulentelor nenaturale este vătămătoare pentru sănătate şi are ca 
rezultat amorţirea creierului, făcând imposibilă aprecierea lucrurilor 
veşnice. Cei care cultivă aceşti idoli nu pot evalua cum se cuvine 
mântuirea pe care a realizat-o Domnul Hristos pentru ei printr-o 
viaţă de tăgăduire de sine, de suferinţă şi ocară continuă, iar în final, 
dându-şi propria Sa viaţă fără de păcat pentru a salva de la moarte 
pe omul ce trebuia să piară. 

Asigurare pe viaţă 


Mi-a fost arătat că adventiștii păzitori ai Sabatului nu trebuie să 
se angajeze în asigurarea pe viaţă. Aceasta este o afacere comercială 
lumească, pe care Dumnezeu nu o aprobă. Cei care se angajează într- 
o astfel de întreprindere se unesc cu lumea, în timp ce Dumnezeu 
cheamă pe poporul Său să iasă din mijlocul ei şi să se separe de ea. 
Îngerul a spus: „Domnul Hristos v-a cumpărat prin jertfa vieţii Sale. 

Nu ştiţi că trupul vostru este Templul Duhului Sfânt care locu- 
jeşte în voi şi pe care L-aţi primit de la Dumnezeu? Şi că voi nu 
sunteţi ai voştri? Căci aţi fost cumpăraţi cu un preţ. Proslăviţi dar pe 
Dumnezeu în trupul şi în duhul vostru, care sunt ale lui Dumnezeu“ 
( 1 Corinteni 6, 19-20 ). Aceasta este singura asigurare pe viaţă pe 
care cerul o aprobă. 

Asigurarea pe viaţă este o politică lumească, ce îi determină pe 
fraţii noştri să se îndepărteze de simplitatea şi curăţia Evangheliei. 
Orice îndepărtare de acest fel ne slăbeşte credinţa şi ne micşorează 
spiritualitatea. Îngerul a spus: „Voi însă sunteţi o seminţie aleasă, o 
preoţie împărătească, un neam sfânt, un popor pe care Dumnezeu şi 
l-a câştigat ca să fie al Lui, ca să vestiți puterile minunate ale Celui 
ce v-a chemat din întuneric la lumina Sa minunată“ ( 1 Petru 2,9 
). Ca popor, noi aparţinem într-un sens special Domnului. Domnul 
Hristos ne-a cumpărat. Îngeri care excelează în putere ne înconjoară. 
Nici o vrabie nu cade pe pământ fără a fi observată de Tatăl nostru 
ceresc. Până şi perii capului nostru sunt numărați. Dumnezeu S-a 
îngrijit de poporul Său. El le poartă de grijă în mod deosebit şi ei 
nu ar trebui să fie neîncrezători în providenţă, angajându-se într-o 
politică lumească. 

Dumnezeu a rânduit ca noi, ca popor, să ne distingem prin sim- 
plitate şi sfinţenie. Cei care se angajează în această politică lumească 
investesc mijloace care aparţin lui Dumnezeu, pe care El li le-a în- 
credinţat spre a fi folosite în lucrarea Sa, pentru înaintarea acesteia. 
Doar puţini vor fi aceia care vor realiza vreun beneficiu de pe urma 
asigurării pe viaţă şi, fără binecuvântarea lui Dumnezeu, chiar şi 

acesta se va dovedi un rău, şi nu un folos. Aceia pe care Dumnezeu 
i-a făcut ispravnicii Săi nu au dreptul să aşeze în rândurile duşmanu- 
lui mijloacele pe care Dumnezeu le-a încredinţat lor spre a fi folosite 
pentru cauza Sa. 

Satana caută în mod continuu să influenţeze pe poporul ales al 
lui Dumnezeu, dorind să le distragă mintea de la solemna lucrare 
de pregătire pentru scenele din viitor. El este, în adevăratul sens al 
cuvântului, un înşelător, un fermecător iscusit. El îmbracă planurile 
şi cursele sale în veşminte de lumină împrumutate din ceruri. El 
a ispitit-o pe Eva să mănânce din fructul oprit, făcând-o să creadă 
că prin aceasta ar avea multe foloase. Satana îi determină pe agen- 
ţii săi să vină cu diferite invenţii, cum ar fi brevetele, autorizaţiile 
şi alte întreprinderi de felul acesta, pentru ca adventiștii de ziua a 
şaptea care se grăbesc să se îmbogăţească să cadă în ispită, să fie 
prinşi în cursă şi să se străpungă singuri cu multe chinuri. El este 
foarte treaz, foarte ocupat în a se angaja să-i înrobească pe oameni 
ŞI, prin intermediul celor lumești, el îi aţâţă în mod continuu pe cei 
nechibzuiţi care susţin că sunt de partea adevărului să se unească cu 
cei lumești. Pofta ochilor, dorinţa după lucruri excitante şi distracţii 
plăcute constituie o ispită şi o capcană pentru poporul lui Dumne- 
zeu. Satana are multe urzeli fine, plase periculoase, care sunt astfel 
întocmite, încât să pară nevinovate, dar prin care el se pregăteşte cu 
dibăcie să înnebunească pe poporul lui Dumnezeu. Există spectacole 
plăcute, distracţii, conferinţe frenologice şi o nesfârşită diversitate 
de asemenea întreprinderi care apar în mod continuu, calculate ast- 
fel ca să determine pe poporul lui Dumnezeu să iubească lumea şi 
lucrurile din lume. Prin această unire cu lumea, credinţa slăbeşte, iar 
mijloacele care ar trebui investite în cauza adevărului prezent trec în 
rândurile vrăjmaşului. Prin aceste canale diverse, se store cu dibăcie 
banii poporului lui Dumnezeu, şi prin aceasta ei ÎL întristează pe 
Dumnezeu. 

Faceţi să circule publicaţiile 


Mi-a fost arătat că noi nu ne facem datoria în ce priveşte circu- 
lația gratuită a publicaţiilor mici. Există multe suflete sincere care 
ar putea îmbrăţişa adevărul doar prin intermediul acestor mijloace. 
Dacă pe fiecare exemplar al acestor broşuri mici s-ar face un anunţ 
referitor la publicaţiile noastre şi locul de unde pot fi procurate, în 
felul acesta s-ar extinde circulaţia publicaţiilor mai mari, cum ar fi 
Review, Instructor şi Reformer. 

Aceste broşuri mici, de patru, opt sau şaisprezece pagini, pot fi 
oferite contra unei sume foarte mici, ce poate fi compensată dintr- 
un fond adunat din donațiile celor care au lucrarea pe inimă. Când 
scrieţi unui prieten, puteţi pune în plic şi o broşură sau două, fără să 
fie nevoie să puneţi mai multe timbre. Când întâlniți oameni în tren, 
în vapor, care par a avea urechi de auzit, le puteţi oferi o broşură. 
Aceste broşuri nu trebuie împrăștiate dezordonat, precum frunzele 
toamna, ci ar trebui înmânate după o anumită rânduială, gratuit, 
acelora care, probabil, le vor preţui. În acest fel se va face publicitate 
publicaţiilor noastre şi editurii noastre într-un mod care va aduce 
după sine rezultate bune. 

„„Reformatorul sănătăţii“ 


Poporul piere din lipsă de cunoştinţă. Îngerul a spus: „Uniţi 
cu credinţa fapta; şi cu fapta cunoştinţa“. După primirea credinţei 
Evangheliei, cea dintâi lucrare a noastră este să căutăm să adăugăm 
acesteia principii virtuoase, curate, şi astfel să curăţim mintea în 
vederea primirii adevăratei cunoştinţe. Boli peste putinţă de a fi 
descrise apasă asupra poporului şi, cu toate acestea, ei par să rămână 
neştiutori în legătură cu mijloacele de vindecare şi de calea pe care 
o au de urmat pentru a evita boala. 

Înfiinţarea Institutului pentru Sănătate a constituit planul lui 
Dumnezeu nu numai cu scopul de a împărtăşi cunoştinţe celor relativ 
puţini care aveau să ajungă acolo, dar şi pentru ca mulţi să poată fi 
instruiți în privinţa efectuării tratamentelor acasă la ei. Publicaţia 
Health Reformer ( Reformatorul sănătății ) reprezintă mijlocul prin 
care razele de lumină vor străluci asupra poporului. Aceasta ar trebui 
să fie cea mai bună revistă de sănătate din ţara noastră. Ea trebuie 
adaptată nevoilor oamenilor de rând, să fie gata să răspundă tuturor 
întrebărilor decente şi să explice pe deplin cele dintâi principii ale 
legilor vieţii şi cum trebuie să ascultăm de ele pentru a ne păstra 
şi ocroti viaţa. Primul mare obiectiv pe care trebuie să-l aibă în 
vedere publicarea unei asemenea reviste ar trebui să fie binele celor 
suferinzi din poporul lui Dumnezeu. Oamenii de rând, în special cei 
prea săraci pentru a putea merge la Institut, pot fi abordaţi şi instruiți 
prin Reformatorul Sănătăţii. 

Institutul de sănătate 


În viziunea care mi-a fost la 25 decembrie 1865, am văzut că 
reforma sanitară constituie o iniţiativă măreaţă, strâns legată de 
adevărul prezent, şi că adventiştii de ziua a şaptea ar trebui să aibă 
o clădire pentru cei bolnavi, în care aceştia să poată fi trataţi de 
bolile lor şi, de asemenea, să înveţe să-şi poarte singuri de grijă 
pentru a putea preveni boala. Am văzut că poporul nostru nu trebuie 
să rămână indiferent în privinţa acestui subiect şi să lase pe cei 
avuţi din rândurile noastre să se ducă la instituţiile populare de 
tratament cu ajutorul apei din ţară, în vederea redobândirii sănătăţii, 
unde vor întâmpina nu simpatie, ci opoziţie faţă de credinţa lor 
religioasă. Cei afectaţi de boală nu suferă numai datorită lipsei 
puterii fizice, dar şi a celei mintale şi morale; iar păzitorii Sabatului, 
cei conştiincioşi, aflaţi în suferinţă, nu pot avea la fel de mult folos 
acolo unde trebuie să vegheze mereu ca să nu-şi compromită credinţa 
şi să-şi dezonoreze convingerile religioase, cum ar avea la o instituţie 
ai cărei medici şi conducători simpatizează adevărurile legate de 
întreita solie îngerească. 

Când oamenii care au suferit mult de pe urma bolii au fost 
vindecaţi printr-un sistem inteligent de tratament, constând din băi, 
dietă sănătoasă, perioade corespunzătoare de odihnă şi mişcare fizică 
şi efectele benefice ale aerului curat, ei sunt adesea conduşi să tragă 
concluzia că cei care i-au tratat cu succes au dreptate în probleme 
de religie sau, cel puţin, nu se poate să fie prea departe de adevăr. 
Astfel, dacă oamenii noştri sunt lăsaţi să meargă la acele instituţii 
ai căror medici sunt corupți din punct de vedere religios, ei sunt în 
primejdia de a fi prinşi în cursă. Am văzut că ( în 1865 ) instituţia 
din __ a fost cea mai bună din Statele Unite. În ce priveşte tratarea 
bolnavilor, se face o lucrare mare şi bună; însă ei le recomandă 
pacienţilor lor dansul şi jocul de cărţi şi frecventarea teatrelor şi 
a altor locuri lumeşti de distracţie de felul acesta, ceea ce este în 
directă opoziţie cu învăţăturile Domnului Hristos şi ale apostolilor. 

Cei legaţi de Institutul de sănătate existent acum la Battle Creek 
ar trebui să simtă că sunt angajaţi într-o lucrare importantă şi solemnă 
şi că ei nu trebuie nicidecum să ia ca model pe medicii institutului de 
la __ în materie de religie şi distracţii. Cu toate acestea, am văzut că 
există pericolul de a-i imita în multe lucruri şi de a pierde din vedere 
caracterul deosebit al acestei măreţe lucrări. lar dacă cei angajaţi 
în această iniţiativă încetează să-şi privească lucrarea dintr-un înalt 
punct de vedere al adevărului prezent, imitând teoria şi practica celor 
din conducerea instituţiilor în care bolnavii sunt trataţi doar pentru 
refacerea sănătăţii, binecuvântarea specială a lui Dumnezeu nu va 
fi asupra institutului nostru mai mult decât este asupra acelora care 
învaţă şi practică teorii greşite. 

Am văzut că o lucrare de amploare nu poate fi realizată în timp 
scurt, pentru că nu este un lucru uşor să găseşti doctori pe care Dum- 
nezeu îi poate accepta şi care să poată lucra împreună în armonie, 
dezinteresat şi cu zel, spre binele oamenilor care suferă. Trebuie 
avut în vedere întotdeauna că marele obiectiv ce trebuie atins astfel 
nu este doar sănătatea, ci desăvârşirea şi spiritul de sfinţenie, care nu 
poate fi atins având corpuri şi minţi bolnave. Acest obiectiv nu poate 
fi atins lucrând şi având ca standard numai cele lumești. Dumnezeu 
va ridica bărbaţi şi îi va califica spre a-i angaja în lucrare nu doar ca 
medici pentru trup, ci şi pentru sufletul bolnav de păcat, ca părinţi 
spirituali pentru tineri şi pentru cei fără experienţă. 

Mi-a fost arătat că poziţia dr-ului E. cu privire la distracţii este 
greşită şi că părerile lui cu privire la exerciţiile fizice nu sunt toate 
corecte. Distracţiile pe care le recomandă unora le sunt de ajutor 
pentru sănătate, dar altora le sunt un obstacol. El a condamnat în 
mare măsură munca fizică pentru cei bolnavi, iar învăţăturile sale 
s-au dovedit, în multe cazuri, dăunătoare. Astfel de exerciţii mintale, 
cum sunt jocurile de cărţi, şahul şi damele, suprasolicită creierul, 
îl obosesc pe bolnav şi împiedică însănătoşirea, în timp ce munca 
fizică uşoară ocupă timpul, îmbunătăţeşte circulaţia, uşurează şi 
reface creierul şi se dovedeşte de un real folos pentru sănătate. Însă 
luaţi de la cel suferind o astfel de ocupaţie şi el va deveni agitat 
ŞI, având o imaginaţie bolnavă, el îşi vede cazul său mult mai grav 
decât este în realitate şi astfel tinde să fie nesăbuit. 

Timp de ani de zile mi-a fost arătat din când în când că cei bolnavi 
trebuie învăţaţi că nu este bine să renunţe de tot la munca fizică 

pentru a-şi recâştiga sănătatea. Făcând astfel, voinţa dormitează, 
sângele se va mişca greoi prin corp şi, treptat, va deveni tot mai 
încărcat. În cazurile în care pacientul este în pericol de a-şi imagina 
cazul său mult mai grav decât este în realitate, lipsa de activitate va 
da, cu siguranţă, cele mai nefericite rezultate. Lucrul efectuat în mod 
regulat dă bolnavului ideea că nu este cu totul nefolositor pe lume 
şi că poate face şi el ceva. Aceasta îi va da satisfacţie,curaj şi tărie, 
lucruri pe care distracţiile mintale deşarte nu le pot da niciodată. 

Părerea că cei care au afectate atât puterile fizice, cât şi cele min- 
tale sau care sunt sleiţi, fie trupeşte, fie mintal, trebuie să renunţe la 
activitate pentru a-şi redobândi sănătatea constituie o mare greşeală. 
În foarte puţine cazuri poate fi necesară odihna totală pentru o scurtă 
perioadă de timp, însă astfel de cazuri sunt foarte rare. În majori- 
tatea cazurilor, schimbarea poate să joace un rol foarte important. 
Cei care sunt zdrobiţi datorită muncii mintale excesive trebuie să-şi 
odihnească mintea, însă a-i învăţa pe unii ca aceştia că este greşit şi 
chiar periculos să-şi exercite puterile mintale într-o anumită măsură 
îi va determina să-şi vadă starea lor mult mai rea decât în realitate. 
Ei 

devin şi mai nervoşi şi un mare necaz şi povară pentru cei care 
trebuie să le poarte de grijă. În această stare a minţii, însănătoşirea 
lor ajunge într-adevăr sub semnul întrebării. 

Cei care sunt doborâţi datorită epuizării fizice trebuie să lucreze 
mai puţin, iar lucrul pe care îl fac să fie uşor şi plăcut. Însă a-i ţine 
departe de orice fel de muncă sau mişcare fizică se va dovedi, în cele 
mai multe cazuri, spre ruina lor. Voința se dezvoltă o dată cu lucrul 
mâinilor lor şi cei obişnuiţi cu munca ar simţi că sunt consideraţi 
doar ca nişte maşini asupra cărora intervin medicii şi personalul de 
îngrijire şi imaginaţia lor va fi afectată. Inactivitatea ar fi cel mai 
mare blestem ce ar putea veni asupra unora ca aceştia. Puterile lor 
ar ajunge într-o asemenea stare de stagnare, încât ar fi imposibil ca 
ei să reziste în faţa bolii şi acestei stări de apatie pentru a-şi putea 
redobândi sănătatea. 

Dr. E. a făcut o mare greşeală în privinţa exerciţiilor fizice şi a 
distracţiilor şi una încă şi mai mare prin învăţăturile sale cu privire la 
experienţa religioasă şi emoția religioasă. Religia Bibliei nu este în 
detrimentul sănătății trupului şi minţii noastre. Influenţa înălţătoare 
a Duhului lui Dumnezeu este cel mai bun restaurator pentru cei bol- 

navi. Cerul înseamnă sănătate deplină şi, cu cât sunt mai mult simţite 
influenţele cereşti, cu atât va fi mai sigură vindecarea bolnavului care 
are credinţă. Influenţa vederilor susţinute de dr. E. a ajuns la poporul 
nostru într-o anumită măsură. Păzitorii Sabatului care sunt pentru 
reforma sanitară trebuie să nu fie deloc contaminaţi de astfel de 
învățături. Orice reformă adevărată şi reală ne va aduce mai aproape 
de Dumnezeu şi de cer, mai aproape de Isus, va dezvolta cunoştinţele 
noastre în lucrurile spirituale, făcând ca experienţa sfințirii să fie tot 
mai profundă în viaţa noastră de credinţă. 

Este adevărat că există minţi dezechilibrate care îşi impun asu- 
pra lor însele posturi pe care Scriptura nu le învaţă, de aseme- 
nea,rugăciuni şi privarea de odihnă şi somn, lucruri pe care Dum- 
nezeu nu le-a cerut niciodată. Unii ca aceştia nu prosperă şi nu fac 
progrese prin faptele pe care le fac pentru a dobândi starea de nepri- 
hănire. Ei au o religie fariseică, şi aceasta nu este religia lui Hristos, 
ci a lor înşişi. Ei se încred în faptele lor bune pe care le fac pentru 
a obţine mântuirea, sperând în van să câștige cerul prin faptele lor 
meritorii, în loc să se bizuie, aşa cum ar trebui să o facă orice păcătos, 
pe meritele Mântuitorului care a fost răstignit, a înviat şi S-a înălţat 
la cer. Unii de felul acesta au toate şansele să se îmbolnăvească. 
Însă Domnul Hristos şi adevărata religie sunt sănătate pentru trup şi 
putere pentru suflet. 

Cei bolnavi ar trebui să facă ceva, în loc să-şi ocupe mintea cu 
jocuri simple, fapt ce îi va conduce să aibă o părere slabă despre 
ei înşişi şi îi va face să considere că vieţile lor sunt inutile. Păstraţi 
trează puterea voinţei deoarece voinţa exercitată şi direcţionată co- 
rect constituie un potenţial alinător al nervilor. Bolnavii sunt foarte 
fericiţi să poată face ceva şi astfel însănătoşirea lor este grăbită. 

Am văzut că cel mai mare blestem care a venit vreodată asupra 
soţului meu şi a sorei F. au fost îndemnurile primite la__, prin care 
li se spunea să nu facă nimic pentru a se însănătoşi. Mintea le-a fost 
afectată, iar lipsa de activitate a dus la gândul şi simţământul că este 
periculos pentru sănătate şi viaţă să facă mişcare fizică, mai ales 
dacă prin aceasta obosesc. Maşinăria organismului, atât de rar pusă 
în mişcare, îşi pierde elasticitatea şi puterea, astfel că, atunci când au 
început să facă mişcare, articulațiile le erau înţepenite, muşchii slăbiţi 
şi fiecare mişcare necesita un efort mare, producând desigur durere. 
Totuşi, chiar această obosire s-ar fi dovedit o binecuvântare pentru ei 

dacă ar fi perseverat să se împotrivească tendinţelor spre inactivitate, 
fără să ţină seamă de simţămintele şi simptomele neplăcute. 

Am văzut că ar fi mult mai bine ca sora F. să fie alături de familia 
ei şi să-şi simtă responsabilităţile care îi revin. Acest lucru ar trezi la 
viaţă energiile ei în stagnare. Mi-a fost arătat că starea grea a acestei 
scumpe familii în perioada cât se aflau la __ a fost în defavoarea 
educării şi creşterii copiilor lor. Pentru binele lor, aceşti copii ar 
trebui să fie învăţaţi cu privire la responsabilităţile în gospodărie 
şi ar trebui să simtă că anumite sarcini în viaţă le revin lor. Mama, 
angajată în educaţia şi creşterea copiilor ei, se ocupă cu lucrarea 
pe care Dumnezeu i-a desemnat-o şi pentru care, în harul Său, El a 
ascultat rugăciunile înălțate în vederea însănătoşirii ei. În timp ce 
ar trebui să evite lucrul istovitor, ea trebuie, mai presus de orice, să 
evite o viaţă lipsită de activitate. 

Când mi-a fost dată viziunea la Rochester, New York, am văzut 
că ar fi cu mult mai bine pentru aceşti părinţi şi copii să-şi formeze 
o familie a lor. Copiii trebuie să contribuie fiecare la munca din 
gospodărie şi să obțină în acest fel o educaţie valoroasă, pe care nu 
ar putea-o dobândi pe nici o altă cale. Viaţa la __sau în oricare alt 
loc, înconjurați fiind de personalul de îngrijire, constituie cea mai 
mare vătămare posibilă adusă mamelor şi copiilor. Domnul Isus o 
invită pe sora F. să-şi găsească odihna în El şi să lase ca mintea ei 
să primească un tonus sănătos, zăbovind asupra lucrurilor cereşti, 
ŞI, căutând cu stăruinţă, să-şi aducă mica turmă să fie hrănită şi 
îndrumată de Domnul. Pe această cale ea îşi poate ajuta mai bine 
soţul, scutindu-l de simţământul că ea trebuie să fie, într-o măsură 
atât de mare, obiectul atenţiei, grijii şi simpatiei sale. 

În ce priveşte extinderea clădirilor Institutului de Sănătate de 
la Battle Creek, mi-a fost arătat, aşa cum am afirmat înainte, că 
noi trebuie să avem un astfel de institut, mic la început, care se 
va dezvolta pe parcurs ce vom avea medici şi personal medical 
corespunzător şi fondurile necesare; şi că totul trebuie să fie călăuzit 
după principiile şi spiritul blând al întreitei solii îngereşti. Dar când 
am văzut evaluările atât de mari susţinute cu nesăbuinţă de cei 
care au avut un rol în conducerea lucrării, am fost alarmată şi în 
multe discuţii personale şi în scrisori i-am avertizat pe aceşti fraţi 
să acţioneze cu prudenţă. Motivele mele în această privinţă sunt că, 
fără binecuvântarea specială a lui Dumnezeu, sunt multe căi prin 

care această întreprindere ar putea fi împiedicată, cel puţin pentru 
un timp, ceea ce ar fi în defavoarea instituţiei şi a cauzei noastre. 
Dacă medicii ar ajunge la eşec, datorită bolii, morţii sau din oricare 
altă cauză până s-ar ridica alţii pentru a-i înlocui, lucrarea ar fi 
împiedicată; şi dacă fondurile ar înceta să intre în timp ce se ridică 
alte corpuri de clădire, iar lucrarea ar trebui să înceteze datorită 
prăbuşirii capitalului, o descurajare generală i-ar cuprinde pe toţi cei 
interesaţi; de asemenea, s-ar putea să nu fie suficienţi pacienţi care 
să ocupe clădirile din prezent şi, în consecinţă, o lipsă de mijloace 
pentru a acoperi cheltuielile în curs. Prin eforturi depuse în toate 
departamentele într-un mod corect şi judicios şi cu binecuvântarea 
lui Dumnezeu, instituţia aceasta se va dovedi un mare succes, pe 
când un singur eşec în orice direcţie s-ar putea dovedi, mai curând 
sau mai târziu,un mare rău. Nu trebuie să uităm că din multele 
instituţii de sănătate pornite în Statele Unite în ultimii douăzeci 
şi cinci de ani doar câteva îşi menţin o prezenţă vizibilă în acest 
moment. 

Am făcut apel în mod public la fraţii noştri ca să întemeiem o 
instituţie şi m-am adresat în modul cel mai serios dr-ului F. ca unui 
bărbat care, prin providenţa lui Dumnezeu, a dobândit experienţa 
de a-şi aduce contribuiţa ca medic. Am spus aceasta, bazându-mă 
pe ceea ce mi-a arătat Dumnezeu. Dacă este necesar, voi repeta 
fără ezitare tot ce am spus. Nu intenţionez să retrag nici măcar o 
singură propoziţie din ceea ce am scris sau am spus. Lucrarea este a 
lui Dumnezeu şi trebuie adusă la îndeplinire cu un braţ hotărât şi, 
totodată, chibzuit. 

Reforma sanitară este strâns legată de lucrarea întreitei solii în- 
gereşti, cu toate că ea nu constituie solia. Predicatorii noştri trebuie 
să-i înveţe pe oameni reforma sanitară, deşi ei nu ar trebui să facă 
din aceasta tema principală în locul soliei. Locul ei este printre acele 
subiecte care expun lucrarea de pregătire necesară în vederea eveni- 
mentelor pe care le aduce în atenţie solia; printre aceste subiecte, ea 
ocupă un loc proeminent. Noi trebuie să fim zeloşi pentru reformă 
şi totuşi să evităm să dăm impresia că suntem şovăielnici sau pre- 
dispuşi spre fanatism. Oamenii noştri trebuie să ofere mijloacele 
necesare pentru extinderea Institutului de Sănătate în măsura în care 
sunt în stare să o facă, fără a da mai puţin pentru celelalte nevoi 
ale cauzei. Lăsaţi să se dezvolte reforma sanitară şi Institutul de 

Sănătate aşa cum au luat amploare şi alte iniţiative bune, ţinând 
seama de puterile noastre slabe din trecut şi capacitatea noastră mai 
mare de a face mai mult într-o perioadă scurtă de timp acum. Să se 
dezvolte Institutul de Sănătate aşa cum au mers bine şi alte lucruri, 
atât de repede cât să nu paralizeze alte ramuri ale lucrării care sunt 
de o importanţă egală sau chiar mai mare în această perioadă. Ca 
un frate să pună o mare parte din averea sa, fie că are mult, fie că 
are puţin pentru Institut, astfel încât să ajungă să nu poată face tot 
atât de mult în alte direcţii, ar fi un lucru greşit. Şi ca el să nu facă 
nimic ar fi tot un mare rău. O dată cu fiecare apel făcut către poporul 
nostru pentru mijloace trebuie să se dea şi avertizarea de a nu jefui 
alte ramuri ale lucrării; în special săracii trebuia să fie avertizaţi. 
Unii sărmani bărbaţi săraci cu familii, fără o casă a lor şi prea săraci 
pentru a merge la Institut pentru a se trata, au pus pentru Institut 
între o cincime şi o treime din ceea ce aveau. Este greşit. Unii fraţi 
şi surori au mai multe acţiuni, când ei nu ar fi trebuit să aibă nici 
una, şi ar putea, pentru scurt timp, să frecventeze Institutul, având 
cheltuielile plătite, în întregime sau în parte, din fondul de caritate. 
Nu văd sensul pentru care să se facă atâtea calcule pentru viitor, iar 
cei care au nevoie acum de ajutor să fie lăsaţi să sufere. Fraţilor, 
nu acţionaţi mai repede decât vă deschide calea înaintea voastră 
Providența lui Dumnezeu care nu dă greş. 

Reforma sanitară este o ramură a lucrării speciale a lui Dumne- 
zeu în beneficiul poporului Său. Am văzut că, în cadrul unei instituţii 
care se înfiinţează între noi, cea mai mare primejdie ar fi ca admi- 
nistratorii săi să se depărteze de spiritul adevărului prezent şi de la 
simplitatea care ar trebui să-i caracterizeze întotdeauna pe ucenicii 
lui Hristos. Mi-a fost dată avertizarea cu privire la coborârea standar- 
dului adevărului în vreun fel într-o asemenea instituţie, cu scopul de 
a-l ajuta şi proteja de anumite tulburări pe cei necredincioşi. Scopul 
cel mare al primirii necredincioşilor în institut este de a-i călăuzi 
să îmbrăţişeze adevărul. Dacă standardul este coborât, ei vor avea 
impresia că adevărul este de mică importanţă şi vor pleca de acolo 
cu o stare a minţii la care se va avea acces mai greu decât înainte. 

Însă cel mai mare rău care ar rezulta dintr-un astfel de procedeu 
ar fi influenţa asupra pacienţilor săraci, necăjiţi, precum afectarea 
cauzei în general. Ei au fost învăţaţi să se încreadă în rugăciunea 
credinţei şi mulţi dintre ei sunt demoralizaţi deoarece rugăciunea 

nu le este ascultată mai pe deplin. Am văzut că motivul pentru care 
Dumnezeu nu a ascultat mai pe deplin rugăciunile slujitorilor Săi 
pentru cei bolnavi este pentru că El nu poate fi proslăvit astfel, în 
timp ce ei calcă legile sănătăţii. Şi am văzut, de asemenea, că El a 
rânduit reforma sanitară în Institutul pentru Sănătate pentru a pregăti 
calea, pentru ca rugăciunii credinţei să i se poată da răspuns pe 
deplin. Credinţa şi faptele bune ar trebui să meargă mână în mână 
în vederea uşurării suferinţei celor în necaz din mijlocul nostru şi 
spre a-i pregăti pe aceştia ca să dea slavă lui Dumnezeu aici, pe 
pământ, şi a fi mântuiţi la venirea Domnului Hristos. Dumnezeu nu 
îngăduie ca cei năpăstuiţi de suferinţă să fie vreodată dezamăgiţi sau 
întristaţi din cauză că îi văd pe angajaţii Institutului că lucrează doar 
aşa cum se lucrează în lume, în loc să adauge la practica medicală 
binecuvântările şi virtuțile de a fi mame şi taţi care poartă de grijă în 
Israel. 

Nici unul să nu aibă ideea că Institutul este un loc unde pot 
veni pentru a fi puşi pe picioare de rugăciunea credinţei. Acesta 
este un loc unde pot fi ajutaţi în privinţa bolii prin tratament şi 
deprinderea unor obiceiuri corecte de vieţuire şi de a învăţa cum 
să evite boala. Însă,dacă există un loc sub ceruri în care poate fi 
înălţată rugăciunea împreunei simţiri în vederea alinării suferinţei 
mai mult decât oricare altul, atunci acesta este un asemenea institut, 
şi aceasta o vor face bărbaţi şi femei consacraţi, oameni ai credinţei. 
Cei care îi tratează pe bolnavi trebuie să acţioneze în importanta lor 
lucrare, bizuindu-se cu putere pe Dumnezeu pentru binecuvântarea 
Sa de a avea parte de mijloacele pe care El le-a pus la dispoziţie 
prin harul Său şi spre care, în îndurarea Sa, El ne-a atras atenţia 
ca popor, şi anume aerul curat, curăţenia, alimentaţia sănătoasă, 
perioade corespunzătoare de lucru şi de odihnă şi folosirea apei. 
Ei nu ar trebui să aibă nici un interes egoist în afară de această 
importantă şi solemnă lucrare. Este nevoie de toată atenţia pentru 
a îngriji în mod corespunzător de nevoile fizice şi spirituale ale 
celor necăjiţi din poporul lui Dumnezeu, care şi-au pus o încredere 
aproape nelimitată în aceştia şi cu mare cheltuială s-au dat în grija 
lor. 

Nimeni nu are o minte atât de iscusită şi nimeni nu este atât de 
îndemânatic, încât, după ce a făcut tot ce putea cel mai bine, să aibă 
o lucrare altfel decât imperfectă. 

Fie ca cei cărora li se încredinţează nevoile fizice şi într-o mare 
măsură şi cele spirituale ale celor necăjiţi din poporul lui Dumnezeu 
să ia seama ca să nu atragă asupra lor şi asupra acestei ramuri a 
lucrării neplăcerea lui Dumnezeu prin procedee lumești, interese 
personale sau dorinţa de a se angaja într-o lucrare mare şi populară. 
Ei nu trebuie să se bizuie doar pe iscusinţa lor. Dacă, în loc de 
neplăcerea lui Dumnezeu, binecuvântarea Sa va fi asupra institutului, 
îngerii vor fi alături de pacienţi, medici şi personalul auxiliar pentru 
a-i ajuta în lucrarea de refacere, aşa încât, la sfârşit, să fie adusă 
slavă lui Dumnezeu, şi nu oamenilor slabi şi mărginiţi. Dacă aceşti 
oameni ar lucra folosind procedee lumeşti şi inimile lor s-ar semeţi şi 
ar spune: „Puterea mea şi tăria mâinilor mele au făcut aceste lucruri“, 
Dumnezeu i-ar lăsa să lucreze în condiţiile marilor dezavantaje date 
de inferioritatea lor în raport cu alte instituţii în ceea ce priveşte 
cunoştinţele, experienţa şi mijloacele. Atunci ei n-ar realiza nici pe 
jumătate din ceea ce fac alte instituţii. 

Am văzut influenţa folositoare a lucrului în aer liber asupra celor 
cu puterile slăbite şi circulaţie deficitară, în special asupra femeilor 
care se găsesc în această stare pentru că au stat prea mult în spaţiu 
închis. Sângele lor este încărcat datorită lipsei de aer curat şi mişcare 
fizică. În loc să le ofere distracţii care să ţină aceste persoane în 
interior, trebuie avut grijă să li se ofere puncte de atracţie în aer 
liber. Am văzut că, pe lângă institut, ar trebui să existe terenuri mari, 
înfrumuseţate cu flori şi cultivate cu legume şi pomi fructiferi. Aici 
cei slăbiţi ar putea lucra, în funcţie de sex şi de starea în care se află, 
la ore potrivite. Aceste parcele de pământ ar trebui să se afle sub 
grija unui grădinar cu experienţă, care să-i îndrume pe toţi, în mod 
ordonat şi cu gust. 

Ceea ce susţin cu privire la această lucrare necesită din partea 
mea exprimarea deschisă a părerilor mele. Mă adresez direct şi aleg 
acest mijloc de a vorbi către toţi cei interesaţi. Ceea ce a apărut în 
Mărturia numărul 11 referitor la Institutul de Sănătate nu ar fi trebuit 
dat până ce nu eram în stare să scriu tot ce am văzut cu privire la 
aceasta. Am intenţionat să nu spun nimic cu privire la subiect în nr. 
11 şi am trimis toate manuscrisele respective din districtul Otawa, 
unde lucram atunci, la biroul din Battle Creek, afirmând că aş dori ca 
ei să grăbească acea mică lucrare, pentru că era atât de mare nevoie 
de ea şi că, atât de curând cât va fi posibil, voi scrie numărul 12, în 

care mi-am propus să vorbesc deschis şi tot ce era necesar cu privire 
la Institut. Fraţii din Battle Creek, care erau în mod special interesaţi 
în privinţa Institutului, ştiau că îmi fusese arătat că poporul nostru 
trebuie să contribuie cu mijloacele lor la întemeierea unei asemenea 
instituţii. De aceea, ei mi-au scris că influenţa mărturiei mele cu 
privire la Institut era de îndată necesară pentru a pune în mişcare 
pe fraţi asupra acelui subiect şi că publicarea numărului 11 va fi 
întârziată până când voi putea să scriu. 

Aceasta a fost o mare încercare pentru mine, deoarece eu ştiam 
că nu puteam să scriu tot ce văzusem pentru că atunci levorbeam 
oamenilor de şase sau de opt ori pe săptămână, făceam vizite din 
casă în casă şi scriam sute de pagini de mărturii personale şi scrisori. 
Această muncă imensă, cu sarcini şi poveri inutile aruncate asupra 
mea, a făcut ca să nu mai pot munci. Sănătatea îmi era slăbită, iar 
suferinţele mintale nu se puteau descrie. În aceste împrejurări, am 
consimţit să-mi las opiniile în seama altora şi am scris ceea ce a 
apărut în numărul 11 cu privire la Institutul de Sănătate, nefiind 
în stare să redau atunci tot ce văzusem. Prin aceasta, eu am greşit. 
Trebuie să-mi fie îngăduit să-mi cunosc propria datorie, mai bine 
decât o pot şti alţii pentru mine, în mod special cu privire la lucruri pe 
care Dumnezeu mi le descoperise. Mulţi mă vor învinui pentru felul 
în care vorbesc acum. Alţii mă vor învinui pentru că nu am vorbit mai 
înainte. Atitudinea manifestată, aglomerând atât de mult problemele 
legate de Institut, a constituit unul dintre cele mai mari necazuri pe 
care eu l-am produs vreodată. Dacă toţi cei care au folosit mărturia 
mea pentru a-i pune în mişcare pe fraţi s-ar fi clintit şi ei tot aşa 
de repede din loc, tot aş fi mulţumită. Dacă voi mai întârzia să-mi 
exprim punctele de vedere şi simţămintele, voi fi învinuită şi mai 
mult atât de cei care socotesc că eu trebuia să vorbesc mai de mult, 
cât şi de aceia care, de asemenea, ar putea gândi că eu nu trebuie 
să dau nici o avertizare. Pentru binele celor din conducerea lucrării, 
pentru binele cauzei şi al fraților şi ca să mă menajez pe mine însămi 
de mari suferinţe, am ales să vorbesc deschis, direct. 

Dumnezeu doreşte întemeierea unui institut de sănătate care, 
prin înrâurirea pe care o are, să fie strâns legat de încheierea lucrării 
pentru fiinţele muritoare care se pregătesc pentru veşnicie, un institut 
care să nu aibă tendinţa de a slăbi principiile religioase ale celor 
bătrâni sau tineri şi care nu va îmbunătăţi starea de sănătate a trupului 
în detrimentul creşterii spirituale. Marele obiectiv al acestui institut 
trebuie să fie îmbunătăţirea stării de sănătate a trupului, astfel ca 
cei în suferinţă să poată aprecia mai mult lucrurile veşnice. Dacă 
acest obiectiv nu este aşezat în mod continuu în faţa minţii şi dacă 
nu se fac eforturi în această privinţă, atunci acesta se va dovedi un 
blestem,şi nu o binecuvântare, spiritualitatea va fi privită ca un lucru 
secundar, iar sănătatea trupului şi distracţia vor fi considerate ca 
lucruri primordiale. 

Am văzut că standardul cel înalt nu trebuie coborât nici un 
pic,astfel ca institutul să fie patronat de necredincioşi. Dacă vor veni 
necredincioşi, iar conducătorii vor ocupa poziţia spirituală înaltă pe 
care le-a desemnat-o Dumnezeu, atunci inimile lor vor fi puternice. 
Cu Dumnezeu şi îngerii de partea lor, poporul Său, păzitor al po- 
runcilor, nu poate decât să prospere. Această instituţie nu trebuie 
întemeiată cu scopul de a câştiga, ci cu scopul de a contribui la a 
duce pe poporul lui Dumnezeu într-o aşa stare de sănătate fizică şi 
mintală, încât să fie în stare să aprecieze la justa valoare lucrurile 
veşnice şi să evalueze corespunzător mântuirea atât de scump plătită 
prin suferinţele Mântuitorului nostru. Acest institut nu trebuie să 
ajungă un loc pentru distracţie şi amuzament. Aceia care nu pot trăi 
fără emoţii tari şi distracţii nu vor fi de nici un folos pentru lume; 
şi nici viaţa lor nu va putea fi îmbunătăţită în vreun fel. Şi dacă se 
dezlipesc de lume, ei vor fi la fel ca atunci când sunt în lume. 

Mi-a fost arătat că părerea pe care dr. E. a căutat să o introducă 
în minţile multora, conform căreia spiritualitatea este în detrimentul 
sănătăţii, nu este altceva decât o satisfacţie a diavolului. Satana şi-a 
croit drum în Eden şi a făcut-o pe Eva să creadă că ea are nevoie 

de ceva mai mult decât a rânduit Dumnezeu pentru fericirea ei, că 
fructul oprit va avea un efect înviorător special asupra corpului şi 
minţii ei şi că ea va fi înălţată până la a fi egală cu Dumnezeu în 
cunoştinţă. Însă cunoştinţa şi folosul pe care a crezut că le va dobândi 
s-au dovedit a fi pentru ea un blestem teribil. 

Există persoane cu o imaginaţie bolnavă, pentru care religia este 
un tiran care stăpâneşte asupra lor cu un toiag de fier. Unii ca aceştia 
se plâng mereu de starea lor nenorocită şi murmură datorită presu- 
pusului păcat. Iubirea nu există în inimile lor; chipurile sunt mereu 
încruntate. Ei sunt reci ca gheaţa atunci când un tânăr sau oricine 
altcineva râde nevinovat. Ei consideră că orice recreaţie sau amuza- 
ment este păcat şi cred că mintea trebuie ţinută mereu, cu asprime, 
în tensiune. Aceasta constituie o extremă. Alţii gândesc că mintea 
trebuie să fie mereu încordată spre a descoperi noi amuzamente şi 
distracţii pentru a dobândi sănătate. Ei învaţă să depindă de emoţii 
tari şi nu se simt în largul lor fără acestea. Unii ca aceştia nu sunt 
adevăraţi creştini. Ei sunt într-o altă extremă. Adevăratele principii 
ale creştinismului deschid în faţa tuturor o sursă de fericire ale cărei 
dimensiuni nu pot fi măsurate. Hristos, locuind în noi, constituie un 
izvor de apă care ţâşneşte spre viaţa veşnică. Este un izvor continuu, 
din care creştinii pot bea ori de câte ori doresc, fără ca izvorul să 
sece. 

Ceea ce produce boala sunt sentimentele de nemulţumire, de 
murmurare. Cei care sunt în această situaţie nu Îl au pe Dumnezeu 
şi nu au acea nădejde care pătrunde dincolo de perdea şi care este o 
ancoră a sufletului, sigură şi neclintită. Cei care au această nădejde 
se vor curăţi, după cum EI Însuşi este curat. Ei nu sunt stăpâniţi 
de doruri fără astâmpăr, de nemulțumiri şi plângeri; ei nu caută 
să găsească răul şi nici nu se gândesc la necazuri închipuite. Însă 
există mulţi care anticipează necazurile; neliniştea este imprimată 
pe fiecare trăsătură; ei par să nu găsească nici un fel de consolare şi 
par a aştepta cu nerăbdare cine ştie ce rău înspăimântător. 

Unii ca aceştia ÎI dezonorează pe Dumnezeu şi aduc religia lui 
Hristos într-o lumină nepotrivită. Ei nu au adevărata dragoste pentru 
Dumnezeu, nici pentru cei din preajma lor şi nici pentru copiii lor. 
Sentimentele lor au devenit maladive. Însă distracţiile deşarte nu vor 
îndrepta niciodată minţile unor oameni de felul acesta. Ei au nevoie 
de influenţa transformatoare a Duhului lui Dumnezeu pentru a putea 

fi fericiţi. Ei trebuie să beneficieze de mijlocirea lui Hristos pentru a 
dobândi consolare divină şi reală. „Căci cine iubeşte viaţa şi vrea să 
vadă zile bune, să-şi înfrâneze limba de la rău şi buzele de la cuvinte 
înşelătoare. Să se depărteze de rău şi să facă binele, să caute pacea 
şi s-o urmărească. Căci ochii Domnului sunt peste cei neprihăniţi şi 
urechile Lui iau aminte la rugăciunile lor. Dar faţa Domnului este 
împotriva celor ce fac răul“ ( 1 Petru 3, 10-12 ). Cei care cunosc din 
proprie experienţă acest pasaj al Scripturii sunt cu adevărat fericiţi. 
Ei socotesc aprobarea cerului de o valoare mai mare decât orice 
distracţie pământească; Hristos în ei, nădejdea slavei, va constitui 
pentru ei sănătate pentru trup şi tărie pentru suflet. 

Simplitatea Evangheliei dispare cu repeziciune dintre cei ce 
susţin că sunt păzitori ai Sabatului. Întreb de o sută de ori pe zi: Cum 
ne poate face Dumnezeu să prosperăm? Ne rugăm atât de puţin! De 
fapt, rugăciunea este aproape demodată. Doar puţini sunt dispuşi să 
poarte crucea lui Hristos, Cel care a purtat crucea ruşinii pentru noi. 
Nu pot crede că la Institut aceste lucruri vor fi mişcate din loc aşa 
cum ar dori Dumnezeu. Mă tem că Dumnezeu Îşi va întoarce faţa de 
la acesta. Mi-a fost arătat că medicii şi personalul medical auxiliar 
trebuie să fie oamenii cei mai ordonaţi,care cunosc din experienţă 
adevărul, care vor inspira respect şi pe al căror cuvânt te poţi bizui. 
Ar trebui să fie persoane care nu au o imaginaţie bolnavă, persoane 
care au o desăvârşită stăpânire de sine, care nu sunt schimbători 
sau capricioşi, care nu sunt geloşi şi bănuitori, persoane care au o 
putere a voinţei care nu va ceda la ofense, stări de indispoziţie, care 
sunt lipsiţi de prejudecăţi, care nu gândesc la rău, care cugetă şi 
acționează cu calm, cu grijă, care au întotdeauna ca ţintă în faţa lor 
slava lui Dumnezeu şi binele semenilor. Nimeni nu ar trebui înălţat 
vreodată în vreo poziţie de răspundere doar pentru că el doreşte 
acest lucru. Trebuie aleşi doar cei care sunt calificaţi pentru funcţia 
respectivă. Cei care trebuie să poarte răspunderi trebuie puşi la 
probă mai întâi, să dea dovadă că nu sunt afectaţi de gelozie, că 
nu au antipatii faţă de unul sau altul, în timp ce au câţiva prieteni 
favoriţi şi nu ţin cont de alţii. Dumnezeu doreşte ca totul să meargă 
aşa cum trebuie în acest institut. 

Stimate frate F., mintea mea s-a îndreptat în special asupra unui 
punct sau chiar două. Când scriu scrisori la care mă gândesc noapte 
de noapte, consider atunci că este timpul să expun convingerile mele 
cu privire la datorie. Când mi-a fost arătat că doctorul E. a greşit în 
anumite lucruri cu privire la instrucţiunile pe care le-a dat pacienţilor 
săi, am văzut că tu ai primit aceleaşi idei în multe lucruri şi că va veni 
timpul când tu vei vedea corect lucrurile în acea privinţă. Este vorba 
despre lucru şi distracție. Mi-a fost arătat că s-ar putea dovedi mult 
mai folositor pentru cei mai mulţi dintre pacienţi să le fie îngăduită 
o muncă uşoară,şi chiar să li se ceară aceasta, decât să fie îndemnați 
să rămână inactivi şi leneşi. Dacă puterea voinţei va fi ţinută activă 
pentru a trezi capacităţile adormite, acest lucru va fi cel mai mare 
folos pentru redobândirea sănătăţii. Îndepărtaţi orice fel de muncă 
de la cei care au fost suprasolicitaţi toată viaţa şi, în nouă cazuri din 
zece,schimbarea se va dovedi vătămătoare. Acest lucru s-a dovedit 
adevărat în cazul soţului meu. Mi-a fost arătat că mişcarea fizică 
în aer liber este cu mult mai mult de preferat celei într-un spaţiu 
închis; însă, dacă acest lucru nu se poate, o ocupaţie uşoară în casă 
va ocupa şi distrage mintea şi o va împiedica să zăbovească asupra 
simptomelor şi micilor suferinţe şi, de asemenea, va preveni starea 
de nostalgie. 

Am văzut că acest sistem de a nu face nimic, s-a dovedit a fi cel 
mai mare blestem pentru soţia ta şi pentru soţul meu. Dumnezeu a 
dat o ocupaţie primei perechi în Eden pentru că El a ştiut că ei vor 
fi mai fericiţi dacă vor fi ocupați. După cele care mi-au fost arătate, 
acest sistem de a nu face nimic constituie un blestem pentru suflet 
şi pentru trup. O ocupaţie uşoară nu va solicita şi nu va împovăra 
mintea şi puterile mai mult decât o fac distracţiile. Cei bolnavi ajung 
adesea acolo unde ţintesc prin sentimentele lor slăbite şi gândesc că 
sunt cu totul incapabili de a face ceva, pe când, dacă şi-ar deştepta 
voinţa şi şi-ar impune ei înşişi să efectueze o anumită măsură de 
muncă fizică în fiecare zi, ar fi cu mult mai fericiţi şi s-ar face bine 

mai repede. Voi reveni mai amănunţit asupra acestui punct în cele 
ce urmează. 


xX kK kK kK x 


Am înțeles dintr-un ziar recent din Rochester că jocul de cărți 
nu se mai practică la institutul de la __ 


E.G.White, notă la prima ediție. 

Introducere 


Simt din nou că este de datoria mea să vorbesc poporului lui 
Dumnezeu cu toată claritatea. Este umilitor pentru mine să scot în 
evidenţă greşelile şi răzvrătirea acelora care ne cunosc de mult, şi 
pe noi,şi lucrarea pe care o facem. Fac acest lucru pentru a corecta 
afirmaţii greşite care s-au zvonit şi au circulat cu privire la soţul meu 
şi la mine, cu scopul de a aduce prejudicii cauzei şi ca o avertizare 
pentru alţii. Dacă doar noi am fi cei care suferă, aş tăcea; însă, pentru 
că lucrarea este în primejdia de a suferi batjocură şi a fi afectată, 
eu trebuie să vorbesc, oricât ar fi de umilitor. Fariseii cei mândri 
îi vor dispreţui pe fraţii noştri pentru că sunt atât de umili, încât 
îşi mărturisesc păcatele. Dumnezeu îşi iubeşte copiii care păzesc 
poruncile şi nu îi mustră pentru că sunt cei mai răi, ci pentru că sunt 
cei mai buni oameni din lume. „Eu mustru şi pedepsesc“, spune Isus, 
„pe toţi aceia pe care îi iubesc“ ( Apocalipsa 3, 19). 

Aş atrage în mod special atenţia asupra viziunilor remarcabile 
date cu privire la această mică lucrare, totul fiind în armonie şi 
ilustrând cu exactitate aceleaşi lucruri. Mulțimea visurilor se nasc 
din lucrurile obişnuite ale vieţii, cu care Duhul lui Dumnezeu nu are 
nimic de a face. Există, de asemenea, şi vise false, ca şi viziuni false, 
care sunt inspirate de spiritul lui Satana. Însă visurile care vin de la 
Domnul sunt denumite în Cuvântul lui Dumnezeu ca fiind viziuni şi 
sunt cu adevărat roadele Spiritului Profeţiei. Astfel de visuri, luând 
în consideraţie şi persoanele care le au, şi circumstanţele în care au 
fost date, conţin în ele însele dovada autenticităţii lor. 

Fie ca binecuvântarea lui Dumnezeu să ia în stăpânire această 
lucrare mică. 

De la 19 decembrie 1866 până la 25 aprilie 1867 

Fiind pe deplin convinsă că soţul meu nu îşi va reveni după boala 
prelungită, rămânând într-o stare de inactivitate şi fiind la data aceea 
timpul să plec şi să-mi aduc mărturia în faţa poporului, am hotărât, 
împotriva judecății şi sfatului bisericii de la Battle Creek, ai cărei 
membri eram la data aceea, să mă aventurez într-un tur în partea 
de nord a statului Michigan, împreună cu soţul meu, în starea lui 
extrem de slăbită, pe cel mai aspru frig al iernii. Nu a fost nevoie 
de puţin curaj moral şi credinţă în Dumnezeu ca să pot lua decizia 
de a risca atât de mult, în special pentru că eram singură, iar cei cu 
influenţă în biserică, inclusiv cei de la conducerea lucrării din Battle 
Creek, erau împotriva mea. 

Însă eu ştiam că am o lucrare de făcut şi se părea că Satana era 
hotărât să mă împiedice să o fac. Am aşteptat mult ca problemele 
noastre să fie rezolvate şi mă temeam că suflete preţioase vor fi 
pierdute dacă voi mai sta mult timp departe de lucrare. A mai sta 
departe de câmp mi se părea ceva mai rău decât moartea şi simţeam 
că, dacă nu vom acţiona, nu se va întâmpla altceva decât să pierim. 
Astfel, la 19 decembrie 1866, am plecat din Battle Creek, pe viscol, 
înspre Wright, districtul Ottawa, Michigan. Soţul meu a rezistat 
lungii şi asprei călătorii de nouăzeci de mile mult mai bine decât mă 
aşteptam şi părea a fi la fel de bine când am ajuns la fosta noastră 
casă, acum a fratelui Root, ca atunci când am plecat din Battle Creek. 
Am fost primiţi cu generozitate de această familie scumpă, care ne-a 
purtat de grijă cu duioşie, ca nişte părinţi creştini care îngrijesc de 
copiii lor în suferinţă. 

Am găsit această biserică într-o stare foarte precară. Într-o mare 
parte din membrii acesteia, sămânţa lipsei de unitate şi a nemul- 
ţumirii unuia împotriva altuia prinsese adânc rădăcini şi un spirit 
lumesc pusese stăpânire pe ei. Şi, în ciuda stării în care se aflau, 
ei se bucuraseră de eforturile predicatorilor noştri atât de rar, încât 
erau flămânzi după hrană spirituală. Aici au început efectiv primele 

noastre eforturi după boala soţului meu. Aici el a început să lucreze 
ca în anii de început, deşi era foarte slăbit. El vorbea treizeci sau 
patruzeci de minute înainte de prânz, atât în Sabat, cât şi în ziua 
întâi, iar eu completam restul timpului şi apoi vorbeam cam o oră 
şi jumătate în după-amiaza acelor zile. Eram ascultați cu cea mai 
mare atenţie. Vedeam cum soţul meu devenea tot mai puternic, mai 
clar, iar subiectele prezentate erau tot mai închegate. Şi când, cu 
o ocazie, el a vorbit cu putere şi claritate timp de o oră, simțind 
asupra lui povara lucrării aşa cum o făcea de obicei când vorbea, 
sentimentele mele de mulţumire au fost departe de a putea fi ex- 
primate. M-am ridicat în adunare şi timp de aproape jumătate de 
oră am încercat,plângând, să mi le exprim. Adunarea a fost mişcată. 
Am simţit asigurarea că aceştia constituiau zorile unor zile mai bune 
pentru noi. 

Am rămas cu aceşti oameni şase săptămâni. Le-am vorbit de 
douăzeci şi cinci de ori, iar soţul meu de douăsprezece ori. Pe măsură 
ce lucrul nostru cu această comunitate progresa, au început să apară 
în faţa noastră cazuri individuale şi am început să scriu mărturii 
pentru acestea, în total vreo sută de pagini. Apoi a început lucrul 
cu aceste persoane, pe măsură ce aceştia veneau la fratele Root, 
unde rămăseserăm, cu câţiva dintre ei în căminele lor sau mai ales 
în adunările de la locaşul de închinare. În acest lucru, am descoperit 
că soţul meu a fost de mare ajutor. Lunga lui experienţă în acest fel 
de lucrare în care lucrase cu mine în trecut îl califica pentru aceasta. 
Iar acum, când începuse, părea să dovedească din nou toată acea 
claritate în gândire, judecată bună şi credincioşie în a trata pe cei ce 
greşiseră, de care dăduse dovadă în primele zile. De fapt, nici doi 
dintre pastorii noştri nu mi-au fi putut da ajutorul pe care mi l-a dat 
el. 

O lucrare mare şi bună a fost făcută pentru aceşti oameni scumpi. 

Greşelile au fost mărturisite deschis şi în întregime, unitatea a 
fost restaurată, iar binecuvântarea lui Dumnezeu era asupra lucrării. 
Soţul meu se străduia să aducă dăruirea sistematică a comunităţii la 
cifrele care ar trebui să fie în toate comunităţile noastre, iar eforturile 
lui au avut ca rezultat creşterea sumei ce avea să fie vărsată în 
vistierie anual de către acea comunitate de aproximativ trei sute de 
dolari. Cei din comunitate care fuseseră în încurcătură cu privire 
la câteva dintre mărturiile mele, în special cu privire la chestiunea 


Fragment de experienţă 571 


îmbrăcămintei, s-au lămurit pe deplin când au auzit explicațiile 
respective. Reforma sanitară şi reforma în îmbrăcăminte au fost 
primite şi s-a strâns o mare sumă pentru Institutul de Sănătate. 

Aici consider că este de datoria mea să spun că, în timp ce 
această lucrare progresa, din nefericire un frate bogat din statul New 
York a vizitat localitatea Wright după convocarea de la Battle Creek, 
unde a aflat că noi am plecat împotriva părerii şi sfatului bisericii 
şi a acelora care se aflau în conducerea lucrării la Battle Creek. El 
l-a prezentat pe soțul meu, în fața celor pentru care noi depusesem 
cele mai mari eforturi, ca fiind parțial nebun şi, deci, ceea ce a spus 
el ca fiind fără valoare. Influența acestuia, după cum mi-a relatat 
fratele Root, prezbiterul comunității, a tras înapoi lucrarea cu cel 
puțin două săptămâni. Eu spun că aceste persoane neconsacrate 
ar trebui să ia seama, pentru că, prin influența lor oarbă şi fără 
sensibilitate dintr-o singură oră, pot face să fie nevoie de truda de 
săptămâni de zile a slujitorilor lui Dumnezeu, sleiți de puteri, pentru 
a o contracara. Noi lucrasem cu persoane care erau bogate şi Satana 
a văzut că acest frate bogat era exact omul de care avea nevoie să-l 
folosească. Fie ca Domnul să-l aducă în starea de a vedea şi, în 
umilință, să-şi mărturisească păcatul. Timp de două săptămâni, cu 
cea mai istovitoare trudă şi cu binecuvântarea lui Dumnezeu, am 
putut să îndepărtăm această influenţă rea şi să dăm acelor oameni 
scumpi dovada că Dumnezeu ne trimisese la ei. Ca un rezultat 
următor al eforturilor noastre, şapte persoane au fost curând botezate 
de fratele Waggoner, iar două în iulie de către soţul meu, când ne-am 
dus a doua oară la acea comunitate. 

Fratele din New York s-a întors cu soţia şi fiica sa în Battle 
Creek, dar nu cu intenţia de a da un raport corect al lucrării bune de 
la Wright sau de a contribui cu ceva la starea de spirit a bisericii din 
Battle Creek. Cum lucrurile începuseră să iasă la lumină, se pare că 
el a ponegrit biserica şi biserica l-a ponegrit pe el în bucuria tacită pe 
care şi-o făcuseră ambele părţi, de a merge din casă în casă pentru a 
răspândi cele mai defavorabile păreri referitoare la acţiunea noastră 
şi făcând din aceasta tema conversaţiei lor. Cam în timpul când se 
desfăşura această lucrare, odinioară am avut următorul vis: 

Vizitam Battle Creek-ul în compania unei persoane cu o înfăţi- 
şare impunătoare şi un comportament demn. În visul meu, treceam 
pe lângă casele fraţilor noştri. Când eram pe punctul de a intra, noi 

auzeam voci angajate în discuţii serioase. Numele soţului meu era 
adesea menţionat şi am fost întristată şi uluită să-i aud pe cei care 
avuseseră pretenţia că ne sunt cei mai buni prieteni, relatând scene şi 
incidente care avuseseră loc în timpul suferinţei crunte a soţului meu, 
când puterile lui mintale şi fizice au fost paralizate într-o mare mă- 
sură. Am fost mâhnită, auzind vocea pretinsului frate din New York, 
menţionat mai înainte, relatând în mod serios şi exagerat incidente 
de care cei din Battle Creek erau în necunoştinţă, în timp ce fraţii 
noştri din Battle Creek, la rândul lor, povesteau ceea ce ştiau ei. Mi-a 
venit leşin şi rău de la inimă şi în visul meu aproape am căzut, când 
mâna însoţitorului meu m-a sprijinit şi a spus: „Trebuie să asculţi. 
Trebuie să ştii aceste lucruri, chiar dacă este greu de suportat“. 

La multele case de care ne-am apropiat, acelaşi subiect constituia 
tema discuţiei. Acesta era adevărul lor prezent. Mi-am zis: „Oh, eu 
nu am ştiut aceste lucruri! Nu am ştiut că asemenea sentimente 
există în inimile acelora pe care noi i-am privit ca prietenii noştri în 
vremurile de prosperitate şi prieteni de nădejde în suferinţă, durere şi 
restrişte. Mai bine nu ştiam niciodată aceste lucruri! Noi am contat 
pe aceştia ca fiind cei mai buni şi adevăraţi prieteni“. 

Persoana care era cu mine repeta aceste cuvinte: „Dacă ei s-ar 
angaja tot atât de prompt şi cu tot atâta seriozitate şi zel în conversații 
despre Mântuitorul lor, zăbovind asupra farmecului Său fără seamăn, 
a bunăvoinţei Sale dezinteresate şi a iertării Sale pline de milă 
pentru cei în suferinţă, a răbdării şi iubirii Sale inexprimabile, cât de 
preţioase şi valoroase ar fi roadele pe care le-ar aduce“. 

Am spus atunci: „Sunt adânc întristată. Soţul meu nu s-a cruțat 
pe sine pentru a salva suflete. A stat sub poveri, până când acestea 
l-au zdrobit; a fost înjosit, doborât fizic şi mintal, iar acum faptul 
dea aduna vorbe şi fapte şi a le folosi pentru a-i distruge influenţa, 
după ce Dumnezeu a pus mâna asupra lui pentru a-l ridica, astfel ca 
vocea lui să fie din nou auzită, este cruzime şi nelegiuire.“ 

Persoana care mă însoțea a spus: ,„Conversaţia în care se zăbo- 
veşte asupra Domnului Hristos şi a însuşirilor vieţii Sale va înviora 
spiritul, iar roadele vor fi sfinţirea şi viaţa veşnică“. Apoi el a citat 
aceste cuvinte: „Încolo fraţii mei, tot ce este adevărat, tot ce este 
vrednic de cinste, tot ce este drept, tot ce este curat, tot ce este vred- 
nic de iubit, tot ce este vrednic de primit, orice faptă bună şi orice 
laudă, aceea să vă însufleţească“ ( Filipeni 4, 8 ). Aceste cuvinte 

m-au impresionat atât de mult, încât am vorbit despre ele în Sabatul 
următor. 

Eforturile depuse de mine în Wright au fost foarte istovitoare. 
Aveam mare grijă de soţul meu în timpul zilei şi uneori noaptea. Îi 
făceam băi, îl scoteam afară să facă o plimbare călare şi, de două 
ori pe zi, fie că era frig, furtună sau timp frumos, făceam o plimbare 
împreună cu el. Am scris cu tocul şi peniţa ceea ce îmi dicta el ca 
rapoarte pentru Review şi, de asemenea, am scris multe scrisori, pe 
lângă multe pagini de mărturii personale, în mare parte Mărturia nr. 
11, pe lângă vizite şi cuvântările atât de dese, lungi şi serioase pe 
care le-am ţinut. Fratele şi sora Root au simțit pe deplin împreună 
cu mine în necazurile şi strădaniile mele şi au vegheat cu cea mai 
duioasă grijă pentru a ne împlini toate nevoile. Ne rugam mereu 
ca Dumnezeu să-i binecuvânteze în cele materiale, cu sănătate, cât 
şi cu har şi creştere spirituală. Simţeam că vor avea parte de o 
binecuvântare specială. Deşi după aceea în casa lor a intrat boala, 
am aflat totuşi de la fratele Root că ei se bucură acum de o stare 
de sănătate mai bună decât înainte. Şi printre lucrurile legate de 
prosperitatea vremelnică, el raportează că grânele din câmpiile lui 
au produs 27 de baniţe ( 1 baniţă = 1 buşel = 36,3 litri ) pe acru, iar 
unele 40, în timp ce producţia medie din câmpurile vecine la grâu 
era doar de 7 baniţe pe acru. 

La 29 ianuarie 1867, am plecat din Wright şi am călătorit spre 
Greenville, districtul Montcalm, la o distanţă de patruzeci de mile. 
A fost cea mai friguroasă zi a iernii şi am fost bucuroşi să găsim un 
adăpost de frig şi furtună la fratele Maynard. Această familie ne-a 
primit bine în inimile şi casa lor. Am rămas acolo şase săptămâni, lu- 
crând cu comunităţile din Greenville şi Orleans, făcând din căminul 
ospitalier al fratelui Maynard reşedinţa noastră. 

Domnul mi-a dat ocazia să vorbesc liber oamenilor; în orice efort 
pe care îl făceam, îmi dădeam seama de puterea Lui susținătoare. 
Şi, pe măsură ce deveneam pe deplin convinsă că aveam o mărturie 
pentru popor, pe care le-o puteam aduce o dată cu lucrarea soţului 
meu, mi-a fost întărită credinţa că se va însănătoşi spre a lucra pentru 
cauza lui Dumnezeu. Osteneala lui a fost primită de oameni, iar el 
mi-a fost de mare ajutor în lucrare. Fără el nu aş fi putut realiza 
prea mult, însă, cu ajutorul lui şi în puterea lui Dumnezeu, am putut 
să fac lucrarea care mi-a fost desemnată. Domnul l-a susţinut în 

orice efort pe care l-a depus. Pe măsură ce risca, încrezându-se 
în Dumnezeu, în ciuda stării sale slăbite, el a dobândit putere şi 
starea lui se îmbunătăţea cu fiecare efort. Dându-mi seama că soţul 
meu redobândea putere fizică şi mintală, multumirea mea nu a avut 
margini, gândindu-mă că voi fi liberă să mă angajez din nou şi mai 
serios în lucrarea lui Dumnezeu, stând alături de soţul meu, lucrând 
uniţi în vederea încheierii lucrării pentru poporul lui Dumnezeu. 
Înainte de atacul pe care l-a avut, funcţia pe care o ocupase la birou 
l-a închis acolo pentru cea mai mare parte a timpului. Şi cum eu nu 
puteam călători fără el, a trebuit să stau neapărat acasă mult timp. 
Am simţit că Dumnezeu îl binecuvântează acum, în timp ce lucra 
prin cuvânt şi învăţătură şi se consacra în mod special lucrării de 
predicare. Lucrul de la birou putea fi făcut şi de alţii şi noi eram 
convinşi că nu mai trebuie să stea niciodată închis într-un loc, ci să 
fie liber să călătorească împreună cu mine, pentru ca împreună să 
putem aduce mărturia solemnă pe care ne-a dat-o Dumnezeu pentru 
rămăşiţa poporului Său. 

Am simţit starea precară a poporului lui Dumnezeu şi în fiecare 
zi eram conştientă că ajunsesem la capătul puterii. Pe când ne aflam 
în Wright, am trimis manuscrisul nr. 11 la biroul de publicaţii şi 
foloseam orice clipă pentru a scrie numărul 12. Puterile mele, atât 
fizice, cât şi mintale, au fost dur solicitate cât am lucrat pentru bise- 
rica din Wright. Simţeam că trebuie să mă odihnesc, însă nu vedeam 
vreo ocazie pentru refacere. Le vorbeam oamenilor de mai multe ori 
pe săptămână şi scriam multe pagini de mărturii personale. Povara 
pentru suflete era asupra mea, iar răspunderile pe care le simţeam 
erau atât de mari, încât nu puteam avea parte decât de câteva ore de 
somn în fiecare noapte. 

În timp ce lucram astfel, vorbind şi scriind, am primit scrisori 
cu caracter descurajator de la Battle Creek. Când le-am citit, am 
simţit o stare de spirit de descurajare, pe care nu o pot exprima, 
mergând până la agonia minţii, care a părut pentru scurt timp că 
îmi paralizează energiile vitale. Trei nopţi nu am dormit aproape 
deloc. Gândurile îmi erau încărcate şi tulburate. Mi-am tăinuit cât 
am putut de bine sentimentele faţă de soţul meu şi familia primitoare 
la care ne aflam. Nimeni nu ştia de starea sau povara minţii mele 
când ne adunam împreună cu familia la altarul de dimineaţă şi de 
seară şi căutam să-mi pun povara asupra marelui Purtător de poveri. 

Însă cererile mele veneau dintr-o inimă chinuită de suferinţă, iar 
rugăciunile mele erau întrerupte, zdrobite, datorită durerii pe care 
nu o puteam stăpâni. Sângele îmi năvălea în creier, adesea ameţeam 
şi aproape cădeam. Adeseori îmi curgea sânge din nas, în special 
după ce făceam efort pentru a scrie. Am fost silită să las deoparte 
scrisul, însă nu am putut înlătura povara grijii şi a responsabilităţi 
pe care o aveam, când îmi dădeam seama că aveam pentru oameni 
mărturii pe care nu eram în stare să le prezint. 

Am mai primit o scrisoare, care mă informa că cel mai bine ar 
fi să se amâne publicarea Mărturiei nr. 11 până când puteam scrie 
ceea ce îmi fusese arătat cu privire la Institutul de Sănătate, deoarece 
aceia care aveau sarcina acelei întreprinderi erau într-o mare lipsă 
de mijloace şi aveau nevoie de influenţa mărturiei mele, care să îi 
mişte pe fraţi. Am scris apoi o parte din ceea ce-mi fusese arătat cu 
privire la Institut, însă nu am putut realiza tot ce-mi propusesem cu 
privire la subiect datorită presiunii sângelui asupra creierului. Dacă 
aş fi ştiut că nr. 12 avea să întârzie atât de mult, cu nici un chip nu 
aş fi trimis acea parte cuprinsă în nr. 11. Credeam că, după ce mă 
voi odihni câteva zile, voi putea să-mi reiau scrisul. Însă, spre marea 
mea întristare, am constatat că starea creierului meu făcea imposibil 
acest lucru. Am renunţat la ideea de a scrie mărturii generale sau 
personale şi eram continuu descurajată pentru că nu le puteam scrie. 

În aceste împrejurări, s-a decis să ne întoarcem la Battle Creek 
şi să rămânem acolo cât timp drumurile erau noroioase, în starea, 
urmând ca acolo să termin nr. 12. Soţul meu era foarte nerăbdător 
să-şi vadă fraţii de la Battle Creek, să le vorbească şi să se bucure 
împreună cu ei pentru ceea ce a făcut Dumnezeu pentru el. Mi-am 
adunat cele scrise şi am pornit în călătoria noastră. Pe drum, am ţinut 
două adunări în Orange şi s-a dovedit că biserica a avut foloase şi a 
fost încurajată. Noi înşine am fost învioraţi de Spiritul Domnului. 
În acea noapte, eu am visat că mă aflam în Battle Creek şi priveam 
printr-un geam afară, unde am văzut o companie, mărşăluind în 
jurul casei, doi câte doi. Ei păşeau hotărâți şi de neînduplecat. Îi 
cunoşteam bine şi m-am întors să deschid uşa salonului pentru a-i 
primi, însă m-am gândit să mă uit iarăşi. Scena s-a schimbat. Grupul 
acela avea acum înfăţişarea unei procesiuni catolice. Unul ducea în 
mână o cruce, altul o trestie. Iar pe când se apropiau, cel care ducea 
trestia a făcut un tur în jurul casei, spunând de trei ori: „Această casă 

este proscrisă. Bunurile trebuie confiscate. Ei au vorbit împotriva 
sfântului nostru ordin“. M-a cuprins spaima, am fugit din casă şi am 
ieşit prin uşa de la nord şi m-am pomenit în mijlocul acelei companii, 
dintre care pe câţiva îi cunoşteam, însă nu am îndrăznit să rostesc 
vreun cuvânt,de teamă să nu fiu trădată. Am căutat să găsesc un loc 
retras unde să pot plânge şi unde să mă pot ruga fără să întâlnesc 
priviri întrebătoare, înverşunate, oriunde m-aş fi întors. Repetam 
mereu: „O, de-aş putea înţelege ce se întâmplă! Dacă mi s-ar spune 
ce am spus sau ce am făcut!“ 

Am plâns şi m-am rugat mult când am văzut că ni se confirmă 
lucrurile. Am încercat să citesc simpatia celor din jurul meu şi am 
observat chipurile mai multora despre care credeam că îmi vor vorbi 
şi mă vor alina, dacă nu se temeau că erau observați de alţii. Am făcut 
o încercare să scap din acea mulţime, însă, văzând că sunt urmărită, 
mi-am anulat intenţiile. Am început să plâng tare şi să spun: „O, de 
mi-ar spune măcar ce am făcut sau ce am spus!“ Soţul meu, care 
dormea într-un pat tare în aceeaşi cameră, m-a auzit plângând tare şi 
m-a trezit. Perna mea era udă de atâtea lacrimi, iar spiritul meu era 
descurajat. 

Fratele şi sora Howe ne-au însoţit la West Windor, unde am fost 
aşteptaţi şi primiţi la fratele şi sora Carman. În Sabat şi în ziua 
întâi, am întâlnit fraţi şi surori de la comunităţi din apropiere şi am 
fost liberi să ne prezentăm mărturia în faţa lor. Spiritul înviorător al 
Domnului era asupra acelora care simțeau un interes special pentru 
lucrarea lui Dumnezeu. Adunările ţinute au avut succes şi aproape 
toți au mărturisit că au fost întăriţi şi încurajați. 

În câteva zile ne aflam din nou la Battle Creek, după o absenţă 
de aproape trei luni. În Sabat, la data de 16 martie, soţul meu a 
prezentat în faţa bisericii subiectul despre „Sfinţire“, care a fost redat 
apoi şi în Review, fiind publicat în vol. 29, numărul 18. El a vorbit, 
de asemenea, cu claritate după-amiază şi înainte de amiază, în ziua 
întâi. Eu mi-am adus mărturia cu uşurinţa obişnuită. În Sabat, pe 23, 
am vorbit cu lejeritate în biserica din Newton şi am lucrat cu biserica 
din Convis, în Sabatul următor şi în ziua întâi. Ne-am hotărât să 
ne întoarcem spre nord şi am mers 30 de mile înapoi din cauza 
drumurilor. Soţul meu a fost teribil de dezamăgit de primirea rece 
cu care a fost întâmpinat la Battle Creek şi eu, de asemenea, am 
fost mâhnită. Ne-am gândit că nu ne vom putea prezenta mărturia în 

această comunitate, până când ei nu-şi vor da seama că au nevoie de 
serviciile noastre şi ne-am hotărât să lucrăm în Convis şi Montery 
până se va îmbunătăţi starea drumurilor. Cele două Sabate care au 
urmat le-am petrecut la Convis şi am avut dovada că s-a făcut o 
lucrare bună, ale cărei roade le vedeam acum. 

M-am întors acasă, la Battle Creek, ca un copil obosit care are 
nevoie de cuvinte de mângâiere şi încurajare. Este dureros pentru 
mine să afirm aici că am fost primiţi cu mare răceală de fraţii noştri 
de care, cu trei luni înainte, ne despărţiserăm în desăvârşită unitate, 
cu excepţia faptului că ei nu fuseseră de acord ca noi să plecăm. În 
prima noapte petrecută în Battle Creek, am visat că lucram foarte 
greu şi călătoream pentru a participa la adunări mari şi că eram 
foarte istovită. 

Surorile îmi aranjau părul şi rochia, iar eu am adormit. Când 
m-am trezit, am fost uluită şi indignată, descoperind că hainele îmi 
fuseseră luate şi că fuseseră puse pe mine zdrenţe vechi, bucăţi de 
plapumă înnodate şi cusute laolaltă. Eu am spus: „Ce mi-aţi făcut? 
Cine a făcut această lucrare ruşinoasă de a-mi lua hainele şi de a le 
înlocui cu zdrenţe de cerşetor?“ Am smuls acele zdrenţe de pe mine 
şi le-am aruncat. Eram aşa de întristată şi într-un mare chin sufletesc 
am strigat: „Aduceţi-mi înapoi hainele mele pe care le port de 23 de 
ani, pe care nu le-am dezonorat nici măcar o clipă. Dacă nu-mi daţi 
înapoi hainele mele, am să apelez la oameni care vor veni în ajutor 
şi îmi voi recăpăta hainele pe care le port de 23 de ani.“ 

Am văzut împlinirea acestui vis. La Battle Creek ne-am con- 
fruntat cu zvonuri care fuseseră puse pe seama noastră pentru a 
ne prejudicia, însă care nu erau adevărate. Fuseseră scrise scrisori 
de către unii care stătuseră o vreme la Institutul de Sănătate şi de 
către alţii care locuiau în Battle Creek, către biserici din Michigan şi 
din alte state, în care erau exprimate temeri, îndoieli şi insinuări cu 
privire la noi. Am fost foarte întristată când am ascultat o acuzaţie 
din partea unui lucrător pe care îl respectasem, şi anume că ei auzeau 
de pretutindeni lucruri pe care eu le vorbisem împotriva bisericii din 
Battle Creek. Am fost atât de supărată, încât nici nu am ştiut ce să 
spun. Am găsit acolo un spirit puternic, acuzator, împotriva noastră. 
Când am devenit pe deplin convinşi de sentimentele existente împo- 
triva noastră, am simţit dorul de acasă. Eram atât de dezamăgiţi şi 
descurajaţi, încât am spus la doi dintre fraţii noştri din conducere că 

eu nu mă simt ca acasă pentru că am fost întâmpinați cu neîncredere 
şi totală răceală, în loc de bun venit şi încurajare, şi că aflasem că 
până atunci aşa se procedase cu cei care fuseseră zdrobiţi datorită 
epuizării şi consacrării pentru lucrarea lui Dumnezeu. Apoi le-am 
spus că noi ne-am gândit să ne mutăm din Battle Creek şi să ne 
căutăm o casă mai retrasă. 

Chinuită sufleteşte peste măsură, am rămas acasă, temându-mă 
să mă duc printre cei de la biserică, nu cumva să fiu rănită. În cele 
din urmă, pentru că nimeni nu a făcut vreun efort pentru a-mi uşura 
starea sufletească, am simţit că este datoria mea să adun laolaltă 
un număr de fraţi şi surori cu experienţă şi să îi pun faţă în faţă 
cu rapoartele care circulaseră pe seama noastră. Doborâtă, într-o 
stare de deprimare mergând până la chin sufletesc, am întâmpinat 
acuzaţiile rostite împotriva mea şi le-am istorisit călătoria pe care o 
făcusem în est, începută cu un an în urmă, şi împrejurările dureroase 
cărora le-am făcut faţă în această călătorie. 

Am făcut apel la cei prezenţi să judece dacă legătura mea cu 
lucrarea şi cauza lui Dumnezeu m-ar face să vorbesc cu uşurătate 
despre biserica din Battle Creek, faţă de care sentimentele nu mi 
s-au răcit deloc. Oare interesul meu pentru cauza şi lucrarea lui 
Dumnezeu nu putea fi la fel de mare ca al lor? Toată viaţa şi toată 
experienţa mea fuseseră întreţesute cu aceasta. În afară de lucrare, 
nu aveam vreun alt interes. Investisem totul în această cauză şi 
socotisem că nici un sacrificiu nu este prea mare ca să contribui la 
înaintarea acesteia. Nu îngăduisem nici sentimentelor pentru iubiții 
mei copilaşi să mă împiedice să-mi împlinesc datoria aşa cum o 
cerea Dumnezeu pentru cauza Sa. Dragostea de mamă din inima 
mea pulsa la fel de puternic ca în inima oricărei mame, dar, cu toate 
acestea, am consimţit să mă despart de copiii mei, care aveau nevoie 
de îngrijire, şi să-i las pe seama alteia care să aibă rolul de mamă 
pentru ei. Dădusem dovezi neîndoielnice cu privire la interesul şi 
consacrarea mea în lucrarea lui Dumnezeu. Arătasem prin faptele 
mele cât de scumpă îmi era. Ar fi putut altcineva să aducă o dovadă 
mai puternică? Erau ei zeloşi pentru cauza adevărului? Eu şi mai 
mult. Erau ei devotați acesteia? Eu puteam să dovedesc că eram mai 
devotată decât oricare dintre cei aflaţi în viaţă, angajaţi în lucrare. 
Suferiseră ei pentru adevăr? Eu şi mai mult. Nu m-am dat în lături 
din faţa batjocurii, suferinţei şi greutăților. Când prietenii şi rudele 


Fragment de experienţă 579 


deznădăjduiau cu privire la viaţa mea, pentru că boala mă tortura, 
eram dusă de braţele soţului meu la vapor sau trăsură. Odată, când 
călătorisem până la miezul nopţii, ne-am pomenit în oraşul Boston 
fără bani. În 

două sau trei ocazii am mers prin credinţă, cale de şapte mile. 
Călătoream atât cât îmi îngăduiau puterile şi apoi îngenuncheam pe 
pământ şi ne rugam să primim putere. Căpătam putere şi eram în 
stare să lucrăm cu stăruinţă pentru binele oamenilor. Nu îngăduiam 
nici unei piedici să ne reţină de a ne face datoria sau să ne despartă 
de lucrare. 

Spiritul manifestat la această întâlnire m-a deprimat mult. M-am 
întors acasă încă împovărată, deoarece cei prezenţi nu făcuseră nici 
un efort de a mă alina, prin a recunoaşte că erau convinşi că m-au 
judecat greşit şi că suspiciunile şi acuzaţiile lor împotriva mea erau 
nedrepte. Ei nu m-au putut condamna, dar nici n-au făcut vreun efort 
de a mă alina. 

Timp de cincisprezece luni soţul meu fusese atât de slăbit, încât 
nu-şi putea ridica nici măcar ceasul sau portofelul sau să înhame 
calul pentru a călători. Însă, în anul în curs, el îşi putea lua ceasul 
sau portofelul, cel din urmă fiind gol ca urmare a cheltuielilor mari 
pe care le avusesem, şi îşi înhămase singur calul. În timpul cât a fost 
bolnav, a refuzat de mai multe ori să accepte bani de la fraţii săi, în 
valoare de aproape o mie de dolari, spunându-le că, atunci când va 
fi în nevoie, le va spune. În cele din urmă, am ajuns în nevoie. Soţul 
meu a simţit că este datoria lui, înainte de a deveni dependent, să 
vândă câte ceva. El avusese câteva lucruri la birou, împrăștiate pe la 
fraţii din Battle Creek, de mică valoare, pe care le-a adunat şi le-a 
vândut. Dispuneam de mobilă în valoare de aproape o sută cincizeci 
de dolari. Soţul meu a încercat să vândă sofaua pentru locaşul de 
închinare, oferindu-se să lase zece dolari din valoarea acesteia, însă 
nu a putut. În vremea aceea, singura şi foarte valoroasa noastră vacă 
a murit. Atunci soţul meu, pentru prima dată, a simţit că poate primi 
ajutor şi a trimis un bilet unui frate, în care a scris că, dacă biserica 
socoteşte că poate compensa cu plăcere pierderea vacii, pot să o facă. 
Însă nu s-a făcut nimic în această privinţă, în afară de faptul că soţul 
meu a fost acuzat că şi-a pierdut minţile cu privire la subiectul bani. 
Fraţii îl cunoşteau foarte bine şi ştiau că el nu ar fi cerut niciodată 
ajutor decât dacă s-ar fi aflat într-o nevoie fără ieşire. Iar acum, când 

a făcut acest lucru, ne-au judecat — şi pe el, şi pe mine fără să ţină 
seama de faptul că ne-au rănit în nevoia şi profunda noastră durere. 

La această întâlnire, soţul meu a mărturisit cu umilinţă că în 
firea lui erau câteva lucruri greşite pe care nu ar fi trebuit să le facă 
niciodată şi nu le-ar fi făcut niciodată dacă nu s-ar fi temut de fraţii 
săi, dar pe care le-a făcut din dorinţa de a fi în acord şi deplină unitate 
cu biserica. Aceasta i-a făcut pe cei care îl jigniseră să-l dispreţuiască 
în mod vădit. Am fost umiliţi până în ţărână şi necăjiţi dincolo de 
putinţa de a reda în cuvinte. În această stare de lucruri, am plecat 
la o întâlnire la Monterey. În timpul călătoriei, am fost teribil de 
chinuită sufleteşte. Încercam să-mi explic de ce nu pot înţelege fraţii 
noştri lucrarea pe care o făceam noi. Eram aproape sigură că, atunci 
când aveam să ne întâlnim, ei aveau să afle ce spirit ne stăpâneşte şi 
că Duhul lui Dumnezeu din ei va răspunde aceluiaşi din noi, servii 
Săi umili, şi că va fi unitate în spirit şi simţiri. În loc de aceasta, am 
fost priviţi cu neîncredere, urmăriţi cu suspiciune, ceea ce a produs 
cel mai mare chin pe care l-am simţit vreodată. În timp ce gândeam 
astfel, o parte din viziunea care mi-a fost dată la Rochester, la 25 
decembrie 1865, a venit ca fulgerul pentru mintea mea şi de îndată 
am istorisit-o soţului meu. 

Mi-a fost arătat un mănunchi de pomi care stăteau aproape lao- 
laltă, formând un cerc. Peste aceşti pomi era o vie care îi acoperea, 
formând un copac. Curând am văzut pomii legănându-se încoace 
şi încolo, ca şi când ar fi fost mânaţi de un vânt puternic. Mlădiţă 
după mlădiţă au fost scuturate, până când viţa a fost desprinsă de pe 
pomi, cu excepţia câtorva cârcei care au rămas agăţaţi de crengile 
mai joase. Atunci a venit cineva care a separat şi restul de cârcei 
care rămăseseră agăţaţi de viţă, şi aceasta zăcea întinsă pe pământ. 

Supărarea şi chinul meu sufletesc, atunci când am văzut viţa 
zăcând pe pământ, au fost dincolo de putinţa de a fi descrise. Mulţi 
treceau şi o priveau cu milă şi aşteptau cu nerăbdare ca o mână 
prietenoasă să o ridice; însă nu i s-a oferit nici un ajutor. Am întrebat 
de ce nu ridică nimeni via. Curând după aceea, am văzut un înger 
apropiindu-se de viţa ce părea abandonată. El şi-a întins braţele, le-a 
aşezat sub vie şi a ridicat-o, încât aceasta a stat vertical, spunând: 
„Stai spre ceruri şi lasă-ţi mlădiţele să se încolăcească în jurul lui 
Dumnezeu. Tu eşti despărțită de sprijinul omenesc. Tu poţi să stai 
drept, în puterea lui Dumnezeu, şi să înfloreşti şi fără suport omenesc. 

Sprijineşte-te numai pe Dumnezeu şi niciodată nu vei fi fără sprijin 
sau desprinsă.“ Am simțit o uşurare de nedescris, până la bucurie, 
când am văzut că vița părăsită a fost îngrijită. M-am întors spre 
înger şi l-am întrebat ce înseamnă aceste lucruri. El mi-a spus: „Tu 
eşti această vie. Tu vei experimenta toate aceste lucruri, şi atunci 
când ele se vor întâmpla, vei înțelege pe deplin ceea ce a fost cu via. 
Dumnezeu îți va veni întotdeauna în ajutor în vreme de necaz.“ De la 
data aceea nu m-am mai clătinat în privința datoriei mele şi niciodată 
nu m-am simţit mai liberă în a-mi aduce mărturia în faţa poporului. 
Dacă am simţit vreodată braţul Domnului cuprinzându-mă, atunci 
aceasta a fost la acea adunare. Soţul meu, de asemenea, s-a simţit 
liber, a fost clar în exprimare, iar mărturia a fost: Am avut o adunare 
excelentă. 

După ce ne-am întors de la Monterey, am simţit că este de da- 
toria mea să stabilesc o nouă întâlnire, din moment ce fraţii mei nu 
făceau nici un efort pentru a mă uşura sufleteşte. M-am hotărât să 
acţionez în puterea lui Dumnezeu şi să-mi exprim din nou simţă- 
mintele, eliberându-mă de suspiciunile şi zvonurile care circulau 
pentru a ne prejudicia. Mi-am adus mărturia şi am relatat lucruri 
care mi se arătaseră în trecut în legătură cu câteva lucruri din pre- 
zent, avertizându-i cu privire la pericolul în care se află şi mustrând 
felul greşit în care acționau. Am afirmat că am fost pusă în cele 
mai neplăcute situaţii. Când îmi erau aduse în faţa mea în viziune 
familii şi indivizi, adeseori cazurile care îmi erau arătate erau de 
o natură particulară şi vizau condamnarea unor păcate tainice. Am 
lucrat timp de luni de zile pentru unii cu privire la păcate despre 
care ceilalți nu ştiau nimic. Când fraţii mei au văzut că aceste per- 
soane erau triste şi le auzeau rostind îndoieli cu privire la acceptarea 
lor de către Dumnezeu şi, de asemenea, manifestând sentimente de 
deznădejde, ei au început să mă critice, ca şi când eu eram de vină 
pentru că aceştia treceau prin necaz. Cei care mă criticau în acest 
fel erau cu totul în necunoştinţă de cauză în legătură cu cele despre 
care vorbeau. Am protestat împotriva acelora care judecau felul în 
care acţionam eu. Îmi fusese desemnată neplăcuta lucrare de a mus- 
tra păcatele tainice ale oamenilor. Dacă aş fi făcut cunoscut public 
ceea ce trebuia să rămână secret, şi aceasta pentru a preîntâmpina 
suspiciunile şi gelozia, aş fi păcătuit împotriva lui Dumnezeu şi aş 
fi greşit faţă de persoanele în cauză. Reproşurile şi greşelile trebuia 

să nu le fac cunoscute, să le ţin în mine însămi. Oricum ar judeca 
alţii, eu nu voi trăda niciodată încrederea pe care mi-a acordat-o cel 
păcătos care se pocăieşte şi nu voi dezvălui în faţa altora ceea ce 
trebuie făcut cunoscut doar celor care sunt vinovaţi de acele păcate. 
Le-am spus celor adunaţi că trebuie să nu se amestece şi să mă lase 
să acţionez liber, în temere de Dumnezeu. Am plecat de la acea 
întrunire uşurată de o grea povară. 

Lucrători în birou 


Voi da aici două mărturii, una scrisă în martie 1867, adresată 
tuturor celor angajaţi în lucrare la biroul publicaţiei Review, cealaltă 
adresată tinerilor care lucrează la birou. Îmi pare rău că trebuie să 
spun că cei avertizaţi, într-o măsură mai mică sau mai mare, nu au 
ținut cont de aceste mărturii, iar acum trebuie să recunoască faptul 
că au urmat o cale contrară celei recomandate de mărturii. Cea dintâi 
este următoarea: 

Pe când mă aflam în Rochester, New York, la 25 decembrie 1865, 
mi-au fost arătate câteva lucruri cu privire la cei angajaţi în lucrul la 
birou şi, de asemenea, cu privire la pastorii pe care Dumnezeu i-a 
chemat să lucreze la propovăduirea Cuvântului şi a doctrinei noastre. 
Nici unii dintre aceştia nu ar trebui să se implice în comerţul cu 
mărfuri. Ei sunt chemaţi la o lucrare mai sacră, mai nobilă, şi le-ar 
fi imposibil să se ţină de lucrare şi să se ocupe şi de comerţ. Cei 
de la birou nu ar trebui să aibă alte ocupaţii. Când consacră lucrării 
atenţia şi preocuparea pe care aceasta o cere, ei dau tot ce pot şi nu 
ar trebui să mai fie împovăraţi şi cu altele. Dacă negoţul care nu are 
legătură cu lucrarea lui Dumnezeu preocupă mintea şi ocupă timpul, 
lucrarea nu va fi înfăptuită pe deplin şi bine. În cel mai bun caz, cei 
angajaţi în lucrare nu au energie fizică sau mintală de risipit. Toţi 
sunt slăbiţi într-o măsură mai mică sau mai mare. O astfel de cauză, 
o asemenea lucrare sfântă în care sunt implicaţi, trebuie să angajeze 
puterile minţii; ei nu trebuie să lucreze în mod mecanic, ci trebuie 
să fie sfinţiţi pentru lucrare şi să acţioneze ca şi când cauza este o 
parte din ei, ca şi când au investit ceva în această mare şi solemnă 
lucrare. Dacă nu acordă interes acestei chestiuni, eforturile lor nu 
vor fi primite de Dumnezeu. 

Satana este foarte dibaci, ocupat şi activ. Toată puterea lui se 
concentrează acum asupra acelora care sunt angajaţi în lucrarea de 
predicare şi publicare a adevărului prezent. Toţi cei care au legătură 
cu lucrarea trebuie să-şi menţină continuu întreaga armură, pentru 
că ei constituie ţintele speciale de atac ale lui Satana. Am văzut că 

există pericolul de a deveni lipsit de apărare, în aşa fel încât Satana 
poate pătrunde şi, pe nesimţite, distrage mintea de la marea lucrare. 
Cei care ocupă poziţii de răspundere la birou sunt în pericolul de a se 
ridica mai presus de lucrare şi de a pierde acea atitudine de umilinţă 
a minţii şi simplitatea care a caracterizat lucrarea până acum. 

Satana a avut ca obiectiv special să doboare o anumită persoană 
din capul lucrării, care a avut o experienţă vastă şi profundă în 
începutul şi progresul adevărului prezent. Şi-a propus să-l dea la o 
parte din drum, pentru ca el însuşi să se poată strecura şi să afecteze 
pe nesimţite minţile lipsite de experienţă şi neconsacrate lucrării 
pe deplin. Dumnezeu a rânduit să-l reînsănătoşească pe soţul meu, 
după ce alţii s-au obişnuit cu poverile pe care le-a purtat el şi au 
simţit întrucâtva starea de oboseală care însoţeşte aceste poveri. 
În acelaşi timp, ei nu s-ar arunca cu tot sufletul, cu toate energiile 
minţii şi ale trupului în lucrare sau să rişte ceea ce a riscat el. Ei n-ar 
simţi niciodată că este de datoria lor să facă ce a făcut el, pentru că 
nu ar putea sta la postul datoriei lor nici dacă ar trece doar prin a 
douăzecea parte din ce a îndurat el. 

Satana intenţionează să aibă un punct de sprijin în acel birou 
şi, dacă nu se va exercita efortul unit şi dacă nu se va veghea cu 
seriozitate, el îşi va îndeplini obiectivul. Unii se vor ridica mai presus 
de simplitatea lucrării şi vor simţi că sunt suficient de abili, când, 
de fapt, tăria lor este numai slăbiciune. Dumnezeu va fi proslăvit 
în această mare lucrare. Dacă nu se vor umili adânc şi continuu şi 
nu se vor încrede cu putere în Dumnezeu, ei se vor încrede în ei 
înşişi, vor face loc mulţumirii de sine şi unul sau mai mulţi vor bea 
cupa amară a întristării. Pe măsură ce lucrarea creşte, este tot mai 
mare nevoie de încredere deplină în Dumnezeu şi dependenţă de 
El, de interes şi consacrare pentru lucrare. Interesele egoiste trebuie 
lăsate deoparte. Este nevoie de multă rugăciune, multă meditaţie, 
fiindcă acestea sunt necesare pentru succesul şi prosperitatea lucrării. 
Spiritul de negoţ nu ar trebui îngăduit de către nici unul dintre cei 
care lucrează la birou. Dacă este îngăduit, lucrarea va fi neglijată şi 
va suferi prejudicii. Lucrurile obişnuite vor fi puse la acelaşi nivel 
cu lucrurile sacre. 

Există pericolul ca cei implicaţi în lucrare să muncească doar 
pentru salariu. Ei nu dovedesc un interes special pentru lucrare, inima 
lor nu este acolo şi ei nu au acel simţământ deosebit al caracterului 

ei nobil şi sfânt. Există, de asemenea, pericolul special ca cei din 
conducerea lucrării să se semeţească, să se înalțe, şi astfel lucrarea lui 
Dumnezeu să sufere, purtând pecetea omenescului, şi nu a divinului. 
Satana este foarte atent şi perseverent, însă Isus trăieşte şi toţi care 
fac din El neprihănirea lor, apărarea lor, vor fi susținuți în mod 
special. 

Mi-a fost arătat că fraţii A., B. şi C. sunt în pericolul de a-şi 
vătăma sănătatea, rămânând o parte considerabilă din timp în camere 
încălzite şi insuficient aerisite. Aceşti fraţi au nevoie de mai mult 
exerciţiu fizic. Ocupaţia lor este sedentară şi prea mult timp respiră 
aer încălzit, aer care nu este curat. Lipsa de mişcare fizică dăunează 
circulaţiei sângelui şi ei sunt în primejdia de a-şi vătăma sănătatea 
în permanenţă, neglijând să dea atenţie legilor fiinţei lor. Dacă ei 
încalcă aceste legi, cândva, în viitor, ei vor suferi consecinţele într-o 
anumită formă, aşa cum le-a suferit şi soţul meu. Ei nu vor fi susținuți 
mai mult decât a fost el. Nici unul dintre ei nu este în stare să îndure 
nici măcar o mică parte din încordarea fizică şi mintală pe care le-a 
suportat el. 

Aceşti fraţi preiau lucrarea cu cele mai grele bătălii purtate deja, 
cu cele mai crunte încercări trecute. Cu toate acestea, în faţa noastră 
este încă o mare şi solemnă lucrare, şi aceasta presupune devotament 
din partea lor şi din partea fratelui D., care se află în pericolul de a 
se înălța. Dumnezeu îl va pune la încercare şi el trebuie să se încingă 
cu adevărul şi să aibă asupra lui armura neprihănirii, căci, dacă nu, 
va cădea în mâna vrăjmaşului. Toţi aceşti fraţi trebuie să adere în 
modul cel mai strict şi perseverent la o dietă sănătoasă, care să le 
cruţe sănătatea, căci toţi sunt în pericolul de a-şi congestiona creierul 
şi paralizia poate lovi pe oricare sau pe toţi, dacă vor continua să 
trăiască nepăsător şi în mod nesăbuit. 

Am văzut că Dumnezeu l-a ales în mod special pe fratele B. 
pentru a se angaja într-o lucrare mare şi nobilă. El va avea multe 
griji şi poveri, şi totuşi acestea vor putea fi cu mult mai uşor purtate 
dacă va dovedi o adevărată devoțiune şi consacrare în lucrare. Frate 
B., tu trebuie să bei mai mult din fântâna mântuirii şi încă şi mai 
mult din fântâna sfințirii. Voința ta nu a fost încă pe deplin supusă 
voinţei lui Dumnezeu. Tu acţionezi pentru că gândeşti că nu poţi 
face altfel; însă tu ai dat greş în a umbla în lumină, văzând că Isus 
este Cel care deschide calea înaintea ta. Stând în locul de răspundere 

pe care îl ocupi, prin toate acestea, ţi-ai rănit propriul tău suflet şi 
i-ai influenţat şi pe alţii. Dacă mergi împotriva lui Dumnezeu, El 
va merge împotriva ta. Dumnezeu doreşte să te folosească, însă tu 
trebuie să mori faţă de eu şi să-ţi sacrifici mândria. Domnul doreşte 
să te folosească pentru cauza Sa, dacă urmezi providenţa Lui şi dacă 
te sfinţeşti pe deplin şi te curăţeşti de orice întinăciune a cărnii şi a 
duhului, desăvârşindu-ți sfinţirea în temere de Domnul. 


X kK kK k x 


Următoarea este a doua mărturie, scrisă în mai 1867 şi adresată 
tinerilor care lucrează la birou: 

Scumpi prieteni tineri, angajați în lucrarea de publicații de la 
Battle Creek. Am asupra mea o povară cu privire la voi. Mi-a fost 
arătat în mod repetat că toți cei care sunt legați de lucrarea lui 
Dumnezeu în publicarea adevärului prezent, care să fie răspândit în 
orice parte a câmpului, trebuie să fie creştini nu doar cu numele, ci 
şi cu fapta şi adevărul. Obiectivul lor nu trebuie să fie de a lucra doar 
pentru salariu, ci toţi cei angajaţi în această mare şi solemnă lucrare 
trebuie să simtă că trebuie să-şi dea tot interesul pentru lucrare şi că 
aceasta este o parte din ei înşişi. Motivele şi influenţa pe care o au în 
felul în care sunt legaţi de această mare şi solemnă lucrare trebuie să 
treacă testul judecății. Nimeni care dovedeşte egoism sau mândrie 
nu trebuie să fie îngăduit să aibă legătură cu biroul pentru publicaţii. 

Mi-a fost arătat că nu trebuie îngăduite printre lucrătorii de la 
birou uşurătatea, nesăbuinţa, gluma şi râsul. Cei angajaţi în solemna 
lucrare de a pregăti adevărul pentru a merge pretutindeni în câmp 
trebuie să-şi dea seama că purtarea lor are influenţă. Dacă sunt 
nepăsători, ironici, batjocoritori şi au un spirit uşuratic, în timp ce 
citesc şi pregătesc solemnul adevăr în vederea publicării, ei dovedesc 
că inimile lor nu sunt la lucrare sau sfinţite prin adevăr. Ei nu discern 
lucrurile sacre, dar mânuiesc adevărul care trebuie să pună la probă 
caracterul, adevărul care este de origine divină, ca pe un basm comun, 
ca pe o poveste, doar pentru a fi adus în faţa minţii şi şters repede de 
acolo. 

Pe când eram în Rochester, am văzut că aveam toate motivele 
să ne temem cu privire la biroul de publicaţii din punctul de vedere 
al sănătăţii, căci nici unul dintre cei de acolo nu îşi dădeau seama 

de necesitatea unei aerisiri corespunzătoare. Camerele erau supraîn- 
călzite şi aerul era contaminat de impurităţile expirate din plămâni 
şi din alte cauze. Este imposibil ca minţile lor să fie într-o stare de 
sănătate, astfel ca să poată fi impresionate de adevărurile curate şi 
sfinte cu care au de-a face atât de mult, dacă nu vor acorda atenţie 
potrivită aerului curat, dătător de viaţă, pe care ni-l dă cerul. 

Mi-a fost arătat că, dacă cei care sunt atât de strâns legaţi de 
adevărul descoperit nu dovedesc în vieţile lor că sunt făcuţi mai buni 
de acesta, care este mereu în faţa lor, dacă vieţile lor nu dovedesc 
faptul că iubesc adevărul şi cerinţele lui sacre tot mai cu ardoare, 
ei vor creşte greu şi vor fi din ce în ce mai puţin influenţaţi de 
adevăr şi lucrarea lui Dumnezeu, până ce vor fi lipsiți de îndemnurile 
Duhului lui Dumnezeu, rămânând insensibili la impresiile cereşti 
ale adevărului. Ei nu vor discerne lucrurile veşnice, ci le vor cobori 
pe acelaşi plan cu cele comune. Mi-a fost arătat că aşa stau lucrurile 
în privinţa unora dintre cei de la biroul de publicaţii şi toţi au fost 
neglijenţi în această privinţă, într-o măsură mai mare sau mai mică. 

Am văzut că lucrarea adevărului prezent trebuie să trezească 
interesul tuturor. Publicarea adevărului constituie planul rânduit de 
Dumnezeu ca un mijloc de avertizare, mângâiere, mustrare, îndem- 
nare sau convingere a tuturor acelora la care pot ajunge solii tăcuţi, 
fără glas. Îngerii lui Dumnezeu au o parte de făcut în pregătirea ini- 
milor care să fie sfinţite prin adevărurile publicate, pentru ca aceştia 
să poată fi pregătiţi pentru scenele solemne care le stau înainte. Nici 
unul de la acel birou nu este suficient de pregătit pentru lucrarea 
importantă de a administra cu discreţie problemele legate de publi- 
carea adevărului. Îngerii trebuie să fie alături de ei pentru a-i călăuzi, 
sfătui şi a-i stăpâni, altfel ar ieşi la iveală înţelepciunea şi nebunia 
agenţilor omeneşti. 

Am văzut că îngerii erau prezenţi frecvent în birou, în camera 
de pliere şi în camera unde sunt culese literele. Am putut auzi râsul, 
glumele şi vorbele deşarte, nesăbuite. Iarăşi am văzut etalarea vani- 
tăţii, mândriei şi egoismului. Îngerii erau trişti şi au plecat întristaţi. 
Cuvintele pe care le-au auzit şi etalarea vanităţii, mândriei şi egois- 
mului m-au făcut să oftez cu durere în suflet atunci când îngerii au 
plecat din acea cameră cu dezgust. Un înger a spus: „Solii cereşti au 
venit să binecuvânteze, astfel ca adevărul, dus de predicatorii fără 
glas, să poată avea o putere sfinţitoare, sfântă, care să-l însoţească; 


[592] 


588 Mărturii pentru comunitate vol.1 


însă cei angajaţi în această lucrare erau atât de departe de Dumnezeu, 
posedau atât de puţin din ceea ce este divin şi se conformau atât de 
mult spiritului lumii, încât erau stăpâniţi de puterile întunericului 
şi nu puteau fi impresionați de cele divine.“ În acelaşi timp, aceşti 
tineri se înşelau şi credeau că sunt bogaţi în bunuri şi nu au nevoie 
de nimic şi nu ştiau că sunt săraci, nenorociţi, orbi şi goi. Cei care 
mânuiesc preţiosul adevăr ca şi când ar lucra cu nisip nu ştiu de 
câte ori indiferența lor împietrită faţă de lucrurile veşnice, vanitatea, 
iubirea de sine şi mândria, râsul şi flecăriile lor i-au alungat pe solii 
cerului de la birou. 

În comportament, cuvinte şi fapte, toţi cei de la birou ar trebui să 
fie rezervaţi, modeşti, umili şi dezinteresaţi, aşa cum a fost modelul 
lor, Isus, scumpul Mântuitor. Ei trebuie să-L caute pe Dumnezeu 
şi să obţină neprihănirea. Biroul nu este un loc pentru sport, taifas, 
flecăreală, râs sau cuvinte fără rost. Toţi ar trebui să simtă că fac o 
lucrare pentru Învățătorul lor. Aceste adevăruri, pe care ei le citesc 
şi le pregătesc pentru a fi trimise oamenilor, constituie invitaţii ale 
milei, mustrări, avertizări sau încurajări. Aceştia îşi fac lucrarea ca o 
mireasmă de viaţă spre viaţă sau de moarte spre moarte. Dacă sunt 
respinse, judecata va decide cazul respectiv. Rugăciunea tuturor celor 
de la birou ar trebui să fie: „O, Dumnezeule, fă ca aceste adevăruri, 
care au o importanţă vitală, să fie clare pentru înţelegerea celor mai 
umile minţi! Fie ca îngerii să-i însoţească pe aceşti predicatori tăcuţi 
şi să binecuvânteze influenţa lor, pentru ca suflete să poată fi salvate 
prin aceste mijloace umile!“ 

În timp ce mâinile sunt ocupate, inima trebuie să se roage fi- 
erbinte şi Satana nu va avea acces atât de uşor, iar sufletul, în loc 
să se înalțe cu vanitate, va fi în mod continuu împrospătat, va fi 
ca o grădină udată. Îngerii vor avea plăcere să fie lângă asemenea 
lucrători, căci prezenţa lor va fi continuu încurajată de ei. O putere 
va însoţi adevărurile publicate. Raze divine de lumină din Sanctuarul 
ceresc vor însoţi adevărurile preţioase care se trimit ca aceia care le 
citesc să fie revigoraţi şi întăriţi, iar sufletele care se opun adevărului 
să fie convinse şi silite să spună: Lucrurile acestea sunt într-adevăr 
aşa; ele nu pot fi tăgăduite. 

Toţi trebuie să simtă că biroul de publicaţii este un loc sfânt, 
tot la fel de sacru ca şi locaşul lui Dumnezeu. Însă Dumnezeu a 
fost dezonorat prin frivolitate şi uşurătate îngăduită de câţiva dintre 

cei legaţi de această lucrare. Am văzut că străinii care veniseră de 
departe adesea plecau dezamăgiţi de la birou. Ei asociau lucrarea de 
la birou cu tot ce poate fi mai sacru; însă, când i-au văzut pe tineri 
legaţi de acest birou, sau pe ceilalţi, având doar puţină seriozitate, 
nepăsători în cuvinte şi fapte, acest lucru i-a făcut să se îndoiască 
de faptul că aceasta ar fi lucrarea lui Dumnezeu care pregăteşte un 
popor pentru mutarea în ceruri. 

Fie ca Dumnezeu să binecuvânteze această lucrare şi tot ce 
implică ea. 


X kK kK kK x 


Conflicte şi victorie 


Experienţe din perioada 26 aprilie — 20 octombrie 1867 

Ne-am întors în nord şi în drumul nostru am ţinut o adunare 
bună în West Windsor şi, după ce am ajuns acasă, am ţinut adunări 
la Fairplans şi Orleans; de asemenea, ne-am îndreptat atenţia către 
problema construcţiei, a plantării grădinii noastre, a aranjării viei, 
murelor, zmeurei şi căpşunelor. Apoi, însoţiţi de o bună delegaţie, 
ne-am întors la Conferinţa Generală din Battle Creek. 

Primul Sabat l-am petrecut la Orleans şi am ţinut post. A fost 
o zi foarte solemnă pentru noi; am căutat să ne umilim în faţa lui 
Dumnezeu şi, cu duhul zdrobit şi plângând, toţi ne-am rugat fierbinte 
ca Dumnezeu să ne binecuvânteze şi să ne întărească spre a face 
voia Lui la Conferinţă. Aveam ceva credinţă şi speranţă că, într-un 
fel, captivitatea noastră avea să sufere o schimbare cu ocazia acelei 
întâlniri. 

Când am sosit la Battle Creek, am găsit că eforturile noastre 
anterioare nu realizaseră ceea ce sperasem noi. Zvonurile şi gelozia 
încă existau. Sufletul a fost umplut de un chin intens şi am plâns 
tare, timp de câteva ore, nefiind în stare să-mi rețin suferinţa. În 
discuţia avută cu un prieten, pe care îl cunoşteam de douăzeci şi 
doi de ani, acesta mi-a relatat veşti pe care le auzisem, cum că noi 
am fi extravaganţi în cheltuirea banilor. Am întrebat când am fost 
extravaganţi. El a menţionat cumpărarea unui scaun scump. Atunci, 
eu am relatat împrejurările. Soţul meu era peste măsură de istovit, 
iar eu sufeream teribil văzându-l că stă atât de mult într-un balansoar 
obişnuit, motiv pentru care el trebuia să stea apoi mult timp întins în 
pat sau pe sofa. Ştiam că astfel el nu putea să dobândească putere 
şi l-am implorat să nu mai stea întins atât de mult; însă scaunul 
constituia motivul. 

În călătoria mea spre est, pentru a ajunge la căpătâiul tatălui meu, 
care era pe moarte, l-am lăsat pe soţul meu la Brookfield, N.Y., şi pe 
când eram în Utica, m-am uitat după un fotoliu-canapea. Vânzătorii 
nu aveau nici unul la preţul pe care îl ofeream eu, cam 15 dolari, 

însă mi-au oferit, la un preţ de numai 17 dolari, un excelent fotoliu 
cu rotile, un balansoar, care valora, de fapt, 30 de dolari. Am ştiut 
că acesta era ceea ce aveam nevoie în toate privinţele. Însă fratele 
care era cu mine m-a îndemnat să aştept până se va face un fotoliu, 
care avea să coste doar cu trei dolari mai puţin. Fotoliul oferit la 17 
dolari era într-adevăr valoros, însă eu am cedat judecății altuia şi 
am aşteptat terminarea aceluia mai ieftin, l-am plătit eu însămi şi 
l-am adus la soţul meu. Zvonul cu privire la extravaganţa noastră, 
privind cumpărarea fotoliului, venea din Wisconsin şi lowa. Însă 
cine mă poate condamna? Dacă ar fi să mai fac vreodată, aş face 
tot aşa cum am făcut, însă cu o singură excepţie: mă voi bizui doar 
pe judecata mea şi voi cumpăra un fotoliu ce costă cu câţiva dolari 
mai mult, însă valorează dublu faţă de cel pe care l-am luat. Satana 
influenţează astfel minţile, încât distruge orice simţăminte de milă 
sau compasiune. Cruzimea pătrunde în inimă şi atât divinul, cât şi 
omenescul dispar. 

Au ajuns, de asemenea, zvonuri la mine că o soră declarase în 
Memphis şi Lapeer că biserica din Battle Creek nu are nici cea mai 
mică încredere în mărturia sorei White. S-a pus întrebarea dacă 
se referă la mărturia scrisă. Răspunsul a fost nu, nu în legătură cu 
viziunile publicate, ci este vorba despre mărturiile care se nasc la 
întâlnirile de la biserică, deoarece viaţa ei le contrazice. Am cerut 
din nou o întâlnire cu câţiva fraţi şi surori, aleşi, cu experienţă, 
inclusiv persoanele care puseseră în circulaţie asemenea zvonuri. 
Atunci am cerut să mi se arate prin ce nu este viaţa mea în acord 
cu învăţăturile mele. Dacă viaţa mea a fost atât de inconsecventă, 
încât să îndreptăţească afirmaţia că biserica din Battle Creek nu avea 
nici cea mai mică încredere în mărturia mea, n-ar fi o problemă 
atât de grea să mi se prezinte dovezi pentru aşa-zisa mea viaţă 
necreştinească. Ei nu au putut să-mi arate nimic care să justifice 
afirmaţiile făcute şi au mărturisit că erau toţi vinovaţi cu privire la 
zvonurile puse în circulaţie şi că suspiciunile şi gelozia lor nu erau 
întemeiate. l-am iertat pe cei care ne-au făcut rău şi le-am spus că 
tot ce le cerem din partea lor este să contracareze influenţa pe care o 
exercită împotriva noastră şi că voi fi mulţumită. Au promis că vor 
face astfel, dar nu au făcut-o. 

Multe alte zvonuri îndreptate împotriva noastră, toate în între- 
gime neadevărate sau în mare parte exagerate, erau discutate fără 


592 Mărturii pentru comunitate vol. 1 


oprelişte în diferite familii, în perioada Conferinţei, şi majoritatea 
ne priveau, în special pe soţul meu, cu suspiciune. Unele persoane 
cu influenţă manifestau o atitudine care spunea că ar fi fost în stare 
să ne zdrobească, dacă le-ar fi stat în putinţă. Noi eram în nevoie 
şi soţul meu încercase să vândă proprietatea evacuată, dar a fost 
judecat că greşeşte prin aceasta. El îşi dăduse acordul ca fraţii să 
compenseze pierderea vacii noastre, şi acest lucru a fost privit ca un 
mare păcat. Presupunând că proprietatea noastră din Battle Creek 
este bună spre a fi vândută, noi am cumpărat un teren şi am început 
să construim în Greenville. Însă nu am putut să vindem proprietatea 
din Battle Creek, şi în starea noastră strâmtorată, soţul meu a scris 
la diferiţi fraţi pentru a o închiria pentru bani. Pentru acest lucru ei 
l-au condamnat şi l-au acuzat că este hrăpăreţ după bani. Iar fratele 
pastor, cel mai activ în această lucrare, a fost auzit spunând: „Nu 
dorim ca fratele E. să cumpere locul fratelui White, pentru că vrem 
banii acestuia pentru Institutul de Sănătate“. Ce puteam să facem? 
Oricum procedam, eram învinuiți. 

Doar cu şaizeci şi cinci de ore înainte ca soţul meu să fie doborât, 
el stătuse până la miezul nopţii într-o casă de rugăciune, făcând apel 
pentru trei sute de dolari spre a termina de plătit acea casă; şi pentru 
a impulsiona acest apel, el s-a înscris cu zece dolari pentru el şi zece 
pentru mine. Înainte de miezul nopţii, suma era aproape strânsă. 
Prezbiterul acelei biserici era un prieten vechi şi, în situaţia noastră 
de cruntă nevoie şi lipsiţi de prieteni, soţul meu i-a scris, spunându-i 
că suntem în nevoie; iar dacă biserica doreşte să ne înapoieze cei 
douăzeci de dolari, noi îi primim. În timpul Conferinţei, acel frate 
ne-a ocărât şi a spus că fapta respectivă este un mare păcat. Însă, 
înainte de a veni la noi acasă, el luase câteva doze cel puţin din 
starea de spirit generală. Am simţit cât se poate de aprig toate aceste 
lucruri şi, dacă Domnul nu ne-ar fi susţinut în mod special, nu ne-am 
fi putut prezenta mărturia la Conferinţă cu o aşa libertate de spirit. 

Înainte de a ne întoarce de la Conferinţă, fraţii Andrews, Pierce 
şi Bourdeau au avut o oră specială de rugăciune în casa noastră, 
prin care noi toţi am fost mult binecuvântaţi şi în mod special soţul 
meu. Aceasta i-a dat curaj să se întoarcă la noua noastră casă. Apoi 
au început marile lui suferinţe, cauzate de dantură, şi, de asemenea, 
lucrările noastre care au fost raportate în Review. El a încetat să 
predice doar timp de o săptămână, neavând dantură, însă a lucrat 

la Orange şi Wright cu biserica locală, la Greenbush şi Bushnell, 
predicând şi botezând ca înainte. 

După întoarcerea de la Conferinţă, am fost copleşită de o mare 
incertitudine cu privire la prosperitatea cauzei lui Dumnezeu. Mintea 
mea era plină de îndoieli cum nu mai fusese de şase luni. Am văzut 
în viziune pe poporul lui Dumnezeu, făcându-se părtaş de spiritul 
lumii, imitându-i moda şi ridicându-se mai presus de simplitatea 
credinţei noastre. Se părea că biserica din Battle Creek apostaziase 
şi se îndepărtase de Dumnezeu şi că este imposibil să le mai trezeşti 
simţămintele. Mărturiile, date mie de Dumnezeu, avuseseră cea mai 
mică influenţă, iar în Battle Creek li se acordase cea mai puţină 
atenţie decât oriunde altundeva în câmp. Tremuram pentru cauza lui 
Dumnezeu. Ştiam că Dumnezeu nu Şi-a uitat poporul, ci că păcatele 
şi nelegiuirile lor îi despărţiseră de Dumnezeu. La Battle Creek se 
află marea inimă a lucrării. Orice pulsaţie a acesteia este simțită 
de membrii trupului de pretudinteni în câmp. Dacă această inimă 
mare este sănătoasă, circulaţia va fi vie, dătătoare de viaţă în trupul 
păzitorilor Sabatului. Dacă inima este bolnavă, starea de lâncezeală 
a fiecărei ramuri a lucrării va atesta acest fapt. 

Tot interesul meu este legat de această lucrare; viaţa mea este 
întreţesută cu ea. Când Sionul prosperă, eu sunt fericită; dacă lânce- 
zeşte, eu sunt tristă, abătută, descurajată. Am văzut că poporul lui 
Dumnezeu se află într-o stare alarmantă şi că favoarea Lui a fost 
îndepărtată de la ei. Cugetam zi şi noapte asupra acestui trist tablou 
şi mă rugam într-un chin amarnic: „Doamne, nu-Ţi lăsa moştenirea 
de ocară. Nu lăsa ca păgânii să spună: «Unde este Dumnezeul lor?»“ 
Simţeam că sunt despărțită de toţi cei din conducerea lucrării şi că, 
de fapt, stăteam singură. Nu îndrăzneam să mă încred în nimeni. 

Noaptea îl trezeam pe soţul meu, spunându-i: „Mă tem să nu 
devin o necredincioasă“. Atunci strigam către Domnul să mă salveze 
cu braţul Lui puternic. Eu nu puteam vedea că mărturiile mele erau 
luate în seamă şi nutream gândul că poate îmi făcusem lucrarea 
în cauza aceasta. Aveam adunări fixate la Bushnell, însă i-am spus 
soţului meu că nu mă duc. El s-a întors curând după aceea de la 
poştă, cu o scrisoare de la fratele Matteson, ce conţinea următorul 
vis: 

„Dragă frate White, fie ca binecuvântarea lui Dumnezeu să te 
însoţească şi să te găsească prosperând şi în stare de sănătate şi tărie 

spirituală. Sunt foarte recunoscător Domnului pentru bunătatea Lui 
faţă de mine şi am încredere că încă te bucuri de sănătate desăvârşită 
şi libertate în proclamarea ultimei soli. 

Am avut un vis deosebit în legătură cu tine şi cu sora White şi 
simt că este de datoria mea să vi-l relatez, în măsura în care pot 
să mi-l amintesc. Am visat că îl relatam sorei White, precum şi 
interpretarea lui, care îmi fusese dată, de asemenea, în vis. Când 
m-am trezit, ceva m-a îndemnat să mă ridic şi să scriu toate detaliile, 
ca să nu le uit; însă am neglijat să fac acest lucru, pe de o parte 
pentru că eram obosit şi, pe de altă parte, pentru că gândeam că nu 
e decât vis. Însă, deoarece eu nu vă mai visasem niciodată şi visul 
acesta era atât de inteligent, avea atât de multă legătură cu voi, am 
ajuns la concluzia că trebuie să vi-l spun. În cele ce urmează, vă 
spun tot ce pot să-mi amintesc din el: 

Mă aflam într-o casă mare, unde era un amvon ce cele pe care le 
folosim în adunările noastre. Pe el se aflau multe lămpi care ardeau. 
Aceste lămpi aveau mereu nevoie de ulei şi un număr mare dintre noi 
se ocupau cu ducerea uleiului şi umplerea acestora. Fratele White şi 
soţia lui erau foarte ocupați în această privinţă şi am văzut că sora 
White turna mai mult ulei decât oricine altcineva. Atunci fratele 
White s-a dus la o uşă care s-a deschis într-o magazie, unde se aflau 
multe butoaie cu ulei. El a deschis uşa şi a intrat, fiind urmat de sora 
White. Chiar atunci o mare grupă de oameni a venit după ei cu un 
material negru, ceva ca funinginea, şi l-au turnat tot peste fratele şi 
sora White, acoperindu-i cu totul. Am fost foarte întristat şi eram 
nerăbdător să văd sfârşitul acestor lucruri. I-am putut vedea pe fratele 
şi sora White zbătându-se cu greu să iasă de sub funingine şi, după o 
luptă lungă, ei au ieşit afară mai strălucitori ca niciodată, iar oamenii 
cei răi şi funinginea dispăruseră. Atunci fratele şi sora White s-au 
angajat iarăşi, cu mai multă inimă decât vreodată, să aprovizioneze 
cu ulei acele lămpi, însă sora White încă avea întâietate. 

Am visat că interpretarea era aceasta: Lămpile reprezintă po- 
porul rămăşiţei. Uleiul reprezenta adevărul şi dragostea cerească, 
din care poporul lui Dumnezeu are nevoie de o rezervă continuă. 
Oamenii angajaţi în umplerea lămpilor erau slujitorii lui Dumnezeu 
care lucrează la strângerea recoltei. Cine erau cei din grupa aceea 
de oameni răi, nu aş putea spune în mod special, însă ei erau oa- 
meni îndemnați de diavol, care îndrepta influenţa lor cea rea în mod 

special împotriva fratelui şi sorei White. Cea din urmă a fost foarte 
descurajată un timp, însă, în cele din urmă, a fost eliberată prin harul 
lui Dumnezeu şi prin eforturile lor stăruitoare. În final, puterea lui 
Dumnezeu a rămas asupra lor, şi ei au avut un rol proeminent în 
proclamarea ultimei solii a harului. Însă sora White avea o rezervă 
mai bogată de înţelepciune cerească şi dragoste decât ceilalți. 

Acest vis mi-a întărit convingerea că Domnul vă va conduce 
pentru a încheia lucrarea de restaurare care este începută şi că vă veţi 
bucura încă o dată de Duhul lui Dumnezeu, aşa cum s-a petrecut în 
trecut, într-o măsură îmbelşugată. Nu uitaţi că umilinţa este uşa care 
conduce la rezervele bogate ale harului lui Dumnezeu. Domnul să 
vă binecuvânteze pe voi şi pe copiii voştri şi să ne ajute să ajungem 
în Împărăţia cerurilor. 

Al dvs. cu iubire creştină, 

John Matteson 

Oakland, Wisconsin, 15 iulie 1967.“ 

Acest vis mi-a adus ceva încurajare. Aveam încredere în fratele 
Matteson. Înainte să-l văd cu ochii fizici, cazul lui mi-a fost arătat în 
viziune, în contrast cu cel al fratelui F. din Wisconsin. Cel din urmă 
era cu totul nevrednic de a purta numele de creştin, nici pe departe să 
fie un sol; însă fratele Matteson mi-a fost arătat ca fiind un om umil 
şi care, dacă îşi va păstra consacrarea, va fi calificat spre a îndrepta 
sufletele către Mielul lui Dumnezeu. Fratele Matteson nu ştia prin 
ce lupte sufleteşti treceam eu. Nu avuseserăm informaţii niciodată 
unii despre alţii, iar visul acesta, venind atunci şi de la persoana de 
la care a venit, mi-a părut ca fiind mâna lui Dumnezeu, întinsă spre 
a mă ajuta. 

Aveam grijă să construim cu bani împrumutaţi, ceea ce ne-a 
pus în încurcătură. Ne-am dus la întâlnirile programate şi am lucrat 
extrem de greu pe tot parcursul anotimpului călduros. Din lipsă 
de mijloace, ne-am dus la câmp împreună, am săpat, am cosit şi 
am strâns fân. Eu făceam stogul cu furca, în timp ce soţul meu, cu 
braţele lui slăbite, îmi dădea fânul. Am luat bidineaua şi am văruit, 
în mare parte, casa noastră. În aceste lucruri, ne-am obosit peste 
măsură. În cele din urmă, eu am căzut dintr-o dată şi nu am mai 
putut. În mai multe dimineţi am leşinat, iar soţul meu a trebuit să 
meargă la adunarea din crângul Greenbush fără mine. 

Trăsura noastră cea veche, folosită cu greu, era cât pe ce să 
ne omoare pe noi şi echipa noastră. Călătoriile lungi, făcute cu 
aceasta, munca depusă la adunări, grijile şi lucrul de acasă erau 
prea mult pentru noi şi mă temeam că lucrarea mea s-a încheiat. 
Soţul meu încerca să mă încurajeze şi mă îndemna să ne îndeplinim 
promisiunile, participând la adunările de la Orange, Greenbush şi 
Ithaca. În cele din urmă, m-am hotărât să încep şi, dacă nu va fi 
mai rău, să continuu călătoria. Am călătorit cincisprezece kilometri, 
stând în genunchi în trăsură, pe o pernă, şi sprijinindu-mi capul pe o 
altă pernă, în poala soţului meu. El a condus trăsura, susținându-mă 
şi pe mine. A doua zi dimineaţa am fost ceva mai bine şi am hotărât 
să mergem mai departe. Dumnezeu ne-a ajutat să vorbim cu putere 
oamenilor din Orange şi o mare lucrare a fost făcută pentru cei ce 
căzuseră de la credinţă şi pentru cei păcătoşi. La Greenbush m-am 
simţit liberă şi în putere. 

La Ithaca, Domnul ne-a ajutat să vorbim unei mari adunări, pe 
care n-o cunoscusem înainte. 

În absenţa noastră, fraţii King, Fargo şi Maynaed s-au îndurat 
de noi şi echipa noastră şi s-au gândit să avem o trăsură mai uşoară, 
mai confortabilă, aşa că, la întoarcere, l-au luat pe soţul meu la Ionia 
şi au cumpărat-o pe cea pe care o avem acum. Este exact ceea ce 
aveam nevoie şi ne-a scutit de multă oboseală, călătorind pe căldura 
fierbinte a verii. 

În acest timp am primit cereri serioase să participăm la adunări, 
convocate în vest. Când am citit aceste apeluri mişcătoare, am plâns. 
Soţul meu îmi spunea: „Ellen, nu putem participa la aceste adunări. 
În cel mai bun caz, cu greu mi-aş putea purta mie de grijă, însă ce 
aş putea face dacă tu vei leşina? Însă, Ellen, trebuie să mergem“, şi 
în timp ce vorbea astfel, emoţiile sale, însoţite de lacrimi, îi înecau 
glasul. Iar eu, chibzuind la starea noastră slăbită şi la situaţia cauzei 
din vest şi simțind că fraţii noştri aveau nevoie de eforturile noastre, 
spuneam: „James, nu putem participa la aceste adunări din Vest, 
însă trebuie să mergem“. În acest punct, câţiva dintre fraţii noştri 
credincioşi, văzând starea în care ne aflam, s-au oferit să meargă 
împreună cu noi. Acest lucru ne-a ajutat să ne decidem. În noua 
noastră trăsură, am plecat din Greenville pe 29 august, pentru a 
participa la o adunare generală la Wright. Patru echipe ne-au urmat. 

Călătoria a fost confortabilă şi am avut o companie plăcută cu acei 
fraţi care simțeau împreună cu noi. Adunarea a constituit o victorie. 
La 7 şi 8 septembrie, ne-am bucurat de o întâlnire prețioasă la 
Monterey cu fraţii din ţinutul Allegan. Aici l-am întâlnit pe fratele 
Loughborough, care începuse să simtă relele petrecute la Battle 
Creek şi i-a părut rău de partea pe care o avusese cu privire la acele 
evenimente, care aduseseră prejudicii asupra cauzei şi poveri crunte 
asupra noastră. La cererea noastră, ne-a însoțit la Battle Creek. Însă, 
înainte de a pleca din Monterey, el ne-a relatat următorul vis: 

„Când au venit la Monterey, în septembrie, fratele şi sora White 
mi-au cerut să-i însoțesc la Battle Creek. Am ezitat cu privire la 
plecare, gândindu-mă că poate este încă de datoria mea să lucrez la 
Monterey, spunând, cum m-am şi exprimat în faţa lor, că nu există 
decât o mică opoziţie faţă de ei la Battle Creek. După ce m-am rugat 
pentru acest lucru timp de mai multe zile, într-o seară L-am solicitat 
cu nerăbdare pe Domnul să-mi dea lumină în această privinţă. 

Am visat că eu şi alţi membri ai bisericii din Battle Creek ne 
aflam într-un tren cu vagoane. Vagoanele erau joase, de abia puteam 
sta în picioare în ele. Erau prost aerisite, având un miros de parcă 
nu ar fi fost aerisite timp de luni de zile. Drumul pe care mergeam 
era foarte rău, iar vagoanele se clătinau cu furie, făcând uneori ca 
bagajele noastre să cadă şi uneori smuncindu-i pe pasageri. Trebuia 
să ne tot oprim să vedem de pasageri şi de bagaje sau să reparăm 
drumul. Trebuia să muncim ca să avansăm puţin. Eram într-adevăr 
un grup de călători cărora să le plângi de milă. 

Deodată am ajuns la o platformă rotativă, suficient de mare 
pentru a prelua întregul tren. Fratele şi sora White stăteau acolo şi, 
când eu am coborât din tren, ei au spus: «Acest tren merge cu totul 
greşit. Trebuie să fie întors în unghiul opus». Amândoi au pus mâna 
pe manivelele care au pus în mişcare maşinăria, întorcând platforma, 
trăgând vârtos, cu toată puterea lor. Nici-odată n-au muncit oamenii 
mai greu pentru a împinge o drezină ca atunci când ei împingeau 
manivelele platformei rotative. Am stat şi am privit până ce am văzut 
trenul începând să se întoarcă; atunci am început să vorbesc tare 
şi să spun: «Se mişcă»; şi am apucat şi eu să-i ajut. Am dat puţină 
atenţie trenului — atât de concentrați eram să ne îndeplinim lucrarea 
de a întoarce platforma. 

Când am isprăvit, ne-am uitat şi tot trenul era transformat. În loc 
de vagoanele joase, prost aerisite, în care călătorisem, erau vagoane 
mari, spaţioase, înalte, bine aerisite, cu ferestre mari şi curate, mai 
elegante decât orice palat sau hotel pe care l-am văzut vreodată. 
Drumul era bun, neted şi solid. Trenul se umplea de pasageri a că- 
ror înfăţişare era veselă şi fericită, însă, în acelaşi timp, exprimau 
siguranţă şi solemnitate. Toţi păreau să-şi exprime cea mai mare sa- 
tisfacţie pentru schimbarea care se făcuse şi cea mai mare încredere 
în trecerea cu succes a trenului. Fratele şi sora White se aflau la bord 
de această dată, feţele lor strălucind de bucurie sfântă. Când a pornit 
trenul, am fost atât de copleşit de bucurie, încât m-am trezit, având în 
minte impresia că acest vis se referea la biserica de la Battle Creek 
şi lucrurile legate de cauza de acolo. Acum, în minte totul îmi era 
foarte clar cu privire la datoria de a merge la Battle Creek şi a da 
o mână de ajutor lucrării de acolo. Sunt bucuros că am fost aici, să 
văd binecuvântarea lui Dumnezeu însoţind eforturile pline de zel ale 
fratelui şi sorei White pentru a aşeza lucrurile în ordine.“ 

J.N. Loughborough 

Înainte de a pleca din Monterey, fratele Loughborough mi-a 
relatat următoarele despre un alt vis, pe care îl avusese cam în timpul 
când îi murise soţia. Şi acesta a constituit o încurajare pentru mine. 

„Profetul care a avut un vis, să istorisească visul acela“ ( leremia 
23,23), 

„Într-o seară, după ce am cugetat la necazurile fratelui şi sorei 
White, la legătura lor cu întreita solie îngerească şi la greşeala mea 
de a nu sta alături de ei în necazul lor şi după ce am încercat să-mi 
mărturisesc greşelile Domnului şi am implorat binecuvântarea Lui 
asupra fratelui şi sorei White, m-am retras la odihnă. 

În vis, credeam că mă aflu în oraşul meu, la poalele unui deal 
din apropiere. Am vorbit cu toată seriozitatea şi am spus: «O, de- 
aş putea găsi acea fântână atotvindecătoare!» Am văzut un tânăr 
frumos, bine îmbrăcat, venind şi spunând cu o voce plăcută: «Eu 
te voi conduce la fântână». El îmi arăta calea, iar eu încercam să-l 
urmez. Am trecut de coasta dealului, mergând cu multă greutate 
prin trei locuri mlăştinoase prin care curgeau pâraie cu apă tulbure. 
Nu puteai să treci decât ocolindu-le. După ce am făcut acest lucru, 
am ajuns la un teren frumos, solid, la un loc unde era o parte mai 
proeminentă din care ieşea, clocotind,cea mai curată şi scânteietoare 

apă. Acolo era pus un mare ciubăr, foarte asemănător cu cada de la 
Institutul de Sănătate de la Battle Creek. De la izvor până la un capăt 
al ciubărului se afla o ţeavă, iar apa deborda pe la celălalt capăt. 
Soarele strălucea puternic, iar apa scânteia în razele lui. 

Pe măsură ce ne apropiam de izvor, tânărul nu spunea nimic, ci 
privea spre mine şi îmi zâmbea cu o expresie de satisfacţie; apoi a 
întins o mână către izvor ca şi când ar fi spus: «Nu crezi că acesta 
este un izvor atotvindecător?» O mare mulţime de oameni, cu fratele 
şi sora White în fruntea lor, au venit la izvor din partea opusă din care 
veniserăm noi. Toţi păreau mulţumiţi şi voioşi, însă o solemnitate 
sfântă părea a fi pe feţele lor. 

Fratele White părea că se simte mult mai bine şi era vesel şi 
fericit, însă părea obosit pentru că mersese ceva distanţă pe jos. Sora 
White avea o cupă mare în mână, pe care o introducea în apă, apoi 
bea din ea şi o dădea mai departe şi celorlalţi. Fratele White s-a 
adresat grupului şi le-a spus: «Acum aveţi şansa să vedeţi efectele 
acestei ape.» Apoi a băut şi, pe moment, aceasta 1-a dat putere aşa 
cum le-a dat şi celorlalți care au băut din ea, dând înfățișării lor un 
aer de vigoare şi putere. În timp ce vorbea şi lua din apă, fratele 
White şi-a introdus de trei ori mâinile în ciubăr. De fiecare dată când 
le scotea părea mai puternic decât înainte, însă continua să vorbească, 
îndemnându-i pe ceilalți să vină să se îmbăieze în fântână, cum o 
numea el, şi să bea din izvorul ei vindecător. Glasul lui, ca şi al sorei 
White, părea melodios. Am fost bucuros că am găsit izvorul. Sora 
White se îndrepta spre mine cu un pahar de apă ca să beau, însă 
m-am bucurat aşa de mult, încât m-am trezit înainte de a bea din 
apă. 

Domnul îmi va da cu îmbelşugare să beau din acea apă, deoarece 
eu cred că aceasta nu este alta decât cea despre care a vorbit Domnul 
Hristos, care «va ţâşni spre viaţa veşnică». 

John Loughborough 

Monterey, Michigan, 8 sept. 1867. 

La 14 şi 15 septembrie am ţinut adunări eficiente la Battle Creek. 
Aici, soţul meu a atacat cu putere câteva păcate ale celor care aveau 
funcţii înalte în lucrare şi, pentru prima dată după douăzeci de luni, 
el a luat parte şi la întâlnirile de seară şi a predicat seara. S-a început 
o lucrare bună, iar biserica, aşa cum s-a publicat în Review, ne-a 

garantat că stă alături de noi, dacă, după ce aveam să ne întoarcem 
din vest, vom continua să lucrăm împreună cu ei. 

Alături de fratele şi sora Maynard şi fraţii Smith şi Olmstead, am 
luat parte la marile adunări din vest, ale căror victorii importante au 
fost pe deplin redate în Review. În timp ce participam la adunările 
din Wisconsin, eu eram slăbită. Lucrasem peste puterile mele la 
Battle Creek, iar în călătorie aproape că am leşinat în trăsură. Patru 
săptămâni am suferit mult cu plămânii şi de-abia le puteam vorbi 
oamenilor. Sâmbătă seara mi-a fost aplicată o fomentaţie în zona 
gâtului şi a plămânilor; însă de cap se uitase şi greutatea de la 
plămâni s-a dus spre creier. Când m-am trezit dimineaţa, am simţit 
ceva deosebit pe creier. Vocile păreau că vibrează şi totul în faţa mea 
părea că se leagănă. Când am început să merg, mă clătinam şi era 
aproape să cad. Am servit micul dejun, sperând că acesta îmi va fi 
de folos, că voi fi uşurată, însă a fost mai rău. Îmi era tot mai rău ŞI 
nu puteam sta în picioare. 

Soţul meu a venit acasă după adunarea dinainte de prânz, spu- 
nând că a programat ca eu să vorbesc după-amiază. Mi se părea 
imposibil să stau în faţa oamenilor. Când m-a întrebat despre ce su- 
biect aş vrea să vorbesc, n-am putut să-mi adun în minte nici măcar 
o propoziţie. Însă m-am gândit: Dacă Dumnezeu doreşte ca eu să 
vorbesc, El îmi va da, cu siguranţă, putere; voi merge prin credinţă şi, 
dacă nu se va putea, nu se va putea. Am mers clătinându-mă până la 
cort, simţindu-mi creierul ciudat de confuz, însă le-am spus fraţilor 
predicatori de pe platformă că, dacă mă vor susţine cu rugăciunile 
lor, voi vorbi. Am stat în faţa oamenilor prin credinţă şi în apro- 
ximativ cinci minute mi-am simţit capul şi plămânii uşuraţi şi am 
vorbit fără greutate unei mulţimi de o mie cinci sute de ascultători 
atenţi, timp de mai mult de o oră. După ce am încetat să vorbesc, 
am simţit asupra mea bunătatea şi îndurarea lui Dumnezeu şi nu am 
putut să mă abţin să nu mă ridic din nou să vorbesc despre boala 
mea şi despre binecuvântarea prin care Dumnezeu m-a susţinut în 
timp ce am vorbit. De la acea adunare, plămânii mei au fost mult 
uşuraţi şi eram tot mai sănătoasă. 

În vest, ne-au ajuns la urechi veşti mai mult sau mai puţin ca- 
lomniatoare la adresa soţului meu. S-au răspândit în timpul Confe- 
rinţei Generale şi erau duse în toate părțile câmpului. Voi da una ca 
exemplu: Se spunea că soţul meu este atât de înnebunit după bani, 

încât vinde sticle vechi. Lucrurile stau astfel. Când eram pe punctul 
de a ne muta, l-am întrebat pe soţul meu ce să facem cu o mulţime 
de sticle vechi pe care le aveam. El a spus: „Aruncă-le“. Chiar în 
acel moment, a intrat pe uşă micuțul Willie, care s-a oferit să le spele 
şi să le vândă. Eu i-am spus să facă aşa şi ce va lua pe ele va fi al 
lui. Când s-a dus la poştă, soţul meu l-a luat în trăsură pe Willie 
care îşi strânsese sticlele. Nu putea face mai puţin pentru micuțul lui 
fiu credincios. Willie a vândut sticlele şi a luat banii. Pe drum către 
poştă, soţul meu l-a luat în trăsură pe un frate ce avea legătură cu 
biroul pentru publicaţii şi cu care a avut o conversaţie plăcută spre 
oraş şi înapoi; şi, pentru că l-a văzut pe Willie venind la trăsură şi 
punând soţului meu o întrebare referitoare la valoarea sticlelor şi 
apoi l-a văzut pe farmacist vorbind cu soţul meu despre ceea ce îl 
interesa atât de mult pe Willie, acest frate, fără să-i spună un singur 
cuvânt soţului meu în legătură cu această întâmplare, imediat a ra- 
portat că fratele White s-a dus în oraş să vândă sticle vechi şi, deci, 
este nebun. Prima dată când am auzit despre sticle a fost în lowa, cu 
cinci luni mai târziu. 

Aceste lucruri ne-au fost ascunse pentru ca noi să nu putem 
da lămuriri şi au fost transmise ca pe aripile vântului de aşa-zişii 
noştri prieteni. Şi am fost uluiţi să descoperim prin investigaţie 
şi mărturisiri recente aproape din partea tuturor membrilor acestei 
biserici că multe dintre aceste zvonuri mincinoase au fost puse în 
circulaţie de către acei aşa-zişi creştini, care nutriseră sentimente de 
critică, amărăciune şi cruzime împotriva noastră, în special împotriva 
soţului meu, care era slăbit şi lupta pentru viaţă şi eliberare. Cu un 
spirit nelegiuit şi veninos, unii l-au arătat ca fiind bogat şi avid după 
bani. 

La întoarcerea la Battle Creek, soţul meu a cerut ca un comitet 
de fraţi să se întâlnească cu biserica pentru ca să se facă cercetări 
în faţa lor şi să se ia în discuţie zvonurile mincinoase. Frații au 
venit din diferite părţi ale statului, iar soţul meu, fără teamă, le-a 
cerut tuturor să spună tot ce aveau împotriva lui, pentru a le putea 
întâmpina direct, şi să se pună astfel capăt odată acestor calomnii. 
Greşelile pe care le mărturisise înainte la Review le-a mărturisit 
acum în întregime într-o adunare publică şi faţă de anumite persoane 
şi, de asemenea, a explicat multe probleme pe baza cărora circulaseră 

zvonuri, fiind acuzat prosteşte,convingându-i astfel pe toţi de lipsa 
de temeinicie a acelor acuzaţii. 

Iar în ce priveşte valoarea reală a averii noastre, am descoperit, 
spre uimirea lui şi a tuturor celor prezenţi, că aceasta se ridica doar 
la cifra de 1500 dolari, plus caii şi trăsura şi rămăşiţe din ediţii 
ale unor cărţi şi hărţi, a căror vânzare, anul trecut, aşa după cum 
a afirmat secretarul, nu a fost egală cu valoarea banilor pe care îi 
datora Asociaţiei de Publicaţii. Aceste cărţi şi hărţi nu pot fi socotite 
de o prea mare valoare în prezent şi, cu siguranţă, nu pentru noi, în 
starea noastră prezentă. 

Când era sănătos, soţul meu nu avea timp să-şi facă deloc calcule, 
iar cât a fost bolnav, problemele sale erau în mâinile altora. S-a 
ridicat întrebarea: Ce s-a ales de bunurile pe care le-a deţinut el? 
A fost înşelat? S-au făcut greşeli în socotelile lui? Sau cumva, în 
această stare confuză cu privire la afacerile lui, el a dat cutare sau 
cutare obiect în stare bună, fără să-şi cunoască adevărata putere de a 
da şi fără să ştie cât de mult a dat? 

Ca un rezultat bun al investigaţiei, încrederea în cei care s-au 
ocupat de calcule, privind afacerile noastre, a rămas neclintită, iar 
noi nu avem nici un motiv întemeiat să credem că mijloacele noastre 
sunt limitate datorită unor greşeli de calcul. De aceea, privind asupra 
chestiunilor referitoare la afacerile soţului meu timp de zece ani şi 
ținând cont de mâna largă cu care a dăruit bani pentru a ajuta lucrarea 
în ramurile ei, concluzia cea bună şi cea mai generoasă este că averea 
noastră a fost folosită pentru cauza adevărului prezent. Soţul meu 
nu a ţinut evidenţa cheltuielilor şi nu-şi poate aminti ce a dat decât 
folosindu-se de memorie şi de ce a fost consemnat în Review. Faptul 
că deţineam atât de puţin, fiind scos la iveală într-o perioadă când 
se spunea despre soţul meu că este bogat, dar că vrea tot mai mulţi 
bani, a fost un motiv de bucurie pentru noi, constituind cea mai bună 
dezminţire a acuzațiilor false care au reprezentat o ameninţare la 
adresa influenţei noastre şi a caracterului nostru creştin. 

Putem rămâne şi fără ceea ce avem şi noi tot ne vom bucura 
în Dumnezeu, dacă acestea vor fi folosite pentru înaintarea cauzei 
Sale. Ne-am oferit cu bucurie cei mai buni ani ai noştri, puterea 
noastră, am ajuns până la epuizare pentru această cauză, simţim 
deja neputinţele vârstei în mod prematur, dar, cu toate acestea, tot 
ne bucurăm. Însă, când cei care pretind că ne sunt fraţi ne atacă 

influenţa şi caracterul, vorbind despre noi că suntem bogaţi, lumeşti 
şi avizi după mai mult, atunci ne doare. Să fim lăsaţi să ne bucurăm 
de caracterul şi influenţa pe care le-am câştigat atât de scump în 
ultimii douăzeci de ani, prin sărăcie, o sănătate şubredă şi această 
viaţă trecătoare, şi ne vom bucura să dăruim cu bucurie pentru cauză 
din puţinul care ne-a rămas. 

Cercetarea a fost deplină, amănunţită, şi rezultatul a constat în 
eliberarea de acuzaţiile aduse împotriva noastră, fiind restabilite sim- 
țămintele de unire desăvârşită. Au fost făcute mărturisiri din inimă, 
sfâşietoare, în legătură cu felul în care s-a procedat faţă de noi şi în 
mod vădit binecuvântarea lui Dumnezeu a venit asupra noastră, a 
tuturor. Cei care au căzut de la credinţă s-au îndreptat, păcătoşii au 
fost convertiți şi 44 au fost botezați, dintre care 16 de către soţul meu 
şi 28 de către fraţii Andrews şi Loughborough. Am fost încurajați, 
însă foarte istoviţi. Soţul meu şi cu mine duseserăm povara lucrării, 
care a necesitat mult efort şi ne-a solicitat întreaga fiinţă. Numai 
Dumnezeu ştie cum am putut, în starea noastră atât de slăbită, să 
înfruntăm cercetările făcute cu privire la noi, având aproape sim- 
ţămintele tuturor împotriva noastră; cum am venit să predicăm, să 
rostim îndemnuri şi să participăm la adunări, ţinute seara târziu, şi 
în acelaşi timp să şi pregătim această lucrare, soţul meu lucrând 
împreună cu mine, copiind şi pregătind materialul pentru tipar, apoi 
făcând probe pentru tipar. Totuşi, am trecut prin toate acestea şi 
avem speranţa că Dumnezeu ne va susţine şi în eforturile noastre din 
viitor. 

Noi credem acum că multe dintre visurile anterioare au fost date 
pentru a ilustra încercările noastre, pornind de la relele existente la 
Battle Creek, eforturile de a ne elibera de crudele acuzaţii aduse 
împotriva noastră şi, de asemenea, străduinţele de a îndrepta toate 
aceste lucruri cu ajutorul lui Dumnezeu. Dacă această părere cu 
privire la visuri este corectă, să nu avem noi nădejde că, potrivit cu 
celelalte părţi ale lor, neîmplinite încă, viitorul nostru va fi mai bun 
decât trecutul? 

În încheierea acestei relatări, trebuie să spun că trăim într-un 
timp din cel mai solemn. În ultima viziune care mi-a fost dată, mi 
s-a arătat ceva înfiorător, că doar o mică parte dintre cei care susţin 
acum că sunt de partea adevărului vor fi sfinţiţi prin acesta şi vor fi 
mântuiţi. Mulți se vor ridica mai presus de simplitatea lucrării. Ei se 

vor conforma lumii, se vor lipi de idoli şi vor ajunge morţi din punct 
de vedere spiritual. 

Umilu urmaşi ai lui Isus, care se sacrifică mereu, vor ajunge la 
desăvârşire, lăsându-i în urma lor pe cei indiferenți şi iubitori de 
lume. 

Atenţia mi-a fost îndreptată la Israelul din vechime. Doar doi 
dintre oamenii maturi din vasta oştire care a părăsit Egiptul au intrat 
în ţara Canaanului. Trupurile lor moarte au fost presărate prin pustie 
din cauza nelegiuirilor lor. Israelul modern se află într-un pericol 
mai mare decât cei din vechime, de a-L uita pe Dumnezeu şi a se 
îndrepta spre idolatrie. Chiar dintre cei care susţin că sunt păzitori ai 
Sabatului, mulţi se închină la idoli. Dumnezeu i-a avertizat în mod 
special pe cei din vechime să se ferească de idolatrie, căci, dacă vor 
înceta să-L slujească pe adevăratul Dumnezeu, blestemul Său va fi 
asupra lor; dar, dacă ÎI vor iubi cu toată inima lor, cu tot sufletul lor, 
cu toată puterea lor, El va binecuvânta cu îmbelşugare rodul muncii 
lor şi va îndepărta boala din mijlocul lor. 

În faţa poporului lui Dumnezeu de astăzi stă binecuvântarea sau 
blestemul — binecuvântarea dacă vor ieşi din lume şi se vor despărți 
de ea şi vor umbla pe cărarea ascultării umile, iar blestemul dacă 
se vor uni cu cei idolatri, care calcă în picioare cerinţele înalte ale 
cerului. Păcatele şi nedreptăţile Israelului răzvrătit ne sunt relatate 
şi stau în faţa noastră ca un tablou care să ne avertizeze că, dacă 
vom imita exemplul lor în ce priveşte nelegiuirea şi depărtarea de 
Dumnezeu, cu siguranţă, şi noi vom cădea aşa cum au căzut ei. 
„Aceste lucruri li s-au întâmplat ca să ne slujească drept pilde şi au 
fost scrise pentru învăţătura noastră, peste care au venit sfârşiturile 
veacurilor“ ( 1 Corinteni 10, 11). 

„Considerăm un privilegiu şi o datorie să răspundem la cele 
afirmate anterior de sora White. Am avut favoarea de a cunoaşte 
timp de mulţi ani eforturile depuse de aceşti slujitori ai lui Dumnezeu 
(fratele şi sora White ). 

Am cunoscut câte ceva din sacrificiile făcute de ei în trecut şi am 
fost martori la binecuvântarea lui Dumnezeu, care a însoţit mărturia 
lor clară, pătrunzătoare, credincioasă. Am fost multă vreme convinşi 
că învăţăturile Duhului Sfânt din aceste viziuni sunt indispensabile 
pentru bunăstarea oamenilor care se pregătesc pentru mutarea în 
Împărăţia lui Dumnezeu. Pe nici o altă cale nu ar putea fi mustrate 
păcatele ascunse, iar oamenii josnici, care se furişează pe nesimţite 
în turma lui Dumnezeu, nu ar putea fi altfel demascaţi şi planurile 
lor zădărnicite. O îndelungată experienţă ne-a arătat că un asemenea 
dar are o inestimabilă valoare pentru poporul lui Dumnezeu. Noi 
credem, de asemenea, că Dumnezeu l-a chemat pe fratele White să 
aducă o mărturie clară în mustrarea relelor existente şi că, în această 
lucrare, ar fi trebuit să aibă sprijinul acelora care se tem cu adevărat 
de Dumnezeu. 

Noi am învăţat, de asemenea, printr-o experienţă dureroasă, că, 
atunci când aceste mărturii sunt făcute sau atunci când avertizarea 
dată de ele este privită cu uşurătate, răceală, lepădare de credinţă, 
încăpățânare lumească, întunericul spiritual ia în stăpânire biserica. 
Nu vrem să dăm slavă omului, însă ar trebui să avem temere şi simţ al 
datoriei şi să nu ne exprimăm printr-un limbaj ascuţit şi necontrolat 
părerile cu privire la importanţa acestor mărturii. Înfricoşătoarea 
apostazie a acelora care le-au privit cu uşurătate şi le-au disprețuit 
constituie multe dovezi triste cu privire la primejdia dispreţuirii 
Duhului harului. 

Noi am fost martori ai marii suferinţe prin care au trecut fratele 
şi sora White în perioada gravei şi infricoşatei boli a fratelui White. 
Mâna lui Dumnezeu în refacerea lui este pentru noi cât se poate 
de vădită. Probabil, nici unul dintre cei care au suferit o asemenea 

lovitură nu s-a mai însănătoşit vreodată. Cu toate acestea, şocul unei 
paralizii grave, ce a afectat în mod serios creierul, a fost îndepărtat 
de mâna lui Dumnezeu de la slujitorul Său şi i-a fost dată o nouă 
putere atât la trup, cât şi la minte. 

Considerăm că fapta sorei White, de a-şi lua soţul bolnav în 
călătoria făcută în Nord, în decembrie trecut, a fost dictată de Duhul 
lui Dumnezeu; şi că noi, opunându-ne acestei acţiuni, nu am urmat 
sfatul lui Dumnezeu. Ne-a lipsit înţelepciunea cerească în această 
problemă şi astfel ne-am abătut de la calea cea dreaptă. Recunoaştem 
că am fost lipsiţi în această perioadă de acea adâncă împreună simţire 
creştină, de care era atâta nevoie într-o asemenea suferinţă mare, 
şi că ne-a trebuit prea mult timp să vedem mâna lui Dumnezeu în 
însănătoşirea fratelui White. Eforturile şi suferinţele lui pentru noi 
meritau cea mai caldă simpatie şi suport din partea noastră. Însă noi 
am fost orbiţi de Satana cu privire la propria noastră stare spirituală. 

Iarna trecută am fost prinşi de un spirit de îndoială cu privire 
la bani, care ne-a făcut să credem că fratele White cere bani când 
nu are nevoie de ei. Acum suntem convinşi că, în acel timp, el avea 
într-adevăr nevoie, iar noi am greşit pentru că nu ne-am interesat 
cu privire la cazul lui aşa cum ar fi trebuit. Mărturisim că acest 
simţământ a fost neîntemeiat şi plin de cruzime, cauzat de înţelegerea 
greşită a lucrurilor legate de acest caz. 

Acum acceptăm cu multă durere de inimă mustrarea care ni se 
face în această mărturie şi vrem ca, pentru ceea ce ne-am abătut 
de la ce este bine, pentru lipsa noastră de discernământ spiritual, să 
putem găsi iertare din partea lui Dumnezeu şi a poporului Său. 

Cele câteva zile petrecute lucrând împreună cu fratele şi sora 
White au purtat semnul binecuvântării lui Dumnezeu. Nu doar că au 
avut loc mărturisiri ale greşelilor şi îndepărtării de la credinţă, însă 
acestea au fost însoţite de promisiuni solemne în vederea pocăinţei 
şi întoarcerii la Dumnezeu. Duhul lui Dumnezeu a pus pecetea pe 
această lucrare într-un mod cu privire la care nu putem avea îndoieli. 
Mulţi tineri au fost aduşi la Hristos şi aproape fiecare persoană care a 
avut legătură cu această biserică a primit o parte din binecuvântarea 
cerească. 

Vrem ca fraţi de pretutindeni să înţeleagă că inimile noastre 
simt împreună cu fratele şi sora White şi că noi credem că ei au fost 

chemaţi de Dumnezeu pentru lucrarea plină de răspundere în care 
sunt angajaţi şi că dorim să stăm alături de ei în această lucrare.“ [612] 
Din partea bisericii, J.N. Andrews, 
J.N.Loughborough, Joseph Bates, 
D.T. Bourdeau, A.S. Hutchins, 
John Byington: Comitetul 
Raportul prezentat anterior a fost în mod unanim adoptat la 
întâlnirea bisericii din 21 octombrie, luni seara. 
Uriah Smith, G.W. Amadon: Prezbiteri. 

„Taie şi spânzură““ 


Această expresie este folosită adesea pentru a ilustra faptele şi 
cuvintele persoanelor care îi mustră pe cei greşiţi sau despre care se 
presupune că greşesc. Se potriveşte celor care nu au datoria de a-şi 
condamna fraţii şi, cu toate acestea, ei sunt gata să se angajeze într-o 
asemenea lucrare într-un mod dur şi necruţător. Nu se potriveşte 
să se aplice acelora care au o datorie specială de a mustra relele 
existente în biserică. Aceştia simt asupra lor povara lucrării şi se 
simt obligaţi, din iubire faţă de sufletele preţioase, să procedeze în 
această lucrare cu credincioşie. 

Din când în când, în ultimii douăzeci de ani mi-a fost arătat că 
Domnul l-a calificat pe soţul meu pentru lucrarea de a proceda cu 
credincioşie cu cei care greşesc, că a pus asupra lui această sarcină 
ŞI că, dacă va da greş, va avea parte de neplăcerea lui Dumnezeu. 
Niciodată nu am privit judecata lui ca fiind infailibilă şi nici cuvintele 
lui ca fiind inspirate; însă am crezut întotdeauna că pentru această 
lucrare este mai calificat decât oricare dintre predicatorii noştri, 
datorită îndelungatei sale experienţe şi pentru că am văzut că a fost 
în mod special chemat şi deprins cu lucrarea; şi, de asemenea, pentru 
că, în multe cazuri, când anumite persoane s-au ridicat împotriva 
mustrărilor lui, mi-a fost arătat că avea dreptate în felul în care judeca 
lucrurile şi în maniera în care adresa mustrările. 

În ultimii douăzeci de ani, cei care au fost mustraţi şi cei care au 
simpatizat cu ei şi-au îngăduit un spirit acuzator faţă de soţul meu, 
lucru care l-a epuizat mai mult decât oricare altă povară pe care a 
purtat-o pe nedrept. lar când a fost copleşit de poveri, mulţi dintre 
cei pe care îi mustrase s-au bucurat; şi datorită unor idei greşite 
despre viziunea mea cu privire la cazul lui, avută la 25 decembrie 
1865, s-au simţit mult mângâiaţi la gândul că Domnul l-a mustrat în 
acel timp pentru că „a tăiat şi a spânzurat“. Totul este o greşeală. Eu 
nu am văzut asemenea lucruri. Pentru ca fraţii mei să poată şti ce 
mi-a fost arătat cu privire la cazul soţului meu, redau următoarele, 

pe care le-am scris şi i le-am înmânat a doua zi după ce am avut 
viziunea: 

Mi-a fost arătat în viziune, la 25 decembrie 1865, cazul slujito- 
rului lui Dumnezeu, soţul meu, fratele James White. Mi s-a arătat 
că Dumnezeu a acceptat spiritul de umilinţă şi întristare a inimii 
cu care sufletul lui a venit înaintea Sa şi mărturisirile lui cu privire 
la lipsa lui de consacrare faţă de Dumnezeu şi pocăinţa lui în pri- 
vinţa greşelilor pe care le-a făcut şi care i-au cauzat atâta durere şi 
descurajare sufletească în timpul bolii sale prelungite. 

Mi-a fost arătat că cea mai mare greşeală a lui din trecut a fost 
un spirit neiertător faţă de acei fraţi care au adus prejudiciu influenţei 
lui în cauza lui Dumnezeu şi au adus asupra lui o extremă suferinţă 
sufletească prin felul în care s-au purtat. El nu a fost la fel de milos 
şi îndurător aşa cum a fost Tatăl nostru ceresc faţă de copiii Săi care 
greşesc, păcătuiesc şi se pocăiesc. Când cei care i-au produs cea mai 
mare suferinţă şi-au recunoscut greşelile pe deplin şi din toată inima, 
el a putut să-i ierte, i-a iertat şi i-a privit ca fraţi. Însă, deşi răul a 
fost vindecat în ochii lui Dumnezeu, el uneori, în mintea lui, cerceta 
acea rană şi, gândindu-se la trecut, a făcut ca aceasta să coacă şi să-l 
facă nefericit. Faptul că el a suferit atât de mult în trecut lucruri pe 
care nu ar fi trebuit să le sufere l-au făcut să-şi îngăduie un spirit de 
murmurare împotriva fraţilor săi şi împotriva lui Dumnezeu. Astfel, 
el trăia încă în trecut şi retrăia încercări pe care ar fi trebuit să le 
dea uitării, în loc să-şi amărască viaţa cu amintiri inutile. El nu a 
realizat niciodată mila şi iubirea care trebuie dovedite faţă de cei 
care au fost atât de nefericiţi şi au căzut sub ispita lui Satana. Aceştia 
erau cei care sufereau cu adevărat, cei care pierdeau cu adevărat, şi 
nu el, atâta timp cât era statornic şi avea spiritul lui Hristos. Când 
aceste suflete au început să-şi vadă greşelile, ele au avut de dus o 
luptă grea pentru a se îndrepta spre lumină, prin mărturisiri umile. 
Ei aveau de luptat cu Satana şi aveau de învins spiritul lor plin de 
mândrie, având nevoie de ajutor din partea celor care erau în lumină, 
pentru a-i scoate din starea de orbire şi descurajare, ca să poată avea 
din nou speranţă şi să capete putere pentru a-l zdrobi pe Satana sub 
picioarele lor. 

Am văzut că soţul meu a fost prea exigent faţă de cei care greşi- 
seră şi îl jigniseră. El şi-a îngăduit simţăminte de nemulţumire care 
nu puteau fi de nici un folos faţă de cei greşiţi şi care nu făceau 

altceva decât să-l chinuiască sufleteşte, făcând astfel ca pacea lui 
Dumnezeu să nu poată sălăşlui în inima lui şi care, dacă ar fi avut-o, 
l-ar fi condus să-l aducă mulţumiri în toate lucrurile. Domnul a îngă- 
duit ca mintea lui să ajungă în această stare de descurajare cu privire 
la propriile lui greşeli şi să ajungă aproape în starea de disperare 
pentru iertare, nu pentru că păcatele lui erau atât de mari, ci pentru 
ca el să poată cunoaşte din experienţă cât de dureros şi chinuitor este 
să fii lipsit de iertarea lui Dumnezeu şi pentru ca să poată înţelege 
Scriptura care spune: „Dacă nu iertaţi oamenilor greşelile lor, nici 
Tatăl vostru nu vă va ierta greşelile voastre“ ( Matei 6, 15 ). Am 
văzut că, dacă Dumnezeu ar fi fost tot aşa de exigent cum suntem 
noi şi ar proceda cu noi aşa cum procedăm noi unii cu alţii, noi toţi 
am fi aruncaţi într-o stare de disperare deznădăjduită. 

Mi-a fost arătat că Dumnezeu a îngăduit ca acest necaz să vină 
asupra noastră pentru a ne învăţa multe lucruri, pe care altfel nu 
le-am fi învăţat într-un timp atât de scurt. A fost voia Lui ca să 
mergem la __; căci altfel experienţa noastră nu ar fi fost deplină 
fără aceasta. El a dorit ca noi să vedem şi să înţelegem mai pe 
deplin că este imposibil pentru cei care ascultă de adevăr şi păzesc 
poruncile Lui să-şi trăiască în viaţa lor convingerile cu privire la 
datorie şi, în acelaşi timp, să se asocieze cu conducătorii la __, în 
ce priveşte slujirea lui Dumnezeu, principiile lor nu se pot uni, aşa 
cum nu se poate amesteca uleiul cu apa. Doar aceia care au cele mai 
curate principii şi sunt foarte stăpâni pe ceea ce cred, care gândesc 
şi acţionează potrivit cu ceea ce cred ei înşişi, având temerea de 
Domnul în faţa ochilor lor şi încrezându-se în El, mai pot rămâne în 
siguranţă o perioadă de timp la __. Cei care nu sunt astfel calificaţi, 
nu ar trebui să fie sfătuiți să meargă la acea instituţie pentru că 
minţile lor vor fi tulburate de cuvintele şlefuite ale conducătorilor 
acesteia şi otrăvite de sofistăria lor, care îşi are originea în Satana. 

Influenţa şi învăţăturile lor cu privire la slujirea lui Dumnezeu 
şi viaţa religioasă sunt în opoziţie directă cu învăţăturile Mântuito- 
rului nostru şi ale ucenicilor Săi. Prin cuvânt şi faptă, coborau tot 
mai mult standardul privind evlavia şi spun că ei nu trebuie să se 
întristeze pentru păcatele lor sau să se despartă de lume pentru a fi 
ucenici ai lui Hristos, ci susţin că se pot amesteca cu lumea, luând 
parte la plăcerile ei. Aceşti conducători nu îşi încurajează adepţii 
să imite viaţa lui Hristos în rugăciune, cumpătare şi dependenţă de 

Dumnezeu. Persoanele conştiente şi care au o fermă încredere în 
Dumnezeu nu pot avea beneficii nici pe jumătate la __ ca aceia care 
pot avea încredere în principiile religioase ale conducătorilor acelei 
instituţii. Cei menţionaţi înainte trebuie să stea bine pe picioarele 
lor împotriva multora din învăţăturile acestora, în ceea ce priveşte 
principiile religioase, examinând în detaliu fiecare lucru pe care îl 
aud, ca să nu fie înşelaţi de Satana, care astfel ar profita de ei. 

Am văzut că, în ce priveşte boala şi tratamentul acesteia, __- 
este cel mai bun institut de sănătate din Statele Unite. Cu toate 
acestea, conducătorii lui sunt şi ei tot oameni şi judecata lor nu este 
întotdeauna corectă. Medicul şef de acolo vrea să-şi facă pacienţii 
să creadă că judecata lui este perfectă, întocmai ca judecata lui 
Dumnezeu. Totuşi, adesea, el greşeşte. El se înalţă pe sine ca fiind 
Dumnezeu şi nu îşi dă seama că trebuie să se bizuie pe Domnul. Cei 
care nu au încredere în Dumnezeu şi care nu pot vedea frumuseţea 
în viaţa sfântă a creştinului care îşi duce crucea pot avea mai multe 
foloase la __ decât în orice altă instituţie de sănătate din Statele 
Unite. Marele secret al succesului acestui loc constă în stăpânirea 
pe care conducătorii acestuia o au asupra pacienţilor lor. 

Am văzut că eu şi soţul meu nu am putut avea atâta folos în 
acel loc aşa cum au avut alţii cu alte experienţe şi altă credinţă. 
Îngerul a spus: „Dumnezeu nu a rânduit ca mintea slujitorului Său, 
pe care El l-a ales pentru un scop special, să fie luată în stăpânire 
de vreun alt om, pentru că acesta este dreptul Lui exclusiv“. Îngerii 
lui Dumnezeu ne-au purtat de grijă cât am fost la__. Ei se aflau 
împrejurul nostru, susţinându-ne ceas de ceas. Însă a sosit timpul 
când n-am mai avut nici un folos şi nici n-am mai putut fi de folos, 
şi atunci norul de lumină, care rămăsese împreună cu noi acolo, s-a 
dus mai departe şi am putut găsi odihnă doar plecând şi mergând la 
fraţii noştri din Rochester, acolo unde s-a oprit norul de lumină. 

Am văzut că Dumnezeu a dorit ca noi să mergem la ___ din mai 
multe motive. Starea în care ne aflam, rugăciunile stăruitoare pe 
care le înălţam, încrederea noastră vădită în Dumnezeu, optimismul 
nostru, nădejdea şi credinţa pe care ne-a dat-o în suferinţa noastră, 
toate au avut influenţă şi au constituit o mărturie pentru toţi în 
privinţa faptului că creştinul are o sursă de tărie şi fericire faţă de 
care iubitorii de plăceri sunt străini. Dumnezeu ne-a dat un loc în 
inimile tuturor celor cu influenţă de la __, iar în viitor, când pacienţii 

care sunt acolo se vor întoarce în căminele lor, ei vor vedea lucrarea 
noastră, iar când vom fi luați cu asalt, vor exista cel puțin câțiva care 
ne vor lua apărarea. Iarăşi, ducându-ne la __, Domnul a dorit ca noi 
să avem parte de o experiență pe care nu am fi putut-o dobândi la 
Battle Creek, înconjurați de frați şi surori care simpatizează cu noi. 
Trebuie să ne despărțim de ei, ca să nu ne bizuim pe ei în loc să ne 
sprijinim pe Domnul şi să ne încredem doar în El. Fiind despărțiți 
aproape cu totul de poporul lui Dumnezeu, noi am fost lipsiţi de 
orice ajutor pământesc şi am fost călăuziţi astfel, încât să privim 
doar spre Domnul. În acest mod, am dobândit o experienţă pe care 
n-am fi avut-o dacă nu ne-am fi dus la _. 

Când curajul şi nădejdea soţului meu au început să se clatine, 
noi n-am mai fi putut fi de nici un folos nimănui acolo şi n-am mai 
fi beneficiat de aceeaşi experienţă de până atunci. A fost voia lui 
Dumnezeu ca soţul meu, lipsit de putere, să nu mai rămână acolo, 
ci, în această stare de slăbiciune,să meargă între fraţii lui, care să-l 
ajute să treacă prin necaz. Când am fost despărțiți de poporul lui 
Dumnezeu, am avut ocazia să reflectăm, să trecem în revistă cu 
grijă trecutul nostru, văzându-ne greşelile, umilindu-ne înaintea lui 
Dumnezeu şi căutându-l faţa prin mărturisire, umilinţă şi rugăciune 
stăruitoare, arzătoare. Pe când eram prinşi în activitate, purtând 
poverile altora, fiind apăsaţi de multe griji, a fost imposibil să ne 
găsim timp să reflectăm şi să ne revedem cu grijă trecutul şi să 
învăţăm lecţiile pe care Dumnezeu a considerat că este necesar să le 
învăţăm. Mi-a fost arătat atunci că nu s-ar fi adus slavă Numelui lui 
Dumnezeu dacă El ar fi răspuns rugăciunilor poporului Său şi l-ar fi 
însănătoşit pe soţul meu, ca răspuns la rugăciunile lor, în timp ce ne 
aflam la ___. Ar fi fost ca şi când puterea Lui s-ar fi unit cu puterea 
întunericului. Dacă ar fi găsit de cuviinţă să-l reînsănătoşească pe 
soţul meu, medicii de acolo ar fi primit slava care ar fi trebuit să fie 
dată lui Dumnezeu. 

Îngerul a spus: „Dumnezeu va fi Cel care va fi glorificat prin 
însănătoşirea slujitorului Său. Dumnezeu a auzit rugăciunile sluji- 
torilor Săi. Braţele Lui îl înconjoară pe slujitorul Lui în suferinţă. 
Cazul său este în atenţia lui Dumnezeu şi el trebuie, deşi este întris- 
tat, să-şi risipească temerile, neliniştea, îndoielile şi necredinţa şi să 
se încreadă cu calm în marele şi totuşi îndurătorul Dumnezeu, care 
are milă, îl iubeşte şi îi poartă de grijă. 

Va avea confruntări cu vrăjmaşul, însă va fi întotdeauna mângâiat 
de gândul că unul mai puternic decât vrăjmaşul îi poartă de grijă şi 
că nu trebuie să se teamă. Să se bizuie, prin credinţă, pe dovezile pe 
care 1 le-a dat Dumnezeu şi va dobândi biruinţa prin Dumnezeu.“ 

Mi-a fost arătat că Dumnezeu ne oferă o experienţă care avea 
să ne fie de cea mai mare valoare în viitor în legătură cu lucrarea 
sa. Trăim într-un timp solemn, în mijlocul scenelor de încheiere a 
istoriei acestui pământ, şi poporul lui Dumnezeu nu este treaz. El 
trebuie să se trezească şi să facă progrese mai mari în refacerea obi- 
ceiurilor lor de vieţuire în mâncare, îmbrăcăminte, muncă şi odihnă. 
În toate aceste lucruri, ei trebuie să aducă slavă lui Dumnezeu şi să 
fie pregătiţi pentru lupta cu marele nostru vrăjmaş, bucurându-se 
de preţioasele biruinţe pe care Dumnezeu le-a pus deoparte pentru 
cei care exercită cumpătare în toate lucrurile, în timp ce duc lupta 
pentru o cunună nepieritoare. 

Am văzut că Dumnezeu l-a pregătit pe soţul meu pentru solemna 
şi sacra lucrare de reformă, pe care El a rânduit-o pentru poporul 
Său. Este important ca pastorii să dea instrucţiuni cu privire la o 
viaţă cumpătată. Ei trebuie să arate legătura pe care o au mâncarea, 
munca, odihna şi îmbrăcămintea în vederea susţinerii sănătăţii. Toţi 
cei care cred adevărul pentru aceste zile de pe urmă au ceva de făcut 
în această privinţă. Aceasta îi priveşte pe ei şi Dumnezeu le cere să 
se trezească şi să dovedească interes pentru această reformă. El nu 
va fi mulţumit cu ceea ce fac ei, dacă privesc această problemă cu 
indiferenţă. 

Maltratarea stomacului prin îngăduirea poftei constituie sursa 
evidentă a celor mai multe necazuri ale bisericii. Cei care mănâncă 
şi muncesc necumpătat şi irațional vorbesc şi acţionează fără rațiune. 
Un om necumpătat nu poate fi un om răbdător. Nu este nevoie să bei 
băuturi alcoolice ca să fii necumpătat. Păcatul de a mânca necum- 
pătat, de a mânca prea des, prea mult şi hrană nesănătoasă, distruge 
activitatea sănătoasă a organelor digestive, afectează creierul şi per- 
verteşte judecata, împiedicându-ne să gândim şi să acţionăm raţional, 
cu calm şi sănătos. 

Şi aceasta este o sursă pentru multe necazuri în biserică. Astfel, 
pentru ca poporul lui Dumnezeu să fie într-o stare în care El să-i 
accepte, în care să-L poată proslăvi prin trupurile şi spiritul lor, care 
sunt ale Lui, ei trebuie să-şi dea toată silinţa să-şi înfrâneze poftele 

şi să dovedească cumpătare în toate lucrurile. Atunci, ei vor putea 
înţelege adevărul în toată frumuseţea şi claritatea lui, trăindu-l în 
viaţa lor, printr-o vieţuire judicioasă, înţeleaptă şi dreaptă, să nu 
dea vrăjmaşilor credinţei noastre nici o ocazie de a batjocori cauza 
adevărului. Dumnezeu cere tuturor celor care cred adevărul să facă 
eforturi speciale, stăruitoare, pentru a fi în cea mai bună stare de 
sănătate corporală, pentru că avem în faţa noastră o lucrare solemnă 
şi importantă. Pentru această lucrare, avem nevoie de sănătatea tru- 
pului şi a minţii; aceasta este tot atât de esenţială pentru o experienţă 
religioasă sănătoasă, pentru înaintarea în viaţa creştină şi progresul 
pe calea sfințirii, cum este mâna sau piciorul pentru corpul omenesc. 
Dumnezeu cere poporului Său să se curăţească de orice întinăciune 
a cărnii şi a duhului, desăvârşindu-şi sfinţirea în temere de Domnul. 
Toţi cei care sunt nepăsători şi se sustrag de la această lucrare, aştep- 
tând ca Domnul să facă pentru ei ceea ce El cere ca ei să facă pentru 
ei înşişi, vor fi găsiţi necorespunzători când cei umili de pe pământ, 
care au trecut judecata lui Dumnezeu, sunt ascunşi în ziua mâniei 
Domnului. 

Mi-a fost arătat că, dacă poporul lui Dumnezeu nu depune efor- 
turi, ci aşteaptă ca reînviorarea să vină asupra lor pentru a le fi 
îndepărtate şi corectate păcatele; dacă ei depind de aceasta pentru 
a se curăţi de întinăciunea cărnii şi a duhului, şi aceasta va fi cea 
care îl va pregăti să se angajeze în marea strigare a celui de-al treilea 
înger, ei vor fi găsiţi ca fiind necorespunzători. Reînviorarea sau 
puterea lui Dumnezeu vine doar asupra acelora care s-au pregătit 
pentru aceasta, făcând lucrarea pe care Dumnezeu le-a poruncit să 
o facă, şi anume să se curăţească de orice întinăciune a cărnii şi a 
duhului, desăvârşindu-şi sfinţirea în temere de Dumnezeu. 

Mi-a fost arătat că, în anumite privinţe, cazul soţului meu este 
asemănător cu cei care aşteaptă reînviorarea. Dacă el va aştepta 
puterea lui Dumnezeu să vină asupra trupului său, să simtă că a fost 
făcut sănătos înainte de a face eforturi potrivit cu credinţa pe care 
o are, spunând: „Când Domnul mă va vindeca, atunci voi crede şi 
voi face aceasta sau aceea“, s-ar putea să continue să aştepte şi să nu 
vadă nici o schimbare, căci făgăduinţa lui Dumnezeu se împlineşte 
doar faţă de aceia care cred şi lucrează potrivit cu credinţa lor. Am 
văzut că el trebuie să se încreadă în Cuvântul lui Dumnezeu, că 
el trebuie să apeleze la făgăduinţele lui Dumnezeu, şi acestea nu 

vor da greş niciodată, niciodată. El trebuie să umble prin credinţă, 
bizuindu-se pe dovezile pe care le avem că lui Dumnezeu I-a făcut 
plăcere să dea şi să lucreze cât de mult a fost posibil, până într- 
acolo încât s-a făcut om. Îngerul a spus: „Dumnezeu îl va susţine. 
Credinţa lui trebuie făcută desăvârşită prin fapte, căci credinţa fără 
fapte este moartă. Trebuie să fie susţinută prin fapte. O credinţă vie 
se dovedeşte întotdeauna prin fapte“. 

Am văzut că soţul meu avea să fie înclinat să se dea înapoi şi 
să nu facă eforturi pe măsura credinţei lui. Teama şi neliniştea cu 
privire la starea lui l-au făcut să fie timid. El priveşte la ceea ce se 
vede, la simţămintele neplăcute pe care le dă corpul. Îngerul a spus: 
„Sentimentul nu este credinţă. Credinţa înseamnă să-L crezi în mod 
simplu pe Dumnezeu, pe cuvânt“. Am văzut că soţul meu trebuie 
să se împotrivească bolii în Numele şi puterea lui Dumnezeu şi că, 
prin puterea voinţei, trebuie să se ridice mai presus de simţămintele 
sale slabe. El trebuie să-şi revendice libertatea, în Numele şi tăria 
Dumnezeului lui Israel. El trebuie să înceteze cât de mult cu putinţă 
să se gândească la el însuşi şi să vorbească despre el însuşi. Astfel 
va fi optimist şi vesel. 

Am văzut, la 25 decembrie 1865, aşa cum am văzut de multe 
ori înainte, că fratele F. a greşit adesea şi a făcut mult rău printr- 
un procedeu aspru, insensibil, faţă de cei despre care el presupune 
că sunt greşiţi. Am văzut adesea că el are în vedere noi câmpuri 
şi că, atunci când aduce oameni la adevărul prezent, lasă lucrarea 
de formare a acestora pe seama altora, căci felul lui de a trata cu 
oamenii, izvorât dintr-un spirit aspru, din lipsa de răbdare şi judecată, 
l-au descalificat pentru această lucrare. Voi da aici mărturia pe care 
am avut-o pentru fratele F., scrisă în data de 26 decembrie 1865, 
pentru a arăta ceea ce am văzut cu privire la cazul său; pentru că 
această mărturie are în mare parte o aplicaţie generală şi pentru că el 
nu a răspuns în nici un fel, cu excepția faptului că a afirmat către alţii 
că Domnul l-a pedepsit în acest fel pe soţul meu pentru că „a tăiat şi 
a spânzurat“. Un alt scop pentru care aduc mărturia ce urmează este 
ca fraţii noştri să poată înţelege mai pe deplin că lucrarea fratelui 
F. este în câmpuri noi şi că ei nu pot aşeza ispite în calea lui pentru 

a-şi lăsa lucrarea, îndemnându-l să lucreze aici sau dincolo printre 
comunităţi sau să se stabilească aici sau dincolo. 


xX kK kK kK x 


Primejdia încrederii în sine 


Frate F., la data de 25 decembrie 1865, mi-a fost arătat că în 
Maine a fost începută o lucrare bună. Mi-a fost arătat în special 
un câmp de lucru unde a fost strâns un grup, ca rod al eforturilor 
fratelui Andrews şi ale tale, unde v-aţi arătat interesul şi dragostea 
pentru adevăr, ridicând o casă de închinare. Există încă o mare 
lucrare de făcut pentru această grupă. Un număr destul de mare 
de oameni au fost convertiți la teoria adevărului; unii s-au decis în 
urma greutăţii dovezilor; ei văd frumuseţe în desfăşurarea lanţului 
adevărului, toate verigile acestuia unindu-se într-un întreg armonios, 
desăvârşit; ei iubesc principiile adevărului, însă nu realizează încă 
influenţa lui sfinţitoare. Aceste suflete sunt expuse la pericolele 
timpului din urmă. Satana şi-a pregătit înşelăciunile şi capcanele 
pentru cei lipsiţi de experienţă. El lucrează prin agenţii lui, chiar 
prin pastori, care dispreţuiesc adevărul şi calcă în picioare Legea lui 
Dumnezeu, învăţându-i pe cei care îi ascultă să facă la fel. 

Aceştia care au primit adevărul nepopular pot fi în siguranţă nu- 
mai dacă îşi pun încrederea în Dumnezeu şi sunt sfinţiţi prin adevărul 
de partea căruia mărturisesc că sunt. Ei au făcut un pas important şi 
acum au nevoie de o experienţă religioasă care să-i şi facă să devină 
fii şi fiice ai Dumnezeului Celui Prea Înalt şi moştenitori ai bunurilor 
veşnice, cumpăraţi pentru El de către scumpul Său Fiu. Cei care au 
fost uneltele prin care li s-a prezentat adevărul prezent nu trebuie 
să-şi înceteze lucrarea în această perioadă importantă, ci să perse- 
vereze în eforturile lor, până când aceste suflete se ataşează turmei 
lui Hristos. Trebuie să fie învăţaţi în suficientă măsură, astfel ca ei 
să dobândească — înțelegând bine — dovada că adevărul înseamnă 
pentru ei mântuire. 

Am văzut că Dumnezeu ar face o lucrare şi mai mare în Maine, 
dacă toți cei care lucrează pentru cauză în acel loc s-ar consacra Lui 
şi nu s-ar încrede în propria lor putere, ci în Puternicul lui Israel. 
Mi-a fost arătat că fratele Andrews şi cu tine aţi lucrat din greu şi 
nu aţi avut parte de odihna necesară pentru a vă păstra sănătatea. 

Ar trebui să lucraţi cu grijă şi să respectaţi timpul pentru odihnă. 
Făcând astfel, vă veţi păstra tăria fizică şi mintală, iar lucrul vostru va 
fi mult mai eficient. Frate F., tu eşti un bărbat nervos şi acţionezi mai 
mult din impuls. Depresia mintală îţi influenţează foarte mult lucrul. 
Uneori, tu simţi lipsa libertăţii şi gândeşti că aceasta se datorează 
faptului că semenii sunt în întuneric şi păcat sau vina e în altă parte, 
cu greu putând spune unde; iar tu dai vina pe un anume loc şi pe 
o anume persoană, care ar fi susceptibilă că face mult rău. Dacă 
ai păstra tăcere când eşti în această stare agitată, nervoasă, şi te-ai 
odihni, aşteptând calm ca Dumnezeu să intervină, şi te-ai întreba 
dacă nu cumva răul nu se află chiar la tine însuţi, tu ţi-ai cruța 
propriul suflet de a fi rănit şi, de asemenea, şi cauza lui Dumnezeu 
de a fi batjocorită. 

Am văzut că fratele F. a fost în primejdia de a se înălța, întru- 
cât este în stare în cuvântările sale să mişte sentimentele adunării. 
Adesea, din acest motiv el se consideră cel mai eficient predicator. 
Uneori, aici el se amăgeşte singur. Deşi poate că este predicatorul 
cel mai acceptabil, totuşi el poate da greş în a îndeplini cel mai mare 
bine. Predicatorul, care poate atinge sentimentele în cel mai mare 
grad, nu are prin aceasta dovada că el este şi cel mai folositor. 

Când este umil şi se încrede în Dumnezeu, fratele F. poate face 
mult bine. Îngerii vin în ajutorul lui şi el este binecuvântat cu clarvi- 
ziune şi libertate. Însă, după un timp, după o biruinţă deosebită, el 
este prea adesea ridicat în slăvi şi socotit că este cineva, când, de fapt, 
el este doar un instrument în mâna lui Dumnezeu. După asemenea 
perioade, îngerii lui Dumnezeu îl lasă în propria lui putere, şi atunci, 
deşi el a fost cel care a greşit, prea adesea se întâmplă să-i acuze pe 
fraţii săi şi pe oameni pentru întunericul şi slăbiciunea pe care le-a 
simţit. În timp ce se află în această stare nenorocită, el condamnă 
adesea pe unul sau pe altul şi, chiar dacă lucrarea lui nu a fost nici 
pe jumătate făcută, el simte că trebuie să se mute şi să lucreze în altă 
parte. 

Am văzut că fratele F. a fost în primejdia de a fi pornit la luptă 
în propria lui putere, şi în lupta aceasta, puterea nu se va dovedi a 
fi altceva decât slăbiciune. Când şi-a pus încrederea în Dumnezeu, 
adeseori a avut succes în luptele cu împotrivitorii credinţei noastre. 
Însă el s-a îmbătat adesea cu biruinţa pe care Dumnezeu a dat-o 

adevărului împotriva rătăcirii şi şi-a asumat el însuşi slava pentru 
aceste confruntări. Eul a fost înălţat în ochii săi. 

Mi-a fost arătat că, în ultimele două discuţii, el nu a avut un 
spirit potrivit. Înainte de prima, el a fost ridicat în slăvi de linguşelile 
oamenilor care nu iubesc adevărul. În timp ce asculta şi era întrucâtva 
implicat într-o discuţie între doi care nu erau în credinţă, el s-a 
semeţit şi s-a socotit în stare să intre singur în luptă. Şi, fiind atât de 
încrezător în sine, el a fost, chiar prin acest lucru, lipsit de putere. 
Dumnezeu a fost întristat de faptul că fratele F. a desconsiderat 
sfatul fratelui Andrews. Spiritul lui atotştiutor a făcut din această 
discuţie un eşec aproape total. Dacă nu există câştig decisiv în aceste 
confruntări, atunci există întotdeauna o pierdere. Ei nu trebuie să 
se avânte necugetat, ci fiecare mişcare trebuie făcută cu precauţie, 
cu cea mai mare înţelepciune, căci este în joc mai mult decât este 
într-o bătălie a naţiunii. Satana şi oştirile lui sunt toți în mişcare în 
aceste lupte între adevăr şi minciună, iar dacă susţinătorii adevărului 
nu merg la luptă înarmaţi cu puterea lui Dumnezeu, atunci Satana 
va reuşi să-i învingă de fiecare dată. 

În cea de-a doua confruntare, mult, foarte mult a fost în joc. Însă 
şi de data aceasta fratele F. a dat greş. El nu s-a angajat în această 
confruntare simţindu-şi slăbiciunea şi cu umilinţă şi simplitate să 
se bizuie pe puterea lui Dumnezeu. Iarăşi s-a simțit puternic prin el 
însuşi. Succesele lui din trecut l-au făcut să se înalțe. El socotea că 
victoriile pe care le-a obţinut se datorau, în mare măsură, iscusinţei 
lui de a folosi argumente puternice găsite în Cuvântul lui Dumnezeu. 

Mi-a fost arătat că susţinătorii adevărului nu ar trebui să caute 
discuţii contradictorii. Dar, ori de câte ori este necesar — pentru 
înaintarea cauzei adevărului şi pentru slava lui Dumnezeu — să 
existe o întâlnire cu un împotrivitor, la acea confruntare trebuie mers 
cu foarte multă grijă şi umilinţă. Cei care se duc acolo trebuie, cu 
o profundă cercetare a inimii, mărturisire a păcatelor şi rugăciune 
stăruitoare, uneori chiar cu post, să-L implore pe Dumnezeu să-i 
ajute în mod special şi să dea preţiosului Său adevăr mântuitor o 
biruinţă glorioasă, pentru ca păcatul să poată apărea în adevărata 
lui urâţenie, iar susţinătorii lui să fie cu totul încurcaţi. Cei care 
luptă pentru adevăr contra împotrivitorilor acestuia ar trebui să-şi 
dea seama că nu se întâlnesc doar cu oameni, ci că luptă cu Satana şi 
cu îngerii lui, care sunt hotărâți ca păcatul şi întunericul să rămână în 

câmp, iar adevărul să fie acoperit de rătăcire. Deoarece rătăcirea se 
potriveşte mai bine cu inima firească, se socoteşte adesea că aceasta 
este clară. Oamenii comozi iubesc neadevărul şi întunericul şi nu 
doresc să fie reformaţi de adevăr. Lor nu le place să vină la lumină, 
pentru ca faptele lor să nu fie mustrate. 

Dacă cei care stau de partea adevărului se încred în puterea 
argumentului, bizuindu-se doar în mică măsură pe Dumnezeu, şi 
în această stare se întâlnesc cu împotrivitorii lor, nu se va câştiga 
nimic de partea adevărului, ci va fi o pierdere hotărâtă. Dacă nu se 
obţine o victorie evidentă de partea adevărului, lucrurile vor fi într-o 
stare mai rea decât înainte de confruntare. Cei care poate că înainte 
au avut anumite convingeri cu privire la adevăr se lasă pe tânjală 
şi se decid de partea rătăcirii, pentru că în starea lor tulburată ei nu 
pot percepe faptul că adevărul a avut superioritate. Aceste ultime 
două confruntări au făcut doar puţin pentru înaintarea cauzei lui 
Dumnezeu şi ar fi fost mai bine dacă nu ar fi avut loc. Fratele F. 
nu s-a angajat în aceasta cu un spirit de umilinţă şi o bizuire totală 
pe Dumnezeu. Acest fapt i-a fost insuflat de vrăjmaşul şi a avut un 
spirit de încredere în sine, nedevenind un slujitor umil al lui Hristos. 
El a avut asupra lui propria lui armură, şi nu armura lui Dumnezeu. 

Frate F., Dumnezeu ţi-a oferit un lucrător cu o profundă expe- 
rienţă, cel mai capabil din câmp. El este unul care cunoaşte din 
experienţă proprie vicleniile lui Satana şi unul care a trecut prin cel 
mai mare chin sufletesc. Providența atot înţeleaptă a lui Dumnezeu 
a îngăduit ca el să simtă fierbinţeala cuptorului curăţitor şi a învăţat, 
prin aceasta, că orice adăpost în care s-ar refugia în afară de Dumne- 
zeu nu este decât un eşec şi că orice reazem pe care s-ar sprijini nu 
s-ar dovedi decât o trestie ruptă. Trebuia să-ţi dai seama că fratele 
Andrews avea tot atât interes pentru acea întâlnire ca şi tine şi ar fi 
trebuit să-i asculţi sfatul într-un spirit de umilinţă şi să tragi foloase 
de pe urma îndemnurilor lui. Însă Satana avea drept scop aici să 
înfrângă planul lui Dumnezeu şi el s-a grăbit să pună stăpânire pe 
mintea ta şi astfel să zădărnicească lucrarea lui Dumnezeu. Te-ai 
pripit la luptă în propria ta putere şi îngerii te-au lăsat să o duci 
singur. Însă Dumnezeu, din îndurare pentru cauza Lui, nu a îngăduit 
ca vrăjmaşii adevărului să obţină o victorie totală, şi ca răspuns 
la rugăciunile stăruitoare, zdrobitoare, ale slujitorului Său, îngerii 
au sărit în ajutor. În loc de un eşec total, a fost o victorie parţială, 

pentru ca vrăjmaşii adevărului să nu triumfe asupra credincioşilor. 
Însă nu s-a câştigat nimic prin acel efort, când ar fi putut să fie un 
triumf glorios al adevărului asupra rătăcirii. Alături de tine stăteau 
doi dintre cei mai capabili apărători ai adevărului; trei bărbaţi cu 
puterea adevărului să stea împotriva unui bărbat care căuta să aco- 
pere adevărul cu rătăcire. Cu ajutorul lui Dumnezeu aţi fi putut fi o 
oştire, dacă ai fi pornit la luptă aşa cum se cuvenea. Încrederea în 
tine însuţi a făcut ca aceasta să fie un eşec aproape total. 

Niciodată nu trebuie să te avânţi într-o discuţie în care este atât 
de mult în joc, bazându-te doar pe iscusinţa ta de a mânui argumente 
puternice. Dacă nu poate fi evitată, du-te la confruntare, însă cu 
deplină încredere în Dumnezeu şi într-un spirit umil, în spiritul lui 
Isus, care ţi-a cerut să înveţi de la EI, care este blând şi smerit cu 
inima. Şi atunci, pentru a aduce slavă lui Dumnezeu şi a dovedi că ai 
caracterul lui Hristos, niciodată să nu-ţi asumi un avantaj nelegitim 
asupra împotrivitorului tău. Lasă la o parte sarcasmul şi jocul cu 
replicile. Nu uita că eşti în luptă atât cu Satana şi îngerii lui, cât 
şi cu omul. Cel care l-a înfrânt pe Satana în ceruri, care l-a învins 
pe vrăjmaşul decăzut şi l-a aruncat din cer şi care a murit pentru 
a-l răscumpăra pe omul decăzut de sub puterea sa, când S-a aflat 
la mormântul lui Moise, luptându-se pentru trupul acestuia, nu a 
îndrăznit să aducă împotriva lui Satana nici o acuzaţie, ci a spus: 
„Domnul să te mustre“. 

În ultimele două discuţii ale tale, ai disprețuit sfatul şi nu l-ai 
ascultat pe slujitorul lui Dumnezeu, care era devotat cu tot sufletul 
lucrării Sale. Dumnezeu, în providenţa Sa, ţi-a oferit un sfătuitor ale 
cărui talente şi influenţă l-au făcut vrednic de respectul şi încrederea 
ta şi în nici un fel demnitatea nu ţi-ar fi fost afectată dacă te-ai fi 
lăsat călăuzit de judecata lui experimentată. Îngerii lui Dumnezeu 
au consemnat încrederea ta în tine însuţi şi cu durere s-au întors de 
la tine. El nu a putut să-Şi desfăşoare puterea de partea ta, pentru 
că tu atunci ţi-ai fi asumat slava, iar eforturile tale viitoare ar fi fost 
de mică valoare. Am văzut, frate F., că în lucrul tău nu trebuie să te 
bizui pe propria ta judecată, care te-a făcut de atâtea ori să te abaţi de 
pe cale. Tu ar trebui să ţii cont de judecata celor cu experienţă. Nu te 
baza pe propria ta persoană şi nu fi atât de plin de încredere de sine, 
încât să nu ceri sfat şi povaţă de la fraţii tăi lucrători cu experienţă. 

Soția ta nu ţi-a fost de nici un ajutor, ci mai degrabă o piedică. 
Dacă ar fi acceptat şi acordat atenție mărturiilor date ei cu mai 
bine de doi ani în urmă, acum ți-ar fi fost un ajutor puternic în ale 
Evangheliei. Însă ea nu a primit acea mărturie şi nu a ţinut cont 
de ea. Dacă ar fi făcut astfel, calea ei ar fi fost cu totul diferită. 
Ea nu s-a consacrat lui Dumnezeu. Îi place comoditatea, evită să 
poarte poveri şi nu dovedeşte stăpânire de sine. Ea îşi îngăduie 
să fie leneşă, iar exemplul ei nu este vrednic de imitat, ci este o 
ocară pentru cauza lui Dumnezeu. Uneori, ea exercită o puternică 
influenţă asupra ta, în special dacă îi este dor de casă şi dacă este 
nemulțumită. Şi în problemele legate de biserică, are influenţă asupra 
ta. Ea îşi formează propria părere despre cutare frate sau cutare soră 
ŞI îşi exprimă antipatia sau ataşamentul puternic, în timp ce, foarte 
adesea, cei care au fost după inima ei au constituit o sursă de mari 
necazuri pentru biserică. Lipsa ei de consacrare o conduce să se 
ataşeze foarte tare de cei care au mare încredere în ea şi o iubesc, 
în timp ce sufletele preţioase pe care le iubeşte Dumnezeu sunt 
trecute cu vederea cu răceală, pentru că acestea nu rostesc cuvinte 
de apreciere faţă de ea sau fratele F. Şi cu toate acestea, dragostea 
acestor suflete este autentică şi trebuie preţuită mai mult decât a 
acelora care fac asemenea declaraţii cu privire la voi. Părerile soţiei 
au o mare influenţă asupra minţii tale. Adesea tu iei drept bună 
părerea ei, gândeşti aşa cum gândeşte ea şi acţionezi în consecinţă 
în problemele legate de biserică. 

Tu trebuie să exemplifici viaţa lui Hristos, căci o răspundere 
solemnă zace asupra ta. Soţia ta este răspunzătoare înaintea lui 
Dumnezeu pentru ceea ce face. Dacă îţi este o piedică, va da soco- 
teală în faţa lui Dumnezeu pentru acest lucru. Uneori, ea se trezeşte 
şi se umileşte înaintea lui Dumnezeu şi este de un real folos, însă cu- 
rând decade în aceeaşi stare de inactivitate, evitând responsabilităuile 
şi sustrăgându-se atât de la lucrul cu mintea, cât şi de la cel fizic. Ea 
ar fi mult mai sănătoasă dacă ar fi mai activă, dacă s-ar angaja cu mai 
mult optimism şi mai cu inimă în lucrul fizic şi cel intelectual. Ei nu 
îi lipseşte iscusinţa, ci dispoziţia de a lucra; ea nu este stăruitoare 
în a-şi cultiva dorinţa pentru activitate. Dumnezeu nu poate face 
nimic pentru ea, în starea ei prezentă. Ea trebuie să facă ceva pentru 
a se trezi şi a consacra lui Dumnezeu puterile ei fizice şi mintale. 
Dumnezeu cere acest lucru din partea ei şi, în ziua lui Dumnezeu, ea 

se va dovedi a fi un rob netrebnic dacă nu se schimbă cu totul şi dacă 
nu trăieşte lumina pe care o are. Până când această transformare nu 
se petrece, ea nu va putea fi alături de soţul ei în lucrul lui. 

Dumnezeu îl va binecuvânta şi îl va susţine pe fratele F., dacă el 
va acţiona cu umilinţă, bizuindu-se pe judecata fraţilor săi lucrători 
cu experienţă. 


X K kK kK x 


Nu vă înşelaţi 


Este lucrarea lui Satana aceea de a-i înşela pe copiii lui Dum- 
nezeu şi de a-i abate de la calea cea dreaptă. El nu va lăsa nici un 
mijloc neîncercat; îi va ataca în acel punct în care sunt cel mai puţin 
veghetori; iată de ce este important să întărim fiecare punct. Biserica 
din Battle Creek nu a vrut să se întoarcă împotriva noastră, ei sunt 
o biserică bună, care trăieşte; însă este mult în joc la Battle Creek 
şi Satana este în stare să-şi aducă toată artileria împotriva lor, dacă 
astfel ar putea împiedica lucrarea. Noi simţim profund cu această 
biserică, în starea lor umilă din prezent, şi spunem: Fie ca spiritul de 
triumf să nu se ivească în nici o inimă. Dumnezeu va vindeca toate 
greşelile acestor oameni scumpi Şi va face din ei o apărare puternică 
de partea adevărului, dacă vor umbla în umilinţă, vor veghea şi îşi 
vor păzi fiecare punct împotriva atacurilor lui Satana. Aceşti oameni 
sunt ţinuţi continuu sub focul vrăjmaşului. Nici o altă biserică nu 
i-ar face faţă atât de bine, de aceea priviţi cu îndurare la fraţii voştri 
din Battle Creek şi rugaţi-vă ca Dumnezeu să-i ajute să păzească 
fortăreaţa. 

Când soţul meu a fost inactiv, iar eu am fost reţinută acasă dato- 
rită lui, Satana a fost mulţumit şi nimeni nu a mai fost îndemnat de 
el să ne producă asemenea necazuri cum au fost cele menţionate în 
paginile anterioare. Însă, când am pornit din nou, la 19 decembrie 
1866, el a văzut că există perspectiva ca noi să facem ceva pentru 
cauza lui Hristos şi să-i prejudiciem cauza şi că este momentul să 
înşele turma lui Dumnezeu. De aceea, el s-a simţit chemat să facă 
ceva spre a ne împiedica. Şi pe nici o altă cale nu putea face mai 
eficient acest lucru decât să-i facă pe vechii noştri prieteni din Battle 
Creek să nu ne mai simpatizeze şi să arunce poveri asupra noastră. 
El a profitat de orice împrejurare favorabilă şi a condus lucrurile ca 
şi când ar fi acţionat puterea aburului. 

Însă mulţumim lui Dumnezeu că nu ne-a oprit şi nici nu ne-a 
zdrobit cu totul. Mulţumim lui Dumnezeu pentru că încă trăim şi că 
El S-a întors pentru a binecuvânta cu îndurare poporul Său care a 

greşit, dar care acum s-a pocăit şi îşi recunoaşte greşelile. Fraţilor, 
să-l iubim mai mult şi să ne rugăm mai mult pentru ei, acum, când 
Dumnezeu le arată marea Sa iubire. [630] 

Mărturie 14 

În Mărturia nr. 13am redat pe scurt eforturile şi necazurile noas- 
tre din perioada 19 decembrie 1866 — 21 octombrie 1867. În aceste 
pagini, voi relata experienţa mai puţin dureroasă din ultimele cinci 
luni. 

În această perioadă am scris multe mărturii adresate unor per- 
soane. Şi mai am încă de scris, dacă voi avea timp şi putere, pentru 
multe persoane pe care le-am întâlnit în câmpul nostru de lucru, în 
ultimele cinci luni; însă, care este exact datoria mea în legătură cu 
aceste mărturii personale a constituit mult timp o chestiune care m-a 
neliniştit puţin. Cu câteva excepţii, eu le-am trimis celor cărora le 
erau adresate şi am lăsat ca acele persoane să dispună de ele aşa cum 
doresc. Rezultatele au fost diferite: 

1. Unii au primit cu mulţumire mărturiile şi au răspuns într-un 
spirit bun, trăgând foloase de pe urma lor. Aceştia au vrut ca fraţii 
lor să vadă mărturiile şi şi-au mărturisit liber şi în întregime greşelile 
făcute. 

2. Alţii au recunoscut că mărturiile cu privire la ei sunt adevărate, 
însă, după ce le-au citit, le-au pus deoparte ca să rămână în tăcere, în 
timp ce au făcut puţine schimbări în viaţa lor. Aceste mărturii aveau 
legătură, mai mult sau mai puţin, cu bisericile de care aparţineau 
aceste persoane şi ar fi putut avea foloase de pe urma lor. Însă acest 
lucru s-a pierdut pentru că mărturiile acestea au fost tăinuite. 

3. Iar alţii s-au răzvrătit împotriva mărturiilor. Unii dintre aceştia 
au răspuns cu un spirit de căutare de greşeli. Unii au arătat resenti- 
mente, mânie şi furie şi, drept răsplată pentru truda şi chinul meu 
de a scrie aceste mărturii, s-au întors împotriva noastră pentru a ne 
jigni cât au putut de mult, iar alţii m-au ţinut ore în şir în discuţii 
personale şi au turnat în urechile şi inima mea îndurerată plângerile 
şi murmurările, îndreptăţirile lor de sine, plângându-şi singuri de 
milă, trecând cu vederea propriile lor greşeli şi păcate. Influenţa 
acestor lucruri asupra mea a fost teribilă şi uneori m-a adus până în 
pragul disperării. Comportamentul acestor persoane neconsacrate, 

nemulţumitoare, m-a costat mai multă suferinţă şi mi-a slăbit cura- 
jul şi sănătatea de zece ori mai mult decât efortul de a scrie aceste 
mărturii. 

Eu am îndurat toate acestea şi, în general, fraţii şi surorile mele 
nu au ştiut nimic în legătură cu ele. Ei nici măcar nu au avut idee 
cât efort de acest fel a trebuit să depun şi nici câte poveri şi suferinţe 
nedrepte au fost aruncate asupra mea. Am făcut unele comunicări 
personale în dreptul câtorva dintre mărturiile mele şi, în unele ca- 
zuri, oamenii au fost ofensaţi pentru că eu nu am publicat şi aceste 
comunicări. Câte au fost este greu de ştiut şi ar fi nepotrivit, pentru 
că unele dintre acestea se referă la păcate pe care nu este nevoie şi 
nu trebuie să le facem cunoscut în mod public. 

Însă, în final, am hotărât ca multe dintre aceste mărturii personale 
să fie publicate, deoarece toate conţin, într-o măsură mai mare sau 
mai MICĂ, mustrări şi sfaturi valabile pentru sute şi mii care se 
află în aceeaşi situaţie. Aceştia trebuie să aibă lumina despre care 
Dumnezeu a găsit de cuviinţă că se potriveşte în cazul lor. Este o 
greşeală să-i lipsim de acestea, trimițând o astfel de mărturie unei 
singure persoane sau într-un singur loc, unde aceasta este ținută ca o 
candelă sub baniţă. Convingerile mele cu privire la datoria mea în 
acest punct au fost mult întărite de următorul vis: 

Un crâng cu pomi mereu verzi se afla în faţa mea. Mai mulţi, 
printre care şi eu, lucram printre ei. Mi s-a cerut să cercetez în- 
deaproape pomii, să văd dacă pot înflori. Am observat că unii erau 
aplecaţi şi deformaţi de vânt şi aveau nevoie de ţăruşi pentru spri- 
jin. Am îndepărtat cu grijă murdăria de pe pomii aceia plăpânzi, pe 
moarte, ca să văd de ce sunt în această stare. Am descoperit viermi 
la rădăcinile unora dintre ei. Alţii nu fuseseră udaţi cum trebuie 
şi mureau din cauza secetei. Rădăcinile altora erau împleticite, şi 
aceasta era dăunător pentru ei. Lucrarea mea era să explic lucrăto- 
rilor diferitele motive pentru care acestor pomi nu le mergea bine. 
Aceasta era necesar pentru că şi pomii de pe alte terenuri puteau fi 
afectaţi ca şi aceştia şi cauza pentru care nu înfloreau şi felul cum ar 
trebui să fie cultivați şi trataţi trebuie să fie făcute cunoscut. 

În această mărturie, eu vorbesc deschis despre cazul sorei Han- 
nah More, nu din dorinţa de a întrista biserica din Battle Creek, ci 
dintr-un simţământ al datoriei. Eu iubesc această biserică, în ciuda 
greşelilor ei. Nu cunosc nici o altă comunitate care să meargă atât de 

bine în privinţa faptelor de binefacere şi a datoriei generale. Prezint 
acum înfricoşătoarele fapte legate de acest caz, pentru ca oamenii 
de pretutindeni să se trezească şi să simtă care le este datoria. Nici 
unul din douăzeci care au o atitudine bună ca adventişti nu trăieşte 
principiile sacrificiului de sine din Cuvântul lui Dumnezeu. Însă nu 
trebuie ca duşmanii lor, care sunt lipsiți de cele dintâi principii ale 
învăţăturii lui Hristos, să tragă foloase de pe urma faptului că ei au 
fost dojeniţi. Aceasta este dovada că ei sunt copii ai lui Dumnezeu. 
Cei care nu sunt pedepsiţi, spune apostolul, sunt copii nelegitimi, şi 
nu fii. lar aceşti copii nelegitimi nu trebuie să triumfe asupra fiilor şi 
fiicelor de drept ai Celui Atotputernic. 

În numerele anterioare ale Mărturiilor pentru Biserică, am vorbit 
despre necesitatea ca adventiştii de ziua a şaptea să întemeieze o 
instituţie în folosul celor bolnavi, în special pentru cei suferinzi 
şi bolnavi din mijlocul nostru. Dacă poporul nostru este în stare, 
din punct de vedere financiar, să facă acest lucru şi am îndemnat ca, 
având în vedere importanţa acestei ramuri a marii lucrări de pregătire 
în vederea întâlnirii cu Domnul cu bucurie în inimă, credincioşii 
să pună deoparte din banii lor pentru o asemenea instituţie. De 
asemenea, am scos în evidenţă, aşa după cum mi-a fost arătat, câteva 
dintre primejdiile la care aveau să fie expuşi medicii, administratorii 
şi conducătorii care porneau o asemenea întreprindere; şi am sperat 
ca pericolele care mi-au fost arătate să fie evitate. Prin aceasta, totuşi 
eu m-am bucurat în nădejde o perioadă de timp, ca să sufăr apoi 
dezamăgire şi întristare. 

Am fost mult interesată de reforma sanitară şi am avut speranţe 
mari cu privire la prosperitatea Institutului de Sănătate. Am simţit, 
aşa cum nimeni altcineva nu putea simţi, responsabilitatea de a le 
vorbi fraţilor şi surorilor mele, în Numele Domnului, cu privire la 
această instituţie şi despre datoria lor de a oferi mijloacele necesare. 
Am urmărit cu mult interes şi nelinişte progresul acestei lucrări. 
Când i-am văzut pe cei care administrau şi conduceau că se avântă 
chiar în pericole care mi-au fost arătate şi în legătură cu care i-am 
avertizat atât în public, cât şi în discuţii personale şi prin scrisori, 
am simţit asupra mea o teribilă povară. Ceea ce mi-a fost arătat ca 
fiind un loc în care cei suferinzi dintre noi să poată fi ajutaţi trebuie 
să fie un loc în care sacrificiul, ospitalitatea, credinţa şi evlavia să fie 
principiile călăuzitoare. Însă, atunci când s-au făcut apeluri necalifi- 
cate pentru sume mari de bani, afirmându-se că acţiunile de acolo 
vor avea o mare valoare pentru fiecare cent depus; când fraţii care 
au ocupat anumite poziţii la institut păreau mai mult decât doritori 
să aibă salarii mai mari decât cei care erau mulţumiţi cu ceea ce 
primeau în alte domenii de o importanţă egală în marea cauză a 

adevărului şi a reformei; când am aflat cu durere că, pentru a face 
populară această instituţie pentru cei care nu au credinţa noastră şi 
pentru a ne asigura de ocrotirea lor, spiritul compromisului prindea 
repede teren la Institut, manifestat fiind prin folosirea apelativelor 
domnul, domnişoara, doamna, în loc de fratele şi sora, şi prin dis- 
tracţiile obişnuite în lume, în care toţi puteau fi implicaţi într-un 
fel de zbenguială nevinovată, când am văzut aceste lucruri, mi-am 
spus: Aceasta nu este ceea ce mi-a fost arătat ca fiind o instituţie 
pentru cei bolnavi, care să împărtăşească binecuvântarea vădită a lui 
Dumnezeu. Aceasta este cu totul altceva. 

Cu toate acestea, s-au făcut calcule pentru extinderea clădirilor 
şi se făceau apeluri pentru sume mai mari de bani. Aşa cum era 
atunci condus, nu puteam decât să privesc acest Institut ca fiind 
pe de-a-ntregul un blestem. Deşi câţiva au beneficiat în privinţa 
sănătăţii, influenţa asupra bisericii din Battle Creek şi asupra fraţilor 
şi surorilor care veneau la institut era atât de rea, încât contracara tot 
binele făcut şi influenţa aceasta atingea biserici din acest stat şi din 
alte state şi era teribil de distrugătoare pentru credinţa în Dumnezeu 
şi adevărul prezent. Mulţi dintre cei care veneau la Battle Creek şi 
care erau nişte creştini umili, devotați şi de încredere plecau de acolo 
aproape necredincioşi. Influenţa generală a acestor lucruri a creat 
prejudecăţi împotriva reformei sanitare în mintea multora dintre cei 
mai umili, cei mai devotați şi cei mai buni dintre fraţii noştri şi a 
distrus credinţa în Mărturii şi în adevărul prezent. 

Această stare de lucruri, legată de reforma sanitară şi Institutul 
de Sănătate cu care aveau legătură, şi alte lucruri m-au făcut să mă 
simt datoare să vorbesc aşa cum am făcut-o în Mărturia nr. 13. Ştiam 
bine că aceasta va produce o reacţie mai devreme sau mai târziu şi, 
pentru binele Institutului şi al cauzei în general, cu cât avea să fie 
mai curând, cu atât era mai bine. Dacă lucrurile se îndreptau într-o 
direcţie greşită, în dauna preţioaselor suflete şi a cauzei în general, 
cu cât situaţia se putea îndrepta mai repede şi în direcţia cea bună, 
cu atât avea să fie mai bine. Cu cât s-ar fi înaintat mai repede, cu atât 
ar fi fost mai mare ruina, mai mare reacţia şi mai mare descurajarea 
generală. Lucrarea greşit direcționată trebuia să fie astfel frânată; 
trebuia să vină timpul pentru îndreptarea greşelilor şi pentru a începe 
din nou în direcţia cea bună. 

Lucrarea bună care s-a făcut pentru biserica din Battle Creek 
toamna trecută, reforma deplină şi întoarcerea la Domnul a medici- 
lor, ajutoarelor acestora şi a conducătorilor Institutului de Sănătate, 
acordul general al fraţilor şi surorilor noastre din toate părțile câm- 
pului cu privire la marele obiectiv al Institutului de Sănătate, precum 
şi modul în care acesta să fie condus, la care se adaugă diferitele 
experienţe de mai bine de un an, nu numai în direcția cea rea, dar şi 
în direcţia cea bună, îmi dau mai multă încredere că reforma sanitară 
şi Institutul de Sănătate se vor dovedi un succes aşa cum n-au mai 
fost niciodată înainte. Sper din toată inima să ajung să văd Institutul 
de Sănătate de la Battle Creek să prospere în toate privinţele, la 
fel ca institutul care mi-a fost arătat mie. Însă este nevoie de timp 
pentru a îndrepta şi a depăşi greşelile din trecut. Cu binecuvântarea 
lui Dumnezeu, acest lucru se poate face şi se va face. 

Fraţii care au condus această lucrare au făcut apel la oamenii 
noştri pentru bani, pe motivul că reforma sanitară constituie o parte 
a marii lucrări legate de întreita solie îngerească. Prin aceasta, ei au 
procedat corect. Aceasta este o ramură a marii lucrări a lui Dum- 
nezeu, ce implică sacrificiu, dăruire, spirit caritabil şi binefacere. 
Atunci, de ce trebuie să spună aceşti fraţi: „Sumele depuse în acţiuni 
la Institutul de Sănătate vor avea o mare valoare“, „este o bună in- 
vestiţie““? De ce nu se vorbeşte la fel despre acţiunile de la Asociaţia 
de Publicaţii, şi anume că valorează mult? Dacă acestea constituie 
două ramuri ale aceleiaşi mari lucrări de încheiere a pregătirii pentru 
venirea Fiului omului, de ce nu se spune acelaşi lucru? 

Sau de ce nu se procedează la fel în amândouă cazurile, făcând 
apel la dărnicie şi generozitate? Tocul şi glasul care au apelat la 
prieteni în vederea strângerii fondului pentru publicaţii nu au în- 
demnat la asemenea lucruri. De ce atunci să dăm impresia bogaţilor 
şi lacomilor păzitori ai Sabatului că pot face un mare bine dacă îşi 
investesc banii în Institutul de Sănătate şi, în acelaşi timp, să nu le 
spunem ceea ce este mai important, iar ei să aibă impresia că vor 
primi mult pentru fiecare cent investit doar pentru simplul fapt că 
a fost folosit? S-a făcut apel ca fraţii să doneze pentru Asociaţia 
pentru Publicaţii şi ei au sacrificat cu voioşie, cu nobleţe, pentru 
Domnul şi, ca urmare, binecuvântarea lui Dumnezeu a fost asupra 
acestei ramuri a marii lucrări. Însă există motive de temere pentru că 
El nu are plăcere de felul cum s-au strâns fondurile pentru Institutul 

de Sănătate şi că binecuvântarea Lui nu va fi asupra acelei instituţii 
pe deplin, până când aceste rele nu vor fi îndreptate. În apelul meu 
către fraţi pentru această instituţie, am spus în Mărturia nr. 11: 

„Mi-a fost arătat că nu există lipsă de mijloace în rândul adven- 
tiştilor păzitori ai Sabatului. În prezent, pericolul lor cel mai mare 
constă în dorinţa de a acumula averi. Unii îşi măresc continuu grijile 
şi munca; sunt suprasolicitaţi. Urmarea este că Dumnezeu şi nevoile 
cauzei Sale sunt aproape uitate; ei sunt morţi spiritual. Li se cere să 
facă un sacrificiu pentru Dumnezeu, să aducă o jertfă. Un sacrificiu 
nu creşte, ci descreşte şi se consumă.“ 

Punctul meu de vedere în problema banilor este că trebuie să 
se facă „un sacrificiu pentru Dumnezeu, să se aducă o jertfă“. Nu 
am împărtăşit niciodată vreo altă idee. Însă, dacă scopul principal 
este de a câştiga bine prin deținerea de acţiuni, şi ei vor să câştige o 
anumită sumă pentru fiecare cent depus, atunci unde este sacrificiul, 
jertfa care se micşorează, se consumă? Şi în ce fel se micşorează 
pericolele acelor păzitori ai Sabatului care acumulează mereu averi, 
prin actualul plan de a investi în acţiuni la Institutul de Sănătate? 
Primejdiile acestora sunt în creştere. Şi în aceasta ei găsesc un 
imbold în plus pentru lăcomia lor. Investind în acţiuni la Institut, ca 
în orice altă afacere de vânzare şi cumpărare, ei nu sacrifică. Întrucât 
tentaţia de a câştiga mult la fiecare cent este mare, spiritul de câştig, 
şi nu cel de sacrificiu, este cel care îi conduce să investească atât de 
mult în acţiuni la Institut şi ei nu vor mai avea decât puţin sau nimic 
pentru a da spre a susţine alte şi încă mult mai importante ramuri ale 
lucrării. Dumnezeu cere din partea acestor persoane închise, lacome 
şi lumeşti să facă un sacrificiu pentru omenirea care suferă. El le cere 
să fie de acord ca averile lor pământeşti să se micşoreze în folosul 
celor năpăstuiţi care cred în Isus şi adevărul prezent. Ei trebuie să 
aibă o şansă de a face ceva în vederea deciziilor judecății finale, aşa 
cum este descris în următoarele cuvinte înfocate ale Regelui regilor: 

„Atunci, Împăratul va zice celor de la dreapta Lui: «Veniţi bine- 
cuvântaţii Tatălui Meu de moşteniţi Împărăţia care v-a fost pregătită 
de la întemeierea lumii. 

Căci am fost flămând şi Mi-aţi dat de mâncat; Mi-a fost sete şi 
Mi-aţi dat de băut; am fost străin şi M-aţi primit; am fost gol şi M-aţi 
îmbrăcat; am fost bolnav şi aţi venit să Mă vedeţi; am fost în temniţă 
şi aţi venit pe la Mine.» 

Atunci cei neprihăniţi îi vor răspunde: «Doamne, când Te-am 
văzut noi flămând şi Ţi-am dat să mănânci? Sau fiindu-i sete şi 
Ti-am dat de băut? 

Când Te-am văzut noi străin şi Te-am primit? Sau gol şi Te-am 
îmbrăcat? Când Te-am văzut noi bolnav sau în temniţă şi am venit 
pe la Tine?» 

Drept răspuns, Împăratul le va zice: «Adevărat vă spun că ori de 
câte ori aţi făcut aceste lucruri unuia dintre aceşti foarte neînsemnaţi 
frați ai Mei, Mie Mi le-aţi făcut.» 

Apoi va zice celor de la stânga Lui: «Duceţi-vă de la Mine, 
blestemaţilor, în focul cel veşnic, care a fost pregătit diavolului şi 
îngerilor lui! 

Căci am fost flămând şi nu Mi-aţi dat să mănânc; Mi-a fost sete 
şi nu Mi-aţi dat să beau; am fost străin şi nu M-aţi primit; am fost 
gol şi nu M-ai îmbrăcat; am fost bolnav şi în temniţă şi n-aţi venit 
pe la Mine.» 

Atunci Îi vor răspunde şi ei: «Doamne, când Te-am văzut noi 
flămând, sau fiindu-Ți sete, sau străin, sau gol, sau bolnav, sau în 
temniţă şi nu Ţi-am slujit?» 

Şi EI, drept răspuns, le va zice: «Adevărat, adevărat vă spun, că, 
ori de câte ori n-aţi făcut aceste lucruri unuia dintre aceşti foarte 
neînsemnaţi frați ai Mei, Mie nu Mi le-aţi făcut.» 

Şi aceştia vor merge în pedeapsa veşnică, iar cei neprihăniţi vor 
merge în viaţa veşnică“ ( Matei 25, 34-46). 

Iar în Mărturia nr. 11 am spus: „Există o mare rezervă de mij- 
loace în poporul nostru şi dacă toţi ar fi simţit importanţa lucrării, 
această mare întreprindere ar putea fi adusă la îndeplinire fără gre- 
utate. Toţi ar trebui să-şi dea interesul ca s-o susțină. În special cei 
care au bani să investească în această acţiune. Va fi ridicată o clă- 
dire corespunzătoare pentru primirea bolnavilor, pentru ca aceştia să 
poată, prin folosirea corespunzătoare a mijloacelor şi cu binecuvân- 
tarea lui Dumnezeu, să găsească alinare în suferinţele pe care le au 
şi să înveţe cum să-şi poarte de grijă şi astfel să prevină boala. 

Mulţi dintre cei care susţin că sunt de partea adevărului sunt 
închişi şi lacomi. Ei trebuie să fie avertizaţi în legătură cu starea lor. 
Comoara lor pe acest pământ este atât de mare, încât inimile le sunt 
legate de aceasta. Cea mai mare parte din comoara lor este în această 
lume şi doar o mică parte în cer; de aceea inima lor este legată de 

bunurile pământeşti, în loc să fie legată de moştenirea veşnică. Acum 
există o bună ocazie pentru ei de a-şi folosi mijloacele în folosul 
omenirii care suferă şi, de asemenea, pentru înaintarea adevărului. O 
asemenea acţiune nu trebuie lăsată niciodată să se zbată în sărăcie. 
Aceşti ispravnici cărora Dumnezeu le-a încredinţat mijloace trebuie 
să se ridice acum pentru lucrare şi să-şi folosească banii pentru slava 
Sa. Iar pentru cei care, datorită lăcomiei, îşi vor reţine mijloacele, 
aceasta se va dovedi mai degrabă un blestem decât o binecuvântare.“ 

Prin ceea ce mi-a fost arătat şi ceea ce am afirmat, nu am primit 
nici o altă idee, şi nu am intenţionat să am o altă idee, decât aceea ca 
strângerea de fonduri pentru această ramură a lucrării să fie pusă ca 
o problemă de dărnicie, generozitate, la fel ca şi în cazul susţinerii 
altor ramuri ale marii lucrări. Şi, deşi trecerea de la planul prezent 
la un altul care să fie în întregime aprobat de Dumnezeu poate fi 
întâmpinată cu greutăţi şi poate cere timp şi efort, totuşi eu cred că 
aceasta poate avea loc cu puţine pierderi în dreptul acţiunilor în care 
s-a investit deja, şi acest lucru va avea ca urmare o creştere hotărâtă 
a capitalului donat, spre a fi folosit într-un mod corespunzător pentru 
a alina suferinţele oamenilor. 

Mulţi dintre cei care au investit în acţiuni nu pot să doneze 
sumele depuse. Unele dintre aceste persoane suferă datorită banilor 
pe care i-au investit în aceste acţiuni. Când călătoresc din stat în 
stat, întâlnesc oameni în necazuri care sunt în pragul mormântului, 
care ar trebui să meargă la Institut pentru un timp, însă nu îşi permit 
pentru că au investit în acţiunile de la Institut. Ei nu ar fi trebuit să 
investească nici un dolar acolo. Voi menţiona un caz din Vermont. 
Cu mult timp în urmă, prin 1850, acest frate a devenit păzitor al 
Sabatului şi de la acea dată a contribuit cu generozitate la diferite 
activităţi iniţiate pentru înaintarea cauzei lui Dumnezeu, până când 
bunurile lui s-au micşorat. Când s-a făcut apelul urgent, necalificat, 
pentru Institut, el a luat acţiuni în valoare de o sută de dolari. La 
adunarea de la ___, el a prezentat cazul soţiei sale care este foarte 
slăbită şi care poate fi ajutată, însă, dacă este ajutată, acest lucru 
trebuie făcut cât mai repede. De asemenea, El a spus că, dacă ar 
putea dispune de cei o sută de dolari pe care i-a investit atunci în 
Institut, el şi-ar putea trimite soţia acolo la tratament; însă aceasta 
nu este posibil. Noi am răspuns că el nu ar fi trebuit să investească 
nici un dolar în Institut, că era ceva în neregulă în acea problemă, în 

care noi nu puteam face nimic, şi în acel punct ne-am oprit. Eu nu 
ezit să spun că această soră trebuie tratată, cel puţin timp de câteva 
săptămâni în mod gratuit la Institut. Însă soţul ei nu poate face decât 
un pic mai mult decât a-i plăti costul călătoriei dus-întors de la Battle 
Creek. 

Cei care sunt prieteni ai oamenilor, ai adevărului şi sfințirii ar 
trebui să acţioneze în privinţa Institutului pe baza unui plan care 
să aibă la temelie sacrificiul şi dărnicia. Eu am cinci sute de dolari 
în acţiuni la Institut, pe care vreau să-i donez, şi dacă soţul meu 
izbândeşte cu cartea pe care o are în plan, eu voi mai dona încă 
cinci sute de dolari. Cei care sunt de acord cu acest plan, dacă 
doresc, pot să ni se adreseze la Greenville, districtul Montcalm, 
Michigan, şi să declare ce sume vor să doneze sau să investească în 
acţiuni de felul celor de la Asociaţia de Publicaţii. Când se va realiza 
acest lucru, atunci donațiile să se adune după nevoi; iar sumele, 
mici sau mari, să fie strânse. Banii să fie cheltuiţi în mod judicios. 
Contribuţia din partea pacienţilor să fie cât se poate de rezonabilă. 
Fraţii să doneze pentru a acoperi în parte cheltuielile de la Institut 
pentru săracii bolnavi din mijlocul lor, care merită acest lucru. Cei 
bolnavi să fie călăuziţi, în măsura în care pot face acest lucru, să 
cultive terenurile atât de frumos aşezate pe care le deţine Institutul. 
Ei să nu facă acest lucru având ideea îngustă a plăţii, ci cu ideea 
generoasă că cheltuielile legate de cumpărarea acestora a constituit 
un act de dărnicie pentru binele lor. Fie ca acest lucru manual să 
constituie o parte a tratamentului lor aşa cum sunt băile. Fie ca 
dărnicia, mila, omenia şi sacrificiul pentru binele altora să fie ideea 
care să-i călăuzească pe medici, conducători, asistenţi, pacienţi şi 
pe toţi prietenii lui Isus, de departe sau de aproape, şi nu salariile, 
investiţiile bune, plata sau acţiunile care vor aduce profit. Fie ca 
dragostea lui Hristos, dragostea pentru suflete, împreuna simţire cu 
omenirea care suferă să însoţească tot ceea ce spunem şi facem în 
legătură cu Institutul de Sănătate. 

De ce oare să aştepte medicul creştin, care priveşte, aşteaptă 
şi tânjeşte după venirea Împărăției lui Hristos, în care suferinţa şi 
moartea nu vor mai avea putere asupra sfinţilor, să fie plătit mai mult 
decât editorul creştin sau pastorul creştin? Poate că susţine că munca 
lui este mai obositoare. Aceasta este ceva ce trebuie dovedit. Să 
lucreze cât de mult poate şi să nu calce legile vieţii pe care le predă 

pacienţilor săi. Nu există motive pentru care să muncească peste 
măsură şi să primească mai mulţi bani, mai mult decât pastorul sau 
editorul. Fie ca toți cei care îşi aduc contribuţia la Institut şi primesc 
o plată pentru serviciile lor să acţioneze potrivit cu acelaşi principiu 
al dărniciei. Nimeni dintre cei care lucrează doar pentru bani nu 
trebuie să rămână la Institut. Există mulţi oameni capabili care, din 
iubire pentru Hristos şi cauza Sa şi pentru urmaşii Învăţătorului 
lor care sunt în suferinţă, vor completa locurile din acel Institut cu 
credincioşie şi cu optimism şi cu un spirit de sacrificiu. Cei care nu 
au acest spirit ar trebui să plece şi să facă loc acelora care îl au. 

Atât cât sunt în stare să îmi dau seama, jumătate dintre cei în 
suferinţă din poporul nostru, care ar trebui să petreacă săptămâni 
sau luni la Institut, nu au cu ce plăti cheltuielile legate de călăto- 
rie şi şederea acolo. Oare să-i reţină sărăcia pe aceşti prieteni ai 
Domnului nostru de la binecuvântările pe care El ni le-a oferit cu 
atâta generozitate? Să fie aceştia lăsaţi mai departe să lupte cu dubla 
povară a bolii şi sărăciei? Bogaţii care sunt bolnavi, care îşi permit 
tot confortul în viaţă, care îşi permit să-i tocmească pe alţii să lucreze 
din greu în locul lor, pot, cu grijă şi odihnă, informându-se şi făcând 
tratament acasă, să se bucure de o foarte bună stare de sănătate fără 
să meargă la Institut. Însă ce pot face fraţii noştri săraci pentru a 
redobândi sănătatea? Ei pot face ceva, însă sărăcia îi împinge să 
lucreze mai mult decât sunt în stare în realitate. Ei nu au nici măcar 
cele necesare pentru viaţă; iar în ceea ce priveşte mijloacele din gos- 
podărie, mobilă, vase pentru băi şi instalaţii pentru o bună aerisire, 
ei nu au aşa ceva. Poate că singura cameră pe care o au este ocupată 
cu o sobă pentru gătit şi iarna, ŞI vara; şi se poate ca toate cărțile pe 
care le au în casă, cu excepţia Bibliei, să fie cuprinse între degetul 
mic şi cel mare. Ei nu au bani ca să-şi cumpere cărți pe care să le 
poată citi ca să ştie cum să trăiască. Aceşti scumpi fraţi sunt cei 
care au nevoie de ajutor. Mulţi dintre ei sunt creştini umili. Poate 
că au greşeli, şi unele dintre acestea poate că sunt cauza sărăciei şi 
mizeriei lor. Cu toate acestea, ei au dreptul la o viaţă mai bună, ca şi 
noi ceilalţi, care avem mijloacele necesare pentru a ne îmbunătăţi 
starea de sănătate, atât a noastră, cât şi a altora. Trebuie să-i tratăm 
cu îngăduinţă şi să-i ajutăm cu bucurie. 

Însă ei trebuie să aibă dorinţa de a învăţa. Ei trebuie să nutrească 
un spirit de mulţumire faţă de Dumnezeu şi fraţii lor pentru ajutorul 


Institutul de sănătate 639 


pe care îl primesc. Astfel de persoane, în general, nu au idee cât 
costă tratamentul, masa, salonul, combustibilul etc. la Institutul de 
Sănătate. Ei nu realizează măreţia marii lucrări a adevărului prezent 
şi a reformei şi multele apeluri pentru a face donaţii adresate po- 
porului nostru. Ei poate că nu sunt conştienţi de faptul că numărul 
săracilor din mijlocul nostru este mai mare decât al bogaţilor. Şi, de 
asemenea, poate că ei nu realizează înfricoşătorul fapt că cea mai 
mare parte dintre aceşti bogaţi se agaţă de bogăţia lor şi sunt, în mod 
sigur, pe drumul spre pierzare. 

Aceşti bieţi oameni în necaz trebuie învăţaţi că, atunci când 
murmură împotriva soartei lor şi împotriva celor bogaţi, acuzându-i 
că sunt lacomi, ei comit un mare păcat în ochii cerului. Ei trebuie să 
înţeleagă în primul rând că boala şi sărăcia lor sunt nenorociri care 
au drept cauză, în general, propriile lor păcate, prostia şi greşelile 
lor; iar dacă Domnul pune în inima şi mintea poporului Său dorinţa 
de a-i ajuta, acest lucru ar trebui să le inspire sentimente de umilă 
mulţumire faţă de Dumnezeu şi poporul Său. Ei trebuie să facă tot 
ce le stă în putere pentru a se ajuta singuri. Dacă au rude care pot 
şi vor să le achite cheltuielile la Institut, atunci acestea ar trebui să 
aibă acest privilegiu. 

Şi, având în vedere numărul mare al celor săraci şi necăjiţi care ar 
trebui, mai mult sau mai puţin, să beneficieze de ajutorul Institutului 
şi datorită lipsei de fonduri şi a posibilităţii de întreţinere din prezent, 
şederea aceasta la institut trebuie să fie scurtă. Ei trebuie să se ducă 
acolo cu ideea de a obţine, cât de repede posibil şi cât de mult, o 
cunoaştere practică a ceea ce au de făcut şi a ceea ce nu trebuie să 
facă, pentru a-şi redobândi sănătatea şi a trăi sănătos. Prelegerile 
pe care le ascultă la Institut şi cărțile bune din care să înveţe cum 
să trăiască acasă trebuie să fie principala nădejde pe care să se 
bizuie aceştia. Poate că se vor simţi mai bine după câteva săptămâni 
petrecute la Institut, însă vor realiza mult mai mult acasă, punând 
în practică aceste principii. Ei nu trebuie să se bizuie pe medici să-i 
vindece în câteva săptămâni, ci trebuie să înveţe să trăiască în aşa fel, 
încât să dea naturii şansa de a lucra pentru vinilcare. Aceasta poate 
începe în timpul celor câteva săptămâni de şedere la Institut, însă 
este nevoie de ani întregi pentru a îndeplini lucrarea de îndreptare a 
obiceiurilor din cămin. 

O persoană poate cheltui tot ce are în această lume la Institutul de 
Sănătate şi să se simtă mai bine, dar, dacă, întorcându-se în familia 
sa, îşi reia obiceiurile vechi de vieţuire, în câteva săptămâni sau 
luni va ajunge într-o stare de sănătate mai rea decât oricând înainte. 
Nu a câştigat nimic; a cheltuit ceea ce a avut pentru nimic. Scopul 
reformei sanitare şi al Institutului de Sănătate nu este ca acela al 
unei doze de „„omorâre a durerii“ sau „uşurare de moment“, pentru 
a aduce la tăcere durerile pe care le avem astăzi. Nu, nicidecum! 
Marele obiectiv al acestora este de a-i învăţa pe oameni să trăiască 
în aşa fel, încât să dea naturii şansa de a îndepărta boala şi de a i se 
împotrivi. 

Celor în necazuri din poporul nostru eu le spun: Nu vă des- 
curajaţi! Dumnezeu nu a uitat pe poporul Său şi cauza Sa. Faceţi 
cunoscută starea voastră de sănătate şi în ce măsură puteţi achita 
cheltuielile la Institut, adresându-vă Institutului de Sănătate, Battle 
Creek, Michigan. Dacă sunteţi bolnavi, doborâţi, slăbiţi, nu aşteptaţi 
până când cazul vostru ajunge fără nădejde. Scrieţi imediat. Însă 
trebuie să le spun încă o dată celor săraci: În prezent, doar puţin se 
poate face pentru a vă ajuta, datorită faptului că fondurile strânse 
s-au folosit deja în materiale şi clădiri. Faceţi tot ce puteţi voi pentru 
voi înşivă şi ceilalţi, de asemenea, vă vor ajuta cât este posibil. 

Fragment dintr-o experienţă 


din perioada 21 octombrie — 22 decembrie 1867 

Lucrarea noastră împreună cu biserica din Battle Creek tocmai 
se încheiase şi, neţinând cont de faptul că eram obosiţi, fiind atât 
de învioraţi sufleteşte de rezultatele bune obţinute, l-am însoţit cu 
bucurie pe fratele J.N. Andrews în lunga călătorie până la Maine. Pe 
drum, am ţinut o adunare la Rosevelt, New York. Mărturia nr. 13 şi-a 
făcut lucrarea şi acei fraţi care luaseră parte la nemulţumirea generală 
au început să vadă lucrurile în adevărata lor lumină. Această adunare 
a necesitat mult efort, pentru că au fost date mărturii înţepătoare. 
S-au făcut mărturisiri, însoţite de o întoarcere generală la Domnul 
din partea celor căzuţi de la credinţă şi a celor păcătoşi. 

Ne-am început lucrarea în Maine cu conferinţa de la Norrid- 
gewock, pe data de 1 noiembrie. Adunarea a fost mare. Ca de obicei, 
soţul meu şi cu mine am prezentat o mărturie simplă şi pătrunzătoare 
în favoarea adevărului şi a ordinii şi împotriva diferitelor forme de 
rătăcire, confuzie, fanatism şi dezordine, ca urmare a lipsei rânduie- 
lii şi disciplinei. Această mărturie avea o aplicaţie specială pentru 
starea de lucruri din Maine. Spirite dezordonate, care pretindeau că 
țin Sabatul, s-au răzvrătit şi lucrau pentru a împărtăşi nemulţumirea 
în perioada conferinţei. Satana i-a ajutat şi ei au reuşit într-o anumită 
măsură. Amănuntele sunt prea dureroase şi de însemnătate mică, în 
general, pentru a fi redate aici. 

Poate că este suficient să spunem că, drept urmare a spiritului 
de răzvrătire, de căutare de greşeli, iar în dreptul unora de gelozie 
copilărească, murmurare, plângere, lucrarea noastră în Maine, care ar 
fi putut fi făcută în două săptămâni, a avut nevoie de şapte săptămâni 
de trudă grea, obositoare şi neplăcută. Cinci săptămâni s-au pierdut, 
da, au fost mai mult decât pierdute pentru lucrarea din Maine, iar 
poporul nostru din alte părţi ale Noii Anglii, New York şi Ohio a fost 
lipsit de cinci adunări generale datorită faptului că am fost reţinuţi 
în Maine. Însă, când am plecat din acest stat, am fost mângâiaţi cu 
faptul că toţi şi-au mărturisit spiritul de răzvrătire, iar câţiva au fost 

conduşi să-L caute pe Domnul şi să îmbrăţişeze adevărul. Cele ce 
urmează, cu privire la pastori, ordine şi organizaţie, au o aplicaţie 
specială pentru starea de lucruri din Maine. 

Pastori, ordine şi organizaţie 


Unii pastori au căzut în greşeala de a crede că nu pot vorbi bine 
decât dacă ridică mult tonul vocii şi vorbesc tare şi repede. Unii ca 
aceştia ar trebui să înţeleagă că zgomotul, gălăgia şi vorbirea rapidă 
nu constituie dovada prezenţei puterii lui Dumnezeu. Nu puterea 
vocii este cea care face ca impresia să dureze. Pastorii trebuie să 
fie cercetători ai Bibliei şi trebuie să se aprovizioneze continuu 
cu temeiuri pentru credinţa şi nădejdea noastră şi atunci, fiind pe 
deplin stăpâni pe voce şi simţămintele lor, ei trebuie să prezinte 
acest adevăr în aşa fel, încât oamenii să le poată cântări cu calm şi 
să decidă în privinţa dovezilor aduse. Şi pentru că pastorii vor simţi 
forţa argumentelor pe care le prezintă în forma adevărului solemn 
încercat, ei vor avea zel şi vor fi serioşi, sârguincioşi în ce priveşte 
cunoştinţa lor. Duhul lui Dumnezeu va sfinţi în propriile lor suflete 
adevărurile pe care ei le prezintă altora şi ei înşişi vor fi bine udaţi, 
după cum ei udă pe alţii. 

Am văzut că unii dintre pastorii noştri nu înţeleg cum să-şi me- 
najeze puterile, astfel încât să lucreze fără să se epuizeze. Pastorii nu 
trebuie să se roage atât de tare şi atât de mult, încât să-şi istovească 
puterea. Nu este necesar să obosim gâtul şi plămânii la rugăciune. 
Urechea lui Dumnezeu este întotdeauna deschisă să asculte cererile 
pornite din inimă ale umililor Săi slujitori şi El nu le cere ca, atunci 
când I se adresează, să-şi istovească organele implicate. Ceea ce 
contează înaintea lui Dumnezeu este încrederea deplină în El, bizui- 
rea totală, neclintită, pe făgăduinţele lui Dumnezeu, credinţa simplă 
că El există şi că îi va răsplăti pe toţi aceia care ÎL caută cu stăruinţă. 

Pastorii trebuie să ducă o viaţă ordonată şi să înveţe cum să 
facă mult într-o perioadă scurtă de timp care le este alocată şi, în 
acelaşi timp, să aibă o rezervă de putere ca, în cazul în care se va 
cere un efort în plus, să poată avea suficientă vigoare pentru ocazia 
respectivă, pe care să o poată folosi fără a-şi face rău. Uneori toată 
puterea pe care o au este necesară pentru un anumit efort, şi dacă 
înainte ei şi-au epuizat rezerva de putere şi acum nu pot dispune 

de ea pentru acest efort necesar, tot ce au făcut înainte se pierde. 
Uneori, este nevoie de toată puterea mintală şi fizică pentru a lua o 
poziţie fermă, pentru a desfăşura dovezile în cea mai clară lumină şi 
a le prezenta în faţa oamenilor în modul cel mai pătrunzător şi a face 
cele mai puternice apeluri. Întrucât sufletele sunt pe punctul de a 
părăsi rândurile vrăjmaşului şi a veni de partea Domnului, lupta este 
foarte aprigă şi strânsă. Satana şi îngerii lui nu doresc ca vreunul 
dintre cei ce au slujit sub steagul întunericului să ia poziţie de partea 
Prințului Emanuel, sub steagul Său însângerat. 

Mi-au fost arătate armate aflate în conflict, care au dus o luptă 
crâncenă. Victoria n-a fost câştigată de nici una dintre ele, iar cei 
credincioşi îşi dau seama că puterea şi forţa lor s-a dus şi că nu vor 
fi în stare să-şi aducă la tăcere vrăjmaşii decât dacă pornesc la atac 
împotriva lor şi le capturează instrumentele de război. Atunci, cu 
riscul vieţii lor, îşi vor mobiliza toate puterile şi se vor năpusti asupra 
vrăjmaşului. Este o luptă înfricoşătoare; însă victoria este câştigată, 
bastioanele sunt cucerite. Dacă în acel moment critic armata este 
atât de epuizată încât nu poate porni la ultimul atac şi să doboare 
întăriturile duşmanului, întreaga luptă de zile, săptămâni sau chiar 
luni este pierdută; şi multe vieţi sunt sacrificate fără nici un câştig. 

O lucrare asemănătoare este în faţa noastră. Mulţi sunt convinşi 
că noi avem adevărul şi totuşi ei sunt reţinuţi pe loc, ca şi cum ar fi 
legaţi cu nişte legături de fier; ei nu îndrăznesc să rişte consecinţele 
luării poziţiei de partea adevărului. Mulţi se află în valea hotărârilor, 
perioadă în care sunt necesare apeluri speciale, apropiate, pătrun- 
zătoare, pentru a-i determina să depună armele în lupta lor şi să 
ia poziţie de partea Domnului. Chiar în această perioadă critică, 
Satana aruncă cele mai puternice capcane în jurul acestor suflete. 
Dacă slujitorii lui Dumnezeu sunt toţi epuizați, cheltuindu-şi toată 
rezerva de putere fizică şi mintală, ei gândesc că nu pot face mai 
mult şi adesea părăsesc cu totul câmpul, pentru a începe în altă parte. 
Şi totul, sau aproape totul — timp, mijloace şi efort -, a fost irosit 
pentru nimic. Da, este mai rău decât dacă n-ar fi început niciodată 
lucrarea în acel loc, căci, după ce oamenii au fost mişcaţi de Duhul 
lui Dumnezeu, aduşi la momentul luării deciziei şi lăsaţi apoi să-şi 
piardă interesul şi să decidă împotriva acestor dovezi, ei nu mai pot 
fi readuşi cu uşurinţă la acel moment în care minţile să le fie din 

nou sensibilizate de acest subiect. În multe cazuri, ei au luat decizia 
finală. 

Dacă pastorii şi-ar păstra o forţă de rezervă, iar în momentul 
când totul pare să se mişte din loc cel mai greu, ar face atunci cele 
mai stăruitoare eforturi, cele mai puternice apeluri, cele mai bune 
aplicaţii şi, ca şi soldaţii curajoşi, în momentul critic ar porni la atac 
împotriva vrăjmaşului, ei ar câştiga victoria. Sufletele ar avea tăria 
de a rupe legăturile lui Satana şi de a se hotărî pentru viaţa veşnică. 
Efortul bine direcționat, la momentul potrivit, va face ca munca de 
lungă durată făcută anterior să aibă succes, pe când, dacă s-ar părăsi 
lucrul chiar şi numai pentru câteva zile, cauza ar suferi un eşec total. 
Pastorii trebuie să fie devotați în lucrare, ca şi misionarii, Şi să caute 
ca eforturile lor să fie cât mai folositoare. 

Unii pastori devin foarte zeloşi chiar de la începutul unor adunări, 
îşi iau asupra lor sarcini pe care Dumnezeu nu le-a cerut de la ei, îşi 
istovesc puterile, cântând mult şi rugându-se mult şi cu voce tare, 
şi apoi sunt obosiţi şi trebuie să plece acasă să se odihnească. Ce 
s-a realizat prin acest efort depus? Nimic. Lucrătorii au avut spirit 
şi zel, însă le-a lipsit înţelegerea. Strategia lor nu a fost înţeleaptă. 
Au călătorit cu trăsura simţămintelor, însă nu s-a câştigat o victorie 
împotriva vrăjmaşului. Fortăreaţa nu a fost cucerită. 

Mi-a fost arătat că pastorii lui Hristos trebuie să se disciplineze în 
vederea luptei. Este nevoie de mai multă înţelepciune în strategia pe 
care o folosim în lucrarea lui Dumnezeu decât li se cere generalilor 
angajaţi în luptele dintre popoare. Pastorii aleşi de Dumnezeu sunt 
angajaţi într-o mare lucrare. Ei sunt în război nu numai împotriva 
oamenilor, dar şi împotriva lui Satana şi a îngerilor săi. Aici este 
nevoie de o tactică înţeleaptă. Ei trebuie să cerceteze Biblia şi să se 
dăruiască cu totul lucrării. Când încep lucrul într-un loc, ei trebuie 
să fie în stare să ofere temeiuri pentru credinţa noastră, nu într-un 
mod lăudăros, nu furtunos, ci cu blândeţe şi teamă. Puterea care 
va convinge va fi formată din argumente puternice, prezentate cu 
blândeţe şi temere de Dumnezeu. 

Lucrarea din aceste vremuri pline de primejdii necesită pastori 
capabili în cuvânt şi învăţătură, familiarizați cu Scripturile şi care 
înţeleg temelia credinţei noastre. Am fost îndreptată spre aceste 
pasaje din Scriptură, al căror înţeles nu a fost dobândit de unii pastori: 
„Ci sfinţiţi în inimile voastre pe Hristos ca Domn. Fiţi totdeauna gata 

să răspundeţi oricui vă cere socoteală de nădejdea care este în voi; 
dar cu blândeţe şi teamă“ ( 1 Petru 3, 15). 

„Vorbirea voastră să fie totdeauna cu har, dreasă cu sare, ca să 
ştiţi cum trebuie să răspundeţi fiecăruia“ ( Coloseni 4, 6 ). „Şi robul 
Domnului nu trebuie să se certe; ci să fie blând cu toţi, în stare să 
înveţe pe toţi, plin de îngăduinţă răbdătoare, să îndrepte cu blândeţe 
pe potrivnici, în nădejdea că Dumnezeu le va da pocăinţa, ca să 
ajungă la cunoştinţa adevărului şi venindu-şi în fire, să se desprindă 
din cursa diavolului, de care au fost prinşi ca să-i facă voia“ ( 2 
Timotei 2, 24-26 ). 

Omul lui Dumnezeu, slujitorul lui Hristos, trebuie să fie pe deplin 
înzestrat pentru orice lucrare bună. De pastori lăudăroşi, mândri, nu 
este nevoie pentru această lucrare bună. Însă este necesar şi decorul 
la amvon. Pastorul Evangheliei nu trebuie să fie nepăsător în ce 
priveşte atitudinea lui. Dacă el este reprezentantul lui Hristos, atunci 
comportamentul, atitudinea şi gesturile lui vor fi de o aşa manieră, 
încât nu vor produce dezgust. Pastorii trebuie să aibă rafinament. Ei 
trebuie să evite gesturile şi atitudinile de neîndemânare şi trebuie să 
se încurajeze în a fi umili şi cu demnitate în comportament. Ei trebuie 
să se îmbrace într-o manieră potrivită cu demnitatea funcţiei lor. 
Vorbirea lor trebuie să fie în toate privinţele solemnă şi bine aleasă. 
Mi-a fost arătat că este greşit să se folosească expresii comune, lipsite 
de respect, să se relateze anecdote pentru a amuza sau să se prezinte 
ilustraţii comice pentru a stârni râsul. Sarcasmul şi jocul cu replicile 
unui împotrivitor sunt toate în afara rânduielu lui Dumnezeu. Pastorii 
nu trebuie să aibă simţământul că nu-şi pot îmbunătăţi vocea sau 
manierele; se poate face mult. Vocea poate fi cultivată, astfel încât 
vorbirea, chiar îndelungată, să nu afecteze corzile vocale. 

Pastorii trebuie să iubească ordinea şi să se formeze ei înşişi în a 
fi ordonaţi şi atunci vor putea face rânduială cu succes în biserica 
lui Dumnezeu şi vor putea învăţa pe membrii acesteia să lucreze în 
armonie, ca o companie de soldaţi bine instruiți. Dacă pentru acţiuni 
încununate de succes pe câmpul de luptă este nevoie de disciplină 
şi ordine, aceste lucruri sunt cu atât mai necesare în lupta în care 
suntem implicaţi noi, deoarece obiectivul care se are în vedere este 
mult mai înalt şi de o valoare mai mare în caracter decât cel al 
armatelor duşmane care luptă pe câmpul de bătălie. În conflictul în 
care suntem angajaţi sunt în joc interese veşnice. 

Îngerii lucrează în armonie. Ordinea desăvârşită caracterizează 
toate mişcările lor. Cu cât imităm mai îndeaproape armonia şi or- 
dinea oştirii îngereşti, cu atât mai pline de succes vor fi eforturile 
noastre. Dacă noi nu socotim că este necesară acţiunea armonioasă 
şi suntem dezordonaţi, nedisciplinaţi şi dezorganizaţi în acţiunile 
noastre, îngerii, care sunt perfect organizaţi şi se mişcă în perfectă 
ordine, nu pot lucra pentru noi cu succes. Ei pleacă de la noi în- 
tristaţi, pentru că nu sunt împuterniciţi să binecuvânteze confuzia, 
zăpăceala, dezordinea şi lipsa de organizare. Toţi cei care doresc să 
coopereze cu solii cereşti trebuie să lucreze la unison cu ei. Toţi cei 
care au ungerea de sus vor încuraja, din toată puterea lor, ordinea, 
disciplina şi unitatea în acţiune şi atunci îngerii lui Dumnezeu pot 
coopera cu ei. Însă niciodată, niciodată aceşti mesageri ai cerului 
nu-şi vor pune aprobarea asupra dezordinii, indisciplinei şi lipsei de 
organizare. Toate aceste rele sunt rezultatul străduinţelor lui Satana 
de a ne slăbi forţele, de a ne distruge curajul şi de a ne împiedica să 
avem succes în acţiunile noastre. 

Satana ştie foarte bine că succesul nu poate însoţi decât ordinea 
şi acţiunea armonioasă. El cunoaşte foarte bine că tot ce are legătură 
cu cerul este în ordine desăvârşită, că supunerea şi disciplina perfectă 
marchează mişcările oştrii îngereşti. Planul lui bine studiat este de 
a-i conduce pe cei ce pretind că sunt creştini cât mai departe de 
ordinea cerească; din această cauză, el îi înşeală chiar pe cei din 
poporul lui Dumnezeu şi îi face să creadă că ordinea şi disciplina 
sunt duşmani ai spiritualităţii, că singura siguranţă pentru ei este să 
lase pe fiecare să facă ce doreşte şi, în special, să rămână despărțiți 
de creştinii care sunt uniţi şi care lucrează pentru a întrona disciplina 
şi armonia în acţiune. Toate eforturile făcute în vederea ordinii sunt 
considerate periculoase, o restricţie la adresa libertăţii legitime, iar 
cei care le fac sunt consideraţi ca fiind cei mai de temut papistaşi. 
Aceste suflete înşelate consideră o virtute să se laude cu libertatea 
de a gândi şi acţiona independent. Ei nu cred spusele nimănui. Mi-a 
fost arătat că este lucrarea specială a lui Satana aceea de a-i face 
pe oameni să simtă că este în planul lui Dumnezeu ca ei să fie 
independenţi şi să-şi urmeze propria lor cale, independent de fraţii 
lor. 

Am fost îndreptată înapoi, spre copiii lui Israel. Foarte curând 
după ce au părăsit Egiptul, ei au fost organizaţi şi disciplinaţi în 

modul cel mai perfect. În providenţa Lui, Dumnezeu l-a calificat 
pe Moise pentru a sta în fruntea armatelor lui Israel. El fusese un 
războinic viteaz, conducând armatele egiptenilor,şi în strategia fo- 
losită nu putea fi depăşit de nici un alt om. Domnul nu a lăsat ca 
Sanctuarul Său cel sfânt să fie construit oricum, de oricare seminţie. 
El a specificat ordinea clară care trebuia să fie respectată în pur- 
tarea chivotului sfânt şi a rânduit o anumită familie din seminţia 
leviţilor care să-l poarte. Când, pentru binele poporului şi pentru 
slava lui Dumnezeu, ei trebuia să-şi aşeze corturile într-un anumit 
loc, Domnul Îşi făcea cunoscută voia Sa, făcând ca stâlpul de nor 
să se oprească chiar deasupra tabernacolului, unde rămânea până 
când El dorea ca ei să plece din nou în călătorie. În toate călătoriile, 
li se cerea să respecte o ordine desăvârşită. Fiecare seminţe purta 
un steag, cu însemnul strămoşului lor, şi fiecărei seminţii i se cerea 
să tabere sub propriul steag. Când pornea chivotul, toate armatele 
plecau în călătorie, toate seminţiile mergând în ordine, sub steagu- 
rile lor. Leviţii au fost rânduiţi de Domnul ca fiind seminţia care 
avea să poarte chivotul, iar fiii lui Aaron, urmându-i îndeaproape, 
duceau trâmbiţele. Ei primeau instrucţiuni de la Moise, lucru pe care 
îl semnalau poporului, sunând din trâmbiţe. Ei dădeau prin aceste 
trâmbiţe anumite semnale speciale, pe care poporul le înţelegea, iar 
mişcările lor se făceau în armonie cu acestea. 

La început, cei care sunau din trâmbiţă dădeau un semnal special, 
prin care să atragă atenţia poporului; atunci toţi trebuia să fie atenţi 
şi să asculte semnalele speciale date de trâmbiţe. Nu exista confuzie 
în sunetele trâmbiţelor, de aceea nu exista scuză ca să fie confuzie 
în mişcări. Comandantul fiecărei companii dădea instrucţiuni clare 
cu privire la ceea ce urmau să facă şi nimeni dintre cei ce erau atenţi 
nu erau în necunoştinţă de ceea ce trebuia să facă. Dacă cineva nu 
îndeplinea cerinţele date de Domnul lui Moise şi pe care Moise le 
dădea poporului, era pedepsit cu moartea. Nu se puteau scuza că nu 
au cunoscut aceste cerinţe, căci nu ar fi făcut decât să-şi dovedească 
lor înşişi că nu au vrut să le cunoască şi ar fi primit dreapta pedeapsă 
pentru vinovăția lor. Dacă nu cunoşteau voia lui Dumnezeu cu 
privire la ei, nu era decât vina lor. Ei au avut aceleaşi ocazii ca şi 
ceilalţi din popor de a dobândi cunoştinţa dată şi, din această cauză, 
păcatul lor de a nu şti şi de a nu înţelege era tot atât de mare în ochii 
lui Dumnezeu ca şi când ar fi auzit şi apoi ar fi păcătuit. 

Domnul a rânduit o familie specială din seminţia lui Levi să ducă 
chivotul, iar alţi leviţi au fost special desemnaţi de Dumnezeu să 
poarte cortul întâlnirii şi mobila acestuia şi să aducă la îndeplinire 
lucrarea de a ridica şi desface cortul. Dacă cineva, din curiozitate 
sau nerespectând ordinea, pleca de la locul său şi atingea vreo parte 
a sanctuarului sau mobila acestuia sau chiar dacă se apropia de 
vreun lucrător, era pedepsit cu moartea. Dumnezeu nu a lăsat ca 
sfântul sanctuar să fie dus, ridicat şi demontat în mod dezordonat de 
orice seminţie care ar fi vrut să facă această lucrare; ci au fost alese 
persoane care puteau să-şi dea seama de caracterul sacru al lucrării în 
care s-au angajat. Aceşti bărbaţi rânduiţi de Dumnezeu erau instruiți 
să facă poporul să înţeleagă sfinţenia deosebită a chivotului şi a 
tuturor celor legate de el, ca să nu privească aceste lucruri fără să- 
şi dea seama de sfinţenia lor şi să fie îndepărtați din Israel. Toate 
lucrurile care ţineau de sfântul locaş trebuia privite cu respect. 

Călătoriile copiilor lui Israel sunt descrise cu credincioşie; izbă- 
virea pe care le-a dat-o Domnul, organizarea şi ordinea lor desăvâr- 
şită, păcatul de a murmura împotriva lui Moise şi astfel împotriva 
lui Dumnezeu, nelegiuirile, răzvrăuirile şi pedepsirea lor, trupurile 
lor moarte, risipite în pustie datorită încăpăţânării de a se supune 
rânduielilor înțelepte ale lui Dumnezeu — acest tablou fidel este pus 
în faţa noastră ca o avertizare că, dacă vom urma exemplul lor de 
neascultare, vom cădea la fel ca ei. 

„Totuşi, cei mai mulţi dintre ei n-au fost plăcuţi lui Dumnezeu, 
căci au pierit în pustie. 

Şi aceste lucruri s-au întâmplat ca să ne slujească nouă drept 
pilde, pentru ca să nu poftim după lucruri rele, după cum au poftit ei. 
Să nu fiţi închinători la idoli, ca unii dintre ei, după cum este scris: 
«Poporul a şezut să mănânce şi să bea; şi s-au sculat să joace.» 

Să nu curvim, cum au făcut unii dintre ei, aşa că într-o singură 
zi au căzut douăzeci şi trei de mii. 

Să nu ispitim pe Domnul, cum L-au ispitit unii dintre ei, care au 
pierit prin şerpi. 

Să nu cârtiţi, cum au cârtit unii din ei, care au fost nimiciţi de 
Nimicitorul. 

Aceste lucruri li s-au întâmplat ca să ne slujească drept pilde, şi 
au fost scrise pentru învăţătura noastră peste care au venit sfârşiturile 
veacurilor. Astfel dar, cine crede că stă în picioare să ia seama să 

nu cadă“ ( | Corinteni 10, 5-12 ). S-a schimbat Dumnezeu şi nu 
mai este El un Dumnezeu al ordinii? Nu; El este acelaşi atât în 
dispensaţiunea prezentă, cât şi în cea trecută. Pavel spune: „Căci 
Dumnezeu nu este un Dumnezeu al neorânduielii, ci al păcii, ca în 
toate bisericile sfinţilor“ ( | Corinteni 14, 33 ). El este acelaşi acum, 
ca şi atunci. El are în plan ca noi să învăţăm lecții privind ordinea şi 
organizarea de la ordinea desăvârşită instituită în zilele lui Moise, în 
folosul copiilor lui Israel. 


Eforturi viitoare 


Experienţe din perioada 23 decembrie 1867 — 1 februarie 1868 


Voi reda pe scurt fragmente din anumite întâmplări şi poate că 
nu pot oferi o idee mai bună în legătură cu lucrarea noastră din 
perioada de până la întâlnirea din Vermont, decât dacă voi da copia 
unei scrisori pe care i-am scris-o fiului nostru la Battle Creek, pe 
data de 27 decembrie 1867: 

„Dragul meu fiu, Edson, stau acum la biroul fratelui D.T. Bo- 
urdeau din West Enosburgh, Vermont. După încheierea adunării de 
la Topsham, Maine, am fost extrem de obosită. Când îmi puneam 
lucrurile în cufăr, aproape am leşinat de oboseală. Ultimul lucru 
pe care l-am făcut acolo a fost acela că am chemat familia fratelui 
A. şi am avut o discuţie cu ei. Am vorbit acestei scumpe familii, 
i-am sfătuit, le-am spus cuvinte de mângâiere şi de asemenea de 
îndreptare şi îndemnuri în legătură cu cineva legat de ei. Ce am spus 
a fost primit în totalitate şi a fost urmat de mărturisire, plâns şi o 
mare uşurare pentru fratele şi sora A. Aceasta este o muncă grea 
pentru mine şi mă oboseşte mult. 

După ce ne-am aşezat în vagoane, m-am întins şi m-am odihnit 
cam o oră. În seara aceea aveam o adunare la Westbrook, Maine, 
unde trebuia să ne întâlnim cu fraţii din Portland şi împrejurimi. 

Ne-am instalat la familia cumsecade a fratelui Martin. Nu am 
putut să stau în picioare în după-amiaza aceea; însă, fiind îndemnată 
să particip la întâlnirea din seara aceea, m-am dus în clădirea şcolii, 
simțind că nu am putere să stau în picioare şi să mă adresez oameni- 
lor. Casa era plină de ascultători foarte interesaţi. Fratele Andrews a 
deschis adunarea şi a vorbit un timp scurt; după aceea a urmat tatăl 
tău. Apoi m-am ridicat eu şi nu am rostit decât câteva cuvinte, când 
am simţit că puterile mi-au fost reînnoite; slăbiciunea se pare că 
m-a lăsat şi am vorbit cam o oră în libertate desăvârşită. Am simţit 
o mulţumire cu neputinţă de exprimat pentru acest ajutor pe care 
Dumnezeu mi l-a dat când aveam aşa mare nevoie de el. Miercuri 

seara am vorbit liber aproape două ore despre reforma sanitară şi 
reforma în îmbrăcăminte. Faptul că m-am simţit iarăşi în putere, 
după slăbiciunea dinaintea acestor două întâlniri, a constituit o sursă 
de mare încurajare pentru mine. 

Ne-am bucurat de şederea la familia Martin şi sperăm să-i vedem 
pe scumpii lor copii predându-şi inimile lui Hristos, iar pe părinții 
lor ducând lupta creştină şi purtând cununa nemuririi atunci când va 
fi obţinută biruinţa. 

Joi, ne-am dus iarăşi la Portland şi am servit masa la familia 
fratelui Gowell. Am avut o discuţie deosebită şi sperăm să aibă 
urmări bune pentru ei. Simţim mult cu soţia fratelui Gowell. Inima 
acestei mame a fost sfâşiată văzându-şi copiii în suferinţă şi apoi 
murind, fiind puşi în mormântul tăcut. Este bine de cei care dorm. 
Fie ca mama să caute încă tot adevărul şi să-şi facă o comoară în 
ceruri pentru ca, atunci când va veni Dătătorul vieţii pentru a-i scoate 
pe captivi din marea închisoare a casei morţii, tatăl, mama şi copiii 
să se poată întâlni şi verigile care lipsesc din lanţul familiei să poată 
fi reunite. 

Fratele Gowell ne-a dus la gară cu trăsura lui. Am ajuns exact 
înainte să plece trenul. Am călătorit cinci ore şi l-am întâlnit pe 
fratele A.W. Smith la gară în Manchester, care ne aştepta să ne ducă 
acasă la el, în acel oraş. 

Ne aşteptam ca noaptea să ne odihnim; însă nu a fost aşa, pen- 
tru că acolo ne aşteptau un număr considerabil de oameni, dorind 
să ne primească. Am avut o discuţie foarte plăcută, utilă, sperăm, 
pentru toţi. Ne-am retras cam pe la ora zece. Devreme, dimineaţa 
următoare, am lăsat în urmă casa confortabilă, ospitalieră, a fratelui 
Smith pentru a ne continua călătoria spre Washington. A fost un 
drum încet, obositor. Ne-am dat jos din vagoane la Hillsborough 
şi am găsit o echipă care ne aştepta să ne ducă cele douăsprezece 
mile până la Washington. Fratele Colby a avut sanie şi pături şi am 
călătorit destul de comod până la câteva mile înainte de destinaţie. 
Nu era zăpadă destulă pentru ca sania să meargă bine; s-a stârnit 
vântul şi, pe parcursul ultimelor două mile, ne arunca în faţă şi ochi 
lapoviţa, producându-ne durere şi făcându-ne aproape să îngheţăm. 
Am găsit adăpost, în cele din urmă, în casa primitoare a fratelui C.K. 
Farnsworth. Ei au făcut tot ce au putut ca să ne simţim bine şi totul 

era aranjat în aşa fel, încât să ne putem odihni cât de mult cu putinţă. 
Nu a fost însă decât pentru puţin timp, te asigur. 

În Sabat de dimineaţă a vorbit tatăl tău, iar după o pauză de 
aproape 20 de minute, am vorbit eu, aducând o mărturie de mustrare 
împotriva celor care foloseau tutunul şi de asemenea împotriva fra- 
telui Ball, care întărise mâinile vrăjmaşului, batjocorind viziunile şi 
publicând lucruri amarnice împotriva noastră în publicaţia Crisis ( 
Criza ) din Boston şi în ziarul din lowa „Hope of Israel ( Speranţa lui 
Israel ). Întâlnirea de seară a fost programată la familia Farnsworth. 
Biserica era prezentă şi acolo tatăl tău i-a cerut fratelui Ball să-şi 
prezinte obiecțiile cu privire la viziuni şi să dea ocazie să 1 se răs- 
pundă la ele. Astfel a fost petrecută seara. Fratele Ball a fost foarte 
îndârjit şi împotrivitor; s-a arătat satisfăcut în câteva puncte, însă şi-a 
menţinut poziţia cu hotărâre. Fratele Andrews şi tatăl tău au vorbit 
simplu, explicând lucrurile pe care el nu le înţelesese şi condamnând 
procedeul lui nedrept faţă de adventiștii păzitori ai Sabatului. Cu 
toții am avut simţământul că am făcut tot ce am putut în ziua aceea 
pentru a slăbi forţele vrăjmaşului. Întâlnirea a durat până după ora 
2200. 

În dimineaţa următoare am participat din nou la adunări, în loca- 
şul de închinare. Tatăl tău a vorbit dimineaţa. Însă, chiar înainte de a 
vorbi, vrăjmaşul l-a făcut pe un biet frate, într-o stare de slăbiciune, 
să simtă că are o povară uimitoare pentru biserică. El s-a strecurat, a 
vorbit, a gemut şi a strigat, având ceva teribil asupra lui, ce nimeni 
nu părea a înţelege. Noi încercasem să-i facem pe cei ce susțineau că 
sunt de partea adevărului să-şi vadă starea de întuneric înfricoşător şi 
păcătoşenie înaintea lui Dumnezeu şi să facă mărturisiri umile înain- 
tea Sa, întorcându-se astfel la Domnul în sinceră pocăință, pentru ca 
El să Se poată întoarce la ei şi să-i vindece de păcatele lor. Satana a 
căutat să împiedice această lucrare, împingându-l pe acest biet suflet 
tulburat să-i dezguste pe cei care ar fi acţionat ca urmare a sfaturilor 
date. Eu m-am ridicat şi am adus o mărturie clară pentru acest om. El 
nu mâncase de două zile şi Satana îl amăgise şi îl împinsese dincolo 
de limită. 

Apoi a predicat tatăl tău. Am avut câteva minute pauză, apoi 
eu am vorbit despre reforma sanitară şi reforma în îmbrăcăminte şi 
am adus o mărturie clară pentru cei care stătuseră în calea tinerilor 
şi a necredincioşilor. Dumnezeu m-a ajutat să-i spun lucruri clare 

fratelui Ball şi să-i spun, în Numele Domnului, ce făcuse el de fapt. 
A fost foarte afectat. 

Din nou am avut o adunare seara la fratele Farnsworth acasă. 
Vremea a fost furtunoasă în timpul adunărilor, totuşi fratele Ball nu 
a lipsit de la nici una. S-a reluat acelaşi subiect pe care l-a propus 
el. Dacă Domnul l-a ajutat vreodată pe vreun om să vorbească, 
atunci acela a fost fratele Andrews, care a zăbovit asupra subiectului 
suferinţei pentru Hristos. A fost menţionat cazul lui Moise, care 
a refuzat să fie numit fiul fiicei lui faraon, alegând să sufere mai 
degrabă împreună cu poporul lui Dumnezeu decât să se bucure de 
plăcerile de o clipă ale păcatului, considerând ocara lui Hristos ca o 
bogăţie mai mare decât comorile Egiptului, căci el preţuia răsplata 
promisă. El a arătat că acesta a fost unul din multele cazuri în care 
ocara lui Hristos a fost socotită mai presus de bogăţiile şi onoarea 
lumii, titlurile răsunătoare, coroana sau gloria împărăției. Ochiul 
credinţei a fost fixat asupra viitorului glorios şi spre acea răsplată 
care este atât de valoroasă, încât face ca cele mai bogate lucruri pe 
care le poate oferi pământul să apară ca lipsite de valoare. Copiii 
lui Dumnezeu au suferit batjocuri, bătăi, lanţuri şi închisoare; ei au 
fost ucişi cu pietre, tăiaţi în două cu ferăstrăul, chinuiţi, au pribegit 
îmbrăcaţi cu cojoace şi în piei de capre, lipsiţi de toate, prigoniţi, 
munciţi, însă, susținuți fiind de nădejde şi credinţă, toate acestea le 
socoteau ca necazuri uşoare; viitorul şi viaţa veşnică li se păreau 
de o aşa mare valoare, încât socoteau că suferinţele lor sunt mici în 
comparaţie cu slava viitoare. 

Fratele Andrews a relatat cazul unui creştin credincios care a 
suferit martiriul pentru credinţa lui. Un frate creştin vorbise cu el 
despre puterea nădejdii creştine — dacă aceasta avea să fie suficient 
de mare pentru a-l susţine când carnea avea să-i fie mistuită de foc. 
EI i-a cerut acestui creştin, înainte de a fi martirizat, să-i dea un semn 
dacă credinţa şi nădejdea creştină sunt mai puternice decât focul 
furios, mistuitor. El se aştepta ca şi el să urmeze ca martir, şi acest 
lucru l-ar fi întărit ca să poată înfrunta focul. Cel dintâi a promis că 
îi va da semnalul. A fost adus la rug printre mulţimea batjocoritoare 
de flecari şi curioşi, care veniseră să ia parte la arderea pe rug a 
acestui creştin. Vreascurile au fost aduse, focul a fost aprins, iar 
fratele creştin şi-a fixat ochii asupra martirului care suferea până la 
moarte, simțind că depinde atât de mult de semnul acestuia. Focul a 

început să ardă, şi ardea, şi ardea. Carnea s-a înnegrit, însă semnalul 
nu a venit. Nu şi-a luat ochii nici măcar pentru o clipă de la ochii 
celui ce suferea. Braţele erau aproape prăjite. Se părea că nu mai 
există viaţă în el. Toţi credeau că focul şi-a făcut lucrarea şi că s-a 
sfârşit cu viaţa lui; când, deodată, în mijlocul flăcărilor, acesta şi-a 
ridicat amândouă braţele spre ceruri. 

Fratele creştin, a cărui inimă aproape că se sfârşise, a prins acel 
semnal al bucuriei; acesta l-a înfiorat în toată fiinţa lui, i-a reînnoit 
credinţa, nădejdea şi curajul. A vărsat lacrimi de bucurie. 

Când vorbea despre braţele acelea înnegrite, arse, ridicate din 
mijlocul flăcărilor, fratele Andrews plângea şi el ca un copil. Aproape 
întreaga adunare a fost mişcată până la lacrimi. Această întâlnire s-a 
încheiat cam pe la ora zece. A fost ca o risipire a norilor întunericului. 
Fratele Hemingway s-a ridicat şi a spus că el a fost foarte păcătos, a 
folosit tutun, s-a împotrivit viziunilor, şi-a persecutat soţia pentru că 
ea credea în ele şi a spus că nu va mai face aşa. Şi-a cerut iertare de 
la noi toţi. Soţia lui a vorbit cu multă sensibilitate. Fiica lui şi alți 
câţiva s-au ridicat pentru rugăciune. El a declarat că mărturia pe care 
a prezentat-o sora White pare a fi venit chiar de la tronul harului şi 
că nu va mai îndrăzni vreodată să 1 se opună. 

Fratele Ball a spus atunci că, dacă lucrurile sunt aşa cum le 
vedem noi, atunci cazul lui este foarte grav. El a spus că ştie că a 
păcătuit ani de zile şi că a stat în calea tinerilor. Noi I-am mulţumit 
lui Dumnezeu pentru această mărturisire. Ne-am hotărât să plecăm 
luni dimineaţa devreme şi am avut o întâlnire la Braintree, Vermont, 
unde ne-am întâlnit cu aproape treizeci de păzitori ai Sabatului. Însă 
vremea era aprigă, foarte aspră şi rece ca să călătorim douăzeci şi 
cinci de mile după o astfel de muncă şi, în final, am decis să rămânem 
pe loc şi să continuăm să lucrăm în Washington, până ce fratele Ball 
avea să se hotărască fie pentru, fie împotriva adevărului, pentru ca 
biserica să fie uşurată în privinţa cazului lui. 

Adunarea a început luni, la ora 10 dimineaţa. Erau prezenţi frații 
Rodman şi Howard. Fratele Newell Mead, care era foarte slăbit şi 
nervos, aproape exact ca şi tatăl tău cu ocazia bolii trecute, a fost 
chemat să participe la întrunire. Din nou s-a zăbovit asupra stării 
bisericii şi cea mai severă critică a fost rostită la adresa celor care 
stătuseră în calea prosperității ei. Cu cele mai stăruitoare apeluri, 
i-am implorat să se întoarcă la Dumnezeu şi să se pocăiască. Domnul 

ne-a ajutat în lucrarea noastră; fratele Ball a fost sensibilizat, însă 
se mişca încet. Soţia lui simţea profund împreună cu el. Adunarea 
noastră de dimineaţă s-a încheiat pe la 3-4 după-amiaza. În toate 
aceste ore, noi doi, când unul, când altul, am lucrat cu stăruinţă pentru 
tinerii neconvertiţi. Am stabilit o altă adunare, care să înceapă la ora 
şase seara. 

Chiar înainte de a merge la adunare, mi-am reamintit câteva 
scene interesante care trecuseră prin faţa mea în viziune şi le-am 
vorbit fraţilor Andrews, Rodman, Howard, Mead şi alţi câţiva care 
erau prezenţi. Mi se părea că îngerii făcuseră o crăpătură în nor şi 
lăsau să ne vină raze de lumină din cer. Subiectul prezentat atât de 
izbitor era cazul lui Moise. Eu am exclamat: «O, de aş putea avea 
iscusinţa unui artist, ca să pot zugrăvi scena cu Moise pe munte!» 
Puterea lui era mare. «Neclintit» este limbajul folosit de Scriptură. 
Vederea nu i-a slăbit datorită vârstei, deşi pe acel munte avea să 
moară. Îngerii l-au înmormântat, însă Fiul lui Dumnezeu a venit 
curând, l-a înviat din morţi şi l-a luat la cer. Însă, înainte de aceasta, 
Dumnezeu l-a dus să vadă Țara Făgăduită, cea binecuvântată de El. 
Era ca şi un al doilea Eden. Totul a trecut prin faţa sa ca o panoramă. 
I-a fost arătată prima venire a lui Hristos, respingerea Lui de către 
națiunea iudaică şi moartea Lui pe cruce. Apoi, Moise a văzut a 
doua venire şi învierea celor drepţi. Am vorbit de asemenea despre 
întâlnirea dintre cei doi Adami — primul Adam şi Hristos, al doilea 
Adam — atunci când Edenul va înflori din nou pe pământ. Detalii în 
legătură cu aceste puncte interesante intenţionez să scriu în Mărturia 
nr.14. Fraţii au dorit ca eu să repet aceleaşi lucruri la întâlnirea de 
seară. 

Întâlnirea noastră din acea zi a fost foarte solemnă. Aveam asupra 
mea o asemenea povară duminică seara, încât am plâns cu voce tare 
aproape jumătate de oră. Luni s-au făcut apeluri solemne şi Domnul 
i-a trimis acasă. Marţi seara m-am dus la adunare ceva mai uşurată. 
Am vorbit liber timp de o oră despre ceea ce am văzut în viziune, 
despre care am menţionat. Întâlnirea noastră a fost foarte deschisă. 
Fratele Howard a plâns ca un copil, la fel şi fratele Rodman. Fratele 
Andrews a vorbit stăruitor, mişcător, până la lacrimi. Fratele Ball s-a 
ridicat şi a spus că se pare că sunt două duhuri în el în acea seară. 
Unul îi spunea: Poţi tu să te îndoieşti de faptul că această mărturie 
a sorei White este din ceruri? Iar celălalt spirit îi aducea în minte 

obiecțiile pe care el le adusese în faţa duşmanilor credinţei noastre. 
«O, de aş putea să fiu mulţumit în privinţa acelor obiecţii», spunea 
el. «Dacă acestea ar putea fi îndepărtate, eu simt că am făcut un 
mare rău sorei White. Recent, am trimis un articol la Speranţa lui 
Israel. Ce n-aş da să am acel articol!» Îi părea rău şi a plâns mult. 
Duhul Domnului era în adunare. Îngerii lui Dumnezeu se simțeau că 
se apropie foarte mult, îndepărtându-i pe îngerii cei răi. Pastorul şi 
oamenii plângeau precum copiii. Simţeam că prindem putere şi că 
oştile întunericului dau înapoi. Întâlnirea noastră s-a încheiat bine. 

Am mai fixat o întâlnire pentru a doua zi, începând de la 10 
dimineaţa. Am vorbit despre umilirea şi proslăvirea lui Hristos. 
Fratele Ball stătea aproape de mine şi a plâns aproape tot timpul cât 
am vorbit. Am vorbit cam o oră, apoi am început lucrarea pentru cei 
tineri. Părinţii au venit la adunare aducându-şi cu ei copiii, pentru 
a primi Şi ei binecuvântarea. Fratele Ball s-a ridicat şi a făcut o 
umilă mărturisire că nu a trăit aşa cum trebuie în familia sa. El 
le-a mărturisit copiilor şi soţiei că este păcătos, că nu le-a fost de 
ajutor, ci mai degrabă o piedică. Lacrimile curgeau mereu; corpul 
său puternic tremura şi vorbea printre suspine. 

Fratele James Farnsworth a fost influenţat de fratele Ball şi nu 
s-a unit întru totul cu adventiştii păzitori ai Sabatului. 

El a mărturisit acest lucru cu lacrimi. Apoi am făcut apeluri 
stăruitoare către copii, până când treisprezece s-au ridicat şi şi-au 
exprimat dorinţa de a fi creştini. Printre aceştia erau şi copiii fratelui 
Ball. Unul sau doi au părăsit adunarea, fiind nevoiţi să se întoarcă 
acasă. Un tânăr, cam de vreo 20 de ani, a mers 60 km ca să ne poată 
vedea şi să poată auzi adevărul. Nu susţinuse nici-odată religia, însă 
a luat poziţie de partea Domnului înainte de a pleca. Aceasta a fost 
una din cele mai bune întâlniri. La sfârşit, fratele Ball a venit la tatăl 
tău şi i-a mărturisit cu lacrimi că a greşit faţă de el şi l-a implorat 
să-l ierte. Apoi a venit la mine şi a mărturisit că mi-a făcut mult rău. 
«Mă poţi ierta şi poţi să te rogi lui Dumnezeu ca să mă ierte?» L-am 
asigurat că l-am iertat, tot aşa cum noi nădăjduim să fim iertaţi. Am 
împărţit cu el multe lacrimi, simțind că binecuvântarea cerului este 
asupra noastră. Seara nu am mai avut adunare. 

Joi dimineaţa ne-am sculat la ora patru. Plouase toată noaptea 
şi încă mai ploua, dar, cu toate acestea, noi ne-am aventurat să 
plecăm la Bellows Falls, la o distanţă de douăzeci şi cinci de mile. 

Primele patru mile le-am parcurs pe o vreme extrem de vijelioasă, 
fiind nevoie să o luăm pe o potecă ce trecea prin câmpie, ca să 
ocolim dealurile abrupte. Am călătorit pe arătură şi pământ stâncos 
şi aproape că eram aruncaţi din sanie. Cam pe la răsăritul soarelui 
furtuna s-a liniştit şi am călătorit foarte bine cu sania, până am ajuns 
la drumul principal. Vremea era foarte blândă; nu am mai avut 
niciodată o zi atât de frumoasă pentru călătorie. La Bellows Falls, 
ne-am dat seama că am ajuns cu o oră mai târziu ca să prindem 
trenul rapid şi cu o oră mai devreme pentru trenul personal. Nu am 
putut ajunge la St.Albans decât la ora 9 seara. Ne-am aşezat într-un 
vagon frumos, am servit masa şi ne-am bucurat de mâncarea simplă 
pe care am avut-o. Apoi ne-am pregătit să dormim, dacă era posibil. 

Pe când dormeam, cineva m-a bătut destul de tare pe umăr. M- 
am uitat şi am văzut o doamnă cu o înfăţişare plăcută, aplecată spre 
mine. Ea mi-a spus: «Nu mă cunoşti? Eu sunt sora Chase. Vagoanele 
sunt la White River. Opriţi-vă doar câteva clipe. 

Eu locuiesc chiar aici şi am venit în fiecare zi săptămâna aceasta 
şi m-am uitat prin vagoane ca să vă întâlnesc.» Atunci mi-am adus 
aminte că servisem masa la ea acasă, în Newport. Era atât de bucu- 
roasă că ne-a văzut! Doar ea şi mama ei ţin Sabatul. Soţul ei este 
conducător la tren. Ea vorbea repede. Spunea că preţuieşte foarte 
mult publicaţia noastră Review şi că nu este nici o adunare prin 
apropiere la care să meargă. Ea voia cărţi pe care să le împartă 
vecinilor ei, însă nu avea destui bani pentru ele. Am avut o discuţie 
folositoare, deşi scurtă, pentru că trenul a pornit şi a trebuit să ne 
despărțim. 

La Sf. Albans ne-am întâlnit cu fraţii Gould şi A.C. Bourdeau. 
Fratele B. avea o trăsură acoperită, confortabilă, şi doi cai, însă a 
condus foarte încet, astfel că nu am ajuns la Enosburg decât după 
ora 1 dimineaţa. Eram obosiţi şi îngheţaţi. După ora 2 ne-am aşezat 
să ne odihnim şi am dormit până după ora 7. 

Sabat dimineaţă. Este o adunare destul de mare aici, deşi drumu- 
rile sunt rele, neputându-se folosi nici sania, nici trenul. Fusesem la 
adunare şi am avut ceva timp pentru consfătuire. Tatăl tău vorbeşte 
dimineaţa, iar eu după-amiază. Domnul să ne ajute, aceasta este ru- 
găciunea noastră. Vezi ce scrisoare lungă ţi-am scris? Citeşte-o celor 
care sunt interesaţi, mai ales tatălui şi mamei White. Tu vezi, Edson, 
că avem destul de lucru. Sper că tu nu neglijezi să te rogi pentru 

noi. Tatăl tău lucrează din greu, mult prea greu pentru sănătatea lui. 
Uneori îşi dă seama de binecuvântarea specială a lui Dumnezeu, şi 
acest lucru îl reînsufleţeşte şi îi dă dispoziţie pentru lucru. Nu ne-am 
permis să ne odihnim de când am venit în Est; am lucrat cu toată 
puterea noastră. Fie ca eforturile noastre să fie binecuvântate, spre 
binele scumpului popor al lui Dumnezeu. 

Edson, sper că tu împodobeşti mărturisirea ta de credinţă cu 
o viaţă ordonată şi cuvinte evlavioase. O, fii stăruitor! Fii zelos 
şi perseverent în lucrare. Veghează în vederea rugăciunii. Cultivă 
umilinţa şi smerenia. Acestea vor fi aprobate de Dumnezeu. Găseşte- 
ți refugiul în Isus; sacrifică iubirea de sine, mândria şi tu, fiul meu, 
fă-u provizii printr-o bogată experienţă creştină, ca să poţi fi de folos 
în orice poziţie ţi-ar cere Dumnezeu să o ocupi. Caută să lucrezi 
din toată inima. Lucrul făcut de mântuială nu trece testul judecății. 
Caută să te depărtezi cu totul de cele lumești. 

Nu lăsa ca mâinile să-ţi fie mânjite, inima întinată, caracterul 
pătat de întinăciunile acesteia. Păstrează-te deoparte. Dumnezeu 
face chemarea: «Ieşiţi din mijlocul lor, şi despărţiţi-vă de ei, zice 
Domnul; nu vă atingeţi de ce este necurat şi vă voi primi. Eu vă voi 
fi Tată şi voi Îmi veţi fi fii şi fiice, zice Domnul Cel Atotputernic» ( 
2 Corinteni 6, 17.18 ). «Deci, fiindcă avem astfel de făgăduinţe, să 
ne curăţim de orice întinăciune a cărnii şi a duhului şi să ne ducem 
sfinţirea până la capăt, în frică de Domnul» ( 2 Corinteni 7, 1 ). 

Lucrarea este asupra noastră în vederea sfințirii desăvârşite. Când 
Dumnezeu vede că facem tot ce putem, atunci El ne ajută. Şi înge- 
rii ne ajută şi vom fi puternici prin Hristos, care ne întăreşte. Nu 
neglija rugăciunea personală. Roagă-te pentru tine însuţi. Creşte în 
har. Înaintează. Nu sta pe loc, nu te întoarce. Numai înainte, către 
biruinţă. Curaj în Domnul, scumpul meu băiat. Bătălia cu vrăjmaşul 
va mai dura doar puţin şi apoi vine izbăvirea, şi armura va fi depusă 
la picioarele scumpului nostru Mântuitor. Treci de orice obstacol. 
Dacă viitorul pare cumva înnorat, nădăjduieşte, crede. Norii vor 
dispărea, iar lumina va străluci din nou. Laudă pe Dumnezeu, spune 
inima mea, laudă pe Dumnezeu pentru ceea ce a făcut El pentru tine, 
pentru tatăl tău şi pentru mine. Începe cu bine anul cel nou. 

Mama ta, 

E.G.White“ 


[664] 


660 Mărturii pentru comunitate vol.1 


Adunarea de la West Enosburgh, Vermont, a fost foarte intere- 
santă. Se părea că este bine să ne întâlnim cu vechii şi încercaţii 
noştri prieteni din acest stat şi să stăm de vorbă cu ei. O lucrare 
mare şi bună s-a făcut în scurt timp. Aceşti prieteni erau în general 
săraci şi trudeau pentru cele necesare vieţii, în locuri în care pentru 
un dolar se munceşte mai mult decât pentru doi în vest, şi cu toate 
acestea, ei au fost generoşi faţă de noi. Multe amănunte cu privire la 
această întâlnire au fost date în Review şi doar lipsa de spaţiu pare 
că stăvileşte repetarea lor. În nici un alt stat fraţii nu au fost atât de 
credincioşi faţă de cauza noastră ca în Vermont. 

Pe drumul dinspre Enosburgh, am poposit pe timpul nopții la 
familia fratelui William White. Fratele C.A. White, fiul lui, ne-a 
prezentat patentul său pentru o maşină de spălat şi stors rufe şi dorea 
să-i dăm sfaturi cu privire la aceasta. Eu scrisesem ca fraţii noştri 
să nu se angajeze în probleme de licenţe, autorizări, şi el voia să 
ştie doar ce părere am despre proiectul lui. I-am spus deschis ce nu 
am vrut să se înţeleagă prin ceea ce am scris şi, de asemenea, ceea 
ce am vrut să se înţeleagă. Eu nu am spus că este greşit să avem 
de-a face cu licenţele, pentru că acest lucru este aproape imposibil, 
deoarece foarte multe lucruri din cele cu care avem de-a face zilnic 
sunt autorizate. Nu am vrut nici să transmit ideea că este greşit a 
breveta, fabrica sau vinde vreun articol demn de a fi brevetat. Am 
vrut să se înţeleagă că nu este bine ca oamenii noştri să fie înşelaţi, 
amăgiţi sau escrocaţi de acei oameni care merg prin ţară şi vând 
dreptul de teritoriu pentru cutare maşină sau articol. Multe dintre 
acestea sunt fără valoare, deoarece nu aduc nici o îmbunătăţire. lar 
cei implicaţi în vânzarea acestora sunt, cu unele excepţii, o clasă de 
înşelători. 

ŞI, iarăşi, unii dintre ai noştri s-au implicat în vânzarea unor 
articole brevetate pentru care aveau motive să creadă că nu erau 
ceea ce se spunea că sunt. Este uimitor că atât de mulți dintre fraţii 
noştri, unii după ce au fost pe deplin avertizaţi, vor avea încă de 
suferit înşelăciuni datorită declaraţiilor false ale acestor vânzători de 
articole brevetate. Unele brevete sunt într-adevăr valoroase şi câțiva 
au câştigat bine cu ele. Însă părerea mea este că, acolo unde s-a 
câştigat 1 dolar, s-au pierdut 100 de dolari. Oricum, nu ne putem 
bizui pe aceste brevete. Iar faptul că cei care se ocupă cu ele sunt, 
cu câteva excepţii, în mod evident nişte înşelători şi mincinoşi face 

foarte greu ca un om cinstit, care are un articol bun, să poată obţine 
creditul şi dreptul de brevet pe care îl merită. 

Fratele White a arătat maşina lui de spălat şi stors rufe grupei, 
inclusiv fraţilor Bourdeau, Andrews, soţului meu şi mie şi noi nu 
am putut decât să o privim ca fiind un articol bun. Atunci, el ne-a 
făcut cadou una, pe care fratele Corliss din Maine, care era angajatul 
nostru, a pus-o în funcţiune în câteva minute. Sora Burgess, din 
ținutul Gratiot, fata pe care am angajat-o noi, este foarte mulţumită 
de ea. Face munca foarte bine şi repede. O femeie care este bolnavă 
şi are un fiu sau soţ care să lucreze cu această maşină poate spăla 
foarte mult în câteva ore, iar ea nu are de făcut altceva decât să 
o supravegheze. Fratele White a trimis scrisori circulare prin care 
oricine ni se putea adresa, fiind scutit de cheltuielile poştale, pentru 
a-şi putea procura o maşină de acest fel. 

Următoarea noastră adunare a fost la Adams Center, New York. 
Era o adunare mare. Erau multe persoane în acel loc şi în împreju- 
rimi, ale căror cazuri îmi fuseseră arătate, şi pentru care simţeam 
cel mai profund interes. Erau oameni de o deosebită valoare morală. 
Unii aveau o viaţă în care îşi duceau cu greu crucea adevărului pre- 
zent, sau cel puţin aşa gândeau ei. Alţii care ajunseseră la vârsta de 
mijloc a vieţii ţinuseră Sabatul încă din copilărie, însă nu duseseră 
crucea lui Hristos. Aceştia se aflau într-o stare în care se părea că 
este greu să-i mişti din loc. Ei trebuia să fie scuturaţi, să nu se mai 
bizuie pe faptele lor bune şi să fie făcuţi să-şi simtă starea lor pier- 
dută fără Hristos. Nu am putut renunţa la aceste suflete şi am lucrat 
cu puterea noastră ca să le ajutăm. În cele din urmă au fost mişcaţi şi 
de atunci am fost bucuroasă să am veşti în legătură cu ei, veşti bune 
cu privire la toţi. Nădăjduim că dragostea pentru această lume nu va 
izgoni iubirea lui Dumnezeu din inimile lor. Dumnezeu converteşte 
oameni puternici şi bogaţi şi îi aduce în rândurile noastre. Dacă ei 
vor să prospere în viaţa lor creştină, să crească în har, iar în final să 
culeagă o răsplată bogată, va trebui ca ei să folosească din belşugul 
pe care îl au pentru înaintarea cauzei adevărului. 

După ce am plecat din Adams Center, am stat câteva zile la 
Rochester şi de acolo am venit la Battle Creek, unde am rămas în 
Sabat şi în prima zi. Aşadar, ne-am întors acasă la noi, unde am 
petrecut Sabatul şi prima zi a săptămânii cu fraţii care se adunaseră 
din diferite locuri. 

Soţul meu preluase chestiunea cărților la Battle Creek şi acea 
biserică a dat un exemplu nobil. La adunarea de la Fairplains, el 
prezentase problema de a le oferi tuturor celor care nu aveau posi- 
bilităţi să cumpere lucrări cum ar fi: Daruri spirituale, Apel către 
mame, Cum să trăim, Apel către tineri, Lecturi pentru Sabat, precum 
şi hărțile împreună cu Cheia explicativă. Planul a fost aprobat în 
unanimitate. Însă despre această lucrare importantă voi vorbi în altă 
parte. 


X K kK k x 


Cazul Hannah More 


Sabatul următor ne-am întâlnit cu membrii bisericii din Orleans, 
unde soţul meu a prezentat cazul mult deplâns al sorei noastre Han- 
nah More. Când ne-a vizitat vara trecută, fratele Amadon a afirmat 
că sora More fusese la Battle Creek şi, negăsind de lucru acolo, s-a 
dus în ţinutul Leelenaw, pentru a locui la un vechi prieten care fusese 
lucrător în câmpurile misionare din Africa Centrală. Soţul meu şi 
cu mine ne-am întristat aflând că această scumpă slujitoare a lui 
Hristos a găsit necesar să se lipsească de societatea celor de aceeaşi 
credinţă cu ea şi ne-am decis să o chemăm să stea cu noi. l-am scris, 
invitând-o să participe cu noi la adunarea de la Wright şi să vină 
acasă cu noi. Ea nu a venit să se întâlnească cu noi la Wright. Dau 
aici răspunsul ei la scrisoarea noastră din 29 august 1867, pe care 
am primit-o la Battle Creek: 

„Frate White, buna dumneavoastră scrisoare a ajuns la mine 
săptămâna aceasta. Cum poşta vine aici doar o dată pe săptămână, 
şi trebuie să plece mâine, mă grăbesc să răspund. Noi ne aflăm aici 
în locuri retrase, nu prea populate, şi un indian duce poşta vinerea 
pe Jos şi se întoarce marţea. L-am întrebat pe fratele Thompson în 
legătură cu drumul şi el spune că pentru mine drumul cel mai sigur 
ar fi să iau vaporul de aici până la Milwaukee şi de acolo la Grand 
Haven. 

Am cheltuit toţi banii pe care i-am avut cu drumul încoace şi am 
fost invitată să stau împreună cu familia Thompson. Am ajutat-o pe 
sora Thompson la treburile gospodăreşti şi la cusut cu 1 dolar şi 50 
de cenți pe săptămâna de cinci zile, deoarece ei nu vor ca eu să lucrez 
pentru ei duminica, iar eu nu lucrez în Sabatul Domnului, singurul 
pe care Biblia îl recunoaşte. Ei nu s-ar supăra deloc dacă aş pleca, în 
ciuda diferenţelor noastre de convingeri religioase; el îmi spune că 
pot să stau la ei, doar să nu-mi fac credinţa cunoscută între oamenii 
lui. El m-a invitat chiar să-i ţin locul când pleacă în tur pentru a 
predica şi am făcut aşa. Sora Thompson are nevoie de o guvernantă 
pentru copii, pentru că influenţele din jur sunt foarte periculoase şi 

ea nu vrea să-şi trimită scumpii copii între cei de acolo până nu sunt 
creştini, aşa cum spune ea. Fiul lor cel mare, care are 16 ani, este 
un tânăr evlavios şi devotat. Parţial, ei au adoptat reforma sanitară 
şi sper că în curând o vor primi în întregime. El a făcut comandă 
pentru publicaţia noastră Health Reformer ( Reformatorul sănătăţii 
). Îi arătasem câteva exemplare pe care le adusesem cu mine. 

Eu sper şi mă rog ca el să poată crede şi să îmbrăţişeze şi sfântul 
Sabat. Sora Thompson deja crede în el. El este de admirat în felul 
cum îşi trăieşte viaţa şi, bineînţeles, crede că aşa este bine. Dacă aş 
putea să-l fac să citească acele cărţi pe care le-am adus, cum ar fi 
Istoria Sabatului şi altele! Însă el socoteşte şi le numeşte necredin- 
cioase şi spune că i se pare că acestea le aduc în faţă rătăciri, când, 
dacă ar citi cu atenţie învăţăturile noastre, eu cred că le-ar primi ca 
fiind adevărurile Bibliei, văzând frumuseţea şi temeinicia lor. Nu 
am nici o îndoială că sora Thompson ar fi bucuroasă să devină de 
îndată adventistă de ziua a şaptea dacă soţul ei nu s-ar opune cu atâta 
înverşunare. Înainte de a veni, aveam simţământul că am o lucrare de 
făcut aici; însă adevărul este prezent în familie şi, dacă nu îl pot duce 
mai departe, se pare că lucrarea mea este făcută sau aproape făcută. 
Eu nu mă ruşinez nicidecum de Hristos şi ai Lui, în această gene- 
raţie nelegiuită, şi doresc mult să împărtăşesc mai degrabă soarta 
păzitorilor Sabatului şi a poporului ales al lui Dumnezeu. 

Am nevoie de cel puţin zece dolari ca să ajung la Greenville. 
Aceştia, împreună cu puţinul pe care l-am câştigat s-ar putea să-mi 
ajungă. Însă acum aştept să îmi scrieţi şi să faceţi ceea ce credeţi 
că este cel mai bine pentru a-mi trimite banii. La primăvară, cred 
că aş avea suficient ca să plec şi cred că mi-ar plăcea să fac aşa. 
Fie ca Domnul să ne călăuzească şi să ne binecuvânteze în orice 
iniţiativă, aceasta este dorinţa arzătoare a inimii mele. Şi fie ca eu să 
ocup acel loc pe care Domnul mi-l pune deoparte în via Lui morală, 
îndeplinind cu zel orice datorie, oricât de împovărătoare ar părea, 
după buna Lui plăcere, aceasta este dorinţa mea sinceră şi rugăciunea 
inimii mele. 

Hannah More“ 

Primind această scrisoare, ne-am hotărât să-i trimitem suma 
necesară sorei More cât mai repede posibil. Însă, înainte de a găsi 
timpul necesar pentru a face aceasta, ne-am decis să mergem la 
Maine, să ne întoarcem în câteva săptămâni, când să putem trimite 

după ea înainte de a se încheia sezonul călătoriilor cu vaporul. Şi 
când ne-am hotărât să mai rămânem, ca să lucrăm în Maine, New 
Hampshire, Vermont şi New York, i-am scris unui frate din acest ţinut 
să-i adune pe fraţii din conducere din împrejurimi, să se sfătuiască cu 
ei, să trimită după sora More şi să-i asigure un loc unde să stea până 
venim noi. Însă lucrul acesta a fost neglijat, sezonul transportului cu 
vapoarele s-a încheiat şi când ne-am întors, am descoperit că nimeni 
nu s-a interesat ca sora More să fie ajutată să vină să stea la noi. 
Ne-am întristat, şi la adunarea din Orleans, în cel de-al doilea Sabat 
după ce am venit acasă, soţul meu a prezentat cazul ei în faţa fraţilor. 
Un scurt raport în legătură cu cele care s-au spus şi făcut în legătură 
cu sora More a fost dat de soţul meu în Review, la 18 februarie 1868, 
după cum urmează: 

„La această adunare, noi am prezentat cazul sorei Hannah More, 
care stă acum la nişte prieteni din nord-vestul statului Michigan, 
care nu ţin Sabatul. Noi am afirmat că această slujitoare a lui Hristos 
a primit Sabatul pe când era în lucrare misionară în Africa Centrală. 
Când s-a aflat acest lucru, serviciile ei acolo nu au mai fost dorite şi 
ea s-a întors în America, să caute un cămin şi o ocupaţie la cei de 
aceeaşi credinţă cu ea. Noi considerăm, potrivit cu situaţia în care 
se află ea acum, că a fost dezamăgită. Nimeni nu poate fi învinuit 
în mod deosebit pentru ceea ce s-a întâmplat cu ea; însă se pare că 
ori nu avem rezerve potrivite în sistemul nostru de organizare ca să 
încurajăm astfel de persoane şi să le ajutăm să-şi găsească în câmp 
un lucru folositor, ori acei fraţi care au avut plăcerea de a o vedea pe 
sora Hannah More nu şi-au făcut datoria. S-a luat votul unanim ca să 
fie invitată să locuiască la fraţii din acele locuri până la Conferinţa 
Generală, când cazul ei avea să fie prezentat în faţa poporului nostru. 
Fratele Andrews, fiind prezent, a susținut cu totul acţiunea fraţilor.“ 

După cele auzite până atunci cu privire la primirea rece, indi- 
ferentă, a sorei More la Battle Creek, este evident că, declarând că 
nimeni în mod special nu era vrednic de a fi criticat în legătură cu 
acest caz, soţul meu fusese prea mărinimos în legătură cu această 
situaţie. Când se cunosc toate datele, nici un creştin nu ar putea face 
altfel decât să-i învinovăţească pe membrii acelei biserici care au 
cunoscut situaţia ei, dar nu şi-au dat interesul să o ajute. Cu sigu- 
ranţă că era datoria celor din conducere să facă acest lucru şi să îl 
raporteze bisericii, dacă nu au făcut-o alţii înaintea lor. Însă membrii 

acelei biserici sau ai oricărei alteia nu au scuze pentru a nu-şi da 
interesul cu privire la asemenea persoane. După cele ce s-au scris în 
Review în legătură cu această slujitoare a lui Hristos care a sacrificat 
atât de mult, fiecare cititor al acestei reviste din Battle Creek, aflând 
că ea a venit în oraş, nu ar fi trebuit să găsească o scuză pentru a nu 
se interesa de nevoile ei. 

Sora Strong, soţia fratelui P. Strong, a fost în Battle Creek când 
a fost şi sora More. Amândouă au sosit în oraş în aceeaşi zi şi au 
plecat în acelaşi timp. Sora Strong, care este alături de mine, spune 
că sora More a rugat-o să intervină pentru ea ca să găsească de lucru 
şi astfel să poată rămâne împreună cu păzitorii Sabatului. Sora More 
a spus că face orice, dar că cel mai bun ar fi un post de învăţătoare. 
De asemenea, i-a cerut fratelui A.S. Hutchins să prezinte cazul ei 
fraţilor din conducere, de la biroul publicaţiei Review, şi să încerce 
să găsească o şcoală pentru ea. Fratele Hutchins a făcut de îndată 
acest lucru, cu bucurie. Însă nu a fost încurajat şi se părea că nu 
există nici o perspectivă. De asemenea, ea i-a spus sorei Strong că 
nu are bani şi că va trebui să meargă în ţinutul Leelenaw, dacă nu-şi 
poate găsi de lucru la Battle Creek. Adesea, în vorbele ei se simţea 
durerea că este obligată să plece dintre fraţi. 

Sora More i-a scris domnului Thompson, întrebându-l dacă poate 
veni să stea împreună cu familia lui, ea fiind dispusă să aştepte până 
va primi răspuns de la el. Sora Strong s-a dus cu ea să-i găsească 
un loc unde să stea, până va primi veşti de la dl. Thompson. Într-un 
loc i s-a spus că poate sta de miercuri până vineri dimineaţa, când 
trebuia să plece. Această soră a prezentat cazul sorei More sorei 
sale de corp, care locuia aproape şi era şi ea păzitoare a Sabatului. 
Când s-a întors, i-a spus sorei More că poate sta cu ea până vineri 
dimineaţa, pentru că sora ei a spus că nu poate să o ia. Sora Strong 
aflase atunci că adevăratul motiv era acela că nu o cunoştea pe sora 
More. Ea ar fi putut să o ia, însă nu a vrut. 

Sora More a întrebat-o atunci pe sora Strong ce să facă. Sora 
Strong era aproape o străină în Battle Creek, însă credea că o poate 
duce la familia unui frate sărac, pe care îl cunoştea şi care se mutase 
de curând din ţinutul Montcalm. Aici a avut succes. Sora More a 
rămas până marţi, când a plecat spre ţinutul Leelenaw, prin Chicago. 
Acolo a împrumutat bani ca să-şi poată continua călătoria. Nevoile ei 
erau cunoscute de cel puţin câţiva în Battle Creek, deoarece, datorită 

faptului că s-a ştiut situaţia ei, nu i s-a cerut nimic pentru şederea 
scurtă la Institut. 

Imediat după întoarcerea noastră din est, soţul meu, aflând că 
nu se făcuse nimic, aşa cum cerusem, pentru ca sora More să poată 
ajunge la noi cât de curând la întoarcerea noastră, i-a scris să vină 
cât mai repede, la care ea a răspuns următoarele: 

Leland, ţinutul Leelenaw, Michigan, 

20 februarie 1868. 

„Stimate frate White, am primit cele scrise de dv. pe data de 
3 februarie. Nu stau foarte bine cu sănătatea, pentru că nu sunt 
obişnuită cu aceste ierni friguroase din nord, cu zăpada de un metru 
şi chiar mai mult. Scrisorile ne sunt aduse cu schiurile. 

Se pare că nu este posibil să ajung la dv. înainte de primăvară. 
Drumurile sunt destul de rele fără zăpadă. Mi se spune că pot pleca 
cel mai bine când se redeschide circulaţia cu vaporul, să mă duc 
la Milwaukee şi de acolo la Grand Haven şi să iau trenul până la 
punctul cel mai apropiat de locuinţa voastră. Eu speram să pot ajunge 
în mijlocul scumpului nostru popor toamna trecută, însă nu mi-a fost 
îngăduit acest privilegiu. 

Adevărurile pe care noi le credem par din ce în ce mai importante 
şi lucrarea noastră de a pregăti un popor care să fie gata pentru 
venirea Domnului nu trebuie amânată. Nu trebuie doar să avem 
asupra noastră veşmântul de nuntă, ci trebuie să fim credincioşi în 
a le recomanda şi altora să se pregătească. Aş vrea să pot ajunge la 
voi, dar mi se pare imposibil sau cel puţin nu există mijloace acum, 
în starea mea slăbită de sănătate, ca să mă avânt în mijloc de iarnă, 
într-o asemenea călătorie. Când are loc Conferinţa Generală de care 
aţi amintit? Şi unde? Sper ca în cele din urmă să aflu din Review. 

Cred că sănătatea mea a avut de suferit pentru că am ţinut Sabatul 
stând singură în camera mea, în frig; însă nu cred că l-aş fi putut 
păzi acolo unde se făceau tot felul de lucruri şi unde conversațiile 
lumești erau la ordinea zilei, împreună cu păzitorii duminicii. Cred 
că aceasta este ziua în care cei ce ţin prima zi a săptămânii muncesc 
cel mai mult. De fapt, mi se pare că nici cei mai buni dintre păzitorii 
duminicii nu păzesc vreo zi aşa cum ar trebui. O, cât de mult doresc 
să fiu iarăşi cu păzitorii Sabatului! Sora White va dori să mă vadă în 
îmbrăcămintea de reformă. Dacă este atât de amabilă, o rog să-mi 
trimită un tipar şi îi voi plăti când voi ajunge acolo. Cred că trebuie să 

mă aprovizionez cu cele necesare pentru când voi ajunge în mijlocul 
vostru. Îmi doresc mult acest lucru. Sora Thompson crede că se va 
îmbrăca şi ea cu rochia de reformă. 

Am o greutate în respiraţie, aşa că nu am putut să dorm de mai 
mult de o săptămână, cred eu, din cauza burlanului care trece prin 
camera mea şi îmi umple toată încăperea cu fum şi gaze la ora de 
culcare şi datorită faptului că acolo unde dorm nu se poate aerisi 
corespunzător. Nu credeam atunci că fumul este aşa de nesănătos şi 
nici nu mă gândeam că gazele nesănătoase de la lemne şi cărbune se 
amestecă cu fumul. M-am trezit simțind că mă sufoc şi nu puteam 
să respir stând întinsă, aşa că am petrecut restul nopţii în picioare. 
Nu cunoscusem înainte senzaţia de sufocare. Începusem să mă tem 
că nu voi mai putea dormi nici-odată. De aceea, m-am predat în 
mâinile lui Dumnezeu pentru viaţă sau pentru moarte, implorându-L 
să mă cruţe dacă are încă nevoie de mine în via Lui; altfel, nu am 
pentru ce să trăiesc. M-am simţit complet împăcată la gândul că 
mâna lui Dumnezeu este asupra mea. Însă, de asemenea, am simţit 
că trebuie să mă împotrivesc influențelor satanice. De aceea i-am 
poruncit lui Satana să stea înapoia mea şi să plece de la mine şi 
I-am spus Domnului că eu nu îndrăznesc să cer viaţa sau moartea, 
ci că voi lăsa alegerea pe seama Lui, care cunoaşte totul mai bine. 
Viitorul îmi era necunoscut, de aceea, am spus eu, voia Ta este 
cel mai bun lucru pentru mine. Viaţa nu are valoare pentru mine 
datorită plăcerilor ei. Toate bogăţiile şi onorurile ei nu sunt nimic 
în comparaţie cu simţământul de utilitate. Eu nu doresc după aceste 
lucruri; acestea nu îmi pot satisface sau umple golul dureros pe care 
mi-l lasă simţământul neîndeplinirii datoriei. Nu vreau să trăiesc 
fără rost, fără să fac nimic, să fiu doar o pată, un nimic în viaţă. ŞI 
deşi se pare că este o moarte de martir să mor astfel, mă resemnez, 
dacă aceasta este voia lui Dumnezeu. 

I-am spus sorei Thompson cu o zi înainte: «Dacă aş fi fost la 
sora White, s-ar fi făcut rugăciuni pentru mine şi m-aş fi vindecat». 
Ea a întrebat dacă pot trimite după dv. şi fratele Andrews, însă acest 
lucru era irealizabil, deoarece se părea, după toate probabilitățile, că 
nu aveam să mai trăiesc până aţi fi ajuns. Eu ştiam că Domnul, prin 
braţul Lui puternic şi tăria Lui atotputernică, mă putea vindeca aici, 
dacă asta era voia Lui. Mă simţeam în siguranţă gândindu-mă la 
aceasta. Eu ştiam că El putea trimite un înger ca să i se împotrivească 

celui ce are puterea morţii, adică diavolului, şi eram sigură că o va 
face dacă aşa este bine. Ştiam, de asemenea, că El putea inspira să fie 
folosite anumite măsuri pentru însănătoşirea mea, dacă era necesar, 
şi eram sigură că o va face. Curând, m-am simţit mai bine şi am 
putut să dorm puţin. 

După cum vedeţi, sunt încă un monument cruțat, prin mila şi 
credincioşia lui Dumnezeu faţă de copiii Săi în necaz. El nu are 
plăcere să-i vadă pe fiii oamenilor suferind sau întristaţi; însă, uneori 
încercările sunt necesare pentru disciplinare, pentru a ne dezbrăca 
de ceea ce este pământesc. 


Şi învaţă-ne să căutăm bucuria adevărată 
Dincolo de lumea aceasta trecătoare. 
Acum eu pot spune împreună cu poetul: 
Doamne, nu e grija mea să ştiu 
de voi trăi ori voi muri. 
Dacă viaţa fi-va-mi lungă, 
Bucuroasă sunt că voi asculta mai mult; 
Dacă e scurtă, de ce-aş fi tristă? 
Această lume trebuie să treacă. 
Hristos nu mă va trece prin întuneric 
mai mare decât cel prin care a trecut El înainte. 
Oricine intră în Împărăţia Lui 
Trebuie să intre prin uşa Lui. 
Vino, Doamne, căci harul m-a făcut 
să-şi întâlnesc faţa binecuvântată; 
Căci dacă aici, pe pământ, lucrarea Ta e dulce, 
Cum fi-va oare slava Ta? 
Voi înceta cu bucurie să mă plâng, 
Şi s-or sfârşi dureri, păcat 
Când voi fi cu sfinţii cei biruitori 
Cântându-şi veşnic slavă. 
Puțin ştiu cum va fi atunci, 
Ochiul credinţei mi-e înceţoşat; 
Însă mi-e de-ajuns, Isus, să ştiu 
că Tu ştii tot şi că voi fi cu Tine. 


Baxter. 

Astă-noapte iarăşi nu am putut să dorm, aşa că astăzi mă simt 
rău. Rugaţi-vă să se facă voia lui Dumnezeu cu mine, prin viaţă sau 
prin moarte. 

A dv. în speranţa vieţii veşnice, 

Hannah More.“ 

P.S. Dacă știți vreo cale prin care să ajung mai repede la voi, vă 
rog să îmi spuneţi. 

H.M. 

Ea este moartă, dar încă vorbeşte. Scrisorile pe care i le-am trimis 
sunt citite cu interes de cei care au citit necrologul ei într-un număr 
recent din Review. Ea ar fi putut să fie o binecuvântare pentru orice 
familie de păzitori ai Sabatului care i-ar fi apreciat valoarea, însă ea 
doarme acum. Fraţii noştri din Battle Creek şi din împrejurimi l-ar 
fi putut face mai mult decât o primire frumoasă lui Isus, în persoana 
acestei femei evlavioase. Însă această ocazie a trecut. Nu a fost 
convenabil. Nu au cunoscut-o. Simţăminte de acest fel au lpsit-o de 
un cămin din partea acelora care pretind că sunt prieteni ai lui Isus, 
care Îi aşteaptă revenirea, care au alungat-o dintre cei pe care îi iubea 
la cei care se împotriveau credinţei ei, în nordul statului Michigan, 
în frigul iernii, să moară îngheţată de frig. Ea a murit ca un martir 
datorită egoismului şi lăcomiei aşa-zişilor păzitori ai poruncilor. 

Providența a rânduit, prin cazul ei, o teribilă mustrare pentru 
purtarea acelora care nu au primit-o pe această străină în casa lor. 
De fapt, ea nu era o străină. Era cunoscută prin reputaţia ei; cu toate 
acestea, nu a fost primită în casă. Mulţi vor fi trişti gândindu-se că 
sora More a venit la Battle Creek, cerşind un cămin de la oameni 
după inima ei, iar ei au trimis-o la Chicago să împrumute bani ca 
să-şi achite cheltuielile pentru călătoria spre locul de odihnă — spre 
mormântul ei din ţinutul Leelenaw, unde zace această prețioasă fiinţă 
care a fost azvârlită — Domnul să aibă milă de cei care sunt vinovaţi 
de ceea ce i s-a întâmplat. 

Biata soră More! Ea doarme, însă noi am făcut ce am putut. Când 
am fost la Battle Creek, anul trecut în august, am primit prima dintre 
cele două scrisori ca răspuns la cele scrise de mine, însă noi nu am 
avut bani să-i trimitem. Soţul meu a trimis după bani la Wisconsin 
şi Iowa şi am primit 70 de dolari care să ne acopere cheltuielile, 
să participăm la acele adunări din vest, ţinute în septembrie. Noi 
speram să avem bani pe care să îi trimitem imediat după ce ne 

întorceam din vest, ca să-i achităm preţul călătoriei şi să poată veni 
în noua noastră casă din ţinutul Montcalm. 

Prieteni generoşi din vest ne-au dăruit banii necesari; însă, când 
ne-am hotărât să-l însoţim pe fratele Andrews la Maine, chestiunea a 
fost tergiversată până la sosirea noastră. Noi nu speram să stăm în est 
mai mult de patru săptămâni, timp care ar fi fost suficient să trimitem 
după sora More, după întoarcerea noastră, să poată ajunge la noi 
înainte de închiderea sezonului naval. Când ne-am decis să rămânem 
în est câteva săptămâni în plus faţă de cât ne-am propus la început, 
nu am zăbovit şi ne-am adresat mai multor fraţi din împrejurimi, 
cerându-le să trimită după sora More şi să-i ofere un loc de şedere 
până veneam noi. Eu spun: noi am făcut ce am putut. 

Însă de ce am fi avut noi mai mult interes pentru această soră 
decât alţii? Ce voiam noi de la această misionară sleită de puteri? Ea 
nu ne putea face lucrul din gospodărie şi nu aveam decât un copil 
căruia să-i predea lecţii. Şi, cu siguranţă, nu se putea cere mult de 
la o persoană trecută de 60 de ani. Nu am fi avut nici un folos de la 
ea, doar că am fi adus binecuvântarea lui Dumnezeu în casa noastră. 
Sunt multe motive pentru care fraţii noştri ar fi trebuit să dovedească 
mai mult interes faţă de sora More decât noi. Noi nu o văzusem şi 
nu avusesem alte mijloace de a cunoaşte istoria ei, devotamentul 
ei pentru cauza lui Hristos şi a omenirii mai mult decât oricare din 
cititorii revistei Review. Fraţii noştri din Battle Creek au văzut-o 
pe această nobilă femeie şi unii dintre ei au cunoscut, mai mult 
sau mai puţin, dorinţele şi nevoile ei. Noi nu aveam bani cu care 
să o ajutăm; ei însă aveau. Noi eram deja supraîmpovăraţi de griji 
şi aveam nevoie de acele persoane din casa noastră care deţineau 
putere şi energie tinerească. Noi aveam nevoie să fim ajutaţi, nu să 
ajutăm pe alţii. Însă majoritatea fraţilor noştri din Battle Creek au o 
situaţie atât de bună, încât sora More nu ar fi fost nici cea mai mică 
povară sau grijă. Ei aveau timp, putere şi erau liberi de griji. 

Nimeni nu s-a interesat de cazul ei aşa ca noi. Eu am vorbit chiar 
în faţa acelei adunări mari toamna trecută, înainte de plecarea în est, 
în legătură cu neglijenţa lor faţă de sora More. Am vorbit despre 
datoria de a da onoare cui se cuvine; mi se părea că înţelepciunea 
se depărtase atât de mult de cei prevăzători, încât ei nu mai erau în 
stare să preţuiască valoarea morală. Le-am spus membrilor bisericii 
că se aflau printre ei mulţi care au putut găsi timp să se întâlnească, 

să cânte cu vocea şi cu instrumentele muzicale; au avut bani de dat 
artiştilor să le facă portretul sau să-i cheltuie pe distracţii; însă nu au 
avut nimic de dat unei misionare sleite de puteri, care îmbrăţişase 
adevărul din toată inima şi venise să locuiască împreună cu cei 
care au aceeaşi credinţă cu ea şi care îi era atât de prețioasă. I-am 
îndemnat să se oprească şi să chibzuiască ce este de făcut şi le-am 
propus să-şi lase deoparte instrumentele de cântat trei luni de zile, 
ca să-şi ia timp să se umilească înaintea lui Dumnezeu în profundă 
cercetare de sine, pocăință şi rugăciune, până când aveau să vadă 
ce doreşte Domnul de la ei, cei care pretind că sunt copii ai Lui. 
Sufletul meu era tulburat de un simţământ de vinovăţie pentru ceea 
ce I s-a făcut lui Isus, în persoana sorei More, şi eu am vorbit cu mai 
mulţi, personal, despre aceasta. 

Acest lucru nu s-a făcut într-un colţ. Şi totuşi, în ciuda faptului 
că lucrul acesta s-a făcut public, urmat de marea şi buna lucrare din 
Battle Creek, acea biserică nu a făcut nici un efort de a îndrepta 
trecutul prin aducerea înapoi a sorei More. Şi cineva, soţia unuia 
dintre pastorii noştri, a afirmat cândva după aceea: „Nu văd de ce 
este nevoie ca fratele şi sora White să facă atâta tărăboi în legătură 
cu sora More. Eu cred că ei nu înţeleg cazul“. Este adevărat, noi 
nu am înţeles cazul. Este mult mai grav decât ne închipuiam atunci. 
Dacă l-am fi înţeles, nu am fi plecat din Battle Creek până nu am 
fi arătat clar bisericii de acolo păcatul pe care l-au făcut, lăsând-o 
să plece de la ei aşa cum a plecat, şi s-ar fi luat măsuri ca ea să se 
întoarcă înapoi. 

Un membru al acelei biserici a spus odată, după aceea, într-o 
discuţie, despre felul cum a plecat sora More: „Nimeni nu şi-ar 
mai asuma acum responsabilitatea preluării unor asemenea cazuri. 
Fratele White s-a ocupat întotdeauna de ele.“ Da, el s-a ocupat. El 
îi lua pe oameni acasă la el până se umpleau toate scaunele şi toate 
paturile, şi apoi se ducea la fraţii lui şi îi ruga să ia pe cine n-a mai 
putut el să ia. Dacă nu aveau bani, le dădea şi îi invita şi pe alţii să 
facă la fel. Trebuie să existe oameni în Battle Creek care să facă 
aşa cum a făcut el, altfel blestemul lui Dumnezeu va fi asupra acelei 
biserici. Nici un om măcar, deşi cincizeci o puteau face, nu a făcut 
ceea ce a făcut el. 

Ni s-a spus să ne întoarcem la Battle Creek. Noi nu suntem 
pregătiţi să facem acest lucru. Probabil nu va trebui s-o facem nici- 

odată. Am îndurat poveri teribile acolo, până când nu le-am mai 
putut suporta. Dumnezeu va avea acolo bărbaţi şi femei puternici 
care să împartă aceste poveri între ei. Cei care se mută la Battle 
Creek, care acceptă funcţii acolo, dar care nu sunt pregătiţi pentru o 
asemenea lucrare, ar face de o mie de ori mai bine să meargă în altă 
parte. Există oameni care văd, şi simt, şi fac bine cu bucurie lui Isus 
în persoana sfinţilor Săi. Aceştia să aibă loc în lucrare. Iar cei care 
nu pot face această lucrare să se ducă acolo unde nu stau în calea 
lucrării lui Dumnezeu. 

Acest lucru este valabil în special pentru cei din conducerea 
lucrării. Dacă ei procedează greşit, totul merge rău. Cu cât este mai 
mare responsabilitatea, cu atât este mai mare ruina în caz de necre- 
dincioşie. Dacă fraţii din conducere nu îşi fac datoria cu credincioşie, 
cei care sunt conduşi nu şi-o vor face nici ei pe a lor. Cei de la con- 
ducerea lucrării din Battle Creek trebuie să fie modele pentru turmă, 
pretutindeni. Dacă fac acest lucru, vor avea o mare răsplată. Dacă 
însă nu fac acest lucru şi totuşi acceptă să rămână în acele funcţii, 
înfricoşătoare este socoteala pe care va trebui să o dea. Noi am făcut 
ce am putut. Dacă am fi avut mijloace la îndemână toamna trecută, 
sora More ar fi fost acum cu noi. Când am aflat situaţia reală în care 
ne aflam, aşa cum a fost prezentat în Mărturia nr.13, noi amândoi 
am tratat lucrurile cu uşurinţă şi am spus că nu dorim să ne asumăm 
responsabilitatea banilor. Aceasta a fost greşit. Dumnezeu doreşte ca 
noi să avem bani ca să putem, ca şi în trecut, să ajutăm acolo unde 
este nevoie. Satana vrea să ne lege de mâini în această privinţă şi 
să-i facă şi pe alţii să fie nepăsători, insensibili şi lacomi, aşa ca să 
se poată întâmpla lucruri teribile, ca în cazul sorei More. 

Vedem oameni alungaţi: văduve, orfani, săraci demni şi pastori 
în nevoie şi multe ocazii de a folosi banii pentru slava lui Dumnezeu, 
pentru înaintarea cauzei Sale şi alinarea suferinţei sfinţilor Săi, şi 
eu doresc să am mijloace pe care să le folosesc pentru Dumnezeu. 
Experienţa de aproape un sfert de secol de multe călătorii, simțind 
starea celor care au nevoie de ajutor, ne califică să folosim în mod 
judicios banii Domnului. Eu mi-am plătit rechizitele de birou şi 
timbrele şi mi-am petrecut mult timp din viaţă scriind pentru binele 
altora, şi tot ce am primit pentru această lucrare, care m-a obosit şi 
m-a epuizat teribil, nu ar putea plăti nici măcar a zecea parte din 
timbrele pe care le-am folosit pentru poştă. Când mi s-au întins bani, 

eu am refuzat ori i-am alocat pentru diverse obiective de binefacere, 
cum a fost Asociaţia pentru Publicaţii. Nu voi mai face aşa. Îmi voi 
face datoria, lucrând ca întotdeauna. Însă temerile mele de a primi 
banii pe care să-i folosesc pentru Domnul s-au dus. Acest caz al 
sorei More m-a trezit ca să văd că este scopul lui Satana acela să ne 
facă să nu avem bani. 

Biata soră More! Când am auzit că a murit, soţul meu s-a simţit 
îngrozitor. Amândoi am simţit ca şi când o mamă scumpă, a cărei 
companie o doreau inimile noastre, nu mai este. Poate unii spun că, 
dacă noi am fi fost în locul acelora care au ştiut care sunt dorinţele 
şi nevoile sorei More, noi n-am fi făcut aşa cum au făcut ei. Eu sper 
să nu fiţi puşi niciodată în situaţia să înduraţi mustrări de conştiinţă, 
aşa cum, cu siguranţă, le simt câţiva care au fost atât de interesaţi de 
propriile lor afaceri, încât nu au vrut să-şi asume nici o răspundere 
faţă de cazul ei. Fie ca Dumnezeu să se îndure de cei care sunt 
decepţionaţi pentru că au neglijat o slujitoare demnă a lui Hristos, 
care s-a sacrificat pe sine. S-a adus această scuză: Ne-am fript de 
atâtea ori, încât ne este frică de străini. Oare ne-au învăţat Domnul 
nostru şi ucenicii Lui să fim foarte precauţi şi să nu primim străini, 
pentru ca nu cumva să greşim, să ne frigem şi să dăm de necaz, 
purtând de grijă unor persoane nevrednice? 

Pavel îi îndeamnă pe evrei: „Stăruiţi în dragoste frăţească“ ( 
Evrei 13, 1 ). Nu vă amăgiţi la gândul că va fi un timp când nu va 
mai fi nevoie de acest îndemn, când dragostea frăţească să înceteze. 
El continuă: „Să nu daţi uitării primirea de oaspeţi, căci unii, prin 
ea, au găzduit, fără să ştie, pe îngeri.“ (Evrei 13,2). 

Vă rog, citiţi de la Matei 25, 31 înainte. Citiţi, fraţilor, când vă 
luaţi Biblia şi mergeţi la altarul familial. Faptele bune făcute de cei 
care au fost primiţi în împărăţia lui Hristos au fost făcute lui Isus 
în persoana celor din poporul Său care sunt în necazuri şi suferinţă. 
Cei care au făcut aceste fapte bune nu văd că ar fi făcut ceva pentru 
Hristos. Ei nu şi-au făcut decât datoria faţă de oamenii în nevoie. Cei 
de la stânga nu pot vedea că s-au purtat urât cu Hristos prin faptul că 
au neglijat nevoile poporului Său. însă neglijenţa a fost faţă de Isus, 
în persoana sfinţilor Săi, şi pentru această neglijenţă, ei vor merge în 
pedeapsa veşnică. Şi un lucru arătat clar în legătură cu neglijenţa lor 
este afirmat în acest fel: „Am fost străin şi nu M-aţi primit la voi.“ 

Aceste lucruri nu sunt valabile numai pentru biserica din Battle 
Creek. Sunt întristată de egoismul pe care îl văd pretutindeni la cei 
ce pretind că sunt păzitori ai Sabatului. Domnul Hristos S-a dus 
să pregătească locaşuri veşnice pentru noi, iar noi să-l refuzăm un 
cămin doar pentru câteva zile, în persoana sfinţilor care sunt alungaţi? 
El Şi-a părăsit căminul Lui de slavă, maiestatea şi poziţia Sa înaltă, 
ca să mântuiască pe omul pierdut. El a devenit sărac pentru ca noi, 
prin sărăcia Lui, să putem deveni bogaţi. El S-a supus insultei pentru 
ca omul să poată fi înălţat şi a oferit un cămin fără seamăn pentru 
farmecul lui şi este tot atât de durabil ca şi tronul lui Dumnezeu. 
Cei care vor fi biruitori la sfârşit şi vor şedea cu Hristos pe tronul 
Său vor urma exemplul lui Isus şi, de bună voie şi cu bucurie, vor 
sacrifica pentru EI, în persoana sfinţilor Lui. Cei care nu aleg să facă 
acest lucru vor merge în pedeapsa veşnică. 

În ultimele şapte luni nu am fost acasă decât patru săptămâni. 
În călătoriile noastre am stat la diferite mese, de la Iowa până la 
Maine. Unii dintre cei pe care i-am vizitat trăiesc în conformitate cu 
cea mai bună lumină pe care o au. Alţii, care au aceleaşi ocazii de a 
învăţa să trăiască sănătos şi bine, de-abia dacă au făcut primii paşi în 
privinţa reformei: îţi vor spune că nu ştiu să gătească în această nouă 
modalitate. însă ei nu au nici o scuză, pentru că în lucrarea How to 
live ( Cum să trăim ) sunt multe reţete excelente, şi această lucrare 
este la îndemâna tuturor. Eu nu spun că sistemul de gătit pe care îl 
prezintă această carte este perfect. Este posibil ca în curând să pot 
oferi o lucrare mică, mai după inima mea în anumite privinţe. Însă, 
în How to live, se găsesc reţete cu mult înainte în ce priveşte reforma 
decât ceea ce călătorul întâlneşte adesea, chiar printre adventiştii de 
ziua a şaptea. 

Mulţi socotesc că aceasta nu este o chestiune care să ţină de 
datorie şi de aceea nici nu încearcă să pregătească mâncarea în 
mod corespunzător. Acest lucru poate fi făcut într-un mod simplu, 
sănătos, uşor, fără a se folosi untură, unt sau mâncărurile cu carne. 
Iscusinţa trebuie îmbinată cu simplitatea. Pentru aceasta, femeile 
trebuie să citească şi apoi să pună în practică ce au citit. Mulţi ajung 
să sufere pentru că nu se obosesc să facă acest lucru. Acestora le 
spun: este timpul să vă treziţi energiile adormite şi să începeţi să 
citiţi. Învăţaţi să gătiţi simplu, şi totuşi într-un mod care să asigure 
cea mai gustoasă şi sănătoasă mâncare. 

Deoarece este greşit să găteşti doar pentru a satisface gustul sau 
a fi pe plac apetitului, nimeni nu trebuie să nutrească ideea că o dietă 
săracă este potrivită. Mulţi sunt slăbiţi datorită bolii şi au nevoie de 
o alimentaţie hrănitoare, suficientă cantitativ şi bine gătită. Adesea, 
găsim pâine graham grea, acră şi necoaptă bine. De aceea, este de 
datoria noastră să învăţăm să gătim, să ştim cum să facem acest 
lucru. Uneori găsim prăjituri cu gem sau biscuiţi moi, uscați, necopţi 
şi alte lucruri de acest fel. Şi atunci bucătăresele vă vor spune că 

se descurcă foarte bine în vechiul stil de a găti, însă, ca să spunem 
adevărul, familiilor lor nu le place pâinea graham; ar muri de foame 
dacă ar trăi astfel. 

Mi-am spus mie însămi: nu mă mir de acest lucru. Felul în care 
pregătiți mâncarea o face să nu fie deloc gustoasă. Consumarea 
acestor feluri de alimente sigur te îmbolnăveşte de indigestie. Aceste 
biete gospodine şi cei care trebuie să mănânce mâncarea gătită de 
ele îţi vor spune cu gravitate că reforma sanitară nu este de acord cu 
ele. Stomacul nu are puterea de a transforma pâinea săracă, grea şi 
acră în pâine bună; însă pâinea asta stricată va transforma stomacul 
sănătos într-unul bolnav. Cei care mănâncă o astfel de mâncare ştiu 
că pierd din putere. Nu există o cauză? Unele din aceste persoane 
pretind că ţin reforma sanitară, însă nu fac acest lucru. Ele nu ştiu să 
gătească. Pregătesc prăjituri, cartofi, pâine graham şi apoi cercul se 
repetă, abia dacă există vreo variaţie, şi organismul nu este întărit. 
Acestea socotesc că este o pierdere de timp să-ţi propui să dobândeşti 
o experienţă desăvârşită în pregătirea sănătoasă şi gustoasă a hranei. 
Unii cred că ceea ce mănâncă este pierdut şi că tot ce aruncă în 
stomac pentru a-l umple are acelaşi efect cu hrana pregătită cu atâta 
bătaie de cap. Este important să dăm gust şi savoare hranei pe care o 
mâncăm. Dacă nu putem face acest lucru, ci mâncăm mecanic, nu 
ne vom hrăni bine şi nici nu ne vom dezvolta bine, ca atunci când ne 
bucurăm de mâncarea pe care o introducem în stomac. Noi suntem 
construiți din ceea ce mâncăm. Pentru a avea sânge de calitate bună, 
trebuie să avem o hrană potrivită, gătită în mod corespunzător. 

Este o datorie religioasă pentru persoanele care gătesc să înveţe 
să pregătească hrană sănătoasă în diferite feluri, astfel încât aceasta 
să fie mâncată cu plăcere. Mamele trebuie să-şi înveţe copiii cum 
să gătească. Oare, pentru o tânără, ce ramură a educaţiei ar putea 
fi tot atât de importantă ca aceasta? Mâncarea are de-a face cu 
viaţa noastră. Mâncarea sărăcăcioasă, puţină şi prost gătită strică 
în mod continuu sângele, slăbind organele care produc sânge. Este 
absolut esenţial ca arta gătitului să fie considerată una dintre cele 
mai importante ramuri ale educaţiei. Nu sunt decât câteva bucătărese 
bune. Tinerele care au o funcţie la birou consideră că este umilitor, 
să devină bucătărese. Nu e cazul. Ele nu văd subiectul corect. A şti 
să pregăteşti o hrană sănătoasă, şi în special pâine, nu este o ştiinţă 
de mică valoare sau neînsemnată. 

În multe familii găsim dispeptici şi, adesea, motivul este această 
pâine deficitară. Stăpâna casei consideră că aceasta nu trebuie arun- 
cată şi ei o mănâncă. Aşa trebuie să procedăm cu pâinea veche? O 
veţi introduce în stomac pentru ca acesta să o transforme în sânge? 
Are stomacul puterea să transforme pâinea acră în pâine dulce? 
Pâinea veche în pâine proaspătă? Pâinea mucegăită în pâine bună? 

Mamele neglijează această ramură a educaţiei fetelor lor. Ele 
sunt împovărate de griji şi muncă şi se istovesc repede, în timp ce 
fiica este scuzată, are timp să facă vizite, să croşeteze şi să-şi facă 
plăcerile. Aceasta este dragoste greşit înţeleasă. Mama îi face rău 
copilului ei, ceea ce are adesea urmări pe toată viaţa. La vârsta când 
ar trebui să fie în stare să ducă poverile vieţii, ea nu este pregătită să 
facă acest lucru. Fetele de felul acesta nu îşi asumă griji şi poveri. 
Fără greutate, ele se eschivează din faţa răspunderilor, în timp ce 
mama este împovărată de griji, precum roţile sub car. Nu înseamnă 
că fata nu este bună; însă este nepăsătoare şi neatentă, căci altfel ar 
vedea privirea obosită şi expresia suferinţei de pe chipul mamei ei 
şi va căuta să ducă ea partea cea mai grea a poverii şi să o uşureze 
pe mamă, care ori va fi eliberată de griji, ori va fi adusă pe patul de 
boală sau poate de moarte. 

De ce sunt oare mamele atât de oarbe şi neglijente în educarea 
fetelor lor? Am fost mult întristată să văd, vizitând diferite familii, 
mama purtând povara cea grea, în timp ce fiica, veselă, sănătoasă şi 
în putere, nu simţea nici o grijă, nici o povară. Când sunt adunări 
mari şi familule sunt împovărate cu musafiri, văd mama ducând 
povara, cu toate grijile asupra ei, în timp ce fiicele stau şi flecăresc 
cu prieteni. Aceste lucruri mi se par atât de în neregulă, încât de- 
abia mă abţin să nu le vorbesc acestor tinere nepăsătoare, egoiste, 
şi să nu le spun să se ducă să lucreze. Uşuraţi-o pe mama voastră 
obosită! Duceţi-o să se aşeze pe un scaun în salon şi îndemnaţi-o să 
se odihnească şi să se bucure de compania prietenilor ei. 

Însă nu fiicele sunt cele care trebuie învinovăţite în totalitate 
pentru acest lucru. Mama este de vină. Ea nu le-a învăţat pe fete, 
cu răbdare, să gătească. Ea ştie că acestora le lipseşte cunoştinţa 
în domeniul gătitului şi de aceea toată munca este asupra ei. Ea 
trebuie să fie peste tot, cu grijă şi atenţie. Tinerele trebuie instruite cu 
grijă în privinţa gătitului. Oricare ar fi împrejurările în viaţă, aceste 
cunoştinţe sunt pentru practica vieţii. Este o ramură a educaţiei care 

are cea mai directă influenţă asupra vieţii omeneşti, în special asupra 
vieților celor mai dragi. Multe dintre soțiile şi mamele care nu au o 
educaţie corespunzătoare şi le lipseşte iscusinţa în materie de gătit 
vin zilnic în faţa familiilor lor cu hrană prost pregătită, care distruge 
în mod sigur organele digestive, produce un sânge de calitate slabă 
şi adesea determină crize acute ale unor boli inflamatorii, ducând 
la moarte prematură. Mulţi au murit datorită pâinii vechi, acrite. 
Mi-a fost povestită o întâmplare despre o fată angajată care a făcut 
pâine nefrământată bine, acră. Pentru a scăpa de ea şi pentru a tăinui 
cele făcute, ea a aruncat-o celor doi porci foarte mari. În dimineaţa 
următoare gospodarul a găsit porcul mort, iar când a examinat troaca, 
a găsit bucăţi din acea pâine nefrământată bine. A pus întrebări şi fata 
a recunoscut ce a făcut. Ea n-avea idee că se poate întâmpla aşa ceva 
cu porcul. Dacă pâinea nefrământată bine, acră, ucide un porc, care 
poate devora şerpi cu clopoței şi aproape orice lucru urâcios, ce efect 
va avea aceasta asupra acelui organ sensibil al omului, stomacul? 

Este o datorie religioasă pentru orice fată şi femeie creştină să 
înveţe de îndată să facă pâine bună, gustoasă, din făină bună. Mamele 
trebuie să-şi ia fetele cu ele în bucătărie încă de când sunt foarte 
MICI Şi să le înveţe arta de a găti. Mamele nu pot aştepta ca fetele 
să înţeleagă tainele gospodăriei fără a le învăţa. Ele trebuie instruite 
cu răbdare, cu iubire, cu vorbe de încurajare şi aprobare şi munca 
trebuie făcută cât se poate de plăcută, lucru care să se vadă pe chipul 
voios al mamei. Dacă fetele greşesc o dată, de două ori, de trei ori, 
nu le criticaţi. Deja descurajarea îşi face lucrarea şi le ispiteşte să 
spună: 

„Inutil. Eu nu pot face asta“. Acum nu e timpul pentru critică. 
Voința ajunge să slăbească. Ea are nevoie de stimulentul încurajării, 
al cuvintelor voioase, pline de speranţă, de felul: „Nu contează ce 
greşeli ai făcut. Acum doar înveţi şi te poţi aştepta să faci boacăne. 
Încearcă din nou. Gândeşte-te la ceea ce faci. Fii foarte atentă şi vei 
reuşi cu siguranţă“. 

Multe mame nu îşi dau seama de importanţa acestei ramuri a 
educaţiei şi, decât să-şi dea silinţa să îşi înveţe copiii şi să le suporte 
greşelile din perioada în care învaţă, preferă să facă ele totul. Iar 
când fiicele lor greşesc, ele le gonesc, spunându-le: „Nu are rost. Nu 
poţi să faci nici asta, nici cealaltă. Mai mult mă încurci şi îmi faci 
necazuri decât să mă ajuţi.“ 

În acest fel sunt respinse cele dintâi străduinţe ale celei care vrea 
să înveţe şi primul eşec îi trage atât de mult înapoi interesul şi zelul 
de a învăţa, încât e îngrozită să mai încerce şi îşi va propune să 
coase, să tricoteze, să facă curăţenie în casă — orice altceva, dar să 
nu gătească. Aici mama a greşit mult. Ea ar fi trebuit să-şi instruiască 
cu răbdare fiicele, astfel ca ele să poată obţine, prin practică, acea 
experienţă care să îndepărteze stângăcia şi neîndemânarea şi să în- 
drepte mişcările lipsite de iscusinţă ale bucătăresei neexperimentate. 
Redau aici fragmente din Mărturia nr.10, publicată în 1864: 

„Copiii care au fost alintaţi şi răsfăţaţi totdeauna aşteaptă acest 
lucru; iar dacă aşteptările lor nu sunt împlinite, ei sunt dezamăgiţi şi 
se descurajează. Aceeaşi dispoziţie se va vedea pe tot parcursul vieţii 
lor; ei vor fi neajutoraţi, se vor bizui întotdeauna pe ajutorul altora, 
aşteptând onoruri de la alţii. Iar dacă li se arată împotrivire, chiar 
după ce au ajuns la vârsta maturității, socotesc că sunt maltrataţi; şi 
astfel ei duc o viaţă agitată, ducându-şi cu greu sarcinile, murmurând 
adesea şi fiind nemulţumiţi că nu toate lucrurile le sunt pe plac.“ 

„Părinţii greşiţi îşi învaţă copiii lecţii care se vor dovedi nimi- 
citoare pentru ei şi astfel ei sădesc spini pentru picioarele lor. Ei 
cred că, dacă satisfac dorinţele copiilor lor şi îi lasă să-şi urmeze 
propriile lor înclinații, le pot câştiga ataşamentul. Ce greşeală! Copiii 
care sunt îngăduiţi astfel cresc cu dorinţele neţinute în frâu, fără să 
cedeze, egoişti, exigenţi şi aroganţi, un blestem pentru ei înşişi şi 
pentru toţi cei din jurul lor. Într-o mare măsură, părinţii ţin în propri- 
ile lor mâini fericirea viitoare a copiilor lor. Ei au asupra lor lucrarea 
importantă de formare a caracterului acestor copii. Învăţămintele pe 
care le primesc în copilărie îi vor urmări toată viaţa. Părinţii seamănă 
sămânţa care va răsări şi va aduce roadă spre bine sau spre rău. Ei 
îşi pot face copiii fie fericiţi, fie nefericiţi.“ 

„Copiii trebuie învăţaţi încă de când sunt foarte mici să fie folo- 
Sitori, să se ajute pe ei înşişi şi să-i ajute şi pe alţii. Multe fiice ale 
acestui veac pot, fără vreo mustrare de conştiinţă, să-şi privească 
mamele trudind, gătind, spălând sau călcând, în timp ce ele stau în 
salon şi citesc poveşti, tricotează, croşetează sau brodează. Inimile 
lor sunt la fel de nesimţitoare ca şi o piatră. însă de unde provine 
acest rău? Cine sunt cei care trebuie cel mai mult învinuiți pentru 
această stare de lucruri? Bieţii părinţi, desigur, ei, care se amăgesc 
singuri. Ei trec cu vederea binele viitor al copiilor lor şi, în dragostea 

lor greşit înţeleasă, îi lasă să trândăvească ori să facă lucruri de mică 
însemnătate, care nu necesită exersarea minţii sau a muşchilor, şi 
apoi îşi scuză fiicele indolente pentru că sunt slabe. Ce le-a făcut 
să fie slabe? În multe cazuri, felul în care au procedat părinţii. O 
măsură suficientă de mişcare fizică în gospodărie le-ar face bine atât 
minţii, cât şi trupului. Însă copiii sunt lipsiţi de aceste lucruri prin 
idei greşite, până ce ajung refractari faţă de muncă. Pentru ei, aceasta 
ajunge ceva neplăcut şi care nu corespunde cu ideile lor cu privire la 
rafinament. Se socoteşte a fi lipsă de eleganţă şi chiar grosolan să 
speli vase, să calci sau să speli rufe. Aceasta este educaţia la modă 
care se dă copiilor în acest veac nenorocit.“ 

„Poporul lui Dumnezeu trebuie să fie călăuzit după principii mai 
înalte decât cele ale lumii, care caută să-şi măsoare toate faptele 
după modă. Părinţii temători de Dumnezeu trebuie să-şi educe copiii 
pentru o viaţă utilă. Pregătiţi-i să poarte poveri încă de când sunt 
mici. Dacă nu au fost obişnuiţi cu munca, în curând vor fi plictisiţi, 
obosiţi. Se vor plânge de dureri de mijloc, de umeri şi de membre, 
iar voi veţi fi în pericol datorită iubirii pe care le-o dovediţi, de a 
face voi înşivă lucrul care trebuie făcut, decât să-i vedeţi pe ei că 
suferă câtuşi de puţin. La început daţi-le puţin de făcut, apoi creşteţi 
măsura câte puţin în fiecare zi, până ce ei ajung în stare să muncească 
suficient fără a fi plictisiţi. Inactivitatea este cauza cea mai mare 
pentru durerile de mijloc şi de umeri la copii...“ 

„Mamele trebuie să-şi ia fiicele cu ele în bucătărie şi să le înveţe 
cu răbdare. Prin această muncă muşchii lor vor căpăta vigoare şi 
tărie, iar gândurile lor vor fi mai sănătoase şi mai înălţătoare la 
încheierea zilei. Poate că sunt obosite, însă ce dulce este odihna după 
o măsură corespunzătoare de muncă! Somnul, refăcătorul dulce al 
naturii, întăreşte trupul obosit şi îl pregăteşte pentru datoriile zilei 
următoare. Nu le daţi de înţeles copiilor voştri că nu contează dacă 
ei muncesc sau nu. Învăţaţi-i că este nevoie de ajutorul lor, că timpul 
lor este valoros şi că voi depindeţi de munca lor“. 

Punerea corespunzătoare în circulaţie şi distribuirea publicațiilor 
noastre constituie una dintre cele mai importante ramuri ale lucrării 
în prezent. Foarte puţin se poate realiza fără aceasta. Iar pastorii 
noştri sunt cei care pot face cel mai mult în această lucrare, mai mult 
decât orice alte categorii de persoane. Este adevărat, cu puţin timp în 
urmă, câţiva dintre predicatorii noştri au dus prea departe problema 
vânzării cărţilor. Unii au adăugat la stocul pe care îl deţineau pentru 
vânzare nu numai publicaţii de o valoare reală redusă, dar şi alte 
articole de asemenea fără valoare. 

Însă, câţiva dintre pastorii noştri adoptă acum o părere extremă cu 
privire la ceea ce am spus eu în Mărturia nr.1 | cu privire la vânzarea 
publicaţiilor noastre. Cineva din statul New York, asupra căruia 
nu stă prea greu povara lucrării, care a lucrat ca agent distribuitor, 
deţinând multe feluri de publicaţii bune, s-a hotărât să nu mai vândă 
şi a scris la birou, spunând că publicaţiile sunt vizate de cele amintite 
de mine acolo. Aceasta este greşit. Redau în continuare un fragment 
din Mărturia nr.11: 

„Povara vânzării publicaţiilor noastre nu trebuie să stea asupra 
pastorilor care lucrează cu cuvântul şi învăţătura. Timpul şi puterea 
lor trebuie menajate, pentru ca eforturile lor să poată fi folosite în 
adunările de predicare în serii. Timpul şi puterea lor nu trebuie 
irosite în vânzarea cărților noastre, când acestea ar putea fi foarte 
bine aduse publicului de către aceia care nu au sarcina predicării 
Cuvântului. Când merge în noi câmpuri, s-ar putea să fie necesar ca 
pastorul să ia cu el publicaţii, ca să le ofere spre vânzare oamenilor, 
ŞI, de asemenea, poate fi necesar şi în alte ocazii să vândă cărți şi 
să încheie afaceri pentru biroul de publicaţii. Însă această lucrare 
trebuie evitată ori de câte ori poate fi făcută de altcineva.“ 

Prima parte din acest fragment este întărită de ultima parte. 
Ca să fiu ceva mai explicită, părerea mea în această privinţă este 
că pastori ca fraţii Andrews, Waggoner, White şi Loughborough, 
care au sarcina supravegherii lucrării şi, prin urmare, au un surplus 

de griji, poveri şi muncă, nu ar trebui să adauge la poverile lor şi 
vânzarea publicațiilor noastre, în special la adunările în corturi şi la 
Conferinţele generale. S-a spus aceasta pentru a-i corecta pe aceia 
care, la astfel de adunări, lăsau la o parte lucrarea cea importantă şi 
răspândeau mulțimilor adunate mărfuri care nu aveau nici o legătură 
cu lucrarea. 

Pastorii noştri care se bucură de o sănătate viguroasă pot, cu 
cea mai mare decenţă, să se implice, la timpul potrivit, în vânzarea 
publicaţiilor noastre. În special în prezent este nevoie de eforturile 
lor, întrucât s-a vorbit recent poporului nostru de vânzarea şi punerea 
în circulaţie a acestor lucrări. În patru săptămâni, în turul nostru în 
ținuturile Gratiot, Saginaw şi Tuscola, soţul meu a vândut şi a dăruit 
săracilor în valoare de 400 de dolari. La început, el prezenta în 
faţa oamenilor importanţa cărţilor; apoi ei erau gata să le ia cât mai 
repede, în măsura în care el împreună cu mai multe ajutoare îi puteau 
servi. 

De ce nu sunt frații noştri mai generoşi în darurile lor pentru 
fondul de cărți şi broşuri? De ce nu iau pastorii mai în serios această 
lucrare? Oamenii noştri ar trebui să vadă că aceste lucrări sunt 
exact ceea ce este nevoie pentru aceia care au nevoie de ajutor. 
Aici există şansa de a investi bani potrivit cu un binecuvântat plan 
de generozitate. Uneori putem citi oamenii aproape tot aşa de clar 
cum citim cărțile. Sunt între noi unii care pun între 100 şi 1000 de 
dolari, sau mai mult, pentru Institutul de Sănătate, dar care au dăruit 
doar între 5 şi 20 de dolari în marea acţiune de publicare a cărţilor, 
broşurilor şi revistelor care prezintă adevăruri cu privire la viaţa 
veşnică. Una este considerată o investiţie bănească. Cealaltă, după 
cum ne putem da seama din micimea darurilor, este considerată o 
pierdere. 

Nu trebuie să fim liniştiţi cu privire la acest subiect. Poporul 
nostru se va devota lucrării. Banii vor veni. lar noi le vom spune 
celor care sunt săraci şi vor cărți: Trimiteţi comenzile, împreună cu 
o declaraţie despre starea voastră materială. Vă vom trimite într-un 
pachet patru volume: Daruri spirituale, Cum să trăim, Apel către 
tineri, Apel către mame, Lecturi pentru Sabat şi cele două hărți mari, 
împreună cu Cheia explicativă. Dacă aveţi o parte dintre acestea, 
spuneţi ce aveţi, iar noi vă vom trimite alte cărţi în locul acestora 
sau vă vom trimite doar ceea ce nu aveţi. Trimiteţi 50 cenți pentru a 

achita poşta, iar noi vă vom trimite un pachet în valoare de 5 dolari, 
iar fondul va avea de suportat o plată de 4 dolari.* 
În această chestiune atât de importantă a cărţilor, toţi trebuie să 
acţioneze, dăruind cu multă generozitate, de felul celei implicate 
[690] în vânzarea Bibliilor americane şi a broşurilor. În multe privinţe, 
aceste societăţi uriaşe sunt demne de imitat. Generozitatea se vede 
în testamente şi donaţii şi este adusă la îndeplinire prin vânzări şi 
donaţii de Biblii şi broşuri. Adventiştii de ziua a şaptea trebuie să 
fie în frunte în această chestiune legată de cărţi, ca şi în alte lucruri. 
Fie ca Dumnezeu să ne ajute. Broşurile noastre trebuie oferite în 
districte la preţul lor, lăsând o mică marjă pentru plata pachetului 
poştal şi a celorlalte lucruri legate de aceasta. Iar pastorii şi poporul 
să se implice, ca niciodată mai înainte, în punerea în circulaţie a 
cărților, broşurilor şi revistelor. Vindeţi acolo unde oamenii pot şi 
doresc să cumpere, iar acolo unde nu pot, dăruiţi-le cărți. 


xX K kK kK x 


Lozinca creştinului 


Stimate frate B., mi-a fost arătat că tu acţionezi mai degrabă 
în funcţie de sentimente, şi nu după principii ferme. Îţi lipseşte o 
profundă şi deplină experienţă în lucrurile lui Dumnezeu. Trebuie 
să fii cu totul convertit la adevăr. Când inima unui om este cu totul 
convertită, tot ce are el este consacrat Domnului. Tu nu ai experi- 
mentat încă această consacrare. În vorbe, tu iubeşti adevărul, însă 
nu dovedeşti această dragoste în faptele tale şi prin roadele tale. 
Acţiunile şi faptele tale sunt dovezile sincerităţii dragostei tale sau a 
indiferenţei tale faţă de Dumnezeu, cauza Lui şi semenii tăi. 

Cum Şi-a manifestat Domnul Hristos dragostea faţă de bieţii oa- 
meni muritori, sacrificându-Şi slava, bogăţiile şi chiar mult preţioasa 
Lui viaţă! Domnul Hristos a consimţit să ducă o viaţă de umilinţă şi 
multă suferinţă. El S-a supus batjocurilor pline de cruzime ale unei 
mulţimi înfuriate, criminale, şi celei mai teribile morţi, pe cruce. 
Domnul Hristos a spus: „Aceasta este porunca Mea: să vă iubiţi 
unii pe alţii, cum v-am iubit Eu. Nu este mai mare dragoste decât 
să-şi dea cineva viaţa pentru prietenii săi. Voi sunteţi prietenii Mei 
dacă faceţi ce vă poruncesc Eu“ ( loan 15, 12-14). Noi dovedim că 
suntem prieteni ai lui Hristos când ascultăm implicit de voia Sa. Nu 
poate fi nici o dovadă dacă spunem, dar nu facem; însă în a face, 
în a asculta, există dovada. Cine ascultă de porunca de a ne iubi 
unii pe alţii aşa cum ne-a iubit Hristos? Frate B., tu trebuie să ai o 
experienţă mai fermă, mai profundă şi mai neegoistă decât ai avut 
vreodată, dacă asculţi de porunca lui Hristos. 

Îţi lipseşte bunăvoința. Tu te străduieşti să te eschivezi de la 
griji, necazuri sau cheltuieli pentru cauza lui Dumnezeu. Tu nu ai 
investit decât puţin în lucrare. Acţiunile pe care omul le preţuieşte 
cel mai mult se vor vedea în investiţiile lui. Dacă preţuieşte mai mult 
lucrurile veşnice decât cele vremelnice, el va arăta acest lucru prin 
faptele lui; el va investi cel mai mult, va risca cel mai mult în ceea ce 
preţuieşte cel mai mult şi care, în final, îi aduce cel mai mare profit. 

Bărbaţi care pretind că susţin adevărul se angajează în afaceri 
lumeşti şi investesc mult, riscă mult. Dacă pierd aproape tot ce 
au, se întristează mult pentru că simt neplăcerea pierderilor; cu 
toate acestea, ei nu simt că acţiunile lor neînţelepte au lipsit de bani 
cauza lui Dumnezeu şi că, în calitate de ispravnici, ei trebuie să dea 
socoteală de irosirea banilor Domnului. Dacă li s-ar cere să rişte 
ceva pentru cauza lui Dumnezeu, să investească doar un sfert din 
ceea ce au pierdut în investirea în lucruri vremelnice, simţământul 
lor ar fi că cerul costă prea mult. 

Lucrurile veşnice nu sunt preţuite. Tu nu eşti un om bogat, dar, cu 
toate acestea, inima ta poate să se agaţe tot aşa de mult de puţinul pe 
care îl ai cum se agaţă milionarul de comorile lui. Mici, foarte mici 
vor fi profiturile realizate prin investițiile tale în acţiuni vremelnice; 
în timp ce, pe de altă parte, dacă investeşti în cauza lui Dumnezeu, 
şi consideri această cauză ca fiind o parte din fiinţa ta, şi o iubeşti 
aşa cum te iubeşti pe tine însuţi, şi eşi dispus să sacrifici pentru 
înaintarea ei, arătându-ţi încrederea şi credinţa în triumful ei final, 
vei culege un seceriş bogat, dacă nu în această viaţă, atunci în viaţa 
care este mai bună decât aceasta. Vei secera o răsplată veşnică, mai 
valoroasă decât orice alte câştiguri vremelnice, pământeşti, tot aşa 
după cum ceea ce este nemuritor este mai valoros decât ceea ce este 
trecător. 

Frate B., tu pari neliniștit să descoperi ce s-a spus cu privire 
la funcţia ta în biserică şi ce este în mintea noastră cu privire la 
aceasta. Exact acest lucru l-am scris eu. M-am temut pentru tine 
datorită celor ce mi-au fost arătate cu privire la trăsăturile tale. Tu 
acţionezi din impuls. Tu te rogi dacă simţi că trebuie să te rogi şi 
vorbeşti dacă simţi că trebuie să vorbeşti. Dacă eşti dispus, te duci 
la adunare; dacă nu, stai acasă. Ţi-a lipsit în mare măsură spiritul de 
sacrificiu. Ţi-ai consultat propriile dorinţe şi plăceri şi ai făcut pe 
plac eului, în loc să simţi că ar trebui să-l fii pe plac lui Dumnezeu. 
Datoria, datoria! La postul tău de fiecare dată. Te-ai înrolat tu ca 
un soldat al crucii lui Hristos? Dacă da, atunci simţămintele tale 
nu te scutesc de datorie. Trebuie să fii dispus să înduri greutăţile 
ca un bun soldat. Porneşte, fără să te opreşti, suportă ocara, căci 
astfel a făcut Căpitanul mântuirii noastre. Calitățile necesare pentru 
un episcop, sau prezbiter, sau diacon sunt: să fie „fără prihană, ca 
ispravnic al lui Dumnezeu; nu încăpățânat, nici mânios, nici dedat 

la vin, nici bătăuş, nici lacom de câştig mârşav, ci să fie primitor de 
oaspeţi, iubitor de bine, cumpătat, drept, sfânt, înfrânat, să se țină 
de Cuvântul adevărat, care este potrivit cu învăţătura, pentru ca să 
fie în stare să sfătuiască în învăţătura sănătoasă şi să înfrunte pe 
potrivnici“ ( Tit 1, 7-9). 

Pavel enumeră darurile prețioase care sunt de dorit şi îndeamnă 
pe fraţi: „Cine dă, să dea cu mână largă. Cine cârmuieşte, să cârmu- 
iască cu râvnă. Cine face milostenie, s-o facă cu bucurie. Dragostea 
să fie fără prefăcătorie. Fie-vă groază de rău şi lipiţi-vă tare de bine. 
În cinste, fiecare să dea întâietate altuia. În sârguinţă, fiţi fără preget. 
Fiţi plini de râvnă cu duhul. 

Slujiţi Domnului. Bucuraţi-vă în nădejde. Fiţi răbdători în necaz. 
Stăruiţi în rugăciune. Ajutaţi-i pe sfinţi când sunt în nevoie. Fiţi 
primitori de oaspeţi“ ( Romani 12, 8-13 ). „Îndeamnă pe bogaţii 
veacului acestuia să nu se îngâmfe şi să nu-şi pună nădejdea în nişte 
bogății nestatornice, ci în Dumnezeu, care ne dă toate lucrurile din 
belşug, ca să ne bucurăm de ele. Îndeamnă-i să facă bine, să fie 
bogaţi în fapte bune, să fie gata să simtă împreună cu alţii, aşa ca 
să-şi strângă pentru vremea viitoare drept comoară o bună temelie 
pentru ca să apuce adevărata viaţă.“ ( 1 Timotei 6, 17-19). Aici 
este o investiţie înţeleaptă şi cu totul sigură; aici sunt menţionate 
faptele bune care ne sunt recomandate să le punem în practică, să le 
pui în practică. Aici este vorba de adevăratele valori. În acestea nu 
există pericolul de a pierde. Se poate asigura o comoară în ceruri, o 
acumulare continuă, care îl va califica pe dătător pentru viaţa veşnică. 
Şi când viaţa lui de aici se va încheia şi se va încheia şi timpul de 
har, el va putea beneficia de viaţa veşnică. 

Frate B., tu nu eşti primitor de oaspeţi, tu eviți poverile. Simţi că 
este o povară să-i hrăneşti pe sfinţi şi să le oferi cele necesare şi că tot 
ce faci în această direcţie este pierdut. Te rog, citeşte pasajele biblice 
de mai sus şi fie ca Dumnezeu să-ţi dea înţelegere şi discernământ — 
aceasta este rugăciunea mea serioasă. În familia ta, trebuie să cultivi 
mai mult generozitatea, dărnicia, şi să fii mai puţin egoist. Găseşte- 
ti plăcerea în a invita pe cei din poporul lui Dumnezeu în casa ta 
ŞI, în funcţie de cum o cere ocazia, împarte cu ei, cu bucurie, cu 
voioşie, bunurile asupra cărora Dumnezeu v-a făcut ispravnici. Nu 
face aceste mici favoruri cu părere de rău, de silă. Când faci aceste 
lucruri ucenicilor lui Hristos, Lui I le faci; la fel, dacă eşti lipsit de 

ospitalitate faţă de sfinţii lui Dumnezeu, faţă de Isus dovedeşti lipsă 
de ospitalitate. 

Reforma sanitară este importantă pentru voi amândoi. Sora B. 
s-a opus acestei bune lucrări, când, de fapt, ea nu ştie la ce se opune. 
Ea s-a împotrivit sfatului lui Dumnezeu împotriva propriului ei su- 
flet. Apetitul nestăpânit a dus la slăbiciune şi boală, slăbind puterile 
morale şi lipsind-o de capacitatea de a preţui adevărul sacru, va- 
loarea ispăşirii care este esenţială pentru mântuire. Sora B. iubeşte 
această lume. Ea nu s-a despărţit de lume, în plăcerile ei, şi nu s-a 
predat fără rezerve lui Dumnezeu, aşa cum cere El. El nu acceptă un 
sacrificiu pe jumătate. Totul, totul, totul este al lui Dumnezeu şi nouă 
ni se cere să slujim în mod desăvârşit. Pavel spune: „Vă îndemn 
dar, fraţilor, pentru îndurarea lui Dumnezeu, să aduceţi trupurile 
voastre ca o jertfă vie, sfântă, plăcută lui Dumnezeu: aceasta va fi 
din partea voastră o slujbă duhovnicească. Să nu vă potriviţi chipului 
veacului acestuia, ci să vă transformați prin înnoirea minţii voastre, 
ca să puteţi deosebi bine voia lui Dumnezeu: cea bună, plăcută şi 
desăvârşită“ ( Romani 12, 1.2 ). Ce privilegiu avem să încercăm, 
experimentând, care este intenţia şi voia lui Dumnezeu cu privire la 
noi! Fie Numele Lui lăudat pentru acest dar preţios! Mi-a fost arătat 
că sora B. trebuie să se desprindă de această lume, ca să poată avea 
parte cu adevărat, în mod sigur, de o lume mai bună. 

Frate B., tu trebuie să acţionezi cu grijă, să-ţi supui eul; fii răb- 
dător, blând şi smerit. Un spirit blând şi liniştit este de mare preţ 
în ochii lui Dumnezeu. Trebuie să îndrăgeşti ceea ce Dumnezeu 
socoteşte că este valoros. Amândoi aveţi de făcut o lucrare înainte de 
a sta faţă în faţă cu judecata lui Dumnezeu. Lucraţi, căci ziua trece 
şi vine noaptea, când nimeni nu poate să lucreze. Stați în lumina 
adevărată voi înşivă, astfel ca apoi să puteţi face ca lumina voastră să 
strălucească, iar oamenii, văzând faptele voastre bune, să fie conduşi 
să dea slavă Tatălui vostru ceresc. 

Greenville, Michigan, 23 ian.1868. 

Stimate frate şi soră C., cazurile voastre mi-au fost aduse înainte 
în viziune. După ceea ce am văzut, vieţile voastre sunt o teribilă 
greşeală. Frate C., tu nu ai un temperament vesel. Şi, nefiind tu însuţi 
fericit, nu îi faci nici pe alţii fericiţi. Tu nu ai cultivat afecțiunea, 
duioşia şi dragostea. Soţia ta a suferit tot timpul, de când este căsă- 
torită cu tine, datorită lipsei de iubire. Viaţa ta de căsătorie a fost ca 
un pustiu — au fost doar câteva oaze de verdeață la care poţi privi 
înapoi cu mulţumire. Nu trebuia să fie astfel. 

Iubirea nu mai poate exista fără a se descoperi prin fapte exteri- 
oare, tot aşa după cum focul nu poate fi păstrat arzând fără combus- 
tibil. Tu, frate C., ai simţit că îţi cobori demnitatea dacă dovedeşti 
duioşie prin fapte pline de bunătate şi dacă urmăreşti ocazii de a-ţi 
arăta dragostea faţă de soţia ta, prin cuvinte duioase şi o privire 
blândă. Sentimentele tale sunt schimbătoare şi foarte mult afectate 
de împrejurări. Tu nu ai simţit că este greşit şi neplăcut înaintea lui 
Dumnezeu să îngădui minţii tale să fie acaparată de cele lumeşti 
şi apoi să aduci preocupările lumeşti în familia ta, invitând astfel 
pe vrăjmaşul în casa ta. Este foarte uşor să-i deschizi uşa, dar vei 
vedea că este foarte greu să o închizi; va fi foarte greu să izgoneşti 
vrăjmaşul, o dată ce l-ai adus înăuntru. Lasă-ţi grijile şi preocupă- 
rile la serviciu. Vino în familie cu o înfăţişare voioasă, cu simpatie, 
duioşie şi dragoste. Este mai bine astfel decât să cheltui bani pe 
medicamente şi doctori pentru soţia ta. Va fi sănătate pentru trup şi 
tărie pentru suflet. Vieţile voastre au fost foarte nenorocite. Amândoi 
aţi contribuit la aceasta. Dumnezeu nu are plăcere să vă vadă aşa 
nenorociţi; aceasta se datorează lipsei voastre de stăpânire de sine. 

Tu îţi laşi sentimentele să fie şovăitoare. Socoteşti că este înjo- 
sitor pentru demnitatea ta, frate C., să dovedeşti iubire, să vorbeşti 
cu bunătate şi afecţiune. Tu crezi că toate aceste cuvinte duioase 
înseamnă slăbiciune şi moliciune şi nu sunt necesare. Iar în locul lor, 
vin cuvinte iritate, cuvinte de discordie, ceartă şi critică. Socoteşti 
tu că acestea arată bărbăţie şi nobleţe? Le socoteşti ca nişte virtuţi 

puternice ale sexului tău? Oricum le-ai considera tu, Dumnezeu 
le priveşte cu neplăcere şi le notează în cartea Sa. îngerii fug din 
locuinţa în care se rostesc cuvinte de discordie, unde mulţumirea 
este aproape străină inimii şi unde critica sare de pe buze ca nişte 
mingi negre, murdărind hainele şi mânjind caracterul creştin. 

Când v-aţi căsătorit, soţia ta te iubea. Ea a fost extrem de sensi- 
bilă şi totuşi, dacă tu te-ai fi străduit, iar ea ar fi fost mai curajoasă, 
sănătatea ei n-ar fi trebuit să fie aşa cum este acum. Însă răceala ta 
te face să fii ca un ghețar, care îngheaţă făgaşul iubirii şi afecţiu- 
nii. Critica şi spiritul tău de continuă căutare de greşeli au fost ca 
o grindină pustiitoare peste o plantă sensibilă. Aceasta a îngheţat 
şi aproape a distrus viaţa plantei. Iubirea ta pentru lume distruge 
trăsăturile bune ale caracterului tău. Soţia ta este diferită de tine şi 
este mai generoasă. Însă, când ea a dat dovadă de generozitate în 
lucruri MICI, tu ai simţit că eşti dezavantajat datorită sentimentelor 
pe care le manifeşti tu şi ai criticat-o. Ai un spirit ranchiunos şi 
închis. Tu o faci pe soţia ta să simtă că este o sarcină, o povară, 
şi că ea nu are dreptul să-şi exercite generozitatea pe cheltuiala ta. 
Toate aceste lucruri sunt atât de descurajatoare, încât ea se simte 
fără nădejde şi neajutorată şi nu are putere să lupte, fiind doborâtă 
de suflul furtunii care vine împotriva ei. Suferinţa ei este de natură 
nervoasă. Dacă viaţa ei, prin căsătoria cu tine, ar fi fost plăcută, ea 
ar fi acum sănătoasă. Însă, de când sunteţi căsătoriţi, diavolul a fost 
oaspete în casa voastră şi s-a bucurat de starea voastră jalnică. 

Nădejdi neîmplinite v-au făcut pe amândoi cu totul nenorociţi. 
Nu vei avea răsplată pentru suferinţa voastră, pentru că v-aţi produs- 
o singuri. Cuvintele voastre au fost ca o otravă de moarte asupra 
nervilor şi creierului, asupra oaselor şi muşchilor. Voi culegeţi ce 
aţi semănat. Nu preţuiţi sentimentele celuilalt, nu îi vedeţi suferinţa. 
Dumnezeu nu are plăcere de spiritul aspru, nesimţitor, iubitor de 
lume pe care îl ai. Frate C., iubirea de bani este rădăcina tuturor 
relelor. Tu ai iubit banii, ai iubit lumea. Ai socotit boala soţiei tale ca 
o povară grea, teribilă, fără să îţi dai seama că, în mare măsură, tu eşti 
vinovat de boala ei. Îţi lipseşte un spirit de mulţumire. Tot zăboveşti 
asupra necazurilor tale; nu te gândeşti decât că vei fi în nevoie şi 
sărăcie; te simţi necăjit, descurajat, chinuit; creierul parcă ţi-a luat 
foc, iar duhul îţi este la pământ. Nu ai dragoste faţă de Dumnezeu 
şi mulţumire în inimă pentru toate binecuvântările pe care ţi le-a 

acordat bunul Tată ceresc. În viaţă vezi doar necazuri. O nebunie 
lumească te-a aruncat între nori grei şi un întuneric dens. Satana 
triumfă asupra ta, pentru că ai parte de nenorocire, când pacea şi 
bucuria erau la îndemâna ta. 

Asculţi o predică, adevărul te afectează şi puterile nobile ale 
minţii tale se trezesc şi îți controlează acţiunile. Tu vezi cât de 
puţin ai sacrificat pentru Dumnezeu, cât de mult ai hrănit eul şi 
adevărul te influenţează spre ceea ce este bine; însă, după ce trece 
această influenţă sacră, sfinţitoare, îmblânzitoare, tu nu o mai ai 
în inima ta şi curând cazi în aceeaşi stare searbădă, neroditoare. 
Muncegşti, muncegşti, trebuie să munceşti; creierul, oasele şi muşchii 
sunt împovăraţi la extrem, ca să poţi obţine bani pe care imaginaţia 
îţi spune că trebuie să-i capeţi, căci, de nu, sărăcia şi lipsa vor fi 
soarta ta. Aceasta este o amăgire a lui Satana, una din cursele lui 
şirete care să te ducă la pierzare. „Ajunge zilei necazul ei“ ( Matei 
6, 34 u.p. ). Însă tu îţi faci singur necazuri, dinainte. 

Tu nu ai credinţă, iubire şi nici încredere în Dumnezeu. Dacă ai 
avea, te-ai încrede în El. Te îngrijorezi, pentru că nu eşti în braţele 
lui Hristos, şi te temi că nu îţi va purta de grijă. Sănătatea este 
sacrificată. Dumnezeu nu este proslăvit în trupul şi spiritul tău, care 
sunt ale Lui. Nu există influenţa dulce şi plăcută a căminului, care 
să îmblânzească şi să contracareze răul care stăpâneşte atât de mult 
firea ta. Puterile nobile ale minţii sunt biruite de pornirile josnice; 
trăsăturile rele din caracterul tău sunt în continuă dezvoltare. 

Eşti exigent, egoist şi aspru. Nu ar trebui să fii aşa. Mântuirea ta 
depinde de aceasta: să acţionezi din principiu, să slujeşti pe Dum- 
nezeu din principiu, nu după impulsuri, nu în funcţie de ceea ce 
simţi. Dumnezeu te va ajuta când vei simţi că ai nevoie de ajutor şi 
vei lucra cu hotărâre, încrezându-te în El din toată inima. Adesea 
eşti descurajat fără motiv. Tu îţi îngădui simţăminte înrudite cu ura. 
Plăcerile şi neplăcerile tale sunt puternice. Trebuie să le ţii în frâu. 
Stăpâneşte-ţi limba. „Dacă nu greşeşte cineva în vorbire, este un 
om desăvârşit, şi poate să-şi ţină în frâu tot trupul“ ( Iacov 3,2). 
Ajutorul vine de la Acela care este atotputernic. El va fi tăria şi 
puterea ta, avangarda şi ariergarda ta. 

Ce pregătire faci tu pentru o viaţă mai bună? Satana este cel 
care te îndeamnă să crezi că trebuie să-ţi pui la lucru toate puterile 
ca să o duci mai bine în această lume. Tu te temi şi tremuri pentru 

viitorul acestei vieţi, în timp ce neglijezi viaţa viitoare, veşnică. Unde 
sunt preocuparea, stăruința şi zelul ca să eviţi o greşeală în această 
direcţie şi o mare pierdere? Să pierzi puţin în această lume ţi se pare 
o nenorocire grozavă, care te-ar costa viaţa. Însă gândul de a pierde 
cerul nu-ţi produce temeri nici pe jumătate. Datorită preocupării 
tale de a câştiga această viaţă, tu te afli în primejdia de a pierde 
viaţa veşnică. Tu nu îţi poţi permite să pierzi cerul, să pierzi viaţa 
veşnică, să pierzi greutatea veşnică de slavă. Tu nu îţi poţi permite 
să pierzi toate aceste bogății, această fericire nespus de prețioasă şi 
nemăsurată. De ce nu acţionezi ca un om întreg la minte şi de ce 
nu eşti tot aşa de stăruitor, de zelos, de perseverent în eforturile tale 
pentru viaţa cea bună, pentru cununa nepieritoare, pentru comoara 
veşnică, netrecătoare, aşa cum eşti pentru această viaţă nenorocită, 
mizerabilă, şi pentru aceste comori pământeşti, trecătoare? 

Inima ta este lipită de comorile tale pământeşti, de aceea nu este 
loc în ea pentru cele cereşti. Aceste biete lucruri care se văd — cele 
pământeşti — umbresc slava celor cereşti. Unde îţi este comoara, 
acolo îţi va fi şi inima. Cuvintele tale vor dovedi, faptele tale vor 
arăta unde este comoara ta. Dacă este în această lume, spre câștigul 
redus al celor pământeşti, preocupările tale se vor manifesta în acea 
direcţie. Dacă lupţi pentru moştenirea veşnică cu stăruinţă, energie şi 
zel proporţionale cu valoarea acesteia, atunci vei putea fi un candidat 
cinstit pentru viaţa veşnică, un moştenitor al slavei. E nevoie de 
o convertire proaspătă în fiecare zi. Mori zilnic faţă de eu, pune- 
ți frâu la limbă, controlează-ţi cuvintele, încetează murmurările şi 
plângerile, nu lăsa să-ţi scape de pe buze nici un cuvânt de critică. 
Dacă asta cere un efort mare, fă-l; vei fi răsplătit dacă îl vei face. 

Viaţa ta de acum este jalnică, plină de prevestiri rele. Ai în faţă 
numai tablouri înceţoşate; necredinţa întunecată te-a împrejmuit. 
Vorbind de partea necredinţei, totul a devenit şi mai întunecos; ai 
satisfacţie să zăboveşti asupra subiectelor neplăcute. Dacă alţii în- 
cearcă să vorbească cu speranţă, tu le zdrobegşti orice sentiment de 
nădejde, vorbindu-le cât se poate de aspru şi dur. Necazurile şi su- 
părările tale ţin mereu în faţa soţiei tale gândul chinuitor că tu o 
consideri o povară datorită bolii ei. Dacă iubeşti întunericul şi dez- 
nădejdea, vorbeşti despre ele, zăboveşti asupra lor şi îți îngrozeşti 
sufletul, aducându-ţi în faţa ochilor orice te poate face să murmuri 
împotriva familiei tale şi împotriva lui Dumnezeu, şi faci ca inima ta 

să fie ca un câmp peste care tocmai a trecut focul, distrugând toată 
verdeaţa şi lăsând în urmă totul uscat, înnegrit şi pârjolit. 

Ai o imaginaţie bolnavă şi ceri milă. Totuşi, nimeni nu te poate 
ajuta aşa de bine cum te poţi ajuta tu singur. Dacă ai nevoie de 
credinţă, vorbeşte despre credinţă; vorbeşte cu nădejde, cu bucurie. 
Fie ca Dumnezeu să te facă să-ţi simţi păcătoşenia. Ai nevoie de 
ajutor în această privinţă, ajutorul fiicei tale şi al soţiei tale. Dacă 
îi permiţi lui Satana să îţi stăpânească gândurile, aşa cum ai făcut 
până acum, vei deveni ţinta lui specială şi te va distruge şi pe tine 
şi va nărui şi fericirea familiei tale. Ce influenţă teribilă a avut fiica 
ta! Mama, neprimind iubire şi afecţiune din partea ta, şi-a îndreptat 
toată dragostea către fiică şi a făcut din ea un idol. Datorită afecțiunii 
nesăbuite, ea a ajuns un copil alintat, răsfăţat. Dacă ar fi fost instruită 
în privinţa datoriilor în gospodărie, învățată să ia parte la ducerea 
poverilor în cămin, acum ar fi fost mai sănătoasă şi mai fericită. Este 
datoria fiecărei mame să-şi înveţe copiii să-şi aducă şi ei contribuţia 
în familie, să ducă poveri, să nu fie doar ca nişte maşini inutile. 

Sănătatea fiicei tale ar fi fost mai bună dacă ar fi fost învățată cu 
munca fizică. Muşchii şi nervii ei sunt slăbiţi. Cum ar putea fi altfel 
dacă sunt folosiţi atât de puţin? Acest copil are puţină putere de 
rezistenţă. Chiar puţină mişcare fizică o oboseşte şi îi pune în pericol 
sănătatea. Nu există elasticitate a muşchilor şi nervilor. Puterile ei 
fizice au dormitat atât de mult, încât viaţa ei este aproape inutilă. 
Mama a greşit! Oare nu ştii tu, mamă, că, dând fetei tale atâtea 
privilegii să înveţe ştiinţele şi needucând-o să poată duce o viaţă 
utilă şi să lucreze în gospodărie, îi faci un mare rău? Acest exerciţiu 
ar fi întărit sau ar fi călit organismul ei şi i-ar fi făcut bine sănătăţii. 
În loc ca această duioşie să se dovedească o binecuvântare pentru 
ea, se va dovedi un blestem teribil. Dacă şi fiica ar fi contribuit la 
ducerea poverilor casei, mama nu ar fi fost doborâtă şi s-ar fi menajat 
de multă suferinţă, şi aceasta ar fi fost în folosul fiicei tot timpul. Ea 
nu poate începe acum să lucreze dintr-o dată şi să ducă poveri pe 
care le-ar putea duce la vârsta ei, însă poate să se formeze să lucreze 
muncă fizică într-o măsură mai mare decât a făcut-o vreodată pe 
parcursul vieţii. 

Sora C. are o imaginaţie bolnavă. Ea s-a izolat de aerul de afară 
până ce nu-l va putea îndura fără neplăceri. Căldura din camera ei 
este foarte dăunătoare pentru sănătate. Circulaţia sân-gelui ei este 

stânjenită. Ea a stat atât de mult în aerul acela înfierbântat, încât nu 
poate suporta să se expună unei plimbări afară fără să se întâmple 
ceva. Cu sănătatea ei slăbită, nu suportă aerul şi a devenit atât de 
fragilă, încât nu se poate ca aerul să nu o îmbolnăvească. Dacă va 
continua cu aceste închipuiri bolnave, va ajunge nici să nu mai poată 
respira. Ea ar trebui să aibă ferestrele din camera ei deschise toată 
ziua, pentru ca aerul să poată circula. Dumnezeu nu are plăcere să 
o vadă că se ucide singură. Nu este necesar. Ea a devenit atât de 
sensibilă pentru că şi-a îngăduit o minte bolnavă. Dacă are nevoie de 
aer, trebuie să aibă aer. Ea îşi distruge nu numai propria ei viaţă, dar 
şi pe cea a soţului şi fiicei ei şi a tuturor celor care o vizitează. Aerul 
din camera ei este în mod vădit necurat şi lipsit de viaţă; nimeni 
nu poate fi sănătos într-un asemenea aer. Ea s-a răsfăţat în acest fel 
până când a ajuns să nu mai poată merge în vizită la fraţii ei fără 
să răcească. De dragul ei şi de dragul celor din jurul ei, ea trebuie 
să schimbe această stare de lucruri; ea trebuie să se obişnuiască cu 
aerul, puţin câte puţin în fiecare zi, mereu crescând, până ce va putea 
respira aerul curat, dătător de viaţă, fără a-i face rău. Suprafaţa pielii 
este aproape moartă, pentru că nu are aer de respirat. Milioanele 
de pori ai pielii sunt închişi, deoarece sunt înfundaţi de impurităţile 
din organism şi datorită lipsei de aer. Ar însemna cutezanţă să lase 
dintr-o dată curentul de aer să intre în casă, toată ziua. Această 
schimbare trebuie să se facă treptat. Într-o săptămână poate sta deja 
cu ferestrele deschise, două-trei degete, zi şi noapte. 

Plămânii şi ficatul sunt bolnavi pentru că ea se lipseşte de aerul 
vital. Aerul este binecuvântarea gratuită a cerului, ce are menirea să 
electrizeze tot corpul. Fără acesta, corpul s-ar îmbolnăvi şi ar deveni 
lânced, slăbit. Însă voi aţi trăit timp de ani de zile cu o cantitate foarte 
mică de aer. Făcând astfel, soţia ta îi târăşte şi pe alţii în aceeaşi 
atmosferă otrăvită. Nici unul dintre voi nu poate avea un creier clar, 
neumbrit, în timp ce respiră un aer otrăvit. Sora C. se teme ca de 
moarte să iasă ca să meargă undeva, pentru că simte schimbarea de 
aer şi răceşte. Cu toate acestea, ea îşi poate îmbunătăţi mult starea 
de sănătate dacă se tratează în mod corespunzător. De două ori pe 
săptămână ar trebui să facă baie generală, cu apă rece cât suportă, 
răcind-o mereu, de fiecare dată, până ce pielea se va tonifica. 

Ea nu trebuie să lâncezească atâta, întotdeauna bolnăvicioasă, 
dacă voi, ca familie, daţi atenţie sfaturilor Domnului. „Căci cine 

iubeşte viaţa, şi vrea să vadă zile bune, să-şi înfrâneze limba de la 
rău şi buzele de la cuvinte înşelătoare. Să se depărteze de rău şi să 
facă binele, să caute pacea şi s-o urmărească. Căci ochii Domnului 
sunt peste cei neprihăniţi şi urechile Lui iau aminte la rugăciunile 
lor. Dar faţa Domnului este împotriva celor ce fac răul“ ( 1 Petru 
3, 10-12). O minte mulţumită, un spirit vesel este sănătate pentru 
trup şi tărie pentru suflet. Nimic nu produce boala atât de mult ca 
descurajarea, tristeţea, mâhnirea. Depresia mintală este teribilă. Voi 
toţi suferiţi de aceasta. Fiica este agitată, având acelaşi spirit ca al 
tatălui; şi apoi aerul fierbinte, apăsător, v-a lipsit de vitalitate şi v-a 
amorţit creierul. Plămânii se contractă, iar ficatul este inactiv. 

Aerul, preţiosul dar al cerului, pe care toţi îl pot avea, vă va 
binecuvânta cu vigoarea lui dacă nu îi veţi opri intrarea. Spuneţi-i 
bun venit, cultivați dragostea pentru el şi se va dovedi un alinător 
preţios al nervilor. Aerul trebuie să fie în continuă circulaţie pentru 
a putea fi păstrat curat. Aerul curat, proaspăt, face ca sângele să 
circule sănătos prin organism. Acesta reîmprospătează corpul şi îl 
face sănătos şi puternic şi, în acelaşi timp, influenţa lui este simțită 
asupra minţii, producând calm şi seninătate. Face poftă de mâncare, 
ajută la digestie şi dă naştere unui somn sănătos şi dulce. 

Efectele produse de locuirea în camere închise, prost aerisite, 
sunt acestea: organismul devine slăbit şi nesănătos, circulaţia este 
îngreuiată, sângele se mişcă greu prin organism, deoarece nu este 
curăţit şi vitalizat de aerul curat, dătător de vigoare, al cerului. Mintea 
ajunge deprimată şi tristă, în timp ce tot corpul este răscolit; şi 
pot fi produse şi febra şi alte boli acute. Împiedicarea pătrunderii 
aerului de afară şi teama de aerisire din belşug te face să respiri 
aerul stricat, nesănătos, care este expirat din plămânii celor care stau 
în aceste camere şi care este otrăvitor, necorespunzător pentru a 
întreţine viaţa. Corpul se relaxează, pielea devine palidă, digestia 
este întârziată, iar organismul este sensibilizat la contactul cu aerul 
rece. O uşoară expunere produce boli grave. Trebuie să aveţi grijă 
să nu staţi în curent sau într-o cameră rece când sunteţi obosiţi 
sau transpiraţi. Trebuie să vă acomodaţi, încât să nu fie necesar ca 
mercurul termometrului să fie peste 65 grade Fahrenheit. 

Veţi fi o familie fericită dacă veţi împlini datoria pe care v- 
a încredinţat-o Domnul. Însă Domnul nu va face în locul vostru 
ceea ce voi trebuie să faceţi. Starea în care se află fratele C. este 

vrednică de milă. Atât de mult timp s-a simţit nefericit, încât viaţa 
a devenit o povară pentru el. Nu trebuie să fie astfel. Imaginaţia 
lui este bolnavă şi el şi-a aţintit atât de mult privirea asupra unui 
tablou întunecat, încât, dacă întâmpină greutăţi sau dezamăgiri, îşi 
închipuie că totul se duce de râpă, că va ajunge în nevoie, că totul 
este împotriva lui, că nimeni nu trece prin ceea ce trece el; şi astfel, 
viaţa lui este o nenorocire. Cu cât gândeşte mai mult în felul acesta, 
cu atât va fi mai mizerabilă viaţa lui şi a tuturor celor din jurul 
lui. Nu are motive să aibă astfel de simţăminte; aceasta este în 
întregime lucrarea lui Satana. El nu trebuie să îngăduie ca vrăjmaşul 
sufletului să-i stăpânească astfel mintea. El trebuie să-şi întoarcă 
privirea de la acel tablou înnegurat la Mântuitorul plin de iubire, 
la slava cerului şi la bogata moştenire pregătită pentru toţi cei care 
sunt umili şi ascultători, care au inimi mulţumitoare şi o credinţă vie 
în făgăduinţele lui Dumnezeu. Aceasta îl va costa efort, luptă; însă 
trebuie să le facă. 

Fericirea ta din prezent şi cea viitoare depind de îndreptarea şi 
fixarea privirii asupra lucrurilor optimiste, neluând în seamă tabloul 
întunecat, care este închipuit, asupra foloaselor pe care Dumnezeu ţi 
le-a aşternut pe cărare şi, dincolo de acestea, către cele nevăzute şi 
veşnice. 

Tu aparţii unei familii ai cărei membri au minţile puţin dezechili- 
brate, triste şi deprimate, afectate de împrejurări şi uşor influenţabile. 
Dacă nu cultivi un spirit optimist, fericit, mulţumitor, în cele din 
urmă Satana va face din tine ce va voi. Tu poţi fi un ajutor, o putere 
pentru biserica de care aparţii, dacă vei asculta de sfaturile Domnului 
şi nu vei mai acţiona din impuls, ci vei fi condus după principii. Nu 
lăsa niciodată să-ţi iasă critica de pe buze, căci aceasta este precum 
grindina pustiitoare pentru cei din jurul tău. De pe buzele tale să 
plece cuvinte vesele, optimiste şi iubitoare. 

Frate C., starea în care este organismul tău nu te ajută în creşterea 
spirituală, şi totuşi harul lui Dumnezeu poate face mult pentru a 
îndrepta defectele din caracterul tău, a întări şi a dezvolta acele puteri 
ale minţii care sunt acum slăbite şi au nevoie de putere. Făcând astfel, 
îţi vei ţine sub control acele trăsături care te trag în jos, care le-au 
copleşit pe cele bune. Eşti ca un om cu simţurile amorţite. Trebuie să 
laşi ca adevărul să te ia în stăpânire şi să lucreze o reformă deplină 
în viaţa ta. „Să nu vă potriviţi chipului veacului acestuia; ci să vă 

schimbaţi prin înnoirea minţii voastre, ca să puteţi deosebi bine 
voia lui Dumnezeu: cea bună, plăcută şi desăvârşită“ ( Romani 12, 
2 ). lată ceea ce ai nevoie şi ceea ce trebuie să experimentezi — 
transformarea pe care o poate face sfinţirea prin adevăr. 

Crezi tu că sfârşitul tuturor lucrurilor este aproape, că scenele 
istoriei acestui pământ se vor încheia în curând? Dacă da, arată-ţi 
credinţa prin fapte. Unii cred că au ceva credinţă şi, dacă o au, este 
moartă, pentru că nu este susţinută de fapte. 

„Tot aşa şi credinţa: dacă n-are fapte, este moartă în ea însăşi“ 
( Iacov 2, 17 ). Puţini au acea credinţă care lucrează prin dragoste 
şi curăţeşte sufletul. Însă toţi cei care vor fi socotiți vrednici pentru 
viaţa veşnică trebuie să se ridice la valoarea morală cerută în această 
privinţă. „Prea iubiţilor, acum suntem copii ai lui Dumnezeu. Şi ce 
vom fi, nu s-a arătat încă. Dar ştim că atunci când Se va arăta El, 
vom fi ca El; pentru că îl vom vedea aşa cum este. Oricine are în el 
nădejdea aceasta se curăţeşte, după cum El este curat“ ( 1 loan 3, 2.3 
). Aceasta este lucrarea pe care o aveţi în faţă şi nici unul dintre voi 
nu aveţi prea mult timp dacă vă angajaţi în lucrare cu tot sufletul. 

Trebuie să experimentați moartea eului, care trebuie să trăiască 
pentru Dumnezeu. „Deci, dacă aţi înviat împreună cu Hristos, să 
umblaţi după lucrurile de sus, unde Hristos şade la dreapta lui Dum- 
nezeu“ ( Coloseni 3, 1 ). Eul nu trebuie luat în seamă. Mândria, 
iubirea de sine, egoismul, avariţia, lăcomia, iubirea de lume, ura, 
bănuiala, gelozia, presupunerile rele, toate trebuie supuse şi sacri- 
ficate pentru totdeauna. Când va veni Domnul Hristos, El nu va 
veni pentru îndreptarea acestor rele, făcându-ne să corespundem din 
punct de vedere moral pentru venirea Lui. Toată această pregătire 
trebuie făcută înainte de venirea Lui. Acesta trebuie să fie un subiect 
de gândire, de studiu şi de cercetare profundă: Ce trebuie să facem 
ca să fim mântuiţi? Cum trebuie să ne purtăm ca să putem fi aprobaţi 
de Dumnezeu? 

Când sunteţi ispitiţi să murmuraţi, să-i criticaţi, să-i supăraţi 
şi să-i răniţi pe cei din jurul vostru, şi făcând astfel să vă răniţi 
propriul vostru suflet, oh! lăsaţi ca din suflet să vină această întrebare 
cercetătoare, serioasă şi plină de neliniște: Voi fi eu găsit fără vină 
înaintea scaunului de domnie al lui Dumnezeu? Doar cei fără vină 
vor fi acolo. Nici un om nu va fi mutat în cer, dacă inima îi este plină 
de gunoiul de pe pământ. Întâi trebuie îndreptate toate defectele de 

caracter, îndepărtată orice pată prin sângele curăţitor al lui Hristos şi 
biruite toate trăsăturile rele de caracter, datorită cărora omul nu este 
în stare să iubească. 

Când credeţi că veţi începe să vă pregătiţi pentru a putea ajunge 
în societatea slăvită a îngerilor? În starea în care sunteţi tu şi familia 
ta, în prezent, tot cerul s-ar tulbura dacă voi aţi ajunge acolo. Lucrarea 
pe care o aveţi de făcut trebuie să o faceţi aici. Pământul este locul de 
pregătire. Nu aveţi nici o clipă de pierdut. În cer totul este armonie, 
pace şi iubire. Acolo nu este discordie, ceartă, critică, cuvinte lipsite 
de iubire, priviri încruntate sau neînţelegeri; şi acolo nu va intra 
nici unul dintre cei ce sunt caracterizați de aceste trăsături atât de 
distructive pentru pace şi fericire. Căutaţi să fiți bogaţi în fapte bune, 
gata să dăruiţi, doritori să comunicaţi, punându-vă o bună temelie 
pentru timpul ce va veni, ca să puteţi apuca viaţa veşnică. 

Încetaţi pentru totdeauna să murmuraţi în privinţa acestei vieţi 
şi povara sufletului vostru să fie cum să vă puteţi asigura o viaţă 
mai bună decât aceasta, să fiţi vrednici de locuinţele pregătite pentru 
cei care sunt credincioşi până la sfârşit. Dacă aici faceţi o greşeală, 
totul este pierdut. Dacă vă consacraţi viaţa pentru a câştiga comori 
pământeşti, şi le pierdeţi pe cele cereşti, veţi descoperi că aţi făcut o 
greşeală teribilă. Nu puteţi avea amândouă lumile. „Şi ce foloseşte 
unui om să câştige toată lumea dacă îşi pierde sufletul? Sau ce va da 
un om în schimb pentru sufletul lui?“ ( Marcu 8, 36.37 ). Apostolul 
Pavel spune, sub inspiraţie: „Căci întristările noastre uşoare de o 
clipă lucrează pentru noi tot mai mult o greutate veşnică de slavă. 
Pentru că noi nu ne uităm la lucrurile care se văd, ci la cele care nu 
se văd; căci lucrurile care se văd sunt trecătoare, pe când cele ce nu 
se văd sunt veşnice“ ( 2 Corinteni 4, 17.18). 

Aceste încercări ale vieţii sunt uneltele prin care Dumnezeu 
îndepărtează necurăţiile, părţile slabe şi pe cele aspre din caracterul 
nostru, şi ne face să corespundem pentru societatea îngerească a 
slavei. Însă, când trecem prin aceste necazuri, când focul încercărilor 
izbucneşte asupra noastră, noi nu trebuie să privim la focul care se 
vede, ci să facem ca ochiul credinţei să se fixeze la lucrurile care nu 
se văd, la moştenirea veşnică, viaţa nemuritoare, greutatea veşnică 
de slavă; şi în timp ce facem astfel, focul nu ne va consuma, ci doar 
va îndepărta zgura şi vom ieşi afară de şapte ori mai curaţi, purtând 
pecetea divinului. 

Stimate frate şi soră D., când am vorbit în adunarea de duminică 
după-amiază, de-abia m-am putut abţine să nu rostesc numele voastre 
în legătură cu unele lucruri care mi-au fost arătate. Am văzut că 
fratele D. nu ocupă în familia sa poziţia pe care o doreşte Dumnezeu. 
Sora D. are conducerea; ea are o voinţă puternică, ce nu a fost supusă 
aşa cum cere Dumnezeu; şi pentru a fi pe placul soţiei sale şi a nu o 
întrista, fratele D. i-a cedat. Judecata ei o domină pe a lui şi el nu 
mai este un om liber de ani de zile. 

Când s-a angajat prima dată în lucrarea de propovăduire a ade- 
vărului, fratele D. era mic în ochii lui şi Dumnezeu l-a folosit ca 
unealtă a Sa. Însă am văzut că, un timp în trecut, el nu s-a umilit 
sub mâna lui Dumnezeu, ci s-a încrezut în propria lui înţelepciune 
şi judecată slabă, iar Satana a obţinut câştig asupra lui. În loc să se 
bizuie numai pe Dumnezeu şi tăria Lui, el a lăsat ca judecata să-i fie 
pervertită de influenţa soţiei sale. Ea vedea, auzea şi înţelegea tot ce 
se întâmpla în jurul ei. Dacă judecata ei ar fi fost sfinţită şi ar fi avut 
o înţelepciune cerească, atunci ea ar fi văzut totul prin ochi sfinţi şi 
ar fi auzit prin urechi sfinţite. Ea şi-ar fi folosit bine ochii şi urechile. 
Dar nu a făcut acest lucru. „Cine este orb, dacă nu robul Meu şi surd 
ca solul Meu, pe care îl trimit?“ ( Isaia 42, 19p. ). Dumnezeu nu 
doreşte ca noi să auzim tot ce se aude şi să vedem tot ce se vede. Este 
o mare binecuvântare să îţi astupi urechile ca să nu auzi şi să închizi 
ochii ca să nu vezi. Cea mai mare preocupare trebuie să fie să avem 
o vedere clară ca să putem discerne propriile noastre neajunsuri şi 
o ureche grabnică pentru a prinde tot ce este nevoie, când suntem 
mustraţi şi sfătuiţi, pentru ca nu cumva, prin nepăsarea şi neatenţia 
noastră, să devenim ascultători uituci, şi nu împlinitori cu fapta. 

Frate D., câtva timp în trecut, lucrul tău nu a fost tot aşa de 
înţelept şi cu succes ca înainte. Acţiunile tale nu au avut pecetea lui 
Dumnezeu. Soţia ta a administrat treburile vremelnice şi a dus poveri 
care erau prea grele pentru ea, în timp ce tu erai absent. Aceasta ţi-a 
trezit milă şi ai avut tendinţa de a-ţi perverti judecata, astfel încât ai 

ajuns să pui o valoare prea mare pe calităţile ei datorită iscusinţei 
ei de a-ţi rezolva treburile vremelnice. Satana veghea ca să tragă 
foloase cât de curând de pe urma încrederii tale în soţia ta. El şi-a 
propus să vă prindă în plasă şi să vă distrugă pe amândoi. Ţi-ai lăsat 
în prea mare măsură isprăvnicia asupra soţiei tale. Acest lucru este 
greşit; ea să aibă grijă de responsabilitatea ei, fără să ducă şi partea 
ta, pentru care ţie îţi va cere Dumnezeu socoteală. 

Sora D. a fost amăgită în anumite lucruri. Ea a crezut că Dum- 
nezeu a instruit-o pe ea într-un sens special şi voi amândoi aţi gândit 
şi acţionat conform acestei convingeri. Discernământul pe care ea 
credea că îl are într-un sens special este, de fapt, înşelăciunea vră- 
jmaşului. Din fire, este pripită să vadă, să înţeleagă, să anticipeze 
şi este extrem de sensibilă. Satana a profitat de pe urma acestor 
trăsături de caracter şi v-a îndepărtat pe amândoi de pe calea cea 
bună. Frate D., tu ai fost rob o bună perioadă de timp. Mult din ceea 
ce sora D. socotea a fi discernământ a fost invidie. Ea privea totul cu 
invidie, suspiciune, bănuială şi neîncredere. Aceasta îi producea o 
stare de nefericire, descurajare şi îndoială acolo unde, de fapt, trebuie 
să fie credinţă şi încredere. Aceste nefericite trăsături de caracter 
îi îndreaptă gândurile într-o direcţie întunecată, unde îşi îngăduie 
prevesturi rele, în timp ce un temperament extrem de sensibil o face 
să se simtă neglijată, dispreţuită şi jignită, când aceste lucruri nu 
există. Toate aceste lucruri stau în calea înaintării voastre spiritu- 
ale şi îi afectează şi pe alţii exact în acea măsură în care sunteţi 
legaţi de cauza şi lucrarea lui Dumnezeu. Aveţi o lucrare de făcut: 
umiliţi-vă sub mâna puternică a lui Dumnezeu, pentru ca El să vă 
înalțe la timpul potrivit. Aceste trăsături rele de caracter şi voinţa 
puternică, încăpăţânată, trebuie să fie îndreptate şi corectate, căci, 
de nu, amândoi vă veţi pierde credinţa. 

Frate D., tu ai o datorie de îndeplinit. Fii ispravnic în ceea ce 
ţi-a fost rânduit şi, în temere de Dumnezeu, ocupă locul de cap în 
familia ta. Trebuie să te desprinzi de sub influenţa soţiei tale şi să 
te bizui mai mult pe Dumnezeu, să priveşti spre El, pentru ca El să 
te conducă şi să te călăuzească. Dumnezeu nu a instruit-o în mod 
special pe sora D. şi nici nu i-a dat lumină ca să-i înveţe pe alţii care 
le este datoria. Niciodată, nici tu, nici soţia ta nu veţi putea ocupa 
poziţia pe care o doreşte Dumnezeu, dacă veţi rămâne în starea în 
care sunteţi acum. Niciodată nu vei fi stabil, tare şi hotărât, până 

când nu vei îngădui soției tale să ocupe poziția pe care ar trebui să o 
ocupe o soție. Când va sta la locul ei, respectă-i judecata, consultă-te 
cu ea cu privire la planurile voastre, însă fii foarte prudent în a lua 
judecata ei drept judecata lui Dumnezeu. Consultă-te cu fraţii asupra 
cărora Dumnezeu a aşezat povara lucrării. Dacă te-ai fi sfătuit cu cei 
al căror sfat trebuia să-l cauţi, nu ai fi comis o greşeală atât de mare, 
nu ai fi făcut o gafă atât de tristă, aşa cum ai făcut în cazul E. În acest 
caz, ai ocărât şi adus prejudicii cauzei lui Dumnezeu. Soția ta credea 
că are lumină în acest caz; însă gândurile ei nu erau de la Dumnezeu, 
ci de la vrăjmaşul, pentru că el ştia că tu vei fi afectat. Încrederea 
prea mare pe care o ai în soţia ta este contrară rânduielii cerului. 
Satana intenţionează astfel să te despartă, într-o mare măsură, de 
influenţa fraților tăi lucrători şi de fraţii tăi în general. 

Tu ai avut necazuri pe care le-ai fi evitat dacă nu o aşezai pe 
soţia ta într-o poziţie în care Dumnezeu nu a aşezat-o. Ai prea 
multă încredere în judecata şi înţelepciunea ei. Ea nu s-a consacrat 
lui Dumnezeu, de aceea judecata ei nu este consacrată. Ea nu este 
o femeie fericită, şi această stare nefericită a minţii ei i-a afectat 
sănătatea fizică şi mintală. Satana s-a hotărât să te zdruncine şi să-i 
facă pe fraţii tăi să-şi piardă încrederea în judecata ta. Satana caută 
să te doboare. Când Dumnezeu o va chema special pe soţia ta ca 
să lucreze pentru a propovădui adevărul, atunci te vei putea apleca 
spre sfatul şi îndemnul ei, încrezându-te în ele. Dumnezeu vă poate 
califica pe amândoi, în măsura în care manifestații un interes egal 
şi devotament pentru lucrare, astfel încât să aveţi o parte însemnată 
în cea mai solemnă lucrare de salvare a sufletelor. Misiunea care 
îi stă ei acum în faţă este să se asigure de chemarea şi alegerea ei, 
să înceteze să vegheze asupra altora şi să înceapă să lucreze acum, 
fiind foarte geloasă pe ea însăşi. Ea ar trebui să caute acum să aducă 
binecuvântări asupra altora prin exemplul ei evlavios, optimismul, 
tăria, curajul şi credinţa ei, nădejdea în încrederea în Dumnezeu, care 
va fi urmarea sfințirii lucrate de adevăr. Ea trebuie să se conformeze 
cu totul voinţei lui Dumnezeu. Hristos îi spune: „«Să iubeşti pe 
Domnul, Dumnezeul tău, cu toată inima ta, cu tot sufletul tău şi cu 
tot cugetul tău.» Aceasta este cea dintâi şi cea mai mare poruncă. 
Iar a doua, asemenea ei, este: «Să iubeşti pe aproapele tău ca pe tine 
însuţi.» În aceste două porunci se cuprinde toată Legea şi proorocii.“ 
( Matei 22, 37-40 ). 

Cele de mai sus au fost scrise la Mount Pleasant, Iowa, pe 4 oct. 
1867. Eu nu am avut timp să termin mărturia şi să o copiez, aşa că 
am lăsat-o neterminată, până la 30 ianuarie 1868, când m-am întors 
din est la Greenville, Michigan. 

Stimate frate şi soră D., voi ar fi trebuit s-o aveţi mai demult, 
însă a trebuit să lucrăm atât de mult, încât efectiv nu am avut timp 
să o scriu. Fiecare loc pe care l-am vizitat a adus în faţa minţii mele 
mult din ceea ce mi-a fost arătat cu privire la cazuri personale şi am 
scris în timp ce eram în adunări, în timp ce predica soţul meu. 

Viziunea am avut-o cu doi ani în urmă. Vrăjmaşul m-a împiedicat 
pe toate căile să dau sufletelor lumina pe care mi-a dat-o Dumnezeu 
pentru ele. În primul rând, cazul soţului meu a fost atât de tulburător, 
de chinuitor, încât nu am putut să scriu. Apoi descurajările din cauza 
fraţilor m-au adus într-o stare de tristeţe şi supărare, nefiind în stare 
să lucrez nicicum. Când am început să călătorim vara trecută, am 
început să scriu; însă călătoream atât de des dintr-un loc în altul, 
încât tot ce puteam face era să participăm la adunări. Era mult de 
lucru. Eu obişnuiesc să mă scol la 4 dimineaţa ca să scriu. Totuşi, 
lucrul continuu, care ne solicită mereu în adunări, ne oboseşte atât 
de mult creierul, încât nu pot să scriu, capul îmi este atât de obosit. 

Regret că nu aţi putut să o aveţi mai demult, însă chiar şi acum 
Dumnezeu o poate face să fie o binecuvântare pentru voi, şi aceasta 
este rugăciunea mea sinceră. Tu, stimate frate, poate ai văzut aceste 
lucruri şi le-ai îndreptat mai de mult. Sper, cel puţin. Aveţi amândoi 
toată simpatia din partea noastră şi ne rugăm pentru voi. Suntem tot 
aşa de mult interesaţi de ea ca şi de tine. Sufletul ei este preţios. Ne 
rugăm mult ca ea să fie de folos lui Hristos, să caute un spirit blând 
şi liniştit, care este de mare preţ în ochii lui Dumnezeu. Un înger 
m-a îndreptat către sora D. şi a repetat aceste cuvinte: „Tot ce este 
adevărat, tot ce este vrednic de cinste, tot ce este drept, tot ce este 
curat, tot ce este vrednic de iubit, tot ce este vrednic de primit, orice 
faptă bună şi orice laudă, aceea să vă însufleţească“ ( Filipeni 4, 3 
). Asupra acestor lucruri trebuie să zăbovească mintea. Când va fi 
îndreptată într-o altă direcţie, aduceţi-o înapoi pe făgaş. Ţineţi-vă în 
stăpânire mintea. Educaţi-o să zăbovească doar asupra acelor lucruri 
care aduc pace şi iubire. 

Vă încredințez această mărturie, sperând şi rugându-vă ca Dum- 
nezeu să vă binecuvânteze pe amândoi prin ea, pentru ca amândoi 
să fiți vrednici pentru a dobândi viața veşnică. 

Apendice 


Pentru înţelegerea împrejurărilor care au condus la darea anu- 
mitor mărturii, Comitetul însărcinat cu publicaţiile E.G. White a 
pregătit următoarele însemnări: 

Pag. 116: „Timpul pentru începerea Sabatului““ — Timp de zece 
ani, adventiştii păzitori ai Sabatului au ţinut Sabatul începând de 
vineri seara, de la ora 6, până sâmbătă seara, la ora 6. În prima lui 
broşură despre Sabat privind valabilitatea şi veşnicia lui, potrivit 
cu porunca a patra, broşură publicată în 1846, fr. Joseph Bates a 
adus argumente pentru aşa-zisa susţinere scripturistică în privinţa 
păzirii Sabatului în acest fel. El a citat parabola lucrătorilor în vie, 
dintre care ultimii au fost chemaţi în „ceasul al 11-lea“ al zilei şi 
nu au lucrat decât o oră. Plata li s-a făcut „când a venit seara“ ( 
Matei 20, 6.8.12 ). Punând aceasta alături de întrebarea Domnului 
Hristos: „Nu sunt 12 ore într-o z1?“ el a susţinut că „seara“ începea o 
dată cu ceasul al 12-lea, sau ora 6, calculând după timpul ecuatorial 
sau începutul anului sacru. Respectul faţă de anii, experienţa şi 
viaţa lui evlavioasă au constituit probabil motivele principale pentru 
acceptarea concluziilor sale, fără a mai investiga. 

Pe măsură ce timpul trecea şi solia se răspândea, un număr tot 
mai mare de păzitori ai Sabatului puneau sub semnul întrebării 
această practică şi susțineau momentul apusului soarelui ca început 
al Sabatului. O cercetare amănunţită a acestei chestiuni a fost făcută 
de fratele J.N. Andrews, care a scris un document ce a cuprins 
toate argumentele biblice în favoarea momentului „apusul de soare“. 
Acest document a fost luat în discuţie la Conferinţa din Battle Creek, 
Michigan, în Sabatul din 17 noiembrie 1855, cu rezultatul că aproape 
toţi cei prezenţi au fost convinşi că era corectă concluzia la care a 
ajuns fratele Andrews. Prezentarea subiectului în viziunea Elenei G. 
White, la două zile după aceea, a răspuns la întrebările care zăboveau 
încă în mintea unora şi a avut ca efect unitate între credincioşi. 
Comentând despre această experienţă pentru a ilustra rolul viziunilor 

de a confirma concluziile bazate pe studiul biblic mai degrabă decât 
a aduce noi învățături, fratele White a scris mai târziu: 

„Se ridică în mod natural întrebarea: Dacă viziunile sunt date 
pentru a-i corecta pe cei ce greşesc, de ce nu a văzut ea mai devreme 
greşeala legată de ora 6? Eu am fost chiar mulțumit că Dumnezeu a 
corectat greşeala la timpul pe care El l-a găsit cel mai potrivit şi nu 
a îngăduit să se facă o dezbinare între noi cu privire la acest subiect. 
Însă, scump cititor, lucrarea Domnului cu privire la acest punct este 
în perfectă armonie cu poziția corectă privind darurile spirituale. 
Se pare că nu este dorinţa Domnului să înveţe pe poporul Său prin 
darurile Duhului chestiuni legate de Biblie, până când servii Săi nu 
cercetează cu stăruinţă Cuvântul. Când s-a făcut acest lucru privind 
subiectul «timpul de începere al Sabatului» şi majoritatea lucrurilor 
erau clare şi câţiva erau în primejdia de a nu fi în armonie cu trupul 
în legătură cu acest subiect, atunci, da, atunci a fost timpul potrivit 
ca Dumnezeu să-Şi manifeste îndurarea prin manifestarea darurilor 
Duhului Său în îndeplinirea corespunzătoare a lucrării.“ Review and 
Herald, 25 febr.1868. 

Pag. 116, 117, 122, 123: „The Messenger Party“ ( Partida Mes- 
senger ) — În vara lui 1854, a apărut printre adventiştii păzitori ai 
Sabatului prima înstrăinare, sau apostazie. Doi bărbaţi care predi- 
caseră solia au fost mustraţi prin Spiritul Profetic pentru spiritul lor 
aspru, de critică, pentru avariţie şi pentru extravaganţă în folosirea 
banilor încredinţaţi lor. Înverşunându-se să se pocăiască, ei s-au unit 
împreună cu alţii în a-i acuza pe nedrept pe fratele şi sora White 
şi pe alţi conducători, aducând învinuiri mincinoase împotriva lor. 
Deşi continuau să susţină adevărul referitor la Sabat, ei au iniţiat 
o publicaţie calomniatoare, pe care au numit-o The Messenger of 
Truth ( Mesagerul adevărului ). 

Acestora li s-au alăturat fraţii Stephenson şi Hall din Wisconsin. 
Aceşti bărbaţi fuseseră pastori adventişti de ziua întâi, care susțineau 
că acceptă adevărurile cu privire la întreita solie îngerească, însă 
care continuau să susţină învăţătura cu privire la veacul ce va să vină. 
Potrivit acestei teorii, în timpul mileniului avea să existe o „a doua 
şansă“ pentru mântuire. Ei au fost de acord, totuşi, să predice solia 
fără să susţină această chestiune, dacă Review, nu avea să publice 
articole împotriva ei. Cu toate acestea, ei nu şi-au ţinut promisiunea, 

aşa cum s-a indicat în text, şi în curând s-au împotrivit publicației 
noastre Review şi suporterilor acesteia. 

Însă cursul acestor „împotrivitori ai adevărului“ a fost în curând 
întrerupt. Atât Stephenson, cât şi Hall şi-au pierdut minţile. Mesage- 
rul adevărului a încetat să mai apară în 1857 şi devreme, în 1858, 
fratele White raporta cu privire la această grupare: „Nici unul din 
cei optsprezece soli cu care ei se lăudau altădată că sunt alături de ei 
nu mai aduce acum o mărturie publică şi, după cunoştinţa noastră, 
nu se mai adună în mod regulat.“ 

Review and Herald, 14 ian.1858. 

Pag. 190: Dăruirea sistematică — În zilele de început ale soliei, 
nişte bărbaţi au pornit cu toată convingerea să predice adevărurile 
nou descoperite. Pentru a se întreţine, ei erau dependenţi de munca 
pe care o făceau ei înşişi sau de darurile de bună-voie ale credincio- 
şilor. O asemenea metodă nesigură a fost mai mult sau mai puţin 
spasmodică şi fluctuantă. Devreme în 1859, s-a simţit nevoia unui 
plan mai sigur şi problema a fost studiată mai serios. În urma aces- 
tui studiu, a luat naştere planul numit „Systematic Benevolence“ 
— dăruire sistematică. Potrivit cu 1 Corinteni 16, 2, se recomanda 
dăruirea în ziua întâi a săptămânii şi, conform cu cele sugerate în 2 
Corinteni 8, 12-14, o distribuire echitabilă a responsabilităţi financi- 
are. Planul le cerea fraţilor să pună deoparte săptămânal între 5 şi 25 
de cenți; surorile între 2 şi 10 cenți, iar cei care deţineau proprietăţi 
să dea săptămânal între 1 şi 5 cenți pentru fiecare o sută de dolari 
valoare bunuri deţinute. 

Planul a fost primit favorabil şi a primit aprobarea din partea 
Spiritului Profeţiei. Cel mai mare păcat existent în biserică s-a do- 
vedit arătat a fi lăcomia ( Pag. 194 ). Dăruirea sistematică nu a fost 
prezentată ca un plan desăvârşit, pentru că s-a declarat, de asemenea, 
că „Dumnezeu conduce în continuare pe poporul Său“ în această 
privinţă şi „îi creşte, îi duce în sus“ (Pag. 191). Pe măsură ce pla- 
nurile pentru susţinerea lucrării s-au diversificat, spiritul dărniciei a 
fost tot mai mult încurajat, până când, în cele din urmă, lumina din 
Scriptură a descoperit sistemul zecimilor şi darurilor aşa cum este 
cunoscut în biserica de astăzi. 

Pag. 210: Organizaţia — Până în anul 1860 nu a existat orga- 
nizaţie legală sau bisericească a adventiştilor păzitori ai Sabatului. 
Ei nu îşi adoptaseră încă nici măcar un nume. Ei vorbeau despre 


[715] 


[716] 


708 Mărturii pentru comunitate vol.1 


AL] 


ei înşişi ca fiind „turma împrăștiată“, „mica rămăşiţă“ sau expresii 
asemănătoare. Acum, fratele White a anunţat că trebuie să refuze 
să continue să-şi asume răspunderea personală pentru banii daţi cu 
împrumut pentru biroul de publicaţii Review and Herald. Mai de- 
parte, el şi-a exprimat speranţa ca să poată veni curând timpul când 
„poporul acesta să aibă posibilitatea să obțină o clădire asigurată 
pentru a o folosi ca biserică, să-şi poată ţine adunările aşa cum ar 
trebui şi ca persoanele care doresc să-şi lase prin testament o parte 
pentru departamentul de publicaţii“. El a lansat un apel către fraţii 
săi să vină cu sugestii legate de felul în care s-ar putea realiza această 
dorinţă, astfel încât „noi ca popor“ să putem acţiona pentru a asigura 
cele de mai sus. 

Printre primele răspunsuri date la această chestiune a fost cel 
al fratelui B., în care el îşi exprima convingerea că ar fi o greşeală 
ca noi să ne înregistrăm legal ca un corp religios. Aceasta însemna, 
susţinea el, „să ne facem un nume“, ceea ce şi-au propus ziditorii 
turnului Babel şi care avea să „fie o temelie a Babilonului“. Cât 
despre asigurarea caselor de închinare, nu erau acestea proprietatea 
Domnului şi nu putea El să le poarte de grijă, fără ajutorul com- 
paniilor de asigurare? Mai departe, spunea el, cei care dau bani cu 
împrumut biroului de publicaţii nu ar trebui să insiste să primească o 
adeverinţă semnată de o corporație legală, deoarece „ei împrumutau 
Domnului şi pentru aceasta ei trebuia să se încreadă în Domnul“. ( 
Review and Herald 23 febr., 22 martie 1860 ). 

După multe discuţii, temerile privind organizarea legală a biro- 
ului pentru publicaţii au fost învinse în mare măsură şi, în cadrul 
Conferinţei ţinute în septembrie 1860, a fost creată „The Advent 
Review Publishing Association“ ( Asociaţia de publicaţii a revis- 
tei advente ). Câteva luni mai târziu, numele a fost schimbat în 
„Seventh-day Adventist Publishing Association“. Chiar şi după acest 
pas făcut, câţiva se mai împotriveau încă ideii de a intra într-o orga- 
nizaţie bisericească şi subiectul a continuat să fie discutat. Totuşi, 
deoarece marea majoritate erau în favoarea organizaţiei, acţiunea a 
mers înainte, întâi prin organizarea comunităţilor, apoi a conferințe- 
lor pe state şi, în final, în 1863, a Conferinţei generale. 

Mărturia cu privire la „Organizaţie“ ( Pag. 270-272 ) vorbeşte 
despre opoziţia întâmpinată în statul New York cu privire la aceasta 
şi viziunea referitoare la ea. 

Pag. 292 — Vrăjitorii nu au făcut cu adevărat ca toiegele lor 
să devină şerpi; ci, prin magie, susținută de marele înşelător, ei au 
făcut ca acest lucru să pară aşa. Era mai presus de puterea lui Satana 
să transforme toiegele în şerpi vii. Prinţul răului, deşi are toată 
înţelepciunea şi puterea unui înger căzut, nu are puterea de a crea 
sau da viaţă; această prerogativă Îi aparţine numai lui Dumnezeu. 
Însă Satana a făcut tot ce i-a stat în putere; el a lucrat o contrafacere. 
Pentru ochii oamenilor, toiegele s-au schimbat în şerpi. Aşa credeau 
faraon şi curtea lui. Nimic din înfăţişarea lor nu-i deosebea de şerpii 
făcuţi de Moise şi Aaron. Astfel, mărturia vorbeşte despre aceasta 
în limbajul Scripturii; în timp ce acelaşi Spirit explică faptul că 
Scripturile vorbesc despre acesta atunci când a fost cazul respectiv. 
Vezi Mărturia nr.33, vol.5, Pag. 696-698. 

Pag. 355: „Răzvrătirea““ — La data când a fost scrisă această 
mărturie, la începutul anului 1863, adventiştii de ziua a şaptea au 
fost puşi în faţa unei probleme serioase. Națiunea era în război. Deşi 
în inima lor erau necombatanţi, membrii bisericii erau, aproape fără 
excepţie, cu totul de partea Guvernului care se opunea sclaviei. Pe 
măsură ce războiul continua, tot mai mulţi bărbaţi erau chemaţi în 
armată. La fiecare apel, fiecare ţinut era obligat să ofere un anumit 
număr de recruți, iar când listele de voluntari nu erau complete, erau 
trecute anumite nume pentru a le completa. Un timp a fost posibil 
ca, în schimbul unei sume de bani, să se cumpere un înlocuitor şi 
astfel cel pus pe listă să fie scutit. Întrucât nu exista nimic stabilit în 
legătură cu necombatanţa adventiştilor şi păzirea Sabatului, păzitorii 
Sabatului, când erau recrutaţi, de regulă îşi cumpărau în acest fel 
scutirea. Dacă individul nu era în stare să plătească singur banii, el 
era ajutat printr-un fond strâns în acest scop. 

Acum, pentru că era din ce în ce mai multă nevoie de bărbaţi şi 
legea privind recrutarea obligatorie fără excepţii de scutire era imi- 
nentă, fraţii noştri au fost puşi în încurcătură cu privire la răspunsul 
la o astfel de recrutare, prin care ei ar fi fost obligaţi să se înroleze 
sau să lucreze în Sabat. 

Cu câteva luni înainte de apariţia acestei mărturii, fratele White 
a publicat un editorial în Review and Herald, intitulat „Națiunea“, 
care este menţionat la Pag. 356. El considera că Guvernul este bine 
orientat şi că luptă pentru o cauză dreaptă. Sfatul lui cel mai bun, 

la data aceea, era că, în privinţa recrutării, „era o nebunie să te 
împotriveşti“ şi adăuga: 

„Acela care se împotriveşte, neţinând seama de legea militară, 
până când este împuşcat, merge prea departe şi, gândim noi, îşi 
asumă răspunderea pentru suicid“. ( Review and Herald, 12 aug. 1862 
), 

Într-o oarecare măsură, corespondenţa care a urmat acestui ar- 
ticol, aşa cum a subliniat sora White, avea darul de a-l conduce pe 
fratele White să protesteze împotriva acuzaţiei de „călcare a Sabatu- 
lui şi crimă“ care fusese adusă împotriva lui. 

Asemenea extremiști au fost mustraţi de sora White, pe de o 
parte, şi, pe de altă parte, a fost dată o notă de avertizare celor ce 
erau înclinați să se înscrie. 

În iulie 1864, legea naţională privind recrutarea a fost modificată 
în sensul că s-a anulat clauza referitoare la scutirea prin 300 dolari. S- 
au făcut imediat paşii necesari pentru a le asigura tinerilor adventiști 
de ziua a şaptea privilegiile garantate membrilor denominaţiunilor 
religioase care, din motive de conştiinţă, se opuneau purtării armelor 
— de a fi numiţi în serviciu necombatant, în spital şi în a avea grijă 
de voluntari. Înainte de o criză serioasă, aceste eforturi au avut 
succes. În câteva cazuri, tinerii adventişti recrutaţi în armată au 
fost repartizaţi să lucreze în spital sau alte servicii necombatante. 
Oriunde se aflau, ei au încercat să facă să strălucească lumina lor. 
Timp de câteva luni, în mod regulat în coloanele publicaţiei noastre 
Review and Herald apăreau liste de înscrieri pentru un fond de 
broşuri pentru soldaţi pentru a se putea oferi literatură bărbaţilor. 

Experiențele adventiştilor de ziua a şaptea legate de Războiul 
civil i-au condus să facă paşi care le-au asigurat un statut recunoscut 
de necombatanţi, care la acea dată îi făcea în stare să poată urma 
îndemnurile Scripturii cu privire la „stăpânirea care este“, care e „de 
la Dumnezeu“. 

Pag. 421,456: Rochia ( îmbrăcămintea ) de reformă — La data 
aceea, rochiile purtate în general de femeile din America ( 1863-1867 
) erau foarte dăunătoare pentru sănătate. În special era de obiectat 
faptul că erau foarte lungi, apoi strângerea mijlocului prin corset şi 
greutatea fustelor grele, care atârnau pe şolduri. Cam cu un deceniu 
mai devreme, câteva femei recunoscute pe plan naţional au iniţiat 
o mişcare privind adoptarea unui nou stil de îmbrăcăminte care să 

nu aibă aceste serioase impedimente. Noua modă de îmbrăcăminte 
semăna oarecum cu costumul turcesc, care este purtat şi de bărbați, 
şi de femei. Mişcarea a devenit atât de populară, încât o perioadă de 
timp se ţineau anual convenţii privind „îmbrăcămintea de reformă“. 

„Costumul american“ la care se referă aici sora White era o mo- 
dificare a stilului anterior şi a fost sponsorizat de Dr. Harriet Austin 
din Dansville, New York. Acesta combina fusta scurtă, „care era 
până la jumătatea distanţei dintre şolduri şi genunchi“, cu pantaloni, 
haine, veste bărbăteşti. Vezi descrierea de la Pag. 465. Această „aşa- 
numită îmbrăcăminte de reformă“, arăta E.White în 1864, nu era 
potrivită pentru a fi adoptată de poporul lui Dumnezeu. 

În 1865, prin How to live ( Cum să trăim ) nr.6, E.White făcea 
apel la surorile noastre să adopte un stil de îmbrăcăminte care să 
fie atât modest, cât şi sănătos. În anul următor, noul Institut pentru 
Reforma Sănătăţii, deschis la Battle Creek, a făcut pasul de a ela- 
bora tipare de rochii care să corecteze extremele costumului scurt 
american şi cel al rochiilor prea lungi, purtate de obicei. 

În 1867 a apărut Mărturia nr.1 1, cu primul articol al ei „Reforma 
în îmbrăcăminte“. Vezi Pag. 456-466. În acesta, problema îmbrăcă- 
mintei a fost pe deplin reluată şi s-au dat sfaturi în continuare. S-a 
recomandat un tipar general, care întruchipa principiile descoperite 
Ellenei White şi despre care se spune că „sunt demne de numele de 
rochie scurtă de reformă“. În viziune nu i s-a arătat nici un model în 
mod deosebit, iar când a discutat lucrul acesta la o dată ulterioară, 
E. White a declarat: 

„Unele au presupus că tiparul dat este tiparul pe care toate trebuie 
să îl adoptăm. Nu este aşa. Însă ceva simplu ca acesta ar fi cel mai 
bine să adoptăm în aceste împrejurări. Nu mi-a fost indicat un stil 
anumit, care să fie o regulă exactă care să ne ghideze pe toate în 
îmbrăcăminte.“ ( E.G.White, Scrisoarea 19, 1897 ). Citată în The 
Story of Our Health Message ( Istoria soliei noastre despre sănătate 
), Pag. 145. 

Pe măsură ce anii treceau, stilurile predominante în îmbrăcă- 
mintea femeilor se schimbau spre mai bine, devenind mai delicate 
şi mai sănătoase. Nu a mai fost sugerată vechea rochie sănătoasă 
de reformă, cu tiparul acela fix, ci a existat întotdeauna o mărturie 
uniformă adusă de E.G.White cu privire la principiile fundamentale 

care ar trebui să îl călăuzească pe creştin în această chestiune. Astfel, 
în 1897, ea scria: 

„Surorile noastre să se îmbrace simplu, aşa cum fac multe dintre 
ele, făcându-şi îmbrăcămintea din material bun, durabil, modest, 
potrivit cu vârsta, şi să nu facă din această chestiune a îmbrăcăminte 
una care să preocupe mintea peste măsură“. ( Idem, Pag. 146). 

Pag. 525 — Pentru explicaţii în plus cu privire la subiectul 
îmbrăcăminte, cititorul poate studia Mărturii pentru comunitate, 
vol.4, nr.30, articolul „Simplitatea în îmbrăcăminte“. 

Pag. 689 — O dată cu organizarea societăţilor pentru publicaţii 
în multe state, acestea şi-au asumat răspunderea pentru oferirea de 
cărți şi broşuri săracilor care merită. Unele din cărţile menţionate 
aici nu se mai tipăresc. 

